
GRBOVI KRALJEVINA DALMACIJE, HRVATSKE I SLAVONIJE 


HRVATSKO KRALJEVSTVO U XV STOLJEĆU I 
PRVOJ ČETVRTI XVI STOLJEĆA 
(1409 — 1526) 


TERITORIJALNE PROMJENE. Neprestane borbe, koje su nakon 
smrti Ludovika I Velikoga (4 1382) bjesnile u svim oblastima Hrvat- 
skoga Kraljevstva, biše završene tako da je kralj Ladislav Napuljski 
9. srpnja 1409. Mlecima za 100.000 dukata prodao ne samo svu 
svoju tadašnju državinu u Dalmaciji, nego i sva svoja prava na 
tu kraljevinu. Time postadoše nakon pol stoljeća Mleci opet gospo- 
dari na istočnoj obali Jadranskoga mora, 

Već u kolovozu 1409. preuzeli su Mleci ono što je kralj Ladislav 
dotle držao u Dalmaciji i Hrvatskoj, poimence grad Zadar s tvrđa- 
vom i kotarom, otok Pag, a i hrvatske gradove Novigrad i 
Vranu. Malo zatim, u rujnu iste godine, pokorili su se njima otok 
Rab i grad Nin, a iza ovih do konca godine otoci Cres i Osor 
(Lošinj). 

Opirući se o ugovor s kraljem Ladislavom nisu Mleci otsad pro- 
puštali ni jedne prilike da ovladaju preostalom Dalmacijom i Hrvat- 
skom. Za prvoga rata s kraljem Sigismundom kupili su od bosanskoga 
velikog vojvode Sandalja Hranića znamenite hrvatske gradove Ostro- 
vicu i Skradin (13. travnja 1411), koje su im međutim Hrvati poslije 
oteli; no zato im je SBEio za rukom da nakon dvogodišnje podsade 
prisile grad Šibenik da im se preda (30. listopada 1412). Kad je 
nakon pet godina planuo drugi rat s kraljem  Sigismundom, pokorili 

su se Mlecima u travnju 1420. otoci Brač, Hvar i Korčula sa 
susjednim manjim otocima; dne 21. lipnja iste godine osvojili su oni 
Trogir, a 28. lipnja 1420. predao se njima grad Split. 

No ni s time nisu Mleci bili zadovoljni. U siječnju 1444. predobiše 
plemićku općinu Poljica i grad Omiš na ušću Cetine, koje je 
od god. 1440. držao veliki vojvoda Stjepan Vukčić; nakon nekoliko 
godina (1452) napokon oteše rečenomu hercegu još i Kra jinu (Ne 
retvu, danas Makarsko Primorje), te se tako prikučiše kotaru grada 
Dubrovnika. Hrvatsko Kraljevstvo izgubilo je ovako čitavo primorje 
(dalmatinsko i hrvatsko) i otočje od Dubrovnika do podnožja Vele. 
bita i ušća rijeke Zrmanje. Pače i sjeverni otoci u Kvarneru bili su u 
mletačkoj vlasti, izuzevši jedini Krk, koji su zajedno sa knežijom 
Vinodolom i gradom Senjom držali hrvatski knezovi Frankapani, dok je 
pretežiti dio Podgorja s gradovima Bagom i Obrovcem ostao krbav- 
skim knezovima Kurjakovićima. Ali i tu su Mleci neprestano snovali da 
se ugnijezde u tom ostatku hrvatskoga primorja. Nastojanje njihovo 
da ugrabe Senj osujetio je kralj Matijaš Korvin; ali zato im je pošlo 
za rukom da 22. veljače 1480. prevarom zauzmu otok Krk. Hrvat 
skomu Kraljevstvu ostalo je doduše kršno primorje od Obrovca do 
Senja i dalje pitomi Vinodol do Trsata; ali Kako su Mleci držali sve 
otoke pred tim primorjem, bilo je rečeno kraljevstvo posve potisnuto 
od mora. Mleci su se napokon pomamili i za Rijekom i istočnom 
Istrom, koje su tada bile u vlasti austrijskih Habsburgovaca; ali premda 
su Rijeku dva puta (1508. i 1509) osvojili, a drugi put i spalili, ipak 
je nisu mogli stalno zadržati. 

God. 1510—1512, za kralja Vladislava II Jagelovića, mnogo se sno- 
valo kako da se Mletačkoj Republici otme ugrabljena Dalmacija; ali 
do rata ipak nije došlo. I tako je Mlecima ostalo i dalje sve što bijahu 
kroz godine 1409—1480. od Hrvatskoga Kraljevstva ot inuli. U toj svo- 
joj pokrajini Dalmaciji urediše oni vladanje na svoj način; namje- 
stiše u pojedine gradove svoje knezove (comites) i imenovaše za čitavu 
oblast zasebnoga providura (proveditor). Jake posade u gradovi- 
ma imale su braniti posjed Dalmacije, a brojno brodovlje imalo je 
osigurati njihovu neograničenu prevlast na Jadranskom moru, koje 
se počelo nazivati »mletačkim zatonom« (culphus Veneticus). Što su 
god Mleci poslije oteli Hrvatskom Kraljevstvu, sve su pripajali svojoj 
pokrajini Dalmaciji. Međutim su i oni izgubili Krajinu na jugu Cetine 
prema Neretvi, koju su im Turci godine 1499. ugrabili, te tako odvojili 
mletačku državinu u Dalmaciji od kotara općine i grada Dubrovnika. 

Dok su Mlečani otkidali mjesta i kotare u primorju, nastojali su u 
prvoj polovici XV stoljeća bosanski kraljevi i vojvode da ovladaju 
bud čitavom zagorskom Hrvatskom bud znatnijim mjestima u njoj. 
Gradovi Knin i Ostrovica, zatim Sinj i Klis, napokon Omiš, Poljica 
i Krajina bijahu vazda izloženi njihovim napadajima. Stoga su bani 
Talovci (1438—1453) i onda ban Pavao Spirančić (1459—1463) imali 
pune ruke posla, da obrane svoju banovinu na međama Bosanskoga 
Kraljevstva. 

Padom rečenoga kraljevstva (1463) činilo se da će se Hrvatsko 
Kraljevstvo na istoku paina, To se doduše nije dogodilo; ali je kralj 
Matijaš Korvin od onih oblasti bosanskih, koje je u zimi 1463. i 1464. 
oteo Turcima, stvorio dvije banovine, naime _Jaj ačku (Bosansku) 
i Srebrničku, kojima je poslije pridodao joši Šabačku (1476) 
tako da je veći dio Hrvatskoga Kraljevstva bio na istoku i jugu opasan 
zasebnim banovinama. Jajačka ili Bosanska banovina obuhvaćala je 
poglavito područje rijeke Vrbasa. Srebrnička nekadanju bosansku oblast 
Usoru, a Šabačka bivšu banovinu Mačvu. Do Šabačke prostirala se je 
banovina Beogradska, a ovoj na istoku banovina Severin - 
ska. Tim banovinama, koje su bile na vojničku uređene, mislio je 
krali Matijaš odoljeti najezdi turskoj, te obraniti južne međe svoje 

ržave. 

Međutim, Jajačka banovina nije bila od velike koristi za obranu 
Hrvatskoga Kraljevstva, premda je više puta jedan ban upravljao i 
hrvatskim zemljama i rečenom banovinom. Turci su naime još od pada 
Bosanskoga Kraljevstva zadržali područje rijeke Sane sa tvrdim gra- 
dovima Ključem i Kamengradom, pa su odatle, kao i s 
Hlivanjskoga i Duvanjskoga polja mogli svaki čas s većim ili manjim 
četama provaljivati u Hrvatsko Kraljevstvo, ostavljajući na stranu 
utvrđene gradove Jajačke banovine. Samo tako mogu se razumjeti 
nebrojene navale turske na hrvatske zemlje počev od 1468. do sedmo- 
godišnjega primirja, utanačena 20, kolovoza 1503. Za to čitavo vrijeme 
ipak nisu Turci osvojili nijednoga hrvatskoga grada ni oblasti, već su 
njihove provale bile ograničene naprosto na pustošenje otvorenoga 
polja i hvatanje roblja. 

Padom Srebrničke banovine (1512) stala je prijetiti gotova pro- 
past Hrvatskomu Kraljevstvu. Već u siječnju 1513. udarahu Turci na 
Sinj u župi Cetini; taj se grad tada doduše spasio, ali zato osvojiše 
oni bliže manje gradove, kao Čačvinu u Posušju, Nutjak na 
Cetini i Vir kod Imotskoga. Slijedeće godine 1514. uzeše Turci gra- 
dove Karin i Korlat između mletačkoga Zadra i hrvatske Ostro- 
vice. Ali još veća nevolja stigla je Hrvatsko Kraljevstvo nakon ada 
gradova Šapca i Beograda (1521). Dne 28. svibnja 1522. osvojili su 
Turci slavni grad Knin, nekadanju stolicu hrvatskih kraljeva i po- 
slije banova; malo dana zatim uđoše i u Skradin, te se tako pri- 
makoše moru. Na koncu godine 1523. predobiše izdajom znamenitu 
Ostrovicu, nekadanju djedovinu knezova Bribirskih od plemena Šubić. 
Čini se da su god. 1524. osvojili napokon i tvrdi grad Sinj, valjda 
u isto vrijeme kad su ovladali i Severinskom banovinom na istoku 
Ugarske. 

Uoči boja na Mohačkom polju (1526) bila je već čitava Hrvatska 
na jugu Velebita u mletačkim i turskim rukama: u vlasti hrvatskoga 
kralja ostala su samo još dva grada: gotovo nedobitni Klis blizu 
mletačkoga Splita, i onda Obrovac na južnom podnožju Velebita 
uz rijeku Zrmanju. Na sjeveru Velebita držali su Turci grad Unac 
na istoimenoj rijeci, a jamačno i Rmanj na sutoku Une i Unca, 
odakle su se zalijetali u Krbavu, Liku i Gacku. Gradovi uz Unu (od 

Ripča i Bihaća do Dubice) ostali su doduše u vlasti hrvatskoga kralja 
i bana; no zato je Blagaj na Sani, djedovina knezova Blagajskih, 
još oko god. 1512. pao u turske ruke. Tim bi načinom Bosanska ili 
Jajačka banovina gotovo posve odijeljena od Hrvatskgoa Kraljevstva; 
tek na sjeveru hvatala se na Savi Kraljevine Slavonije, iz koje se kod 
Gradiške (»brod kod Gradišća«, »in vado Gradysche«, »in Gradischi 
brod«, »na brodu savskom na Gradišćih«) prelazilo na jug u dolinu 
Vrbasa. Istočni dio Slavonije, naročito velik dio Srijemske županije (s 
gradovima Mitrovica, Kupinik, Barić, Berkasovo, Karlovci, Slankamen 
i Zemun) bio je još od godine 1521. u turskoj vlasti; uoči boja kod 
Mohača osvojili su Turci tvrdi Petrovaradin (28. srpnja 1526.), 
zatim Ilok, slabo utvrđeni Osijek (14. kolovoza), a uz ove i 
druge gradove i kaštele u Vukovskoj županiji (kao stolicu bosanskoga 
biskupa Đakovo). Tako je i u istočnoj Slavoniji doprla turska vlast 
do Valpova. Gorjana i gradova u Požeškoj županiji. 


Dok je Hrvatsko Kraljevstvo u XV stoljeću i u prvoj četvrti XVI 
sve više gubilo i slabilo, Republika je Dubrovnika, priznavajući 
vrhovnu vlast ugarsko-hrvatskih kraljeva, a poslije turskih sultana, 
razmakla svoju državinu duž primorja na sjever gotovo do Neretve, a 
na jug do Boke Kotorske. Kako je Ston i Stonski Rat (Pelješac) držala 
još od god. 1333, dobila je 1399. od bosanskoga kralja Stjepana Ostoje 
primorje od Zatona do Stona (Terrenove), a god. 1419. i 1427. od voj- 
voda Sandalja Hranića i Radosava Pavlovića župu Konavle sa starim 
gradom Cavtatom. Napokon je 1451. primila Vrsinje (Mrcine) iznad Ko- 
navala, i tim je zaokružila svoj kotar onako kako ga je održala do 
svoje propasti (1808). 

Hrvatski narod, gledajući kako mu Mleci i Turci neprestano grabe 
djedovinu njegovu, bolno je osjećao veliku nevolju svoju. Već 1494 — 
nakon boja na Krbavskom polju — zovu se hrvatska gospoda na saboru 
u Bihaću »prelati et magnates potioresque nobiles et proceres universi, 
totum infelix regnum Croatie representantes« To 
»nesretno kraljevstvo« stalo se smatrati tek »ostacima« nekada- 
nje države, pa tako je i taj naziv ušao u diplomatičke spise. Dne 15. 
prosinca 1525. pisao je kralj Ludovik II banu Franji Baćanu: »Knezovi 
i ostaci plemića Kraljevine naše Hrvatske (comites 
et reliquae nobilium Regni nostri Croatiae) poslali su ovih dana 
k nama svoje oratore, od kojih smo doznali da se kane s Turcima na- 
goditi, ako mi njima ne pomognemo u krajnjoj nevolji njihovoj (ex- 
tremis et afflictis eorum rebus).« 

Ali knezovi i plemići nisu samo jadikovali, nego su također odlučno 
branili »ostatke ili relikvije« svoga kraljevstva. Naročito su se u tom 
pogledu isticali oni kojih su posjedovanja međašila s turskim zemlja- 
ma. Tako je za te njihove gradove i posjede uz tursku među postalo ime 
krajina ili granica (latinski confinia, njemački »die Grenitzen« 
= Grenzen). Za obranu krajine ili granice brinuli su se ne samo neposred- 
ni gospodari onih krajeva, nego i hrvatski banovi, pače i ugarsko-hrvatski 
kraljevi, a i ugarski sabori. Napokon od god. 1522. stao se za obranu 

hrvatske krajine zanimati i habsburški nadvojvoda Ferdinand, jer je 
tim načinom mislio osigurati svoje nasljedne zemlje (Kranjsku, Ko- 
rušku i Štajersku) od provala turskih. Već u lipnju 1522. imenovao je 
on grofa Nikolu Salma vrhovnim kapitanom (generalis capitaneus) 
svojih četa, te je taj kapitan imao pomagati hrvatskoga bana kod 
obrane gradova i kotara na krajini hrvatskoj, naročito uz rijeku Unu.* 


Sve to veći gubici Hrvatskoga Kraljevstva na jugu Velebita dali su 
povoda da se je hrvatsko ime stalo širiti na sjeveru Gvozda prema Kupi, 
Savi i donjoj Uni. Dok su se u XIV stoljeću pribrajale Hrvatskoj na 
sjeveroistoku Gvozda tek Modruše, Plasi i Drežnik (sa Slunjem), u 
drugoj su polovici XV stoljeća i na početku XVI stali nazivati Hrvat- 
skom i onaj dio Zagrebačke županije, koji se prostire na jugu Kupe i 
Save i koji su nekad obuhvaćale župe Gorička i Gorska. Ovamo se ispred 
turske najezde sklanjalo mnogo hrvatskoga plemstva i puka iz južnih 
krajeva, pa se čitav kraj od Gvozda do Kupe i Save (između Siska i 
Dubice) na sjeveru, a Une na istoku sve više smatrao hrvatskom ze- 
mljom u užem smislu. Gradovi Bihać, Krupa, Kostajnica, Zrin, Toplica 
ili Topusko, Steničnjak i Dubovac, koji su prije bili u Slavoniji, jesu 
na koncu XV stoljeća već u Hrvatskoj. Prema jednomu spomeniku od 
god. 1469. dijelila se Kraljevina Hrvatska u ono doba na gornju i 
donju (Croatiam inferiorem sue maiestatis, et Croatiam su - 
periorem serenissimi imperatoris). Gornja Hrvatska zapremala je 
župe i oblasti od Radobilja na Cetini do Otočca i Vrhovina pod Gvo- 
zdom; donja Hrvatska dopirala je od Brinja, Modruša i Drežnika do 
Kupe i Une. 


Kraljevina Slavonija ostala je po tom ograničena na zemlju između 
Drave i Save (dotično Kupe), te je obuhvaćala poglavito četiri županije: 
Zagrebačku, Varaždinsku, Križevačku i Virovitičku. U XV stoljeću pro- 
tegla se osobito Križevačka županija, koja je zapremala velik dio Po- 
dravine, gotovo do Valpova i Osijeka. Požeška, Vukovska i Srijemska 


* U Zborniku »Corpus iuris Hungarici« spominju se već od god. 1490. neprestano 
»loca et castra finitima«, »castra et fortalitia in confinibus regni« (Corp. 
iuris Hung., mil. izdanje, I., str. 476, 582, 618). God. 1518. stvorio je ugarski sabor ovaj 
zaključak: »Bani castrorum finitimorum semper in eisdem castris finitimis ma- 
neant.« (Corp. iur. Hung. I. art. 21. str. 762). Dne 5. studenoga 1517. piše kralj Ludovik 
II Bodroškoj županiji, kako su »confiniorum pericula augmentata« i kako im 
treba pomoći, »nam sine vestro subsido confinia ipsa, que sunt clipei vestri, 
non possunt nec defendi nec conservari« (Rad Jugosl. akad. III. p. 61—62). Hrvatski 
ban Ivan Karlović zahvaljuje se 15. ožujka 1522. iz svoga grada Udvine austrijskomu 
nadvojvodi Ferdinandu što je dao 300 dukata »pro tenendis exploratoribus«, nadalje 
što se pokazao zabrinut »erga nos et confinia nostra«. Napokon javlja ban kako 
bosanski paša »ad nos et confinia nostra intendit venire« da osvoji Krupu ili 
Bihać (Thalloczy i Hodinka, Codex diplom. partium regno Hungariae adnexarum, I. str. 
47). Odmah zatim, 28. ožujka 1522, javlja Ferdinand da je sve udesio za »versicherung 
der slosser und ortflegken an den grenitzen« (Ibid, str. 50), God. 1524. utanačio 
je Ferdinand ugovor s hrvatskim plemićem Ivanom Kobasićem od Brikovice (kod Une) 
dadrži »custodias seu zthrasas in hiis con finibus« (Ib. str. 294—195). 
Te su straže na krajini imale vituljačama (kreidschuss) dojavljivati dolazak turskih četa. 
Zameci potonje vojničke krajine sežu dakle u doba prije boja kod Mohača, 

županija smatrale su se i tada za dijelove Slavonije; ali nisu bile izravno 
pod upravom hrvatskih i slavonskih banova, nego su Požegom često 
upravljali vojvode Usore, a Vukovskom i Srijemskom najprije ban 
Mačve, a poslije Šabački i Beogradski banovi i kapitani. Sve to događalo 
se radi lakše obrane od Turaka. 


(Način vladanja. Banovi i banovci. Sabori.) Poslije 
god. 1409. nema spomena da bi se koji kralj krunio na tlu Hrvatskoga 
Prave, Međutim, kako su se kraljevske porodice mijenjale, do- 
gađalo se više puta da su Hrvati pristali uz jednoga protukralja, a Ugri 
uz drugoga. Tako je Habsburgovac Fridrik III kao takmac Matijaša 
Korvina god. 1458. do 1462. imao najviše privrženika baš u Hrvatskom 
Kraljevstvu. Jednako se desilo kad se god. 1490—1491. Habsburgovac 
Maksimilijan borio s kraljem Vladislavom 1I Jagelovićem za ugarsko- 
hrvatsko prijestolje. Uopće se opaža da u vrijeme 1409—1526. Hrvati 
mnogo naginju habsburškim vladarima u Kranjskoj, Koruškoj i Šta- 
jerskoj, biva to i zbog susjedstva i zbog pogibelji od Turaka. 

Kraljevi Sigismund (1409—1437), Albrecht Austrijski (1437—1439) 
Vladislav I Varnenčik (1440—1444), Ladislav Postumus (1444—1457). 
Vladislav II Jagelović (1490—1516) i Ludovik II (1516—1526) držali 
su osim Ugarskoga i Hrvatskoga Kraljevstva također druge kraljevine 
i zemlje, kao Češku, Poljsku i Njemačku (naročito zemlje austrijske). 
Tako se događalo da su mnogo boravili izvan Ugarske, dok su u Hrvat- 
sko Kraljevstvo malo ili nikako dolazili. Jedini Matijaš Korvin (1458— 
1490) boravio je radi ratova s Turcima više puta u zemljama Hrvat- 
skoga Kraljevstva. 

Kralj Sigismund boravio je u dva maha (1412—1429. i 1430—1434.) 
po više godina u tuđini; za njegova izbivanja zastupao ga je ostrogon- 
ski nadbiskup kao »Kraljevine Ugarske, Dalmacije i Hrvatske upravitelj 
i vrhovni zamjenik«. Ako je bio potreban upravitelj već za izbivanja 
kraljeva, kako je tek bio nužan kad je kralj bio još nedorastao. Tako 
je za Ladislava Postuma postao upraviteljem ili gubernatorom Ugar: 
skoga Kraljevstva glasoviti junak Ivan Hunjadi ili Sibinjanin Janko 
(1446—1452). Za Hrvatsko Kraljevstvo namjestio je Ivan Hunjadi za- 
sebnoga podupravitelja ili vicegubernatora. Iza malodobnosti 
kralja Ludovika II. zahtijevalo je ugarsko niže plemstvo da se imenuje 
gubernator, i to Ivan Zapolja; ali dvorska stranka umjela je vazda 
to spriječiti. 

Vladari u XV i prvoj četvrtini XVI stoljeća nisu više u Hrvatsko 
Kraljevstvo slali zasebne hercege (duces) kako su to nekad činili 
Arpadovići i Anžuvinci. Poglaviti razlog tome bit će ta okolnost što 
gotovo svi vladari toga doba nisu imali kome da povjere rečenu čast. 
Jedini herceg u toj periodi bio je Ivaniš Korvin, nezakoniti sin 
kralja Matijaša; no ni taj nije bio hercegom hrvatskim za života očeva 
nego tek poslije smrti njegove, kad su ga staleži htjeli odštetiti za to 
što ga nisu htjeli birati za kralja. Međutim Ivan Korvin ostao je herce- 

gom hrvatskim posve kratko vrijeme (1490. do 1493); k tome nije nje- 
gova vlast vrijedila toliko kao nekad kad su hercezi bili ili braća ili 
sinovi vladajućih kraljeva. 

Kako kraljevi ovoga doba (osim Matijaša Korvina) nisu zalazili u 
Hrvatsko Kraljevstvo, a nisu slali u nj ni hercega od svojega roda: to 
se sada više nego ikad prije podigla vlast i čast banska. 

Banovi hrvatski XV stoljeća i u prvoj četvrti XVI ne samo da su 
vršili prava i dužnosti banova za prošlih stoljeća, nego su također u 
mnogim stvarima preuzeli povlasti i poslove nekadanjih hercega, pače 
i samih kraljeva. Sve to većoj vlasti banskoj pridonijelo je još i to što 
su zaredali na banskoj stolici mnogi znameniti muževi, koji su ili po 
svom srodstvu s kraljevskom kućom (celjski knezovi Herman, Fridril 
i Ulrik) ili svojim ličnim vrlinama (Matko Talovac, Petar Berislavić, 
Ivan Karlović) povjerenu im čast podigli do velikoga ugleda. Najzna- 
menitiji ban ovoga doba bio je baš biskup vesprimski Petar Berislavić 
(1513—1520), kojega je papa Leo X u svojim poslanicama nazivao 
potkraljem (prorex ili vicerex). Čini se da se uopće tada 
počelo hrvatske banove smatrati potkraljima, jer i mletački poslanik 
Vincenzo Guidoto piše u kolovozu 1525. ovako: »Druga čast među 
svjetovnjacima (u državi kralja Ludovika II) jest ban ili kapitan 
Hrvatske, koji je kao potkralj toga kraljevstva, te ga je dužan 
braniti (Za secunda dignita neli laici e il banno ouer capitano di croatia, 
el quale e quasi vicere de quello regno, quale e obligato ad def- 
fender...). 

Budući da je banovima u to doba bila glavna zadaća da brane 
kraljevstvo, primali su uz ostale prihode još i zasebnu plaću za uzdrža- 
vanje svoje banske čete. Ban Ladislav od Egervara pobirao je godišnje 

o 10.000 zlatnih forinti. God. 1491. zalaže kralj Vladislav II rečenom 

anu neke gradove (Bihać, Krupu i dr.) za 20.000 zlatnih forinti, 
budući da je ban tvrdio da posljednje dvije godine nije nikakve plaće 
primio. Jednako se u proračunu za god. 1504. određuje »banu Kralje- 
vine Slavonije i Hrvatske za plaću kroz godinu 10.000 forinti u goto- 
vu novcu i za 1000 for. soli«. Banove je kao i prije namještao i skidao 
sam kralj; ali je pri tom morao paziti da ta čast zapane ili domaće 
ljude ili barem takBvo koji imaju posjedovanja u opsegu Hrvatskoga 
Kraljevstva. Mimo to trebalo je gledati da novi ban bude poćudan 
hrvatskom plemstvu, jer se inače njemu opiralo. Tako su se hrvatski 
i slavonski staleži god. 1505. svom snagom oprli banu Franji Balaši 
od Đarmata, jer nije imao posjeda u zemlji, i jer je bio na zlu glasu 
kao okrutnik i smutljivac; napokon je morao kralj Vladislav II popu- 
stiti, te je na početku god. 1506. mjesto Balaše imenovao za bana Marka 
Mišljenovića (Horvata) iz Kamičca. No još žešći bio je otpor protiv 
bana Ivana Tahija (1524—1525), dok nisu kralja Ludovika II primorali 
da ga napusti. 

Od 1409. do 1463. upravljala su Hrvatskim Kraljevstvom odije- 
ljeno po dva bana: jedan kao ban čitave Slavonije (banus 
totius Sclavoniae), a drugi kao ban Dalmacije i Hrvatske 
(banus Dalmatiae et Croatiae). Jedini Matko Talovac bio je neko vri- 

jeme (1436—1444) ban Dalmacije, Hrvatske i čitave Slavonije, dok su 
braća njegova (Perko i Franko) u isto vrijeme vršili bansku čast u 
samoj Dalmaciji i Hrvatskoj.“ 

Kad je u zimi 1463—1464. kralj Matijaš Korvin Turcima oteo jedan 
dio zapadne Bosne s gradom Jajcem i drugim gradovima u dolini 
Vrbasa, povjerio je on tu novu banovinu Bosansku ili Jajačku vrsnomu 
Emeriku Zapolji, kojega je uz to imenovao banom Dalmacije, 
Hrvatske i Slavonije i podijelio mu Topusku opatiju. God. 1464—1465. 
zove se Emerik Zapolja u službenim ispravama »regni Boznensis 
gubernator, Dalmatiae, Croatiae non Sclavoniae 
banus«. Uz toga vrhovnoga bana spominju se zagorski grof Ivan 
Vitovec kao ban Slavonije, a Nikola Iločki kao ban Slavonije i Mačve. 
Emerika Zapolja zamijenio je Ivan Tuz od Laka (Johannes 
Tuz de Lak), kojega u ispravama 1466—1467. piše »regnorum 
Bozne, Dalmacie, Croacie, ac tocius Sclavonie 
banus et capitaneus generalis«. Slijedećih godina 1468— 
1469. spominje se Ivan Tuz tek kao ban čitave Slavonije (godine 1469— 
1470) drug mu je u baniji pečujski biskup Ivan Česmički); dok u 
Dalmaciji i Hrvatskoj nema bana (vacat), nego njima upravljaju ba- 
novci Ladislav Markus i Pavao Tar. Od 12. kolovoza 1470. do 28. siječnja 
1471. nalazimo kao jedinoga bana Blaža Podmaniokoga ili 
Madžara, koji se u službenim ispravama zove »regnorum 
Bozne, Dalmatie et Sclavonie banus (ili »regnorum Dal- 
macie, Croacie nec non Bozne ac Sclavonie banus). Međutim u drugoj 
polovici 1471. odijelio je kralj Matijaš Bosnu od Hrvatskoga Kraljevstva 
i povjerio je knezu Nikoli Iločkomu kao kralju; dok su Slavonija i 
uz nju Dalmacija s Hrvatskom ostale Blažu Madžaru (Podmanickomu) 
i njegovu drugu Damjanu Horvatu od Litve (Damianus Hor- 
vath de Lythwa). Nakon nevjere Blaža Madžara ostao je god. 1472. 
Damjan Horvat jedini ban Kraljevina Dalmacije, Hrvatske i Slavonije 
sve do 20. studenoga 1473. Toga dana povjerio je kralj baniju u Sla- 
voniji Ivanu Ernuštu, koji je tu čast obnašao do smrti svoje 1476; 
u isto vrijeme vršio je bansku vlast u Dalmaciji i Hrvatskoj gore rečeni 
Damjan Horvat (Chervat). 


* Od 1409. do 1463. bili su banovi u Hrvatskom Kraljevstvu: a) banovi či- 
tave Slavonije: ispražnjeno (1408—1411), Pavao Čupor od Moslavine (1412—1415), 
David Lacković de Szanto (1416—1418), Dionizije de Marczaly (1419-—1421), ispražnjeno 
(1422), celjski i zagorski knez Herman II (1423—1435), Matko Talovac (1435—1444), 
celjski i zagorski knezovi Fridrik i Ulrik zajedno (1445—1454), celjski i zagorski knez 
Ulrik sam (1454—1456), Ivan de Marezaly (21. III 1457), zagorski grof Jan ili Ivan 
Vitovec od Grebengrada i Nikola Iločki (de Wylak, 1457. do 1463); b) banovi Dal- 
macije i Hrvatske: ispražnjeno (1409), knezovi krbavski Ivan i Pavao Kurja- 
kovići (1410—1411), Petar ili Petermannus od Medvedgrada (de Alben, 1412—1413), Ivan 
od Medvedgrada (de Alben, 1414—1419), Vranski prior Albert de Ungh (1419—1426), knez 
Nikola ili Mikula Frankapan (1426—1432), knezovi Ivan (Anž) i Stjepan Frankapani 
(1434—1436), knez Stjepan Frankapan sam (1437), Perko Talovac (de Thallowch, 1438— 
1453) i uza nj brat Franko Talovac (1444—1448), Ladislav Hunjad (30. III 1453), 
ispražnjeno god. 1454—1457, Pavao Špirančić (Paulus Horvat de Speranchich 1459—1463), 
knez Stjepan Frankapan drugi put (12. IX 1463). 

Od kolovoza 1476. nastaje zamašna promjena, jer su odsad i Sla- 
vonija i Dalmacija s Hrvatskom sj edinjene pod upravom 
jednoga bana, koji se zove »regnorum Dalmacie, Croacie et tocius 
Sclavonie banus.« Čitavo Hrvatsko Kraljevstvo stoji odsad pod skup - 
nom upravom. Taj zajednički ban dobiva koji put iznimno druga, ali 
tada ne dijele među se kraljevstva, nego sporazumno upravljaju čita- 
vom državinom svojom. 


U vrijeme od 1476. do boja kod Mohača (1526) stoluju u Hrvat- 
skom Kraljevstu kao banovi Dalmacije, Hrvatske i čitave Slavonij 
Andrija Banić (B4nffy, 30. VIJI 1476), Ladislav od Eger- 
vara (Vladislav iz Egervara, rusagov kraljevstva ugarskoga Dalmacije 
i Hrvat i Slovinskoga dostojni ban, 1477—1481), Blaž Podmanicki 
ii Madžar po drugi put (1482), Matijaš Gereb (de Wyngarth, 
1483—1489), Ladislav od Egervara po drugi put (1489—1493), 
Emerik Derenčin i drug mu Ivan Bot od Bajne (1493), La- 
dislav Kaniški (1493—1495), opavski i liptovski herceg Ivaniš 
Korvin (1495—1498), Juraj Kaniški (1498—1499), opavski i 
liptovski herceg Ivaniš Korvin po drugi put (1499—1504), 
Andrija Bot od Bajne (1505—1507. i drugovi mu Franjo Ba- 
laša od Đarmata (1505) i Marko (Horvat) Mišljenović 
od Kamičca 1506—1507), Juraj Kaniški i Ivan Ernušt 
odČakovca (1508—1509), Andrija Bot od Bajne po drugi 
put (1510—1511), palatin i senjski kapitan Emerik Perenj (1512— 
1513), vesprimski biskup Petar Berislavić (1513—1520), krbav- 
ski knez Ivan Torkvat Karlović (1521. do 1524) i drug 
njegov Ivan Tahi (1524—1525); napokon Franjo Baćani (de 
Batthyan, 1525—1526). 


Ako su staleži Hrvatskoga Kraljevstva budno bdili da im se ne na- 
metnu nepoćudni banovi, još su više pazili da banovci (podbani, 
vicebani) budu vazda domaći ljudi. Banovce (za Slavoniju 
obično dva, za Dalmaciju i Hrvatsku redovito jedan) imenovali su sami 
banovi.* Kad je ban Ivaniš Korvin god. 1495. imenovao slavonskim ba- 





* Poznatiji banovci jesu: a) u Slavoniji: Paulus de Fizezd (1417), Petrus 
Ade de Zenthlelek et Hermannus de Greben (1439), Georgius de Bykzad et Thomas de 
Zyrak (1450), Jan Bythowecz de Greben (1453), Ladislaus de Greben (1467), Johannes 
de Mendszenth et Ladislaus Hermanni de Greben (1469), Nicolaus de Posega (1475), 
Petrus Bochkay de Razinakerezthur et Andreas Capitan de Desnicze (1480), Petrus 
Bochkay et Ladislaus Rohfy de Deethe (1483), Petrus Bochkay de Razina et Michael 
Kerhen de Bellossowcz (1485—1488), Bernardus de Thurocz et Ludovicus de Peker 
(1494), Johannes Gywlay et Bernardus de Thwrocz (1495), Johannes de Gywla et Stepha- 
nus Bradach (1496), Balthasar de Alap et Marchynko (1497), Petrus Bochkay de Razyna- 
kerezthur et Balthasar de Alap (1500—1501), Bernardus de Thwrocz de Ludbregh et 
Balthasar de Alap (1503), Paulus Chaulowych de Gywrkowecz (1510), Balthasar de 
Bathyan (1512), Balthasar de Bathyan et Balthasar de Alap (1513—1517), Nicolaus 
Dersfy de Zerdahel et Emericus Bradach de Lodomercz (1518—1519), Paulus Kerecheny 
de Kanyafelwde (1521—1524); bbu Dalmaciji i Hrvatskoj: Jakov, sin Pavlov 
iz Bribira od plemena Šubić (oko 1428), Domša 'z Vladihović (Domsa de Vladichovichi, 
1430—1432), Ivan Vlatkov Milinić (1435), Tomaš Tvrtković iz Bilaja (1446—1451), Tomaš 

novcem svoga pouzdanika Ivana Đulaja (de Gywla, Gyulay), koji nije 
bio rođen u zemlji niti je u njoj imao posjedovanja, slavonski su se 
staleži tomu usprotivili, iznoseći »kako se je u Kraljevini Slavoniji 
vazda i od starine po banovima vršio običaj da čast bonovca nisu 
mogli dati ni podijeliti drugim osobama nego moćnijim plemićima, koji 
u istoj Kraljevini Slavoniji imadu posjeda i imanja.« Ban Ivaniš Korvin 
nastojao je staleže umiriti, obrekavši im pismom od 26. travnja 1495. 
da će i on ubuduće jednako postupati. Ali staleži kao da nisu banu 
Ivanišu Korvinu vjerovali, pak su se obratili na kralja Vladislava II. 
koji je 5. prosinca 1496. u pismu na bana staro pravo potvrdio, te 
zapovjedio da ga on i njegovi nasljednici savjesno vrše. Načelo da 
svagdje služe samo domaći urođenici provodilo se do kraja, tako da je 
napokon kralj Vladislav II na zahtjev slavonskih staleža pismom od 
15. lipnja 1503. naložio banu Ivanišu Korvinu da prema starom i hvale 
vrijednom običaju kraljevine u pojedinim županijama namješta za pod- 
župane (vicecomites) i plemićke suce (iudices nobilium) samo takove 
plemenite muževe koji pripadaju onoj županiji, kojoj treba rečenih 
časnika. 

Banovi su i u XV stoljeću i u prvoj četvrti XVI vrhovni upravi- 
telji kraljevstva, vrhovni suci i vrhovni vojvode hrvatske voj- 
ske. Kao vrhovni upravitelji rade banovi sporazumno sa saborima. 

Sabori se u ovo vrijeme zovu u latinskom jeziku congregatio 
generalis, zatim diaeta ili diaeta generalis, pače i 
conventus generalis; u njemačkom Landtag ili Ver- 
sammlung, a u hrvatskom stanak ili spravišće. Redovito 
se sastaje sabor Slavonije posebice (većinom u Križevcima, rjeđe u Za- 
grebu, Čazmi, Donjim Ždencima), a sabor Dalmacije i Hrvatske opet 
zasebice (u Kninu, Bihaću, Topuskom i Ripču); samo osobito u odsud- 
nim časovima vijećaju staleži svih triju kraljevina zajedno. Saborima 
predsjedaju obično banovi; ali ima sabora kojima je na čelu sam kralj. 
Takovi su sabori bili u Križevcima god. 1466. i u Zagrebu 1481, kojima 
je predsjedao kralj Matijaš Korvin; zatim sabor u Virovitici 1495. pod 
kraljem Vladislavom II. Na one sabore, kojima su predsjedali banovi, 
slao je kralj po jednoga ili dva poslanika svoja, zvana oratores, 
koji su staležima saopćivali kraljeve predloge ili propozicije, a i želje. 
God. 1525. spominju se kao kraljevski oratori najprije dvorjanik Stje- 
pan Deshazy, a poslije budimski prepošt Ivan Statileo. Za potonjega 
izdao je kralj i vjerovno pismo, upravljeno na bana Franju Baćana. 
Kralj piše banu ovako: »Velemožni vjerni naš ljubljeni. Šaljemo na 
taj sabor (diaetam) Kraljevine naše Slavonije vjernoga našega i časno- 
ga Ivana Statilea, prepošta budimskoga, tajnika i savjetnika našega, 


Bojničić iz Plavna (1451—1453), Mihovil Živković od Prozora (Sifkovich de Prozor, 1459), 
Paulus Bosychcovich (1466), Ladislaus Markus de Theryen (1467), Ladislaus Marcus et 
Tar Paulus (1469), Tar Paulus (1470—1472), Gašpar Perušić (1484—1493), knez Mihovil 
Blagajski (comes Michael de Blagay, 1498), Conte Paolo Starbaz et voyuoda Coxule 
(1500—1501), Martinus Simonis et Ladislaus Vrdugi (1503), krbavski knez Ivan Torkvat 
Karlović (1512—1513). 

kojemu smo povjerili da tvojoj vjernosti u naše ime neke stvari priopći. 
Nalažemo stoga da svemu, što će rečeni naš orator kazati, bez ikoje 
sumnje povjeruješ. Dato u Budimu dne 8. listopada 1525.« 


“. +uodu Olopherna Poftidu uo“, 
€he gnegoue/ioflodobi pu.“ s 
s Ki dansko ja s AVS 

chepogibili "68 















NASLOVNI LIST PRVOGA IZDANJA MARULIĆEVE »JUDITE« OD GOD. 1521. 


Tako sabori Kraljevine Slavonije, kao i sabori Dalmacije i Hrvat- 
ske bavili su se u ovo doba poglavito time kako da se kraljevstvo 
obrani od vanjskih neprijatelja, naročito od Turaka. No pored toga 
izdavali su odredbe za osiguranje mira i reda u samoj zemlji, odobra- 
vali su redovite i izvanredne daće, birali protonotara kraljevstva i kapi- 
tana vojske, vijećali glede crkvene desetine itd. Na saborima napokon 


rješavao je ban parnice između stranaka, 

Za XV stoljeće i za prvu četvrt XVI sačuvani su nam brojniji Pp - 
daci za sabore Kraljevine Slavonije, nego li za Dalmaciju i Hrvatsku. 
Da ogledamo neke slavonske sabore. 


God. 1432. dne 1. svibnja sastao se slavonski sabor (prelati, baruni, 
velikaši i plemići Križevačke, Zagrebačke, Varaždinske i Virovitičke 
županije) pod banom i grofom Hermanom Celjskim, tastom kralja Sigis- 
munda. Od nazočnih prelata i velikaša spominju se izrijekom kninski 
biskup Ivan, vranski prior Albert de Ungh, napokon virovitički župani 
Emerik i Ivan de Marczaly. Na tom saboru biše izdane odredbe, kojima 
bi se stalo na put bezakonju i metežu, koji bijaše preoteo maha za 
boravka kralja Sigismunda u tuđini. Zaključke sabora potvrdio je ban 
Herman Celjski. Znameniti su nadalje zaključci slavonskoga sabora, 
držana u Križevcima 9—11. ožujka 1439. pod banom Matkom Talov- 
cem. Tomu saboru pribivala su također braća Matkova: hrvatsko- 
dalmatinski ban Perko i vranski prior Ivan Talovac, nadalje kninski 
biskup Dmitar Čupor i brojno plemstvo. Najprije biše stvorene uredbe 
da se osigura mir i red u kraljevini; a zatim je ban potvrdio staležima 
staro pravo da sami biraju protonotara ili čuvara banskih pečata. 
Znamenit je nadalje sabor što ga je na poziv kralja Matijaša Korvina 
od 18. listopada 1477. obdržavao u varoši Zdencima ban Ladislav od 
Egervara. Tomu je saboru bilo odrediti shodno za obranu Slavonije od 
Turaka i podjedno izabrati zasebnoga kapitana, koji će rukovoditi tu 
obranu. Još je spomena vrijedan sabor slavonski, držan 1—12. svibnja 
1481. u Križevcima pod istim banom Ladislavom od Egervara, kojom 
bi prigodom sastavljen točan cjenik za mitnice na posjedima velikaša 
i plemića, te određena kazna za vlastelu koja bi od trgovaca tražila 
veću daću na svojim mitnicama. Napokon je znamenit još slavonski 
sabor, držan 6. travnja 1522. u Križevcima, koji je imao za Kraljevinu 
Slavoniju prihvatiti sve one izvanredne daće i žrtve što ih je ugarski 
sabor u studenom 1521. dopustio u samoj Ugarskoj. Ugarski je sabor 
onom prigodom člankom 27. odredio: »Item quod regna Sclavoniae et 
Transylvaniae singulas illas solutiones et contributiones, que superius 
declaratae sunt, aeque ac in Hungaria pro hac vice subire facereque 
debeant, et superinde maiestas regia quamprimum oratores suos ad 
ipsa regna transmittere dignetur«. 


O djelovanju hrvatsko-dalmatinskih sabora u XV stoljeću i prvoj 
četvrti XVI ostalo je posve malo pisanih spomenika. Sačuvano nam 
je znamenito pismo hrvatskih staleža na rimskoga papu Aleksandra 
VI, kojim su iz svoga sabora u Bihaću 10. travnja 1494. zatražili pomoć 
za obranu svoje tužne domovine od Turaka. Jednako se sačuvalo pismo 
koje je »fiđelis universitas nobilium regni Croaciae« 18. srpnja 1526. 
upravila na austrijskoga nadvojvodu Ferdinanda; to je vjerovno pismo 
za Bernarda Tumpića, boslatila hrvatskih plemića, sabranih tada na 
saboru u Bihaću. 

Treba osobito istaknuti da je Kraljevina Slavonija — a ne 
Hrvatska s Dalmacijom — počela u XV stoljeću redovito sla- 
ti svoje zastupnike ili pouzdanike na ugarske sa- 


HRVATSKO KRALJEVSTVO U XV I PRVOJ ČETVRTI XVI ST. 21 


bore. Ovakovi zastupnici zovu se »nuncii regni Sclavo- 
niae« ili »oratores regni Sclavoniae.« 

Čini se da su plemići i velikaši slavonski zalazili već od XIII sto- 
ljeća na one ugarske sabore kojima je predsjedao kralj, koji je bio 
ne samo vladar Ugarske nego i Hrvatskoga Kraljevstva. No to nije bilo 
redovno nego samo iznimno, i to u onim poslovima koje je jedini kralj 
rješavao i obavljao. Takvi slučajevi bili su kad se radilo o navještaju 
rata ili sklapanju mira, a valjda i onda kad se određivalo nešto o 

nasljedstvu na prijestolju. Vjerojatno je još da su pojedini velikaši, ne 
samo slavonski nego i hrvatski, dolazili na te ugarske sabore bud kao 
posjednici u Ugarskoj bud kad su pred samim kraljem vodili parnice 
među sobom. No sve to bilo je iznimno i neodređeno, jer do konca 
XIV stoljeća nije ni ugarski sabor imao određena oblika, niti je bio 
staleška korporacija. 

Ugarski sabor kao neko staleško zastupstvo dobivao je stalne oblike 
tek u prvoj polovici XV stoljeća. U ono vrijeme počeli su i staleži 
Kraljevine Slavonije — premda su imali svoj posve samostalni sabor 

— slati svoje izabrane poslanike (nuncii, oratores) na ugarski sabor. 
Razlog tome postupku ne će biti nikako podređenost slavonskoga sabora 
prema ugarskomu, nego nasuprot težnja da bi povlasti i prava ugarskih 
staleža vrijedila i za slavonske.* 

Prvi poznati slučaj da su zastupnici Slavonije bili na okupu sa 
zastupnicima Ugarske i Erdelja desio se god. 1442. kad se radilo o 
izmirenju kralja Vladislava I Varnenčika s obudovljelom kraljicom 
Elizabetom, majkom Ladislava Postuma. Na saboru u Budimu 17, kolo- 
voza bili su osim prelata i magnata ne samo zastupnici županijskoga 
Blemstva u Ugarskoj (comunitas regni Hungarie — nominibus et in 
personins comunitatis regni Hungarie) i onda poslanici erdeljski (nuncii 
partium Transiluanarum), nego i četiri glasnika Kraljevine Slavonije 
(nuncii regni Slauonie), po imenu Benedictus Nelepecz de Dobrakuchya, 
Ladislaus Roh de Deeche, Petrus literatus de Zeanahraszthya, i Johannes 
filius Viti de Corbowa. Odmah zatim, 20. rujna 1447, nalazimo na saboru 
u Budimu šest. izabranih poklisara (electi nuncii) iz Kraljevine 
Slavonije (de regno Slavoniae), a ti se zovu: Georgius filius Simonis, 
alter Georgius filius Juan, Johannes filius Viti, Petrus de Fizesd, alter 
Petrus de Zenaharaszt, et Georgius de Magalocz. 

Od toga časa (1447) čini se da su sve više dolazili »electi nuncii 
regni Sclavonie« na sabore u Ugarskoj. Vjerojatno je međutim, da je 
to bivalo samo iznimno i u zamašnim pitanjima, koja su se ticala ne 
samo Ugarske, nego također Slavonije i Erdelja. Staleži Dalmacije i 
Hrvatske nisu ni sada dolazili u Ugarsku (osim pojedinaca), a još manje 
njihovi poslanici. Jedini slučaj u čitavom XV stoljeću i prvoj četvrti 
XVI desio se godine 1492. kad su »baruni, velikaši i plemići Kraljevina 
Hrvatske i Slavonije« (njih 63) na saboru u Budimu 7. ožujka potvrdili 
mir Požunski, te zajamčili kući Habsburg pravo nasljedstva na prije- 
stolje. Kad se je poslije toga opet sastao sabor na Rakošu, koji je 12. 
listopada 1505. isključio s prijestolja sve tuđince, nije na tom saboru 
bilo hrvatskih staleža, nego tek četiri poslanika slavonske kraljevine, 
i to protonotar Emericus Hassagh, Georgius Castellanfy, Bernardus de 
Thurocz i Elias Bosnyak de Busthincz (oratores regni Sclauonie). Ali 
ni ti nunciji kao da nisu mnogo utjecali u rasprave ni zaključivali, nego 
su tek zahtijevali da im se dade jedan pismeni primjerak stvorenoga 
zaključka »u zaštitu svojih prava« (iurium eorum ad cautelam), jamačno 
da ga pohrane u pismari svoje kraljevine. Pojedini kraljevi nastojali 
su koji put i hrvatske staleže skloniti da u zamašnim pitanjima ili svi 
dođu ili bar svoje oratore pošalju na ugarski sabor. Kad se god. 1509. 
i 1510. radilo o tom da se Mlecima silom otme Dalmacija, pozvao je 


* U jednoj ispravi od god. 1517. čitamo: »de iure et consuetudine 
regni Hungariae et per consequens regni Sclauonie, quod 
eisdem iuribus et consuetudinibus, quibus regnum Hun- 
garie utitur, gaudere solet...« No uz to i povrh toga služe se slavonski 
staleži »consuetudinaria... lege dicti regni Sclavonie...« Starine 
jugosl. akad. V. str. 172—173. Slavonija dakle ima dvojaka prava: ugarska, koja su i sla- 
vonska, — a onda i posebna slavonska. 

kralj Vladislav II 6. siječnja 1510. hrvatske i slavonske staleže na sabor 
u Ostrogon za dan sv. Grgura pape (12. ožujka). Međutim mletački po- 
slanik Petar Pasqualigo javlja 11. veljače iz Zagreba da se kraljev poziv 
nije najbolje dojmio hrvatske gospode, jer nije bio običaj da ih zovu 
na sabor u Ugarsku (non era consueto in le diete de Hungaria chiamar 
li signori di Croatia), budući da su po starom običaju i pravu imali 
svoj vlastiti sabor u Hrvatskoj (perche dicono, haver laro auctorita ex 
concessione eis artibuta far la loro dieta in Croatia da per se). 


Ako skupimo sve u jedno, razabiramo da je Kraljevina Slavonija u 
nekim osobito zamašnim poslovima (nasljedstvo na prijestolje, rat ili 
mir sa stranim državama) počev od god. 1442. slala svoje nuncije ili 
oratores na sabor ugarski; Hrvatska učinila je to što se zna kad se 
radilo o nasljedstvu Habsburga, a prije ni poslije nikada sve do boja 
na Mohačkom polju. Tek u XVI stoljeću, kad se sabor hrvatski konačno 
združio sa slavonskim, stao je taj sjedinjeni sabor Hrvatske i Slavonije 
redovito slati svoje izabrane nuncije na ugarski sabor. 

Još nešto o grbovima Kraljevina Slavonije, Dalmacije i Hrvatske, 
od kojih je u ono vrijeme sastojalo Hrvatsko Kraljevstvo. Najstariji grb 
čini se da je imala Slavonija; u tom grbu bila je slika kune, koja se 
također vidi na novcima banova u XIII i XIV stoljeću. I na pečatu 
kralja Vladislava II vidimo grb Kraljevine Slavonije (kunu u štitu). 
Ali baš taj kralj podijelio je diplomom od 8. prosinca 1496. Kraljevini 
Slavoniji novi i dopunjeni grb, koji se i danas još rabi!'; ipak toga novoga 
grba nema ni na novcima ni na pečatima prije Mohačkoga boja. 

Grb Dalmacije (tri leopardske glave) nalazi se, što se zna, prvi put 
na dvostranom pečatu kralja Sigismunda oko god. 1400. Grb Kraljevine 
Hrvatske napokon (crvene i srebrne kocke) nalazimo najprije na jednoj 
spomenici (taliru) kralja Ludovika od god. 1525; nadalje na slici istoga 
kralja Ludovika II od Hansa Burgkmaria (1472—1559). 


(Uprava, upravne oblasti i oblasnici.) Uprava, uprav- 
ne oblasti i oblasnici bili su u ovo doba gotovo jednaki, kao u XIV sto- 
ljeću. Naravno da je u krajevima, koji su dolazili pod Mletke ili Turke, 
bila uprava uređena po mletačkom ili turskom načinu. 

Županijsko uređenje po ugarskom kalupu provodilo se u Slavoniji 
sve do kraja. God. 1486. ukinuta bi knežija Zagorje sa svojom zasebnom 
sudbenošću, te bi pripojena Varaždinskoj županiji i banskome sudbe- 
nomu stolu. U XV stoljeću raširena bi osobito Križevačka županija, koja 
je sezala daleko u današnju slavonsku Podravinu, gotovo do Valpova i 
Osijeka. Najmanja je bila Virovitička županija koja je bila odasvud 
opasana Križevačkom županijom. Zagrebačka županija zadržala je po 
prilici svoj prijašnji opseg; jedino su krajeve na jugu Kupe stali nazi- 
vati Hrvatskom. 


1 [U doba pisanja ovih redaka 19111] 

U staroj Hrvatskoj na jugu Gvozda opstojale su u prvoj polovici 
XV stoljeća četiri županije: Lička, Lučka, Kninska i 
Poljička. Međutim u Ličkoj zadobiše mnoge gradove Krbavski kne- 
zovi i Frankapani, tako da je »knez ili špan stola kraljeva meju 
plemenitimi ljudi Mogorovići v Lici« imao razmjerno malenu oblast, 
dok su poglaviti gradovi (Počitelj, Belaj ili Bilaj, Barleta, Novigrad ili 
Novi) bili u vlasti nasljednih knezova. Županija Poljička ili Županija 
Poljica došla je opet god. 1444. konačno pod Mletke, Tako su u Hrvat- 
skoj ostale samo dvije prave županije (Kninska i Lučka), dok i te nisu 
u prvoj četvrti XVI stoljeća spale sasvim ili dijelomice pod tursku vlast. 


Uz županije opstojale su u to vrijeme u staroj Hrvatskoj brojne 
knežije (kneštva) ili grofovije, kojima su gospodovali na- 
sljedni knezovi ili grofovi: Frankapani, Kurjakovići, Nelipići, Talovci i 
drugi. Takove su knežije bile: Cetina s gradovima Sinj i Travnik, 
Posušje s gradom Čačvina, Klis s gradom Klis i više sela, Pe - 
trovo polje s gradom Ključ, Promina sa više sela; napokon 
pomate već otprije knežije Krbava, Bužane, Gacka, Vinodol, Modruše 
itd. 

God. 1469. oteo je kralj Matijaš Korvin knezovima Frankapanima 
znameniti primorski grad Senj s kotarom, a poslije još i knežiju 
Gatansku ili Gacku s gradom Otočcem i još nekim gradovima u 
onoj okolici. Od toga čitavoga područja stvorio je nato kralj zasebnu 
upravnu vojničku oblast, naime Senjsku kapitaniju. Glavaru 
te oblasti, zvanu kapitan, bilo je poglavito s kraljevskom četom 
braniti povjerenu mu oblast i od navala turskih i od Mlečana; no pored 
toga bilo mu je paziti i na susjedne knezove hrvatske. Ne zna se koliko 
je kraljevska četa brojila ljudi; godine 1504. primao je kapitan senjski 
za obranu Senja i ostalih gradova svoje kapitanije 2000 forinti u zlatu 
i za 500 forinti soli. 

Senjska kapitanija obuhvaćala je ne samo grad Senj s kotarom 
nego i nekadanju Gatansku kneževinu s Otočcem, pače i grad Brinjski 
(1479). God. 1489. spadaju na Senjsku kapitaniju gradovi: Senj, Otočac, 
Starigrad na moru, i Novigrad. Čitavom kapitanijom upravlja kapitan 
i njegov zamjenik, vicekapitan; u pojedinim gradovima stoluju kaštelani 
(castellani) ili porkulabi (Burggrafen). Već 1472. izdao je kralj Matijaš 
Korvin građanima Senja slobodno pismo, kojim je potvrdio njihove 
stare povlastice te ih zaštitio od nasilja kraljevskih kapitana i kaštelana. 
Po uzoru Senjske kapitanije biše poslije u XVI stoljeću uređene i 
druge kapitanije“uz tursku među, od kojih je onda postala krajina.* 


* Iza Senjske kapitanije najstarija je Bihaćka (Bihać i-Ripač), koju je Nikola 
Jurišić u srpnju 1527. uredio. Sam grad Bihać došao je po smrti hercega i bana 
Ivaniša Korvina (1594) u kraljevsku vlast, te su njim u kraljevo ime upravljali banovi. 
Već 1512. namještali su banovi u gradu Bihaću zasebne kapitane. Poznati su kapitani 
Juraj Stražemanski (Stresemley) god. 1512. i Ivan Svetački (de Zempche) god. 1526—-1527. 

Prvi po imenu poznati kapitan senjski bio je god. 1473. Bolffgangus 
Frodnar. Poslije njega spominje se god. 1477—1482. Dubrovčanin Maroje 
Žunjević kao kapitan. Godine 1486—1494. vrši tu službu Petar Tarnik 
Makšak (Petrus Tarnok de Machkas); godine 1495. i 1496. nalazimo 
u jedan mah zajedno dva kapitana: Nikolu Kolunića (Nikolao Kolonych, 
Nikolaus Horvath, Nicolao Croato) i Zagrepčanina Ivana Pastorija 
(Johanni Pastori, Soan de Zagrabia, Johannes Gyoan). Nakon tih zare- 
daše: Georgius Orbanas (1496), Benedictus de Wemer (1499) i Albertus 
Lonyay (de Lonya, 1501—1505). Od godine 1506. pak do 1518. nema 
poropih kapitana u Senju, nego tu čast vrše tadanji banovi hrvatski, 

oji uz svoju bansku plaću primaju za kapitaniju 2000 zlatnih forinti u 
gotovu i za 1000 forinti sol: Počev od lipnja 1518. nalazimo opet po 
dva kapitana. Najprije su Jeronim Petelinić i knez Ferenac Nelepeci 
(1518), onda Jeronim Petelinić i Grgur Orlovčić (1521). Od godine 
1523. upravljaju kapitanijom Grgur Orlovčić. (Gregorius Orlowchyth de 
Choka) i Petar Kružić (Petrus Krwsyth de Kroog), kojima bi povjerena 
i obrana grada Klisa. Oni se zovu »capitanei Segnae et castellani Clis- 
siae«. Kad je Grgur Orlovčić u boju na Mohačkom polju poginuo, ostao 
je Petar Kružić sam na braniku Senja i Klisa (capitaneus Segnensis et 
Clisiensis). 

Jednako kao Senjsku kapitaniju uredio je kralj Matijaš Korvin i 
onaj dio Bosne, koji je god. 1463. i 1464. Turcima oteo. I ta Bano- 
vina Bosna ili Jajačka banovina — kao i susjedna Sre- 
brnička — imala je biti bedemom za suzbijanje osmanlijske sile, te je 
bila na vojničku uređena. 


U prvo vrijeme (1464—1471) upravljali su Bosnom hrvatski banovi 
(Emerik Zapolja, Ivan Tuz, Blaž Madžar); no god. 1471. imenovao je 
Matijaš kneza Nikolu Iločkoga kraljem Bosne. Po smrti Nikolinoj 
(1477) zaredaše samostalni banovi Bosne ili Jajca; najprije jedan 
(Petrus Doczy 1480, Fichwr 1486), a poslije (1494) po dva zajedno. 
Najpoznatiji banovi u to vrijeme jesu: Balthasar de Batthyan (1494— 
1505), Franciscus Beryzlo de Grabarya (1494—1503), Bartholomeus prior 
Auranae (1507), Georgius Zthresemley (1508—1512), Nicolaus Zekel de 
Kewend (1508), Petrus Keglewych de Bwsyn (1522), Nicolaus Gylethffy 
(1522—1527), Johannes Horwath de Zedlak (1525—1527). 

Bosanskoj ili Jajačkoj banovini pripadali su ne samo gradovi Jaj- 
ce i Banjaluka (Banya-Luka), nego također gradovi Greben, 
Sokol, Jezero, Vijenac ili Vjenčac, Levač ili Livač, 
Komotin, Bočac, Zvečaj i Vrbaški grad (Orbazvara). 
Po tome je banovina obuhvaćala čitavo područje rijeke Vrbasa od 
izvora do utoka u Savu. U svima su gradovima bile veće ili manje po- 
sade; najjače utvrđeno i vojskom opskrbljeno bilo je Jajce. God. 1504. 
određeno bi za uzdržavanje kapitana, vojnika (pješaka i konjanika), 
kao i straža u Jajačkoj banovini do 20.000 zlatnih forinti. Oko god. 
1506—1512. bio je proračun za uzdržavanje i obranu Jajca ovaj: 

Banovima Jajca za 200 konjanika i 300 pješaka u ime plaće . 12.000 
Istim (banovima) soli za d.d ota s zo A 2.000 
Za obnovu zidova i za popravak drugih zgrada... +. > 3.000 
Pješacima (150), koji služe u Jajcu i ostalim gradovima .  . 3.600 
Lakim konjanicima (120), koji služe u Jajcu i ostalim gradov. 3.000 
Za uzdržavanje straža kod Jajca i ostalih gradova. . 700 
Za uzdržavanje redovnicima sv. Franje u Jajcu... > 200 
Meštru, koji pravi solitar (barut)... 150 
Građanima i žiteljima u Jajcu i ostalim gradovima. . . 300 
Topnicima u Jajcu i njihovim pomagačima... +. + 150 
zlatnih forinti ili dukata. Svega: 25.100 


Izneseni podaci objašnjuju se još bolje računima kraljevskoga dvora 
za kralja Ludovika II u vrijeme od 12. siječnja do 16. srpnja 1525. 
Iz tih računa doznajemo da su u ono doba vršili čast bosanskih banova 
Nicolaus Gylethffi i Joannes Horwath de Zedlak, koji su u ono pol 
godine primili u ime plaće (sallarium) 1700 + 2200 + 2000 ++ 400 = 6300 
zlatnih forinti. Uz oba bana spominje se provisor grada Jajca, po imenu 
Ivan Hoberdanac (Oberdanči), koji je primio za šest mjeseci plaće 
100 -+ 66 -+ 100 == 266 forinti, te se jamačno morao brinuti za ops! rbu 
vojske, a i za popravak i uzdržavanje samoga grada. Gradska posada 
sastojala je od pješaka, naime 300 domaćih žitelja (Jajčana), zatim od 
konjanika, i to dvorskih huzara ili katana. Konjanicima bili su na čelu 
dva kapitana, po imenu Mihajlo Turak (Therek) i Petar Keglević; jedna- 
ko je i pješaštvo imalo kapitana (Erews Petrus) i vojvodu (Lukarith 
Martin wayda). 

Vrlo je značajno da se nadvojvoda Ferdinand na početku god. 1526. 
smjerao proglasiti i kruniti kraljem bosanskim, »jer Bosna pripada 
Hrvatskoj« (appartenendo la Bossina a la Croatia). 


(Žitelji po narodnostima i po staležima.) U XV 
stoljeću sve se više množe Vlasi i Morlaci (Murlaci) na hrvat- 
skom teritoriju, osobito u samoj Kraljevini Hrvatskoj na jugu Kupe. 
S kopna prelaze na otoke (Krk), pa odanle u austrijsku i mletačku Istru. 

Osobito mnogo Vlaha i Morlaka spominje se oko god. 1412. na ima- 
njima knezova Nelipića, poimence u župama ili knežijama Cetini (oko 
gradova Sinja i Travnika), Posušju (oko grada Čačvine), Petrovom 
polju (grad Ključ), i Odorji (grad Zvonigrad) na Zrmanji, zatim oko 
gradova Omiša, Klisa i Kamičca. Ti su Vlasi pomagali Nelepiće u borbi 
s Mlecima, pa su stoga uživali posebne povlastice. Kad je god. 1434. 
umro posljednji knez Nelipić, po imenu Ivaniš, preuzeo je svu njegovu 
bogatu baštinu zet njegov Ivan (Anž) Frankapan. Taj je, boraveći 18. 
ožujka 1436. u gradu Klisu, izdao za Vlahe u župi Cetini oko Sinja 
poseban statut, kojim je »svim dobrim Vlasima« potvrdio »dobre i 
poštene i prave njih navadne zakone, ki su im bili za njih bivšega gospo- 
dina bana Ivaniša Ivanovića (Nelipića) i za njegova oca, kneza Ivana.« 
Budući da je statut sastavljen hrvatskim jezikom i pisan ćirilicom, 

nema sumnje da su ti Vlasi govorili tada hrvatski. To posvjedočuju i 
njihova imena, koja se u statutu spominju, kao Viganj Dubravčić, Ni- 
noje Sanković, Tomas Ročević, Matijaš Vukčić, Milić Ostoić, Dragić 
Prodanić, Blaž Kočić, Hrelja Golešević, Vukat Voinović, Ivaniš Groba- 
čić, Budan Grubšić, Bilosav Dražević, Jelovac Draživojević, Radivoj 
Vitković, Bulat Kustražić i Ivan Poznanović. Neke ustanove rečenoga 
statuta, kojima se određuje »i da ne drže Hrvati Vlahov mimo 
jednoga bravara«, zatim »i Srblin da nemore otdati na Vlaha, 
ni Vlah na Srblina«, jasno dokazuju da se ti Vlasi ne mogu pri- 
brojiti ni Hrvatima ni Srbima. Značajno je međutim, da se ti »dobri 
Vlasi« nazivaju također »dobri muži katunari«, kako, se razabire 
iz posljednje stavke rečenoga statuta, gdje se kaže: »I na to im dasmo 
taj naš otvoren list, jere svi ovi više pisani dobri muži katunari svojom 
braćom i svojimi katunami i svojim općinami obitovaše se i prijaše 
i ob(v)ezaše virami i dušami svojimi, da nas i naš ostanak oni i njih 
ostanak hote virno i pravo služiti svojimi glavami i svojim blagom i 
svom svojom moću i ne ostaviti nas i naš ostanak protiv vsakomu 
človiku«. Vlasi u župi Cetini imali su svoje zasebne knezove koje su 
sami izabirali; još god. 1476. izdao je Vladislav Talovac, sin bana Franka, 
u gradu Čačvini otvoren list kojim je potvrdio Miklouša Dehojevića za 
kneza vlaškoga u župi Cetini. U tom listu piše Vladislav Talovac: 
»... da vidivši mi prave i verne službe Miklouša Dehojevića i njegovih 
prvih službe, ke su službe našoj kući služili, da mu učinismo tu milost, 
da ga učinismo kneza Vlaškoga strane Vlaške po zakonu Vlaškom, 
onako, kako ga su Vlasi obrali, onako ga mi potvrđujemo i potvrdismo 
ga za njegova života, da ga hoćemo za njegova života u tomu uz- 
držati...« 

Gotovo u isto vrijeme, kad su Vlasi u Cetini dobili svoj statut, 
ističu se i Vlasi u Lici na sjevernom podanku Velebita, Ti Vlasi imaju 
svoju općinu, te izdaju 16. srpnja 1433. ovu hrvatsku ispravu u prilog 
franjevačkom samostanu sv. Ivana više današnjega Medka: »Mi Antun 
Tuković i Ivan Herendić, knezi, vladiki, Paval voivoda, i suci Vlaški, 
po imeni: Dian Mušković, Juraj Ružić, Matiaš Vlkotić i Mataš Jelčić, 
takoje pristava stola Vlaškoga: Matul Rubanović i Mikula Mulgašić, 
i takoje Ivan Sopković, Milota Pravišić, Lukač Milunović, Tomaš Ala- 
dinić, Franko Danilović, Šimun Bilković, Grgur Bekošević i Bartol Če- 
prnić, i vsi dobri Vlasi v Hrvatih: damo viditi vsim, kim se dostoji, 
pred kih obraz ta naš list pride, da učinismo slobodšćinu vsemu ima- 
nju svetoga Ivana crikve v Lici na gori, najprvo v selu Čelopekam i v 
Kozlu rogu i v Nadbrdu i drugdi, gdi je imanje svetoga Ivana crikve, 
ča k njoj pristoji rečenomu imanju i njim kmetom, ki su na 'nom 
imanju i ki napred budu, da nijedan Vlah i s nami naš brat Hrvatskih 
Vlahov ne imi rečenomu imanju nijednoga zla učiniti, ni gajev pasti, 
ni žit ni senokoš trti, ni rečenih kmetov hasan zeti, ni ukrasti... A 
to učinismo cić Ivana svetoga i cić naših duš spasenia.« Lički dakle 
Vlasi, kojih imena svjedoče da su tada već hrvatski govorili, imaju 
poput Hrvata svoj »vlaški stol« (sud), kojemu su na čelu knez, vladika 
i vojvoda, a uz njih suci i pristavi; oni nadalje izdaju slobodni list 

franjevačkoj crkvi sv. Ivana, po čemu bi mogli nagađati da su i sami 
bili rimokatoličke vjere. Lički Vlasi razasuli su se poslije po čitavom 
Velebitu sve do Senja. Jedna se općina vlaška (universitas Valacho- 
rum) spominje u primorju kod Starigrada u župi Podgorju; tim je 
Vlasima god. 1521. zapovjedio kralj Vladislav II da se moraju poko- 
ravati senjskim kapitanima Jeronimu Peteliniću i Grguru Orlovčiću. 

Osobito mnogo Vlaha okupilo se u Dinarskim planinama. U župi 
Vrhrika (Vrlika) spominju se Vlasi od plemena Tulić (de genere 
Thwlich); te je Vlahe kralj Matijaš Korvin, boraveći 13. prosinca 
1463. u Jajcu, darovao hrvatskomu vlastelinu i plemiću Ivanu Čubre- 
tiću iz Vrhrike, koji ga je pomagao pri podsadi rečenoga grada. Vlaha 
nalazimo još na Zrmanji oko Kegal-grada, gdje se god. 1486. i 1487. 
parbe s Keglevićima radi nekih zemalja. I ti su Vlasi jamačno bili već 
pohrvaćeni, jer se zovu Radić Guljević, Radmil Babić, Mozgota Guljević, 
Radovan Skalić, Matija Terehimčić i Toma Kalčić. 

Uz imena Vlasi i Morlaci spominje se u XV stoljeću još i ime 
Ćići. Podrijetlo toga imena nije poznato;* jednako se ne zna da li je 
ime Ćići vrijedilo za sve Vlahe uopće ili samo za neka zasebna ple- 
mena. Ali svakako stoji da su Ćići također Vlasi, možda oni koji se 
ne bijahu još posve pohrvatili. Ćići spominju se već god. 1463. u Istri 
oko Pazina kao podanici i vojnici kneza Ivana Frankapana; koruški 
župnik Jakov Unrest opet u svojoj njemačkim jezikom sastavljenoj 
kronici Ugarske zna oko god. 1499. za čitavu Ćićku zemlju, koja 
se prostire između Hrvatske i Bosne (Czy schnlandt lig zwischn 
Wossen und Krabaten). 

Vlasi na tlu Hrvatskoga Kraljevstva nisu ni u XV stoljeću bili 
oslobođeni od vojničke službe. Po vojničkom registru kralja Sigismunda 
od god. 1432. morali su se oni okupljati pod hrvatskim banom u ta- 
boru, koji je bio smješten protiv Mletaka i Turaka duž Hrvatske i 
Dalmacije. U tom su taboru stajali »čitava Kraljevina Hrvatska i_V lasi 
u njemu živući sa svim svojim silama« (totum regnum Croatiae 
et Valachi in eoexistentes cum potentiis eorum). Uz vojnu 
službu plaćali su Vlasi također i ratnu daću, kako se razabire 
iz jednoga popisa ratne daće u Hrvatskoj od god. 1504. U tom se popisu 
spominju Vlasi kod Knina (Walachi Tinninienses), kod Obrovca đu Wa- 
lachi Petri Tarnok ad Obrowacz), kod Vrlike (Walachi Pauli Chobre- 
thyth in finibus), napokon uz grad Nutjak na Cetini, koji je tada pri- 
padao knezu Žarku Dražojeviću, 

Turska najezda na Srbiju, Bosnu i Humsku zemlju (Her- 
cegovinu) bila je povodom da se narod iz tih zemalja stao seliti 
u tada još zaštićeno Hrvatsko Kraljevstvo. Otkad je srpski despot Đu- 
rađ Branković ustupio kralju Sigismundu godine 1427. Mačvu s gra- 
dovima Beogradom i Golubcem, počelo se sve više Srba naseljivati po 


2 (Drži se da je ime Ćići nastalo redukcijom upitne zamjenice ce (što od lat. quid), 
odnosno zbog česte upotrebe sloga'ći u rumunjskom govoru Ćića. Neki lingvinisti nalazili 
su analogiju između imena Ćići (odn. Cici) i imena Cincari.] 


HRVATSKO KRALJEVSTVO U XV I PRVOJ ČETVRTI XVI ST. 29 


R 
NOBII ITAE AČEO 4 
4 NAPPRCLARO BT 
TEIVSDEM NOMINI SAY 
t POPTIMEMERITOMLE- 
"XANDER.MARVLVS ET 





NADGROBNA PLOČA MARKA MARULIĆA 
U crkvi franjevaca konventualaca u Splitu, 

Ugarskoj i istočnoj Slavoniji, a osobito po Srijemu. Ta je seoba Srba ili 
Rašana (Rasciani) postala još življa kad su Turci nakon pada Smede- 
reva Srbiju pretvorili u turski pašaluk (1459). Pad Bosne (1463) i 
Hercegovine (1482) bijaše opet povodom da je hrvatski narod iz tih 
zemalja stao grnuti u Hrvatsku i Dalmaciju, pače i u Slavoniju. Bje- 
gunci iz Srbije, Bosne i Hercegovine, koji su se pred turskom silom 
zaklanjali u slobodne hrvatske zemlje, zvali su se u ono doba pri- 
bjezi (prybeg, pribeg, prebeg). U drugoj polovici XV stoljeća i prvoj 
četvrti šestnaestoga bilo je već mnogo pribjega na teritoriju Hrvatskoga 
Kraljevstva. Među njima bio je i srpski despot Vuk Grgurović (Zmaj 
ognjeni Vuk), zatim jedan ogranak hercega sv. Save iz Hercegovine, 
humski knezovi Vlatkovići i druga gospoda, a s njima sila puka. Tako 
se primjerice god. 1504. spominje neki »Georgius M. Milithich una cum 
fratre suo, qui de Bistrica (Bistrica na Hlivanjskom polju u Bosni) 
ad Klyz (Klis) venerat«, kako prima za svoja 32 konjanika godišnju 
plaću od 320 zlatnih forinti da služi protiv Turaka. God. 1525. zapo- 
vijeda opet kralj Ludovik II Petru Kegleviću da u kotaru svoga grada 
Bijele Stijene doznači zemljište i selište Tomi i Antunu Gvozdenoviću, 
kao i Jurju Varjačiću, »koji su od Turaka u našu državu pobjegli« 
(qui a Turcis ad nostrum regnum transfugerunt). Događalo se i to 
da su i oni ljudi, koji su bili silom poturčeni, ostavljali svoju domovinu, 
te se pobjegavši u Hrvatsku opet povratili u krilo kršćanske vjere. 
Tako je oko god. 1503. kralj Vladislav II darovao kaštel Majkovec u 
Križevačkoj županiji nekomu Hadar vojvodi, koji se bijaše ponovno 
pokrstio (agili Hadar waivode, qui derala“: secta Machometica ad 
idem veram cristianam exiit). God. 1511. opet darovao je isti kralj 
posjedovanja »Podplaw et Dolywacz ad castrum Ottochacz pertinentes 
im regno Croatiae in comitatu de Gaczka existentes« pribjezima »strenuis 
militibus Petro, Gregorio et altero Petro Dorothych, qui nuper sectam 
Machometicam spreverunt ... (et) se in sanctam religionem christianam 
contulerunt«. 

Kad je Hrvatska nakon strašnoga boja na Krbavskom polju (1493) 
bila sve više izložena turskim provalama, započelo je također i ra- 
seljivanje hrvatskoga naroda. Najprije su žitelji iz južne 
Hrvatske stali preko Gvozda grnuti u tada još zaklonjenu Slavoniju, 
osobito u krajeve između Gvozda, Kupe, .Save i Une, koji su se tada i 
prozvali Hrvatskom; u prvoj pak četvrti šestnaestoga stoljeća, naročito 
nakon pada Knina (1522), Skradina (1522) i Ostrovice (1523) javlja se 
o prvim seobama Hrvata u tuđinu. Dne 17. svibnja 1524. 
dopustio je kralj Ludovik meštru svojih peharnika Franji Baćanu, da se 
na njegovim posjedima (Enyng et Bathyan) u Ugarskoj smiju nasta- 
niti »Hrvati, koji u našoj Kraljevini Hrvatskoj 
radi straha i neprekidnih provala i navala pre- 
divljih neprijatelja Turaka mirno i sigurno pre- 
bivati ne mogu, te kojima su već isti dušmani 
kuće, prebivališta i sve zgrade ognjem u pepeo 
obratili, a imanje i sve stvari kao plijen razgra- 
bili« (annuendum duximus et concedendum, ut Croati, qui in regno 

STOLNA CRKVA SV. JAKOVA U ŠIBENIKU 


Zasnovao ju i započeo graditi Juraj Matejević [Dalmatinac] (1441) 

nostro Croatie propter metum et continuas incursiones et invasiones 
ferocissimi hostis Thurcarum quiete et secure habitare non possunt, 
quorum iam hostes ipsi domos, habitacula et omnia edificia igne in cine- 
rem, bonaque et res universas in predam ipsorum convertissent, pro 
ipsorum ampliore quiete, salute et tranquillitate ad bona dicti Francisci 
Batthyani morandi causa venerint vel venire voluerint, quantocumque 
numero sint, ubi hostium invasiones evitare et se vitamque ipsorum 
unacum uxoribus et filiis rebusque et bonis custodire et defendere 
possint, libere et ine ullo impedimento in bonis suis Enyng et Batthyan 
vocatis descendere et descensum facere ibique pro se Zabitacula ac 
domos et edificia parare possint et valeant...). Slijedeće godine 1527. 
bježe opet Hrvati preko mora u Italiju, gdje su osnovali 
naseobine u Apuliji, Markama i Abruzzima. Kukavni ostaci tih hrvat- 
skih bjegunaca žive još i danas u talijanskoj pokrajini Molise, te u svo- 
jim pjesmama spominju tadanjega krbavskog kneza i bana, slavnoga 
Ivana Karlovića. 

Prigodom seoba u drugoj polovici petnaestoga stoljeća i prvoj po- 
lovici šesnaestoga dolazilo je mnogo hrvatskoga naroda također u 
one primorske gradove Dalmacije i Hrvatske 
(Nin, Zadar, Šibenik, Trogir, Split, Omiš), koji su bili u mle- 
tačkoj vlasti, pa i u slobodnu općinu grada Dubrovnika, Tako se 
dogodilo da je u onim dalmatinskim gradovima, u kojima je do 1420. 
bio pretežan romanski živalj (Zadar, Trogir, Split i Dubrovnik), sada 
sve više preotimao maha hrvatski elemenat, osobito među pučanima. 
U drugu ruku se opet za mletačkoga vladanja nakon god. 1420. stao 
širiti talijanski jezik u prvotno hrvatskim gradovima, kao u Šibeniku, 
Omišu, Hvaru i Korčuli. Uopće se u svima gradovima mletačke Dalma- 
cije (i Hrvatske) u ono doba u javnomu životu rabio latinski, dotično 
talijanski jezik (mletačko narječje), dok se u privatnom životu i u 
porodicama govorilo mnogo hrvatski. Može se reći da je golema većina 
žitelja u mletačkoj Dalmaciji tada govorila ili bar razumjela dva jezika: 
romanski (starodalmatinski ili opet talijanski) i hrvatski. 


Sve izbrojene doseobe i raseobe nisu ipak bitno promijenile 
etnografske prilike u Hrvatskom Kraljevstvu sve do god. 1526. U 
čitavom kraljevstvu sačinjavaju još uvijek golemu većinu Hrvati, do- 
tično Slavonci (Slovinci). To posvjedočuje i suvremeni dubrovački po- 
svjesničar Ludovicus Tubero (Crijević ili Cerva, + 1527) kad opisujući 
tadanju Ugarsku i Hrvatsku do god. 1522. ovako govori: »Od dalmatin- 
skoga primorja, koje oplakuje Jadransko more, do rijeke Drave jesu 
ilirski puci, koje Ugri djelomice Hrvatima, a djelomice 
Slavenima i Rašanima zovu. Od Drave počinje mađarski go- 
vor«. (A littore Dalmatie, quod mari Adriatico abluitur, gentes Illyricae 
sunt, quos Hungari partim Crouatos, partim Sclauenos et Rascianos 
dicunt. A Dravo Hungaricus incipit sermo). 

Pored bitno nepromijenjenih narodnosnih prilika nisu se promi- 
jenile ni staleške prilike. 


PRILOG 1 





GRB KRALJEVINE SLAVONIJE 
Snimak s grobnice kralja Vladislava II od godine 149%. 

SREBRNA POSUDA BISKUPA ANDRIJE DE SCOLARIS IZ XV STOLJEĆA 
[Po ne raživanjima grba na posudi ona se pripisuje biskupu Osvaldu Thusu (1466—1499)] 


prvostolne crkve u Zagrebu, 

Za slabih kraljeva u prvoj polovici XV stoljeća znatno se diže vlast 
višega plemstva, koje sačinjavaju nasljedni knezovi (comites) 
ili grofovi. U Kraljevini Hrvatskoj jesu po izumrću Nelipića (1434) 
najodličniji knezovi Krčki ili Modruški knezovi (Franka- 
pani), koji se god. 1449. dijele na osam loza, te drže golem posjed 
između Kupe, Une, Zrmanje i Jadranskoga mora. Uz njih ističu se u 
tom kraju još krbavski knezovi Kurjakovići kao gospodari Krba- 
ve, jednoga dijela Like, Podgorja i nekih oblasti oko donje Zrmanje. 
Djedovinu izumrlih knezova Nelipića na jugu Krke preuzeli su god. 
1437. knezovi Talovci, podrijetlom Dubrovčani (ili Korčulani), koji 
se još god. 1476. ponose naslovom »knezovi cetinski i kliški«. Tako 
krčko-modruški knezovi, kao i knezovi Kurjakovići i Talovci drže broj- 
na posjedovanja i u Kraljevini Slavoniji, koja su stekli ili kraljevskim 
darovnicama ili ženidbama. 

U Kraljevini Slavoniji sve do god. 1456. silno utječu na sve javne 
poslove Celjski knezovi, koji uz knežiju Zagorje gospoduju pro- 
stranim posjedima diljem čitavoga Hrvatskoga Kraljevstva. Njihovu ba- 
štinu preuzeo je velikim dijelom »pan Jan Vitovec od Grebengrada«, 
kojega su opet naslijedili (1468) njegovi sinovi, »zagorski kne- 
zovi« (grofovi) Juraj, Ivan i Vilim. Tek god. 1488. skršena bi vlast 
tih zagorskih knezova. U slavonskim krajevima između Save i Une 
nalazimo knezove Baboniće-Blagajske. U istočnoj Slavoniji 
ističu se u drugoj polovici XV stoljeća Iločki knezovi, od kojih 
se je knez Nikola podigao i do časti bosanskoga kralja (1471—1477). 
I sin njegov Lovro (# 1524) ponosi se naslovom hercega bosanskoga. 

Kralj Matijaš Korvin (+ 1490) radio je za čitavoga vladanja svoga 
svima silama da ne samo u Ugarskoj nego i u Hrvatskoj i Šlavoniji 
skuči silne kneževske (grofovske) oligarhe. Zatirući njih na svaki način 
podigao je niže plemstvo, pače je i kmetove uzvisivao do najviših časti. 
Tako se za njegova vladanja osiliše ne samo mnoge porodice nižega 
plemstva, nego i neke kmetske familije. U Hrvatskoj su se tada među 
inim osilili plemići Keglevići, Berislavići i drugi. Osobito 
pak podigao se je prvotno kmetski rod Bakača (Bakocz, Bakolcz), 

oji bi 1459. uzvišen na plemstvo primivši pridjevak Erdedi (de 

Erd&d) po istoimenom mjestu u Szatmarskoj županiji. Znameniti nad- 
biskup Tomo Erdedi pomogao i obogatio je svoj rod tako da je svome 
sinovcu Petru god. 1521. mogao ostaviti golema imanja u Kraljevini 
Slavoniji (Moslavinu, Cesargrad, Okić s Jastrebarskim), po kojima je 
potonjega zapalo jedno od prvih mjesta u toj zemlji. 

Stari kneževski rodovi hrvatski stali su u XV stoljeću izvoditi svoje 
podrijetlo od prastarih porodica rimskih i talijanskih. Ne zna se da li 
se to događalo pod dojmom humanizma, ili su se oni htjeli tim odijeliti 
od novih velikaša. Krčko-modruški knezovi prozvali su se Fran- 
gepani (Frankapani), a Babonići-Blagajci opet Ursini (Orsini). 
Knez Ivan Karlović (Kurjaković) počeo je izvoditi svoju lozu od staro- 
rimskih Torquata (Torkvata); god. 1519. pjevao je o njemu dalji 
mu rođak, knez i zagrebački kanonik Stjepan Posidarski ovako: 

»Manlius arces Romanas et templa repulso 
Defendit Gallo saepius hoste procul. 

Hic noster Torquatus agros defendit avitos, 

Et saepe a nobis Turkica signa fugat; 

Tam gratus patriae quantum ille Quiritibus olim, 
Et si fata dabunt prospera, maior erit!« 


Pokušalo se i knezove Zrinske od plemena Šubić dovesti u srodstvo 
s rimskim Sulpicijima, ali to nije pošlo za rukom. 

Dok su se brojne porodice nižega plemstva, obavljajući razne javne 
službe i obogativši se kraljevskim darovnicama, stale takmiti s knežev- 
skim (grofovskim) rodovima, pretežna se većina malih plemića morala 
boriti za svoju slobodu protiv nasilja premoćnih velikaša. Događalo se 
da su čitave plemićke općine podlegle premoći tih velikaša, koji 
bi ovladali njihovim plemenskim gradom, pa im onda nametali različne 
daće i druge dužnosti. To se naročito dogodilo slobodnoj lemićkoj 
općiniu Turopolju. Ona bijaše radi obrane od Turaka oko godine 
1467. podigla kaštel Lukavec. Kad su nato godine. 1469. Turci preko 
Turopolja sve do Zagreba provaljivali, zamolili su rečeni plemići tada- 
njega bana Ivana Tuza od Laka za pomoć. Ban je u kaštel Lukavec 
smjestio dvanaest puškara svojih, koji su ga branili; ali kad su Turci 
otišli, nije više htio plemićima kaštela povratiti, nego ga je pridržao 
za se, te je onda silio plemiće i njihove podanike da čine različne 
službe ne samo u tome kaštelu nego i u njegovu gradu Medvedgradu. 
Poslije Ivana Tuza držali su Medvedgrad i Lukavec herceg Ivaniš Kor- 
vin, brandenburški markgrof Juraj, kraljica Marija i napokon knez 
Ivan Karlović; za svih tih gospodara turopoljski su plemići nemilo 
stradali. Još godine 1527. tuži Krsto Frankapan kneza Ivana Karlovića 
u jednom hrvatskom pismu na senjskoga biskupa Jožefića ovako: »Ovo 
je knez Ivan (Karlović) v Lukavci, tr razčinja one uboge ple- 
menite ljudi, otijući je poda se podbitii sebri je učiniti«. Slično kao 
s Turopoljcima dogodilo se i drugim nižim plemićkim općinama. Bilo 
je pače malih plemića, koji su sami svoje plemenite zemlje predavali 

nezovima i drugim velikašima te stupali u njihovu službu, jer se inače 
nisu mogli održati. Tako su se god. 1432. plemići »de_generatione 
Lokochew« dobrovoljno podvrgli zaštiti knezova Blagajskih. 

Nadasve nepovoljno postajalo u ono doba stanje kmetova, koje 
je uza sve druge bijede zatirala još i turs ka sila. Osobito nakon 
seljačke bune pod Jurjem Dožom sabor je ugarski u listopadu 1514. 
sasvim skučio nevoljne kmetove, oduzevši im pravo slo bod- 
ne seobe, i nametnuvši im toliko tereta da su pod njim pogibali. 

Mletački poslanik Giustiniani kaže god. 1503. za Ugarsku da su u 
nioj samo seljaci, vojnici i svećenici domaći ljudi, a sve drugo da su 
stranci. Donekle vrijedi to i za Hrvatsko Kraljevstvo, premda se ne 
može poreći da je u XV stoljeću u nas i među građanstvom bilo 
sve više domaćih ljudi, i to ne samo u primorskim gradovima Dalmacije 
i u Senju, nego također u slavonskim gradovima, a naročito Zagrebu 
i Križevcima. 

(Suđenje i pravo.) Najviši sud na tlu Hrvatskoga Kraljevstva 
bio je i u ovo doba banski sud ili banski stol. Kako je Hrvatsko 
Kraljevstvo bilo podijeljeno na dvije upravne oblasti, bila su i dva 
banska suda: jedan u Slavoniji, a drugi u Hrvatskoj. U Slavoniji obdrža- 
vao se u Križevcima i Zagrebu, a u Hrvatskoj u Kninu i poslije u 
Bihaću. 

U Slavoniji bili su za redoviti banski sud određeni stanoviti rokovi. 
Sastajao se svakoga polugodišta, i to u siječnju nakon osmice iza 
blagdana Bogojavljenja (octava Epiphaniarum Domini) i u kolovozu na- 
kon osmice sv. Jakova (octava sancti Jacobi); trajao je pak svaki put 
tako dugo dok se nisu svršile sve parnice.* Tako se događalo da je sud 
bio na okupu i preko pedeset dana (quinquagesimo sexto die octavarum 
Jesti Epiphaniarum domini). Budući da se banski sud sastajao nakon 
rečenih osmica ili octava, prozvali su ga osmičkim ili oktaval- 
nim sudom (iudicia octavalia ili octavae), 

Banskomu ili oktavalnomu sudu predsjedao je ban, a zamjenjivali 
su ga banovci. I kad je ban predsjedao, bili su nazočni banovci. Uz ove 
vršili su sudačku službu prisjednici ili assessores, koje su 
slavonski staleži sami izabirali. Budući da su se o odukama suda izda- 
vale pismene isprave, prisustvovao je sudovanju i protonotar kra- 
ljevstva (prothonotarius regni Sclavoniae), koji je bio podjedno i 
izvjestitelj u parnicama. Protonotar imao je zamjenika (pomoćnika), 
koji se zvao viceprothonotarius.** Sastav banskoga suda ogle- 





* Na slavoskom saboru god. 1432. biše određena četiri roka (quatuor octavas, vide- 
licet festivitatum sancti Georgii, Jacobi, Michaelis et Epiphaniarum domini), »ita videlicet, 
ut semper ipse octave inchoentur feria secunda (ponedjeljak) proxima post octavum 
diem festorum predictorum, et birsagia distribuantur feria tertia (utorak) viđelicet die 
sequenti.« Banski sud započinjao je dakle prvi ponedjeljak nakon osmice određenoga 
blagdana. 

** Cast »protonotara kraljevine Slavonije« kao pomoćnika i izvjestitelja na ban- 
skom sudu potječe jamačno od onda kad su se počele izdavati pismene isprave o odlu- 
kama toga suda. I županijski suibeni stolovi (križevački, zagrebački) imaju već u 
XVI stoljeću svoje protonotare i noiare (god. 1432. spominje se Nicolaus de Drenowa 
prothonotarius sedis iudiciariae Zagrabiensis, a 1434, magister Michael prothonotarius 
sedis Crisiensis). 

Vrlo rano stali su se protonotari Kraljevine Slavonije takmiti s banovcima da 
budu zamjenici banski na oktavalnom sudu. U poveljama god. 1364—1376. čitamo više 
puta »prothonotarius et in iudicatu vicesgerens (zamjenik) magni- 
fici domini... regni Sclavonie bani«. Baš radi toga došlo je i do smutnja između 
banovaca i protonotara. Budući da je protonotar izdavao odluke banskoga suda, te ih 
je potkrjepljivao banskim pečatom, bio je on također čuvar banskoga pečata. 
Bana je imenovao kralj, a banovce ban; protonotara pak birali su staleži 
sabrani na saboru. Stoga je plemstvo smatralo protonotara za svoga pouzdanika 
i jamca, da će se na banskom sudu vršiti pravo i zakon. , : 

Već god. 1398. izdao je ban Nikola Gorjanski plemstvu Kraljevine Slavonije povelju, 
kojom je obnovio i potvrdio staro pravo njegovo još od kralja Ludovika I (1342—1382) 
da po svojoj volji smije birati i skidati notare za županijske sudbene stolove. Podjedno 
je ustanovio nadležnost tih sudova, te odredio da notari i župani ne smiju bez 
plemićkih sudaca (sine iudicibus mobilium) sami plemićke parnice rješavati. Na saboru 
pak u Križevcima 9. ožujka 1439. obnovio je ban Maiko Talovac od nekih njegovih 
predšasnika plemstvu uskraćeno pravo da samo bira i skida protonotara (prothonotarios 

da se u formuli kojom redovito započinju isprave o odlukama toga 
suda: »Nos... banus commendamus, quod nobis in presentibus octavis 
festi... proxime preteritis, unacum vicebano (vicebanis) ac magistro 
prothonotario, necnon nobilibus huius regni Sclauonie, iuratis scilicet 
sedis nostre iudiciarie assesoribus, pro faciendo moderativo iudicio cau- 
santibus, in sede nostra iudiciaria (Crisii, Zagrabie) sedentibus...«. Po 
odredbi kralja Matijaša Korvina imale su se na banskom sudu rješavati 
sve parnice, izuzevši parnice o veleizdaji (nota infidelitatis), zatim 
onih ljudi koji su u Ugarskoj službe obnašali, nadalje banskih podanika, 
i napokon onih koje bi kralj oslobodio od banskoga suda. Prizvati se 
moglo od banskoga suda na kraljevski dvor, dotično na suca 
kraljevskoga dvora (iudex curiae regiae), 

Premda su bili određeni stalni rokovi za banski ili oktavalni sud, 
događalo se ipak da se zbog turskih provala i nutarnjih smutnja koji 
put po više godina nije sastajao taj sud. Bilo je radi toga čestih tužba 
i na slavonskim i na ugarskim saborima. Ggdjekad trebalo je odlučnih 
poziva kraljevskih da se sud barem ponekad nađe na okupu. Evo jednoga 
primjera. 

Godine 1516. dne 8. prosinca javlja kralj Ludovik II iz Budima 
staležima Kraljevine Slavonije kako je na njihovu naročitu molbu, koju 
su preda nj iznijeli, zapovjedio banu Petru Berislaviću i njegovim ba- 
novcima da običajnim načinom oglase oktavalni sud na osmicu Bogo- 
javljenja (u siječnju) nastajne godine 1517. Podjedno nalaže i zapovi- 





seu conservatores sigillorum banorum). Kralj Matijaš Korvin također je plemstvu 
23. lipnja 1465. potvrdio staro pravo da slobodno bira protonotara; ali kad se plemstvo 
dvije godine zatim nije moglo složiti pri izboru njegovu, te su se stoga rodile smutnje, 
onda je kralj sam 26. kolovoza 1467. imenovao protonotarom magistra Ivana Ko- 
rotnaja (de Korothna), koji je onda tu službu obavljao preko dvadeset godina 
(svakako još 1487). God. 1498. izdao je kralj Vladislav II povelju slavonskom plemstvu, 
kojom je odredio da nakon odstupa svakoga bana mora protonotar po starom običaju 
njegov pečat predati plemstvu, koje će ga na komade rasjeći da se njime ne čine 
zloporabe. 

Poslije Ivana Korotnaja spominju se još ovi protonotari Kraljevine Slavonije: 
magistar Nikola Vojković (Woykffy) od Vojkovca (1494—1504), koji se 10. svibnja 
1504. utopio u Dunavu, kad se u čamcu iz Budima u Peštu prevozio; zatim magister 
Emericus de Hassagh (Hassaghy, 1505—1507); onda magister Franciscus 
de Marocha (15101514), koji je podjedno bio »personalis presenciae regiae«, nadalje 
magister Stephanus Henczelffy de Pethrowecz (1516—1523), koji je uz 
to vršio i čast dvorskoga suca (iudex curiae regiae). Kad je po smrti ovoga potonjega 
bilo ispražnjeno mjesto protonotara Kraljevine Slavonije, pisao je kralj Ludovik II banu 
Baćanu 7. lipnja 1525. iz Budima neka poradi u slavonskih staleža da bude izabran 
»fidelis noster egregius magister Nicolaus (Mylethynczy), personalis praesentiae no- 
strae prothonotarius«. Kako se vidi, kraljevski je dvor nastojao da ugledna čast proto- 
notara Kraljevine Slavonije zapadne vazda takve muževe koji su bili njemu poćudni. 

Kao viceprotonotari (regni Sclavoniae spominju se u poznatim dosad spo- 
menicima ovi muževi: magister Petrus de Gwdowcz (1474—1494), magister_Pe- 
trus Wrathysa de Wratysyncz (1517—1518), nadalje magister Georgius 
de Gregoryancz (1519 do 1521), i napokon Balthasar Hobethych de 
Dobowcz (god. 154). , 

Protonotari i viceprotonotari sastavljali su također zapisnike slavonskih sabora, pa 
i spise, koje su sabori izdavali. 

jeda da se banovu pozivu odazovu i svi pojedinci, koji imaju ma kakve 
parnice. Istoga dana izdaje kralj zapovijed slavonskomu protonotaru 
(magistro Stephano Henzelffy, regni nostri Sclauonie prothonotario) 
da i on na banov poziv pristupi rečenomu sudovanju. Tako se izravnim 
posredovanjem kraljevim u polovici siječnja 1517. zaista sastao u Za- 
grebu banski sud, kojemu su uz bana i protonotara pribivali još oba 
slavonska banovca, po imenu Baltazar Baćan i Baltazar Alapić. Bilo je 
na njemu obilato posla, jer se sudovanje oteglo do polovice ožujka. 
Čini se da je banu ili drugim sucima sudovanje dodijalo, pa su htjeli 
obustaviti posao i odgoditi neke parnice na drugi rok, tobože jer će 
naskoro započeti u Budimu kratki sud (iudicia brevia); ali sabrani 
plemići, koji su jedva čekali na rješenje svojih parnica, poslali su u 
Budim pred kralja zasebnoga poslanika, po imenu literata Pavla od 
Nespeša da se zbog toga potuži. Nato je 18. veljače 1517. kralj poseb- 
nim ukazom zapovjedio banu, banovcima, protonotaru i zaprisegnutim 
prisjednicima banskoga suda da nastave sudovanje sve dotle dok se ne 
obredaju sve parnice (ad finem usque continuare ac causantibus et 
litigantibus quibuslibet secundum Deum inistitam administrare debea- 
tis). I tako se banski sud otegnuo dok nisu sve tužbe i parnice riješili. 
Sud se osobito mnogo bavio tužbama nižega plemstva i varoških opći- 
na protiv markgrofa Jurja od Brandenburga i njegovih silovitih slu- 
žbenika u Slavoniji. Najzamašnija bila je tužba plemićke općine u 
Turopolju protiv rečenoga markgrofa radi kaštela Lukavca, kao i zbog 
nasilja, koja bijahu plemićima nanijeli njegovi kapitani i kaštelani 
Medvegrada. Rakovca i Lukavca. Markgrofa je zastupao njegov proku- 
rator Ivan od Miškovca (de Myskolcz). Kad je banski sud osudio mark- 
grofa i njegove službenike zbog dokazanih nasilja, prizvao je rečeni 
prokurator na kraljevski dvor, dotično na suca kraljevskoga dvora 
(in curiam regiam, eiusdem scilicet iudicis curie regie presenciam). Nato 
je banski sud zaključio da se po starom običaju (consuetudine 
et libertate dicti regni Sclauonie in hac parte ab antiquo fieri solita 
requirente) ustupi čitava parnica kraljevskomu dvorskomu sucu, koji 
će o njoj raspravljati na idućoj osmici nakon blagdana sv. Jurja, ali 
je uz to naložio strankama da pismenu odluku toga suda imaju donijeti 
pred banski sud, koji će se obdržavati na osmicu Bogojavljenja slijede- 
će godine 1518.* U drugoj parnici, koju bijahu podigli građani slobod- 
ne općine Gradeca kod Zagreba, osudio je banski sud markgrofa Jurja 
iz ogluhe, jer nije došao pred sud, a niti je poslao zastupnika ili pro- 
kuratora (legittime evocatus nostram in presenciam non venit neque 
misit). 


* U povelji kralja Vladislava II od 5. prosinca 149. ističe se kao stara povlastica 
(antiqua prerogativa), »quod... omnes cause ipsorum (nobilium regni Sclavonie) pro 
quocunque facto vel negocio inter sese pro tempore mote vel suscitate, primum in 
presencia bani eiusdem regni tractari et adiudicari, et dehinc pars litigancium non con- 
tenta, in curiam nostram regiam per viam appellationis suam causam deducere, sed et de 
ipsa curia nostra iudicium, et sentenciam ipsius bani nostri infirmatam aut confir- 
matam, rursus ad eundem banum pro executione semper redu 
cere debuerit et debeat«. 

Ovo je slika banskoga ili oktavalnoga suda u Slavoniji. U Hrvatskoj 
bila je stolica banskoga suda redovito u Kninu (Tninu); i tu je ban 
ili, što se vrlo često događa, mjesto njega banovac Dalmacije i Hrvat- 
ske sudio »zajedno sa nekim plemićima Kraljevine Hrvatske i drugim 
prisjednicima« (una cum nonnulis regni Croatie nobilibus et aliis asses- 
soribus, cum universis nobilibus assesoribu notris). Razlika je jedino ta 
što se kod tih sudbenih rasprava ne spominje sudjelovanje protonotara, 
Od odluke banskoga suda u Hrvatskoj bio je jednako dopušten priziv 
(appellatio) na kralja, dotično na suca kraljevskoga dvora. Vrlo je 
poučna u tom pogledu parnica koja se god. 1466. i 1467. vodila između 
plemića Mekinjana i Bobinaca (Bobinjana) u župi ili knežiji Krbavi. 

Bobinjani ili Bobinci naime tužili su »svoju braću« Mekinjane radi 
smetanja posjeda, osobito što su tobože utirali putove kroz njihove po- 
sjede i što su pasli na njihovim livadama. Prva rasprava bila je 
odmah poslije 15. svibnja 1466. pred stolom Krbavskim, u 
kojem su bila četiri potknežina gospode knezova Krbavskih i tri 
rotna suca stola Krbavskoga. Pri sudovanju sudjelovao je i rotni pristav 
(iuratus pristaldus). Osudom Krbavskoga stola nisu bili zadovoljni Me- 
kinjani, pa su prizvali (exhibuerunt sententiam appellationis) na župa- 
nijski sudbeni stol u Kninu, pred kojim se 7. srpnja 1466. vodila 
druga rasprava. Županijskomu sudbenomu stolu u 
Kninu bio je na čelu namjesnik (locumtenens) banovca dalmatinsko- 
hrvatskoga Pavao Božićković, a uza nj su bila tri plemićka suca (iudices 
nobilium croatorum sedis Tyniniensis). Međutim Mekinjani nisu bili 
zadovoljni ni tim sudom, već su opet prizvali, i tona banski sud 
bana Ivana Tuza od Laka, koji je tada bio ne samo ban Dalmacije, 
Hrvatske i čitave Slavonije, nego i vrhovni kapitan Bosne. Na to je 
namjesnik banovca Božičković ustanovio za obje stranke treći sud 
ili raspravu (in tertio iudicio) pred banom Ivanom Tuzom, čim taj u 
Hrvatsku dođe, pa je o tom obavijestio i samoga bana. Banski sud 
sastao se međutim tek 23. ožujka slijedeće godine 1467. u gradu Kninu. 
Bana Ivana Tuza nije bilo, jer je bio zabavljen drugim poslovima; 
zato je sudu predsjedao dalmatinsko-hrvatski banovac Ladislav Markus 
(Ladislaus Markus de Theryen). On je zajedno s plemenitim prisjedni- 
cima Kraljevine Hrvatske rješavao parnice svima, Koji su pravdu tražili 
(causas cunctorum institiam postulantium). Došli su uz druge stranke 
također Bobinci i Mekinjani, tražeći sud od banovca kao zamjenika ba- 
nova (petentes a nobis de iudicio nostro tanquam persona prefati do- 
mini bani). Banovac je sve ispitao, pa je nakon dogovora i savjeta s 
prisjednicima (habito maturo colloquito et diligenti consilio ac tractatu 
cum nobilibus assessoribus) po pravu Kraljevine Hrvatske (iure regni 
Croatie requirente, lege regni Croatie suadente) izrekao osudu, po kojoj 
su Bobinci izgubili parnicu i bili osuđeni na globu. Sad su pak Bobinci, 
premda je parnica tekla pred tri suda, prizvali na samoga 
kralja Matiju Korvina, dotično na suca njegova dvora. Banovac je 
Markus nato kralja posebnim pismom obavijestio o čitavoj dosadanjoj 

arnici i priložio osude krbavskoga i kninskoga stola; a podjedno je 
Kralju javio da je stranke pozvao pred kraljevski sud na osmicu iza 

sv. Jurja (1. svibnja). I zaista je su- 
dac kraljevskoga dvora, po imenu La- 
dislav Palocz u određeno vrijeme 
(poslije 1. svibnja) zajedno s osta- 
lim prisjednicima dvorskoga suda či- 
tavu parnicu ponovo pretresao, osudu 
banovca Markusa potvrdio, te onda 
7. lipnja 1467. kaptolu u Kninu zapo- 
vjedio da izašalje na lice mjesta svo- 
ga zastupnika, pa da taj zajedno s 
kraljevim povjerenikom pred susjedi- 
ma osudu provede. Kaptol je odredio 
za taj posao popa Petra Zubačića, koji 
je onda zajedno s kraljevim čovjekom 
Vukom Bobojelićem 28. lipnja osudu 
pred brojnim svjedocima izvršio. Na- 
pokon je kaptol 13. srpnja. samoga 
kralja izvijestio da je nalogu zado- 
voljio. 

Uz redoviti banski sud u Kninu 
događalo se da su ban ili banovac, 
putujući po zemlji, izricali osude i 
na drugim mjestima. Tako je primje- 
rice dalmatinsko-hrvatski ban Pavao 
Špirančić, boraveći 13. rujna 1462. u 
Klisu izrekao osudu u parnici između 
kliških žitelja Marka Santića i Jakova 
Kozunića. Santić bijaše svoga protiv- 
nika pozvao tri put pred »Kliški stol«, 
naime pred sud varoške općine u Kli- 
su; ali Kozunić nije htio dolaziti pred 
taj stol, nego je svaki put prizvao 
na banski sud (modo se appellauit 
vestram in presenciam). I sada je tek 
ban izrekao odluku, ali ne sam nego 
sporazumno s plemenitim prisjednici- 
ma (consedentes cum nobilibus Cro- 
acie — habito exinde maturo collogio 
cum nostris assessoribus). 





BISKUPSKI ŠTAP (PASTORALE) 
OD GODINE 1460. U RIZNICI 
STOLNE CRKVE U ZADRU 


Darovao ga zadarski nadbiskup 
Maffeus Valaressus 


O sastavu i djelovanju županijskih sdudbenih stolova 
u XV stoljeću ima vrlo poučnih podataka iz južne Hrvatske, osobito 
iz Lučke i Kninske županije. Osobito su zgodni primjeri sudova- 
nja u županiji Luki (između Obrovca, Skradina i Vrane u današnjoj 
Dalmaciji). Na čelu suda stoji župan (špan, comes) te županije, koji 
je više puta i kaštelan kraljevskoga grada Ostrovice; uza nj su četiri 
plemićka suca od četiriju plemena (Šubići, Karinjani, Kukari, Virevići) 
i dva pristava; sjedište suda bilo je najprije u Podgrađu, a poslije u 
Vukšićima. Sve su isprave toga suda pisane krasnim hrvatskim pučkim 

jezikom, te se odlikuju jezgrovitim, a ipak jasnim slogom. Evo jedne 
osude toga suda od 3. svibnja 1492. u parnici između Kašićana i Milote 
Nešustovića: 

»Mi Luka Jurhanić (i)z Otres, špan rotni stola Lučkoga, Ivan Marković 
od plemena Šubić, Juraj Dujmović od plemena Karinjani, Pavao Hatežević 
od plemena Kukari, Ivan Banić od plemena Virević, sudci rotni stola Luč- 
koga; Juraj sin Grgura Pavičića z Otres, Tomaš Šadrobić s Polače, takoje 
pristavi rotni stola — mi sideće s plemenitimi ljudmi kupno na našem misti 
navadnom u Vukšićih, u punu stolu sudačkom, pravdu dileće od nas potri- 
bujućim i pridoše prid nas plemeniti ljudi Kašićane, imenom zvani Stojan 
Mundić z braćom, Mihovio Mlatčić z braćom, Juraj Sršić, i prokurator njih, 
i pristupivše prid nas izprosiše govorenje od nas, kako je zakon naš, i po- 
češe govoriti: Gospodo, špane, sudci, počteni stole; pozvali smo Milotu Ne- 
šustovića, ki drži našu plemenštinu i naše braće Kašićan' i radi bismo od 
njega slišati, po čem ju drži, ali po kupu, ali po zakladu. I mi (sudci) 
rekosmo: Milota odgovaraj, jur su vsi zakoni roci svršili, i sada je pravem 
rok zabašni. Milota pristupiv i njegov prokurator, rekoše: Imamo na to pravi 
pisane, gospodo; ovo su, ogledajte je. I pokaza jedan list, u kom listu biše 
ponuda i prodaja, da (ali) ne uvod. I u tom pristupivše rečeni plemeniti 
ljudi Kašićane zgora pisani, i njih prokuratur, počeše govoriti Miloti i nje- 
govu prokuraturu: Imaš li veće pravi na tu plemenštinu? A on i njegov 
prokurator reče: To, ča smo imali, to smo ukazali. I mi (sudci) slišav obi 
strani, vsi kupno dogovorismo se cilim dogovorom, zakonom našim: dasmo 
rečenim plemenitim ljudem više pisanim Kašića(no)m za dobito, a Miloti za 
izgubljeno, pokle ne imaše Milota vsih pravi zakonih. I u tom pristupivše 
više pisani plemeniti ljudi Kašićane s prokuraturom svojim počeše prositi 
na to od nas šentencije naše. I mi vidivše, da je zakono, dasmo im tu našu 
šentenciju pod naše pečati navadne. Pisana i dana na Vukšićih, u litih gospo- 
dinih tekuće tisuća i četirista i devetdeset i drugo teciše, na dan našastija 
svetoga križa dana«. 

Sačuvano je također više odluka županijskoga sudbenoga stola u 
Kninu, pisanih također hrvatskim jezikom. Iz njih se razabira da se na 
taj sud prizivalo od plemenskih i kneževskih stolova (srpskoga, krbav- 
skoga). Tako je 25. listopada 1451. na tom sudu riješena parnica između 
nekih žitelja iz Srba (na Uni) za neki vinograd, radi kojega se stranke 
bijahu prije parbile pred srpskom stolom. Značajno je, da su obje 
stranke od suda u Kninu (Tninu) tražile: »... odlučite, ča je 
pravda i zakonu hrvatskomu ugodno«. Pred isti sud 
u Kninu poslao je također god. 1435. knez Nikola Frankapan svoga pro- 
kuratora Andriju Vukšića iz Stare vasi u Bužanima moleći, neka sud 
izjavi po običajnom pravu Kraljevine Hrvatske (de consuetudine regni 
Crouacie) da li je njemu (knezu) slobodno darovati, prodati ili založiti 
neka posjedovanja u župi Bužanima, koja bijaše kralj Sigismund dao 
u zalog pokojnomu ocu njegovu. Sud je 10. siječnja očitovao da je to 
po običaju Hrvatske Kraljevine (secundum consuetudinem regni Corua- 
cie) dopušteno. Na županijski sud, kao i na banski sud obraćali su 
se svi uopće koji su htjeli doznati za pravne običaje i zakone u Hrvat- 
skoj. Tako je god. 1459. načelnik mletačkoga tada Zadra zamolio da 

mu se izloži nasljedno pravo hrvatskoga plemstva od dvanaest pleme- 
na; toj je molbi zaista banovac Mihajlo Živković zajedno s plemenitim 
sucima kninskoga stola u posebnom pismu zadovoljio. 


Znamenito ovo pismo glasi doslovce ovako: »Magnifice domine amice no- 
ster! Ad requisitionem eiusdem vestre magnificencie nobis littoritorie factam 
in facto et consuetudine huius regni Crovatie in possessionibus videlicet 
hereditariis, eviticiis ac acquisitis, vestre magnificentie certificamus, easdem 
consuetudines notificamus, qualiter descendunt hereditaria et patrimonialia 
nobilium Chrohatorum, quod omnes possessiones omnium nobilium duo - 
decim generationum regni Crovatie descendunt in prolem 
masculinam germanis propinquis de eorum prole descendentium de uno in 
aliud, que possessiones dictorum nobilium non sunt alienande extraneis in 
eorum preiudicio, neque pro anima testare neque legare ultra tres gognaios; 
de possessionibus vero eviticiis et acquisitis per antecessores nobilium sive 
per predecessores eorum pro ut est descriptum et postmodum relicte eorum 
heredum, ipse possessiones transire debent per omnes descendentes ab illo, 
a quo ipsa bona fuerunt acquisita simili modo et conditione, prout alia bona 
patrimonialia antiqua transeunt in prolem ut suprascriptum est. Item de 
possessionibus evictis et acquisitis, quod si aliquis nobilis evicisset seu 
acquisivisset suo solo evictu et acquisitu, ipse nobilis habet libertatem ipsa 
bona, per ipsum evicta et acquisita, alienare, eo quia ea, que solus acquisivit, 
solus distribuere potest. Feminina autem proles non habet partem in posses- 
sionibus patrimonialibus, sed de bonis nobilibus debet adornari, cum tran- 
siverit ad vir(um). Quas consuetudines per presentes nostras litteras vestre 
magnificencie declaramus. Data Thinini feria secunda proxima ante festum 
beati Martini episcopi et confessoris, anno domini 1459. Michael Sifkovich 
de Prozor regnorum Dalmacie et Croatie vicebanus. Judices nobilium Croato- 
rum sedis Tininiensis«. 





Između plemenskih stolova (sudova) ističe se u XV sto- 
ljeću osobito »plemeniti stol kraljev meju plemenitimi ljudi Mogo- 
rovići v Lici«. Sijelo (»va obranom mesti«) toga plemenitoga stola 
(suda plemićkoga) je isprva »u svete Marije v Črnoj Vasi«, a poslije 
»u svetoga Jurja na Skurini«. Na čelu stola je »špan (župan) meju 
plemenitimi ljudi Mogorovići v Lici«, ili što je isto, »knez plemenitoga 
stola kraljeva meju plemenitimi ljudi Mogorovići v Lici«; uza nj su 
četiri rotna suca (iudices iurati), zatim po dva rotna pristava koji 
izvršuju odluke suda. Dan sudovanja ili »dan navadni pitanja« bio je 
»pondiljak«. Sijelo plemenskoga stola Lapčana bilo je u gradu Rmnju 
na sutoku Unca i Une; knez ili špan toga stola bio je podjedno kaštelan 
(gračšćak, porkolab) grada Rmnja; uz kneza bila su samo tri suca. 

Banski sud, županijski i plemenski sudovi sudili su pretežno po 
običajnom pravu. I u Hrvatskoj i u Slavoniji pozivaju se u 
sudbenim odlukama »na običajne zakone« (consuetudinaria autem lege 
dicti regni Sclavonie, jure huiusmodi regni Croatie requirente, secundum 
nostram consuetudinem Croatorum). Ipak čitamo u jednoj ispravi od 
god. 1517. »de iure et consuetudine regni Hungarie et per consequens 

regni Sclavonie, quod eisdem iuribus et consuetudinibus, quibus regnum 
Hungarie utitur, gaudere solet«. Slavonija prisvajala je dakle uz svoje 
običajno pravo također ona prava i običaje, kojima se služila Ugarska. 

Sudbeni spisi (odluke) pisane su u Slavoniji beziznimno latinskim 
jezikom, a u Hrvatskoj pretežno hrvatskim (glagoljicom ili rjeđe ćirili- 
com). Kaptol u Kninu imao je povlasticu kao locus credibilis da slu- 
žbene spise (a naročito sudbene) prevodi iz hrvatskoga jezika na la- 
tinski, te da izdaje te spise u ovjerovljenom prevodu. Zanimljivo je da 
kninski kaptol kaže da su te hrvatske isprave pisane »ideomate 
bulgarica« (1456), »in littera et lingua Bulgarica« 
(1462), »ideomate vulgarica« (1467),ali također »in li- 
tera sclaua« (1498). Kad je Knin dopanuo turskih ruku (1522), 
preuzeo je prevođenje hrvatskih isprava na latinski jezik kaptol crkve 
zagrebačke. 


(Vojska i mornarica.) Sve to češće i žešće navale Turaka, 
koji su imali izvrsno uređenu i oboružanu vojsku, silile su ugarsko- 
hrvatske kraljeve da i oni podignu obrambenu snagu svoje države. Da- 
kako da su im najviše brige zadavale zemlje Hrvatskoga Kraljevstva, 
koje su bile prve na udaru. 

Živa briga za obranu države potakla je već kralja Sigismunda god. 
1432. da je za boravka svoga u Šieni (Italiji) izradio potanku osnovu 
(regulamentum insurrectionale generale) o uređenju vojništva u Ugar- 
skoj i Hrvatskoj, kojim bi se moglo odolijevati kako Turcima, tako i 
Mlecima i češkim husitima. Po toj osnovi mogla bi Ugarska s Hrvat- 
skom podići do 80.000 konajnika; za obranu od Turaka 60.000, a za 
obranu od husita 20.000. Međutim ugarski sabor, koji se sastao u ožujku 
1435. ispravio je i dopunio kraljevu osnovu, te tako je 12. ožujka iste 
godine izdan dekret o vojnom uređenju Ugarske i Hrvatske, koji se 
sastoji od devet članaka. Uglavnom bi pridržan banderijalni 
sustav, samo bi radi lakše obrane podijeljena Ugarska s Erdeljem i 
Hrvatskom na sedam (dotično osam) tabora. Žitelji Hrvatskoga Kra- 
ljevstva bili su razvrstani u tri tabora. 

Prvi tabor ili hrvatski bio je uz jadransko more i uzduž 
mletačke Dalmacije. U tom taboru imali su ratovati: kraljevski ban- 
derij od 1000 konajnika, banderij hrvatskoga bana, čete općine grada 
Dubrovnika, tri kneževska banderija (kneza krbavskoga, cetinskoga i 
senjsko-modruškoga), svi plemići i svi Vlasi Kraljevine Hrvatske. D r u - 
gi tabor ili slavonski prema rijeci Uni sastojao je od pet bande- 
rija, koje su imali uzdržavati ban slavonski, vranski prior, zagrebački 
biskup, Vladislav Toth od Susjedgrada i knezovi Blagajski. Treći ili 
usorski tabor bio je najveći; u njemu su bili: despot srpski i bo- 
sanski velikaši sa svojim četama, župan požeški sa 100 konjanika, bosan- 
ski biskup sa 100 konjanika i pečujski biskup sa banderijem, velikaši 
istočne Slavonije (Marczali, Gorjanski, Morovići, Petar Čeh Levanjski i 
drugi) s četama po 100—1000 konjanika, nadalje mačvanski banovi sa 
400 konjanika, Matko Talovac na račun Srebrnika sa 1000 konjanika; 
napokon čete sviju županija slavonskih (Zagrebačke, Križevačke, Vara- 

ždinske, Virovitičke, Požeške, Vukovske i Srijemske), kao i nekih južno- 
ugarskih (Zaladske, Šimeške, Tolnanske, Baranjske, Bačke i Bodroške). 
Čete županijske brojile su po 200 do 600 ljudi prema veličini dotične 
županije (Virovitička, Vukovska i Srijemska po 200, Požeška 300, Ši- 
meška, Baranjska i Bačka po 500, a Zaladska 600). 

U dekretu od god. 1435. ističe se još da je kraljeva dužnost braniti 
sa svojim (kraljevskim) četama ne samo međašne gradove i njihove 
kotare već i čitavu državu, koliko mu sredstva dosežu; samo u onom 
slučaju, ako bi se neprijatelj digao kojemu ne bi kraljevske čete mogle 
same odoljeti, imaju se podići prelati, župani, zastavnici i plemići posjed- 
nici onoga tabora, koji je određen za obranu od neprijatelja napadnute 
oblasti, pa sjedinjeni stati sa svojim banderijima i četama pod kraljev- 
sku zastavu i svi zajedno ratovati s neprijateljem. Kad pak zaprijeti 
velika opasnost za državu, te se proglasi opći ustanak (tempore 
universalis exercitus generaliter proclamati), moraju prelati, baruni i 
bogati plemići povrh svojih banderija još od svaka 33 podanika (kmeta) 
svoja dati po jednoga dobro opremljena i oružana konjanika; oni pak, 
koji imaju manje od 33 podanika, moraju se zajedno složiti i tako 
prema broju svojih podanika pridonositi za opremu takvih kmetskih ko- 
njanika. Napokon plemići jednoselci, koji uopće nemaju podanika, 
moraju tada osobno i o svom trošku ići u rat; braća nerazdijeljena, 
bila dva ili više njih, šalju jednoga između sebe na vojsku, Plemići 
opet, koji bud sami bud sa svojom družinom služe za plaću ili u kra- 
ljevskom ili kojem velikaškom banderiju, obvezani su ipak da prema 
gornjem ključu opremaju i šalju svoje podanike u rat. Tko se ne 
odazove pozivu na vojsku, ili svojom krivnjom zakasni, ili ako bez 
dopuštenja vojsku ostavi, kaznit će se gubitkom svojih imanja. 


Kraljevski banderiji, zatim banderiji velikaša i županija nisu ipak 
bili dostatni. Kralj je na osobito izloženim točkama, osobito na granici 
prema Turcima morao držati stalne posade s redovitom pla- 
ćom iz kraljevske blagajne. Te su posade bile smještene u pograničnim 
tvrđavama, a zapovjednici njihovi bili su kastelani tih tvrđava, pro- 
zvani poslije kapitani. Prva takva kapitanija osnovana bi 1472. 
u šeha vora Beogradu kad je taj grad zajedno s Golupcem i Ma- 
čvom prešao u vlast kralja Sigismunda. Kao prvi kastelani ili kapitani 
Beograda spominju se Ivan Titušević (1427—1428) i brat mu Vla: islav; 
poslije su tu čast obnašali braća Talovci, po imenu Matko (1433), a za 
njim Ivan (1438—1440). 

Nakon propasti Bosanskoga Kraljevstva (1463) trebalo je još bolje 
osigurati međe Hrvatskoga Kraljevstva. To je dalo povoda osnutku 
dviju banovina: Bosanske (Jajačke) i Srebrničke. Još je 
kralj Matijaš Korvin osnovao Senjsku kapitaniju (1469), po- 
što je grad Senj oduzeo knezovima Frankapanima, U svim tim banovi- 
nama i kapitanijama, koje su bile na vojničku uređene, bile su u glav- 
nim utvrđenim mjestima razmještene kraljevske posade, koje su pri- 
male plaću iz kraljevske blagajne, te kojima su zapovijedali od kralja 
imenovani banovi, kapitani i vojvode. 

Sve te vojničke uredbe vrijedile su poglavito za obranu. Za na- 
valni rat na strane zemlje ustrojio je kralj Matijaš stalnu redovitu 
stajaću vojsku od plaćenika, koja je u ratno vrijeme brojila 
20.000 oklopnika i lakih konajnika, zatim 8000 pješaka, napokon pu- 
škara i topnika, pekara, kovača, tesara i podvoznika. U toj redovitoj 
stajaćoj vojsci osobito se je isticala crna četa, tako prozvana po 
svojoj crnoj opremi (oko 6000 momaka), koja je bila sastavljena po- 
glavito od čeških, moravskih, poljskih i srpskih četa, te je bila jezgra 
vojske u velikom ratu. Kralj je Matijaš uopće tako podigao vojnu snagu 
Ugarske i Hrvatske da je u krajnjoj potrebi mogao podići kopnenu 
vojsku od 148.000 do 163.000 ljudi, s kojima je mogao ratovati u jedan 
mah i na dvije strane. 

U XV stoljeću javlja se u Hrvatskom Kraljevstvu uz bana još i 
»kapitan Kraljevine Slavonije« (capitaneus regni Scla- 
vonie). Već Sigismund dopustio je 8. travnja 1434. staležima Kraljevine 
Slavonije da za »čete i vojnike, vješte ratu«, koje bi sami skupili 
i plaćali za rat s Turcima, smiju nekoga između sebe izabrati za kapi- 
tana (adiuncto sibi — bano — aliquo de vestri medio per vos eligendo 
ipsis gentibus exercitualibus pro capitaneo). Kad je nakon žestokih 
provala turskih u Hrvatsku i Slavoniju u ljetu 1477. slavonski sabor 
posebnim poslanstvom tražio od kralja Matijaša izdašnu pomoć, kralj je 
poveljom od 18. listopada 1477. povjerio Kraljevini Slavoniji da sama 
upravlja vojništvom i obranom svojom, pozvavši podjedno staleže da 
u svojem saboru, koji će se sastati, »složnom voljom i skupnim dogo- 
vorom izaberete onoga, koji vam se najsposobniji učini, za poseb: 
noga kapitana (capitaneum specialem), da bude našemu banu 

o boku i da zajedno s našim banom udilj oko vaše obrane nastoji, a 
adgod se učini potrebno da po vašoj odredbi sve digne na noge, pa 
da vas i kraljevinu ovu čuva i brani od neprijateljskih navala.« Ka- 
pitan Kraljevine Slavonije bio je dakle prvotno vojvoda plaćeničkih 
četa, koje su staleži Slavonije o svom trošku uzdržavali; poslije ga 
je zapala zadaća još i ta da diže narodni ustanak i da ga vodi. Budući 
da je radi toga dolazilo do opreka između bana i kapitana, pače i izme- 
đu višega i nižega plemstva, izdao je kralj Vladislav II dne 24. svibnja 
1499. sporazumno s državnim vijećem odredbu o uređenju vojske i 
obrane Kraljevine Slavonije, ustanovivši uz drugo da ban Kralje- 
vine Slavonije ne smije prisvajati čast kapita- 
na slavonskih plaćenika, nego da će kapitana 
sam kralj izabirati (quod banus regni nostri Sclauonie capi- 
taneatum stipendiariorum vestrorum sibi vendicare non possit; sed 
talem capitaneum nos ex auctoritate nostra eligemus). Taj pak kapitan 
mora sa staleškim plaćeničkim četama vazda onamo poći kamo mu 
kralj i ban zapovjede i gdje bi to potreba tražila. Po imenu poznati 
kapitani jesu: Paulus Kerecheny de Kanyaffelde, capitaneus regni Scla- 
vonie (1521), zatim Ludovicus de Pekher regni Sclavonie capitaneus 
(1525). 

Tako je bilo u Kraljevini Slavoniji. U Kraljevini Hrvatskoj, koja 
je iza krvavoga pokolja na Krbavskom polju (1493) dnevice propadala, 

knezovi i plemići bijahu tako osiromašili da nisu više sami o svom tro- 
šku mogli braniti svoju zemlju, nego je sve više morala kraljevska 
blagajna za uzdržavanje vojske prinositi. Ban je 
primao veliku plaću za uzdržavanje svojih četa, a tako isto i knezovi za 
svoje banderije. 


Po jednom sačuvanom proračunu za kralja Vladislava (po prilici od 
god. 1506. do 1512) trošila je kraljevska blagajna za obranu granica 
i krajiških gradova prema Turskoj od Erdelja i Severinske banovine 
pa do Hrvatske na Jadranskom moru na godinu 123.594 zlatne forinte 
u gotovu i za 21.384 forinti soli, svega dakle 144.878 forinti. Za sa- 
mu Kraljevinu Hrvatsku (bez Slavonije) trebalo je 40.720 forinti, za 
Jajačku banovinu 25.100 forinti, za Srebrnik 3000 forinti, za Šabac 
4050, za Beograd 16.800, za Severin 6600, za Temešvar 10.500 za Erdelj 
12.000 forinti itd. Kako se razabire, stajala je najviše baš obrana Hrvat- 
ske. Sam ban primao je za 200 konjanika i za obranu njemu izravno 
povjerenih gradova 10.000 forinti gotova novca i za 1000 forinti soli; 
uz to primao je za kapitaniju u Senju 2000 forinti. Uz bansku četu 
konjanika bila je druga četa lakih konjanika od 200 momaka koja je 
stajala godišnjih 4800 forinti, a kapitanom bio joj je Baltazar Alapić 
koji se u jednoj ispravi od godine 1508. zove »capitaneus gencium re- 
giarum levis armature in Croacia«. Za posebnu četu pješaka od 200 
momaka trošilo se na godinu još 4800 forinti. Pojedini knezovi i ple- 
mići hrvatski primali su opet za uzdržavanje 752 konjanika godišnjih 
7200 forinti.“ Tako se u svemu o kraljevu trošku uzdržavalo u Hrvat- 
skoj 1152 konjanika i 200 pješaka. Osim plaća vojničkih trebalo je još 
znatnih svota za uzdržavanje i utvrđivanje gradova, kao Klisa, Sinja, 
Knina i Rmnja. Za opskrbu i popravak Klisa, Sinja i Rmnja trebalo je 
6000 forinti, a za sam Knin 4600. U Kninu trebalo je: 2000 forinti za 
kopanje jarka koji bi spajao dva potoka, zatim za podizanje zida oko 
kninskoga kapitula; 200 varoši Kninu u ime pripomoći; 2000 za po- 
pravak varoši Knina i kapitula; napokon 400 forinti za uzdržavanje 
straža. Nije zato nimalo pretjerano kad se kralj Ludovik II nakon 
pada Ostrovice u jednom pismu od 8. ožujka 1524. tuži da se za Hrvat- 
sku i u mirno vrijeme lako potroši iz kraljevske blagajne svake godine 


* Pripomoć za uzdržavanje konjanika bila je podijeljena među hrvatske knezove 
i plemiće ovako: 1) knez Ivan Karlović od Krbave primao je za 200 konjanika (po 
10 forinti svakomu kroz godinu) svega 2000 for; 2) knez Mihovio Frankapan za 60 
konjanika 600 for.; 3) knez Anž Frankapan za 70 konjanika 700; 4) knez Bernardin 
Frankapan za 100 konjanika 1000; 5) knez Antun Blagajski s bratom za 50 konjanika 
500; 6) knez Nikola Zrinski za 25 konjanika 250; 7) knez Nikola Frankapan za 50 
konjanika 500; 8) knez Petar Mrsinjski za 25 konjanika 250; 9) Mihajlo Turak (Thewrewk) 
za 25 konjanika 250; 10) Vojvoda Kožulić za 25 konjanika 250; 11) Bence Ratkaj za 25 
konjanika 250; 12) kninski biskup (Brikcije od Egervara) za 25 konjanika 250; 13) Juraj 
M. Militić s bratom svojim, koji su iz Bistrice (na Hlivanjskom polju došli u Klis), 
za 32 konjanika 320; 14) plemići, koji se bijahu sklonili u Kninu, za 40 konjanika 400 
for . Neki knezovi, kao Ivan Karlović, kojih su zemlje međašile s mletačkom Dal- 
m, dobivali su potpore i plaće također od Mletačke Republike za uzdržavanje 
svojih četa. 

32.000 forinti za plaću banovima i za držanje posada na potrebnim mje- 
stima; a ništa manje da treba za Jajce, koje stoji usred neprijatelja i 
kamo se samo s jakom vojskom može hrana unijeti. 

Nemoć kralja Ludovika II i hrvatskih staleža da sami obrane hrvat- 
sku zemlju, bila je povodom da su i kralj i staleži stali tražiti pomoći 
od austrijskoga nadvojvode Ferdinanda, gospodara Kranj- 
ske (s Istrom), Koruške i Štajerske. Od godine 1522. sudjeluje nadvoj- 
voda Ferdinand već znatno pri obrani Hrvatske, jer ju je smatrao bede- 
momo i predstražom svojih zemalja. Po njegovu nalogu dolazi u lipnju 
1522. austrijski i štajerski kapitan (generalis capitaneus Styrie et Aus- 
trie) grof Nikola Salm (stariji) u Hrvatsku, te zborom i tvorom 
pomaže bana Ivana Karlovića. Tako je Salm prvi vojvoda Ferdinandovih 
četa, koji god. 1522. i 1523. bud s velikim bud s manjim četama dolazi 
na tlo Hrvatskoga Kraljevstva. Salma zamijenio je god. 1524. Ber - 
nardin Ričan (Ritschan), koji se zove »capitaneus generalis archi- 
ducis«. Iza Ričana slijedi Ivan Kocijan (Hans Katzianer) god. 
1525, ali taj je tada samo zamjenik vrhovnoga kapitana za rat s Tur- 
cima (locumtenens supremi capitaneatus exercitus contra Turchas, Ver- 
weser der obersten Feldhauptmanschaft wider Tiirken), te je tek nakon 
pet godina postao pravim kapitanom. Kocijana zamijenio je god. 1526. 

lasoviti hrvatski plemić Nikola Jurišić, zvan od Hrvata Mi- 
ulica, koji je kao vrhovni kapitan Ferdinandov (veldhauptmann unseres 
Kriegsfolks wider die Tiirken) mnogo djelovao i na političkom polju, 
osobito nakon osudnoga boja na Mohačkom polju. 

Nadvojvoda Ferdinand pomagao je Hrvate ne samo po svojim 
vrhovnim kapitanima nego i izravno, primivši brojne hrvatske plemiće 
u svoju službu i preuzevši obranu nekih kneževskih gradova na Uni 
(kao gradova Novigrada i Dobre Njive kneza Nikole Zrinskoga). Su- 
više je hrvatskim knezovima pod jesen god. 1524. obećao pripomoć od 
1200 rajnskih forinti da bi se mogli kroz zimu održati i Turcima odo- 
lijevati. Ferdinand je pače i o tom snovao kako bi se Turcima oteli 
bosanski gradovi Kamengrad i Ključ, odakle su Turci spremali svoje 
navale na hrvatsko Pounje i na austrijske zemlje. 

Otkad je čitava Dalmacija spala u mletačku vlast, te je ugarsko- 
hrvatskim kraljevima ostalo samo hrvatsko primorje od Obrovca do 
Trsata, propala je gotovo sasvim nekadanja mornarica. Ostalo je tek 
nešto brodova u Senju, kojima su od god. 1469. zapovijedali 
senjski kapitani. Senjski kapitan Maroje Žunjević, podrijetlom Dubrov- 
čanin, preveo je god. 1480. na brodovima čete Blaža Madžara na otok 
Krk. Ali kad je odmah zatim i taj otok Krk došao u mletačku vlast, ne 
spominje se više mornarica hrvatska na moru. Međutim za ratovanja s 
Turcima podigla se je znatno mornarica na Dunavu i nje- 
govim pritocima. Ta je mornarica bila razmještena uz poglavite du- 
navske gradove i utvrde, pa i na nekim mjestima uza Savu. Sastojala 
je pak od velikih ratnih brodova, zatim od manjih šajka ili na- 
sada, po kojima su mornare uopće prozvali šajkašima ili na- 
sadnicima (nasadistae.) Po nekom talijanskom izvještaju brojila 
je ratna mornarica na Dunavu za Matijaša Korvina do 364 lađe, među 

njima i velikih galija s topovima i podsadnim strojevima; mornara (šaj- 
kaša) bilo je na njima 2600, a vojnika 10.000. U dunavskoj mornarici 
služili su velikim dijelom doseljeni Srbi. Glavna postaja šajkaška bila 
je kod Beograda, a odavle redale su se postaje po Dunavu do Đura, 
a po Savi negdje do Jasenovca. God. 1504. bilo je kod Beograda 1000 
šajkaša s godišnjom plaćom od 4700 forinti u gotovom i 2250 forinti 
soli; kod Šapca bilo ih je samo 100, te su imali na godinu 400 forinti 
u gotovini i za 225 forinti soli. Po proračunu od godine 1506—1512. 
bilo je kod Beograda samo 500 šajkaša, kojima je zapovjedalo 50 de- 
setnika (decuriones) i 2 vojvode; drugih 500 šajkaša sa 50 desetnika 

i 2 vojvode bilo je smješteno kod Slankamena; kod Šapca bilo je 100 
šajkaša kao i prije. Šajkaši nisu tada davali nikakvih daća; plaća bila im 
je po 2—3 forinte na godinu, osim toga imali bi dobivati soli i sukna 
za odijelo. Dakako da toga nisu redovito primali; pa tako se moglo 
dogoditi da su šajkaši uoči podsade Beograda (1521) doplovili pred 
Budim da traže zaostalu plaću. Kad je nisu primili, skinuli su sa svojih 
šajka dvije kraljevske zastave, privezali ih za zdenac pred kraljevskim 
dvorom, pa se onda vratili na svoje nasade kličući: »Mi ne možemo više 
ostati u kraljevskoj službi. Propalo si Ugarsko Kraljevstvo! Bog bio s 
tobom!« Međutim je ipak malo zatim Hrvat Marko Skoblić branio 
Zemun sa 400 šajkaša. 


(Daće i porezi.) Za vladanja pralja Matijaša Korvina bijahu 
prihodi kraljevske blagajne (fiska) doe najveću visinu; iznosili su 
naime po izvještaju mletačkoga poslanika Antuna Suriana godišnjih 
940.000 ugarskih orinti ili dukata. Kralj je naime primao: 1) Od 
zlatnih majdana i vađenja zlata iz rijeka 400.000 forinti; 2) od maj- 
dana soli 149.000 forinti; 3) u ime trisedetine, dvadesetine i četerde- 
setine u Ugarskoj i Slavoniji 50.009; 4) od kraljevskih i kraljičinih gra- 

dova i posjedovanja (12 kaštela i 4 zemlje, među njima i tri otoka u 
Dunavu) 50.000; 5) napokon u ime ratne daće (dica) od 74 županije 
300.000 forinti. Za nasljednika njegovih spali su prihodi kraljevske 
(državne) blagajne znatno; godine 1503. iznosili su samo 249.000 forinti, 
god. 1516. tek 220.000, a god. 1519. ciglih 140.000 zlatnih forinti ili du- 
kata. Glavna vrela kraljevskih prihoda bijahu za Jagelovića gotovo sa- 
svim presahnula. Tako biše zlatni majdani dani u zakup Thurzu i 
Fuggerima, te je zakupnina (36.000 do 40.000 for. na godinu) iznosila 
tek desetinu prijašnjega prihoda. Jednako je i ratna daća (dica) radi 
pustošenja turskoga i kraljevskih privilegija napokon spala na ciglih 
60.000 forinti ili na petinu prijašnjega prihoda. I tridesetina je 
malo donosila, jer je Hrvatska bila gotovo sasvim opustošena, a uz nju 
i jugoistočne strane Ugarska; od kraljevskih i kraljičinih imanja nije 
bilo nikakve koristi, jer su bili ili založeni ili razgrabljeni. Tako se do- 
godilo da je kralj Vladislav na samrti (1516) ostavio za sobom duga 
nekih 400.000 forinti, dok je Ludovik II tako oskudno živio da nije 
imao koji put da namiri potrebe svoga kraljevskog stola. 

Glavna izravna daća u Slavoniji ostala je i nakon Ludovika I 
(#13822) kunovina ili marturina. Godine 1439, kad je naime 
kralj Albrecht svojoj ženi Elizabeti, kćeri kralja Sigismunda, ustupio 
svoju kunovinu u Šlavoniji, iznosila je ta daća jedva 6000 zlatnih forinti 
u jednoj godini. Poslije, oko god. 1453, spao je prihod od kunovine 
još na manje, tako te je brojio tek 4000 (crkvenih) forinti. Poglaviti 
neizravni porez i u Slavoniji i u Hrvatskoj bio je opet tridesetina 
(tricesimae) od robe koja se iz tuđine u zemlju uvozila. Dok su kuno- 
vinu popisivali i pobirali »dicatores et exactores proventuum marduri- 
nalium«; primali su tridesetinu »tricesimatores regni Sclauonie« (god. 
1496—1499. Benedictus de Wemer. 1511. Thomas Zechy et Johannes de 
Gywla). Tridesetnice bile su namještene poglavito na mjestima koja su 
međašila s tuđinom. 

Budući da je od kunovine (u Ugarskoj lucrum camerae) i tride- 
setine bilo razmjerno malo prihoda, jer su čitavi krajevi i plemena, 
pače brojne (osobito duhovne) korporacije i pojedinci tijekom stoljeća 
bili kraljevskim privilegijama oslobođeni od plaćanja tih daća: to je 
kralj Matijaš Korvin mjesto njih pokušao zavesti nove poreze, 
za koje ne bi vrijedile podijeljene povlastice. Kralj je zaista u ožujku 
1467. predložio saboru u Budimu svoju reformu daća: neka se ukine 
dobit komore (lucrum camerae) u Ugarskoj i kunovina (marturina) 
u Slavoniji, zatim i tridesetina, a s njima i sve privilegije, bile ma 
komu podijeljene; mjesto dobiti komore i kunovine neka se zavede 
komorna daća (tributum fisci regalis, prouentus fisci regalis), a 
tridesetinu neka zamijeni krunska carina (vectigal sacrae coro- 
nae); komornu daću neka plaćaju svi podanici poljodjelci bez iznim- 
ke, kmetovi svjetovnih i duhovnih posjednika, pače i samih kraljev- 
skih imanja. Sabor je kraljev predlog prihvatio, našto su kraljevski po- 
reznici stali nove poreze utjeravati. Ali svijet se opro novotariji, osobito 
u Slavoniji i Erdelju, pa se tako nije mogla održati. Dvije godine nakon 
smrti Matijaševe već je na uBašskom saboru od god. 1492. člankom 

26. određeno da se u Slavoniji po starom običaju (more ab antiquo 
consueto) plaća kunovina onako kako se davala za kralja Sigismunda 
i Albrechta Austrijskoga, naime po 20 dinara od kmetskoga selišta, ili 
po jedna zlatna forinta od pet dimnjaka (kmetskih). I tako je ostalo 
sve do boja na Mohačkom polju. 

Radi vječnih borba s Turcima zavedena bi u XV stoljeću nova 
izvanredna daća, prozvana ratna daća ili riz (taxa, con- 
tributio, dica, subsidium ili iuvamen). Ta ratna daća bila je izvanredna 
poglavito po tom što se nije mogla rasporezati ni pobirati bez po- 
sebne privole staleža i redova, sabranih na saboru bud ugar- 
skom bud slavonskom (hrvatskom). Nadalje nije se ta daća dopu- 
štala svake godine, nego samo onda kad su to staleži smatrali za 
potrebno; napokon su staleži sami određivali kolika da bude ta daća 
u pojedinim slučajevima i u pojedinim godinama. Izvanrednu ratnu 
daću, koja se javlja već za kralja Sigismunda, htio je kralj Matijaš 
Korvin pretvoriti u redovnu, ali staleži prisilili su ga god. 1462. da se 
morao toga okaniti. 

Izvanrednu ratnu daću prinosila je uz Slavoniju i Hrvatska dok je 
nije kralj Vladislav II od toga sasvim oprostio. U pogledu ratne daće 
uživala je Slavonija tri osobite povlastice. Već od postanja ratne daće 
vrijedilo je pravilo da Slavonija (dotično Hrvatska) plaća uvijek samo 
polovicu one ratne takse koja se plaćala u Ugarskoj. Ako su u 
Ugarskoj u ime ratne daće podavali od svakoga selišta (porta, fumus) 
po jednu ugarsku forintu ili dukat, plaćali su u Slavoniji (dotično 
Hrvatskoj) od dimnjaka samo pol forinte. Ta osobita povlastica uzako- 
njena bi, što se dosad zna prvi put člankom XII od god. 1472., koji 
kaže: »Quod regnum Sclauonie etiam in hac parte maneat in antiqua 
sua consuetudine, ut videlicet in taxis, censibus, et aliis omnibus rediti- 
bus medietatem duntaxat solvat, quantum regnum nostrum Hungarie 
solveret, aut solvere consuevisset.« Druga je povlastica da je Slavonija 
vazda sama ina svome saboru dopuštala polovicu one ratne daće, 
koju bi Ugarska dopuštala na ugarskom saboru. Redovito je kralj, čim 
bi ugarski sabor prihvatio ratnu daću, poslao svoje oratore na slivone 
ski sabor da i taj jednako učini. Napokon ako se gdjekoji žitelji u 
Slavoniji nisu pokorili kraljevskim poreznicima, već se kratili platiti 
dopuštenu ratnu daću, onda ih nisu globile županije kao u Ugarskoj 
nego banovi. 

Od podmirivanja ratne daće bila su u Slavoniji oproštena sva 
crkvena imanja (biskupa, kaptola, opata, župnika, samostana), zatim 
posjedi svjetovnih dostojanstvenika i časnika (hercega, bana, banovaca, 
župana, plemičkih sudaca), a i mnogih velikaša; napokon nije se ništa 
Pena od kraljevskih imanja, pače je kralj posebnim dekretima oslo- 

ađao od plaćanja ratne daće mnoge posjednike, koji bi to po običaju 
ili saborskim dekretima dužni bili činiti. Tako je u jednu ruku redo- 
vito sav teret padao na leđa manjih posjednika, dotično njihovih kme- 
tova; dok je opet prihod te daće bio razmjerno posve neznatan. Sa- 
čuvani su popisi (registri) o uplati ratne daće u Slavoniji god. 1494. 
i 1495. koji to posvjedočuju. Iz popisa za prvu godinu doznajemo 


a 

da su kraljevski dikatori u četiri županije slavonske (Virovitičkoj, Kri- 
ževačkoj, Varaždinskoj i Zagrebačkoj na sjeveru Save) popisali 31.225 
(točnije 32.225) selišta ili dimnjaka (fumos). Budući da je bilo odre- 
đeno da se od svakoga dimnjaka ubere pol zlatne forinte ili 50 dinara, 
imalo bi svega unići 16.112 i pol forinte. Ali u istinu ubrano bi samo 
4.730 i pol forinti, ne ubrojivši amo plaće poreznika i posjede zakonom 
oslobođenih činovnika; preko dvije trećine (10.080 i pol forinti) ostale 
su pak neuplaćene. Među onima koji nisu ništa platili bili su herceg 
Ivaniš Korvin, herceg Lovro Iločki i brojni drugi velikaši. Godine 1495. 
plaćala je Slavonija izvanrednu daću dva puta, u lipnju naime i stu- 
denom. U lipnju izbrojeno bi u zemlji među Dravom i Savom (na jugu 
Save i Kupe nije se brojilo) u četiri županije 29.390 dimnjaka, što bi 
iznosilo 14.695 for. Od toga bi uplaćeno 8525 for., a ostalo je neutje- 
rano 5521 i pol for. U studenom izbrojeno bi jednako 29.390 dimnja- 
ka, koji bi platiti 14.695 for. Od toga bi banu i hercegu Ivanišu Kor- 
vinu ustupljeno 18.890 dimnjaka ili 9445 for., kraljevskomu blagajniku 
predano bi 1000 forinti, a oprošteno po kraljevu nalogu 4190 forinti, 
dakako najviše prelatima i velikašima. 

Sav prihod izvanredne ratne daće pripadao je kraljevskoj blagajni. 
Za namirenje domaćih potreba kraljevstva (za plaćanje prisjednika ban- 
skoga stola itd.) htio je sabor u Križevcima god. 1523. zavesti manji 
porez po nekoliko dinara od svakoga ognjišta. To je tako zvana dim - 
nica ili pecuniae fumales. Ali tomu se opro velik dio plem- 
stva Križevačke županije, pa se ne zna da li se dimnica tada i pobirala. 

Bio je u Slavoniji u XV stoljeću još nekih daća, kao vojšćina 
(iudicium exertus) za one koji nisu vršili vojne dužnosti, — zatim 
otkupnina od općega ili generalnoga suda (taxa racione proroga- 
cionis iudicii generalis); no te su daće bile više globe nego pravi porezi. 
Osim toga nisu bile ni trajne ni općenite. 


(Vjera i crkva.) I pored brojnih seoba u zemlje Hrvatskoga Kra- 
ljevstva ipak je domaće rimokatoličko žiteljstvo bilo tako brojno da se 
nisu znatno promijenile ni vjerske prilike. Gospodujuća vjera ostala je 
i dalje rimokatolička. Nema dvojbe da je većina doseljenih 
Vlaha bila vjere grčko-istočne; no da li su imali ovi Vlasi kakvo crkve- 
no uređenje, ne može se ustanoviti. Isto se ne zna ni za patarene 
(bogomile), koji su prelazili iz Bosne. Srbi ili Rašani u Srijemu pri- 
znavali su svoga patrijarha. Husova nauka udomila se u jednom 
dijelu Srijema, naročito u varoši Kamenici. Protiv Husovih sljed- 
benika gorljivo je revnovao bosanski franjevački vikar Jakov de Mar- 
chia. Dne 26. prosinca 1437. svjedoči u Đakovu bosanski biskup Josip, 
a 18. srpnja 1438. u Banoštoru srijemski biskup Jakov kako je rečeni 
vikar »u srijemskim stranama, gdje su Bošnjani i Rašani, protivnici ka- 
toličke vjere, ispremiješani, te između Save i Dunava zajedno prebivaju, 
brojne krivovjerce, naročito zaražene zloćom prokletih husita, svojom 
mudrošću i trudom iskorijenio i na katoličku vjeru obratio, te narod 
propovijedanjem u katoličkoj vjeri utvrdio«. Jednaku svjedodžbu izdao 
je Jakovu de Marchia istoga dana i godine u Valpovu velikaš Vladislav 

od Morovića, koji kaže da su u Srijemu »neke varoši i sela kroz mnogo 
godina bila zaražena sljedbom krivovjernih husita (quedam villae et 
Civitates sectis Husitarum hereticorum infecte per plurimos annos ex- 
titerint)«, ali da ih je rečeni vikar s Božjom pomoći obratio. Međutim 
uza sav trud vikara Jakova održali su se husiti u Srijemu, pače su se 
raširili i po Moldaviji, gdje ih nalazimo još god. 1461. 

Borbe s Turcima i različni dodiri s kršćanskim inovjercima podigli 
su vjerski duh rimokatoličkih Hrvata. Taj se očituje poglavito osni- 
vanjem brojnih samostana pavlinskih i franje- 
vačkih kako u Hrvatskoj tako i u Slavoniji. Na čelu svima stoje kne- 
zovi Frankapani; njihova najodličnija zadužbina u to vrijeme jest glaso- 
viti samostan franjevaca s crkvom blažene djevice Marije 
na Trsatu, koje je god. 1453. sagradio i obilato nadario pobožni 
knez Martin Frankapan. Frankapanske zadužbine još su pavlinski samo- 
stani u Crikvenici (1412), Novom (1462) i Brinjama (prije godine 
1476). Za knezovima Frankapanima povodili su se i niži plemići; tako su 
plemeniti ljudi Draškovići iz Žažićna (danas Pazarišta) donjega u Lici 
god. 1489. osnoali pavlinski samostan sv. Marije na vrhu Gradčini 
(danas Kloštar), kojemu je bio dobrotvorom i glasoviti junak Žarko 
Dražojević. U Slavoniji osnovao je plemić Benedikt Nelipić god. 1412. 
pavlinski samostan sv. Ane u Dobroj Kući (kod današnjeg Daruvara); 
pače siloviti celjski knezovi okajavali su svoje grijehe podizanjem i dari- 
vanjem samostana i crkvi. Zloglasni inače knez Fridrik Celjski, ubojica 
svoje žene Elizabete Frankapanke, podigao je oko godine 1447. u me- 
đimurskom Štrigovu novu crkvu na čast sv. Jeronima, za kojega se 
tada mislilo da se u rečenom mjestu rodio. I knezovi Zrinski, ma da 
su živjeli u Slavoniji, brinuli su se za zadužbine svojih pradjedova 
u južnoj Hrvatskoj. Tako je knez Nikola Zrinski god. 1514. došao u stari 
franjevački samostan u Bribiru na jugu Velebita, te ga je 4. listopada 
zajedno s ostalim plemićima od plemena Šubić (Jurjem Krivčićem, 
Krstom Krivčićem, Stjepanom Ugrinovićem, Petrom Obradićem i Jurjem 
Stojšićem) posebnim pismom primio u svoju zaštitu i obranu. Vjersko 
mišljenje i osjećanje onoga doba ogleda se u jednoj hrvatskoj listini kne- 
za Anža Frankapana od 5. lipnja 1495, gdje uz ino čitamo: »...mi sm i. 
šljajući nestanovito stanje sega svita i poznava- 
jući kratkost žića telesnoga, u kom jesmo postavljeni, i 
prihodeći na pamet pisma svetoga rečenje, ko reče David prorok: Človik 
kako trava, a dni njega kako cvet poljski tako procvatut i paki 
usahnut.. .« 

Znatna neprilika za jedinstvo i napredak katoličke crkve u Hrvat- 
skoj bila je ta, što su od god. 1420 (dotično 1409) ne samo obje nad- 
biskupske stolice (Split i Zadar), nego i neki primorski gradovi dal- 
matinsko-hrvatski, u kojima su bile biskupske stolice (kao Nin, Šibenik, 
Trogir, Hvar) bili su vlasti Mletačke Republike. Tako se dogodilo da su 
mnogi crkveni kotari splitske nadbiskupije i područnih joj Brine 
spadali politički pod hrvatsko-ugarske vladare, dok su opet nadbiskup 
i biskupi bili mletački podanici. Zbog toga trpila je mnogo ne samo 
crkvena stega i ugled crkve, nego su rečeni biskupi stradali i u mate- 

rijalnom pogledu. Žitelji primjerice župa Cetine i Klisa kratili su se 
plaćati splitskomu nadbiskupu dužnu desetinu, premda su spadali pod 
njegovu duhovnu vlast. Dne 31. svibnja 1442. izdao je u Klisu Petar 
Talovac, ban Dalmacije i Hrvatske, na molbu splitskoga nadbiskupa 
Jakova Badorija pismo, kojim je zabranio svima kastelanima i drugim 
službenicima u župama Cetini i Klisu, da pobiru desetinu i druge pri- 
hode, koji po pravu pripadaju crkvi splitskoj (quatenus dictas deci- 
mas et alia iura ecclesiastica, ad praefatam ecclesiam spalatensem de 
iure spectantia, a modo in posterum non exigatis). U rečenom pismu 
ističe ban izrijekom da su neki kraljevi i banovi hrvatski uskratili nad- 
biskupiji splitskoj desetinu i druga prava »radi neke opreke između 
svete krune i kraljevine Dalmacije« (propter quandam differentiam inter 
sacram coronam et regnum Dalmatiae exortam), pa su te prihode na- 
mijenili uzdržavanju gradova i tvrđava u Hrvatskoj. Jednako su stradali 
i pojedini biskupi, kao primjerice ninski, kojega se duhovna vlast pro- 
tezala na Liku. 

Od hrvatsko-dalmatinskih biskupa ostali su u drugoj polovici XV 
stoljeća pod vlašću ugarsko-hrvatskih vladara samo kninski, skra- 
dinski, krbavski, senjski (i do god. 1480. krčki). 

Kninska biskupija bila je od njih najznamenitija, premda je bila 
najviše izložena bosanskim patarenima i poslije Turcima. Ona je obu- 
hvaćala područje gornje Cetine, gornje Krke i njezinih pritoka, zatim 
gornje Une i pritoka joj Unca. U njoj se spominju četiri arciđakonata: 
vrhrički (Vrlika), hrvatski (Knin, Kosovo polje), lapački 
(Unac, Rmanj, Lapac) i humski (Bihać, Ripač, Otoka, Cazin). Koji 
put prisvajali su si kninski biskupi i druge crkvene kotare, koji su 
pripadali onim biskupima, što su bili mletački podanici. Kninski biskupi 
godine 1409—1526. bili su ovi: Ladislav (1409—1412), Ivan (1427—1436), 
Dmitar Čupor (1438—1457); ovaj se mnogo otimao za zagrebačku 
biskupiju), Franjo (1459), Marko (1464—1466), Nikola (1468 do 1469), 
Benedikt (1471), Nikola (1474—1489), Brikcije od Egervara (1493— 
1517). Kad su Turci osvojili Knin (1522), biskupija je velikim dijelom 
bila razasuta, te je tadanji biskup Andrija Tuškanić Klišanin 
(1522—1534) prenio svoju stolicu u Topusko, budući da je podjedno 
bio predstojnik topuske opatije. Značajno je da se Andrija Tuškanić 
dugo nije dao posvetiti za biskupa; još 20. lipnja 1525. pozivao ga je papa 
Klement VII na tužbu svjetovnjaka da jednom primi posvetu i da vrši 
biskupske poslove. Kninska biskupija kao Zadiižbina hrvatskih kraljeva 
iz narodne dinastije imala je prostranih posjeda po hrvatskoj zemlji. 
U okolišu Knina spominje se još god. 1494. biskupski utvrđeni grad, 
nazvan Gazi (in castro episcopali Gazi); suviše pripadao je biskupu 
i grad Cazin s prostranim imanjem, u kojemu je često boravio i 
stolovao. Kaptol kninski sv. Bartolomeja imao je (kao locus credibilis) 
pravo da izdaje javne isprave. 

Krbavska biskupija obuhvaćala je župe Krbavu, Drežnik, Modruše, 
Plaški i Novigrad, pa i nešto Like. Stolica biskupa i kaptola bila je 
isprva Udvina (Udbina, civitas Corbaviae). Na molbu kneza Stjepana 
Frankapana papa je Pio II izdao bulu 4. lipnja 1460. kojom je stolicu 

krbavske biskupije sa svima pravima (cum omni iurisdictione) pre- 
nesao u Modruše, gdje bi dotadanja župna crkva sv. Marka pre- 
tvorena u stolnu crkvu sv. Marije. Međutim kako su Modruše god. 
1493. stradale od Turaka, prenio je tadanji biskup krbavsko-modruški 
Kristofor Dubrovčanin svoju stolicu u Novi (Novigrad u Vinodolu), 
gdje su ostali i njegovi nasljednici sve do druge polovice šesnaestoga 
stoljeća. Na molbu kneza Sigismunda Frankapana, koji nije htio za- 
ostati za bratom Stjepanom, dopustio je rečeni papa Pio II god. 1461. 
da se crkva sv. Nikole u Otočcu, kojom su dosad upravljali opati, 
pretvori u stolnu (biskupsku) crkvu. Kao patron te novoosnovane bi- 
skupije izabrao je knez Sigismund za prvoga otočkoga biskupa domi- 
nikanca Blaža iz Dubrovnika. 

Senjska biskupija zapremala je ne samo čitavu župu ili knežiju 
Vinodol (od Trsata do Ledenica) i kotar grada Senja, nego i Senju 
na jugu dio župe Podgorja do Cesarice, koja se već pribrajala ninskoj 
biskupiji.“ U nutarnjoj zemlji obuhvaćala je do osnutka biskupije u 
Otočcu župu Gatansku (Gacku), zatim Bušku župu ili Bužane (Krasno, 
Perušić, Štitar, Kosinj). Uz gubitak Gatanske župe bilo je senjskim bi- 
skupima od god. 1469. podnositi koješta od senjskih kapitana i njiho- 
vih službenika. Baš radi tih kapitana izrekao je biskup Franjo 
Jožefić (imenovan 6. veljače 1521), franjevac, rodom iz Rijeke, 
crkvenu kletvu (interdikt) nad čitavim Senjem, kako se to razabire iz 
poslanice pape Klementa VII od 27. kolovoza 1526. 

U Slavoniji ostalo je uređenje katoličke crkve onakovo, kakovo je 
bilo u četrnaestom stoljeću; tek što je porazom na Mohačkom polju 
ovladala turska sila srijemskom biskupijom (biskup Stjepan Brodarić) 
i stolicom bosanskoga biskupa u Đakovu. I od pečujske biskupije stra- 
dala su tada dva arciđakonata, po imenu morovićki i vukovski, dok je 
požeški ostao gotovo netaknut, 

Najznatnija bila je u ovo doba zagrebačka biskupija. 
Sačuvan je popis župa te biskupije od god. 1501, pa po njemu dozna- 
jemo za opseg njezin u ono vrijeme. Biskupija je doduše izgubila na 
jugo-istoku županije Vrbašku, Sansku, donekle i Dubičku, a s njima i 
sve katoličke župe; no uza sve to imala je veći broj župa (nekih 457),** 
nego u polovici 14. stoljeća. Osobito se umnožio broj župa u Križevačkoj 
županiji. Značajno je da se u nekim mjestima bud kao župnici bud kao 
kapelani spominju popovi glagoljaši (glagolitha), među njima 
i dva u Turopolju. Uz župnike bilo je u pojedinim mjestima po više ka- 
pelana, prebendara i altarista. Tako je u samoj Rasinji bilo sedam 
svećenika; u Koprivnici župnik sa dva kapelana, zatim dva altariste 
(sv. Mihajla i sv. Križa), rektor tamošnjega hospitala sa pet drugih 


* God. 1500. bilo je pravde između ninske biskupije i senjske radi Cesarice. U 
jednom pismu od 25. travnja 1500. piše netko iz Senja vikaru ninskoga biskupa, »da 
nigdar po nijedno vrime Cesarica ni bil kumfin Ninski ni Baguški, nego bilo vazda 
senjsko duhovnim i telesnim zakonom, kako ćemo ištrumenti verovanim pokazati.« 

** Današnja (1911) (nad)biskupija zagrebačka, kojoj pripada i velik dio Požeške 
županije, broji samo 348 župa, dakle za 109 manje. 

svećenika (dva graciani, tri mansionarii). U Prodaviću (Virju) opet bio 
je župnik sa dva kapelana, zatim osam altarista i upravitelja kapela. 
Mnogi župnici imali su drugove (socius eiusdem), s kojima su valjda 
dijelili posao i prihode. Prema svim ovim podacima moramo suditi da 
je duhovnički stalež u zagrebačkoj biskupiji bio osobito brojan. 

Mnogo je smutnje prouzrokovalo popunjivanje biskupskih stolica i 
opatija. Za slabih vladara otimali su se za to ( atronatsko) pravo 
pojedini knezovi i velikaši. Radi toga je i u zagrebačkoj biskupiji nastao 
raskol, koji je trajao trideset i tri godine, naime 
1433—1466. Celjski knezovi nametali su svoje pouzdanike (Benedikta 
de Zolio i Baltazara de Montschiedel), dok je Ivan Hunjadi radio u 
prilog kninskom biskupu Dmitru Čuporu. Tek god. 1465. dokrajčio je 
smutnje kralj Matijaš Korvin, predloživši papi za zagrebačkoga bisku- 
pa Osvalda Thuza de Szentlaszlo, kojega je papa Pavao II dne 16. 
travnja 1466. zaista imenovao. Rečeni Osvald Thuz, postavši vrlo mlad 
biskupom, upravljao je povjerenom mu biskupijom kroz trideset i tri 
godine (1466—1499). Umirući u Začezamu ( azmi) sastavio je opo- 
ruku, u kojoj je odredio 10.000 forinti za uzdržavanje stolne crkve sv. 
Stjepana, a 7000 forinti za dvije kule koje bi se podigle za obranu crkve. 
Osvalda Thuza naslijedio je dotadanji čanadski biskup Luka (1500— 
1511);* poslije ovoga postao je »patronom i protektorom« zagrebačke 
biskupije svemoćni tada ostrogonski nadbiskup Tomo Bakač od Erdeda, 
koji je pomogao do biskupske časti dvojici svojih rođaka, najprije 
Ivanu od Erdeda (1514—1518), a onda znamenitomu Šimunu od Erdeda 
(1518—1543), koji je mnogo utjecao i na političke prilike Hrvatskoga 
Kraljevstva: Značajno je da je spomenuti ostrogonski biskup i kar: 
dinal Tomo Bakač od Erdeda god. 1513. sklonio papu Lava X da 
njemu, nakon smrti senjskoga biskupa Jakova Blaževića, podijeli u 
»commendu« i tu biskupiju, našto je Tomo imenovao svojim namje- 
snikom i upraviteljem senjske biskupije tadanjega modruškog biskupa 
Šimuna Kožičića Begnu, koji je njom upravljao nekih sedam godina 
(1513—1520). 

U Hrvatskoj prisvajali su pravo patronata knezovi Frankapani za 
biskupije (senjsku, modrušku, otočku) u svojim oblastima. Oni su se 
pri tome pozivali na povelju kralja Ladislava IV Kumanca od 11. lipnja 
1289, kojom bijaše njihovim pređima potvrdio patronatska prava u bi- 
skupijama krbavskoj i senjskoj (iura patronc'us ecclesiarum de Cor- 
bouia et de Sbe2). Knez Nikola Frankapan dao je 18. rujna 1418. 
od zagrebačkoga kaptola izdati ovjerovljeni prepis te povelje, što do- 
kazuje da je njegova porodica vazda budno pazila na to svoje pravo. 
Ali baš radi toga došlo je često do sukoba između njih i papinske 
stolice, osobito kad se radilo o popunjenju biskupije u Senju. Ber- 
nardin Frankapan radio je pače da svomu sinu Ferdinandu namakne 
biskupiju modrušku. I zaista se Ferdinand u kraljevskim poveljama 
od god. 1501. i 1508. zove »izabrani«, dotično »izabrani i potvrđeni« 
(electus et confirmatus) biskup modruški. Kad je u to papa 7. stude- 


I 
3 (Biskup Luka je umro 22. IX 1510.] 

noga 1509. zadarskoga kanonika Šimuna Kožičića Begnu imenovao bi- 
skupom modruškim, uskraćivao je knez Bernardin potonjemu neko vri- 
jeme investituru (denegat vestum); no poslije ga je ipak priznao, te 
je biskup Šimun postao gorljivim zagovornikom njegovim pri rimskoj 
stolici, pače mu je posvetio i svoj govor, što ga je god. 1513. držao na 
lateranskom koncilu u Rimu. 

Otkada je hrvatsko-dalmatinsko primorje od Zrmanje do ušća Ce- 
tine došlo pod mletačku vlast, stali su nadbiskupi i biskupi primorskih 
gradova, većinom od Mlečana nametnuti ljudi, revnovati u svojim bisku- 
pijama protiv slavenske službe božje i glagoljice. 
Tako je splitski nadbiskup Bernardo Zane god. 1511. odredio »da ni- 
jedan svećenik, bud kojega god čina ili reda, ne smije tumačiti sveto 
pismo na jeziku slavenskom, osim jedino evanđelja (i) epistole, a uz 
to (vršiti) ispovijed, pričest i na određeni dan red mrtvih« (quod nulli 
presbyteri cuiuscunque conditionis et gradus audeant interpretari sa- 
cram scripturam in lingua illyrica, nisi evangelia, epistolas, et confes- 
sionem ac communionem et in die proprio sequentia mortuorum). Kad 
je pak god. 1480. otok Krk došao pod mletačku vlast, izdala je mletačka 
vlada 24. travnja 1481. novomu krčkomu providuru Franji Bembu ovaj 
nalog: »Nalaze se na onom otoku (Krku) u stanovitom samostanu neki 
redovnici Hrvati, koji vrše i slave službu Božju po običaju hrvatskom; 
ti se redovnici iz stanovitih razloga moraju ukloniti s rečenoga otoka. 
Stoga zapovijedamo tebi da moraš, čim na otok stigneš, otjerati te 
hrvatske redovnike, te im zabraniti da se ikad više vrate na rečeni otok. 
Pobrini se još za druge redovnike, koji će u rečenom samostanu bora- 
viti i služiti po našem, latinskom običaju«. Providur je jamačno izvršio 
nalog svojih gospodara. Još prije toga bijaše krlaj Matijaš Korvin, bo- 
raveći u drugoj polovici studenoga 1480. u gradu Jajcu, primio neke 
franjevce, koje bijahu Mlečani s otoka Krka protjerali (religionis fratri- 
bus ordinis sancti Francisci, quos Veneti de insula Vegle eo, quod 
nostri fuissent subditi, de quibusdam claustris exclusissent), pa im 
je odredio za prebivanje neke samostane u okolišu Skradina, što su 
prije pripadali fratru Aleksandru Dubrovčaninu. Vrativši se nato kralj 
u Zagreb, izdao je tu 24. siječnja 1481. banovima i banovcima Hrvatske 
i Dalmacije, kao i kapitanima grada i varoši Skradina posebni pismeni 
nalog da c.ace franjevce u darovanim njima samostanima brane 
i štite od svih koji bi im smetali. 





(Književnost latinska i slavensko-hrvatska.) Vje- 
čito komešanje na tlu Hrvatskoga Kraljevstva tijekom petnaestoga sto- 
ljeća i u prvoj četvrti šesnaestoga nije nimalo bilo na uštrb književnosti, 
pače je sve to većim općenjem i prometom urođenika s doseljenicima 
uznapredovala. Politička je rastrganost priječila da se stvore veća kul- 
turna i književna središta, izuzev jedino Dubrovačku Republiku. K 
tomu je nevolja od Turaka gonila brojne učenjake, književnike i umjet- 
nike u tuđinu (Italiju, Ugarsku, Njemačku, Francusku), gdje su našli 
sigurnija zakloništa, pa onda radili i privređivali za one zemlje i 
narode u kojima su živjeli. 

Općenje između hrvatskih zemalja (osobito primorja hrvatsko-dal- 
matinskoga) i Italije bilo je od starine živahno, a postalo je još življe 
otkad je velik dio toga primorja došao (1409—1420) izravno i konačno 
pod mletačku vlast. Tim biše u dalmatinskim gradovima (Ninu, Zadru, 
Šibeniku, Trogiru, Splitu, Hvaru), pa i u slobodnom Dubrovniku širom 
otvorena vrata utjecanju tadanje talijanske kulture, pa tako i pre- 
porodu klasičkih nauka (humanizma), koji je tada u 
Italiji slavlje slavio. 

U Dalmaciju i primorsku Hrvatsku resađivali su humanizam u 
početku brojni Talijani, koji su ovamo lolazili kao svećenici (bisku- 
pi, opati), politički i sudbeni činovnici mletački, kancelari i notari, a 
napokon kao učitelji. Za njima su se povodili i urođenici koji su više 
nauke izučili u Italiji. Tako se dogodilo da se osobito u primorskim 
gradovima Dalmacije sve više zanemarivalo domaće narječje 
romansko (dalmatinsko), kojim se dosad u običnom životu govorilo 
i koje je bilo srodno napuljskomu dijalektu talijanskomu; 
pa je mjesto njega u običnom životu mah preotimalo mletačko narječje 
talijansko, a u javnim poslovima klasična latinština. Taj 
se preokret može potanko pratiti u Dubrovniku, a općenito i po osta- 
lim gradovima na otocima i u primorju. 

U Dubrovniku govorilo je urođeno plemstvo još na koncu XIV 
stoljeća pretežno domaćim dijalektom dalmatinskim, sličnim napulj- 
skomu narječju; hrvatski jezik bio je većini plemića također poznat, 
a govorili su njim brojni doseljenici s istoka, zatim pučani u gradu 
i podanici Republike po kotaru. Talijanski humanista i učenik Petrar- 
kin, po imenu Ivan Ravenjanin (Ser Joannes quondam magistri 
Conversini de Fregnano), koji je god. 1384—1387. u Dubrovniku služio 
kao općinski kancelar, tuži se na nepriliku što njega nitko ne 
razumije, a ni on nikoga, pa mu treba sve raditi 
po tumaču. Dubrovčani su doduše poslije osnovali školu, u kojoj 
se učio klasički latinski jezik, pače i starogrčki jezik; no uza sve to iše 
Filip de Diversis iz Luke, koji je godine 1434—1440. bio rekto- 
rom te gradske škole, ovako: »U svim vijećima i uredima građanskim 
i kaznenim govornici, odvjetnici, suci i konzuli po odredbama zakona 
govore latinski, a ne slavenski; ali ne našim italskim jezikom, kojim 
govore i raspravljaju s nama, već u nekakvom drugom 
pučkom govoru njima osobitom, što se od nas 
Latinaca ne može razumjeti (sed quodam alio vulgari 
idiomate eis speciali quod a nobis Latinis intelligi nequit), ako nisi 
vičan nekoliko, pače mnogo takvomu govoru Kruh (panem) zovu pen, 
oca (patrem) tata, kuća (domus) kaže se chexa, činiti (facere) fachir, 
pa tako dalje, što sve čini govor nama nepoznatim«. Međutim već u 
drugoj polovici petnaestoga stoljeća javljaju se u Dubrovniku domaći 
humanisti, koji se ističu poznavanjem klasičkoga latinskog jezika i 
književnosti njegove. Između njih proslavili su se svojim književnim 
radom dva Crijevića ili Červa, jedan kao latinski pjesnik, a 
drugi kao latinski povjesničar, pa onda Jakov Bunić (Bonus). 

Aelius Lampridius Cerva (1463—1520), hrvatski Ilija 
Crijević, oduševio je u Rimu za svoga naukovanja u kolu pjesnika i 
učenjaka, koji su se skupljali oko Julija Pomponija Leta, predsjednika 
rimske akademije, tako za latinsku starinu da su ga ondje već u 22. 
godini njegovoj ovjenčali pjesničkim vijencem. Vrativši se oko god. 
1490. u Dubrovnik bio je jedan od najgorljivih pobornika humanizma, 
te je u svojim pjesmama, listovima i govorima nastojao svojim sugra- 
đanima utuviti u glavu da su oni pravi pravcati potomci starih Rimlja- 
na (propago vera, verior colonia bis prolesque Quiritium). Njegov ime- 
njak Aloysius de Cerva (1459—1527), koji je više nauke izučio 
u Parizu i ondje primio pridjevak Tubero (odatle zvani Ludovicus 
Tubero), napisao je opet u latinskom jeziku povjesnicu svoga vije- 
ka od god. 1490. do 1522. u kojoj je prikazao ne samo tadanje zgode 
u Hrvatskoj i Ugarskoj, nego i po ostaloj Evropi. Radi elegantnoga 
sloga jna oga prozvan bi dubrovačkim Šalustijem (il Sallustio Ra- 
guseo). 


I Jacobus Bonus (1469—1534), hrvatski Jakov Bunić, svršio 
je nauke u Italiji. Bio je trgovac po zvanju i kao plemić obavljao je 
mnoge visoke službe u svomu zavičaju, ali se mimogred bavio i latin- 
skim pjesništvom. Još oko 1500. godine štampao je on, valjda u Bo- 
logni, epsku pjesmu Deraptu Cerberi, najstariju poznatu epsku pjesmu, 
što je nikla na hrvatskom tlu“ Došavši po njoj na glas i posvetivši je 
naknadno papi Leonu X dobi on od pape časni zadatak da u epskoj 
pjesmi obradi evanđeosku nauku o životu i radu Isusa Krista. Naš je 
Dubrovčanin izvršio taj zadatak prije talijasnkoga pjesnika Jeronima 
Vide i 1526. godine za pape Klementa VII bude doštampana u Rimu 
njegova pjesma De vita et gestis Christi koja ima 16 pjevanja Prisko 
1000 heksametara. U istoj knjizi štampao je Bunić sav svoj dotadašnji 
rad na pjesničkom polju. 

Uz oba Cerve, Jakova Bunića i druge Dubrovčane javljaju se huma- 
nisti i po ostalim gradovima Dalmacije sve do Nina. U Trogiru ističe 
se osobito Johannes Sobota ili Ivan Subotić (+ 1469) 
kao gorljiv humanist. Od njegovih radnja poznati su dosad samo neki 
listovi što ih je pisao zadarskomu nadbis upu Mafeju Vallaressu, ta- 
kođer prijatelju rimske starine i starolatinske kulture. No najodličniji 
od svih dalmatinsko-hrvatskih humanista bio je bez dvojbe Ši enčanin 
Juraj Šižgorić (Sisgoreo), kojega je zbirka latinskih elegija i 
pjesama izašla god. 1477. štampana u Mlecima s napisom: Georgii 
Sisgorei Sibenicensis elegiarum et carminum libri III. Impressum est 
hoc opusculum in Venetiis per magistrum Adam de Rodueil, sub anno 
incarnationis domini 1477. Pisao je i latinskom prozom o povjesnici 
svoga rodnoga grada, kao i uopće o Dalmaciji i narodu u njoj. 

U Slavoniji, pa onda u Ugarskoj utro je put humanizmu jedan od 
prvih Ivan Đeletić?) Vitez od Sredne (1400—1472), sin 
siromašnoga plemića iz Križevačke županije. Izučivši više nauke u Ita- 


4 [Zapravo, taj spjev je jedno od naših prvih tiskanih djela.] 

liji bio je tajnikom gubernatora Ivana Hunjada i odgojitelj sina nje- 
gova, potonjega kralja Matijaša Korvina, kojemu je u srce zasadio 
ljubav za humanizam i preporođenu umjetnost. Vršeći zatim različne 
duhovne časti (kao biskup velikovaradinski i napokon nadbiskup ostro- 
gonski) bio je glavni suradnik kralja Matijaša na kulturnom polju. 
Njegovom pobudom osnovao je kralj Matijaš sveučilište u Požunu, 
zatim akademiju nauka i glasovitu knjižnicu u Budimu. Na svim ovim 
zavodima ponamještao je kralj pretežno umne muževe iz Hrvatske i 
Dalmacije, a osobito iz Dubrovnika. Na sveučilištu naučali su uz druge 
Dubrovčani Serafin Bunić i Toma Baseljić (Bassegli), dva učena bogo- 
slovca; u akademiji ističu se uz predsjednika Ivana Viteza mlađega 
(biskupa vesprimskoga i sinovca nadbiskupova) još Ivan Česmički (Ja- 
nus Pannonius), zatim Trogiranin Ivan Statilić (Statileo), knez Juraj 
Frankapan i Julio Dalmatin; a kao predstojnici i čuvari knjižnice 
spominju se Feliks Dubrovčanin* i zemljak njegov Petar Zamanjić. 
Prvi je bio na glasu radi potpunoga znanja jezika kaldejskoga, arap- 
skoga, grčkoga, latinskoga, talianskoga i hrvatskoga, kao i radi vje- 
štine svoje u sitnoslikarstvu; drugi opet bio je znamenit kao bogo- 
slovac i filozof. No od svih je najpoznatiji Ivan Česmički ili 
Janus Pannonius (1434—1472), po majci svojoj Barbari nećak 
nadbiskupa Ivana Viteza od Sredne. Rođen u Česmici (de Chesmicze) 
u Križevačkoj županiji izgubio je rano oca; na što ga je ujak Ivan 
Vitez u trinaestoj njegovoj godini (1447) poslao na nauke u Italiju. 
Učio je kod Ivana Guarinija u Ferrari, a zatim je živio u Padovi i 
Mantovi, odakle je zalazio u Firencu, Rim i Napulj. God. 1458. vratio 
se kao već dobro poznati pjesnik latinski i ovjenčani doktor prava u 
domovinu, te je 1460.* postao biskupom pečujskim, premda mu je bilo 
tek dvadeset i šest godina. Kao pouzdanik i poslanik kralja Matijaša 
pošao je god. 1465. papi Pavlu II u Rim, kojom je prigodom pokupovao 
u Italiji sve knjige i rukopise do kojih je samo mogao doći. Ali god. 
1471. stupi zajedno sa svojim ujakom i drugim velikašima u zavjeru 
protiv kralja, našto morade pobjeći iz Ugarske. Sklonio se u pavlinski 
samostan u Remetama kraj Zagreba. Tu i umre u drugoj polovici god. 
1472., te bi sahranjen u samostanskoj crkvi Na grobnicu mu staviše 
napis, koji bijaše sam za života ispjevao i u kojemu kaže da tu počiva 
Ivan, koji je prvi zavičajnomu Dunavu priveo s He- 
likona lovorom ovienčane božice, te moli, »neka zavist 
barem poštedi njegov grob i napis na njemu« (Zic situs est Janus, 
patrium qui primus ad Istrum — Duxit laurigeras ex Helicone deas. — 
Hunc saltem titulum livor permitte sepulto: — Invidie non est in 
monumenta locus). Od njegovih historijskih i pjesničkih djela saću- 
vane su samo njegove pjesme (Panegyricon, Elegiae, Epigrammata), 
koje su god. 1512—1518. štampane u Beču, Bologni i Krakovu. 


5 [Petančić, diplomat i minijaturist (oko 1477 poslije 1517).] 

* [Biskupom je postao 1459.] 

7 (Sklonio se u Medvedgrad u Osvalda Thuza. Tu je umro, a pokopan je u pavlin- 
skoj crkvi u Remetama] 

Humanisti bavili su se poglavito latinskom poezijom, povjesnicom 
i starinama. Ali je bilo među njima znatne razlike. Jedni su se zanosili 
da što bolje izuče i oponašaju klasični latinski jezik i slog; drugi su 
se opajali sadržinom te stare književnosti i poganskim duhom njezinim. 
Među humanistima dalmatinsko-hrvatskoga primorja razabiru se na- 
dalje još dva smjera: jedni odišu strastvenom mržnjom na sve što nije 
latinsko, te preziru osobito slavensku i hrvatsku riječ; drugi se opet, 
potaknuti baš humanizmom, zanimaju za hrvatski govor i za tvorevine 
pučkoga duha hvatskoga. Na čelu prvima stoji Dubrovčanin Ilija Cri- 
jević, dok kolo drugih vodi Šibenčanin Juraj Šižgorić. Crijevića ljubav 
za klasičku starinu čini gotovim odrodom; on se obara na hrvatsku 
riječ, koja u Dubrovniku tada sve više odzvanja. U jednoj pjesmi svojoj 
vapi on: »Uz pomoć predobrih bogova neka se povrati stari kviritski 
(latinski) govor, koji je nedavno izumro pritisnut poplavom di- 
vljeg susjedstva. Neka povrati Epidavru Plauto, što mu je 
oteo nezgrapni Skita... Tako će nestati ilirskoga kričanja 
(stribiligo ilurica) ...< Ali ti vapaji nisu koristili, jer je u Dubrovniku 
sve više preotimao maha hrvatski govor, pače se javljalo i dubrovačke 
vlastele, kao primjerice Ivan Gučetić (1451—1502), koja su uz 
grčke i latinske stihove gradila i hrvatske. 

Šižgorić nasuprot s najvećim zanimanjem i ljubavi proučava sve što 
hrvatsko, kako to svjedoči njegov latinski spis »O položaju Ilirije i va- 
roši Šibenika godine 1487.« (De situ Illyriae et civitate Sibenici a. 1487.). 
Govoreći u 17. glavi o običajima svojih šibenskih sugrađana, koji su 
tada bili pretežno Hrvati, spominje i ovo: »Uz zakone imaju naši gra- 
đani i običaje, neke zasebne a neke tuđinske, koje prihvatiše od susjeda. 
Služe se naime ilirskim (hrvatskim) poslovicama (proverbiis), koje 
smo mi prozvali dicteria, i koje smo iz domaćega jezika (ex lingua 
vernacula) preveli na latinski zajedno s J. Naupleom, učenim i razbo- 
ritim čovjekom. Čini se da nisu oštroumniji od njih (poslovica) ni 
zakoni Solonovi, ni što je Numa Pompilij izmislio, ni sama nauka Pi- 
tagorina. Žene osim toga na pogrebu pjevaju naricaljke (nenias), 
dirajući i potičući na suze srca gordih muževa; te su (naricaljke) 
žešće (ferventiores) od plača Tetide i majke Eurialove kad su za 
izgubljenim sinovima barbarski jadikovale. I na vjenčane dane igra- 
jući kolo pjevaju poskočnice (epithalamia), kakvih nisu čuli pje- 
vati ni Katul ni Klaudijan. Obijesna nadalje i strašću obuzeta mladež 
pjeva noću ljubavne pjesme (amatorium carmen), kakvih jedva 
da je sačinio uglađeni Tibul, ili meki Propercije, ili puteni Likoridin 
Gal ili Lesbijka Safo. A vrteći tijest za priugotavljanje ulja smišljaju 
izmjenične ekloge (eglogas alternas), rekao bi da Damet i 
Menalka pripjevaju pred Palemonom«. Šižgorić poznavao je dakle po- 
slovice hrvatskoga naroda, a i sve vrsti narodnih pjesama, koje zovemo 
ženskima. Nesumnjivo da su mu bile poznate i gdjekoj junačke pjes.ne, 
koje su se pjevale o Filipu Madžarinu, Sibinjanin Janku i sestriću mu 
Sekuli, a možda već i o kralju Matijašu, Zmajognjenom Vuku i banu 
Dojčinu. 

Šižgorić je toliko cijenio i zavolio hrvatsko narodno pjesništvo da 
je čudo što nije i sam propjevao hrvatskim jezikom. Međutim je to 
učinio mlađi suvremenik njegov, Spličanin Marko Marulić (1450— 
1524), koji se smatra ocem umjetnoga pjesništva hrvat- 
skoga, a po tom lijepe knjige hrvatske. Bio je potomak stare vla- 
steoske porodice splitske, a izučio je više nauke u Padovi, gdje mu je 
bio učiteljem glasoviti Picentini. Uza sve to prigrlio je on samo vanjsku 
formu humanizma, dok je inače ostao vjeran vjersko-crkvenomu smjeru 
sredovječne književnosti. To dokazuje sav obilati rad njegov u latin- 
skom i hrvatskom jeziku. Najznamenitije hrvatsko djelo njegovo jest 
epska pjesma »Judita«, koju je dovršio 22. travnja 1501, u gradu 
Splitu. Pjesnik je u šest pjevanja (libara ili knjiga) obradio staro- 
zavjetnu pripovijest o junakinji Juditi, koja je Olofernu glavu odrubila; 
a gradio je stihove, kako sam kaže, »po običaju naših (hrvatskih) za- 
činjavac i jošće po zakonu onih starih (grčkih i latinskih) poet«. Judita 
bi štampana latinicom prvi put u Mlecima god. 1521. s napisom: Libar 
Marka Marula Splićanina, u kom se udrži istorija svete udovice Judit 
u versih hervacki složena, kako ona ubi vojvodu Oloferna posridu voj- 
ske njegove i oslobodi puk izraelski od velike pogibili, Odmah slijedeće 
godine 1522. izašlo je štampom drugo izdanje te knjige. Marulić je 
spjevao još i drugu epsku pjesmu manjega obsega, naime Susanu, 
zatim mnogo lirskih pjesama poglavito vjerskoga i pobožnoga sadrža- 
ja, među kojima jei »Molitva suprotiva Turkom«. U toj 
se pjesmi moli svemogućemu da spasi kršćanstvo i suzbije Turke kako 
je pobio vojsku Idumejaca i Moabite kad su htjeli uništiti puk izraelski. 

Nekako u isto vrijeme, možda malo prije ili poslije Marulića, po: 
javili su se u Dubrovniku hrvatski pjesnici Šiško Menčetić (1457— 
1527) i Džore Držić (1461—1501). Prvi je bio svjetovnjak, koji 
je god. 1521. i 1524. vršio kneževsku službu; drugi je bio svećenik, te 
je god. 1498. obavljao službu notara u kaptolu štolu crkve dubrovačke. 
lako se spominje da je već god. 1420—1430. bilo u Dubrovniku mlade 
vlastele koja su gradila hrvatske stihove; iako se zna da je već Ivan 
Gučetić uz grčke i latinske pjesme pjevao i hrvatske: Menčetić i Držić 
ipak su prvi kojih su se pjesme sačuvale. Oni su prozvani prvim 
hrvatskim trubadurima, jer su se povodili za južnofrancu- 
skim trubadurima, kojih se pjesma raširilia i po sjevernoj Španjolskoj 
(Kastiliji), pa odanle i po Napuljskoj Kraljevini u Italiji. Naročito se 
Menčetić ugledao u Serafina (+ 1500), najmlađega između znamenitijih 
pjesnika napuljske škole. 

Širenju književnosti kako latinske tako i hrvatske mnogo je prido- 
nijelo knjigotiskarstvo. Latinske knjige štampale su se u Mle- 
cima, Beču, Krakovu i drugdje; hrvatske pak knjige, naročito one s gla- 
goljicom pisane, u Mlecima i Senju. 

Najstarija glagoljicom tiskana knjiga hrvatska jest misal od 
god. 1483, na kojoj je na posljednjem listu naštampano: »Lćt 
Gospodnjih 1483. meseca pervara (februara) dan 12. ti misali biše 
svršeni«. Gdje je štampana, nije zabilježeno; ali se nagađa da je 

tiskana u Mlecima“ Deset godina nakon toga izašao je u Mlecima 
glagoljski brevijar ili časoslov, kojega je 13. ožujka 1493. 
doštampao mletački knjigotiskar, magistar Andrija de Thoresanis de 
Asula, tast najslavnijega mletačkog tiskara Alda Manucija. U Mlecima 
je izučio štamparsku vještinu Grgur Senjanin, kojega je poslije 
arciđakon i vikar senjske crkve Silvestar Bedričić pozvao u Senj da 
naštampa nekoliko glagoljskih knjiga. Njegovim trudom dovršena bi 
27. kolovoza 1507. knjiga »Naručnik plebanušev«, sastavljena »po Urba- 
nu iz Otočca i po Tomašu đakonu«, kanonicima crkve senjske. Grgur 
Senjanin štampao je nakon toga još pet drugih što obrednih što bogo- 
slovnih knjiga, među njima i misal god. 1509. Prva latinicom štam- 
pana knjiga hrvatska bit će koliko se dosada zna spomenuta već »Ju- 
dita« od Marka Marulića (godine 1521). 





PROČELJE CARINARNICE (DOGANA, SPONZA) U DUBROVNIKU 


Zgrada je dovršena god. 1520. Prizemlje sagrađeno je u slogu renesanse, a veliki prozori u gotičkom slogu. 
U udubini drugoga kata smješten je kip sv. Vlaha, zaštitnika Dubrovačke Republike. 


(Umjetnosti) Preporod (renaissanse) umjetnosti u Itali- 
ji doimao se silno također susjedne Hrvatske i Dalmacije. Pojavilo se 
mnoštvo umjetnika sviju grana, koji su slavno djelovali bud u domovini 
bud u tuđini. 

Od umjetnika, koji su se proslavili izvan domovine, da spomenemo 
najprije one koji su radili u Ugarskoj na dvoru kralja Matijaša Kor- 
vina. Tu se osobito ističe Jakov Statilić (Statileo) iz Trogira, 
jednako odličan graditelj i kipar. Od građevina njegovih spominjemo 
biskupske dvore u Novigradu (Neograd) i stolnu crkvu u Vacu. Oko 


# [Iako se ne zna pouzdano gdje je tiskan, sigurno je da je njegovo tiskanje djelo 
naših ljudi.] 

god. 1467. izradio je od mjedi ljevene kipove kralja Matijaša i oca mu 
Ivana Hunjada, zatim kip Minerve, sva tri za kraljevski grad u Bu- 
dimu. Nadalje je stvorio kipove Herkula, Diane i Apolona, kojima bi 
urešen trg sv. Jurja u Budimu. Drugi Trogiranin, po imenu Ivan 
Dalmatin (magister Johannes Dalmata de Traguario)" bio je zna- 
menit kipar (statuarius sive marmorum sculptor). Proslavivši se u 
Rimu, gdje je god. 1471. izradio grobnicu pape Pavla II za crkvu sv. 
Petra, pošao je na poziv kralja Matije u Ugarsku, gdje je djelovao sve 
do smrti kraljeve. Kralj mu je ostao dužan veće svote za njegove 
radnje, pa da mu se oduži, darovao mu je više posjedovanja, među 
njima i kaštel Majkovec u Križevačkoj županiji. Još god. 1489. dne 10. 
srpnja izdao je kralj Matijaš pismo na slavonske banove i banovce da 
magistra Ivana Trogiranina štite u posjedu rečenoga kaštela. Po smrti 
Matijaša kralja vratio se magistar Ivan u Italiju, gdje je radio poglavito 
u gradu Jakinu. Treba još istaknuti Feliksa Petančića) Du- 
brovčanina, predstojnika knjižnice kraljeve u Budimu, koji je bio 
gi sitnoslikar (minijaturist) i poglavica sitnoslikara na kraljevskom 
ivoru. 

Mnogo je hrvatskih umjetnika bilo razasuto po Italiji, koji su se 
ondje ili usavršili ili zaslužbe tražili. No ostalo ih je mnogo i u domo- 
vini, tako da je gotovo u svakom gradu Hrvatske i 
Dalmacije bilo više znamenitih graditelja, ki- 
para, slikara i umjetnih obrtnika (zlatara, mjedo- 
rezaca, vezilja itd.). Pojedinaca ima i u Slavoniji, naročito u Zagrebu 
i po samostanima. Najviše se u to doba skupilo umjetnika baš u Du 
brovniku, a za njim u Trogiru. 

Od crkvi, koje su u to vrijeme građene, ističe se osobito s tolna 
crkva sv. Jakova u Šibeniku, koju je zasnovao i započeo 
graditi Juraj Matejević (Dalmatinac) (1441), a od god. 1475—1517. 
nastavio Trogiranin Ivan Fiorentino. Prekrasna crkva pokazuje dva 
sloga; od temelja do stropa pobočnih lađa razabire se mletačka gotika, 
a u gornjem dijelu zajedno s kubetom plemenita renaissanca. Sazidana 
je od samoga mramora i tesanog kamena, a i krov joj je od kamenitih 
ploča, tako da na njoj nema nijedne opeke. Crkva ima sliku bazilike, 
a razdijeljena je na tri lađe; srednja lađa počiva na pet visokih i vitkih 
stupova. Osobito je znamenit glavni žrtvenik i visoko kube; uopće je 
crkva iznutra sva od kamena (žrtvenici, krstionica i kanoničke stolice), 
a to sve u slogu najplemenitije renaissance. Spomena je vrijedna još 
crkva v. Marka u Korčuli. Stolnoj crkvi u Trogiru prigrađena bi god. 
1468. pokrajna kapela sv. Ivana Ursina, koja je krasnim kipovima ure- 
šena, a gradili su je Nikola Fiorentino i Andrija Aleksijev. U Trogiru, 
Splitu i Dubrovniku podignuti su također krasni nadgrobni spomenici 
u slogu renaissance; najodličniji je grobni spomenik Ivana Sobote 
(Subotića) od god. 1469. u dominikanskoj crkvi u Trogiru. U Slavoniji 


* (Ivan Duknović, kipar i graditelj iz Trogira.] 

podignuto bi u to doba više gotskih crkvi; tako je herceg Ivaniš Korvin 
(1490.—1504) sagradio pavlinsku crkvu u Lepoglavi, od koje se do 
danas sačuvao samo presbiterij. 

Kako je u opsegu Hrvatskoga Kraljevstva bila do polovice XV 
stoljeća većina crkvi izgrađena, to su se tada crkve pretežno samo 
pregrađivale i popravljale. U drugoj polovici toga stoljeća više se grade 
svjetovne (profane) zgrade kako u Hrvatskoj i Dalmaciji tako 
i u Slavoniji. 

U primorskim gradovima, koji su pod mletačkom vlasti, pa i u 
slobodnom Dubrovniku stalo se jepo mletačkom uzoru graditi 
palače za gradske knezove, stanice za obavljanje javnih 
posala (loggia), zatim različni javni uredi, kao carinarnice 
(dogana) itd. Najznačajnije zgrade te vrsti jesu kneževski dvor i cari- 
narnica u Dubrovniku. 


Knežev dvor u Dubrovniku podignut bi već u četrnaestom 
stoljeću, ali je prigodom požara 9. kolovoza 1435. izgorio. Na to bi na- 
puljskomu graditelju Onofriju Onosiforo di La Cava povjereno da 
gradi novu palaču. Ali i ta je god. 1464. stradala od požara, tako da 
je od nje ostala samo dvorana u prizemlju i skaline s lijeve strane. 

Veliko vijeće dubrovačko pozvalo je na to graditelje Michelozza Mi- 
chelozzi i Jurja Matejevića Dalmatinca (graditelja šibenske crkve). Po- 
tonji je izgradio krasno pročelje palače, koje je prigodom potresa god. 
1667. dosta stradalo. Uza sve to je knežev dvor, i kakav je sada, pravi 
biser javne građevine u slogu rane renaissance s gotičkim primjesama. 
Nedaleko od kneževa dvora stoji carinara (dogana, sponza), koja 
je također neka mješavina gotskih oblika i renaisance, ali se uza sve to 
prikazuje kao posve skladna cjelina. Dovršena bi god. 1520. 

Neprestana pogibelj od Turaka dala je povoda da se osobito u 
krajevima, izloženim turskim navalama, počelo podizati gradove, ka- 
štele, kule i tvrđave, a uz to stalo se i već opstojeće varoši, crkve i dvore 
utvrđivati, opasujući ih zidovima i kulama. Tako nasta- 
doše brojne građevine za obranu hrvatskih zemalja. Tako su 
primjerice plemići u Turopolju za obranu svoje općine oko god. 1467. 
podigli kaštel Lukavec. Jednako su se biskupi kaptol zagrebački pobri- 
nuli da što jače utvrde stolnu crkvu sv. Stjepana i kaptol. Biskup Osval- 
do Thuz ostavio je za utvrdu stolne crkve 7000 zlatnih forinti. I zaista 
je poslije nadbiskup ostrogonski i protektor biskupije zagrebačke Tomo 
Bakač od Erdeda dao crkvu i biskupske dvore opasati zidovima i ku- 
lama, od kojih bi jedna prozvana Bakačeva kula. Ta je kula stajala 
do najnovijeg vremena;!“ nad njezinim zagrađenim vratima bio je smje- 
šten kamen s nadbiskupovim grbom i natpisom (Tho. Car. Strigon. 
A. D. 1517).), koji je javljao da su kule i ograda oko crkve dovršene 
god. 1517. Nakon potresa od 6. (ili 26.) ožujka 1502. kojom bi pri- 
godom u varoši na brdu Gradecu srušen zvonik crkve sv. Marka, te 
oštećene i varoške zidine, pregnuše građani da obnove svoju varoš. 
Kralj Vladislav II darovao im je u to ime god, 1505. sto zlatnih forinti 
a 1511. opet dohotke od tridesetine za tri godine, koje bi dva građana 
platiti morala. U ispravi kraljevoj, koju je tom prigodom izdao, naročito 
se ističe da su ionako od starine trošne zidine potresom pretvorene u 
gotovu ruševinu, a jedan toranj da se posve srušio (cum intelligamus 
in meniis et edificiis civitatis nostre montis Grecensis alioquin longa 
vestutate ruinosas per terremotum proximum magnam ruinam factam 
fuisse, umam vero turrim penitus collapsam esse, et ob id menia ipsa, 
presertim cum in confinibus civitas ipsa sita sit, neseccaria reforma 
cione et restauracione plurimum egere...). 


Riznice biskupskih crkvi u Zagrebu, Zadru, Splitu i Dubrov- 
niku, koje su već u prošla stoljeća bile krcate umjetninama i drago- 
cjenostima, obogatile su se novim darovima. Herceg Ivaniš Korvin, obno- 
vitelj pavlinskoga samostana i crkve u Lepoglavi, darovao je oko god. 
1491. samostanskoj riznici ove dragocjenosti: 1) dva kaleža, urešena 
dragim kamenjem, s pliticama; 2) dva kaleža bez dragulja s pliticama; 
3) četiri misnice (casulae) urešene biserjem i dragim kamenjem; 4) 
monstraciju ili pokaznicu (za pohranu sv. tijela) i veliku, vrlo staru i 
tešku kadionicu od srebra, pozlaćenu; 5) naglavnike (humeralia) s 


19 [Kula je srušena 1906.] 

GRB NADBISKUPA I KARDINALA TOME BAKAČA OD ERDEDA 


Kamen s grbom i natpisom bio je uzidan u porušenu (polu)kulu Bakačevu pred stolnom crkvom sv. Stje- 
pana u Zagrebu. Sad je kamen pohranjen u Arheološkom muzeju u Zagrebu. Natpis se čita ovako: 
THO(MA)S CAR(DINA)L(IS) STRIGON(IENSIS) A(NNO) D(OMINI) 1517. 


gemmama; 6) veliku srebrnu kupu (phiala) s lijevkom (fusorium); 
7) srebrne i pozlaćene vrčeve sa srebrnim svijećnjacima. Uz to je her- 
ceg dao samostanu vrlo dragocjeni plašt svoga oca kralja Matijaša, 
koji je kralju na frigijski način vezla i darovala zaručnica njegova. 
Baš taj dar hercega Ivaniša svjedoči kako se u to vrijeme gomilalo 
blago u biskupskim i samostanskim riznicama. 

U Bosni su nakon pada kraljevstva umjetnosti posve zahirile. Što 
se bijaše dotle pribralo dragocjenosti i umjetnina, ili raznesoše bje- 
gunci na sve strane ili razgrabiše dobitnici Turci. Bogatoj riznici poro- 
dice Kosača nestade traga, dok je pretposljednja kraljica Katarina po- 
nijela svoje dragocjenosti sa sobom u Rim. U Bosni ostadoše razvaljeni 
zamci i porušene crkve, koliko ih nisu Turci pretvorili u džamije. 
Suviše preostadoše još stećci ili mramorovi (mašteli), pre- 
krivajući čitava polja. Među takve stećke spada i grobnica Ivana (Iva- 
niša) Pavlovića kod Bukovice, sjeveroistočno od Jablanice na rijeci 

Neretvi. Na pročelju grobnoga kamena vidi se cvatuće stablo, s desna je 
oružano čeljade, a s lijeva okrunjena ženskinja. Na gornjoj strani 
kamena vidi se opet s desna kaciga s pokrovcem, koji se svršava 
krinom, a s lijeva stoji ćirilicom zapisano: »Sije grob Pavlovića Ivana«. 


(Materijalna kultura.) Tijekom XV stoljeća stalo se na tlu 
Hrvatskoga Kraljevstva razvijati rudarstvo. Dne 21. veljače 1463. 
izdao je kralj Matijaš Korvin u Budimu knezu Petru Zrinskomu pove- 
lju kojom je ovlastio njega i njegove potomke da smiju svuda na svojim 
posjedima tražiti i kopati rude zlatne, srebrne, olovne i različne druge, 
a da zato ne plaćaju nikakvih daća.* Na temelju te ovlasti uredili su 
knezovi Zrinski rudnik ili majdan u Gvozdanskom, te su stali 
raditi i o tom kako da ondje osnuju i kovnicu novaca. Dne 
15. siječnja 1525. bio je na kraljevskom dvoru u Budimu jedan slu- 
žbenik (Joannes Cherneky) kneza Nikole Zrinskoga »u poslu kovanja 
novaca i srebrnih majdana gospodara svoga« (in facto negocio cussionis 
monetarum et fodiarum argenti domini sui). U svibnju iste godine slao 
je opet kralj Ludovik II četiri rudara (magistris montanistis) iz Zvole- 
na u Kraljevinu Hrvatsku (ad regnum Croacie) da pregledaju rudnike 
knezova Zrinskih (ad reuidenda montana domini Zriny). Te je rudare 
4. svibnja odveo u Hrvatsku neki Mihajlo Radaj, službenik bana Franje 
Baćana, te je za putni trošak primio 10 forinti. 

Za knezovima Zrinskima povodili su se i drugi velikaši i prelati. 
God. 1523. dopustio je kralj Ludovik II knezu Petru Kegleviću, tada 
jajačkomu kapitanu, da smije kroz dvadeset i pet godina svuda na 
zemljištima grada Bužima vaditi zlato, srebro, bakar, željezo, olovo 
i kositar, rude taliti i kovinu obrađivati i rudama se koristiti, plaćajući 
jedino propisanu daću kraljevskoj komori. Dvije godine zatim, naime 
1525, sklopio je Petar Keglević ugovor s nekim rudarskim majstorima 
radi kopanja ruda u Bužimu; podjedno utanačio je i pogodbu s kova- 
čem novaca (conductio impressoris monetarum per Petrum Keglevich). 
Napokon je kralj Ludovik II 12. prosinca 1521. zagrebačkomu kaptolu 
izdao povelju, kojom je njemu dopustio da po svima gorama, grado- 
vima i posjedima, koje ima u Ugarskoj i Slavoniji, smije kroz deset 
godina tražiti i kopati rude zlatne, srebrne, bakrene, željezne, olovne, 
Kkositrene i ostale, i sav njihov prihod upotrebiti u svoju korist, jedino 
da od prihoda plaća kruni pristojeću joj pristojbu (lucrum camerae). 

Sijela obrta i trgovine bili su i u ovo doba gradovi (va- 
roši) i trgovi (trgovišta). Građanski stalež bijaše se tako podigao da 
je već Sigismund god. 1396. i 1397. počeo zastupnike odličnijih grad- 
skih općina pozivati i na sabore (u Temešvar i Senj). Neki su kraljevi 
osobito pogodovali obrtnim zadrugama ili cehovima. Ta 
ko je kralj Matijaš Korvin, boraveći u varoši na brdu Gradecu kod 
Zagreba, potvrdio 23. kolovoza 1466. obrtnu zadrugu i ceh šoštara 


* Knezovima Frankapanima bijaše pravo besplatnog kopanja ruda podijelio još 
kralj Sigismund poveljom od Jl. studenoga 1392, izdanom u prilog knezu i banu Ivanu 
Frankapanu. 

(sutorum et artificum societatem vulgariter czeh), podijelivši joj 
sve sloboštine i uobičajene povlastice, koje su uživali slične zadruge 
u drugim slobodnim varošima. Jednako slobodno pismo izdao je kralj 
istoga dana za zadrugu ili ceh krznara, uzdara ili remenara (pro parte 
universitatis pellificum et artificum frenorum, aac corrigiatorum). Oko 





STEĆAK NA GROBU IVANA (IVANIŠA) PAVLOVIĆA 


Kod Bukovice, sjeveroistočno od Jablanice na rijeci Neretvi. Cirilski 
napis »Sije grob Pavlovića Ivana«. 


god. 1480. pristupili su potonjoj zadrugi još i sedlari. Šoštarskomu 
cehu potvrdio je statut ponovno herceg i ban Ivaniš Korvin 11. travnja 
1504. U prvoj četvrti XVI stoljeća počeli su i obrtnici drugih zanata na 
brdu Gradecu osnivati cehove. Tako je nastao ceh ostrugara, bravara, 
kovača i cestara (potonji su pravili mačeve i noževe), koji nije doduše 
sastavio posebni novi statut ili pravilnik, već je god. 1521. prihvatio 
onaj statut što ga je od god. 1510. imao jednaki ceh u Križevcima. 
Velikomu obrtu i tvornicama nalazimo traga samo u Dubrov- 
niku. Tu je Fiorentinac Petar Pintela godine 1490. osnovao prvu tkaoni- 
cu sukna, a god. 1520. utemeljio je vlastelin Nikola Lukarić prvu tvor- 
nicu svilenih tkanina. Uz to bilo je u Dubrovniku i dilja (škverova) 
za građenje brodova. 

Kraljevi, banovi i pojedini velikaši trsili su se da podjeljivanjem 
sajamskih privilegija podignu trgovinu onih varoških ili trgo- 
vištnih općina koje su im podložne bile. Kralj Matijaš Korvin podijelio 

je 22. svibnja 1489. gradu Senju privilegij da može na dan sv. Petra 
i Pavla, kao i nekoliko dana prije i poslije toga blagdana obdržavati 
godišnji sajam (nundinas seu fora annalia). Trgovištu Kra- 
pini podijelio je isti kralj 19. studenoga 1489. prava za dva godišnja 
sajma; jedan na Florijanovo, a drugi na Ladislavovo (prvi sajamski pri- 
vilegij dobila je Krapina još g. 1418. od kneza Hermana Čeljskoga). 
Varaždin primio je privilegija sajamska od kneza i bana Ulrika 
Celjskoga (1448) i bana Ivana Vitovca (1462) za sajam poslije blagdana 
sv. Jakova. Zagreb imao je slična privilegija još iz prošlih stoljeća 
(1256. i 1372). Nema sumnje da su slične povlastice imali još i drugi 
gradovi i trgovišta, kao Križevci, Koprivnica i drugi. 

Budući da su nutarnjoj trgovini po kopnu mnogo smetale mit 
nice, koje su pojedini velikaši i plemići podizali na svojim posjedo- 
vanjima te od putujućih trgovaca pobirali mitničarinu ili maltarinu, to 
je trebalo više puta odrediti tko i gdje smije mitnicu držati i koliku 
maltarinu pobirati. Uz to su pojedini kraljevi davali i obnavljali po- 
vlastice za neke gradske (varoške) općine, kojima su njihove trgovce 
oslobađali od svakoga plaćanja maltarine. 

Još u XIV stoljeću (god. 1349) biše ukinute u Slavoniji sve ne- 
pravedno podignute mitnice. Na saboru Kraljevine Slavonije u Križev- 
cima 12. svibnja 1481. opet bi ustanovljen točan cjenik za svaku robu 
od koje se plaćala mitničarina, te određeno da se vlastela, kojima pri- 
pada pravo pobirati mitničarinu, kazne gubitkom svoga prava ako bi 
pobirali veću daću nego što je bila cjenikom ustanovljena, 


Prema cjeniku od god. 1481. plaćala se mitničarina ovako: Od pojedinih 
kola sapetih, (suknom) natovarenih, jedan forint. Od kola natovarenih suk- 
nom, a nesapetih, pol forinte. Od tkane svile i skupocjenog sukna talijan- 
skoga, od mirodija, ulja, smokava i južnotalijanskih stvari, od svake funte 
4 denara. Od limuna i narandža po funti 2 denara, Od kola natovarenih 
svinutom kožom pol forinte. Od kola kamene soli, bude li sto kamena ili 
više, po četiri denara i jedan kamen soli; ne bude li sto kamena, 4 denara. 
Od morske soli od svakih kola polovica vaganice gradske mjere, zvane 
četvrtinka, od iste soli još i 4 denara. Od kola natovarenih željezom 4 de- 
nara. Od kola svježih riba 4 denara. Od kolica natovarenih ribama 2 denara. 
Od kola nasoljenih ili osušenih riba 7 denara. Od kola natovarenih pšeni- 
com i žitom 4 denara. Od kolica rečenoga žita 2 denara. Od kola natova- 
renih vinom ili pivom 4 denara. Od kola natovarenih (suhom slaninom ili 
suhim mesom, voskom, krznom za krznare, šubama, lanom, platnom, bijelim 
darovcem, medom, užetima, loncima, postolarskim pepelom) po 4 denara. 
Od kola malvazije 12 denara. Od konja trhonoše svake robe 2 den. Od 
dvokolice svakovrsne robe 2 den. Od vola 1 denar, Od svinja i krava po 
pol denara. Od manjih konja nepotkovanih i ždrebića po 1 denar. Od velikih 
osedlanih konja 4 denara. Od pet ovaca 1 denar. Od sira, jaja i sličnih 
stvari, koje običavaju žene nositi na glavi, pol denara; ako je manje od 
10 siraca i 50 jaja, ne plaća se ništa. Od pilića i ptica, ako ne vrijede 
10 den., ne plaća se ništa; ako vrijede 10 den., pol den. Od čovjeka trhonoše 

1 den. Od pješaka pol den. Od 20 koza 1 den. Od 20 odojaka 1 den. Od dva 
prazna lagva za prodaju pol den. Od tri badnja 1 den. Od rogoznih košara, 
koje čovjek nosi, 1 denar. Od škoranja i ostale obuće do pet pari škoranja 
i do deset pari cipela pol denara; što je manje, ne plaća se ništa. Od dvije 
ugotovljene kože 1 denar. Od četiri neugotovljene (kože) 1 denar. Od novih 
kola 1 denar. Od dva nova kotača pol denara. Od brenta i škafa, koliko 
se na krkaču može ponijeti, pol denara. Od lemeša, sjekira, motika, lopata, 
svjedara, kosa, po funti pol denara. Od voća kakve drage (skupe) vrsti neka 
se uzme primjerena pristojba. Mesari, ako prodadu meso i kožu, neka plate 
1 denar; ako ne prodadu, pol denara. Od kozlića ili janjića jednoga ili dva, 
od pet pilića, odojka jednoga ili dva, jednoga kamena soli i jednoga zeca 
ne plaća se ništa, ako se ne mogu prodati za 12 denara; ako se mogu za 
toliko prodati, pol denara. Kupci soli, koja vrijedi ispod 12 denara, ne 
plaćaju ništa. Trgovci od jedne bačve ulja 1 denar. Od luka, mača, strelice 
i štita po pol denara. Od kola, u koja je upregnuto četiri ili šest životinja, 
4 denara; od kola s dvije životinje 2 denara. Od kolica, koja čovjek vuče, 
1 denar. Od svatovskih kola i svatova ne plaća se ništa. Od žita plemića i ne- 
plemića, koje se vozi u mlin, ne plaća se ništa. Oni, koji prate kmetove, 
ne plaćaju ništa. Od svinja, koje se gone u šumu na žirovinu, od sto glava 
6 denara; od pedeset 3 denara, a što je manje od dvadeset, 1 denar. Od 
stvari ili pokućstva plemića, ako se prevoze ili prenose iz jednoga posjeda 
na drugi, ili kad ga nabave za kućnu potrebu, ne plaća se ništa. — Još bi 
određeno da se plaća onakim denarima, kojih sto vrijede jednu forintu; 
zatim da se pristojba, plaćena na glavnim mitnicama, ne smije opet zahtije- 
vati na podružnicama. 





Između varoških općina, koje su bile posve oproštene od plaćanja 
maltarine, ističe se osobito slobodna općina na brdu Gradecu kod Za- 
greba. Njezin privilegij potvrđivali su redom kraljevi i banovi hrvatski, 
kao god. 1435. kralj Sigismund i ban Matko Talovac, godine 1449. knez 
i ban Ulrik Celjski, i 1464. kralj Matijaš Korvin. Uza sve to nisu pojedini 
velikaši poštivali slobodu zagrebačkih trgovaca, pa je stoga kralj Ma- 
tijaš na općem sudu u Zagrebu 22. veljače 1481. ponovo zapovjedio 
tuženim velikašima i prelatima da se pokore kraljevskim nalozima. 
Iz dotičnoga spisa doznajemo koji su knezovi i plemići nepravedno 
utjerivali maltarinu. Bili su to poimence ovi: knez Stjepan Frankapan 
pod gradom Ozljem, u Lukovdolu, Ribniku, Hojšiću, Moravicama, Del- 
nicama, Lokvama, Brodu, Hreljinu, Modrušama, Tounju, Grobniku i Du- 
bovcu; knez Dujam Frankapan u Ledenicama; knez Ivan Frankapan u 
Cetinu; knez Nikola Frankapan u Tržcu na Korani; knez Zrinski pod 
Zrinjem i Pedalj-gradom; Juraj Mikuličić u Bužimu i Juraj Herendić 
u Lipi, Ivan Krupski pod Krupom i Peći, Grgur Bradač u Bistrici, pan 
Lužički u ..., Mihajlo i Tomo Tompa od Horsove u mjestu Jaxabrisda 
vojvoda Ivan Humski u mjestu Chorgd i Gara, Bernardin Stočić u mje- 
stima Skradu, Frajlihović u Komogojni, Juraj upravitelj opatije topuske 
u Topuskom, Grangji i Berkiševini, i napokon knez Ivan Kurjaković 
u Mutnici. 

Ali ni to nije koristilo, jer je i dalje bilo velikaša koji nisu marili 
za kraljeve zapovijedi. Još 24. kolovoza 1498. zabranjuje kralj Vladislav 
knezu Bernardinu Frankapanu da traži maltarinu od zagrebačke robe 
koja se dovozi u Modruše; a istoga dana javlja svim crkvenim dostojan- 
stvenicima, velikašima, knezovima, kastelanima, plemićima i njihovim 
službenicima, kao i gradovima, trgovištima, selima i njihovim upravi- 
tejima, sucima, vesnicima, mitničarima i svima drugima da su Zagrep- 
čani za svoju robu oprošteni od svake maltarine; tko se njegovoj zapo- 
vijedi ne bi pokorio, naložit će banovima i banovcima da ga svom silom 
na posluh prisile. 

Od god. 1420. dotično 1480, sva je morska trgovina u ru- 
kama Mletačke Republike, koja je gospodarica Jadranskoga mora. Je- 
dini Dubrovnik, koji je ostao pod zaštitom hrvatsko-ugarskih kraljeva, 
umio je održati svoju slobodnu trgovinu na moru, pače je i za svoju 
kopnenu trgovinu na Balkanskom poluotoku stekao od turskih sultana 
zasebnih povlastica. 


XII 


FERDINAND I HABSBURGOVAC 
(1527—1564) 





IVAN ZAPOLJA 
(1527—1540) 


Izbor kralja Ferdinanda I (1. siječnja 1527) i kralja Ivana Zapolje (6. siječnja 
1527); borbe između protukraljeva do krunidbe kralja Ferdinanda u Stolnom 
Biogradu (3. studenoga 1527) — Turci osvojiše Jajce s čitavom banovinom 
(1527—1528). Obnovljena borba između Ferdinanda I i Ivana Zapolje; pro- 
vala sultana Sulejmana u Ugarsku i podsada Beča (27. rujna do 14. listopada 
1529); ratovanje u Slavoniji do primirja od 8. listopada 1530. Srednja 
stranka u Ugarskoj i Hrvatskoj (1531—1532). — Bezvlađe u Hrvatskoj i 
Slavoniji (1532—1537). Treća provala sultana Sulejmana u Ugarsku i podsada 
grada Kiseka (9—30. kolovoza 1532). Turci osvojiše Požegu s čitavom župani- 
jom (srpnja i kolovoza 1536), zatim grad Klis (12. ožujka 1537). Vojna 
Kocijanova na Turke i poraz kršćana kod Gorjana (9. listopada 1537) — 
Banovi Tomo Nadaždi i Petar Keglević (1538—1542). Mir u Velikom Varadinu 
(24. veljače 1538). Smrt Ivana Kocijana (27. listopada 1539). Smrt Ivana Za- 
polje (22. srpnja 1540). Četvrta provala sultana Sulejmana u Ugarsku (1541) 
i posljedice njezine. Junaštvo kneza Nikole Zrinskoga u boju pred Peštom 
(1. listopada 1542). — Banovanje kneza Nikole Zrinskoga (1543—1556). Peta 
provala sultana Sulejmana u Ugarsku; pad Valpova, Orahovice, Čaklovca, 
Bijele Stijene, Vočina, Stupčanice i Brezovine (1543); nastavak turskih osva- 
janja u Ugarskoj i Slavoniji; pad Kraljeve Velike (1544) i utvrđivanje Siska, 
poraz Bildensteina i Zrinskoga kod Konjšćine (4. svibnja 1545) i pad grada 
Moslavine; petogodišnje primirje s Turcima (19. lipnja 1547). Erdeljski po- 
slovi od god. 1548. do smrti Jurja Utišenića (17. prosinca 1551); obnova rata s 
Turcima (1552), pad Virovitice (1552), Čazme i Dubrave; mejdan Nikole Zrin- 
skoga kod Đurđeva (24. kolovoza 1554). Prva podsada Sigeta (11. lipnja do 

31. srpnja 1556) i bojevi Nikole Zrinskoga kod Rinje (22. i 23. srpnja 1556), 
pad Kostajnice (17. srpnja 1556). Nikola Zrinski riješen banije (25. prosinca 
1556), a Ivan Ungnad vrhovne kapitanije. — Posljednje godine Ferdinandova 
vladanja (1557—1564). Ban Petar Erdedi i vrhovni kapitan Ivan Lenković. 
Pobjeda Ivana Lenkovića kod Svete Jelene (19. lipnja 1557); provale bosan- 
skoga paše Malkobega u Hrvatsku (1558—1561) i pad Otoka, Buševića, 
Lješnice (1558) i Novigrada (16. lipnja 1560); poraz Malkobega na Kupi 
blizu Hrastovice (8. listopada 1561). Ban Petar Erdedi provalio u tursku 
Slavoniju gotovo do Požege, a sigetski kapitan Nikola Zrinski razbio po- 
žeškoga sandžaka Arslanbega kod Moslavine na Dravi (26. ožujka 1562); 
mir s Turcima na osam godina (1. lipnja 1562). Maksimilijan okrunjen za 
kralja ugarsko-hrvatskoga (8. rujna 1563); zaključak crkvenoga sabora u 
Tridentu (6. prosinca 1563); Juraj Drašković postao zagrebačkim biskupom 
(19. studenoga 1563). Smrt kralja Ferdinanda (25. srpnja 1564); razdioba 
njegove državine među sinove; osvrt na njegovo vladanje u Ugarskoj i 
Hrvatskoj. 


FERDINAND I. HABSBURGOVAC 
(1527 — 1564) 
i 
IVAN ZAPOLJA 
(1527 — 1540) 


IZBOR KRALJA FERDINANDA I (1. siječnja 1527) I KRALJA 
IVANA ZAPOLJE (6. siječnja 1527); BORBE IZMEĐU PROTUKRALJE- 
VA DO KRUNIDBE KRALJA FERDINANDA U STOLNOM BIOGRADU 
(3. studenoga 1527). Odmah nakon 5. rujna 1526 — možda već sutradan 
— stigli su u Slavoniju i Hrvatsku izvjesni glasovi da je nesretni kralj 
Ludovik II na bijegu s Mohačkog polja tužno poginuo. Uz to je prestra- 
vljenomu narodu zaprijetila pogibelj da će Turci, koji bijahu već ovla- 
dali istočnom Slavonijom (Srijemom i jednim dijelom Vukovske župa- 
nije), provaliti u zapadnu Slavoniju i Hrvatsku. Kako je ban Franjo 
Baćani (Batthyany) pobjegao za kraljicom Marijom u Požun, a onda se 
sklonio na svoja posjedovanja u zapadnoj Ugarskoj, bio je tada naredu 
u Slavoniji i Hrvatskoj jedino uzdanje knez Krsto Frankapan, 
a uza nj knez Ivan Karlović. S četama, koje bijahu oba kneza u Za- 
grebu skupila, udariše najprije prema Dravi da zakrče turskim četama 
prelaz preko te rijeke; a onda pređe Krsto sam preko Drave da brani 
jugozapadnu Ugarsku. Jednu četu od 500 konajnika posla pače sve do 
Stolnoga Biograda da tamošnje žitelje ohrabri, kako se ne bi razbjegli 
na sve strane. 

Međutim bijaše i nadvojvoda Ferdinand 8. rujna doznao za smrt 
svoga šurjaka. Bio je baš u Innsbrucku, gdje se spremio kako će poma- 
gati svoga brata Karla V protiv francuskoga kralja Franje I i njegovih 
saveznika. Ferdinand se smjesta okanio daljnjega uplitanja u poslove 
zapadne Evrope, pa je sve brigu posvetio nastojanju da stekne ugarsko- 
hrvatsko i češko prijestole, za koja je mislio da ga idu i po nasljednom 

pravu supruge Ane i po zajamčenim ugovorima između Habsburga i 
Jagelovića. Nadao se da će ga pri tom pomagati upravitelji i velikaši 
njegovih nasljednih austrijskih zemalja, a uz njih poglavito obudovlje- 
la sestra Marija. K tomu je očekivao potpore i od ojedinih velikaša 
čeških, ugarskih i hrvatskih, naročito pak od Posljednjih. i jer su 
mnogi od njih držali imanja u Kranjskoj i Štajerskoj, i jer ih je još 
za živa Ludovika pomagao s vojskom i novcima da se obrane od Turaka. 
Ta njegovi »kapitani vojske protiv Turaka«, po imenu Nikola Jurišić 
i Ivan Kocijan (Katzianer bratimili su se već više godina s hrvatskom 
ospodom, koja su još nedavno htjela Ferdinanda proglasiti kraljem 
osanskim! 

Još 8. rujna izdao je Ferdinand zapovijed svojim austrijskim na- 
mjesnicima u Beču da što prije razašalju u sve kraljevine i zemlje, koje 
su smrću Ludovika II ostale bez vladara, pouzdane povjerenike ili ko- 
misare, koji će pregovarati sa staležima da ga priznaju za svoga kralja 
i gospodara. Po njegovom naputku izdaju namjesnici u Beču već 15. 
rujna vjerovna pisma za komisare. Za Hrvatsku bit će komisari knez 
Krsto Frankapan, kojemu je Ferdinand dva dana pred bojem na Mo- 
hačkom polju darovao šest centi baruta, tri centa olova i dvadeset 
pušaka; nadalje kapitan austrijske vojske Nikola Jurišić, i napokon 
Ivan Puchler, zapovjednik grada Mehova na međi hrvatsko-kranjskoj. 
U Slavoniju poći će opet zemaljski kapitani susjednih austrijskih obla- 
sti: Sigismund Dietrichstein iz Štajerske i Ivan Auersperg iz Kranjske. 
Svi ti komisari ponijet će sa sobom pisma Ferdinandova na pojedine 
knezove, biskupe, plemiće i gradove, u kojima ih poziva da mu se 
poklone i da u njegove ruke predaju utvrđena mjesta u svojim obla- 
stima. 

Malo iza toga — dne 23. rujna — sastao se sabor Kraljevine Sla- 
vonije u gradu Koprivnici. Tko je sabor sazvao, nije izvjesno, 
no vjerojatno je da je to učinio knez Krsto Frankapan, želeći pripraviti 
sve za obranu Hrvatskoga Kraljevstva, budući da je sultan Sulejman još 
uvijek boravio u Budimu. Ne spominje se tko je sve bio na saboru, ali 
se zna da su sabrani staleži s najvećim odnševljenjem pozdravili kneza 
Frankapana. Iz jednoga grla (una voce) klicali su staleži: »Hoćemo da 
tvoje gospodstvo bude naš upravitelj i vrhovni branitelj (nostro gover- 
nator et defensor generale), te se svi podajemo pod tvoju vlast (et si 
damo tutti sotto l'obedienza toa). Jer ti si u svoje doba pohitao Jajcu 
u pomoć i oslobodio ga od Turaka, a sada u času rasula ovoga kraljev- 
stva ostavila su nas sva naša gospoda osim tvoga gospodstva. Stoga ne 
ćemo nikoga nego tebe za svoga glavara i branitelja«. Na to su staleži 
pograbili kneza, te ga tri puta podigli u zrak, proglasivši ga tako svojim 
starješinom (superior) i zaštitnikom. Neka ih on brani od svakoga: 
kako od Turaka tako i od kršćana, koji bi im htjeli nasilja činiti; neka 
podjedno bude u samoj zemlji sudac i miritelj među strankama. Sabor 
je nadalje dopustio knezu izvanrednu daću, po jednu zlatnu forintu ili 
dukat od sjakoše ognjišta (ili dimnjaka). Još bi knezu Krsti i zagre- 
bačkomu biskupu Šimunu od Erdeda povjereno da na čelu poslanstva 
pođe kraljici udovici Mariji u Požun, pa da joj iskaže sućut i žalost 

staleža zbog smrti kralja i supruga njezina. Kako se poslije javljalo iz 
Ljubljane u Mletke, predlagali su već tada neki plemići nadvojvodu 
Ferdinanda za kralja; ali se čini da se tomu oprla većina staleža. 
Sam Krsto Frankapan piše 29. rujna iz Koprivnice svomu prijatelju, 
mletačkomu patriciju Dandolu da se nadvojvoda doduše sprema zauzeti 
ovo kraljevstvo »oružanom rukom« (armata manu); ali »da jednim gla- 
som govore sva gospoda, plemići i puk da se vole okoriti Turcima, 
nego biti pod Nijemcima« (che prima vono rendersi al Turco che essere 
sotto alemani). Krsto se u tom pismu potpisuje »branitelj i zaštitnik 
Kraljevine Slavonije i županije Požege« (tutor protectorque regni Sela- 
voniae et comitatus Posegae). Ne zna se da li saboru pribivao ban 
Franjo Baćani; odmah nakon svršena sabora, dne. 30. rujna, boravi on 
zajedno sa senjskim i kliškim kapitanom Petrom Kružićem u gradu Va- 
raždinu, odakle zaklinje Ferdinanda da što prije pošalje rečenomu 
kapitanu novaca i vojnika, »jer ako oni gradovi (Senj i Klis) propadnu, 
što Bog odvratio, to će i zemlje vašega veličanstva snaći velika šteta« 
(nam si castra ipsa quod deus auertat perierint: et regna vestre maie- 
statis dampna capient maxima). 

Svakako je sabor u Koprivnici odredio tek najpotrebnije za obra- 
nu zemlje; u pitanje tko će biti kraljem kao da nije ulazio. Jamačno 
su slavonski staleži htjeli čekati tko će pretegnuti u Ugarskoj i koga 
će zapasti češka kruna. Inače je većina hrvatskih staleža naginjala 
nadvojvodi Ferdinandu, dok je slavonsko, plemstvo bilo oduševljeno za 
vojvodu Ivana Zapolju. Ta kolijevka roda Zapoljina stajala je u slavon- 
skoj zemlji (grad Zapolje između Vrbove i Nove Gradiške), pak kako 
ne bi slavonski plemići stajali uza svoga zemljaka »Januša«. U takvim 
prilikama sasvim je prirodno da se knez Krsto Frankapan nije u prvi 
kraj priklonio ni Ferdinandu ni Ivanu Zapolji, pa ta njegova neodluć 
nost je mogla roditi misao kao da on sam čezne za kraljevskim prije 
stoljem. Još je više udarilo u oči što se on nije pridružio oslanstvu, 
koje je polazilo kraljici Mariji u Požun. On je vodstvo pos anika pre- 
pustio zagrebačkomu biskupu Šimunu od Erdeda, a sam je nakon 
sabora na čelu svojih četa opet prešao preko Drave u jugozapadnu 
Ugarsku, kamo ga pozivahu u pomoć županije između Dunava i Drave, 
zaklinjući ga da ih rime pod svoje okrilje (accetar sotto Vombra 
et protezion sua). od dvanaest tamošnjih županija svakako je ovla- 
dao Baranjskom, Šimeškom i Zaladskom, a valjda i drugima. U svim 
je županijama ponamjestio straže i posade za obranu onih krajeva; u 
Šimegu i Baranji ostavio je četu konjanika pod svojim dvorjanikom 
Jerolinom (Jurišićem) Zadraninom, koji je još 22. listopada ondje sta- 
jao, te u opširnoj poslanici mletačkoga patricija Ivana Antuna Dandola 
o svemu obavijestio. 

Dok se ovako Hrvatsko Kraljevstvo u prva dva mjeseca nakon boja 
na Mohačkom polju nije izjavilo ni za Ferdinanda ni za Ivana Za- 
polju, radila su oba takmaca svom snagom da steku priznanje u Ugar- 
skoj. Moglo se nagađati da će nekadanja dvorska stranka u vrijeme 
kralja Ludovika II prionuti za Ferdinanda, a da će plemićka ili narodna 
stranka s vođom svojim Stjepanom Verbecom ostati vjerna svomu 

ljubimcu Ivanu Zapolji. Međutim je Ferdinandu trebalo redom prije 
predobiti članove bivše dvorske stranke, ako je želio da se oko njega 
okupe. Tu mu je u prvom redu pomagala sestra Marija u Požunu, gdje 
se bijahu oko nje skupili vođe rečene stranke. Uz nju vrijedio je Fer- 
dinandu osobito nekadanji tajnik kralja Ludovika, po imenu Toma 
Nadaždi (N&4dasdy), kojega bijaše nedavno na njemačkom državnom 
saboru u Speieru upoznao i zavolio. Još prije 20. rujna nalazimo Na- 
dažda u Ferdinanda u Linzu; tu mu predaje popis od dvadeset i devet 
velikaša ugarskih i slavonskih, koje bi morao svakako predobiti, ako 
hoće postati kraljem ugarskim i hrvatskim. Od slavonskih velikaša spo- 
minju se poimence zagrebački biskup Šimun od Erdeda, ban Franjo 
Baćan, Ivan Tahi, Ladislav More, Ivan Banić (B4nffy) i drugi; od 
ugarskih biskupi Pavao Varda, Toma Salahazi i Stjepan Brodarić; 
nadalje palatin Stjepan Bator, vojvoda Ivan Zapolja, čuvar krune Petar 
Perenj i još neki. Na osnovi toga popisa gledao je sada Ferdinand da 
predobije rečenu gospodu. Najviše mu je bilo do biskupa Salahaza i 
Brodarića, zatim do palatina Stjepana Batora, vrhovnoga čuvara blaga 
Aleksija Thurza i požunskoga kapitana Ivana Bornemise; oni bi bili 
kao neka matica, SEO koje bi se okupila austrijska stranka u Ugarskoj. 
Ferdinand je tim velikašima obećavao da će poštivati temeljne zakone 
državne, da će braniti zemlju od svih neprijatelja, naročito od Turaka, 
i to ne samo svojom silom nego i silama čitavoga Carstva Njemačkoga. 
Tako se prikloni njemu većina rečenih velikaša ugarskih, to radije što 
im ke nadvojvoda obećao još i bogate nagrade, pače i gotove novce. 
Da bi se sve potrebito pripravilo, ureče Ferdinand sporazumno sa se- 
strom Marijom stanak u Hainburg za 14. listopada 
1526; onamo će doći Ferdinand sa svojim austrijskim savjetnicima i 
sestra njegova Marija iz Požuna s najpouzdanijim ugarskim velikašima. 
Kraljica Marija obratila se također na kneza Krstu Frankapana da i on 
dođe na stanak i poslala mu je ovo pismo: »Odlučili smo sastati se s 
prejasnim principom Ferdinandom, nadvojvodom austrijskim, predra- 
gim bratom našim, pa smo urekli ročište za iduću nedjelju u gradu 
Hainburgu, koji je odavle dvije milje udaljen. Budući pak da je na 
onom stanku potrebita nazočnost vaše vjernosti, za koju razabrasmo 
da je ionako od vjerne naše gospode i podanika Hrvatske i Slavonije 
zajedno s drugovima određena za oratora k prejasnomu bratu našemu: 
stoga opominjemo vašu vjernost da odloživši sve druge stvari i poslove 
zajedno sa svojim drugovima bez oklijevanja doći izvoli i mora, tako da 
već buduće nedjelje ili sutradan u Hainburgu budete. Inako da ne 
učinite. Dato u Požunu 1526.« Ali Krsto Frankapan nije se odazvao po- 
zivu kraljičinu, dok su ostali poslanici s biskupom Šimunom od Erdeda 
malo zatim zaista u Požun stigli. 


Međutim nije mirovao ni Ivan Zapolja sa svojim glavnim privrže- 
nikom Stjepanom Vrbecom. Najprije su htjeli predobiti obudovljelu 
kraljicu Mariju tim što ju je Ivan Zapolja Zamolio da pođe za njega; 
ali kad je ponosita kraljica ponudu njegovu odbila, stali su pribirati 
svoje privrženike, pa i oni urekoše stanak za 14. listopada 
u Tokaju, koji je tada bio u vlasti Zapoljinoj. Tako su se u isti 

dan našla na okupu dva zbora: jedan u Hainburgu, a drugi u Tokaju, 
a sve to nedjelju dana nakon što je sultan Sulejman ostavio Ugarsku 
i Slavoniju. 

Na stanku u Tokaju bili su uz Ivana Zapolju i Stjepana Verbeca 
još egerski biskup Pavao Varda, Ivan Dojčin, Petar Perenj, zatim zastup- 
nici nekih gornjoaustrijskih gradova i mnogi manji plemići. Odlučeno 
bi nakon dvodnevnoga vijećanja da se što prije sazove sabor za izbor 
kralja. Dne 5. studenoga ima se sastati u Štolnom Biogradu izborni i 
krunidbeni sabor; tko ne dođe onamo, proglasit će se izdajicom i 
lišiti svih imanja svojih. Naravno da nazočni skupštinari nisu ni 
pomišljali na drugoga kralja, nego na svoga druga Ivana Zapolju. 
U isti mah vijećao je Ferdinand sa sestrom Marijom u Hainburgu. 
Sigurnosti radi bijaše ona većinu velikaša ugarskih i slavonskih osta- 
vila u Požunu da ga čuvaju, a sa sobom je povela tek vesprimsko- 
ga biskupa Tomu Salahaza i Aleksija Thurza. Tu je među drugim 
Ferdinand odlučio da se i on dade birati za kralja na zasebnom iz- 
bornom saboru. Kako je bio o svemu obaviješten što se radilo u To- 
kaju, mislio je isprva sazvati sabor u Komoran na isti dan kad ga je 
urekla Zapoljina stanka, ali poslije se predomislio i odabrao blagdan 
sv. Katarine (25. studenoga). I zaista je odmah nakon svršena stanka 
palatin Stjepan Bator razaslao pozive za budući sabor, označivši kao 
dan izdanja tih poziva 9. listopada da se ne bi razabralo kako su ih 
zapoljci pretekli. Jednako je Ferdinand 18. listopada poslao dva svoja 
pouzdanika, ljubljanskoga dekana Jurja Kreutzera i Erazma Dornberga 
u Požun da pregovaraju sa zaostavšim ondje poslanicima Slavonije 
i s njihovim vođom, zagrebačkim biskupom Šiniinom od Erdeda. Me- 
đutim već 22. listopada putuje biskup Šimun k nadvojvodi u Beč, a 
23. listopada savjetuje Toma Nadaždi nadvojvodu, neka naprosto obeća 
biskupu sve što bi zatražio; kad jednom Ferdinand vlast svoju utvrdi, 
zadovoljit će se Šimun i s manjim nego što sada zahtijeva. 

Uto je vojvoda Ivan Zapolja još jednom pokušao da predobije 
kraljicu Mariju ženidbenim ponudama. Ali mu je kraljica udova odlučno 
odgovorila: »Ako bih ja, čega me Bog oslobodi, to učinila, smatrala bi 
me moja braća Karlo i Ferdinand za svoju neprijateljicu. Brat moj 
Ferdinand već se na stanku u Hainburgu zavjerio da će za krunu toga 
kraljevstva živjeti i umrijeti; ja ne mogu biti izdajica svoga brata«. 
Uvrijeđeni prosac pregnuo je sada da se izvrše zaključci stanka u 
Tokaju. S pomoću Petra Perenja, svoga privrženika, ugrabio je krunu 
sv. Stjepana, a zatim je smjestio svoje čete u glavne gradove Budim, 
Ostrogon, Višegrad i Stolni Biograd. Napokon je sam pošao u Budim, 
kamo je stigao na koncu listopada. 

Međutim osvanuo je 5. studeni, a narod se još ne bijaše skupio u 
Stolnom Biogradu. Sam Zapolja krenuo je onamo tek 8. studenoga, 
te je onda sutradan dao svečano pokopati tijelo pokojnoga kralja Lu- 
dovika. Sabor bi otvoren 10. studenoga. Tu su se našli na okupu svi 
biskupi osim Salahaza i Brodarića koji su stajali uz Ferdinanda, zatim 
svjetovni velikaši koji su nedavno bili u Tokaju. Velikaši vijećali su u 
gradskoj crkvi, a niže plemstvo i zastupnici gradova na otvorenom 

polju. U zboru velikaša pročitan bi najprije zaključak od god. 1505. 
kojim biše svi stranci isključeni s ugarskoga prijestolja, a nato bi Ivan 
Zapolja jednodušno proglašen za kralja. Poslije toga pošao je Stjepan 
Verbeci k sabranomu plemstvu na otvorenom polju te mu je progo- 
vorio: »Znate li, gospodo, da se prejasni nadvojvoda Ferdinand otima 
da bude naš kralj? Hoćete li ga izabrati?« »»Ni za koju cijenu,«« 
kliknuše plemići u jedan glas. »Koga dakle hoćete«, pitao je on dalje. 
I opet se složno odazvalo plemstvo: »»Vojvodu Ivana.«« Sad su pristu- 
pili poslanici Ferdinandovi, po imenu Marko Beck, Sigismund Weich- 
selberger i Filip Breuer; no tek što je jedan od njih stao govoriti, pre- 
kinuo ga je Verbeci i nataknuvši na koplje saborski spis od god. 1505. 
stao klicati: »Oj Ugri, vidite li ovdje zavjet velikaša i plemstva da 
ćemo po smrti Ludovikovoj birati vojvodu za kralja, i to bez odgode, 
jer nam je dušmanin svaki čas za vratom? Nato je pridodao Franjo 
Bodo: »Među nama nema razlike mnijenja, čitavo plemstvo želi voj- 
vodu Ivana za kralja.« To je potvrdila čitava skupština i stala prijetiti 
Ferdinandovim poslanicima, tako da su morali što brže ostaviti skup- 
štinu da iznesu živu glavu. Već sutradan (11. studenoga) okrunjen bi 
Zapolja za kralja; vjenčao ga je njitranski biskup Stjepan Podmanicki, 
jer su oba nadbiskupa (ostrogonski i kaločki) bili poginuli na Mo- 
ačkom polju. Poslije krunidbe vijećalo se o važnim stvarima. Uz 
drugo biše pozvani svi, koji ne bijahu došli na izborni sabor, da se za 
petnaest dana poklone novomu kralju, jer će se inače proglasiti za 
izdajice. Nato je kralj Ivan stao nagrađivati svoje privrženike. Bi- 
skupa Pavla Vardu imenovao je ostrogonskim nadbiskupom, Stjepana 
Vetbeca svojim kancelarom, a čuvarom krune i krunskoga blaga osta- 
vio je dalje Petra Perenja. Napokon je kralj razaslao glasnike i na 
strane dvorove da njegov izbor objave i priznanje zatraže. Senjskomu 
biskupu Franji Jožefiću povjereno bi da ide u Mletke, papi Klementu 
VII i francuskomu kralju Franji. 


Među prvima, koji su se novomu kralju Ivanu pridružili, bili su 
knez Krsto Frankapan i zagrebački biskup Šimun od Erdeda. Čini se 
da biskup Šimun nije u listopadu postigao svoga cilja kad je ono u 
Beču boravio. Zlovoljan vratio se u domovinu, gdje ga na dan izbora 
Zapoljina nalazimo u Čazmi. Malo prije toga, prvih dana studenoga, 
bijaše sam Krsto Frankapan pošao u Požun da se uoči sabora u Stol- 
nom Biogradu pogađa s Eraliicom Marijom i Ferdinandom. Ne zna se 
točno što je sve od njih tražio; nagađa se da je zahtijevao neka mu se 
povjeri vrhovno zapovjedništvo vojske i povrate njegovu rodu oteta 
imanja, naročito grad Senj; suviše se priča i to da je za Šimuna Erdeda 
tražio biskupiju u Egru. Što se u Požunu dokončalo, ne znamo; no 
moguće da se i knezu Krsti obećavalo što se nije kanilo PR Još 
23. studenoga 1526. piše kraljica Marija iz Požuna Frankapana da 
»prema njihovom dogovoru i njegovoj privoli« dođe svakako na izborni 
sabor (ihr wollt unserer Abred nach und Ewer Verwilligung zu diesen 
Rakusch.kommen), a to je svakako dokaz da se još uvijek u nj po- 
uzdavala. Međutim baš u to vrijeme okanio se Krsto posve Ferdinanda 
i odlučno stao uz Ivana Zapolju. Možda ga je na to sklonio biskup 

zagrebački Šimun od Erdeda, s kojim se bijaše na povratku svomu iz 
Požuna sastao u Čorgu. Što su oba velikaša tom prigodom utanačila, 
nije zabilježeno; ali se zna da su ravno pošli k Zapolji i poklonili 
mu se kao svomu kralju i gospodaru. Zapolja je kneza Krstu svim mo- 
gućim načinom odlikovao; imenovao ga je svojim banom Hrvatske i 
Slavonije, vrhovnim kapitanom Ugarske između Dunava i Drave, vratio 
mu Senj i druge posjede njegova roda, pače povjerio mu i kraljevski 
grad Bihać. Javljaju još da mu je podijelio Vransku prioriju, jer je 
tadanji prior Ivan Tahi tada bio uz Ferdinanda, pače da mu je izbrojio 
gotovih 20.000 dukata da opremi vojsku i započne borbu s Ferdinan- 
dovcima. Ni biskup Šimun nije zlo prošao; on je dobio egersku bisku- 
Piju, kako je tražio, a mogao je uz nju zadržati i zagrebačku. 
Pristupom kneza Krste i biskupa Šimuna pretegla je posve Zapolji- 
na stranka u Kraljevini Slavoniji. No zato se Kraljevina Hrvatska to 
odlučnije priljubila Ferdinandu, kojega su uto i Česi dne 23. listopada 
1526. izabrali za svoga kralja. Poslanici hrvatskih staleža borave u 

polovici studenoga u Požunu; to su dva starohrvatska plemića. Ivan 
Perušić i Gašpar Križanić. S njima je došao i knez Ivan Karlović. Dne 
16. studenoga preporučaju ih osobitoj pažnji Ferdinandovoj ljubljanski 
biskup Kristofor Rauber, zatim velikaši Juraj Herberstein, Erazam Dorn- 
berg i Stjepan Pempflinger, koji su sabrani u Požunu oko kraljice Ma- 
rije. Oko 25. studenoga hrvatski su poslanici u Beču i pregoravaju s 
Ferdinandom. Knez Ivan Karlović, kojega je zavičaj — Lika i Krbava 

— nemilo opustošen od Turaka, tako da mu starica majka Dora nema 
kamo skloniti glavu, već mora obijati tuđe pragove, prima od nad- 
vojvode za 4000 dukata u zalog slavonske gradove Medvedgrad i Ra- 
kovec, koje je dosad držao štajerski velikaš Ivan Ungnad od Sonnecka; 
osim toga nastoji Ferdinand u svakom pogledu ugoditi knezu Ivanu i 
njeni drugovima, pače namiruje za njih trošak boravka u Beču. 
Ali do konačnoga sporazuma ne može doći, jer hrvatski poslanici ne- 
maju opsežnih punomoći. Ferdinand stoga šalje hrvatske poslanike 
natrag u Požun da ondje (mjesto u Komoranu, koji je uto stekao 
Zapolja) pribivaju izbornomu saboru ugarskomu i da rade njemu u 
prilog; poslije svršena sabora, prije nego se vrate u domovinu, doći 
će oni još jednom u Beč da ga pozdrave i od njega upute prime. 
U Hrvaisku pak poslat će sam Ferdinand svoje zasebne poslanike ili 
oratore s vjerovnim pismom i punomoćima za hrvatski sabor, koji će se 
skupiti u gradu Cetinu na dan sv. Tome, 21. prosinca 1526. Za oratore 
izabrao je Ferdinand četiri svoja pouzdanika: bečkoga prepošta i dok- 
tora filozofije i prava Pavla Oberstaina, vrhovnoga kapitana Nikolu 
Jurišića, kapitana Ivana Kocijana i Ivana Puchlera, prefekta u Mehovu. 
Njima je također 5. prosinca izdao vjerovno pismo s generalnom 
punomoći. 

Međutim skupljala su se u Požunu ugarska gospoda na izborni 
sabor. Uoči sabora izdao je Ferdinand 30. studenoga dvije znamenite 
povelje. Prvom se obvezao palatinu Stjepanu Batoru, biskupima Sala- 
hazu i Brodariću, hrvatskomu banu Franji Baćanu, pokladniku Aleksiju 
Thurzu, vranskomu prioru Ivanu Tahiju, vrhovnomu stolniku Gašparu 
Horvatu, pečujskomu prepoštu Ladislavu Macedonskomu, kraljevskim 
tajnicima Tomi Nadaždu i Nikoli Olahu, palatinskomu protonotaru Fra- 
nji Revaju i ostalim kraljičinim savjetnicima, da će za slučaj ako bi 
izgubili svoja imanja ili časti sve izgubljeno njima za dvije godine 
povratili ili im u svojim zemljama jednako podijeliti, a dok to bude 
davat će im odgovarajuću plaću i doznačiti primjerene stanove; na- 
pokon da će se ubuduće kao kralj kod razdavanja časti i posjedovanja 
osobito na njih obazirati. Drugom poveljom zavjerio se čitavomu na- 
rodu ugarskomu »da će duhovne i svjetovne velikaše, plemiće, gradove 
i sve staleže državne uzdržati u svima zakonima, pravima i privilegijama, 
koja su od pređašnjih kraljeva primili, pače i onda kad bi oružjem 
morao zemljom ovladati, baš kao da je jednodušno proglašen za kralja; 
strancima ne će davati prelatura, časti ni služba, niti će ih primati u 
državno vijeće; a zlatnu bulu Andrije II, na koju kraljevi prigodom 
krunidbe prisižu, vjerno će obdržavati«. Sam sabor vijećao je 16. 
prosinca u crkvi franjevaca. U uvodnom govoru prikazao je palatin 
Stjepan Bator nevoljno stanje države, kako joj prijeti Turčin i kako je 
rastrgana na stranke, opomenuvši staleže da biraju takva kralja koji 
će moći zemlju od Turaka braniti i rane joj zacijeliti. Napokon pre- 
poručio je Ferdinanda kao takva vladara. Nato su prihvatili riječ Fer- 
dinandovi poslanici, na čelu im ljubljanski biskup Kristofor Rauber, 
te su govorili po prilici ovako: »Naš gospodar branit će Ugarsku ne 
samo svojom snagom nego i silama koje će mu car, njemački knezovi 

FERDINAND (I) KAO AUSTRIJSKI 
NADVOJVODA 





KRALJICA ANA, ŽENA FERDINANDA I 


Po izvornom bakrorezu od godine 1530. 

i njegovi ostali rođaci dati; on je gotov da za vaš spas žrtvuje svoje 
imanje, svoju osobu, svoj život i krv... Kao zetu kralja Vladislava i na 
osnovi ugovora, sklopljenih od njegovog pradjeda Fridrika i djeda Mak- 
similijana, imao bi doduše pravo da traži krunu ugarsku i da podigne 
oružje na vojvodu koji je prisvaja; ali on ne će prolijevati kršćan- 
ske krvi, a najmanje krv Ugara, koji se već odavna hrabro bore za vjeru. 
Stoga nije nikada ni pomišljao da na njih zaratuje, već očekuje njihovu 

rivolu i izbor... Glasovi što ih njegovi neprijatelji šire nisu istiniti; 

ralj Ferdinand obriče da će zakone i privilegije uzdržati, umnožiti i 
proširiti, stranaca ne će primati u državno vijeće, niti će im podjelji- 
vati ugarska posjedovanja, službe ni duhovne časti; on će nasuprot 
ustanoviti i nastojati da sve to ostane onima koji potječu od ugarske 
krvi. Ništa se manje ne će brinuti da se mržnja između Ugara i Nije- 
maca, koju su zlobni ljudi raspirili, prometne u međusobnu bratsku 
ljubav. On obećava da će tako vladati i državom upravljati da vam ne 
će ni najmanje uzmanjkati njegove milosti, blagosti, darežljivosti ni 
dobročinstva«. Pošto su zatim ugarski savjetnici kraljice Marije istak- 
nuli da je Ferdinand suprug Ane, baštinice starih ugarskih kraljeva, pre- 
dložili su saboru, neka ga po ženskom nasljedstvu prime za kralja. 
Još bi na predlog palatinskog protonotara Franje Revaja izbor Ivana 
Zapolje proglašen ništetnim, jer izbornoga sabora u Stolnom Biogradu 
nije sazvao palatin, kako to zakon izrijekom određuje. Sada dade pa- 
latin Bator prvi svoj glas za kralja češkoga, infanta španjolskoga i nad- 
vojvodu austrijskoga Ferdinanda. Svi nazočni učiniše isto, i tako bi 
Ferdinand izabran za kralja ugarskoga. Zvonjavom zvona i pucnjavom 
topova naviješten bi narodu izbor Ferdinandov. O krunidbi nije bilo ni 
spomena, jer je kruna sv. Stjepana tada bila u rukama njegovog 
takmaca. 

Prema dogovorima u Beču imao se 21. prosinca 1526. sastati i hrvat- 
ski sabor u gradu i varoši Cetinu, da i on izabere i prizna Ferdi- 
nanda za kralja. Knez Krsto Frankapan sazvao je uto sabor Kraljevine 
Slavonije za 18. prosinca, na kojem se predstavio staležima kao ban, 
te su ga oni i primili, premda je Ferdinandov ban Franjo Baćani iz 
grada svoga Nemethujvara (Giissing) u Ugarskoj poslao posebnog po- 
slanika s prosvjedom (ut illum nullomodo acceptent). Na tom je sa- 
boru jamačno knez Krsto nastojao da osujeti sabor u Cetinu. Bez sum- 
nje je već tada Krsto urekao izborni sabor u Dubravu, varoš bisku- 
pa zagrebačkoga, za 6. siječnja 1527. te na nj pozvao i hrvatske staleže 
da se kralju Ivanu Zapolji poklone i da ga za svoga vladara priznaju. 
Ako ne dođu, proglasit će ih sve do sedmoga koljena nepoštenjacima, a 
uz to dat će im i oči iskopati (mit diser angehengter dronuss, das er 
si vill biss in die subent generation zu erlass machen und innen darzu 
die augen austechen lassen). 

I pored prijetnja Krstinih sastala se gospoda hrvatska ipak u Ce- 
tinu, gradu i varoši sa samostanom franjevaca. Međutim poslanika Fer- 
dinandovih ne bijaše u određeni dan (21. prosinca), pa tako se gospoda 
hrvatska opet raziđoše svojim kućama da proslave božićne blagdane. 
Na sam Badnjak stigoše u Četin Ferdinandovi poslanici, zakasnivši zbog 

loših Pitova, Posebnim pozivima moradoše opet skupljati gospodu da 
se nađu na okupu poslije Božića. Tek 30. prosinca nakupilo se toliko 
velikaša i plemića da se u ponedjeljak 31. prosinca moglo započeti 
saborovanjem. Po imenu spominju se kao nazočni: kninski biskup i 
Kopa opat Andrija Tuškanić Klišanin, knez Ivan Torkvat Karlović 
od Krbave, knez Nikola Zrinski, knez Krsto i Vuk Frankapani Brinjski, 
Juraj Frankapan Slunjski, knez Stjepan Blagajski, nadalje plemići Krsto 
Šubić Peranski, Bernard Tumpić Zečevski, Ivan Kobasić od Brikovice, 
Pavao Janković, Gašpar Križanić, Toma Čipčić, Mihajlo Skoblić, Nikola 
Babonožić, Grgur Otmić (plemićki sudac Zagrebačke županije), Antun 
Otmić, Ivan Novaković, Pavao Izačić, Gašpar Gusić i Stjepan Zimić. 
Ban i knez Krsto Frankapan nije ,naravno, došao, a ni otac njegov, 
stari knez Bernardin, koji je ipak poslao svoje zastupnike s punomo- 
ćima. Udara još u oči što se u Cetinu ne spominje ban Franjo Baćani, 
koji se naumice uklanjao svim izbornim saborima, samo da ne mora 
odrješito pristati ni uz koju stranku. 

Ferdinandovi poslanici, sastavši se s hrvatskim staležima 31. pro- 
sinca u samostanu franjevaca, nisu tako lako mogli izvršiti svoju 
zadaću. U jednu su se ruku hrvatska gospoda ipak žacala kneza i bana 
Krsta Frankapana; u drugu opet nisu bila zadovoljna što im Ferdi- 
nandovi poslanici nisu na sve upite i tražbine mogli jasno i odlučno 
odgovoriti. Naročito su tražili najupornije da im se osigura obrana 
domovine tim što bi se Ferdinand obvezao da će o svom trošku uzdrža- 
vati u zemlji 1000 konjanika i 200 pješaka, od kojih će sa 200 konja- 
nika i 200 pješaka raspolagati njegov vrhovni kapitan, dok bi se pre- 
ostalih 800 konajnika razdijelilo među hrvatske knezove i plemiće da 
njima brane svoje gradove na turskoj krajini. Baš radi toga zahtjeva 
otegle su se rasprave i na sutradan, te se pogađalo sve do kasnog poslije 
podneva 1. siječnja 1527. Tek kad su Ferdinandovi poslanici taj zahtjev 
Hrvata prihvatili, proglasiše staleži jednodušno Ferdinanda svojim kra- 
ljem, prisegoše mu prisegu vjernosti te mu opremiše ovu svoju 
spomenicu: 

»Mi Andrija božjom i apostolske stolice milošću biskup Kninski i 
opat Toplički, knezovi Ivan Torkvat od Krbave, Nikola Zrinski, Krsto 
i Vuk braća i Juraj Frankapan Senjski, Krčki i Modruški, Stjepan Bla- 
gajski, (zatim) Krsto Peranski, Bernard Tumpić Zečevski, Ivan Koba- 
sić Brikovički, Pavao Janković, Gašpar Križanić, Toma Čipčić, Mihajlo 
Skoblić, Nikola Babonožić, Grgur Otmić, plemićki sudac Zagrebačke 
županije, Antun Otmić, Ivan Novaković, Pavao Izačić, Gašpar Gusić, 
Stjepan Zimić i svikolici ostali plemići i velikaši, kao što i savkolik 
narod plemenitih županija, gradova i kotara Kraljevine Hrvatske ispovi- 
jedamo, priznajemo i na vječno znanje dajemo ovim listom svakomu! 
Pošto je prejasni i premogući princip i gospodin Ferdinand, božjom 
milošću češki i hrvatski kralj, španjolski infant, Svetoga Rimskoga 
Carstva izbornik, nadvojvoda austrijski, vojvoda bugundski, brabant- 
ski, štajerski, koruški, kranjski, šleski, virtenberški itd., markgrof mo- 
ravski, burgovski itd., grof tirolski, celjski, gorički itd., gospodar slo- 

venske krajine, luke naonske i solila, Svetoga Rimskoga Carstva glavni 
namjesnik itd., vladar i gospodar naš premilostivi, poslao k nama ovih 
dana savjetnike svoga svetog kraljevskog veličanstva i poslanike, 
časnoga naime u Isukrstu oca i gospodina Pavla Oberstaina, božjom 
milošću bečkoga prepošta, umjetnosti, mudroslovlja i obojeg prava 
doktora, Nikolu Jurišića, vrhovnog vojvodu, vojvodu Ivana Katzianera 
i Ivana Puchlera, prefekta grada Mehova, gospodu i osobite naše pri- 
jatelje; ovi nas u ime spomenutoga kraljevskog veličanstva, od kojega 
imaju dovoljnu punomoć, zamoliše da priznamo njegovo veličanstvo za 
našega zakonitog i naravskog kralja i gospodara, a prejasnu vladaricu 
i gospođu Anu, ugarsku, češku i hrvatsku kraljicu, za našu premilostivu 
vladaricu i gospodaricu, pa da o tome položimo prisegu vjernosti i 
poklonstva. Uvaživši potanko i promotrivši pomnjivo pravo, kojima je 
isti naš prejasni kralj s rečenom svojom suprugom, prejasnom gospo- 
đom kraljicom potpuno i dovoljno potkrijepljen da dobije Ugarsku 
Kraljevinu nasljednim pravom, osobito pak krepošću više nepobitnih 
ugovora, koje smo mi temeljito razgledali, pročitali i proučili, i naj- 
poslije krepošću izbora dne 16. prosinca proše godine po zakonima Kra- 
ljevine Ugarske u saboru staleža i redova iste kraljevine a u gradu 
Požunu valjano i zakonito obavljenog i proglašenog, pa uzevši na um 
također tolike milosti, potpomoći i blagodati kojima, između tolikih 
kršćanskih vladara, samo njegovo posvećeno kraljevsko veličanstvo nas 
i Kraljevinu Hrvatsku evo već više godina milostivo darivaše i od bije- 
snih Turaka branijaše da nas njihovo bjesnilo ne prisili odmetnuti se od 
vjere pravovjerne i države kršćanstva, te kako je isto kraljevsko veličan- 
stvo druga nebrojena dobročinstva nama podijelilo i osobitom svojom 
milošću i darežljivošću oko svih naših prava nastojalo; zato prista- 
jemo smjerno i sa štovanjem na pravedno i pošteno zahtijevanje spo- 
menute gospode poslanika, te danas prije ručka i dok još bijasmo na 
tašte (hodie ante sumptum prandium, quum adhuc ieiuni essemus), 
bivši u našem saboru, svi i pojedini u dobri čas jednodušno i jednogla- 
sno izabrasmo i primismo, učinismo, ustanovismo, proglasismo i po 
ulicama proglasiti dadosmo gore imenovanoga prejasnog gospodina 
kralja Ferdinanda za našega i cijele ove slavne Kraljevine Hrvatske 
pravoga, zakonitoga, nedvojbenoga i naravnoga kralja i gospodara, 
kao što i spomenutu prejasnu gospođu kraljicu Anu za našu i cijele 
Kraljevine Hrvatske pravu, zakonitu, nedvojbenu i naravnu kraljicu 
i gospodaricu, kao što ih i po glasu ovoga lista izabiramo, priznajemo, 
činimo, ustanovljujemo, proglašujemo i poštujemo oba veličanstva za 
naše, kako je rečeno, kralja i gospodara, kraljicu i gospodaricu, a sve 
to putem, načinom, pravom, običajem, svečanošću koliko mogosmo i 
možemo, morasmo i moramo bolojm, usrdnijom i uspješnijom. Podjed- 
no pak prisegosmo s najvećim veseljem i prisegu dužne vjernosti i po- 
klonstva, i to također javno, glasno i razgovjetno te digavši prste i 
ruke u vis, kao što nam je rečeni časni gospodin bečki prepošt svojim 
glasom prednjačio. Evo riječ po riječ te zakletve: »»Prisižemo i obeća- 
vamo da ćemo biti odsad ubuduće uvijek vjerni i poslušni prejasnomu 

vladaru i gospodaru Ferdinandu, češkomu kralju, i njegovoj supruzi, 
prejasnoj gospođi Ani, rođenoj kraljici ugarskoj i češkoj itd., gospoda- 
rima našima preblagostivima i premilostivima kao pravim, zakonitim 
i naravnim nasljednicima, i kralju i kraljici Kraljevine Hrvatske, kao 
što i njihovim nasljednicima, namjesnicima i upraviteljima; da ćemo 
za njihovu korist i sreću promišljati i po svojim je silama pomagati, 
a štetu i kvar po mogućnosti našoj od njih odvraćati i priječiti, pa 
i sve drugo činiti kako se pristoji i kako je dužnost i obveza dobrih 
podanika i vjernih sluga prema svomu gospodaru, niti ćemo ikad više 
ubuduće drugoga koga osim njihovih veličanstva i njihovih nasljednika 
za svoga gospodara ili kralja primiti i priznati. Kad bismo pak svi 
zajedno ili posebice razabrali da tko ili više njih, bili duhovnoga ili 
svjetovnoga staleža ili reda, na štetu njihovih veličanstva a na korist 
drugoga ili drugih, riječju ili činom uz drugoga pristati namjeravaju, 
to ćemo, čim za takve ljude doznamo, odmah o tom naša veličanstva 
ili poglavarstva od njih nam postavljena obavijestiti i opomenuti, te 
pomoći da se svi takvi neposlušnici k dužnomu posluhu dovedu, i to 
sve bez ikakve himbe i lukavštine, tako nam Bog pomogao i sveto 
evanđelje!««« Zatim otpjevasmo svečano u crkvi pohođenja sv. Marije 
ovdašnjega samostana male braće u čast, slavu i hvalu svemogućega 
Boga pjesmu: »Tebe Boga hvalimo«, uz neprestanu tutnjavu i zvonjavu 
zvona. Tako dakle postadosmo svi i pojedini, zajedno s našim potom- 
cima, baštinicima i nasljednicima za sve vijeke pravi, naravni, zako- 
niti i nedvojbeni podanici spomenutoga prejasnog gospodina kralja i 
prejasne kraljice naše i njihovih budućih nasljednika, koji će od njih 
proisteći. Za sve ovo što rekosmo nepobitno i za potpuno vjerovanje 
kao i za dovoljno svjedočanstvo sastavismo i izdasmo ovo pismo, i 
utvrdismo ga svojim običnim pečatima, dijelom vlastitima, a dijelom 
općima da vrijedi za sve vijeke. Dano u varoši Cetinu na našem saboru, 
držanom u gore spomenutom samostanu na prvi dan mjeseca siječnja 
godine poslije rođenja Spasitelja našega Isukrsta tisuću pet sto dva- 
deset i sedme.« 

Tu spomenicu, utvrđenu sa sedam pečata (među njima i pečatom 
Kraljevine Hrvatske s kockama) predadoše hrvatski staleži poslani- 
cima netom izabranoga kralja Ferdinanda, na što su opet rečeni posla- 
nici u ime kraljevo posebnim pismo zajamčili Hrvatskomu Kraljevstvu 
ove pogodnosti i povlastice: 


»Obričemo najprvo da će prejasni naš kralj za obranu svoje 
Kraljevine Hrvatske držati u istoj kraljevini jednu tisuću konjanika s 
(mjesečnom) plaćom od tri dukata za svakoga konjanika i dvije sto- 
tine pješaka, i to tako da će te pješake i dvije stotine konjanika slo- 
bodno snubiti (voditi) vrhovni kapitan njegova kraljevskog veličanstva 
ili tko drugi, komu to njegovo veličanstvo naloži, niti će se tomu moći 
rečeni staleži i redovi ili tko drugi opirati; a ostalih osam sto konja- 
nika podijelit će se među rečene staleže i redove prema časnom i do- 
ličnom stanju svakoga od njih (secundum honestam et convenientem 


FERDINAND I. HABSBURGOVAC I IVAN ZAPOLJA 85 


uniuscuiusque conditionem).* Ako pak njegovo veličanstvo naredi da 
se ti konajnici izvedu izvan kraljevine, dužni će biti samo prvi mjesec 
služiti također za plaću od tri dukata, a kad taj mjesec mine, dobivat 
će onoliko plaće koliko i drugi njima slični konjanici. 

Drugo. Njegovo posvećeno veličanstvo držat će na međi voj- 
vodine Kranjske prema Hrvatskoj primjereni (condecentem) broj 
vojnika. 

Treće. Njegovo će veličanstvo dati gradove i tvrđave u ovoj 
kraljevini (Hrvatskoj) pregledati te ih svim potrebnim opskrbiti. 


Četvrto. Uvjeravamo iste staleže i redove da će njegovo posve- 
ćeno kraljevsko veličanstvo svekolike njihove privilegije, prava, slobo- 
štine i zakone (decreta), Kraljevini Hrvatskoj i njezinim prebivaocima 
i žiteljima od prijašnjih prejasnih vladara nekad dane i podijeljene, 
zajedno s njihovim starim hvale vrijednim običajima i navadama ne- 
povrijeđeno uzdržati, potvrditi i obdržavati, niti će za svoga života iste 
staleže i redove bez obrane ostaviti, nego će njih i slavnu tu kraljevinu 
uvijek, što bolje bude moguće, braniti i štiti, kako dolikuje najvećemu 
i najboljemu vladaru«. 

Još za vijećanja prije izbora smetali su mnogo staležima i Ferdi- 
nandovim poslanicima punomoćnici kneza Bernardina Frankapana. Ti 
su prividno pristajali uz Ferdinanda, ali su u potaji radili protiv njega, 
samo da staleže od njega odvrate (vil seltzamen vergiften red under si 
gestriiet zu abwendung). Došlo i do sukoba između njih i Ferdinandovih 
komisara, koji im ovako stadoše spočitavati: »Njegovo veličanstvo nije 
nipošto ovo očekivalo od vašega gospodara, već je prije mislilo da će 
on kao otac zajedno sa svojim sinom, primivši toliko dobra od austrij- 
ske kuće, poslove njegova veličanstva kod drugih promicati, a ne zapri- 
ječivati«. Bernardinovih punomoćnika nestade nato iz Cetina, ali zato 
osvanu dan po izboru (2. siječnja) glasnik kneza i bana Krste, poziva- 
jući staleže da se pridruže Ivanu Zapolji. Mamio ih ponovo da dođu 
na urečeni sabor u Dubravu; ako ne mogu doći, neka odrede dan da ih 
knez pohodi, jer mu je s njima raspravljati o zamašnim stvarima, o 
kojima zavisi njihova čast i blagostanje. Ali staleži odgovoriše po savje- 
tu komisara da su već izabrali kralja, pa da bez njegova znanja i pri- 
vole ne smiju ići na sabor izvan zemlje ni kakav novi sastanak udesiti; 
ako Krsto želi njima što kazati, neka to priopći njihovu kralju, jer se 





* Još na saboru u Cetinu utanačili su knezovi i plemići hrvatski kako će među 
se razdijeliti onih 800 konjanika što će ih kralj uzdržavati. Prema popisu Ferdinandovih 
poslanika imali bi dobiti: knez Ivan Karlović 200 konajnika, Nikola Zrinski 80, Vuk 
Frankapan Brinjski 50, Krsto Frankapan Brinjski 50, Juraj Frankapan Slunjski 80, 
Stjepan Blagajski 50, Andrija biskup kninski i opat topuski 50; nadalje: Kobasić, 
Tumpić, Križanić i Novaković po 15. — Zimić, Budački i Izačić po 5, — Barotl Dra- 

ić, Pavao Patačić i Ajtić po 4, — Tomašić, Stjepan Otmić, Grgur Otmić, Farkašić, 
Mihajlo Skoblić i još neki po 3, itd. — Suviše predlažu poslanici kralju koliku bi 
posadu morao metnuti u gradove Senjeske kapitanije (Senj, Otočac i Starigrad) i Klis, 
zatim u kraljevske gradove na Uni: u Bihać i Ripač. Za Klis predlažu najmanje 80 
puškara (Puchsenschiitzen), za Senj 60, za Bihać 50, Ripač 15, Otočac 28, Starigrad 12. 

oni samo njemu pokoravaju, Staleži izniješe i razloge, radi kojih su 
Ferdinanda izabrali. Krstin glasnik upozori nato staleže kako su Krsto 
i oni odavna služili Nijemcima, pa da dobro znaju što su time postigli. 
Ovi opet odvratiše: »Knez Krsto zna posve dobro što se njemu u 
Ugarskoj dogodilo kad su ga ono za bradu čupali« (so man in pei 
seinem part daselbst umbzogn hat). 

Baš poruke kneza i bana Krste pridonijele su da su se staleži 
hrvatski 3. siječnja obratili posebnom predstavkom na netom izabra- 
noga kralja svoga Ferdinanda. Javljaju mu kako su ga netom izabrali 
i kako su mu poštom (per postas) poslali spomenicu o izboru i zakletvi 
vjernosti. Nadalje preporučaju Ferdinandu da primi to slavno kraljev- 
stvo u svoju zaštitu kako se pristoji tako ug ednu i moćnu vladaru; 
knezove pak hrvatske da uzme za svoje prave i vjerne podanike te 
da ih štiti u to burno vrijeme i pruži zgodnu pomoć protiv prijetnja 
vojvode Ivana Zapolje, Krste Frankapana i nji ovih privrženika. Na- 
ročito ističu da se ne boje samoga Krste kojemu bi se mogli oprijeti, 
ali njega pomaže Zapolja, pa tako je silniji; oni će ipak progoniti Krstu 
radi njegove očite neharnosti prema prejasnoj kući austrijskoj, od koje 
je tolika dobročinstva primio. Zato i mole kralja da im u roku od 
deset dana pošalje plaću (stipendia) za konjanike i pješake kroz tri 
mjeseca, jer će samo tako moći kraljevinu i sebe obraniti. Neka na- 
dalje opskrbi gradove i druga mjesta u kraljevini zgodnim posadama 
i drugim stvarima; a one gradove i tvrđave koje mu se nisu još pre- 
dale, neka gleda što prije zauzeti (recuperari faciat). Da bi se SEE u 
kraljevini mogla vršiti pravda (ad regimen iustice in hoc regno tenen- 
dum), zamolili su velemožnoga gospodina Nikolu Jurišića, savjetnika i 
vrhovnoga kapitana njegova da on preuzme sudovanje uz četiri ple- 
mića koje su njemu pridali. Tako bi Jurišić bio kao neki namjesnik 
(locumtenens) njegova veličanstva, pa stoga mole kralja da tu njihovu 
odredbu primi, odobri i potvrdi. Napokon javljaju kako su htjeli poslati 
svoje svečane poslanike da mu se poklone i obavijeste o saborskim 
zaključcima, ali su na želju njegovih oratora privremeno od toga odu- 
stali da ne bude prevelikoga troška. S molbom da im kralj ne upiše 
u zlo što su uporno tražili mjesečnu plaću od tri dukata za 800 konja- 
nika, uvjeravaju ga o svojoj odanosti te mu žele da još dugo (ad 
Nestoreos annos) vlada i kraljuje. Ovoj predstavci priložiše Ferdinan- 
dovi oratori svoj opsežni, njemački pisani izvještaj o svom boravku 
i djelovanju u Cetinu, pa se onda 4. siječnja stadoše vraćati prema 
Kranjskoj. Putem stavljahu im zasjede Krsto Frankapan i otac mu 
Bernardin, pače posjedoše sa svojim konjanicima i 500 pješaka sve 
znatnije klance i prevale, želeći ih zarobiti. No oratori umakoše ipak za- 
sjedama te stigoše sretno u Ozalj, koji je tada pripadao Ferdinandovu 
privrženiku, knezu Vuku Frankapanu Brinjskomu. Iz Ozlja pređe pre- 
pošt Oberstain s Nikolom Jurišićem u Kranjsku te bijaše već 6. si- 
ječnja u Metlici, odakle je kralja izvijestio o svojim putnim neprilikama 
i još jednom preporučio zahtjeve hrvatskih staleža. I Jurišić je tražio 
da se nešto učini protiv Krste Frankapana, »jer je sigurno da će knez 
Krsto, ako mu se napokon ne stane na put, još mnogo gorih stvari 

počiniti na sramotu, štetu i kvar njegova veličanstva«. (Dan es gewiss 
ist, wan man Gr. Cristofn der enden nit widerstand thuet, das es vil 
pčser sahen, so eurer majestiit zu schimpf, scehadn und nachtail raichn 
mochte, handln und wurkn wirt). 

Baš onoga dana — 6. siječnja 1527. naime, — kad su se poslanici 
Ferdinandovi ovako tužili na kneza i bana Krstu, sastao se u varoši 
Dubravi (in oppido Dmobro) sabor Kraljevine Slavonije (in prae- 
senti diaeta seu conventione universitatis dominorum et nobilium regni- 
colarum huius regni Sclavoniae). Tu je bio knez ili grof Krsto Fran- 
kapan, koji se ponosito zove »knez Senja, Krka, i Modruša prejasnoga 
principa gospodina Ivana božjom milošću kralja ugarskoga itd. vrhovni 
kapitan, kao i Kraljevina Dalmacije, Hrvatske i Slavonije ban, i župa- 
nije Šimeške i Požeške itd. jednako vrhovni zaštitnik i protektor«; 
uza nj bio je slavonski banovac i križevački župan Emerik Bradač 
od Ladomerca, zagrebački biskup Šimun od Erdeda, zatim još drugi 

velikaši, plemići i zastupnici gradova. Kao poslanici (nuncii) i oratori 
kralja Ivana Zapolje bijahu došli Ivan Banić (B4nffy) od Donje Len- 
dave, župan i gospodar Virovitice i drugih brojnih posjedovanja u 
Slavoniji, zatim plemić Mihajlo Kešeri. Poslanici Ivanovi doniješe pred 
sabor poznati spis od god. 1505. kojim biše isključeni stranci s ugar- 
skoga prijestolja, pa taj spis pročitaše i hrvatskim jezikom protuma- 
čiše (sermone vulgari declarandum). Nato prisutni staleži primiše i 
izabraše Ivana Zapolju za kralja. No kako Nikola Jurišić 22. siječnja 
javlja iz Črnomlja, ipak je morao Krsto staležima priseći i obećati 
da će po najboljim silama svojima o tom nastojati da dođe do mira i 
sporazuma između oba protukralja. Onda mu tek dopustiše staleži za- 
tražene daće (An den vergangen lantag, den er zu Dobrau... gehalten, 
hat er under andern der landschaft daselbst schweren muessen und 
zugesagt, das er zwischen euer kčnigliche Maiestit und des wayuoda 
frid und ainigkait zu machen nach seinem hochsten vermugen darinnen 
zu bemuen. Darauf hat im die beruert landschaft ain steuer zu geben 
bewiligt). Zanimljivo da je zagrebački biskup Šimun od Erdeda tom 
prigodom zatražio prepis spisa od god. 1505. »za zaštitu svoga prava« 
(iuris sui ad cautelam); taj bi mu spis izdan treći dan sabora (8. 
siječnja) i potkrijepljen pečatom banovca Emerika Bradača. 


Tako je Hrvatsko Kraljevstvo na osvitku god. 1527. bilo podije- 
ljeno na dva velika tabora: Kraljevina Slavonija imala je kralja Ivana 
Žapolju, a Kraljevina Hrvatska kralja Ferdinanda. Tadanje stanje zgod- 
no se ogleda u pismu što ga je 8. siječnja Gašpar Pastor, odlični gra- 
đanin varoši na brdu Gradecu tik Zagreba, pisao svomu znancu u Mle- 
cima: »Ovih dana stigla je zapovijed od našega kralja (Ivana Zapolje) 
da Nijemci ni kojim načinom ni putem ne mogu iz ovih krajema izvoziti 
ikakvu robu, i to pod prijetnjom najveće kazne, tako nije moguće izvo- 
ziti volove za pripomoć presvijetle signorije (mletačke). Knez Krsto 
je ovdje, te je proi nedjelje (6. siječnja) bio obdržavan sabor ove 
gospode slavonske (de Schiavonia). Veličanstvo kralj imenovao je nje- 
ga (kneza) banom Slavonije i Hrvatske i vrhovnim kapitanom, te mu 
je dao prioriju (vransku) i Senj s njegovim pripacima; na ovom saboru 

io je Potvrđen. Još je njegovo veličanstvo podijelilo njemu neke svoje 
vlastite kaštele, a i neke od odmetnika krune; tim je (knez) postao tako 
velik kako zaista ni jedan od njegovih nije bio; ako bude dobar za 
kršćanstvo, neka ga Bog uzdrži u dobru i boljemu, ako bude protiv- 
no, neka ga poništi... Veličanstvo kralj dalo mu je nadalje novaca 
da unovači 5000 konjanika; već ima uza se do 2000 konjanika, a 
unovačuje ih dnevice. Ne znam kako će se sve te stvari 
svršiti; koliko god razabirem, bit će velik rat 
(bella guerra) našega kralja i principa Ferdi- 
nanda. Jedna stranka stoji uz principa, a druga uz kralja; gospoda 
u Hrvatskoj, kao knez Ivan (Karlović) od Krbave i sva druga gospo- 
da u Hrvatskoj podložna su principu, te su mu ovih dana prisegla vjer- 
nost, a princip dao im je plaću (soldo) za neki broj konjanika, za 
koliko nisam još doznao; ali to je istina da su se svi podvrgli principu 
izuzev kneza Krsta i njegovog oca. Baćan Stjepan i veliki Ferenac s 

mnogo plemića stoje svi uz principa, te su ovih dana s mnogo konja- 
nika otputovali put Beča da prate principa na krunidbu u Kraljevinu 
Češku i Šlesku... Sudim da ćemo ovoga proljeća imati velik rat: s 
jedne strane s Nijemcima, a s druge s Turcima. Blažen onaj 
koji će se moći zakloniti na mirao mjesto (beato 











KRALJ IVAN ZAPOLJA 
Po drvorezu iz djela »MAUSOLEUM POTENTISSIMORUM REGUM« (Niirnberg, 1663). 


chi che si potra retirare a loco pacifico). Sudim još da se naš kralj ne 
će moći oduprijeti Nijemcima, ako ne pozove Turaka; tako barem narod 
govori. Bože sačuvaj kršćanstvo. Što će dalje slijediti, 
javit ću vama. Ali to je sigurno da bez rata nećemo 
proći.« 

Međutim rat ipak nije odmah planuo, jer su se i Ferdinand i Ivan 
Zapolja žacali da borbu započnu. K tomu nisu ni jedan ni drugi imali 
dosta novaca za ratovanje. Tako su oba protivnika tek skupljala sile 
za eventualnu borbu. Ferdinand pošao je u Češku, gdje bi 24. veljače 
1527. u Pragu okrunjen za kralja, a zatim je još neko vrijeme ostao u 
zemljama češke krune da u njima svoje vladanje utvrdi. No zato nije 
ni za jedan čas odvraćao oči s Ugarske i Hrvatske. Kad se 20. veljače 
Zapoljin poslanik i senjski biskup Franjo Jožefić vraćao kući iz Italije 
i Mletaka, nije mogao poći u svoju stolicu u Senj, jer je tamošnji 
kapitan Petar Kružić bio posve odan Ferdinandu, nego se iskrcao u 
Novom, gradu Bernardina Frankapana. Međutim i tu zamalo da ga 
nije zarobio riječki kapitan po nalogu svoga gospodara. Odmah nakon 
svoga dolaska u Novi obavijestio je Jožefić mletačkoga dužda o svome 
putovanju, a uz to mu je javio kao novinu da se knez i ban Krsto ne- 
davno oženio sa Katarinom Dragićevom, udovom Ladislava Kaniškog, 
ženom preodličnom, mladom i bogatom (la qual donna č nobilissima 
et ricca et zovene et honesta). Iz Novoga pošao je Jožefić, uklanjajući 
se oprezno zasjedama, u Ugarsku, te ga već 10. ožujka nalazimo u 
Šegeždu, odakle odgovara knezu Krstu na njegovo pismo, pisano 3. 
ožujka u Šarvaru. Biskup piše knezu uz drugo. »Znaj vaša milosti, da 
sam to slišal, i po listih prijatelj razumil v Rimi još, a navlastito u 
Benetcih, da bi me volili Nimci uhititi nego bašu bosanskoga«. 

Jožefić bijaše kralju Ivanu donio iz Melataka i Rima samo pustih 
obećanja; ali već po tom moglo se razabrati da evropski vladari više 
naginju Ivanu nego Ferdinandu, kojega su se žacali radi premoći 
brata mu Karla. Odlučno pristao je uz Zapolju francuski kralj Franjo 
I, zakleti dušmanin kuće Habsburg. On je smjesta poslao u Ugarsku 
zasebnog poslanika, po imenu Antuna Rincona, Španjolca, koji se bijaše 
Karlu iznevjerio. U pismu kralju Ivanu veli Franjo da je izbor njegov 
sretan događaj po Kršćanstvo; pobuđuje ga da ustrajno brani svoje 
pravo na prijestolje, obećava mu krepku potporu svoju, englesku, pa- 
pinsku i mletačku, te mu napokon nudi E aricuski: kneginju za ženu. 
U daljnjim pismima na palatina Batora, bana Baćana i sav narod ugar- 
ski odvraća ih od Ferdinanda i opominje ih da budu vjerni i odani 
kralju Ivanu. Riječi svoje potvrdio je francuski kralj i činom, šaljući 
svaki mjesec kralju Ivanu po 30.000 talira potpore. 

Odlaskom Ferdinandovim u Češku, a još više potporom stranih 
vlasti postajaše stanje Ivana Zapolje u Ugarskoj dnevice sve povoljnije. 
U njegovoj vlasti bila je gotovo čitava zemlja izuzev tek krajeve uz 
austrijsku granicu s gradovima Požunom, Starigradom i Šopronom: 
pače i neki Ferdinandovi privrženici stali su kolebati ne bi li mu se 
pridružili. Tako se iznevjeri Ferdinandu srijemski biskup i kancelar 
Stjepan Brodarić, zatim vranski prior Ivan Tahi. Napokon zaprijetio je 
i ban Franjo Baćanin da će se odmetnuti od Ferdinanda. Već u siječnju 
1527. javljao je Nikola Jurišić da se Baćani kani izmiriti s Krstom Fran- 
kapanom, pa da će onda zajedno na Štajersku navaliti; u prvoj polovici 
veljače javljala je opet kraljica Marija svome bratu da Baćani ne može 
dulje ostati u njegovoj službi, jer nema čime plaćati svoje vojnike. 


FERDINAND I. HABSBURGOVAC I IVAN ZAPOLJA 91 











RUŠEVINE GRADA CETINA, 


pod kojim je stajala varoš Cetin sa samostanom franjevaca. 





Malo zatim stigao je sam Baćan u Požun i ondje 16. veljače s kraljicom 
Marijom i sa savjetnicima kralja Ferdinanda utanačio formalan ugovor, 
u kojemu je označio uvjete pod kojima bi i dalje ostao u službi Ferdi- 
nandovoj. Ferdinand je nato pismom iz Praga 9. ožujka Franju Baćana 
ponovo imenovao banom Kraljevina Dalmacije, Hrvatske i Slavonije, 
te zapovjedio staležima Hrvatske i Slavonije da ga »ponovo za bana 
priznaju, dužnu mu čast i štovanje iskazuju, te se njegovu sudu i vlasti 
pokoravaju« (ut deinceps eundem Franciscum pro bano indubitato 
agnoscatis et ea qua decet reuerentia et honore presequamini ipsiusque 
iudiciis et iurisdictioni paretis et obtemperetis). No budući da se ostali 
uvjeti nedavno sklopljenoga ugovora, osobito što se tiče novaca, nisu 
ispunili, ijzavio je Franjo Baćani oko 12. ožujka u Požunu odlučno da se 
mora, ako ga smjesta ne isplate kako je utanačeno, još danas s 
Ferdinandom oprostiti da uzmogne već sutradan k Zapolji poći. 
Kraljica se Marija te prijetnje tako prepala da je od požunskih gra- 
đana uzajmila 5000 dukata i tako bana bar za neko vrijeme namirila. 

Ban je Franjo Baćani jamačno samo zato tako odlučno postupao, 
jer se uto sabirao ugarski sabor što ga bijaše još 6. veljače kralj Ivan 
Zapolja sazvao u Budim za 17. ožujka 1527. da se ukloni prijeteća po- 
gibelj kraljevstvu, budući da ima premnogih koji »pod izlikom zaštite 
i obrane kraljevstva rade o pogibiji i zatoru ovoga naroda i jezika 

ugarskoga«. Kako je i ban i knez Krsto svima silama nastojao da iz 
Slavonije dođe na taj sabor što više velikaša i plemića (u pismu iz 
Šarvara od 3. ožujka poziva i biskupa Jožefića »k stanku, ki će biti 
drugu nedilju korizme«), i kako je zaista mnogo bivših privrženika 
Ferdinandovih u Ugarskoj i Slavoniji prelazilo na stranu Zapoljinu: 
posve je razumljivo da se i ban Franjo Baćani htio osigurati ako ustraje 
uz Habsburga. 

Zapoljom urečeni sabor sakupio se u Budimu u određeno vrijeme. 
Palatina Batora, bana Baćana, biskupa Salahaza i pokladnika Thurza 
nije bilo; ali zato je bila zastupana gotovo čitava ostala U, arska. Našlo 
se na okupu devet biskupa (među njima egerski i zagrebački Šimun 
od Erdeda, srijemski Stjepan Brodarić i senjski Franjo Jožefić), zatim 
tri prepošta (budimski Ivan Statileo), osam državnih i dvorskih dosto- 
janstvenika, trinaest baruna, osam župana, napokon po dva zastupnika 
plemstva iz gotovo sviju županija. Od slavonskih lostojanstvenika i 
velikaša bio je ban i knez Krsto Frankapan, vranski prior Ivan Tahi, 
zatim Petar Erdedi, virovitički župan Ivan Banić (B4nffy), požeški 
župan Ivan Dežević (Desewffy); nunciji i oratori Kraljevine Slavonije 
bili su Mihajlo Kešerev, Ladislav Ratkaj, Gašpar Kecer, Ivan Turoc i 
Matija Brodarić, — u ime Požeške županije došli su Ivan Lewkws i 
Andrija Dresneky, u ime Virovitičke Ivan Fanchy i Ivan Fekethe, a 
za Vukovsku Mihajlo Wolkowyth i Petar Rachyth. Sabor je u kratko 
vrijeme stvorio 45 zaključaka, između kojih su najzamašnija dva: 
jednim biše privrženici Ferdinandovi proglašeni izdajicama i lišeni svo- 
jih imanja; drugim bi kralju za obranu zemlje dopušten deseti dio od 
gotova novca, zlata, srebra i stoke svih podanika, plemića i neplemića. 
I Ferdinand bijaše 7. ožujka 1527. iz Praga poslao pismo u kojem je 
staleže pozvao da se pokore njemu kao svome zakonitome kralju i da 
se dulje ne dadu zavoditi od vojvode Ivana. Ali mu staleži odgovoriše 
24. ožujka oštrom poslanicom u kojoj uz drugo izjaviše da Kraljevstvo 
Ugarsko nikada nije bilo ni miraz a ni tributarno (dotalitium, vel tri- 
butarium, venaleque), nego slobodno i prosto od vlasti kojega god 
stranoga vladara (sed liberum et a cuiuslibet externi principis iurisdic- 
tione exceptum); pak stoga nije nijedan ma ni krunjeni vladar mogao 
preuzeti kakve obveze u pogledu nasljedstva. Oni su svi složno usta- 
novili da ne će nikada strana vladara uzeti za kralja; stoga ga opominju 
i mole neka se ubuduće više ne zove kraljem ugarskim niti njih svojim 
podanicima i neka se više ne miješa u poslove toga kraljevstva. 

Dok je Ferdinand u Češkoj i Šleskoj svoju vlast utvrđivao, a Ivan 
Zapolja privrženike svoje u Ugarskoj i Slavoniji okupljao, dotle je ne- 
sretna Kraljevina Hrvatska opet krvarila. Ferdinand bijaše svoja obe- 
ćanja, zadata u Cetinu, slabo ili nikako ispunio, a tobožnjega bana 
Baćana nije bilo ni blizu. Vrhovni kapitan Nikola Jurišić, kojega su 
Hrvati od milošte zvali Mikulica, radio je zajedno sa senjskim kapita- 
nom Petrom Kružićem i s hrvatskim knezovima za obranu zemlje što 
je samo mogao; ali ni on nije imao dovoljno vojske, zaire ni novaca. 
Dok je Ivan Karlović stajao na straži uz Unu kod grada Krupe, stao 
je bosanski paša Husrev-beg s drugim sandžacima provaljivati u nje- 

govu djedovinu, u Krbavu i Liku, da je ionako već opustošenu do kraja 
pohara i osvoji. Već 19. veljače 1527. javlja Petar Kružić iz Senja riječ- 
komu kapitanu Ivanu Apfaltereru, kako je velika turska vojska stigla 
u Gacku, pa da ondale robi sve do grada Kastva. Odmah zatim, 24. 
veljače, javlja stari Bernardin kapitanu svoga sina Krste u Podgradu 
(Castelnuovo) u Istri kako je turska konjica s tri paše pošla preko 
Like i harala na jednoj strani do Metlike i Novigrada, a s druge do 
Modruša. Sama kraljica Marija u pismu od 28. ožujka iz Požuna na bana 
Baćana žali nevolju Hrvatske koja ju je snašla s turske provale (de 
Turcorum in Croatiam irruptione et depraedatione istic facta). Čini se 
da je u povodu te turske provale sam ban Baćan došao u Hrvatsku, te 
se negdje oko Udbine s Turcima ogledao. U isto vrijeme, kada su jedne 
čete turske haračile preko Krbave, Like, Gacke i Modruša sve do Istre 
i Kranjske, dolazile su druge čete u krajeve južno od Velebita između 
Knina i Zadra. Tu je još stajao jedini veći grad Obrovac, na ušću 
rijeke Zrmanje, a u susjedstvu mletačkoga Novigrada i Posedarja. 
Pripadao je Obrovac knezu Ivanu Karloviću kao ostatak njegova silnog 
posjeda u onom kraju, a zapovijedao je u njemu kao kaštelan knez 
Jurko ili Juraj Posedarski, dalji rod kneza Ivana Krbavskoga. 
Još uoči boja na Mohačkom polju odrekao se knez Jurko kastelanije, 
jer je zdvajao da bi grad mogao dulje održati. Ali na pismenu molbu 
Ivana Karlovića od 12. kolovoza ostao je knez Jurko i dalje u gradu. 
Međutim već 26. veljače 1527. javljaju zadarski knez Vetor Barbadigo 
i kapitan Zakarija Valaresso u Mletke da je 500 turskih konjanika došlo 
pred Obrovac, u kojemu je tada bilo tek 25 pravih vojnika. Mjesec dana 
poslije, 26. ožujka, još su dva turska sandžaka došla pred kaštel; stoga 
je kaštelan Juraj poslao preko Zadra u Senj svoga sinovca da traži 
pomoć. Na čelu turskih četa, kojih je bilo oko 2000, stajao je šibenski 
poturica Murat-beg, osobiti ljubimac bosanskoga paše Husrev-bega. U 
turskoj vojsci bio je također neki kršćanski odmetnik, po imenu Da- 
mjan Klokočić, koji je već više puta pomogao Turcima da prevarom 
uzmu kršćanska mjesta. Čini se da je i taj put malu posadu u gradu, 
kojoj ne bijaše niotkuda pomoći, nagovorio da se preda. Knez Juraj 
Posedarski govorio je vojnicima (drobantima): »Junaci, braćo, arvimo 
se! Braćo, prija mi glavu usicite, nego se daste begom«. Ali oni odvrgoše 
svoje »pukše« i rekoše: »Brani se, ako oćeš; mi ćemo se predati«. 
Dne 30. ožujka stadoše Turci iz topa pucati na grad, ali već nakon 13 
ili 14 hitaca predade se posada. Jurko Posedarski bi zarobljen i odve- 
den na robiju; čini se da nije bio ništa kriv, premda su ga poslije 
krivili da je izdao grad za veliku svotu novaca, tako da se je još u srpnju 
vodila protiv njega istraga. Ferdinand je zbog gubitka Obrovca bio dubo- 
ko potresen; dne 27. travnja 1527. poziva iz Jigerndorfa svu hrvatsku go- 
spodu i plemiće da svoje gradove ili utvrde ili njemu predaju. Među- 
tim malo dana nakon pada Obrovca osvojiše Turci posljednje gradove 
u Krbavi, među njima i Udbinu, Komić i Mrsinj, koje su 
smjesta počeli utvrđivati da iz njih udaraju na ostatke Hrvatske Kra- 
ljevine. Već 29. svibnja jadikuje knez Krsto Frankapan: »Ono ča smo 

imili u Hrvatih, to nam li savsema Turci razrobiše, pokli je Udvi- 
na vzeta; do donaska ni nijedan dan bil, ki mi otca nisu robili«. 


Pad Obrovca i Udbine nemilo se dojmio hrvatskih knezova i ple- 
mića. Duboko potreseni sastadoše se 28. travnja u Cetinu na sabor. 
Bijahu tu biskup i opat Andrija Tuškanić, Ivan Torkvat Karlović, knez 
Nikola Zrinski, knez Krsto i Vuk Frankapani Brinjski, Juraj knez Fran- 
kapan Slunjski i Cetinski, knez Stjepan Blagajski, — i uz njih brojno 
malo plemstvo (universitas nobilium regni Croatiae). Raspoloženje sta- 
leža ogleda se najbolje u predstavci koju su upravili na kralja Fer- 
dinada i koju su oratori saborski Bernardin Tompić i Mihajlo Skoblić 
imali kralju odnijeti. Hrvatski staleži spotiču Ferdinandu da su ih od 
onoga časa kad su njega izabrali za kralja ostavili svi dotadanji prija- 
telji i pomagači; pače i Slavonija, koja je kroz stoljeća podnosila dobro 
i zlo s njima, sada se od njih odvrgla. Hrvatska je odijeljena od sva- 
koga saobraćaja s ostalim svijetom; s mora joj brane dovoz Mleci, a 
sa Save slavonski privrženici Zapoljini. Silan glad zavladao je u zemlji, 
a narod umire od gladi. Mnogi podanici hrvatskih knezova bježe u toj 
nevolji u susjednu Bosnu, te se bojati da će velik dio naroda ostaviti 
i vjeru kršćansku samo da spase živu glavu. Novi kralj Ferdinand slabo 
mari za Hrvatsku; on ne drži zadatih obećanja svojih prigodom izbora 
da će Hrvatsku sjediniti sa svojim nasljednim 
zemljama (nos coagregare erga alla regna sua hereditaria), saču- 
vati je u sloboštinama i privilegijama, uzdržavati u njoj tisuću konja- 
nika i dvije stotine pješaka (koji se zovu martolosi), te ih točno plaćati, 
gradove na krajini opskrbiti »puškama« i hranom. Nekad su kraljevi 
trošili u ime obrane Hrvatske jedino za topnike i za bana 60.000 forinti. 
Hrvatska je gotovo sva opustošena do Kranjske. Turci se spremaju na 
novu navalu, a gradovi uz Unu, koji su branik Hrvatske, nemaju ni 
vojnika ni drugo za obranu. Pače i ključ Hrvatskoj, grad Bihać, u 
kojem je uvijek bilo po sto konjanika i sto puškara, ima sada samo 
pet momaka. Ban Baćani, koji bi morao biti zamjenik kraljev, i ujedno 
vrhovni vojvoda i sudac kraljevine, ne boravi nikad u zemlji, već ostaje 
na svojim posjedima u Ugarskoj. Hrvati su se već više puta zbog svega 
toga tužili vrhovnomu kapitanu Nikoli Jurišiću, koji je kralja izvješći- 
vao o svemu, ali uzalud. Napokon zahtijevaju i mole da kralj ipak jednom 
svojim pismom potvrdi ona obećanja koja bijahu prepošt Pavao Ober- 
stain i drugovi u njegovo ime na izbornom saboru u Cetinu zadali. 
Uza sve te tužbe i tegobe odiše predstavka mjestimice i muževnim po- 
nosom, kao ondje gdje staleži kralju poručuju: »Neka zna vaše veličan- 
stvo kako se ne može naći da bi ikoji gospodin s pomoću sile Hrvat- 
skom zavladao. Jer po smrti našega posljednjega kralja, sretne uspo- 
mene Zvonimira, slobodne se volje pridružismo svetoj kruni 
Kraljevstva Ugarske, a poslije toga sada vašemu veličanstvu. (Nouerit 
maiestas vestra, quod inveniri non potest, et nullus dominus potencia 
mediante Croaciam occupasset. Nisi post discessum regis nostri ultimi 
Zvonymer dicti, felicis recordacionis, libero arbitrio se coadiunximus 
circa sacram coronam regni Hungariae, et post hoc nunc erga maiesta- 
tem vestram).« 

Na tu odlučnu predstavku a i na usmena izlaganja hrvatskih po- 
slanika odgovorio je kralj Ferdinand porukom od petnaest točaka ko- 
jom je nastojao udobrovoljiti i ohrabriti ojadjene staleže. On obećava, 
da će privilegije, slobode i prava Kraljevine Hrvatske netaknuta i čvrsto 
čuvati i poštivati, on će ih po svima silama pomagati hranom i bojnom 
zairom, on će preuzeta plaćanja točno ispunjivati. Budući da nisu s 
banom Baćanom zadovoljni, poziva ih da imenuju nekoliko sposobnih 
i dostojnih lica, između kojih će novoga bana imenovati. Jednako ih 
poziva neka mu označe više zgodnih osoba između kojih će četvoricu 
izabrati da zajedno s vrhovnim kapitanom vrše pravdu u zemlji do dalj- 
nje odredbe njegove. Rečenomu Jurišiću zapovjedio je još da nastoji 
pronaći način, kojim bi grad i varoš Bihać došli u kraljevsku vlast, 
pa da ih onda tako utvrdi da budu zaštita i branik kraljevine i domo- 
vine. Nadalje će Jurišić i gradove na krajini pregledati i prema potrebi 
utvrditi; jednako će vrhovni kapitan vazda biti na oprezu sa svojim 
konjanicima i topništvom da priskoči u pomoć ako bi tko silovito u 
zemlju provalio. Neka se staleži ne boje da bi se s vojvodom Ivanom 
pogodio; on toga ne bi htio učiniti ako mu ne ustupi Kraljevinu Ugar- 
sku. Poslat će također posebno izaslanstvo da razvidi stanje u Hrvat- 
skoj; Petra Keglevića, kojega su preporučili, već je primio. Samo dvije 
želje ne može im za sada ispuniti; on ne može držati u zemlji 1000 
konjanika i 200 martolosa za obranu njezinu, jer se sprema za rat u 
Ugarskoj protiv odmetnika (contra rebelles); jednako ne može udovo- 
ljiti njihovu predlogu glede unije između austrijskih zemalja i Hrvat- 
ske (concernentem unionem patriarum austriacarum et Croatie) zbog 
golemog tereta posala koji su ga zaokupili. Ali i o tome odlučit će 
u zgodno vrijeme (congruo tempore). 

Prema svim izloženim prilikama bilo je stanje u Ugarskoj, Slavo- 
niji i Hrvatskoj u prvoj trećini 1527. za Ferdinanda dosta nepovoljno, 
to više što se u polovici svibnja još i ban Franjo Baćani svoje časti 
odrekao, jer mu nije mogao ispunjavati zadatih obveza. Da se tada 
Ivan Zapolja svom snagom latio oružja, kako ga je knez i ban Krsto 
Frankapan neprestano salijetao, bio bi u tih čas malu četu očitih pri- 
vrženika Ferdinandovih pokorio ili bar primorao da bježe iz zemlje. 
Ali u Zapolje nije u odlučni čas bilo potrebne energije, nego se stao sa 
svojim protivnikom pogađati. Obratio se na poljskoga kralja Sigismunda 
I Jagelovića, svoga šurjaka (po sestri svojoj Barbari), da bi pokušao 
nagodbu s protukraljem Ferdinandom. Na prijedlog poljskoga kance- 
lara Ssydlowieczkoga utanačeno bi primirje između oba takmaca; to je 
primirje potvrdio Zapolja 14. travnja, a Ferdinand još 26. ožujka. Tek 
1. lipnja sastat će se punomoćnici obiju stranaka u Olomucu na 
dogovor, pa će tu pod predsjedanjem poljskih poslanika (Szydtowieczko- 
ga i druga mu) kroz petnaest dana raspravljati o nagodbi. Za čitavo to 
vrijeme, dakle do 15. lipnja, obvezuje se Zapolja da ne će dirati ni u 
Ferdinanda ni u njegove privrženike. Na zboru u Olomucu zastupat 
ćer Ferdinanda Aleksije Thurzo, austrijski kancelar Leonard Harrach, 
vratislavski biskup Jakov, vijećnik Adler i dr. Beato Widmann; a Za- 

polju kaločki nadbiskup Franjo Frankapan, kancelar Stjepan Verbeci, 
virovitički župan Ivan Banić (B4nffy), napokon prepošti: Andrija ostro- 
gonski i Ivan Statileo budimski. 

Utanačeno primirje i pogađanje u Olomucu bilo je samo u prilog 
Ferdinandu, jer se mogao dovoljno pripraviti za odlučnu borbu. Dok 
je Ivan Zapolja plandovao, Ferdinand je sa sestrom Marijom i sa svojim 
ugarskim i austrijskim savjetnicima sve moguće činio da skupi novaca 
i vojnika za rat. Mimo to gledalo se na svaki način da se što više 
Zapoljinih privrženika predobije za Ferdinanda, osobito u Slavoniji, 
gdje dosad austrijske stranke nije ni bilo. Uz Petra Keglevića, 
kojega bijahu već hrvatski staleži preporučili, primio je Ferdinand u 
svoju službu također srpskoga despota Stjepana Berislavića; 
u isto vrijeme ili poslije predobio je Ludovika Pekrija (Pakrač- 
koga) od Petrovine, gospodara gradova Rasinje i Gušćerovca, kao i brata 
mu Nikolu, nadalje Ivana Kaštelanovića od Svetoga Du- 
ha (Castellanfy de Zenthlelek), Ivana, Krstu i Franju od plemena 
Zempče (Zempche = Svetačkije), Ivana Alapića ili Hlapčića 
i druge. Stranka Ferdinandova osjećala se naskoro već tako jaka da su 
Ludovik (Lauš) Pekri, Kaštelanović i braća Zempče sa 40U konjanika 
došli 23. svibnja 1527. u Križevce na sabor, što ga bijaše Krsto Fran- 
kapan ondje sabrao, te stali njemu prijetiti. Tek kad je Krstu stiglo 
u pomoć uz onih 200 konajnika, koje je uza se imao, još 1300 momaka, 
uzmakoše Pekri i drugovi uz prosvjed, te se sabor mogao nastaviti. 
Međutim kad se nakon svršena sabora knez Krsto svratio sa svojim če- 
tama u Veliku, dođe k njemu bivši njegov dvorjanik Jerolim (Jurišić) 
Zadranin, a od nedavna privrženik Ferdinandov, pa stade i njega odvra- 
ćati od Zapolje. Sam Krsto piše o tom u pismu biskupu Jožefiću 14. 
lipnja ovako: »Bil je pisal Jerolim kneži milosti našemu ocu i gospodinu 
jedan takajše list..., da bi na to stal knez, da bih ja postal 
sluga kralja českoga; i ako ne budu kralja českoga sluga, 
da je to kralja českoga odlučenje i vsega njegova tanača, da imaju rat 
početi nad nami trimi vojskami; jedna da gre na (o)vo imenje, ko 
imamo u Hervatih tere u Vinodolu, ča je vse z Nimci na meji; ova 
druga vojska, da gre na (o)ne grade moje žene, ke imam na Ugrih, 
ki su takoje na meji nimškoj; a s tretu vojsku da ote pojti uprav kadi 
nas sliše. I na to se je klel i rotil, da je tako odlučeno, i da su se jure 
ganule pukše z Beča, z Novoga mesta i z Praga, sto velikih pukaš. I 
obrh svih tih pisam i rot, ke je našemu otcu i gospodinu učinil, ni se 
otel zadovoljiti; jučeraka (13. lipnja) je bil k nam ovdi prišal, ponavlja- 
jući sve te riči i zalagajući svoju glavu na to, da je sve to isto, da na 
me gredu najprvo. Mi smo mu pako odgovorili: da mu zahvaljamo, 
da nam se službu kaže, kuliku on oće; mi to znamo, kada bi nam bil 
tuliku službu rad kuliko se obišće, bil bi pri nas ostal; da zač se je 
zbojal tih vojask, za ke pripovida tr je prošćenje vzel? Ka vojska 
kada kuli pride pred li kuli grad, ki mi deržimo, 
ote poznati, da su dobri ljudi u gradih, i da i 
on dite ni čiji su gradi; i to stanovito znaj, da moj go- 

spodin kralj ugarski ni toga običaja, da bi svoje sluge ostavil u koj 
nevolji, u ku bi zainj pali... I ide dosti zle volje rečeni Jeronim 
od nas...« 

U rečenom pismu javljao je Krsto svomu prijatelju Jožefiću još i 
ovo: »Mir za ki se ote v Olomuci truditi, povida Jerolim, da 
Nimci nete ništare zaklopiti, nego da na prehi- 
nu to čine«. I pravo je Krsto javljao: dogovaranja u Olomucu 
svršila su se bez ikakva uspjeha, Ferdinand bijaše uto skupio dovoljno 
vojske i novaca za rat. Brat mu je Karlo poslao 100.000 dukata u mje- 
nicama, češki staleži i sabori nasljednih zemalja dopustili mu subsidije, 
a k tomu je uzajmio novaca od novčara Fuggera i rada Vratislave. 
S tim je sredstvima opremio malu, ali vrsnu vojsku. Poslali mu još 
pomoćnih četa vojvoda saski Juraj i vojvoda Erich od Braunschweiga. 
Tako je skupio usve 8000 pješaka i 3000 izabranih konjanika. Vrhov- 
nim vojvodom imenovao je brandenburškog markgrofa Kazimira, a 
podvojvodama Nikolu Salma, Ivana Kocijana, Leissera i druge. Ta će 
vojska poći niz Dunav ravno u Ugarsku sve do Budima. U isto vrijeme 
treba i u Slavoniji odmetnika Krstu Frankapana pokoriti. Ta bi zadaća 
namijenjena u prvom redu Franji Baćanu, koji bi od palatina i ostalih 
savjetnika kraljevih zamoljen da ne razglasi svoje ostavke, nego da se 
opet primi banije; njemu će pomagati hrvatski knezovi, na čelu im knez 
Ivan Karlović, zatim velikaši i kapitani južne Štajerske i Kranjske. 
Franjo se Baćan pismom od 6. srpnja iz Rače ispričavao da se nije odre- 
kao banske časti što bi se kratio služiti Ferdinanda i državu nego od 
krajnjega siromaštva (sed paupertas id nos coegit facere). Ta tako je 
ubog da svega ima samo šesnaest forinti (quod in tanta paupertate 
sum, ut vix 16 flor. sum possessor). »Vaša gospodstva javiše nam da 
ne bi našu ostavku razglasili. Ali što je treba razglasiti kad svaki čovjek 
zna da ne mogu u toj službi dulje ostati radi najveće potrebe i siro- 
maštva svoga«. I knez Ivan Karlović piše kralju Ferdinandu 11. srpnja 
iz grada Krupe da je razumio zapovijed njegovu, po Nikoli Jurišiću 
i Ivanu Puchleru dostavljenu; da nije željan prolijevati kršćanske krvi, 
ali da je sa svojim službenicima gotov poginuti za njega. Ako ga dakle 
kralj želi maknuti iz ovoga kraljevstva (a regno isto movere et alliena- 
re), neka mu osigura plaću za 300 konjanika i podjedno mu posadom 
opskrbi grad Krupu, »jer ili idem u one krajeve ili ostanem ovdje, 
bojim se da ću ga bez pripomoći vašega veličanstva izgubiti. Ako ga, 
što Bog odvrati, Turci zaposjednu, opustit će čitava Kraljevina Hrvat- 
ska i Kranjska«. Na tu jadikovku dopustio je doduše Ferdinand pismom 
iz Beča od 19. srpnja Ivanu Karloviću »da za sada kod kuće ostane 
i za obranu kraljevina udešava i čini što se njegovoj vjernosti i oda- 
nosti prema njemu pristoji«; ali nešto poslije ipak Ivan Karlović po- 
lazi s Franjom Baćanom, koji se opet prihvatio banije, u sjeverne strane 
prema Kupi i Savi da bije boj s Krstom Frankapanom. U isto vrijeme 
nekako imenovan bi Karlović banom uz Franju Baćana; već 9. kolo- 
voza 1527. izdaje Ivan Karlović kao ban u Novigradu povelju turo- 
poljskim plemićima Tomi i Grguru Poglediću od Kurilovca. 

Međutim bijaše kralj Ferdinand još 29. lipnja izdao proglas na 
Ugre kojim je Ivana Zapolju proglasio uzurpatorom, a u polovici srpnja 
poslao je glasnika u Budim koji je Zapolji navijestio rat. Dne 30. srpnja 
došao je Ferdinand sam s pratnjom od 600 osoba na granicu austrijsko- 
ugarsku; tu su ga 31. srpnja dočekali njegovi ugarski privrženici, na 
čelu im palatin Stjepan Bator, pred kojima je položio zakletvu da će 
vazda poštivati zakone i slobode Ugarskoga Kraljevstva, a osobito Zlat- 
nu bulu Andrije II. Nato uđe s vojskom svojom uz desnu obalu Dunava 
u Ugarsku. Gradovi i utvrde u tom kraju, kao Đur, Totis (Tata), Ostro- 
gon i Višegrad predale su mu se redom ili smjesta ili nakon kratka otpo- 
ra, tako da je već 20. kolovoza mogao unići u Budim, iz kojega bijaše 
Ivan Zapolja još na Veliku Gospu izašao i zaklonio se u Hatvan. 


Baš onoga dana, kad je Ferdinand provalio u Ugarsku — naime 
31. srpnja —, boravio je knez i ban Krsto Frankapan sa svojim četama 
»u Ivanićih«. Kralj Ivan Zapolja, koji mu gotovo nije vjerovao kad mu 
je po Jožefiću slao poruke kako se »Nimci kruto spravljaju«, bio je 
sasvim preneražen, te je sada salijetao Krstu da što brže skupi slavon- 
ske čete i da mu pohita u pomoć. Ali Krsto nije mogao njegovoj želji 
ugoditi s više razloga, koje je iznio u svome pismu Piskupu Jožefiću. 
Tu piše uz drugo: »Kralj hoće, da ja gori grem i ov vas orsag; ja 
ću gori pojti, kako mi pride ta milošnak, kako sam sobu ovo spra- 
vljam i rusag, ako budu mogal koga spraviti. I ovo je jure jedan misec, 
da ih shlavljam, spovidajući pod vičnu nemilost, tere nis' mogal ni- 
kogare spraviti. Ovo je danaska osmi dan, da sam z Velike tr da sam u 
tabori samo svojimi ljudi; ni nigdo joščer prišal, ča bi jedan, mimo 
včeraka pridoše 50 ljudi gospona Hampova, i Kerečini Paval š njimi. 
To su vsi šerezi slovinski, ke sam skupiti mogal u jednom misecu. 
Nete se kupiti, dokle jim nigdor ne pači, ni je vojske neprijateljske 
v orsagi; ako pride gdoje, taki se hoće kupiti, navlastito, kada ja tamo 
pojdem, k tomu i rusaga onuliko, koliko se bude ga otelo skupiti. 
Ovo je knez Ivan (Karlović) v Lukavci (u Turopolju), tr razčinja one 
uboge plemenite ljudi, otijući je poda se podbiti i sebri je učiniti. K 
tomu je poručil ka vsim plemenitim ljudem, ki su meju Kupi tr Savu, 
da se Ferdinandu predadu; ako li ne, da je hoće višati i glave jim 
sići, kako smo vam i prvo pisali. Ki sada to taji našemu poslu rečeni 
knez Ivan koliko za (o)ne plemenite ljudi meju Kupu tr Save; ali ne 
će pojti z Lukavčan, nego je tare i razčinja. Hotih i na nj pojti i ne 
daše mi Slovinci. Ki knez Ivan, kako sliši, da sam ja k(a) kralju šal, 
tako hoće zaujeti Zagreb, za volju moći mirnije spati u Rakovci; s toga 
Zagreba hoće moći vas orsag robiti, zderkujući ž njega ob noć i ob 
dan; takajše z Varaždina, ter hoće imati u njih rukah vse brode na 
Savi, tako da ne će moći ništare shajati iz Vlaške zemlje (Italije) u 
(0)v orsag; i videći, da jim nigdove orsaga ne brani, tr hoće i ostanak 
zaujeti. Ako tako ne bude, tako recite, da je knez Krištofor slagal 
nepodobno. Kada bi kralj poslal pinezi, tako bih 
ja ljudi imil, tr bih kaštigal, ki se ne htje spra- 
viti, tr bi je vse tudie spravil. Jurve spravilši ostavili 


FERDINAND I. HABSBURGOVAC I IVAN ZAPOLJA 99 


bi se, ća bi orsaga branilo, i vzel bih sobu ća je vridno, tr bi tamo 
i ovamo bilo služeno kraljevi svitlosti A _ ovako hoće biti 
veće zla, nego ga nigdore veruje«. 

Uza svu zlovolju, koja se očituje u tom pismu, knez je Krsto svom 
snagom radio da što prije pohita svomu kralju u pomoć. Budući da su 
slavonski staleži još otezali da sa svojim četama dođu u njegov tabor, 
ureče on sabor u Križevce za 25. kolovoza, na koji bi svi velikaši i 
plemići sa svojim podanicima oružani morali doći. Međutim prije nego 
se sabor sastao knez Krsto sukobio se s Ferdinandovim privrženikom 
Ludovikom Pekrijem, te u boju bio ranjen i u neki se jarak svalio. Jedino 
s pomoću svoga dobrog konja teškom se mukom spasio iz grabe. Uto 
je osvanuo i dan određen za sabor, a u Križevcima nema staleža. Stoga 
je knez Krsto 27. kolovoza iz grada Velike ponovo odredio rok za sabor 
na 4. rujna, te je pozivnice razaslao na sve strane, U pozivnici na ple- 
mićkoga suca Križevačke županije, Pavla Zewlu, piše ovako: »Nedavno 
sazvali smo sabor u Križevce na koji nije nitko došao od plemićkih 
ljudi u kraljevini. Ne bi mi drukčije u tako kratkom roku sabora sazi- 
vali da se nisu Nijemci približavali Budimu, te smo što brže s poda- 
nicima ovoga kraljevstva htjeli pohitati u pomoć našemu kraljevskomu 
veličanstvu. Ali nitko nije došao, pa stoga nismo ni mi došli. Danas su 
nam stigli glasovi da se naš premilostivi kralj utaborio u Kerepešu kod 
Hatvana, tri milje od Pešte, da ima mnogo vojske, koja se dnevice 
množi. Piše i nalaže kraljevsko veličanstvo nama da sjetimo čitavu 
kraljevinu na zadatu vjeru, te očekuje dužnu pomoć od nas sviju. 
Zapovijedamo zato tebi ovim pismom da oglasiš u kraljevo ime da svi 
velikaši i plemići ove kraljevine dođu u srijedu po blagdanu sv. Egidija 
(4. rujna) oružani u Križevce, kako sami tako sa svojim seljacima. 
I mi ćemo glavom ondje biti. One pak neposlušnike, koji ne će doći, 
kaznit ćemo zasluženom kaznom. Raspravljati i vijećati ćemo o spasu 
i boljitku naše kraljevine, zatim kako bi što brže pohitali u pomoć 
našemu premilostivomu kralju, koji će se bez sumnje sukobiti s Ni- 
jemcima. Neka ne misle neki da ih zato sazivamo na okup što bi ih 
trebali za svoju pomoć; mi imamo toliko vojske da možemo s Ludo- 
vikom Pekrijem na kraj izaći (incompleta complere)... Tko dođe na 
urečeni sabor, pokazat će da je pokoran kraljevskomu veličanstvu i da 
zadovoljava zadatoj vjeri... Ti pak plemićki suče moraš sam glavom 
k svakomu gospodinu i plemiću poći da se nitko ne bude mogao ispri- 
čati. Drugačije da nikako ne činiš. Iz našega grada Velike u utorak tik 
pred blagdanom glavosjeka sv. Ivana Krstitelja. Godine gospodnje 1527. 
Kristofor Frankapan, knez senjski, krčki i modruški, kraljevski vrhovni 
kapitan, ban Kraljevina Dalmacije, Hrvatske i Slavonije, kao i župan 
šopronski itd.« 

Krsto se Frankapan pobrinuo još i za novce da bi mogao svoje 
konjanike plaćati. Kako je bio već založio gotovo sve svoje gradove 
i imanja svoje žene u Slavoniji i Ugarskoj, bijaše još u lipnju odlučio 
»poslati prodati u Benetke vse ča bolje marhe imamo«; no kad je 
zaista nekoliko stotina volova u srpnju poslao preko Hrvatske i Kranj- 
ske prema Mlecima, zaplijenio ih je Ferdinandov kapitan Ivan Puchler 

od Mehova. Sada je Krstu preostalo tek još »nič ženinih prstenov i ve- 
ruge«, pa je sve te zlatne i srebrne dragocjenosti ženine pokupio da ih 
u Mlecima ili založi ili proda. Dne 1. rujna 1527. predaje on u svome 
gradu Velikoj posljednje blago svoje vjernomu službeniku svojemu Mar- 
tinu Hotkoviću, te ga s preporučnim pismom na svoga prijatelja Ivana 
Antuna Dandola šalje u Mletke. U pismu zaklinje prijatelja svoga da 
mu pomogne rečene dragocjenosti založiti ili prodati kako bi mogao 
pohitati pred svoga kralja, koji je nedavno morao uzmaknuti iz svoje 
prijestolnice. 

lz pisma Krstova još se doznaje da su se 1. rujna već i čete Fer- 
dinandovih privrženika bile primakle do rijeke Drave. »Gospodin Juraj 
Bator... čeka nas kod brodova rijeke Drave s čitavom svojom vojskom, 
vitezovima i seljacima, a zajedno su s njim Franjo Baćani, Ladislav 
More i mnogi drugi privrženici njegovi«. Trebalo je napokon i Krsti za- 
početi odlučni boj. Šta je Krsto u rujnu radio, pripovijeda potanko 
suvremeni hrvatski plemić Ivan Zermegh iz Križevačke županije, 
koji je sam u Krstinoj vojsci bio, te poslije u posebnom djelu opisao 
ne samo tadanje događaje u Slavoniji, nego i u Ugarskoj. Evo šta on 
pripovijeda. 

»Kad smo (Johannes Rawony i Johannes Zermegh) došli (iz Ugar- 
ske) u Slavoniju (prvih dana rujna), zatekli smo kneza Krstu 
Frankapana u varoši Đurđevcu (in oppido Sancti Georgii), koja 
je blizu rijeke Drave te je pripadala velemožnomu gospodinu Ivanu 
Ernuštu, s pridjevkom Hampovu. Tu je Knez skupljao čete 
protiv njemačke stranke, kako plemiće tako seljake. Slijedili ga su 
neki velikaši, vjerni kralju Ivanu, kao Ivan Banić (B4nffy), Ivan 
Tahi, Petar Markus od Kereksalaša, i mnogi odlični plemići. 
Dok je on skupljao vojsku, pošao sam uto na svoj dom kojega ne- 
koliko godina nisam vidio. Knez, sabravši mnogo seljaka, oko 10.000, 
i vodeći sobom 3000 konjanika, poduzeo je borbu protiv odmetnika 
svoga kralja Ivana, te je najprije navalio na Ludovika Pekrija, koji ga 
bijaše izranio. Pekrijevi kašteli Pakrac, Gušćerovac, Sveti Duh i Ra 
sinja biše osvojeni i razvaljeni. Dok se knez time bavio, sabrala se i 
Ferdinandova stranka; vođa joj je bio ban Franjo Baćani, a uza nj 
ratovala su mnoga gospoda velikaši Kraljevina Hrvatske i Slavonije, kao 
Ivan Karlović, Petar Keglević, Zrinski, Slunjski, Blagajski, i drugi 
odlični plemići. Uz to pridružile su se njemu i znatne pomoćne čete 
Nijemaca iz Štajerske, Koruške i Kranjske. Čuvši knez za priprave ne- 
prijateljske nije ništa krzmao, nego je na njih podigao vojsku, vrlo 
željan da što prije moguće stvar bojem odluči. Bijaše se utaborio kod 
varoša Križevaca. Onamo došao sam i ja, bivši mladić i željan 
vidjeti što se radi; ostao sam u taboru sve do konca rata zajedno s 
Mihajlom Tomadocijem, s kojega sam kćerju po želji majčinoj još kao 
dječak zaručen bio. Krenuvši odavle (iz Križevaca) došli smo do blizu 
Ludbrega, te smo se utaborili kod Drave. Uto su stigli vjesnici 
javljajući da njemačka stranka hoće sreću u boju pokušati. Veseo stoga 

nez ustao je ranom zorom, kako bijaše navikao, pa stao redati čete: 
smjestio falosu konjanika i inače sastavio bojni red, a iza njega 

postavio je koliju sa slabijim konjima, dječacima, tovare i druge 
zapreke. U tom stražnjemu bojnomu redu bio sam i ja. I nama (dje- 
čacima) dana bi zastava, te biše određeni vođe i upravitelji da nas 
vode i ravnaju. Sam je knez obilazio bojne redove; bodrio vojnike... 
Došao je i do naše skupine, te nam visokim glasom govorio: »Mladići, 
dječaci, budite hrabra srca; sada se naučite kako treba neprijatelju 
odolijevati; neka vas ne straši vika, niti jeka topova i bubnjeva. To 
su slasti vojničkoga života, a ne znaci užasa. Tko od vas ima mač, 
neka ga trgne, jer strašan je neprijatelju sjaj svijetloga oružja«. Izre- 
kavši ovo svratio se drugamo. Dok smo tako poredani išli, eto se vratiše, 
koji bijahu napred poslani da razvide, gdje nas neprijatelj očekuje; 
oni javiše da nigdje nisu mogli neprijateljske vojske zateći. Jer kad su 
doznali da je knez spreman, nisu se usudili s njime se ogledati, nego 
su brzo uzmakli (subita fuga) i po mostu prešli preko Drave kod 
Ormuža, grada Luke Sekelja. Razumjevši to knez poveo je vojsku 
prema Zamlači (Zamlachia), varoši Franje Baćana, te se ondje uta- 
borio. Sutradan (24. rujna) u doba zajutarka dođoše pred kneza po- 
slanici varoša Varaždina, te mu se pokloniše i ključe varoških vrata 
predadoše. Samo grad (koji bijaše nedavno kraljica Marija darovala 
palatinu Stjepanu Batoru) ne htjede se predati; u njemu je zapovijedao 
palatinov službenik Pavao Kečkeš. Slijedeći dan (25. rujna), koji je bio 
srijeda, smješten bi tabor pred Varaždin da se grad silom uzme. Ovoga 
dana, čim bi tabor uređen, kao i idućeg (26. rujna) raspravljalo se u 
vijeću da li bi se podsada grada nastavila do kraja ili bi se prešlo 
peca Drave i pošlo u one županije koje su kneza zaklinjale i molile da 

njima dođe jer su spravne pod njegovim vodstvom podnijeti sve ne- 
volje za svoga kralja, koji je već protjeran iz svoje stolice. Odlučeno 
bi, kako sam čuo od svoga tasta koji je u vijeću nazočan bio, da se s 
obzirom na to što je gospodin knez sve započeto dosad sretno kraju 
priveo ne dade da grad ostane zaposjednut od neprijatelja, nego da se 
pismima javi onim županijama neka se hrabro drže, a on će smjesta, 
čim grad osvoji, što se nada za kratko vrijeme učiniti, k njima doći i 
ono pružiti što Bog i sreća dade. Nakon toga zaključka i završenog 
vijećanja knez je stao sve priprave za podsadu činiti: kopali se šančevi, 
pripravili bojni strojevi, smjestili pješaci u jarcima za čuvanje strojeva. 
Sve to radilo se u nazočnosti kneževoj i pod njegovim nadzorom. Ne- 
kako u vrijeme večernje (4—6 poslije podne) Ivan Banić (B4nffy), 
Ivan Tahi i moj tast igrali se karata, a mi smo mladići do njih stajali, 
kad se iz grada oglasiše dvije bombarde (bombardae, quos barbatas 
yocant), a malo zatim ručna puška. Nemalo zatim doleti momak knežev 
javljajući da je gospodar njegov ranjen zrnom lumbarde. Kao gromom 
ošinut i prestravljeni ostaviše igru i poletiše iz šatora. I mi pođosmo 
za njima, i eto, knez sjedeći na konju, kao da je neozlijeđen, dolazi, 
Priskoči Ivan Tahi i zapita ga kako mu je? Knez odgovori: »Kako se 
Bogu svidjelo«, i siđe s konja. Ivan Banić htjede mu pomoći, ali ga 
on zapriječi; premda je rana smrtna bila, ipak bez ičije pomoći uđe 
u svoj šator. Biše dovedeni kirurzi da ogledaju ranu i da ranjeniku 
pomognu, ako lijeka ima. No vidivši ranu, kojom su izmetine izlazile, 

pa osjećajući i sam knez da mu nema lijeka, (jer mu je rana bila 
između pupka i stegna) odustalo se od liječenja. Biše dozvani svi, koji 
su bili ugledniji u vojsci, kako velikaši tako i plemići; nato ih je knez 
opominjao da od započetog ne odustanu, nego da svršivši podsadu, 
koju im je osobito preporučivao, pređu preko Drave, zatim da se s 
Ugrima združe i da kralju bjeguncu djelima svoju vjernost dokažu. 
Kralj, čim razbere njihovu spremnost, vratit će se sa svojima i pro- 
tivniku svomu sve pomrsiti. Vrhovnu pak upravu povjeri Ivanu Tahiju 
kao mužu koji je na turskoj krajini odgojen i vidio mnoga preslavna 
djela ili je za njih čuo. Svi se zavjeriše da će učiniti kako zapovijeda. 
Ali se posve drukčije svršilo. Slijedeće naime noći (od 26. na 27.) 
nije ostao nijedan pješak u logoru; i mene su neki moji kmetovi, koji 
su bili na vojsci, kroz bezpuća, klance i gore odveli na moj dom. Čuo 
sam poslije da se čitava vojska raštrkala, preostao je sam knez sa svo- 
jih 1000 konajnika. Ti su svoga već izdišućeg gospodara doveli do ka- 
štela Martijanca, gdje je predobri taj muž umro (27. rujna). 
Nato ga metnuše u kola i stadoše voditi u Koprivnicu, Ali čuvši to nje- 
mačka stranka pohita za njim i sustavi ga na putu. Kaže se da je 
osobito Ludovik Pekri, kojemu bijaše gradove razvalio, mnogo pogrda 
na nj sasuo. Ali ga je zato Ivan Karlović, koji bijaše rođak knežev, 
oštrim riječima ukorio. Tako je tijelo mirno dopremljeno u Koprivni- 
cu. Ovamo bi dozvana kneževa žena, zapravo još zaručnica Katarina 
Dragić, udova Ladislava Kaniškog, te bi sve, za svečani pogreb pri- 
pravljeno. Tako bi u pratnji supruge tijelo odvedeno u Modruše i časno 
u grobnici predaka pokopano. 

Baš istoga dana, kad je knez Krsto Frankapan izdahnuo (27. ruj- 
na), bude i sam kralj Ivan Zapolja u boju kod Tokaja razbijen, a 
njegova vojska raspršena. Svladao ga je grof Nikola Salm, kojega bijaše 
Ferdinand iz Budima za njim poslao da ga progoni. Tako je sada Fer- 
dinand mogao na sve strane razglasiti svoju pobjedu. I Ferdinandov 
pouzdanik Ursinus Velius zabilježio je u svojem djelu ovo: »Isti dan 
(kad je bila bitka kod Tokaja) — tko od smrtnika da se tomu ne čudi 
— knez Krsto, koji jedini još bijaše Ivanu Šipuškomu sve uzdanje u 
Hrvata, kada se, hoteći izviditi, približio tvrđavi kod Varaždina, čovjek 
duha smjela i neoprezna, pogođen iz mjedsnog topa i zadobiv smrtnu 
ranu, brzo na rukama svojih dušu ispusti«. A raljica Marija, doznavši 
za Krstinu smrt, ali ne vjerujući pravo toj vijesti, pisa bratu Ferdinan- 
du: »Svakako molim Boga, ako nije istina, da se to dogodi«. 

Dva dana nakon boja kod Tokaja i smrti Krste Frankapana — 
naime 29. rujna 1527 — sastao se u Budimu sabor što ga bijaše Ferdi- 
nand još 20. kolovoza sazvao. Već prvih dana zgrnulo se onamo mnogo 
dosadanjih privrženika Zapoljinih; kad se je pak razglasila njegova 
nesreća, pohitali su pred Ferdinanda i neki dosad gorljivi pristaše nje- 
govi, kao ostrogonski nadbiskup Pavao Varda i erdeljski vojvoda Petar 
Perenj, koji je bio i čuvar krune sv. Stjepana. Premda je Ivan Zapolja 
protiv zaključaka sabora uložio nekaki prosvjed, ipak bi Ferdinand 
pere priznat za kralja, i to 6. listopada u zboru velikaša, a 7. u 
skupštini zastupnika plemićkih i varoških. Još bi određeno da se 3. 

studenoga u Stolnom Biogradu obavi krunidba Ferdinandova, na koju 
će doći ne samo obje kraljice, supruga Ana i sestra Marija, nego i veli- 
kaši i plemići Hrvatskoga Kraljevstva. 

Još prije krunidbe imao se sastati i slavonski sabor u Križevci- 

ma, na kojem bi dosadanji privrženici Zapoljini priznali Ferdinanda za 
svoga kralja. Za taj sabor odredio je Ferdinand kao svoga zastupnika 
ljubljanskoga biskupa Kristofora Raubera i u to mu ime 20. listopada 
izdao vjerovno pismo i instrukciju. Dne 25. listopada bijahu u Budimu 
poslanici slobodne kraljevske općine na brdu Gradecu kod Zagreba da 
se Ferdinandu poklone; kralj im je istoga dana izdao pismo kojim je 
zapovjedio Ivanu Karloviću i Franji Baćanu da poštuju prava i privi- 
legije te slobodne općine. 
. Već 29. listopada pošao je Ferdinand s objema kraljicama u Stolni 
Biograd, gdje su se uto skupljala ugarska i hrvatska gospoda na kru- 
nidbu. Sama krunidba obavljena bi 3. studenoga, a izvršio ju je njitran- 
ski biskup Podmanicki, budući da ostrogonski nadbiskup Pavao Varda 
ne bijaše još potvrđen od rimskoga pape. Nakon krunidbe polagali su 
5. studenoga velikaši i drugi zakletvu vjernosti. Među njima spominju se 
i stariji privrženici Ferdinandovi (kao kninski biskup Andrija Tuškanić, 
ban hrvatski Ivan Karlović, srpski despot Stjepan Berislavić, Petar Ke- 
glević, Ladislav More, Valentin Turak, senjski i kliski kapitan Petar 
Kružić, Ivan Kaštelanović, Stjepan Deshazi od Susjedgrada, Juraj Fran- 
kapan Slunjski), ali također i neki bivši Zapoljevci, kao župan u Že- 
ljeznom gradu Petar Erdedi od Monjorokereka, jajački banovi Ivan 
Horvat i Nikola Giletfi, Ivan Ernušt Hampov od Čakovca i drugi. Naj- 
odlučnijih Zapoljinih privrženika iz Slavonije ipak nije bilo; stoga bi 
na saboru, koji se zatim nastavio u Budimu, posebnim člankom odre- 
đeno da se zagrebački Šimun od Erdeda, virovitički župan Ivan Banić 
i prior vranski Ivan Tahi pozovu neka se najdulje do blagdana sv. Ka- 
tarine (25. studenoga) Ferdinandu poklone i prisegu vjernosti polože. 
Inače će se smatrati za veleizdajice i proglasiti za proskribirane i osu- 
đene (statim et de facto proscripti et condemnati habeantur). Prvi se 
pokorio Ivan Tahi u Ostrogonu; na početku godine 1528. došao je u 
Ostrogon i biskup zagrebački, te položio prisegu vjernosti. Jedini Ivan 
Banić (B4nffy) nije htio ni čuti da se iznevjeri svojemu kralju Janušu. 
Salijetala ga i žena Margareta, sestra Luke Sekelja, koja se plačući preda 
nj bacila, pa ga zaklinjala da ne upropasti sebe i djecu svoju, jer će biti 
lišen tolikoga imanja koje su stariji njegovi stekli. Ali je on odgovorio 
ženi: »Oj draga ženo, znaš li da dobar muž nema više nego jednu vjeru? 
Ako tu jedan put pogazi, ne može se poslije pravo držati za čovjeka 
nego tek za krinku od čovjeka. Stoga dokle znam da žive moj kralj Ivan, 
kojemu sam jednom prisegao, nikad ne ću priznati ni stati uz drugoga 
gospodara, pa makar izgubio sve svoje imanje, te morao čistiti konja 
Ivanova«. 

Ferdinand je, naravno, nagrađivao svoje privrženike, a progonio 
kralja Ivana i njegove pristaše. Kralju Ivanu oduzeo je sva imanja u 
Slavoniji, kao Zelinu koju je darovao vjernim plemićima Petru i Ivanu 

Mihaljeviću, nadalje Nijemce i Ilch u Vukovskoj županiji koje je po- 
klonio kapitanu nasadnika ili šajkaša Stjepanu Revaju, napokon Ka- 
mengrad u Požeškoj županiji i varoš Bađanovec u Križevačkoj koje 
je podijelio svojemu odanomu Ivanu Hoberdancu od Slatine (Johannes 
Hoberdanacz de Zalathnok = knez Ivan Oberdanča). Također imanja 
Ivana Banića biše razdijeljena među Ferdinandovce, Sam grad Virovi- 
tica doznačen bi najprije kraljici Ani, a onda knezu i banu Ivanu Kar- 
loviću; grad Sopronca (Soproncza, Stupčanica) u Križevačkoj županiji 
i kaštel Borovo u Vukovskoj dodijeljen bi Valentinu Turku (Therek de 
Ennyng), a predija u distriktu Orboni (Obrena) u Križevačkoj županiji 
namijenjena Tomi od Kamarja. Značajno je da je i daljnji rođak kneza 
i bana Ivana Karlovića, knez Petar Mrsinjski, 23. studenoga izgubio 
svoja posjedovanja Miholjanec i Glogovica u Virovitičkoj županiji, jer 
je bio privrženik Ivana Zapolje. 

Boraveći Ferdinand nakon krunidbe u Ostrogonu pozvao je 17. 
prosinca i Republiku Dubrovačku da mu se SOkloni, Uz to je ime- 
novao senjskoga kapitana Petra Kružića svojim povjerenikom da se 
urede odnosi između Dubrovnika i ugarsko-hrvatske krune. Ali Dubrov- 
čani ne odazvaše se njemu, a ni potonjim pozivima od god. 1528. i 
1529. da mu plaćaju dohodak u ime zaštitnine. Dubrovčani, međutim, 
nisu marili ni za Ivana Zapolju, nego su odsad davali nekadanji doho- 
dak ugarsko-hrvatskih kraljeva turskim sultanima, koji ih bijahu pod 
svoje okrilje primili. Naravno da je taj dohodak bio kudikamo znatniji; 
po mletačkom piscu Ivanu Krst. Giustinianiju iznosio je god. 1553. du- 
brovački danak turskomu caru svake godine po 13.000 ugarskih du- 
kata. No zato se je dubrovačka trgovina raširila po čitavom Turskom 
Carstvu. 


[Turci osvojiše Jajce s čitavom banovinom (1527 
—1528); obnovljena borba između Ferdinanda Ii 
Ivana Zapolje; provala sultana Sulejmana u Ugar- 
sku i podsada Beča (27. rujna do 14. listopada 1529); 
ratovanje u Slavoniji do primirja od 8. listopada 
ED Srednja stranka u Ugarskoj i Hrvatskoj (1531— 
1532)]. 

Dok je Ferdinand slavio pobjedu nad Ivanom Zapoljom, koji je 
nakon ponovnih poraza u Erdelju i sjevernoj Ugarskoj (blizu Egra i 
Košica, gdje ga je razbio Ivan Kocijan) morao bježati u Poljsku, dotle 
je dosadanji branik Hrvatskoga Kraljevstva, grad Jajce, s čitavom Ja- 
jačkom banovinom konačno došao u vlast Turaka. 

Banovi jajački Ivan Horvat i Nikola Giletfi još su uoči boja kod 
Tokaja bili privrženici Zapoljini. Na polju kod Mohija izdao je Zapolja 
13. rujna 1527. povelju kojom je njima za dužnih 8000 forinti dao u 
zalog svoj posjed Regecz u Abaujvarskoj županiji, neka ga drže tako 
dugo dok se trošak za grad Jajce i njihova banska plaća namiri. No 
već 5. studenoga položila su oba bana zakletvu vjernosti pobjedniku 
Ferdinandu, te je tako njega zapala i obrana grada i Jajačke banovine. 
Ferdinand, međutim, kao da nije svu pažnju svraćao na tu udaljenu 


FERDINAND I. HABSBURGOVAC I IVAN ZAPOLJA 105 


oblast, pa nije gradove u njoj dovoljno opskrbio posadama, hranom i 
zairom. U samom Jajcu namjestio je za kapitana nekoga Stjepana 
Grabrovačkoga (Gorbonoc = Grabounok = Grabrovnik ili Gra- 
brovnica, danas Kloštar između Đurđevca i Virovitice), dok je po osta- 
lim gradovima valjda ostavio dosadanje kaštelane, od kojih su neki 
jamačno bili potajni Zapoljevci. To kukavno stanje upotrebio je bosan- 
ski sandžak Husrev-beg, te je na koncu godine 1527. i prvih dana 1528." 
bez velikog truda zauzeo Jajce, a odmah zatim i ostale gradove Jajačke 
banovine, kao Vrbaški grad, Banjaluku, Levač, Sokol, Bočac, Zvečaj, 
Komotin, Jezero, Greben i druge. Ferdinandov povjesničar, Šlezanin Vel 
(Caspar Ursinus Velius), javlja za godinu 1528. o padu Jajca u kratko 
ovo: »Grad Jajce, inače osobito utvrđen, ali sad nimalo dostatnom 
posadom opskrbljen, tako da je tek deset vojnika u njemu bilo, 
bude nekako u ono vrijeme od Turaka, koji su s one strane na nj 
udarili, lako osvojen«. Mnogo kasniji ugarski povjesničar Nikola 
Istv4nffy pripovijeda da je bosanski sandžak Husrev-beg zajedno sa 
svojim štićenikom, šibenskom poturicom Muratom, i s drugim turskim 
vojvodama navalio na grad Jajce, koje je bilo slabo opskrbljeno i ko- 
jemu je zapovijedao Stjepan Grabrovački. Već deseti dan podsjedanja 
zdvojio je kapitan Stjepan da bi mogao grad obraniti, pa ga je predao 
uz pogodbu da smije s posadom, konjima i prtljagom slobodno otići, 
samo da ostavi topove. Čuvši za predaju Jajca kastelani ostalih gradova 
ili ih bez otpora predadoše ili se zajedno sa svojim četama razbjegoše. 
Tako je Andrija Radatović tvrdi grad i varoš Banjaluku zapslio, pa 
sramotno umaknuo. Turski ljetopisci napokon (Pečevi ili Ibrahim efendi 
Pečujlija) pričaju o padu Jajca: »Jedan kršćanin iz grada Jajca otišao 
je k vojvodama Husrev-bega te im je ponudio da će ih kod stare kapije 
s pomoću ljestava uvesti u grad. Vojvode su odmah obavijestile o tom 
bega; ali nisu čekali na njegov dolazak da ne bi kršćani uto doznali za 
stvar, nego su još iste noći na rečenom mjestu osvojili grad, tako da je 
Husrev-beg, došavši pod Jajce, ondje već doznao za pobjedu«. 

Zbog nehaja, a jamačno i izdaje, palo je Jajce s čitavom banovinom 
u zimi 1527—1528. u turske ruke, te je tako nestalo posljednjega traga 
kršćanskoj vlasti u nekadanjoj Bosanskoj Kraljevini. Sada je stajao 
otvoren put Turcima ravno u zapadnu Slavoniju, dok su prije tek pre- 
ko Hrvatske (na Uni) mogli u nju provaljivati. Sasvim je stoga naravno 
da se pad Jajca nemilo kosnuo slavonskih staleža, osobito velikaša i 
plemstva u Požeškoj i Križevačkoj županiji. Ali i samoga kralja Ferdi- 
nanda živo je dirnula vijest o predaji gradova Jajačke banovine. On je 
redom državnim progonom kaznio nehajne i kukavne kapitane i kašte- 
lane; tako je listinom od 10. veljače 1528, izdanom u Ostrogonu, lišio 
Andriju Dresnekyja njegovih posjeda u Požeškoj županiji, proglasivši 
ga za izdajicu i nevjernika, jer je izgubio grad Zvečaj (per notam infi- 
delitatis..., in quam idem Andreas ob ammissionem arcis finitimae 
Zwechan vocate incurisse dinoscitur). 


1" [Jajce i Banjaluku Turci su zauzeli 1527.] 

Dok su Hrvati zdvajali zbog gubitka Jajca, a Ferdinand progonio 
kapitane i kaštelane, koji su ga skrivili bjegunac je Ivan Zapolja go- 
tovo uživao što je mogao pred kršćanskim svijetom tužakati svoga pro- 
tivnika. Tijekom mjeseca travnja i svibnja 1528. šalje Zapolja iz svoga 
zakloništa, iz Tarnova u Poljskoj, neprekidno pisma na papu Klementa 
VII, na cara Karla V i na državne staleže njemačke, te nastoji svu kriv- 
nju svaliti na Ferdinanda što je Jajce izmaklo kršćanskim rukama. U 
pismu na papu kaže izrijekom: »Uz drugo želim pred vašom svetosti 
ustanoviti, dok se onaj slavni branitelj kršćanske vjere (Ferdinand) 
hvasta i prisegom mojim Ugrima obećava da ne će ugarske krune posa- 
diti na svoju glavu prije nego opet predobije Beograd i ostala prijašnjih 
godina izgubljena mjesta: da je izgubio sramotno (turpiter) također 
preodlični grad Jajce, stolicu Kraljevstva Bosanskoga i jedini branik 
Hrvatske, Slavonije i donje Ugarske, promijenivši na moju 
štetu (in iniuriam meam) prijašnje kapitane«. U posla- 
nicama opet na državne staleže njemačke okrivljuje Ferdinanda, kako 
je »sramotno i spavajući« (turpiter ac dormitando) dopustio 
da »najtvrđi« grad kršćanstva zajedno s drugim susjednim gradovima 
padne u turske ruke. 

Zapoljina pisma na papu i kršćanske vladare tek su jedna strana 
njegova nastojanja da omrazi svoga takmaca i sebi omogući povratak 

Na prednjoj strani sjedi kralj na prijestolju, držeći u rukama znakove kraljevske vlasti, Njemu na desno 
vidi se grb Ugarske i pod njim Španjolske (Kastilije, Leona, Aragonije i Navarre); na lijevo je grb Ceške 
ipod njim grb Dalmacije. Nad kraljevom glavom drže dva orolava (gryphus) grb njemačko-rimskoga 
kralja s krunom; do kraljevih nogu ispod stepenica prijestolja vidi se na četiri polja razdijeljeni grb 
habsburške porodice (4,1. 1.4. polju. austrijski u 2,1 3, buruođeki srbi NelPis poč TAU 
FERDINANDUS: D(IVINA) : F(AVENTE) : CLE(MENTIA) : ROM(ANORUM) : REX : SEMP(ER) : AU- 
GUST(US) : AC : GERMAN(IE) : HUNG(ARIE) : BOEM(IE) : DALM(ATIE) : CROAT(IE) : BOSNE : 
LODOMERIE : BULGARIE : SCLAVON(IE) : RAME : SERVIEQ(UE). 
Na stražnjoj strani vidi se u sredini orao rimskoga kralja, kojemu je na grudima grb Ugarske; 


naokolo ređaju se različni grbovi s kraljevskim i herceškim krunama, kao hrvatski, ramski, halički, 

tirolski, lužički, habsburški, elzaški, kranjski, wirtenberški, moravski, slavonski (2), i vladimirsi 

Natpis (kao nastavak natpisa na prednjoj strani: REK: INPANS | HISPANARUMI + ARCHID(UX) : 

AUŠT(RIE) = BURGUNDGE) : MARCHIO : MORAVOE) : ETCETERA) : COMES : HABSP(URGI) : 
FLAND(RIAE) : TIROL(IS) : E(T)C(ETERA). 

na ugarsko prijestolje. Kako mu je poljsko plemstvo zajedno sa svojim 
kraljem pogodovalo, skupio je on u Tarnovu najodličnije privrženike 
svoje, između kojih su mu najviše vrijedili baš Hrvati, kao biskupi 
Stjepan Brodarić i Franjo Frankapan, zatim prepošt Statileo i drugi. 
Ali glavnim savjet kom i pomagačem postade mu naskoro hrvatski re- 
dovnik sv. Pavla, po imenu Juraj Utišević. Umni taj Pavlin, 
prozvan »brat Juraj« (frater Georguis), rodio se godine 1482. u gradu 
Kamičcu u Hrvatskoj (današnjoj Dalmaciji), gdje se još i danas vide 
ruševine toga grada (Kamičac) uz lijevu obalu rijeke Krke iznad otoka 
Visovca. Otac mu je bio Grgur Utišenić od plemenite porodice hrvatske, 
koja je pripadala plemenu Mogorovića; majka mu Ana bila je također 
od plemenite porodice hrvatske Martinuševića, te se poslije Juraj često 
potpisivao porodičnim imenom svoje majke u polatinjenom obliku Mar- 
tinusius (odatle mu talijansko prezime Martinuzzi). Dječakom od osam 
godina ostavio je Utišenić god. 1490. svoj zavičaj i došao na dvor hercega 
Ivaniša Korvina; taj ga je poslao u svoj grad Hunjad u Erdelju, gdje 
je ostao nekih trinaest godina. Po smrti Ivaniševoj prešao je na dvor 
majke Ivana Zapolje, a poslije je služio u vojci samoga Zapolje. No 
najednom dodijao mu je vojnički život, te je stupio u pavlinski mana- 
stir sv. Lovre kod Budima, gdje je započeo svoje nauke i naučio latinski 
jezik. Pokazavši osobite umne darove napredovao je tako da je naskoro 
postao načelnikom ili priorom glasovitoga samostana pavlinskoga u 
Czenstochowu u Poljskoj (kod Krakova). Tu je još više izašao na glas, 
te se upoznao s brojnim velikašima Poljskoga Kraljevstva. Malo nakon 
boja na Mohačkom polju preselio se u Ugarsku, gdje je bio priorom 
samostana Lada na rijeci Slanoj (Šajo) u sjevernoj Ugarskoj. Tu se 
ponovo pridružio Ivanu Zapolji, te mu ostao u dobru i zlu vjeran slu- 
žbenik sve do smrti njegove. 


Baš ti odani službenici Zapoljini, sabrani oko njega u Tarnovu, 
radili su za njega kako u tuđini tako u Ugarskoj i Slavoniji. Jedni su 
obijali dvorove engleskoga i francuskoga kralja, drugi su potajice dola- 
zili u Ugarsku i Slavoniju da bodre njegove privrženike, Uz te hrvatske 
i ugarske službenike ističe se još osobito poljski plemić Jeronim 
Laski, koji ga bijaše zajedno s iranodsPimi poslanikom Rinconom 
sklonio da zatraži pomoć u sultana. Još u studenom 1527. bijaše Ivan 
Zapolja poslao rečenoga Jeronima Laskoga k Sulejmanu da s njime 
ugovara. Došavši Laski 22. prosinca u Carigrad predobio je s pomoću 
prepredenoga draguljara Ljudevita Grittija (naravnoga sina mletačkoga 
dužda Andrije Grittija) velikoga vezira Ibrahima, koji je u sultana 
zagovarao želje Zapoljine, Dne 27. siječnja 1528. izjavi Šulejman La- 
skomu da on Ugarsku, koju je svojim mačem stekao, ustupa Zapolji 
te da će ga pomagati protiv Ferdinanda. Nasuprot zakune se. Laski 
da će gospodar njegov vazda biti prijatelj sultanovim prijateljima, a 
neprijatelj njegovim neprijateljima. Mjesec dana zatim, 29. veljače, pre- 
dan bi Laskomu savezni ugovor s kojim se vratio u Ugarsku. Uzdajući 
se u pomoć francusku i tursku, a i nekih rotestantskih knezova u Nje- 
mačkoj, mogao je sada Zapolja snovati kako bi se vratio u Ugarsku. 
Već 11. svibnja 1528. piše on iz Tarnova svomu privrženiku Pavlu Kere- 

čenju u Slavoniji pismo puno pouzdanja. Hvaleći njegovu dosadanju 
vjernost poziva ga da i dalje ustraje, jer će to biti korisno za njega i 
njegove potomke. A onda dodaje: »Jer budi siguran da su naše stvari 
s božjom pomoći tako napredovale i u takvu stanju da ćeš radosna srca 
doznati kako smo se netom povratili u naše Kraljevstvo Ugarsko. Pro- 
tivnik naime naš ima toliko neprijatelja da će jedva moći zadržati svoju 
djedovinu, kako ćeš naskoro još jasnije razabrati«. Nema sumnje da 
su jednake poruke primali i drugi javni i tajni privrženici Zapoljini po 
Ugarskoj i Slavoniji. Neki su pače opet stali za nj raditi, kao zagre- 
bački biskup Šimun od Erdeda koji se bijaše ionako samo od krajnje 
nužde Ferdinandu poklonio. Već 5. lipnja piše Ferdinand iz Praga 
svojim ugarskim savjetnicima kako je razabrao da je zagrebačbi biskup 
raspisao i skupio nekakav sabor (conventum), u kojemu bez znanja i 
ovlaštenja njegova raspravlja o stvarima koje mogu biti samo protiv 
njega naperene. Stoga poziva savjetnike da u njegovo ime postupaju 
i da oduzmu imanja svima onima koji urote kuju (ćonspirationes [a- 
ciunt) te se vojvodi Ivanu pridružuju ili k njemu putuju, pa da ta oteta 
imanja razdijele među one koji:ih traže. Ne da se ustanoviti što je za- 
grebački biskup tada sve radio u prilog Zapolji; doznajemo jedino da 
je bio zasužnjio nekoga glasnika Ferdinandova, odlučnog privrženika 
Ivana Kaštelanovića. Radi toga sužnja posredovao je i sam Bin Franjo 
Baćani, te pismom pozvao biskupa Šimuna da ga pusti na slobodu; 
ali biskup odgovorio je banu 4. svibnja 1528. iz Ivanića prilično oštro, 
poričući da je zarobio ikakva poslanika, nego da je biskupski kastelan 
u Hrastovici, po imenu Franjo Požegaj, ulovio nekoga zločinca, koji 
je zajedno sa svojim ortacima i Petrom Delijem orobio dva svećenika 
i jednoga od njih ubio. Čini se, međutim, da je to bila pusta isprika, 
jer 12. rujna kori sam kralj iz Budima biskupa Šimuna što na zahtjev 
ana i slavonskoga sabora nije pustio ina slobodu rečenoga poslanika, 
te mu zapovijeda neka to smjesta učini, »jer inače naložit ćemo našim 
banovima što u tom poslu učine, a i mi ćemo se pobrinuti da se naše 
zapovijedi, naročito pak tako pravedne i zakonite, ne preziru«. 


Uza sve smutnje biskupa Šimuna i njegovih drugova još se u 
prvoj polovici 1528. po svoj Slavoniji priznavala vlast Ferdinandovih 
banova Ivana Karlovića i Franje Baćana. Dne 19. travnja obdržavao je 
Ivan Karlović slavonski sabor u Križevcima, na kojemu biše uz drugo 
izabrani »dobri ljudi«, koji će suditi u parnici između Petra Keglevića 
i Ladislava Ratkaja radi neke livade na međama njihovih gradova Ko- 
stela i Velikoga Tabora. Sud dobrih ljudi potvrdili su banovi u Selnici 
18. lipnja, te su svoju ispravu potkrijepili pečatom banovaca i križe- 
vačkih župana Emerika Bradača od Ladomerca i Ivana od Zempča. Iz 
isprave doznajemo da je pročelnikom obraničkoga suda bio protonotar 
Kraljevine Slavonije Petar Konjski (de Konczka), a prisjednici Pavao 
Kerečenji, Mihajlo od Zempča, Nikola Vojković od Klokoča, Ivan Bolti- 
žarić od Zaboka, Ivan Bedeković od Komora i još neki drugi. Baš ta 
isprava sjedoči da se još u lipnju 1528. u Slavoniji općenito priznavala 
vlast Ferdinanda i njegovih banova. 

Dok su banovi Ivan Karlović i Franjo Baćani zajedno s kapitanima 
Petrom Keglevićem i Ivanom Kaštelanovićem gušili u Slavoniji svaki 
pokret u prilog Ivanu Zapolji, nastojao je sam Ferdinand da se na koji 
god način pogodi sa sultanom Sulejmanom i da tako svomu takmacu 
onemogući svaku pomoć sa strane Turaka. To je bilo potrebno i stoga 
što su se bosanski Turci nakon pada Jajca svaki čas zalijetali u preostalu 
Hrvatsku, te preko nje u Ferdinanove nasljedne zemlje, osobito u Kranj- 
sku. Za poslanika k sultanu izabrao je Ferdinand poznatoga junaka 
Ivana Hoberdanca iz Slatine (de Zalathnok; Hrvati zvali su ga knez 
Ivan Oberdanča), kojemu je još 1. veljače 1528. za brojne zasluge daro- 
vao gradove Požegu i Kamengrad u Požeškoj županiji, zatim varoš 
Bađanovec u Križevačkoj županiji. Njemu je pridružio kranjskoga veli- 
kaša Sigismunda Weichselbergera (Višnjegorskoga). Hoberdanac bora- 
vio je 9. travnja 1528. na savskom brodu (ex portu Zawe), a 29. svibnja 
stigao je u Carigrad. Ali ni veliki vezir Ibrahim ni sultan ne htjedoše 
čuti o kakvoj pogodbi; pače veliki vezir izjavi da bi o miru moglo 
samo onda biti govora kad bi se Ferdinand sasvim odrekao Ugarske. 
Jednako reče sam sultan poslanicima u audijenciji 28. lipnja, pridavši 
da će sa svom silom pohoditi Ferdinanda, te mu slavom vratiti gradove 
koje su njegovi poslanici tražili (Beograd, Jajce, Knin, Petrovaradin 
i druge). Napokon dade sultan poslanike baciti u tamnicu iz koje ih 
je tek u studenom pustio. 


Nedaća Ferdinanovih poslanika u Carigradu ohrabrila je bosanske 
Turke na nove provale u Hrvatsku i Kranjsku. Bosanski sandžak Hu- 
srev-beg — koji nije mogao pregorjeti što je nakon druge provale 
bosanskih Turaka sve do Ljubljane u srpnju one godine slavonski 
velikaš Ivan Tahi uzvratio nemilo za nedrago, te udario na Bosnu, 
spalio grad Kotor na Vrbanji i mnoga sela, pa zarobio dosta ljudi i 
stoke — odlučio je s velikom vojskom poduzeti treći napadaj na Hrvat- 
sku i Kranjsku. Već 2. listopada javlja iz Senja Petar Kružić pot- 
kapitanu na Rijeci kako je vrlo velika turska vojska (el campo de 
Thurchi grandissimo e zonto) stigla do Otočca, pa ga moli da to raz- 
glasi svim svojim susjedima. Bosanski paša udario je prema Metlici. 
Ali se taj put ljuto prevario. Hrvatska i kranjska gospoda bijahu već 
obaviještena o njegovu dolasku te su ga dobro dočekala. U okolišu 
Metlike prema Ljubljani čekala ga je vojska od nekih 5000 momaka, 
među njima 1000 Hrvata, koje je vodio sam ban Ivan Karlović, zatim 
braća Vuk i Kristofor Frankapani Brinjski. Bilo je tu još Kranjaca, 
Štajeraca i Korutanaca pod njihovim kapitanima, a vrhovni kapitan 
bio je Bernardin Ričan koji je dobro poznavao ratovanje s Turcima. 
Pošto su Turci dva tri dana harali i pustošili oko gornje Kupe, došlo 
je 5. listopada poslije podne do boja ispod grada Belaja između 
rijeka Mrežnice i Korane, a nedaleko od Novigrada. Nakon dva sata, 
kad se stalo smrkavati, biše Turci natjerani u bijeg. Oni ostaviše na boj 
nom polju do 700 mrtvih i ranjenih, među njima više paša i odlični 
vojvoda (de Turchi sono morti il bassa Mostazi, et Skender vicebassa 
de Bossina et el Couazeg, Turcho famoso, et uno altro Turcho, nominato 
Bellissa). I od kršćanskih vojnika bijaše dosta mrtvih i ranjenih. No 

PEČAT KRALJA IVANA ZAPOLJE 
U sredini ispod krune veliki grb ugarski, razdijeljen na četiri polja (1. i 4. polje grede, 
a 2.13. dvostruki križ); sred toga grba opet manji grb porodice Zapolja, razdijeljen ta- 
kođer sa četiri polja (I. ,.4. Jednorog, a 2. i 5. vuk) Naokolo središnjega velikoga 


rba niže se od desna na lijevo šest manjih grbova, i to ugarski (s dvostrukim križem), 





Imatinski, kumanski (lav), šleski (orao), slavonski (kuna), i napoki 
halički (dvije krune). Natpis: SIGILLUM : ŠERENISSIMI : PRINCIPIS 
ANNIS : DEI GRA(CIA) : REGIS : HUNGARIE : DALMACIE : CROACIE. 


on bosanski ili 


najgore prošao je ban Ivan Karlović koji je dopanuo osamnaest rana, 
i to ne od Turaka nego od kršćana koji su ga držali za turskoga voj- 
vodu. Protivnici banovi govorili su doduše da su ga njemački vojnici 
izranili, jer je htio bježati (perche voleano scampar); ali kranjski 
staleži hvale u svome izvještaju njegovo junaštvo, te ga poradi njego- 
vog viteštva preporučuju kralju Ferdinandu. 

Dok se ban Ivan Karlović borio u Hrvatskoj s Turcima, dotle je 
Slavonija ostala bez njegove zaštite, pa je tako u drugoj polovici 1528. 
mogao biskup Šimun opet podići stranku Zapoljinu u onoj kraljevini. 
Pomoglo mu je i to što je napokon uspjelo i samomu Zapolji da se slavo- 
dobitno vrati u Ugarsku. Pošto je naime njegov vjerni privrženik 
Šimun Athinaj 25. rujna razbio Ferdinandova kapitana Stjepana Re- 
vaja kod Šarošpataka, osvanuo je sam Zapolja 27. listopada u Ho- 
monni, gdje mu se pridružilo više odanih privrženika sa 8000 ljudi. 
S njima pošao je preko Ungvara, Debrecina u Veliki Varadin i Mako, 
gdje se uročio sa smederevskim suandžakom Mehmet-begom. Nato je 
Želio poći u Temešvar; no budući da mu kapitan Andrija Sokol nije htio 
toga grada predati, sklonio se u Lipu da ondje prezimi i sultana 
Sul mano dočeka. 

Već na prve glasove o pobjedi Šimuna Athinaja kod Šarošpataka 
bijahu se podigli Zapoljevci u istočnoj Ugarskoj, Erdelju i Slavoniji. 
U potonjoj kraljevini pridružili su se zagrebačkomu biskupu rođak 
njegov Petar Erdedi i Ivan Banić, a uz njih jamačno još i Franjo 
Tahi, Pavao Kerečenji, Petar Markov od Požege i drugi. Već 26. listo- 
pada znalo se u Mlecima da je zagrebački biskup s tri velikaša i s nekih 
700 konjanika uzmakao prema mjestu koje se zove Sazina, a koje je 
prema Dunavu i 40 milja daleko od Zagreba, a vrlo jako utvrđeno. 
Vjerojatno je da se biskup sklonio u svoj grad Čazmu (Sažina?) i ondje 
skupljao privrženike kralja Ivana. Tu kod Čazme moralo je doći mje- 
seca listopada i do žestokih sukoba između ferdinandovaca i zapoljevaca, 
ili između »njemačke« i »turske« stranke. U tim okršajima čini se da 
su »čete zagrebačkoga biskupa, velemožnoga Ivana Banića i mnoge 
druge gospode razbile čete principa Ferdinanda«, te ih raspršile (rotte 
... a gran confusione). Borbe između njemačke i turske stranke u Sla- 
voniji trajale su također kroz zimu. Dne 10. siječnja 1529. piše biskup 
Šimun iz svoga grada Čazme pismo Ferdinandovu dvorjaniku i kapi- 
tanu Ivanu Kaštelanoviću neka se okani dirati u grad Zelinu (ab inquie- 
tacione et desolacione bonorum ipsorum Zelyna), jer je taj grad po- 
vjeren njegovoj zaštiti. 

S proljeća 1529. bijahu zapoljevci (ili turska stranka) u Slavoniji 
već tako pretegli da su se banovi Ivan Karlović i Franjo Baćani morali 
1. ožujka na kralja Ferdinanda obratiti ovim pismom: »Vaše veli- 
čanstvo moći će se sjetiti da smo često, a osobito kad smo u vašega 
veličanstva u Beču bili, prilike u Kraljevini Slavoniji prikazivali, kako 
pogubno (sinistre) buntovnici postupaju, te da smo vaše veličanstvo 
molili neka se pobrine za pomoć, jer mi inače u službi banskoj ne 
bi mogli ostati. Vaše veličanstvo obećalo nam je da će nama poslati 
četa i drugih potrepština za rat, kao topove; ali te pomoći nismo sve 
do danas primili. Sada pak stoje stvari u toj kralje- 
vini kudikamo gore nego prije... Molimo stoga vaše 
veličanstvo da još za vremena nešta učini, jer što dulje oteže, 
sve više raste snaga rečenih buntovnika«. I ugar- 
ska komora podupirala je molbe hrvatskih banova; u pismu iz 
Budima javljala je ona 10. ožujka 1529. kralju ovako: »Hrvatski banovi 
traže neprestano novaca; jedan od njih nije pače moguć da onamo 
pođe, drugi javlja o velikoj opasnosti, jer su ivanovci (zapoljevci) u 
pretežnoj većini. Despot (srpski) jadikuje u svome pismu da mora sa 
svojima od gladi umrijeti; poznato je da kako njega tako i njegove 
Turci i ivanovci (zapoljevci) salijetaju neka se odmetnu«. Napokon 
pišu i ugarski savjetnici 4. ožujka Ferdinandu kako je hrvatski ban 
pevio da je biskup Šimun sabor slavonski osujetio i kako je s vrh- 

osanskim pašom u tijesnom savezu. Sam kralj Ivan ima u Slavoniju 
doći da zajedno s Turcima opustoši Korušku. Banu treba 5000 momaka 
njemačkih četa, jer prijeti Krajnja opasnost. Neka ih kralj što prije 
pošalje. 

Baš te tužbe i vapaji hrvatskih banova i ugarskih savjetnika potakli 
su Ferdinanda da se ozbiljno pobrine za sudbinu svojih privrženika u 

Slavoniji. Kako se općenito mislilo i vjerovalo da su slavonski zapo- 
ljevci sporazumni s Turcima, pače da pobudom zagrebačkoga biskupa 
i njegovih drugova bosanski sandžaci i begovi udaraju na hrvatske ze- 
mlje nadao se Ferdinand da će mu staleži nasljednih pokrajina rado 
pomagati protiv zapoljevaca, jer da ga tim pomažu i protiv Turaka. 
I nije se prevario. Na stanku u Donjem Dravbrku dne 4. lipnja 1529. 
dopustiše odbori triju nutarnjo-austrijskih vojvodina (u ime Štajerske 
zemaljski kapitan Sigismund Dietrichstein, Ivan Ungnad, Erazam Traut- 
mannsdorf; u ime Koruške opat sv. Pavla Ulrik, Augustin Paradeiser; 
u ime Kranjske biskup Kristofor Rauber i Ivan Rauber) znatne svote 
za uzdržavanje španjolskih četa na hrvatskoj krajini i za plaćanje uhoda. 
Tako je sada Ferdinand uz 700 kranjskih konjanika, koje je vodio 
poznati Ivan Puchler od Mehova, imao još do 1500 španjolskih vojnika 
s kojima je mogao također suzbijati zapoljevce u Slavoniji. I zaista 
je on polovicu tih španjolskih četa smjestio u slobodnu općinu na brdu 
Gradecu kod Zagreba da je brane od navala zagrebačkoga biskupa i 
njegovih drugova. 

Biskup Šimun bijaše naime u travnju i svibnju 1529. zavladao 
gotovo čitavom Slavonijom te se napokon na početku lipnja s vojskom 
od nekoliko tisuća ljudi, većinom kmetova, utaborio ispod kraljevske 
varoši Gradeca, koju je branilo 700 Španjolaca. Ferdinand je sve mo- 
guće pokrenuo da to znamenito mjesto opet ne dođe u vlast zapolje- 
vaca. Podsjednutim Španjolcima u Gradecu neka pohita u pomoć lju- 
bljanski biskup Kristofor Rauber sa svojim četama, onda mehovski ka- 
pitan Ivan Puchler sa svojim konjanicima. Ali i na štajerske staleže 
obratio se Ferdinand posebnim pismom od 16. srpnja iz čeških Budje- 
jovica. »Budući da se zagrebački biskup«, piše kralj, »obijesno i ne- 
opravdano ponovo od nas odmetnuo, vojvodi se Ivanu (Ihanischweide) 
pridružio, te dosad sa svojim privrženicima nepokorno se prema nama 
ponio, pače se sada drznuo javno sabor u Slavoniji sazvati s tom na: 
mjerom da one vjerne stranke i podanike naše u Slavoniji, koji se ne bi 
njegovu pozivu odazvali, zajedno sa svojim ortacima djelotvorno na- 
padne te ih na stranu vojvode Ivana privede: to smo mi, čim su nam 
glasovi o tom stigli, raspisali i razglasili slavonski sabor za posljednji 
dan ovoga mjeseca (31. srpnja), te odredili da se odmetnici, ako bi 
zatražili, opet u milost primu. Uz to smo naložili da na strah i trepet 
protivnika dođe neki broj četa na taj sabor, koje će zajedno s konja- 
nicima što će ih oba naša bana Hrvatske i Slavonije uza se imati, biti 
dovoljne da se opru Turcima i Ivanu vojvodi, ako bi ovi odmetnicima 
u pomoć došli kako to zagrebački biskup javno naviješta«. Ferdinand 
napokon poziva štajerske staleže da i oni skupe određeni broj konja- 
nika, koji bi na poziv zemaljskoga kapitana štajerskoga također pro- 
valili u Slavoniju. Još prije toga, pismom iz Budjejovica od 10. srpnja 
1529, bijaše kralj Ferdinand izdao nalog banovima Franji Baćanu i 
Ivanu Karloviću da za 31. srpnja sazovu slavonski sabor u Gradec kod 
Zagreba »zbog prijeke botrebe koja je radi turske navale stala prije- 
titi« (ob immimentem necessitatem, que ex Turcorum insultu ingruere 


cepit). 

PISMO ZAGREBAČKOGA BISKUPA ŠIMUNA OD ERDEDA 


od 10. sijećnja 1529. pisano Ivanu Kaštelanoviću radi grada Zeline (3). 

PISMO KRALJA IVANA ZAPOLJE, 
izdano u Budimu 1. rujna 1530, kojim nalaže biskupu Šimunu od Erdeda, svome banu u Dalmaciji, Hrvatskoj i Slavoniji, da plemićima Petru i 
Stjepanu od Bogačeva povrati Rasinjicu, koju im bijaše Ludovik Pekri ugrabio (4). 

Već u prvoj polovici srpnja 1529. bijaše se oko Gradeca i Zagreba 
skupilo toliko Ferdinandove vojske da je biskup Šimun morao odustati 
od dalje podsade tvrdoga Gradeca, pa sa svojim privrženicima i četa- 
ma užmaknuti u sjeveroistočne krajeve Slavonije. Sad se »njemačka 
stranka« spremila da vrati zapoljevcima nemilo za nedrago, pa je stala 
podsjedati biskupski grad u Zagrebu. O toj podsadi, za koje je mnogo 
stradala i stolna crkva sv. Stjepana, pripovijeda očevidac Ivan Zermegh 
ovako: »Neki velikaši u Slavoniji, kao zagrebački biskup Šimun, Ivan 
Banić (B4nffy) od Lendave i Petar Markov, čuvši da se kralj Ivan, 
kojemu su oni tajno vjeru održali, vratio iz Poljske u Lipu, i da je tur- 
ski car također pošao u Ugarsku, ohrabriše se te skupiše što moguće 
brojnije čete konjanika i pješaka, a najviše seljaka. Sabravši tako dolič- 
nu vojsku podsjedoše varoš Gradec (civitatem Montis Graecensis), u 
koju bijaše Ferdinand smjestio posadu od 700 španjolskih vojnika. Dok 
su ondje stajali, ljubljanski biskup (Kristofor Rauber) i neki njemački 
velikaš, po imenu Pullar (Puchler), skupiše čete njemačkih konjanika 
i pješaka te ih povedoše u pomoć podsjednutoj varoši. Njima se pri- 
družiše sva ona gospoda Slavonci i Hrvati, koji su pripadali stranci 
Ferdinandovoj. Govorilo se da je u njemačkom taboru nešto više ili 
manje od 10.000 vojnika. Kad je stranka Ivanova zamijetila dolazak te 
vojske, diže podsadu, skloni se u nutarnje krajeve Slavonije i opasa 
grad Ladislava Morea, po imenu Jelisavac (Szent-Ersebet). Nijemci pak, 
došavši nakon toga, opasaše čvrsto grad biskupa zagrebačkoga, koji je 
nasuprot varoši na brdu Gradecu. U tom (biskupskom) gradu (Zagrebu) 
bio sam i ja nazočan, budući da sam obavljao službu računovođe (ratio- 
nista). Podsjednut bi pak grad (biskupov) oko blagdana svete Marga- 
rete (13. srpnja) godine 1529, a podsada je trajala sve do blagdana 
rođenja Marijina (8. rujna). U to vrijeme, budući da je Nijemcima manj- 
kalo topova za rušenje zidova, kopali su sve pod zidove podzemne pro- 
rove, te su ognjenim oružjem kušali da bi kojim god načinom mogli 
grad osvojiti. Ali sva nastojanja neprijatelja bila su uzalud, jer su naši 
često provaljivali i lagume razvaljivali, tako da su mnogi Španjolci i Ni- 
jemci ili poginuli ili pak zarobljeni u grad odvedeni. Napokon je zapo- 
vjednik grada Ivan Vagerović (Vagorovits), čovjek star ili hra- 
bar, uvidivši da Nijemci nastavljaju podsjedanje, spustio po zidu nekoga 
svećenika s pismom na biskupa, u kojem je javio da je grad u opasnosti, 
jer hrane dnevice nestaje, a on je zajedno s posadom od tolikoga bdije- 
nja i naprezanja vrlo izmoren; stoga moli biskupa da propadajućemu 
gradu pomoć privede. Glasnik stigao je s pismom sretno do biskupa, pa 
se jednakim načinom i povratio s povoljnim odgovorom. Biskup je 
naime poručio da će brzo stići, pridruživši pomoć Turaka. Stoga se 
sve radovalo, a sutradan su sve lumbarde što su u gradu bile u znak 
radosti i spaljene; još se je trubljama i talambasima neprijateljima 
oglasilo da su podsjednuti veseli i bodri. Našoj je stvari pomogao još 
i njemački uhoda, kako smo poslije doznali, koji je Nijemcima do- 
glasio kako je svojim očima vidio da je velika turska vojska došla u 
tabor naših (biskupa i njegovih drugova). Bila je na vrhu crkve (sv. 


8 


114 ČETVRTO DOBA 


Stjepana) izvješena nekakva stara zastava, za koju su Nijemci mislili 
da je turska; i tako prestravljeni digoše podsadu i odoše. Mi pak 
oslobodivši se svakoga straha zahvalismo se Bogu«. 

Podsjedanje biskupskoga grada Zagreba trajalo je dakle gotovo dva 
mjeseca. Vrhovni vojvoda Ferdinandovih četa bio je za to vrijeme 
Nikola Thurn (Nicolo de la Torre, Nicolaus a Turri) mjesto Ni- 
kole Jurišića, kojemu bi povjereno da ide za poslanika k sultanu Su- 
lejmanu i da ga odvrati od daljnjih provala u Ugarsku; uz Nikolu 
Thurna bio je ljubljanski biskup Kristofor Rauber i mehovski kapitan 
Ivan Puchler s kranjskim četama, nadalje hrvatski ban Ivan Krlović i 
drugi privrženici Ferdinandovi iz Hrvatske i Slavonije, i napokon šta- 
jerski zemaljski kapitan Sigismund Dietrichstein sa štajerskom pomoć- 
nom vojskom. Međutim španjolski i njemački vojnici počinjali su na- 
silja također i pristašama njemačke stranke. Dne 15. kolovoza 1529. 
izdaje vrhovni kapitan (supremus capitaneus ad confinia Croatie Sclauo- 
nieque) Nikola Thurn u Zagrebu tjeralicu »protiv Tome Trnkovića (Tern- 
kouiz) i ortaka, koji su pod gospodinom Ivanom Puchlerom vojevali te 
gospodina Stjepana Deshaza od Susjedgrada, kad se od Nikole Thurna 
vraćao u svoj grad, mačevima i kopljima grdno izranili, pa onda iz 
logora gospodina Puchlera pobjegli«. Tko te zlotvore ulovi, neka ih 
preda ili vrhovnom kapitanu ili banu Karloviću da ih kazna ne mine. 
Tri dana zatim, 18. kolovoza, šalju ljubljanski biskup Kristofor i Nikola 
Thurn (supremus capitaneus in confinibus regni Croatie) pismo Petru 
Kegleviću, u kojem uz drugo poručuju: »Ne dvojimo da vaše gospodstvo 
zna, kako nas je njegovo veličanstvo ovamo poslalo da izgrede i nevjeru 
nekih baruna i plemića ove kraljevine kaznimo. Mi smo se sada utaborili 
pred gradom Zagrebom te ga podsjedamo. Stoga želimo opomenuti vaše 
gospodstvo da bude sa svojom družinom spremno, pa čim se pokaže 
potreba da bez krzmanja i otezanja uzmogne doći...« 

U isto vrijeme, dok je Thurn s hrvatskim, kranjskim i štajerskim 
četama podsjedao biskupski grad u Zagrebu, bijaše se pod zaštitom te 
vojske o koncu srpnja sastao na brdu Gradecu sabor Ferdinandovih pri- 
vrženika u Slavoniji. Biskupa Erdeda i njegovih drugova nije dakako 
bilo; no zato su se uz bana Ivana Karlovića našli na okupu jamačno 
Ludovik Pekri od Petrovine, Ivan Kaštelanović i drugi plemići. Ne zna 
se potanko o čemu se sve vijećalo; za neke zaključke doznaje se tek iz 
odgovora Ferdinandova na saborsku predstavku. Staleži stranke Ferdi- 
nandove na saboru na Gradecu isticali su najprije kako su oni u pogle- 
du rata s Turcima vazda pravo i zdravo savjetovali, ali kralj nije slušao 
njihovih savjeta i opomena, pače im nije pravo ni vjerovao, nego je 
slijedio one koji su mu svagdje na uštrb radili. Nadalje su staleži od 
kralja tražili 4000 forinti, koji bi se prema njihovoj namjeni mogli 
korisno upotrebiti da se sačuva Kraljevina Slavonija; napokon su se 
gorko potužili na svoju nevolju i siromaštvo, jer su imanja njihova opu- 
stošena i razvaljena ne samo od protivnika njihovih, stranke Zapoljine, 
nego i od istih ferdinandovaca, osobito od njegovih vojnika koji ne štede 
ni kraljevih prijatelja. Zato su zahtijevali da im kralj dade ili odštetu 
ili pak druga imanja. 

Kralj Ferdinand nije međutim u taj mah bio moguć da odgovori 
i pomogne svojim privrženicima u Slavoniji; on je pače bio primoran 
da sve svoje čete pod Thurnom pozove ispred Zagreba i pošalje prema 
Beču, kojemu je najveća opasnost od Turaka zaprijetila. Tako je Za- 
oljina stranka u Slavoniji posve pretegla dok su Ferdinandovci ostali 
bez zaštite i obrane. Sultan naime Sulejman, želeći održati obećanje 
zadato Ivanu Zapolji, bijaše još 10. svibnja 1529. pošao s vojskom 
na Ugarsku. Dne 17. srpnja stajao je kod Beograda, a 31. srpnja kod 
Vukovara. Ferdinandov poslanik Nikola Jurišić bijaše tada stigao tek 
do Metlike u južnoj Kranjskoj, pa tako nije mogao ni misliti da bi 
sultana odvratio od daljnje provale. Prešavši Sulejman 15. kolovoza 





SPOMENICA (TALIR) KRALJA FERDINANDA 
prigodom provale sultana Sulejmana do Beča god. 1529. 

kod Osijeka preko Drave, dopro je 18. kolovoza na Mohačko polje, 
dje ga je dočekao Ivan Zapolja sa svojim privrženicima, te mu se po- 
Klonio i ruku mu poljubio. Nakon toga udarila su oba sa svojim vojska- 
ma uz Dunav prema Budimu, gdje se malena njemačka posada nije 
mogla održati, nego je 8. rujna varoš i grad predala. Malo dana zatim 
— 14. rujna — posadio je drugi zapovjednik janjičara Ivana Zapolju 
na kraljevsko prijestolje; sam sultan pak pošao je s čitavom vojskom 
svojom ravno pred Beč da ga osvoji. 

Dne 27. rujna 1529. utaborio se Sulejman pred gradom Bečom. 
Vojska mu je brojila 270.000 ljudi (od toga tek 100.000 pravih ratnika) 
i 300 topova. Protiv te goleme sile branila je grad malena posada od 
16.000 do 18.000 ljudi, kojoj je zapovijedao stari grof Nikola Salm sa 
svojim šurjakom Vilimom Rogendorfom, zatim podvojvoda Ivan Kocijan 
(Katzianer), Leonardo Vels, Eiteleck Reischach, i napokon iz Slavonije 
nadošli Nikola Thurn s Petrom Keglevićem i drugima. Podsada Beča 
otegla se do 14. listopada kad biše od hrabrih branitelja suzbijeni po- 

sljednji juriši turski. Još one noći diže Sulejman podsadu te se stade 
brzo kući vraćati. Stigavši 25. listopada u Budim zadržao se ondje tri 
dana; 6. studenoga bio je već u Petrovaradinu. Na polasku iz Budima 
bijaše svomu štićeniku Ivanu Zapolji obrekao da će mu do godine još 
s većom vojskom u pomoć priteći, ako se dotle ne utanači mir s češkim 
kraljem Ferdinandom. 

Pohod sultana Sulejmana i uspostava Ivana Zapolje na prijestolje 
po njemu dojmila se bolno ne samo rimskoga pape, nego i nekih svje- 
tovnih vladara. Papa Klement VII kaznio je Ivana Zapolju crkvenim 
prokletstvom (21. prosinca 1529), a francuski kralj Franjo I koji se uto 
izmirio s carem Karlom V, uskratio mu je dosadanju novčanu pomoć. 
Pače i narod u Ugarskoj stao se odvraćati od njega, otkad se ponizio 
do turskoga vazala. Da je Ferdinand smjesta s velikom vojskom provalio u 
Ugarsku, teško da bi mu Zapolja bio dugo odolio. 

Jedino u Slavoniji kao da je pohod sultana Sulejmana ojačao 
stranku zapoljevaca. Kad je ono u rujnu grof Nikola Thurn zajedno s 
Petrom Keglevićem morao pohitati u pomoć Beču, pretegla je u Sla- 
voniji posve Zapoljina stranka. Biskup Šimun od Erdeda osjećao se 
pače tako siguran da je pošao u Budim te se sa svojim rođakom Petrom 
Erdedom poklonio kralju Ivanu. Jamačno je biskup boravio i onda u 
Budimu kad se vraćao Sulejman, i valjda ga je već tada Ivan Zapolja 
imenovao za svoga bana mjesto kneza Krste Frankapana. U studenom 
1529. vraćao se biskup Šimun u Slavoniju, vodeći sobom izbranu četu 
koja je pratila njegovo poslanstvo. No putem dočekao ga je Ludovik 
Pekri sa 300 konjanika. Zametnula se borba, u kojoj bi biskupova prat- 
nja raspršena, a sam biskup teško ranjen. Pekri zarobio je bogat plijen, 
koji je razdijelio među svoje vojnike. 

Biskup i ban Šimun nije zbog te nesreće duhom klonuo. Oporavivši 
se od zadobivene rane pozvao je privrženike Zapoljine da se skupe na 
sabor u Križevcima prvih dana siječnja 1530. Na tom saboru priznat 
bi Šimun za bana, te se otad potpisivao »Simon episcopus ecclesiae 
Zagrabiensis, nec non Dalmatiae, Čhroatiae et Sclavoniae banus«. Još 
bi zaključeno da se svi slavonski velikaši i plemići sakupe na novi 
sabor, koji će biti u Ivaniću 25. siječnja 1530, pa da se ondje kralju 
Ivanu Zapolji pokore. Pače i Ferdinandov ban Baćan bi pozvan da 
dođe na taj sabor. Međutim Baćan odbio je poziv u pismu iz Nemethuj- 
vara od 19. siječnja 1530. u kojemu je zapoljevcima uz drugo poru- 
čivao i ovo: »Vi ste nas pozvali na sabor u Ivanić, Ali mi bi na taj 
sabor došli nipošto kao prijatelj ili pristaša nego kao neprijatelj protiv 
pogana (ut hostis contra paganos). Vi mi pišete, ako na taj sabor ne 
dođem, da ne će nitko biti kriv nego ja kad bi kraljevstvo snašla kakva 
opasnost. Jamačno, braćo i gospodo premila, ni pređi moji ni ja ne 
prouzročismo nikada opasnosti kraljevstvu, niti ćemo htjeti to ubuduće 
činiti, jer smo vazda s cijelom porodicom i svojtom našom radili i 
nastojali da ustrajemo u onoj vjeri katoličkoj, u kojoj su roditelji i 
pređi naši živjeli; mi ćemo i dalje ostati u častima, slobodi i imanji- 
ma, koja su nam od Boga podijeljena, te ne ćemo služiti poganima i 
neprijateljima kršćanske vjere«. U daljnjem pismu spotiče ban Baćan 

bisukup Erdedu da Slavoniju tura u propast »onaj koji je ovu kra- 
ljevinu i kršćansku vjeru, onda dušu i tijelo svoje, — pače i vlastitu 
domovinu izdao zbog zavisti i težnje za vremenim dobrom«. Lako_je 
biskupu zagrebačkomu koji u tome kraljevstvu nema djece ni potomaka, 
a ni baštine, pa se i ne boji da bi štogod mogao izgubiti. No ostali 
zapoljevci (svjetovnjaci) izgubit će svoja posjedovanja, pa će se onda 
sa ženama i djecom potucati po tuđim zemljama. Još zaklinje Baćan 
svoje drugove, neka ne vjeruju lažnim prorocima. Moglo bi se dogoditi 
da dođu pod vlast Turčina, dotadanjega saveznika svojega. A onda će 
izgubiti troje: vjeru, kraljevstvo i slobodu«. Međutim poruka bana Ba- 
ćana slabo je djelovala: velika većina slavonske gospode ostala je 
vjerna Ivanu (Janušu) Zapolji i njegovu banu Šimunu od Erdeda. Na 
saboru u Ivaniću odlučiše utanačiti savez s Turcima, te se oboriti na 
svoje protivnike u Slavoniji, naročito na slobodnu općinu na brdu Gra- 
decu kod Zagreba, koje prošle godine nisu mogli svladati. Onda će se 
još osvetiti Hrvatima, koji bijahu Gradecu u pomoć pritekli, kao i Kranj- 
cima i Štajercima, koji su jednako s grofom Nikolom Thurnom grad 
obranili. 

Zaista su odmah i Hrvatska i Kranjska osjetile posljedice saveza 
slavonsko-turskoga, već u veljači 1530. robili su Turci po Kočevju u 
Kranjskoj; u isto vrijeme provalili su Turci, sporazumni sa zapoljevci- 
ma, u Hrvatsku, te su je nemilo poharali. 

Baš ta posljednja provala nemilo je rascvilila i onako tužne Hrvate. 
Kninski biskup Andrija Tuškanić obavijestio je pismom od 24. veljače 
kralja Ferdinanda o toj provali, te ga je zaklinjao neka ipak jednom 
javi da li je što učinio za obranu nesretnoga kraljevstva. Malo pred tim 
sastali su se i hrvatski staleži na sabor da se i oni posavjetuju o obrani 
svoje domovine. Oni se također obratiše poslanicom na kralja Ferdi- 
nanda. Najprije kažu u njoj da i Ferdinand i svi kršćanski vladari dobro 
znaju koliko već godina mora Hrvatska podnositi silne nevolje od 
Turaka, i kako su staleži Hrvatske prvi od svih stanovnika ugarske 
krune Ferdinanda priznali za svoga vladara te ga dosad vjerno služili 
i život svoj za nj ulagali, premda nisu za to baš nikakve nagrade primili. 
Spremni su i dalje gubiti život za kralja i vjeru, ali nikada nije Hrvat- 
skoj prijetila tolika opasnost kao baš sada. Turci, koji su i prije iz 
Bosne udarali na Hrvate, sada su gotovo pobijesnili te bez prestanka 
provaljuju na imanja i baštine njihove, osobito otkad su nedavno bili 
u Ugarskoj te u samoj zemlji (hrvatskoj) osvojili više gradova, iz 
kojih se obaraju na svoje kršćanske susjede. K tomu su se gospoda i 
plemići Kraljevine Slavonije, koji su u prijašnje vrijeme Hrvatima u 
svakoj nevolji pomagali, prometnuli u dušmane i protivnike njihove, 
te nanose štetu njihovim glavama i imanjima kao sami Turci, s kojima 
su se složili u savez (prout Thurci ipsi, qui et alioquin cum ipsis con- 
federati sunt). Nadalje rijeka Una bila je od starine Hrvatskoj glavnim 
branikom; no otkad je srpski despot (Berislavić) dobio grad Kostaj- 
nicu, prijeti baš s te strane najveća opasnost, Govori se naime kao 
izvjesno da će despot izdati grad Turcima. Ako se to dogodi, bez sum- 
nje će čitava Hrvatska za sve vijeke propasti. Napokon i s morske 

strane, odakle je Hrvatska dobivala dosad hranu te uopće imala odu- 
ška, prijete joj Mleci, čineći joj neprekidno neprijateljstva. S obzirom 
na te prilike mole i zaklinju staleži kralja da već radi svoje časti kra- 
ljevske isplati njima dužne svote, koje im duguje što su služili pod za- 
stavom njegova kapitana. Budući da nadalje hrvatski ban (Ivan Kar- 
lović) sa svojim neznatnim sredstvima ne može sam suzbijati turske 
navale, mole kralja da pošalje za obranu zemlje svoju zasebnu vojsku 
od svojih vlastitih ljudi, Hrvati se nadaju da će on ispuniti njihove 
molbe, jer ne znaju razlog zašto bi baš oni morali biti nesretniji od 
ostalih vjernih podanika kraljevih. Ako im pak ne će pomoći, neka ih 
bar ne krivi s nevjere i opornosti ako sami potraže drugo utočište i 
način kako bi spasili za neko vrijeme još ono malo imanja i baština 
što ih je turski bijes njima ostavio. 

Svojemu ultimatumu pridali su hrvatski staleži još neke molbe i 
tužbe. Tako mole da kralj pomiluje senjskoga biskupa Franju Jožefića, 
privrženika Zapoljina, kojega je Ferdinand tada držao zarobljena. Na- 
dalje javljaju kako neki posjednici u Hrvatskoj ne će da plaćaju dese- 
tinu zagrebačkomu biskupu i kaptolu; da se ti ne bi osvećivali, mole 
kralja neka zapovjedi banovima da dotičnike na plaćanje desetine pri- 
sile. Još se tuže na kneza Krstu Frankapana Brinjskoga što je nedavno 
pohani imanja plemića Zimića; uz to mole kralja neka kazni rečenoga 

neza što dopušta da njegovi podanici voze žito, vino i drugu hranu u 
turski grad Udbinu. 

Poslanica hrvatskih staleža živo se dojmila kralja Ferdinanda. Že- 
leći i sam jednom ispuniti obećanja, zadata na izbornom saboru u 
Cetinu, odgovori im 8. ožujka iz Praga vrlo utješljivim pismom. Naj: 
prije javlja koliko je radio kod pape, u svoga brata Karla i njemački 

nezova izbornika, oko staleža češke krune i svojih nasljednih zemalja 
da izmoli od njih pomoć protiv Turaka. Jednako nastoji o tom i sada, pa 
se nada uspjehu, a onda će rado sve činiti »za utvrđenje i obranu Kra- 
ljevine Hrvatske i njezinih žitelja« (in confortationem et defensionem 
regni Croatie et incolarum eiusdem). Na poziv svoga brata poći će na 
državni sabor njemački u Augsburg, gdje će se s bratom združiti te 
ozbiljno i revno raspravljati o opasnostima koje prijete Hrvatskoj. 
Poručuje Hrvatima neka i oni pošalju na taj sabor svoje poslanike, koji 
će o svojoj domovini znati bolje izvijestiti od drugih i koji će, poznava- 
jući dobro Turke i njihov način ratovanja, moći savjesnije i bolje sanje 
tovati, te kazati sredstva kako da se Hrvatska obrani od Turaka. Ako 
međutim Turci u to vrijeme udare na Hrvatsku, ne će ih kralj ni tada 
zaboraviti i ne će dopuštati da tako staro i odlično kraljevstvo pro- 
padne (regnum tam vetustum et nobile). I za vojsku pobrinut će se 
Ferdinand da se što prije pošalje u zemlju; hrvatskim svojim službenici- 
ma plaćat će točno čim samo dobije subsidije. Tako isto namirit će i 
stare dugove. Glede Kostajnice odredit će se sve kako ne bi pala u turske 
ruke, a glede dovoza hrane po moru kaže kako baš sada nastoji oko 
mira s Mlecima, pa se nada da će se Mlečani nakon ovoga mira pona- 
šati prema Turcima kao i ostali pristojni kršćani. Još potanje izložio 
je kralj svoje namjere oko obrane Hrvatske u pismu na vjernoga knin- 

skoga biskupa Andriju Tuškanića, kojega bijaše uto imenovao svojim 
savjetnikom (consiliario nostro). Odgovarajući mu 17. ožujka iz Praga 
na njegovu tužaljku od prošloga mjeseca javlja mu kako revno nastoji 
oko čeških staleža da mu dadu brzu i izdašnu pomoć da s njom naj- 
prije ponovo zauzme Ugarsku, Erdelj i Slavoniju, a onda da obrani 
Hrvatsku. Još je odredio da se po Štajerskoj, Kranjskoj i Koruškoj 
skuplja vojska i da se što prije smjesti na granicu Hrvatske. Vojvodom 
pak ili vrhovnim kapitanom te krajiške vojske imenovat će Ivana 
Kocijana (Katzianera), u kojega se puno uzda da će stare nevolje 
ublažiti H popraviti, zemlju od provala braniti, te joj povratiti nekadanji 
mir i red. 

Ivan Kocijan, otad glavni kapitan kraljevske vojske na krajini hrvat- 
skoj i slavonskoj, nije bio Hrvatima nepoznata osoba. Rođen u gradu 
Katzensteinu u Kranjskoj još je god. 1525. kao »zamjenik vrhovnoga 
kapitana« (locumtenens supremi capitaneatus exercitus, contra Turchas, 
Verweser der Hauptmanschaft wider Tiirken) zapovijedao četama tada- 
njega nadvojvode Ferdinanda u Hrvatskoj*; poslije je bio poslanik Fer- 
dinandov na saboru u Cetinu, a onda se proslavio razbivši Ivana Za- 
polju u boju kod Tokaja. Napokon je god. 1529. znatno pridonio sret- 
noj obrani Beča. Sada ga je pak zapalo da na čelu kraljevih četa iz 
nasljednih zemalja brani te zemlje kao i Kraljevstvo Hrvatsko od tur- 
skih provala, a podjedno da pomaže Ferdinandovim privrženicima u Sla- 
voniji do pobjede nad Zapoljinom strankom. 

Tek što je Ivanu Kocijanu stiglo imenovanje, već se sa svih strana 
utječu pod zakrilje njegovo. Ne čine to samo zapovjednici i kapitani 
kraljevskih gradova (Klisa, Senja, Bihaća, Ripča), nego i isti hrvatski 
banovi. Na samu Cvjetnicu, 10. travnja 1530, piše ban Ivan Karlović 
iz grada Mutnice pismo, javljajući Kocijanu da se Turci s velikom voj- 
skom i topovima idućega Uskrsa spremaju udariti na Hrvatsku. Osim 
paše bosanskoga i mostarskoga došlo je još drugih pet paša da osvoje 
Hrvatsku (ad occupandum regnum Croatiae). Ako ne bude brze pomoći 
od kralja, Hrvatska mora propasti. Zato moli Kocijana u Isusovo ime 
neka što prije skupi vojsku kojom bi se zemlja mogla obraniti. Još ga 
zaklinje da mu s obzirom na prijateljstvo i blagonaklonost, koju mu 
je vazda iskazivao, pošalje nekih 20 puškara (pixidiarios) za njegove 
gradove, naročito za Krupu; jer ako taj grad propadne, bit će ljute 
pokore. I hrvatski sabor, sabran u Perni, šalje 24. travnja vrhovnom 
kapitanu zasebnoga poslanika Mihajla Budišića, jamačno da traži po- 
moći. Napokon i kninski biskup Andrija Tuškanić pisao je 1. svibnja 
1530. iz Topuskoga Kocijanu ovo pismo: »Vaš list primili smo po slugi 
i razumjeli što želite. Zbog toga neka nam vaša velemožnost što prije 
naznači mjesto, dan i doba, gdje bi se s vama sastali i o dobru domo- 
vine vijećali, jer je kraljevsko veličanstvo sve staleže i redove uputilo 
da se u vojničkim poslovima na vas obraćamo«. 


* Ferdinandovi vrhovni zapovjednici vojske za obranu od Turaka bili su dotada: 
Nikola grof Salm Stariji (1522—1523), Bernardin Ričan (1524), Ivan Kocijan (samo za- 
mjenik 1525), Nikola Jurišić (1526—1528), Nikola grof Thurn (1529). 

Vrhovnoga kapitana Kocijana potražio je i Ludovik Pekri, glavni 
vođa Ferdinandovih privrženika u Slavoniji. Želeći se s njime sastati, 
došao je Pekri u Brežice u južnoj Štajerskoj, odakle je 9. svibnja 
kralja Ferdinanda o događajima u rečenoj kraljevini izvijestio ovako: 
»Posljednjih je dana zagrebački biskup (Šimun od Erdeda) sa sabranom 
vojskom na turski način poharao imanja Ivana (Ernušta) od Čakovca, 
privrženika vašega veličanstva, te je dao velik dio njihov spaliti. Nato 
je svoje ljude, oko 600 konjanika, dobrih vojnika, među kojima je bilo 
i Turaka, poslao da pođu poljem kraj rijeke Čazme; on sam sa svojim 
bratom Petrom Erdedom, a i sa čitavim pješaštvom, s topovima i dru- 
gim bojnim spravam pošao je za njima. Oni su naime snovali kako 
bi sve dijelove Kraljevine Slavonije podvrgli vojvodi Ivanu, pa i gradove 
Varaždin i Zagreb osvojili«. Pekri nadalje pripovijeda kako je on još 
prije dolaska biskupova udario na njegovo konjaništvo te ga potukao. 
Jedan od kapitana tih konjanika, po imenu Penošić, sretno je umakao, 
ali su mu vojnici koje zarobljeni koje poubijani; drugi vojvoda, zvan 
Kunović, dopanuo je rana, te se s velikim gubicima spasio. Sada su me- 
đutim biskupu stigle čete iz Ugarske, pa on očekuje također pomoći 
od Turaka. Zato moli Pekri od kralja za brzu pomoć. Kocijanu predlo- 
žio je Pekri da se u Bežricama sastanu, pa je stoga ovamo i došao; 
ali Kocijana nema, pa se tako mora bez ikakve koristi opet vratiti. 


Međutim je Ivan Kocijan odlučio da svu gospodu hrvatsku i sla- 
vonsku skupi za 3. lipnja 1530. na stanak u Brežicama. Tu bi najprije 
pokušao izmiriti ratujuće stranke u Slavoniji, a onda udesio nešto za 
obranu Hrvatske od turskih provala. Naravno da je pozvao na stanak 
i privrženike Ivana Zapolje. Međutim Ivan Banić (B4nffy) od Virovitice 
boravio je na dvoru kralja Zapolje, koji ga bijaše izabrao za svoga 
palatina, dok su ostali vođe zapoljevaca izrijekom poziv otkloniti. Bi- 
skup i ban Šimun od Erdeda odgovorio je iz Čazme 3. lipnja 1530. 
Kocijanu ovako po prilici: »Otkad se prejasni kralj Ferdinand podigao 
da spravi pod svoju vlast Ugarsku tako se silno po Ugarskoj i Sla- 
voniji pustošilo i haračilo, da je to tek nešto manje nego što je prošle 
godine činio silni car turski. Poginuli su toliki ljudi i vitezovi, kojih 
su pređi krvlju svojom Kraljevinu Ugarsku i čitavo kršćanstvo hrabro 
branili. Koliku su samo pustoš prošle godine počinile španjolske čete 
kralja Ferdinanda u glasovitom kaptolu naše crkve zagrebačke, o tom 
neka i sad još svjedoče ruševine. Kolika su sela i posjede crkve zagre- 
bačke i gospodina Petra Erdeda, našega brata, minulih dana spalili 
Ludovik Pekri iz Varaždina i Nijemci iz Zagreba možete doznati iz usta 
vjerodostojnih svjedoka. Svega toga ne smije kršćanin činiti; međutim 
to svjedoči kako je vama više stalo da se ovo kraljevstvo opustoši 
nego da se oslobodi. Jer ako se koji vladar za stalno 
nada koje kraljevstvo zadobiti, on će htjeti či- 
tavo i neoštećeno (nam quicumque principum spem firmam 
potiundi regni habet, is integerrimum et salvum regnum esse velit). I 
mi smo lanjske godine (1529), kad smo se za boljitak i mir ove kra- 
ljevine na noge podigli s gospodom i prijateljima, mogli sva imanja 
Ferdinandovih privrženika opustošiti i spaliti. Ali budući da je to za 

kršćanina grešno a za pobjednika vladara štetno, nismo to htjeli činiti 
pače nismo na to ni u duši pomislili. Promotrite dakle svojom pameti 
i razumom tko je više kriv haranju i zatiranju imanja i nedužnoga puka 
i tko to još uvijek ne prestaje činiti. Pozivate nas u varoš Brežice 
(Rann), šest milja od Zagreba udaljen, pa da se ondje poradi o miru. 
Mi vjesnjamo vašoj velemožnosti da iskreno želite o čemu pišete; a i mi, 
da ne želimo mir i opće dobro, nikad nebi vama pisali. Ali da vam istin- 
ski kažem, nije to način da se poluči opće dobro; jer bi se veća sloboda 
i stanovnicima kraljevstva i poslanicima morala dati. Najviše bi se 
morala zabraniti i pokarati drskost Ludovika Pekrija, koji za svoju 
vlastitu korist a bez straha robi, a to barem za ono vrijeme dok se 
što u tom poslu dokonča. Velemožnost vaša neka zato iz Zagreba odredi 
način kako da se obustave neprijateljstva Ludovika Pekrija i ostalih 
koji rade na zator ove kraljevine a za svoj vlastiti dobitak, svakako 
dotle dok se ili sami glavom ili po svojim poslanicima s pomoću Bo- 
žjom ne sporazumimo o boljitku domovine. Znam da je vaša vele- 
možnost mnogo mlađa od nas, i da bi pravednije i pristojnije bilo 
da se k nama u varoš Ivanić potrudite, jer vam u Zagrebu radi rasula 
konaka dati ne možemo. Ako to hoćete učiniti, dat ćemo vama slobodno 
pismo (litteras salvi conductus); ako pak želite da naš poslanik dođe 

vama, pošaljite nam što prije takav list. Vaša velemožnost neka tako 
poradi da obim domovinama i svemu kršćanstvu bude na korist a ne 
na štetu. Šimun, biskup zagrebački, ban Dalmacije, Hrvatske i Slavo- 
nije«. Malo dana poslije, 9. lipnja, piše opet iz Moslavine Petar Erdedi 
od Monyorokereka sujedgradskomu vlastelinu Stjepanu Deshazyju kako 
je sporazuman s biskupom pa ni on neće nikoga poslati u Brežice. 
»Bili smo ovdje na okupu s gospodinom biskupom i gospodinom Ivanom 
Tahijem. Danas su otišli od nas. Mnogo smo raspravljali o stanju i spasu 
ovoga pretužnoga kraljevstva (de statu et salute huius miserrimi regni), 
i m Bog nam je svjedok da kao dobri kršćani nismo želili drugo nego 
dobro«. 

Još prije snovanoga stanka u Brežicama prijetila je pogibelj da se u 
čitavoj Slavoniji rasplamti opći građanski rat. Već na koncu svibnja 
tužila se Margareta Sekelj, supruga Ivana Banića, iz grada svoga Viro- 
vitice u posebnom pismu na Petra Erdeda kako je čula da će »odmah 
nakon izminuća primirja« Ludovik Pekri sa svojim ortacima njezina 
dobra poharati i grad Viroviticu podsjesti. Ona moli Erdeda za pomoć, 
jer Zapolja ne dopušta njezinomu mužu a svome palatinu da se kući 
povrati. Dne 5. lipnja 1530. javlja opet kninski biskup Andrija iz To- 
puskoga kapitanu Kocijanu: »Zagrebački biskup poslao je već dva put 
moliti pomoć u Tursku, koju mu dosad uskraćivahu. Sad opet šalje 
k paši i sultanu dva poslanika, naime kopilana pokojnoga kneza Bernar- 
dina (Frankapana) i Matiju Matkošića, moleći za pomoć (subsidia). Isti 
biskup ponovo skuplja sile i daje sve svoje gradove utvrđivati. Sad, 
netom, ovih je dana unio živeža u svoj grad Zagreb i svim ga opskrblju- 
je po svojim silama. Hoće da se vašoj velemožnosti opire. Ali vjerujemo 
u Boga i zastalno držimo da će ga nada prevariti. To znamo: čim vaša 
velemožnost dođe, svi će se žitelji Kraljevine Slavonije vama pokoriti«. 

Pod zaštitom Ferdinandovih četa iz nasljednih zemalja, koje su bile 
smještene u utvrđenim gradovima Varaždinu i Gradecu kod Zagreba, 
sastali su se u potonjem gradu privrženici njegovi iz Hrvatske i Slavo- 
nije dne 10. srpnja na sabor. Bili su tu nazočni banovi, kninski biskup 
i ostali »vjerni službenici« Ferdinandovi. I saboraši i općina grada Gra- 
deca obratiše se na Ivana Kocijana za pomoć. Žitelji Gradeca tuže se 
kako posada od pješaka u njihovu gradu ne prima plaće, pa završuju: 
»Da nas vrhovni kapitan konjanika Ludovik Pekri nije dosad branio, 
ne znamo šta bi se bilo dogodilo ovome gradu«. Čini se da je zbog toga 
Kocijan još jednom pokušao izmiriti zapoljevce s ferdinandovcima u 
Slavoniji. Dne 22. srpnja šalju iz Čazme biskup i ban Šimun i Petar 
Erdedi pismo na Kocijana u kojemu, odgovarajući njemu, javljaju kako 
su oni još 18. sprnja poslali k njemu dva svoja punomoćnika, po imenu 
Baltazara Hobetića i Jurja od Kapele, koji su doprli do Oborova, ali 
se dalje ne usuđuju. Ludovik Pekri, kojemu ju javili da imaju od Koci- 
jana slobodno pismo, ne će da za nj zna nego škodi njihovim ljudima 
gdje samo može. Nato se Erdedi potanje tuži na Pekrija kako on »ima- 
nja obojice kao i posjede zagrebačkoga kaptola i sad još pustoši«. 
Ali to nije dosta jer on hara također po imanjima nevolji plemića«. 
Štoviše je poslao svoje čete da se združe s četama Ladislava Morea, 
pa da se sve zajedno obore na imanja Ivana Banića, privrženika i pala- 
tina Zapoljina. Pismo svršavaju naviješćujući nove i žešće borbe: »Mi 
tolika zuluma više trpjeti ne možemo, nego ćemo s gospodom i pri- 
jateljima našima u toj kraljevini kazniti njegova zlodjela. Ne ćemo dirati 
u oblasti prejasnoga kralja Ferdinanda, ako nam one ne dadu povoda«. 

Sada je na koncu srpnja 1530. planuo žestoki građanski rat u Sla- 
voniji koji je trajao kroz mjesece kolovoz i rujan. Dne 31. srpnja javlja 
kralj Ferdinand svome dvorjaniku Petru Kegleviću kako je odlučio svoje 
privrženike braniti od navala biskupa zagrebačkoga i jegovih ortaka, 
pa završuje: »Stoga tebi tvrdo zapovijedamo da našu vojsku, koju smo 
u našu Kraljevinu Slavoniju poslali i koju ćemo poslati, svakim načinom 
pomažeš i da se ne kratiš satirati i oštećivati one neprijatelje gdje ti se 
samo zgoda pruži«. 

Potankosti o građanskom ratu nisu poznate; tek pojedine vijesti 
mogu se zabilježiti. Dne 8. rujna piše ban Ivan Karlović iz Novoga vrhov- 
nomu kapitanu Kocijanu: »I ako bi vaša velemožnost htjela štogod 
protiv rečenoga biskupa (Šimuna) poduzeti, bilo bi sada vrijeme i čas, 
jer biskup ne može ni od koga pomoći dobiti«. Odmah sutradan, 9. 
rujna, javlja Karlović iz Mutnice: »Piše nam Ludovik Pekri i drugi 
podanici kraljevskoga veličanstva da k njima pošaljemo svoje čete. 
Ali naši ljudi ne će ići bez novaca, a mi sami ne možemo bez njih ništa 
učiniti. Neka izvoli vaša velemožnost krenuti s četama put Slavonije, jer 
zagrebački biskup skuplja mnogo vojske, pa se bojimo da će stradati 
oni službenici njegovog veličanstva koji su zajedno s gospodinom Ludo- 
vikom (Pekrijem). Molimo vaše gospodstvo neka nam sve dojavi da li 
će put Slavonije poći ili ne i da li nam hoće slati novaca ili ne«. U 
trećem pismu od 14. rujna javlja ban iz Mutnice Kocijanu ove novine: 
»Gospodin Ludovik Pekri boravi sada u Križevcima s ostalim službenici- 

ma kraljevskoga veličanstva. I već dva put pošli su robiti oblasti zagrebač- 
koga biskupa, naime u Dubravu, ali nisu ništa zarobili, jer su se svi 
ondje razbjegli sa svojim stvarima. Oni pak biskupski konjanici koji 
su ostali u Dubravi jednako su pobjegli, te nema nikoga da se opre 
gospodinu Ludoviku. Ovaj očekuje vašu velemožnost dok dođete s topo- 
vima i vojskom. Stoga vas molimo, ako ste naumili što protiv biskupa 
proi, da pođete na njega, pa ćete moći svladati one odmetnike 

raljeve. Bolje je da vas zapadne slava pobjede nego koga drugoga. 
Mi smo pak spremni na službu kraljevskomu veličanstvu, te ja i gospo- 
din Ludovik očekujemo dolazak vaše velemožnosti«, 

Ludovik Pekri robio je ne samo po imanjima zagrebačkoga bisku- 
pa, nego i po oblastima zapoljevaca, osobito u Križevačkoj županiji. 
Tako je plemiću Petru od Bogačeva i sinu mu Stjepanu razgrabio čitav 
posjed Rasinicu; našto je kralj Ivan Zapolja 1. rujna iz Budima zapo- 
vjedio biskupu i banu svomu Šimunu od Erdeda da nastoji Pekriju 
Rasinicu oteti te je prijašnjemu vlasniku povratiti. S druge strane opet 
pošlo je zapoljevcu Ivanu Tahiju, upravitelju Vranske priorije za rukom 
da Pekriju ugrabi njegovu djedovinu, Petrovinu. 

Baš gubitak Petrovine, čini se, kao da je djelovao te su ferdinan- 
dovci ili njemačka stranka stali o tom raditi da se nagode s protivnom 
(turskom) strankom. Ferdinandovci Petar Keglević od Bužima i Ivan 
Kaštelanović od Svetoga Duha obratiše se u to ime u drugoj polovici 
rujna na Ivana Tahija da povrati Pekrina Petrovinu; uz to mu ponudiše 
»slogu i savez«. Tahi se iz grada svoga Pakraca odazvao 29. rujna ovim 
pismom: »List vaš razumismo, u kojem nas opominjete da Ludoviku i 
Nikoli Pekriju povratimo Petrovinu. Nama do toga grada nije mnogo 
stalo; mi bi radije htjeli imati bratinstvo gospodina Ludovika Pekrija«. 
Tahi se nadalje raduje predlogu da se među ratujućim strankama 
sklopi »sloga i savez« (concordiam et unionem), samo traži da se u taj 
savez prime i njegovi prijatelji, kao biskup Šimun i Petar Erdedi. Stoga 
predlaže neka svaka ratujuća stranka izabere tri do četiri muža, pa da 
ti dobri ljudi ugovore pravi mir i savez (pax vera et unio). Još dodaje: 
»Čuli smo da ste vi spalili čazmanski kaptol; nama se to čini manje 
dobrim, jer će od toga biti štete ovoj čitavoj kraljevini i našim 
potomcima«. 

Posredovanjem dobrih ljudi utanačeno bi napokon doista primirje 
8. listopada 1530. O tom bi izdana ova isprava: »Mi Šimun, po Božjoj 
i apostolskoj milosti biskup zagrebačke crkve i Kraljevina Dalmacije, 
Hrvatske i Slavonije ban, Ivan Tahi gubernator priorije Vranske, Petar 
Erdedi od Monyorokereka, župan županije Željezne, kao i drugi neki 
vjerni podanici prejasnoga principa i gospodina Ivana kralja Ugarske 
itd. s jedne strane; zatim Ludovik Pekri od Petrovine, vrhovni kapitan 
lakog konjaništva kraljevskoga veličanstva, Petar Keglević od Bužima, 
Ivan Kaštelanović od Svetoga Duha, Ivan, Krsto i Franjo Svetački 
(de Zempche), Nikola Pekri od Petrovine, Franjo Sekelj od Dobre Kuće, 
Ivan Golec od Sutiske, kao i neki drugi vjerni podanici preblagoga 
principa i gospodina Ferdinanda, isto Ugarske itd. kralja s druge strane, 

dajemo na znanje kako smo u subotu odmah nakon blagdana blaže- 
noga Franje ispovjednika stojeći jedni protiv drugih u logorima (in 
castris nostris) blizu Dišnika (Desnycze) i Novog Dvora (Uyudvar), 
— promotrivši i uzevši u obzir prolijevanje kršćanske krvi, kao i među- 
sobno bratsko ubijanje, koje je više godina među nama i drugim pri- 
padnicima ovoga kraljevstva bjesnilo i do sada, oj žalosti, potrajalo, 
pa da bi se takvo prolijevanje krvi i ubijanje uštedjelo i svaka nesloga 
smirila — posredovanjem stanovitih dobrih ljudi, izabranih od nas iz 
sredine naše, utanači ovaj sporazum mira i sloge. Prvo da se sva imanja 
kao i sva posjedovna prava sve gos ode i plemića kojega god staleža 
i stanja, koja su za vrijeme ovih borba i razmirica a osobito nakon po- 
hoda turskoga cara u Ugarsku, od koga god i ma kako god oteta, imaju 
prijašnjim vlastnicima svjetovnoga i duhovnoga staleža otvoreno i pot- 
puno vratiti. Nadalje da se kaštel literata Jurja od Kapele, kao i sva 
imanja Čazmanskoga kaptola za tri dana otpuste i povrate... Kanonici 
crkve zagrebačke, koji pristaju uz oba kralja, neka jednako primaju 
prihode crkve i imanja svojih, i svaki neka se zadovolji svojim zakoni- 
tim dijelom. Svikoliki žitelji Kraljevine Slavonije kojega god staleža 
i zanimanja mogu slobodno i mirno ovamo i onamo prolaziti i trgo- 
vati tako da nitko drugoga ne smeta, ne priječi, niti se ne usudi pod 
kojom izlikom mu štetu nanositi. Slobodna općina na Gradecu brdu , 
i grad Zagreb neka kroz vrijeme ovoga primirja našega i utanačenja 
budu slobodni i mirni, te neka nijedna stranka ne dira u drugu. Na- 
dalje ako bi žitelji (regnicolae) taksu od pol forinte drage volje davali 
gospodinu Ludoviku Pekriju, neka bude, ali se nitko ne smije prijet- 
njama ni pustošenjem imanja na to tjerati. Nadalje Stjepan Deszhazy, 
podanik istoga kralfa Ferdinanda, neka stoji na miru zajedno sa svima 
koji njemu pripadaju. Još neka svi i pojedini žitelji ove Kraljevine 
Slavonije, gospoda, plemići i neplemići, višega i nižega stanja, ostanu 
u svojim domovima zajedno sa svima pripadnicima svojima slobodni, 
mirni i spokojni bez ikakvog i ma čijeg zanovjetanja. Još ćemo ovaj 
naš sporazum i savez dati na znanje i obavijest velemožnoj gospodi 
Ivanu Baniću od Donje Lendave, knezu i palatinu, kao i Urbanu Ba- 
ćanu, podanicima gospodina kralja Ivana, kao i Ladislavu Moreu de 
Chula, podaniku rečenoga kralja Ferdinanda, da se i oni našoj nagodi 
pridruže ako bi htjeli. Nadalje ova naša pogodba i sporazum neka traje 
i vrijedi do blagdana Triju Kralja (6. siječnja) što će doći (1531), i to 
uz taj uvjet da svaka stranka svoga kralja do rečenoga roka uzmogne 
obavijesti o tom, pa ako koji od spomenutih vladara ne bi ovoga 
našeg utanačenja htio prihvatiti ni potvrditi, nego bi unatoč toj pogodbi 
našoj podigao svoje čete na protivnu stranku da je prisili na posluh 
i u to ime poslao kojega posebnoga kapitana u tu Kraljevinu Slavo- 
niju: tada će morati ovakva stranka privrženicima drugoga kralja deset 
dana priie navijestiti i obznaniti dolazak istoga kapitana u kraljevinu, 
da se i ta (protivna) stranka zrelo uzmogne pobrinuti za svoje stvari i 
poslove. Da ćemo sve izloženo i svako pojedino tvrdo i nepovredivo 
kako sami tako i po našim podanicima držati, obvezali smo se i obe- 
ćali mi gore napisana gospoda svojom čašću, čovječnosti i vjerom svom 

kršćanskom, pa se obvezujemo i obećajemo, potvrđujući to krepošću 
naših pečata. Dato u logorima gore spomenutima, rečene subote iduće 
nakon blagdana svetoga Franje ispovjednika (8. listopada), godine Go- 
spodnje 1530«. 

Dok je u Slavoniji bjesnio građanski rat, Hrvatska je bila izložena 
manjim i većim turskim provalama, Ban Ivan Karlović i kninski biskup 
Andrija Tuškanić neprestano su vrhovnoga kapitana Kocijana izvješći- 
vali o pokretima u susjednoj Bosni i pozivali ga da Hrvatskoj pomog- 
ne. Jednako su i hrvatski staleži, sabrani na saborima u Perni (24. 
travnja), u Steničnjaku (8. svibnja), i po drugi put u Steničnjaku 
(22. lipnja), neprestano raspravljali »kako bi se mogli dulje braniti od 
dušmana turskih i ostati vjerni premilostivomu kralju svomu.« Iz poto- 
njega sabora javljaju hrvatski staleži Kocijanu kako su izabrali odlič- 
noga plemića Gašpara Bartakovića za svoga poslanika i komisara (ora- 
torem et comissarium), koji će u njihovo ime poći pred njegovo carsko 
i kraljevsko veličanstvo, kao i ostale kršćanske vladare da traži od njih 
pomoći (ad eximia et ardua nostra negocia nunc exequenda). Očito je 
Bartakoviću bila namijenjena zadaća da pođe i na njemački državni 
sabor u Augsburg, kako je kralj Ferdinand još u ožujku bio predložio 
u svojoj poslanici na hrvatske staleže. 

Nije poznato da li je Bartaković pošao u Njemačku, ali je zato na 
saboru u Augsburgu izložio svu bijedu i nevolju Hrvatskoga Kraljevstva 
knez Vuk Frankapan od loze Brinjske. Knez Vuk tražio je još 
u prvoj četvrti 1530. od kralja Ferdinanda da mu podijeli gospoštiju Lju- 
tomjer u Štajerskoj, u isto doba nekako nudio se štajerskim staležima 
da ga prime u svoju službu kao vojvodu lakih konjanika. Dne 9. kolo- 
voza piše iz grada Tržca kneginja Margareta, udova brata mu Krste, Ki 
tanu Kocijanu: »Znamo da vašoj velemožnosti nije skrovita naša nevo ja 
i bijeda, jer ih je prikazao knez Vuk (Bolphangus)«. Očito je tada Vuk 
bio već na putu u Njemačku, gdje se bijaše u Augsburgu skupio državni 
sabor da se u nazočnosti cara i kralja Karla V i njegova brata riješe vjer- 
ske raspre između njemačkih katolika i Lutherovih sljedbenika. Već 
prvih dana nakon otvorenja sabora (poslije 18. lipnja) došli su pred 
sabor poslanici habsburških nasljednih zemalja (Austrije, Štajerske, 
Koruške i Kranjske), pa je u njihovo ime Šigismund Dietrichstein 
oduljim njemačkim govorom zaklinjao cara i knezove da »za sva buduća 
vremena skrše bijes turskoga neprijatelja i da osvete tolike po njemu 
počinjene štete i nedjela«. Knez Vuk Frankapan došao je u Augsburg 
tek u kolovozu, te je onda 24. kolovoza držao na latinskom jeziku svečan 
govor kojim je cara i knezove zaklinjao da pomognu Hrvatskoj. Pozdra- 
vivši cara i gospodu u ime hrvatskih staleža (magnates ac nobiles regni 
Croaciae) živim je bojama prikazao sve strašne nevolje što ih je bijedna 
Hrvatska (misera Croacia) kroz tako dugo vrijeme (tam diuturnis tem- 
poribus) od bijesa turskoga podnosila. Pa i danas stoje Hrvati kao 
privezane ovce, očekujući smrt (in hodiernumque ut ouis alligata occi- 
sionem exspectamus). »Gledajte dakle i razmislite, presvijeti care ivi 
knezovi Rimskoga Carstva, ima li na čitavom svijetu sličan narod koji 
bi kroz tako dugo vrijeme, moren od tolike nevolje, ustrajao u vjeri 

kršćanskoj? Mogli bi nam spočitnuti: zašto se niste borili za domovinu 
i slobodu svoju? Nitko ne može ustvrditi da se nismo muževno branili. 
Evo već je osamdeset godina minulo što se neprestano borimo: koji 
put održali smo pobjedu, a koji put smo ljuto stradali ne mogavši 
odoljeti jačoj sili, koja je oborila Grčko Carstvo, Bosansko Kraljevstvo, 
te svladala Bugarsku, Srbiju i Albaniju. A što se netom dogodilo pre- 
bogatoj Ugarskoj? Sve je turska sila svladala, samo Hrvatske nije posve 
osvojila! Ali mi toga dulje podnijeti ne možemo. Na vas se obraćamo, 
care i knezovi, i jer vas zapada veća briga za obranu kršćanstva, i jer 
se već zlo i pogibelji primiču vašim nasljednim zemljama. Ako ne dobi- 
jemo pomoći, mi preko zime u svojim sjedištima ostati ne možemo, 
nego ćemo se ili nezasitnomu zmaju podvrći ili po čitavom svijetu 
razasuti. Promisli, care, kako ćeš Bogu položiti račun radi propasti toli- 
kih duša!« 

Knez Vuk Frankapan predao je caru u ime hrvatskih staleža i opse- 
žnu poslanicu, u kojoj su potanko bile izložene molbe njihove. Nato je 
u ime cara i knezova knezu Vuku i drugovima (magnificis dominis 
totius universitatis regni Croaciae oratoribus) odgovorio brandenburški 

markgrof i izbornik Joakim. Najprije je Hrvate požalio radi tolikih ne- 
volja, što su ih dosad snosili, hrabrio ih za daljnji otpor i napokon 
im objavio kako car Karlo zajedno s kraljem Ferdinandom i staležima 
njemačkim raspravljaju o ratu na Turke kao i o drugim potrebama 
kršćanstva. Ali uza sve to Hrvatska nije ipak primila ništa, nego je i 
dalje ostala izložena neprestanim navalama turskih susjeda. Čak mo- 
druški biskup Šimun morao je u to vrijeme ostaviti svoju stolicu u 
Vinodolu te se skloniti na Rijeku. Odatle pisao je 18. listopada 1530. 
Kocijanu ovako: »Živim sada na Rijeci, jer se ne usuđujem dalje prebi- 
vati u Vinodolu radi Turaka, kojih sam rukama jedva umaknuo« (Hic 
nunc vitam vivo in terra Fluminis, quia esse in Vinodolo non audeo 
propter Turchos, ex quorum manibus vix alias evasi). Dne 6. studenoga 
sastali su se hrvatski staleži na sabor na sjeveru Kupe u Turovom polju 
(in campo Twrowo), pa su onda poslali svoga pouzdanika Jurja Zimića 
kapitanu Kocijanu u Ljubljanu. 

Kroz čitavu godinu 1530. nije dakle Ivan Kocijan ništa učinio, bud 
da pomogne ferdinandovcima u Slavoniji bud da obrani Hrvatsku. Pa 
i sam Ferdinand uklanjao se odlučnom postupku, nego je, zabrinut za 

kneza Vuka Frankapana. Knez priča njemačkim staležima kako se Hrvatska već osamdeset godina 
odupire Turcima. 

poslove u Njemačkoj, nastojao da u sultana isprosi mir, a sa suparni- 
om svojim Ivanom Zapoljom da se nagodi. U listopadu 1530. bijahu 
se punomoćnici obaju protukraljeva sastali u Poznanju da posredova- 
njem poljskoga kralja i saskoga hercega pregovaraju o miru, na što je 
i sultan Sulejman pristao. Mira ne bi, ali su posrednici predložili da se 
od 13. prosinca utanači primirje na godinu dana. Ferdinand prihvati 
primirje 25. studenoga; Zapolja pak privoli tek 23. siječnja 1531. na 
tromjesečno primirje, koje bi onda s privolom sultanovom produljeno 
do 1. svibnja 1532. Ferdinand bi uto 5. siječnja 1531. izabran za rim- 
skoga (njemačkoga) kralja, pa je onda nastojao da ga priznaju prote- 
stantski imezovi njemački, koji bijahu sklopili savez u Schmalkaldenu 
na obranu svojega vjeroispovijedanja. 

Baš to preveliko zanimanje Ferdinandovo za njemačke poslove s 
jedne strane, a zavisnost Zapoljina od Turaka s druge bijaše uzrokom 
da se najprije u Ugarskoj, a onda i u Hrvatskom Kraljevstvu javljalo 
ljudi, koji nisu bili zadovoljni s nijednim kraljem. Još u siječnju 1530. 
bijaše ostrogonski nadbiskup Varda pokrenuo misao da se vođe obiju 
protustranaka sastanu na dogovor. Poslije prihvatio je tu misao Petar 
Perenj, koji nakon Sulejmanova pohoda nije pristajao ni uz koju 
stranku. Njemu su se pridružili mnogi odmetnici Ferdinandovi i Za- 
poljini, pa i takvi muževi koji su bili vjerni svojim kraljevima, ali im je 
bilo više do mira i sreće svoje domovine. Protivnici Petra Perenja go- 
vorili su doduše da smjera ukloniti oba protukralja, te se sam nametnuti 
za kralja i barem državnog kapitana pod zaštitom turskom; ali ta 
nije ničim dokazana. 

Dne 6. ožujka 1531. sastali su se Petar Perenj, Juraj Šuljok, Valentin 
Turak, Juraj Bator, Ludovik Pekri, Ivan Lenđel i Toma Pethew u 
Bobovcu (Babolcsa) da vijećaju o spasu domovine, koja je »spala 
na najniže grane« (iam in extremis laboret), pa da urade ono »što im se 
čini korisnije za obranu vjere i domovine« (quae ad tuitionem fidei et 
patriae utiliora viderentur). Tom prigodom sastavili su poziv na sta- 
leže ugarske i hrvatske da se do 19. ožujka sastanu na skupštinu ili 
sastanak u Bjelovar (u Ugarskoj), gdje se ne će ni o čemu dru- 
gomu vijećati nego o spasu domovine i obrani vjere. Pozivu tomu 
najviše su se odazvali baš u Hrvatskom Kraljevstvu, koje je dosad 
toliko stradalo zbog prijestolnih borba. Gotovo svi poznatiji velikaši 
hrvatski i slavonski došli su ili sami na sabor ili su poslali svoje 
zastupnike. Tu je bio ban Franjo Baćan, kapitan Ludovik Pekri, zatim 
Antun Banić, Urban Baćan, Ivan Kaštelanović, Nikola Pekri, Ivan i 
Krsto od plemena Zempče (Svetački), a zastupnike poslali su zagre- 
bački biskup Šimun od Erdeda, zatim Petar Erdedi, kninski biskup 
Andrija Tuškanić, ban Ivan Karlović, Ladislav More, Ivan Tahi i Petar 
Keglević. Udara u oči da nije bilo knezova Zrinskih, Frankapana i 
Blagajskih, ali ti nisu uopće u potonje doba utjecali na građanske 
borbe. Skupljenoj u Bjelovaru gospodi stigli su doduše od Zapoljinih 
gorljivih privrženika pozivi da se za nj izjave; ali staleži nisu se dali 
obmanuti, nego su jedino raspravljali što bi bilo na korist domovine 

i vjere. Napokon izdaše 21. ožujka proglas na narod kojim ga pozvaše 
za 18. svibnja na sabor u Vesprim. Tu će se bez mržnje i strasti 
vijećati o slozi i jedinstvu naroda, o obrani države i o uščuvanju svete 
vjere. Pripovijeda se da je nakon ovoga sastanka Petar Perenj skupio 
zbor svojih pouzdanijih prijatelja, i da je tom prigodom primljena 
njegova osnova koja bi se u Vesprimu predložila; tako isto da je Perenj 
pri bogat dar velikomu veziru da tako osigura zaštitu i pomoć 
urske. 

Sasvim je prirodno da ni Ferdinandu ni Zapolji nije bio poćudan 
sastanak u Bjelovaru, a još su manje mogli dopustiti da se bez njihove 
privole (i njihovih palatina) saziva državni sabor. Ferdinand je 27. 
travnja 1531. iz Praga razaslao brojna pisma na hrvatsku i slavonsku 
gospodu (kao na Ivana Ernušta od Čakovca, Ivana Kaštelanovića, Petra 
Keglevića i druge) u kojima se svima zaprijetio svojom nemilošću i 
kaznama (indignacione nostra grauissima et pena pro arbitro nostro) 
ako bi se odazvali. Jednako je i Zapolja učinio, pače je razglasio sabor 
svojih privrženika za 21. svibnja u Stolnom Biogradu. Zabrana obaju 
kraljeva je djelovala; na urečeni dan došlo je u Vesprim tako malo 
velikaša i plemića da se sabor nije ni otvoriti mogao. Premda je Perenj 
očekivao brojnu gospodu iz Slavonije i Hrvatske, nije odanle gotovo 
nitko došao. Mnogi se bijahu s puta vratili svojim kućama, doznavši 
za zabranu obaju kraljeva. Međutim ni na saboru Zapoljinu u Stolnom 
Biogradu nije se skupilo dovoljno ljudi, tako da se nijedan zamašniji 
zaključak nije mogao stvoriti. 

Nastojanje srednje stranke da se građanske borbe smire ostalo je 
taj put jalovo. Rat između Ferdinanda i Zapolje imao se produljiti, 
pa su oba suparnika pregnula da se ojačaju i prikupe saveznika. Za- 
polja je u to ime slao Jeronima Laskoga na francuski i engleski dvor, 
a uz to je neprestano stajao u sporazumu s Ferdinandovim protivni- 
cima u Njemačkoj, poimence sa saskim izbornikom i bavarskim voj- 
vodama. Ferdinand nasuprot nastojao je novim poslanstvom izraditi 
mir sa sultanom. Ne hoteći ni jedan od suparnika započeti rat, privoliše 

ače na obranički sud. Na tom sudu bili bi poslanici njemačkoga cara, 
rancuskoga, engleskoga i poljskoga kralja, pa i oba takmaca došli bi 
sami na sud ako bi potrebno bilo. Ali rasprave o tom tko će predsjedati 
sudu (car ili poljski kralj) i gje sud vijećati (Passau ili Krakov) otegnu- 
le su se tako dugo dok nije bilo prekasno. 

Kralj je Ferdinand još 6. svibnja 1531. iz Praga izdao nalog bano- 
vima Ivanu Karloviću i Franji Baćanu da riješe neku parnicu između 
Stjepana Deszhaza od Susjedgrada i Klare udove Martinove od Gornje 
Stubice radi posjeda Dubovca. No malo zatim stigla je oba bana kra- 
ljeva nemilost, možda zato što se bijahu nedavno pridružili srednjoj 
stranci pod Petrom Perenjom. Već 10. lipnja tuži se Ivan Karlović kapi- 
tanu Kocijanu iz Novigrada ovako: »Gospodine i sinko moj! Mi smo 
ti osobito hude sreće: gdje god služimo, svagdje nas bije bijeda. Po- 
kojni kralj Ludovik bijaše nas otjerao sa svoga dvora povjerovavši 
riječima naših protivnika. Bojim se da me ne će također prognati iz 
službe moga preblagog i premilostivog kralja Ferdinanda. Čuli smo 

naime kako su ovi naši dušmani kralja obavijestili da smo mi netom 
sa zagrebačkim biskupom stvorili nekakav zaključak, naperen proti kra- 
ljevskomu veličanstvu. Onaj, koji sve zna, zna i to da nismo nikada 
ni pismom, ni mišlju, a ni riječima ništa zajedno radili s rečenim bisku- 
pom što bi bilo protiv njegova veličanstva ili protiv naše časti. Jedina 
je naša krivnja što nismo htjeli paliti ni obarati kraljevstva kako su to 
drugi činili. Mi naime ne smatramo da bi služili našega kralja kad bi 
robili i palili po kraljevstvu njegova veličanstva... Uostalom vas mo- 
limo da nam javite dolazi li njegovo veličanstvo i gdje sada boravi, jer 

ćemo k njemu poći da se opravdamo. Oj kad bi tada mogli nazočni 
biti naši dušmani, vidjeli bi da nam ne bi mogli ništa učiniti; zato 
se i nadamo da njegovo veličanstvo ne će više vjerovati lažima naših 
protivnika«. Malo zatim, 2. kolovoza piše opet iz grada svoga Lu- 
kavca u Turopolju kranjskomu potkapitanu Kristoforu Purgstalleru 
ovako: »List vašega gospodstva primismo i razabrasmo što nam išete 
da će se obdržavati nekakav zbor plemića Hrvatske, gdje će o rediti 
da se plaća danak turskomu caru (pro ordinacione dandi tributum impe- 
ratori Turcarum). Neka zna vaše gospodstvo da ne će biti drugi zbor 
nego zato da se hrvatsko plemstvo pogodi radi nekoga spora s knezom 

Stjepanom Blagajskim. Glede danka pak znajte da su ga gospoda mag- 
nati Hrvatske već odavna (iam dudum) davali turskomu caru. Jedino ga 
ja nisam davao. A isti plemići, koji ga nisu plaćali, kažu svi da će danak 
davati Turcima zato što nemaju nikakve pripomoći od njegova veličan- 
stva za svoje službe. Međutim neki iz Koruške uvelike ocrnjuju nas 
i plemiće hrvatske, te čine naše službe mrskima njegovu veličanstvu; a 
to mi nismo zaslužili, jer kad god možemo jesmo vjerni njegovu veličan- 
stvu kao premilostivomu gospodaru. Uskoro hoćemo da osob- 
no otputujemo k njegovom veličanstvu.« Međutim ba- 
nu Ivanu Karloviću nije bilo više moguće da se pred kraljem opravda. 
Još prije puta umro je on u Medvedgradu, te bi pokopan u Remetama u 
crkvi pavlinskoga samostana, gdje mu knezovi Zrinski kao rođaci posta- 
više nadgrobnu ploču s porodičnim grbom i latinskim napisom. Nad 
grbom bila je uklesana Karlovićeva lozinka: »Scio quod redemptor 
meus vivit« (Znam da moj spasitelj živi). 

Jedva što je kralj Ferdinand doznao za smrt bana Karlovića, upra- 
vio je staležima i redovima Kraljevine Hrvatske 27. kolovoza iz varoša 
Scherdingena poslanicu, u kojoj im je javio da još nije odlučio koga 
bi imenovao banom, pa je stoga kninskomu biskupu Andriji Tuškaniću 
povjerio da zamjenjuje bana i obavlja sve poslove njegove dok se ban 
imenuje. Podjedno je pozvao staleže da se biskupu u svemu pokora- 
vaju te tako ispunjaju obveze prisegom preuzete, Tako je Ferdinand 
stvorio novu čast banskoga namjesnika (locumtenens banalis) 
koja je dotad u hrvatskom javnom životu bila nepoznata i protivila 
se starinskomu ustavu. 

Možda već prije, no svakako sada odrekao se i drugi ban Franjo 
Baćani svoje časti, jer se nikad više ne spominje kao ban. Tako su 
sada u posljednjoj četvrti 1531. bila na čelu Hrvatskoga Kraljevstva 
dva biskupa: u Hrvatskoj bio je banski namjesnik kralja Ferdinanda 
kninski biskup Tuškanić, a u Slavoniji bio je pravim banom kralja 
Ivana Zapolje zagrebački biskup Šimun od Erdeda. Potonji je 29, listo- 
pada kao ban izdao u Čazmi povelju, kojom je svomu rođenom bratu 
Ivanu Tompi i nećaku Petru Palffyju od Erdeda za vjerne službe, uči- 
njene kralju Ivanu, podijelio posjedovanja Lemeš kod Đurđica i Pre- 
seku u Križevačkoj županiji. 

Međutim se još jednom pojavila srednja stranka da utre put spo: 
razumu i miru u Ugarskoj i Hrvatskom Kraljevstvu. Taj put stao joj 
jena čelo Toma Nadaždi. Dne 1. studenoga 1531. skupili su se 
članovi te stranke u gradu Zakonu (Žakanju). Po imenu spominju se 
pečujski biskup Šuljok, Valentin Turak, Ivan Salaj, Pavao Bakić i 
Stjepan Majlath. Oni su se dogovorili i sazvali za prvoga siječnja iduće 
godine 1532. sabor u grad Kenese kod Blatnoga jezera da se ondje 
vijeća o boljitku države (de permansione et bono huius oppressi regni) 
bez obzira na oba protukralja. Zapolja zabranio je Nadaždu i valjda 
drugim svojim privrženicima da pođu na taj sabor; Ferdinand nasuprot, 
potaknut svojim privrženicima Ivanom Salajem i Stjepanom Majlathom 
koji ga bijahu 5. studenoga o svemu izvijestili, nadao se od sabora 

koristi za svoju stvar, pa je pozivao na nj svoje odane ljude da što 
brojnije dođu ne bi li njemu nepovoljne zaključke osujetili i kojega 
zapoljevca premamili. Ferdinand je pače molio brata i papu da i oni 
onamo pošalju svoje zastupnike. 

Sabor se zaista skupio u urečeno vrijeme, a došlo je na nj sila 
magnata i plemstva kako i Ugarske tako iz Slavonije. U nazočnosti 
carevih i Ferdinandovih poslanika stvorili su ovaj zaključak: »Mi svi 
nazočni ovdje priznat ćemo za kralja onoga od takmećih se vladara koji 
će moći državu sačuvati. Zato šaljemo poslanike kako Ferdinandu tako 
i Zapolji. Poslanici, koji pođu k Ferdinandu, neka ga pitaju ima li u 
njega volje i snage da zemlju od Turaka brani i da je iz njezine nevolje 
pridigne; za odgovor pak neka ne primu prazne riječi nego gotove 
čine; pa ako to može učiniti, svi ćemo ga priznati. Drugi poslanici neka 
opet pitaju kralja Ivana uzdaje li se u svoju pomoć tako da bi mogao 
državu osigurati bez pomoći Turaka koji su opasni i kao prijatelji. 
Može li on postići da se ubuduće ne bi Ugarska morala bojati turskih 
navala i može li u sultana izraditi da mu vrati međašne utvrde osim 
Beograda i Šapca. Ako to zaista može, neka bude naš kralj. Inače 
ćemo se mi radije dobre volje pokoriti Turcima, jer ionako moramo 
pasti pod njihovu vlast ako borba između oba kralja dulje potraje«. 
Još bi određeno da se 12. ožujka ponovo sastane sabor u Beren- 
hidi. Onamo bit će pozvani još poljski poslanici; jednako će se sa- 
općiti odgovori obaju kraljeva na poruke, pa će se prema tomu konačno 
odlučiti. O ponašanju hrvatskih i slavonskih magnata na saboru u 
Keneseu znamo samo da su bivši ban Franjo Baćan, Valentin Turak 
i Tomo Nadaždi najviše rogoborili i rečeni zaključak zagovarali; jedini 
Ivan Tahi isticao se kao najvjerniji privrženik Ferdinandov, te je »de- 
set i više puta na očigled sviju ozbiljno opominjao plemstvo (uulgus 
nobilium) neka se svima silama čuva da ne padne u turske ruke«. Ali 
drugi su mu odgovarali da ne znaju za nikakvu razliku između Turaka 
i Nijemaca (se vel Thurcas vel Germanos nullo discrimine habituros). 

Odluka staleža u Keneseu nije bila poćudna ni Ferdinandu ni Iva- 
nu, te su oba odvraćala svoje privrženike od sabora u Berenhidi. Svaki 
je opet svoje ljude skupljao oko sebe. Međutim svako daljnje dogo- 
varanje bilo je suvišno, jer je uto sultan Sulejman po treći put s 
velikom vojskom dolazio u Slavoniju i Ugarsku. Već 5. travnja 1532. 
piše Ivan Tahi iz Pakraca Ivanu Kaštelanoviću: »Znamo zastalno 
da je turski car na putu... S Ludovikom Pekrijem izvolite 
govoriti ovako: Ako je njemu milo naše prijateljstvo, neka nam vrati 
naša imanja. Inače ćemo nakon svršena primirja (1. svib- 
nja) imanja naša natrag uzeti kako ćemo moći. Ali bolje je da gojimo 
međusobno prijateljstvo, nego da budemo neprijatelji. Ne zna se komu 
bi se sreća nasmijala«. 

[Bezvlađe u Hrvatskoji Slavoniji (1532—1537). Tre 
ća provala sultana Sulejmana u Ugarsku i podsada 
grada Kiseka (9—30. kolovoza 1532). Turci osvojiše 
Požegu s čitavom županijom (srpnja i kolovoza 
1536), zatim grad Klis (12. ožujka 1537). Vojna Koci 

janova na Turke i poraz kršćana kod Gorjana 
(9. listopada 1537)]). Sulejman bijaše privolio na primirje 
do svibnja 1532. samo zato, jer nije bio spreman da po- 
vede veliku vojsku na Ferdinanda i brata mu, njemačkoga cara i 
španjolskoga kralja Karla V. Znajući to Ferdinand pokušao je da po- 
slanstvom odvrati sultana od zasnovane vojne. Grof Leonardo Nogarola 
i Josip Lamberg biše još u studenom 1531. određeni da idu pred Sulej- 
mana s vrlo opsežnom punomoći. Neka ponude sultanu godišnji dar od 
100.000 dukata ako prepusti Ferdinandu čitavu Ugarsku (s Hrvatskom 
i Slavonijom); ako mu ostavi samo ono što zaista drži, neka mu bude 
50.000 dukata svake godine. Ako Sulejman na to ne privoli,.neka izmole 
bar dulje primirje, ma i uz uvjet da Ugarska pripadne Ferdinandu tek 
nakon Žapoljine smrti. Međutim, poslanici pošli su iz Ljubljane na put 
tek 3. svibnja 1532. pa dođoše Bosnom i južnom Srbijom do Niša, gdje 
su zatekli cara koji bijaše 26. travnja iz Carigrada pošao na vojnu. 
Imao je sultan vojsku od 140.000 ljudi i 120 topova. Ferdinandovi po- 
slanici stupiše preda nj 13. lipnja te mu izložiše ponude svoga gospo- 
dara. Ali on ne htjede čuti ni za mir ni za primirje, nego povede posla- 
nike sa sobom. U Beograd stiže Sulejman 21. lipnja, a tek 19. i 20. srpnja 
prešla mu je vojska kod Osijeka preko Drave. Malo prije toga — 17. 
srpnja — napisao je sultan kralju Ferdinandu ovo pismo: »U vas 
ondje varaju se već dugo ubogi kršćani, jer im se neprestano govori 
da će ih povesti na Turke, pa im se u tom ime otima novac. Zato sam 
odlučio podići vojsku na španjolskoga kralja (Karla V kojega nije pri- 
znavao za cara, jer je samo jedan car — Sulejman — na zemlji). Na 
granici Ugarske došli su tvoji poslanici preda me i javili su mojemu 
zastavniku Ihrahimu što žele. Znaj da se nisam digao na tebe nego na 
španjolskoga kralja. Čim dođem do njemačke granice, neka mi dođe 
u susret, jer se ne bi pristojalo kad bi on svoju zemlju ostavio i po- 
bjegao... Kralj španjolski govori već dugo u sav glas da će udariti 
na mene: eto me sada na čelu moje vojske. Ako je on hrabar muž, 
neka me dočeka, pa da bude što Bog hoće. Ako me pak ne će dočekati, 
neka šalje danak mojemu carskomu veličanstvu«. Međutim Sulejman 
ipak nije to pismo otpravio po Ferdinandovim poslanicima, nego ih 
je i dalje vodio sa sobom. 

Još 23. svibnja bijahu kralju Ferdinandu javili ugarski savjetnici 
da se sultan podigao s vojskom i da je Ivan Žapolja nakon minuloga 
primirja obnovio borbu podsjednuvši grad Višegrad. Na te glasove gle- 
dao je i Ferdinand skupiti što veću vojsku oko Beča. Njemački državni 
sabor dopustio je na Eonču svibnja 40.000 pješaka i 8000 konjanika, 
koji se pod falcgrofom Fridrikom moraju do 15. kolovoza skupiti u 
Beču. Češka i druge zemlje Ferdinandove obećale su velike svote novaca 
ili vojnika. Pa i car bio je gotov poslati nekih 40.000 Španjolaca, Talijana 
i inozemnih plaćenika. Sam papa poslao je kralju 100.000 zlatnih forinti 
za 10.000 ugarskih plaćenika; uz to darovao je i posvećenu zastavu, koja 
bi se nosila pred četama Valentina Turaka i Pavla Bakića. Međutim se 
i Zapolja spremao da sjajno dočeka Sulejmana. Na koncu svibnja po- 
zvao je sve velikaše da se do 24. lipnja skupe u Pešti pa da odanle 

pođu pozdraviti sultana. Ali naročito slavonska gospoda nisu se htjela 
odazvati pozivu. Biskup Šime od Erdeda otpisao je pače Nadaždu: 
»Budi uvjeren da ne ću pred sultana doći osim ako me do njega odvuku 
okovana, čega me ipak Bog oslobodio«. 

Prešavši Dravu nije Sulejman pošao uz Dunav prema Budimu, nego 
je udario jugozapadnom Ugarskom Baranjskom, Zaladskom i Željeznom 
Županijom, koju bijaše za prijašnjih pohoda poštedio i kojom ga je 
vodio kraći put prema Austriji i Beču. Ne našavši nigdje otpora dopro 
je napokon do malenoga grada Kiseka (Kiseg) blizu međe štajer- 
ske, između Sombotelja (Sombathely) i Šopruna (Sopron). U tom je 
gradu tada bio kapitanom poznati hrvatski junak i diplomata Nikola 
(Mikulica) Jurišić, ljubimac hrvatske gospode i pouzdanik kralja 
Ferdinanda. Da je Sulejman mimo taj grad prošao i ravno prema Beču 
udario, bio bi još nepripravne zatekao svoje neprijatelje. Ali on bijaše 
utuvio u glavu da mora prije taj grad uzeti. 

Nikola Jurišić imao je uza se samo 28 lako i 10 teško oružanih 
konjanika, kad je pred Kisekom osvanuo 6. kolovoza veliki vezir, a 
9. sam car Sulejman. Jurišić bijaše se spremio da s četicom svojom 
pođe glavnoj vojsci u Beču; ali budući da se mnogo seljaka iz okolice 
sa ženama i djecom u grad sklonilo, odluči ostati te Kisek i narod u 
njemu braniti. Premda je grad bio slabo utvrđen, ipak je on od pri- 
došlih seljaka i domaćih građana sastavio malu posadu od 700 moma: 
ka. »Ja sam se usudio«, javljao je Ferdinandu, »braniti ovaj maleni i 
slabi grad protiv turske sile, ne zato što sam se nadao da ću ga spasiti, 
nego da samo koji časak neprijatelja zabavim i tako kršćanskim vlada- 
rima pribavim vremena da se priprave za otpor. Samo zato izložio sam 
se najvećoj smrtnoj pogibelji.« 

Dok se Jurišić još spremao na obranu i hrabrio zdvajajuće gra- 
đane, smjestili su Turci svoje topove na obližnja brda i vinograde pa 
su nIpaM vatru sa svih strana. Sreća je bila po Kisek da topovska zrna 
nisu bila veća od jaja. Nakon trodnevne neprekidne pucnjave stali su 
Turci 13. kolovoza s četiri strane jurišati, lagume kopati i na zidove 
se uspinjati. Branitelji suzbili su sve juriše i dizali su neprekidno lagu- 
me protiv turskih laguma. Ali jedan turski lagum razvalio je zid na 
nekih 16 metara, te su onda pukotinom stali prodirati u grad. Ali taj 
put suzbili su branitelji navalu i zatrpali pukotinu. Nato su Turci 
podigli dva šanca (Jurišić ih je prozvao drveni bregovi), pa su s njih 
pucali na grad. Tako su domala načinili opet dvije rupe u zidu, našto 
su jurišali bez prestanka, pače su nekoliko puta prodrli tako daleko 
da su već nataknuli na zidove svoje barjake, koje su međutim opet 
morali skinuti. Osobito žestok bio je davanaesti juriš dne 28. kolovoza 
kada su se već četiri zastave vijale na gradskim zidinama. Nakon 
odbitog juriša pisao je Jurišić još istoga dana Ferdinandu pismo, koje 
je završio riječima: »Od naših 700 oružanih zemljaka već je polovica 
poginula; od puščanog praha, što sam ga za 300 forinti kupio, ima 
još jednu centu. Samo Božja milost čuva nas; budi ona milostiva mo- 


joj duši«. 

Tek što je Jurišić ovo pismo kralju otpravio, eto turskih glasnika 
kod razvaljenoga zida, pozivajući ga da preda grad. On odgovori da 
ne će grada predati dok živi. Za pol sata vratiše se opet glasnici javlja- 
jući da je sultan planuo gnjevom radi njegove tvrdokornosti, ali će mu 
veliki vezir pomoći ako otkupi grad bud godišnjim dankom bud za 
2000 forinti za uvijek. Jurišić je odgovorio: »Grad nije moj, ja ne mogu 
za nj danak plaćati, a 2000 forinti nemam«. Tri put pozvao je tako 
veliki vezir Jurišića na predaju grada, ali svaki put odgovorio mu je 
junak isto. Za jedan sat udarili su turski talambasi pozivajući vojsku 
na juriš. Ibrahim obećavao je dobitnicima veću plaću i nagrade. »Svaki 
je uzeo dušu na jezik«, piše turski povjesničar Pečevi, te je klicao: 
»Ili ću dušmaninu odrubiti glavu ili ću je sam izgubiti«. Bijesni janji- 
čari i druge čete oborili su se na sve pukotine i natakli su osam zastava 
na zidove. Posada izgubila je 60 momaka, pa i sam Jurišić zadobio je 
dvije rane. S ostatkom posade sklonio se za šanac, koji bi iza pukotine 
podignut, da bije posljednji boj. U taj sudbonosni čas udarili su zdvojni 
starci, žene i djeca u tako grozan jauk i zapomaganje da su se Turci 
prepali i stali uzmicati. Poslije su Turci govorili da ih je neki konjanik 
s ognjenim mačem gonio sa zidina, dok su kršćani popa pobjedu 
sv. Martinu. »Moj puščani prah«, pisao je Jurišić kralju, »bio je već 
posve potrošen; što je od mojih ljudi ostalo na životu, već je svu volju 
izgubilo, te se ne bi mogao ni jedan sat više braniti«. Tri sata nakon 
odbijenog juriša javio je veliki vezir Jurišiću da mu je u sultana isprosio 
milost, te ga je pozvao da dođe k njemu na dogovor. Tu mu je Ibrahim 
javio da mu je sultan poklonio grad Kisek. Po Jurišićevoj želji smje- 
šteno bi pred pukotinom deset Turaka da brane pristup ostaloj vojsci; 
podjedno bi na zidovima nataknuta turska zastava. Kad su nato sultanu 
dojavili da mu se je tobože grad predao, zapovjedio je on da vojska 
krene ispod Kiseka. Bilo je to 30. kolovoza 1532. 

Međutim, minula je sultana volja da ide na Beč. Pošto su mu čete, 
koje bijaše poslao da haraju po Austriji i Štajerskoj, zlo prošle, udario 
je on s glavnom vojskom jugozapadnim smjerom na Štajersku, pa se 
preko Friedberga, Hartberga, Graza i Maribora spuštao prema Dravi, 
progonjen od Ivana Kocijana i Pavla Bakića. Prešav kod Maribora 
Dravu išao je uz desnu obalu njezinu, te je u drugoj polovici rujna 
iza Zavrča kod grada Vinice ušao u Slavoniju. Prolazeći Varaždinskim 
poljem nisu Turci ni u što dirali, tek kod Rasinje, koja je pripadala 
Ferdinandovu kapitanu Ludoviku Pekriju, utaborili su se pred gradom. 
Tu ispali netko iz grada pušku, te je zrno pogodilo odličnog Turčina 
Šabana, brata Sulejmanova tefterdara. Bijesni janjičari navalili su nato 
na grad, svu posadu poubili, a grad i varoš zapalili. Podjedno zarobili 
su mnogo žitelja, među kojima je bio i Juraj Hus, koji je poslije čitav 
istok sve do Indije proputovao i svoje putovanje opisao. Nakon rasula 
Rasinje počivala je turska vojska jedan dan; nato je sultan razdijelio 
vojsku u dvoje. Jedan odio povjerio je velikomu veziru Ibrahimu, koji 
je pošao kraj Križevaca, Gudovca, Čazme, Moslavine, Kraljeve Velike 
i Zapolja (djedovine kralja Ivana kod Nove Gradiške) u Posavinu, dok 
je drugi odio (sa spahijama i janjičarima) sam sultan vodio Podravi- 

nom kralj Koprivnice i Virovitice u Požešku županiju, koja je tada bila 
još uvijek u kršćanskim rukama. Oba odjela robila su i harala čitavim 
putem; tek kod Gorjana zabranio je sultan svojemu odjelu dalje hara- 
čenje, jer je sada na carskoj zemlji. Kod Beograda sastala su se oba 
odjela, te su se zajedno vratila u Tursku. 

Prolazak turske vojske Slavonijom bijaše velik udarac za zemlju 
koja je još krvarila od građanskoga rata. Ali uz tursku bijedu i građan- 
ske borbe zatirale su i Slavoniju i Hrvatsku nasilja baruna i knezova, 
počinjana ne samo na ubogim kmetovima, nego i na nižemu plemstvu. 
Osjećalo se u čitavom kraljevstvu od Drave do turske granice da nema 
pravoga bana koji bi štitio progonjene i branio pravo. U Slavoniji pri- 
znavali su zagrebačkoga biskupa Šimuna od Erdeda za svoga bana tek 
neki zapoljevci; u Hrvatskoj nije banski namjesnik i biskup kninski 
Andrija Tuškanić imao gotovo nikakve vlasti ni ugleda. Suci plemićki 
u Križevačkoj županiji ističu 7. siječnja 1532. izrijekom da je »ban- 
ska stolica ispražnjena« (sede banatus vacante). U Hrvat- 
skoj nije biskup Andrija Tuškanić mogao stati na put nasiljima kneza 
Stjepana Blagajskoga, koji je zatirao plemiće Smrčkoviće i Siraviće, 
hoteći ih učiniti svojim sebrima ili kmetovima; kmetovi pak, izloženi 
samovolji svoje gospode i neprestanim turskim navalama, a k tomu i 
nemilosrdnomu utjerivanju različitih daća, stali su hrpimice ostavljati 
svoju domovinu te bježati u susjednu Kranjsku i Štajersku, kamo su ih 
ondješnja gospoda i plemići neprestano obećanjima mamili. »Ako se 
toga ne okane«, tuži se hrvatski sabor Ferdinandu, »ostat će smjesta 
ovaj dio kraljevstva pust«. Bijeda u Hrvatskoj bila je napokon tolika, 
a tužbe na kralja tako česte da je Ferdinand bio prisiljen posredovati. 
I tako se zgodilo da je iz tamnice izvadio senjskoga biskupa Franju 
Jožefića i poslao ga u Hrvatsku da učini red. Čini se da se toliko povje- 
renje dojmilo senjskoga biskupa, jer je on zaista ugodio kraljevoj 
želji. Staleži naime hrvatski, sabrani 24. kolovoza 1532. u Kladuši (u 
Turskoj Hrvatskoj), javljaju vrhovnomu kancelaru i egerskomu bisku- 
pu Tomi Salahazu o tom ovako: »Došao je ovih dana u našu sredinu 
štovani gospodin, senjski biskup Josip, te nam je predao pisma našega 
veličanstva i cara rimskoga, uz to nam je u ime ogaju veličanstva koje- 
šta saopćio što smo mi sa svim počitanjem saslušali i razumjeli. Sada 
napokon vašoj prečasnosti možemo pisati i kazati da nije baš u zgodan 
čas i u to vrijeme borba i smutnja isti gospodin biskup u naše kolo 
došao te mnoge opreke i razmirice među nama svojim izvrsnim duhom 
(suo optimo ingenio) izravnao, mogla je ovu prenesretnu zemlju zateći 
i snaći nemalena pogibelj«. 

Uz Franju Jožefića vrijedio je u Hrvatskoj kao pouzdanik kralja 
Ferdinanda još i Petar Keglević, osobito od onoga časa kad je u prvoj 
polovici 1533. umro kninski biskup Andrija Tuškanić. Po nalogu kra- 
ljevu bilo je Kegleviću preuzeti opatiju u Topuskom, koju je dosad Tu- 
škanić držao. No protiv toga digla su se druga gospoda hrvatska i sla- 
vonska, poimence Ludovik Pekri i Nikola Zrinski Stariji. Pekri se pače 
s Keglevićem natjecao za bansku čast. Jamačno je bilo i drugih tak- 
maca za baniju, pa tako nije Ferdinand ni jednomu povjerio te časti, 

nego je Keglevića imenovao svojim komesarom ili namjesnikom (regno- 
rum Croacie et Sclauonie commissarius, regnorum Dalmatie, Croatie et 
Sclauonie locumtenens). Kao takav predsjedao je Keglević saboru u 
Zagrebu 24. lipnja 1533, na kojemu su sabrani staleži ustali na obranu 
biskupa Jožefića, kojega bijahu neki protivnici (valjda knez Stjepan 
Blagajski) ponovo oklevetali pred kraljem. Vrlo je značajno da su na 
tom saboru bili sabrani staleži Hrvatske i Slavonije 
zajedno, što se poslije sve više događalo tako da su napokon obje 
kraljevine imale samo jedan zajednički sabor. 

Nesređene prilike u Hrvatskoj i Slavoniji ponukale su opet Ivana 
Zapolju da podigne stranku svoju u Slavoniji na noge. Ali biskup i ban 
Šimun od Erdeda kao da mu se nije odazvao, jer ga Zapoljin palatin 
Ivan Banić u svom pismu od 25. travnja 1533. iz svoga grada Virovitice 
tuži papi Klementu VII kao silnika koji se ne žaca prolijevati kršćansku 
krv te progoniti plemenite i neplemenite ljude. Međutim ni druga go- 
spoda slavonska nisu bila voljna da obnove građanske borbe, pače 
su se na saboru u Gradecu kod Zagreba 8. rujna 1533. potužila kralju 
Ferdinandu »na Ivana kneza šipuškoga, koji nastoji privući k sebi go- 
spodu i podanike Kraljevine Slavonije«. Ferdinand je u pismu od 25. 
rujna tješio i bodrio svoje privrženike da ustraju u vjernosti; podjedno 
im je javio kako je zapovjedio kapitanu Ivanu Kocijanu da s vojskom 
pohita u pomoć onima kojima bi Ivan Zapolja zaprijetio. Tako nije ove 
godine došlo do otvorenoga boja, to manje što je uto umro najodličniji 
privrženik Zapoljin, nepokolebljivi palatin njegov Ivan Banić od Len- 
dave i Virovitice. Povjesničar Istv4nffy kaže da je kralj Ivan za njim 
osobito žalio, jer ga je držao za svoga najvjernijega pristašu (quum 
eum prae caeteris ob fidei integritatem charum imprimis haberet). 
Nakon smrti Banićeve ostali su od Zapoljine stranke biskup i ban Ši- 
mun Erdedi, onda Petar Erdedi i još neki, ali ti nisu bili voljni da 
zapodjenu nove borbe s njemačkom strankom, to manje što bijaše uto 
pošlo kralju Ferdinandu za rukom da barem za neko vrijeme primiri 
sultana Sulejmana. 

Velika vojska, koja se bijaše u jeseni 1532. skupila oko Beča, odmah 
se nakon povratka Sulejmanova opet i razišla. Tako nije Ferdinand smio 
ni misliti da istjera svoga takmaca iz Ugarske, nego je jedino mogao 
održati ono što je dosad imao. A da ga i u tom ne smetaju, stao je opet 
pregovarati kako sa Zapoljom tako i s Turcima. K sultanu poslao je 
Hrvata Jerolima Zadranina, koji je već 26. studenoga 1532. iz Dubrovni- 
ka krenuo prema Carigradu. Poslije pridružio je Ferdinand Jerolimu 
još jednoga poslanika, po imenu Kornelija Scheppera. Dne 11. veljače 
1533. piše »Jerolim de Žara, kraljeve sviilosti i pročaja oratur« iz Ca- 
rigrada hrvatski, ćirilicom pisan list na »izveličenu i zmožnu gospodu 
bane hrvatske«, u kojem javlja da je turski car spreman na mir, te da je 
izdao zapovijed svojim sandžacima, bašama i vojvodama da »imaju 
mir, ljubav i prijaznjivo susedstvo više imenovanim i čestitem kraljem 
rimskim (Ferdinandom), našim gospodinom, ljudi podložnici i zemlja- 
mi držati«. Jerolim dodaje: »I zato više imenovani čestiti car od mene 
kao poklisara, ki ta mir verši i duguje, potribova da imam vam slovin- 


138 CETVRTO DOBA 


skim i hrvackim banom pisati, i tolikoje gospodi bečkoj, i kranjskoj, 
i u Požegu, tolikoje svude inude, kude se drže pokrajine našega kralja 
s čestitim carem, da imaju tolikoje mirno prijaznjivo i susecki na svih 
pokrajinah s Turci živiti i nedavati nijednoga uzroka jedan drugomu 
u nijednoj neprijazni, ka bi uzrok mogla nazadovati ali skršiti više 
rečeni mir i Božju prijazan; zač će dobro biti, ne samo za hrvacku ali 
slovinsku zemlju, ki dugo vrimena da nimaju nijednoga mira, da ufan 
sam u Bogu da će dobro mir biti za sve hristijanstvo«. Zato moli »da 
vaše milosti hotite sami učiniti i svim ostalim vašim podložnikom u 
Požegi, Slovinije i Hrvatih, u ime kraljeve svitlosti zapovidati da imaju 
više rečeni mir za svakim podobnim zakonom s Turci na pokrajinah 
držati, i po oni put, ki se budu oni mirno suprotiva vam držati, kako 
je podobno i dostojno da se i vi suprotiva njim držite«. 

Sultan Sulejman, kojemu je nedavno brodovlje cara Karla pod voj- 
vodom Andrijom Doriom otelo utvrdu Koron na Moreji i kojemu je 
prijetio rat s Perzijancima u Aziji, bio je zaista spreman na mir. U 
svečanoj audijenciji 23. lipnja izjavio je on neka Ferdinandu bude mir 
dokle ga sam hoće držati. Zapolju ne može maknuti ni riječ svoju poga- 
ziti, ali ako se Ferdinand sam pogodi sa svojim takmacem, sultan će 
pogodbu priznati. I car Karlo V može steći mir ako ga zatraži po za- 
sebnom poklisaru. Vraćajući se poslanici kući pisali su 28. kolovoza 
1533. iz Zadra kapitanu Petru Kružiću u Klis da je mir s Turcima 
ugovoren, pa su ga pozvali da ne dopušta više svojim ljudima dirati 
Turke i udarati na njihove oblasti. Malo zatim došli su poslanici preko 
Bakra, Rijeke i Kranjske u Beč, gdje su kralju 27. rujna predali pi- 
smeno izvješće. Ferdinand je sada mir s Turcima razglasio na sve strane; 
posebnim poslanicama od 6. listopada 1533. objavio je mir slobodnoj 
općini na brdu Gradecu kod Zagreba, kao i Petru Kegleviću, svomu 
komesaru za Kraljevine Hrvatsku i Slavoniju. Radost zbog tih vijesti 
bila je u Hrvatskom Kraljevstvu velika. Dne 15. listopada piše Ivan 
Kaštelanović iz Bisaga Stjepanu Deszhazu u Susjedgrad: »Novosti mogu 
vam javiti da je kraljevsko veličanstvo s turskim carem utanačilo mir, 
dok njih dva živu... Kralj Ivan otišao je iz Pečuha«. 

Međutim za nekoliko mjeseci promijenile su se prilike opet na 
gore. Kad su Ferdinandovi poslanici na početku god. 1534. ponovo pošli 
u Carigrad, a Schepper stao pregovarati i u ime Karla V, sultan nije 
htio ni da čuje o prijašnjim uvjetima mira. U posljednjoj audijenciji 
2. lipnja govorio je sultan Shepperu ovako: »Kraljevina Ugarska pri- 
pada meni, i ja sam u njoj namjestio svoga roba Ivana kralja, koji 
ne može ništa da načini bez mene. Ja sam mu onu državu dao i mogu 
mu je opet uzeti ako hoću. Mogu s njom raditi što me je volja, kao 
i sa žiteljima koji su svi moji robovi. Neka se ne pača Ferdinand, jer 
je ja ne ću napustiti. Što čini kralj Ivan, radi u moje ime; stoga neka 
se Ferdinand čuva da što protiv njega poduzme«. Došlo bi sada možda 
i do novih borba između Ferdinanda i Turske da nije sultan bio zaba- 
vljen ratom u Aziji i da nije u Erdelju (u Međešu) 29. rujna 1534. 
tužno poginuo turski pouzdanik Ludovik Gritti, te je stoga sultan slabo 
pazio svoga štićenika, kralja Ivana Zapolju. 

Tako su i zemlje Hrvatskoga Kraljevstva godina 1534. i 1535. bile 
mirne od Turaka. No zato su i Hrvatska i Slavonija patile od drugih 
nevolja. Ferdinandov namjesnik Petar Keglević umio je izraditi da je 
kralj opatiju u Topuskom 30. siječnja 1534. podijelio njegovu sinu Fra- 
nji, jer je rečena opatija »na granici turskoj« trebala takva glavara 
koji ne će samo obavljati službu Božju, nego će biti sposoban za obranu 
njezinu i podanika njezinih. Ostala gospoda hrvatska nisu međutim bila 
sporazumna s tim darovanjem, jer se je njim još više osilio rod Petra 
Keglevića. Još je bilo smutnja i zbog toga što je Ferdinand bio Ivana 
Kaštelanovića imenovao svojim pobiračem daća (dicator ad exactionem 
et connummeracionem subsidii in regno Sclauonie) u Slavoniji, pa je 
tai utjerivao daće ne samo do privrženika svoga kralja nego i od zapo- 
ljevaca. Zagrebački biskup i ban Šimun od Erdeda ogradio se protiv toga 
posebnim prosvjedom od 23. lipnja 1534, upravljenim iz kaštela Dubrave 
na rečenoga Kaštelanovića. »Iz pritužaba podanika našega vladara raza- 
biremo«, tako piše biskup i ban, »da vaše gospodstvo neku daću (taxam) 
hoće uz naviještanje prijetnja i od njih iznuditi. Kakva je to daća, mi 
nimalo ne znamo, budući da podanici našega vladara ne spadaju na 
stranku vašega gospodara, pa nisu nikad od prvoga početka ni akve 
takse ni što slično vašemu vladaru plaćali. Moći će se vaše gospodstvo 
sjetiti članaka (utanačenih) između vladara kojima je nepobitno i ne- 
povredivo zabranjeno da za trajanja primirja jedna stranka smeta stran- 
ci drugoga vladara. Stoga vas ponovo molim da se u to ne miješate i u 

odanike našega vladara s kakvim nepravednim postupkom ne dirate, 
a0 što mi za volju mira u domovinu (causa pacis patrie) ne ćemo dirati 
u stranku vašega vladara«. 

Mnogo je nadalje smetalo što kraljevstvo još uvijek nije imalo 
bana. Keglević bio je doduše komesar ili zamjenik, te mu je ralj po- 
vjeravao banske poslove (dne 19. srpnja poziva ga kralj da pokuša 
nagodbu između udove Ivana Karlovića i kneza Zrinskoga; poslije mu 
nalaže da dođe do 21. listopada u Beč i da mu donese oporuku okoj- 
noga Stjepana Deszhaza od Susjedgrada; 31. prosinca zapovijeda mu 
najstrožije da ne pušta nikoga putovati u Italiju bez putnice, ali je bilo 
velikaša koji ga nisu slušali, već se sami otimali za bansku vlast. Samo 
tako možemo razumjeti hrvatsko niže plemstvo, koje se je 30. studenoga 
sastalo u gradu Ripču (Rypach, Repach) na Uni (koji je tada Keglević 
po nalogu kraljevu utvrđivao), pa se na kralja obratilo s ovom značaj- 
nom predstavkom: »Posvećeno kraljevsko veličanstvo, gospodaru naš 
prirodni i najmilostiviji, da vam je najsmjernije preporučena naša vjer- 
nost. Razabrali smo iz izvještaja nekih (ljudi) da ima nekoliko gospode 
u ovom Hrvatskom Kraljevstvu vašega veličanstva, koji, kako kažu, ta- 
kođer u naše ime žele po nekim posredujućim licima, kao našim pokli- 
sarima, u vašega veličanstva izraditi neka vaše veličanstvo privoli da 
bi ovo pretužno kraljevstvo moglo izabrati bana između iste gospode. 
Ako je tako, neka bude vašemu veličanstvu znamo da mi takvim poklisa- 
rima nismo dali svoje vjerovne listove. Ne sumnjamo pak kako vaše 
veličanstvo može (samo) prosuditi da li je koji od hrvatske gospode 
dorastao za vršenje takve službe; ta oni sami nisu podobni da sobom 


140 ČETVRTO DOBA 


upravljaju i da sami sebe dovoljno zaštićuju. Nije toj stvari, preblagi 
gospodaru, drugi uzrok nego što neki (koji ionako sada nas ne pre- 
staju dnevice tlačiti) nastoje našim šijama nametnuti jaram vječitoga 
kmetstva i ropstva, bjesneći protiv vlastite krvi i pravoga plemstva. 
Stoga molimo vaše veličanstvo neka se ne obazire na takve zahtjeve ..., 
da posve ne propadnemo; već neka nam dade bana koji će biti za vršenje 
tolike službe u svakom pogledu sposoban i dostatan. Predobri Bog 
neka uzdrži vaše veličanstvo za boljitak kršćanskoga svijeta«. Vapaj 
hrvatskoga nižeg plemstva jamačno još nije dopro do Ferdinanda kad 
je ovaj u Beču 4. prosinca 1534. izdao povelju kapitanu i savjetniku 
svomu Ludoviku Pekriju od Petrovine, kojom mu je zadao kraljevsku 
riječ da će ga najdulje do Đurđeva (24. travnja) iduće godine imeno- 
vati za bana Dalmacije, Hrvatske i Slavonije s drugom ili bez druga, 
te podjedno odredio da mu se pol banske plaće mora računati počevši 
od dana kad je ova povelja izdana. Još je kralj istomu Pekriju za 
dosadanje službe darovao gradove Medvedgrad, Rakovec i Lukavec, obe- 
ćavši mu još da će rečene gradove do 24. travnja 1535. otkupiti od 
udovice i djece nedavno preminuloga Nikole Zrinskoga. 

Pitanje o popunjenju banske stolice u Hrvatskom Kraljevstvu po- 
stojalo je sve zamršenije tijekom slijedećih godina, to više što kralj 
nije ni u Ugarskoj popunio čast palatina, već je kraljevskoga suca 
Aleksija Thurza de Betthlenfalva imenovao za svoga namjesnika. Čini 
se da je baš taj Thurzo zajedno s kancelarom (i egerskim biskupom) 
Tomom Salahazijem kao i s erdeljskim biskupom Nikolom Gerendijem 
poradio da su u Slavoniji prvih mjeseci god. 1535. zagrebački biskup 
Šimun od Erdeda i njegovi ortaci odrekli se kralja Ivana Zapolje i 
napokon se pokoriti Ferdinandu, Već 9. svibnja javlja Ferdinand Tomi 
Nadaždu kako su zagrebački biskup Šimun i Petar Erdedi u njega bili, 
pa poziva Nadažda da i on to učini. Ferdinand je zagrebačkoga bisku- 
pa i nagradio time što je njemu i njegovim rođacima darovao Susjed- 
grad, Želin i Stubicu, posjedovanja nedavno preminuloga plemića Stje- 
pana Deshaza. Tako se Slavonija konačno odrekla Zapolje, kojemu je i 
onako prijetila osveta turskoga sultana zbog smrti Ludovika Grittija. 

Od onoga časa, kad se zagrebački biskup Šimun pokorio Ferdinandu 
i tim odrekao banije, stale su i Slavonija i Hrvatska sve upornije tražiti 
da se jednom imenuje ban. Petar Keglević, koji se na početku godine 
1535. zove samo komesarom, pače tek savjetnikom, jamačno je bio 
ozlojeđen što je kralj obećao bansku čast Ludoviku Pekriju. Sklonio 
se zato u svoj grad Kostel u Zagorju i odanle Ferdinandu 11. srpnja 
otkazao svaku daljnju službu, to više što mu kralj ni za dotadanje 
službe nije pogođenu plaću namirio. Kralj je nato iz Beča 31. kolovoza 
upravio na Keglevića, u kojem je njemu obećao što skoriji obračun 
za učinjenu službu, te ga uvjeravao kako je sve učinio da se ne bude 
mogao na njega potužiti (ut iustae de nobis querimoniae causam habere 
possis). Dotle pak neka bude miran (aequo animo) i neka dalje radi 
»za korist i dobro naših kraljevina i podanika«. 

Međutim, bijahu se prvih dana rujna 1535. sastali »baruni, velikaši, 
plemići i vitezovi Kraljevine Hrvatske« na sabor u Topuskom. 

Bila su tu četiri kneza Frankapana (Juraj Slunjski, Vuk Brinjski, Stje- 
pan Ozaljski i Nikola Tržački), knez Stjepan Blagajski (Ursinus), Petar 
Keglević od Bužima, Franjo Tahi i Ivan Alapić od Velikoga Kalnika, 
nadalje Gašpar Šubić od Perne, Ivan Imprić od Jamnice, Juraj Koba- 
sić, Stjepan Zimić, Ivan Budački i Nikola Špišić od Gorice, napokon 
plemićki sudac Juraj Pisač. Sabrani staleži iznijeli su u posebnoj pred- 
stavci od 9. rujna sve svoje tegobe i želje na kralja, te su izabrali ple- 
miće Ivana Tumpića i Mihajla Budišića da kao poklisari njihovi odnesu 
predstavku kralju i da mu još usmeno izlože neke stvari. U predstavci 
mole staleži najprije da Jeleni, udovi Nikole Zrinskoga (Starijega), i 
njezinim sinovima Ivanu i Nikoli ostavi gradove Medvedgrad, Rakovec 
i Lukavec; nadalje da se parnica između Jurja Frankapana Slunjskoga i 
Tome Nadažda radi triju sela, koja spadaju pod grad Steničnjak, odgo- 
di do onoga vremena kad se urede poslovi između kraljeva Ferdinanda 
i Zapolje. Staleži mole još kralja da im prema obećanju na izbornom 
saboru u Cetinu zadatom plati dužne svote za izvršene službe, koje su 
mu dosad činili i za koje bi učinjen obračun već pred tri godine u 
Varaždinu. Još se ograđuju protiv toga što gospoda iz nasljednih ze- 
malja kraljevih (Kranjske, Koruške, Štajerske) mame i odvode kme- 
tove hrvatskih staleža u svoje oblasti, pače šalju kmetovima svoje posla- 
nike, koji svašta obećavaju pa ih onda sve bez broja (sine numero) 
naseljuju u onim pokrajinama. Staleži zahtijevaju od kralja, neka strogo 
zapovjedi da se to više ne čini, pače da se već odvedeni kmetovi i po- 
danici opet vrate. Ističu još neka se kralj pobrine da se zemlja brani 
od turskih navala i da se vrši pravda u samoj zemlji (čim neizravno 
zahtijevaju namještenje bana). Napokon poručuju: ako ih kralj kani 
ostaviti i zapustiti, naka im vrati pismo kojim su ga izabrali na Cetinu 
za kralja i vjernost mu prisegli, a oni će njemu nasuprot vratiti pismo 
kojim su njegovi poklisari zajamčili Hrvatskoj stara prava i obećali 
različne polakšice i pomoć za obranu zemlje. 

Još tijekom rujna požurio se Ferdinand da umiri ogorčene hrvatske 
staleže. Odgovarajući im na predstavku obećao je da će zadovoljiti svim 
njihovim tegobama. On će poraditi da će knezovi Zrinski doći do svojih 
prava: on će smjesta banove izabrati i namjestiti 
(quod banos propediem eliget et constituet); on će se pobrinuti, da se 
kmetovi više ne primaju u susjedne zemlje, već da budu primorani 
ostati u svojoj domovini. On će napokon u svakom pogledu nastojati 
da osigura dobar mir i pokoj svima žiteljima kraljevine, a napokon 
će u svoje vrijeme nagraditi vjerne službe hrvatske gospode i plemića. 

Još nisu hrvatski staleži primili poruku kralja Ferdinanda, sastao 
se 4. listopada 1535. ugarski sabor u Trnavi. Na taj sabor poslala je i 
Slavonija svoje poklisare, koji su iznijeli tegobu što njihova domovina 
još uvijek nema bana. Sabor je nato u predstavci na kralja iznio tu želju 
ovako: »Potaknuti molbama naše braće, koja su iz Slavonije, kraljevine 
vašega veličanstva, ovomu saboru prisustvovala, prepokorno molimo 
vaše veličanstvo da udostoji ipak jednom milostivo pobrinuti se da se 
ondje namjeste banovi, pa da se red učini radi javnoga mira«. Slavon- 
ski poklisari obnovili su svoje tegobe i na drugom saboru, koji se malo 

zatim 19. studenoga 1535. sastao u Požunu, I tom je prigodom ugar- 
ski sabor zaključio člankom pedesetim: »Nadalje u Kraljevini Slavo- 
niji pobrinut će se ozbiljno njegovo veličanstvo da se namjesti ban za 
obranu kraljevine i za povratak općega mira, kao i zato da se ondje 
sve obavlja svojim redom«. Kralj je nato u odgovoru (danom u prosincu 
iste godine) svečano odgovorio ugarskomu saboru da je priprivan i 
sklon imenovati bana (ad banum Sclavonie preficiendum sua quoque 
maiestas se paratam offert et benignam), pače da će zadovoljiti i drugim 
tegobama slavonskih poklisara. 

Međutim, prolazili su prvi mjeseci godine 1536, a Hrvatska i Sla- 
vonija ostale su i dalje bez bana, pa je tako sve više preotimalo maha 
opće bezvlađe u obim kraljevinama. Za Hrvatsko Kraljevstvo bilo je to 
sve opasnije, jer su se opće prilike znatno promijenile u prilog Ivanu 
Zapolji. Sultan, koji je bio sretan u ratu s Perzijancima, oprostio je 
Zapolji smrt Grittijevu, pa mu je opet naklonio svoju milost. Stoga je 
Zapolja gledao prekinuti pregovaranje i s carem Karlom V i s kraljem 
Ferdinandom, koje bijaše prije sam zapodjenuo. Prema poslaniku cara 
Karla, lundskomu nadbiskupu Ivanu Weseu, ponašao se Zapolja u Ve- 
likom Varadinu mjeseca lipnja 1536. vrlo oporo, pače nije ftio ni čuti 
o kakvim pogodbama koje bijaše pred nekoliko mjeseci sam iznio. Po- 
uzdavao se u svoga vrhovnog pokladnika Jurja Utišenića, biskupa u 
Velikom Varadinu, koji mu je bio glavnim savjetnikom, a i u novoga 
velikog vezira Ajaspašu u Carigradu. 

Već u prvoj polovici 1536. nagađalo se da će se sultan Sulejman 
opet podići na Ferdinanda da pomogne svome štićeniku. Sam Zapolja 
javlja 13. srpnja vjernomu knezu Urbanu Baćanu kako je sultan Ferdi- 
nandovog poslanika Ivana Mariju Barzizija pozvao neka kaže svomu 
gospodaru da Zapolji povrati županiju Požegu i čitavu Kraljevinu Sla- 
voniju (ut referret domino suo, quo Posegam et regnum totum Sclauo- 
nie nobis restituat), jer ako toga ne učini da će ih ognjem i mačem 
opustošiti. U isto vrijeme, 18. srpnja, spotiče kralj Ferdinand bosan- 
skomu sandžaku Husrev-begu što sprema brojne čete za provalu u Slavo- 
niju; jednako 18. srpnja obraća se Ferdinand na zagrebačkoga biskupa 
Šimuna od Erdeda gdje mu javlja »kako se dnevice sve više sabire 
golema vojska turska, koja kani u Kraljevinu ovale rovaliti te je 
osvojiti«. Kralj je doduše poslao sultanu svoga poslanika da mu se 
radi toga potuži, ali je uz to zapovjedio vrhovnom kapitanu Ivanu 
Kocijanu da priteče u pomoć rečenoj kraljevini. Stoga poziva i biskupa, 
koji spada među prve velikaše Slavonije, da ustane na obranu svoje 
domovine i da sporazumno s Ivanom Kocijanom sve poradi kako da 
se turska sila suzbije i kraljevina održi. 

Opasnost za županiju Požegu i čitavu preostalu Slavoniju bila je u 
taj mah to veća što su mnogi velikaši bili u očitoj zavadi sa zemaljskim 
kapitanom Ludovikom Pekrijem, koje radi njegova haračenja koje opet 
radi toga što je prema pismenom obećanju kralja Ferdinanda gramzio 
za banskom časti. Čini se da je Pekriju bio najveći protivnik baš zagre- 
bački biskup Šimun od Erdeda, koji se bijaše tek prošle godine odmet- 
nuo od Zapolje i priklonio Ferdinandu. Protivnici tužili su Pekrija 

radi nevjere samomu kralju, našto je Pekri pošao u Beč da se pred 
kraljem opravda. Ferdinand je mislio da će svima smutnjama stati na 
kraj ako pošalje u Slavoniju i Hrvatsku za banskoga namjesnika erdelj- 
skoga biskupa Nikolu Gerendija. Pekri je isprva odvraćao kra- 
lja od te nakane, jer se protivi »slobodi kraljevine« (contra libertatem 
regni non esse mittendum) no poslije je privolio, znajući dobro da sla- 
vonska gospoda ne će namjesnika priznati. I zaista, kad je nato Nikola 
Gerendi došao u Slavoniju i sabor sazvao da se kao banski namjesnik 
prikaže, staleži slavonski nisu se htjeli njemu odazvati niti ga slušati 
(quum per dominos et regnicolas pro voto maiestatis vestre dominus 
Gerendy non eset acceptatus). 

Tako je uoči turske provale Hrvatsko Kraljevstvo bilo bez bana i 
bez zemaljskoga kapitana. Uto je posljednjih dana srpnja 1536. bosan- 
ski sandžak Husrev-beg, utvrdivši gradove Brod (Brodi) i Kobaš (Ko- 
watsch) na Savi, provalio u županiju Požegu. Jednako je i Mehmet-beg 
Jahijapašić, »sandžak smederevski, belgradski, podunavski, posremski 

Čita se: FRATER) G(EORGIUS), U grbu vidi se odozgo gav- 
ran koji u kljunu drži kruh (znak pavlinskoga reda: pod gav- 
ranom je jednorog. 


i posavski« s istočne strane udario na Požegu da iz nje prodre u za- 
padnu Slavoniju, osobito u Virovitičku i Križevačku županiju. O toj 
provali javlja lundski nadbiskup Ivan Wese iz Velikog Varadina 20. 
kolovoza caru Karlu V ovako: »Turci su netom minulih dana provalili 
u Kraljevinu Slavoniju, koja je pod vlašću prejasnoga kralja rimskoga. 
Bilo ih je 18.000 ljudi. Vazali one kraljevine bili su pravodobno obavi- 
ješteni o njihovu dolasku, pa su skupili 25.000 vojnika i svojih poda- 
nika, tako te je dostajalo da se Turci suzbiju. Kad se bijahu skupili, 
porodila se među njima svađa tko će biti vrhovni vojvoda ili kapitan. 
Nisu se mogli sporazumjeti glede kapitanije, pače zbog privatne mržnje 
(ob privata odia) planula je među njima tolika nesloga i raspra da 
su se svi kući vratili, raspustivši sve svoje podanike, koji su inače bili 
oduševljeni za borbu. Kad su to Turci razabrali, napredovali su bez 

otezanja, i zauzeli pet vrlo čvrstih gradova ili tvr- 
đava, koje su odmah potrebnim stvarima opskrbili, pa su onda onu 
čitavu pokrajinu opustošili. Sada drže Turci slobodne prijelaze preko 
Save i Drave tako da mogu čitavu Slavoniju pokoriti kad god im se 
bude prohtjelo. To je Turčin učinio, premda je vjeru zadao prejasnomu 
kralju rimskomu. Bojim se da će napokon seljaci u toj kraljevini, stoga 
što se s njima najnemilosrdnije postupa, ustati na noge i listom se 
pridružiti Turcima. Za ove posljednje turske provale seljaci su naime 
u jednom vrlo utvrđenom gradu, u koji ih bijaše kapitan za obranu 
njegovu primio, čim su doznali za dolazak Turaka, primivši od njih 
neznatne darove, kapitanu noge i ruke svezali te ga onako sputana 
zajedno s gradom Turcima predali«. Weseovo pričanje dopunjuje povje- 
sničar, Istv4nffy, koji pripovijeda kako je smederevski i beogradski san- 
džak Mehmetbeg iz Osijeka pošao na Požegu te je. lako osvojio, jer ju 
je slaba posada branila. Tom prigodom zauzeo je također glasoviti kap- 
tol sv. Petra na požeškom polju (danas selo Kaptol), kojega su ka- 
nonici pobjegli preko Drave prema Pečuhu te se sklonili u sigurnija 
mjesta. 

Dok su Turci na koncu srpnja i prvih dana kolovoza osvajali i ha- 
račili po požeškom polju, skupio je zagrebački biskup poglavite veli- 
kaše i plemiće hrvatske i slavonske u svojem kaštelu Dubravi na stanak. 
Bili su tu Petar Erdedi, Franjo Baćan, Toma Nadaždi, knez Ivan 
Zrinski, Petar Pogan, Stjepan Đulaj, a uz njih brojni niži plemići. 
Ludovika Pekrija nije bilo; on se javio bolesnim i ostao u svom gradu 
Varaždinu. Tek 8. kolovoza stigao je u Dubravu Ferdinandov vrhovni 
kapitan Ivan Kocijan, kojega su sabrani staleži s velikom radošću do- 
čekali. Na dan sv. Lovre, 10. kolovoza, vijećalo se bi li se pošlo na 
Turke da im se otmu ugrabljeni gradovi. Odlučeno bi napokon da se 
15. kolovoza ponovo sastane sabor u Križevcima, na koji bi pozvan 
i Ludovik Pekri. Ali on nije ni ovaj put došao. Zato su staleži, sabrani 
u Križevcima, izabrali zemaljskim kapitanom Ivana Alapića. Podjedno 
odredili su sve potrebno da se zaustave daljnje provale turske. Tako 
su raspisali sveopću ratnu daću od jedne forinte, koja se mora za 
petnaest dana pobrati ne samo »od ubogih kmetova i plemića jedno- 
selaca« nego također od župnika, opata, vranske priorije i drugih du- 
hovnih staleža. Pobiračem daće i blagajnikom bit će zagrebački biskup 
Šimun od Erdeda. Nadalje bi odlućeno da se utvrde neki međašni 
gradovi prema Turcima, po imenu kaštel plemića Zempče (Svetački) 
koji je bio prvi na udaru. Još bi zaključeno poslati pred kralja zasebnog 
poslanika da mu prikaže svu nevolju i izmoli pomoć; zadaća ta povje- 
rena bi bivšemu banu Franji Baćanu. Napokon obvezali su se svi na- 
zočni velikaši da će sa svima silama i sa svojim četama stajati uz 
vrhovnoga kapitana Kocijana, kojemu će se također pokoravati zemalj- 
ski kapitan Ivan Alapić. 

Saborski zaključci u Križevcima nisu bili poćudni Ludoviku Pe- 
kriju. Iz svoga grada Varaždina šalje on 25. kolovoza prosvjed kralju 
Ferdinandu. On se opravdava što nije došao na sabore u Dubravu i 
Križevce, jer je kao sigurno čuo da su ga odlučili ondje umoriti. Raspis 

sveopće ratne daće i izbor zagrebačkoga biskupa za pobirača te daće 
proglašuje nezakonitim (contra libertatem regni), te javlja kako su 
mnogi plemići odmah nakon svršenoga sabora k njemu došli te ga 
zamolili da o svemu tomu njegovu veličanstvu piše. Napokon se ogra- 
đuje protiv toga što je za poklisara na kraljevski dvor poslan bivši 
ban Franjo Baćani. Međutim prosvjed T.udovika Pekrija nije ovaj put 
ništa koristio. 


Premda se bijahu bosanski i smederevski sandžaci još u polovici 
kolovoza povratili svojim kućama, ipak su se staleži slavonski i kralj 
Ferdinand spremali da odole daljnjim provalama njihovim. Dne 30. 
rujna 1536. piše Ferdinand iz Bjelaka u Koruškoj pismo Aleksiju Thur- 
zu, pozivajući ga neka ga izvješćuje o turskim namjerama. Uz to mu 
javlja kako je pozvao preda se Ludovika Pekrija da ga svrati na bolji 
put (admeliorem mentem). Malo zatim, 17. listopada, šalje Ferdinand 
pisma smederevskom sandžaku Mehmetbegu i caru Sulejmanu; u po- 
sljednjem pismu tuži sandžaka što dopušta svojim četama da prova- 
ljuju u međašne oblasti, osobito u županiju Požegu i Slavoniju, zatim 
što su neke kaštele i tvrđice (castella et fortalitia) već zauzele; i na- 
pokon što rečeni sandžak skuplja nove kopnene čete i brodovlje da 
silom osvoji glavne gradove Slavonije, a uz to poručuje gospodi i ple- 
mićima slavonskima da ih ne će više uznemirivati ako se dobre volje 
podlože Ivanu Zapolji (si se sua sponte Johanni Scepusiensi aduersario 
nostro subiecerint). Odmah sutradan, 18. listopada, piše kralj iz šta- 
jerskoga Graza vlastelinu Gašparu Ernuštu od Čakovca u Međimurju: 
»Razabravši da su Turci ponovo (rursum) u velikom broju u ovu 
kraljevinu došli da su stali grabiti i paliti, poslali smo našega vjernoga 
vrhovnog kapitana Ivana Kocijana sa stanovitim našim četama i oso- 
bama u Zagreb da se ondje s tobom i drugim našima vjernima sastane 
i ono radi što bi se činilo potrebno za oslobođenje one kraljevine. Po- 
zivamo stoga i tvoju vjernost da i ti sa svojim četama rečenom kapitanu 
pođeš i ako bude nužno na njegov poziv zajedno sa svojim podanicima 
na neprijatelja udariš«. Nema sumnje da su jednaki pozivi stigli i osta- 
lim magnatima i gospodi u Slavoniji. Ali kao da sve to nije koristilo, 
jer se zagrebački biskup Šimun od Erdeda kralju Ferdinandu u pismu, 
pisanom u kaštelu Dubravi 3. prosinca 1536, ovako tuži: »Netom (no- 
vissime) javio sam po svojim ljudima, poslanima vašemu veličanstvu, 
da su čete bosanskih Turaka pograbile oružje i da su na našu pogibelj 
prešle preko rijeke Save. Kako su one malo zatim u kraljevini vašega 
veličanstva robile i grabile, jasno će vaše veličanstvo doznati iz prilo- 
ženih pisama. Evo je i Mehmetbeg, smederevski i beogradski sandžak, 
skupio golemo mnoštvo vojske, pa uprtivši na lađe bojne topove prijeti 
sada rasulom ovoj zemlji (patriae), a osobito mojemu kaštelu Sopju 
(Zopya, na Dravi), kojega podsadu svaki dan očekujem. Ubogi pak 
puk, zdvojivši u krajnjoj nevolji i odmetnuvši se od vjere Krista spasi 
telja, prihvaća Muhamedov zakon pa je dotle došlo da se i moji kme- 
tovi, koji na imanjima kaštela Sopja stanuju, od mene odvrgavaju i 
Turcima pokoravaju kako će to veličanstvo vaše iz pisma svoga vjernog 
Ladislava More, kao i službenika moga u rečenom Sopju bjelodano ra- 

zabrati. Što više, toliki se glasovi čuju po Slavoniji kako puk i plem- 
stvo kojegdje koleba da se pokori turskoj vlasti, osobito jer je ova 
kraljevina lišena nazočnosti gospode. Gospoda naime, i to Petar Erdedi 
boravi onkraj Save, a Hampo (Ernušt) onkraj Drave; neki drugi jesu 
u Ugarskoj ili opet u vašega veličanstva. Ja sam s gospodinom Zrin- 
skim ovdje se znojim. Očekivao sam novi dolazak bosanske vojske, pa 
mislim da će to naskoro biti... Budući da u kraljevini imade malo 
utvrda, u koje bi se ubogi puk sa stvarima i vojnicima mogao sigurno 
skloniti, počeo sam ovu moju varoš nasipom pasati... I Drava se 
silno razlila, tako da se onuda (Podravinom) nikako kolima ne može 
prolaziti... « 

Ponovne provale turske sklonile su Ferdinanda da u studenom 1536. 
odluči poslati svoga poslanika Franju Sprinzensteina k sultanu Sulej- 
manu i njegovu velikom veziru Ajaspaši. U pismu na potonjega tuži se 
kralj kako su sandžaci beogradski (smederevski) i bosanski pred malo 
mjeseci (perpaucis ante mensibus) s mnogo vojske u Slavoniju pro- 
valili i svake vrsti zuluma počinjali. Nadalje osvojili su trinaest 
gradova i mnoga druga mjesta, od kojih su neka posadama opskrbili, 
a druga do temelja razorili. Napokon su paša bosanski Husrev-beg i 

paša hercegovački Pirobeg netom s nebrojenom vojskom došli pod kra- 
ljevski grad Klis, te blizu njega dvije utvrde jednu za drugom po- 
digli da tako posadu u gradu prisile gladom na predaju, jer inače njom 
ovladati ne mogu. Kralj moli sultana neka za volju mira, koji je među 
njima utanačen, zapovjedi onim sandžacima i ostalim svojim podani- 
cima da se okane daljnjih napadaja; otete gradove u Slavoniji i zaro- 
bljenike neka povrate, a pred Klisom neka dignu podsadu i posve ga 
na miru ostave. Međutim je Sprinzensteinu stiglo sultanovo slobodno 
pismo tek u veljači 1537, a kad je nato prvih dana travnja došao u 
Carigrad, bila je sudbina grada Klisa već odlučena. 

Nakon sudbanosnoga boja na Mohačkom polju i nakon pada 
Obrovca svanuli su za grad Klis crni dani. Okružen s jedne strane mle- 
tačkim posjedom, a s druge turskim stajao je taj grad posve osamljen 
i odijeljen od ostale Hrvatske kao malen otočić sred morske pučine. 
S kopnene strane nije mu Ferdinand mogao pomoći poslati, tek na 
brodovima mogao je primati hranu i zairu iz Senja i Rijeke. Ali i tu 
su mu Mleci mogli zakrčiti svaki dodir s ostalim svijetom. 

Junački kapitan Petar Kružić tužio se još u prosincu 1530. Ivanu 
Kocijanu ovako: »Nadao sam se primiti pripomoć za taj prenevoljni 
pad, ali nisam ništa dobio. Ja sam se stoga pred njegovim veličanstvom 

tio riješiti toga grada (izjavivši) da ne ću nikad više u nj unići. Ali 
čuvši da je grad podsjednut i sjetivši se vjernosti, pa da grad ne pro- 
padne, skupa sam sve što sam imao u kući i ušao sam u grad. Me- 
dutim u velikoj sam nevolji zajedno sa svojim slugama. Stoga opre- 
mite, gospodine, ljude i topove i drugo potrebno za grad, jer su dvije 
paše pripravne da ga podsjednu. I ti tužni građani hoće svi da ostave 
grad i da se rasprše...« Dne 22. ožujka 1531. javlja opet Andrija 
Mihaljević iz Splita vrhovnomu kapitanu Kocijanu: »Grad Klis u kraj- 
njoj je opasnosti. Očekuju Trke svaki dan i sat da ga podsjednu, a 
grad je slabo opskrbljen, osobito ljudima. Gospodin Petar Kružić pak 
otišao je, mislim, pred kraljevo veličanstvo; bojim se da se za nje- 
gova izbivanja ne dogodi kakovo zlo ako mu ne predusretne«. Zaista 
je 13. lipnja osvanuo pred Klisom bosanski sandžak Husrev-beg, te _je 
za petnaest dana podigao u blizom Solinu kaštel i metnuo u nj jaku 
posadu, koja će Klisu braniti svezu s morem i tako ga prisiliti na 
predaju. Slijedeće godine 1532. osvanula je pod Klisom opet oveća tur- 
ska vojska, koju je vodio Mlečanin Nikola Querini. Petra Kružića nije 
bilo u gradu. Tom se zgodom ušuljao u grad neki izdajica, koji je bio 
obučen u redovničke haljine, pa je građane nagovarao na predaju. Tako 
je Nikola Querini 4. lipnja unišao u Klis, te je zauzevši tvrđavu i varoš 
stavio u njih jaku posadu. No malo zatim, kad je nekom prigodom 
Querini pošao na sajam u Poljica, doplovio je Petar Kružić iznenada 
sa 2000 momaka iz Jakina (Ancona), pa udariv snažno na varoš osvo- 
jio ga je s pomoću svojih privrženika u njemu. Nekoliko dana poslije 
predala se njemu i tvrđava, gdje su razjareni vojnici rasjekli tobož- 
njega redovnika koji bijaše Klišane na predaju sklonio. Napokon 18. 
rujna osvojio je Kružić i tursku tvrđicu u Solinu, pošto mu je stigla 
pomoć od senjskoga i riječkoga kapitana. Papa Klement VII, kojega bi- 

jaše car Karlo V još 26. srpnja zamolio za pomoć Klisu, podijelio je 
22. listopada Kružiću i njegovim vojnicima oprost što su pogubili tobož- 
njega redovnika, a u istinu izdajicu. Znajući Petar Kružić dobro da 
Turci ne će mirovati već htjeti da osvete svoj poraz, savjetovao je 
kralja Ferdinanda neka i on sagradi na solinskom polju tvrđavu, u 
koju bi se mogla posada kliška skloniti kad bi opet došlo do nevolje. 
Međutim Ferdinand nije se obazirao na njegove savjete i molbe, pače 
nije ni redovito plaćao vojnike koji su čuvali grad. Osim Turaka pri- 
jetili su Klisu i Mlečani; budući da im Kružić uza sve molbe i ponude 
nije htio grada predati da bude branikom mletačkoga posjeda u Dal- 
maciji, stali su mu otimati na moru lađe a na kopnu posjede, samo 
da ga tako primoraju da ga ostavi. U toj nevolji pomagali su Kružića 
jedino pape Klement VII i Pavao III. Oni su slali vojske i novaca toliko 
da je sultan Sulejman jednom uskliknuo: »Ta to je papinski grad«. 

Premda je 1533—1536. uopće bilo primirje između Ferdinanda i 
Sulejmana, nisu ipak nikad prestale borbe oko Klisa. Sad bi Turci pod- 
sjedali grad, sad bi opet brojni uskoci, koji se bijahu u njemu nastanili, 
zalijetali u turske oblasti i ondje četovali. Dne 25. listopada 1533. tužio 
je Vespazijan, sin Jeronima Zadranima, Petra Kružića kralju Ferdinan- 
du što sa svojim uskocima udara na turske kotare; sam Jeronim Za- 
dranin predlagao je 27. veljače 1534. kralju da skine Petra Kružića s 
kapitanije, jer njegovi uskoci nikada ne će da miruju. U lipnju 1534. 
opet sandžaci su bosanski i hercegovački podsjedali Klis kroz dvadeset 
i osam dana, ali mu nisu mogli nauditi. Godine 1535. pokušali su Turci 
da zavladaju u Klisu izdajom. Podmitili su uskoka Matu Tvrdosalića da 
ih uvede u grad zadnju noć poklada (9. veljače). On je tobože privolio, 
ali je smjesta obavijestio i svoje drugove da budu na oprezu, U reče- 
no doba noći spustio je Tvrdosalić ljestve niz zidine, pa je tako nekih 
30 Turaka ušlo u grad: Ali sad se na njih digla posada i sve ih sasjekla, 
našto je provalila iz grada i ostalu družinu rastjerala. 

Čim su Turci na koncu srpnja i prvih dana kolovoza 1536. osvojili 
Požegu i druga mjesta u Požeškoj županiji, vratio se odmah sandžak 
bosanski Husrev-beg u Bosnu da odanle pođe na Klis. Već 31. kolovoza 
slelao je ispod Klisa. Njemu se bijaše pridružio i hercegovački sandžak 
Piri-beg. 

Borbe oko Klisa trajale su ovaj put više mjeseci. Turci su najprije 
za dvadeset dana obnovili razvaljenu utvrdu u Solinu, a nato su stali 
graditi još dvije nove tvrđice, jednu u Ozrini a drugu u Kučini. Tim 
načinom htjeli su Klis ograditi od svijeta, te ga napokon gladom pri- 
siliti na predaju. Međutim, posada se junački držala, a uto je kapitan 
Kružić tražio pomoći na sve strane. Napokon je izradio da mu je u 
ožujku 1537. kralj Ferdinand poslao 3000 njemačkih vojnika pod gro- 
fom Nikolom Thurnom, a papa Pavao III 700 momaka pod Lukom 
Jakinjaninom. Ta je pomoć dolazila morem na brodovima, na kojima je 
bilo također dovoljno topova, puščanoga praha i hrane. Čim se i ta 
pomoćna vojska iskrcala, Kružić je odmah stao udarati na turske utvrde. 
Dvije bijaše već i razvalio, pa se onda svom snagom oborio na treću 
u Solinu. Kršćanska vojska bila je već i u nju provalila kad je najednom 

na Solinskom polju osvanuo ljubimac bosanskoga sandžaka, kršćanski 
polu Murat-beg Šibenčanin zajedno s Malkočbegom, vodeći sa so- 
om 1000 pješaka i 1000 konajnika. Murat udario je na kršćane tolikom 
žestinom i vikom da su se Talijani i Nijemci silno prepali i misleći 
da je Turaka kudikamo više, stali bježati prema morskoj obali da se 
ukrcaju u brodove. Hrabri Kružić zaustavljao je riječju i činom bježeće 
vojnike, ali ih nije mogao zadržati; napokon stali su i njegovi Hrvati 
bježati k moru i gurati se na lađe. Videći to Kružić, posljednji je 
zajaio na konja i pohitao za bjeguncima. Stigavši do obale skočio je 
s konja i pošao na brod. Ali taj biše prenatovaren vojnicima, pa ga 
veslači nisu mogli u pličini s mjesta maknuti, Tako su se i Turci pri- 
kučili brodu i počeli sjeći. Prepoznavši Kružića oborili se na njega, te 
ga napokon nadjačali i ubili, premda se osobito hrabro (acerrime) 
ranio. Konjanički vođa Atli-aga brzo mu je odrubio glavu i ostavivši 
lešinu njegovu u lađi, odnio je slavodobitno Murat-begu. Grof Nikola 
Thurn i Luka Jakinjanin spasili su doduše žive glave, ali su izgubili 
veći dio svojih četa. S odrubljenom glavom kapitana Petra Kružića 
došao je Murat-beg pred Klis i pozvao posadu i građane da se dobre 
volje predaju. Ako to učine, poklonit će im život; inače ih ne će pomi- 
lovati. Budući da su Turci malo prije bili zauzeli jedini izvor koji je 
Klišanima vode davao, nije im preostalo drugo nego da se odazovu. 
I tako je Klis dne 12. ožujka, na blagdan sv. Grgura, godine 1537. 
došao u tursku vlast. Građani i uskoci, koji se bijahu udomili u gradu, 
raselili su se na sve strane; mnogi uskoci sklonili su se u Senj. Dne 
10. travnja pisao je kralj Ferdinand iz Praga svojoj sestri Mariji, koja 
mu bijaše tužne vijesti javila, ovako: »Da ti vratim nemilo za nedrago, 
javljam ti baš takve glasove; dne 12. prošloga mjeseca naime biše po- 
raženi moji i papinski ljudi koje bijasmo Klisu u pomoć poslali. Nato 
se taj grad predao Turcima, premda je u njemu još za dugo vrijeme 
bilo zaire i hrane«. 

Padom Klisa u turske ruke izgubilo je Hrvatsko Kraljevstvo po- 
sljednje uporište na jugu Velebita, a u današnjoj Dalmaciji. Preostala 
Hrvatska i Slavonija kao da nisu osjećale taj golemi gubitak, jer su i 
same bile u onaj mah teško zabrinute za svoj opstanak. Kolika je bij 
da bila u Slavoniji, pokazuje povelja kralja Ferdinanda od 10. siječnja 
1537. kojom je dopustio Ivanu Salaju od Kerečenja i Gašparu Ernuštu 
od Čakovca da na rijeci Muri između svojih posjeda Legrada i Dubrave 
podignu brod (vađum) s lađama za prevoženje. Ferdinand kaže izrije- 
kom da je to dopustio »s obzirom na nevoljne bjegunce, koji od straha 
pred Turcima iz krajeva Kraljevine Slavonije i drugih mjesta u onim 
stranama zajedno sa stokom i drugim svojim bježe«. Ferdinand bijaše 
se ozbiljno pobrinuo i za obranu Kraljevine Slavonije kao i Ugarske, a 
pri tom pomagale su ga izdašno ne samo te zemlje nego i nasljedne 
pokrajine i zemlje češke krune. Tako je Ferdinand u prosincu 1536. i 
prvih mjeseci 1537. primio toliko vojske i novaca da je mogao misliti 
na navalni rat na Turke. Još 21. prosinca 1536. bijaše u Beču povjerio 
Ivanu Kaštelanoviću da pođe u Slavoniju i da ondje u kraljevo ime 
raspravlja s gospodom »što je za obće dobro i za očuvanje kraljevine« 

(Slavonije); među gospodom, kojoj je Ivan Kaštelanović imao poći, 
izrijekom se spominju knez Juraj Frankapan Slunjski, knez Stjepan 
Blagajski, Ludovik Pekri od Petrovine (župan varaždinski i kraljevski 
kapitan), Franjo Tahi, Petar Erdedi i drugi. Očito je da se Ferdinand 
tada nagodio s odmetnim Ludovikom Pekrijem, premda su potonjega 
mnogi hrvatski i slavonski velikaši i nadalje neprestano tužakali radi 
njegovih zuluma. Tako je Franjo Baćan još 13. veljače 1537. podnio 
tužbu protiv Pekrija, u kojoj je kralja ovako opominjao: »Čujem da 
se vaše veličanstvo opet s njim (Pekrijem) pogodilo glede neke kapi- 
tanije. Neka promotri vaše veličanstvo, da li je dostojno unapređivati 
onakvoga koji više obara nego gradi (si dignum sit, talem proficere, 
qui pocius destruit quam edificaret)«. 

Po nalogu kralja Ferdinanda sazvan bi slavonski sabor u Križevce 
za 4. ožujka 1537. Uz to je kralj poslao onamo vrhovnoga vojvodu Ivana 
Kocijana s vojskom iz nasljednih pokrajina da zajedno sa staležima 
Slavonije zavede u toj kraljevini opći mir i da onda sve pripravi za 
veliku vojnu kojom bi Turke posve potisnuli iz te zemlje. Međutim 
kao da se slavonska gospoda nisu odazvala u dovoljnom broju, pa zato 
bi urečen novi sabor u Križevcima za 15. travnja iste 
pocine. Kocijanu bilo je osobito stalo da na sabor dođe i Petar Keglević, 

oji je u ono doba obavljao službu kapitana u kraljevskim gradovima 
Bihaću i Ripču na Uni. Dne 13. travnja piše Kocijan iz Zagreba Kašte. 
lanoviću: »Premda je gospodin Petar Keglević i nama pisao da zbog 
vrlo izmorenih konja ne može doći na sabor u Križevce, ipak smo ga 
ponovo pismom zamolili, pa se nadamo da će doći«. 

Sabor se zaista sastao 15. travnja u Križevcima. Poznati su nam 
zaključci toga sabora. Najprije se staleži zahvaljuju kralju što je Koci- 
jana poslao s vojskom »na krajinu ove prenevoljne kraljevine«, te oči- 
tuju da su toga vrhovnog kapitana rado primili uz pogodbe na koje je 
i on pristao i koje će redom izložiti. Budući da su među staležima 
neprestano bjesnile razmirice i pravde koje se nisu mogle umiriti, pa 
se zbog njih nije moglo ništa učiniti a obranu zemlje, proglašuju sada 
do idućega Božića opći zemaljski mir (ut universi domini nobiles regni 
Sclauonie usque festum nativitatis domini nunc venturum sint inter 
sese pacifici). Budući nadalje da kralj »iz stanovitih razloga« još nije 
mogao imenovati bana, te kraljevina nema redovitoga suca, izabiru oni 
između sebe četvoricu za upravu zemlje (ad dirigenda negocia regni). 
To su zagrebački biskup Šimun Erdedi, Ludovik Pekri, Franjo Baćani 
i Petar Keglević. Oni će sporazumno s vrhovnim kapitanom Kocijanom 
brinuti se za sve oko obrane kraljevine dotle dok kralj imenuje bana. 
Videći veliku opasnost što prijeti kraljevini i ugađajući želji kraljevoj 
određuju staleži da se podigne četa od 800 konjanika i 200 pješaka 
za obranu zemlje. Za tu četu morali bi doduše »iz sredine sveukupnoga 
plemstva« po običaju kraljevine izabrati kapitana no budući da je vri- 
jeme kratko za skupljanje takve čete, mole Ludovika Pekrija da je on 
s pomoću druge gospode sabere i da joj bude kapitanom. Pekri mora 
međutim vazda raditi sporazumno s kraljevskim vrhovnim kapitanom 
Kocijanom. Još bi zaključeno da svaki velikaš i plemić od svojih deset 

selišta opremi po jednoga pješaka, jednako neka čini po deset plemića 
jednoselaca zajedno. I tu će vojsku voditi Ludovik Pekri. Uz to mole 
ralja da što prije pošalje u zemlju još druge čete (pedites scilicet et 
armigeros), koje bijaše obećao da ih Kocijan razmjesti gdje bude 
trebalo. Napokon pobrinuše se i za uzdržavanje tolikih četa. Čitavoj 
kraljevini nametnuta bi daća od jedne forinte (subsidium unius floreni) 
koja se mora za osam dana pobrati i predati blagajniku Emeriku Bra- 
daču. Tko ne plati milom, prisilit će ga Bradač silom, a pomagat će 
ga Ludovik Pekri sa svojim četama. Da ne bi pojedinci hranu za vojsku 
preskupo prodavali, ustanovljen bi cjenik i odbor koji će paziti da se 
cjenik obdržava. Vojnici plaćat će hranu gotovim novcem. Staleži za- 
ključuju svoje odredbe ovako: »Ako bi se tko otimao gore rečeno 
obdržavati, neka se na nj diže vojska, a i mi ćemo glavom ustati na 
njega da ga kao gazitelja naših odredaba kaznimo«. 

Ferdinand bio je sa zaključcima sabora zadovoljan, jer se uvjerio 
da su staleži pripravni na sve žrtve da obrane svoju domovinu. On ih 
je pismom od 2. svibnja odobrio. Uz to je pozvao staleže da i dalje 
ostanu u najboljem sporazumu s Kocijanom, koji ga bijaše potanko 
izvijestio o požrtvovnosti njihovoj. Međutim, kralj je od njih tražio 
još i više, te je njegove želje saopćio Kocijan posebnim pismom od 
17. lipnja. Naročito je kralj zahtijevao da se svi velikaši slavonski po- 
dignu listom na oružje zajedno sa svojim banderijima; na- 
dalje da se pobrinu za kola koja će hranu za vojskom voziti; napokon 
da nađu hekosa koji će hranu dobavljati. U tom pismu istaknuo je 
Kocijan kako su isti donjoaustrijski staleži došli sa svojim četama na 
obranu Slavonije, a među njima su mnogi odlični plemići i grofovi koji 
su pripravni poginuti za vjeru kršćansku. 

Slavonski sabor, koji je još istoga dana (17. lipnja) vijećao, bio 
je spreman i na te žrtve, to više što se bijaše uto skupila već lijepa 
vojska iz svih zemalja kraljevih, te se utaborila oko Koprivnice. Odre- 
đeno bi da za banderijalnu vojsku stave pojedini velikaši i plemići 
zagrebački biskup Šimun od Erdeda 300 momaka, Ludovik Pekri 200, 
braća (Ivan i Nikola) Zrinski 100, Gašpar Ernušt od Čakovca 200, Fra- 
njo Baćani 100, Petar Erdedi 200, Tomo Nadaždi 100, Petar Keglević 
60, Franjo Tahi 25, Stjepan Banić (B4nffy) 60, Ladislav More 100, knez 
Vuk Frankapan 25, Stubenberger 32, Stjepan Đulaj 25, Pavao Ratkaj 12, 
Emerik Bradač 6, imanje Susjedgradsko 32, grad Samobor 25, zagre- 
bački kaptol 40, čazmanski kaptol 20, pavlinski samostan u Lepoglavi 
8, udova Držić 12, baštinici Pavla Kerečenja 8, dakle svi zajedno 1690 
momaka. Glede podvoza ustanovljeno bi da će dati kola: Petar Erdedi 
32, Ladislav More 25, braća Zrinski 25, Gašpar Ernušt 36, Franjo Ba- 
ćani 25, zagrebački kaptol 20, čazmanski kaptol 15, Cesargrad 20, Susjed- 
grad 10, Samobor 5, Petar i Vuk Keglević 15, Stjepan Đulaj 5, Pavao 
Ratkaj 5, donji i gornji grad Križevci 10, općina Gradec kod Zagreba 
6, Ivan Thuroz 6. Za svaka kola, u koja je upregnuto šest konja, plaćat 
će se dnevno 20 krajcara. Za dobavljača hrane određen bi zagrebački 
biskup Šimun od Erdeda. Napokon bi proglašena odredba protiv onih, 
koji su potajno prodavali hranu Turcima. Na te kriomčare pazit će u 

Podravini Šimun od Erdeda, Ladislav More i Ladislav Banić, a u 
Posavini porodica Zempče (Svetački) i službenici grada Kraljeve Ve- 
like. S tima zaključcima slavonskoga sabora mora da je kralj bio oso- 
bito zadovoljan, jer je 29. lipnja Ludoviku Pekriju darovao grad Mali 
Kalnik, a 10. kolovoza Ivanu Kocijanu Susjedgrad i Stubicu. 


Još 29. kolovoza 1537. bio je Ivan Kocijan u taboru kod Koprivnice 
(ex castris prope Kaproncza), odakle je s ostalim vojvodama i kapita- 
nima pozvao Petra Keglevića da se i on sa svojim četama vojsci pri- 
druži. Tako brojne i lijepe vojske nije Slavonija davno vidjela. Bilo je 
na okupu 24.000 momaka, i to 16.000 pješaka a 8000 konjanika. Ko- 
njanici bili su pretežno iz Hrvatske i Slavonije, a vodili su ih uz Lu- 
dovika Pekrija još Franjo Baćani, Pavao Bakić, Baltazar Banić, Ivan 
Tahi, Ivan Zrinski i Ladislav More. Pješaka bilo je od svih naroda i iz 
svih zemalja: Čehe je vodio grof Albrecht Schlick, Štajerce zemaljski 
kapitan Ivan Ungnad, Korušce Erazmo Mager, Austrijance Hardeck, a 
ratoborne Tirolce i talijanske strijelce grof Ludovik Lodron. Kranjske 
čete vodio je Kocijan, koji je bio i vrhovni vojvoda čitave vojske, prem- 
da ne bijaše još nigdje pokazao da je podoban zapovijedati u velikom 
ratu. Topova imala je vojska 7—8 velikih i 40 manjih (poljskih). 


Ferdinand očekivao je od te lijepe vojske velike stvari. Prvih dana 
rujna stala se vojska slavonskom Podravinom micati prema Virovitici. 
No već putem planule su razmirice između Schlicka i Kocijana, jer 
češki vojvoda nije htio slušati zapovijedi vrhovnoga kapitana. Uz to 
je nastalo trvenje između Čeha i Štajeraca. Dne 10. rujna stigla je 
vojska do Virovitice, gdje joj je ponestalo hrane, za koju bijaše brigu 
preuzeo zagrebački biskup dinun: K tomu zaharačile su zbog jesen- 
skih kiša i bolesti, tako da je od nevolje i bolesti poginulo do 8000 
pješaka. Iz Virovitice poslao je Kocijan Pavla Bakića sa 1000 konja- 
nika k Sopju da ga otme Turcima, koji ga bijahu pred više mjeseci 
osvojili. Od 13. do 20. rujna boravila je vojska u Valpovu, pa se spre- 
mala da odanle udari na Osijek i da tako preotine Turcima najznatnije 
mjesto na prolasku iz Beograda u Ugarsku. Ako uzmu kršćani tvrdi 
Osijek, zaustavit će se i napredovanje Turaka prema zapadnoj Slavoniji. 


Međutim nisu ni Turci mirovali. Smederevski i beogradski sandžak 
Mehmed-beg Jahijapašić bijaše pravodobno pohitao Osijeku u pomoć, 
pa je primivši i od bosanskoga paše nekih 5000 momaka udesio obranu 
grada tako da Kocijan nije mogao ni pomisliti na redovitu podsadu, a 
sandžak Mehmed-beg nije opet htio da zametne bitku na otvorenom 
polju. 
Ne izvršivši baš ništa pod Osijekom stade se Kocijan prvih dana 
listopada s izmorenom vojskom vraćati. Ali i tu su ga Turci pretekli i 
zakrčili mu najkraći i najbolji put od Osijeka prema Valpovu. Tako 
bi kršćanska vojska potisnuta prema jugozapadu u močvarne krajeve 
uz rijeku Vuku. Ali i na tom putu oblijetali su vojsku Turci, progoneći 
je i zadavajući joj mnogo jada. Na tom uzmaku poginuo je i junački 
Pavao Bakić, koji je kao posljednja straža sa svojim konjanicima za- 
državao Turke. Od toga časa zavladala je kršćanskom vojskom velika 

strava, to više što joj bijaše ponestalo hrane za ljude i konje. Kad je 
tako smalaksala i obnemogla vojska stigla 9. listopada do Gorjana 
nedaleko od Đakova, odlučiše vojvode da će ondje ostaviti sva kola i 
topove i udariti k sjeveru prema Valpovu, jer su se nadali da će ondje 
naći hrane. Vojska će krenuti tim putem iduće noći kad će joj Kocijan 
zvekljom znak podati. Ali još prije toga doznao je on da su Ludovik 
Pekri i zagrebački biskup sa svojim ljudima već otišli. Tad je njega 
spopao tolik strah da je i on sa svojom četom kukavno pobjegao, ne 
pobrinuvši se nimalo za preostalu vojsku. Za njim poveo se i štajerski 
zemaljski kapitan Ivan Ungnad od Sonnecka. Nad preostavšim Tirolci- 
ma, Talijanima, Korušcima i Česima preuzeo je vrhovno zapovjedništvo 
grof Lodron. Sad je planula strašna, zdvojna borba protiv kudikamo 
premoćnijih Turaka. Odmah na početku boja pobjegao je grof Albrecht 
Schlick. Većina preostalih, među njima i Erazmo Mager, poginuli su 
junačkom smrću. Grof Lodron bi s posljednjim ostacima vojske (Tirol- 
cima) potisnut u močvaru i teško ranjen, pa se napokon predao kad 
mu bijaše Mehmed-beg zajamčio da će mu život pokloniti. Međutim, 
nevjerni sandžak nije održao riječi, već mu je dao odrubiti glavu, jer 

Snimak s njegova pisma od 19. prosinca 1533. 


bi tobože ionako morao putem u Carigrad umrijeti od zadobivenih 
rana. Turci zarobili su čitav logor i sve preostale topove, među njima 
osobito veliki top »Kacijanerica« koji su oni poslije kroz pol stoljeća i 
više vodili na kršćane. Najviše su stradali na toj vojni baš Česi: od 
5000 nije se gotovo ni jedan kući vratio. 

Poraz Kocijanove vojske kod Osijeka i Gorjana dojmio se nemilo 
kršćanskoga svijeta. U Njemačkoj zaredale su rugalice; na crkvenim 
vratima u Beču čitali se stihovi: 


»Kazianer, Ungnad und Schlick, 
Die mochten hangen an einem Strick«. 


(Kocijan, Ungnad i Schlick neka vise na užetu). I kralja Ferdinanda 
kosnula se duboko nesreća njegove vojske, to više što su sada Slavonija 
i Hrvatska stajale otvorene turskoj sili. K tomu je i Ivan Zapolja slao 
svoje glasnike Slavoncima i Hrvatima, pozivajući ih neka se njemu 
pokore ako žele da se oslobode daljnjih nevolja. 

Već 19. listopada 1537. pisao je Ferdinand tridentinskomu kardi- 
nalu pismo, u kojem je korio Kocijana i druge kapitane da su »sra- 

motno ostavivši ovce kao nevjerni pastiri pobjegli« (capitaneos illos 
turpiter relictis ouibus tanquam infidos pastores aufugisse). Istoga dana 
imenovao je Ferdinand vjernoga, junačkoga i prokušanoga Nikolu Juri- 
šića zemaljskim kapitanom Kranjske i vrhovnim kapitanom svoje vojske 
na krajini. U isti mah radio je da kazni glavne krivce posljednjega 
poraza. Kocijan nije se usudio ostaviti Slavoniju, već je iz Susjedgrada 
6. studenoga molio milost i kušao da se opravda, Uz to je po kraljev- 
skom savjetniku Trojanu Auerspergu poslao kralju opsežnu spomenicu 
o čitavom ratovanju. Kralj mu je zaista dao slobodno pismo na tri 
mjeseca da do 11. prosinca dođe glavom u Krems i da se ondje opravda. 
Došavši u Krems predao je pismenu obranu, te je još usmeno dodao 
»da je glavni uzrok uzmaku ispred Osijeka bilo pomanjkanje hrane; 
povratak bio je prihvaćen u bojnom vijeću od svih vojvoda, ali se poslije 
prometnuo u gotov bijeg koji se nije mogao zapriječiti. On sam umak- 
nuo je posljednji, pa ga zato nitko ne može okriviti s izdaje«. Međutim, 
to opravdavanje Kocijanovo nije se smatralo dovoljnim, pa bi kao vele- 
izdajica bačen u tamnicu. Sve molbe i vapaji nisu mu koristili. Pozivao 
se na slobodno pismo i na svoje vjerne službe; spominjao je koliko je 
puta slavno vojevao za Ferdinanda, te ga je zaklinjao da mu oprosti 
posljednju »nespretnost njegovu«. Ali sve molbe nisu koristile, kao ni 
posredovanje kranjskih staleža, odličnih prijatelja i samoga poljskog 
ralja. Napokon je zahtijevao da ga stave pred redoviti sud, pa kad ni 
to nisu učinili, pobojao se i gorega i noću od 30. na 31. siječnja 1538. 
pobjegao iz zatvora u Beču. Ostavivši sretno gradske zidine našao je 
seljaka, kojega je prisilio da s njim jaši do kraja koji je sam poznavao. 
Onda je ubio seljaka provodiča i putovao dan i noć dok nije stigao u 
Slavoniju. Već oko 15. veljače 1538. boravio je opet u svom tvrdom 
Susjedgradu i otad gotovo kroz dvije godine neprestano prebivao u 
Slavoniji i Hrvatskoj, okupljajući oko sebe nezadovoljnu gospodu i 
roteći se s njima protiv Ferdinanda i njegovih privrženika. 

Kralj je kaznio i kapitana Ludovika Pekrija. Dozvao ga je u štajer- 
ski Graz na dogovor kako će ga imenovati za bana. Ne sluteći nikakovo 
zlo došao je Pekri u Graz, ali ga je nato kralj, potaknut još Thurzom 
i Baćanom, dao baciti u tamnicu, u kojoj ga je više godina držao zatvo- 
rena, premda su se za nj zauzimali slavonski staleži, ugarski sabor, a 
i supruga Sofija, herceginja od Miinsterberga. Kad je napokon Pekri 
pušten iz tamnice, nije više utjecao na javne poslove. Istvdnffy pripo- 
vijeda da je Ferdinand zamrzio najviše na Pekrija zato što ga je jednom 
u društvu Ugara i Nijemaca nazvao Pelbartom. A taj Pelbart bio je 
valjan i mudar muž koji je pisao pobožna razmatranja, ali mu se svijet 
rugao i smijao radi njegovog silno zavinutoga nosa i nakaznoga lica. 

Ferdinandu nije bilo samo do toga da kazni glavne krivce nesretne 
vojne na Osijek, nego da također osigura Hrvatsko Kraljevstvo od pote 
punog rasula. Već tim što je Nikolu Jurišića imenovao nasljednikom 
Kocijanovim ohrabrio je nanovo narod u Slavoniji i Hrvatskoj. Jurišić, 
ljubimac hrvatskoga naroda i pouzdanik Ferdinandov, doveo je odmah 
i nešto nove vojske (5—600 konjanika oklopnika, nekoliko stotina pje 
šaka i do 2000 lakih konjanika), kojom je zaustavljao napredovanje 


FERDINAND I. HABSBURGOVAC I IVAN ZAPOLJA 155 


Turaka i zaštitio glavne gradove na turskoj međi. Još je kralj nastojao 
da Turcima preotme ugrabljenu Slavoniju, pače da iduće godine po- 
duzme veliku vojnu na Turke u savezu s bratom Karlom V, Mlecima 
i rimskim papom. Za to poduzeće međutim trebalo mu je znatnih po- 
moćnih sredstava od podložnih zemalja, pa stoga je svoje nasljedne 
zemlje austrijske sazvao za 11. studenoga 1537. na zajednički stanak u 
štajerski Graz. Na taj stanak želio je da i slavonski staleži pošalju 
svoje zastupnike, koji bi savjetovali i izvijestili koliko je Slavonija 
voljna i podobna da prinese za snovanu vojnu i tim za oslobođenje 
svojih izgubljenih krajeva. 

Da bi slavonski staleži mogli izabrati zastupnike za Graz, sazvao 
je kralj slavonski sabor za 5. studenoga 1537. u Dubravu. Na tom 
saboru iznijet će kraljeve želje njegovi poslanici ili oratori, po imenu 
Nikola Jurišić, Franjo Baćani, pečujski prepošt Albert Pereg, i napokon 
Luka Sekelj, gospodar grada Ormuža u Štajerskoj. Oratori primili su 
27. listopada opsežni naputak ili instrukciju. Tu se izlaže najprije što je 
kralj sve činio da osigura mir s Turcima i Ivanom Zapoljom. Turčin 
je doduše pristao na primirje, ali uza sve to je nedavno osvojio Klis, 
pače provalio u Kraljevinu Slavoniju te tako prekršio primirje. Da bi 
Slavoniju spasio, skupio je kralj veliku vojsku, koja je bila podobna 
tursku silu ne samo zaustaviti nego i uništiti. Vođama ili kapitanima te 
vojske bijaše zapovjedio da budu oprezni i razboriti, pa da ništa ne 
poduzmu što bi se moglo zlo svršiti. Ipak je vojna nesretno prošla, 
mnogo gore nego se i misliti moglo, jer Fapitani nisu pazili na njegove 
naloge, nego su ostavivši za sobom hranu i prtljagu pošli s vojskom iza 
neprijatelja i tako mu omogućili da ih opkoli i živež im otme. Taj 
poraz silno se kosnuo Ferdinanda; ali se smjesta pobrinuo kako da 
prestravljenoj Slavoniji pomogne. Mjesto Kocijana imenovao je slav- 
noga Nikolu Jurišića za vrhovnoga kapitana i odredio da bez krzmanja 
povede u Slavoniju novu vojsku, te da je razmjesti na izloženim mje- 
stima. No da se uzmogne još jače odolijevati Turcima i nešto zamašnije 
protiv njih produzeti, sazvao je kralj mimo dosadanji obiea) na stanak 
u Grazu za 11. studenoga staleže Štajerske, Kranjske, Koruške i Gorice. 
Sada poziva i slavonski sabor u Dubravi da izabere iz svoje sredine 
nekoliko odličnijih muževa (potiores et primores) koji bi došli na 
stanak. Ti bi zastupnici morali imati najopsežnije punomoći (plenissi- 
mam facultatem et potestatem) da sa zastupnicima ostalih zemalja 
vijećaju i odlučuju »kako bi se sada i poslije trebalo oduprijeti turskoj 
sili« (quemandmodum nunc et posthac Turcarum potentie resisti 
oporteat). 

Ferdinand je dobro osjećao da nešto traži što dotad nije hrvatski 
ustav poznavao. Šta će zastupnici slavonskih staleža u Grazu među sta- 
ležima njegovih nasljednih zemalja? Baš zato gledao je različitim razlo- 
zima prikazati veliku korist za Slavoniju od toga stanka. Uz to je u 
naputku za svoje poslanike potanko izlagao što je već na diplomatskom 
polju uradio da oslabi tursku silu. On pripovijeda o svojim savezima 
s Mlecima, s papom i bratom Karlom, pa nagoviješta kolika će korist 
od njih za Slavoniju i Hrvatsku biti. Bosanski sandžak bit će prisiljen 

da se bori s Mlecima u Dalmaciji, te se ne će usuditi da udara i na 
Slavoniju. Napokon javlja kralj kako nastoji skloniti perzijskoga kra- 
lja da se i on podigne na sultana. Tako će se u jedan mah oboriti na 
Turke s više strana, pa stoga ne će oni više moći mnogo škoditi 
Slavoniji. 

Sabor slavonski skupio se zaista 5. studenoga. Kao Ferdinandovi 
poslanici došli su na sabor u Dubravu samo Nikola Jurišić i pečujski 
prepošt Albrecht; Luka Sekelj bio je tada s jednim odjelom Jurišićevih 
četa u Virovitici da brani slavonsku granicu, a Franjo Baćani nije 
valjda za vremena primio kraljeve pozivnice. Dne 6. studenoga izlagao 
je Jurišić pred staležima želje i predloge kraljeve, te su staleži smjesta 
izabrali nekoliko muževa koji će kao zastupnici ili delegati njihovi poći 
u Graz. Sutradan 7. studenoga izvijestio je Jurišić još iz Dubrave kralja 
posebnim pismom o sretnom uspjehu svoje zadaće. On javlja kako je 
zatekao staleže osobito vjerne i odane Ferdinandu (in vestram regiam 

maiestatem fideliter et sincere affectos), nadalje da je govoreći s odlični- 
jim velikašima posebice i u saboru zamijetio kako je staležima drago 
što je Ferdinand baš njega izabrao za vrhovnog kapitana. Staleži su 
pače Jurišića molili da ostane uza njih (u Varaždinu) dok se njihovi 
zastupnici ne povrate iz Graza, na što je on i privolio ako kralj ne 
bi inače odredio. 

Glavna zadaća sabora u Dubravi bila je da pošalje zastupnike s 
punomoćima u Graz. Međutim, obavljali su se i drugi poslovi. Tako je 
Kocijan poslao molbu da ga kao gospodara Susjedgrada i Stubice pri- 
mu u svoje kolo, da mu naime podijele indigenat. Ali staleži znajući da 
je on u kraljevoj nemilosti odgovorili su da bez kraljeve privole ne 
mogu ništa učiniti, premda bijaše Kocijan izjavio da je pripravan s 
njima podnositi svako zlo i dobro. Još se radilo na saboru da se s 
obzirom na veliku opasnost koja prijeti domovini zavađeni velikaši 
međusobno izmire. To se većinom i postiglo; isti Ludovik Pekri izmirio 
se s Tomom Nadaždom. Pojedini velikaši tužili su se da su im gradovi 
uz tursku granicu slabo proviđeni momčadi, topovima i puščanim pra- 
hom: stoga bi određeno da se vojnici, koji su baš u zemlji, zgodno 
razmjeste po izloženim gradovima dok ne stigne izdašnija pomoć. 


Međutim su zastupnici sabora došli u Graz, gdje ih je sam Ferdi- 
nand radosno i ljubezno primio. On je isticao kako mu je njihov dolazak 
drag i radi toga što oni, budući da se radi o Hrvatskoj i Slavoniji, 
najbolje znaju potrebe tih zemalja, a i stoga što su im najbolje po- 
znata sredstva i načini kako da se pomogne. Kralj im je u to ime 
predao spis sa više upita, zamolivši ih da na njih savjesno odgovore. 
Najprije pita ih kralj Kako da se doskoči kako sadanjemu tako i budu- 
ćemu udaranju Turaka na Hrvatsku i Slavoniju a i na druge kraljeve 
zemlje, pa što i koliko bi sami Slavonci, koji su najviše izloženi pogibelj, 
u to ime mogli učiniti? Budući da su se nadalje prigodom posljednje 
ekspedicije na Osijek opazili brojni nedostaci i pogreške, koje su uspjeh 
vojne osujetile, neka savjetuju kako da se ubuduće rat vodi, da li na 
kopnu ili na vodama (rijekama), kako da se upotrebljuju pješaci i 
konjanici, zatim treba li lađa i koliko, i gdje bi se mogle najlakše i 
najjeftinije sagraditi? Koliko bi vojske trebalo za te šajke (nasade)? 
Koje su napokon utvrde najznatnije za obranu zemlje? Budući da je 
kralj saznao iz vjerodostojnih izvora da je nedaći posljednje vojne bila 
kriva poglavito nestašica hrane, pita sada gdje bi se mogla i kako 
dobavljati hrana, kako bi se vojsci dovažala igdje bi bila zgodna skla- 
dišta za hranu? Kralj pita još kako da se odsad unovačuju i sabiru laki 
konjanici i kolika da im bude plaća? Trošak za lake konjanike bio je 
prevelik, a konji su im bili posve loši. Napokon želi kralj znati što su 
slavonski staleži spremni učiniti i žrtvovati kad se radi poglavito o 
spasu njihove domovine. 

Delegati odgovorili su na stavljena pitanja po prilici ovako. Na 
prvo pitanje, kako da se doskoči budućim turskim provalama, savjetuju 
oni neka kralj što bolje utvrdi gradove na granicama preostale Slavo- 
nije i Hrvatske, neka ondje namjesti konjanike, pješake i šajkaše s 
dostatnim oružjem i zairom. Za to treba u Hrvatskoj 1000 lakih ko- 

njanika, a u Slavoniji 2000 lakih konjanika, 500 oklopnika i 1000 pje- 
šaka, napokon 1000 šajkaša (nasadista). Te bi se čete morale poslati 
još ove zime i prije velike vojne što je kralj smjera poduzeti; ako 
se to ne učini, bit će do proljeća Hrvatska i Slavonija tako poharane 
da će za buduću veliku vojnu ostati kralju tek »opustošene kraljevine« 
(deserta regna). Slavonci i Hrvati pripravni su kralju pomagati koliko 
samo mogu, ta oni su i ZN ProT vojne, koja je u i do pol godine tra- 
jala, od pojedinoga kmeta davali po pet forinti; štoviše pograbili su svi 
istom oružje, premda su im na krajini mnogi gradovi razvaljeni tako 
od njih nemaju nikakvih prihoda. Da se Hrvatska i Slavonija, a uz njih 
i ostale zemlje kralja Ferdinanda osiguraju za sva iduća vremena od 
turskih navala, predlažu zastupnici još ove stvari: 1) Neka se kralj 
najprije pomiri sa svim svojim protivnicima, a naročito neka se nagodi 
s Ivanom Zapoljom, jer će onda one čete što ih diže na njega moći 
protiv Turaka voditi, pa će mu onda i Ivan Zapolja pomagati u borbi 
s neprijateljima kršćanstva, 2) Kralj neka gleda da obje obale kako 
Dunava tako i Drave budu uvijek slobodne i da se na tim rijekama 
ne priječi prolaz kraljevskim lađama i šajkama. 3) Delegati žele da 
za iduće velike vojne kralj Ferdinand po primjeru svoga brata Karla 
i drugih kršćanskih vladara, a i po običaju nekadanjih ugarskih kralje- 
va, sam stane na čelu vojske, jer će tada i svi velikaši podići svoje 
banderije, a i strani vojnici hrlit će pod zastavu vojske koju sam kralj 
vodi. 4) Delegati savjetuju kralja neka osobito pazi na lađe i šajke, 
te neka pri svakom pothvatu protiv Turaka opremi bar toliko lađa 
i šajka koliko i Turci, »jer tko će biti premoćniji na vodama, njegovo će 
biti kraljevstvo« (qui erit forcior in aqua, illius erit regnum). 5) Neka 
osobito nastoji da steče saveznika, poimence Mlečane, koji bi even- 
tualno mogli plaćati i onih 1000 konjanika za Hrvatsku, budući da bi 
isti mogli braniti i mletački posjed. 

Na drugo pitanje kraljevo o lađama i šajkama očituju delegati da 
bi slavonski staleži rado preuzeli teret da grade lađe, ali nemaju smre- 
kovine, a hrastovina i ostale vrsti drveća nisu za to zgodne. Štoviše ne 
bi mogli ni šume sjeći bez vječitih straža za obranu od Turaka; na- 
požon nemaju ni graditelja, ni radnika, a ni pla vodenica. Pa _kad 

i za to doznali Turci, oni bi onda, kad bi se rijeke smrzle, poslali koju 
tisuću ljudi da spale sve lađe. Zato savjetuju kralja neka gradi šajke 
ili nasade u svojim nasljednim pokrajinama uz gornji tok Mure, Drave 
i Save, gdje ima jelovine, vještih graditelja i radnika, a nije pogibelj 
od Turaka, jer bi se lađe samo onda spuštale u donji tok rijeka kad 
bi potrebno bilo. Što se tiče vojnika na šajkama, opominju na prvašnju 
izjavu da broj šajka i šajkaša mora biti tolik da bude ravan turskoj 
mornarici, te dodaju da će se uz rijeke Savu, Dravu i Dunav među 
narodom naći šajkaša, i to valjanih, samo neka kralj pošalje vješte 
muževe koji će ih izabirati. Na treće pitanje u pogledu hrane odgo- 
varaju delegati da za naumljenu vojnu ne bi bilo dosta živeža u Hrvat- 
skoj i Slavoniji, kako zbog netom minule vojne kojoj je mnogo trebalo, 
tako i zbog toga što se i sada neprestano vojska hranom opskrbljuje. K 
tomu se zbog provala turskih nije u nekim krajevima moglo sijati, a mje- 

stimice se prirod nije mogao pobrati. No ipak neka kralj po banu ili 
vrhovnom kapitanu dade pretražiti dvore velikaša i plemića, pa ako se 
suviše nađe, neka se otkupi uz primjerenu cijenu i odveze u određena 
skladišta. Glede mjesta, gdje bi se hrana spremila, preporučuju kao oso- 
bito zgodna Zagreb i Varaždin. U Zagreb neka se uvozi iz Kranjske i 
Hrvatske, pa onda neka se odanle otprema kopnom ili vodom (Savom); 
Varaždin neka opet bude skladište za hranu iz Štajerske, Međimurja i 
Slavonije. Delegati savjetuju kralja da oslobodi županije Zaladsku, Ši- 
mežku i Baranjsku u Ugarskoj, jer su one prave žitnice. Osim toga, vele 
delegati, primat će vojska hranu ne samo od gradova i imanja naših 
nego i od kuća i posjeda plemićkih, samo neka kralj naredi da se ne 
događa kao za prošle vojne kad se ljudima, koji su hranu dovozili, silom 
otimala, pače Katkada i blago, a koji put i gotovi novci koje bi za 
prodani živež primili. I za prošle vojne bilo je dovoljno hrane, ali se 
nije zbog nesigurnosti mogla dopremati na određena mjesta. Na četvrto 
pitanje glede lakih konjanika savjetuju slavonski zastupnici da im se 
ne smanje plaće, jer od kraljeva nastupa na prijestolje imaju po dva 
forinta na mjesec za sebe i za konja; neka toga ne čini osobito sada, 
jer Mlečani plaćaju lakim konjanicima mjesečno po šest forinti, a i 
Zapolja želi premamiti te lake konjanike, nudeći im veću plaću i slo- 
bodno plijenjenje. Mnogi će zato, ako im se plaća snizi, ostati kod kuće; 
ta ionako služe jeftinije od pješaka, koji imaju po 3 forinta i 20 denara 
na mjesec. K tomu je i hrana poskupila, otkad se kraljevstvo smanjilo. 
Ferdinand neka dakle ostavi lake konjanike pri staroj plaći; jednako 
će učiniti i slavonski staleži s konjanicima koje uzdržavaju. Napokon 
na peto pitanje o pomoći, što bi je Slavonija, pridonijela, izjavljuju za- 
stupnici da će Slavonija kao i dosad davati kralju njegove prihode (pro- 
ventus regii ab antiquo consueti); nadalje će svaki velikaš opremiti 
za svakih 36 kmetova svojih po jednoga vojnika, dati mu hranu i odijelo, 
te će se čitavu godinu uopće za nj brinuti. Konjanici ovako opremljeni 
slušat će zapovijedi vrhovnoga kapitana. Ako bi pak kralj sam gla- 
vom pošao na vojnu, pridružit će se njemu svi velikaši (prelati, barones, 
nobiles et alii possessionati homines) zajedno sa svojim banderijima. 

Tomu mnijenju svojemu pridali su delegati još nešto. Dopunjujući 
svoj odgovor na prvo pitanje o obrani zemlje nabrajaju poimence sve 
pogranične gradove, koje bi trebalo opskrbiti pješacima i puščanim 
prahom. U Hrvatskoj trebalo bi opskrbiti gradove: Bihać i 
Ripač (Bihegh, Repach), koji su i dosad kao kraljevski gradovi bili 
pod posebnim kapitanima; zatim Krupu i Novigrad (Krupa, 
Wywar) knezova Zrinskih, Otok i Bušević (Othrok, Bwssowyth) 
knezova Blagajskih, Cetin i Slunj (Chethyn, Zlwn) kneza Fran- 
kapana Slunjskoga, Izačić (Isachych) Pavla Izačića, Tržac i 
Drežnik (Thersacz, Dresnyk) kneza Frankapana Tržačkoga, Bre- 
kovicu Jurja Kobasića, Gradec (Gradecz, Veliki Gradec) zagre- 
bačkoga kaptola, Hrastovicu (Hrazthowycza) i još dva grada 
zagrebačkoga biskupa, i napokon Kostajnicu i Dubicu (Koztha- 
nycza, Dwbycze) nekad despota Stjepana Berislavića. U Slavoniji: 
Veliku (Velyke, Kraljevu Veliku) gospodina Tome Nadažda, Su- 

botski Grad, Novsku i Britvičevinu (Zombathel, Vywar, 
Brijthwijchewijna) plemića od Zempča ili Svetačkih, Rasu i Pa- 
krac (Rassa, Pekrecz) knezova Zrinskih, Bijelu Stijenu (Feyer- 
kew) kneza Keglevića, Petrovinu (Pethrowijna) gospodina Pekrija, 
Čaklovac i Kamengrad (Chakovcz) gospodina Taha, Zeli- 
njak i Sirač (Selnyak, Zyrch) plemića Kaštelanovića, samostan 
Sredice (monasterium Zerdahel) gospodina Nadažda, Kristalo- 
vec (Krystaloocz) gospodina Baćana, Dijankovec (Dijanvara) 
Petra Palfija, Dišnik (Desnycze) različitih plemića, Vočin (Athy- 
na) Urbana Baćana. Orahovicu (Rahocza) Ladislava Morea, B e lu 
i Oporovec (Bela et Oporocz) Franje Kapelskoga (Kapolnay), 
Drenovac i Miklouš (Darnocz, Zenth Myklos) nekad Ladislava 
Banića (B4nffy), Korođ (Korogh) Baltazara Banića (B4nffy), Bre 
zovicu (Berzewcze) plemića Kerečenja i Kružića, Pašinec (Pa- 
schijncz) Jurja Paške, i Račicu svetoga Stjepana (Rachyza 
zenth Isthwan) gospodina Tahija. 

Delegati savjetuju još kralja da u nekim mjestima blizu Drave i 
Mure spremi do četrdeset šajka (nasada) za slučaj ako bi promet na 
Dunavu bio zakrčen; a uza Savu, u koju se ne mogu lađe prevesti ni 
iz Drave ni iz Dunava bez neprilika, neka također na bližim mjestima 
sahrani do šezdeset šajka. Štaviše sude da bi kralj odmah morao ime- 
novati kapitana šajkaša, koji bi skupio vojnike te im tražio vojvode 
i satnike. Napokon zaklinju Ferdinanda neka preko zime ostavi u 
Hrvatskoj i Slavoniji barem onih 3000 vojnika koje bijaše po Jurišiću 
na saboru u Dubravi obećao, jer ako toga ne učini, žitelji će tih zemalja 
zdvojiti. Ta Keglević može mu kazati što stanovnici Hrvatske već sada 
snuju. Naposljetku mu osobito preporučuju da nanovo sagradi grad 
Jasenovac. Oni prispodabljaju Jasenovac s Beogradom, te mole 
Ferdinanda da taj grad ili sam obnovi ili zapovjedi banovima i kapi- 
tanima neka nastoje Turcima spriječiti obnovu toga grada. Jer ako 
to Turci učine, propala je čitava Hrvatska i Slavonija između Une i Save 
(si Turce illius — castelli Jazenocz — edificationem preripuerint, tota 
pars Sclavonie et Croacie que Savo et Vn fluminibus est vicina, pereat 
— nam locus ille et exercitui terrestri et classe alenda longe est Bel- 
grado commodior). 

Na savjete i predloge slavonskih izaslanika odgovorio je Ferdinand 
za koji dan. On ih uopće odobrava i prihvaća. On će zaista kroz zimu 
držati u Slavoniji i Hrvatskoj 3000 vojnika (2000 konjanika i 1000 
pješaka), on će krajiške gradove po mogućnosti utvrditi i opremiti. 
Uz to će nastojati da sklopi mir sa Zapoljom, a savez s Mlecima i kršćan- 
skim vlastima. Nadalje prima njihove predloge glede šajka i njihova 
razmještaja, onda glede dobavljanja hrane i skladišta u Zagrebu i Va- 
raždinu. Uopće prihvaća sve, tek dodaje neke svoje želje i primjedbe. 
Najprije se ispričava što zbog zamašnih i zamršenih posala (tam ardua 
negocia) nije mogao stati na čelo vojske za prošle vojne, ali da će to 
ubuduće vrlo rado učiniti. Nadalje očituje svoju radost što su staleži 
spremni za iduću vojnu sve moguće pridonijeti; ali da bi se od svakih 

36 kmetova opremio samo jedan konjanik, čini mu se premalo. No 
budući da su delegati izjavili kako nemaju punomoći da pristanu na 
veće žrtve, opominje ih neka na budućem saboru, što će ga on sazvati 
za Slavoniju i Hrvatsku, porade i uznastoje oko staleža da barem od 
svakih 25 kmetova dopuste po jednoga konjanika posve opremljena i 
opskrbljena. Napokon je kralju drago što su se sjetili starinskih kra- 
ljevskih dohodaka; on će zato na sabor poslati svoje oratore, pa neka 
se i delegati tada pobrinu zajedno s njegovim oratorima da se dopusti 
po jedna forinta i pol od svakoga dimnjaka, a kralj će čitavu ubranu 
svotu upotrebiti jedino za obranu Kraljevina Slavonije i Hrvatske. 


Dok su tako slavonski izaslanici vijećali u Grazu, bio je sabor u 
Dubravi još neko vrijeme na okupu, pa su na nj došli i hrvatski sta- 
leži. Sabrani staleži hrvatski i slavonski zamolili su sada posve ozbiljno 
kralja neka ipak jednom imenuje dva bana, koji će kraljevstvo 
braniti i sud suditi. Za banove neka izabere takve muževe koji su »če- 
stiti, hrabri i pravedni« (qui sunt viri probi, militares et iusti). 


Ako je Ferdinand htio da mu Hrvati zaista ispune svoja obećanja 
glede pomoći za snovanu vojnu, morao je napokon ugoditi tolikim va- 
pajima i molbama da kraljevstvu postavi na čelu banove, kojih nije 
imalo još od godine 1532. I tako napokon kralj nakon dogovora u 
Grazu izda u Kremsu 9. prosinca 1537. svečano pismo kojim objavi 
staležima Kraljevine Dalmacije, Hrvatske i Slavonije da je po starom 
običaju i uredbi tih kraljevina (ex veteri more institutoque regnorum 
istorum nostrorum), a na opomene slavonskih izaslanika u Grazu svoje 
ljubljene vjerne Tomu Nadažda i Petra Keglevića Bu- 
žimskoga imenovao zakonitim i pravim banovima (legitimos 
et veros banos), te poziva staleže i žitelje da ih priznaju, prime, svaku 
im čast iskazuju i u svemu im se pokoravaju. Istoga dana sazove kralj 
također i sabor Kraljevina Hrvatske i Slavonije, koji će se sastati na 
sveta Tri kralja (6. siječnja) 1538. u Križevcima. Na tom svečanom 
saboru predstavit će se i uvesti novi banovi (ad deciarandos banos), 
zatim će se izabrati i protonotar za čitavo kraljevstvo. Nakon toga 
izvijestit će slavonski delegati o nekim stvarima, kojih nisu mogli u 
Grazu dokrajčiti jer nisu imali ovlasti; uz to će i oratori kraljevski 
iznijeti neke kraljeve predloge o kojima se u Grazu nije moglo raspra- 
vljati ni zaključiti. 

Dne 18. prosinca 1537. imenovao je kralj za svoje oratore na idućem 
saboru u Križevcima vrhovnoga kapitana Nikolu Jurišića i župana Že- 
ljezne županije Franju Baćana, davši im i naputak ili instrukciju što 
i kako da rade. Kralj u instrukciji hvali pripravnost slavonskih staleža 
što su u Grazu poslali svoje delegate, ali se tuži na potonje što su se 
neprestance pozivali na odluku sabora, premda su imali opsežne ovlasti. 
Njegovi zahtjevi pak bili su da mu se dopuste po dva ugarska forinta 
od svakoga dimnjaka i po jedan konajnik od svakih 25 kmetova. Kralj 
se sada obraća na sabor neka to dopusti pa razlaže opširno kako su 
njegovi zahtjevi opravdani i nužni za obranu zemlje. U dodatku priča 
kralj potanko zašto je Ludovika Pekrija vrgao u tamnicu. On piše po 

prilici ovako: »Motreći već dugo nesnosno stanje ovih zemalja, osobito 
pak turske provale i razmirice između gospode u toj kraljevini, odlu- 
čih u zemlji uvesti red i mir tako da namjestim jednom banove. Činilo 
mi se da bi za tu čast bio najpouzdaniji Ludovik Pekri, pa sam već 
odlučio potražiti mu druga. Pozvao sam ga u Graz i stao s njim prego- 
varati zahtijevajući da i on, kad se bude pravda vršila, bude vazda 
spreman odgovarati svakomu koji bi protiv njega tužbu podigao. Ali 
Pekri nije bio voljan to učiniti, već je zahtjev osorno i bestidno odbio, 
pače je bez svakoga razloga tražio svakakve stvari govoreći i prijeteći 
da će se drugačije za se pobrinuti ako ne ugodim njegovim željama. U 
svojoj drskosti nije se žacao dodati i takve prijetnje kojima je odao 
svoju zlu nakanu da bi se mogao opet od nas odmetnuti i bunu u 
Slavoniji pokrenuti. Pobojavši se mi za dobro i sigurnost ovih naših 
kraljevina i da zaista on ne bi svojih prijetnja izvršio, bili smo prisiljeni 
da ga uhvatimo i bacimo u zatvor, i to koliko za dobro i mir naših 
podanika toliko za sve one zulume koje je dosad učinio«. Ferdinand 
dodaje još da je Pekrija zasužnjio po savjetu slavonskih delegata (non 
absque consilio suasuque unanimi eorum, qui a regnicolis istis ad 10s 
oratores missi fuere), pa se nada da će i sabor njegov čin odobriti. 

[Banovi Tomo Nadaždi i Petar Keglević (1538— 
1542); Mir u Velikom Varadinu (24. veljače 1538); Smrt 
Ivana Kocijana (27. listopada 1539); Smrt Ivana Za- 
polje (22. srpnja 1540);% Četvrta provala sultana Su 
lejmana u Ugarsku (1541) i posljedice njezine; Ju 
naštvo Nikole Zrinskoga u boju pred Peštom (1. 
listopada 1542)] Novi hrvatski banovi spadali su među naj- 
znamenitije velikaše u Hrvatskom Kraljevstvu. Tomo Nadaždi bio 
je od stare porodice Prodavića; njegov jedan pradjed (Mikac 
Prodavić) bio je još za Karla Roberta hrvatski ban. Porodica 
držala je znatna imanja u Hrvatskoj i Slavoniji; njima je pfi- 
padao Steničnjak u Hrvatskoj i Kraljeva Velika u Slavoniji, dva zname- 
nita grada za obranu tih kraljevina. Sam Tomo, sin Franjin, bio je 
veoma obrazovan muž. Humanističke nauke bijaše izučio u štajerskom 
Grazu, a filozofiju u Bologni i Rimu, gdje se izvještio u talijanskom 
jeziku tako da je govorio talijanski kao rođeni Talijan. Tomo je u po- 
četku bio odlučan privrženik Ferdinandov, te ga je svjetovao kako da 
predobije ostalu gospodu ugarsku i hrvatsku, Ali kad su 8. rujna 1529. 
njemački vojnici predali caru Sulejmanu grad Budim i njega, svoga 
vrhovnog zapovjednika, prešao je na stranu Ivana Zapolje, koji ga je 
poslije imenovao svojim pokladnikom. God. 1531—1533. pripadao je 
Nadaždi srednjoj stranci, koja je radila oko izmirenja protukralja; ali 
još iste godine 1533. nastojao je da ga Ferdinand primi u milost svoju. 
Egerski biskup Toma Salahazi i Aleksije Thurzo javljaju 6. kolovoza 
1534. Tomi Nadaždu, uz koje bi ga pogodbe kralj Ferdinand opet uzeo 
u svoju službu. Uz drugo obećavao mu je kralj sva imanja Ladislava 
Kaniškog, s kojega se kćerju Ursulom bijaše tada Nadaždi zaručio; 
štoviše kralj je bio spreman njemu i njegovim prijateljima oprostiti 
sve što bijahu protiv njega riječju, pismom i činom sagriješili. Nato 
je Nadaždi opet pristupio stranci Ferdinandovoj, koji ga je 9. svibnja 
1535. posebnim pismom pozvao da mu se za dvanaest dana dođe poklo- 
niti u Beč. Međutim, Nadaždi učinio je to tek onda kad mu je kralj 
1. siječnja 1536. dao slobodno pismo, kojim mu je zajamčio potpunu 
sigurnost. Od toga je časa bio opet u punoj milosti kraljevoj, koji ga 
je napokon imenovao i banom hrvatskim. 

Drug Nadaždov Petar Keglević od Bužima (Bužina) bijaše već osta- 
rio u borbi s Turcima i u vjernoj službi kralja Ferdinanda. Osim dje- 
dovskih imanja i posjeda, baštinjenih po Jurju Mikuličiću između Une 
i Save, držao je znameniti grad Bijelu Stijenu (Feyerkew) u Križevačkoj 
županiji i više gradova (kao Lobor i Kostel) u Zagorju. Sin njegov 
Franjo bijaše god. 1534. primio od kralja Ferdinanda opatiju u Topu- 
skom, a Kći njegova Ana bila je udata za Gašpara Ernušta, gospodara 
gradova Đurđevca i Koprivnice, kao i čitavoga Međimurja s Čakovcem 
i mjestom Strigovo. Sam Petar Keglević vršio je god. 1533. do 1535. 
službu kraljevskoga namjesnika ili komesara (commissarius, locumte- 


1 (Ivan Zapolja umro je noću 18/19 VII 1540, a njegovi su ljudi u prvi čas njegovu 
smrt zatajili.J 

nens) za Hrvatsku i Slavoniju; u posljednje vrijeme (1535—1537) bio 
je kapitanom kraljevskih gradova Bihaća i Ripča na Uni. U svima bor- 
ama s Turcima, onamo još od obrane Jajca pa sve do posljednjih 
dana ponio se Petar Keglević vazda junački, pa se moglo nadati da 
će sada kao ban još bolje proslaviti se hrabrošću i ratnom vještinom. 
Još 21. kolovoza 1537. tužio se Keglević kralju iz Novigrada na Uni 
da još uvijek nije primio obećanih mu 150 pješaka puškara iz Ljublja- 
ne, niti novaca za uzdržavanje 200 konjanika, s kojima mu je bilo 
braniti hvratsku među uz Unu kod Bihaća i Ripča. 


Zakazani sabor Hrvatske i Slavonije sastao se zaista 6. siječnja 
1538. u Križevcima. Sabrani staleži najprije primiše i ustoličiše nove 
banove, a onda se požuriše da ugode željama kralja Ferdinanda i nje- 
govih oratora Nikole Jurišića i Franje Baćana, U svemu stvoriše 26. 
zaključaka (articuli), koji se tiču poglavito obrane zemlje i pomoći 
kralju za snovanu vojnu. Članci ti jesu: 1. Dopuštaju kralju za ovu 
godinu daću (subsidium) od dvije forinte, i to u dva roka: jedna forinta 
pobirat će se odmah a druga o Duhovima. Od plaćanja daće oprošteni 
su samo oni seljaci kojima posjed ne vrijedi više od šest forinti. Stoga 
se mora poduzeti novi popis i oporezovanje svih podanika, II. Svaki 
velikaš i plemić mora za svakih 36 kmetova ili dimnjaka opremiti za 
obranu zemlje po jednoga konjanika te ga uzdržavati kroz cijelu godi- 
nu. Ta će vojska biti pokorna kapitanu kraljevine i ići onamo kamo ban 
zapovjedi. Od opremanja konjanika nije nitko oprošten: ni banovi, ni 
banovci, ni meštar protonotar, a ni plemićki suci. III. Svi magnati, 
pa i ona gospoda koja dosada nisu opremala vlastite banderije, moraju 
to sada činiti, a njihovi banderiji bit će podložni kapitanu kraljevstva, 
IV. Sva gospoda, plemići i žitelji (regnicolte) moraju vazda biti spremni 
na rat, tako da u slučaju ako neprijatelj s većom silom provali u zemlju 
ili podsjedne koji grad uzmognu odmah s petinom podanika, a u nuždi 
sa svima kmetovima onamo poći kamo banovi zapovjede. V. Ako bi 
takav ustanak (insurrectio) bio potreban, kapitan će kraljevstva, pri 
mivši upute od banova, razaslati svoje ljude koji će s pomoću ple- 
mićkih sudaca u pojedinim kotarima narod pozivati na oružje i dovoditi 
ga kapitanu. VI. Za prevoženje topova, koje je kralj za zasnovanu vojnu 
udostojao prirediti, dat će grad Križevci šesnaest konja, a općina Gra- 
dec ili Zagreb dvadeset i četiri konja zajedno sa svim što tomu pri- 
pada. Za vožnju puščanoga praha i drugih topovskih sprava dat će 
redovnici pavlinski u Lepoglavi i drugim samostanima u kraljevstvu 
dvoja kola i dvanaest konja. Zato će biti oprošteni od vožnje živeža. 
VII. Zamolit će kralja da drži pouzdana čovjeka u kraljevstvu, koji će 
zajedno sa zemaljskim kapitanom svake četvrt godine pregledati gra- 
dove na krajini, te o potrebi popravka izvješćivati, dotično opravke 
određivati. VIII. Ako bi se dogodile takve turske provale koje bi mogle 
biti opasne kraljevstvu i susjednim austrijskim pokrajinama, moraju 
pojedina gospoda i plemići pod prijetnjom kazne u dekretu određene 
susjedima oglašivati te provale pucnjavom lumbarada, krijesovima (vi- 
tuljačama) i svim drugim znamenjima koja se dati mogu. IX. Sve ostalo 
što se tiče obrane zemlje (kao namještanje straža) a što ne treba očito 

biti povjerava se banovima. X. Čete i plaćenici (gentes et stipendiarii) 
kojegod vrsti ne smiju se nastanjivati (condescendere) po kućama i 
dvorima (curiis) gospode i plemića, a ni župnika. XI. Molit će se kralj 
da u kraljevstvo pošalje jednoga opskrbnika (magister victualium), oso- 
bito vješta, koji će se uz čovjeka, pridana mu od staleža, brinuti za 
živež i ostale potrebe. XII. Sva gospoda i žitelji moraju od svakih 
dvadeset dimnjaka imati uvijek pripravna hranom naatovarena kola, 
te ih odvesti onamo kamo opskrbnik živeža odredi. Za tu hranu usta- 
novit će se posebni cjenik. Vozit će se hrana određenim po opskrbniku 
redom da ne bi jedni na korist drugih bili suviše opterećeni. XIII. Kola 
moraju se pripraviti prema prijašnjem popisu, jer će se sadašnji popis 
otegnuti. a potreba hrane je velika. XIV. Spremišta (loca depositionis) 
hrane, u koja će se živež dovažati, bit će Virovitica, Novi 
Dvori (Ujudvar) i Kraljeva Velika. Varaždinska županija 
i uopće Podravina vozit će živež u Viroviticu, Zagrebačka županija s 
obje strane Save do Kupe, zatim imanja zagrebačkoga biskupa i kotar 
grada Moslavine u Kraljevu Veliku, a treći i nutarnji dio kraljevine 
(ostatak Križevačke županije) u Nove Dvore. XV. Da ne ostanu krajiški 
gradovi bez hrane, moraju sva gospoda, velikaši i plemići, pače i kap: 
toli jednu dvadesetinu svoga živeža (žita, prosa itd.) odijeliti te na 
zapovjed banovu o svom trošku i trudu otpremiti onamo kamo ban 
odredi. 

Ostali članci saborski ne tiču se obrane zemlje, nego sadržavaju 
odredbe da se u kraljevstvu povrati mir i red, Članak XVII ustanovljuje 
da se vrate ugrabljena imanja starim vlasnicima, i način kako da se 
pri tome postupa; članak XVIII određuje početak sudbenih rasprava 
za 17. ožujka, te da se na njima vode parnice građanske i kaznene 
(tam factum bonorum et iurium possessionariorum, quam etiam actum 
potentiarium tangentes). Člancima XXI—XXIV određuje se na koji 
način i uz koje uvjete mogu kmetovi od jednoga gospodara preći k 
drugomu. Članak napokon XXV određuje nagrade i odštete onima koji 
su u posljednje vrijeme u poslovima kraljevstva kuda išli i što izvršili, 
a nisu dobili plaće (Baćanu Franji 216 forinti za put kralju prošle 
godine; delegatima u Grazu po deset forinti, sudskim prisjednicima i ple- 
mićima za svaki tjedan sudovanja po dva forinta). Člankom XXVI. 
ustanovljena bi vrednota novca (75 krajcara vrijedi forintu) i cjenik 
za živež (pinta vina 2 denara, vol za oranje 12 forinti, krava muzara 
2 forinta, svinja od pol godine 50 denara, pile 1 denar, funta goveđega 
mesa 1 krajcar, funta svinjetine 2 denara, guska 3—4 denara, koza 
25 denara, itd.). 

Tek što se bijaše sabor svršio, pojaviše se nove smutnje dolaskom 
bjegunca Ivana Kocijana u Susjedgrad. Kralj Ferdinand bijaše odmah 
nakon bijega njegova 4. veljače 1538. u Pragu izdao pismo kojim ga je 
proglasio veleizdacijom (laesae maiestatis crimini obnoxius) i javnim 
neprijateljem _( publi icus hostis), te pozvao sve vlastodržce u Ugarskoj 
i Hrvatskoj da ga nastoje što prije živa ili mrtva uhititi. Poziv stigao 
je među drugima ne samo Nikoli Jurišiću, nego i banovima Nadaždu i 
Kegleviću; kralj ih je ovlastio da u njegovo ime obećaju 6 do 10.000 


166 CETVRTO DOBA 


forinti onima koji bi ga živa zarobili i kralju u ruke predali, a polovicu 
ucjene onima koji bi ga mrtva donijeli. Međutim tjeralica kraljeva slabo 
je djelovala; nasuprot je Kocijan iz Susjedgrada sve moguće činio da 
održi sebe i svoje imanje. Dne 15. veljače tražio je od štajerskih sta- 
leža da izmole u kralja za njega oproštenje; u isto vrijeme kao da je 
radio da hrvatsku i slavonsku gospodu odvrati od Ferdinanda. Već 
21. veljače javio je netko iz Hrvatske na dvor kralja Ferdinanda: »Hrvat- 
ski knezovi držali su u Gvozdanskom (majdanu knezova Zrinskih) sta- 
nak protiv kraljevskoga veličanstva«, 


Međutim bijahu oba bana, Tomo Nadaždi i Petar Keglević, sa svo- 
jim četama pošla u jugoistočne krajeve Slavonije. U drugoj polovici 
veljače nalazimo ih u Keglevićevu gradu na ušću Lonje u Savu (Wzthy- 
lonya) u kotaru Tituševini ili Totuševini, u koji je spadao i grad Blinja. 
U jednu ruku paze tu na Turke, a u drugu na pokret među hrvatskom 
i slavonskom gospodom. Dne 16. veljače javljaju odavle kralju Ferdi- 
nandu: »Listove vašega veličanstva za Franju Tahija i Franju Zaya u 
poslu Kocijanovu zadržali smo, jer ta dva jednake su misli kao i Ko- 
cijan, a vaše je veličanstvo pitalo da se ta stvar izvrši što skrovitije. 
Dok to pišemo, došao je literat Matija, odličan građanin zagrebački, 

poslan k nama od suca i općine zagrebačke, po kojemu nam javiše kako 
im je Kocijan zapovjedio da ne puste u grad ni nas ni naših ljudi, 
budući da je on sporazuman sa zagrebačkim biskupom, Valentinom 
Turkom i hrvatskom gospodom. Uz to je Kocijan pokazivao rečenomu 
sucu neko pismo vašega veličanstva, u kojemu da je vaše veličanstvo 
njemu zapovjedilo da bi morao dati svu gospodu pogubiti ako bi vojna 
na Turke sretno pošla za rukom. Po tomu može vaše veličanstvo ra- 
zabrati da svakako hoće nešto protiv vašega veličanstvo pokrenuti. 
Spomenuto pak pismo vašega veličanstva pokazao je i gospodi koja 
su kod njega bila. Neka se stoga što brže pobrine vaše veličanstvo za 
tu stvar. Mi smo gotovi s našim glavama vašemu veličanstvu služiti, 
samo kad bi imali s kime«. 

Kudikamo opsežnije je izvješće što ga banovi šalju kralju iz istoga 
mjesta nakon jedanaest dana (27. veljače). »Sada već«, pišu oni, »mo- 
žemo vašemu veličanstvu izvjesnije pisati. Jer gospodin drug moj i 
gospodin Kaštelanović imaju braće i prijatelja u Hrvatskoj i Slavoniji, 
koji su potajno kao posve izvjesno (certissime) javili da su se sva 
gospoda Kraljevine Hrvatske složila (confoederati) 
i urotila (coniurati) s Kocijanom da jedan drugoga 
ni u kojem slučaju ne će ostaviti. Nadalje da je Valen- 
tin Turak (Therek) zasebnoga čovjeka k njima poslao, po kojemu je 
Kocijanu kao i Hrvatima javio kako je Ivan (Zapolja) njima obećao 
da turski car Kraljevine Slavonije i Hrvatske 
ne će pustošiti, pače da će im čitav Srijem i 
Požegu, kao i onaj dio Slavonije što ga je osvo- 
jio, povratiti, samo ako budu složni i ostave 
vaše veličanstvo te se pridruže Ivanu. O svemu 
tomu da je konačna odluka učinjena između Valentina, Kocijana i osta- 
lih ortaka, pa je radi toga već i Kocijan otputovao u Hrvatsku u 
pratnji hrvatske gospode sve do Gvozdanskoga; Valentin pak 
krenuo je k Ivanu (Zapolji) da preteče poslanike Kocijanove i hrvat 
ske poslane k Ivanu. Čim se Valentin vrati od Ivana, s velikom će silom 
provaliti u tu kraljevinu i namjestiti banove«. Banovi nadalje javljaju 
i druge vijesti, koje su im stigle, kako se Kocijan hvali da ima 200.000 
forinti i kako će ih još više primiti sa strane odakle nitko ne bi mislio. 
Tu se još tuže kako malo vojske imaju, pa kažu: »Sve do ovoga časa 
nitko nije k nama došao osim gospodina Kaštelanovića, Krste Zempčea 
(Svetačkoga) i četa gospodina Baćana; pače od ostalih neki su pošli 
k Ivanu, neki k Valentinu, neki Kocijanu, a neki k Zrinskima... Da 
je vaše veličanstvo nama dalo one dvije tisuće konjanika i tisuću pje- 
šaka, mogli smo sve to zapriječiti te i samoga Kocijana u Susjedgradu 
zatvoriti«. Napokon mole kralja da što brže (citissime) pošalje iz Šta- 
jerske, Kranjske i Koruške pješake i konjanike u Zagreb zajedno s 
novcima za uzdržavanje lakih konjanika. Tada će moći oni sve neza- 
dovoljnike milom ili silom pokoriti, te po zemlji daću pobrati, koju 
sada uskraćuju. Suviše moći će kraljeve protivnike rastaviti, tako da 
Kocijan s Hrvatima ne će moći preko Save u Slavoniju, a ni Valentin 
Turak iz Ugarske preko Drave. A k tomu će nastojati da s Božjom 
pomoći i Turcima odole. Banovi završuju: »Da nam vaše veličanstvo 
nije obećalo onih 2000 konjanika i 1000 pješaka, pa i nama stalnu pla- 
ću, voljeli bi u tamnici vašega veličanstva trunuti nego ovu čast (ban- 
sku) primiti. Bojimo se, naime, da se ne će o nama govoriti kako je 
za našega banovanja vaše veličanstvo izgubilo ove kraljevine, po kojima 
bi nesumnjivo propale i susjedne zemlje vašega veličanstva«. 


Bojazni hrvatskih banova nisu se ipak ispunile, jer se uto kralj Fer- 
dinand nagodio sa svojim takmacem Ivanom Zapoljom. Još prije ne- 
daće kod Osijeka i Gorjana — u proljeću 1537 — pokušao je Ferdinand 
po želji svoga brata Karla V i svojih ugarskih savjetnika da sklopi mir 
sa svojim protivnikom. Ali dugo nisu se mogli pogoditi, jer nijedna 
stranka nije htjela popustiti. Tek kad je na Zapoljinu želju lundski nad- 

biskup Wese došao oko 20. prosinca u Veliki Varadin, činilo se da će 
dogovori uroditi nekim plodom. Nadbiskup Wese i Leonhard Fels zastu- 
pali su Ferdinanda i brata mu Karla, dok su Zapolju zastupali biskupi 
Franjo Frankapan i Stjepan Brodarić, a njima na čelu brat Juraj Uti- 
šenić. Napokon bi ipak utanačen mir u Velikom Varadinu 
24. veljače 1538. između Ferdinanda i cara Karla s jedne strane, a Ivana 
Zapolje s druge. Glavni uvjeti mira jesu ovi: Car Karlo i kralj Fer- 
dinand primaju kralja Ivana za brata (in fratrem adoptivum), te mu 
priznaju naslov kralja ugarskoga, hrvatskoga i dalmatinskoga, pače će 
zajedno s njim nastojati da pogranične gradove Ugarske zajedno s Beo- 
gradom Turcima oduzmu. Ivan odriče se svih saveza protiv Karla i 
Ferdinanda, a poslat će poklisare francuskomu kralju Franji I da ga 
odvrate od neprijateljstva protiv Karla V i sklone na savez protiv 
dušmanina kršćanstva, sultana Sulejmana. Ako se Ivan Zapolja oženi 
i dobije sina, Ferdinand će toga sina oženiti kojom kćerju svojom. 
Svakome ostaje onaj dio Ugarske što ga ovaj čas drži, a međe njihovu 
posjedu ustanovit će povjerenici obiju stranaka; Slavonija s 
Hrvatskom i Dalmacijom neka bude Ferdinandu, 
a Erdelj Ivanu Zapolji (ponendis Sclauonia cum Croatia et Dalmatia 
in manibus serenissimi regis Romanorum, Transilvania vero sub ditione 
potestateque nostra permanente). Nakon smrti Ivanove pripasti će 
čitava Ugarska s Erdeljem Ferdinandu ili njegovu sinu, a kad ne 
bi imao sina, caru Karlu i njegovim potomcima; jedino ako bi izumrla 
muška loza Habsburgovaca, dobit će cijelu Ugarsku potomci Zapoljini. 
Ovaj ugovor o nasljedstvu potvrdit će prelati, magnati, državni činov- 
nici i načelnici gradova stranke Zapoljine posebnom prisegom. Zapoljin 
sin naslijedit će sva djedovska i stečena imanja očeva, pa i založena 
imanja; šta je u tuđe ruke došlo, Ferdinand će i Zapolja za dvije go- 
dine na zajednički trošak iskupiti. Ta će posjedovanja uzvisiti car na Ši- 
pušku kneževinu, a Ferdinand ne će moći postati kraljem čitave Ugarske 
dok Zapoljinu sinu ne preda tu cijelu kneževinu sa svima imanjima. Ako 
Zapolja ne ostavi sina, polovicu će njegova posjeda naslijediti car da 
mu bude više stalo do obrane Ugarske; drugom polovicom može Za- 
polja raspolagati po svojoj volji. Ostane li nakon Zapolje udovica, uživat 
će polovicu državine; ako se po drugi put uda, platit će joj car 100.000 
dukata i preuzet će njezinu državinu. Ako bi Zapolja ostavio kćeri, 
obvezuje se Ferdinand da će ih prema njihovu staležu dostojno po- 
udati. Ferdinand će, čim ga Zapoljin dio zapane, ponovo prisegom se 
zavjeriti da će čuvati i braniti pravice i zakone ugarske, te će o tome 
izdati svojim novim podanicima posebnu zavjernicu. Sve nepravde, što 
su ih dosad oba kralja i njihovi privrženici međusobno nanijeli, neka 
se zaborave, oteta dobra i imanja neka se vrate prvotnim vlasnicima, 
a zarobljenici neka se puste na slobodu. Prelaz od jednoga kralja k 
drugomu nije više dopušten. Ako neprijatelj navali, branit će se oba 
kralja zajedno kao braća. Budući da je kralju Ivanu osobito stalo da 
zadrži svoj dio Ugarske, ne će se ovaj ugovor o miru raz- 
glasiti, nego će se držati tajnim dok car ne pronađe za shodno 
da ga bez opasnosti za državu objelodani. Za čitavu Ugarsku birat će se 

samo jedan palatin, ostale časti i službe popunjavat će svaki kralj po 
svojoj volji. Objavit će se samo to da je između oba kralja utanačeno 
primirje za godinu dana. 

Mirom u Velikom Varadinu svršen bi građanski rat u Ugarskoj i 
Slavoniji koji je uz neke stanke bjesnio nekih jedanaest godina. Osu- 
đeni Kocijan sa svojim ortacima nije se više mogao pouzdavati u 
pomoć kralja Ivana, nego je morao ili tražiti milost u Ferdinanda ili 
izravno se dati pod okrilje turskoga sultana. Međutim Sulejman bijaše 
se još god. 1537. zaratio s Mlecima, pa tako su njegovi sandžaci iz 
Bosne i Hercegovine morali vojevati u mletačkoj Hrvatskoj i Dalma- 
ciji. Kako Mleci nisu baš sretni bili u prvo vrijeme rata, ogledali su 
se za saveznicima. I tako bi 8. veljače 1538. u Rimu ugovorena sveta 
liga između Mletaka, pape Pavla III, cara Karla V i kralja Ferdinanda, 
kojoj je bila zadaća da se skrši turska sila, osobito na moru gdje se 
banio zloglasni Hajredin Barbarossa, gospodar Tunisa, kao štićenik 
i vojvoda turskoga sultana. U tom ratu stradali su osobito primorski 
gradovi Dalmacije (Herceg-Novi, Kotor, Risan i Omiš), na koje su 
udarale izmjenice obje mornarice; no bilo je žestokih borba i na kopnu, 
gdje su se Mleci obarali na turske gradove Obrovac, Skradin i druge, 
dok su opet turske čete osvojile mletačka mjesta Nadin i Vranu, te 
podsjedale Zemunik i Nin. Da bi Mleci lakše odoljeli turskoj sili, uzi- 
mali su s privolom kralja Ferdinanda u svoju službu i hrvatske 
uskoke, koji se bijahu ugnijezdili ne samo u Šenju i Senjskoj kapi- 
taniji, nego i po ostalom hrvatskom primorju od Rijeke do Obrovca. Ti 
su Uskoci, prolazeći na kopnu mletačkim područjem, četovali i pro- 
valjivali u turske krajeve sve do rijeke Neretve i Dubrovačke Republike, 
dok su se na moru na svojim malim lađicama zalijetali i u južne kra- 
jeve Jadranskoga mora. Ali kako je Turcima pomagao francuski kralj, 
nisu Mleci sa svojim saveznicima mogli održati premoć nad svojim ne- 
prijateljima, pače su izgubili brojna posjedovanja svoja na Levantu. 
Napokon bi Mletačka Republika prisiljena da 2. listopada 1540. sklopi 
mir s Turcima, našto se sveta liga sasvim raspala. 

Rat s Mlecima i svetom ligom (kao i istodobna navala na Moldav- 
sku) priječio je Sulejmana, te nije onih godina poduzimao većih vojna na 
Ugarsku i Hrvatsku. Uza sve to bilo je ipak većih i manjih okršaja na 
granici hrvatskoj i bosanskoj. Nekako odmah nakon što je bosanski 
sandžak Husrev-beg 20. travnja 1538. oteo Mlecima kaštele Nadin i 
Vranu u Dalmaciji, ugrabile su ili njegove ili druge turske čete bo- 
sanske znameniti hrvatski grad Dubicu na Uni blizu utoka te rijeke 
u Savu. O tom nesretnom događaju piše Ivan Kocijan štajerskim sta- 
ležima iz svoga skrovišta u Gvozdanskom 1. svibnja ovako: »Prvo mi 
je javiti da je 24. (travnja) krajiški grad Dubica po izdaji onih 
koji su ga držali (durch Verraterey der Inhaber) od Turaka osvojen... 
Tim je Turcima otvoren slobodan prolaz do Zagreba. Bojati se da će 
sada Hrvati biti prisiljeni s Turcima se nagađati i njima se pokoriti 
ako ne će da propadnu... Neka razmisle vaše milosti da će onda za- 
prijetiti propast Štajerskoj i Kranjskoj... Ja bih rado poslužio kršćan- 
stvu, ali ne smijem, jer znam u kolikoj sam nemilosti i kako se radi 


170 CETVRTO DOBA 


protiv moga tijela i života. ..« Posve inače dojmio se pad Dubice bana 
Petra Keglevića, jer je sada zaprijetila pogibelj njegovim gradovima 
(Wzthylonya, Bijela Stijena) i jer se bilo bojati da će Turci preko 
Hrastovice i Siska prodrijeti do Zagreba. Keglević je stoga odmah sa- 
zvao sabor u Zagreb, koji bi se imao sastati u drugoj polovici svibnja. 
Ali na tom saboru pojavila se jaka stranka, na čelu joj Baltazar Ho- 
betić, koja je — s obzirom na to što kralj Ferdinand Hrvate dovoljno 
ne pomaže u teškoj borbi — otvoreno tražila da se Turcima plaća 
danak (ceperunt aperte loqui, ut Turcis tributum daretur). Sam ban 
Petar Keglević izjadao se kralju iz Zagreba 21. svibnja ovako: »Vaše 
veličanstvo moglo je razumjeti kako je grad Dubica otprije (iampridem) 
izgubljen. Tim je Turcima otvoren širok put u ovo kraljevstvo, osobito 

u Hrvatsku. Čim je grad pao, odlučio sam podići vojsku i opet ga 
osvojit prije nego ga neprijatelji utvrde i opskrbe. Sazvao sam zato 
sabor za čitavo kraljevstvo u Zagreb da na nj svi žitelji oružani sa svo- 
jim kmetovima dođu, pa da ih smjesta bez krzmanja povedem onamo. 
Došli su zaista gospoda žitelji spremni i gotovi za sve, poslala su i 
gospoda magnati svoje oratore, ali ipak nije se kraljevstvo moglo brzo 
podići na oružje, poglavito jer nije bilo četa vašega veličanstva. I hrvat. 
ski staleži poslali su svoje oratore, izjavivši da su gotovi na obranu 
domovine i za svaku stvar; ali ja sam se uvjerio da smo bez četa vašega 
veličanstva posve nesposobni da izvedemo svoju odluku. Morao sam 
stoga promijeniti svoju prvu namjeru da ne bi kojim nepromišljenim 
činom u ovo vrijeme kraljevstvo nastradalo. Vaše veličanstvo dobro 
zna koje čete imamo ja i moj drug uza se; ima među njima i takvih 
koji od Triju kralja nisu primili ni pare plaće. Tužio se gospodin 
Kaštelanović ljuto da nije imao čim Bi samnom na službu vašemu 
veličanstvu krenuti mogao; on je došao ovamo sa svom opremom i 
sa svojim službenicima, nadajući se da bi ovdje kakvu plaću dobiti 
mogao, ali mu se ništa nije dati moglo. Stigli su također ovamo gotovo 
iz čitave krajine vrlo mnogi, tužeći se na svoje siromaštvo i nestašicu u 
krajiškim gradovima; mnogi od njih bili su pripravni izaći iz svojih 
baštinskih domova i tvrđava, te ostaviti pustoš. Budući da na njihove 
tužbe i prosvjede nisam ni kojim načinom mogao pomoći, sazvao sam 
ponovo sabor u Križevce za 11. lipnja, nadajući se da ću uto o svemu 
vaše veličanstvo obavijestiti i pomoći dobiti. Utješiv ih ovako dobrom 
nadom krenuo sam sa svojim četama i s četama svoga druga, kojega 
svaki čas očekujem da će k meni stići, u one krajeve Kraljevine Hrvat- 
ske koji sada stradaju i trebaju zaštite, a nato ću morati bez krzmanja 
vratiti se u zemlju među Savom i Dravom, jer su tu turski martolosi 
duboko u zemlju prodrli. Molim zato vaše veličanstvo da priteče u 
pomoć ovomu Kraljevstvu, da osigura međe i da pošalje plaću za mene 
i za moga druga kao i za naše čete. Pošaljite nam što više vojske, jer 
inače uz naše nedostatne sile propade kraljevstvo. Ne žalimo naše glave 
i život, ali ne ćemo da uludo ginemo«. U dodatku k ovomu pismu moli 
Keglević kralja da ga oslobodi brige za gradove Bihać i Ripač, te da 
ih preda u druge ruke, jer ne može na dvije strane stražu stražiti. 
Napokon javlja kao posve izvjesno kako se Bošnjaci, osvojivši neke 
gradove mletačke, ponovo spremaju na Hrvatsku, 

Što se dalje događalo, nije dovoljno poznato. Znamo, samo, da je 
Ferdinand još 10. svibnja bio iz Praga oba hrvatska bana obavijestio 
kako je štajerskoga zemaljskog kapitana Ivana Ungnada imenovao pred- 
sjednikom Ratnoga vijeća, kojemu će biti sjedište u gradu Optuju, 
pa je uz to banovima zapovjedio da pođu u Optuj ako bi ih Ungnad 
onamo pozvao. Dne 26. rujna 1538. boravi Keglević »u svom gradu« 
Topuskom i nalaže odanle Kaštelanoviću da drži na okupu svoje čete 
i da bude pripravan ako ga pozove na vojnu. Dva mjeseca poslije, 20. 
studenoga, bodri Ferdinand bana Keglevića da ustraje u svojoj službi, 
te mu obećaje brojne čete, s kojima će moći ove zime suzbiti tur- 
ske navale. Napokon 28. veljače 1539. priznaje kralj Ferdinand da je 

Kegleviću za baniju i za uzdržavanje konjice dosad dužan 20.000 forinti 
te obećava njemu, ženi njegovoj Barbari Sthresemlyey, kćeri Ani i sino- 
vima (Jurju, Ivanu, Franji, Gašparu, Nikoli, Petru, Šimunu i Matiji) 
da će rečeni dug kroz tri godine isplatiti. 

Iz tih podataka ne da se ustanoviti da li je ban Petar Keglević 
išta uradio da opet predobije grad Dubicu. Prema tomu obazrijeti se 
nama na potonjega povjesničara Istv4nffyja, koji o tome ovako priča: 
»Čim su Turci s malo napora (parvo labore) zavladali Dubicom, pre- 
straviše se stoga oni vojnici koji su bili u posadi u Jasenovcu i Novskoj, 
gradovima na obali Save a u vlasti gospode od Zempča ili Svetačkih, 
pa zapališe te gradove i onda se razbjegoše. Te stvari skloniše Keglevića 
i Nadažda, pa da oslobode od prijeteće pogibelji preostale još gradove 
Sisak, Hrastovicu i druge, pače i sam Zagreb, odlučiše vojsku podići i 
Turcima u susret poći da ih suzbiju. Međutim je Keglević radi slaboga 
zdravlja ostao kod kuće, pa je tako sam Nadaždi iznenada navalio na 
Turke u Jasenovcu te ih s pomoću Marka Tomašovića iz grada otjerao. 
Razdijelivši zarobljeni plijen među svoje vojnike i razvališe grad Jase- 
novac odlučio je Nadaždi dalje poći i ploveći na šajkama uz Unu pri- 
kučiti se s kopnene i vodene strane Dubici te i nju osvojiti. Ali se toga 
okanio dočuvši od uhoda da je sultan Sulejman s golemom vojskom 
pošao na Ugarsku i da je već dopro blizu Beograda«. 

Nema dakle nikakve sumnje da je uza sve nastojanje hrvatskih 
banova Dubica ostala u turskim rukama. Banovi jamačno nisu bili dosta 
jaki za kakav pothvat, jer im ne bijahu stigle pomoćne čete iz austrij- 
skih zemalja kralja Ferdinanda. Tek u siječnju 1539. došle su u Sla- 
voniju toliko željkovane čete njegove. Bili su to španjolski pla- 
ćenici, kojima je kralj dao za vođu savjetnika svoga Ivana Kaštela- 
novića. Dne 12. siječnja 1539. izdao je Ferdinand proglas na sve veli- 
kaše, plemiće i druge žitelje Kraljevine Slavonije kojim je javljao ovako: 
»Poslali smo na obranu ovoga kraljevstva i svih vas naše španjolske 
čete, s kojima će biti vjerni naš Ivan Kaštelanović od Svetoga Duha, 
naš savjetnik. Zapovijedamo dakle vama tvrdo i pod prijetnjom naše 
nemilosti da kadgod rečeni Ivan Kaštelanović bude zahtijevao, ovim 
Španjolcima priskrbite sve vrsti hrane uz pravednu i pristojnu cijenu 
i da im i inače svakim načinom budete u pomoć činom i savjetom«. Špa- 
njolske čete nisu međutim svagdje nalazile dovoljno susretanja, pače 
zagrebački biskup Šimun od Erdeda odlučno se kratio da ih prima u 
svoja mjesta, već im je nasuprot priječio prolaz kroz svoja imanja. 
Radi toga se Ivan Kaštelanović pismom od 23. veljače izravno potužio 
kralju Ferdinandu. Međutim bilo je plemića koji su radosno dočekali 
kraljevu vojsku, jer im bijaše dodijao zulum velikaša. Tako je Emerik 
Bradač od Ladomerca 2. ožujka iz Bistrice ovako pisao Ivanu Kašte- 
lanoviću: »Dajemo na znanje vašemu gospodstvu kako su knezovi Zrin- 
ski, ne zna se zašto, iz Rakovca poslali svoje ljude na posjedovanja, 
koja pripadaju našemu kaštelu Ladomercu, te su nanijeli goleme štete 
našim ubogim kmetovima, odvedavši im vino iz njihovih klijeti ... 
Toga radi pisali smo također gospodinu banovcu Pavlu Ratkaju, jer bi 
nas on morao od takovih stvari štititi i braniti... Molimo vas da nam 

pismom obznanite hoće li se gospoda banovi naskoro 
od kraljevskoga veličanstva vratiti (si domini bani 
proxime et tempestive a regia maiestate venient) i da li nam je iz 
Germanije očekivati kakvu ratnu pomoć, koja bi nas mogla od toga 
zaštiti. Napokon molimo vaše gospodstvo neka nas izvijesti kada će sa 
Španjolcima kraljevskoga veličanstva u Križevce doći, jer mi bi željeli 
s vašim se gospodstvom ondje sastati kako smo već prije ugovorili. 
Molimo još za vijesti ako ste ih primili, naročito sa strane Turaka«. 

Kralj je Ferdinand pismom od 8. ožujka 1539. dao Ivanu Kašte- 
lanoviću naputak u kojem je uz drugo osudio postupanje zagrebačkoga 
biskupa. Ali podjedno odlučio je sazvati sabor Kraljevina Hrvatske i 
Slavonije, pa od njega tražiti da pomaže ne samo u svakom pogledu 
španjolske čete nego i vojsku iz austrijskih zemalja koju je dovodio 
u Slavoniju vrhovni kapitan Nikola Jurišić. Svojim oratorima za taj 
sabor izabrao je kralj Franju Baćana i Luku Sekelja od Ormuža. 

Za oratore sastavljen bi naputak ili instrukcija 28. ožujka 1539. 
Neka kažu staležima »da je kraljevsko veličanstvo vazda se brinulo za 
obranu tih kraljevina i da nije ništa zanemarilo što je spoznalo da 
spada na njihovu zaštitu. Ako se kakvo zlo (quid aduersi) ovih dana 
njemu (kraljevstvu) od neprijatelja dogodilo, nije tomu krivo njegovo 
veličanstvo nego onaj neočekivani poraz koji je vojsku pod vođom 
Kocijanom zadesio«. Kralj je već poslao stanovitu vojsku od konjanika 
i pješaka i ne će prestati da je množi; ali ta vojska ne može ustrajati 
u službi za obranu kraljevstva bez plaće i hrane, a kralj kao pojedinac 
ne može sve iz vlastitoga svog džepa namirivati. Stoga poziva staleže 
da i oni svoje čine i da dopuste daću (subsidium) za uzdržavanje pje- 
šaka, konjanika i šajkaša (nazadistarum). Neka žrtvuju što više ako 
ljube domovinu, žene i djecu svoju. Još je opsežniji drugi naputak za 
poslanike, izdan 14. travnja. Tu javlja kralj da je banove opremio s 
dobrim brojem četa i s drugim stvarima, a tako je i vrhovnom kapitanu 
Nikoli Jurišiću pridijelio stanovite savjetnike, koji će svi zajedno po- 
raditi da se Turcima onemoguće daljnje provale. 

Sabor sastao se 8. svibnja 1539. u Dubravi, gradu biskupa Šimuna 
od Erdeda, te je pregnuo da u svemu ugodi zahtjevima kraljevskih ora: 
tora. Staleži zahvalno spominju kako je kralj poslao u Slavoniju i 
Hrvatsku za obranu »pretužnoga kraljevstva« novu i jaku vojsku špa- 
njolsku (novum validumque exercitum hispanicum), zatim kako je 
vrhovnoga kapitana Jurišića i gospodu banove opskrbio s dovoljnim 
četama (cum gentibus non contemnendis). Za opskrbu i hranu tih četa 
određuje se da mora od svih podanik4, gospode i plemića po jedna 
četvrt žita pobrati i u Križevce donijeti, gdje će se uz cijenu od 25 
denara za četvrtinku opskrbniku vojske (magistro prouentuum) proda- 
vati. Suviše dopušta se od svakoga kmeta po jedna četvrtinka hrane 
za opskrbu međašnih gradova, i to besplatno. Kao skladišta za taj 
živež određuju se gradovi: Koprivnica Gašpara Ernušta, Kristalovec 
Franje Baćana i Kraljeva Velika bana Tome Nadažda. Tu se mora sku- 
piti hrana do 25. svibnja, a onda će je banovi prema potrebi razdijeliti 
po krajiškim gradovima. Da se nadalje stane na put turskim marto- 


174 CETVRTO DOBA 


lozima, koji prodiru daleko u zemlju te se klate po gorama, unovačit će 
se 300 pješaka haračlija (haramija) koji će se držati na okupu kroz 
čitavo ljeto i također u jeseni. Unovačit će ih banovi i razmjestiti po 
zgodnim mjestima gdje bude potreba. Za uzdržavanje i plaćanje tih 
haramija raspisuje se daća od jedne forinte od svih imanja po novom 
popisu; polovica te daće mora se skupiti do 25. svibnja, a ostatak do 
15. kolovoza. Pobirat će pak daću protonotar kraljevstva Mihajlo Ra- 
venski (de Rawen), koji će je i silom utjerivati. Budući da je zemlju 
pritisnula krajnja bijeda, ne mogu se od daće oprostiti ni duhovnici; 
stoga će se oporezovati i župnici, pače i kapelani. Potonji moraju dati 
pol forinte; župnici bez kapelana i altariste po jednu forintu, župnici s 
jednim kapelanom dvije forinte, s dva kapelana četiri forinte, a s tri po 
šest forinti. Napokon bi ustanovljeno da svaki put kad Turci s jakom 
vojskom u zemlju provale ili koji grad podsjednu, moraju na poziv 
banov listom ustati na noge svi velikaši i plemići sa svojim podanicima, 
te zajedno s banovima poći na neprijatelja. Tko se ogluši banskomu 
pozivu, gubi sva imanja svoja, koja će banovi zauzeti i za kraljevsko 
veličanstvo držati. 

Dok je sabor vijećao u Dubravi, stajao je vrhovni kapitan Nikola 
Jurišić s vojskom u Križevcima. Odanle pisao je 11. svibnja Gašparu 
Paradeiseru, upravitelju u Optuju, pismo u kojem javlja kako ga je 
ban Petar Keglević sa sabora u Dubravi izvijestio Kak je 5000 turskih 
konjanika prešlo preko Save da preko Čazme provale do Zagreba; no 
čuvši da je velika vojska pod Jurišićem oko Križevaca, udarili su Turci 
drugim putem na sjever, pa će provaliti u Podravinu do Koprivnice i 
Varaždina. Jurišić poziva stoga Paradeisera da štajerske čete, ako ih 
ima na okupu, pošalje u Vinicu kod Varaždina, pa da mu to onda 
dojavi. O daljnjim okršajima s Turcima nema vijesti; znamo samo da 
je ban Tomo Nadaždi 23. lipnja boravio na krajini u svojem gradu 
Velikoj (Kraljevoj Velikoj), odakle je pisao Barbari Kaštelanović pi- 
smo, iz kojega doznajemo za nedavne okršaje s turskim četama. Me- 
đutim veći Dojeva kao da nije bilo. 

Španjolska vojska i čete iz austrijskih zemalja pod Jurišićem imale 
su međutim još jednu zadaću, naime da kojim god načinom dobe u 
svoje ruke izdajicom proglašenoga bjegunca Ivana Kocijana. Taj bijaše 
nakon svoga bijega iz Susjedgrada u Gvozdansko knezove Ivana i Ni- 
kolu Zrinskoga povzao da mu ustupe za neko vrijeme svoj grad Ko- 
stajnicu na Uni, koji bijahu oni primili u zalog za neki drugi svoj grad. 
Premda su Zrinski smatrali Kostajnicu »za glavu i vrata čitave Kralje- 
vine Hrvatske i svoga vladanja«, predali su je ipak Kocijanu, jer im 
bijaše prisegao da će im je smjesta vratiti čim steče milost kralja 
Ferdinanda. Zavladavši međutim Kostajnicom nije Kocijan više ni 
mislio da zatraži milost u svoga kralja, nego se stao s Turcima poga- 
đati. Napisao je pače knezovima vlastitom rukom pismo da će preći 
k turskomu sultanu (qualiter ad caesarem transibii), te ih je pozvao 
da jedan od njih zajedno s njime k caru pođe. Ako to ne učine, predat 
će Kostajnicu u turske ruke. Dok je ovako Kocijan u jednu ruku kne- 
zove Zrinske gonio pod tursko okrilje, nastojao je vojvodu španjolskih 

na južnom vanjskom zidu župne crk- 
ve sv. Fortunata i Mohora u Gor- 
njem Gradu (Oberburg) u Štajerskoj. 
ja tom spomeniku, koji je prenesen 
oko god. 1757. iz starije tada poru: 
šene crkve vidi se vitez u boj 
opremi kako drži zastavu u desnici 
iz desnu nogu njegovu prikazana je 
u reljefu basna o lisici, Koja je ždra- 
la pozvala u goste te mu orida vrat 
izgrizla, Ispod toga vide se dvije 
zmije; jedna proviruje kroz mrtvačku 
lavu, dok se druga na tlu previja. 
bje zmije imaju čovječje glave kojih 
crte opominju (tobože) na lica kne- 
zova Zrinskih. Natpis (jamačno. nije 
prvotni (na podnožju spomenika gla- 
si ovako: D. JOANNIS 
KHAZIANNERI. BARONIS IN KHA- 
CZENSTEIN ET FLED ETC. 
STATURA QUI MISERABILITER IN 
COSTANOVICZ CROATIAE PERIJT 
AN(NO) MDXXXVITI. OCT. XXV. 
Da je taj natpis mnogo mlađi od 
samoga spomenika, razabire se već 
po krivom datumu smrti Kocijanove. 
jerojatno je taj natpis dometnut pri- 
godom prijenosa spomenika iz stare 
Crkve u novu. Od staroga i prvotno- 
ga natpisa preostalo je samo ono što 
se vidi uz lijevu ruku Kacijanerovu 
na samom spomeniku, gdje čit:mo: 
AETATIS SUAE ANNO XLVITI. 








Ginko urone 


175 





176 ČETVRTO DOBA 


četa u Slavoniji uvjeriti da je sasvim nedužan. U pismu, što ga je 19. 
travnja 1539. pisao iz grada Kostajnice vrhovnomu kapitanu španjolske 
vojske i svome prijatelju (Ivanu Kaštelanoviću), brani se on ovako: 
»Javljam vam kako sam doznao da vaše gospodstvo hoće moje službe- 
nike (familiares) pohvatati i imanja njihova razgrabiti. Bog mi je svje- 
dok da ne znam zašto to vaša velemožnost čini, jer moji službenici 
održali su poput vjernih Hrvata vjernost kraljevskomu veličanstvu čuva- 
jući sa mnom krajinu na korist kraljevine. Neprijatelji moji oklevetali 
su me doduše zlobno pred vama kako sam poganskim načinom poradio 
da dovedem neprijatelja u Kraljevinu Hrvatsku i protiv njegova veli- 
čanstva. Molim vas da takvim riječima ne vjerujete... Mnogo se 
doduše između mene i Turaka dogovaralo, ali inače 
nije se moglo činiti ako se htjelo sačuvati ovu krajinu u kojoj prebi- 
vam... Suviše sam dočuo kako su me okrivili da želim protiv vas 
povesti tursku vojsku, u kojoj ima i mojih službenika... Međutim 
Turčin ima dosta ljudi za vojsku da provaljuje i pustoši u kraljevstvu. 
Tim se nisam nikad poslužio niti ću se ikad poslužiti. Smiono ka- 
žem da bih sve Turke utamanio kad bi to mogao... Kao 
novinu vam javljam da se moj uhoda iz Bosne vratio te posve izvjesne 
glasove donio kako je bosanski paša skupio sve svoje sile i hoće da 
provali u Kraljevinu Hrvatsku. Bojim se da prijeti kraljevini veliko zlo 
ako ne bude pomoći .. .« 

Šurovanje Ivana Kocijana s Turcima i prijetnje njegove da će sul- 
tanu predati Kostajnicu silno se dojmiše knezova Zrinskih. Stoga sta- 
doše snovati kako da se oslobode nemiloga gosta svoga. Dne 9. srpnja 
1539. borave oni u Ivaniću u vrhovnoga kapitana Jurišića i s njime 
pregovaraju. Jurišić im obećava da će njima u prilog poraditi u kralja. 
On će izmoliti u kralja za njih slobodno pismo (literas, quae vocantur 
salvus conductus), kojim će im sve oprostiti ako su ikad protiv njegova 
veličanstva sagriješili. Kralj će nadalje braći i njihovim službenicima 
predati gradove Susjedgrad, Želin, Kostajnicu i Petrovljan; a za gra- 
dove Medvedgrad, Rakovec i Lukavec izdat će im nasljedna pisma 
(literas hereditarias). Ako to Jurišić u kralja ne izradi do 1. siječnja 
1540, neka im onda bude njegov grad Kiseg s varošem, selima i pri- 
hodima kako ih on sada drži. Međutim toga nije trebalo, jer je kralj 
Ferdinand na predlog Jurišićev već 24. srpnja izdao braći Zrinskima 
posebnu povelju kojom im je sva obećanja, po Jurišiću zadata, svečano 
potvrdio i obećao da će ih do nove godine ispuniti. Značajno je što 
Ferdinand kaže da je on to Zrinskima učinio ne samo radi njihovih 
dosadanjih i budućih služba nego također »iz stanovitih, inače razložitih 
uzroka«. 

Nema sumnje da su dogovori između Zrinskih i Jurišića u Ivaniću, 
kao i obećanja kralja Ferdinanda još više pridonijela da su se braća 
odlučila osloboditi Ivana Kocijana. Što se dalje događalo, nije izvjesno“ 
samo je sigurno da je knez Nikola Zrinski dao 27. listopada u Kostajnici 
ubiti Ivana Kocijana. Istvdnffy pripovijeda o tom ovako, Ferdinand, 
kaže on, pisao je potajno list Nikoli Zrinskomu u kojem ga je korio 
što je Kocijanu ustupio Kostajnicu, te ga je pozivao da Kocijana ili 

zasužnji ili pogubi. Nikola je na to pošao u Kostajnicu, gdje ga je 
Kocijan pogostio. Kad je poslije gozbe Kocijan otišao u svoju ložnicu, 
poslao je Zrinski k njemu dva svoja vojnika, rodom Hrvata, po imenu 
Jurja Grabusa i Ivana Hojsića, a sam je sašao do gradskih vrata, govo- 
reći svašta s različnim ljudima i stražarima da se ne bi dosjetili i nje- 
govu namjeru pomrsili. Uspevši se ona dva hrvatska vojnika u gornji 
kat zgrade pritajili su se kao da će Kocijanu nešto saopćiti što se 
njega tiče, pa kad je on svoju družinu otpustio i njih primio, oborio 
se na nj prvi Juraj Grabus, te ga je bodežem ranio u trbuh. Premda 
je rana bila smrtna, pobrzao je Kocijan da pograbi svoje oružje koje 
je o stijeni visilo; ali uto ga je Hojsić sjekirom udario po glavi, te se 
Kocijan mrtav na zemlju srušio. Nato su mu lešinu bacili na gradsko 
dvorište, odsjekavši mu prije glavu koja bi poslije poslana u Beč kralju 
Ferdinandu. Drugi pisac, po imenu Franjo Forgač, pripovijeda opet da 
je sam Nikola Zrinski ubio Kocijana, pomamivši se za njegovim bla- 
gom. Jednoga dana objedovao je knez Nikola s Kocijanom u Kostaj- 
nici. Poslije objeda izvukao je Kocijanu mač iz korica kao da ga želi 
ogledati, a onda ga je njime umorio. 

Tri dana nakon katastrofe u Kostajnici (30. listopada 1539) piše 
kaštelan grada Kraljeve Velike, po imenu Nikola Mikulić, banu Tomi 
Nadaždu, koji je 16. listopada zajedno s banom Petrom Keglevićem 
u Zagrebu boravio, posve kratko ovako: »Za ubojstvo, počinjeno po 
knezu Zrinskomu na Ivanu Kocijanu, vjerujem da je vaše velarnožno 
gospodstvo već doznalo« (Decollationem autem Johannis Koczianeris 
per comitem Zryny factam credo vestram magnificam dominationem 
iam intellexisse). Kaštelana Mikulića kao da se to nije baš osobito 
kosnulo; njega su više zanimale priprave Turaka u Bosni i Požegi, pa je 
po nalogu banovca slavonskoga slao straže od konjanika i pješaka pre- 
ma Požegi, Čaklovcu, kao i prema Savskom Brodu kod Gradiške, gdje je 
kliški sandžak Murat-beg skupljao vojsku za nove provale u preostalu Sla- 
voniju. Više se dojmila smrt Kocijanova očitih i tajnih protivnika kralja 
Ferdinanda. Valentin Turak odgovara iz grada Pape 6. studenoga banu To- 
mi Nadaždu na njegovu vijest o smrti Kocijanovoj da se ta »besmislena« 
(absurda) pogibija »ubogoga« (misero) Kocijana ne može ni od koga 
odobriti, pa onda dodaje: »Jedino to vašoj velemožnosti pišemo i po 
dužnosti vjernoga prijatelja savjetujemo da čuva glavu i imanja svoja. 
Ne znamo dosta komu bi se moglo vjerovati kad je gaženje prisege 
svima tako općenito, da se nijedna stvar ne smatra tako neznatnom 
kao što prekršiti vjeru, koju je, vjerujemo, Kocijan uglavio s knezo- 
vima, jer im se inače ne bi bio povjerio«. 

Baš radi toga što su mnogi proglašivali knezove Zrinske vjerolom- 
cima i ubojicama, bila su braća prisiljena da se sklone pod osobitu za- 
štitu kralja Ferdinanda. Ivan i Nikola Zrinski izlažu u posebnoj spome- 
nici kralju kako su Kocijana uklonili s puta »ni za imanja ni za vla- 
danje« (pro nullis bonis nec dominio) nego jedino »s obzirom na 
kršćansku vjeru i njegovo posvećeno veličanstvo«, pa ga onda mole 
da im izda milostivo pismo da se ni njima ni njihovim potomcima 

nikad ne bi moglo išta spočitavati. Uz to ga mole da im zapiše gradove 
Susjedgrad, Stubicu, Kostajnicu, Petrovljan i Želin, nadalje da im za 
sva vremena potvrdi Medvedgrad, Rakovec i Lukavac, a oni će mu za to 
oprostiti sav dug koji duguje njihovim pređima i njima. Još traže od 
njega da im osigura imanja Vranske priorije dok se ne vrate njima ili 
njihovim potomcima onih 12.000 forinti za koje su ih oni otkupili. Na- 
pokon ga zaklinju neka im odredi godišnju plaću za uzdržavanje 500 
lakih konjanika, s kojima će služiti vjerno kralja i čitavo kršćanstvo, 


POTPIS KRALJICE IZABELE 
Snimljeno s isprave od 4. kolovoza 1542, 


te izlagati za njih svoja imanja i glave. Ferdinand je knezovima rado 
oprostio sve što su ma ikada (eo vel alio nomine) počinili, riješio ih 
je kraljevske nemilosti koju su zato zaslužili, te je odredio izrijekom 
»da nitko ne smije njima ni njihovim potomcima rečeni čin spočita- 
vati niti tako njihovu čast vrijeđati« (quod a nemine vobis vel here- 
dibus vestris iam dictum factum improperari sive crimini verti aut 
contumeliose obiici debeat, neque adeo honorem vestrum offendere 
possit). No zato će i knezovi izdati zasebnu izjavu da će ga vazda zako- 
nitim kraljem svojim priznavati, svakoga se pogađanja s Turcima ili 
drugim neprijateljima kloniti, te uvijek kao vjerni podanici u dužnoj 
vjernosti i posluhu ustrajati. Gradova Susjedgrada, Stubice, Kostajnice, 
Petrovljana i Zelina ne može im za sada zapisati, jer nisu u taj mah u 
njegovim rukama; glede Medvedgrada, Rakovca i Lukavca, a i glede 
imanja Vranske priorije učinit će kako žele. Napokon što se tiče plaće 
za uzdržavanje 500 lakih konjanika, pregovarat će s njima vrhovni ka- 
pitan Nikola Jurišić; osim toga poslat će kralj komisare koji će kra- 
jiške gradove pregledati, te sve učiniti da budu zgodniji za obranu. 
Dok su tako knezovi Zrinski od Ferdinanda mogli očekivati čak i 
nagradu što su uklonili s puta Ivana Kocijana, zamrznuli su na njih 
javni i tajni privrženici kralja Ivana Zapolje. Štoviše, sam sultan Sulej- 
man planuo je silnim gnjevom na hrvatske knezove te je zahtijevao 
od kralja Ferdinanda da ih radi toga umorstva kazni. Ako to ne učini 
Ferdinand, kaznit će ih sam sultan, pa će na njih poslati svoje sandžake 
(bosanskoga i smederevskoga) da satru njih i njihovu djedovinu. A 
budući da su posjedovanja knezova Zrinskih »vrata i štit Hrvatske«, 
zaprijetila je velika opasnost čitavomu Kraljevstvu Hrvatskomu. Stoga 
je mnogo zavisilo o tom što će u Carigradu izraditi Ferdinandov posla- 
nik Jerolim Laski, nekad Zapoljin privrženik, a od prije dvije godine 

natrag pristaša i pouzdanik kralja Ferdinanda. Laski bijaše poslan k 
sultanu da mu omrazi Ivana Zapolju i da onda i njega Ferdinand lakše 
ukloni s puta. 

Ivan Zapolja naime slabo je mario za to da se ispune uvjeti mira 
koji bi utanačen u Velikom Varadinu. Već radi toga bijaše ponovo došlo 
do opreka između protukraljeva. No još veći jaz nastao je među njima 
kad se Ivan Zapolja 2. ožujka 1539. oženio u Stolnom Biogradu Izabe- 
lom, kćerju pol jskoga kralja Sigismunda I, te se moralo Bojati da će 
potomci iz toga braka svom snagom pregnuti da Habsburgi ne zavla- 
daju čitavom Ugarskom. Stoga je Laskoga zapala zadaća da obznani 
sultanu uvjete velikoradinskoga mira, ne bi li on neharnoga Zapolju 
odvrgao i sudbini njegovoj prepustio. I zaista je Laski prigodom audi- 
jencije 7. studenoga 1539. sultanu priopćio sve potankosti tajnoga mira. 
Međutim ipak nije postigao cilja. Sultan bijaše već prije obaviješten 
o miru; k tomu se opet priklonio Ivanu Zapolji, koji bijaše odlučio 
poslati mu poslanstvo pod Jurjem Utišenićem i godišnji danak. Tako 
je Laski zamalo stradao, jer su neki veziri i paše svjetovali sultana 
da mu dade nos i uši odrezati, te ga u tamnicu Paciti. Tek bogatim da- 
rovima izmolio je Laski za sebe slobodan povratak, a za svoga kralja 
primirje na pol godine počevši od 1. siječnja 1540. Ali knezovi Zrinski 

iše iz primirja izrijekom isključeni, koje zato što bijahu nekadanji 
danak uskratili, koje opet radi toga što su Kocijana pogubili. 

Međutim bijaše se i Ferdinand pobrinuo za daljnju obranu Hrvat- 
skoga Kraljevstva. Najprije pomilovao je kćer i sinove nesretnoga 
Kocijana, kao i zeta njegova Ulrika Eitzinga, zabranivši među ostalim 
hrvatskomu banu Petru Kegleviću pismom iz Beča od 27. prosinca 
1539. da silom utjeruje dužnih 600 forinti od kmetova njihovih na ima- 
njima Susjedgrada i Stubice. Štoviše vratio je kralj kćeri i sinovima 
Kocijanovim neka djedovska imanja, kao i različite prihode u Kranj- 
skoj i Koruškoj. Tim milostivim djelom udobrovoljio je brojne prija- 
ole toga roda kako u Hrvatskoj tako i u nasljednim zemljama. Na- 
dalje je kralj riješio vrhovne kapitanije vjernoga Nikolu Jurišića, osta- 
vivši mu samo čast zemaljskoga kapitana za Kranjsku i brigu za hrvat- 
ske gradove na Uni; vrhovnim pak kapitanom svojih četa iz nasljednih 
pokrajina u Slavoniji imenovao je 12. siječnja 1540. štajerskoga zemalj- 
skoga kapitana Ivana Ungnada, koji je još prije boja na Mo- 
hačkom polju mnogo utjecao na poslove Kraljevine Slavonije. Napokon 
je kralj uredio nešto i u poslu hrvatske banije. Budući da se Tomo 
Nadaždi posljednjih mjeseci 1539. odrekao banije, ostao je Petar Ke- 
glević jedini ban u čitavom kraljevstvu. Ferdinand nije mu imenovao 
druga, već je 12. siječnja 1540. izdao u Beču ovaj znameniti dekret: 
»Ferdinand po Božjoj milosti kralj rimski, Ugarske, Češke, Dalmacije, 
Hrvatske i Slavonije. Velemožni vjerni i ljubljeni. Prošlo je već mnogo 
dana što smo primili tvoje pismo, poslano nam po zasebnom čovjeku; 
ali nismo htjeli da na nj odpovorima dok ne uredimo sve stvari glede 
održanja i obrane rečenih naših kraljevina da bi tako i tebi više doličan 
i odlučan odgovor dati mogli. Javljam ti dakle milostivo da smo, spo- 
znavši naime stalnu tvoju vjernost, hrabrost u vojničkim poslovima, 

kao i razboritost i pravednost pri upravljanju ovih naših poslova, odre- 
dii da ti sam bez ikakvog druga bansku službu 
za sada obavljaš (ut tu solus sine aliquo collega banatus officium 
pro nunc geras). Ne dvojimo da ti sam upravi tih stvari i vladanju 
(kako sada stvari stoje) zadovoljavati možeš, te da ti druga ne treba. 
Da bi tu službu lagodnije vršiti mogao, odlučili smo ti držati tristo 
lako oružanih konjanika, kojima ćeš se prema potrebi služiti. A za 
uzdržavanje, koje bi se tebi u svako doba dati imalo, raspravljat 
ćemo s nekim drugima na idućem saboru koji smo već u Slavoniji 
sazvali, te se nadamo da će se staleži kraljevine našemu zahtjevu u 
tom pogledu odazvati. Dano u našem gradu Beču, dana devetnaestoga 
mjeseca siječnja, godine tisuću pet sto četrdesete...« Tako je Keglević 
ostao banom bez druga, te je nakon njega pretegnuo običaj da Hrvat- 
skim Kraljevstvom upravlja vazda samo jedan ban. 

Na početku veljače 1540. vratio se Jeronim Laski iz Carigrada u 
Beč. Ali Ferdinanda nije ondje zatekao, jer je ovaj otputovao u Nizo- 
zemsku, gdje se s bratom Karlom sastao i vijećao kako da se dokrajče 
vjerske smutnje u Njemačkoj. U Beču je ostala kraljica Ana koja je 
već 5. veljače bana Petra Keglevića izvijestila o dopuštenom primirju 
na pol godine, te mu podjedno zapovjedila da nastoji na krajini pod 
svaku cijenu održati mir. Neka o SIOplJenora primirju obavijesti tako- 
đer kapitane u Senju, Otočcu, Bihaću i Ripču da ga i oni drže; ali uz 
to neka po uhodama neprestano raspituje što Turci snuju i rade. Čim 
što dozna neka joj što brže javi, jer ona želi da za svaki slučaj bude 
priplavna i sigurna. Slična pisma razaslala je kraljica također namje- 
sniku u Ugarskoj, Aleksiju Thurzu, zatim vrhovnom kapitanu Ivanu 
Ungnadu, a i supruga svoga Ferdinanda obavijestila je o svemu što 
joj je Laski priopćio. 

Premda je tako bilo proglašeno primirje, ipak Hrvatsko Kraljevstvo 
nije uživalo mira. Sandžaci su bosanski i smederevski i pored primirja 
udarali na Slavoniju i Hrvatsku, te su naročito pregnuli da satru kne- 
zove Zrinske. Prve žešće navale zaredale su već mjeseca ožujka 1540. 
Knezovi Ivan i Nikola Zrinski stali su sada vapiti za pomoć u kralja 
Ferdinanda, kraljice Ane, bana Keglevića i drugih državnih časnika. 
Kraljica Ana šalje 4. travnja Jeronima Laskoga u Hrvatsku da odanle 
pođe bosanskomu sandžaku Husrev-begu i smederevskomu Mehmed- 
begu Jahijapašiću, pa da ih makar i mitom odvrati od daljnjih pro- 
vala. U isti mah poručuje Ferdinand 8. travnja iz dalekoga Genta kne- 
zovima Zrinskima neka se sporazume s njegovim vrhovnim kapitanom 

ĆIRILSKI POTPIS NIKOLE JURIŠIĆA 
na jednoj ispravi od 21. ožujka 1528. Čita se: MIKULA JURIŠIĆ MOJE RUKE PISMO. 

Ivanom Ungnadom, pa im uz to šalje pismo sigurnosti kojim prima sve 
njihove gradove na kroji u svoje ruke s obećanjem da će ih njima opet 
vratiti čim sultana sklone da se okani dalje osvete. 

Jerolim Laski već je 10. travnja u Zagrebu, gdje skuplja darove 
(vrčeve) i dukate koje će sandžacima odnijeti. Dne 16. travnja opet je 
u Kraljevoj Velikoj, odakle traži da mu se za njegove vjerne službe 
najdulje do Đurđeva ustupi Susjedgrad. U posebnom pismu vrhovnomu 
kapitanu PBa javlja kolika pogibelj prijeti Pakracu, gradu knezova 
Zrinskih, u kojemu nema ni hrane ni puščanoga praha. Ako taj inače 
jaki grad Turci osvoje, propasti će čitava Slavonija sve do njemačke 
međe. Da ga ipak obrani, pisao je Laski smederevskomu i beogradskom 
sandžaku Mehmed-begu da Pakrac nije više knezova Zrinskih već nje- 
gov, i da ga stoga pusti na miru. Laski će poći u Gradišku, gdje će ugo- 
varati s kliškim sandžakom Muratom, a onda će na povratku ući u Pa- 
krac te ga preuzeti. Ungnad neka stoga što brže pošalje Savom dovoljno 
hrane za taj grad. Knezovi su Zrinski međutim pregovarali i s vrhovnim 
kapitanom Ivanom Ungnadom. Oni su bili spremni sve svoje gradove 
na krajini ustupiti svojemu prijatelju Tomi Nadaždu ili ih predati u 
kraljevske ruke, ako im kralj mjesto njih podijeli druge gradove i 
imanja u Ugarskoj. 

U dogovorima u pogledu predaje gradova izvijestio je knez Zrinski 
kraljicu Anu pismom iz Petrovljana 13. lipnja 1540. Uz to javljao je 
kako se Turci ponovo spremaju da udare na gradove njegove i brata 
mu Ivana, pa ju je zaklinjao neka zapovjedi vrhovnomu kapitanu Iva- 
nu Ungnadu da im priteče u pomoć, »jer ako ijedan (od tih gradova) 
dođe u turske ruke, propala je sigurno Kraljevina Hrvatska (de regno 
Croatiae actum erit). »Prosvjedujem pred Bogom i vašim kraljevskim 
veličanstvom (i očitujem) da ja s mojim bratom rečene gradove protiv 
tolikog neprijatelja dulje održati ne mogu«. 

I zaista spremali su se Turci u ono vrijeme na sve strane da obra- 
čunaju s knezovima Zrinskim. Smederevski i beogradski paša Mehmed- 
bed sa svojim sinom Oroslan-begom skupljao je svoje čete koje u 
Gorjanu koje u Požegi; u isto doba sabirao je bosanski sandžak Husrev- 
beg sa svojim gojencem Murat-begom, sandžakom kliškim, druge čete 
oko Gradiške na Savi. Prvih dana srpnja javljaju kaštelani iz krajiških 
gradova potanko o tim turskim pripravama: Ivan Horvat iz Pakraca, 
Stjepan Bošnjak iz Dianovca, a Mihajlo Knilosy i Sebastijan Ember iz 
Kraljeve Velike. Pakrački kaštelan Ivan Horvat, zna i to da su u Gra- 
dišku (Gradische brod) dovezeni topovi nekad Kocijanovi i despota 
Stjepana Berislavića, nadalje da su onamo stigli i janjičari, kao i kliški 
sandžak Murat-beg. Jedno sasom ne zna sigurno kojim smjerom naime 
kane Turci poći: jedni kažu da će udariti na Pakrac, drugi opet da će 
krenuti prema Uni i podsjesti Kostajnicu, Zrin i druge gradove u ko- 
taru Totuševini. Zagrebački biskup Šimun od Erdeda javlja opet u 
pismu iz Dubrave 10. srpnja kako su Turci odlučili nakon pada Kostaj- 
nice i ostalih gradova knezova Zrinskih podsjesti također njegove gra- 
gove i varoš u Hrastovici, pa moli stoga Ratno vijeće štajersko za što 
bržu pomoć. 

U polovici srpnja 1540. provalili su zaista bosanski i kliški sandžak 
prema Uni, te su s vojskom od 30.000 ljudi stali podsjedati gradove 
Kostajnicu i Zrin. Potonji grad preuzeo je braniti mlađi brat Nikola 
Zrinski, dok je stariji brat Ivan iz bliza i daleka skupljao pomoćne 
čete. Dne 14. srpnja piše knez Ivan iz Gvozdanskoga pismo Ivanu Ungna- 
du, u kojem se tuži kako su Turci sve njihovo vladanje požgali, ostavivši 
tek puste i prazne gradove. Knez zaklinje kapitana neka mu za volju 
Božju i radi kšrćanske vjere ipak jednom pomogne. Nekako to vrijeme 
dobio je knez Ivan toliko pomoći da je mogao doći pod Zrin i prisiliti 
Turke na uzmak. Oslobodivši braća svoje vladanje pređoše malo zatim 
sa svojim službenicima i prijateljima preko Une na tursko zemljište 
da ondje četuju. Tom zgodom spališe i razvališe varoši pod Dubicom 
i Kamengradom te odvedoše odanle mnogo naroda u sužanjstvo. 

Turske nalave na vladanje knezova Zrinskih prestale su neko vri- 
jeme nakon posljednje nedaće, jer su i sultan i paše njegove morali 
obraćati svu pažnju na događaje u Ugarskoj i Erdelju. U Erdelju na- 
ime bijaše se vojvoda Stjepan Majlath podigao protiv kralja Zapolje 
i nastojao da se s pomoći bud Sulejmanovom Bud Ferdinandovom uspne 
na kneževsku stolicu u onoj zemlji. Kralj Ivan bio je stoga prisiljen da 
zarati na Majlatha i njegova druga Emerika Balašu, Osvojivši više bun- 
tovničkih gradova u Erdelju dao je napokon podsjedati tvrdi grad Foga- 
raš, u koji se bijahu Majlath i Balaša zatvorili. Ali za vrijeme podsade 
obolio je Ivan Zapolja, a nato mu je malo zatim pala i kap, tako da mu 
je lijeva strana tijela posve obumrla. Teško bolesna dopremili su ga po 
savjetu liječnika 10. srpnja u Sz4szsebes, gdje ga je zatekla radosna 
vijest da mu je supruga Izabela 7. srpnja u Budimu rodila sina Ivana 
Sigismunda (Stjepana). Radosni taj događaj proslavljen bi u gra- 
du i u logoru s velikim slavljem i svečanostima, kod kojih je sudje- 
lovao i sam bolesni Zapolja. No već sutradan pala mu je kap po drugi 
put. Sluteći da mu je umrijeti, skupio je oko sebe poglavite privrže- 
nike svoje, kao Petra Petrovića, Jurja Utišenića, Stjepana Verbeca, 
Valentina Turka, Antuna Vrančića i pečujskoga biskupa Ivana, te im 
je preporučio svoju suprugu i sina kojega neka dadu proglasiti za 

ralja. Podjedno je tada već velikovaradinskoga biskupa Jurja Utišenića 
imenovao skrbnikom svoga sina, te zamolio ostalu gospodu da Jurja 
zborom i tvorom složno pomažu. Neka se okane misli da bi se ikad 
podvrgli kojemu kralju od habsburške porodice, već neka osiguraju 
milost sultanovu, pa neka u to ime što prije pošalju k njemu poklisare 
s bogatim darovima. Iza toga ležao je Ivan još devet dana nijemo i 
besvijesno, te je napokon umro 22. srpnja 1540. u 53. godini dobe svoje. 

Smrt Ivana Zapolje pokrenula je nove borbe za Ugarsku. Skrbnici 
djeteta Ivana Sigismunda nisu snivali o tom da bi ispunili pogodbe 
velikovaradinskoga mira od godine 1538, već su nastojali da njemu osi- 
guraju vladu u Ugarskoj i Erdelju. Kancelar Verbeci i pečujski biskup 
Ivan pošli su u Carigrad da znatnim novcima i bogatim darovima 
steku milost sultanovu i njegovih savjetnika. Juraj Utišenić, Petar 
Petrović i Valentin Turak pohitali su na poziv kraljice Izabele sa svo- 
jim četama u Ugarsku, gdje su najprije u Stolnom Biogradu pokopali 

Ivana Zapolju, a onda u polovici rujna skupili sabor svojih privrže- 
nika na Rakoškom polju i ondje jednodušno Ivana Sigismunda pro- 
glasili kraljem. Još bi tada odlučeno da kraljica zajedno sa svojim sa- 
vjetnicima upravlja državom; Utišenić neka ostane vrhovnim pokladni- 
kom, Petar Petrović neka kao temeški župan upravlja donjim krajevi- 
ma, a Valentin Turak da bude vrhovni vojvoda vojske. Uza sve to nisu 
prilike za kraljicu Izabelu i njezinog sina bile najpovoljnije. U jednu 
ruku odlučili su neki velikaši, zazirući od Jurja Utišenića, prikloniti se 
Ferdinandu, kao kaločki nadbiskup Franjo Frankapan, moćni Petar Pe- 
renj i Sigismund Balaša; u drugu ruku opet kratio se erdeljski voj- 
voda Stjepan Majlath sa svojim drugom da položi prisegu vjernosti 
kraljici i njezinu sinu, nego je gledao da održi svoju samostalnost, 
bilo to s pomoću sultanovom bilo s Ferdinandovom. 

Da je u kralja Ferdinanda u onaj mah bilo dovoljno vojske i da je 
smjesta provalio u Ugarsku, bio bi vjerojatno zavladao pretežnim dije- 
lom kraljevstva. No kako nije imao ovGljna novaca za opremu vojske, 
a nije se ni od brata Karla mogao nadati kakvoj pomoći, nastojao je 
da i u kraljice Izabele i u sultana izradi priznanje velikovaradinskoga 
mira, pa da tako mirnim putem zavlada čitavom Ugarskom. U Budim 
poslao je u tom poslu krlajici Izabeli grofa Nikolu Salma mlađega, a u 
Carigrad ponovo Jerolima Laskoga. 

Još prije smrti Ivana Zapolje bijaše Ferdinand namjeravao da opet 
pošalje Laskoga u Carigrad, da izmoli produljenje primirja i da uredi 
neke druge poslove. U to ime podijelio mu je već 8. srpnja 1540. po- 
sebnu instrukciju, a uz to ga je imenovao deno Kraljevina Dalma- 

cije, Hrvatske i Slavonije, te mu je k tomu ustupio gradove Susjed- 
grad i Stubicu, koji su još nedavno pripadali Ivanu Kocijanu, a po- 
slije su ih tražili knezovi Zrinski. Kako je Laskomu bilo prolaziti Sla- 
vonijom, Hrvatskom i Bosnom, izdao je kralj Ferdinand, vrativši se iz 
tuđine u Beč, 23. kolovoza za nj vjerovna pisma na hrvatskoga bana 
Keglevića, zagrebačkoga biskupa Šimuna od Erdeda i na zagrebački 
kaptol. Jerolim Laski bio je već 27. kolovoza 1540. u Optuju, a 31. 
kolovoza u Susjedgradu kraj Zagreba, odakle izvješćuje kralja o svom 
dosadanjem putovanju i prilikama koje je u Hrvatskom Kraljevstvu 
zatekao. Od nekoga službenika bana Petra Keglevića doznao je da su 
Turci bili već sve spremili za podsadu Kostajnice, ali uto su doznali 
za smrt Ivana Zapolje, pa su pošli u Srijem. Nadalje je došao k njemu 
Krsto Zempče (Svetački) koji je držao dva grada dvije milje daleko 
od Gradiške, pa mu je pripovijedao da je stigla iz Carigrada zapovijed 
bosanskom sandžaku i Murat-begu neka pođu u Budim; ako bi ih Ugri 
htjeli na tom putu zaustavljati, neka sve spale i opustoše. Još se Laski 
tuži na nevoljno stanje u Susjedgradu, jer je Kocijanova udova sve 
sobom odnijela tako da nije ostalo u njemu ni toliko hrane da bi se 
»u jedno oko moglo metnuti«. Zato moli kralja neka naloži vrhovnom 
kapitanu Ivanu Ungnadu da od kraljevskoga žita, što je u Zagrebu 
pohranjeno, uzajmi bar toliko da bude dovoljno za sjeme. Malo dana 
zatim, 10. rujna, javlja Laski kralju iz kaštela Stubice ovo: »Neka zna 
vaše veličanstvo da je bosanski sandžak sve svoje sile skupio, lađe 
(šajke) opremio i hranu u njih metnuo, kako je to svojim očima vidio 
moj čovjek kojega sam u Gradišku poslao. Gospodin Krsto Zempče 
(Svetački), koji ima dva grada do dvije milje daleko do Gradiške, 
došao je jučer k meni zajedno s Nikolom Tarnovečkim (Tarnoczy). 
Oni su mi govorili kako njihove uhode sude da će (Turci) poći u 
Ugasku i pokušati da zauzmu Pečuh. Još su mi saopćili da se brojni 
(Turci) u Beogradu skupljaju i da se uvelike spremaju poći prema 
Budimu. Rečeni gospodin Krsto napokon mi je kazao da mu je jedan 
zarobljeni Turčin, koji mu je otkupninu donio, pripovijedao kako je 
sultan naložio beogradskom sandžaku da poteče u pomoć udovici kralja 
Ivana, a nato je rečeni sandžak poslao kraljici u Budim vijest neka 
bude dobre volje. Drugo novo nemam ništa, nego da je gospodin ban 
Keglević nemali dio svojih vojnika izgubio«. Dne 18. rujna boravio 
je Laski u Gradiškoj, odakle je opet kralju pisao: »Jučer došao sam 
ovamo i tu sam zatekao čauša Topukliju, čovjeka meni prijatljeskoga, 
koji je jednom devet mjeseci boravio u Budimu. On je zato pohitao ova- 
mo da sandžake od Bosne, Zvornika i Kruševca opremi u Srijem. 
Ostavio je sultana zdrava i čitava u Carigradu, a došao je od njega 
ovamo za devet dana. Sutra pak vraća se i nosi sa sobom novinu da 
vaše veličanstvo šalje 20.000 vojske za osvajanje Budima, Ja sam mu uz 
prisegu govorio protivno, ali on mora takvu novinu donijeti, budući 
da njihove (turske) uhode i zarobljenici, koji su netom između sluga 

Keglevićevih dovedeni, jednako govore i podudaraju se glede broja voj- 
ske. Još mi je rekao da uzalud putujem ako se radi o Budimu, jer ga 
sultan ne će nikad dati vašemu veličanstvu... Nadalje tvrdi da će se 
sultan svakako podići na vaše veličanstvo i gospodina brata vašega. 
Već je naređeno da se hrana iz čitave Grčke dovozi u Smederevo. Stoga 
neka to vidi vaše veličanstvo da za vrijeme bude pripravno. Neka se 
za Božju volju najprije oboruža na rijekama, jer ako dobro Dunav 
i Savu oružjem opskrbi, prisilit će Turke da kod kuće ostanu. Ja pak, 
ako poživim i vašemu se veličanstvu povratim, obećavam da ću Turke 
prisiliti da se ne miču. Samo neka mi dade na Dunavu 20.000 vojske, 
i to 6000 Španjolaca ili Talijana, toliko isto Nijemaca, zatim 4000 ugar- 
skih šajkaša i toliko lakih konjanika, štoviše još brodove, most i ne- 
koliko tisuća stupova. Sve to moralo bi biti gotovo do prvoga ožujka. 
Ako tako udesi vaše veličanstvo, zaustavit ću Turke. Ako to ne učinim, 
kako obećajem, neka me vaše veličanstvo objesi... Na Savi opet mo- 
ralo bi biti 5000 vojske, i to 3000 Talijana, a 2000 Slavonaca i Hrvata. 
Bojim se, međutim, da ću ovdje zaostati te ne ću moći vaše veličanstvo 
služiti. Ako se to dogodi, preporučujem ponovo vašoj visosti moju ženu 
i djecu...« Iz Gradiške prolazio je Laski Bosnom na jugoistok, te je 
31. listopada 1540. stigao u Carigrad. 

Turski čauš u Gradiškoj bijaše dobro načuo da kralj Ferdinand 
sprema vojsku na Budim. Grof Nikola Salm naime nije od kraljice 
Izabele nikako mogao primiti izvjesna odgovora da li prihvaća pogodbe 
velikovaradinskoga mira ili ne. Kraljica je zatezala odlukom ispričava- 
jući se da čeka upute od svoga oca, poljskoga kralja Sigismunda. Me- 
đutim je ona po savjetu sinovih skrbnika očekivala pomoć od sultana, 
kao i povratak ugarskih poslanika iz Carigrada. Razabravši sve to Ferdi- 
nand skupio je mornaricu na Dunavu i malenu vojsku, imenovao joj 
zapovjednikom Leonarda Velsa, te ga poslao u Ugarsku. Na početku li- 
stopada 1540. započeo je Vels vojnu, krenuvši iz Ostrogona prema Bu- 
dimu. Zauzevši usput varoši Višegrad i Vac utaborio se 22. listopada 
više Staroga Budima. Uto je grof Nikola Salm još jednom pokušao da 
se pogodi s kraljicom Izabelom. Ali već 24. i 25. listopada, nakon sa- 
stanka s kraljicom u Budimu, javio je Salm kralju Ferdinandu: »Kraljica 
rado bi učinila što vaše veličanstvo traži; no ona ima tek ime a nikakve 
vlasti. Sve stoji do kaluđera (Jurja). Taj pak zajedno s Turkom (Toro- 
kom) snuje samo o prevari«. Sad se spremio Vels da podsjeda sam 
Budim, premda se slabo nadao da će ga zauzeti. U jednu ruku bio je 
u novije doba znatno utvrđeni Budim opskrbljen jakom posadom, u 
drugu opet bili su Ferdinandovi vojnici neadovoljni, jer nisu primali 
plaće, a nisu imali ni hrane ni za se ni za konje. Tako je napokon 
Vels morao 19. studenoga podsadu dignuti. Ostavivši posadu u Pešti 
osvajao je s preostalom vojskom gradove Višegrad i Tatu, dok mu se 
Stolni Biograd po naputku Petra Perenja sam predao, 

Nekako u isto vrijeme, kad je Leonard Vels provalio u Ugarsku, 
stigli su poslanici Verbeci i pečujski biskup Ivan u Carigrad, gdje su 
vrlo prijazno dočekani. Dne 9. listopada primio ih je sultan prvi put i 
budući da ih je francuski poslanik Rincon podupirao, mogli su već 17. 
listopada javiti u Budim da je sultan mladomu kraljeviću prepustio 
čitavu Ugarsku zajedno s Erdeljem, te da će oni za dva dana kući 
poći. I zaista je sultan izdao njima pismo, u kojem je Zapoljinu sinu 
za godišnji danak od 50.000 dukata zapisao Ugarsku »koju je on svo- 
jom sabljom osvojio«. Ako bi pak mladi kraljević umro, vršit će ugarska 
gospoda ono što će im zapovjediti. 

Kudikamo gore prošao je Jeronim Laski, osobito radi toga što je 
sultan uto dočuo da je Ferdinandova vojska provalila prema Budimu. 
Kad je 7. studenoga Laski pred sultana došao, oborio se ovaj na njega 
bijesno: »Zašto je tvoj gospodar poslao vojsku na moju zemlju? Zaista 
umije on da vara. Tu moli primirje do konca ljeta, a onda se oruža 
da udari na Budim. Sada je zima, ali nakon zime svanut će proljeće i 
ljeto«. Laski htio je da opravda svoga gospodara, ali je nato sultan 
još žešće planuo, tako da je veliki vezir poslaniku namignuo neka zašuti 
i ode. Sad se tri sata vijećalo, što da se uradi. Napokon bi odlučeno 
da sultan pođe u Drinopolje i ondje proglasi rat. Treći vezir i rume- 
lijski beglerbeg dobiše nalog da sa 3000 vojske smjesta pohitaju Bu- 
dimu u pomoć. Neki su predlagali da se Laskomu odrežu nos, uši i 
usnice, ali sultan nije to prihvatio, već ga je dao zatvoriti u kući veli- 
koga vezira, gdje je ostao zasužnjen do sultanova polaska u rat (20. 
lipnja 1541). 

Sultan bijaše Laskomu zabranio da išta javlja ili piše svome go- 
spodaru. Uza sve to Laski se neprestano dopisivao s kraljem Ferdinan- 

om. Oko 1. prosinca 1540. opisuje mu svoju audijenciju kod sultana 
i te kako je bio u najvećoj opasnosti. O miru ili primirju nema ni go- 
vora; zato neka se i Ferdinand dobro pripravi za rat, Javlja nadalje 
kako je 20. studenoga došao k sultanu slavonski plemić Kristofor Zemp- 
če (Svetački) da mu predade četiri grada; sultan ga je primio i zapi- 
sao mu godišnju plaću od 600 forinti. Taj Kristofor Zempče, koji je 
»Turcima prodao četiri grada i domovinu«, govorio je također mnogo 
toga što je bilo nepovoljno i opasno za Laskoga. Nadalje savjetuje 
kralja neka dopusti da zagrebački biskup pošalje u ime Slavonije u 
Carigrad poslanike i ponudi danak. Neka zapovjedi kralj da biskupov 
poslanik donese Laskomu u to ime pismo s mnogo pečata, pa će onda 
(Laski) kao član one kraljevine (tanquam illius regni membrum) posao 
izvršiti. Jedino tim načinom mogao bi kralj svoje nasljedne kraljevine 
održati za bolja vremena. Ako bi kralj htio sinu Zapoljinu ono osta- 
viti što mu je otac držao i uz to još sultanu kakav godišnji darak 
davati, mogao bi se možda polučiti mir; ako pak kralj osvoji Budim, 
neka pošalje u Carigrad još drugoga poslanika, natovarena zlatom (onu- 
stum auro), pa bi Laski mogao tada kralju pribaviti mir i Ugarsko 
Kraljevstvo. U drugom pismu od 5. prosinca predlaže isti Laski kralju 
po drugi put neka dopusti zagrebačkomu biskupu i njemu da sultanu 

ponude danak za Hrvatsku i Slavoniju. Ako pak toga ne će, neka onda 
te zemlje dobro pripravi za obranu i namjesti vrsnoga kapitana. U 
Slavoniji neka skupi 3000 martoloza i jednaki broj konjanika, pa neka 
ih drži u gradovima: Kraljevoj Velikoj, Plovdinu, Moslavini, Čazmi i 
Dubravi. Javlja još kako je poslan čauš beogradskom i smederevskom 
paši da dulje ne zateže, već da pođe u Budim i ondje čeka sultana 
do ljeta. Kraljicu Izabelu neka pošalje poljskomu kralju, a mladoga 
kraljevića zajedno s bratom Jurjem i ostalim poglavicama neka otpremi 
u Beograd. I u daljim izvještajima tijekom prvih mjeseci 1541. Laski 
neprestano salijeta kralja Ferdinanda neka dopusti da zagrebački bi- 
skup kao tobože bez znanja kraljeva (tamquam sine maiestatis vestre 
scitu) pošalje pismo s pečatima, kojim u ime Hrvatske i Slavonije nudi 
sultanu godišnji danak; s tim pismom će onda Laski u ime biškupovo 
i kao ban (nomine suo et meo tanquam banus) ugovarati s Turcima i 
obećati im danak. Tim će načinom ne samo Hrvatska i Slavonija biti 
oslobođene od daljnjih turskih provala, a i nasljedne pokrajine zašti. 
ćene od njihova haračenja, nego će također i kralj Ferdinand, kako 
ne će trebati osobitu pažnju svraćati na krajinu hrvatsku i slavonsku, 
skupiti sve svoje sile na jednom mjestu za odlučan boj u Ugarskoj. 
A da i tu održi pobjedu, neka se osobito opskrbi šajkama i šajkašima 
na Dunavu i Dravi da tako zakrči napredovanje turskim četama. Laski 
javlja još kralju o pripravama sultanovim, o ratu njegovu s Perzijanci- 
ma, kao i o svemu drugomu što može doznati u svome zatvoru. U 
jednom pismu svjetuje kralja da utvrdi gradove Valpovo i Šikloš, nada- 
lje da skupi sve svoje brodovlje blizu ušća Drave u Dunav. U pismu 
napokon od 10. lipnja piše Laski da će sultan svakako (omnino) 
20. istoga mjeseca krenuti iz Carigrada u rat na Ferdinanda. 


Kralj je Ferdinand zaista sve moguće radio da se pripravi za borbu 
s Turcima. Ne samo da je tražio pomoći od svojih nasljednih i čeških 
zemalja nego i od njemačkoga državnog sabora. Posebno poslanstvo 
ugarskih staleža, na čelu mu nadbiskup Franjo Frankapan, pošlo je u 
Regensburg da izmoli pomoć od njemačke gospode. Dne 9. lipnja 1541. 
držao je Frankapan pred carem Karlom i kraljem Ferdinandom i sabra- 
nim knezovima sjajan latinski govor, koji je odmah zatim štampan u 
latinskom izvorniku i njemačkom prijevodu. Najprije je izložio kako 
je Ugarska nakon pada Beograda i Srijema izložena neprestanoj pogi- 
belji od Turaka, koji drže u svojoj vlasti ušća Save, Drave i Tise, pa 
tako po tim rijekama prodiru daleko u zemlju. »Između Save i Drave 
tako su napredovali u nutarnjost Slavonije da su gotovo već na pragu 
Štajerske i Kranjske«. Sultan žali što ušavši dva put u Budim, nije 
toga grada za se pridržao, jer sada tek uviđa koliko mu vrijedi Ugar- 
sko Kraljevstvo, kako za održanje svoga vladanja tako i za osvajanje 
ostalih kršćanskih zemalja. Iz Ugarske mu je lako udarati na Ger- 
maniju, Galiju i samu Italiju, jer ga tek gdjekoja rijeka zaustavlja. 
Frankapan poziva njemačke staleže neka barem odgode vjerske razmi- 
rice i neka se složno dignu na obranu Ugarske, koja je dosad bila bedem 
ostaloga kršćanstva. Bolje je da Turke suzbiju u Ugarskoj, nego da ih 

oni zateku u njihovoj domovini. Neka se ne uzdaju u svoje tvrde gra- 
dove, jer ovi Turcima ne smetaju. Turci su tirani, koji sve u pustoš 
obraćaju, a narod zasužnjuju, ne štedeći ni plemiće ni vladajuće poro- 
dice. K tomu sile i mame kršćane da se odmetnu od svoje vjere i da 
postanu poturice. »Molimo vas stoga i Bogom zaklinjemo, oslobodite 
potištenu i već pogibajuću Ugarsku, koja k vama ruke pruža... Po- 
vedite se za Rimljanima, koje ste naslijedili i koji su svoje saveznike, 
prijatelje i susjede često samo radi slave oslobađali od jarma tirana... 
Neka barem u toj teškoj pogibelji zanijeme vaše razmirice... Ako 
složnim srcima ne ustanete za spas svoj i čitavoga kršćanstva, bojimo 
se da vam poslije ne će preostati nikakvo mjesto za te raspre... Nema 
sumnje da će i sam Bog, za koga se radi, biti u pomoć. Pod njegovim 
vodstvom oslobodit ćete, suzbivši Turke, čitavo kršćanstvo od gole- 
moga straha, k tomu će vas zapasti vječna dika da ste spasili Ugarsku, 
te će vašu slavu naviještati čovječja usta kroz sve vijekove«. Ali ni 
vatrene riječi nadbiskupove nisu mnogo djelovale; tek nakon dugih 
rasprava dopustio je njemački državni sabor mjeseca srpnja »brzu 
pomoć« od 12.000 momaka. 


Dok se Ferdinand spremao na veliki rat, bjesnio je neprestano mali 
rat na međama ostataka Hrvatskoga Kraljevstva. Da se suzbiju provale 
turskih martoloza, uzimao je Ivan Ungnad u službu kršćanske marto- 
loze. Uz to stražili su knezovi Zrinski neprestano u svojim gradovima 
na krajini, naročito u Gvozdanskom, jer su susjedni turski sandžaci 
htjeli da osvete svoju nedaću od prošle godine. Ali veće vojne nisu 
knezovi Zrinski poduzimali, jer su u isti mah bili upleteni u borbu sa 
zagrebačkim biskupom Šimunom od Erdeda. Razmirica između kne- 
zova i biskupa opstojala je, ne zna se zašto, još od god. 1539. kad je 
knez Ivan Zrinski zajedno s Ivanom Alapićem i Jurjem Vidošićem bio 
udario na biskupove posjede na jugu Kupe oko gradova i kaštela 
Gradca, Hrastovice i Vinodola. Ratoborni biskup Šimun bijaše tada 
kneza Ivana suzbio i u bijeg natjerao te tako svoje imanje obranio. 
Sada u svibnju 1541. podigao se knez Ivan da osveti svoju sramotu. 
Poharavši najprije Hrastovicu dođe s topovima pod kaštel Vinodol, 
kojim je upravljao biskupski kastelan Ivan Šušković od Grabrovca. 
Za podsade Vinodola dogodi se da je kneza Ivana neprijateljsko zrno 
pogodilo i ubilo (19. svibnja 1541). 

Silovita smrt kneza Ivana Zrinskoga uoči četvrte provale Sulejma- 
nove u Ugarsku bila je kobna za Hrvatsko Kraljevstvo. Mlađi brat nje- 
gov Nikola pograbio je oružje te se digao na biskupa. Dne 24. svibnja 
1541. tuži se on iz Gvozdanskoga gorko svome prijatelju Tomi Nadaždu: 
»Znajte za stalno da se s braćom i prijateljima svojima hoću osvetiti 
ili umrijeti radi smrti svoga predragog brata« (sciat pro certo, quod 
cum fratribus et amicis meis vindicare volo aut mori pro nece fratris 
mei charissimi). U istome pismu javlja još knez Nikola kako je pisao 
kralju »za svoj grad Pakrac na krajini slavonskoj« (pro arce mea Pe- 
krecz) da ga kralj preuzme iz njegovih ruku, jer ako to ne učini do 

Duhova (5. lipnja), onda će knez grad upaliti i zapustiti. Ali kako su 
zidovi grada golemi, te se lako spaliti ni razvaliti ne dadu, mogli bi ga 
Turci obnoviti. Knez je Nikola očito napustio obranu Pakraca da se 
lakše obori na zagrebačkoga biskupa. I zaista je poslije udarao na 
biskupa i kaptolska imanja oko Zagreba (osobito oko Vugrovca). Još 
21. listopada javlja Andrija Tarnovečki, kastelan grada Steničnjaka, u 
pismu iz Zagreba kralju Ferdinandu: »U ostalom čujem da su gospoda 
slavonska (domini regnicolae Sclavoniae) zamolila vaše veličanstvo da 
smiri smutnje (intestina discordia) među njima. Neka zna vaše veli- 
čanstvo da te razmirice gospode mnogo (plurimum) škode toj kralje- 
vini, te je vrlo potrebno da ih vaše veličanstvo obustavi. Za taj posao 
čini mi se dobar gospodin Tomo Nadaždi, moj premilostivi gospodar 
ili koji velikaš...« Kastelan još dodaje: »Na Sesvete (1. studenoga) 
bit će dva puna mjeseca što se nije ništa dalo mojim službenicima, koje 
držim na Krajini ovdje u Velikoj, a oni, kako čitava kraljevina zna, 
stalno služe te se neprestano (assidue) bore s Turcima. Meni pak nije 
plaćeno već četiri mjeseca ono što mi je vaše veličanstvo milostivo 
odredilo ...« Napokon se umiješao kralj i pozvao kneza Nikolu pred 
svoj kraljevski sud. Nato je Zrinski 23. listopada 1541. iz grada Lu- 
kavca odgovorio kralju: »Ja sam najspremniji podvrći se zakonu (legem 
accipere) po običaju ove zemlje (iuxta patriae huius consuetudinem), 
ali neka i biskup čeka na sud i u mene ne dira. Ponovo prepokorno 
molim vaše veličanstvo da se spomene poniznih služba mojih kao i ne- 
kadanjih predaka i braće moje, koji su u vjernosti vašemu veličanstvu 
i umrli, pa da ne vjeruje tolikim ispraznim tužbama biskupovim«. I 
opet moli knez kralja da se pobrine za grad Pakrac i da ga preuzme u 
svoje ruke »da ne propadnu Kraljevina Slavonija, Kranjska i Koruška, 
koje će naskoro opustiti, čim Pakrac dođe u vlast Turaka«. Nikola za- 
vršuje: »Ja grada dulje držati ne mogu, te ne ću biti povod njegovom 
gubitku«. 7 

Kralj Ferdinand bijaše skupio jedva 20.000 momaka, koje je povje- 
rio staromu i kod vojnika omraženomu Vilimu Rogendorfu da zauzme 
Budim prije nego što Sulejman dođe u Ugarsku. Već 3. svibnja 1541. 
započeo je Rogendorf podsjedati grad Budim, koji je branio biskup 
Juraj Utišenić, buduć da je Valentin Turak bio pošao na jug do Save. 
Dne 2. lipnja zapovjedio je Rogendorf da se juriša na grad. Ali nakon 
žestokog boja kroz tri sata suzbiše branitelji juriš, pri čemu izgibe od 
Ferdinandove vojske 800 mrtvih i ranjenih. Među smrtno ranjenima bio 
je i Jeronim Zadranin, zapovjednik mornarice na Dunavu, te je malo 
zatim i umro. Drugi pokus vojvode Rogendorfa da zauzme Budim izda- 
jom, izjalovio se 13. lipnja. Uza sve to nastavio je podsjedanje dok nije 
21. srpnja stigao Budimu u pomoć Mehmed-paša zajedno s Valentinom 
Turkom, vođeći sobom tursku vojsku od 2000 janjičara i 30.000 konja- 
nika. Budući da su poslije u kraljevoj vojsci zaharačile bolesti, a uz 
to su stizali sve sigurniji glasovi, da se i sam sultan primiče, odlučio 
je napokon Rogendorf 21. kolovoza da slijedeće noći vojska preko Du- 
nava uzmakne u Peštu. Topovi i konjanici bijahu se na lađama već 

sretno prevezli, kad mađarski prebjeg obavijesti o tom neprijatelje, 
koji se sa svih strana oboriše na logor. Preostali u njemu pješaci, nekih 
5000 ljudi, stadoše sada grnuti na brodove, koji se ili pretovareni poto- 
piše ili biše od turske mornarice pohvatani. Najveći pak dio vojnika ili 
izgibe ili dopade sužanjstva. Sada prevlada strah i one koji se već bijahu 
spasli, pa se razbjegoše, ostavivši neprijateljima Peštu s topovima i obi- 
latom zairom. Sam Rogendorf, koji je već prije bio ranjen, tražio je 
smrt, ali ga silom odvedoše te je malo zatim umro na otoku Čalokezu. 
Vojvodom postao je mjesto njega Leonard Vels, kojega zapade zadaća 
da skupi ostatke raspršene vojske, većinom konjanike. 


prav po 


POTPIS JURJA UTIŠENIĆA 


Snimljen s isprave kralja Ivana Zapolje od 14. svibnja 1533. Čita se: 
FR(ATER) GEORGIUS HER(EMI)TA. 


Pet dana nakon rasula Ferdinandove vojske — 26. kolovoza — 
osvanuo je pred Budimom sultan Sulejman. Premda mu je stajao 
otvoren put do Beča, nije htio da pođe dalje, nego je odlučio pokazati 
da je zaista gospodar Ugarske. Nakon što je dao pogubiti više stotina 
kršćanskih sužnjeva, očitovao je 28. kolovoza kraljici Izabeli želju da 
vidi njezina sina, pa ju je pozvao da ga k njemu pošalje, jer mu zakon 
brani da on k njoj dođe. S djetetom neka dođu i glavni savjetnici 
njezini. Teškim srcem poslala je kraljica 29. kolovoza sina svoga u 
pozlaćenim kolicama u turski logor. Pratile su ga dvije starije žene i 
dojkinja, zatim Utišenić, Petrović, Turak, Verbeci, Urban Baćani, Petar 
Markov i Ivan Podmanicki. Kad su stigli pred sultana, ogleda on dijete i 
dade ga sinu Bajazitu da ga poljubi. Nato ga predade Podmanickomu 
da ga odnese, a ostalu gospodu zadrža uza se da budu nazočni u vijeću, 
gdje bi im rečeno da je sultan odlučio zadržati Budim u svojoj vlasti 
dok Ivan Sigismund doraste, jer se tako znameniti grad ne može po- 
vjeriti slaboj ženi. Neki ugarski savjetnici stali su prigovarati, ali im 
odgovoriše da sultan svoje odluke ne mijenja, pa ih odvedoše. Nato 
se dalje vijećalo što da se učini. Jedan je predlagao neka se kraljica 
sa sinom i savjetnicima pošalju u Carigrad, a Ugarska pretvori u turski 
pašaluk; drugi je opet tražio neka se kraljica otpremi k ocu u Poljsku, 
sin u Carigrad na odgoj u saraju, ugarski velikaši neka se pogube, a 
Ugarska neka postane turskom pokrajinom. Ali po naputku drugoga 
vezira i zeta Rustema izrekao je napokon sultan ovu odluku: Budim 

zajedno sa zemljom naokolo Dunava pa sve do Tise bit će turska zemlja; 
Ugarska onkraj Tise zajedno s Erdeljem neka ostane Ivanu Sigismundu 
kao turskomu kletveniku uz godišnji danak od 10.000 dukata. Još isti 
dan dao je sultan od svojih vojnika iznenada Budim zapremiti i gra- 
đanstvo razoružati. Dne 2. rujna ušao je sam sultan u Budim, te se po- 
molio u crkvi sv. Marije, čim ju je posvetio za tursku džamiju. Dne 
5. rujna ostavili su kraljica sa sinom i savjetnicima Budim, te su pošli 
u Lipu, ponesavši sa sobom krunu i druge državne znakove za kru- 
nidbu. Nato je sultan imenovao poturicu Sulejman-pašu svojim namje- 
snikom u Budimu, pridavši mu Stjepana Verbeca kao suca za kršćane 
uz dnevnu plaću od deset dukata. Sulejman-paša nastanio se u kući 
Utišenićevoj, a Verbeci u kraljevskom dvoru. Ali Verbeci umro je već 
slijedeće godine od kuge, te bi pokopan na židovskom groblju. Valentina 
Turka i erdeljskoga vojvodu Stjepana Majlatha, kojega je uto niko- 
poljski sandžak zarobio, poveo je sultan sa sobom u Carigrad, gdje su u 
tamnicama poginuli. 


Tako je Sulejman zavladao Budimom, koji je 
odsad ostao u turskoj vlasti kroz sto četrdeseti 
pet godina. Kralj Ferdinand bijaše doduše poslao dva poslanika, 
grofa Nikolu Salma i Sigismunda Herbersteina, da sa sultanom pre- 
govaraju, nudeći mu za čitavu Ugarsku godišnji dar od 100.000 forinti, 
a za ono što kralj drži 40.000 forinti. Pri audijenciji 8. rujna nije ih 
Sulejman htio ni slušati; nakon dva dana dao im je ovaj odgovor: 
Ugarska je sultanova jer ju je mačem osvojio; o miru pregovarat će 
samo onda ako mu Ferdinand vrati Višegrad. Totis i Ostrogon, a za 
ostatak godišnji danak obeća. Dne 22. rujna stao se Sulejman vraćati. 
Usput osvojio je u Slavoniji grad Našice, za koji se već 21. listopada 
javlja da je netom (nuper castrum fortissimum Nekche expugnatum) 
došlo pod tursku vlast. Tek u Beogradu pustio je sultan na slobodu 
Ferdinandova poslanika Jeronima Laskoga, kojega je dosad neprestano 
sa sobom vodio. Malo zatim, 22. prosinca, umro je teško bolesni Laski, 
te bi pokopan u Krakovu, 


Postupak sultana Sulejmana duboko se dojmio ne samo kralja 
Ferdinanda nego i naroda u Kraljevstvu Ugarskom i Hrvatskom. Mno- 
ga ugarska gospoda, koja su se dosad tuđila od tuđinca Ferdinanda, pri- 
stupila su sada njegovoj stranci. A ni Ferdinand nije mogao mirnim 
okom gledati da Budim ostane u turskoj vlasti, pa je stoga namjerio 
velikom vojnom nadoknaditi što je dosad zanemareno. Već 6. siječnja 
1542. sazvao je u to ime u Pragu ugarski sabor, koji bi se iznimno 
sastao u Banjskoj Bistrici 19. veljače iste godine. Na taj sabor biše 
pozvani također staleži hrvatski i slavonski da zajedno s ugarskima 
vijećaju o oslobođenju domovine. Pored namještenika ugarskoga Alek- 
sija Thurza, vrhovnoga kapitana i kancelara Petra Perenja, i nadbiskupa 
ostrogonskoga Pavla Varde imali su na tom saboru zastupati kralja 
kao zasebni oratori Franjo Baćani i donjo-austrijski kancelar Marko 

Beck, koji su u to ime dobili opsežne instrukcije. Značajno je da su se 
kraljevu pozivu odazvali ne samo brojni velikaši nego i zastupnici 
mnogih županija koje su još nedavno stajale uza zapoljevce. Došli su 
i zastupnici od petnaest slobodnih gradova. Bilo je doduše između poje- 
dinih velikaša i nižega plemstva opreka; ali ipak su se svi staleži gotovo 
natjecali koji će više žrtvovati da se opremi što jača vojska i morna- 
rica. Svako čitavo selište dat će jednu forintu, a imućniji plemići od 
svakoga svog kmeta dvije trećine forinte; plemići jednoselci i gra- 
đani u slobodnim gradovima dat će šezdeseti dio svoje pokretnine, 
strani trgovci četrdesetinu vrijednosti svoje robe, a svećenici desetinu 
svojih prihoda. Ako sam kralj pođe u rat, pratit će ga svi prelati, 
magnati i plemići, a uz to će oni od svakih svojih dvadeset kmetova 
opremiti po jednoga lako oružanoga konjanika. Za trajnu obranu krajine 
dat će još od 100 kmetskih selišta po tri konjanika. Da se napokon 
dovrše sve razmirice, osobito radi posjeda, te vrati opći mir, odlučeno 
bi prvim člankom saborskim (od njih 51) da se sva posjedovanja, koja 
su počev od smrti kralja Ludovika II na kojigod način nepravedno 
(indebite) prešla u tuđe ruke, imaju ustupiti starim gospodarima. Tim 
biše naročito opozvane sve darovnice protukraljeva, ukoliko su svojim 
privrženicima razdavali imanja svojih protivnika. 


Spomenuti saborski članak ticao se međutim i hrvatskoga bana 
Petra Keglevića. Petrova kći Ana bila je naime udata za Gašpara Ernu- 
šta (Hampova), gospodara čitavoga Međimurja, kao i gradova Kopriv- 
nice i Đurđevca. Godine 1541. umro je Gašpar Ernušt, posljednji muški 
potomak te bogate porodice, te bi sada imala sva njegova imanja pri- 
pasti kruni, koja ih bijaše njegovu rodu darovala. Ali tomu opro se ban 
Petar Keglević tvrdeći da ga je pokojni zet imenovao skrbnikom svoje 
udove i djeteta kojemu se od nje nadao. Kralj Ferdinand nije htio u 
početku ništa odrediti dok se ne vidi da li je Ernuštova udova zaista 
trudna ostala; ali da ne bude prevare i da se možda tuđe dijete ne 
podmetne, odluči ipak da nekoliko odličnih žena pođe u Čakovec i da 
ondje budu pri porodu. Keglević međutim ne dopusti ni toga, pače kad 
je kći mu Ana oplakala svoga muža, udao ju je po drugi put za Ladi- 
slava Banića od Donje Lendave. Sad je kralj odlučno zahtijevao da 
mu Keglević predade Ernuštova imanja; a kad ovaj nije htio da to učini, 
lišio ga je uz drugo i banske časti. Baš na ugarskom saboru u Banjskoj 
Bistrici mnogo se o tom nagađalo tko da bude njegovim nasljednikom. 
Nakon što su kraljevi ugarski savjetnici (Thurzo, Perenj i Varda) na- 
zočnim ugarskim i hrvatsko-slavonskim staležima izložili kraljevu želju 
da se što više učini za obranu Hrvatskoga Kraljevstva i da se za to 
imenuje novi ban, predložili su staleži za tu čast Andriju Bathora i 
Sigismunda Balašu, »koji ne će za ljubav prema domovini (amore pa- 
triae) te časti otkloniti, ako im se ona podijeli valjanim načinom i 
s onim ugledom kojim su je stari banovi držali«. Još savjetuju staleži 
da se i »strane čete, kojima je na čelu u Štajerskoj gospodin Ivan 

BARUNSKI GRB NIKOLE JURIŠIĆA 


na grobnici njegove djece (Adama i Ane) u crkvi sv. Jakova u Kisegu (iz god. 
1538). Grb je razdijeljen na četiri polj: 4. polje ima crnoga gavrana i 
zlatnoga škorpijuna, a 2. i 3. zidine i kule (grada Kisega). 


Ungnad, podvrgnu zapovijedi banskoj (sub imperium banorum) ili pak 
da se njihov vojvoda (praefectus) dade banovima za druga (in colle- 
gam) kako je to nekad bilo običajno, pa da budu mogle biti što sprem- 
nije za svaku obranu. »Jer obrane za stalno ne može inače ni biti, ako 
se ne pridruži strana pomoć«. Međutim ugarski namjesnik Aleksije 
Thurzo izvijestio je 14. travnja kralja o banskom pitanju ovako: »Glede 
izbora banova Hrvatske i Slavonije zacijelo nije mi dovoljno jasno 
što da sudim. Vidim da su ona kraljevstva dosad tako satrta, bijedna i 
neuređena, da se gotovo za čitavu Slavoniju može kazati da se pretvara 
u pustoš i samoću. Vaše veličanstvo ne će moći ondje namjestiti i: 
uzdržavati banove nego s velikim troškovima; suviše ne će se banovi 

radi pustoće, kao i radi nepokornosti i nerazboritosti hrvatskih knezova 
moći ondje održati bez jako velikih pomoćnih četa, niti razabiram koliko 
bi se daće (subsidium) u opustošenoj pokrajini moglo pobrati za plaću 
vojnicima. Što se pak tiče zgodnih osoba za baniju u tim zemljama: 
gospodin je Andrija Bathori doduše mladić, dobre ćudi i željan rata; 
no buduć da se za baniju ne traži samo bojna vještina, nego i sposob- 
nost za vršenje pravde, jer mora u ime vašega veličanstva (in persona 
maiestatis vestre) upravljati ratnim i pravnim stvarima, držim leđa 
gospodina Bathora slabim i nedostatnima za nošenje tolikoga tereta, 
osobito kraj izloženih prilika u Hrvatskoj i Slavoniji. Sigismund Balaša 
dosta je dobar vojnik, ali vrlo slaboga zdravlja; k tomu je i odsutan, 
budući da je otputovao u Mletke, da zdravlje povrati. Sumnjam da bi 
on tu službu s tako obnemoglim tijelom primio. Meni bi se činilo da 
bi vaše veličanstvo odgodilo ovo imenovanje bana sve do sretnoga povrat- 
ka svoga k nama, jer su ionako gotovo svi ratoborni ljudi iz Hrvatske i 
Slavonije pošli za plaću služiti pokrajinama (nasljednim) vašega 
veličanstva ...« 

Ne samo Ferdinandu skloni staleži na saboru u Banjskoj Bistrici 
nego i privrženici Ivana Sigismunda Zapolje nerado su gledali tursku 
tursku vlast u Budimu. Brat Juraj Utišenić i erdeljski biskup Statileo 
pokušali su pače da se s Ferdinandom na temelju velikovaradinskoga 
mira pogode. I zaista su njih dva i Petar Petrović kao punomoćnici kra- 
ljice Izabele s Ferdinandovim kapitanom i zastupnikom Gašparom Se- 
redyjem još 29. prosinca 1541. u erdeljskom gradu Gyali utanačili ugovor 
prema uvjetima rečenoga mira. Ferdinand će kraljici Izabeli i njezinu 
sinu predati šipušku knežiju i do rješenja ostalih spornih pitanja pla- 
ćati godišnjih 12.000 dukata, a kraljica će njemu ustupiti sve gradove 
i varoši što ih drži po Ugarskoj i Erdelju, i k tomu još predati ugarsku 
krunu. Ako se sporna pitanja o svim posjedovanjima za dvije godine 
povoljno riješe, podvrći će se obje stranke konačnoj odluci cara Karla 
i poljskoga kralja Sigismunda. Sam Juraj Utišenić priznao je Ferdi- 
nanda posebnom ispravom zakonitim kraljem Ugarske te mu je obećao 
vjernost. Sve to potvrdio je Ferdinand 23. travnja 1542. 


Ferdinand ogledao se uto za pomoć i na drugim stranama. Još u 
prosincu 1541. bijahu mu zastupnici čeških i austrijskih zemalja na 
stanku u Pragu obećali novčanu pomoć od 1,146.000 forinti (Češka 
375.000, Moravska 150.000, Šleska 200.000, Lužica 50.000, nasljedne ze- 
mlje 371.000), s kojom se mogla kroz osam mjeseci uzdržavati vojska 
od 1300 teških i 10.000 lakih konajnika, 12.350 pješaka i 1000 marto- 
loza. Napokon je i njemački sabor u Speieru s proljeća 1542. obećao 
za šest mjeseci 40.000 pješaka i 10.000 konjanika pod uvjetom da se 
Ferdinand pobrine za hranu i prevoz, a uz to da sam opremi po 10.000 
konjanika i toliko pješaka. Svakolika vojska imala se skupiti kod Beča 
prvih dana svibnja. Međutim mnoga obećanja ostadoše neispunjena, a 
k tomu se i skupljanje vojske vrlo oteglo. Tek 8. srpnja 1542. počela je 

vojska primicati se Ugarskoj. Njemačke državne vojske nakupilo se 
polagano 25.000—26.000 pješaka i 5000—6000 konjanika; njoj pridru- 
žilo se 3000 Talijana pod Vitellijem, koje bijaše papa poslao, zatim 
600 Talijana pod Sforzom Pallavicinijem, nadalje 10.000 husara pod 
Ivanom Ungnadom, koje su češke i austrijske zemlje plaćale, onda 
10.000 drugih ugarskih vojnika pod Petrom Perenjem, napokon hrvat- 
ske čete pod Nikolom Zrinskim, a uza nj kapitan Juraj Poljičanin, i 
vojvode Grgur Farkašić, Ivan Alapić, Juraj i Matija Hrvat. Putem udario 
je Zrinski 17. kolovoza na Čorgo, grad odmetnika Valentina Turka, a 
onda je krenuo prema Starigradu (Owar), gdje mu je zasjede stavio 
barun Ulrik Eitzing (Eyczing), zet umorenoga Kocijana. Ali Zrinski 
sretno je umakao zasjedama, pa se onda potužio pismom kralju Fer- 
dinandu, spomenuvši i to kako ga neprestano osuđuju i kleveću što je 
izdajicu Kocijana pogubio. Kralj je nato 8. rujna svečanim pismom uzeo 
kneza Nikolu u svoju zaštitu i nemilošću svojom zaprijetio svakomu 
koji bi se usudio Zrinskoga radi toga klevetati. Podjedno je kralj 17. 
rujna 1542. bodrio Nikolu neka se ne boji ničega u logoru, jer je kralj 
već poslao pisma sigurnosti kako na vrhovnoga vojvodu njemačke držav- 
ne vojske. brandenburškog izbornika Joakima, tako i na vrhovnoga 
kapitana lakoga konajništva, Ivana Ungnada. Uza sve to ipak se nije 
Zrinski žurio da se pridruži ostaloj vojsci. 

Međutim bijaše se glavna vojska — nekih 55.000 ljudi — zajedno 
s vrsnim podsadnim topovima i jakom dunavskom mornaricom prima- 
kla Ostrogonu, gdje je počivala od 20. kolovoza do 4. rujna. Tek nakon 
mnogih razmirica između vojvoda odlučio je bojno vijeće da podsjedne 
Peštu, a nipošto Budim koji bijahu Turci jače utvrdili. Pošto je mor- 
narica zauzela Margaretin otok i vojska prešla Dunav, započeo je 
brandenburški izbornik Joakim 28. rujna podsjedati Peštu. Dne 1. listo- 
pada 1542. provališe Turci iz grada i oboriše se na čete Vitellijeve i 
Perenjeve. Planuo je žestok boj u koji se upleo i mladi saski vojvoda 
Mavro. Uza sve to naginjala je pobjeda već Turcima kad u odlučni 
čas osvanu iznenada na bojnom polju knez Nikola Zrinski s hrvatskom 
četom od 400 momaka i pomože kršćanskoj vojsci da je Turke suzbila 
i raspršila. Suvremenici smatrali su dolazak kneza Nikole kao »pomoć 
s neba poslanu« (subsiđium caelo veluti delapsum), te su uz Vitellija 
i Perenja uznosili i njegovo junaštvo (Nicolaus Zrinianus comes eximiae 
ac admirabilis iam tuam virtutis et fortitudinis adolescens). Četiri dana 
poslije — 5. listopada — poduzele su doduše talijanske, ugarske i hrvat- 
ske čete juriš na zidine, koje su na jednom mjestu bile topovima razva- 
ljene, ali kako im nije htjela pomoći njemačka vojska, morale su na- 
pokon uzmaknuti. Sutradan izjavio je izbornik Joakim sa svojih osam 
ratnih vijećnika da je vojna za ovu godinu svršena, jer se zima primiče i 
jer se čuje da rumelijski beglerbeg dolazi gradu u pomoć. I tako se 
velika kršćanska vojska razišla, ne učinivši baš ništa za oslobođenje 
Budima i Pešte. Suvremeni hrvatski kroničar Antun Vramec zapisao 
je o toj tužnoj vojni ovako: »1542. Dviže se vojska Ferdinanduševa i od 

imperioma hercegi i gospoda, i od Italije papina vojska, i vogrska go- 
spoda, i od Horvat i Sloveni, Dunaj pri Ostrogomu prebrodiše i pojdoše 
podsesti Pešt varaš. Biše ih veće od sto tisuć ali jezer, rvaše Pešta, 
da nemogoše ga vzeti. Onde knez Miklovuš Zrinski pred 
Peštom razbi Turke svoimi ljudmi, janjičare i 
konjike na harcu. I tako se vojska dviže, vrnu se domom, 
ništar dobra ne opravivši, a zato dosta poginu 
naših«. 

Sam kralj Ferdinand izjadao se zbog nedaće u posljednjoj vojni 
bratu Karlu ovako: »Nije manjkalo ni oružane vojske ni zaire, jer je 
svega u obilju bilo. Samo nije bilo vrsne glave koja bi vojsku vodila. 
Veće sramote nije njemačka država doživjela«. Pa ipak je kralj bacio 

u tamnicu Petra Perenja, jer da je on bio u tajnom sporazumu s tur- 
skim pašama. No tim povrijedio je drugu ugarsku gospodu tako da se 
i namjesnik Aleksije Thurzo na svojoj časti zahvalio. U takvim prilikama 
nije sada Juraj Utišenić ni snivao da izvrši ugovor utanačen u Gyali 
i da preda Ferdinandu istočnu Ugarsku i Erdelj. Ta kako će se povjeriti 
vladaru koji ne može Ugarske obraniti, a k tomu postupa s velikašima 
onako nemilo, bacajuć ih u tamnice, premda im ne može krivnje do- 
kazati! 

Ferdinand bio je jamačno siguran da mu Sulejman ne će oprostiti 
što se usudio udariti na Peštu. Da se pripravi za obranu, bijaše već 
21. listopada 1542. sazvao ugarski sabor za 1. studenoga u Požun da 
se vijeća »o spasu sviju« (de vestra omnium salute). Značajno je da 
kralj bodri staleže neka se ne žacaju doći na sabor možda zato što je 
on zasužnjio Petra Perenja. Uza sve to izostala su od sabora brojna 
odlična gospoda. Nazočni dopustili su ipak sve što je trebalo za obranu 
domovine, a mjesto Thurza određen bi za namjesnika ostrogonski nad- 
biskup Pavao Varda. Na saboru raspravljalo se i o bivšemu banu Petru 
Kegleviću, koji ne samo da nije kruni vratio posjedovanja svoga po- 
kojnoga zeta Gašpara Ernušta, nego je počinjao i novih nasilja. Baš 
na dan otvorenja sabora u Požunu pisao je kralj iz Beča Petru Kegle- 
viću pismo, u kojem mu je zaprijetio što je Keglević plemiću Emeriku 
Bradaču htio oteti njegov kaštel Ladomerec. »Tvojemu bi staležu«, opo- 
minjao je kralj kneza »više pristojalo da ne samo ne grabiš tuđe, nego 
da također slabije braniš«. (Tue enim condicioni id potius appeteret, 
ut non modo alinea tibi non usurpares, sed etiam infirmiores defen- 
deres.) No kako sve opomene kraljeve nisu hasnile, izrekao je napokon 
sabor u Požunu 9. studenoga člankom četrdeset i trećim ovu odluku: 
Ako Petar Keglević za dva mjeseca zadržane gradove (Čakovac i Štri- 
govo u Zaladskoj županiji, a Đurđevac i Koprivnicu u Križevačkoj) 
ne vrati i tako se s njegovim veličanstvom ne izmiri, proglašuje se 
očitim nevjernikom i osuđuje se na gubitak života i sviju imanja svo- 
jih. Čini se da je ova osuda ili proskripcija napokon ipak djelovala, 
jer je Petar Keglević stao tražiti milost u svoga kralja i gospodara. 
Međutim, Ferdinand izjavio je pismom od 22. prosinca 1542. da će ga 
primiti u svoju milost samo onda ako se odreče Ernuštovih imanja; 
ako toga ne učini, ostaje u kreposti proskripcija požunskoga sabora. 

Dva dana nakon toga — 24. prosica — izdao je Ferdinand u Beču 
proglas na hrvatski narod, kojim javlja da je za hrvatskoga ba- 
na izabrao i imenovao kneza Nikolu Zrinskoga. Proglas 
taj u hrvatskom prevodu glasi ovako: »Zveličenim, zmožnim, odličnim 
i plemenitim podanicima Kraljevina Hrvatske i Slavonije, ljubljenim 
vjernima, pozdrav i milost. Hoćemo da nate, kako smo mi, uzdajući se 
u vjernost, neporočnost i sposobnost zveličenoga i zmožnoga kneza Ni- 
kole Zrinskoga i želeći podjedno udovoljiti potrebama vašim i kraljev- 
stvu tako u pogledu vršenja zakona kao glede obrane tih krajeva, reče- 
noga kneza Nikolu izabrali, imenovali i proglasili za bana tih kraljevina, 
podijelivši mu svu onu jurisdikciju, ugled, i potpunu vlast, koje je od 
davnih vremena ovo dostojanstvo na svakojaki način po pravu ili po 
običaju izvršivalo. Stoga vas svekolike ovim sadanjim (pismom) pozi- 
vamo i nemanje strogo vam zapovijedamo da rečenoga kneza Nikolu 
za svoga bana pirznate i držite, da mu iskazujete dužni posluh, da nje- 
gove pravedne i uobičajene zapovijedi tako u ratu kao i u drugim po- 
slovima poslušno izvršujete, da se osudama njegovim i njegovih bano- 
vaca podvrgavate, a da inače (drugo) ne radite. Dato u Beču, dvadeset 
i četvrtoga prosinca godine Gospodnje tisuću petsto četrdeset i druge.« 

KNEZOVI ZRINSKI OD PLEMENA ŠUBIĆ 
do smrti Nikole (IV) Sigetskoga (1566) 


Juraj I (IN) Zrinski 
Ustupio Ostrovicu u Hrvatskoj i primio Zrin u 
Slavoniji (31. VII 1347) 
t oko 1361. 


—_——— ———— 
Magistar Pavao (I) 
13% 108. 





Petar I Nikola I 





1408—1446. 1435. 
———————————— 
Pavao (II) Juraj (11) Petar II 
1435—1448. 1435—1447. 1435—1493. 





: #9. IX 1493. na Krbav. 

Nikola II skom polju. Od 1487. žena 
1451. (2). Jelena, kći kneza 

Grgura Blagajskoga 


Nikola (HI) 
Pavao (II) 1498—_153. (prije 3. V). Žena Jelena, 





MISI: sestra kneza Ivana Karlovića. 
a ši 
Mihajlo Ivan (1) Nikola (IV) Sigetski 
+29. VITI 1526. + 19. V 1541. Rođen 1506. (ili 1518) 
na Mohačkom polju Umro 7. IX 1566. 


1. žena Katarina Frankapan 
(od 17. VI 1543) 

2. žena Eva od Rožemberka 
(od 10, IX 1564) 


—.——.nni kosova d PA 
Ivan (II) Juraj (III) Krsto Nikola (V) Ivan (III) 
rođen 14, IX rođen 13. IV 1549. — rođ. 10. VIII = rođ. 9. II 1559. sin Eve od 
1545. t 1603. 1551. t 1605. Rožemberka, 
+ kao dječak 1. žena kneginja + 1573. rođ. 1565. 
Ana d'Arco + 24. 1I 1612. 
2. žena Sofija ba. 
runica Stubenberg. 


Osim toga proglasa izdao je kralj 27. prosinca i samomu knezu Zrin- 
skomu ovaj dekret: »Mi Ferdinand itd. dajemo na znanje ovim pismom 
svojim kako su naše Kraljevine Hrvatska i Slavonija kroz neko- 
liko minulih mjeseci bile bez stanovitoga vođe i bana, pa je 
mnogo toga ludo propušteno što bi se tako za upravu i obranu onih 
(kraljevina), kao i za vladanje nad podanicima u onim kraljevinama 
učiniti moralo. I tako su sve prilike tih kraljevina već tražile da im 
stavimo na čelo vođu i bana. Potaknuti dakle vrlinom i čestitošću na- 
šega vjernog, zveličenog i zmožnog kneza Nikole Zrinskoga, za kojega 
smo razabrali da je nadaren i duhom i valjanom ratnom vještinom, što 
je nejedanput već i dokazao (quarum etiam non semel iam specimen de 
se praebuit), to smo njega izabrali za bansku čast u rečenim našim Kra- 
ljevinama Hrvatskoj i Slavoniji, te ga i ovim pismom (dokle nas volja 
bude) izabiramo i imenujemo. Podjedno mu dajemo i podjeljujemo tu 
čast sa svima pravima (iurisdictionibus), koja su izvršivali njegovi pred- 
šasnici banovi, ali tako da tu čast obavlja najprije na diku i slavu sve- 

mogućega Boga, i, koliko je do njega, da što većim trudom svojim brani 
te kraljevine od svakoga neprijateljstva, da drži podanike u miru i po- 
koju, da ih brani od otimača, da ni od koga ne podnosi grabeža, da 
vrši pravdu bez obzira na osobe i da napokon sve ono čini i izvršuje 
što na dobroga i vjernoga bana onih kraljevina spada. 

Da bi pak isti knez Nikola znao točno za svoju godišnju plaću, 
učinili smo s njim pogodbu za šesto lako oružanih konjanika, te će za 
svakoga od njih dobivati godišnju plaću po dvadeset forinti. Kad pak 
bude u službi našoj i naših kraljevina, dat ćemo njemu u ime mjesečnine 
svakoga mjeseca za svakoga konjanika po dva forinta; uz to morat će 
on držati četiristo pješaka, za koje će mu se svaki mjesec plaćati po 
dva forinta. A za uzdržavanje njegova stola, za držanje uhoda i slanje 
poklisara, kako potreba vremena traži, dat će se njemu kroz godinu 
četiri tisuće ugarskih forinti. Za potkrepu ove naše odredbe izdali smo 
i dajemo ovaj naš list knezu Nikoli Zrinskomu. U Beču, dvadeset i sed- 
moga prosinca godine Gospodnje 1542, kraljevanja našega rimskoga dva- 
naeste, a u ostalim kraljevinama šesnaeste«. 

Tako je uoči novih i teških borba s Turcima dobilo Hrvatsko Kra- 
ljevstvo za bana junačkoga kneza Nikolu Zrinskoga. 


(Banovanje kneza Nikole Zrinskoga (1543—1556); 
peta provala Sulejmanova u Ugarsku; pad Valpova, 
Orahovice, Čaklovca, Bijele Stijene, Vočina, Stup- 
čanice i Brezovice (1543); nastavak turskih osvaja- 
nja u Ugarskoj i Slavoniji; pad Kraljevine Velike 
(1544) i utvrđivanje Siska; poraz Bildensteina i 
Zrinskoga kod Konjščine (4. svibnja 1545) i pad gra- 
da Moslavine; petogodišnje primirje s Turcima (19. 
lipnja 1547). Erdeljski poslovi od godine 1548. do 
smrti Jurja Utišenića (17. prosinca 1551); obnova 
rata s Turcima (1552) i pad Virovitice (1552), Čazme 
i Dubrave; mejdan Nikole Zrinskoga kod Đurđevca 
(24. kolovoza 1554). Prva podsada Sigeta (11. lipnja 
—31. srpnja god. 1556) i bojevi Nikole Zrinskoga 
kod Rinje (22. i 23. srpnja god. 1556); pad Kostajnice 
(17. srpnja god. 1556). Nikola Zrinski riješen banije 
(25. prosinca god. 1556), a Ivan Ungnad vrhovne ka- 
pitanije) Otkad su Bribirski knezovi prešli u Zrin, te 
postali knezovi Zrinski (1347), oni su više od jednoga stoljeća 
slabo utjecali na razvoj hrvatske povjesnice. Tek za kneza Petra II 
(1435—1493), djeda bana Nikcle, pomaljaju se opet iz svoje zabiti, 
napose od onoga časa kad se nakon pada Bosne turska sila primakla 
k rijeci Uni, pa tako i njihovim gradovima: Zrinju, Gvozdansko- 
mu, Pedlju i drugima. Petar bijaše također od kralja Matijaša Kor- 
vina 21. veljače 1463. dobio povelju kojom je kralj dopustio njemu 
i njegovim potomcima da mogu na svojim posjedovanjima tražiti i 
kopati rude zlata, srebra, olova i drugo bez ikakve daće. Tako biše već 
za Petra u Gvozdanskom otvoreni rudnici, uz koje je poslije za kralja 

Ferdinanda I nastala kovnica novaca. Petrov sin Nikola III (1498—1534) 
primio je od rečenoga kralja 18. studenoga 1529. povelju, kojom mu 
je podijeljeno pravo kovanja srebrnih ugarskih filira, pa su se zaista 
kroz nekoliko godina u Gvozdanskom novci i kovali. Uz to je knez 
Nikola III kao šurjak posljednjega krbavskog kneza Ivana Karlovića 
(po ženi svojoj Jeleni) nakon smrti njegove (1531) s kraljevim dopu- 
štanjem preuzeo njegove gradove Medvedgrad, Lukavec i Rakovec u 
kraju između Kupe i Drave. Napokon su sinovi njegovi prikupili svo- 
joj državini još i neke gradove vranske priorije, osobito Kostajnicu na 
Uni, Božjakovinu kod Zagreba i Pakrac na krajnjemu istoku tadanje 
Križevačke županije. 





SREBRNI GROŠ, KOVAN U GVOZDANSKOM 
za kneza Nikole Zrinskoga Starijega god. 1527. do 1534. Na prednjoj strani vidi se lik kralja 
Ferdinanda i naokolo napis: DOMINUS ADIU(TOR) ET PROT(ECTOR) MEUS. PS. 7, Na stražnjoj 
strani ili naličju (orlova krila) i naokolo natpis: MONETA NICOLAI COMITI(S) ZR(INIENSIS). 


Sin Nikole III novi ban hrvatski Nikola (IV), bio je po tom jedan 
od najuglednijih velikaša hrvatskih kad ga je zapala banska čast. Bio 
je tada jedini muški potomak od roda Zrinskih. Jedna mu je sestra bila 
udata za Franju Tahija od Susjedgrada, a druga za Ivana Alapića od 
Velikoga Kalnika. Bansku čast preuzeo je na samu Novu godinu 1543, 
a malo zatim sastao se i sabor Hrvatske i Slavonije na kojemu bi sve- 
čano za bana priznat i uveden. Kraljevski komisari na tome saboru 
bili su Franjo Baćan i Luka Sekelj, te je prvi o tom 31. siječnja 1543. 
izvijestio ostrogonskoga nadbiskupa i ugarskoga namjesnika Pavla Var- 
du ovako: »Želim da zna vaše prečasno gospodstvo kako je kraljevsko 
veličanstvo mene i Luku Sekelja poslalo u Kraljevinu Slavoniju, gdje 
smo sve poslove dobro izvršili, bana Zrinskoga njima postavili, kojega 
su drage volje (grato animo) primili jer je teško kada ban bio tako 
nuždan kao sada. Još smo odredili da drže sudove, te smo i prisjedni- 
cima (suda) plaće ustanovili. Oni su napokon u svemu najveću vjernost 
i pokornost kraljevskomu veličanstvu pokazali. Prihvatili su da će dati 
kraljevskomu veličanstvu ratnu daću (subsidium) od dvije forinte; 
jednu smjesta, a drugu na Duhove. Kmetovi koji stoje pod gradovima 
spremni na bijeg platit će po pol forinte, a oni koji su po selima dat 
će čitavu forintu. Jer ti su Emčtovi stradali ne toliko od Turaka koliko 
od pomora i gladi, pa i sada pogibaju...« Sačuvan je popis ratne daće, 
dopuštene na tom saboru, iz kojega doznajemo kako je Slavonija bila 
tada tako opustošena da se u njoj samo 10.645 ognjišta moglo opore- 

zovati (u Križevačkoj županiji tek 1501). Hrvatsku na jugu Kupe pa 
do Une i do mora nisu ni oporezovali; ona je još od kralja Vladislava 
lI bila oproštena od ratne daće, jer je bila nemilo poharana. 

Novoga bana Nikolu Zrinskoga zapala je prva zadaća da brani po- 
vjereno mu kraljevstvo od Turaka, koji su se spremali na nove provale 
u Hrvatsku, Slavoniju i Ugarsku. U to ime podržavao je živahne sveze 
s Tomom Nadaždom, vrhovnim kapitanom Ugarske, kao i s Ivanom 
Ungnadom, Saplinom Štajerske i vrhovnim kapitanom kraljevskih četa 
u Ugarskoj, Slavoniji i nasljednim pokrajinama. Uz to je banu bilo u 
samoj zemlji smiriti borbe između velikaša i skučiti odmetnike, kao 
Petra Keglevića. Dne 14. veljače boravi Zrinski u Varaždinu, odakle 
poziva Nadažda da opskrbi hranom svoj grad Veliku; uz to mu javlja 
kako se knez Juraj II Frankapan Slunjski krati Nadaždu ustupiti grad 
Steničnjak, tvrdeći da je njegova plemenština. Malo dana poslije, 21. 
veljače, boravi ban u štajerskom Optuju, odakle moli Nadažda da 
primi u svoju službu njegova šurjaka Ivana Alapića, koji imade vrsnu 
četu konjanika, podobnih za svaki posao. Prvih dana ožujka već je ban 
u svom kaštelu Lukavcu u Turopolju, pa se tuži Nadaždu da od slavon- 
ske ratne daće nije ubrana ni prebita para (neque in partibus Scla- 
uoniae unicus obolus est exactus), a k tomu nije od kralja primio 
obećane plaće pa nema čime da namiri svoje službenike i vojnike. Ipak 
se sprema poći na jug u Hrvatsku, gdje će se sastati s knezom Slunj- 
skim, jamačno radi Steničnjaka. Međutim knez Juraj Slunjski ostao 
je tvrd, pače se združio s ostalim Frankapanima, sa svojim svojakom 
knezom Blagajskim, a i s odmetnim Petrom Keglevićem da obrani svoj 
posjed, Zaprijetio se pače da će zatražiti i tursku pomoć, ako inače ne 

i moglo biti. Ban se nato vratio u Lukavec, pa je odanle 30. travnja 
pisao Ivanu Ungnadu neka mu što prije pošalje topove za podsadu 
Steničnjaka, jer inače ne bi mogao svladati otpornika, a tim bi stradao 
samo kraljevski ugled u onim krajevima. 

U rečenom pismu zaklinje ban Ungnada da ispuni njegovu molbu, 
»jer bi se stvar morala izvršiti prije nego nas zapadne drugi posao 
povodom dolaska turskoga cara, za kojega smo doznali 
od naših zarobljenika da će se ove godine svakako podići na Ugarsku.« 
Nikola je Zrinski bio zaista dobro obaviješten, jer se je sultan Sulej- 
man II bio već spremio za petu provalu u Ugarsku da se osveti za 
prošlogodišnji napadaj na Budim i Peštu. Pripravljao se kroz čitavu 
zimu da podigne vojsku od 200.000 ljudi, a 26. travnja pošao je iz 
Drinopolja na sjever prema Savi. Mnogo prije njega podigao se bosanski 
paša Ulama i provalio u Slavoniju. Već 15. travnja piše Ivan Ungnad 
Tomi Nadaždu da su Turci naglo nahrupili (subita irruptione), te 
osvojili Čaklovac (Schakocz) i Bijelu Stijenu (Wallesti- 
num), pače i varoš Čazmu ili Začezan. I hrvatski ljetopisac Vramec 
javlja za godinu 1543. ovako: »Ulama baša bosanski vuze z vojsku gradi 
Očin, Stupčenicu, Čakovaci Bijelu Stenu«. Povjesni 
čar Istvanffy priča o toj provali potanje. Po njemu je Ulama odmah s 
proljeća provalio u preostalu Slavoniju. Njemu se bijahu pridružili kliški 

sandžak Murat-beg (Šibenčanin) i još neke paše. Granice Slavonije bile 
su tada slabo uređene; narod se bijaše već odavna od straha na sve 
strane razbježao, a u pojedinim međašnim gradovima prema Požeškomu 
sandžaku bilo je malo vojske s malo ognjenoga oružja i još manje 
hrane. Ulama pao je najprije pod grad Vočin (Vučin, Athina) između 
Križevaca i Požege, koji je pripadao Urbanu Baćanu, a zapovijedao je u 
njemu s malo posade Stjepan Paprotović. Turci su počeli udarati na 
gd iz topova; junački Paprotović uspeo se na zidine da razvidi odakle 

i se Turcima moglo najviše naškoditi. No uto ga je pogodilo neprija- 
teljsko zrno, a malena se je posada predala Turcima pod pogodbu da 
smije slobodno otići. Malo zatim došao je u tursku vlast i jedan grad 
Stjepana Banića, po imenu Stupčanica (Sophroncia), i napokon 
Bijela stijena (Belostina), koju bijaše nedavno Petar Keglević 
oteo Kati Baćani, udovi srpskoga despota Jovana. Oba grada zapremili 
su Turci lako, jer su se njihove posade već prije od straha razbjegle. 
Iza toga pošao je Ulama na istok prema gradu Orahovici (Rahocia), 
u kojemu je tada gospodovao zloglasni Ladislav More. Taj se prepao 
goleme turske sile pa je pobjegao u Ugarsku, dok su Turci zauzeli 
njegov grad. More ipak nije umakao svojoj sudbini, jer su ga Turci 
malo zatim s dva njegova sina u Ugarskoj zarobili te poslali u Carigrad, 
gdje su ga bacili u tamnicu. Da se riješi robije, prešao je sa svojim si- 
novima na islamsku vjeru. 

Čekajući sada bosanski paša Ulama, kojemu se bijaše pridružio 
još i požeški sandžak Murat-beg, na dolazak sultana Sulejmana i nje- 
gove velike vojske, pošao je pod znameniti grad Valpovo, koji je 
pripadao zarobljenomu od kralja Ferdinanda Petru Perenju i bio jedino 
mjesto u istočnoj Slavoniji koje je dosad ostalo u vlasti kršćanskoj. 
Gradom je zapovijedao kapitan Mihajlo Arky (Archius), vrli junak i 
iskusan vojvoda (ite apprime militaris ac plurimorum  stipendiarum 
veteranus), koji bijaše grad opskrbio dobrom posadom i hranom, te je 
mogao kroz dulje vrijeme odbijati turske navale. Dne 9. lipnja javlja 
ban Nikola Zrinski iz svoga grada Lukavca kranjskomu kapitanu Nikoli 
Jurišiću o podsadi Valpova: »Grad Valpovo nisu Turci nipošto još uzeli, 
ali su ga čvrsto opasali (strictissima obsidione) požeški paša Murat-beg 
i bosanski paša Ulama. Mi pak zapovjedili smo svoj gospodi ove kra- 
ljevine da poteku onomu gradu u pomoć. I vaše bi velemožno gospod- 
stvo dobro učinilo da ma čim pomogne tomu gradu, jer mi sami sa 
600 konjanika ne možemo njima (Turcima) ni najmanje odoljeti«. Ali 
ni banu ni Valpovu nije bilo pomoći niotkuda. Ban se 22. lipnja iz 
grada Lukavca tuži Tomi Nadaždu ovako: »Pisao sam gospodinu namje- 
sniku i savjetnicima kraljevskoga veličanstva u Požun kako o tom 
kako bi se pohitalo u pomoć gradu Valpovu, tako i o mojim zasebnim 
poslovima. Neka zna vaše velemožno gospodstvo kako mi je rečeno 
da vaša velemožnost skuplja vojsku na obranu toga grada. I ja sam bio 
uvijek pripravan sa svojim četama, a spreman stojim i sada, te svaki 
sat očekujem zapovijed od gospode savjetnika i vaše velemožnosti. Sada 
ponovo molim i zaklinjem vašu velemožnost neka se pobrine da se 
onomu gradu pomogne. Ja sam gotov sa svime što mogu podići, poći 

i služiti ondje gdje mi zapovjedite, te pokazati da su lažne potvore 
onih koji me pred kraljevskim veličanstvom oklevetaše da ne držim pot- 
puni broj svojih četa. Ako ljudima i onim kaštelanima (u Valpovu) 
smjesta ne pomognemo, stalno je da ne ćemo moći više dobiti kaštelana 
za krajiške gradove kad budu vidjeli da ih tako ostavljamo.« 

Međutim molbe bana Nikole nisu hasnile: Valpovu ne stiže pomoć 
niotkuda. Uto je i glavna turska vojska pod Sulejmanom, za koju biše 
još na početku lipnja sagrađeni mostovi kod Petrovaradina i Osijeka, 
stigla pod Valpovo i stala na nj udarati iz najtežih topova. Ban Zrinski 
piše 24. lipnja iz Lukavca namjesniku ugarskomu Pavlu Vardi i vrhov- 
nomu kapitanu Tomi Nadaždu kako je sultan sam glavom stigao pred 
Valpovo (caesar est sub Walpo), pa dodaje: »Spreman sam poći u Beč 
ili u Ugarsku, ili opet ostati u Slavoniji na granici te služiti kako se 
god zgodnije vidi njegovu veličanstvu i vašemu prečasnomu i vele- 
možnomu gospodstvu«. Ali već dan prije toga pisma — 23. lipnja — 
bila je sudbina Valpova odlučena, Junački Arky branio je grad neko 
vrijeme i protiv sultana; no napokon pobunila se protiv njega posada 
i seljaci koji se bijahu u grad sklonili. Buntovnici zarobiše svoga voj- 
vodu i 23. lipnja predadoše sultanu njega i grad. Po jednoj vijesti dao je 
sultan Arkija potajno smaknuti; druge vijesti kažu da je Sulejman 
junaka pomilovao i poklonio mu život i darovao mu neko imanje kod 
Budima. Dne 3. srpnja obavijestio je Franjo Baćan štajerske staleže 
o padu Valpova ovako: »Taj (neki Turčin zarobljen kod Pečuha) priča 
da se Valpovo branilo dva mjeseca, dok nije sam sultan onamo 
došao te varoš topovima razasuo. Ali grad ipak se nije htio pre- 
dati dok i njega nisu tako razvalili da se nije moglo dulje u njemu 
zadržavati. K tomu je grozni smrad od leševa gore i dolje onemogućio 
dalji boravak. Pošto se nato i grad predao, turski je sultan one koji 
su se u njemu tako dugo održali pomilovao i plaću im obećao, tako 
da bi i ostali uza nj na njegovu dvoru«. 

Za podsade Valpova umro je u gradu Čazmi ili Začezanu 2. lipnja 
zagrebački biskup Šimun od Erdeda i bio pokopan u stolnoj crkvi za- 
grebačkoj. Odmah nakon njegove smrti moli ban Nikola 4. lipnja iz 
Lukavca kralja Ferdinanda da bi mu gradove i posjede zagrebačke 
biskupije, koji su na granici i izloženi neprijateljskim napadajima po- 
dijelio barem na tako dugo vrijeme dok ga inače namiri. Još pita Zrin- 
ski odakle će primati ili očekivati plaću, »jer ako mi se laća moja ne 
isplati, to može vaše veličanstvo samo nagađati da ću biti posve ne- 
sposoban (omnino insufficiens) da vršim službu vašega veličanstva«. 
Kralj je molbu banovu da mu dade imanja zagrebačke biskupije već 
22. lipnja odbio; ali mu je podjedno navijestio kako je naložio ugarskoj 
komori da mu isplaćuje plaću kako je to i prijašnjim banovima činila. 
Međutim, Nikola ipak nije ništa primio. Dne 23. srpnja tuži se on iz 
svoga grada Rakovca kralju Ferdinandu kako od nastupa banije do 
onoga dana nije dobio gotovo ništa, tako da mu je kralj već dosad 
dužan 12.000 forinti. Uza sve to drži na granici do 1000 konjanika i 
spreman je poći kamo god zapovjedi kralj ili vrhovni kapitan Ivan 
Ungnad. »Molim najponiznije neka se vaše veličanstvo za mene pobrine 

da ne moram otpustiti svojih vojnika, koje ne ću moći u Ugarskoj 
držati ako mi se ne dade novaca. Neka stoga zapovjedi istomu gospo- 
dinu Ivanu Ungnadu da mi novaca dade. Ja sam glavom bit ću ondje 
tako dugo dok bude volja vašega veličanstva, ali službenika svojih ne 
bih bez novaca mogao pridržati.« Zrinski se ipak spremio na put u 
Ugarsku, te je već 8. kolovoza, putujući onamo, boravio u Varaždinu. 
Sultan Sulejman bijaše odmah nakon pada Valpova prešao preko 
Drave u Ugarsku, gdje je za nekoliko dana osvojio tvrdi grad Sikloš. 
Odmah zatim predao mu se i Pečuh. Dne 22. srpnja bio je već u Budimu, 
gdje ga je svečano dočekao paša Muhamed Jagioglu. Slijedećega mjeseca 
kolovoza osvojio je Ostrogon (10. kolovoza) i neke manje utvrde, a 
1. rujna zavladao je Stolnim Biogradom, odakle je razaslao na sve strane 
glasove o svojoj pobjedi. Dok je redovna vojska otimala gradove i 
utvrde, karačile su neredovite čete na sve strane. S jednom takvom 
četom sukobio se ban Nikola Zrinski kad je iz Varaždina jašio prema 
Đuru, gdje se sabirala vojska kralja Ferdinanda. Bili su to Tatari 
koji su haračili oko Blatnoga jezera. Združivši se s više ugarskih ple- 
mića (s Andrijom Batorom i Emerikom Verbecom), zatim s Pavlom 
Ratkajem, kapitanom u Papi, udari Zrinski prema Šomljovu, gdje je 
bilo najviše tatarskih haračlija. Kad su Tatari spazili kršćanske čete, 
pohitali su sa svih strana da se brane. Kao dažd obasule su njihove 
strelice banovu vojsku. Ali prvi bojni red njegovih vojnika, među njima 
Pavao Ratkaj s Nikolom Radovićem i s dva Bartola Hrvata, udario je 
na njih oštrim kopljima te ih je mnoge poubio. Tatari, međutim sipali 
su neumorno svoje strijele, pa je tako i više Hrvata poginulo, kao 
poimence Grgur Farkašić, banov časnik, kojega je pogodilo deset ne- 
prijateljskih strelica. Boj je bivao sve žešći. Vidivši to ban Zrinski 
umiješao se i sam u borbu, pa udarivši na Tatare sprijeda i s boka 
natjerao ih je napokon u bijeg. Do 3000 Tatara utopilo se na bijegu u 
susjednoj močvari, a Zrinski zarobio je bogat plijen, osobito mnogo 
konja. U boju dopanuo je i sam rane, ali ju je lako preboljeo. 
Nekako u isti mah, kad se Zrinski ponovo proslavio u Ugarskoj, 
održala su i hrvatska gospoda pobjedu nad Turcima u svojoj domovini. 
Hrvatski kroničar Tomašić piše: »Godine gospodnje 1543. dođoše Turci 
u Hrvatsku, pustošeći naime Ribnik, Metliku, Novigrad, Krupu, Bosi- 
ljevo i premnoge druge (gradove), te vodeći sa sobom mnogo nesretnih 
duša. Tada se podigoše gospodin Petar Keglević, knez Juraj Frankapan 
knez Blagajski i knez Frankapan Tržački, pa zajedno s čitavim plem- 
stvom Hrvatske, pače i sa bijednim kmetovima oboriše se na dan sv. 
Bartolomeja (24. kolovoza) u Gackoj na neprijatelje, te razbiše nemilo 
Turke«. I Vramec zapisao je vijest o hrvatskoj pobjedi: »Razbiše Turke 
gospoda hrvatska s knezom Petrom Keglevićem pri Otočcu v Gatskoj«. 
Junaštvo Nikole Zrinskoga i pobjeda hrvatska pri Otočcu nisu me- 
đutim utjecale na veliki rat. Sultan Sulejman, nakon što je zauzeo 
Stolni Biograd, stao se u polovici rujna iz Ugarske vraćati svojoj kući, 
ostavivši na polju Rakošu vezira Rustema sa 50.000 ljudi da brani 
tečevine posljednje vojne. Sada se tek prenuo kralj Ferdinand, koji 
bijaše na tromeđi Austrije, Moravske i Ugarske sabrao nekih 40.000 

ljudi, pače i sam došao u Požun da svoju vojsku povede na Ostrogon 
i da ga opet otme Turcima. Ali tomu kisprčtivili su se Česi i Moravljani, 
kojih je bilo polovica vojske, pa i druge čete njegove. I tako se opet 
vojska razišla, ne uradivši ništa za obranu Ugarske i Hrvatske. Posve 
je stoga prirodno da je u oba kraljevstva preotela maha velika zlovolja, 
oja se očituje i u pismu što ga je ugarsko državno vijeće 19. rujna 
pisalo samomu kralju: »Budu li se ostali narodi vašega veličanstva 
ograničli na obranu vlastite zemlje, bit će i sudbini svojoj prepušteni 
Ugri prisiljeni da se za svoj spas pobrinu drugim načinom, osobito 
pošto su njihovi podanici tajno podjareni od Turaka da im se pokore, 
jer da će im pod turskim vladanjem mnogo bolje biti. Tako se dogodilo 

da su se kmetovi već na više mjesta urotili, svoju gospodu pohvatali, 
te ih zajedno s njihovim posjedovanjima Turcima predali«. Malo zatim, 
4. listopada, sastao se ugarski sabor u Požunu, na kojemu su jamačno 
bili i zastupnici (oratores ili nuncii) Hrvatske i Slavonije. Sabrani sta- 
leži spočitavali su kralju isto što i državno vijeće; a onda su tražili 
da se ozbiljno pobrine za obranu preostale Ugarske i Slavonije. Turci 
imaju u svojim krajiškim gradovima prema ovim kraljevinama naj- 
manje deset do dvanaest tisuća ljudi, ne računajući ovamo čete u 
Bosni i Požegi kojih opet može biti osam do deset tisuća. Sličnu 
krajišku vojsku morao bi i kralj Ferdinand uzdržavati, Uz to bi tre- 
balo utvrditi ili popraviti gradove Komoran, Višegrad, Đur, Tatu, Papu 
i Vesprim, a napokon Siget i Dobrogošće u Ugarskoj. Još više trebalo 
bi se pobrinuti za preostalu Slavoniju, Iako je malo još ima, ipak je 
preznamenita i kao predziđe nasljednih zemalja austrijskih i kao izla- 
zište turskih provala u Ugarsku. I ti ostaci teško stradaju kako od 
bosanskih Turaka tako od onih koji su u Požegi. Najbliža je Turcima 
tvrđava Velika (Kraljeva Velika), a njoj su za leđima Plodin 
i Moslavina oko rijeke Save. Kod Drave jesu Brezovica i 
Virovitica, zatim neki drugi gradovi, kao Pakrac i Petro- 
vina. Nadalje su Križevci i mjesta zagrebačke bsikupije (Ča- 
zma, Dubrava, Ivanić). Sva su ta mjesta lišena svega tako da se od 
svojih prihoda ne mogu uzdržavati; ni utvrde zagrebačke biskupije ne 
mogu se same držati, budući da na mnogim mjestima nema kmetova, 
a ako ih i ima uskraćuju desetinu, »Budući da se za obranu međa 
Kraljevine Slavonije traži posebna briga, neka vaše veličanstvo milo- 
stivo misli na plaću banovu kao i na potrebnu zaštitu (krajiških) mje- 
sta«. A ta krajiška mjesta nije dosta zaštićivati kroz godinu po jedan 
ili tri mjeseca, nego za čitave vojne i trajno. 

Sabor dakle tražio je stalnu organizaciju slavonske krajine i redo- 
vitu plaću za bana. Ferdinand je međutim u svome odgovoru 6, listo- 
pada očitovao da ne može njegovoj molbi ugoditi, nego neka se staleži 
sami pobrinu da pronađu način i sredstva kako da se slavonski međašni 
gradovi osiguraju i ban Zrinski namiri. Malo dana zatim odvratili su 
opet staleži kralju da se ne mogu domisliti načinu kako da se ban 
namiri. U prijašnje se vrijeme ban plaćao od prihoda slavonske tride- 
setnice (ea wricesima sclavonica); no budući da se taj prihod od stano- 
vitog doba upotrebljuje za drugo, a uz bana moraju se uzdržavati i dva 
vrhovna kapitana koji drže vojske, to ne znaju odakle bi se to smogli. 
Dok se međutim nešto ne odredi neka se ban i oba kapitana plaćaju od 
prihoda komore, tridesetine i ratne daće koja bi se nametnula slo- 
bodnim gradovima i rudnicima. 

Natezanje između kralja i sabora ozlojedilo je bana Zrinskoga. Vi- 
deći kako dužnu plaću ne prima, a bez novaca ne može ništa da čini 
za obranu zemlje, poslao je svoga glasnika ugarskomu namjesniku i 
državnim savjetnicima u Trnavu, te se na banskoj časti zahvalio. Nato 
se opet za nj zauzeo sabor koji se bijaše sastao u Banjskoj Bistrici u 
studenom 1543. Staleži molili su kralja neka se pobrine da se Nikola 
Zrinski uzdrži u banskoj časti koje se netom odrekao. Nadalje po- 

dastrli su i druge molbe glede Slavonije. Kralj neka zapovjedi vrhov- 
nomu kapitanu Ungnadu da pomaže bana pri pobiranju ratne daće na 
posjedovanjima pokojnoga Ernušta (Hampova), a Nadažda pri gradnji 
utvrda nasuprot gradova Čakovca i Strigova, koje je još uvijek Petar 
Keglević držao. Još neka kralj naloži onima koji u Slavoniji vojuju 
da pomažu bana kako protiv Turaka tako protiv buntovnika i tajnih 
neprijatelja; napokon neka pošalje dva pouzdanika, po imenu Pavla 
Ratkaja i Tomu Kamaraja, koji će izraditi u staleža Kraljevine Slavo- 
nije da i oni prihvate sve zaključke ovoga sabora u Banjskoj Bistrici, 
pa da se čitava ratna daća, koja se sada ondje pobira, upotrebi za na- 
mirenje bana Nikole Zrinskoga. Uz to nisu staleži propustili ni ove 
zgode, nego su zamolili kralja da vrati jednom slobodu Petru Perenju i 
Ludoviku Pekriju. 

Dok je sabor u Banjskoj Bistrici vijećao, zadesio je Kraljevinu 
Slavoniju nov udarac. Nakon pada Valpova bilo je najistočnije mjesto 
u slavonskoj Podravini kaštel Brezovica (Berzeweze) između Vaške 
i Virovitice. Taj je kaštel zajedno s trgovima Brezovicom, Ivancem i 
brojnim selima pripadao iločkomu knezu Lovri; nakon smrti njegove 
dobili su ga 1524. senjski kapitan i kliški kaštelani Grgur Orlovčić i 
Petar Kružić; napokon su ga po Orlovčićevoj udovici Marti, udatoj po 
drugi put za Pavla Kerečenja, primili rečeni Pavao Kerečenji i sin mu 
Ladislav. U potonje je vrijeme uz gospodara Ladislava Kerečenja branio 
taj kaštel kapitan Budanec, koji je s jednim dijelom posade pošao na 
vojničku vježbu u Viroviticu. To je dočuo požeški sandžak Murat-beg, 
pa je 5. studenoga 1543. s vojskom svojom nahrupio na Brezovicu. Prije 
nego što su čete iz susjednih gradova (Virovitice, Grabrovnika ili Klo- 
štra) mogle pohititi u pomoć, već je sutradan (6. studenoga) Brezovica 
bila u turskim rukama. Padom toga kaštela biše napušteni gradovi 
Pakrac i Petrovina, pa se tako turska vlast primakla Virovitici u Po- 
dravini i Velikoj u Posavini. Pače i Virovitici zaprijetila je najveća 
opasnost kako se razabire iz izvještaja različnih kapitana i kaštelana u 
slavonskoj krajini na štajerskoga kapitana i kaštelana u slavonskoj 
krajini na štajerskoga kapitana Luku Sekelja od Kevenda i Ormuža. 
Ivan Ungnad naime, vrhovni kapitan kraljevskih četa u Ugarskoj i 
Slavoniji, bijaše radi opće nedaće u ratu s Turcima tako ozlovoljen 
da je od kralja Ferdinanda zatražio otpust. Kralj se neko vrijeme opirao, 
pače je Ungnada nastojao skloniti da ostane, te mu je u to ime i pove- 
ljom od 9. listopada 1543. darovao grad i varoš Varaždin; ali Ungnad 
ostao je tvrd. Ni ponovne pohvale kralja Ferdinanda 27. prosinca, a 
ni molbe štajerskih staleža nisu koristile, i tako je napokon Ferdinand 
12. siječnja 1544. Ivana Ungnada riješio vrhovne kapitanije. Vrhovnim 
kapitanom imenovao je vrsnoga vojvodu Leonharda Velsa, a kapitanom 
za Slavoniju Jurja Wildensteina (Bildenstein). 

Nikola Zrinski bijaše se međutim ipak sklonio da zadrži bansku 
čast. Oko 13. studenoga 1543. boravio je u svom gradu Gvozdanskom, 
gdje je izdao jamčevno pismo za Ludovika Pekrija, kojega je kralj na 
njegov zagovor pustio iz tamnice. Poslije toga bavio se ban uređiva- 
njem svojih porodičnih posal«. Još 17. lipnja 1543, bijaše se on u Ozlju 

oženio Katarinom, sestrom Stjepana II Frankapana, posljednjeg muškog 
potone ozaljske loze. Tako su se združile dvije najmoćnije porodice 

atske onoga doba. Dne 1. veljače 1544. sastali su se Nikola Zrinski 
i šurjak mu Stjepan Frankapan u Zagrebu, gdje su pred kaptolom uta- 
načili znameniti ugovor o zajednici dobara i međusobnom nasljedstvu. 
Promotrivši ugovarajuće stranke (Nikola Zrinski i Stjepan Frankapan) 
teške prilike svoga doba, koje čine da velike opasnosti prijete ne samo 
pojedinim velikašima nego također istim krunjenim glavama kako zbog 
domaćih buna i razmirica tako i zbog neprestanih navala turskih, odlu- 
čiše da će se sjediniti i udružiti svoje sile da im tako lakše bude stati 
i terete nositi, i da tim načinom budu podobni što veće službe činiti 
kralju svomu Ferdinandu, od kojega ih ne će odijeliti nikakove teškoće, 
i državi za koju su njihovi pređi uvijek najveće žrtve prinosili, osobito 
pak za Bele IV kojega bijahu Tatari potrli. U to se ime dakle primaju 
ugovarajući knezovi međusobno kao rođena i diona braća, kao da su 
od jednoga oca rođeni. Među sobom uvode oni potpunu zajednicu do- 
bara određujući da Zrinskomu bude na sva Frankapanova imanja i na 
njihove dohotke toliko prava koliko ga ima sam Frankapan, — ai 
obratno. Dalje se obvezuju da će u svojim nutarnjim i vanjskim poslo- 
vima biti vazda složni i jednodušni. Napokon određuju da će u slu- 
čaju ako jedna stranka izumre, sva njezina imanja preći na preživjelu 
stranku. Vrijedno je spomenuti da je Zrinski u taj mah držao sedam - 
naest gradova i imanja (Zrin, Gvozdansko, Pedalj, Krupu, Novi »u 
Kostajnici«, Mutnicu, Jamnicu, Lješnicu, Novi »na granici«, Kostajnicu, 
Komogovinu i Prekovrški grad, zatim Medvedgrad, Lukavec, Božjako- 
vinu, Vrbovec i Pakrac), dok je državina kneza Stjepana Frankapana 
brojila dvadeset i pet gradova (Ozalj, Ribnik, Dubovac, 
Novigrad, Zvečaj, Skrad, Lipu, Mlaku ili Despotovicu u Zagrebačkoj 
županiji, Modruše, Vitunj, Ogulin, Plaški, Jasenicu, Ključ, Peć, Janjac 
i Lukovdol u Kninskoj županiji, i napokon Grobnik, Trsat, Bakar, Hre- 
ljin, Drivenik, Grižane, Bribir i Novi u Primorju ili Vinodolu). 

U isto doba, kad je ban Zrinski ugovorom o zajednici dobara sa 
Stjepanom Frankapanom Ozaljskim, premda su protiv njega prosvjedo- 
vale ostale loze Frankapana (slunjska i brinjsko-tržaška; cetinska bijaše 
1543. izumrla), znatno podigao vlast svoju i svoga roda, te je opet pri- 
kučio k moru, od kojega je dva stoljeća bila potisnuta, pobrinuo se 
i za ojačanje povjerenoga mu kraljevstva da uzmogne lakše odoljeti 
novim turskim provalama. Nema nikakove sumnje da je baš njego- 
vom pobudom zagrebački kaptol stao o tom snovati kako da utvrdi 
Sisak. Padom naime Jasenovca bijaše Turcima otvoren put u zemlju 
među Dravom i Savom, te ih je jedina Velika (Kraljeva Velika) mogla 
neko vrijeme zaustavljati. Još u travnju 1544. radilo se o tom da se 
barem jedno mjesto na Savi utvrdi. Izbor pade na Sisak, koji je svojim 
smještajem na stjecištu Kupe i Save branio ne samo Pokupje nego i 
gornju Posavinu. Znamenitost Siska cijenila se još za rimskoga vlada- 
nja i u prvo vrijeme srednjega vijeka za Ljudevita Posavskoga; no u 
drugoj polovici srednjega vijeka zanemaren bi Sisak gotovo sasvim. 


PRILOG 12 


NJAOXVI N HIXSNINZ VAOZANN GVUD 





PRILOG 13 





GRAD NEHAJ KOD SENJA 


Grad Nehaj uzdiže se na jugu grada Senja na strmoj, 64 metra visokoj hridini. 
XVI stoljeća hrvatski junak i senjski kapitan Ivan Lenković. Već 1550. predlagao je Ivan Lenković da 
se na onoj hridini južno od Senja podigne jaka utvrda da bude branik i gradu Šeuju i čitavoj drazi 
Senjskoj. Još iste godine dopustio je kralj Ferdinand za gradnju te utvrde do 5000 rajnskih forinti. 
Gradnja bi započeta godine 1551. te se nastavljala kroz više godina, tako da je god. 1558. bila dovršena. 
Tom prigodom dao je Lenković razvaliti sve kuće, crkve i samostane, koji su stajali izvan zidina grada 
Senja da se ne bi Turci u njima ugnijezdili. Nijemci su prozvali grad Nehaj: 
DER NEWE THURN. 





gradio ga je u polovici 

Sada, nakon što je istočna Slavonija dopanula turskih ruku, postao je 
Sisak ponovo znatno obrambeno mjesto za preostalu Slavoniju. Zagre- 
bački Kaptol, kojemu je mjesto pripadalo, već je u travnju 1544. počeo 
podizati utvrdu, koja je pod jesen bila toliko već dovršena da se mogla 
smjestiti u nju knal&Ka posada. Dalje utvrđivanje nastavljalo se slijede- 
ćih godina, te je ban Zrinski god. 1545. sam došao u Sisak da ogleda 
njegovu utvrdu. 

Utvrđivanje Siska započelo je u sretan čas po Slavoniju i Hrvatsku, 
jer su uto Turci nastavili ratovanje od prošle godine. Sam sultan nije 
doduše pošao na vojnu, ali su zato paše i sandžaci od Budima do Bosne 
otimali redom kršćanske gradove i kotare. Budimski paša osvojio je 
još prije 10. svibnja 1544. tvrdi Višegrad, našto je zavladao Novigradom, 
Hatvanom i drugim mjestima u Ugarskoj. Ferdinandovi kapitani mogli 
su se tek braniti, jer kralj nije nikako mogao skupiti veće vojske, Dok 
je budimski paša osvajao po Ugarskoj, spremao se bosanski paša Ulama- 

eg sa svojim sandžacima na Hrvatsku i Slavoniju. Dne 20. svibnja 
javlja kapitan Juraj Wildenstein iz Varaždina štajerskim staležima da 
su Ulama-beg i Murat-beg prešli Savu i da kane podsjesti sam Varaždin. 
Međutim navala turska bila je ovaj put naperena na Veliku (Kra- 
ljevu Veliku), za koju je ugarski sabor još prošle godine molio kralja 
da je iz ruke Tome Nadažda primi pod svoju skrb i da je ili dobro 
opskrbi ili posve razvali da ne dođe u turske ruke. Istv4nffy priča da 
su bosanski paša Ulama i hercegovački sandžak Malkoč-beg došli pod 
Veliku te je podsjeli. U gradu se bijaše sklonilo od straha mnogo kme- 
tova tako da ih je bilo više nego vojnika. Neki Andrija Pilat, službenik 
Vuka Svetačkoga (de Zeniche), koji bijaše također u grad pribjegao, 
sklonio je kmetove da su grad protiv volje posadnih vojnika Turcima 
predali. Kmetovi su se nadali za to nagradi i slobodi; ali Turci su ih 
smjesta poubijali, dok su vojnike zarobili, pa ih poslije uz otkup pustili 
na slobodu. I Vramec piše u svojoj kronici za godinu 1544.: »Grad 
Velika zavjet be od Turkov izdan od nekih kmetičev.« Vijesti kroničara 
potvrđuje kapitan Juraj Wildenstein koji 10. srpnja iz Varaždina javlja 
da je (Kraljeva) Velika pala, premda grad nije bio ni malo oštećen 
kako pripovijeda sluga kapitana Marka Tomasovića, 

Pad Velike opet je silno uznemirio ne samo bana Zrinskoga i kapi- 
tana Jurja Wildensteina nego i kapitane preostalih krajiških gradova. 
Napose se boje za Viroviticu, za koju vapi za pomoć gospodar njezin 
Stjepan Banić od Donje Lendave kaštelan njezin Ivan Salaj i provizor 
Martin Paxi. Ban Zrinski stoji na straži u Gvozdanskom, pa javlja 
odanle 25. srpnja Wildensteinu: »Jučer vam obznanih da će Turci doći 
i podsjesti jedan naš grad, Krupu ili Kostajnicu. Sada je k nama sko- 
kom došao jedan pribjeg iz Kostajnice, koji zalaže svoju glavu da će 
tako biti. Stoga vas molimo da budete spremni i da pišete gospodinu 
Velsu i ostaloj gospodi neka nas ne ostave već neka nam budu u 
pomoć. Vapaji i molbe nisu ovaj put ostale bezuspješne. Grad Zagreb 
bi utvrđen i posada u nj smještena, Virovitica bi hranom opskrbljena, 
u Ivanić grad posada poslana pod vojvodom Markom Tomasovićem. 


u 

NIKOLA ZRINSKI SIGETSKI. 


Po suvremenom drvorezu Matije Ziindta. 


Napokon biše razmještene straže, koje će paziti na kretnje neprijatelja, 
tako isto biše određena mjesta za vituljače (kreuthfeilet) koje će navi- 
ještati dolazak Turaka. 

Izložene pripreme zaustavile su napredovanje Turaka u Slavoniji i 
Hrvatskoj. Činilo se pače kao da će zaredati mirnija vremena, jer je 
kralj Ferdinand u prosincu 1544. poslao egerskoga prepošta Jerolima 
Adurna u Carigrad da u sultana izradi mir ili barem primirje. Međutim 
Adurno umro je u Carigradu 15. ožujka 1545. prije nego što ga je 
sultan primio u audijenciju, našto se pregovaranja o miru prihvatio 
Nikola Sicco. No i to se oteglo, premda je u ljetu i sam njemački car 
i španjolski kralj Karlo V poslao u Carigrad Holanđanina Gerharda 

BANSKI PEČAT KNEZA NIKOLE ZRINSKOGA 
S povelje, izdane u. Zagrebu 26. srpnja 1553, Izvornik u arhiva Jugoslavenske akademije. Na 
Bic vidi se stari Bk, knezova Šubića Zrinskih (orlova krila), KOTI naokolo pečata: 
IGIL(LUM) . NICO(LAI) . CO(MITIS) . ZRINTEN(SIS) . REG(NORUM) . DAL(MACIE) . 
CRO(ACIE) . ET , SCLA(VONIE) . BANI. 


Veltwycka da s pomoću poslanika (Jean de Montluc) francuskoga 
kralja, s kojim se bijaše još prošle godine izmirio, utanači za čitavo 
kršćanstvo toliko potrebni mir na više godina. 

Za vrijeme ovoga ugovaranja utanačeno bi primirje s turskim pa- 
šom u Budimu, pa tako kroz čitavu godinu 1545. nije u Ugarskoj bilo 
većih okršaja. Ali bosanski paša Ulama nije mario za to primirje, već 
je s požeškim, hlivanjskim i hercegovačkim sandžakom i dalje udarao 
na Hrvatsku i Slavoniju. Već u travnju 1545. javljale su se turske čete 
na slavonskoj krajini, koje su skupljali bosanski paša Ulama, herce- 
govački sandžak Malkoč-beg, i požeški sandžak Murat-beg. Čim se to 
pročulo podigoše se i ban Zrinski i kapitan Juraj Wildenstein da im se 
opru. Wildenstein skupio je do 600 konjanika, koje su vodili u službi 
štajerskih staleža stojeći kapitani Pavao Ratkaj, Franjo Tahi, Stjepan 
Držić (Dersffi) i drugi, a banskoj četi pridružili su se sa svojim četama 
neki hrvatski velikaši, kao knezovi Juraj Frankapan Slunjski i šurjak 
mu Stjepan Blagajski, zatim mladi Petar Erdedi i jedan mladi Kegle- 
vić. Oba se vojvode pripraviše da pohitaju u pomoć ako bi Turci udarili 
na koju utvrdu ili grad. 

Međutim su Turci, njih 7000—10.000 ljudi, oko 1. svibnja 1545. iz 
grada Velike, koji bijahu prošle godine osvojili, provalili kraj Ivanića 
na sjeverozapad prema Varaždinu, te su se 2. svibnja u večer utaborili 

o bregovima kod Varaždinskih toplica. Sutradan u nedjelju 3. svibnja 
Krenuli su odanle među gorama u Zagorje prema Zlataru, ali nisu 
mnogo robili, jer ih je pratio Wildenstein sa svojih 600 konjanika. Tako 
su došli (preko Huma i Hrašćine) u dolinu Krapine do mjesta, gdje 
se Selnica u nju ulijeva i gdje je blizu bio grad Selnica ili Konj- 
sko (Conscae seu Selniciae arcis planities, pod Konjskim), današnja 
Konjšćina, koja je tada pripadala plemiću Jurju Vragoviću. Noću u 
nedjelju stigao je onamo i ban Zrinski s više stotina konjanika. Kad 
je ponedjeljak 4. svibnja jutro svanulo. hrvatski su knezovi, koji su 
bana pratili, predlagali da se ne zametne boj s čitavom turskom voj- 

skom, nego da manje čete dijele mejdan i međusobno koplje lome 
(scharmutzeln und copi prochen, ut indictis momentaneis induciis ex 
utraque acie conspicui et promptissimi militum infestis hastis sub 
publica fide concurrerent). Wildenstein i Pavao Ratkaj protivili su se 
doduše tomu predlogu, ali hrvatski su knezovi pretegli. I tako bi s 
Turcima primirje na neko vrijeme utanačeno, te sa svake strane po 
sto momaka odabrano da na očigled obiju vojska koplje lome i mejdan 
dijele. U tim viteškim igrama sudjelovali su i manji odjeli, a i pojedinci. 
Tako se među ostalima i Demirkan Španaković, zapovjednik čete bosan- 
skoga Kamengrada, ogledao na mejdanu s kršćanskim junakom Stjepa- 
nom Šegovićem. Prije boja priskočio je Španaković k Zrinskomu, sja- 
hao s konja, poklonio mu se na tursku, te ga ogrlio da tako iskaže 
počast slavljenomu junaku. 

Dok su ovako izabrane čete koplje lomile, hrvatskim je knezovima 
dodijalo gledanje, pa su mnogi ostavili bojne redove te se razišli. Ovaj 
nered u kršćanskoj vojsci upotrebiše Ulama-beg i Murat-beg da Hrvate 
zaskoče. Ulama-beg najednom proglasi da je primirje minulo, pa pre- 
šavši brzo neki jarak, koji ga je od Zrinskoga i Wildensteina dijelio, 
navali na njih svom snagom. oba vojvode upreše sve sile svoje da im 
odole; ali se njihove zatečene čete razbjegoše. Pješaci odmakoše u su- 
sjednu šumu, a za njima potekoše i konjanici, sjahavši s konja i osta- 
vivši ih Turcima za plijen. Posljednji ostadoše na bojištu Zrinski i 
Wildenstein; no i oni napokon moradoše pobjeći i skloniti se u kaštel 
Selnicu ili Konjsko. Zrinskomu ubiše Turci konja Mrkaša baš u onaj 
čas kad je preko mosta ulazio u grad; Wildenstein, ne mogavši se 
obraniti od progonećih ga Turaka, skoči s konja i baci se u duboki 
jarak, gdje bi se bio u vodi utopio da ga nije pograbio za dugu bradu 
Sten Baletić, te ga izvukao i živa donio u kaštel. Sličnim načinom 
spasli su se i drugi kapitani, kao Pavao Ratkaj, Ivan Tahi, Stjepan 
Držić. Uopće je malo kršćana poginulo ili ropstva dopanulo, jer se većina 
sklonila bud u kaštel bud u šumu, gdje ih Turci nisu mogli progoniti. 
Međutim je i Turaka nešto ostalo na bojnom polju, a među njima i 
junak Španaković. Ulama-beg nije se koristio pobjedom, pače nije ni 
pustošio po Zagorju, već se smjesta stao vraćati, i preko Dubice otišao 
u Banjaluku. 

Nedaću bana Zrinskoga i kapitana Wildensteina zabilježio je hrvat- 
ski kroničar Vramec za godinu 1545. ovako: »Miklovuša Zrinskoga, bana 
slovenskoga, pod Konjskim Turci razbiše i porobiše dosta«. Premda 
turska pobjeda nije bila znatna, ipak je nemilo zastrašila ne samo 
žitelje u Slavoniji nego i susjedne austrijske pokrajine. K tome su i 
bjegunci raznosili pretjerane vijesti. Već 5. svibnja javlja Wildensteinov 
tajnik Bartol Lehner iz Varaždina štajerskim staležima da su kršćani 
hametom potučeni: od 1500 konjanika nije uteklo ni 300, a konji su 
svi izgubljeni. Silan strah ovladao je žiteljima slobodne općine Gradeca 
kod Zagreba. Varoški sudac Bogdan i jurati jadikuju 5. svibnja u pi- 
smu na kranjskoga kapitana Ivana Werneka u Kostanjevici ova- 
ko: »... Sad vam javljamo kao posve izvjesno da golema i vrlo jaka 
turska vojska nedaleko od našega grada po toj pretužnoj kraljevini 

naokolo mačem i ognjem bjesni, da je došla svakako podsjesti ovu 
našu varoš, ali je zadovoljivši se plijenom na neko vrijeme opet otišla. 
Gospodin ban i gospodin Wildenstein digli su vojsku, što su brojniju 
mogli, pa su se oduprli njima (Turcima), ali su posve razbijeni (penitus 
profligati) i s malo (ljudi) umakli. Sad nam već uhode i zasužnjeni 
Turci javljaju da će se Turci povratiti i podsjesti ovu našu varoš. 
Molimo vas stoga za ljubav Božju i našu da nam pošaljete puškare, 
topnike i praha za topove... Inače prosvjedujemo pred Bogom i vama 
(i očitujemo) da smo u toj prostranoj varoši posve nedostatni za suzbi- 
janje tako preokrutnoga neprijatelja i ne će biti naša krivnja ako se 
dogodi nesreća ovoj našoj varoši i poslije onoj vašoj domovini. .« 
Dne 6. svibnja izvješćuje iz Varaždina sam Wildenstein štajerske staleže 
o boju kod Konjšćine, ie kaže izrijekom »da su Hrvati i on izgubili 
većinu konja, ali vojske nije mnogo izginulo, a ni ropstva dopanulo.« 

Wildenstein međutim kako je od svojih uhoda i zarobljenih Tu- 
raka saznao da će turski paše, čim se njihovi konji odmore, naskoro 
opet provaliti, da će im se pridružiti još više sandžaka i da će sa sobom 
povesti topove, jer žele da zauzmu i poharaju sva mjesta i gradove 
na krajini. Tako im je zapovjedio sam sultan. Wildenstein se boji da 
ne će moći sa svojih 800 konjanika odugu granicu obraniti, pa zato traži 
pomoć od Štajerske i Kranjske. 

I zaista su u lipnju 1545. zaredale nove žestoke navale kako na Sla- 
voniju tako i na Hrvatsku. Slavoniju branio je Wildenstein, Pounje u 
Hrvatskoj od Kostajnice do Bihaća zaštićivao je sam ban Zrinski, u 
Bihaću stajao je na straži kapitan Juraj Sauer (u Ripču Erazam Sauer), 
a u Senju kapitan Martin Gall mjesto dosadanjega kapitana Ivana Lenko- 
vića. Gall je još 7. svibnja razaslao ovo hrvatsko, glagoljicom pisano pi- 
smo: »Vsim i vsakomu dajem na znanje: kako mi pridoše iz Dalmacije 
glasi istinno, da ov baša hlivanjski ovu misečinu, ka nastane, ima van 
izajti, za drčati u ove primorske strane; ne s tolikom vojskom koliko 
prvo, neg s malom pišom i konjičkom. Zato to sam otil dati na znanje 
za dobe, da se vsak čuva; zač tko zna kako obrne. I Bog s vami. Dan 
v Senju na 7. maja 1545. Martin Gall, kapitan senjski«. Značajne su riječi 
ne hrptu pisma: »Vsim i vsakomu gornje strane da se da. Brzo, brzo, 

rzo!« 

Od polovice lipnja pa do polovice kolovoza teku sada neprestano 
vijesti o turskim provalama na sve strane. Već 19. lipnja javlja ban iz 
Ozlja kako se Ulama sastaje sa Mehmet-pašom u Bilaju, pa će zajedno 
udariti na unske gradove (Bihać, Ripač, Krupu ili Novigrad); on poziva 
stoga Wildensteina da što prije dođe iz Varaždina u Zagreb i da jedan 
dio konjanika svojih pošalje preko Save i Kupe na jug. Još ga moli da 
o svemu tomu obavijesti vrhovnoga kapitana Leonarda Velsa. U isto vri- 
jeme i poslije stizavale su vijesti o provalama u južnu Hrvatsku i Kranj- 
sku. Neprestane borbe skloniše napokon vrhovnoga kapitana Velsa da pi- 
smom pozove bosanskoga pašu Ulama-bega neka i on drži primirje kako 
je utanačeno s pašom u Budimu. Ali kako ban Zrinski 12. kolovoza iz 
svoga grada Pedlja Wildensteinu javlja, Ulama-beg je poklisara, koji je 
Velsovo pismo donio, dao zarobiti i okovati, te ga je kroz tri tjedna 

držao u tamnici. Kad se već spremio na vojnu, onda je tekar pustio po- 
klisara na slobodu te mu rekao: »Kaži svojoj gospodi, a poglavito va- 
šemu kapitanu Velsu da sam razumio što mi piše o miru. Ali ne 
znam ni za kakvi mir nego između Dunava i Dra- 
ve. Vidjet ćete međutim odmah da li imate mir ili ne, jer meni je 
nepobjedivi car zapovjedio, da zauzmem tu zemlju (Slavo- 
niju i Hrvatsku). Naposljetku ću poslati i pitati cara da li je utanačio 
mir ili ne. Ako vam ga je dopustio, otpisat ću vašemu kapitanu«. 

Na te vijesti zabrinuli se i ban Zrinski i kapitan Wildenstein. U 
drugoj polovici kolovoza pozvao je ban vojsku Kraljevine Slavonije 
u Zagreb, a Wildenstein prikupio je svoje čete u Varaždinu i Kopriv- 
nici. I bilo je krajnje vrijeme, jer je Ulama beg nešto prije 20. kolo- 
voza kod Gradiške prešao Savu i sjedinio se s požeškim sandžakom. 
Pod konac mjeseca pljačkao je Ulama-beg sa 1000 konjanika sv. Križ 
(na Obedu) i Čazmu, a onda je udario prema gradu Moslavini 
koji je i zauzeo, jer su se ljudi Petra Erdeda prije razbjegli nego što 
je paša pred grad došao. Juraj Wildenstein u svom izvještaju od 1. 
rujna piše iz grada Varaždina »da su kastelan i ljudi Petra Erdeda 
bez ikakve nužde (an alle Not) davno prije pobjegli i grad 
sramotno (schantlich) ostavili; u gradu su ostala tek dva Tolesnika, 
koji su Turke dozivali i zahtijevali da grad zauzmu«, Nema sumnje 
da su tom prigodom dopanuli turskih ruku i drugi gradovi u Moslavač- 
kim i Garićkim brdima (Plodin, Košuta, Garić). Nakon toga oborio 
se Ulama na grad Ustilonja kod utoka Lonje u Savu, kojega se 
ostaci vide još i danas. Tomu je gradu pohitao Wildenstein u pomoć. 
Još 1. rujna javljao je kapitan Marko Tomasović iz Ivanića da Turci 
Ustilonju bijesno podsjedaju i da je topovima biju. Nema vijesti o 
svršetku vojne, ali nije dvojbe da Ulama ipak nije mogao Ustilonje 
osvojiti. Wildenstein vratio se poslije u Varaždin, gdje je 12. studenoga 
1545. zamolio da bude riješen kapitanije u Slavoniji. 

Međutim je ipak poslanicima cara Karla i kralja Ferdinanda pošlo 
u Carigradu za rukom da 10. studenoga utanače primirje na godinu 
dana. Malo zatim, 18. prosinca, sazvao je kralj Ferdinand ugarski sabor, 
koji će se sastati u Požunu 25. siječnja 1546. i kojemu će pribivati sam 
kralj. Ali sabor sastao se tek u veljači. Na nj je došao i ban Nikola 
Zrinski koji je 24. veljače iz Požuna zamolio komesare vojvodina Šta- 
jerske, Kranjske i Koruške, sabrane na zboru u Varaždinu, da mu šurja- 
ka Franju Tahija i njegovih 100 konjanika i dalje zadrže u svojoj 
službi. Sabor u Požunu stvorio je u drugoj polovici veljače više zaklju- 
čaka za obranu Hrvatske i Slavonije. Člankom 42. moli kralja neka po- 
vjeri banu ili kojemu od svojih kapitana (ili komesara) da točno pre- 
gleda sve gradove, kaštele i tvrđice u Kraljevinama Slavoniji i Hrvat- 
skoj, koje su na turskoj granici, pa da one gradove, koji bi potrebni 
bili za obranu te kraljevine, primi u svoje kraljevske ruke te da ih 
an svoj trošak utvrdi i svim što je nužno po mogućnosti opskrbi; ostale 
pak gradove, koji su manje potrebni za obranu zemlje, neka dade po- 
rušiti i spaliti da ne dođu u tursku vlast. Člankom 43. moli nadalje 
neka se kralj ozbiljno (mature) pobrine za obranu Slavonije, a uz 

drugo neka banu odmah (subinde) točno doznači novaca za njegove 
potrebe da bi sa svojim četama mogao svakamo priskočiti gdje bi se 
nužda pokazala. Tako isto moli sabor za brojne plemiće hrvatske, ko- 
jima su imanja uz tursku među, te ne mogu svojih polja obrađivati, 
jer Turci za sadašnjega primirja češće provaljuju u Hrvatsku nego 
ikada prije. Budući da ti plemići ne mogu od svojih prihoda živjeti, 
neka kralj njima doznači stalnu plaću da bi i oni mogli stajati vazda 
pripravni za obranu onih kraljevina. 

Kralj Ferdinand, koji je za saboravanja zaista boravio u Požunu, 


bio je pripravan zadovoljiti svemu što se od njega tražilo. Još 20. ve- 
ljače 1456. izdao je povelju kojom je Jurju Poljičaninu, kapitanu bana 
Zrinskoga Potro plemićke dvore u Zlataru, te mu uz to darovao 
posjedovanja Grančari i Ratkovec što su prije pripadala kliškomu ka- 
stelanu Martinu Bužaniću. Dne 27. veljače potvrdio je opet kralj sve 
članke saborske pa i one glede obrane Hrvatske i Slavonije. U isto 
vrijeme promijenio je i svoje kapitane u Ugarskoj i Slavoniji. Vrhov- 
nim kapitanom za Ugarsku i Slavoniju imenovao je mjesto Leonarda 
Velsa Nikolu Salma mlađega; mjesto Jurja Wildensteina iza- 
brao je za kapitana Slavonije od tri kandidata (Gašpara Herbesteina, 
Luke Sekelja i Ivana Lenkovića), koje bijahu komesari Štajerske, Kranj- 
ske i Koruške još u prosincu predložili, kao najpodesnijega Luku 
Sekelja od Kevenda i Ormuža, koji se bijaše već u više prilika 
istaknuo u bojevima s Turcima. Luka Sekelj ima odsad naslov »kapitan 
četama nasljednih pokrajina u Kraljevini Slavoniji«. 

Vrativši se zatim u Beč uređivao je Ferdinand poslove s banom 
Nikolom Zrinskim, koji je također iz Požuna, gdje je još 24. veljače 
1546. boravio, onamo došao. Još 10. prosinca 1544. bijaše Ferdinand 
Zrinskomu pismenom zadužnicom obećao da će mu 20.000 forinti, koje 
mu je dugovao u ime banske plaće, ili u gotovom isplatiti ili mu za 
njih ustupiti gradove i posjedovanja Vuka i Gašpara Ernušta od Ča- 
kovca, »čim manja dođu u njegove ruke«. Međutim, ta je imanja držao 
za sebe knez Petar Keglević, ne mareći ni za kraljevske naloge ni za 
saborske odluke po kojima bi ih morao kruni ustupiti. Tako Zrinski 
nije nikako mogao doći do svojih novaca, pače nije primao ni bansku 
plaću. Da mu namiri stari dug od 20.000 forinti, a jednako da mu 

isplati i dospjelu plaću, koja je gotovo istu svotu iznosila, utanači sada 
15. ožujka 1546. Ferdinand s Nikolom Zrinskim poseban ugovor. Kralj 
je za stari dug od 20.000 forinti, za novi dug od 20.000 forinti, a i 
na račun plaće za buduću službu banovu do iznosa od 10.000 forinti, 
dakle zajedno za 50.000 forinti za sva vremena ustupio banu Nikoli 
Zrinskomu i njegovim potomcima gradove Čakovec i Štrigovo 
u Međimurju (u Zaladskoj županiji), koji su nakon izumrća poro- 
dice Ernušta pripali kruni, ali ih je knez Petar Keglević za se pri- 
držao i još uvijek drži. Zato je opet ban Zrinski preuzeo zadaću da 
nevjernika i odmetnika Petra Keglevića svlada i poništi, da mu oduzme 
ne samo rečene gradove Čakovec i Štrigovo u Međimurju, koje je samo- 
vlasno pridržao, nego i sav ostali posjed njegov, baštinjeni i darovani, 
širom čitave Hrvatske i Slavonije (Bužin, Lobor, Krapinu, Topusko i 
drugo). Kad Zrinski skrši odmetnoga Keglevića i otme sva dobra nje- 
gova, Čakovec i Štrigovo ostat će njemu i njegovu rodu za sva vremena; 
sve ostalo pak predat će u kraljeve ruke. No da ne bi on više za tim 
išao da najprije dobije opatiju u Topuskom i baštinjena imanja Kegle- 
vićeva, obvezao se Zrinski naročito da će boj započeti u Međimurju, 
a onda tek da će udarati i na ostale gradove i imanja, i to tako dugo 
dok ne preda kralju svih posjeda Keglevićevih, te, ako bude moguće, i 
samoga Keglevića. 

Ugovorom u Beču 15. ožujka 1546. postigao je kralj Ferdinand 
dvoje: u jednu je ruku namirio dug banu Zrinskomu, a u drugu je 
pokrenuo odlučan postupak protiv nepokornoga kneza, koji se već tri 
godine opirao osudi sabora i kralja. Da bi Zrinski lakše svladao Ke- 
glevića, pozvao je kralj istoga dana kneza Petra Erdeda i druge velikaše 
da pod Kasni vječne nevjere pomažu bana pri vršenju kraljeve osude. 
Uz to je kralj zapovjedio službenicima i podanicima Petra Keglevića u 
Topuskom, Bužinu, Kostelu i Loboru, kao i kaštelanima, sucima i svake 
vrsti žiteljima u Čakovcu i Štrigovu da se odreku svoga dosadanjeg 
gospodara, jer je od sabora i kralja proglašen »očitim nevjernikom i 
odmetnikom« (manifestus et notorius indifelis et rebellis noster pronun- 
ciatus), a da pomažu onoga koji će vršiti kraljevu osudu. Napokon je i 
novi kapitan Luka sele dobio nalog da s četama nasljednih zemalja 
pomaže bana u tom poslu. 

Kralj se Ferdinand u isto doba pobrinuo da se što prije sastane 
sabor Kraljevina Hrvatske i Slavonije. Vjerodajnicom (cum literis cre- 
dencie) izdanom u Beču 20. ožujka 1546. povjerio je Luki Sekelju od 
Kevenda i Ormuža, kao i Krsti Baćanu, svojim savjetnicima, da kao 
njegovi poklisari ili oratori pođu na sabor Kraljevina Hrvatske i Sla- 
vonije, koji je on sazvao za 2. svibnja u gradu Zagrebu. Na tom će 
saboru oratori prema naputku ili instrukciji, koja bi još 18. ožujka 
sastavljena, sa staležima i redovima onih kraljevina vijećati i zaklju- 
čivati o svemu što se tiče javnoga mira i obrane rečenih kraljevina. 
U instrukciji poručuje kralj staležima kako je već od početka svoga 
vladanja radio oko toga da oslobodi svoje podanike od nevolja koje 
ih tako dugo tište, te da nije još nikada ničega propustio činiti što bi 
bilo za spas, obranu i održanje Kraljevine Ugarske i podloženih 

joj strana (parciumque sibi subiectarum). Baš najviše stoga ra- 
zloga sazvao je nedavno opći sabor (generalem conuentum) u Požunu 
da se izmire međusobno sukobljene i neprijateljske stranke i da se 
nešta učini kako bi se ne samo sačuvali ostaci kraljevstva (reliquie 
regni) nego i izgubljeni dijelovi povratili, pa tako stari mir i pokoj 
obnovili. U to ime dopustili su mu staleži i redovi ugarski uz dobit 
komore također stanovitu ratnu daću ili kontribuciju. Kralj poziva i 
staleže Kraljevine Slavonije da se i oni okane svih međusobnih razmi- 
rica, koje su dosad bjesnile na veliku štetu zemlje, pa da i oni stanu ra- 
diti jedino za obranu domovine i svoje spasenje. Osobito im preporučuje 
da i oni pristanu na ratnu daću, dopuštenu od ugarskoga sabora, jer 
će se ubrani novac upotrebiti, jedino za obranu zemlje i za plaću banu. 
Kralju su doduše poznate nevolje kraljevine, ali on baš zato traži 
kontribuciju da se jednom te nevolje dokrajče. Kralj dalje javlja da je 
uvažio molbu staleža i redova Kraljevine Slavonije, iznesene na saboru 
u Požunu u pogledu krajiških gradova, pa je zato odredio svoga vrhov- 
nog kapitana Nikolu Salma, koji će razgledati krajinu zajedno s njezinim 
gradovima i utvrdama, pa će se popraviti i utvrditi svi oni gradovi koji 
su nužni, a razvaliti koji su manje potrebni. Još opominje Eralj staleže 
da plaćaju crkvenu desetinu zagrebačkomu biskupu i njegovu kancelaru 
(Nikoli Olahu), jer se samo tako mogu braniti i održati gradovi i utvrde 
zagrebačke biskupije koje su na turskoj granici. Napokon govori kralj 
i o razmiricama, koje bijahu planule između kneza Stjepana Blagaj- 
skoga i plemića od plemena Menić radi posjeda, koji bijaše prvotno 
knezova Blagajskih, a ban ga je Zrinski njima oteo i dao plemenu 
Menić. Oratori neka točno stvar razvide i posjed dosude onomu koga 
po pravu pripada. 

Nije poznato da li se sabor Kraljevina Hrvatske i Slavonije 2. svib- 
nja 1546. u Zagrebu sastao, i ako se skupio što je na njemu zaključeno, 
Bana Zrinskoga nalazimo 13. lipnja u Gvozdanskom, odakle piše Luki 
Sekelju, »kapitanu Kraljevine Slavonije« da su Turci preko Save prešli 
i da su nakanili pustošiti krajeve oko Zagreba. Ban želi kapitanu svu 
sreću da ih suzbije. On sam provalit će s Božjom pomoći u Tursku 
(Bosnu) da bi na tom četovanju poharao koje selo. Jednako javlja 
i Radonja Hrečkovac iz kaptolskoga grada Gradeca da su hlivanjski 
sandžak i Malkoč-beg prešli Savu i da će se združiti s požeškim sandža- 
kom i udariti prema Zagrebu. Očito su te turske provale bile samo uzvrat 
za četovanje zagrebačkoga župnika Matije Delije (Deli popa) i mladoga 
kneza Petra Erdeda, koji bijahu u proljeću (svakako prije 17. travnja) 
udarili kraj Velike preko Save i harajući prodrli sve do Banjaluke. Malo 
zatim, 18. lipnja, javlja Zrinski kapitanu Sekelju »s pašnjaka ispod sveto- 
ga Ivana« (ex pascuis sub sancto Joanne) da je turska vojska, koja se 
spremala na Slavoniju, udarila na Ugarsku i da je harala oko Lendave. U 
to se ban stao dogovarati s kapitanima Pavlom Ratkajem, Ivanom Ala- 
pićem, Ivanom Gezthyjem i drugima, koji su bili u službi štajerskih 
staleža pod Lukom Sekeljem, kako bi Turcima vratili za njihova pusto- 
šenja. Oni su odlučili da će udariti prema Slobošćini i Cerniku, pače 
su pozvali Sekelja da se i on njima pridruži. Neka im to ne upiše u 

grijeh ni kralj ni vrhovni kapitan Salm, »jer kad Turci nas pustoše, 
ne mogu se ni oni poštedjeti«. Dne 20. lipnja boravi ban već u Ozlju, 
gdje je zajedno sa svojim šurjakom Stjepanom Frankapanom svojemu 
službeniku i kaštelanu grada Lukavca u Turopolju, Ambrozu Gregori- 
jancu, za njegove vjerne službe na kraljevskom dvoru darovao posjed 
Pobrežje u kotaru grada Ozlja i u Zagrebačkoj županiji. 


Međutim su čarkanja i četovanja na krajini hrvatskoj i slavonskoj 
prestala, te je ban Zrinski mogao misliti da izvrši osudu protiv kneza 
Petra Keglevića. 

Keglević Petar bijaše se pripravio da silu silom odbije. Obranu 
Čakovca, u kojemu je sam boravio sa sinovima Gašparom i Matom, 
povjerio je Gašparu Požežaninu; tvrđavu u Koprivnici branit će Juraj 

iško, a Đurđevac i Prodavić Nikola Kerljevački. U Topuskom i Usti- 
lonji bili su stariji sinovi Keglevićevi, po imenu Juraj i Franjo. Inače 
je Keglević imao privrženika među plemstvom hrvatskim i slavonskim; 
tako je uza nj pristajao plemić Ivan Forčić, gospodar Sutiske, Bužina 
i Beretinca u Zagorju. Napokon se Petar Keglević nije žacao tražili 
pomoći u Turaka, samo da odoli sili kraljevoj i banovoj. 


Na koncu sprnja 1546. stigao je ban Zrinski pod grad Čakovec, 
koji je bio tada opasan tvrdim zidovima i okružen dubokim jarkom. 
Da bi ga lakše mogao uzeti dozvao je onamo i kapitana Luku Sekelja. 
Taj je 31. srpnja iz grada Varaždina potanko obavijestio štajerskoga 
zemaljskog kapitana Ivana Ungnada o događajima kod Čakovca, Ko- 
privnice i Đurđevca. Kapitan se tuži na bana da ne udara na Čakovec 
onako kao se pristoji (wie sich ainen khriegsman gebuert), pa se boji 
da grad ne će pasti ako kralj ili Štajerska banu pomoći ne pošalju. 
Čuje se da su Keglevića ostavili najbolje sluge; pa i prošle noći pobje- 
glo mu je četrnaest vojnika, tako da mu je ostalo tek 40—50 za oružje 
sposobnih ljudi, no i od tih je pet ili šest najboljih jučer za okršaja 
poginulo. Priredio je sve na kopnu i na vodi da bi mogao odanle umak- 
nuti. Ali se Sekelj nada da mu to ne će za rukom poći. Ako pak pobjeg- 
ne, onda se i najgorega bojati, jer će se on smjesta Turcima pridru- 
žiti, pa će onda biti zlo na ubogu istrošenu zemlju i njezinu krajinu. 
Jučer je Sekelj pozvao građane varoši Koprivnice da se kralju pokore, 
što su oni rado učinili; ali kad su njegovi judi htjeli ući u grad, suzbio 
ih je porkulab Juraj Šiško. Još je gori Kerljevački u Đurđevcu koji čak 
udara i na kraljeve ljude u Virovitici i koji je netom razbio Gašpara 
Nadažda, kojega je Sekelj onamo poslao. Kerljevački pače prijeti da će 
Koprivnicu, Prodavić (Virje) i Đurđevac predati Turcima. 


U to se zaista Petar Keglević spremao da sa svojim sinovima i 
Petrom Požežaninom prebjegne u Žabljak kod Rovišća (Bjelovara) i da 
zatraži pomoć u Turaka. Ali mu je osnovu izdao Zrinskomu nevjerni 
Petar Požežanin. Kad je nato zaista Keglević noću iz grada izašao, za- 
robiše banovi vojnici njega i sinove u šumici, koja je tada stajala 
između grada i pavlinskoga samostana sv. Jelene. Sutradan u jutro pre- 
dala se posada u Čakovcu banu Zrinskomu. Bilo je to svakako 1. rujna 
1546. jer je već 2. rujna ban Zrinski »u taboru pod Čakovcem« (in 

castris sub Chaktornya) izdao pismo kojim je potvrdio da mu je za- 
robljeni Petar Keglević zajedno sa svojim sinovima Gašparom i Matom 
predao gradove Čakovec i Štrigovo u Zaladskoj županiji zajedno sa svim 
pripacima i topovima, što sve da mu je oporukom ostavio pokojni zet 
Gašpar Ernušt. Istoga dana izdao je ban Zrinski još tri druga pisma: 
jednim je očitovao da će Petrove sinove sa svima službenicima, vojni- 
cima, rogatim blagom i konjima, koje je u Čakovcu zatekao, po svo- 
jim ljudima otpremiti u grad Kostel u Zagorju; drugim je zajamčio da 
ne će Petru Kegleviću, dok ga u kraljeve ruke ne predade, ništa na žao 
činiti i da će njegova dva sina, po imenu Jurja i Franju, koji su sada 
u Topuskom, kroz mjesec dana ostaviti da slobodno obilaze svoje gra- 
dove i imanja; trećim napokon obećao je da će u kralja posredovati 
da se knez Petar i zarobljeni sinovi slobode zadobave. Pače ban je na 
molbu kneževu sinove mu Gašpara i Matu naknadno pustio na slobodu, 
pošto se Petar Keglević 11. rujna pismeno obvezao da će se sinovi smje- 
sta banu u sužanjstvo povratiti ako bi to kralj zahtijevao. Dne 14. 
rujna obavijestio je ban kralja i vrhovnoga kapitana Nikolu Salma o 
svemu te je podjedno obrazložio zašto nije Petra Keglevića predao 
Luki Sekelju, kako je vrhovni kapitan odredio, i zašto je oba zasužnjena 
sina pustio na slobodu. Jedan od njih poći će pred kralja da izmoli u 
njega milost. Radi toga došlo je i do opreke između Zrinskoga s jedne 
strane, a kapitana Sekelja i Salma s druge; pače Salm se 21. rujna 
potužio iz Požuna samomu kralju. Kralj je međutim pismom od 7. 
istopada iz Praga odobrio postupak banov, tek mu je zapovjedio da 
nastavi izvršivanje osude i da Kegleviću oduzme i ostale gradove i 
imanja. Međutim su poslije Keglevićevi sinovi sami predali gradove 
Koprivnicu, Đurđevac i Prodavić (Virje), našto je najstariji sin Juraj 
pošao u Češku kralju Ferdinandu da izmoli u njega milost. Mladi je 
knez Juraj u Litomericama pao pred kralja na koljena te ga molio da 
pomiluje barem njega i braću njegovu. Kralj je zaista sinovima opro- 
stio te je poveljom od 24. lipnja 1547. vratio braći Jurju, Franji, Ga- 
šparu, Mati, Nikoli, Petru i Šimunu Keglevićima sve gradove, imanja 
i posjede, kako djedovske tako stečene i kupljene kako su ih nekad 
držali, izuzev jedino polovicu grada Krapine, koju bijaše kralj ne- 
davno (12. travnja u Hebu) ustupio kapitanu Luki Sekelju za dug od 
2000 forinti. Tako su sinovi došli do svih svojih gradova i imanja 
izuzev ona u Međimurju (Čakovec i Štrigovo) i Podravini (Koprivnica, 
Đurđevac, Prodavić), koja bijaše otac njihov protupravno pridržao i 
nedavno opet izgubio. Napokon je kralj pomilovao i staroga kneza Petra 
Keglevića na molbe njegovih sinova i drugih zagovornika. Poveljom, 
izdanom u Beču 14. listopada 1548, povratio mu je slobodu i milost 
svoju uz pogodbu »da bude u rukama i vlasti svojih sinova i da boravi 
u kojem gradu njihovu koji oni označe, ali da nikud ne izlazi iz njega«. 
Podjedno je kralj pozvao sve dostojanstvenike u Ugarskoj i Hrvatskoj 
(ugarskoga namjesnika Pavla Vardu, dvorskoga suca Tomu Nadažda, 
bana Nikolu Zrinskoga i njegova banovca) da više u Petra Keglevića 
ne diraju, nego da ga ostave na miru. 

Nekoliko mjeseci nakon što je ban Nikola Zrinski oteo Petru Ke- 
gleviću gradove Čakovec i Štrigovo u Međimurju, uveden bi on 1. i 2. 
siječnja 1547. svečano u posjed rečenih gradova. Uvodu pribivali su 
brojni susjedi i plemići iz Ugarske i Slavonije; iz Slavonije spominju se 
izrijekom Franjo Tahi iz Grabrovnika (Gorbonok), Ivan Alapić od Ve- 
likoga Kalnika, Pavao Ratkaj od Velikoga Tabora, Franjo Bočkaj od 
Rasinje, Josip Vragović od Maruševca i Mihajlo Humski od Beretinca. 
Tom je najnovijom tečevinom rod Zrinskih znatro se podigao, ali se 
podjedno tjesnije priljubio ugarskoj gospodi što je poslije sudbonosno 
utjecalo i na sudbinu njegovu. Kako je ugled bana i kneza Nikole silno 
porastao, najbolje dokazuje to da je starohrvatsko pleme Kreščića (Kri- 
ščića) odmah zatim 26. siječnja 1547. bana Nikolu i njegove potomke 
pred zagrebačkim kaptolom primilo u svoje bratstvo, izabralo ga svojim 
»starješinom«, te mu predalo upravu i obranu svojih (još 1456. podignu: 
tih) gradova Vranograča i Podzvizda, kojima je dotad upravljao rod 
Tumpića. 

Međutim su poslanici kralja Ferdinanda i cara Karla još od jeseni 
1546. pregovarali u Carigradu o miru s Turskom. Ali protiv mira radio 
je opet u jednu ruku francuski kralj; k tomu su utanačeno primirje 
neprestano kršili i susjedni sandžaci u Bosni i Požegi, kao i sa hrvat- 
ske strane uskoci u Senju i Vinodolu. Oko 16. ožujka 1547, nudio je 
mladi Juraj Keglević svoj grad Ustilonju zagrebačkomu kaptolu da ga 
preuzme u svoje ruke, jer mu je ban Zrinski sve kmetove razasuo, pa 
ga ne može više od Turaka braniti. Ako kaptol grada ne uzme, on će 
ga spaliti. Dne 20. srpnja piše opet ban Zrinski iz Zagreba kapitanu Luki 
Sekelju da mu javlja Ivan Karinčić, njegov kaštelan u Krupi, kako je 
bosanski paša Ulama-beg odlučio osvojiti Ustilonju i Sisak pa onda 
udariti i na sam Zagreb. Sekelj neka o tom obavijesti vrhovnoga kapi- 
tana Nikolu Salma. 

Kraj četovanja turskoga nisu mirovali ni uskoci u Senju i Vi- 
nodolu (osobito u Bakru). Oni su se neprestano zalijetali u turske po- 
krajine, a otkad su Mleci (1540) sklopili mir s Turskom, nisu štedili ni 
mletačkih oblasti i podanika. Pače i Dubrovačka Republika stradala 
je mnogo od uskočkih provala. Obala Jadranskoga mora od Rijeke do 
Kotora nije nikad bila sigurna ni mirna od uskočkih brodova, koji su 
gusarili i na debelom moru. Najobičnije njihove navale išle bi prema 
Obrovcu u Novigradsko more, pa onda prema ušću Neretve. Četovanja 
uskočka po kopnu i moru zadavala su Turcima i Mlecima toliko jada 
i straha da su napokon i jedni i drugi zatražili zaštite u kralja Ferdi- 
nanda. Na tužbe mletačke zapovjedio je kralj pismom iz Vratislave 
16. travnja banu Zrinskomu neka nastoji obustaviti dalje četovanje 
uskoka »kako protiv naših kršćana tako i mletačkih podanika«; 21. 
travnja pače javlja mu da je turski sultan odlučio podići jako brodovlje 
i udariti na Senj da kazni uskoke, pa ga poziva neka svim mogućim 
načinom spriječi provale uskočke barem na vrijeme primirja. Uostalom 
neka pripazi i udesi da bude sve pripravljeno ako bi zaista jaka turska 
mornarica nahrupila u one strane. Ban je zaista bio na oprezu. Dne 
10. lipnja 1547. javlja on iz Ozlja kapitanu Luki Sekelju kako je k njemu 

došao Mihajlo Desić, upravitelj njegovih gradova u Vinodolu, te mu 
saopćio da je sultan poslao glasnika u Mletke, tražeći od Republike da 
mu ustupi svoje gradove u Dalmaciji (Zadar, Šibenik), ili da dade 
slobodu da osvoji grad i varoš Senj. Onda će smrviti ne samo Hrvat- 
sku nego još i Kranjsku i Štajersku. 

Poslanicima kralja Ferdinanda i cara Karla pošlo je uza sve to ipak 
za rukom da utanače 19. lipnja 1547. s Turskom mir (ili primirje) 
na pet godina. Sultan je pristao na mir, jer mu je bilo ratovati 
s Perzijancima, a Ferdinand i Karlo prihvatili su ga i uz nepovoljne po- 
godbe, jer im je prijetio rat s protestantima u Njemačkoj. Po tom miru 
zadržao je Ferdinand sve ono u Ugarskoj, Hrvatskoj i Slavoniji što je 
dosad imao; ali je zato morao sultanu obećati go- 
dišnji »dar« (zapravo danak) od 30.000 dukata. Prema tomu 
ostala je i dalje Ugarska (sa Hrvatskom i Slavonijom) razdijeljena me- 
đu tri gospodara. Ferdinandov dio Ugarske sastojao je od 35 županija 
zapadne i sjeverozapadne Ugarske, naime od 17 donjo-ugarski h 
županija (Šimeška, Zaladska, željezna, šoprunska, vesprimska, gjurska, 
mošonjska, komoranska, požunska, ostrogonska, Njitranska, Barška, 
Zvolenska, Hontska, Trenčinska, Turočka i Oravska) i 18 gornjo- 
ugarskih (Novigradska, Gemerska, Tornanska, Heveška, Boršodska, 
Abaujvarska, Zemplinska, Šaroška, Šipuška, Liptovska, Ungvarska, Be- 
režka, Marmaroška, Satmarska, Sabolčka, Ugočka, Krasenska i Srednjo- 
solnočka = zolnok mediocris). Od Slavonije pripadala je Ferdinandu 
županija Varaždinska, Zagrebačka i Križevačka do Ilove i Virovitice, 
a od Hrvatske zemlje na jugu Kupe do Senja i Bihaća. Turski dio sterao 
se s obje strane Dunava od Budima do Beograda; sastojao je od nekih 
15 sandžaka (Budimski, Ostrogonski, Stolno-biogradski, Hatvanski, Sege- 
dinski, Vesprimski, Mohački, Šikloški, Pečujski, Požeški, Srijemski itd.), 
koji su svi bili podložni beglerbegu u Budimu. Ostatak napokon jugo- 
istočne Ugarske (istočno od Tise i Segedina) i čitav Erdelj sačinjavao 
je dio kraljice udove Izabele i sina joj Ivana Sigismunda Zapolje, dakako 
pod vrhovnom vlasti turskoga sultana. 

Utanačivši Ferdinand petogodišnji mir sa sultanom mogao je sada 
brata Karla izdašnije pomagati u Njemačkoj u ratu sa schmalkaldskim 
savezom protestantskim; a jednako je mogao skršiti otpor čeških sta- 
leža, koji se bijahu nakon smrti njegove supruge, kraljice Ane (R27 
siječnja 1547), podigli da ospore nasljedno pravo kuće Habsburg na 
češko prijestolje. Ferdinand je na »krvavom saboru« u Pragu 2. rujna 
1547. prisilio češke staleže da se odreknu mnogih povlastica i da pri- 
znaju nasljedno pravo njegovo i njegovih potomaka. Na osnovi toga 
izradio je Ferdinand da je češki sabor već nakon dvije godine (1549) 
najstarijega sina njegova Maksimilijana »primio« za češkoga kralja. 

Međutim je još neko vrijeme prošlo dok je došlo do potpunog mira 
na turskoj krajini. Ni ugarskomu saboru, koji se bijaše sastao na koncu 
studenoga 1547. u Trnavi, nije bilo drago što je kralj uz tako nepovoljne 
pogodbe utanačio mir; ali budući da se nije moglo ništa više promi- 
jeniti, molili su staleži kralja neka barem poradi da bi Turci mir sa- 

vjesno obdržavali. Još su ga molili da bi onda kad u zamašnim poslo- 
vima boravi u tuđini, sina svoga Maksimilijana stavio na čelo vlade u 
Ugarskoj. Napokon, čini se da ni ban Zrinski nije bio osobito zadovo- 
ljan s utanačenim mirom. Kralj Ferdinand piše 22. rujna 1547. banu da 
mu je budimski paša dojavio kako on sa svojim sandžacima i vojni- 
cima nije dosada nigdje mira pogazio, dok obratno kraljevi vojnici i 
podanici bez obzira na mir ne prestaju udarati na podanike turskoga 
cara. Ferdinand stoga u ime svoje i svoga vrhovnog kapitana Nikole 
Salma zapovijeda banu najstrožije da on i njegovi podložnici vjerno 
drže mir. pe ako bi se desilo, te bi Turci sami mir prekršili pa na 
naše podanike i mjesta udarili i plijenili ih, onda ti ne branimo, pače 
i hoćemo da mjestima i podanicima našima u pomoć pohitaš i na nji- 
hovu obranu staneš, i da nastojiš neprijateljsku navalu, kako je samo 
moguće, suzbiti.« Da bi se napokon stalo na put i četovanju uskoka, 
povjerio je kralj uskočkomu kapitanu Ivanu Lenkoviću i Ivanu Wagenu 
da sporazumno s banom Zrinskim, senjskim kapitanom Martinom Gal- 
lom i bihaćkim kapitanom Jurjem Sauerom po čitavoj Hrvatskoj raz- 
glase petogodišnji mir s Turcima (funfjarigen fridlicken anstand mit 
den turkhen), a naročito da obustave provale uskoka u turske krajeve. 
Kralj je za te svoje komesare izdao i opširan naputak 20. prosinca 
1547. u gradu Au aburšui Kako je teško bilo osigurati mir na krajini, 
svjedoče još dva lista kralja Ferdinanda na bana, izdana u Augsburgu 
23. siječnja 1548. U jednome mu javlja kako se sultan tuži »da on (ban) 
i njegovi ljudi na Krajini boraveći ni najmanje mir ne drže, nego ga 
mnogim načinom gaze i krše«; u drugom obavješćuje bana da je saznao 
za svađu i razmiricu između njega i vrhovnoga kapitana Salma, pače i 
za pisma u kojima su se međusobno grdili, pa ga opominje da toga 
više ne čini, ako ima kakvu tegobu protiv kapitana neka se prituži 
njemu kao svomu kralju, koji je gospodar i kapitanu. Još mu javlja 
da je jednako pismo upravio na kapitana. 

Pisma kralja Ferdinanda ne bijahu još stigla banu u ruke kad je 
na hrvatskoj i slavonskoj krajini zavladao potpuni mir. Već 2. veljače 
1548. piše Zrinski rijatelju Franji Baćanu: »Turci na ovoj krajini mir 
(primirje) dosta dobro obdržavaju i sada ništa ne poduzimaju, već 
dolaze k pograničnim gradovima sa 20 i više konjanika, pa se opet 
mirno vraćaju. Kako će se to svršiti, ne znamo«. 

Čim su se vječite borbe s Turcima barem za neko vrijeme smirile, 
mogao je kralj Ferdinand i na to misliti da u Ugarskoj i Hrvatskoj 
(sa Slavonijom) vrati davno žuđeni nutarnji poredak i mir, pa da ih 
osigura od budućih navala turskih. Tu je zadaću namijenio ugarskomu 
saboru, koji je sazvao u Požun za 18. listopada 1548. i na koji je i sam 
glavom došao. Saboru su prisustvovali također nunciji Kraljevine Hrvat- 
ske i Slavonije, pa i sam ban Nikola Zrinski. Sabor je stvorio 71 članak, 
koje je kralj u Požunu 22. studenoga potvrdio. Neki se članci tiču 
Hrvatske i Slavonije. Tako se kaže u 24. članku: »Gospoda pak i plemići, 
koji kako u Ugarskoj tako i u Hrvatskoj i Slavoniji imaju gradove na 
krajini (turskoj), neka od njegova veličanstva primaju pomoć, koliko 
je moguće, za uzdržavanje njihovo. One pak gradove i kaštele koji su 

manje potrebni neka veličanstvo dade razvaliti«. Člankom 46. nadalje 
traži sabor da se gradovi, koji su u novije vrijeme po Slavoniji i Ugar- 
skoj bez kraljeva dopuštenja podignuti, poruše od županija koje od njih 
trpe. Člankom 56. opet traže staleži da se među drugim dosadanje slo- 
boštine varoši Gradeca kod Zagreba uzdrže i zaštićuju. Člankom na- 
pokon 58. traži se da se svim onim plemićima, koji su za prošlih bur- 
nih vremena silomice učinjeni kmetovima, vrati njihova sloboda pod 
prijetnjom jače sile (Nobiles quoque tam in Hungaria, quam Sclavonia 
et Croatia, qui per vim et potentiam his temporibus disturbiorum in 
rusticitatem redacti sunt, in suam libertatem restituantur sub poena 
facti maioris potentiae). 

Nema sumnje da je posljednjemu članku poglavito dala povoda 
parnica koju su u to vrijeme plemići slobodne općine Turopolja 
podigli protiv kneza i bana Zriskoga. Poslanici naime Turopolja, koje je 
vodio i svjetovao literat (đak) Matej Slatinski (Zalathnoky 
aliter Zlathynzky), došli su prigodom sabora u Požun i predali kralju 
protiv Zrinskoga pismenu tužbu da ban drži njihov plemeniti grad 
Lukavec, koji su oni nekad za svoju obranu podigli, zatim da vri- 
jeđa i gazi njihovu plemićku slobodu, kao što su to već prije njega činili 
ujak njegov Ivan Karlović (1527—1531), a nakon njega otac njegov 
Nikola i brat Ivan. Ban Zrinski branio se da tužitelji nemaju pravo 
kad tvrde da im je Lukavec oteo tek njegov ujak, ban Ivan Karlović, 
jer je taj grad bio već i prije u vlasti drugih gospodara: najprije ga 
je imao Ivan Tuz, koji ga bijaše dobio u zalog od kralja Matijaša Kor- 
vina, zatim je spadao redom na hercega Ivana Korvina, Jurja Bran- 
denburškog, kraljicu Mariju, Ivana Ungnada i Franju Baćana, Od poto- 
njega prešao je na Ivana Karlovića, i to ne silom nego prodajom; po 
smrti Karlovićevoj prešao je s ostalim posjedovanjima njegovima na 
knezove Zrinske. Švim tim gospodarima grada Lukavca davali su ple- 
mići Turopolja i njihovi kmetovi različne daće (kao desetinu od svinja) 
i činili različne službe što sve on može živim svjedocima i pisanim 
ispravama dokazati. 

Tako je došlo do znamenite parnice između bana i Turopoljaca, koja 
se otegla kroz više godina. Turopoljce zastupao je (director cause no- 
bilium campi Zagrabiensis contra Nicolaum Zriny) spomenuti već lite- 
rat Matej Slatinski, građanin iz varoši Gradeca kod Zagreba, kojega 
bijaše još 1539. plemkinja turopoljska Jelena Bežaj posinila i ostavila 
mu svoj posjed u Kurilovcu u Turopolju. Matej Slatinski bio je poslije 
bilježnik (notarius) i napokon sudac slobodne općine Gradeca, a Turo- 
poljci primili su ga u svoje bratstvo i izabrali ga svojim plemenskim 
županom. Tko je kneza i bana Zrinskoga zastupao, nije izrijekom spo- 
menuo; no bit će da ga je najviše savjetovao njegov vjerni službenik, 
literat Ambroz Gregorijanec. Kralj je Ferdinand na tužbu Turopoljaca 
i obranu banovu, saslušavši prije državno vijeće, izdao u Požunu 13. 
prosinca 1548. dva pisma. Prvim je naložio banu Nikoli da se mora pod- 
vrći sudu kraljevskih komesara ili oratora, koje će on poslati na idući 
sabor Kraljevina Hrvatske i Slavonije, da oni zajedno s magistrom pro- 

tonotarom Kraljevine Slavonije, s plemićkim sucima, kao i sa zakle- 
tim prisjednicima sudbenoga stola Kraljevine Slavonije sude u parnici 
Turopoljaca protiv Zrinskoga. Ako se koja stranka ne bi zadovoljila 
odlukom toga suda, neka prizove na suca kraljevskoga dvora (kurije). 
Ban ne može rečenom sudu predsjedati, jer nitko ne može biti sudac 
i stranka u svojoj parnici (quia nemo in propria causa index et actor 
fieri potest). 

Tim odredbama mislio je kralj banski sud zamijeniti sudom svojih 
oratora. Inače je kralj nastojao ugoditi obim strankama da ne dođe 
do jačih opreka. Tako je još 25. studenoga potvrdio Turopoljcima pove- 
lju kralja Matijaša Korvina, kojom biše Temići jednoselci oslobođeni 
od plaćanja ratne daće. I sa Zrinskim uredio je stvar u pogledu banske 
plaće. Zrinski bijaše još 1. kolovoza predao obračun, po kojemu je 
njemu kralj ponovo za vrijeme od 1. ožujka 1546. do 1. kolovoza 1548. 
bio dužan veliku svotu od 39.067'/2 forinti. Kralj je 7. prosinca 1548. 
namirio svu dužnu plaću do konca te godine, a podjedno je s njim 
učinio novu pogodbu za iduću godinu 1549. Buduć da su nastala mirnija 
vremena, držat će ban mjesto 500 konjanika samo 250, a za svakoga 
dobivat će mjesečno po 4 rajnska forinta. Za svoje potrebe primat će 
svaki mjesec 312!» rajnskih forinti, dakle za sve mjesečno po 1312'/» 
rajnskih ili 1050 ugarskih forinti. 

Da se urede nutarnje prilike Hrvatske i Slavonije i da se riješi 
parnica između bana i Turopoljaca, odredio je kralj Ferdinand u Beču 
12. siječnja 1549. neka ban sazove sabor rečenih kraljevina u grad 
Križevce za 1. ožujka 1549. Svojim oratorima imenovao je kralj istoga 
dana Krstu Baćana i kapitana Luku Sekelja i dao im pismenu instruk- 
ciju. Oratori neka izlože staležima koliko je dosad kralj pridonio za 
obranu i održanje svojih vjernih u Kraljevini Slavoniji i koliko je 
truda, troška i neprilika imao da svoje sveto nastojanje protiv sile ne- 
prijateljske s Božjom pomoći kraju privede. Prošle je godine kralj za- 
jedno s carem bio zabavljen drugim poslovima, naročito ratom u Nje- 
mačkoj, pa je bio prisiljen da sklopi mir ili primirje s Turcima na sta- 
novito vrijeme. On je sklopio mir s Turcima na pet godina, poglavito 
zato da Ugarska, Slavonija i druge zemlje njegove uz tursku među 
budu sigurne dok kralj zajedno s carem i bratom izvrši druge zadatke. 
No budući da stoji da Turci i za mira običavaju prigodimice provalji- 
vati, pustošiti i otimati, stoga treba i u vrijeme mira krajiška mjesta i 
gradove utvrđivati i posadama opskrbljivati, a osobito bditi nad Sla- 
vonijom, kako su to nunciji ili poklisari rečene kraljevine na posljed- 
njem saboru u Požunu tražili, pa je zato kralj odlučio da se tako i 
čini i da se zakrči neprijatelju put za provale i da se staleži i redovi 
Slavonije od svake pogibelji zaštite. Kralj je za obranu Ugarske i Sla- 
vonije neizmjerno mnogo novaca potrošio, što ih je primio od ostalih 
kraljevina i zemalja svoga vladanja, pa će to i dalje činiti; ali opominje 
i staleže Slavonije da se ugledaju u primjer Ugarske, pada i oni prilože 
što više pripomoći (subsidium) za zajedničku obranu. Tako će i ostali 
kršćanski vladari pridonositi za njihov spas. Napokon opominje kralj 
staleže da se prema zaključcima sabora u Požunu nastoje među 

sobom izmiriti; da oni koji drže tuđa imanja vrate onima koji- 
ma pripadaju; da se kane uskraćivati desetinu, i uopće da crkvi i 
crkvenim ljudima ništa ne otimaju. 

Sabor se sastao, i staleži su stvorili prema kraljevim prijedlozima 
i željama više članaka koji nam nisu poznati. Oratori su članke uz 
svoje izvješće kralju podastrli, te 24. lipnja hvali Ferdinand Krstu Ba- 
ćana što ga je onako vjerno na saboru u Križevcima zastupao, pa mu 
javlja da će odgovor na artikule saborske poslati po zasebnom posla- 
niku. Znamo još da na taj sabor ban Zrinski nije došao, nego da je 
na nj poslao svoga zastupnika (procuratorem), koji međutim nije htio 
k sudu pristupiti (iuri stare) kad je kraljevski orator Krsto Baćan 
prem kraljevoj odredbi stao raspravljati o tužbi Turopoljaca protiv 

ana. Nasuprot je banov kaštelan u Lukavcu, po imenu Gašpar Držanić, 
baš u isto vrijeme udarao na kolovođe Turopoljaca, te im opljačkao 
dvore i imanja. Ban očito nije priznavao suda kojemu nije pret sjedao 
redovni sudac kraljevstva, a uz to je smatrao i plemiće Turopolja za 
buntovnike, a nipošto za pravedne tužitelje. 

Čini se da je u to vrijeme nastao čitav pokret protiv kneza i bana 
Zrinskoga, te da su protiv bana ustali brojni osobni protivnici i zavid- 
nici, koji su turopoljske plemiće uvijek jače poticali. Nema sumnje 
da su kolovođe toga pokreta bili stari knez Petar Keglević sa svojim 
sinovima, koji nisu banu mogli oprostiti što im je po kraljevu nalogu 
oteo Međimurje i gradove u Podravini. Zastupni Turopoljaca, literat 
Matej Slatinski, podjedno je zastupnik staroga Petra Keglevića te ga 
u listovima zove svojim »milostivim gospodinom«. I u zagrebačkom 
kaptolu bilo je protivnika banovih; dne 20. veljače 1549, moli ban iz 
Ozlja zagrebački kaptol da ga počeka dok gotovim novcem namiri 
dužnu desetinu, kad ne će da primi od njega naplatu onim što ima. 

Kad se zakazani sud na saboru u Križevcima nije mogao obdrža- 
vati, odlučili su turopoljski plemići po drugi put poći pred samoga 
kralja. Prvih dana kolovoza 1549, kad je Ferdinand u Požunu boravio, 

došlo je onamo sedamdeset plemića turopoljskih da obnove svoju staru 
tužbu i da se potuže radi novih nasilja banova kaštelana Držanića. 
Nato je kralj 7. kolovoza izdao nalog zagrebačkomu kaptolu neka po 
svomu pouzdaniku saopći Zrinskomu kraljevsku zapovijed da se pet- 
naest dana nakon te dostave stavi pred sud samoga kralja bud sam 
bud po svome zastupniku (ut... coram nostra personali presentia 
comparere debeat). No taj nalog kao da nije imao uspjeha, jer kralj 
izdaje u Požunu 14. rujna spomenutomu kaptolu ponovnu zapovije: 
da radi daljih nasilja kaštelana Držanića, počinjenih u lipnju, srpnju 
i kolovozu, pozove pred kraljevski osobni sud ne samo bana nego i 
njegova kaštelana. 
Ban i mjeses srpnja i kolovoza navlastice boravio na jugu Kupe 
u Hrvatskoj da se ukloni kraljevskim pozivima. Dne 15. srpnja boravi 
u Ozlju, gdje zajedno sa svojim šurjakom Stjepanom Frankapanom 
daje Ivanu Hojsiću, kastelanu u Dubovcu, u ime dužne plaće od 1000 
forinti kaštel Mlaku na Mrežnici, a u kotaru ozaljskom. Nakon toga 
boravi 1. kolovoza u Dubrovcu, odakle javlja Tomi Nadaždu da je Bog 
poso na nj nekakvu bolest, radi koje nije mogao k njemu doći kako 
ijaše obrekao. No 3. kolovoza već je u Perni i javlja Nadaždu da je 
knez Juraj Frankapan Slunjski otputovao u Požun i da je na polasku 
njemu preporučio svoju ženu i djecu. U drugoj polovici kolovoza (11— 
19) nalazimo bana u Gvozdanskom. Tek 16. listopada opet je u Ča- 
kovcu, odakle se tuži kralju Ferdinandu da je Petar Keglević odabrao 
dva svoja čovjeka, kojih imena ban zna, a kojima je Keglević povjerio 
uz velika obećanja da bana što prije ubiju (ut vitae meae insidientur 
meque extinguant ... ut ego opera illorum interimar atque quovismodo 
occidar). Nema sumnje da se tada banu zaista radilo o slavi. jer je 
malo zatim pošao u Ugarsku u Šarvar, gdje je 22. listopada s Tomom 
Nadaždom, svojim prijateljem i sucem kraljevskoga dvora, utanačio 
»međusobno prijateljstvo i slogu« (amicitiam et concordiam), obvezav- 
ši se da će jedan drugoga zaštićivati i braniti u svakoj nevolji kako se 
pristoji čestitim muževima. Odmah zatim ovlašćuje kralj 28. listopada 
iz Praga Zrinskoga da ona dva zločinca, koji su od Keglevića podmićeni 
da ga ubiju, slobodno zarobi; ali da ih ne meće na muke niti da im 
sam sudi, nego da ih preda štajerskomu zemaljskomu kapitanu Ivanu 
Ungnadu. Međutim kao da se kralj poslije predomislio, jer 16. stude- 
noga 1549. nalaže iz Praga zagrebačkomu kaptolu da banu Zrinskomu 
saopći neki kraljevski nalog »za stranu naših vjernih, odličnih 
Petra i Jurja Keglevića od Bužina«, pa da onda točno jave što je ban 
na taj nalog odgovorio. Uza sve to ipak je ban Zrinski ostao u kra- 
ljevskoj milosti; pače Ferdinand mu je 5. studenoga u Pragu izdao 
povelju kojom mu je za vjerne službe darovao posjed Otok u Međi- 
murju, koji je prije pripadao Stjepanu Horvatu i sinu mu Franji. Da 
taj novi posjed zauzme, došao je Zrinski u Međimurje, te se 24. stu- 
denoga iz Čakovca zahvaljuje Tomi Nadaždu što ga je obavijestio da je 
ugarski sabor odgođen do 6. siječnja 1550. Dne 13. prosinca piše opet iz 
Čakovca Nadaždu kako je pukao glas da se kralj Ferdinand (pošto je 

10. studenoga 1549. umro papa Pavao III) želi popeti na papinsku sto- 
licu (velle pontificatum romanum assumere), ali se ne zna da li je 
to istina ili ne. Osobito se pak raduje vijesti da je sultan Sulejman 
nemilo potučen od Perzijanaca i dodaje da se za taj »golemi poraz« 
(de ingenti clade) treba Bogu zalivaliti. 


Dne 6. siječnja 1550. imao se sastati ugarski sabor u Požunu, na 
koji je i ban Zrinski pošao. Usput piše on 7. siječnja iz varoši Ceprega 
Tomi Nadaždu da ide pred kralja u Požun. Suviše javlja mu da su na 
Novu godinu njega i šurjaka mu Stjepana Frankapana tužili »nepri- 
jatelji naši Gušići« radi uvrede poštenja (in facto honoris), pa da 
vodi sa sobom svoga šurjaka u Požun. 

Sabor ugarski, na kojemu su po običaju bili i nunciji Hrvatske i 
Slavonije, vijećao je neko mjesec dana i stvorio 78 članaka, koje je 
kralj Ferdinand 13. veljače u Požunu potvrdio. Znamenit je članak 
peti kojim staleži mole da kralj Ferdinand, ako već sam ne može stalno 

oraviti u Ugarskoj, dozove što prije iz Španjolske svoga sina Maksi- 

milijana, tada već priznatoga kralja češkoga, pa da ga ostavi u zemlji 
kao upravitelja uz državno vijeće (ad reipublice moderationem curan- 
dam). Spomena su vrijedni još članci koji rade o tom da se izaberu 
odbori koji će uređivati međe Ugarske i Slavonije prema susjednim 
zemljama. Za uređenje granica Slavonije prema Kranjskoj izabran bi 
člankom 44. odbor od pet lica (biskup bosanski, biskup kninski, Ba- 
ćani, magistar Mihajlo Ravenski i Andrija Choron) koji bi imao započeti 
svoje djelovanje 1. svibnja u Samoboru. No najzamašniji je članak 72. 
kojim se određuje »da se oni seljaci, koji su se posljednjih godina 
bud zbog glada bud od straha pred Turcima iz Slavonije preselili u 
Ugarsku, ako se dobre volje hoće vratiti, moraju otpustiti od onih na 
čijim su imanjima i da ih ovi ne smiju zadržavati pod prijetnjom kazne 
(određene) u člancima o slobodnom selenju kmetova«. 

Prigodom saborovanja u Požunu iznesena bi opet parnica Turopo- 
ljaca protiv bana Zrinskoga. Literat Matej Slatinski s Blažom Pogledi- 
ćem, Petrom Dijankovićem i Martinom Trclićem već je 5. siječnja bio 
iznio ponovnu tužbu pred kralja. Ferdinand je nakon svršenog sabora 
22. veljače 1550. u Požunu izdao nalog onomu odboru, koji je bio odre- 
đen za uređenje granice između Slavonije i Kranjske, da nakon izvršena 
posla u Samoboru u varoši Gradecu kod Zagreba saslušaju svjedoke 
obiju stranaka, pa da se onda prema iskazu tih svjedoka konačna 
osuda izreći uzmogne. Kao odbornici ili kraljevski komesari spominju 
se ovaj put pečujski biskup Juraj Tompa, kninski biskup Matija Za- 
brdin, kapitan Luka Sekelj od Kevenda i Ormuža, varaždinski pod- 
župan Pavao Ratkaj i napokon zagrebački kanonik i arciđakon čazman- 
ski Luka. Ti su se zaista poslije, dne 21. svibnja sastali u Zagrebu 
i plemićkomu sucu zagrebačke županije Filipu Horvatu od Črnkovca 
naložili da svjedoke bana Zrinskoga do prvoga lipnja u Zagrebu okupi. 

Dugotrajna parnica između Zrisnkoga i Turopoljaca svršila se na- 
pokon tek pod konac godine 1553. Nije je dokrajčio redovni nego 
obranički sud u kojemu su sudjelovali pouzdanici obiju stranaka, po 


228 ČETVRTO DOBA 


imenu zagrebački i đurski biskup Pavao Gregorijanec, kraljevski per- 
sonal Mihajlo de Mere, podsudac kraljevskoga dvora Toma de Kamarja 
i protonotar Kraljevine Slavonije Mihajlo od Ravna. Ovi su bana sklo- 
nili da plemićima Turopolja obeća ustupiti kaštel Lukavec sa svima po- 
sjedima i pravima da se isto tako odrekne svih daća koje su mu ple- 
mići dosad morali davati; nasuprot su se Turopoljci odrekli svake 
odštete za sve nevolje, progone i gubitke što su ih kroz tolike godine 
od banovih službenika i ljudi pretrpili. Odluku obraničkih sudaca po- 
tvrdio je i kralj Ferdinand 26. listopada 1553. u Požunu, našto su se 
ban Zrinski i njegovi dosadanji protivnici 12. studenoga sastali u Bre- 
zovici, dvorcu literata Ambroza Gregorijanca, te su pred izaslanicima 
zagrebačkoga kaptola izmirenje i proveli. Ban je ustupio kaštel Lu- 
krvec, a plemići turopoljski odrekli su se svake odštete za pretrpljena 
zla. 

Uz parnicu s Turopoljcima, zasjede sa strane Keglevića, kao i tužbe 
s Gusićima zaokupile su bana Zrinskoga godine 1550. još i druge ne- 
prilike. Teško da bi im bio svima odolio da mu sudac kraljevskoga 
dvora i veliki kapitan Tomo Nadaždi nije bio onako odan i stalan pri- 
jatelj kako mu se bijaše zavjerio. Dne 4. ožujka 1550. piše Zrinski iz 
Čakovca Tomi Nadaždu: »Novosti nemamo gotovo nikakvih. Onoga 
dana, kad smo se povratili od vašega poglavitog i velemožnog gospod- 
stva, doneseno bi nam pismo bosanskoga paše s pismom na njegovo 
kraljevsko veličanstvo, koje smo odmah dalje poslali; iz lista pak na 
nas upravljenoga nismo ništa novih stvari razabrali nego da ti Turci 
nastoje utanačeno primirje i savez što tvrđe i neoskvrnuto držati«. 
Nakon nekoliko mjeseci, koje je ban većinom u Čakovcu probavio, došao 
je u Slavoniju Toma Nadaždi da izmiri Zrinskoga s glavnim njegovim 
protivnicima, kojima se naposljetku pridružio sam šurjak njegov, knez 
Stjepan Frankapan. Već 7. lipnja miri Nadaždi u Zagrebu bana s Bla- 
žem Krpićem, a 13. srpnja sa šurjakom njegovim Stjepanom Franka- 
panom. Tom se prigodom rečeni Stjepan nagodio sa svojom sestrom 
Katarinom, dotično sa Zrinskim tako da je njima posve ustupio grad 
Ozalj i kaštel Dubovac u Zagrebačkoj županiji, a gradove Grobnik, Ba- 
kar i Hreljin u Vinodolu, pridržavši za sebe do smrti sve ostale gradove 
u Modruškoj i Zagrebačkoj županiji, kao i Drivenik, Grižane, Bribir i 
Novi u Vinodolu. Malo zatim, 3. Kolovoza, vratio je ban svomu šurjaku 
polovicu svega blaga i pokretnina, što je Stjepan Frankapan pred dvor- 
skim sucem posebnim pismom zajamčio. Međutim nestalni Frankapan 
predomislio se brzo, jer već 1. prosinca 1550. poziva kralj Ferdinand 
iz Augsburga bana na tužbu kneza Stjepana da učini poštenu nagodu 
(concordiam honestam) sa svojim šurjakom, jer će inače kralj nakon 
povratka svoga sa svojim vijećnicima posredovati da ne bude krivo ni 
jednomu ni gomu. Uza sve to ne bi pravoga sporazuma između njih, 
te već 23. siječnja 1551. tuži se ban Nikoli Nadaždu na svoga šurjaka 
iz Ozlja ovako: »Hoću da javim vašoj velemožnosti kako je taj mudri 
svojak naš (iste sapiens affinis noster), knez Stjepan Frankapan (assum- 
ta cum quibusdam rusticis animositate sibi simili) dosta ludo (teme- 
rarie) stao živiti. Evo je treći dan što je kaštel nekoga plemića Žito- 









FERDINAND 1. HABSBURGOVAC I IVAN ZAPOLJA 229 


SINOD AI UNIJEGET 
BRA NO AE I IV RS A 
I JV) 








JURAJ UTIŠENIĆ (MARTINUSIUS) 


Po izvornoj slici, koja se čuva u viteškoj dvorani grada 
lrakoščina (grofova Braškovićo. 


mera dao kradom zauzeti, premda nikojim putem njemu ne pripada. 
Došao je k nama onaj plemić s tužbom, kojemu bi rado zadovoljili da 
nam je imati posla s manje mudrim čovjekom.« 

Ban Zrinski ne bijaše se posve izmirio ni nagodio ni s jednim od 
od svojih brojnih protivnika i zavidnika u kraljevstvu kad su Turci opet 
krvavo kolo zaigrali. Već 12. prosinca 1550. tuži se on iz Rakovca 
đurskomu biskupu i ugarskomu namjesniku Franji Iločkomu »kako 
Turci na krajini, a osobito Bošnjaci posve zlo drže primirje, dnevice 
sve jače te jače udaraju na kraljevine njegova veličanstva.« Čine to sad 
krišom a sad javno i očito. Tako je 500 Turaka udarilo na Vinodol, 
grad zagrebačkoga biskupa, te zarobilo sve ljude i stoku koju su za- 
tekli izvan grada; jednako su očito navalili na grad zagrebačke bisku- 
pije, po imenu Ivanić, te silu ljudi odagnali. Suviše su poharali i opli- 
jenili okoliš gradova Jamnice, Kostajnice, Zrinja i Hrastovice. Sam ban 
Zrinski, kojemu je kralj u to vrijeme mira dodijelio samo 300 konja- 
nika, ne može braniti tako prostranu krajinu od tolikih neprijateljskih 

susjeda, kao što su sandžaci bosanski, požeški, hlivanjski i hercegovački, 
od kojih svaki ima barem toliko koliko dva ili tri sandžaka u Ugar- 
skoj. »Ako samo jedan grad uz Unu u Hrvatskoj padne, što Bog sa- 
čuvaj, neka vjeruje vaša prečasnost da će naskoro i ostali gradovi 
Hrvatske osvojeni biti. I jednako, ako u Slavoniji propadne samo jedan 
grad zagrebačke biskupije, koja je Turcima sasvim na domaku i pre- 
zgodna za pustošenje, zaprijetit će smjesta čitavoj Kraljevini Slavoniji 
očita propast«. Dne 23. siječnja 1551. javlja ban iz Ozlja Tomi Nadaždu: 
»Došao je jučer k nama posebni naš hoda, koji boravi u Livču (in 
Lewach), te kaže da su bosanski i hlivanjski paša sa svima svojim sila- 
ma bili na okupu, prije nego što je ovaj snijeg zapao, pa se razglasilo 
da smjeraju ovamo provaliti. Ne znam ipak da li će poći ovamo ili u 
Ugarsku. To sam međutim i od drugih obaznao da su zaista bili na 
okupu, i da je po Turskoj javno proglašena careva zapovijed, neka se 
priprave za rat u nastajno proljeće.« Teška briga za obranu kraljevstva 
odagnala je bana sve do grada Vranograča, odakle piše Nadaždu 8. ve- 
ljače 1551: »Mi boravimo ovdje u Hrvatskoj u pustim našim gradovima, 
gdje ništa dobra ni nova ne čujemo; vidimo samo sve kao opustošeno 
u domovini« (viđemus saltem deserta quasi omnia in patria). 

Povod novim bojevima s Turcima dali su događaji u Erdelju i 
jugoistočnoj Ugarskoj, gdje je vladala kraljica Izabeli sa svojim ne- 
doraslim sinom Ivanom Sigismundom i gdje je još uvijek kolo vodio 
Hrvat Juraj Utišenić (Martinuzzi). Taj umni muž, koji je u jedan 
mah vršio službu »pokladnika, namjesnika i zemaljskoga suca«, imao se 
boriti ne samo protiv vlastohlepne kraljice, koja mu bijaše uskratila 
naslov gubernatora, nego i protiv njezina rođaka Petra Petrovića, koji 
mu je zaviđao i otimao se za njegovo mjesto. Petrović je tada bio 
župan temešvarski i vrhovni kapitan donje Ugarske, te je svakom pri- 
godom radio da ponizi svoga moćnijeg takmaca. Napokon nije ni sultan 
prijaznim okom gledao suviše moćnoga »brata Jurja«, jer mu je on 
mogao najviše smetati da Erdelj polagano skuči i da ga polagano iz 
vazalne kneževine pretvori u turski pašaluk. A da je sultan o tom 
snovao, pokazao je ne samo tim što je utvrđivao grad Segedin, nego i 
tim što je tražio da mu se izruče tvrdi gradovi Temešvar, Bečkerek i 
Bečej, pa da tako osigura prijelaz preko donje Tise. 

Baš te nestalne prilike u Erdelju i jugoistočnoj Ugarskoj učiniše 
da je Juraj Utišenić stao misliti kako da se s kraljem Ferdinandom 
pogodi. Ta njemu je zgodnije bilo da upravlja Erdeljem u ime Fer- 
dinandovo, nego da vazda strepi od Turaka, ili da ga zbace kraljica 
Izabela i njezini privrženici. Napokon je i većina erdeljskih staleža 
voljela pokloniti se Ferdinandu, nego stenjati pod turskim jarmom. 
Pa i sama kraljica Elizabeta nije mnogo marila za to da se kiti pukim 
naslovom kao kraljica Ugarske i Erdelja, već bi se bila zadovoljila 
i skromnijim stanjem samo da bude posve samosvojna i slobodna. 

Još u studenom 1547. bijahu erdeljski staleži, jamačno pobudom 
Jurja Utišenića, na svom saboru u erdeljskom Biogradu (Alba Julia) 
zaključili da se pošalju caru Karlu i kralju Ferdinandu, koji su tada 
boravili na njemačkom državnom saboru u Augsburgu, zasebni poklisari 

da ih sklone neka se dignu za oslobođenje Ugarske i neka se pogode 
s kraljicom Izabelom. Ferdinand se isprva kratio da ne pogazi nedavno 
sklopljeni petogodišnji mir s Turcima; tek 8. rujna 1549. sastade se nje- 
gov opunomoćenik, vrhovni kapitan Nikola Salm s Jurjem Utišenićem 
u Njir Bathoru jugoistočno od Tokaja da pregovaraju o odšteti uz 
koju bi Izabela zajedno sa sinom.ustupila kralju svoj dio Ugarske i 
Erdelj. Međutim do sporazuma nije došle , a protivnici Jurja Utišenića, 
na čelu im Petar Petrović, oklevetaše nato njega u sultana da kani izdati 
Erdelj kralju Ferdinandu. Sultan je stoga u srpnju 1550. izdao ferman 
na kraljicu, Petrovića i erdeljske staleže, u kojem se žestoko oborio 
na Jurja i zahtijevao da ga pogube. 


Bojeći se Turaka i Petrovića radio je sada Juraj Utišenić svima 
silama da svoju namjeru izvede. U siječnju 1551. izjavio je pred erdelj- 
sko-ugarskim staležima u Velikom Varadinu da ih ni on ni kraljica 
ne mogu više održati, pa da će im potražiti drugoga gospodara, ako ne 
će zajedno s Petrovićem Turci postati. Odmah zatim sastao se 3. ve- 
ljače u Dioszegu (sjeverno od Velikog Varadina) s velikim županom 
Andrijom Batorom i Erazmom Teufelom, kapitanom lakih konjanika 
u Ugarskoj, pa ih je zaklinjao neka Ferdinand što prije dade Ivanu 
onu zgodnu odštetu za Erdelj i Izabeli naknadu za miraz, i 
neka pripremi jaku vojsku s kojom će Erdelj zauzeti. Da bi uto sultana 
primirio, poslao mu je zaostali danak i uvjeravao ga je o svojoj oda- 
nosti. Napokon osvanula je u Erdelju i vojska kralja Ferdinanda. Vodio 
ju je Napuljac Ivan Krstitelj Castaldo, koji je od rane mladosti kralja 
služio i Pio na glasu kao vrstan vojvoda. On je na koncu svibnja sa 
6 do 8000 ljudi ušao u Erdelj, te 1. lipnja stigao u Koložvar (Čluj). 
Dne 4. lipnja poklonili su se zastupnici erdeljskih staleža Ferdinandu 
kao svome kralju. Deset dana zatim, 14. lipnja, pošao je Ferdinandov 
pa Tomo Nadaždi zajedno s Castaldom i s Jurjem Utišenićem 

raljici Izabeli u Sz4sz-Sebes (Sebes), kamo se bijaše ona još u svibnju 
sklonila. Utišenić radio je tom prigodom da nagodba bude za kraljicu 
što povoljnija. Radi toga se i pregovaranje dugo oteglo. Tek kad se pro- 
čulo da se primiče turska vojska, utanačena i potpisana bi 19. srpnja 
1551. u erdeljskom Biogradu konačna pogodba. Izabela ustupila je u 
svoje ime i u ime svoga sina caru Karlu i kralju Ferdinandu, kao i nji- 
hovim potomcima, sve što je dosada u Ugarskoj i Erdelju držala. Uz to 
predala je njima i ugarsku krunu sv. Stjepana. Nasuprot je kralj Ivanu 
Sigismundu i njegovim muškim potomcima predao šlesku vojvodinu 
Opolje kao češko eno i zajamčio mu godišnji prihod od 25.000 dukata. 
Dok se ta vojvodina iskupi od brandenburškog markgrofa Jurja Fri- 
drika, kojemu je bila založena, držat će kraljica i sin joj grad Košice s 
jednakim dohotkom. Mladi Ivan Sigismund uzet će nadalje za ženu 
jednu kćer kralja Ferdinanda. I Petar Petrović predao je svoja posjedo- 
vanja Temešvar, Lipu, Bečkerek i druga mjesta u jugoistočnoj Ugarskoj, 
pa je za njih primio grad Munkač s gospoštijom. Već 6. kolovoza osta- 
vila je Izabela sa sinom Koložvar, te je sa svojim vjernima i s Petro- 
vićem otišla u Košice, našto su erdeljski staleži proglasili Ferdinanda 
svojim kraljem. 

Tako je baš Juraj Utišenić najviše pridonio da je Erdelj s jugo- 
istočnom Ugarskom u kolovozu 1551. došao u vlast kralja Ferdinanda. 
Za tolike je zasluge Ferdinand obasuo brata Jurja milošću svojom; on 
mu je oprostio svu dosadanju nevjeru i obećao mu da će mu ostaviti 
biskupiju velikovaradinsku i sve ostale dohotke, ostavio mu čast po- 
kladnika i imenovao ga erdeljskim vojvodom, a napokon je zamolio 
papu da ga uzvisi na kardinala što je papa u listopadu i učinio. Ali uza 
sve to ipak mu nije posve vjerovao, jer si mnogi zavidnici, na čelu 
im Castaldo, neprestano klevetali i sumnjičili. Samo tako može se ra- 
zumjeti zašto je Ferdinand još 20. srpnja podijelio tajni nalog reče- 
nomu Castaldu da u slučaju ako bi Juraj što snovao na propast kra- 
ljevu, s njime ono učini što traži probitak kraljev, njegove države i 
njegovih podanika. 

Utišenićevo stanje postade još opasnije kad je i sultan Sulejman 
pregnuo da obnovi svoju vrhovnu vlast u Erdelju. Ferdinand bijaše na- 
ime i unatoč savjeta Jurjeva još 18. lipnja svojemu poklisaru u Cari- 
gradu, Malvezziju, zapovjedio neka otvoreno očituje da se njemu Erdelj 
poklonio i da je njim zavladao, jer zapravo nije nikad u turskoj vlasti 

io, nego je njemu pripadao još od smrti Ivana Zapolje; uostalom 

je i on spreman da daje sultanu ono što su mu dosad plaćali Izabela 
i brat Juraj. Utišenić nasuprot nastojao je ispričavanjem i različnim 
obećanjima opsjeniti sultana, koji bijaše već apovedi 





io _rumelijskom 
beglerbegu Mehmedu Sokoloviću da udari na južnu Ugarsku i Erdelj. 
Utišenić pače poslao je danak sultanu u ime Ivana Sigismunda, kao 
da je on još uvijek gospodar Erdelja, a uz to uvjeravao je opetovano 
u listovima beglerbega Sokolovića, koji je s vojskom već kod Petro- 
varadina stajao, da je kao i prije sultanu vjeran; Erdelj i južna Ugarska 
da još uvijek pripadaju Ivanu Sigismundu, a taj nije otišao u tuđu 
zemlju nego u grad Košice, koji njemu pripada, da se vjenča s kćerju 
rimskoga kralja, koji je nedavno utanačio mir s Turcima. Njemački 
vojnici da su došli u Erdelj samo radi nemira koje su njegovi protivnici 
pokrenuli; ali nešto njemačke vojske već je opet otišlo, a on će Božjom 
pomoći naći put da i zaostale ukloni. Sva ta pisma pisao je Utišenić 
sporazumno s Tomom Nadaždom i Castaldom, premda mu bijaše kralj 
saopćio svoju instrukciju i zapovjedio da se kloni šaranja i krivih 
izvještaja. 

Međutim, ni kralj ni Utišenić nisu svoje svrhe postigli i spriječili 
provalu tursku. Priopćivši Malvezzi kraljevu poruku zatvoren bi u crnu 
kulu na Bosporu, »jer poklisari jamče za riječ, zadatu od svojih gospo- 
dara«. Beglerbeg Mehmed Sokolović mislio je opet da će lakše Erdelj 
očistiti od njemačke vojske ako mu pri tome Utišenić pomogne. I 
tako je prvih dana rujna 1551. Sokolović sa nekih 40.000 momaka kod 
Petrovaradina prešao preko Dunava i onda preko Tise, pa gotovo bez 
ikakva otpora osvojio gradove Bečej, Bečkerek, Čanad i Lipu. Dne 
15. listopada stajao je već pred Temišvarom, koji je branila posada 
od španjolskih i njemačkih vojnika pod kapitanom Stjepanom Lo- 
sonezyjem. Vrsni i hrabri kapitan branio je povjereni mu grad tako 

hrabro da je Sokolović za jurišanja izgubio mnogo ljudi, te napokon 
27. listopada od podsade odustao i natrag k Tisi uzmaknuo. 

Kad bijahu Ferdinandu stigli glasovi o dolasku i napredovanju 
beglerbega Sokolovića u jugoistočnoj Ugarskoj, zabrinuo se za sudbinu 
svojih četa u Erdelju. Buduć da su se Sokoloviću bile pridružile i 
brojne bosanske i slavonske čete pod Ulama-begom, mislio je kralj 
na to da bi ban Zrinski sada mogao poduzeti četovanje u bosanske 
krajeve. U to ime pisao je 18. listopada iz Beča Zrinskomu da su mu 
kranjski staleži javili kako su Turci ostavili krajinu hrvatsko-slavonsku i 
pošli k beglerbegu u Erdelj; stoga predlaže da bi ban zajedno sa slavon- 
skim kapitanom Lukom Sekeljem i senjskim kapitanom Ivanom Lenkovi- 
ćem provalio u Bosnu, u kojoj nema vojske, pa vratio Turcima za tolika 
pustošenja po Hrvatskoj i Slavoniji. Ali ban neka ništa ne poduzme 
sam nego vazda sporazumno sa Šekeljem i Lenkovićem. Potonji je 
baš u ovo vrijeme počeo graditi tvrđavu Nehaj više Senja da tako 
osigura taj grad od turskoga podsjedanja. Ali Zrinski nije mogao za- 
dovoljiti kraljevoj želji. Dne 28. studenoga piše Zrinski iz Gvozdanskoga 
Tomi Nadaždu, koji mu bijaše iz Szasz-Sebesa u Erdelju pisao, »da 
protiv Turaka ima dobre nade« kako »na krajini ima još uvijek toliko 
Turaka kao da nije nitko otišao«. Paše bosanski, hlivanjski i hercego- 
vački kroz čitavo ljeto i jesen sve dosad stoje na granici, te ima dosta 
brige i truda da im odolijeva sa malo svojih četa, koje redovito ni 
plaće svoje ne primaju. 

Zasnovana dakle diverzija, kako bi je imao Zrinski poduzeti, nije 
bila izvediva. Međutim je markgrof Sforza Pallavicini doveo na koncu 
listopada nekoliko tisuća vojske u Erdelj, a k tomu je i Utišenić digao 
pučki utanak u samoj zemlji. Svu tu vojsku vodili su sada Castaldo. 
Utišenić i Nadaždi duž Moriša u Ugarsku prema Lipi, koju bijaše 
Sokolović povjerio hrabromu Ulama-begu, da je brani s posadom od 
5000 ljudi. Slabo utvrđenu varoš uzeli su jurišem, a nato su stali pod- 
sjedati tvrđavu, u koju se bijaše Ulama-beg sklonio sa preostalih 1500 

io 2000 vojnika. Ali tom prigodom došlo je između Castalda i drugih 
kapitana s jedne strane, a kardinala Jurja Utišenića s druge do opreke 
koja se napokon krvavo svršila. 

Još prije vojne, 16. listopada u dva sata po noći, bijaše Jurjev 
tajnik Pesty pohodio Castalda te mu je suze lijući i Boga za svje- 
doka zazivljući pouzdano govorio kako njegov gospodar drugo ne snuje 
nego da njega i njegovu vojsku Turcima izdade, jer se nada da će s 
pomoću sultanovom sam zavladati u Erdelju. Baš zato je i namjerice 
udesio da su neprijatelji osvojili tolika mjesta u jugoistočnoj Ugar- 
skoj. Castaldo povjerovao je toj potvori, premda je dva dana prije toga 
u svojemu izvještaju pohvalio Jurja za to što se toliko Erdeljaca diglo 
na noge, pa je smjesta javio to Ferdinandu. I taj nije sumnjao o 
istinitost podvale, to manje što bijaše doznao od nekoga čovjeka, što 
se bijaše iz Carigrada povratio, a i od nekoga mletačkoga trgovca 
da se Utišenić ponudio kako će Ferdinandove čete izdati Turcima. Zato 
je ponovo Castaldu izdao nalog: »Ako se inače ne može stvari pomoći, 

neka fratra (Jurja) preteče i neka ga radije makne s puta, nego da 
čeka kako će ovaj izvesti svoje namjere protiv njega na štetu čitave 
države i cijeloga kršćanstva«. 

Sada prigodom podsade grada Lipe još je jače Castaldo s drugima 
posumnjao na kardinala. Dne 22. studenoga ponudio je naime Ulama 
da će predati tvrđu ako ga puste slobodno s posadom otići. Utišenić 
zagovarao je odlučno ponudu da bi se još prije nego što zima svane 
mogli oboriti na beglerbega Sokolovića, te osvojiti i ostale izgubljene 
gradove u području Tise. Ali Castaldo i druge vojvode ne htjedoše o 
tom ni čuti, pače smatrahu Jurjevo pristajanje uz ponudu Ulamovu 
za novi dokaz njegovih izdajničkih osnova. No već za nekoliko dana 
moradoše ipak na to privoljeti, jer su zaredale kiše, a uz to nije vojska 
imala ni teških topova za podsjedanje ni dovoljno hrane. Kad su se 
napokon i neredovite čete rdeljskoga ustanka počele razilaziti i ku- 
ćama svojima vraćati, a uz to se još pročulo da se budimski paša 
Ali-beg združio s beglerbegom Mehmedom Sokolovićem da priteku u 
pomoć Lipi, odlučio je napokon i Castaldo da 28. studenoga pusti 
Ulamu slobodno iz grada otići. Naravno da su sada i Castaldo i njegovi 
još jače zamrznuli kardinala smatrajući da je on sve to skrivio. Utvrdilo 
ih je još što se Utišenić u noći nakon predaje Lipe sastao s Ulamom 
na tajni dogovor, kojom je prigodom, kako se iz pisma na beglerbega 
razabira, jedino o tom nastojao da Turke skloni na povratak još pre- 
ostalih tvrđava Bečeja i Bečkereka. Dne 4. prosinca pisao je Utišenić 
kralju: »Zašto mi nakon predaje Lipe nismo neprijatelja progonili te 
smjesta pošli osvajati Bečej i Bečkerek, doznat će vaše veličanstvo u 
svoje vrijeme. Sada su naše čete zbog dugotrajne podsade i nepogode 
vrlo izmorene, te su vojnici, koji su ovaj put dugo služili, pušteni 
svojim kućama. Da li će se rat nastaviti ili ne, zavisi o odluci vašega 
veličanstva; ako bi se htjelo ratovati, morala bi se nova vojska podići 
i što prije sazvati sabor, na koji neka blagoizvoli vaše veličanstvo sam 
glavom doći.« U drugom pismu od 6. prosinca nuka opet kralja da 
što prije sazove ugarski sabor i da odredi gdje bi se s njime sastao; 
javljao mu nadalje da je erdeljski sabor urekao za 21. prosinca i da će 
naskoro skupiti također sabor za istočnu Ugarsku. Sutradan poslao je 
Utišenić kralju svu svoju korespondenciju s Mehmedom Sokolovićem. 
Ferdinand o pozario mu je 14. prosinca iz štajerskoga Graza pismom 
u pojemu povlađuje svemu što bijaše dosad učinio, hvali njegovu spret- 
nost, te uznosi njegovu vjernost koja se ne može ni čime potresti. Na- 
pokon ga poziva na sabor što će ga obdržavati u Požunu 22. prosinca. 
Jednako laskavo bilo je pismo cara Karla na Jurjevu zahvalnicu što 
ga bijaše preporučio papi za kardinala. »Ti se ističeš«, piše car, »svojim 
duhom nad sve svećenike ovoga vijeka, jer ti braniš kršćanstvo svojim 
savjetom i mišicom protiv bijesa nevjernika.« Međutim, ni kraljevo ni 
carevo pismo nije Utišenića više zateklo na životu. 

Utišenić bijaše nakon predaje Lipe raspustio svoj banderij od 1500 
ljudi, što ga je kao erdeljski vojvoda vodio, pa je uza se pridržao tek 
svoju tjelesnu stražu. Pošavši zatim na urečeni erdeljski sabor u V4- 
s4rhely svratio se usput u svoj grad Vinicu (Alvincz; Vintu de Jos). 

Onamo došli su također Castaldo i Pallavicini, koji su svoje čete vodili 
u zimske stanove, pa ih je kardinal lijepo primio. Htio ih pače i sjajno 
pogostiti u susjednom Biogradu, pa je stoga poslao onamo najveći dio 
svoje tjelesne straže i služinčadi. To su upotrebili Castaldo i Pallavicini 
da ga skončaju. Dne 17. prosinca jutrom ušlo je 150 Talijana i Španj 
laca kroz otvorena vrata u grad i zapremilo sve ulaze i vrata; Pallavicini 
poao je sa šest talijanskih i dva španjolska časnika u predsoblje 

ardinalovo, a njegov sekretar Marcus Antonius Ferrari ušao sa spisi- 
ma u ruci u njegov kabinet. Utišenić sjedio je za pisaćim stolom, pa je 
pozvao sekretara da pristupi bliže i da mu preda spise. Kardinal se 
Zzadubio u spise, a uto mu je Ferrari zadao bodežem dva udarca u 
zatiljak. Ali jaki, premda sedamdesetogodišnji starac bacio je ubojicu 
pod stol. Uto je provalio i Pallavicini sa svojim ortacima, te su ga ranili 
na vratu i licu. Utišenić uza sve to nije klonuo, nego im je doviknuo: 
»Braćo, šta radite?«; ali uto ga je Monino iza leđa prostrijelio, našto 
se svalio na zemlju uzkliknuvši: »Isuse i Marijo!« I vjerni sluga njegov, 
koji bijaše na buku priskočio i htio pomoć prizvati, oboren bi na zemlju; 
do kraja nisu ga zatukli, jer su ga držali mrtvim. Mercada je nato mrtvo- 
mu kardinalu odrezao desno uho da ga kralju pošalju. Kroz 70 dana 
ležalo je mrtvo tijelo kardinalovo na istome mjestu gdje ga bijahu umo- 
rili; tek onda zakopali su ga kanonici biogradskoga kaptola u grobnici 
svoje crkve. Na grobni kamen stavili su mu natpis: »Omnibus morien- 
dum est« (Svima je umrijeti). 

Smrt Jurja Utišenića imala je kobnih posljedica samo za Ferdi- 
nanda i njegovo vladanje u Ugarskoj i Erdelju. Novi vojvoda erdeljski 
Andrija Bator nije pored svoje starostii  boležljivosti bio nimalo po- 
doban da zamijeni okretnoga i neutrudljivoga kardinala. K tomu je i 
narod (osobito Sikulci) zamrzio na Castalda i njegove ortake, ubojice 
onoga muža koji je svojim umom i vještinom umio kroz tolike godine 
sačuvati Erdelj od turskih provala i pustošenja. Napokon je i sultan 
planuo i pregnuo da osveti muža, za kojega je bio uvjeren da je samo 
zato nastradao što je njemu bio odan. Sultan je stoga odlučio još veću 
silu podići, pače i sam opet u rat poći. Dne 27. veljače 1552. javlja ban 
Zrinski iz Čakovca Tomi Nadaždu kako svi sužnjevi, što se iz turskoga 
ropstva vraćaju, suglasno javljaju »da će car turski idućeg ljeta izaći 
i poći iz Carigrada« (caesarem thurcarum ad proximam aestatem exi- 
turum et moturum ex Constantinopoli) i da se sve do Đurđeva svakoga 
petka naviješta i obznanjuje svima podanicima širom carstva neka se 
svatko pripravi za ratovanje kroz čitavu godinu (ad integrum annum). 

Ferdinandu bilo se dakle ozbiljno spremiti za idući rat. Stoga je on, 
još po savjetu pokojnoga Utišenića, sazvao ugarski sabor u Požun 
za 22. veljače 1552, pače je i sam sa svoja dva starija sina onamo došao 
Sabor, kojemu je pribivao i ban Zrinski, stvorio je 46 članaka ili arti- 
kula, koje je Ferdinand 26. ožujka potvrdio. Staleži dopustili su ratnu 
daću 'za tu godinu, i to po tri forinta u dva obroka od kmetskoga 
selišta; zatim su odredili da svi prelati, magnati i plemići imaju osobno 
poći u rat pod vodstvom kraljevim i njegova sina Maksimilijana. Uz 
to je sabor ustanovio da svaki velikaš i plemić od deset kmetova opremi 

po jednoga konjanika, a dvadeset seljaka po jednoga pješaka. Ali prvi 
obrok ratne daće, koji se ubrao u proljeću, iznosio je samo nekih 
80.000 forinti, čim bi se tek neznatna vojska mogla uzdržavati. Stoga 
se moralo opet uzajmljivati i zalagati, pa se tako financijalno stanje 
Ferdinandovo još pogoršalo, a ipak se mogla podići samo nedostatna 
sila. K tomu je Ferdinand malo zatim morao svratiti svoju pozornost 
na Njemačku, gdje se bijaše podigao saski izbornik Mavro i gdje je zatim 
morao pregovarati s protestantima u Passovi. 

Rat Turcima u Ugarskoj i Erdelju vodio se stoga godine 1552. ne 
samo nesretno nego donekle i neslavno. Budimski paša Ali bijaše još 
u ožujku osvojio Segedin, koji su Ugri malo pred tim jedne noći ugra- 
bili, zatim je oteo Vesprim, kojega je posada nakon kratka otpora 
posluh uskratila, a onda je redom zavladao nekim tvrđavama u dolini 
rijeke Ipole. Međutim, bijaše se drugi vezir Ahmet-paša, kojega je sul- 
tan imenovao za vrhovnoga zapovjednika, združio s rumelijskim begler- 
begom Mehmedom Sokolovićem i s vojskom od 50.000 ljudi pošao iz 
Beograda prema Temišvaru, koji je stao podsjedati 26. lipnja. Grad 
je branio hrabri Stjepan Losonczy sa 1300 vojnika i 250 građana kroz 
trideset i dva dana; no kad mu je ponestalo hrane i zaire, morao se 
27. srpnja predati. Malo zatim zauzeli su Turci i Lipu, koju je kukavni 
kapitan Aldana ostavio, premda se mogla dugo braniti, jer ju bijaše 
Castaldo dobro utvrdio i svim opskrbio, potrošivši na to 150.000 dukata. 
Tako su Turci zauzeli čitavu zemlju između Erdelja, Moriša, Tise i 
Dunava, pa su su od nje stvorili temešvarski pašaluk koji su povjerili 
Kazim-paši. 

Castaldo morao je skrštenih ruku gledati podsadu Temešvara i pad 
Lipe. Imao je malo vojske, a i ta je bila ozlojeđena jer nije kroz više 
mjeseci dobila plaće. Kad mu je napokon na kraju lipnja grof Helfenstein 
doveo nešto pomoćnih četa iz Njemačke, stanje se njegovo samo pose 
šalo, jer nije imao novaca da došljake namiri. Stoga su se oni pobunili, 
udarili na Koložvar i na pola ga razorili; jednako su djelomice poharali 
i Biograd. Sibinj spasio se od njihova zuluma samo tako da su gra- 
đani pograbili za oružje i susjedne seljake u pomoć pozvali. Zbog svega 
toga narod je u Erdelju bio tako ogorčen da je volio robovati Turci- 
ma nego dulje gledati u svojoj zemlji njemačke vojnike, koji su, kako 
sam Castaldo javlja, seljake ubijali, njihovo imanje grabili i kuće nji- 
hove rušili. Da su tada Turci udarili na Erdelj, bili bi ga nesumnjivo 
smjesta predobili. Međutim, sultan zadovoljio se time što mu je erdelj- 
ski vojvoda Bator obećao naskoro poslati dužni danak; k tomu se nadao 
da će Bator opet prizvati u zemlju kraljicu Izabelu i sina joj Ivana 
Sigismunda. 

Tako je Erdelj ostao i ovaj put pošteđen od turske sile. No zato 
su turske vojvode to odlučnije vojevale u Ugarskoj koja je pripadala 
kralju Ferdinandu. Ali-paša od Budima osvajao je redom gradove, uz 
koje je vodio put do znamenite tvrđave Egra (kao Dreghely, S4g, 
Đarmat, Bujak i dr.). Tada negda skupio je Ferdinand vojsku od 
9—10.000 ljudi (3500 talijanskih pješaka pod Sforzom Pallavicinijem, 
3000 njemačkih plaćenika pod Detritzem, 800 Moravaca, nešto domaćih 

hajduka), te joj je imenovao za vrhovnog vojvodu Erazma Taufela. 
Premda su ovoga ugarski i hrvatski kapitani (Pavao Ratkaj, Juraj 
Keglević i drugi) savjetovali da ne zametne boja dok ne stignu veliki 
topovi i ugarski velikaši sa 7000 momaka, on se ipak upustio 9. kolo- 
voza s Ali-pašom u boj kod Palasta jugoistočno od Ščavnice. Ali u dvo- 
dnevnom boju bi posve poražen. Većina ugarskih i hrvatskih kapitana 
je poginula. lija s Detritzom su se razbjegli, a Taufel, Pallavicini 
i 4000 vojske dopanuli su sužanjstva. Pallavicini iskupio se poslije sa 
16.000 dukata; Teufela poslali su u Carigrad, gdje ga je sultan dao 
ušiti u kožnatu vreću i baciti u more. Hrvatski ljetopisac Vramec za- 
pisao je o tom kršćanskom porazu ovo: »Vojska kralja Ferdinanda od 
turskoga baše Herrelt zvana, s njih kapitanom Erazmom Teiffel, kojega 
Ugri imenuju Matijaš Ordeg, na Palaste ali Plešivice pobijen be. V 
(o)noj vojske i boju poginu vnogo dobrih vitezov, pušek, orožja, k boju 
dostojna. Biskup vacki Augustin Sbardalat vmorjen v (o)nom boju be. 
Turci po boju gradi Dergelt, Gjemar, Sečen i okolu ostale gradi, kaštele 
i imenja zavješe«. 

Nakon rasula Ferdinandove vojske mogli su Turci poći kamo su 
htjeli. Već 4. rujna zauzeo je Ali-paša jako utvrđeni grad Solnok na 
Tisi, kojega se posada bijaše razbjegla, a zatim je vezir Ahmet, sjedi- 
nivši se s Ali-zpašom, i prizvavši smederevskoga, pečujskoga, stolno- 
biogradskoga i druge sandžake, s vojskom od 100.000 momaka 9. rujna 
došao pod grad Eger da ga osvoji i tim otvori put u sjevernu Ugarsku. 
Ali taj sridi branio je junački Stjepan Dobo sa 2000 momaka, kojima 
su pomogale iste žene i djevojke, bacajući na Turke kamenje i polije- 
vajući ih kipućom vodom. Nakon mnogih uzaludnih juriša (osobito 
14. listopada) uvjeri se Ahmet-paša da grada ne će uzeti, te diže 18. 
listopada podsadu. Junački Stjepan Dobo imenovan bi poslije od kralja 
Ferdinanda erdeljskim vojvodom mjesto Batora. Međutim, bijaše još na 
početku listopada došao u Ugarsku sa 11.000 njemačkih vojnika saski 
izbornik Mavro, pa se utaborio kod Đura, gdje je nekoliko tjedana 
stajao, dok je vezir zemlju ostavio. 

Za turskoga ratovanja u Ugarskoj tijekom godine 1552. stradalo 
je i Hrvatsko Kraljevstvo, a poglavito Kraljevina Slavonija. Ban Nikola 
Zrinski bijaše se nakon svršetka sabora u Požunu povratio u Slavoniju 
gdje je onda zajedno s kapitanom Lukom Sekeljem i Ivanom Lenkovi- 
ćem mnogo radio da pripravi povjereno mu kraljevstvo za otpor protiv 
Turaka. U to ime nalazimo ga sad u Križevcima sad opet u Ormužu u 
Štajerskoj. Osobito građani slobodne općine Gradeca kod Zagreba bili 
su zabrinuti za svoj grad, jer nije bio ni dovoljno utvrđen niti je imao 
dostatnu posadu. Općina je stoga više puta stala poklisare (Mateja 
Slatinskoga) pred kralja zaklinjajući ga da se pobrine za obranu grada. 
Ferdinand je nato zapovjedio banu Zrinskomu da zajedno sa Sekeljom i 
Lenkovićem počne utvrđivati Zagreb, a za trošak ustupio je kralj sav 
dohodak od tridesetine, koja se pobirala od građana na brdu Gradecu. 
Zrinski, Sekelj i Lenković sastali su se doduše u Zagrebu 16. svibnja 
1552. da započnu posao; ali nisu ni dinara (neque obulum) ža trošak. 
Tek građani obećali su da će za utvrdu svoga grada pridonijeti 200 

forinti; ali je to bilo premalo, pa je stoga ban odredio da se čitava 
stvar iznese pred hrvatsko-slavonski sabor, koji je on sazvao za Duhove 
na 5. lipnja one godine. Sabor se u urečeno vrijeme ili nešto poslije 
sastao; ali što je zaključio, nije poznato, jer su spisi toga sabora za- 
metnuti ili izgubljeni. Zna se samo za zaključak kojim je dopustio nešto 
drva i vapna za utvrđivanje gradova, ali ni to nije izvršeno. 

Dan poslije sastanka bana Zrinskoga sa Sekeljem i Lenkovićem, na- 
ime 17. svibnja 1552, izvijestio je on o svemu svoga prijatelja Tomu 
Nadažda. Ban je završio svoje izvješće ovako: »Tako je nakon svršena 
dogovora gospodin Sekelj pošao u Susjedgrad, a gospodin Lenković u 
Kranjsku; ja ću pak sutra rano otići k svojim četama u Rakovec. Stigli 
su nam naime glasi da je bosanski paša s jakom silom u Levaču (Li- 
vaču); Malkoč pak, koji je boravio u Bosni i sada postao sandžakom 
u Hlivnu, također je spreman da ovih dana provali u 
Hrvatsku ili Slavoniju. Čuli smo i to da se druga turska voj- 
ska sakuplja oko Osijeka, pa će ona izaći na pustošenje«. I Luka Sekelj 
javljao je iz Ormuža 21. svibnja Nadaždu: »Ovih su se dana Lenkovićeve 
haramije povratile iz Turske, pa su javile pod najtvrđu vjeru da je 
bosanski paša sa 5000 ljudi sašao do Levačkoga (Livačkoga) polja. 
Ulama-beg (kojemu bijaše sultan još 1550. podijelio sandžak Požegu) 
stoji u Požegi ali ne s mnogo njih, Da li će oni svoje sile sjediniti i 
poći na put s topovima i gdje bi ih trebalo očekivati, nije poznato«. 
Mnogo potanje javlja već ban Zrinski u svojemu pismu što ga je iz 
Novih Dvora u Međimurju 30. svibnja pisao knezu Petru Kegleviću: 
»Bosanski paša s mnogo četa došao de na Hlevačko polje te je sta- 
novite fopove i druge spreme u Gradiškom brodu u lađe ukrcao... 
Neprijatelj Turčin odlučio je da podsjedne koji od gradova, kao Sisak, 
Kostajnicu ili Ustilonju (Hwsthylowyna), pa da ga osvoji, Budući dakle 
čujemo da tolika opasnost prijeti ovim gradovima, dužni smo vašu 
velemožnost pozvati i opomenuti da svoj grad Ustilonju svim potreb- 
nim tako providi i opskrbi da vas neprijatelj ako dođe pa ga pod- 
sjedne, što Bog odvratio — ne zateče nepripravna i neuređena«. Ja- 
mačno je ban ovako opomenuo upravitelja zagrebačke biskupije i ča- 
zmanskoga prepošta Jurja Herešinca, zatim zagrebački kaptol i na- 
pokon mladoga Petra Erdeda. 

Ban se Zrinski ozbiljno spremao da dočeka tursku vojsku, koja 
se u svibnju 1552. na granici Hrvatske i Slavonije skupljala. On je oče- 
kivao da će Turci udariti bud na Kostajnicu bud na Ustilonju i Sisak. 
Međutim, Turci su ga prevarili te su provalili u Podravinu, gdje ih nije 
nitko očekivao. Tu je u Podravini bila povjerena obrana kapitanu Luki 
Sekelju, kojemu bijaše kralj Ferdinand još 22. meka 1548. predao 
nekadanje Ernuštove (a poslije Keglevićeve)' gradove Koprivnicu, Đur- 
đevac i Prodavić da uz godišnju plaću od 2000 rajnskih forinti drži u 
njima svoje čete i službenike. Kao kapitanu Koprivnice bilo je Sekelju 
braniti također Grabrovnik (Gorbonog) i Viroviticu, koja je najdalje 
dopirala u tursku krajinu. 

Još 8. lipnja piše Zrinski iz Čakovca Tomi Nadaždu: »Paše hlivanj- 
ski, hercegovački i požeški stoje na Levačkom polju sa svojim četama; 

paša bosanski pak je u Požegi. Kako čujemo, zovu ih neprestano u 
Ugarsku, ali se oni krate, već se ovdje na sve moguće načine pripra- 
vljaju. Šta snuju, nije izvjesno; mi dovoljno bdijemo i brinemo se za 
obranu ovoga kraljevstva, ali nas je odviše malo. Koliko je do nas, ne 
ćemo ništa propustiti što bi se činilo (potrebnim) za obranu kraljev- 
stva«. Poslije toga ne javlja ništa kroz više tjedana; bit će da je ban 
tada obdržavao sabor Kraljevina Hrvatske i Slavonije, na kojemu bi 
izabran protonotar Mihajlo Ravenski da ide pred Kralje i da mu izloži 
nevoljno stanje ovoga kraljevstva i veliku opasnost koja mu prijeti. 

Međutim je Ulama-beg u drugoj polovici srpnja 1552. iznenada iz 
Požege krenuo na sjever u Podravinu, te banuo pred grad Virovi- 
ticu. Već 1. kolovoza piše ban Zrinski iz Čakovca: »Prošle subote 
(30. srpnja) opći je neprijatelj Turčin podsjeo grad Viroviticu te ne- 
prestano udara žestoko na nju (illudque in horas strictissime et sine 
intermissione oppugnatur). Grad Viroviticu branio je Juraj Brođanin 
s nekih pedeset haramija. On je još prije nego što su Turci grad zatvorili 
poslao pisma i glasnike kapitanu Luki Sekelju, moleći ga za pomoć. 
Međutim su Turci zauzeli franjevački samostan pred gradom te iz njega 
stali sipati topovska zrna na gradske zidove, koji su ionako stari i 
trošni bili. Juraj Brođanin nije zbog toga mogao dočekati pomoćnih 
četa, koje mu bijaše Sekelj pod Ratkom Malićem i Petrom Besedićem 
poslao, nego je 2. kolovoza predao Viroviticu Ulama-begu. Dne 4. kolo- 
voza javlja Sekelj iz Varaždina Tomi Nadaždu: »Prošle su srijede (2. 
kolovoza) oni posve nevaljani (nequissimi) ljudi, koji su bili u Viro- 
vitici, predali grad u ruke Ulama-bega. Sada isti Ulama ne radi drugo, 
nego daje čistiti jarak gradski. Bjegunci, koji su iz onoga boja ovamo ute- 
kli, govore, što Bog odvratio, da će (Ulama) za kratko vrijeme podsjesti 
Koprivnicu te je osvojiti«. Dva dana poslije, 6. kolovoza, javlja opet 
Sekelj: »Turčin se pobrinuo da se spali kaštel Grabrovnik (Gorbonog), 
pa je onda podsjeo tvrđicu Prodavić (Prodawyz, Virje). Odavle pa iz 
Đurđevca pobjegao je veći dio nevoljnih ljudi preko Drave; stoga je 
tolik strah ovla lao Koprivničanima i samim Varaždincima da bi teško 
ostala i petina od njih kad mi ne bi ovdje bili. Grad i varoš Koprivnicu 
odlučili smo braniti, jer, kako kažu, Turčin vodi sobom mnogo lumba- 
rada, samo ako budemo mogli na to skloniti haramije i ostale neplaćene 
ljude koje smo uzeli za plaću«. Istoga dana javljao je i Zrinski Tomi 
Nadaždu iz Rakovca da je Virovitica pala i da su je »ne silom nego 
dobre volje kraljevske haramije u njoj stojeći neprijatelju predali. Što 
se ondje dogodilo, događat će se i ubuduće« (non vi, sed spontanea 
volutante haramiae regii in eo habiti hosti tradiderunt. Quae hic acci- 
derunt, futurumque accident). I Zrinski i Sekelj požurili su se da tu 
nesreću razglase na sve strane, ne samo kralju i ugarskim velikašima 
nego i Lenkoviću, Štajercima i Kranjcima, pa i ostalim staležima ostalih 
austrijskih pokrajina. 

Pad Virovitice strašno bi se bio kosnuo hrvatskoga naroda te bi 
imao nemilih posljedica za kraljevstvo da nisu u isti mah stigle i po- 
voljne vijesti. U istome pismu od 6. kolovoza, u kojemu Zrinski obzna- 
njuje pad Virovitice, javlja on podjedno da je mladi knez Petar Erdedi 

osvojio turski grad Veliku (Kraljevu Veliku) i u nju stavio hrvatsku 
posadu. O tom javlja i hrvatski kroničar Vramec za godinu 1552.: »Go- 
spodin Peter Erdevdi požga i popali grad Gradiško i Veliku porobi i 
popleniti včini. Dober dobiček vitezove i junaci jaki, moćni i dobra 
srca odnesoše«. Istv4nffy pripovijeda patnje kako je Erdedi, ogorčen 
pustošenjem Turaka u Podravini, skupio od svojih službenika i poda- 
nika lijepu četu, pa složivši se s kaptolskim kapitanima u Sisku, s 
knezom Jurjem Frankapanom Slunjskim i drugima, te skupivši malu 
mornaricu od šajka ili nasada, spustio se niza Savu u turske krajeve. 
Vođa mu je bio poznati već junak Marko Tomasović. Nahrupivši izne- 
nada najprije na Gradišku, a onda pri povratku na Veliku, spali i 
razvali oba grada i varoši uz njih. Turaka sila poubi, zarobi mnogo 
ljudi i stoke, a osobito konja, pa se slavodobitno zajedno sa šajkašima 
i kopnenim četama gotovo bez ikakvog gubitka kući vrati, Nesreća je 
samo htjela da je drug njegov, knez Juraj Frankapan Slunjski, vrativši 
se sa slavodobitnoga četovanja baš na vratima grada Steničnjaka na- 
stradao. Udarila ga strijela i on je na mjestu ostao mrtav. 

Baš taj pohod kneza Petra Erdeda bio je i uzrokom da se Ulama 
morao brzo vratiti iz Podravine, pa tako nije mogao ni misliti na pod- 
sjedanje Koprivnice ili Varaždina. Već 8. kolovoza piše Sekelj da su 
Turci od Prodavića pošli na Đurđevac, te na nj udarali kroz šest sati; 
ali junačka posada odbijala ih je tako hrabro da su poginule stanovite 
turske age i vojvode. Napokon je Ulama nakon uzaludnog jurišanja 
ostavio grad i krenuo jugozapadno prema Domanjkušu (versus Sanctum 
Dominicum) kod Bjelovara, da kako jedan pribjeg kaže, na povratku 
uzme redom Čazmu, Dubravu, Ivanić, Sisak i napokon Kostajnicu. 

I zaista je Ulama osvanuo pred Čazmom ili Začezanom, 
prije A li su Zrinski, Sekelj i Erdedi mogli onamo pohitati. U 
gradu bila je malena posada od dvadesetak ljudi, sve biskupskih slu- 
Žbenika, koji su bili tako prestravljeni pa su smjesta gradska vrata 
otvorili i Ulami se predali. I čuvari kaštela i varoši Dubrave pre- 
pali su se, kaštel zapalili i razvalili te se razbjegli na sve strane. Na- 
pokon razasut bi tom prigodom ili od Turaka ili od vlastite posade i 
Keglevićev kaštel Ustilonja, predstraža grada Siska. Sve to dogo- 
dilo se u dva tri dana, jer su Turci još u prvoj polovici kolovoza 
ostavili Slavoniju i sklonili se u Požeški sandžak. 

Već 16. kolovoza obavijestio je ban Zrinski mladoga kralja Maksi- 
milijana potanko o netom minulim događajima u tužnoj Slavoniji. 
I 21. kolovoza obznanjuje ban iz Križevaca Tomi Nadaždu i Franji Ba- 
ćanu da su Turci nedavno ostavili Kraljevinu Slavoniju, ali da su među 
inim osvojili i grad Čazmu »u srcu ove kraljevine« (in regni huius 
visceribus), pa da će odatle uslijediti »posvemašnje opustošenje ovoga 
kraljevstva« (totalis huius regni desolatio). Javlja nadalje kako je čuo 
da su Štajerska i Kranjska ustale na noge, i da se kod Optuja sku- 
pilo nekih 4000 ljudi; stoga je on molio kralja da pošalje vojsku 
rečenih pokrajina u Slavoniju, jer bi se samo onda, kad bi se ta vojska 
združila sa svima četama koje borave u zemlji, moglo pomišljati da 

se Čazma Turcima preotme. Ban sam došao je s plaćenicima ovamo u 
Križevce i okupio oko sebe i čete Kraljevine Slavonije, koliko ih je 
nakon potonjega poraza pribrati mogao; ali te slavonske čete tako su 
uboge da ne će moći dugo u taboru stajati i vojevati. Malo dana zatim, 
25. kolovoza, pisao je sam kralj Ferdinand iz Beča banu Zrinskomu kao 
odgovor na njegov izvještaj o posljednjoj turskoj provali. »Tužnim 
srcem podnosimo«, piše kralj, »što nam pišeš da je Čazma oteta; ali 
što se dogodilo, ne može se učiniti kao da se nije dogodilo. Ipak treba 
se pobrinuti da se s Božjom pomoći opet što prije predobije što je izgu- 
bljeno. Glede onih pješaka koji su bili određeni za obranu grada i varoši 
Dubrave pa su sramotno mjesto ostavili i, premda su primili plaću, 
pobjegli, gdje god kojega od njih uhvatiš, postupaj s njima prema kriv- 
nji njihovoj. Što se pak tiče tvojih plemenitih službenika, koji unatoč 
tvojemu nalogu nisu htjeli gradu i varoši priskočiti u pomoć, hoćemo 
da ih s Lukom Sekeljem i Petrom Erdedom pozoveš pred vojnički sud 
da oni radi primjera ne ostanu nekažnjeni. Što nam pišeš da su se 
paše već kući povratile drago nam je; no budući da su se već i čete 
slavonske na noge digle, pa se i vojska Luke Sekelja tebi pridružila; 
budući da nadalje naš senjski kapitan Ivan Lenković u Zagreb dolazi, 
pa se onamo i naše čete iz Koruške i Kranjske spremaju: to bi se vi 
morali sporazumjeti i po mogućnosti pokušati da neke gradove, kako 
vam se činilo bude neprijateljima opet oduzmete, naročito pak Veliku, 
Čazmu i Moslavinu, da se i vrijeme uzalud ne gubi i da troškovi ne 
budu u tutanj«. Napokon poziva kralj bana da pomaže na svaki način 
upravitelja zagrebačke biskupije i žitelje Dubrave pri obnovi njihovog 
grada i varoši. »Nalažemo ti i pozivamo te«, završuje kralj, »da sve 
svoje sile skupiš (ut omnes tuos nervos intendas) da se nikakvo zlo 
ne dogodi Kraljevini Slavoniji«. 

Na koncu dakle kolovoza 1552. stajao je ban Zrinski u Križevcima 
i spremao se da zajedno sa Sekeljem i Lenkovićem, kao i s četama iz 
Kranjske, Koruške i Štajerske uzvrati Turcima za netom prošlu provalu. 
Međutim nisu ni Turci mirovali, nego su skupljali sile za nova četovanja. 
Dne 28. kolovoza javlja neki vojvoda iz Križevaca Luki Sekelju da se 
bosanski paša i Malkoč-beg nisu u Bosnu povratili, nego da su se uta- 
borili kod Trnave (blizu današnje Nove Gradiške), dok je Ulama-beg 
u Požegi, pa da su namjestili topove u Velikoj. Sultan im je zapovjedio 
da ili Zagreb osvoje ili da se za uzicu objese 
(ut aut Zagrabiam adimant aut sese laqueo suspendant), a kad uzmu 
Zagreb, da navale na majdane gospodina bana. U to ime dao im je u 
pomoć jedan sandžak i mnogo janjičara i čim će nastati mlađ (facto 
novilunio), smjesta će poduzeti što su namjerili. Budući da ovoga mje- 
seca obdržavaju nekakav post (ieiunium quoddam), ostat će mirni i 
tihi dok se ukaže mladi mjesec. I sam ban piše 6. rujna iz Rakovca 
kapitanu Lenkoviću o turskim pripravama. Bosanski paša utaborio se 
u Trnavi, Malkoč-beg u Baćindolu, a Ulama-beg stoji u Požegi, pa 
traže konje i volove kojima će topove vući. Turci smjeraju ravno na 
Sisak, onda će udariti na Zagreb; ako radi nepogodna vremena ne bi 
mogli sobom povesti topove, onda će četovati prema Zagrebu ili sve do 

Varaždina. Ban stoga moli Lenkovića da sve to saopći staležima Kranj- 
ske i Koruške, pa da i oni pohitaju »da ne bi neprijatelj izenada na- 
hrupio i nepripravne zatekao, pa ovoj kraljevini kakav poraz zadao 
(ne hostis ex improviso veniens nos imparatos reperiat, regnoque huic 
cladem aliquam inferat). »Ako bi se čete one gospode (iz Kranjske i 
Koruške) i Štajeraca (jer i ovima smo pisali) s nama združile, mogli 
bi s Božjom pomoću neprijatelju odoljeti te ga od granica ove kraljevine 
odbiti. Mi smo sa svima svojima ovdje na okupu«. I poslije je Zrinski 
kroz čitav mjesec rujan neprestano stajao na straži, izvješčivao o tur- 
skim kretnjama i vapio za pomoć. Dne 13. rujna javljao je iz Čakovca 
da je banovca Gašpara Gusića poslao pred kralja neka ga potanko oba- 
vijesti o velikoj opasnosti, jer čim prođe ovaj mjesec (rujan), nepri- 
jatelj će se podići te udariti ili na Zagreb u Slavoniji ili na Kostajnicu. 
Ban čuje da se kralj na nj srdi, premda ne zna zašto; možda zato 
»što nas jedan nije išao na deset« (quod uno contra 
decem non ivimus). 


Međutim, sva izvješća i svi vapaji bana Zrinskoga ostali su bez 
uspjeha. Čete iz Štajerske, Kranjske i Koruške, koje se bijahu u kolo- 
vozu podigle, opet su se nakon nekoga vremena razišle; pače ni Len- 
ković nije ostao u Slavoniji, već je u Hrvatskoj nastavio izgradnju 
tvrđice Nehaja kod Senja. Tako su ban Nikola i kapitan Luka Sekelj 
sami ostali na braniku Kraljevine Slavonije. Prvih dana listopada 1552. 
bio je ban u Križevcima, a Sekelj u Đurđevcu, gdje je pregledavao 
svoje čete, kad je najednom bosanski paša s Ulama-begom i Malkoč- 
begom nahrupio na Slavoniju, te u tih čas proletio zemljom do Vara- 
ždina. Tek na Varaždinskom polju zaustivili su ga Zrinski i 
Sekelj i prisili da nakon nekoliko okršaja 3. i 4. listopada uzmakne 
prema Čazmi, te se povrati na tursko zemljište. O toj provali i okrša- 
Jima izvijestili su ban i kapitan već 4. listopada kralja Ferdinanda iz 
Varaždina ovako: »Možemo sada obznaniti vašemu veličanstvu da su 
se rečena tri paše (bosanski, Ulama i Malkoč) prvoga dana ovoga mje- 
seca (listopada) podigli, kroz predjel Herbochya zvan više Koprivnice 
provalili, pa onda trećega dana ovoga mjeseca na Varaždinskom polju 
učinili nalet (excursionem) sve do grada Vinice i do broda na Dravi, 
koji se zove Zavrač (Zawrachya). Kad sam ja ban Zrinski, stojeći s 
plaćeničkim četama u Križevcima, doznao za tu provalu, smjesta sam 
se digao te danju i noću s boka te vojske hrlio da prije nje stignem na 
Varaždinsko polje, gdje sam također po mojim silama s Božjom po- 
moću vašemu veličanstvu i ovomu tužnomu kraljevstvu poslužio, koliko 
je do mene bilo. Ja pak Luka Sekelj bio sam pozvan u Đurđevac na 
pregledavanje četa, pa kad sam doznao za dolazak vojske, opskrbio sam 
one krajiške gradove prema potrebi i s ostatkom svojih četa pohitao 
u susret (turskoj vojsci). Tako sam trećega ovoga mjeseca stigao amo u 
Varaždin, baš kad se neprijatelj već sa svoga naleta u svoj tabor (in 
stationem) vraćao, pa smo onda ban i ja združili svoje čete i borili 
se protiv neprijatelja koliko smo mogli. Ali veličanstvo vaše zna za naše 
nedostatne sile s kojima ne možemo ni pod koji način tako prejakomu 
neprijatelju odolijevati. Da smo imali pri ruci primjerene čete, bili 

bismo vašemu veličanstvu i bijednoj svojoj kraljevini lijepo poslužili, 
premda zarobljenici kažu da je Turaka bilo do 10.000 ljudi. Ali koliko 
smo mi s našim silama mogli razabrati, bilo ih je jedva više od 6000. 
To možemo reći da neprijatelj nije iz vaše kraljevine odnio mnogo pli- 
jena niti da je odviše poveo sa sobom roblja. On je doduše nekoliko 
sela i imanja oko Varaždina u prigorju do grada Vinice razorio i pro- 
šle noći ovdje kod Varaždina noćio; ali je danas u jutro uzmaknuo 
i pošao prema Ludbregu i Koprivnici. Kako će kroz ona mjesta proći i 
koliko će štete nanijeti, o tom ne možemo sada ništa pisati. Ali kako 
neki odlični zarobljenici kažu, ta se vojska nakon povratka kući ne će 
tako dugo razići dok joj ne stignu zapovijedi od njezinog cara«. Dva 
dana zatim izlaže ban Zrinski u pismu na zagrebačkoga biskupa Pavla 
Gregorijanca, pisanom 6. listopada u Čakovcu, već potanje o svojoj 
posle na Varaždinskom polju. Bosanski paša s Ulamom i Malkoč- 
egom došli su s nebrojenom vojskom pod Varaždin, pa su se onda 
3. listopada u selu Biškupcu utaborili i odatle pošli na četovanje do 
Vinice i Zavrača na Dravi. Ban je, međutim, čuvši za dolazak Turaka, 
smjesta ostavio Križevce te sa svojih 700 konjanika tako brzo jašio 
prema Varaždinu da je Turke prestigao, i sklonio se u kaštel Maruševac 
na Varaždinskom polju. Kad je nato jedan dio neprijateljske vojske 
udario iz Biškupca prema Vinici i Zavraču, ban je na nj iz zasjede 
udario i u bijeg nagnao. Tom je prigodom mnogo Turaka palo, a još 
više dopanulo sužanjstva; uz to je ban oslobodio silu kršćanskoga 
roblja. Tim je ban također zaustavio prodiranje neprijatelja prema 
Štajerskoj. Uto je s druge strane iz Đurđevca došao i Sekelj sa svojim 
konajnicima, pa su nakon ponovnih navala potisnuli Turke s Varaždin- 
skoga polja na istok. Do kraja ih nisu mogli svladati, jer su bili pre- 
slabi. Uza sve to što pobjeda kršćanska nije bila potpuna, ipak se 
na daleko i široko razglasila nedaća turskih paša. Čak u talijanskoj 
kronici Omiškoj zabilježeno je za godinu 1552. kako su u Hrvatskoj 
mjeseca rujna (listopada) razbijena tri sandžaka turska, po imenu 
Malkoč-beg, Ulama-beg i još jedan sandžak i kako je tom prigodom 
poginuo jedan sin Ulama-bega. Također Istv&nffy opisuje potanko pro- 
valu i poraz turski. On pripovijeda da je turska vojska provalila kraj 
Križevaca, Kalnika i Varaždinskih toplica na Varaždinsko polje, ali 
da se ondje našla između dvije vatre: s jedne strane oborio se na nju 
Sekelj iz predgrađa varaždinskoga, a s druge ban Zrinski, koji se bijaše 
zaklonio u Marčanskoj dolini kod Vinice. Turaka je mnogo izginulo, 
među njima i neke vojvode, na čelu im najstariji Ulamin sin, Džafer, 
kojega je pogubio Ivan Margitić, konjanički časnik u četi bana Zrin- 
skoga. 

Ni nakon odlaska triju paša iz Slavonije nije bilo mira na krajini. 
Turci bijahu naime još u Folovozi namjestili posebnoga san- 
džaka u osvojenoj Čazmi, te mu pridodali krajeve uz Ilovu 
i Pakru sve do Požeškoga sandžaka. Novi sandžak imao je 1400 pje- 
šaka i konjanika, te se neprestano zalijetao u preostalu Slavoniju. Još 
13. listopada piše Zrinski kralju Ferdinandu: »Neka zna vaše veličan- 
stvo, otkad su ta dva grada, Čazma i Virovitica, izgubljena, ne prestaju 

skrovite provale kako konjanika tako i haračlija turskih u ove krajeve. 
Njima je kako zbog gustih šuma i brojnih brda tako i zbog neposredne 
blizine samoga grada Čazme teško odolijevati dokle taj grad ostane u 
neprijateljskim rukama... Ako im se taj grad smjesta ne otme, propast 
će još ove jeseni ili najdulje iduće zime kukavni ostaci ove kraljevine. 
Već se čuje opći glas da je puk zbog ovoga nedavnog poraza (hac 
nuperrima clade) i ovih neprestanih provala tako zastrašen i zdvojan 
da su neka sela već potajno Turcima pisala kako su spremna njima se 
predati samo da budu od pustošenja oslobođeni. Molimo stoga vaše ve- 
ličanstvo neka se dostoji u tako očitoj i prijekoj opasnosti kraljevine 
svojim vjernim podanicima u pomoć riskočiti i povremeno neku do- 
stojnu vojsku poslati, kojom bi se, dok izmoreni neprijatelj svoje sile 
nadopuni, pokušalo i možda s Božjom pomoću Čazmu predobilo«. Čini 
se da su jadikovke banove bar donekle djelovale, jer se na ponovnu 
zapovijed kralja Ferdinanda 27. listopada sastala u Zagrebu komisija 
koja je pregledala grad na kaptolu i općinu na brdu Gradecu, te pre- 
dlagala ako da se Zagreb što jače utvrdi. U komisiji bili su osim bana 
još kapitani Sekelj i Lenković, zatim upravitelj Štajerske Juraj Her- 

rstein i upravitelj Kranjske Jakov Lamberg zum Stain zajedno s 
poklisarima vojvodina Štajerske, Koruške i Kranjske. U opsežnoj, nje- 
mački sastavljenoj spomenici izlažu komesari potanko što da se razvali 
kao ruševno ili nepotrebito a što da se nanovo sagradi ili popravi. 
Komisija primila je i od zagrebačkoga kaptola predstavku, u kojoj se 
izlaže kako je nakon rasula kaštela Ustilonje zapala teška zadaća kap- 
tolski grad Sisak da bude i predstraža i branik one krajine, i 
kako je sav taj teret pao kaptolu na leđa. Kanonici smjeraju u toj 
krajnjoj potrebi podići bedeme duž Save i Rasohatca do utoka Blinje u 
Savu da bi se s tih bedema mogla opažati neprijateljska mornarica i 
da bi se topovskim hicima u gradu Sisku opominjali neka se priprave 
za doček neprijatelja, a narod pozvao da se pobrine za svoje spasenje. 
Tako bi ovi bedemi služili kao straža narodu koji prebiva u gradovima 
Blinji, Vinodolu, Hrastovici, Sisku i na savskoj luci. Sada mora kaptol, 
otkad je Ustilonja razvaljena, držati noćne i di evne straže što ga kroz 
tjedan stoji po šest forinti. Međutim, kaptol ne će kraj zdvojnoga 
stanja na krajini moći dulje o svom trošku uzdržavati grad Sisak, jer 
se mora još brinuti za druge svoje međašnje gradove, kao što su Pe- 
trinja, oba Gradca, zatim kaštel Sokol i kula Čultić u 
Hrvatskoj, koje je potonje prošle i ove godine o svom trošku za obranu 
ostataka krajiških trudom svojih podanika podigao. Stoga moli kaptol 
komesare neka izrade u kralja da smjesti u Sisak kraljevsku posadu 
od 100 ljudi i više topova sa municijom ili da kaptolu daje primjerenu 
svotu za uzdržavanje rečenih gradova. Uz to neka kralj namjesti u 
varoši Sisku jednoga vojvodu nasadista (šajkaša) sa sto puškara, koji 
bi vazda bili spremni u šajkama ako bi turska mornarica onamo do- 
plovila. »Ako bi propao grad Sisak«, završuje predstavka, »što Bog 
odvratio, propasti će svi ostaci ove kraljevine i k tomu pokrajine Kranj- 
ska, Koruška i Štajerska, što mogu potvrdili gospodin Luka Sekelj i 
gospodin ban koji su vidjeli mjesto i grad«. Napokon je komisiji pre- 

dao spomenicu i upravitelj zagrebačke biskupije, čazmanski prepošt 
Juraj od Herešinca, u kojem je prikazao stanje gradova rečene bisku- 
pije U tvrđici Sveti Križ između Moslavine i Čazme stoji jedan 
astelan, osam vratara i četiri stražara. U Ivaniću Kloštru i 
Ivaniću tvrđavi drži po prilici jednaku posadu. U utvrdi Gra - 
dec stoji kastelan, osam vratara i dva stražara, dok su kaštel i varoš 
Dubrava posve razvaljeni i propali. U gradićima kod Hrasto- 
vice drži zbog napadaja neprijateljskih veću posadu, ali pošto je 
okolica njihova jako opustošena, prima redovito od podanika tek go- 
dišnjih 100 forinti što ne dostaje za uzdržavanje gradova. Uopće moli 
upravitelj biskupije komisare da radeći oko obrane slavonske i hrvat- 
ske krajine uzmu u pretres također manjke i potrebe izbrojenih gra- 
dova i tvrđica, pa da ih opskrbe vojnicima, topovima, puščanim pra- 
hom i svim što je potrebno. 

Čini se da čitava komisija nije ipak mnogo izradila. Već 1. stude- 
noga 1552. javlja Sekelj iz Varaždina da je čazmanski sandžak sa 300 
konjanika provalio do Gradca i Vrbovca, ali da su službenici bana Zrin- 
skoga oslobodili sve sužnjeve koje je na tom četovanju zarobio. Tri 
zarobljena Turčina i kapitanov uhoda tvrde da je bosanski paša na 
Levačkom polju, a Malkoč-beg u Banjaluci u svom čitluku, pa su svoju 
vojsku raspustili do idućega mjeseca da skupi hranu za nove provale. 
Ulama-paša prosjači za čete na sve strane, jer se zavjetovao ispuniti 
sultanovu zapovijed i osvojiti gradove Đurđevac, Koprivnicu, Rasinju i 
Ludbreg. 

Pored takvih prilika nije čudo da je Zrinskomu dodijalo banovanje. 
Dne 7. studenoga tuži se on iz Čakovca Nadaždu kako se osjeća »u 
paklenskim mukama« (in poenis infernalibus positum me 
sentio) i kako je kralju podnio molbenicu da ga riješi banske časti. 
Nagnalo ga je na to što kralj nije ispunio obećanja svoja i što vidi 
»kako kraljevstvo danju i noću propada«, zbog čega mu je lice oblilo 
crvenilo, a suze mu oči zalile. To je sve na štetu imena nje (cum 
derogamine aestimationis nominisque mei), pa stoga moli i Nadažda 
da njegovu molbu kod kralja zagovara. Molba, međutim, njegova nije 
bila smjesta riješena; zato je poslao u Graz na Štajeru protonotara 
Mihajla Ravenskoga da u kralja što brže rješenje izmoli. Bilo je to u 
prvoj polovici prosinca 1552. Čini se kako je tom prispdom i Luka 
Sekelj zatražio da ga maknu s kapitanije na slavonskoj krajini. 

Kralj Ferdinad boravio je prvih mjeseci 1553. u štajerskom Gra - 
zu. Ostavka bana Zrinskoga sklonila ga je da ozbiljno poradi oko 
obrane ostataka Kraljevstva Hrvatskoga i svojih nasljednih vojvodina 
Štajerske, Kranjske i Koruške. Sporazumno sa zastupnicima tih triju 
zemalja odlučio je za obranu hrvatsko-slavonske krajine držati odsada 
stalnu vojsku pod vrhovnim kapitanom, bojnim mar. 
šalom, ratnim vijećnicima i svim drugim potrebitim (din merers und 
stitigs kriegsvolkh sambt einem obristen veldthauptmann, veldtmar- 
schalkh). Ta krajiška vojska brojit će nekih 4200 ljudi (200 oklopnika, 
2000 lakih konjanika, 1000 njemačkih vojnika i 1000 hrvatskih hara- 

mija), a plaćat će je prinosima Štajerske, Kranjske i Koruške, koje su 
zastupnici tih pokrajina dopustili za tri godine. Vrhovnim kapitanom 
vojske, kao i vrhovnim kapitanom na slavonskoj i hrvatskoj krajini 
(obristen feldhauptmann an den Windischen und Crabatischen grin- 
czen) imenovao je štajerskoga zemaljskoga kapitana Ivana Ungna- 
da, koji je već jednom obnašao čast vrhovnoga kapitana za Slavoniju 
i Ugarsku, te se vazda odlikovao svojom vještinom, ratnim iskustvom, 
poštenjem i vjernošću. Vrhovni kapitan Ungnad primit će službu svoju 
na godinu dana, te će biti zavisan jedino od kralja i njegova sina 
Maksimilijana. A da bi mogao uspješno i korisno djelovati, izdan bi za 
nj opsežan i potanki naputak u kojemu biše označene sve njegove 
dužnosti i prava. Najzamašnija je odredba da u pogledu obrane krajine 
ima raditi sporazumno i prijateljski s banom u Hrvatskoj, s kapitanom 
(senjskim i uskočkim) Ivanom Lenkovićem, kao i s ostalim kapitanima 
i zapovjednicima na krajini. »A kad bi se desilo, te bi trebalo zajednički 
raditi tako da ne bi smjela biti dva vrhovna kapitana nego samo jedan, 
onda je naša milostiva zapovijed da taj naš vrhovni kapitan ne bude 
samo vrhovni vojvoda ovih zemalja (Štajerske, Kranjske i Koruške) 
nego i svima drugima četama iz Hrvatske i Sla- 
vonije, jer su tako priznali za dobro i potrebno, pa prema tomu i 
prihvatili također naši ugarski savjetnici i sam ban«. Naputak nalaže 
dalje vrhovnomu kapitanu da drži uhode, da osobitu pažnju posveti 
Senju, Bihaću i uskocima u Hrvatskoj, kao i Zagrebu i mjestu Zett- 
schiin (Zetschan) u Slavoniji, da nastoji kako bi od Turaka osvojena 
mjesta na krajini opet predobio, da ne diže pučkoga ustanka jer mnogo 
stoji a malo vrijedi, nego da ratuje samo s dobrim i izvježbanim 
četama. Napokon se određuje da se uz velikoga kapitana imaju namje- 
stiti posebni činovnici za dobavu živeža, za smotru vojnika, kao i za- 
sebni blagajnik (profiandtmaster, mustermeister und zallmeister), koji 
će kapitana u svemu pomagati, te mu potrebno i dobavljati. Svi ča- 
snici zajedno moraju točno i ozbiljno vršiti svoje dužnosti, riaročito 
pak paziti da se sve utvrde gradova i obranbenih mjesta savjesno oba- 
vljaju; a osobito pak paziti da krajiška vojska ne bude na teret ubogim 
podanicima, nego da vojnici žive u Božjem strahu, prijateljski i mirno s 
narodom na krajini. 

Odmah zatim nagodio se kralj s banom Nikolom Zrinskim, sklonivši 
ga da i dalje ostane u službi. Najprvo mu je isplatio sav dosadanji 
dug za uzdržavanje četa, a onda je s njim 22. veljače u Grazu utanačio 
novu nagodbu. Kralj s obzirom na njegovu bojnu vještinu i pun pouzda- 
nja u njegovu osobu daje mu povlast da od 1. ožujka 1553. drži šesto 
lakih konjanika i četiristo pješaka. Ban će vazda raditi sporazumno s 
mladim kraljem Maksimilijanom i vrhovnim kapitanom Ivanom Ungna- 
dom; branit će povjereno mu kraljevstvo od neprijateljskih napadaja, 
smetat će neprijateljima po svima silama i uopće će činiti sve kako se 
pristoji vjernomu banu Kraljevine Hrvatske i Slavonije. Vojnici banovi 
primat će jednaku plaću kao i ostale kraljevske čete, i to svakoga 
mjeseca; uz to će ban primati za svoj stol mjesečno 300 ugarskih 
forinti. Za čete svoje može ban sam zgodne momke novačiti te ih otpu- 

štati. Još istoga dana izdao je kralj nalog načelniku ugarske komore, 
njitranskomu iskupu Franji Thurzu, da banu već od 1. ožujka ispla- 
ćuje mjesečno po 40 rajnskih forinti za uzdržavanje uhoda na ugarsko- 
-štajerskoj granici. 

Kralj bijaše još zapovjedio senjskomu kapitanu Ivanu Lenkoviću 
da sastavi osnovu o stalnoj i redovitoj obrani hrvatske i slavonske kra- 
jine. Vješti i iskusni Lenković, koji je još u lipnju 1550. izradio Bež: 
žan prijedlog o popravcima i dogradnjama hrvatskih krajiških gradova 
u Senjskoj i Bihaćkoj kapitaniji, zgotovio je svoj nacrt već do 1. ožujka 
god. 1553. Njegove prijedloge prihvatio je gotovo doslovce i vrhovni ka- 
pitan Ivan Ungnad, pa bi po njima uređena obrana čitave hrvatsko- 
slavonske krajine. Na čelu krajini bio je vrhovni kapitan Ivan Ungnad, 
a njemu je bio podređen kao lajtnant dosadanji senjski kapitan, koje- 
mu bi posebice povjerena obrana hrvatske krajine od Senja do Bihaća 
i dalje. Tako je Ungnad većinom boravio u Slavoniji (Varaždinu, Za- 
grebu, Gradecu), a Lenković u Hrvatskoj, poglavito u Senju. Plaća 
za Ungnada nije nam poznata; plaća za Lenkovića (i za njegov stol) 
iznosila je godišnjih 600 forinti. Za hrvatsku krajinu ridonosila je uz 
kralja vojvodina Kranjska, a za slavonsku vojvodine tajerska i Koru- 
ška. Vrhovni kapitan uzdržavao je četu od nekih 1050 momaka, od 
kojih je uza nj bilo 300 konjanika i 200 njemačkih vojnika; Lenković 
imao je uza se od te čete 200 konjanika, dok ih je 50 služilo pri pošti; 
napokon je 100 konjanika i 100 njemačkih vojnika stajalo u Gradcu 
(kod Križevaca), dok je 100 konjanika bilo razmješteno u pet mjesta 
kod Kaniže u Ugarskoj. Osim te čete vrhovnoga kapitana bilo je u 
posadama na slavonskoj krajini 1375 konjanika i 1416 hrvatskih hara- 
mija, koje su plaćali staleži štajerski i oruški. Posade pak bile su 
razdijeljene po gradovima ovako: u Zagrebu njemačkih vojnika 100, 
zatim 100 haramija i nepoznat broj konjanika, a Ivaniću 300 konja- 
nika i 140 haramija, u Sisku 100 haramija (koji su podjedno vršili 
službu kao šajkaši), u Križevcima 300 konjanika i 100 haramija, u 
Cirkveni (blizu turske Čazme) 100 konjanika i 50 haramija, u Topo- 
lovcu 50 konjanika i 40 haramija, u Koprivnici 200 konjanika, 100 ha- 
ramija i 50 njemačkih vojnika, u Đurđevcu 150 konjanika i 150 hara- 
mija, u Ludbregu 75 konjanika i 20 haramija, u mjestu Kopnitz (?) 
50 haramija i 3 konjanika, i onda na ugarskoj strani u Bobovcu (Ba- 
boča, Bobovišće) i Korotni 20 konjanika koji će vršiti službu uhoda. 
Još su u Kalničkoj gori i po Ivančici bile razmještene straže od hara- 
mija da hvataju turske martoloze, i to u Apatovcu 32, u Glogovnici 20, 
u Velikom Kalniku 20, u Čanjevu 32, u Remetincu 32, u Varaždinskim 
Toplicama 50 i u Varaždinu 200. Napokon je i četa bana Nikole Zrin- 
skoga od 1000 momaka (600 konjanika i 400 pješaka) bila djelomice u 
posadama: i to u Rakovcu i Božjakovini 200 konjanika i 100 pješaka, 
u Vrbovcu 100 konjanika i 100 pješaka, zatim u Kostajnici na Uni 
100 pješaka, a u Novigradu na Uni i Prekovrškomu po 50 pješaka. 
Ostatak od 300 konjanika vodio je ban Nikola vazda uza se. Tako je 
čitava redovita i stalna vojska, kojoj je bilo braniti ostatke Slavonije, 
brojila nekih 4840 momaka, konjanika i pješaka. 


248 CETVRTO DOBA 


Još je bolje bila uređena obrana preostale Hrvatske, koja je pre- 
ma računu Ivana Lenkovića stajala godišnjih 68.618 forinti. Tu su 
već otprije opstojale dvije posve uređene kapitanije, po imenu Senjska 
(s gradovima Senj, Starigrad, Brinje i Brlog) i onda Bihaćka (s gra- 
dovima Bihać, Ripač, Golubić, Sokol, Brekovica, Toplički turanj i Iza- 
čić); u prvoj je bila posada od 383 momka, a u drugoj od 190 momaka. 
Sad bi još sastavljena četa od 200 konjanika i 400 pješaka koja je 
imala čuvati gorske krajeve i klance te braniti Turcima prelaz u Kranj- 
sku i Istru. Od te čete smješteno bi 50 konjanika i 50 pješaka u Bihać, 
a ostalo bi razmješteno po gradovima i zamcima hrvatskih knezova i 
plemića, koji sami nisu mogli braniti svojih gradova. Tako je Ogulin 
dobio 50 konjanika i 30 pješaka, Slunj 50 konjanika i 20 pješaka, Tržac 
50 konjanika, Drežnik 20 pješaka, Ledenice 20 pješaka; nadalje u Ve- 
lebitu stražilo je 50 pješaka a na Kršu (Krasu) oko Kostela, Klane i 
Gotnika opet 50 pješaka. Osim konjanika i pješaka bilo je topnika i 
puškara, koji su bili razmješteni tako po glavnim gradovima i po izlo- 
ženim točkama na krajini. Još je bilo plaćenih uhoda (dva na bosan- 
skom zemljištu, a jedan na mletačkom zemljištu) koji su dojavljivali 
sve pokrete i priprave turske; onda opremljeni brod koji je krstario 
od Senja do Dubrovnika te pazio na svaku kretnju neprijateljsku. Još 
bi namješteno 36 stražara (scartleut) u gorama između primorja i Ripča, 
zatim bi uređena poštanska služba sa 48 konja, koja je promicala pro- 
met između hrvatske krajine i Kranjske. Napokon bi zavedeno pet 
postaja (na brdu Krpelju između Modruša i Ogulina, na Kršu između 
Gotnika i Jablanca, na brdu Plešivici kod Metlike, na brdu Oštrcu u 
Uskočkim gorama ili Gorjancima i na Cerovečkom brdu između Ko- 
stanjevice i Brežica), gdje je stalno prebivao po jedan plaćeni stražar 
koji je vituljačama (kreudsfeuern) i pucnjavom mužara (kreudsschus- 
sen) dojavljivao i razglašivao narodu dolazak neprijatelja. Sve te i druge 
neke uredbe za obranu i osiguranje hrvatske krajine stajale su godišnjih 
77.000 rajnskih forinti. 

Boraveći u štajerskom Grazu sazvao je kralj Ferdinand 20. veljače 
još i ugarski sabor za 9. travnja 1553. Budući da je tada u Požunu 

arala kuga, sastat će se sabor u Šoprunu. Na samomu saboru, kojemu 
je i kralj pribivao i kojega je zaključke (30) kralj 19. svibnja u Šo- 
prunu potvrdio, radilo se o zemaljskoj obrani, o daćama, o vjerskim 
poslovima, kao i poboljšanju seljačkih prilika. Staleži pokazaše se 
spremni da svi listom ustanu na obranu zemlje, ali uz pogodbu da ili 
sam kralj ili njegov prvorođeni sin Maksimilijan stane na čelo vojske. 
Bilo je tužba i na strance koji kao kapitani silom gone puk na vojsku 
i na besplatne radnje kod utvrđivanja gradova. Da bi i Erdeljcima 
ugodio, pozvao je u to doba i generala Castalda s njegovim stranim če- 
tama iz zemlje, te je upravu Erdelja 26. svibnja povjerio junačkomu 
branitelju Egra, slavnomu Stjepanu Dobu, pridruživši mu još kao voj- 
vodu rođenoga Erdeljca Franju Kendyja. No uza sve to dizalo se uto 
u Erdelju sve više nezadovoljnika, osobito među Sikulcima, a podupirala 
ih je potajice i kraljica Izabela zajedno s Petrom Petrovićem, koji je 
novim vojvodama htio osujetiti priznanje Erdeljaca. 

Baš te nestalne prilike u Erdelju sklonile su Ferdinanda da je opet 
stao raditi o miru s Turcima, ma i uz veće žrtve. Ali ugarska gospoda 
kratila su se da idu za poklisare u Carigrad, bojeći se sudbine Malvez- 
zijeve. Napokon se ipak toga posla prihvatio Hrvat Antun Vran- 
čić (rođen u Šibeniku 29. srpnja 1504), nećak slavnoga nekad bana 
Petra Berislavića. Vrančić je od rane mladosti svoje bio privrženik 
Ivana Zapolje i žene mu Izabele; tek 13. veljače 1550. prešao je u 
službu kralja Ferdinanda, koji ga je odmah imenovao svojim tajni- 
kom, dok mu je egerski biskup Olah podijelio kanoničiju u Egru. Dne 
19. ožujka 1553. bijaše kralj poslao Vrančića u Budim da u beglerbega 
Ali-paše izmoli primirje, za Kolega bi se pregovaralo u Carigradu o 
miru sa samim sultanom. Kad je Vrančić zaista utanačio primirje na 
pol godine, imenovao ga je kralj 6. lipnja pečujskim biskupom i svojim 
savjetnikom, te mu je povjerio da ide za poklisara u Carigrad. Drug 
mu je bio Franjo Zay, vojvoda šajkaša na Dunavu, koji je također 
bio vješt hrvatskomu jeziku. Kako se sultan spremao na rat s Perzi- 
jom, mogao se Ferdinand nadati da će privoliti na mir ili barem na 
primirje. Stoga je poklisarima dao naputak da ponude sultanu za 
čitavu Ugarsku godišnji »dar« od 150.000 dukata, a za onaj dio Ugar- 
ske što ga kralj zaista drži zajedno s Erdeljem godišnjih 40.000 dukata; 
uz to da obećaju velikomu veziru Rustanu i ostalim vezirima znatne 
godišnje nagrade. Poklisari ostavili su 17. srpnja Komoran, pa pohodivši 
usput u Budimu novoga beglerbega Tujgun-pašu stigli su preko Iloka, 
Beograda i Sofije 25. kolovoza u Carigrad. Ali prigodom audijencije 
27. kolovoza pokazalo se da im je trud uzalud. Sultan nije htio ni čuti 
da Erdelj ostane Ferdinandu, a kamo li da mu prepusti čitavu Ugarsku. 
Samo pod pogodbom da Ferdinand vrati Erdelj sinu Zapoljinu bio je 
sultan spreman privoliti na primirje od pet godina uz manji godišnji 
danak od 15.000 dukata. Zasužnjeni Malvezzi pušten bi na slobodu i 
posan u Ugarsku da za tri mjeseca donese od Ferdinanda odgovor; 

roz to vrijeme neka ostanu Vrančić i Zay u Carigradu, a primirje neka 
vrijedi i dalje. 

Za dogovaranja u Carigradu i radi rata s Perzijom zaista su Turci 
mirovali kroz čitavu godinu 1553. na hrvatskoj i slavonskoj krajini. 
Ban Zrinski, vrhovni kapitan Ungnad i kapitan senjski Lenković mogli 
su kroz to vrijeme uređivati obranu krajine te se tako osigurati za 
iduće bojeve. Osobito se u tom pogledu ističe Ivan Ungnad. Dne 27. 
srpnja uriče on u Zagrebu vojničku smotru na slavonskoj krajini, koja 
će se vršiti 31. srpnja u Križevcima, te poziva na nju sve podređene 
kapitane, među njima i Petra Kaštelanovića. Poslije toga obilazi on 
krajiške gradove, proučava prilike, te podastire o tom posebno izvješće. 
Značajno je kako nepovoljno sudi o narodu u Međimurju. On je ondje 
zatekao »bogat, dobro stojeći puk, kojega i dosta ima«, no kad ga 
pozovu na oružje, ne će se okupiti ni pomoći, »nego bi kao u 
ružičnjaku mirno sjedio, ništa drugo ne radio nego svojoj 
gospodi punio pivnice i ormare, te se samo od drugih dao braniti«. 
Kad ih stoga koriš, pozivaju se na stari običaj. O boljitku nema govora, 
dok ne bude među tim pukom više njemačkih zapovjed- 

nika. Ungnad krivi nadalje zagrebačkoga biskupa i kaptol da su 
po njihovoj nemarnosti propali gradovi Čazma, Virovitica i Dubrava. 
Kanonici, kojima se povjerava obrana biskupskih i kaptolskih gradova 
(Sisak, Ivanić, Zagreb, Gradec) jesu koji put starci »koji jedva s po- 
moću batine hodati mogu«, a u ratne stvari ništa se ne razumiju. 
Biskup i kaptol imaju više od 3000 kmetova koje nemilo gone za svoje 
obogaćenje tako da im za javne poslove ništa ne preostaje. A i građani 
po gradovima i trgovima mijenjaju za neprijateljske provale radije svoja 
sjedišta nego da se odluče na odlučan otpor. Tomu bi se dalo predu- 
sresti jedino tako kad bi ubuduće i oni i svi podanici one 
duhovne gospode morali slušati jedino vrhov- 
noga kapitana. Ako se tako udesi, prestat će smjesta netočno 
obavljanje tlae, kojim se želi oomgućiti podizanje utvrda, a past će i 
cijena hrani koje vojnicima treba, te se ne će više događati da vojnici 
moraju gladovati, jer zemaljska gospoda svojim kmetovima brane da 
išta njemačkim pješacima ili konjanicima prodavaju. 

Jednako nepovoljno izvješćuje i Ivan Lenković, Ivan krivi zagre- 
bačkoga biskupa i kaptol kako nehajno opskrbljuju svoje gradove; u 
gradu Sisku, koji je predstraža Turopolja, drže koji put jedva dvanaest 
vojnika, a za zaštitu ubogih kmetova nemaju gotovo nikakvih straža. 
Uz to iznosi on da u njihovim gradovima nema ni topova, ni zaire, a 
ni hrane; a zbog njihove bojne nevještine ne će nijedan vrstan plaćenik 
u njih ni služiti. U jednom pismu opet javlja Lenković kako ga hrvatska 
gospoda salijeću da stavi posade u njihove gradove; ako to ne učini, 
napustit će oni svoje gradove i zamke, koji će onda kao plijen lako 
zapasti neprijatelje. Tako traži zagrebački biskup posadu za Sračicu; 
zagrebački kaptol za više gradova (Sisak, Petrinju i druge); Keglević 
za Bužin, knez Blagajski za Ostrožac, Jezerski, Cazin i Peć; Kerečenji za 
Unadol; knez Franjo Frankapan Slunjski za Gore kod Hrastovice i 
Cetin; Gašpar Pezanski za grad i varoš Hresno. Međutim, pojedini veli- 
kaši, knezovi i plemići obraćaju se i na samoga kralja. Uopće se u to 
vrijeme baš grozničavo radi oko utvrđivanja pojedinih gradova na kra- 
jini. Baltazar Kocijan, ratni vijećnik kralja Ferdinanda u slavonskoj 

rajini, moli 12. lipnja iz grada Varaždina zagrebački kaptol da se 
pobrine za Keglevićev grad Blinju dok ban i banovac pošalju onamo 
svoje haramije i dok se vrate kraljevske krajiške čete koje su sada 
zabavljene utvrđivanjem grada Bobovca u Ugarskoj. Dne 15. srpnja 
poziva opet kralj bana Zrinskoga i Ivana Ungnada da stave u Sisak 
svoga kapitana i nešto vojske. Napokon 5. listopada prima kralj od 
Ladislava Kerečenja grad Šokol u Hrvatskoj za 3000 ugarskih forinti. 

Nastojanju vrhovnoga kapitana i njegova zamjenika pridružio se 
i ban Zrinski. On je najprije utvrđivao svoje gradove Kostajnicu i 
Novigrad na Uni, za koji su mu posao 6. rujna nudili svoje kmetove 
iz Steničnjaka. Djelovanju banovu smetala je nešto njegova bolest na 
nozi koja ga je mjeseca listopada prikovala uz Ozaljgrad; u isto je 
vrijeme bjesnila u Slavoniji kuga, osobito u okolici zagrebačkoj. Opo- 
ravivši se od bolesti sazvao je ban mjeseca studenoga sabor Kraljevina 
Hrvatske i Slavonije. Ne znamo gdje je sabor bio na okupu niti su 

nam poznati svi njegovi zaključci; jedino je izvjesno da su staleži 
na njemu dopustili ratnu daću od jedne forinte po dimnjaku u dva 
obroka za godinu 1554, zatim da su odredili besplatne radnike za utvrđi- 
vanje krajiških gradova. Tako biše kmetovi Za rebačke županije odre- 
đeni za Sisak, a podanici vlastele u Varaždinskoj županiji za Ivanić. 
Međutim od dopuštene ratne daće bilo je slabe koristi. Dikator Ambroz 
Gregorijanec mogao be za prvi obrok na 6. siječnja 1554. oporezovati 
u čitavoj Slavoniji tek 4648 dimnjaka ili fuma (u Zagrebačkoj županiji 
27431/, u Varaždinskoj 1537'/», a u Križevačkoj samo 376, jer su dvije 
sudčije te županije bile od Turaka posve opustošene), koji bi imali 
u sve platiti 2324 dukata. Od toga je ban primio samo 1327 dukata; 
ostatak nije se mogao utjerati. 

Ban Zrinski nije u ostalom redovno dobivao ni onu plaću koja ga je 
išla za uzdržavanje banske čete od 1000 ljudi. Još 13. prosinca 1553. 
bijaše dvorska komora kralja Ferdinanda u Beču pozvala ugarsku ko- 
moru u Požunu da isplati banu mjesečnu plaću uz zaostali dug od 1000 
forinti kako njegovi vojnici ne bi bili primorani ostaviti svoje gradove, 





KNEZ NIKOLA ZRINSKI SIGETSKI 


252 CETVRTO DOBA 


te se razići. Komora jamačno nije zadovoljila nalogu, jer je prvih dana 
mjeseca siječnja 1554. osvanuo u Beču kamo ga je ispratio Luka Sekelj. 
Baš tada radilo se u Beču o tom da kralj okupi oko sebe sve ugarske 
savjetnike. Nedvojbeno se radilo o ugarskom saboru, koji je kralj 21. 
siječnja sazvao u Požun za 1. ožujka 1554. da se jednom već popuni 
mjesto palatina, koje je ostalo ispražnjeno još od smrti Stjepana Batora 
(1531). Na tom saboru bi zaista izabran za palatina zaslužni Toma 
Nadaždi, nekadanji ban hrvatski, a poslije sudac kraljevskoga dvora. 
Osim toga stvorio je sabor 24 članka, koje je kralj u Požunu 12. travnja 
potvrdio. Tri dana zatim, 15. travnja, izdao je kralj u Požunu banu 
Zrinskomu znamenitu povelju kojom mu je dopustio da kao gospodar 
Međimurja prida svojemu porodičnomu grbu još i grb izumrlih Ernušta. 
U toj povelji slavi kralj Zrinskoga u velike te ističe kako je junačkim 
okršajem pred Peštom i dosadanjim banovanjem »svojemu imenu ne- 
umrli sjaj i slavu pribavio« (immortalem nomini tuo splendorem atque 
gloriam comparasti). Mjesec dana poslije, oko 24. travnja, opet je 
Zrinski u Beču pred kraljem radi plaće za vojnike. Tom je prigodom 
ili nešto poslije izmolio ban u kralja da njegove gradove Kostaj- 
nicu i Novigrad na Uni, koji su najviše bili izloženi turskim 
nasrtajima, primi u svoje kraljevske ruke. Kralj je to i učinio našto 
je vrhovni kapitan njegov Ungnad obranu tih gradova povjerio Petru 
Erdedu, koji je tada služio kao kapitan u njegovoj vojsci. 

Ali još u jednom poslu potražio je Zrinski svoga kralja i gospo- 
dara. Ban je već od prošle godine bio osobno zavađen s novim bosan- 
skim sandžakom Mehmedom, koji se ponosito zvao: »Mehmed-paša 
sandžak bosanski i pročelnik vojske presretnoga cara od Carigrada 
do Budima i Temešvara«. Mehmed je tražio od bana da pusti na slo- 
bodu nekoga zarobljenog turskog vojvodu Murata, kojega bijahu hara- 
mije u ovo doba primirja zarobili te ga banovim službenicima prodali. 
Kad Zrinski nije htio da to učini, tužio ga je Mehmed-paša kralju, 
našto je ovaj zapovjedio Ungnadu neka pod prijetnjom kraljeve ne- 
milosti sužnja od bana zahtijeva i onda bosanskom sandžaku predade. 
Ungnad je to pismom iz Celja 19. prosinca 1553. i zatražio. Ali ban 
odgovorio je 21. prosinca iz Čakovca Ungnadu ovako: »Mi smo vjerni 
kraljevskomu veličanstvu kao svaki podanik njegov bez iznimke. Ali mi 
ne pridržavamo u sužanjstvu rečenoga vojvodu niti radi novaca, niti 
radi darova, niti radi konja, niti radi ma kakve druge otkupnine, nego 
da njim iskupimo kršćane, kojih su Turci za ovoga primirja samo izme- 
đu naših ljudi, ne računajući druge, blizu sto i pedeset zarobili. Mi 
želimo da nam se ovi sužnji povrate, pa ćemo onda i njega na slobodu 
pustiti. Mi se uzdajemo u njegovo veličanstvo da nam toga Turčina ne 
će silom uzeti; a drugomu nikomu ne ćemo ga dobre volje predati. 
One pak, koji su toga Turčina zarobili, vaša velemožnost dobro poznaje 
tko su i gdje su«. 

Radi vojvode Murata, kojega ban nije nikako htio Mehmed-paši 
predati dok mu Turci ne povrate zarobljene kršćanske sužnje, nastao 
je žestok spor između bosanskoga sandžaka i Zrinskoga. Opreka se 
poslije tako izoštrila da se napokon mogla riješiti samo mejdanom 

između bana i sandžaka. Ne zna se da li je ban pozvao sandžaka 
na mejdan ili obratno; samo je to izvjesno da je Zrinski, boraveći u 
Beču, po tadanjem običaju zamolio kralja Ferdinanda za dopuštenje 
da se smije ogledati sa svojim ljutim protivnikom. Kralj je Zrinskomu 
dopuštenje dao, i jamačno s time u svezi preuzeo je njegove gradove 
Kostajnicu i Novigrad na Uni da tako zaštiti od turske sile i njih i 
ostale gradove Nikole Zrinskoga (Zrin, Gvozdansko, Pedalj, Prekovrški, 
Lišnicu i druge). 





DVA MALA PEČATA KNEZA NIKOLE ZRINSKOGA 
prvi je snimljen s isprave od 5. kolovoza god, 1543, a drugi s kraškog pisma od 13. lipnja 1558. 


prvom se vidi stari grb (orlova krila), a u drugom novi sa dva polja (u desnom orlovo krilo, a u 


lijevom zidovi i kule), Izvornici u arhivu Jugosl. akademije. Snimio Đ. Szabo. 


Prvih dana srpnja 1554. znalo se već po Hrvatskom Kraljevstvu da 
će se Zrinski ogledati s bosanskim sandžakom na junačkom mejdanu. 
Sam Zrinski označio je svome protivniku da je spreman s njim se ogle- 
dati 24. kolovoza na otvorenom polju kod grada Đur- 
đevca. Onamo neka dođe i sandžak, pa će koplja lomiti. Preko mje- 
sec dana čini sada ban priprave za taj dvoboj. Dne 12. srpnja boravi 
Zrinski u Zagrebu te javlja Nadaždu da tu vijeća s Ungnadom »u poslo- 
vima kraljevskoga veličanitvae za koji dan poći će Ungnad pregledati 
gradove na slavonskoj krajini, gdje bjesni nemila kuga (osobito u Kri- 
ževcima, Gradcu, Vrbovcu i Svetom Petru), koja će pokositi ono malo 
branitelja što ih je od Turaka preostalo. Knez Petar Erdedi preuzeo 
je već obranu njegovih gradova Kostajnice i Novigrada, kao i drugih 
nekih krajiških gradova. Odmah zatim, 16. srpnja, piše Zrinski iz Za- 
greba mladomu kralju Maksimilijanu kako mu je kralj Ferdinand do- 
pustio ogledati se s Mehmed-pašom i kako baš javlja bosanskom san- 
džaku da je pripravan dijeliti s njime mejdan 24. kolovoza kod Đur- 
đevca. No jer se bojati da bi Turci tom prigodom mogli počiniti kakvu 
prevaru, moli Maksimilijana neka izradi u oca da bi zapovjedio i vrhov- 
nomu kapitanu Ungnadu i ostalim bližim kapitanima ne samo u Sla- 
voniji i Hrvatskoj nego i u Ugarskoj da se na označeni dan skupe sa 
svojim četama pred Đurđevcem. 


254 CETVRTO DOBA 


Međutim baš Ungnad i drugi kapitani stali su sada raditi da se 
mejdan spriječi. Isticali su da bi se to s turske strane moglo smatrati 
za kršenje primirja, pa bi se onda obnovile turske provale. Značajno 
je da je i bosanski sandžak ovako sudio, jer se očito žacao ogledati s 

rvatskim junakom. U jednu je ruku javljao da i on mora počekati 
na dopuštenje svoga cara, koji sada boravi u Aziji gdje ratuje s Per- 
zijom; u drugu opet nastojao je naći zamjenika koji bi se sa Zrinskim 
ogledao. I zaista javio se neki bosanski beg, po imenu također Mehmed 
(aga zu Smiansky), koji je u hrvatskom pismu pozvao bana na mejdan. 
A da bi bana još više uvrijedio, poslao je također drugo pismo banovu 
protivniku Kegleviću u kojemu je Zrinskoga nemilo pogrdio. Mehmed- 
-paša, koji zapovijeda nad četrdeset sandžaka, ne smatra za dostojno da 
se ogleda sa Zrinskim. »Dosad su Zrinskoga zvali banom Hrvatske i 
Slavonije, a odsad će ga zvati kopilanom iz Hrvatske i Slavonije, 
jer on nije sin Zrinskoga već Posidarskoga; pa ako to ne vjeruje, neka 
pita hrvatske plemiće. Ako pak želi radi toga što rukom učiniti (mej- 
dan dijeliti), eto mene u Smijanima sa 100 konja, pa neka dođe. Ako 
je on kraljev kapitan, ja sam (hvala budi bogu, silnomu caru i Meh- 
med-paši) carev Kapitan«. 

Strah vrhovnoga kapitana Ungnada i prijetnje bosanskoga sandžaka 
Mehmed-paše da će dopuštenje za mejdan smatrati povodom za obnovu 
rata, skloniše napokon kralja Ferdinanda da 9. kolovoza zapovjedi 
Ungnadu i Zrinskomu neka se mejdan na zgodnije vrijeme odgodi, sva- 
kako tako dugo dok se kraljevi poklisari iz Carigrada ne vrate i o 
konačnoj odluci sultanovoj u pogledu mira izvijeste. Ali ban nije htio 
više ni kralju za volju odustati od svoje odluke, to manje što su stigli 

lasovi da je sultan od Perzijanaca potučen i da je u boju poginuo ne- 

adanji bosanski sandžak Ulama-paša. Zrinski se spremao na mejdan, 
premda su dolazile vijesti da se Turci na krajini sabiru i pripravljaju 
na nove provale. Dne 19. kolovoza napisao je Zrinski u Čakovcu svoju 
oporuku, imenovavši izvršiteljima oporuke palatina Tomu Nadažda i 
Luku Sekelja. Međutim skupljali su se pred Đurđevcem različni kapitani 
iz Ugarske i Hrvatske sa svojim četama, kao Krsto Nadaždi, Luka Se- 
kelj, Ivan Alapić, Franjo Tahi, Pavao Ratkaj i drugi. Sam ban stigao 
je 23. kolovoza u Đurđevac. Ali sve priprave bile su suvišne, jer na re- 
čeni dan nije bilo vidjeti ni Mehmed-paše ni drugih Turaka, Od uhoda 
se doznalo da paša boravi blizu Banjaluke u mjestu Mrtvici, gdje su 
njegove kupke, a nema uza se drugih ljudi nego svoje dvorjanike. Nato 
su se sabrane čete opet razišle, a ban se vratio u Čakovec, odakle 
30. kolovoza javlja Nadaždu da će naskoro zajedno sa Sekeljem k nje- 
mu u pohode doći. A 20. rujna piše ban iz Rakovca da je bosanski paša 
raspustio svoje čete, koje bijaše nedavno pribrao, pa da je sam otpu- 
tovao u nutarnju Tursku; stoga nema u ovo vrijeme nikakve bojazni 
za te krajeve. Zrinski je sada mogao obračunati s Keglvlima, koji se 
bijahu prema njemu čudno ponijeli, te se pače nagađalo da su oni pi- 
smo age Mehmeda iz Smijana patvorili. 

Ferdinand bijaše odredio odgodu mejdana samo da se po njemu ne 
bi prekršilo primirje sa sultanom. Sada se opet nadao da će nedaća 

Turaka u ratu s Perzijancima skloniti sultana da privoli i na povoljan 
mir. Budući da je uto Malvezzi bio umro, poslao je 23. studenoga 1554. 
kralj Ferdinand vrlo obrazovanoga Nizozemca Augera Ghislaina de 
Busbecq u Carigrad. Poklisaru dao je punomoć da obeća sultanu ma- 
kar i godišnjih 25.000 dukata ako mu prepusti Erdelj s pridruženom 
mu Ugarskom. Očito je tom prigodom želio predusresti smutnjama u 
Erdelju, gdje se još uvijek množio broj njegovih protivnika, osobito 
otkad je sultan izdao zapovijed Erdeljcima da se pokore Ivanu Sigis- 
mundu kao svome kralju, te pozvao paše u Budimu i Temešvaru da 
Izabelu i Petrovića pri tom pomažu. 

Međutim su bana Zrinskoga snašle nove nevolje. U pismu na Na- 
dažda, pisanom u Čakovcu 24. studenoga 1554, tuži se gorko što mu 
redovno ne dolazi plaća i što mu je s ciglih 300 konjanika (jer su 
ostali bili smješteni po gradovima) braniti granicu hrvatsko-slavonsku 
od 32 milje. No najviše ga boli što se iz ovih strana javljaju kod kralja 
toliki lažni tužitelji (tantos falsos accusatores) koji dan i noć 
snuju zlo i neprijateljstva protiv njega. U takvim prilikama dodijalo mu 
je banovanje, to više što se njegovi klevetnici služe čak i lažnim pi- 
smom. Stoga on voli ma i godinu dana čamiti u tamnici, nego li dalje 
banovati. Prijateljstva ni sloge između njega i Petra Keglevića ne može 
da bude, premda je kralj tako zapovjedio, jer je Keglević od Blaža 
Krpića dao parnicu, što je taj vodi sa Žrinskim, pred zagrebačkim kap- 
tolom povjeriti sebi i svojim sinovima. 

Ostavka Zrinskoga ne bi ni ovaj put primljena. Još 6. listopada 
1554. zapovjedio je kralj Ferdinand iz Brna u Moravskoj banu da sa- 
zove sabor Kraljevine Hrvatske i Slavonije i da sam odredi dan i mjesto 
gdje će se sabor sastati. Ban je nato raspisao sabor za 1. prosinca 1554. 
u Zagrebu. Dne 15. i 16. studenoga izabrao je Ferdinand meštra pehar- 
nika Krstu Baćana i kninskoga biskupa Pavla od Hutinje da ga kao 
oratori zastupaju na saboru. Međutim će onamo doći i vrhovni kapitan 
Ivan Ungnad da iznese neke predloge, te kralj nalaže svojim oratorima 
da podupru njegova kapitana. U naputku za oratore traži kralj neka 
sklone staleže da i oni što više pridonesu za obranu krajine, pa da u 
to ime ne samo dopuste primjerenu ratnu daću (subsidium), nego da 
odrede i svoje podanike za gradnju utvrda i za dovoženje građevnoga 
materijala. »I budući da staleži predobro poznaju nestali i promjen- 
ljivi duh Turaka, i kako neprijatelj lukavošću i prevarom nastoji da ih 
iznenada zaskoči: to neka vijećaju i međusobno zaključe da svi 
vjerni podanici Kraljevina Slavonije i Hrvatske 
moraju svaku uru i čas u svojim kućama dobro 
oboružani, spremni i pripravni stajati da, kad- 
god se potreba ukaže te ih ban ovih kraljevina 
u boj pozove, smjesta pripravni i oboružani po- 
hitaju s njime onamo kamo bi potreba zatražila, 
da tako prijeteći poraz i opasnost odbiju od 
svojih glava, te neprijatelju hrabro odoljeti 
uzmognu« (deliberent etiam et concludant inter se, ut quisque fi- 
delium subditorum nostrorum in praedictis regnis nostris Sclavoniae 

et Croacie, in domibus eorum, omni hora et momento, armis bene in- 
structi, prompti et parati esse debeant, ut quandocunque necessitate 
urgente, ipse banus regnorum illorum nostrorum eos requisierit, in 
expeditionemque vocauerit, statim parati et instructi, cum eo illuc quo 
necessitas postulauerit, proficisci, imminentemque ipsis cladem et pe- 
riculum a ceruicibus eorum repellere, hostique fortiter registere valeant). 
Napokon neka oratori opomenu staleže kako vršenje pravde zapinje 
otkad nema protonotara (protonotar Mihajlo od Ravna bijaše još u 
svibnju umro) i neka zajedno s banom potraže zgodnu osobu, koja bi 
bila podobna vršiti tu čast, pa je onda kralju imenuju i prikažu. 
Sabor se sastao na urečeni dan i dopustio ratnu daću od jedne 
forinte, koju će rasporezovati Ambroz Gregorijanec. Dalji zaključci nisu 
nam sačuvani; samo znamo da je kralj bio s njima zadovoljan, jer je 
20. siječnja 1555. iz Augsburga oratora Krstu Baćana i njegova druga 
pohvalio što su na saboru svoju »gorljivost« (diligentiam) po moguć- 
nosti zasvjedočili. Sačuvana nam je međutim Ungnadova spomenica o 
obrani krajine koju su na saboru pretresali i jamačno prihvatili. Kako 
je Ungnad u više mahova obišao sve krajiške gradove od mora do Dra- 
ve, on je dobro poznavao njihovo stanje i potrebe. On ističe da je 
obranbena crta od Drave do mora vrlo dugačka i da ju je teško valjano 
braniti; zato upozoruje staleže da sve moguće učine za održanje kra- 
jiških gradova, a naročito da dadu dovoziti sve potrebno za utvrđivanje 
njihovo, jer se od sklopljenoga primirja ne može mnogo očekivati. 
Posebice preporuča da se što jače utvrde Sisak, Ivanić i još neka mje- 
sta. Za Sisak ima dosta novaca i valjan graditelj; kad bi se dovezlo 
dosta hrastovog drva, moglo bi se utvrđivanje za nekoliko tjedana do- 
vršiti. Glede Ivanića sudi da bi se morao s temelja nanovo podići, jer 
dok se sadanja utvrda s jedne strane popravlja, na drugoj se ruši. I 
utvrđivanje Križevaca moralo bi se kraju privesti, a ni Dubrava se ne bi 
smjela zanemariti. Glede Koprivnice, Đurđevca i Prodavića (Virja), koji 
se već utvrđuju na kraljev trošak, želi da staleži taj posao nastave i 
da onamo pošalju hrastovog drva i radnika. Napokon za Kostajnicu, 
Novigrad, Gradac i Ludbreg, koje su dosad o kraljevom trošku držali, 
misli Ungnad da bi ih također morali obnoviti, jer se već sami od sebe 
raspadaju, te su već sada gotovo sasvim zapušteni. Osim tih predloga 
glede utvrđivanja gradova opominje Ungnad neka staleži stvore nove 
ustanove u pogledu općega pučkog ustanka (congregatio et 
concursus populi), jer dosadanje odredbe nisu bile uspješne. Nadalje 
ističe što bi se sve moralo učiniti da se kraljevskim četama omogući 
trajni boravak u kraljevstvu; kako da se uklone sporovi između kra- 
ljevskih vojnika i seljaka, kako bi trebalo odrediti stalne cijene za 
hranu koju vojnici kupuju od domaćega žiteljstva. No najzamašniji je 
u toj stvari ovaj predlog Ungnadov: »Potrebno se čini (kako svaki 
ratni vještak može razabrati) da se u ovim stranama Kraljevina Dal- 
macije, Hrvatske i Slavonije podigne jedna ili dvije tvrđave 
(fortalicium), u kojima bi se u vrijeme rata mogla sabirati i držati 
vojska iz Germanije i drugih kraljevina i pokrajina. Takva bi se tvrđava 
također kao branik (propugnaculum) morala opskrbiti dobrim brojem 

sigetskomu kapitanu Marku Horvatu (Stančiću) od 14. kolovoza 1556. kojim mu čestita što je povjereni 
mu grad sretno obranio od Turaka. 

PETAR ERDEDI, HRVATSKI BAN 1557—1567. 


Nadgrobna ploča u Jastrebarskom. 

topova, zaire i živeža, pa bi se onda moglo iz nje neprijatelju hrabro 
odupirati. To više što smo dosad na veliku štetu našu iskusili da pri 
dolasku neprijatelja nije bilo nikakvih zgodnih mjesta, u kojima bi 
mogli barem dva dana s vojskom stajati, te se valjano smjestiti 
i dovoljno hrane imati«. Taj svoj prijedlog o osnutku jedne velike 
tvrđe preporučuje Ungnad osobitoj pažnji staleža, te je tako iznio 
jednu misao koja se mogla ostvariti tek nakon četvrt stoljeća kad bi 
podignuta tvrđa Karlovac. Kako se razabire iz potonjih pisama bana 
Zrinskoga, staleži su rado prihvatili prijedloge Ungnadove. Tako su za- 
ključili da se prihod ratne daće upotrebi za utvrdu Ivanića i Križevaca; 
nadalje da se po sudčijama pojedinih županija označe kmetovi koji će 
dovoziti za utvrđivanje krajiških gradova drvo i drugu građu; napokon 
biše poimence popisani velikaši i plemići kojih će podanici pri gradnji 
težaške poslove obavljati. Iz listova banovih doznajemo međutim i za 
krajnje nezadovoljstvo njegovo. Dne 28. prosinca 1554. tuži se on iz 
svoga grada Čurga u Ugarskoj ovako: »Veličanstvo nam zapovijeda 
da na krajini držimo vazda pun broj naših četa... Ali već je prošlo 
četrnaest mjeseci što one nisu plaćene, pa su spale u takvo siromaštvo 
da ne mogu ni kod kuće ostati, ni krajinu čuvati, Ako neprijatelji što 
zla učine, ne ćemo da budemo uzrokom. Mi smo doduše vazda pokorni 
službenik njegova veličanstva i želimo ispuniti sve njegove zapovijedi; 
činimo također da se primirje tvrdo obdržava. Ali Turci napokon ipak 
ne prestaju provaljivati, već grabe kršćane i stoku«. 

Kralj Ferdinand boravio je od Nove godine 1555. sve do jeseni u 
Njemačkoj, poglavito u Augsburgu, gdje je napokon utanačio vjero- 
zakonski mir između katolika i protestanata. Kroz to vrijeme zastupao 
ga je u Ugarskoj i Hrvatskoj sin Maksimilijan. Ferdinand je ipak i u 
Njemačkoj snovao o miru s Turcima. Njegov poslanik Busbecq došao 
je 20. siječnja 1555. u Carigrad, ali je ondje morao čekati osam tjedana 
dok mu je stigla od sultana dozvola da zajedno s Vrančićem i Zayem 
dođe k njemu u Amaziju u Maloj Aziji, gdje je sultan čitavu zimu pro- 
boravio. Tako je Busbecq tek 7. travnja s drugovima prešao u Amaziju. 
Međutim bijaše se sultan izmirio s Perzijancima, pa je opet mogao 
misliti na rat s Ferdinandom, to više što ga je francuski kralj nepre- 
stano huckao. U takvim prilikama nije Sulejman htio ni čuti za pogodbe 
Ferdinandove, već je tražio da naprosto vrati Erdelj Ivanu Sigismundu, 
jer će inače na nj zaratiti. Napokon pristao je sultan ipak na primirje 
od šest mjeseci. Busbecq neka odnese tu poruku Ferdinandu, dok će 
Vrančić i Zay i dalje ostati u Carigradu. 

Poruka Sulejmanova pokazala je jasno da on više ne misli na mir, 
otkad se oslobodio neprilika u Aziji. Pače još za boravka Busbecquova 
u Carigradu započela su nova trvenja na krajini ne samo hrvatskoj i 
slavonskoj nego i ugarskoj. U Erdelju pak i istočnoj Ugarskoj još uvijek 
je jačala stranka koja je vapila za Izabelom i Ivanom Sigismundom. 
Ta je stranka očekivala potporu ne samo od sultana nego i od vojvoda 
u Moldaviji i Vlaškoj, pače i od Francuske. 

Tako su i bosanski Turci već u veljači 1555. zaigrali krvavo kolo 
na granici hrvatskoj. Već 19. veljače javlja Zrinski iz Novih Dvora u 

Međimurju da on po zapovijedi kraljevoj vazda drži primirje, ali da 
je Turčin po običaju stao robiti, te je ispod Krupe ugrabio osamnaest 
ljudi, a ispod Pedlja petnaest. Dne 4. ožujka piše ban da i neki hrvat- 
si kapitani krše primirje. Tako je Petar Erdedi sa 500 ljudi četovao u 
Bosni sve do Kamengrada i mamio Turke iz grada u neku zasjedu, 
ali bez uspjeha. Erdedi je poveo sa sobom i neke banove službenike 
sve bez znanja i dopuštenja njegova. Dne 12. ožujka tuži se opet pala- 
tinu Nadaždu da su baš kapitani Ivana Ungnada, po imenu Alapić, 
Bradač i Geszty sa svim svojim četama i s dopuštenjem rečenoga vrhov- 
nog kapitana četovali sve do Pakraca. »Odakle njima tolika sloboda«, 
pita ban. »Kraljevsko veličanstvo i vaše velemožno gospodstvo nepre- 
stano nas opominje da držimo primirje; onima pak je slobodno raditi 
što hoće. Sudimo da neprijatelj ne će ostaviti tolika četovanja bez 
odmazde, ali neka se to nama ne upiše u grijeh.« 

U drugoj polovici svibnja i prvoj polovici lipnja boravio je ban 
Zrinski nebresano u Zagrebu, gdje je obdržavao oktavalni sud, te 
među ostalim rješavao parnice između Turopolja s jedne strane, a 
Alapića i Nadažda s druge. Veliki kapetan Ivan Ungnad tražio je od 
bana da prigodom toga stanka u Zagrebu s nazočnim velikašima i ple- 
mićima također nešto zaključi u pogledu dovoženja građevnoga drva 
za popravak grada Kostajnice; ali ban mu je 21. svibnja odgovorio da 
to nije sabor nego tek sud, na koji su došli samo oni koji pravdu pitaju, 
a ne sva gospoda i plemići. Odmah nakon svršena sudovanja pošao je 
ban u južnu Hrvatsku. 

Međutim bijaše kralj Ferdinand 8. svibnja 1555. iz Augsburga sa- 
zvao ugarski sabor u Požun za 24. lipnja. Budući da sam Ferdinand nije 
mogao iz Njemačke otići, zastupao ga je u Požunu sin Maksimilijan, 
kojemu bijaše 15. lipnja dao por obnu instrukciju što i kako da raspra- 
vlja sa staležima. I ban Zrinski imao bi bio doći na sabor u Požun; ali 
21. lipnja moli on palatina Nadažda da ga ne sili onamo poći, već da 
ga ostavi na krajini hrvatskoj, jer se čuje da se Turci spremaju na 
otvoreni rat (aperto bello) s tužnim tim kraljevstvom. Sabor se ugarski 
zaista sastao u određeno vrijeme i stvorio 16 zaključaka, koje je kralj 
Ferdinand već 1. kolovoza u Augsburgu potvrdio, i koji su se poglavito 
ticali priprava za prijeteći rat s Turcima. Tako bi uz drugo zavedena 
neka vrst stajaćih četa (po dva konjanika od 100 kmetskih selišta); 
nadalje bi zaključeno da palatinu pripada vrhovna vlast nad svima 
kapitanima (pače i njemačkima) i da bud sam kralj bud sin njegov 
Maksilimijan mora stalno prebivati u Ugarskoj. 

U isto vrijeme, kad je ugarski sabor vijećao, sastali su se 16. srpnja 
u Celju odaslanici Štajerske, Kranjske i Koruške da po kraljevu na- 
logu vijećaju o obrani hrvatske i slavonske krajine, te da dopuste i 
potrebne za nju novce. Prema proračunu naime za tu godinu stajale 
su uredbe i čete na slavonskoj krajini 141.365 forinti, a na hrvatskoj 
krajini 65.151 forint, zajedno dakle 205.516 forinti, koje bi imale na- 
miriti poglavito te tri vojvodine. Odaslanici međutim zadovoljili su 
kraljevu pozivu tek djelomice, upozorivši kralja u pismu od 20. srpnja 

kako bi i gospoda u Hrvatskoj i Slavoniji morala vazda stajati spremna 
da se u čas potrebe pridruže ostalim četama, pa da bi i oni za obranu 
svoje zemlje imali davati daće svojih kmetova. 

Sve te priprave bile su potrebne, jer su u kolovozu zaista opet 
planule borbe s Turcima. Budimski je beglerbeg Tojgun ustvrdio da 
su Ugri prekršili primirje, pa je podigao ostale sandžake (Derviš-bega 
pečujskoga, Oroslan-bega stolnobiogradskoga) i u kolovozu 1555. počeo 
osvajati gradove i mjesta po Vesprimskoj i Šimežkoj županiji. U isto 
vrijeme stali se Turci komešati na krajini hrvatskoj. Naročito se hlivanj- 
ski sandžak Malkoč-beg spremao na nove navale. On bijaše na sama 
Tri kralja 1533. porobio Kreščiće, Mutnicu, te okoliš Kostajnice (»Po- 
robi Malkoč-beg Kri: i Mutnicu, i projde na Jarak, na Kostajnicu, 
i to bi na treh Kralji dan«), a sada je obnovio u turskoj Krbavi gradove 
Bunić i Perušić, da mu bude lakše i s te strane provaljivati u preostalu 
Hrvatsku. Ban je Zrinski još u polovici srpnja stajao u Gvozdanskom, 
odakle je pisao Nadaždu da ne može udovoljiti njegovoj želji i oprostiti 
kneza Franju Frankapana Slunjskoga od podavanja radnika za utvrđiva- 
nje krajiških gradova, jer i sam mora svoje podanike slati na radnju 
oko utvrde Siska; no zato će moliti kapitana Lenkovića da primi Slunj- 
skoga sa 50 konjanika u svoju plaću. 

Tijekom kolovoza udarao je budimski beglerbeg na gradove ugar- 
ske u Šimežkoj županiji, dok je bosanski paša s hlivanjskim sandžakom 
Malkoč-begom i drugima stajao pripravan na krajini hrvatskoj i sla- 
vonskoj. Prvih dana rujna javlja ban Zrinski iz Rakovca da bi rado 
pohitao u pomoć gradovima Kapošvaru i Korotni u Ugarskoj, ali se ne 
može maknuti iz svoje banovine, jer je bosanski paša s jakom vojskom 
došao do Trnave i Velike, pa se sprema ili podsjesti koju tvrđavu u 
Slavoniji ili podići koju novu utvrdu na krajini, »Mi smo spremni«, 
piše on, »s onim četama, koje imamo, sve do zadnjega daha svagdje 
služiti kraljevskomu veličansivu i ljubljenoj domovini«. Dne 24. rujna 
pišu opet ban Zrinski i vitez Juraj Wildenstein kralju Maksimilijanu iz 
Križevaca kako su oni na glasove o dolasku bosanskoga paše pošli 
najprije u Zagreb, a zatim u Križevce s ono malo vojske što je imaju, 
pa da tu čekaju već devet danu. Međutim su od Erdeda čuli već pred 
deset dana, a to potvrđuju sada i uhode, da se bosanski paša još 14. 
rujna podigao iz Čazme i pošao niz rijeku prema Savi do Tisovca, 
gdje je svoju vojsku tobož raspustio. Ipak ima još uvijek dosta vojske 
uza se, pa se ne zna hoće li se vratiti u Bosnu ili poći u Ugarsku ili 
pak snuje kakvu prevaru. Međutim, budući da je sada ovdje mirnije, 

oći će ban sutra u Koprivnicu i onda u Ugarsku da pomogne suzbijati 
udimskoga beglerbega, dok će Wildenstein ostati na raniku slavonske 
krajine. Narod na toj krajini silno je preplašen i ojađen, pa je spre- 
man ne samo na bijeg nego i prijeti. Neki svećenik pripovijeda kako 
je bosanski paša nedavno po njemu pismeno pozivao žitelje u Ivaniću 
i Križevcima da se poklone sultanu, pa da će im zajamčiti život i mir. 

Ban je Zrinski sa svojih 300 konjanika bio 3. listopada u Koprivnici, 
a 8. listopada u Ugarskoj u svome gradu Čurgu. No jedva što je došao u 
Ugarsku, morao se opet vratiti u Slavoniju, jer se pročulo da se bosan- 

ski paša sprema udariti na Sisak. Dne 15. listopada opet je u Rakovcu, 
odakle javlja kako je za svoga povratka kod Lovrečine čuo pucnjavu 
topova u Vrbovcu. Bile su naime dvije age iz Pakraca sa sto Turaka 
došle onamo robiti, ali su ih službenici banovi sretno suzbili. 

Budnošću bana Zrinskoga i krajiških kapitana nije Hrvatsko Kra- 
ljevstvo pretrpjelo ove godine nikakove veće štete. No zato je budimski 
beglerbeg sa svojim sandžacima osvojio više gradova u jugozapadnoj 
Ugarskoj. Vramec bilježi za godinu 1555: »Kapušvar, Novigrad, 
Sent Jak b, Bobovišće vzeše i zavješe Turci. To isto leto vze 
Hadumbeg Korotno«. Padom gradova Kapošvara i Bobovca (Bo- 
bovke Babocsa) zaprijetila je najveća opasnost i gradu Sigetu, 
koji je sada gotovo odasvud bio opasan turskim vladanjem, te je bilo 
gotovo izvjesno da će se Turci u dogledno vrijeme i na nj oboriti. 
Baš ta opasnost za Siget, a po tom kako za Međimurje tako i za Čurgo, 
teško je zabrinula Nikolu Zrinskoga, pa je opet stao raditi da se oslo- 
bodi banske časti i da se posveti jedino obrani svojih posjedovanja. 
Dne 3. studenoga 1555. piše on iz Ozlja palatinu Nadaždu: »Budući da 
vidimo kako se ove pretužne kraljevine svaki dan primiču očitoj pro- 
pasti, dok smo mi za tu čast posve nedostatni, odlučili smo, čim dani 
rok svane do kojega smo baniju primili, naime na Novu godinu i čast 
i banderij njegovu veličanstvu predati te ih nipošto više ne zadržati 
kako smo to i njegovu veličanstvu otvoreno pisali«. 

Sve to veća pogibelj od Turaka bijaše sklonila kralja Ferdinanda, 
koji se napokon iz Njemačke povratio, da okupi u Beču najviše državne 
časnike i velikaše svojih zemalja da se s njima posavjetuje kako bi se 
sve to nezadovoljniji Erdeljci primirili i kako bi se mogao sa sultanom 
nagoditi. Kako je Busbecg još uvijek čekao da se vrati s odgovorom 
u Carigrad, poslao ga je napokon 14. studenoga na put. Neka kaže 
sultanu da on bez privole staleža i kršćanskih vlasti ne može Erdelja 
ustupiti, ali je spreman sultanu plaćati veći danak od dosadanjega, te 
Izabelu i sina joj još bogatije namiriti. Ako sultan nikako Erdelja re- 
pustiti ne će, neka mu barem dopusti primirje od jedne ili dvije godine 
da se u to kralj sporazumije sa staležima i vlastima. Značajno je da se 
malo zatim, 23. prosinca 1555, sastao erdeljski sabor u Maroš-Vašarhe- 
lju (Targu-Muresu), te izabrao poslanike na kralja Ferdinanda s mol- 
bom neka se ili pobrine za uspješnu obranu zemlje ili neka staleže 
riješi zakletve vjernosti. Ali kralj je hotice zatezao s odgovorom. 

Prigodom stanka u Beču izdao je kralj također 3. studenoga poziv 
kojim je sazvao ugarski sabor u Požun za 1. siječnja 1556. Na tom 
saboru stvoreno bi 46 članaka, koje je kralj već 25. siječnja potvrdio, 
a tiču se poglavito obrane preostale Ugarske. Zanimljiv bio je tom pri- 
godom prijedlog ugarskih i hrvatskih savjetnika neka se ukine dosa- 
danji običaj po kojemu je svaki kapitan pazio na onaj kraj koji je bio 
povjeren njegovoj obrani a puštao bez pomoći svoje susjede ako bi ih 
neprijatelji napali. Kapitan neka se međusobno pomažu koliko je samo 
moguće. Dok je tako ugarski sabor bio spreman na sve žrtve, sastali su 
se Erdeljci 2. veljače u Tordi, gdje bi zaključeno da se kraljica Izabela 
i sin joj Ivan Sigismund opet u Erdelj pozovu. Pet tjedana zatim erdelj- 

ski je sabor i formalno otkazao posluh kralju Ferdinandu te proglasio 
Petra Petrovića namjesnikom dok se Ivan Sigismund pozivu ne oda- 
zove. Sve to učinjeno bi na zahtjev sultanov, koji na početku god. 
1556. Busbecqua i drugova nije htio ni primiti kad je dočuo da ne- 
maju od kralja Ferdinanda ovlasti za predaju Erdelja. Suviše je Sulej- 
man poslao opet Ali-pašu za beglerbega u Budim, te mu zapovjedio da 
skupi sve sile i da Izabelu i Ivana Sigismunda ponovo namjesti u Erde- 
lju. Sam sultan nije mogao poduzeti velike vojne, jer ga je mnogo 
stajao netom minuli rat s Perzijancima. 

Uoči novih borba s Turcima bijaše se i Nikola Zrinski dao skloniti 
da dalje banuje. I on je pribivao saboru u Požunu, gdje je 24. siječnja 
1556. potvrdio pismom da mu je Ambroz Gregorijanec od ratne daće 
slavonske za prošlu godinu isplatio 723 forinta i 60 denara. Vrativši 
se kući boravio je većim dijelom u Čakovcu, pazeći na kretnje turske 
kako na krajini ugarskoj tako i hrvatsko-slavonskoj. Već 24. travnja ja- 
vlja on da se turski sandžaci, na čelu im bosanski, na sve strane sku- 
pljaju i da nešto protiv kršćana snuju. Sutradan (25. travnja) zna i to 
da je bosanski paša zajedno s kliškim i požeškim sandžacima utaboren 
na Levačkom polju i da će svakako skorih dana podsjesti Poj grad 
u Hrvatskoj ili S avoniji ili poduzeti veliko četovanje (generalem ex- 
cursionem) u tim zemljama. Ban bi se rado opro sa svojim službe- 
nicima, ali ti kroz više mjeseci nisu primili plaće, pa su bili prisiljeni 
zalagati mnoge svoje stvari, pače i ratnu spremu. Međutim bijaše mladi 
kralj Maksimilijan preuzeo da se sa Zrinskim ponovo pogodi. Baš 
24. travnja izdao je mladi kralj banu u štajerskom Grazu pismo kojim 
ga je ovlastio na držanje četa od 600 konjanika i 400 pješaka te mu odre- 
dio plaću ne samo za vojnike nego i za njegovu osobu. Malo zatim, prvih 
dana svibnja, morao je ban po kraljevu nalogu poći na stanak u Celje na 
dogovore sa štajerskim povjerenicima. Tu su tražili od njega da on svo- 
jih 200 konjanika i toliko pješaka smjesti u Hrvatskoj oko Hrastovice 
i Gradca, zatim 200 konjanika i 100 pješaka u Slavoniji oko Vrbovca i 
Rakovca i 100 pješaka oko Ivanića; ostatak pak od 200 konjanika da 
ostane uza nj, pa da s njima krstari po krajini. Ban je privolio na taj 
razmještaj, ali je istodobno zahtijevao da se odredi plaća i za onih 
njegovih 150 konjanika što ih je držao u Čurgu, jer je taj grad pred- 
straža Međimurja. Povjerenici nisu htjeli na posljednje pristati, pa je 
tako ban ne izvršivši posla otišao iz Celja, te je o neuspjehu smjesta 
obavijestio mladoga kralja Maksimilijana. 

Međutim bijahu bosanski Turci već započeli provaljivati u hrvat- 
sku i slavonsku krajinu. Baš za boravljenja banova u Celju udarile su 
čete bosanskoga paše na tri strane: u Hrvatskoj opustošili su imanja 
opata topuskoga i posjedovanja kneza Franje Frankapana Slunjskoga 
oko Kupe, a u Slavoniji opljačkali su nemilo krajeve oko Ivanića i 
Vrbovca, povevši sa sobom mnogo kršćanskoga puka. Zrinski je 19. 
svibnja boravio u Čakovcu, odakle javlja Nadaždu da je svoje čete već 
u potpunom broju skupio; ali ako se plaćanje tih četa zategne, to se 
bojati da će se razići. Tri dana poslije — 22. svibnja — piše opet iz 
Čakovca palatinu Nadaždu: »Ne znamo već što da vam pišemo o svome 

stanju. Dosad nismo ni za prošle službe kao ni za buduće rimili ni 
obola. Neprijatelj je u krilu, a čete nisu namirene; oni, Koje smo 
okupili, kane se razići, jer ne mogu čekati. Ako se uto što dogodi, neka 
se nas ne krivi; neka zna vaše velemožno gospodstvo da smo mi 
tako dugo ban dok nas plaćaju, čim prestane 
naša plaća, prestaje i naša služba«. 

Navale bosanskoga paše i njegovih sandžaka na Hrvatsku i Sla- 
voniju bile su tek preteče za glavni pothvat turski u ovoj godini, naime 
za podsadu Sigeta u Ugarskoj. I s kršćanske strane spremalo 
se sve moguće da se ta znamenita utvrda održi. Radilo se i da se ona 
dostatnom posadom opskrbi i da se skupi dovoljna vojska, koja bi 
suzbila Turke ako je stanu podsjedati. Osobito se oko toga trsio ban 
Zrinski koji je u drugoj polovici svibnja neprestano na prijeteću 
opasnost upozorivao te različne kapitane kao Wildensteina, Lenkovića 
i druge u pomoć dozivao. Još 29. svibnja javlja ban kapitanu sigetsko- 
mu Marku Stančiću Horvatu kako je kralj zapovjedio Wil- 
densteinu da pošalje u Siget što brže dvjesto svojih pješaka, pa onda 
dodaje: »O tom budite stalno osvjedočeni da se kraljevsko veličanstvo 
i mi svi brinemo za vaš spas tako da se više kazati ne može«. Odmah 
sutradan, 30. svibnja, hrabri ban kapitana ovako: »Pisali smo i mi 
njegovu veličanstvu kako je neprijatelj namjerio da što prije zauzme 
taj grad Siget, te smo zahtijevali da se kralj za vremena i zrelo pobrine. 
Neka stoga vaše blagorodno gospodstvo bude hrabra srca te uloži 
nadu u Boga, koji ne ostavlja nikad onih koji se u nj uzdavaju. Ne- 
prijatelj kani doduše taj grad osvojiti, ali će Bog drugčije udesiti«. 

Dne 9. lipnja 1556. javlja kapitan Marko Stančić Horvat iz grada 
Sigeta svome drugu Valentinu Madžaru u Kaniži da je budimski begler- 
beg Ali-paša u Pečuhu, a Dervišbeg u Svetom Lovri, a da njihove čete 
dnevno obilaze oko grada. Dva dana zatim, 11. lipnja, opasao je Ali-paša 
u 6 sati u jutro varoš i grad te počeo na njih udarati. Sva turska vojska 
zajedno sa seljacima brojila je nekih 10.000 ljudi, a vodili su je uz Ali- 
-pašu još neki begovi (Derviš-beg, Ahmet-beg, Osman-beg). U varoši 
bilo je oko 2950 stanovnika, od tih jedva 200 za oružje doraslih muževa. 
K tomu je bilo 600—800 plaćenika koji su se međutim često otimali 
borbi, jer ne bijahu plaće primili. Već 14. lipnja bila je varoš tako 
razvaljena i spaljena da su se branitelji morali skloniti u samu tvrđavu. 
Ali-paša bio je spreman ostati pred gradom i dva mjeseca, te je ne- 
prestano pribirao novih četa tako da mu je vojska napokon narasla 
do 25.000 momaka. Već 17. lipnja javljao je Marko Stančić da nije 
imao ni jedne ure pokoja otkad je Siget podsjednut; ali uza sve to 
odbijao je on hrabro sve juriše turske kroz više tjedana. Dne 10. srpnja, 
mjesec dana nakon započete podsade, javio je kralju: »Ako ne bude 
brzo pomoći, propadosmo i mi i grad«. Bila je zaista krajnja nužda, 
jer su utvrde gradske bile bud razvaljene bud od Turaka osvojene, a 
jarak oko grada djelomice zemljom zatrpan. 

Međutim bijaše se u kraljevskom logoru kod Kaniže skupila lijepa 
vojska pod palatinom Tomom Nadaždijem i hrvatskim banom Nikolom 
Zrinskim. Brojila je do 10.000 ljudi; među njima bila je dobra polovica 

Nijemaca, zatim Štajeraca i Korušaca pod Ivanom Lenkovićem. Voj- 
vode udariše 19. srpnja na grad Bobovac (Bobovišće), koji bijahu Turci 
prošle godine zauzeli. Tim prisiliše Ali-pašu da je morao ostaviti Siget 
i pohitati 22. srpnja na obranu Bobovca. Ali u bojevima oko toga grada 
na rijeci Rinji, gdje se opet proslavio ban Nikola Zrinski, nije Ali-paša 
bio nimalo sretan. Ni kršćanska vojska nije održala potpunu pobjedu, 
već se vratila u Kanižu. Ali-paša pošao je nato opet pod Siget da na- 
stavi podsjedanje; no budući da je za odsutnosti njegove kapitan Marko 
Stančić razvaljene zidine Sigeta popravio i ponovo utvrdio, nije mu 
Ali-paša sa svojom oslabljenom vojškom mogao više nauditi. Kad je k 
tomu kapitan stao iz grada uspješno provaljivati, morala je napokon 
turska vojska u noći na 31. srpnja ispred Sigeta otići. Priča se da je 
Ali-paša kod Sigeta i Bobovca izgubio do 10.000 ljudi. Nedaću svoju pri- 
pisivao je najviše banu Zrinskomu, kojega je nazivao svojim sinom, te 
mu ie sudjelovanje u bojevima kod Rinje u posebnom pismu spočitnuo. 
»Nijemci i Ugri mogu za te moliti Boga, jer da ti nisi bio nazočan, od 
svih njih ne bi ni jedna noga umakla«. 

Sretna obrana Sigeta dojmila se živo i Ugarske i Hrvatske. Hrvate 
je osobito radovalo što je baš Hrvat obranio taj grad, Tadanji ožunski 
prepošt Juraj Drašković čestitao je 14. kolovoza kapitanu Marku Stan- 
čiću iz Beča ovako: »Čestitam osobito radi obrane Sigeta i svega što de 
u njemu, to više što vidimo da je vaše gospodstvo cvijet našega naroda 
i što ste Hrvat (eo quod eadam Croata est). Proslavio je naime vaše 
gospodstvo tim dičnim djelom ne samo sebe nego i sve nas 
Hrvate« (Decoravit enim dominatio vestra non solum se hoc suo 
celebri facto, sed et nos omnes Croatas), Ali radost Hrvata nije bila 
nepomućena, jer su u isto vrijeme oplakivali pad hrvatskih gradova 
Kostajnicu i Novigrada na Uni. 

Još 6. srpnja, kad je Ali-paša nemilo udarao na Siget, javljao je Zrin- 
ski iz Preloga u Međimurju o velikoj opasnosti što je zaprijetila Hrvat- 
skoj i Slavoniji sa strane bosanskih Turaka. Bosanski paša da je prešao 
Savu i da kani udariti prema Koprivnici i Đurđevcu; ali se ipak ne 
može znati kamo će zaista poći; hlivanjski sandžak Malkoč-beg da 
je u Gradiškoj, a hercegovački sandžak u Travniku. Dok su ban Zrin- 
ski, Wildenstein i Lenković sa svim svojim četama pohitali u Ugar- 
sku na obranu Sigeta, te tako hrvatsku i slavonsku krajinu lišili nuždne 
obrane, bosanski je paša iznenada nahrupio na Kostajnicu te je i za- 
uzeo. Sam kralj Ferdinand piše 15. kolovoza 1556. o tom ovako: »Kad 
se to u Ugarskoj događalo (podsada Sigeta), bosanski je paša s po- 
moću hercegovačkoga i kliškoga sandžaka, skupivši jaku tursku vojsku, 
u podložnu nam Hrvatsku neprijateljski provalio i naš grad Kostajnicu 
od kaštelana i posade bez prijeke potrčbe primio (et arcem nostram 
Kosztanovicz a castellano et praesidiariis eius citra necessitatem de- 
bitam recepit). Tako se poslije dogodilo da je i druga susjedna utvrda 
Novigrad spaljena i ostavljena od svoje posade, sve na veliku pogibelj 
i štetu onih naših strana«. U jednoj savremenoj relaciji, koja se nekad 
čuvala u arhivu vojvodine Kranjske u Ljubljani, piše se o padu Ko- 
stajnice ovo: »Godine Kristove 1556. dne 16. srpnja podsjednuta bi 

Kostajnica od bosanskoga paše, Malkoč-bega i još jednoga iz Hercego- 
vine. Sutradan (17. srpnja) počeli su na nju pucati, našto ju je Pan- 
kracije Lusthaler sa sinom svojim bez nužde, kako se tada sudilo, ne- 
prijatelju predao«. I hrvatski kroničar Ivan Tomašić zabilježio je ovo: 
»Godine Gospodnje... ljubljanski građanin, Lustar po imenu, iz po- 
krajine Kranjske, budući kapitanom u Kostajnici, prodao je za novce 
i izdao Turcima pretvrdi grad Kostajnicu u Hrvatskoj i to dana 23. 
srpnja. Nesretnik taj završio je zlo. Turčin je iz rečenoga grada izne- 
buha stao udarati na polja, vesi, sela i gradove, te je čitavu Hrvatsku 
opustošio. Sam Bog zna koliko je ubijao i zaplijenio. To je uzrok 
i početak rasula donjih strana Hrvatske i ta- 
kođer Kranjske. Zbrojivši sve u jedno, poginulo je i odvedeno 
je iz Hrvatske u Bosnu četrdeset i šest tisuća nesretnih duša«. Napo- 
kon i Vramec oplakuje pad Kostajnice ovim riječima: »(1556.) Ko- 
stajnicu grad Turci zavješe; (i)zdal je grada neki Nemec Lostohar, ki 
je bil kapitan v gradu, za peneze Turkom, s koteroga grada 
vsa horvatska zemlja opuste i slovenska«. 

I domaći i strani izvori tvrde dakle suglasno da je Kostajnica pala 
krivnjom tadanjega kapitana njezinog Pankracija Lusthalera, Nijemca 
iz Kranjske. Valtesor aže za nj da je god. 1516. bio gradski sudac u 
Ljubljani, a god. 1522—1527. i gradski načelnik; uz to učen muž i po- 
djedno dobar i iskusan vojnik. I zaista je god. 1551. neki Pankrac Lust- 
haler (Panngrancz Lustaller) služio u Bihaću kao pješak uz mjesečnu 

plaći od osam forinti. No nije izvjesno da li je taj pješak isto lice s 
ivšim ljubljanskim načelnikom. Valvasor dodaje još da je kastelan 
bana Zrinskoga u Gvozdanskom, po imenu Toma Lukšić, nakon predaje “ 
Kostajnice Lusthalera i njegovih dvadeset drugova zarobio; njega sama 
dao je raščetvoriti, a drugove mu na kolac nabiti, ne htjevši ni saslu- 
šati njihovo opravdanje. Po drugima opet pozvao je Lenković više puta 
Lusthalera da dođe pred njegov sud; ali Lusthaler nije se odazvao nje- 
govu pozivu, već je prebjegao k Turcima i tako utvrdio sumnju, da je 
zaista izdao povjereni mu grad za 2000 dukata, 

I Valvasor tvrdi da su Turci nakon pada Kostajnice za kratko vri- 
jeme osvojili 52 mjesta i grada hrvatska sa 12.750 selišta i 80.000 
ubogih kršćanskih duša. Svakako su sada za preostalu Hrvatsku izme- 
đu Une i Kupe nastala teška vremena. Kostajnica, koju su odavna sma- 
trali »vratima« Hrvatske, bila je u turskoj vlasti kao i čitava dolina Une 
od Jasenovca do Otoka i gradova Bihaćke kapitanije, pa su sada Turci 
mogli bez zapreke provaljivati do Kupe i dalje. Posade u Gorama, Hra- 
stovici i Vinodolu naviještale su doduše topovima i vituljačama dolazak 
četa, ali ih nisu mogle zaustavljati. Turci su pače prodirali i preko Kupe 
te nemilo poharali plodno i bogato Turopolje, koje je dosad bilo za- 
klonište tolikih plemenitih pribjega iz južne Hrvatske. Još u poto- 
njim spomenicima plemenite općine Turopolja spominje se kako su 
Turci 24. kolovoza 1556, na dan sv. Bartolomeja, »s jakom vojskom 
iznenada provalili u ove ostatke Kraljevine Slavonije između Save i 
Kupe te ih mačem i ognjem opustošili«; a ban Zrinski javlja 25, kolo- 
voza iz Rakovca kako su Turci na jugu Save u Turopolju sve što su 
našli sobom ponijeli ili spalili, pa onda preko Kupe prošli prema Hra- 
stovici i Kostajnici. Blizu Zagreba sukobio se je s njima u magli Petar 
Erdedi i izgubio 10 do 12 ljudi, ali je ipak, hvala budi Bogu, umakao. 
Ovaj put, čini se, zaprijetila je opasnost i samomu Zagrebu, u kojemu 
je u onaj čas boravio kapitan hrvatske krajine Ivan Lenković, jamačno 
da ga obrani od sile turske. Vramec javlja za god. 1556: »Ovo vreme 
pod Zagrebom Turci robiše i Savu pregaziše, i zovu se Kraljevski 
Turci«. 

Teško da bi se ovaj put Hrvatska i Slavonija bile odhrvale bosan- 
skomu paši i njegovim sandžacima da ovi nisu morali pohitati u Ugar- 
sku. Kralj naime Ferdinand bijaše odmah nakon sretne obrane Sigeta 
odlučio skupiti novu vojsku, koja će znameniti grad osigurati od dalj- 
njih navala turskih i osvojiti sva ona mjesta u njegovoj okolici kojima 
bijahu prošle godine Turci zavladali. Vojsku će voditi njegov mlađi sin 
Ferdinand, koji je to u oca izmolio, a budući da je sada stao na čelo 
vojne član kraljevske porodice, imaju se po zaključcima ugarskih sa- 
bora u Požunu pridružiti njemu svi velikaši i plemići Ugarskoga i 
Hrvatskoga Kraljevstva. U to ime poslao je kralj Ferdinand 9. kolovoza 
1556. iz Beča poziv hrvatskom knezu Franji Blagajskom. Knez neka 
smjesta, čim ova zapovijed stigne, pograbi oružje i sa svojim bande- 
rijem pođe onamo gdje će boraviti nadvojvoda Ferdinand. Da pak 
krajina hrvatska ne ostane uto bez obrane, neka ostavi od pet kmetova 

po jednoga oružanog pješaka kod kuće, koji će biti spreman pohitati 
onamo kamo ga pozove ban ili vrhovni kapitan. Jednake pozive dobili 
su ne samo ban Zrinski, nego i Keglevići, a i drugi knezovi hrvatski. 
Da ne dođe do sukoba između bana i Mate Keglevića, zapovjedio je 
kralj svome sinu neka pozove najprije bana i onda Matu Keglevića, te 
neka im zaprijeti gubitkom glave i svih imanja ako bi za te vojne jedan 
protiv drugoga štogod bud javno bud tajno poduzeo. 

Posljednjih dana kolovoza stigao je zaista nadvojvoda Ferdinand 
sa 6000 momaka u jugozapadnu Ugarsku. Kod Kaniže dočekao ga je 
palatin Nadaždi s ugarskim i hrvatskim velikašima, te se 4. rujna u 
Hidvegu vijećalo o bojnoj osnovi. Bosanski paša morao je uto sa 
svojim Sandžacima poći preko Drave u pomoć Bobovcu (Bobovišću). 
Ban Zrinski kratio se još 9. rujna pridružiti nadvojvodi, te je iz Čurga 
javljao Nadaždu da ne može radi svoje sigurnosti sudjelovati u vojni 
u kojoj je krvni neprijatelj njegov Mato Keglević. No odmah zatim 
prida se ban ipak Ferdinandovoj vojsci zajedno s Ivanom Len- 

ovićem, pače njegovi su se vojnici pod vitezom Petrom Patačićem 
najviše proslavili Kod osvajanja grada Korotne. Pobjeda kraljevske 
vojske kod Korotne zastrašila je Turke tako da su Bobovac sami za- 
palili i ostavili, pa se razišli. Ferdinand je osvojio zatim još neke manje 
gradove tako da je uspostavio svezu između Sigeta i zapadne Ugarske. 
Budući da je uto nastupilo nepogodno vrijeme, pošao je nadjvovoda u 
Čurgo te je na koncu listopada završio vojnu, smjestivši prije u Siget 
nove čete i utvrdivši jače grad Kanižu. Ban Zrinski bijaše se u prvoj 
olovici listopada vratio u Čakovec, odakle je 13. istoga mjeseca pisao 
apitanu Lenkoviću hrvatsko pismo, u kojem je uz drugo javio i ovo: 
»... Dojde danas k meni jedan pribeg s TEpoi spravom, ki je bil Ali- 
pašin stolnik, i poveda, da je včera Alipaša pri Kalmenčehe bil s tabo- 
rom. Beglerbeg je prošal nazagj, i Alipaša natrag ide. Bosanski 
paša, kako je čul i slišal, da se most preko Drave načinja, tako 
je od Boboišća i pošal preka. I somnjil se je, da hoćemo 
kamo godi robiti. Zato, ako bi se sada pošli na put, bojim se, da 
bi se kade gode na njega namerili. Zato meni se to vidi, da bi imali 
jedan ali dva ali tri dni počekati, i da bi vaša milost držala uhode, 
ki bi mogli istinni glas donesti, kamo se je ganula Bosna; 
i ništar manje, što se v. m. vidi, ja sam gotov«. 

Vojna nadvojvode Ferdinanda svršila se dakle sretno i slavodobitno. 
No zato je zlo prošao kralj Ferdinand u sjeveroistočnoj Ugarskoj, 
gdje su mu privrženici kraljice Izabele i sina joj Ivana Sigismunda 
s pomoću turskih četa nakon pobjede kod Krasnohorke blizu Rožnave 
(6. rujna) oteli gradove Tokaj i Hust, a s njima i čitavu zemlju onkraj 
gornje Tise. Najveći međutim udarac zadesio je kralja Ferdinanda 
u Erdelju koji se bijaše sasvim od njega odvrgao. Još 6. srpnja, za 
najžešćih borba oko Sigeta, bijahu Erdeljci poslali poklisare u Lavov 
da Izabelu i sina joj pozovu na vladu. Izabela se odazvala i 22. listopada 
slavodobitno ušla u Koložvar. Tako je Erdelj opet postao 
turska vazalna kneževina. 

Kralj Ferdinand bijaše se već prije odrekao nade da bi mogao 
uzdržati Erdelj u svojoj vlasti. Stoga bijaše još 25. kolovoza ovlastio 
svoje poklisare u Carigradu da pošto-poto nastoje utanačiti mir sa 
sultanom, makar se morao odreći svih svojih prava na Erdelj. Jedina 
mu je težnja bila da uzdrži i obrani barem ono od Ugarskoga i Hrvat- 
skoga Kraljevstva što mu bijaše preostalo. Dne 23. listopada piše kralj 
Ferdinand iz Beča banu Zrinskomu kako mu se sin nadvojvoda nakon 
vojne s Turcima vratio u Beč; ali budući da kralj želi raspravljati o 
drugim poslovima kraljevstva, a osobito o obrani krajine tijekom zime, 
poziva bana da do 5. studenoga dođe na kraljevski dvor kamo su svi 
savjetnici pozvani. Zrinski neka se dakle s palatinom Nadaždijem i 
Franjom Tahijem pobrine za opskrbu Sigeta hranom i drugim potreb- 
nim stvarima, a onda neka svakako dođe na urečeni stanak u Beč. 
Međutim, Zrinski bijaše se već odrekao banske časti. Još 21. kolovoza, 
nakon pada Kostajnice i turskog haranja u preostaloj Hrvatskoj ja- 
vljao je on palatinu Nadaždu: »Časti banske već smo se zaista odre! li 
(realiter resignavimus) i kraljevsko veličanstvo milostivo me je nje 
riješilo, samo je jedno tražilo da ime i naslov bana ne dulje nego do 
idućega Božića zadržimo, kako bi se uto njegovo veličanstvo moglo 
ogledati za kojom zgodnom osobom«. Uza sve to pošao je ipak u Beč, 
jer mu je ponovo stigao poziv od kralja. On je pribivao vijećanju, pače 
i kralja svjetovao komu da povjeri bansku čast u Hrvatskoj. Nakon 
povratka svoga u Čakovec pisao je Nadaždu 27. prosinca 1556. o svome 
stanju ovako: »Službe banske već smo posve riješeni. Prejasni kralj 
Maksimilijan već je utanačio s (Petrom) Erdedom točno uvjete za pre- 
uzeće te časti; imat će plaću za 600 konjanika i 400 pješaka... Pre- 
jasni kralj Maksimilijan odredio je da se sazove sabor za 15. siječnja 
iduće godine gdje će se novi ban proglasiti i priznati. Uz to će obaviti 
smotru određene mu čete. Bog ga uzvisio još više, pa da bude pomoć- 
nik i zaštitnik za obranu bijedne domovine i kršćanskoga svijeta. Sad 
smo mi oslobođeni teškoga jarma, pa ćemo moći zgodnije služiti vašemu 
velemožnomu gospodstvu kao i ostaloj gospodi, prijateljima i braći 
našoj«. Kralj je Zrinskoga otpustio u najvećoj milosti, pače ga je 
imenovao meštrom kraljevskih tavernika. Ali ostatak duga za uzdrža- 
vanje banske čete u iznosu od 7355 rajnskih forinti mogao mu je 
isplatiti tek 11. veljače 1557. 

Banovanje Nikole Zrinskoga spasilo je »ostatke ostataka« Kraljev- 
stva Hrvatskoga od posvemašnje propasti. On doduše nije mogao zapri- 
ječiti ni pada Valpova, ni Virovitice, ni Čazme, pa ni Kostajnice; ali 
je barem postigao da Hrvatska i Slavonija nisu postale turski sandžaci. 
Još prije odstupa Zrinskoga od banije bijaše se i Ivan Ungnad zahva- 
lio na časti vrhovnoga kapitana u Hrvatskoj i Slavoniji, kao i zemalj- 
skoga kapitana u Štajerskoj. Kralj mu je Ferdinand doznačio milosti- 
nju od 8000 forinti i godišnju rentu od 600 forinti, i to pismom izda- 
nim u Beču 4. rujna 1556. Ivan Ungnad ostavio je nato zemlje i oblasti 
kralja Ferdinanda i pošao u Njemačku odakle je pomagao širenje Luthe- 
rove vjere među južnim Slavenima, osobito među Slovencima i Hrva- 

tima. Kapitanom zemaljskim u Štajerskoj postao je mjesto njega Juraj 
Herberstein, a vrhovna kapitanija na krajini Hrvatske i Slavonije zapala 
je dosadanjega hrvatskog kapitana Ivana Lenkovića. 


(Posljednje godine Ferdinandova vladanja (1557 
—1564). Ban Petar Erdedi i vrhovni kapitan Ivan 
Lenković. Pobjeda Ivana Lenkovića kod Svete Jele- 
ne (19. lipnja 1557); provale bosanskoga Paše Mal 
koč-bega u Hrvatsku (1558—1561) i pad otoka, Buševi- 
ća, Lješnice (1558) i Novigrada (6. lipnja 1560); poraz 
Malkoč-bega na Kupi blizu Hrastovice (8. listopa- 
da 1561). Ban Petar Erdedi provalio u Tursku Slavo- 
niju gotovo do Požege, a sigetski kapitan Nikola 
Zrinski razbio požeškoga sandžaka Arslan-bega 
kod Moslavine na Dravi (26. ožujka 1562); mir s Tur- 
cima na osam godina (1. lipnja 1562). Maksimilijan 
okrunjen za kralja ugarsko-hrvatskoga (8. rujna 
1563); zaključak crkvenoga sabora u Tridentu (6. 
presinek 1563); Juraj Drašković postao Zagre DE 

im Biskupom (19. studenoga 1563). Smrt kralja Fer- 
dinanda (25. srpnja 1564); razdioba njegove državi- 
ne među sinove; osvrt na njegovo vladanje u Ugar- 
skoj i Hrvatskoj.) Novi ban Petar Erdedi bio je već do- 
bro poznato lice u Hrvatskoj. Još otac njegov, također imenu Petar, 
vršio je znamenitu ulogu u Slavoniji i Hrvatskoj otkad bijaše od strica 
svoga, kardinala i nadbiskupa Tome Bakača od Erdeda god. 1521. uz 
posjede Monyorokerek (Eberau) i Kormend u Ugarskoj primio pro- 
strana imanja u Slavoniji, kao gradove Moslavinu, Jelengrad (Zarua- 
skeu), Dijanovec (Dianuara), kaštel Plovdin (castellum Blodyn, Plow- 
dyn) i varoš Kutinu (oppidum Kotenya) u Križevačkoj županiji, gra- 
dove Okić, Jastrebarsko i Lipovac u Zagrebačkoj, i napokon znameniti 
Cesargrad u Varaždinskoj županiji. Po tim posjedovanjima u Ugar- 
skoj i Slavoniji stao se stariji Petar Erdedi pisati i zvati »Petar Erdedi 
od Monyorokereka i vječiti knez od gore Zaprte Moslavine« (de Mo- 
nyorokerek et perpetuus comes Montis Claudii). Poznato je i njegovo 
djelovanje za borbe između privrženika Ferdinandovih i Žapoljinih u 
Slavoniji, kao i poslije izmirenja obiju stranaka. U svim javnim poslovi- 
ma stajao je vazda uza svoga rođaka (brata), zagrebačkoga biskupa 
Šimuna od Erdeda. 

Petar Erdedi Stariji bio je dva put oženjen (prva žena Sara Banić 
ili Banfi, druga Dora Puchhaim), a umro je god. 1543. u Mlecima. Sin 
njegov Petar mlađi preuzeo je očevu baštinu u času kad je Moslavini i 
ostalim gradovima na istoku prijetila dnevno opasnost da dođu u 
tursku vlast. Stoga se mladi Petar tijesno priljubio banu Nikoli Zrin- 
skomu i zajedno se s njime mačem u ruci borio za svoju domovinu i 
zavičaj. Ali već 1545. zavladaše Turci Moslavinom i ostalim gradovima 
na jugoistoku Križevačke županije, pa tako izgubi Erdedi najljepši i naj- 
bogatiji kraj svoga vladanja. Toga Petar Erdedi nije mogao pregorjeti, 

te je sav daljnji život posvetio borbi s Turcima ne bi li kad-tad vratio 
svome rodu izgubljene oblasti. U to ime stupio je i u krajišku službu 
kao kapitan, te je u polovici god. 1554. od vrhovnoga kapitana Ivana 
Ungnada preuzeo obranu gradova Kostajnice i Novigrada na Uni, koje 
bijaše ban Zrinski ustupio kralju jer ih sam nije mogao više braniti. 
Kao kapitan Kostajnice i Novigrada imao je Erdedi god 1555. mjesečnu 
plaću od 125; uz to je za uzdržavanje svojih 155 konjanika dobivao 
mjesečno po 705 forinti. Šteta što nije kapitanije zadržao i slijedeće 
godine; možda ti znameniti gradovi ne bi tako lako postali turskim 
plijenom. 


HRVATSKI BANOVI IZ PORODICE ERDEDA (BAKAČA) 


Franjo Bakocz (Bakolez) 
de Erdewd (u Szatmarskoj županiji). 





Nikola Toma I 
1489. nadbiskup ostrogonski 
t I5/VI 1521. 
Petar I 


1489. + 1543. u Mlecima 
1. žena Sara Banffy 
2. žena Dora Puchhaim 


1. Petar II 
1557.—1567. ban hrvatski 
1565. postao grofom; + 26/IV 1567. 
1. žena Margareta Tahi 
2. žena Barbara Alapić 





2. Toma II Petar III 
rođ. 1558. t 1624. t 1613. 
1584—1595 ban žena Suzana 
1608—1614. hrvatski Stubenberg 
žena Ana Marija 
Ungnadova 
—_———— —— 
3. Sigismundi Krsto Vuk (Wolfgang) 
1627—1639. ban + 1621. + 1645. 
hrvatski žena Barbara žena Barbara 
Thurzo Thuroczy 
Juraj II Gabrijel 4. Nikola 
1662. tavernik. + 1660. + 7/VI 1693. 


1. žena Julija Drašković 


>>> 
Aleksandar I. 1715. 2. žena Izabela Gallenberg 


Aleksandar II 


—_— |. 
Ladislav II Ludovik I 
t 1751. 11766. 
žena Ana Marija 
Ilyćsh4zy 
Nikola V Aleksandar III 5. Ivan V Karlo V 
1 1757. 11793. rođ. 14/V 1733. + 20/III 1806. 1772. 


žena Ana Szćchćnyi 

U drugoj polovici 1556, kad se već znalo da Nikola Zrinski nikako 
ne će ostati banom hrvatskim, počelo se pomišljati na to da ga zami- 
jeni Petar Erdedi, koji se bijaše dosad više puta proslavio na bojnom 
polju. U to se doba Erdedi još jače priljubio Zrinskomu, pače je 
svoju kćer Anu od prve žene Margarete Tahi zaručio s Nikolinim 
sinom Jurjem. Gotovo u isto vrijeme oženio se Erdedi drugi put 
Barbarom, kćerju Ivana Alapića, kojoj je 3. srpnja 1556. zapisao Cesar- 
grad. Nekoliko tjedana zatim, 28. kolovoza, dođoše oba kneza, Zrinski 
i Erdedi, pred zagrebački kaptol te objaviše zaruke svoje djece. Da 
im pak prijateljstvo bude čvršće i stalnije, predade Erdedi odmah 
svoju kćer Zrinskomu i njegovoj ženi Katarini da je othranjuju; uz 
to ustupi on s tom svojom kćerju Zrinskomu i njegovu sinu svoje 
gradove Monyorokerek i Verešvar u Željeznoj županiji. Erdedi pri 
drža ipak sebi i svojim nasljednicima pravo da mogu rečene gradove 
u Ugarskoj natrag uzeti ako umre ili njegova kći ili Beanor sin ne osta- 
vivši za sobom potomaka. U tom slučaju trebat će da se Zrinskima 
vrati najprije svota od 8116 forinti i 66 denara, koju je Zrinski sada 
Erdedu posudio, zatim da im se naknadi sve što će sada potrošiti 
da iskupe one dijelove spomenutih posjedovanja što ih je Erdedi 
svojim prijateljima i službenicima pozalagao, napokon da im se vrati 
sav novac koji će potrošiti za građenje i popravljanje rečenih gradova. 


Zarukama svoje kćeri Ane s mladim Jurjem Zrinskim želio je 
Petar Erdedi očito podići ugled svoje porodice, Ali cijena, za koju je 
to imao postići, činila mu se naknadno prevelikom. 1 tako se dogo- 
dilo da je Erdedi već nakon nekoliko dana, naime 8. rujna, utanačeni 
ugovor opozvao jer je štetan za nj i za njegove potomke. Tek 13. 
veljače 1557. dođe do nove pogodbe između oba kneza, i opet pred 
zagrebačkim kaptolom. Zrinskomu ostadoše gradovi Monyorokerek i 
Verešvar, pače on dobi još grad Čatar i varoš Paku u Zaladskoj župa- 
niji; no za to ustupi Erdedu neke svoje gradove u Slavoniji, kao 
Medvedgrad u Zagrebačkoj županiji i Rakovec u Križevačkoj županiji. 
Povrh zamjene isplati Zrinski Petru Erdedu još u gotovu 11.000 ugar- 
skih forinti; uz to dade mu jednu bombardu za obaranje zidina, vri- 
jednu 1000 forinti. Erdedi predade nato s dopuštenjem Nikole Zrin- 
skoga Medvedgrad literatu Ambrozu Gregorijancu u zamjenu za neke 
posjede oko grada Rakovca. Tako dođe Medvedgrad u ruke porodice 
Gregorijanaca. Mlada Ana ostade i dalje u kući Nikole Zrinskoga 
kao zaručnica Jurjeva; no poslije se s nepoznatih razloga zaruke raz- 
vrgoše što bi prvi povod ljute mržnje između obiju kneževskih poro- 
dica, koja je prestala tek propašću Zrinskih. 

Petar Erdedi bijaše već preuzeo bansku čast kad je utanačio novi 
ugovor s bivšim banom Nikolom. Značajan je razlog s kojega je novi 
ban ustupio baš svoje gradove u Ugarskoj, a primio u zamjenu Zrin- 
skoga u Slavoniji. U dotičnoj kaptolskoj ispravi kaže se izrijekom 
da je to ban Erdedi učinio »promotrivši da su ona njegova 
imanja što ih ima u Ugarskoj tako znatno uda- 
ljena od njegove stolice koju ima uovoj Kra- 

ljevini u toj svojoj službi... da bi za njihovo uzdržava- 
nje i opskrbljivanje morao više trošiti nego što bi od njih primati 
mogao«. Novi ban napustio je dakle svoje posjede u Ugarskoj, pa je 
okupio svu svoju snagu u Slavoniji da bude vazda spreman i nazočan 
kad bi mu bilo braniti povjereno kraljevstvo. Za tu dičnu zadaću 
dobio je dostojnoga druga, vrhovnoga kapitana Ivana Lenkovića. 
Ivan Lenković također se dosad mnogo isticao u javnom životu 
Hrvatske i Slavonije. Lenkovići jesu starinom iz hrvatske Like. U 
drugoj polovici 15. stoljeća ili prvih godina 16. stoljeća iselila se jedna 
grana te porodice u Kranjsku, dok je druga ostala u Lici te se poslije 
poturčila. Od kranjskih Lenkovića spominje se prvi Mihajlo Lenković 
god. 1527. kao opskrbnik grada Postojne, koji je tada pripadao knezu 
Krsti Frankapanu. Sam Ivan Lenković istaknuo se prvi put god. 1529. 
prigodom podsade Beča; poslije, oko god. 1537, služi već u hrvatskoj 
rajini u Bihaćkoj kapitaniji kao zamjenik kapitana ili poručnik uz 
mjesečnu plaću od 32 forinte. U to je doba jamačno već držao u Kranj- 
skoj grad Otočec (Wardl) kod Novoga Mjesta (Rudolfova). Svakako 
prije 1539. postao je kapitanom u Senju uz godišnju plaću od 600 
orinti. Kako je senjski kapitan zapovijedao tamošnjim uskocima, po- 
vjerena mu bi oko god. 1546. i kapitanija nad žumberačkim uskocima 
u Kranjskoj, pa i nad Bojancima u potonjem Marindolu. Tako je 
postao glavar svih uskoka od Senja do Save. Poslije mu bi još povje- 
reno pregledavanje svih gradova na hrvatskoj krajini, te je on od 
podno 1550. redovito sastavljao izvještaje o stanju hrvatske krajine, 
ao i prijedloge kako da se namire sve potrebe njezine. Neke te stvari 
i sam izvodio; tako je obnovio utvrde grada Senja i za zaštitu nje- 
govu podigao 1551—1554. grad Nehaj više njega." U isto je vri- 
jeme gradio također za sebe u Kranjskoj na rijeci Kupi grad Pod- 
brižje ili Podbrežje (Freithurn) da bude i njegovim zakloni- 
štem i branikom Kranjske od turskih provala iz Hrvatske. Taj grad, 
zasnovan na veliko, s golemim prostorijama i čvrstim kulama, stoji 
još i danas. Godine 1553. postao je Lenković kapitanom hrvatske kra- 
jine, a u drugoj polovici 1556, nakon odstupa Ivana Ungnada, zapala 
ga je čast vrhovnoga kapitana za čitavu krajinu hrvatsku i slavonsku. 
Kako je dosad kroz dvadeset godina neprestano služio na krajini, bio 
je nesumnjivo najpodesniji da vrši tu tešku službu, A on ju je i časno 
obavljao, uz lozinku »Što Bog dade«, kroz daljnjih deset godina. 
Sabor Kraljevina Hrvatske i Slavonije na kojemu bi se novi ban 
Petar Erdedi staležima predstavio i instalirao, nije se sastao 15. siječnja 
1557. nego tek 7. ožujka Kraljevi oratori ili komesari bili su Franjo 
Tahi, meštar kraljevskih konjušnika i šoprunski župan Ivan Pethew 
de Gerse, oba posjednici u Šlavoniji. Staleži se raduju što je kralj 
imenovao banom Petra Erdeda da bude u ta tužna vremena »glava i 
branitelj kraljevina« (velut caput et defensorem); oni primaju odu- 
ševljeno novoga bana, pa će iz zahvalnosti vazda vjernom službom 
uzvraćati dokle budu živjeli. Ali se njima ne sviđa što su kraljevski 


1 [Gradnja Nehaja dovršena je 1558.] 

komesari htjeli iznuditi od bana nekakvu pismenu obveznicu (literas 
quasdam reversionales), što je ljudskoga pametara dosad nečuvenu, 
a pravima i starim slobodama staleža i redova oprečnu. Njegovo veli- 
čanstvo neka ne udostoji rečenoga bana, a ni vjerne staleže traženjem 
ovakve obveznice uznemirivati; stoga se i nadaju da takvo što ne će 
kralj s obzirom na njihova stara prava i običaje pokušati, nego da 
će ih u starim njihovim pravicama zajedno s gospodinom banom 
uzdržati. Staleži smatraju za dovoljno da je ban prema sadržaju 
pisma, što su ga komesari od njega tražili, pred staležima i redovima 
položio prisegu i to u onom obliku kako su to činili svi njegovi 
predšasnici. 

Nakon instalacije stvorili su sabrani staleži mnogo zaključaka 
koji se poglavito tiču obrane nesretne domovine. Premda je zemlja 
pored neprestanih neprijateljskih provala, kuge i smrti nemilo stra- 
dala, a osobito prošloga ljeta, tako da ostacima prijeti smrt od gladi, 
ipak staleži na zahtjev kraljevskih komesara dopuštaju ratnu daću ili 
subsidij od jedne forinte, koja se ima ubrati u dva obroka. Od pla- 
ćanja te daće oproštena su međutim sva mjesta koja su nedavno 
od neprijatelja spaljena i poharana. Nadalje mole staleži kralja da 
točno svakoga mjeseca doznačuje banu plaću za uzdržavanje banske 
čete, pače da tu četu radi obrane krajine što je moguće više pojača; 
nadalje da skloni svoje nasljedne pokrajine Štajersku, Kranjsku i Ko- 
rušku da i one svoje čete u slučaju potrebe pošalju u Hrvatsku i 
Slavoniju, gdje će zajedno s banom odbijati neprijateljske navale. 
Napokon određuju da svi staleži i redovi moraju držati spremne i oru- 
žane peti dio svojih kmetova da ih na banov poziv smjesta pošalju 
onamo kamo se njima zapovjedi. U krajnjoj pak nuždi moraju svi 
listom ustati na oružje te se skupiti oko banovca Mihajla Kerečenja; 
ali oni će ratovati samo u domovini, naime u Hrvatskoj i Slavoniji, 
a nipošto izvan granica kraljevstva. Tko se ne odazove pozivu na opći 
ustanak, bit će od bana kažnjen primjerenom kaznom. Oslobođene 
su tek udovice, bolesnici i siročad. 

Osobitu brigu posvetio je sabor utvrđivanju i popravljanju kra- 
jiških gradova kako u Hrvatskoj tako u Slavoniji. Staleži određuju 
potanko tko će sve poći na radnju i tko će dovoziti stabla i ostalu 
građu na krajinu. Dovoženje građe do gradova započet će drugi dan 
Duhova, naime 7. lipnja, a nadzirat će ga banovac Mihajlo Kerečenji 
s podžupanima i plemićkim sucima. 

Sabor određuje potanko ovo: za utvrdu grada i varoši Kopriv - 
nice (dovoženje građevnoga drva i radnike) pobrinut će se posjed- 
nici imanja oko Varaždina, koji prebivaju na otocima uza Dravu. 
Đurđevac je dobro utvrđen, te ne treba daljnjih radnja. No zato 
treba utvrditi varoš Križevce, koji nisu utvrđeni, a sami su varo- 
šani ubogi da to urade: stoga se određuje za taj posao čitava Vara- 
ždinska županija, naime pripaci gradova Tabora, Kostela, Krapine, 
Lobora, Oštrca, Belca, Zajezde, Vinice, Trakošćana, Bistrice, Zlatara, 
Lepoglave, Hrašćine, Bisaga, Maloga Kalnika, Gušćerovca, Dubovca, Bele, 

Ivanca, Maruševca, Grebena, Jurketinca, i imanja ostalih susjednih 
plemića. Razvaljene zidove Velikoga Kalnika popravit će sam 
vlasnik Ivan Alapić, a tako isto zagrebački kaptol svoju tvrđicu u Va- 
raždinskim Toplicama. Za utvrđivanje utvrde Šveti Ivan Žabno, 
gdje se drže straže, dat će radnike i povoz plemići jednoga selišta iz 
Moravča i Visokoga, a za kaštel Gra đ ec zagrebačkoga biskupa odre- 
đuje se 100 radnika iz Križevačke županije, zatim posjedi Miholjec i 
Fodrovec. Varoš Ivanić s tamošnjim kloštrom, koji pripada zagre- 
bačkomu biskupu, utvrditi će Zagrebačka županija s ove strane Save. 
Božjakovina prepušta se vlasniku Franji Tahiju i njegovim kme- 
tovima; a za Sisak će osim podanika kaptola zagrebačkoga raditi 
svi plemići između Save i Kupe, izuzev plemiće i njihove podanike koji 
su nedavno od Turaka stradali. Grad Hrastovicu zagrebačkoga 
biskupa popravit će podanici koji poda nj spadaju, a Petrinju i 
Gradac kaptola zagrebačkoga moraju utvrditi kmetovi gradova Ste- 
ničnjaka i Perne. Za gradove Prekovrški i Zrin određuju se 
podanici gradova Vranograča i Podvizda, za Blinju kmetovi opatije 
u Topuskom, a za Svinicu pobrinut će se sam ban, Treba još 
utvrditi gradove Drežnik, Tržac, Modruše, grad i manastir 
u Slunju zajedno s varoši, a to će učiniti podanici Skrada, Novi- 
grada, Ribnika, Breznice, Peći, Hresna, Hojsića, Belaja, Bosiljeva, zatim 
sva imanja kneza Franje Frankapana Slunjskoga, kao i plemići Smrčko- 
vići, Vladihovići i Klokočki. Grad Šturlić preuzet će plemići od 
Završja, Raven i Kostanjevec domaći kmetovi, a Rasinju 
sam vlasnik Ivan Pekri sa svojim podanicima. 

Najviše su staleži zabrinuti za grad Zagreb, kako za biskupski 
na kaptolu tako i za slobodni kraljevski grad Gradec. Stoga mole po- 
korno njegovo veličanstvo kralja »da bi on udostojao pobrinuti se za 
svoj kraljevski grad na brdu Gradecu, koji je me- 
tropola (ili glavni grad) ovih kraljevina njegova ve- 
ličanstva, te da bi ga i dalje milostivo utvrđivao 
i jačao kako ne bi nakon gubitka njegova, što Bog odvratio, i ostaci 
ovoga kraljevstva po njemu propali, te ostalim kraljevinama njegovog 
veličanstva očita pogibao zaprijetila« (dignetur... ad civitatem 
suam regalem Montisgrecensem, quae est metro- 
polis istorum regnorum sude maiestatis, aliqua ulteriori com 
munitione et fortificatione clementer providere, ne amissa ea, quod 
Deus avertat, et reliquiae huius regni ex ea pereant, ac reliquis regnis 
suae maiestatis periculum evidens immineat). 

Sabor bavio se i upravnim poslovima. Tako je ustanovio da okta- 
valni sud ima započeti 1. svibnja i trajati redom kroz 32 dana. Nadalje 
je zaključio da u pogledu selenja kmetova vrijede odredbe prošlogodi- 
šnjega ugarskog sabora u Požunu. Još je zamolio kralja da što prije 
imenuje velikoga župana za Varaždinsku županiju, jer je dosadanji ve- 
liki župan Ivan Ungnad otišao, a podžupan Pavao Ratkaj umro, pa 
tako nema ni jednoga ni drugoga. Osobito je zanimljivo kad sabor 
moli kralja da podijeli banu ovlast (authoritatem) za darivanje ošasnih 

(smrću ili nevjerom ispražnjenih) plemićkih posjeda s najviše dvanaest 
podanika zaslužnim ljudima. Sabor se nada od te ovlasti velikoj koristi 
za »održanje ostataka ove bijedne domovine«. Napokon pobrinuo se 
sabor i za namirenje domaćih potreba ukoliko nisu spadale na obranu 
zemlje. Trebalo je plaćati banovca, podžupane, kao i nuncije koji su 
polazili na ugarski sabor. Za te domaće troškove zavedena bi (svakako 
već prije, ali se sada prvi put izrijekom spominje) posebna daća koja 
se poput ratne daće pobirala po dimnjacima. Prema tomu zvala se ta- 
kođer i dimnica (pecuniae fumales). Dok je ratnu daću pobirao 
kraljevski dikator i eksaktor, staleži su sami određivali tko će dimnicu 
pobirati. Ratna je daća tekla u kraljevsku blagajnicu (komoru) ili se 
isplaćivala onomu kojega je kralj za to ovlastio; dimnica se pohranji- 
vala u zemaljsku blagajnu. Što se dosad zna sabor je god. 1557. prvi put 
dopustio u ime dimnice po 12 denara od svakog dimnjaka i kanoniku 
lektoru zagrebačkomu Luki povjerio kao eksaktoru pobiranje te daće. 

Briga hrvatskih i slavonskih staleža za obranu krajine bila je posve 
opravdana, jer su mogli znati zastalno da Turci nakon uzaludne pod- 
sade Sigeta i nakon gubitka Korotne i Bobovca (Bobovišća) ne će mi- 
rovati, to manje što im je padom Kostajnice stajao otvoren put za pro- 
vale u ostatke Kraljevine Hrvatske između Une, Save i Kupe. Tu su 
stajali prvi na udaru gradovi Nikole Zrinskoga. I zaista već 23. travnja 
1557. javlja Zrinski iz Čakovca: »Doneseno nam je jučer pismo iz Hrvat- 
ske, u kojem nam pišu kako su prošlih dana dvije turske čete udarile 
na naša imanja: jedna oko Lješnice, a druga pod Krupom. No obje su 
s Božjom pomoći od naših službenika, koji su se iz svih naših gradova 
okupili u jedno, sretno suzbijene pod Lješnicom, a i pod Krupom. Pe- 
deset je Turaka zarobljeno, a osamdeset ubijeno«. 

Međutim ova četovanja bila su tek preteče većih pothvata. Hrvatski 
i slavonski staleži sastali su se zato oko 27. svibnja ponovo na sabor u 
Zagrebu, gdje su izabrali nuncije na ugarski sabor u Požunu, koji bijaše 
kralj Ferdinand sazvao za 1. lipnja 1557. Na tom drugom saboru na- 
metnuli su staleži daljnju dimnicu od osam denara po dimnjaku da 
se tim namiri trošak za nuncije ili oratore u Požun, gdje će se uz 
drugo raspravljati o zajedničkoj obrani protiv turske sile. Zaključke 
ugarskoga sabora, koji je trajao preko mjesec dana, potvrdio je kralj 
Ferdinand u Požunu 3. srpnja 1557. 

Gotovo u isto vrijeme, kad je bio na okupu ugarski sabor u Po- 
žunu, trsili su se Ferdinandovi poslanici u Carigradu da utanače mir 
sa sultanom Sulejmanom. Ferdinandu bilo je nakon odstupa brata Kar- 
la V nadasve stalo da što prije postane njemačko-rimskim carem, pa je 
bio pripravan i na veće žrtve, samo ako mu sultan ostavi onaj dio Ugar- 
ske koji je u taj mah držao. Ali sultan ni njegov veliki vezir Rustan 
nisu htjeli ni na to pristati. Prigodom audijencije kraljevskih posla- 
nika 28. lipnja 1557. zahtijevao je sultan da mu Ferdinand predade 
utvrde Siget, Palotu i Eger, zatim da mu isplati zaostali danak i da ga 
povisi, napokon da Ivanu Sigismundu ustupi sve one županije i kotare 
u Ugarskoj koji su bili uz Erdelj prije godine 1551. Nakon duljega 

pregovaranja privolio je sultan ipak da dopusti mir ako mu Ferdinand 
predade Siget i namiri dužni dvogodišnji danak. S tima uvjetima po- 
slao je sultan u polovici kolovoza biskupa Vrančića i Zaya kralju Fer- 
dinandu, pridržavši Busbecqua u Carigradu. Dok Ferdinand odluči, neka 
traje primirje. 

Međutim je primirje slabo vrijedilo, a najmanje za Hrvatsko Kra- 
ljevstvo. K tomu nije Ferdinand mogao ni htio nikako privoliti da 
ustupi Siget, pa je tako naskoro planula borba na više strana. Najviše 
su od toga patile baš Hrvatska i Slavonija. Već 31. srpnja javlja ban 
Petar Erdedi iz svoga grada Želina u Turopolju kako su se skupile dvije 
jake turske vojske, jedna u Banjaluci, a druga u Požegi s tom namje- 
rom »da ostatke ovoga pretužnoga kraljevstva opustoše, osvoje i za- 
uzmu«. Neka se stoga Ivan Lenković s ostalom gospodom pobrine »da 
nas Turci nepripravne i drijemajuće ne zateku«. Međutim je i Len- 
ković doznao od svojih uhoda da se bosanski Ali-paša sa svojim sandža- 
cima: hercegovačkim Malkoč-begom i hlivanjsko-kliškim Ferhat-begom 
sjedinio kod Banjaluke s očitom namjerom da provali u Hrvatsku ili 

S povelje, izdane u Zagrebu 10. svibnja 1557. a čuva se u arhivu Jugoslavenske akademije. 
Usred pečata grb (jelen i kolo). Natpis: PETRUS ERDEWDY COMES DE MO(N)YOROKER(EK). 


Slavoniju, pa je sve moguće udesio da im odoli. Tako je i Nikolu Zrin- 
skoga o tom obavijestio; ali Zrinski nije mogao ostaviti Međimurja, 
jer je očekivao navalu pečujskoga sandžaka, pa je samo poslao 100 
onjanika za obranu svojih gradova na hrvatskoj krajini. Dne 4. kolo- 
voza javlja opet ban Petar Erdedi iz Želina kako su haramije zarobili 
kod Zrinja tri Turčina, koji kažu da bosanski paša i Malkoč.beg s 
velikim brojem konjanika Kane četovati po Hrvatskoj, dok će njihovi 
pješaci popravljati i obnavljati zapušteni i razvaljeni Novigrad na Uni. 
Nato je ban izdao zapovijed da se u Hrvatskoj i Slavoniji smjesta svi 
listom (omnes capitatim) dignu na noge. Ban savjetuje vrhovnoga kapi- 
tana Lenkovića da se sa svojim vojnicima smjesti u Križevcima. Ban 
sam sa plaćenom četom utaborit će se u Ivaniću i Rakovcu, jer u Kri- 
ževcima nema dovoljno hrane za tolike čete; narodni ustanak slavonski 
skupljat će se koje kod Križevaca koje kod Rakovca, a hrvatske će se 

čete utaboriti kod Topuskoga. Lenković neka mu kaže što misli o tom 
rasporedu, jer je ban pripravan poći onamo kamo bi mu on svjetovao. 
Samo treba pripaziti i na Hrvatsku. 

Bojazni i priprave bana i vrhovnoga kapitana bile su zaista oprav- 
dane, jer je malo dana zatim jedna velika turska četa od 4000 konja- 
nika, po svoj prilici iz Čazmanskoga ili Požeškoga sandžaka, provalila 
u Slavoniju i udarila dolinom Lonje. Ali 19. kolovoza, u četvrtak, na- 
mjerila se baš oko podneva između Sv. Jelene i Rakovca, 
sjeveroistočno od Zagreba, na Ivana Lenkovića. Premda je taj imao uza 
se samo 300 teško oboružanih konjanika i 100 lakih konjanika (kata- 
na), udario je hrabro na njih te ih je »s očitom pomoći Božjom« 
(mit sonder augenscheinlicher Gottes gewelltiger hilf) natjerao u bijeg 
i razasuo. Ta je pobjeda još više razglasila Lenkovičevo ime. Tomašić 
zabilježio je u svom ljetopisu: »Godine gospodnje... velemožni je go- 
spodin Ivan Lenković, zlatni vitez od Podbrižja, vrhovni kapitan nje- 
gova carskog veličanstva, razbio Turke pod Zagrebom. Turska je voj- 
ska brojila 4000 konjanika, opremljenih ratnim oružjem, dok je Ivan 
Lenković s malo i premalo, jedva sa dvjesto svojih konjanika na njih 
se oborio te ih nemilo (miserabiliter) razbio, izgubivši malo svojih, pa 
se kao pobjednik vratio i slavlje slavio u Zagrebu«. I Vramec zabi- 
lježio je tu pobjedu uz godinu 1557.: »Ivan Lenković, general dobroga 
spomenjenia vitez, Turke s Alapi Janušem poleg Svete Jelene pri Ra- 
kovcu na Slovenjeh razbi, pobi i raztira. A Turkov bilo je četiri jezera 
ali tisuć, Lenkovićevih ne već nego četiri sto junakov dobrih bilo«. 
Potonji Istv4nffy na široko priča o boju kod Sv. Jelene. Po njemu je 
tursku vojsku vodio bosanski paša (Ferhat-beg), koji je prešao Savu i 
stao harati po prostranom polju između Ivanića i Zagreba. Kad je za 
to doznao Lenković, dogovorio se s banom Erdedom, koji je tada bole- 
stan ležao od uloga, pa je sa svojih 430 konjanika i Ivanom Alapićem 
pošao za Turcima. Usput sastao se s Ladislavom Kerečenijem, koji bi- 
jaaše u Cirkveni obavio s braćom svojom diobu imanja. Skupivši usve 
do 1000 pješaka i konjanika udari Lenković kod Sv. Jelene na Turke te 
ih nagna u bijeg sve do Save, u kojoj se mnogi potopiše. U boju izgibe 
i Sinan, legat (Ferhat-bega), a u boju i n abijegu preko polovica Tu- 
raka. Kršćani zaplijeniše osobito mnogo konja, tako da je svaki vojnik 
dva do tri konja dobio. Valvasor napokon priča da je Lenković udario 
na Turke kličući »U ime Božje« (V temu ime Božje). 

Tri dana nakon pobjede — 22. kolovoza — boravi Ivan Lenković 
u Varaždinu i izvješćuje štajerske staleže o događajima prošlih dana. 
Javljajući im o svojoj pobjedi dodaje da je istoga dana i kapitan Krsto 
Ungnad, sin bivšega vrhovnog kapitana, sa svojom četom razasuo pod 
Koprivnicom tursku četu od 150 konjanika. U ostalom obavijestit će 
staleže o svemu potanko vitez Vilim Grasswein, Ivan Holbenberger i 
Krsto Lamberg, koje danas šalje u Štajersku. Zanimljivo je što Len- 
ković piše o daljnjim pripravama turskih sandžaka. Bosanski paša i 
Malkoč-beg pripravljaju se da s topovima udare na Hrvatsku i da 
uzmu jedan ili više gradova. Topovi, šajke, užeta i ostala bojna spre- 

ma, sve to stoji već pripravno u Gradiškoj. Bosanski paša, koji je 
bolestan, poslao je čauša k također bolesnomu sultanu i čeka samo od 
njega naputak što da čini. 

Kako Ferdinand nije mogao nikako privoljeti da ustupi ili razvali 
Siget, nije bilo nade da bi tako brzo moglo doći do mira između njega 
i sultana. Proglašivala su se doduše primirja, ali su se slabo držala, a 
najmanje od bosanskih Turaka. Bolesnoga bosanskoga pašu zamjenji- 
vao je hercegovački sandžak Malkoč-beg, koji se sada gotovo urotio 
da satre ostatke Hrvatske. I tako bjesne borbe na krajini kroz daljnjih 
pet godina (1558—1562) gotovo bez prestanka. Ali ni ban Erdedi ni 
Lenković ne stoje skrštenih ruku, a Lenkovića pomažu senjski kapitan 
Herbart Auersperg (Turjački) i slavonski poručnik Vid Ha- 
lek u Varaždinu. Auersperg ubrao je pače uto prve lovor-vijence, vo- 
deći svoje uskoke na Turke. Kad se naime jaka četa turska od 4200 
momaka god. 1557. prikučila Senju, Auersperg je sa svojih 340 ljudi 
provalio iz grada, oborio se na Turke, te ih natjerao u bijeg. Naravno 
da su tada njegovi uskoci uzvraćali nemilo za nedrago, i to ne samo 
Turcima nego i njihovim prijateljima, Mlecima i Dubrovčanima, A po- 
magali su Senjanima i ostali uskoci, razasuti po Vinodolu, a osobito u 
Bakru, gradu Nikole Zrinskoga. Odatle opet mletačke i dubrovačke tu- 
žbe kralju Ferdinandu na uskoke. Dne 11. studenoga 1557. prijeti kralj 
Ferdinand iz Beča Nikoli Zrinskom svojom nemilošću ako ne povrati 
blago i trg što su ga njegovi uskoci iz Bakra u lipnju oteli dubrovač- 
kim, peraštanskim i mletačkim brodovima u mletačkoj luci Cigale i 
pod Cresom, te odvukli u Bakar gdje su sve predali kapitanu Petru 
Dentiju. U isto je vrijeme zapovjednik mletačke mornarice Fabije de 
Canale doplovio pred Senj i 24. studenoga zatvorio ulaz u luku ne bi li 
Uskoke prisilio da se okane četovanja po moru. Ali trud mu je bio 
jalov kao i njegova vojna slijedeće godine. 

Još 11. studenoga 1557. bijaše se u Varaždinu po treći put sastao 
sabor hrvatski i slavonski, kojemu su kao oratori kralja Ferdinanda 
pribivali Kristofor Baćani, Luka Sekelj i kninski biskup Ivan Iločki. 
Zaključci toga sabora nisu nam poznati, ali nesumnjivo se radilo na 
njem poglavito o obrani kraljevstva, jer Turci nisu mogli zaboraviti 





S povelje, izdane u Jastrebarskom 12. ožujka 1557, kojom dopušta Tyanu Ajtiću od Buzeta, da na 
svome posjedu u Hresnu podigne grad ili kaštel. Grb i početna slova P(ETRUS) E(RDEWDY). 
Izvornik u arhivu Jogoslavenske akademije. 

na teški poraz koji im bijaše Ivan Lenković zadao (per vendicarsi della 
rotta, ch'ebbero dal Lencovich). Tako bi nastavljeno četovanje na kra- 
jini i kroz čitavu prvu polovicu godine 1558. U veljači vodile su se 
orbe oko Keglevićeva grada Blinje, a 18. travnja javlja Lenković 
o navali Turaka na Hrastovicu, odakle biše s gubitkom suzbijeni. 
Uza sve to uvidjalo se da se ne će moći baš svi gradovi u onom kraju 
održati, pa se stalo snovati o tom da znamenitije gradove uzme sam 
kralj u svoje ruke, a manje znameniti i trošniji da se poruše, jer bi ih 
inače mogli Turci zauzeti i u njima se utvrditi. No zbog toga bunili su 
se mnogi hrvatski velikaši i plemići, jer su ovako gubili svoje gradove 
i posjedovanja. Međutim, otpor hrvatske gospode nije mnogo vrijedio, 
pa tako biše zaista neki gradovi na hrvatskoj krajini jazvaljetia među 
njima i Keglevićev grad Blinja. Htjelo se porušiti još Hrastovicu i 
Bušević knezova Blagajskih, ali tomu se otimao sam ban Petar Erdedi, 
pa je zbog toga došlo do opreke između njega i vrhovnoga kapitana 
Ivana Lenkovića, Erdedi se Pio vršiti kraljev nalog tobože radi Tu- 
raka koji su u blizini; na to mu je Lenković pismom iz Zagreba 28. 
lipnja javio da je iz Žuženberka u Kranjskoj poslano željezno oruđe 
za rušenje gradova, a osim toga da je pošlo iz Kranjske 160 strijelaca 
prema Hrastovici i 40 strijelaca prema Buševiću. 

Dok se to događalo na hrvatskoj krajini, skupljali su se bosanski 
Turci za nove provale. Dne 28. srpnja 1558. tuži se knez Franjo Bla- 
gajski u hrvatskomu pismu na Ivana Lenkovića iz svoga grada Brubna 
(Brumna) ovako: »Po tom neka zna v(a)ša m(ilost), da ovo drča 
danas trista konja pod grad naš Otok, i pred njim je bil Huseinbeg 
Malkočbegović. I uskoči izmed njih jedan Turak k nam i povida istino, 
da je ostavil samoga Malkočbega na Kostajnici, i povida, da je poslal 
ulaka k caru po pošti, pitajući cara, ča mu veli činiti, ili zemlju harati, 
ili grade zauimati. A jur ne znamo, ča će do tih dob učiniti... Ja se, 
vim, bojim, da nas porobi ...« Potaknut ovim pismom i drugim glaso- 
vima iz hrvatske krajine, Lenković je kroz čitav mjesec kolovoz činio 
pripreme za obranu njezinu. Gledao je prema svojim silama povećati 
posade u krajiškim gradovima, rušio je gradove koji se ne bi mogli 
braniti i napokon je primao pod kraljevsko okrilje gradove pojedinih 
velikaša koji ih sami ne bi mogli držati. Uz to je o svima kretnjama tur- 
skim obavješćivao kako mladoga kralja Maksimilijana tako i staleže su- 
sjednih zemalja. Tako je iz Zagreba javio štajerskim staležima da se 
Turci primiču Hrastovici i Sisku, pa ih je zamolio da pošalju i oni 
svoje čete na krajinu. Napokon je odredio da se pri dolasku Turaka 
na određenim mjestima pale vituljače ili gromade, zatim da se pucnja- 
vom iz topova i mužara poziva narod na okup. I sam kralj Ferdinand 
odredio je mjeseca kolovoza da se u Štajerskoj i Koruškoj podigne svaki 
trideseti momak i da se sabrane čete otpreme na krajinu. 

Uoči prijeteće provale turske sastao se 1. rujna 1558. i hrvatsko- 
slavonski sabor u gradu Zagrebu, koji je među drugim odredio pobi- 
ranje dimnice (pecuniae fumales) po osam denara od dimnjaka da se 
njom namiri trošak poklisarima ili oratorima kojima je bilo poći u 
štajerski Graz. Tom je prigodom boravio u Zagrebu i vrhovni kapitan 

Ivan Lenković koji je istoga dana štajerskoga zemaljskog kapitana 
Jurja Herbersteina obavijestio o manjim četovanjima turskim po Hrvat- 
skoj. Tako je jedna četa od 800 momaka 28. kolovoza prešla preko Une 
između Krupe i Stijene (Bijele Stijene), te zarobila do 80 ubogih 
kršćana i mnogo stoke; no na povratku oborili su se na njihovu stra- 
žnju četu od 200 ljudi službenici Nikole Zrinskoga i kranjski puškari 
te su je kod Une raspršili i podavili, dok je glavna četa s plijenom 
sretno umakla. Druga četa turska od 500 momaka prodrla je opet 30. 
kolovoza prema Hrastovici i Gorama te je spalila više sela i zarobila 
preko sto kršćana i velik broj stoke, premda su je Lenkovićevi laki 
konjanici progonili. Lenković stoga moli da Herberstein bude spreman 
sa zemaljskim ustankom i sa 2000 puškara. 

Sa nekim odredbama bana Erdeda i Lenkovića kao da nije bio spo- 
razuman razban Nikola Zrinski. Dne 5. rujna tuži se on iz Monyoroke- 
reka palatinu Nadaždu što su ban i Lenković dali razvaliti tri grada u 
Hrvatskoj; jedan njegov, a ostala dva drugih plemića; zatim što su nje- 
gove gradove Zrin i Prekovrški, istjeravši iz njih njegovih 100 konjanika 
i 50 pješaka, preuzeli u okrilje i obranu kraljevsku te ih predali nekim 
Vlasima za čuvanje. Bojati se da se ne dogodi sada sa Zrinjem i Preko- 
vrškim što se je pred dvije godine zbilo s Kostajnicom i Novigradom. 
Dok su Kostajnica i Novigrad bili u kraljevskim rukama, stajalo je 
uzdržavanje i obrana njihova godišnjih 7000 forinti; toliko će se trošiti 
također za Zrin i Prekovrški, a on bi to s manje troška činio. Čim je 
neprijatelj čuo da su ona tri grada razvaljena, smjesta je onamo udario, 
pa ne našavši ih više robio je na sve strane i mnogo naroda sa sobom 
u sužanjstvo poveo. Napokon je i Malkoč-beg skupio dosad jaku vojsku, 
pa će ili udariti na Slavoniju ili pustošiti ostatke Hrvatske. 

I zaista je Malkoč-beg već prvih dana rujna stajao na Levačkom 
polju zajedno sa svima međašnim sandžacima (požeškim, čazmanskim, 

livanjsko-kliškim) i samo čekao na odgovor iz Carigrada. Na sam 
Miholjdan, 29. rujna 1558, prešao je blizu Kostajnice preko Une i onda 
harao ostatke hrvatske zemlje između Une i Gline, a zatim između 
Gline i Korane. Tom su prigodom osobito stradali krajevi oko To - 
puskoga, koje bijaše nedavno došlo u vlast zagrebačkoga biskupa 
Matije Brumana, zatim krajevi oko Steničnjaka, koji je pripadao 
palatinu Tomi Nadaždu, napokon kotar grada Perne. Ivan Tomašić 
javlja u svojoj kronici o toj provali ovako: »Godine Gospodnje 1558. 
na: blagdan sv. Mihajla arhanđela došao je paša Malkoč-beg sa 11.000 
ljudi u Hrvatsku te spalio gotovo veći dio Hrvatske, po imenu Per- 
nu, Zlat, Krstinju, Kladuše, Vranograč, Bojnu; a 
na blagdan sv. Jeronima (30. rujna) čitav su dan Turci napadali, ali 
nisu ništa izvršili, nego su mnogi od njih pod Krstinjom izginuli«. 
O tom četovanju Malkoč-paše u posljednja dva dana rujna javio je i 
Stjepan Kapitanović, službenik Nikole Zrinskoga, 5. listopada iz Ostro- 
žina svome gospodaru u hrvatskom pismu ovo: »A vaša milosti, glasa 
inoga ne umim pisati, nego ovo Turci porobiše ovu zemlju. Dojde 
vojska na Miholjdan i dade zob ondi, kadi s vašom (milošću) Turak 
strgahema (strgosmo) s onkraj Pedlja. I kako dojde priko Gline, tako 

i pusti na vsaku stranu. A mi što nas biše vaše milosti slug, potegnu- 
smo ovamo k Perni i ne mogosmo Zegerdomsyam preteći, nego s timi 
zajedno dojdohmo v Pernu i hvala Bogu dosta kršćenikov oslobodismo. 
A vojska pustoj k Topusku i do Bovića, i do Ostrožina, i do Stiničnjaka 
i dosta roblja vze. A baša pade med Ostrožinom i med Pernom pri 
Tribiči. I ondi pade o večernoj i leža do sutra do sunča iztoka, i sužnji 
povidaju, ki su od njih pohitani, da je vojske bilo deset tisuć. A mi, 
i smo inda vojsku vidili, ne moremo reći, da je vojske veće od šest 
tisuć. A veće da nije gospodine moj, gda vidil sam vojsku vsu i tri krat, 
da nisam vidil med njimi vse trista kopaj v njih, A s bašom je bil: 
Ferhat beg Pakarski, i ćehaja Požežki, i Hercegovski ćehaja, i Hlivanj- 
ski ćehaja. Veće ni s njim bilo, nego taj jedan beg. A kada pride od 
ovoga, kada se ganu, tako spa pod Kladušom a o domu, da se zdiže i 
dojde na Vranograč, i ondi vaše milosti slug onih muži nikoliko posi- 
koše, a nikoliko pohitaše. I spaše pod Brynom, kada se od Kladuše 
ganuše na Prosinji. A ja kako vidih, da vojska pranu simo k nam, 
tako ja potegnuh na Gvozdanski bojeći se, da bi Jame i on zločesti 
varaš požgali i gospodičiće; koga mogoh najti, ki se nisu bili razčetali, 
zvah sobom. A Kada se vojska zdiže iz Prosinje, tako otide preko dru- 
mom prvim, ne navratiše se k nam, ni na Gvozdanski, ni na Jame. 

A Tudoru (kapitanu u Novigradu između Kladuše i Peći) povidaše, 
da ga je pital Ali vojvoda na Vranograču. A Tudor dojde k meni obnoć 
v pondiljak (3. listopada) s Vukom, i s Miholićem Šišmanovićem, is 
Markom Darovićem, i počeše me prositi, da idem s njim pred vojsku, 
i potegnusmo na Pedalj pred vojsku i dočekasmo vojsku na Pedlju, i 
poslasmo pred vojsku jednoga i rekosmo: Što ste Tudora pitali, ovo je 
Tudor, ako se oćete s njim biti. A baša posla k meni Perhat agu Graho- 
vljanina i poruči mi: Da pošaljem Tudora na njegovu viru, da se biju. 
A ja ne (h)tih, nego prošah v talistvo ćehaje Ali, koga poglavita Tur- 
čina, a ja sam hotih Vuka dati v talistvo. A oni ne (h)tiše ćehaje dati, 
nego vojvodina brata, i v tom se ne biše. I Berovića zatačnik dohodi 
i dosta zva Berovića, a ja ga ne pustih radi Tudora, da se ne bije prvo 
Tudora, i radi toga da nebi nijednoga talistva. A v to doba posla k meni 
baša jednoga momka prositi me, da pošaljem k njemu Dovolića na 
njegovu viru, i poručih mu: Gospodine! Mi smo mali suprot tebi, s 
tobom je Bosna, i Požega i ostali, a nas je ovo pedeset konj, i ne dam 
se Tudoru biti prez talistva. A Tudor se rasrdi i reče: Neka mi da baša 
svoga sina v talistvo, a ja oću pojti tja v talistvo biti se s njim. A on 
poruči po Dovoliću, da ne da nikogar, nego vojvodina brata. A nam po- 
vidaše gospodičići, ki ga znaju, da je nikakov mamnik, i da ga ne 
uzimamo v talistvo. 

A ob tom vojska otide i spa pod onim vrhom, kadi s vašom milo- 
šću Turak strgosmo; a Bog zna, da su se vse vaše milosti sluge vrtile 
okol njih dosta, da što Bog nidal ni. A med nami je vsimi... A gospo- 
din Slunjski je bil pre Zegerdomsyami, i uhitil je je jednoga dobra 
sužnja Mehtiagu. A vzel mu je Babonošić Paval konja; i oni gospodičići 
su dosta dobili. 

A to mogu dati vaše milosti na znanje, da je Malkoč beg po Dovo- 
liću poručil, da oće načinjati Novigrad, ali da oće gotova koga 
godi vzeti. A sužnji povidaju, da oće sa Rahorja sada podsesti Bu- 
Ševića, ali koga godi grada na Vnu i da je zapovid Vlahom, da se 
gotovi drži. 

I oto mogu dati vaše milosti na znanje, da pride Kovač v pondiljak 
k Ziniću Štefanu da vojska ali v četertak ali v petak oće robiti; a ja 
onda v Gvozdanskom bih i meni Zinić on čas dA ta glas na znanje, i 
ja sam ga ta glas dal on čas na znanje gospodinu Lenkoviću i gospodinu 

anu i ne mogu reći ni jedan, da nisu znali za (o)vu vojsku, začim je 
gospodin Blagajski poslal moje listi v Konjsku Smrt iz Brumna. 


A gospodine moj, ova vsa zemlja i plemeniti 
ljudi kriči, da se ote Turkom predati, ako vaša 
milost k njim ne prigledate; zašto vele, da su 
oni zginuli po Lenkoviću i po banu. 


I kada sam bil pri kraljevi svitlosti, onda sam govoril kralju za 
prah na vaše milosti krajišne grade i na ostale, i ondi je poručil po 
Belčeru Lenkoviću, da da praha v krajišne grade. Zato molim vašu 
milost kako moga milostiva gospodina, pišite Lenkoviću, da dA praha 
v vaše milosti grade, zač Bog zna, da ni ostalo v sih vaše milosti gradih 
praha, što bismo do pol dne hitali raz Krupe. I za Boga vašu milost 
mole vsi vaše milosti sluge, da ih vaša milost ne ostavite, zašto su 
konje na to pripravili, da im ot... pomriti; jednim je dobro, koji 
imaju dobre... jednim je zlo. I za Boga molim vašu milost, pišite 
gospodinu banu, da... ole prigleda k ovim gradom Zrinju i Pre- 

ovrškomu i Lišnici, zašto jedan dan ote turski 
biti, a s njih oće vsa zemlja slovinska i hrvat« 
ska poginuti. 

A sada ne mogu dati vaše milosti na znanje, da v ove dni oću 
poslati k vaše milosti svoga človika, i od vaše milosti čekam dobra 
odlučka«. 

Iz toga se pisma očito vidi da u Hrvatskoj između Une, Korane i 
Kupe zaista nije bilo oveće vojske kad je Malkoč-paša na Miholjdan sa 
6000 do 10.000 Turaka provalio do Topuskoga i Steničnjaka, te se robeći 
i paleći preko Perne, Krstinje, Kladuše, Vranograča i Prosinje k Uni 
vratio. Ban Erdedi stajao je u isti mah u Jakuševcu u Turopolju, oče- 
kujući tursku navalu na Hrastovicu i Sisak, dok je Lenković boravio 
negdje u Varaždinu, očekujući pomoćne čete iz Štajerske za obranu 
Slavonije. Dne 1. listopada pisao je ban Erdedi iz Jakuševca vrhovnomu 
kapitanu Lenkoviću ovako: »Mogu vašoj uzmožnosti javiti da su Turci 
i danas uvelike pustošili (maximas devastationes) u hrvatskim strana- 
ma, poimence u oblastima Topuskoga i Steničnjaka. Mi smo pak zajedno 
s gospodinom Alapićem očekivali istoga neprijatelja u ovim stranama 
Slavonije. Vrlo sam često već spomenuo da ćemo i mi, ako bi neprija- 
telj činio kakva pustošenja, po tom u zamjenu udarati na druge strane. 
Sada smo dakle tako odlučili da ćemo iduće srijede 5. listopada s Bo- 
žjom voljom poći na put; stoga vas molimo da izvolite isto zapovijediti 

i kapitanima u ovim stranama da (pođu) sa svima konjanicima, bojnim 
spravama, kao i s vojvodama haramija. Molimo vas da inače ne uradite«. 

Vrativši se Malkoč-beg k Uni izdao je zapovijed da se iznova po- 
digne razvaljeni i spaljeni Novigrad, a onda je tijekom listopada pod- 
sjedao grad Lješnicu, (Lišnicu, Lysnica, Lichnichaw). Ban Erdedi 
i Alapić sašli su doduše na jug da obrane taj grad Nikole Zrinskoga; 
ali su bili preslabi da Turcima odole. Dne 31. listopada pisao je stoga 
ban Erdedi Lenkoviću »iz tabora kod Žirovca« (in castris ad Syrow- 
nyczam) prilično oštro pismo ovoga sadržaja: »U prečestim listovima 
pisali smo već vašoj uzmožnosti da su Turci nasuprot Lišnici na vrlo 
utvrđenom mjestu podigli grad i varoš, pa se bojati da će čitava Hrvat- 
ska propasti. Mi smo za sada smjestili u Lišnicu nešto hrane i četa, 





POTPIS BANA PETRA ERDEDA 


S povelje izdane za Antuna Gerecn la Zi travnja 1558. Tevornik u arhivu Ju slav 


ademije, Čita se: IDEM PETRUŠ ERDEWDY BANUS QUI ET SUPRA 


P(RO)P(R)IA. 


dobrih pak lumbarada nema u gradu više od četiri, a baruta ništa. 
Stoga da što prije opskrbite grad barutom i lumbardama, jer u nas 
toga nema. Poduprite ga također četama i drugim, jer da mi sva naša 
posjedovanja i sve naše imanje rasprodamo ne bi mogli Zrinja, Lišnice 
i Prekovrškoga obraniti od Bosne. Ovdje nemamo nikakve pripomoći 
osim ovih žitelja (regnicolas), a ti nisu ni za što jer su od Turaka 
opustošeni; mi zajedno s njima činimo ono što možemo, ali na ne- 
moguće se ne obvezujemo. Zaista ne će ni Podbrižje 
ostati ako Hrvatska propadne To smo htjeli vašoj 
uzmožnosti saopćiti s prosvjedom, pa vam želimo sreću i zdravlje«. 
Jetko pismo banovo na Lenkovića, koji je tada bolestan ležao u 
Varaždinu, odaje i zdvojnost njegovu što ne može da Lješnice obrani. 
I zaista je Malkoč-beg već sutradan, na sam blagdan Svih Svetih, rečeni 
grad s lumbardama razasuo, a zatim se oborio na gradove Otok i 
Bušević, koji su pripadali knezovima Blagajskim. Već trećega stu- 
denoga spalio je Malkoč-beg grad Otok (Otoku, Insula) na Uni zajedno 
s varoši i franjevačkim samostanom, koji je spadao među najveće u 
Hrvatskoj; u isti mah zauzeli su Turci i grad Bušević, posjekavši po- 
sadu od četrdeset momaka koja ga je branila. 

Vrhovni kapitan Ivan Lenković ležao je već dulje vrijeme u Va- 
raždinu bolestan u krevetu (aber yeczo weil ich nun din guete zeit her 
meiner schwachait halber auf _khain ross siczen mugen, sonnder mich 
im pet vmbwalczen muessen) kad su mu stizale kobne vijesti iz hrvat- 
ske krajine. Na oštro pismo bana Erdeda odgovorio je 5. listopada 
također diko, Najprije poriče da mu je ban dosad »ma jedno slovo 
pisao«. Što se tiče lumbarada i baruta za Lješnicu šalje sada nalog 
puškaru Ivanu u Hrastovicu, koji će predati četrnaest dvocijevka, šest 
tona baruta i dvije ploče olova da se razdijele u gradove Zrin i Lje- 
šnicu. Što se tiče povećanja četa na krajini neka se ban obrati na 
samoga kralja. Spotiče nadalje banu što nije dovoljno naroda skupio 
u Slavoniji, pa da ni sami Hrvati ne žrtvuju dosta za svoju zemlju. 
Zatim izlaže kako je svoje čete rasporedio za zaštitu Bobovca i obranu 
Slavonije od sandžaka čazmasnkoga i požeškoga, pa dodaje da bi bio 
nešto četa poslao i za Lješnicu kad bi ih imao. Što se tiče napokon 
Pobrižja neka se ban radije pobrine za svoje knežije i gospoštije, a 
neka ne dira u njegovo siromaštvo. No već 11. i 14. studenoga javlja 
Lenković iz Varaždina kako štajerskim staležima tako i kralju Maksimi- 
lijanu kako je po banovim porukama Malkoč-beg kulu kod Lješnice 
podigao i samu Lješnicu razvalio, pa onda uz Unu pošao te Otok i 
Bušević osvojio i razorio; nadalje kako je u »ostatku« (drimel) Hrvat- 
ske preoteo maha opći bijeg i razdor, te brojni hrvatski seljaci pri- 
staju uz turskoga pašu. Lenković će s malo ljudi, što ih ima, onamo 
poći, premda ga radi bolesti »moraju na konja dizati«; ali zaklinje i 
kralja i staleže da mu pošalju pomoći i novaca. Kralj je Maksimilijan 
zaista već 19. studenoga pismom iz Beča pozvao štajerske staleže da 
radi opasnosti nastale padom Lješnice, Otoka i Buševića, dignu na 
noge trideset momaka, te ih pošalju na krajinu u pomoć. Jednake je 
zapovijedi izdao Kranjskoj i Koruškoj, kao i banu Erdedu i knezu 
Zrinskomu. Tako je Ivan Lenković u drugoj polovici studenoga 1558. 
skupio toliko vojske da je mogao zaustaviti napredovanje Malkoč-bego- 
vo, pače opet mu oteti netom osvojeni Bušević. Sve to dogodilo se 
prije 29. studenoga, jer toga dana boravi ban Erdedi već u Želinu, a 
30. studenoga stoji Lenković u Mehovu u Kranjskoj, odakle javlja 
kralju Maksimilijanu da su Turci prošloga tjedna s Une uzmakli, pa da 
se nema zbog velike povodnje daljnjih provala njihovih bojati, osobito 
ako bi ban Erdedi i knez Zrinski kraljeve zapovijedi točno ispunjavali. 
Međutim je u isti mah ban Erdedi javljao o novim pripravama Malkoč+ 
-begovim, kao i o prijetnji požeškoga sandžaka da će četovati po Sla- 
voniji i prodrijeti sve do Krapine. I zaista je u punoći 29. studenoga 
turska četa od 1000 momaka došla pred Koprivnicu te zapalila pred- 
građe njezino. Ali nato se digoše kapitani Krsto Ungnad, Jakov Sekelj, 
Vid Halek, zatim vojvode Večković i Margetić, pa se kod Đurđevca 
oboriše na Turke koji su se vraćali. U ljutom kreševu potjeraše ih u 
bijeg, ubivši 150 i zarobivši 120, te oslobodivši mnogo kršćanskoga 
roblja. O toj pobjedi izvijestio je Vid Halek 30. studenoga iz Kopriv- 

nice svoga druga Franju Teuffenbacha u Varaždinu, zamolivši ga da to 
dalje razglasi vrhovnomu kapitanu kao i vojvodinama Štajerskoj i 
Koruškoj. 

Budući da su Turci i pored primirja neprekidno udarali na Hrvat- 
sku i Slavoniju, pače i u Ugarskoj bili osvojili tvrđu Tatu (Totis) 
između Ostrogona i Đura, sazvao je kralj Ferdinand, kojega bijahu još 
14. ožujka 1558. u Frankfurtu proglasili njemačko-rimskim carem, ugar- 
ski sabor za 6. siječnja 1559. u Požun. Kako god. 1558. nije bilo ugar- 
skoga sabora, mislio je kralj isprva da bi uobičajenu već ratnu daću 
mogao i za iduću godinu pobirati bez privole sabora, razaslavši tek 
okružnice na županije. No toj se namisli oprješe palatin i ostali državni 
savjetnici tako odlučno da je napokon kralj morao privoljeti na saziv 
sabora, gdje će ga zastupati sin Maksimilijan. Ozlovoljeni već time po- 
kazaše se staleži vrlo opornj protiv svega što je Ferdinand od njih 
tražio. U žestokim govorima iznašahu svoje tegobe što se ustav krši, 
što strane čete i njihovi zapovjednici nasilja čine, i što kraljevski ko- 
mesari rade kako ih je volja. K tomu zahtijevahu da se svim tim ne- 
voljama stane na put, te da kralj traži savjet od ugarskih savjetnika 
u ugarskim poslovima Raspoloženje staleža ogleda se najbolje u jed- 
nom pismu kneza Nikole Zrinskoga što ga je 17. veljače 1559. iz Po- 
žuna pisao svomu zetu Krstu Orsagu: »Koliko smo na sadanjemu 
saboru razabrali i vidjeli, čini nam se da sve ono o čemu se je dosad 
raspravljalo nema nikakve vrijednosti, jer nam je njegovo veličanstvo 
predložilo takve prijedloge koje ni pod koji uvjet ne možemo prihvatiti, 
pa mislimo, ako se još daljnji prijedlozi iznesu, da ćemo se razići bez 
ikakva zaključka, budući da njegovo veličanstvo traži od nas tolike 
stvari, te gotovo vjerujemo da su sve naše slobode i 
povlastice utrnule (ut prorsus credimus omnes libertates et 
praerogativas nostras esse extinctas).« Sabor se doduše nije razišao, 
ali je tek djelomice udovoljio kraljevim prijedlozima.“ Tako dopustiše 
staleži mjesto zatražena tri forinta od kmetskoga selišta u ime ratne 
daće samo dva forinta, i to ne za šest ili barem za tri godine, kako se 
zahtijevalo, nego tek za jednu godinu. Jednako sniziše znatno i zahtjeve 
u pogledu vojnika. Kralj je Ferdinand sa zaključcima sabora bio vrlo 
nezadovoljan, kako to dokazuje pismo kojim ih je 10. ožujka u Augsbur- 
gu potvrdio. Malo zatim stigli su na kraljev poziv u Augsburg ostro- 


* O prilikama na tom saboru pisao je već 5. veljače 1559, knez Nikola Frankapan 
Tržački Jurju Gomilcu, upravitelju svoga imanja u Bosiljevu, u hrvatskom listu ovako: 
»Ovdi u (Požunu) je kralj Maksimilijan i s kraljicom. Od orsaga prosi veliko daće i 
da vojsku podvignu proti caru (turskomu). Ugrom se teško vidi. Još mu nisu dali 
odgovora i znam, da se nete brzo pogoditi. Mi ćemo jutri naše (hrvatsko) orsačko poslan- 
stvo kralju govoriti. Bog zna, kada nam bude odlučak. Gospodin Lenković govori, da 
će biti na Hrvate dobro prigledanje i nadijem se da on još bude naš kapetan; listo 
nas Bog Sekla (Sekelja) mentuj. Pak vam ne morem sega pisati, zač sam večeras 
gosti imal, a jutri ovdi pri meni bude naš Damjan, meštar orsački (Damianus de 
Aranyan, prothonotarius regni Sclauoniae), i ostali posli Slovinske i Hrvatske zemlje, 
i naš knez Slunjski i Babonožić, tr budemo dobre volje, zač nas kraljeva svitlost lipo 


prime«. 

gonski nadbiskup Nikola Olah i tadanji egerski biskup Antun Vrančić 
da u ime Ugarske izmole od njemačkih državnih staleža pomoć protiv 
Turaka. Njemački državni sabor lijepo se odazvao njihovoj molbi i 
dopustio novčanu pomoć; ali uza sve to nije došlo do većih poduzeća, 
jer je Ferdinand i dalje nastojao da se pogodi kako sa sultanom tako 
i s kraljicom Elizabetom i njezinim sinom Ivanom Sigismundom u 
Erdelju. 

Dok je ugarski sabor u Požunu bio na okupu, Hrvatska je zajedno 
s Kranjskom ponovo krvarila od Turaka. U spomenutom pismu od 17. 
veljače tuži se Nikola Zrinski svome zetu Orsagu kako je Turčin netom 
silno pustošio »sve do međe Koruške« i sa sobom odveo nemalo kršćan- 
skoga puka. O toj provali priča i hrvatski ljetopisac Tomašić, koji kaže 
da je paša Malkoč-beg s mnogo svojih došao (preko Hrvatske) u Kranj- 
šku, naime u Kočevje, Ribnicu i okolna mjesta, pa onda preko gora 
prešao u Pivku, nanoseći mnogo štete kršćanima; zatim da je navalio 
na utvrđenu Klanu, ali ne mogavši joj nauditi vratio se zdravo i pobje: 
donosno svojoj kući. Suvremena bilješka dodaje još da je turska vojska 
brojila 6000 konjanika, koje je vodio Malkoč-beg sa svojim sinom, i 
da su Turci robili po Kranjskoj od 29. siječnja do 2. veljače. Možda na 
povratku iz Kranjske, no moguće i odmah zatim stao je Malkoč-beg 
sa svojim sinovima nemilo udarati na krajeve između Une i Kupe. 
Dne 30. ožujka piše Nikola Zrinski iz Novih Dvora u Međimurju (in 
Pomwrye) palatinu Nadaždu da sultan ne će ove godine veće vojne 
poduzeti zbog zavade sa svojim sinom; ali da bi pojedine paše mogli 
navaljivati na svoju ruku. Pisao je zato kralju da se pobrine za njegove 
gradove na krajini, jer inače će biti prisiljen da te svoje krajiške gra- 
dove sam ognjem uništi i sa zemljom sravni (coacti erimus castra 
nostra finitima igni tradere et solo aequari), samo da ih njegovih ruku 
ne dođu izravno u neprijateljsku vlast, te bi ga zlobnici onda krivili 
s nehaja. Međutim, pomogli su žitelji njegova grada Gvozdanskoga sa- 
mi utanačivši s Turcima pogodbu kojom su priznali njihovu vlast samo 
da ih više ne uznemiruju. 

Predaja Gvozdanskoga nemilo se dojmila. Vrhovni kapitan Ivan 
Lenković optužio je žitelje njegove radi izdaje, našto ga je kralj Maksi- 
milijan ovlastio da ih pozove pred svoj sud. U isti mah pisao je kralj 
Maksimilijan i knezu Žrinskomu neka zapovjedi tim svojim podanici- 
ma da što prije opozovu predaju i sve pogodbe koje su možda s nepri- 
jateljima ugovorili. Nikola se Zrinski već 17. travnja odazvao kraljevu 
nalogu, te podjedno pozvao Stjepana Kapitanovića neka prisili žitelje 
Gvozdanskoga da više s Turcima ne šuruju niti da im danak plaćaju. 
Ali u isti mah ogradio se Zrinski svečano u posebnom pismu na kralja 
Maksimilijana protiv toga da bi Ivan Lenković sudio njegovim poda- 
nicima. »Gospodin Lenković nema nikakve vlasti (iuris ictionem) nad 
nama ili našim podanicima; on nije ni naš kapitan niti vrši bansku 
službu, nego je samo kapitan njemu povjerenih četa, koji mora krajinu 
braniti te podanike čije god ne vrijeđati, nego nasuprot zaštićivati. 
Stari je pak običaj i od svih kraljeva vazda ob- 
državan da je protiv kraljevskih podanika mo- 

gao sudbeno postupati Ugarskoj palatin, u Hrvat- 
skoj i Slavoniji ban a ne kapitani (Est autem con 
suetudo antiqua et ab omnibus regibus semper observata, ut in regno 
Hungariae palatinus, in Croatia et Sclavonia banus et non capitanei 
in subditos regios iure animadvertere possint) ... Ako bi naši podanici 
zapovijed njegova veličanstva ili naš nalog zanemarili, moći će protiv 
njih postupati gospodin ban, a ne kapitan. Onomu ćemo se pokoriti, 
nipošto pak Lenkoviću, jer ovoga za kapitana naše osobe priznati ne 
ćemo«. Ne zna se kako se taj spor riješio; no vjerojatno je da su se 
kneževi podanici u Gvozdanskom odrekli Turaka i da se sve izravnalo na 
saboru Hrvatske i Slavonije, koji se 21. svibnja u Zagrebu sastao na 
poziv kralja Maksimilijana. Čini se da je na tom saboru bilo uz drugo 
na prijedlog kraljev odlučeno da se neki gradovi na krajini razvale 
(kao Komogovina, Gradusa, Svinica i Bednik), jer bi se Turci mogli u 
njima utvrdili te još žešće po ostacima kraljevstva pustošiti. Na saboru 
bio je i ban Petar Erdedi koji je 26. svibnja iz Zagreba pozvao pred 
svoj sud neke turopoljske plemiće zbog počinjenih nasilja. 

Međutim nije Malkoč.Heg nimalo mirovao. Razorivši još u travnju 
grad Čazmu, stolicu istoimenoga turskog sandžaka, jer se bojao da bi 
mogla pasti u kršćanske ruke, nastavio je Malkoč-beg sa svojim sino- 
vima Džaferom i Huseinom, a i s ostalima sandžacima svoja četovanja 
na sve strane. Vrhovni kapitan Ivan Lenković i njegovi zamjenici Vid 
Halek, Franjo Teuffenbach i Herbard Auersperg stajali su budno na 
straži, a uz njih i ban Petar Erdedi, pa tako nije mogao Malkoč-beg 
idućih mjeseci godine 1559. ništa dotičnog izvesti. Tek 11. listopada 
javlja Vid Halek o turskoj provali do podravskoga Novigrada; ali te 
"Turke nije vodio Malkoč-beg, nego vjerojatnije pečujski ili požeški 
sandžak. Da je pri obrani hrvatske i slavonske krajine gorljivo sudje- 
lovao i ban Erdedi, nema sumnje; dne 19. listopada 1559. izdao je kralj 
Ferdinand u Beču Petru Erdedu povelju kojom mu je ponovo potvrdio 
sva njegova posjedovanja u Hrvatskoj i Slavoniji, kao Cesargrad u Va- 
raždinskoj županiji, Okić, Lipovac, Jastrebarsko i Želin u Zagrebačkoj, 
i napokon Novigrad i Hrastilnicu u Križevačkoj županiji. 

Još 15. rujna 1559. bijaše u Erdelju umrla kraljica udova Izabela, 
s kojom se Ferdinand u posljednje vrijeme pogađalo o miru. Sin njezin 
Ivan Sigismund prozvao se na to izabranim kraljem Ugarske, Dalmacije 
i Hrvatske, pa nije htio ni čuti za pogodbe majčine, nego je zahtijevao 
da mu Ferdinand ustupi čitavu zemlju od Erdelja do Dunava i da po 
izumrću svojih potomaka zajamči njegovu rodu nasljedstvo u Ugar- 
skoj. Budući da su također stigli glasovi kako je Sulejmanov sin Ba- 
jazid stradao 30. svibnja u boju kod Konije te morao prebjeći k Per- 
zijancima, mogao je Ferdinand slutiti da ne će doći naskoro do mira 
ni s Turcima, nego da će nanovo veliki rat planuti. Trebalo mu se 
stoga za nj pripraviti i u Ugarskoj i u Hrvatskoj. 

Poglavito radi bolje obrane zemlje sastao se sabor Hrvatske i Sla- 
vonije 3. ožujka 1560. u Zagrebu. Osim bana Erdeda bio je tu i knez 
Nikola Zrinski, kao i vrhovni kapitan Ivan Lenković. Ferdinand bijaše 
poslao na sabor sedam svojih komesara, po imenu meštra konjušnika 

Franju Tahija, vrhovnoga kapitana šajkaša Franju Zaya, ljubljanskoga 
kapitana Jakova Lamberga, zagrebačkoga kanonika, lektora i biskup- 
skoga vikara Luku, zatim Sigismunda Gaylera, Ivana Jakova Greisene- 
cka i napokon Andriju Gleyacha. Staleži, sabrani na saboru, bili su 
spremni na najveće žrtve; ali Ferdinandovi poklisari tražili su mnogo 
više nego što je iskidano kraljevstvo moglo podati. Stoga su se sabor- 
ske rasprave otegle do 10. ožujka. 

Sabor se najprije pobrinuo kako da se hranom opskrbe gradovi 
na krajini. Stoga bi odlučeno da se za ovaj put u Slavoniji od svakoga 
dimnjaka, a u Hrvatskoj od svakoga puškara (po pet dimnjaka) do- 
pusti po jedna četvrtinka pšenice i jedna Četvrtinka prosa; jedno i 
drugo moraju žitelji do 25. srpnja, dotično do 8. rujna sami dovesti ili 
donijeti na određena mjesta, i to žitelji između Drave i Save u Kopriv- 
nicu, Križevce i Zagreb, oni između Save i Kupe u Topusko, a oni iz 
Hrvatske na jugu Kupe u Cetin, pa predati onima koje će vrhovni kapi- 
tan Lenković za to imenovati. Nadalje je sabor potanko ustanovio tko 
sve mora krajiške gradove utvrđivati i potrebnu građu (osobito drvene 
grede) onamo dovoziti. Radilo se poglavito o utvrdi, dotično popravku 
grada i varoši Koprivnice, zatim gradova Cirkvene, Siska i Hrastovice 
u Slavoniji; u Hrvatskoj pak trebalo je urediti četiri grada da se u 
njima smjeste i nastane kraljevske čete, konjanici i pješaci, po imenu 
gradovi i kašteli Sračica, Hresno, Ogulin i Bojna. Ustanovljeno bi da se 
s tim radnjama oko popravka i utvrda započne 1. svibnja. Kraljevski 
su komesari zahtijevali da staleži dopuste sve te radnje unaprijed za 
tri godine redom, ali sabor izjavi: »Staleži pripravni su sve moguće 
podati, ali budući da se oblasti i kmetovi njihovi svaki dan umanjuju 
i od Turaka uništuju, tako te su Turci i za ovoga sabora dva put 
u Hrvatskoj u velike harali i pustošili, ne mogu staleži ništa izvjesno 
za buduće odrediti, premda su i ubuduće pripravni i gotovi sve moguće 
činiti prema prilikama onoga vremena« (Status regni ad omnia possi- 
bilia promptos se offerunt, sed quia regiones et coloni eorum singulis 
diebus minorarentur, per Turcasque desertarentur, prout etiam et nunc 
factum est, quod sub ista dieta etiam bis Thurcae magnam fecerunt in 
Croatia depopulationem, desertationemque, propterea non possunt sta- 
tus certi quidpiam de futuris statuere, offerentes nihilominus condi- 
tionem, ad omnia possibilia promptos esse et paratos). 

Po predlogu kraljevskih komesara raspravljalo se nadalje o nekim 
hrvatskim gradovima da li bi se popravili ili posve razvalili. Radilo se 
poglavito o gradovima između Une i Kupe, kao što su Prekovrški, 
Žrin, Gvozdanski, Pedalj, Bušević i Slunj zajedno sa samostanom kod 
toga grada. Staleži su predlagali da se ne ruše jer su blizu turske međe, 
pa su stoga zgodni zasuzbijanje Turaka i držanje straža. Gradovi mogli 
bi se održati kad bi kralj gospodaru njihovu Nikoli Zrinskomu podijelio 
obilatiju pripomoć, pa bi knez mogao u njima namjestiti svoje kaste- 
lane s pješacima, koji bi na zapovijed vrhovnoga kapitana polazili 
onamo kamo bi im zapovjedio. Neka se stoga kralj sporazumije s reče- 
nim knezom i milostivo udesi da se oni gradovi ne sruše već sačuvaju. 
Nasuprot predlaže sabor sam da se razvale samostani tik do grada 

Križevaca i varoši Hrastovice, jer su na štetu tima mjestima, pa povje- 
rava banu i vrhovnomu kapitanu da to sporazumno izvedu. Nadalje 
udovoljavaju staleži kraljevu pozivu da zaštite najobičnije prijelaze na 
rijekama i da smjeste brodove i mostove pod stražom na zgodnim mje- 
stima. Trebalo je naročito nešto učiniti za obranu Kupe, Blinje i Ko- 
rane da Turci po miloj volji preko njih ne prelaze. Za ogradu svih 
prelaza na Kupi počev od grada Ozlja do Salve sv. Jakova na Gazi 
određuju se kao radnici kmetovi bana Petra Erdeda, kneza Nikole Zrin- 
skoga, podanici s imanja plemića Oršića i Bartakovića i drugih, čim 
voda u Kupi splasne, započet će po banovoj zapovijedi potrebni radovi. 
Brod i prijelaz Strelečki kod Jamnice zatvorit će (dotično utvrditi) 
podanici s imanja gospode i plemića iz Samobora, Jegidovca, Stupnika, 
Mlake i Jamnice čim to ban zapovjedi. Brod kod Letovanića zatvorit 
će i stražiti knez Franjo Frankapan Slunjski koji je ondje podigao i 
utvrdu, vrlo korisnu i potrebnu. Brod ili prijelaz Degoj zvan ogradit 
će radnici iz Pokupja, dišljavića, Zamršja, Luke s Riečicom, Blatnice i 
Kupčine. Napokon prijelaze na Kupi kod Bresta i kod Drenčine pre- 
uzet će plemići Turopolja, zatim Alapić i ban Erdedi za svoja imanja 
Želin i Kravarsko, pa i biskup i kaptol zagrebački kao gospodari Du- 
žice i Siska. Za zatvor prijelaza i brodova na rijeci Blinji određuju 
se imanja palatina Nadažda (Steničnjak), čitava opatija u Topuskom, 
nadalje imanja Šubića Peranskih i pripaci grada Krstinje. Obrana 
Korane i svih prijelaza na njoj povjerava se svim plemenima u Hrvat- 
skoj, kao što su Smrčkoviči, Klokočki, Goričani, Vojkovići i drugi, 
zatim knezovima Blagajskim, pa i knezovima Frankapanima Slunjskim 
i Tržačkim. Napokon pobrinuli su se staleži i za straže koje bi bile 
razmještene po čitavom kraljevstvu. Brigu za straže kao i sabiranje 
novaca za njihovo uzdržavanje povjerili su knezu Nikoli Frankapanu 
Tržačkomu, Ivanu Alapiću, Gašparu Gusiću i Stjepanu Kapitanoviću, 
odobrivši već unaprijed sve što bi ovi u tom pogledu odredili. 

Na saboru vijećalo se izaključivalo ne samo o obrani domovine 
nego i drugim poslovima. Radilo se o redovitom sudovanju, zatim o 
pripomoći za neke plemiće (Andriju Gusića, Lovru Bošnjaka i Petra 
Cvetića) da se iskupe iz turskoga sužanjstva, o osiguranju cesta (između 
Ludbrega i Koprivnice), kao i o kaznama za one koji ne bi izvršivali 
saborske odredbe. Napokon mole staleži kralja da točno i redovito 
plaća bansku četu, zatim da se žiteljima Slavonije ne brani žito u tu- 
đinu prodavati te ga iz Ugarske dovoziti. Tim se htjelo doskočiti za- 
brani izvoženja i uvoženja žita, kao i tomu da se hrana ne mora 
prodavati kraljevskim provizorima uz određene cijene, koje su više 
puta bile vrlo nisko odmjerene. 

Kraljevski poklisari i komesari nisu bili posve sporazumni sa 
svima zaključcima staleža te su u posebnom spisu iznijeli sedamnaest 
prigovora (replicatio). Ali staleži pobili su ili objasnili sve prigovore, 
te su 9. ožujka, naime na posljednji dan saborovanja, dodali samo još 
jedan zaključak da ban mora na zahtjev vrhovnoga kapitana skupiti 
ljude koji će prema potrebi živež iz Topuskoga i Cetina voziti na samu 


granicu kamo vrhovni kapitan zapovjedi, ali da ih kapitan zato mora 

M.D.LXXI: 

ANTUN VRANČIĆ (VERANTIUS) 
Po izvorniku što ga je načinio suvremeni umjetnik Sibenčanin Martin Rota 
(MARTINUS ROTA SIBENICENSIS). 

primjereno platiti. Nekoliko dana nakon svršenog sabora knez Nikola 
Zrinski piše 15. ožujka iz svoga grada Čakovca palatinu Nadaždu kako 








su kraljevski komesari predlagali da se njegovi gradovi na hrvatskoj 
krajini razvale. Ali sabrani staleži oprli su se tome, jer kad bi se ti 
gradovi porušili, propali bi i ostali, jer su oni »čitavoj Hrvatskoj i 
Koruškoj štit, bedem i straža« (quoniam toti Croatiae et Carinthiae 
scutum, propugnaculaque et excubiae sunt); pa zato su nasuprot zaklju- 
čili da se obnove i sačuvaju. Međutim, budući da nitko nije htio pre- 
uzeti brigu za te gradove i za održanje njihovo, zaklinjali su njega ne 
samo staleži nego i vrhovni kapitan da se on tomu posveti. Da ugodi 
kralju i pomogne pretužnoj domovini koliko može, primio se toga za- 

datka pod pogodbom da ga carsko veličanstvo dobrostivo pomaže. Ipak 
se nije obvezao da će rečene gradove sam glavom čuvati ili u njima 
prebivati. 

Već u drugoj polovici ožujka 1560. bijaše Malkoč-beg sa svojim 
sinovima i susjednim sandžacima zaigrao krvavo kolo na hrvatskoj 
krajini. Vrhovni kapitan Ivan Lenković javlja kralju Ferdinandu 24. 
ožujka iz Cetina kako je jedna četa turska od 420 momaka još 16. 
ožujka bila iz svojih utvrda na Uni udarila harajući i robeći na Vrano- 
grač, ali su je na povratku kod Žirovnice stigli njegovi vojnici (njih 
300) i ljudi (60—80) kneza Zrinskoga, razbili je i plijen joj oteli. Tu- 
raka je samo nešto poginulo, ali ih je zato u ropstvo palo preko sto 
zajedno s nekih 200 konja. Drugu tursku četu od 200 konjanika i nešto 
više, koja bijaše udarila prema Slunju te zarobila preko 70 kršćan- 
skih duša i neko 60 komada goveda, razbili su vojnici Lenkovićevi 
22. ožujka. Od zarobljenih Turaka obaznao je Lenković kako je Malkoč- 
beg poslao svoga sina k sultanu, koji mu je zapovjedio da se obnovi 
rzavaljeni grad Obrovac između Krupe i Bihaća i da odanle nastoji 
ne samo uzeti gradove Bihaćke kapitanije nego da provaljuje s velikim 
četama u preostalu Hrvatsku i Kranjsku. Lenković vapi za pomoć, jer 
su mu se čete za ovih provala turskih nemilo izmorile, a k tomu ne- 
maju ni novaca ni hrane za svoje konje. Dva dana poslije, 26. ožujka, 
boravi Lenković u Bihaću te piše odanle štajerskim staležima kako je 
od uhoda doznao da je Malkoč-beg s jakim pješaštvom i konjaništvom 
došao do obnovljenoga Novigrada na Uni, ali se ne zna kuda će dalje 
udarati. 

O sukobima između turskih četa i hrvatske krajiške vojske kod 
Žirovnice i Slunja javlja iz Čakovca i knez Nikola Zrinski palatinu Na- 
daždu. U .pismu od 2. travnja javlja mu: »I naši su se u Hrvatskoj 
muževno i hrabro ponijeli. Kako su dvije (turske) čete s Božjom po- 
moći raspršene, sudimo da je vašoj velemožnosti pisao vaš službenik 
u Steničnjaku (Vuk Ghyczy), a i ostali prijatelji iz Hrvatske«. U drugom 
pismu od 6. travnja piše opet: »Vaša je velemožnost već doznala kako 
su prošlih dana vjerni kršćani suzbili dvije (turske) čete u Hrvat- 
skoj. U oba se boja gospodin Slunjski (Franjo Frankapan), vaš sin, a 
naš osobiti ospodin i brat hrabro i junački ponio, kako tvrde svi koji 
su u onim okršajima bili. Čestitamo od srca i molimo Boga da bi (on) 
taj časni i pohvalni početak mnogim dobrim krepostima umnožio za 
dobro ime i slavni glas porodice Slunjskih. Ipak čujemo da je gospodin 
general (Lenković) rečenoga Slunjskoga bez ikakve krivnje nekim uvre- 
dljivim riječima prekorio, što zaista žalimo. Jer gospodin Slunjski 
nije od gospodina generala zavrijedio prikora, naročito jer je ondje 
više od drugih poslužio. No takvo je već moderno doba da se onaj koji 
više služi više prezire i omalovažuje. Sad su hrvatske čete sabrane u 
okolici Steničnjaka; nadamo se da će ne malo koristi biti od toga 
vašoj velemožnosti i ubogomu puku. Malkoč-beg popravlja sada Novi- 
grad (na Uni)«. 

Okršaji kod Žirovnice i Slunja bili su tek priprava za veće pothvate. 
Mjeseca svibnja provalile su turske čete četiri put u Hrvatsku za ciglih 

osam dana. Neke su čete brojile i po 3000 konjanika i pješaka, te su 
zarobile mnogo kršćanskoga puka i stoke. Sam Lenković nije ih mogao 
na sve strane suzbijati, pa je napokon i knez Nikola Zrinski morao iz 
Međimurja poći u Hrvatsku na obranu svojih krajiških gradova. Dne 
2. lipnja javlja Zrinskih iz Ozlja Nadaždu da Turci ne samo svaki 
dan nego gotovo svaki sat udaraju i pustoše po 
tim tužnim ostacima hrvatske krajine i to vazda 
s velikim četama (Turcae enim in dies, ac ut verius dicamus 
quasi in horas continuas faciunt excursiones et depopulationes in hasce 
miseras reliquias confiniorum Croatie, ac quidem maximis semper cum 
copiis), tako da im se s malo vojske bez velike opasnosti ne može ni- 
kako oprijeti, niti im ikakvu štetu nanijeti. Zrinski je u svoje gradove 
na krajini smjestio svoje ljude, koji primaju plaću od austrijskih po- 
krajina, ali sve je to premalo da ih obrani od turske sile. Stoga gotovo 
i žali što je ponovo preuzeo obranu tih gradova, ali je to učinio da 
posluži kralju i preslatkoj domovini (dulcissimae patriae). Javlja na- 
pokon kako je čuo od zarobljenih Turaka da se sultan izmirio s odmet- 
nim sinom svojim i da je svu svoju vojsku odredio da udari bilo na 
Hrvatsku bilo na Slavoniju ili Ugarsku. »Kamo god međutim ta vojska 
pođe, naći će nas slabe i nepripravne, jedino ako nas možda Bog, koji 
je jedini branitelj sviju, od nečovječnog tiranstva obrani«. Dne 6. lipnja 
piše opet Zrinski iz svoga grada Dubovca kako je sinoć zajedno sa prvo- 
rođenim sinom svojim Jurjem boravio u palatinovom gradu Steničnja- 
ku, i da grad razgleda i da izvrši neke svoje poslove. Kneza je lijepo 
dočekao palatinov porkulab Vuk Ghyczy tako da ga se ne može dovoljno 
nahvaliti. 

Baš toga dana, 6. lipnja — u četvrtak poslije Duhova —, zadesila 
je nemila katastrofa Zrinskov grad Novigrad ili Todorovo 
između Peći, Bužina i obiju Kladuša. Taj je grad branio knežev slu- 
žbenik Mihajlo Todor (Twdor, Thodor, Thudor), vrstan junak 
koji je g. 1546. bio kastelan Novigrada na Uni, a nakon pada toga grada 
preuzeo je čast kastelana ili porkulaba u ovom drugom Novigradu kod 
Peći. Todor bio je na glasu junak (strenuus miles) te je god. 1558. 
imao dijeliti mejdan s turskim vojvodom Alijom. 

O strašnoj katastrofi u Novigradu piše sam Zrinski 8. lipnja iz 
grada Ozlja palatinu Nadaždu: »Sada vam pak jamačno na veliku žalost 
vašu javljam kako je 6. dana ovoga mjeseca sin Malkoč-bega s velikim 
brojem Turaka (oko ili preko 6000), kako s pješacima puškarima tako 
i s konjanicima, došao pred naš grad Novigrad blizu Peći i smjesta, 
čim je stigao, s cijelom vojskom udario na varoš (ispod grada), spalio 
je sve do jedne kuće i sva goveda odagnao. Vidjevši međutim da samome 
gradu ne bi mogao tako lako išta nauditi, počeo se opet vraćati kad se 
dogodilo (ne znamo da li po nesreći ili po nerazboritosti ljudi), te se 
kula, u kojoj je puščani prah bio sahranjen, ili sam prah upalio, pa se 
čitav krov kule uz silan prasak razletio i ljudi u njoj nastradali. Čim 
su Turci čuli prasak i vidjeli kako vatra sa svih strana iz kule prodire, 
smjesta su ponovo s velikom vikom na grad navalili očekujući ne će 

li se možda gdjekoji ljudi, koji se bijahu u grad zatvorili, htjeli bije- 
gom iz grada spasiti. Ali žestoka vatra, koju je jak vjetar raspirivao, 
bijaše već obuhvatila sve prostorije i vrata na sve strane te i zakrčila 
izlaz nevoljnim ljudima, tako da ih je malo ili ništa izašlo i odmah od 
Turaka, koji su čekali, bilo zarobljeno. Preostali pak, oko četiristo i 
više plemića i neplemića svi su do jednoga u gradu izgorjeli. Naš slu- 
žbenik Tudor, koji bijaše već prije pogođen od hitca puške pao, izgorio 
je također sa ženom, djecom i sa svima stvarima. Mnoge srebrne stvari, 
dragocjenosti plemića, novci, plemeniti konji i druge vrijedne stvari, 
koje nadilaze petnaest tisuća forinti, ondje su spaljene. Iz toga se raza- 
bire očita propast i posvemašnji zator ovoga pretužnog kraljevstva... 
Ako ovim tužnim ostacima kraljevstva ne bude pomoći od njegova car- 
skoga veličanstva, svakako će još ove godine propasti. I sad je javljeno 
i zapovjeđeno svoj Bosni da svaki čas bude spremna; ali kamo se 
smjera, nama je zacijelo nejasno. Već su dakle ove godine tri napu- 
čene varoši s velikom vojskom napali i, videći nas nepodobne za otpor, 
sravnili sa zemljom. Vidimo da nama ništa ne preostaje, nego da se 
pomolimo vječnomu ocu gospodina našega Isusa Krista da svoj gnjev 
očinskim načinom ublaži«.* 

I hrvatski ljetopisac Tomašić priča nam o katastrofi u Novigradu; 
po njemu je došlo pod grad 4000 Turaka, a poginulo je kršćanskih duša 
u varoši i gradu do 1000. Vrhovni kapitan Ivan Lenković nije bio prigo- 
dom te nesreće u Hrvatskoj. On je malo prije toga bio pošao u Sla- 
voniju i 12. lipnja boravio u Varaždinu, odakle je istoga dana izvjestio 
kralja Ferdinanda o katastrofi. I on javlja da je 6000 turskih pješaka 
i konjanika 6. lipnja osvanulo pred Novigradom i otvoreno trgovište 
pod njim napalo i spalilo. Za te borbe bi Mihajlo Tudor, kojega zove 
Deli Tudor, ubijen; poslije toga upalila se u gradskoj kuli barutana, 
kojom su prigodom nastradala Tudorova žena i djeca, a s njima je u 
plamenu izginulo do 300 nevoljnih kršćana. No što je još gore, sam 
Malkoč-beg sprema se da na koncu lipnja zauzme gradove Bihać, Hra- 
stovicu i Sisak, pa da se zatim obori na donju Kranjsku, Kras i Istru. 
Nevolja je to veća što se radovi oko popravka krajiških gradova i dovo- 
ženje hrane u te gradove, što je sve dopustio posljednji hrvatsko-sla- 
vonski sabor, u Slavoniji izvršuju tek djelomice, a u Hrvatskoj tek kod 
gradova kneza Nikole Zrinskoga. Malo dana zatim, 17. lipnja, piše opet 
Lenković iz Koprivnice štajerskom zemaljskom kapitanu Jurju Herber- 
steinu kako je Malkoč-beg dao kod savskoga broda u Gradiškoj nato- 
variti topove u lađe da ih povezu uza Savu; zatim je dao popisati ne- 
koliko stotina konja i volova. Četiri sandžaka, po imenu hercegovački, 
hlivanjski, bosanski i čazmanski, jesu potajno pozvani da do 24. lipnja 
svoje pješake i konjanike skupe i da pođu u Novigrad na Uni, odakle 


* Zena Mihajla Tudora bila je Jeronima, rođena Karinčić, koja je bila prije udata 
za sigetskoga kapitana Grgura Farkašića od plemena Kreščića. Sam Novigrad bi nakon 
nekoliko godina obnovljen i na uspomenu junaka Tudora prozvan Novo Todorovo, a 
poslije samo Todorovo, kako se zove još i danas. 

će onda udariti bud na Hrastovicu i Sisak bud na Bihać, Ripač i 
Ostrožac. Da se ne dogodi ono što se zbilo pred par godina s Kostajni- 
com, poziva Lenković štajerske staleže da mu opreme i pošalju do konca 
mjeseca 2000 puškara, te šalje u to ime k njima koprivničkoga kapitana 
Gašpara Raba, koji će odmah 400 puškara otpremiti u Zagreb, dok 
ostalih 1600 ima u određeno vrijeme stići onamo kamo on zapovjedi. 
Vrhovni kapitan pisao je podjedno u Kranjsku i Korušku da svaka od 
tih zemalja po 200 puškara što brže pošalje u Zagreb. 

Opsežne priprave Lenkovićeve odvratile su u prvi kraj Malkoč-bega 
i njegove drugove od većih pothvata. Ali su zato manje čete turske 
i dalje svaki čas provaljivale bud u Hrvatsku bud u Slavoniju. Tako je 
najstariji sin Malkoč-begov, po imenu Šafer-beg (Džafer-beg) koji je 
bio kapitan u Gradiškoj na Savi, u prvoj polovici rujna htio udariti na 
Hrvatsku, ali mu otac nije dopustio jer je ondje velika »kaurska« 
vojska. Nato je Šafer-beg na svoju ruku skupio nekih 2000 konjanika 
i preko sandžaka (pakračkoga), kojemu je zapovijedao bolesni tada 
Ferhat-beg, provalio prema slavonskoj krajini da nahrupi na Križevce. 
Vlaški harambaša ili vojvoda Vujica odvraćao ga je od toga, pa je po 
njegovu savjetu pošao prema Ivaniću. Međutim bijaše krajiški poručnik 
Vid Halek poslao iz Ivanića 68 haramija da mu zakrče put. Jednu milju 
daleko od Čazme, kod razvaljene crkve Popovac zvane, udarile su hara- 
mije, jamačno iz zasjede, na nepripravne Turke te su ih razbile i na- 
tjerale u bijeg. U kreševu poginulo je samo dvanaest haramija, a Turaka 
kudikamo više, među njima i sam Šafer-beg. 

Pogibija Šafer-bega, koji je bio oženjen kćerju velikoga vezira Ru- 
stem-paše i unukom sultanovom, nemilo se kosnula Turaka. Ali naj- 
žešće planuo je sam Malkoč-beg, koji je snovao samo o tom kako da 
osveti smrt svoga najstarijega i najmilijega sina. Već 15. rujna znalo 
se u Varaždinu da Malkoč-beg boravi u Gradiškoj, da je na Levačkom 
polju skupio mnogo vojske, pa da smjera udariti na Slavoniju gdje će 
kazniti haramije koji su mu sina ubili. Tijekom mjeseca rujna i listo- 
pada neprestano javljaju krajiški kapitani o turskim pripravama za 
odlučnu borbu. Sam ban Petar Erdedi poziva u rujnu iz Želina sav 
hrvatski narod na oružje; velikaši, plemići i svi ostali žitelji neka dan 
i noć oružani i spremni stoje da na prvi poziv pođu onamo gdje bi ih 
trebalo. Budući da je u to vrhovni kapitan Ivan Lenković obolio, povje- 
rio je kralj Ferdinand 1. listopada zapovjedništvo nad krajiškim četa- 
ma i pomoćnom vojskom iz austrijskih pokrajina u Slavoniji njegovim 
zamjenicima, poručnicima Franji Teuffenbachu i Franji Poppendorfu. 
No dok su ovi neprestano javljali kralju i štajerskim staležima da 
Malkoč-beg kani obnoviti Jasenovac i odanle osvojiti Sisak i Hra- 
stovicu ili opet nahrupiti na Križevce, dotle je Malkoč-beg snovao o 
provali u Hrvatsku. I zaista je prvih dana listopada jajački ćehaja po 
njegovu nalogu sa 2000 turskih konjanika osvanuo pred Donjom Kla- 
dušom i doanle zaprijetio Cetinu, Hojšiću i drugim mjestima oko gor- 
nje Gline. Kapitan krajiške vojske u Hrvatskoj Herbart Auersperg po- 
hitao je nato do Petrove gore, pa je zajedno s knezovima Frankapanima 

(Slunjskim i Tržačkim) zaustavio napredovanje turskih haračlija, ne 
mogavši im ipak oteti ugrabljeno roblje i blago. Dne 6. listopada izvi- 
jestio je Auersperg o toj provali kranjskoga zemaljskog kapitana, bora- 
veći kod Petrove gore na zemljištu plemića Vojkovića. 

Uza sve svoje priprave i prijetnje uvidio je ipak Malkoč-beg, da ne 
može sada svoje osvete izvršiti i veću vojnu na Hrvatsko Kraljevstvo 
poduzeti. Bilo je odviše »kaurske« vojske na krajini. K tomu kao da 
je bio ozlojeđen što mu sultan nije mlađega sina Husein-bega imenovao 

apitanom u Gradiškoj mjesto pokojnoga Šafer-bega. Poručnik Franjo 

Poppendorf javlja 18. listopada iz Zagreba da će se Malkoč-beg, ako 
mu sultan ne imenuje sina Huseina kapitanom u Gradiškoj, okaniti 
svakoga većeg pothvata tijekom jeseni, ali da će i dalje bez prestanka 
po 2000 do 3000 turskih konjanika udarati na krajinu i naročito četovati 
po Hrvatskoj. Ako bi pak stiglo imenovanje za sina, to bi ili sam Malkoč- 
eg ili sin njegov poveo oveću vojsku da iz obnovljenog Jasenovca 
osvoji Sisak, Hrastovicu i Ivanić. Međutim nema vijesti o kakvim 
turskim napadajima kroz jesen i zimu, a ni u proljeće slijedeće godine 
1561. Vjerojatno je tomu pridonijela i smrt velikoga vezira Rustem-bega 
(1561; svojaka Malkoč-begova), kojega je u vezirskoj časti naslijedio 
miroljubivi Dalmatinac Ali-paša. 

Tek u lipnju 1561. spominju se opet turska četovanja u Hrvatskoj. 
Vrhovni kapitan Ivan Lenković, koji bijaše utoliko ozdravio da je opet 
preuzeo upravu krajine, piše 4. srpnja 1561. ispod grada Sračice (izme- 
đu Gvozdanskoga i Gline) banu Erdedu: »Kad sam se netom kod Mre- 
žnice rastao s vašom milosti, pošao sam zajedno s gospodinom Franjom 
Teuffenbachom i svojom četom konjanika i pješaka pod Cazin, gdje sam 
tri noći stajao, pa kad je Mustafa-beg Sokolović (sandžak kliški i hlivanj- 
ski) sa svojom vojskom ne samo ispred Bunića nego i ispred Borićevca 
naglo uzmaknuo, krenuo sam i ja odmah preko Bužina i Bojne ovamo 
(u Sračicu) kamo sam jučer rano stigao. U to je 60 do 80 turskih konja- 
nika jučer u vrijeme ručka izašlo iz Kostajnice te su kasno po noći došli 
u ovo mjesto, ne znajući za mene. Te smo hvala Bogu sve raspršili, pa 
većinu od njih zarobili i poubijali. Među njima bio je Juraj Verlić, 
glavni vodič iz Kostajnice, kojega vaša milost dobro poznaje i zna da 
je vazda upućen u sve osnove Malkoč-bega. Njega sam dao najprije 
milom, a onda uz muke ispitati, pa napokon na kolac nataknuti. Rečeni 
je Verlić pred smrt više puta jednako priznao ovo. Najprije da će se 
danas ili sutra oko 3000 turskih konjanika i pješaka sabrati u Ko- 
stajnici, pa će iduće nedjelje (6. lipnja) udariti na Gore, dvije milje 
odavle; njemu je bilo s ono konjanika ovamo poći i vidjeti da li ima 
oko Hrastovice kakve (kršćanske) vojske... Nadalje je odao da će 
za izvjesno rumelijski beglerbeg ili sultanov vezir poduzeti vojnu na 
Siget, dok će Malkoč-beg s topovima i svim drugim bojnim spravama 
udariti na Sisak; u jedan te isti mah bit će podsjednuti i Siget 
i Sisak kako se prošlih godina zajedno udaralo na Siget i osvojila Ko- 
stajnica. Još je kazao da Malkoč-beg sve vijesti o našem poslovanju i 
radu dnevno prima iz majdana u Gvozdanskom... Stoga vas molim i 

opominjem da sa svim svojim konjaništvom i pješaštvom što prije po- 
hitate prije Kupe prema Gorama, a i ja ću, ako Bog dade, sutra rano 
ondje biti...« 

Nema vijesti da li je tada zaista došlo do bojeva oko Gora i Hra- 
stovice. Čini se da se Malkoč-beg nakon rasula svoje prednje čete kod 
Sračice predomislio i ratovanje na zgodnije vrijeme odgodio. Međutim, 
umro je u prvoj polovici kolovoza Marko Stančić Horvat, junački kapi- 
tan i branitelj Sigeta, našto je 22. kolovoza knez Nikola Zrinski iz 
Čakovca zamolio mladoga kralja Maksimilijana neka izradi u svoga oca 
da se njemu povjeri ta znamenita kapitanija. Nekako prije 22. rujna 
zaista je Zrinski postao kapitanom u Sigetu, našto se morao okaniti 
dalje obrane svotih gradova u hrvatskoj krajini oko Une, što je i dosad 
tek uz najveće žrtve mogao činiti. Tako ne preostade drugo nego da se 
ti gradovi poruše samo da ne dopanu turskih ruku. Stoga razumijemo 
ljetopisca Tomašića kad priča da su godine 1561. po nalogu kraljevu 
razveljeni neki gradovi u Hrvatskoj, kao Prekovrški, Pedalj, Žirovnica, 
Jezerski, (Scavicki) i crkva sv. Marije u Ostrožcu. I palatinov kastelan 
Vuk Ghyczy javlja 5. listopada 1561. kako su napušteni ili razvaljeni 
gradovi Gradac (zagrebačkoga kaptola), zatim Žirovnica, Pedalj, Jamni- 
ca, Gore, pače i majdani kneza Zrinskoga blizu Novigrada. 

Imenovanje Nikole Zrinskoga kapitanom u Sigetu i napuštanje nje- 
govih gradova između Une i Kupe došlo je Malkoč-begu u dobar čas da 
provali u Hrvatsku, Ljetopisac Tomašić javlja o toj provali ovako: »Go- 
dine Gospodnje 1561. mjeseca listopada, dana pak 8. turska vojska uđe 
u Hrvatsku, prijeđe rijeku Kupu pod Hrastovicom, te mnogo zla 
nanese kršćanima. Po Božjoj odredbi rijeka Kupa naraste s druge pak 
strane obični se kmetovi uvelike pridružiše malobrojnim plaćenicima, 
te nemilo biše Turci pobijeni (i zatjerani) u rijeku. Mnogo ih izgibe, pa 
i jedan sin paše Malkoč.be a. Blagoslovljen budi Bog!« Ta se vijest ne 
potvrđuje doduše ostalim do sada poznatim izvorima, ali nema sumnje 
gi stoji jer se podudara s tadanjim prilikama, a i s potonjim doga- 

ajima. 

Baš ta pobjeda kod Hrastovice, čini se, ohrabrila je bana Petra 
Erdeda da pomišlja i sam na provale u turske sandžake ne bi li tako 
odvratio Turke od daljnjeg puštošenja hrvatske i slavonske krajine. Na 
to ga je bodrio i novi kapitan sigetski Zrinski, pače i sam kralj Fer- 
dinnd. Dne 5. veljače 1562. javlja kralj Ferdinand iz Praga Erdedu i 
kapitanu Zrinskomu, kako se budimski paša sprema udariti na gornju 
Ugarsku, koje je obranu povjerio palatinu Nadaždu. Da mu to lakše 
bude, pozvao je kralj i vrhovnoga kapitana Ivana Lenkovića da i on 
sporazumno s palatinom nešto protiv Turaka poduzme. A Lenkovića 
neka pomažu ban Erdedi i knez Zrinski. I zaista sastali su se Lenko- 
vić i Erdedi 26. veljače te su sastavili čitavu osnovu za provalu u turske 
oblasti. Zaključiše da se do 20. ožujka ima skupiti što više vojske u 
Križevcima, pa da se odanle 22. ožujka udari prema Dravi i prijeđe u 
Ugarsku. U to ime poslao je Lenković Gašpara Raba u Štajersku da mu 
staleži do određenoga roka pošalju 300—400 konjanika i nekoliko sto- 
tina puškara; uz to ih moli da mu pošalju novaca za redovite krajiške 

u starije dane. Po izvorniku Hansa Lautensacka od godine 1556. 


čete, koje već šest mjeseci nisu plaće primile. U isti mah (26. veljače) 
pozvali su i ban i vrhovni kapitan kneza Zrinskoga da se i on sa svojim 
četama prikupi. Kad oni 22. ožujka pođu iz Križevaca, neka ih on do- 
čeka kod Rače, pa da onda svi zajedno s Božjom pomoći udare prema 
Velikom dolu ili onamo kamo bi se dogovorili. Neka Zrinski priopći 
ovu osnovu palatinu, pa ako on i palatin znaju što bolje neka predlože. 

Ali ni Turci nisu stajali skrštenih ruku. Naročito se ističe požeški 
sandžak Arslan-beg (Oroslan-beg), koji gleda da prekine svaku svezu 
između Sigetske kapitanije i Kraljevine Slavonije. Već 10. ožujka javlja 
Vid Halek iz Varažlina knezu Zrinskomu, kako Arslan-beg smjera utvr- 
diti Moslavinu (na Dravi) i Sveti Đurađ. Tri dana zatim 
(13. ožujka) piše Zrinski iz Sigeta palatinu Nadaždu kako zarobljeni 
Turci pripovijedaju da je Arslan-beg okupio sve susjedne age i vojvo- 
de u Osijeku, a odanle se poći u Valpovo ako već nije otišao. Podigao je 

sve žitelje svoje oblasti da sagradi kaštele u Moslavini i Svetom Đurđu; 
pa ako to izvede, bit će nemala pogibelj ovoj utvrdi (Sigetu), koja će 
izgubiti dobar dio svojih podanika, koji borave onkraj Drave i koji su 
davali hrane ovomu gradu njegova veličanstva. Zrinski stoga zaklinje 
Nadažda neka mu bude na pomoći da se osujete ovi neprijateljski pot- 
hvati. Zarobljeni Turci kažu još da je sultan već poslao plaću onim voj- 
nicima koji će biti namješteni za stražare u onim kaštelima. Napokon 
javlja Zrinski iz Sigeta 17. ožujka: »Arslan-beg još uvijek radi da što 
moguće prije podigne ona dva kaštela. Gospodin ban i gospodin Len- 
ković sastat će se s jakim četama u Križevcima 20. dana ovoga mjeseca 
ožujka pa će s Božjom pomoći udariti nekim putom prema Po- 
žegi; Htjeli su da bi se i ja sa svojim četama njima pridružio, i mi 
bi već prihvatili to mnijenje da nam gore izneseni uzroci nisu na put 
stali. Oni mogu, ako hoće, i sami bez ikakve opasnosti i bojazni odre- 
đenim putem udariti; možda ćemo im moći ovdje više koristiti, nego da 
smo kod njih nazočni«. 

Po svemu se ovomu razabire da je prvotna osnova bila znatno pro- 
mijenjena. Ban Erdedi ne će preko Drave provaliti u Ugarsku, nego 
će udariti iz Križevaca ravno na istok prema Požegi. Kapitan opet Zrin- 
ski ne će se združiti s njime ni s Lenkovićem, nego će se sam na svoju 
ruku iz Sigeta spustiti prema Dravi da ondje spriječi podizanje kaštela 
u Moslavini i Svetom Đurđu. Oba četovanja bit će u isti mah da se tako 
Turci posve smetu i zastraše. 

I zaista je Zrinski 25. ožujka iz Sigeta udario prema Dravi. On sam 
opisuje svoje četovanje u jednom pismu na kralja Maksimilijana od 
31. ožujka ovako: »Već prije javio sam vašemu veličanstvu kako je 
požeški sandžak Arslan-beg, skupivši čete sa sviju strana, odlučio po- 
dići utvrdu u Moslavini. Da tu nakanu njegovu pomrsim, zatražio sam 
pomoći kako od gospodina palatina tako od gospodina Lenkovića... 
Kad sam pak dočuo da je Arslan-beg određeni posao već započeo, pro- 
motrivši najprije pogibelj ovoga propadajućeg kraljevstva, zatim dužnu 
vjernost, kao i štetu i opasnost koja bi ovomu gradu (Sigetu) dnevno 
prijetila, a uzdajući se u Božje vodstvo i sreću, to sam dobrotom go- 
spodina Franje Tahija i gospodina Vuka Pernezyija (kapitana u Bobov- 
cu ili Bobovišću), koji su se meni osobno pridružili, a i s pomoću nekih 
pedeset konjanika palatinovih koji su iz Zenyera amo stigli, 25. ovoga 
mjeseca ožujka s ovim četama prejasnog veličanstva vašega došao do 
broda Martinci (Martynzy) zvanog, pa smo svi združeni ovdje Dravu 
prešli. Sutradan pak jutrom pohitali smo ravno prema Moslavini želeći 
rečenoga Arslan-bega iznebuha u logoru zateći. Ali to nam nije pošlo 
za rukom, jer on bijaše jednu milju puta pred svojim taborom namje- 
stio stražu od stanovitog broja konjanika, pa kad su nas ovi spazili, 
smjesta pobrzaše i javiše to Arslan-begu, s kojim je bio Mehmet-beg 
sin Murat-begov. Naše konjaništvo moglo je doduše poći za njima u po- 
tjeru, ali nam se nije činilo sigurnim ostaviti za leđima pješaštvo s 
topovima, dok nismo doznali za snagu neprijateljsku. Stoga se požuri- 
smo prema Moslavini, pa kad smo onamo stigli a nismo našli više u 
taboru Arslan-bega, koji je malo prije toga odanle pobjegao tako da su 

ga još naše prednje čete vidjele, odmah smo pošli za njim u potjeru, 
dok su nas pješaci i topovi slijedili. Na brzom bijegu raspršile su se 
njegove čete na sve strane po susjednim poljanama, pa smo ih najvećim 
dijelom poubijali ili zarobili On sam bježao je u pratnji od jedva 
pedeset konjanika tako da su se njegovu konju polomile obje stražnje 
noge, te je on uz najveću opasnost svoju mogao jedva zajašiti na dru- 
goga konja. Da nas je dočekao u svome logoru, bili bi se rado uz 
Božju pomoć s njime ogledali, premda se kaže da je uza se imao tri 
tisuće ljudi s Vlasima i seljacima. Progonili smo ga, otevši mu dva barja- 
ka i topove (tormentis bellicis utpote duobus žaleonetis, sedecim barba- 
tis ac duobus mortariis), koliko smo mogli vidjeti sve do Svetoga Đur- 
đa, koje je mjesto tek dvije milje udaljeno od grada Valpova. Dalje 
nismo mogli jer nam izmoreni od puta konji nisu dopuštali. Odanle 
vratili smo se natrag do njegova tabora i došli smo do utvrde, koju 
je on dobrim načinom podizati počeo. Tu smo sve što je sagradio do 
temelja razvalili, napunili grabe i spalili sve onamo dovezene grede, 
pa smo onda zdravi i čitavi prešli Dravu i vratili se javljajući radosnu 
pobjedu. Poslat ćemo nadalje vašemu prejasnom veličanstvu zastave i 
Turke, pa i naše ljude od kojih će moći sve potanko doznati o tom 
poduzeću... O ostalom četovanju gospodina bana u 
oblasti Požege znam da je vaše veličanstvo već obaviješteno nje- 
govim pismom. Neka vjeruje (vaše veličanstvo) da je ovim četovanjem 
i porazom, nanesenim Arslan-begu, tolik strah zadat svim ovim (tur- 
kim) oblastima da bi u slučaju Kad bi nešto novih četa nadošlo mogli 
mnogo koristiti vašemu veličanstvu i ovim kraljevinama ...« 

Dva tri dana prije četovanja Nikole Zrinskoga bijaše se iz Križevaca 
podigao ban Petar Erdedi da provali u tursku Slavoniju. Uza nj je bio 
koprivnički kapitan Gašpar Rab, po svoj prilici i slavonski poručnik 
Vid Halek; vrhovnoga kapitana Lenkovića nije bilo. Uz krajišku vojsku 
skupilo se i mnogo naroda iz Slavonije tako da se usve našlo na okupu 
oko 5000 ljudi. Čitava vojna trajala je neko deset dana (20—30. ožujka). 





NOVIJI BANSKI PEČAT PETRA ERDEDA (OD GOD. 1562). 


S povelje izdane u Zagrebu 28. ožujka 1564, koja se čuva u arhivu Jugoslavenske akademije. Legenda u 
dare: PETRUS ERDEWDY DE MONYAROKEKEK. COMES MONTIS CLAUDIL AC REGNOR(UM) — 
DAL(MATIAE) CRO(ATIAE) ET SCLA(VONIAE) BANUS ET CE(TERA), 

Ban je udario prema slavonskoj Podravini, jer se bijaše tako prije s 
knezom Zrinskim sporazumio. Najprije se ban oborio na sela oko 
Vočina, Slatine i Mikleuša, kojih su žitelji (Vlasi) nepre- 
stano dotad dodijavali slavonskoj krajini. Spalivši preko 1000 kuća u 
tom kraju i goneći pred sobom neprijatelje, zaustavio se napokon pred 
utvrđenim gradom Slatinom, ukojemu je bila turska posada od 
370 momaka pod dizdarom i mnogo puka koji se bijaše u nj sklonio. 
Turci branili su hrabro, ali kapitan Gašpar napokon je grad jurišem 
osvojio, pri čem su se osobito istakli puškari i haramije. Za juriša 
stradala su samo četiri kršćanska vojnika, od tih dopanuo je rana 
Zrinskog kapitan Petar Farkašić, brat nekadanjega sigetskog kapitana 
Jurja Farkašića. Jurišanje na grad Slatinu dogodilo se baš onaj dan 
kad je Zrinski prešao Dravu, pak tako Aslan-beg nije mogao ni pomi- 
šljati da gradu priskoči u pomoć, premda je samo pet malih milja bio 
od njega udaljen. Dne 30. ožujka bila je kršćanska vojska već u Kri- 
ževcima, a 3. travnja izvijestio je poručnik Vid Halek štajerskoga ze- 
maljskog kopitana Ivana Scharffenberga iz Varaždina o netom minulom 
četovanju. 

Vrhovnoga kapitana Lenkovića nije bilo pri tim poduzećima ja- 
mačno zato što je u isti mah bosanski paša zaprijetio Hrvatskoj. Dne 
2. travnja javlja kapitan hrvatske krajine Herbart Auersperg iz Bihaća, 
gdje je radio oko utvrđivanja gradova Ripča i Sokola, kako je od 
uskoka čuo da je bosanski paša na Levačkom polju skupio nekih 7000 
pješaka i konjanika da s njima provali u Hrvatsku. Dva, tri tjedna 
zatim, 21. travnja izvješćuje Auersperg iz Cetina vrhovnoga kapitana o 
daljnjim pripravama turskima, kao i o tom kako kane udariti sutra 
ili prekosutra na Jezerski, Menić i Mihajlovu Peć. To bi bio tek uvod za 
veliku vojnu, koja će započeti čim stigne Malkoč-beg sa svojim ljudima 
iz Hercegovine. 

Svakako je bilo izvjesno da Turci ne će pregorjeti teških poraza, 
nanesenih im kod Moslavine i Slatine, i da će se podići svi sandžaci od 
Požege do Hercegovine da osvete toliku sramotu. To je predviđao i 
vrhovni kapitan Lenković koji je predlagao mladomu kralju Maksi- 
milijanu što da se na saboru Hrvatske i Slavonije uradi za daljnju 
obranu tih kraljevina. Prijedloge Lenkovićeve podastro je mladi kralj, 
kako piše 4. travnja ocu Ferdinandu, sabranim u Beču ugarskim savjet- 
nicima kao i vijećnicima ratne i dvorske komore da o njima vijećaju. 
Malo zatim sazvan bi i sabor Hrvatske i Slavonije, koji se sastao u 
varoši na brdu Gradecu kod Zagreba 15. svibnja 1562. Imena kraljev- 
skih oratora nisu zabilježena, ali ne sumnje da je bio nazočan i vrhovni 
kapitan Lenković. 

Sabrani staleži zahvaljuju se od srca kralju što uz tolike druge brige 
i skrbi svoje vazda pomaže nesretno kraljevstvo kojemu prijeti krajnja 
opasnost, pa najspremnije prihvaćaju sve kraljevske propozicije ude- 
šene prema prijedlozima vrhovnoga kapitana. Premda njihovi kmetovi 
nemilo stradaju kako od Turaka tako i od kraljevskih četa, koje bi ih 
za pravo morale braniti, ipak dopuštaju ratnu daću ili subsidium od 
jedne forinte, jer uviđaju koliko ulažu za njihovu obranu i njegovo veli- 

čanstvo i njegove nasljedne pokrajine. Kraljevina Slavonija ima doduše 
od starine privilegij da od one ratne daće koju Ugarska dopusti plaća 
samo polovicu; premda Ugarska ovaj put ništa ne daje, staleži ipak 
hrvatski i slavonski rečenu daću dopuštaju, ali mole da im se ovo 
zaračuna ako bi Ugarska naknadno jednako uradila. Mole još da se od 
plaćanja ratne daće oslobodi Križevačka županija koja je gotovo posve 
opustošena. 

Najviše se sabor bavio oko toga da odredi radnike i povoz za 
utvrđivanje krajiških gradova Đurđevca, Koprivnice i Iva- 
niać, zatim kaštela Topolovca u Slavoniji, nadalje grada _Bi- 
haća (i ostalih gradova ove kapitanije) i varoši Hrastovice u 
Hrvatskoj. Za davanje povoza i radnika pri utvrđivanju i popravljanju 
slavonskih gradova biše određeni podanici između Drave i Save (do- 
tično Kupe); za utvrdu hrvatskih gradova morali su dati kola i rad- 
nike hrvatski knezovi i plemići na jugu Kupe koji su i onako bili opro- 
šteni od ratne daće. Tako je za popravljanje i utvrđivanje grada Bi- 
haća i ostalih gradova te kapitanije ustanovljeno 216 radnika i 34 kola, 
koja su imali dati knezovi Nikola Zrinski (za gradove Ozalj i Dube- 
vac), Frankapani (Ozaljski za Ribnik, Novigrad, Zvečaj i Skrad, a Tržač- 
ki za Bosiljevo), i Blagajski (za Turanj), zatim plemići Herendići, Gu- 
sići, Hojsići, Barilovići, Klokočki, Smrčkovići, Vojnovići, Goričani, Tvrdi- 
nići, Krekovići, Banski i Ječkovići. Za Hrastovicu morao je pridonijeti 
palatinov grad Steničnjak 15 kola i 120 radnika, opatija u Topuskom 
10 kola i 100 radnika, grad Ostrožin jedna kola i 4 radnika, a napokon 
isto toliko posjedi plemića: udove Vidašić, Matije Delije, Ivana Hor- 
vata, Grabusa, Klinčića i Liškovića. Utvrdu kaštela i prijelaza na Kupi 
imali su preuzeti također neki velikaši (kao palatin Nadaždi i knez 
Franjo Frankapan Slunjski), zatim opatija u Topuskom i plemići izme- 
đu Save i Kupe; bili su to kašteli Brest, Letovanić, i napokon 
Pokupje sa skelama kod Degoja, Pokupskoga i Mišljenovića broda. 
Polovica kola i radnika mora se podati do Vidovdana, a druga polovica 
do Miholja. 

Osobitu brigu trebalo je uložiti za opskrbu vojnika i konja na kra- 
jini. Kako su kotari krajiških gradova bili posve ili velikim dijelom 
opustjeli, teško je bilo dobavljati hranu za vojnike i krmu za konje. 
Budući da se događalo da su poduzetnici od naroda za malu cijenu 
živež kupovali, a onda ga vojnicima skupo prodavali, predlagao je kralj 
neka se to prekupljivanje zabrani a da sami seljaci franu i krmu do- 
voze i vojnicima je prodavaju. Ako bi pak uzmanjkalo živeža, neka se 
primoraju prelati, baruni i plemići da na zahtjev gospodina vrhovnoga 
kapitana ustupe svoje žito i to za cijenu koju bi četiri povjerenika 
kapitanova i susjedi odredili. No taj prijedlog nisu staleži mogli prihva- 
titi. Oni upozoruju najpokornije »kako u tim ostacima kraljevina nema 
velikih poduzetnika kao u drugim kraljevinama, nego tu žive i sto- 
je kmetovi prekukavni, stradajući od nepresta- 
nog bjeganja i svakojakih preteških tereta, koji 
za življenje i uzdržavanje svoje i svojih poro- 
dica, za troškove prigodom ratovanja i radova 






FERDINAND I. HABSBURGOVAC I IVAN ZAPOLJA 301 


koje u krajiškim gradovima i mjestima nepre- 
kidno obavljati moraju, nadalje za namirenje 
različitih daća i svih svojih potreba nemaju 
druge privrede nego od obrađivanja polja i vi- 
nograda. Ima ih pak vrlo mnogo koji ni ne _ mo- 
gu živeža za vojsku davati, nego su prisiljeni 
da prije nego što će usjeve požeti i vinograde 
obrati prirod prodavaju onima kojima to mogu. 
A da nema kupaca, nevoljni taj puk ne bi mo- 
gao nikako ostati u tim kraljevinama. Staleži 
i redovi mole pokorno njegovo veličanstvo da 
ih oslobodi od takvoga nečuvenog tereta, jer 
je i inače po čitavom svijetu svakomu slobodno 
i prodavati što tko ima. Vojnici plaćenici njegova veli- 
čanstva u ovim kraljevinama mogu vazda i dovoljno svake vrsti hrane 
i krme za dostojnu cijenu dobivati na nedeljnim sajmovima, koji se na 
brojnim mjestima obdržavaju, kao u Varaždinu, Vinici, Ludbregu, Ko- 
privnici, Križevcima, Rakovcu, Moravču, Vugrovcu, Zagrebu, Samoboru, 
Čičama, Klanjcu, Steničnjaku i drugdje... Nije stoga nikako potrebno 
da se hrana vojsci dovozi (na prodaju); jedino ako bi se kada poduzela 
sveopća vojna (generalis expeditio), tada će staleži zajedno s gospodi- 
nom banom biti pripravni da odrede i limitaciju hrane i dovoz njezin«. 

Dok su se staleži opirali prisilnomu dovoženju hrane za prodaju i 
jeftimbi živeža, pokazali su se spremni kao i prije dvije i četiri go- 
dine da dopuste u stanovitoj mjeri besplatno davanje hrane i do- 
voženje njezino u određeno spremište. Pače i velikaši i plemići na jugu 
Kupe moraju prema broju podaničkih dimnjaka davati i dovoziti sta- 
novito mnoštvo živeža za uzdržavanje krajiških četa. Nabrajaju se pač 
pojedinci (palatin, knez Zrinski, opat u Topuskom, Frankapani O> 
ski, Tržački i Slunjski, knez Blagajski, nadalje plemići Klokočki, Smrčko- 
vići, Goričani, Vojnovići, Vladihovići, Peranski, Ajtići od Hresna i Ivan 
Hudić, Juraj i Stjepan Kapitanović, Herendići, udova Gašpara Gusića, 
Toma Hojsić, Barilovići, Otmići, Antun Gereci, Zimići, Banski, Hreljac 
i Drenovački, Vojkovići, udova Vidašić, Matija Delija, Ivan Horvat, 
Ličkovići, Klinčići i Grabusi), te se za svakoga kaže koliko će prido- 
nijeti. Ali dok su staleži u jednu ruku spremni i na najveće žrtve, 
ne mogu u drugu ruku zatomiti svojega nezadovoljstva »što ćete go- 
spodina vrhovnoga kapitana, zvane janjičari, kako u domovima i 
kurijama plemićkima tako i u vinogradima, klijetima i livadama njiho- 
vima izvode teška nasilja, grabeći i tukući te što od tih nesrećnika, 
koji ionako svaki sahat strepe radi Turaka, otimaju sve bez plaće kako 
hranu tako i odijelo i druge pokretnine«. Sve tužbe, iznesene dosad 
pred vrhovnim kapitanom, nisu koristile; zato se staleži obraćaju ravno 
na kralja da takvo haračenje zabrani, jer bi se inače činilo da ih baš 
oni zatiru koji bi ih braniti morali. 

Nakon ovoga sabora činilo se da će uz hrvatsku-slavonsku granicu 
od Drave do Bihaća planuti veliki rat s Turcima. Dne 15. lipnja piše 

Lenković iz Varaždina banu Erdedu kako se opet turski sandžaci sku- 
pljaju kod Moslavine na Dravi te kako imaju uza se 10.000 konjanika 
i više tisuća pješaka. Sutradan javlja štajerskim staležima gotovo to 
isto, te ih moli za pomoć. Njegovu pismu priložen je iskaz turskoga 
harambaše, Stojana Stopića, koji bijaše 10. lipnja sa svoje petoro 
braće iz logora kod Moslavne uskočio te u Varaždin došao. Stopić je 
prokazao da kod Moslavne ima više sandžaka s nekih 20.000 konjanika, 
2000 puškara i 3000 radnika koji podižu utvrdu. Dan na dan stižu nove 
čete konjanika. Čim podignu utvrdu kod Moslavine, obnovit će grad Sla- 
tinu ili Slatinik, onda i grad Sopje na Dravi, pa će u svim tim gradovima 
namjestiti posadu. Vrhovni vođa turske vojske je hercegovački sandžak 
Malkoč-beg, a uza nj su kliški i hlivanjski sandžak Mustafa-beg Soko- 
lović, Šah Osman Nus-paša iz Bosne, Alaj-beg s najodličnijim bosanskim 
spahijama, požeški sandžak Arslan-beg, čazmanski sandžak Ferhat-beg, 
nadalje sandžaci iločki, smederevski, zvornički i drugi neki iz nutarnje 
Turske. Dne 24. lipnja napokon javlja Lenković štajerskim staležima 
iz Varaždina da se u turskoj Slavoniji skupilo kudikamo više vojske 
turske nego što mu je harambaša Stojan odao, pa da osim Moslavine 
prelu još i druge utvrde kako naprama Sigetu, tako i prema slavonskoj 

rajini, pače da kane sagraditi i most na Dravi. Prošle nedjelje (21. 
lipnja) imali su provaliti u Ugarsku, ali se sandžaci nisu mogli spora- 
zumjeti, pa su stoga od naumljenoga četovanja odustali, te je samo 
njih više tisuća konjanika pošlo prema Virovitici, gdje su ostavili stražu 
od 500 izabranih konjanika. No zato je vojvoda novoga paše bosanskog 
prošloga tjedna dva puta redom iz Kostajnice i Novigrada, svaki put sa 
više od 1000 konjanika, udario na Hrvatsku. Prvi put osvanuo je pod 
Kladušom, koja pripada knezu Franji Frankapanu Slunjskomu, ali je 
samo zarobio sedam nevoljnih kršćana; drugi put dopro je do Bovića, 
koji pripada opatiji u Topuskom, te je zarobio preko sto duša, oteo 
mnogo stoke, palio i mnogo kvara nanio. 

Sred tih priprema s turske i kršćanske strane utanačen bi napokon 
osmogodišnji mir između kralja Ferdinanda i sultana Sulej- 
mana. Ferdinandov naime poslanik Busbecq neprestano je pregovarao s 
velikim vezirom Ali-pašom te je tada nekako iznudio takve pogodbe, 
na koje je i Ferdinand mogao pristati pismom iz Praga od 1. lipnja 
1562. Nato bi i Busbecq nakon sedmogodišnjeg boravka u Carigradu 
pušten na slobodu, te turski vrhovni tumač Ibrahim (poljska potu- 
rica) poslan k Ferdinandu s turskom ispravom o miru. Ibrahim je cara 
i kralja zatekao u Frankufurtu, gdje mu je u nazočnosti njemačkih 
državnih knezova 27. studenoga držao govor slavenskim jezikom (lingua 
Slavonica) i predao sultanovu ispravu. Glavne ustanove mira bile su 
ove: Ferdinand će svake godine plaćati sultanu po 30.000 dukata te ne 
će smetati Ivana Sigismunda u Erdelju. Svaki prekršaj mira kaznit će 
se strogo, svako silom oteto mjesto mora se vratiti. Obima strankama 
je slobodno da na svojim područjima podižu nove utvrde. One općine, 
koje su dosad i kralju i sultanu porez plaćale, činit će to i nadalje. 
Četovanja i mejdani između ugarskih (hrvatskih) kapitana i turskih 


FERDINAND I. HABSBURGOVAC I IVAN ZAPOLJA 303 


begova strogo se zabranjuju. Napokon odredit će obje stranke komesa- 
re, koji će riješiti opstojeće razmirice i ustanoviti međaše obim drža- 
vama. 

Osmogodišnjim mirom prestadoše barem za neko vrijeme krvave 
borbe koje su od smrti Jurja Utišenića neprestano bjesnile. Teško je 
izreći koliko je u to vrijeme bijedni narod hrvatski stradao. Stoga nije 
ni čudo da se neprestano selio, bud u zapadnu Ugarsku bud u na- 
sljednje pokrajine habsburške, osobito u Kranjsku i Štajersku. Tako 
je knez Franjo Blagajski, kojega su pradjedovski gradovi bili izloženi 
neprestanim navalama Turaka, počeo stolovati u Kranjskoj, u gradu 
Boštajnu (Weissenstein), osobito otkad se bijaše oženio Magdalenom 
barunicom Lambergovom, gospodaricom toga grada. Mnogo se je na- 
roda također selilo iz posve opustošenih krajeva hrvatskih uz Unu u 
barem nešto sigurnije krajeve slavonske, kao u Zagorje i Turopolje. 
Tako je i ban Erdedi, kako se veli u jednoj ispravi izdanoj 26. listo- 
pada 1562. u Zdenčini pod Okićem, »naselil sto kuć Hrva- 
tov (Šimanoviće, Malčiće, Juratoviće), ki su od turske si le 
od Bišća uskočili, i pri svićah i pri zvizdah u 
naše kraje prišli«. 

Nakon sklopljenog mira mislio je vrhovni kapitan Ivan Lenković 
da je svoju zadaću ispunio. Kako je uz to često i pobolijevao, zamolio 
je 1563. kralja Ferdinandada ga riješi službe na hrvatskoj i slavonskoj 
krajini. Ali kralj nije ugodio njegovoj molbi, jer je sada trebalo nje- 
gova iskustva i vještine da se krajina osigura za iduće vrijeme. Jamačno 
njegovim poticajem odredio je mladi kralj Maksimilijan zasebnu komi- 
siju koja će pregledati sve gradove i posade u krajini, o stanju njiho- 
vom izvijestiti i primjerene prijedloge podnijeti. Komisija će gradove 
ogledati i odrediti koji bi se morali popraviti ili posve razvaliti, zatim 
da li bi se nove utvrde podigle i gdje. Nadalje će komisija razvidjeti 
da li se imaju posade na stanovitim mjestima ojačati ili samnjiti, zatim 
kako da se kapitani i porkulabi smjeste i premjeste. Komesarima biše 
imenovani carski savjetnici: kranjski zemaljski kapitan Jakov Lamberg, 
Erazmo Mayer od Fuchstatta i Franjo Poppendorf, kojima biše prido- 
dana tri staleška zastupnika, te bi za njih 4. kolovoza 1563. izdao opse- 
žan naputak ili instrukcija. Po toj instrukciji bilo je komisiji regle- 
dati 55 gradova na krajini (39 u Hrvatskoj, a 16 u Slavoniji), u kojima 
su bile veće ili manje posade. Međutim su komesari izvidjeli također 
zaputšene ili razvaljene gradove, kule i kaštele, te su o svem svojem 
radu sastavili u Zagrebu 7. listopada potanko izvješće. Iz njega razabi- 
remo da se tada obrambenom linijom Slavonije prema Čazmanskom 
(Pakračkom) i Požeškom sandžaku smatrala rijeka Čazma ili Česma, 
za koju predlažu da se hrastovim stablima zagradi, pa da bude kao 
»vječni zid« prema Turskoj. Sam grad Čazma ili Začezam, koji je na 
istoku te linije, neka se više ne podiže, makar da su od njega preostale 
četiri kule na uglovima. No zato neka se obnovi Dubrava, jer bi se to 
s malo troška moglo udesiti. Grad Đurđevac neka se napusti, jer mnogo 
ne vrijedi i jer je zbog kaljuža nezdravo mjesto; no zato neka se podigne 
nova utvrda kod Prodavića (Virja), koja bi zaštićivala čitavu Podravinu 

do Varaždina, pače do Optuja. Varaždina nijesu ogledali, tobože radi 
bjesneće kuge, premda se u naputku kaže da je to znamenito mjesto 
kao sabiralište četa. Grad Križevci, premda ga neki ističu kao »glavno 
mjesto Slavonije«, prikazao se njima kao »dugo selo«. Zidine grada već 
su više godina razvaljene, tek u sredini mjesta stoji neka posve ne- 
umjesna građevina u kojoj žitelji pate od nestašice vode. Vrlo nepo- 
voljno sude komisari o Zagrebu. Grad se tako protegao da bi utvrde 
njegove, ne uračunavši radnike, stajale do 200.000 forinti. A šta se bi 
tek trošilo za posadu! Da je Sisak u boljim rukama i da je u njemu 
stolica vrhovnoga kapitana za krajinu, ne bi bilo ni najmanje opasnosti 
za Zagreb. Građani se doduše prijete da će grad zbog pogibelji od 
Turaka ostaviti, ali će ipak u njemu ostati »osim ako odvrgnu svaku 
ljudsku pamet ili se očituju kao krivorotnici prema vašemu veličan- 
stvu«. Napokon izlažu komesari kolike bi morale biti posade u poje- 
dinim utvrđenim mjestima. Oni traže za 12 gradova, kaštela i kula 
(Ivanić, Sveti Križ, Gumnik ili Bosiljevo, Cirkvena, Križevci, Gradec, 
Topolovac, Đurđevac, Koprivnica, Vizvar, Varaždin, Toplice) u sve 1902 
vojnika (807 haramija, 670 katana, 20 slavonskih strijelaca, 150 nje- 
mačkih konjanika, 175 njemačkih puškara, 80 njemačkih strijelaca). 

U Hrvatskoj pregledali su mjesto 39 gradova i kula u svem 103, 
među njima i takve koji su već bili i zapušteni. Izvješće počinje sa Si- 
skom i Hrastilnicom, a svršava s gradovima u Vinodolu (Novi, Bribir, 
Grižane, Drivenik, Hreljin, Bakar, Trsat, Grobnik), Rijekom i susjednim 
mjestima u Istri i Kranjskoj (tabor u Klani, Kostel, Lože, Osilnica i 
Ruek). Nadalje nabraja izvješće 10 gradova, kaštela i kula koji su pro- 
šlih godina razvaljeni da se u njima Turci ne ugnijezde (kao Bednik, 
Svinica, Gradusa, Prekovrški, Pedalj, Jamnica, Bušević, Žirovnica itd.), 
zatim spominje 21 grad, varoš i kulu od Siska do Bihaća, koje bi trebalo 
još sa zemljom sravniti (osobito varoš Hrastovicu sa samostanom i jed- 
nom kulom, varoš Gore, kaštele Kliman i Gornji Gradac, varoš Sračicu, 
gradove Zrin, Gvozdanski, Todorovo, Krupu, Izačić i Furian, varoš i 
samostan u Slunju itd.). Preostali gradovi, osobito u Bihaćkoj kapita- 
niji, neka se što bolje opskrbe i pojačaju posadama; u sam Bihać, u 
kojemu je sada 300 konjanika i pješaka, trebalo bi smjestiti najmanje 
još 300 pješaka i 100 konjanika, zatim dovesti u nj mnogo više zaire 
te ga barem dva put opskrbiti hranom. I u Ripač, koji broji sada 60 
momaka posade, trebalo bi smjestiti brem još 100 momaka. Uopće mo- 
ralo bi se tako udesiti da u gradovima na hrvatskoj krajini bude 3600 
pješaka samo kao posade, zatim primjereni broj konjanika, i onda čete 
koje prate vrhovnoga kapitana i njegove zamjenike, napokon stražara 
po gorama i šumama, uhoda itd. Prijedloge komisije prihvatio je uglav- 
nom i Lenković svojim podneskom, koji je sastavio u Podbrežju 10. 
veljače 1564. 

Ferdinand bijaše se požurio da utanači mir sa sultanom Sulejma- 
nom, jer se ćutio obnemoglim, te je svomu sinu Maksimilijanu želio 
osigurati nasljedstvo u glavnim kraljevstvima svoje državine. U Češkoj 
mu je to lako pošlo za rukom, jer ondje bijahu još 1547. Maksimili- 
jana »prihvatili« za svoga kralja, pa su ga tako i bez krzmanja 20. 

biskup zagrebački (1543-1548), poslije nadbiskup ostrogonski, i od god, 1562. namjesnik Ugarske. Iz djela 
9 crkvenom sinodu u Trnavi, koje je štampano u Beču god. 1560. 


rujna 1562. u Pragu ovjenčali kraljevskom krunom. I u Njemačkoj 
su ga u studenom iste godine izabrali i okrunili za kralja. Jedino u 
Ugarskoj nisu stvari posve glatko tekle. Ferdinand bijaše još za 24. 
travnja 1561. sazvao u Požun ugarski sabor »da bi s njegovim znanjem 
i privolom dao svoga sina za kralja primiti, proglasiti, priznati i obič- 
nim načinom svečano okruniti«. Ali ugarski velikaši, njih 60 koje bijaše 
kralj pozvao u Beč, isticali su da se ugarski kralj mora birati. Na 
to nije Ferdinand htio pristati, pa se tako saziv sabora stalno odlagao. 
K tomu je 2. lipnja 1562. umro i palatin Franjo Nadaždi, našto je Fer- 
dinand ostavio tu čast nepopunjenu i ostrogonskoga nadbiskupa Ni- 
kolu Olaha imenovao namjesnikom za Ugarsku. Tek 6. lipnja 1563. sa- 
zvao je Ferdinand krunidbeni sabor u Požun za 20. kolovoza. Na taj 


20 

sabor stiglo je mnogo velikaša i nižega plemstva. Od hrvatskih velikaša 
bili su nazočni ban Petar Erdedi, Nikola Zrinski za sinovima Jurjem 
i Krstom, Mato i Petar Keglević, Franjo Tahi sa sinovima Baltazarom 
i Gabrijelom, Stjepan Frankapan, dva Alapića i Gašpar Drašković. Ve- 
likaši bijahu sa sobom doveli svoje banderije u sve nekih 3000 konja- 
nika (Nikola Zrinski 168, ban Erdedi 160), koje je vodio knez Zrinski, 
te je s njima dočekao mladoga kralja Maksimilijana, a 1. rujna cara i 
kralja Ferdinanda. Najljepša je bila baš četa Nikole Zrinskoga. Njegovi 
su konjanici imali na glavi kacigu, prsa im je prikrivao oklop, a oružje 
im je bilo koplje i mač, nekima i široka bojna sjekira. 

Niže plemstvo zahtijevalo je da se prije svega izabere palatain, zatim 
da se zadovolji svima tegobama i osiguraju prava kraljevstva. Ali veli- 
kaši nisu prihvatili njegove zahtjeve. O izboru kralja nije se pravo ni 
raspravljalo, već bi Maksimilijan »imenovan« za kralja. Nato bi odmah 
8. rujna okrunjen, a sutradan žena mu Marija. Prigodom krunidbe nosio 
je Nikola Zrinski zlatnu jabuku s krstom, sin mu Juraj dalmatinsku 
zastavu, Ladislav Banić hrvatsku, Stjepan Dobo slavonsku, Ladislav Ke- 
rečenji srpsku, knez Nikola Frankapan Tržački bosansku i Mato Kegle- 
vić bugarsku. Zatim su zaredale zabave i igre, za kojih su se također 
istakli hrvatski velikaši, kao Zrinski, Erdedi, Frankapani, Tahi, Kegle- 
vići, Draškovići i Alapići. Poslije je sabor ostao na okupu još do 13. 
studenoga, ali se je slabo odazvao kraljevskim prijedlozima. Budući da 
od 1560. nije bilo ugarskoga sabora, zahtijevao je Ferdinand od svakoga 
kmetskog selišta u ime ratne daće po 3 forinta i to za četiri godine una- 
prijed da ne mora svake godine sabora sazivati. Ali staleži dopustili su 
osim krunidbenog dara od jedne forinte za kralja Maksimilijana samo 
po dvije forinte za godine 1564. i 1565. istaknuvši »da se sabori ne sazi- 
vaju samo radi daće, nego da se na njima iznose i tegobe i obavljaju 
drugi državni poslovi«. Osobito pak tužili su se staleži na tuđe činov- 
nike, njemačke kapitane i njihove čete, kao i na uplitanje njemačke 
kancelarije u ugarske poslove. Kralj opet nije udovoljio zahtjevu staleža 
da se bira palatin, već je uz namjesnika Nikolu Olaha imenovao još 
»zamjenika palatinu« za vršenje sudačke vlasti. Vojničke poslove pala- 
tinove obavljali su pak dva vrhovna zemaljska kapitana, jedan za po- 
dručje ovkraj Dunava, a drugi za krajeve onkraj Dunava. Vrhovnim 
kapitanom Ugarske na desnoj obali Dunava bijaše Ferdinand još 28. 
svibnja 1563. imenovao sigetskoga kapitana, kneza Nikolu Zrinskoga. 

Tri mjeseca nakon krunidbe Maksimilijanove za kralja ugarskoga 
zaključen bi glasoviti crkveni sabor u Tridentu (6. prosinca 
1563), koji bijaše prvotno sazvan da izmiri opreke između protestanata 
(Lutherovih privrženika) i katoličke crkve. Ali kad su protestanti otklo- 
nili sudjelovanje na tom saboru, radilo se samo o tom da se točno usta- 
novi nauk katoličke crkve i provedu u njoj potrebite reforme. Kralj 
Ferdinand zanimao se živo za rad crkvenoga sabora i svima je silama 
nastojao skloniti sabrane crkvene oce da dopuste ženidbu svećenika i 
primanje svete pričesti pod obim prilikama za svjetovnjake. Tim je 
mislio približiti katolike protestantima i utrti put izmirenju među kršća- 
nima u zapadnoj i srednjoj Evropi. Baš u tu svrhu poslao je kralj na 

posljednje zasjedanje crkvenoga sabora tri svoja zastupnika, među nji- 
ma i tadanjega pečujskog biskupa, Hrvata Jurja Draškovića, kojemu 
je izdao vjerovno pismo 20. prosinca 1561. Drašković došao je u Tri- 
dent 18. siječnja 1562. i 24. veljače držao pozdravni govor, a zatim je 
mnogo utjecao na saborske rasprave i izašao na glas kao odličan govor- 
nik i državnik. Dne 27. kolovoza 1562. govorio je u prilog tomu da se 
svjetovnjacima dopusti poraba kaleža. Ali ni njegovi govori kao ni 
besjede drugoga hrvatskog prelata, kninskog biskupa Andrije Dudića 
od Orehovca, koji je zastupao ugarsko-hrvatske biskupe, nisu nimalo 
koristile. Crkveni sabor zabranio je i ženidbu svećenstva i primanje 
svete pričesti pod obima podobama za svjetovnjake, te je Juraj Dra- 
šković kao vjeran sin katoličke crkve potpisao 6. prosinca 1563. sve 
dekrete koncila, koji se na to razišao. Još prije svršetka crkvenoga 
sabora bijaše umro zagrebački biskup Matija Bruman, našto je kralj 
Ferdinand 19. studenoga 1563. zaslužnoga Jurja Draškovića imenovao 
njegovim nasljednikom. 

Novi biskup Juraj Drašković spada među najslavnije poglavare 
što ih je ikad imala zagrebačka biskupija. K tomu je položio temelj 
ugledu i moći svojega roda, koji je odsad sve odlučnije utjecao na 
javni život Kraljevstva Hrvatskoga. Plemeniti ljudi Draškovići starinom 
su iz današnje Like, te se njihova plemenšina prostirala s obje strane 
Velebita. U prvoj četvrti XVI. stoljeća spominje se Bartol Dra- 
šković, koji je bio oženjen Anom, sestrom glasovitoga državnika 
Jurja Utišenića. God. 1520. bio je Bartol (Bartak) kancelar udove Dore 
Frankapan, majke Ivana Karlovića. Poslije toga ostavio je svoj zavičaj, 
koji su Turci bili već posve poharali, pa se poput brojnih drugih hrvat- 
skih plemića iz Like preselio u krajeve između Gvozda i Kupe. Čini 
se da je pribivao izboru Ferdinanda za hrvatskoga kralja u Cetinu, jer 
se među onim velikašima i plemićima, koji bi po odredbi toga sabora 
imali dobiti od kralja konjanike za svoju obranu spominje i Bartol 
Drašković (Wartoll Drasskovitsch). 

Bartol Drašković imao je tri sina: Jurja, Ivana i Gašpara, Juraj 
rođen je god. 1525. te se jamačno pobudom ujaka Jurja Utišenića po- 
svetio svećeničkomu staležu. Nauke je polazio najprije u Krakovu, onda 
je bio na sveučilištu u Beču gdje se 1548. spominje kao baccalarius a 
1549. kao magistar, te se vazda ističe kao Hrvat (Croata). Kroz dvije 

odine zatim bavio se također naucima u Bolonji i Rimu. Dne 1. ve- 

[jače 1551. izdao je štampom u Padovi u latinskom jeziku bogoslovnu 
raspravu kojom je pobijao naučanje Ivana Kalvina protiv transsup- 
stancijacije. Tu svoju raspravu posvetio je svome ujaku Utišeniću. Oko 
godine 1556. bijaše postao prepoštom požunskim, te je kao takav veći- 
nom boravio u Beču na dvoru kraljevu uz ugarskoga kancelara. Godine 
1557. imenovan bi pečujskim biskupom, te je godine 1559. izdao štam- 
pom pastirsko pismo na svoje vjernike. Međutim, ostao je i dalje u 
Beču kao kraljevski savjetnik, dok ga nije zapalo da zastupa svoga 
kralja i gospodara na crkvenom saboru u Tridentu. 

Kralj Ferdinand bijaše 1. prosinca 1563. sazvao sabor Kraljevina 
Hrvatske i Slavonije za 13. prosinca, na kojemu bi ga zastupali kao 

TRI POTPISA JURJA DRAŠKOVIĆA 
kao biskupa pečujskoga. 
Prvi je potpis (a) na povelji kralja Ferdinanda od 27. studenoga 1557; drugi (b) na povelji istoga kralja 
od 1: listopada 1558; a treći (c) na povelji od z Kiječnja 1560. Sve tri povelje u arhivu Jugoslavenske 
akademije. 


oratori Krsto Baćani i starobudimski prepošt Ivan Kerečenji. Da li se 
sabor sastao i što se na njemu zaključilo, nije poznato. Jedan od po- 
sljednjih čina kraljevih za Hrvatsku bilo je to da je 12. srpnja izdao 
u Beču povelju kojom je uskocima u Žumberku potvrdio starije po- 
vlastice da ne plaćaju daće od svojih zemalja i da su slobodni od mit- 
ničarine i carine. 

Već na početku god. 1564. stao je kralj Ferdinand pobolijevati. 
Uza sve to vršio je neprekidno svoje vladarske poslove te je i u krevetu 
spise potpisivao. Napokon je 25. srpnja blagom smrti umro u nazočnosti 
svojih sinova Maksimilijana i Karla. Nešto pred smrt svjetovao je kralja 
stari već Franjo Baćani neka se okani rada da uzdrži zdravlje i život. 
Ali kralj mu je odgovorio: »Ne ubija me rad, za koji sam rođen, nego 
moja zla kob; naime luteranstvo Maksimilijanovo i ona zla žena Ferdi- 
nandova«. Maksimilijan je zaista očito naginjao novovjercima, tako da 
se bilo bojati da će se sasvim iznevjeriti katoličkoj crkvi; k tomu nije 
bio odan svojoj ženi Mariji, već se rado podavao pustopašnim zaba- 
vama. Ferdinand opet bijaše se 1557. potajno oženio lijepom augsbur- 
škom patricijkom Filipinom Welser, što je otac doznao tek nakon dvije 
godine kad je za nj snubio englesku kraljicu Elizabetu. 

Kralj Ferdinad bijaše još 1. lipnja 1543. u svojoj oporuci odredio 
sina Maksimilijana svojim nasljednikom u Ugarskoj (s Hrvatskom i 
Slavonijom) i Češkoj, dok će u nasljednim zemljama habsburškim vla- 
dati sva tri sina zajedno. No posljednjim kodicilom od 25. veljače 1554 
promijenio je bitno svoju oporuku odredivši diobu nasljednih ze- 
malja austrijskih. Najstarijemu sinu Maksimilijanu namijenio je 
(uz zemlje ugarske i češke krune) samo nadvojvodinu Austriju (s gra- 

dovima Steier, Hallstadt i Ischl), drugomu sinu Ferdinandu osta- 
vio je Tirol i prednjoaustrijske oblasti; dok je za najmlađega Karla, 
kojemu je tada bilo tek četrnaest godina, odredio Štajersku, Korušku, 
Kranjsku, Goricu, Trst i austrijsku Istru s Rijekom. Otac bijaše doduše 
ustanovio da se braća međusobno pomažu i tako vladaju kao da nisu 
podijeljeni, pače da bez privole najstarijega brata ne sklapaju saveza 
ni ne vode ratova već da ga pomažu u ratovima s Turcima; no uza sve 
to raspala se habsburška porodica opet na tri loze (austrijsku, štajer- 
sku i tirolsku), koje se nisu uvijek slagale ni u nutarnjim ni u vanj- 
skim poslovima. 

Po izvještajima mletačkih poslanika nije Ferdinand I i pored veli- 
kih prednosti svoga duha i značaja bio osoba koja imponira. Bio je tek 
srednjega uzrasta, prije malen, zatim vrlo mršav, a za mlađih godina 
i blijedog lica. Nos mu je bio velik, usnice (osobito donje) debele, a 
podbradak izbočen, iako ne tako jako kao u brata mu Karla. Jedino 
živahne oči oplemenjivale su inače nelijepo lice. Premda naoko slaba- 
šan, ipak je bio vješt jahač, elegantan borac kod turnira, a nada sve 
ustrajan i strastven lovac, koji je postrijeljao mnogo veprova i medvje- 
da. U tom je pogledu bio nalik na svoga djeda Maksimilijana, ma da 
i nije tražio vratolomija poput njega. Kako lovom tako i priprostim 
životom okrijepio je zdravlje, za koje su u prvo vrijeme zaista zabri- 
nuti bili. U doba kad je općenito po Njemačkoj otimalo maha uživanje 
i pijanstvo kao nikada prije, odlikovao se Ferdinand I najvećom umje- 
renošću. Premda je na užas stranih diplomata, koji bi ga pratili na 
putovanjima, ustajao ljeti u zoru, a zimi dva ili tri sata prije svitanja, 
on je izuzevši nedjelje i posljednje godine svoga života samo jedanput 
kroz dan blagovao (dakako obilato), a vina je pio jedino uz jelo. 
Za pustolovine s tuđim ženama nije mario. Svojoj zakonitoj ženi Ani, 
koja mu je do svoje smrti (27. siječnja 1547) rodila petnaestero djece, 
bio je nepokolebivo vjeran. Kad mu je ona umrla, nije se htio više ženiti, 
već je u znak žalosti za njom pustio rasti bradu koju je prije brijao. 
Uz to je za pokoj njezine duše pribivao svaki dan svetoj misi. Bio je 
iskreno pobožan, a nipošto bogomoljac. Svestrano obrazovan nije bio 
kao ni većina vladara onoga vijeka. Ipak je razumio i govorio uz ma- 
terinji jezik španjolski još njemački, latinski, talijanski i francuski. 
Umio je cijeniti znanosti i njezine zastupnike, te je prigodom svoje 
krunidbe za cara više profesora sveučilišnih u Beču imenovao plemi- 
ćima. Najviše mu bijaše ušao u volju profesor Wolfgang Lazius, 
vrstan starinar i povjesničar, koji je izdao mnogo povjesničkih izvora. 
Ferdinand ga je odlikovao plemstvom, imenovao svojim liječnikom i 
dvorskim historiografom, kao i prefektom carskih zbiraka, a na po- 
četku godine 1563. podijelio mu je i službu superintendenta ili _pro- 
tektora bečkoga sveučilišta. Ferdinand zanimao se također živio za umjet. 
nost i umjetni obrt. U Innsbrucku dao je dograditi veliki grobni spo- 
menik svoga djeda Maksimilijana u dvorskoj crkvi i poljepšati tamošnje 
nadvojvodske dvore; jednako je proširio i dogradio kraljevske dvore na 
Hradčanima (Belvederom) u Pragu i Beču. 

Da Ferdinand nije bio bolje sreće u ratovima s Turcima, kriva je 
bila najprije ta okolnost što on sam nije imao ni sposobnosti ni volje 
za ratovanje. Uopće nije on bio nikakav vojvoda te nije nikad stao na 
čelo svojoj vojsci da je oduševi i ohrabri. K tomu nije imao dovoljno 
novaca za ratovanje kao ni za uzdržavanje hrvatsko-slavonske i ugarske 
krajine koja je sezala od Karpata do Jadranskoga mora. Od Ugarske 
i Hrvatske pritjecalo mu je vrlo malo novaca, tako da je za obranu 
njihovu morao tražiti i primati obilatih priloga od čeških i austrijskih 
zemalja. Ali ni s primljenim novcima nije se valjano gospodarilo, jer 
je kralj bio suviše podatljiv, te su naročito njegovi savjetnici mnogo 
stajali. »Kraljevi savjetnici«, rekao je salzburški nadbiskup lundskomu 
nadbiskupu 1534, »ne teže ni za čim više, već da se s pravom ili ne- 
pravom obogate«. »Velik dio njih je bogat, dok je njegovo veličanstvo 
ubogo«, piše četrnaest godina poslije neki mletački poslanik. Kralj je 
morao često imanja zalagati i zajmove sklapati, za koje je opet plaćao 
goleme kamate, Svakako stoji da je redovno imao više izdataka nego 
prihoda. 

Nadovezavši na starije uredbe svoga djeda Maksimilijana zaveo je 
Ferdinand godine 1527. za svoje nasljedne (austrijske) zemlje različite 
vrhovne oblasti. Tako je uredio dvorsko vijeće (Hofrat) s kan- 
celarom (poslije s dvorskim maršalom) na čelu, koje je bilo neka vrst 
vrhovnoga sudišta ne samo za austrijske zemlje, nego i za Njemačku 
Kraljevinu, u kojoj je svoga brata zamjenjivao. Dvorsko vijeće nije 
imalo stalnoga sijela, već je pratilo vladara i njegov dvor. Isprva vije- 
ćalo je dvorsko vijeće također o općenitim vladnim i upravnim poslo- 
vima kao i o vanjskoj politici. No poslije osnovao je Ferdinand za 
raspravljanje tih posala tajno dvorsko vijeće (Geheimer Ho- 
frat), kojemu je često sam predsjedao, a zamjenjivao ga je najprije 
tridentski biskup Bernhard Cles, zatim pak vrhovni dvorski meštar 
Ivan Hoffmann. Obično je to vijeće brojilo četiri člana. Za upravu 
financija ustanovio je Ferdinand dvorsku komoru (Hofkammer), 
kojoj je bio na čelu pokladnik, a onda predsjednik. Dvorska je komora 
vršila vrhovni nadzor nad čitavim financijalnim poslovanjem monar- 
hije i doznačivala potrebne novce za vladarski dvor, za poslanike, 
za središnje oblasti i za vojsku. Dvorska je komora imala svoju po- 
sebnu kancelariju, dok je odluke dvorskoga vijeća, tajnoga (dvorskog) 
vijeća, kao i zapovijedi vladareve izdavala i otpremala dvorska 
kancelarija s vrhovnim kancelarom. Napokon je Ferdinand god. 
1556. osnovao dvorsko ratno vijeće (Hofkriegsrat), kojemu 
je bilo unovačivati, opremati i opskrbljivati vojsku, uzdržavati tvrđave 
i oružane, te uopće voditi sve vojničke poslove. 

Kako su zemlje ugarske i češke krune bile sjedinjene s austrijskim 
zemljama jedino po osobi kralja Ferdinanda, naime persona Inom 
unijom, ostale su u njima i dalje prijašnje oblasti, kao kraljevske kan- 
celarije (ugarska i češka), komore (također ugarska i češka) itd. Ali već 
Ferdinand pokušao je personalnu uniju barem u nekim stvarima pre- 
tvoriti u realnu, te sve zemlje svoje monarhije što tjesnije združiti. 
Najprije je htio da zastupnike pojedinih sabora (iz austrijskih, ugar- 

skih i čeških zemalja) okupi u zajedničke sabore, gdje bi se poglavito 
vijećalo o obrani. od Turaka. Kad mu se to izjalovilo, počeo je ugar- 
ske i češke oblasti podređivati dvorskim vijećima, komori i kancelariji, 
ili je opet dvorskim oblastima povjereno obavljanje ugarskih i čeških 
posala. Tako je ugarsku i češku komoru polagano podredio dvorskoj 
komori, a i ratne poslove usredotočio je napokon u dvorskom ratnom 
vijeću. Njegovu nastojanju opirala se najviše Ugarska, osobito pak 
onda kad se dvorska kancelarija uplitala u ugarske poslove. Odatle i 
česte tužbe ugarskih sabora na njemačke savjetnike kraljeve, kao i 
zahtjev da se u ugarskim poslovima kralj posavjetuje s ugarskim 
savjetnicima. 

Baš to uplitanje dvorskih ili »centralnih« oblasti u ugarske po- 
slove bio je glavni povod da vladanje kralja Ferdinanda nije Ugrima 
bilo poćudno. K tomu je kralj malo zalazio u zemlju, a kad bi došao, 
nije općio s velikašima i plemićima onako pouzdano kako su ovi bili 
vikli za prijašnjih kraljeva. Prigovaralo se još kralju da se dovoljno ne 
brine za obranu Ugarske od Turaka, da poplavljuje zemlju stranim voj- 
nicima i njemačkim vojskovođama koji narodu nanose više štete nego 
i sami Turci. Napokon su ga krivili i stoga da ne poštiva stara prava i 
slobodu Ugarske. Spoticali su mu što redovito ne saziva ugarski sabor, 
pače što mimo sabora traži ratnu daću od županija. Najviše pak pri- 
govaralo se i rogoborilo što se mislilo da snuje oboriti staru konstitu- 
ciju ugarsku i ukinuti dostojanstvo palatina, koje se smatralo paladijem 
državnoga ustava. I zaista nije kralj nakon smrti palatina Stjepana 
Batora (1531) sve do godine 1554. htio popuniti te časti; tako isto nije 
po smrti Tome Nadažda (1562) imenovao novoga palatina, premda je 
to narod odlučno tražio. 

Za Hrvatsko Kraljevstvo bilo je vladanje kralja Ferdinanda uopće 
korisno. I sam kralj, kao i njegove nasljedne pokrajine (Kranjska i 
Štajerska), s kojima je Hrvatsko Kraljevstvo na zapadu međašilo, ni 
donijele su mnogo da ostaci Hrvatskoga Kraljevstva nisu postali plije- 
nom silnoga sultana Sulejmana. Dakako da te žrtve nisu prinosile iz 
puke ljubavi ili samilosti za tužne Kraljevine Hrvatsku i Slavoniju, nego 
poglavito zato jer su one bile predstraže za njihovu sigurnost. Braneći 

rvatsku i slavonsku krajinu odbijale su podjedno Turke od svojega 
praga, te nisu tako teško osjećale posljedice turskih provala. 

Sam kralj Ferdinand kao da je uviđao što mu Hrvatsko Kraljevstvo, 
ma i iskidano, vrijedi kao predstraža i branik nasljednih pokrajina i 
čitavoga zapadnog kršćanstva. On je stoga poštivao njegova stara prava 
i povlastice, te je redom namještao za banove vrsne muževe kao što 
su bili Ivan Karlović. Tomo Nadaždi, Petar Keglević, Nikola Zrinski i 
Petar Erdedi. Od smrti Karlovićeve (1531) pa do konca 1537. ne bijaše 
doduše popunio banskoga dostojanstva; ali tomu bilo je uzrok više ne- 
povjerenje nižega hrvatskog plemstva prema domaćim velikašima nego 
težnja kraljeva da ukine tu svetinju hrvatskoga naroda. A da je kralj 
osobito pazio na to da ban bude poćudan hrvatskomu narodu, svjedoči 
najbolje njegov poziv od 1527. kojim je zatražio od hrvatskoga sabora 

neka mu imenuje »nekoliko zgodnih i za takvu (bansku) čast dostojnih 
lica« (ut ipsi aliquot personas idoneas et tali officio dignas indicent) 
da bi između njih mogao imenovati bana. 

Konačnim pristupom Hrvatskoga Kraljevstva pod okrilje Habsbur- 
govaca i prislanjanjem uz nasljedne pokrajine austrijske za zajedničku 
obranu od turske sile ojačalo je Hrvatsko Kraljevstvo također svoju 
samosvojnost prema Ugarskoj. Ta već hrvatski sabor od 1527. tražio je 
od Ferdinanda da Hrvatsku sjedini s nasljednim pokrajinama austrij- 
skim. To se doduše nije dogodilo; ali je H rvatsko Kraljev- 
stvo odsad stalo kolebati između ugarske krune 
svetoga Stjepana i rečenih austrijskih zemalja. 
I baš to kolebanje ispunjuje znatan dio hrvat- 
ske povjesnice za posljednja četiri stoljeća. 


XII 


MAKSIMILIJAN (II) 

Kralj Maksimilijan i nadvojvoda Karlo; nove borbe s Erdeljem i Turcima; 
pad grada Krupe (23. lipnja 1565) i pobjeda bana Petra Erdeda kod Obre- 
ške (10. rujna 1565). šesta vojna Sulejmana II na Ugarsku i pad Sigeta 
(7. rujna 1566). Smrt bana Petra Erdeda (26. travnja 1567); hrvatskim bano- 
vima postadoše biskup Juraj Drašković i knez Franjo Frankapan Slunjski; 
hrvatski sabor u Zagrebu (21. rujna 1567). Mir sa sultanom Selimom II na 
osam godina (17. veljače 1568). — Banovanje Jurja Draškovića i Franje 
Frankapana Slunjskoga (1567—1572). Zavjera protiv kralja Maksimilijana 
(1568—1569) i smrt Ivana Sigismunda (14. ožujka 1571); izbor Stjepana Ba- 
tora za erdeljskoga vojvodu (25. svibnja 1571). Mletačko-turski rat radi Cipra 
(1570—1573); kršćanska pobjeda kod Lepanta (7. listopada 1571). Krunidba 
nadvojvode Rudolfa za kralja ugarskoga i hrvatskoga (25. rujna 1572). — 
Seljački pokreti u Slavoniji (1565—1572); velika seljačka buna u Slavoniji 
i u susjednim slovenskim zemljama (29. siječnja do 9. veljače 1573); smrt 
Matije Gubca i parnica protiv ostalih seljačkih vođa (1573—1574). — Borbe 
s Turcima god. 1573. i 1574; Juraj Drašković dobiva za druga Gašpara Ala- 
pića (19. prosinca 1574). Kralj Maksimilijan povjerava Ugarsku i Hrvatsku 
bratu Karlu (6. veljače 1575); sin njegov Rudolf okrunjen češkim kraljem 
(22. rujna 1575) i njemačkim (1. studenoga 1575); Maksimilijan uzalud se 
trudi da steče poljsko prijestolje. Ponovna turska četovanja u Hrvatskoj 
god. 1575; poraz i smrt Herbarta Auersperga kod Budačkoga (22. rujna 
1575); pad Bužima (lipnja 1576) i Cazina (18. srpnja 1576). Smrt cara i kralja 
Maksimilijana (12. listopada 1576). 

MAKSIMILIJAN (II) 
(1564—1576) 


KRALJ MAKSIMILIJAN I NADVOJVODA KARLO; NOVE BORBE 
S ERDELJEM I TURCIMA; PAD GRADA KRUPE (23. LIPNJA 1565) I 
POBJEDA BANA PETRA ERDEDA KOD OBREŠKE (10. RUJNA 1565). 
ŠESTA VOJNA SULEJMANA II NA UGARSKU I PAD SIGETA (7. RUJ- 
NA 1566). SMRT BANA PETRA ERDEDA (26. TRAVNJA 1567); HRVAT- 
SKIM BANOVIMA POSTADOŠE BISKUP JURAJ DRAŠKOVIĆ I KNEZ 
FRANJO FRANKAPAN SLUNJSKI; HRVATSKI SABOR U ZAGREBU 
(21. RUJNA 1567). MIR SA SULTANOM SELIMOM II NA OSAM GO- 
DINA (17. VELJAČE 1568). Maksimilijanu bijaše trideset i sedam godina 
kad ga je zapalo vladanje u Njemačkom Carstvu, u nadvojvodini Austri- 
ji,u Ugarskoj i Hrvatskoj i napokon u zemljama češke krune. Od godine 
1548. bijaše oženjen svojom bratučedom Marijom, kćerju cara i kralja 
Karla V, sa sestrom španjolskoga kralja Filipa II, pa je tako bilo moguće 
da bi ga jednom mogla zapasti i španjolska baština. Podložene zemlje i 
narodi mnogo su očekivali od novoga kralja i cara. Kako je Maksimilijan 
za očeva života rado drugovao s protestantima, pače njima i naginjao, 
nadali su se protestantski Nijemci da će prigrliti novo vjerovanje. Ugri 
opet i Hrvati, sjećajući se da je sudjelovao u ratovima svoga tasta Karla 
V. te da ga je tri godine mudro i odlučno zastupao kao namjesnik u Špa- 
njolskoj, zatim da je i svoga oca više puta uspješno zamijenjivao u 
Ugarskoj, radosno su pozdravili novoga vladara, koji se uz to odlikovao 

veselom i prijaznom ćudi svojom. Osobito se očekivalo da će se odluč- 
nije od oca svoga ponijeti prema Turcima, a nipošto moljakati za mir 
ili primirje kako je to dosad bivalo. 

U vjerskim poslovima ponio se, međutim, Maksimilijan kao vladar 
tako da se nijesu ispunile ni nade novovjeraca a ni bojazni pravovjernih 
katolika. S političkih razloga nije prigrlio protestantske nauke, već je 
ostao u katoličkoj crkvi, težeći ipak neprekidno da utre put sporazumu 
između starovjeraca i novovjeraca. Stoga je gledao da bi protestanti pri- 
znali biskupsko uređenje i barem donekle vrhovnu vlast papinsku; ka- 
tolici opet da bi ukinuli neke obrede, prihvatili Lutherovu nauku o 
spasenju, te dopustiti svjetovnjacima primanje svete pričesti pod obim 
prilikama i ženidbu svećenicima. Međutim, tome nastojanju njegovu oko 
zbliženja obiju vjera opirali su se i papa Pio V i protestanti, pa tako 
nije Maksimilijanu ostalo drugo nego da snošljivošću ublaži opreke iz- 
među katolika i novovjeraca. 

Kad je Maksimilijan primio vladanje u Ugarskoj i Hrvatskoj, naj- 
mlađi je brat njegov Karlo (rođen 3. lipnja 1540. u Beču) postao vladar 
nutarnjo-austrijskih zemalja, kao Štajerske, Kranjske (s Rijekom i 
austrijskom Istrom) i Koruške. I Karlo je poznavao prilike u Ugarskoj 
i Hrvatskoj, jer ga bijaše otac god, 1562. za svoga izbivanja u Njemač- 
koj imenovao regentom obiju kraljevina, te je mladi nadvojvoda još 
u srpnju 1563. izvješćivao svoga oca o poslovima tih kraljevina. Sada 
pak zapala ga je zadaća da se uz brata, kralja Maksimilijana još više 
zanima za sudbinu Hrvatske i Slavonije, jer je o njima zavisio mnogo 
i udes njegovih vlastitih zemalja. Tako je Hrvatsko Kraljevstvo zapravo 
dobilo dva zaštitnika iz porodice Habsburga: Maksimilijanu bilo 
je braniti našu zemlju kao krunjenomu kralju, a nadvojvodi Karlu po- 
magati je kao najbližemu susjedu i neposrednomu gospodaru Štajerske, 
Kranjske i Koruške. K tomu je Karlo više puta zamjenjivao i brata 
Maksimilijana kad je taj boravio u Češkoj i Njemačkoj. 

Čim je Maksimilijan nakon očeve smrti preuzeo vladanje, odmah je 
sutradan (26. srpnja 1564) izdao proglas na narod u Ugarskoj i Hrvat- 
skoj, kojim je obznanio nastup na prijestolje te ga pozvao da mu se 
pokorava. Zato će ga kralj i braniti od vanjskih neprijatelja, i poštivati 
i štititi njegove privilegije i sloboštine. »No budući da je neprijatelj 
(Turčin) svaki trenutak spreman kad mu se pruži prilika, to nam je 
budno paziti da se iznenada ne dogodi kakva šteta ovomu kraljevstvu. 
Stoga vašoj vjernosti nalažemo i zapovijedamo da četama i ratnim spra- 
vama budete opskrbljeni tako da ako možda, što ipak ne očekujemo, 
i pored mira s Turcima iznenada zaprijeti odnekud kakva pogibelj, bu- 
dete smjesta na prvu našu zapovijed pripravni za obranu svoju i našega 
kraljevstva.« 

Glavno je bilo pitanje hoće li se održati mir s Turcima kako ga 
bijahu god. 1562. utanačili pokojni kralj Ferdinand i sultan Sulejman 
11? Turci su po svom državnom pravu smatrali da je smrću kralja Fer- 
dinanda sklopljeni mir izgubio svaku vrijednost; stoga je veliki vezir 
Ali smjesta pozvao u Carigrad stolujućega poslanika carskoga Albrechta 

SULTAN SULEJMAN II 
Po bakrorezu Danila Hopfera, slikara i bakroresca (+ 1536) 


Wysa neka opomene svoga gospodara da namiri zaostali danak za po- 
sljednje dvije godine i obnovi mir za preostalih još šest godina. Me- 
đutim, bijaše i Maksimilijan skupio u Beču vijeće uglednih velikaša 
oko sebe da s njima odluči o miru ili ratu. Knez Nikola Zrinski, tada 
kapitan grada Sigeta, zagovarao je žarkom besjedom rat, dok je većina 
ostale gospode predlagala da se drži i dalje mir s Turcima i da se sul- 
tanu pošalje zaostali danak. Kad je nato stigao na kraljevski dvor još 
i turski čauš Bali da u ime Sulejmanovo čestita Maksimilijanu nastup 
na prijestolje, te mu izjavio kako je sultan spreman i dalje držati mir 
uz dotadanje uvjete, bio je i Maksimilijan već posve privolio miru. Ali 
uto planu rat s erdeljskim vojvodom Ivanom Sigismundom Zapoljom 
kad je njegov kapitan Stjepan Bator 3. listopada 1564. zavladao gradom 
Satmarom te onda osvojio i Nagybanyu. Ohrabren tim započeo je i 
sam Ivan Sigismund ratovanje, provalivši na čelu od 12.000 momaka, 
kojima se bijaše pridružilo 6000 Turaka, u oblast između Erdelja i To- 
kaja. Tu je redom otimao mjesta i gradove, prešao preko Tise, te udario 
već prema Košicama kad ga žestoke kiše i nastajuća zima prisiliše na 
povratak u Erdelj. 

Kralj Maksimilijan bijaše nakon pada Satmara poslao u Carigrad 
za svoga poklisara nekadanjega mletačkoga tumača Mihajla Černovića 
da namiri dužni danak i da tuži erdeljskoga vojvodu kao kršitelja mira. 
Uz to je skupio vojsku od 7000 konjanika i pješaka te podigao na noge 
plemstvo sjevernougarskih županija. S tim su četama Andrija Bator i 
Lazar Schwendi (koji je prije služio Karla V i sina mu Filipa II) sred 
ciče zime na početku veljače 1565. započeli navalu na oblasti Ivana 
Sigismunda. Za tili čas osvojili su znameniti Tokaj i tvrđu Serenč, 
zatim su preoteli mjesta prošle jeseni izgubljena, pa su se tako prikučili 
međama Erdelja. Sada se Ivan Šigismund tako prepao da je brzo poslao 
u Satmar svoje poklisare, da pregovaraju o miru. Oni su zaista utana- 
čili 13. ožujka pogodbe mira po kojima bi vojvoda morao ustupiti caru 
ne samo Tokaj nego još Munkač i Hust s Marmarošem, dok bi do smrti 
svoje zadržao Biharsku županiju s Velikim Varadinom. Vojvodin po- 
uzdanik Stjepan Bator poslan bi 24. ožujka u Beč da se utanačeni mir 
potpiše, ali uto se je Ivan Sigismund predomislio, jer bijaše dočuo da ga 
sultan ne će odbaciti već nasuprot pomagati. 
janov poslanik Mihajlo Černović primljen bi od sultana 
prvi put 4. veljače 1565. Tom je prigodom predao danak za dvije go- 
dine i zahtijevao da se kralju povrate mjesta minule jeseni oteta. Su- 
lejman bijaše po naputku velikoga vezira Ali-paše spreman dopustiti 
daljnji mir za osam godina; uz to će erdeljskomu vojvodi zapovjediti 
da vrati lanjske godine oteta mjesta osim Nagybanye i da više ne udara 
na kraljevo područje. S tom odlukom pošao je Černović u Beč, a pratio 
ga je čauš Hidajet koji je imao kralju predložiti turski ugovor o miru. 
Ali uto stiže sultanu vijest da je Lazar Schwendi s kraljevom vojskom 
osvojio Tokaj. To razljuti sultana tako da je poslao dva čauša za put- 
nicima da ih natrag u Carigrad pozovu. Iskalivši svoj jad i zaprijetivši 
kralju, pusti ih opet na put. Došavši u Beč izjavi čauš Hidajet u sulta- 
novo ime da mira ne može biti dok kralj ne vrati Tokaja i Serenča. 
Uz to objavi da je sultan zapovjedio paši budimskomu i temešvarskomu 
da Ivanu Sigismundu priteku u pomoć. 

Dok je temišvarski paša zametnuo borbu s kraljevskim kapitanom 
Schwendijem, podigao se bosanski paša Mustafa Sokolović da 
po nalogu iz Carigrada udari na Hrvatsku. Taj put odabrao je za plijen 
znameniti grad Krupu na desnoj obali Une, koji je pripadao Krčei 
Nikoli Zrinskomu, ali je u pogledu obrane stajao pod zapovjedništvom 
kapitana u Bihaću. God. 1563. predlagao je vrhovni krajiški kapitan 
Lenković da se grad Krupa, u kojem je tada bilo samo 40 vojnika, 
naprosto razvali da se Turci u njoj ne ugnijezde. Međutim to nije uči- 
njeno, već je grad ostao, zaštićen tek od 28 vojnika kojima je zapovije- 
dao vojvoda Matija Bakić. Sokolović došao je pod Krupu 4. 
lipnja s vojskom od 4000 Turaka, utaborio se pod gradskim brdom i u 
dolini uz potok Krupicu (Krušnicu), te onda opasao grad, pošto je 
vojvoda Bakić odbio poziv da se sa svojom četom preda. Još istoga 
dana stadoše Turci udarati na grad topovima, spalivši prije most pod 
gradom, čardake i mlinove. Bihaćki kapitan Kronschall razglasio je 
smjesta opasno stanje Krupe otvorenim hrvatskim pismom na sve bliže 

u prvoj polovici XVI stoljeća. Iz putopisa Benedikta Kuri- 
pešića »Itinerarium Wegraysz« od god. 1531. 


kapitane i hrvatsku vlastelu; a osobito se obratio za pomoć vrhovnom 
kapitanu čitave krajine Ivanu Lenkoviću posebnim listom, na kojemu 
je glagoljskim i velikim čitljivim slovima bilo zapisano: »Noć tr dan 
nek se nosi ta list u pošte pred prestanja u Černomalj brzo tr brzo.« 
I kapitan kneza Nikole Zrinskoga, po imenu Petar Farkašić, pisao je 
odmah 5. lipnja iz Mrežnice vrhovnom kapitanu Ivanu Lenkoviću ovo 
hrvatsko pismo: »Vzmožni i zveličeni gospodine, služba moja ponizna 
da je preporučena vašemu gospodstvu, kako momu milostivomu gospo- 
daru. Neka zna vaše gospodstvo, kako mi ovu uru dojde list od kapi- 
tana bihaćkoga, gospodina Kronšala, kako je dotegnul k njemu stražac 
iz Krupe, ki je mosta čuval, i povidal je, da su Turci Krupu odseli. 
Zato, vaše gospodstvo, k tomu prigledajte, kako vas je najbolje Bog 
naučil, zašto oni siromasi, ki su u nutreh od Boga i od vašeg gospod- 
stva pomoći čekaju. A gospodine milostivi, u nutra je Matijaš Bakić, 
ki je vojvoda, i š njim je junakov 28, a Tihić, ki mu je tovariš, ki je 
drugi vojvoda, ta je bil s ostalimi junaci izašal van, dohodil je k meni 
pinez prositi, a ja mu ih nisam imal odkuda dati. I to je jure šesti 
dan, kako je prošal u nutra. Bojim se, da je i on poginul na putu u 
nutra gredć i s junaci; zač da bi nepoginul, bil bi glas od njega kakov 
godire, ako prem je u nutra ulizal. Zato, gospodine milostivi, k tomu 
priglejte, kako je vaše gospodstvo Bog naučil. I ja sam onomadne i po 


320 ČETVRTO DOBA 


dva krat za nju (Krupu) pisal tamo, da bi k njoj bolje prigledali; i 
kako su ju onomadne Turci jagmili s ognjenimi strilami, da bi k njoj 
bolje plaćom prigledali. Da, gospodine milostivi, ništar se nemari, a na 
ovoj nijednoj krajini ni teže nijednim siromahom, nego onim ki su u 
Krupoj. Da, oto bojim se, da ne bude ni Krupe ni 
njih, ki su u njoj. A, milostivi gospodine, ako ih se sada 
neuzmete, ote svi van pojti iz nje, ako k njimi neprigledate boljom 
plaćom nego drugim. Zašto, gospodine milostivi, znate, da je njim naj- 
teže od sih drugih. I da sam vašemu gospodstvu preporučen. Dan v 
Mrižnici, 5. juna 1565. Sluga vašega gospodstva Petar Farkašić.« Dva 
dana zatim, 6. lipnja, vapi bihaćki kapitan Kronschall opet za pomoć. 

Vijesti o dolasku Turaka pod Krupu uzbunile su čitavo Kraljev- 
stvo Hrvatsko. Sabor slavonski bijaše još 8. travnja ustanovio da se 
1. svibnja okupe radnici koji su bili određeni za utvrđivanje krajiških 
mjesta u Hrvatskoj. Sada je pak u tolikoj opasnosti ban Petar Erdedi 
pozvao sav narod na oružje. I vrhovni kapitan za čitavu krajinu Ivan 
Lenković činio je sve moguće za obranu podsjednutoga grada. Njegov 
namjesnik u hrvatskoj krajini Herbart Auersperg imao je pohitati u 
pomoć, a namjesnik za slavonsku krajiau Vid Halek morao je poslati 
što više konjanika. Dne 15. lipnja 1565. stoji već Herbart Auersperg 
pred Pećima kod Kladuše (»im veldt Turka Michala Petsch«, »Mihajla 
Turka Peć) te obavješćuje Lenkovića o prilikama u Pounju. Još 17. 
lipnja nalazimo Auersperga u logoru kod Peći, gdje je jamačno bilo 
zbiralište svih četa. Ovamo je došla banska četa bana Petra Erdeda, 
koji radi bolesti nije u taj mah sam mogao doći; tu su se našli na okupu 
mladi knez Franjo Frankapan Slunjski, zatim Petar Farkašić, vojvoda 
kneza Zrinskoga u Hrvatskoj, i napokon Vuk Ghiczy, zapovjednik Na- 
daždova grada Stjeničnjaka. I upravitelj Kranjske, po imenu Jobst 
Gallenberg, doveo je 3000 momaka. Tako se skupila čitava vojska od 
nekih 7000 ljudi, koje je onda Herbart Auersperg odveo k Uni, gdje 
ga nalazimo utaborena još 22. lipnja nasuprot grada Krupe uz lijevu 
obalu rijeke (bei Khrup sero disshalb des Wassers Uhna). Oba tabora, 
kršćanski i turski, bili su tako blizu da su vojnici iz jednoga u drugi 
ne samo pucali, nego i međusobno dovikivali i na mejdan izazivali. 

Malena posada u gradu Krupi prepatila je međutim strašne ne- 
volje. Turci sipali su od prvoga časa toliku vatru na grad da im je oko 
16. lipnja ponestalo topovskih zrna. Sokolović poslao je po zairu u 
Banjaluku i Sarajevo, a dotle je udarao na grad komadima od olova 
i kamenjem, koje su mu cigani u rastaljenu olovu močili. Primivši nove 
zaire i okupivši nove čete, tako da je napokon bilo pod gradom oku- 
pljeno do 20.000 Turaka, svom je žestinom jurišao da tvrdu Krupu što 
prije osvoji. U samom gradu bilo je 22. lipnja od 28 junaka već šest 
teško ranjenih, a među njima sam vojvoda Bakić. Istoga dana spustiše 
iz grada dva junaka po konopu niz gradski zid da Auerspergu i ostalim 
kršćanskim vojvodama prikažu nevolju posjednutih. Hrane da ima u 
gradu dovoljno, ali protiv turske sile ne mogu se više ni jedan dan 
održati, to manje što su Turci na više mjesta gradske zidine razvalili 
i jednu kulu na dva mjesta potkopali. 

U kršćanskom taboru zahtijevali su Franjo Frankapan Slunjski, 
Petar Farkašić i Vuk Ghiczy da se gradu svakako pomogne. Kako se 
ravno preko Une nije moglo preći, jer bi od turskih topova najveći 
dio vojske izginuo, predlagali su Slunjski i Farkašić da će oni sa 1000 
pješaka i 1000 konjanika dalje na sjeveru prema Novigradu preći preko 
Une pa Turcima zaći za leđa. Ali Auersperg nije im to dopustio. Nato 
su Slunjski, Farkašić i Ghiczy htjeli samo sa svojim vlastitim konjanici- 
ma da pokušaju sreću, ali im je Auersperg zaprijetio smrtnom kaznom 
ako bi to poduzeli. On se očito bojao da đi tim smjelim pokusom nje- 
gova vojska znatno oslabila, pa da bi onda Turci nakon pada Krupe 
lako mogli zauzeti i sam Bihać. Radi toga uzmaknuo je uz Unu prema 
Ostrošcu da bude bliže gradu Bihaću. 

Tako osvanu 23. lipnja 1565. Rano ujutro doprla je u grad mala 
četica od 20 junaka da pomaže podsjednutima. Juriš turski trajao je 
toga dana od zore do tri sata poslije podne. U to doba provalili su 
Turci u grad, u kojemu je ostalo samo sedam branitelja zajedno s Ba- 
kićem. Vojvoda odlučio je boreći se prokrčiti sebi put iz grada. Četiri 
mu druga poginula su u borbi; on sam sa dva druga dopro je sretno do 
Une ali kad ju je htio pregaziti, utopio se u njoj jer je bio teškog 
tijela. 

Padom Krupe zaprijetila je velika pogibelj ne samo Bihaćkoj kapi- 
taniji (osobito gradovima Bihaću, Ripču, Soholcu i Ostrošcu), nego i 
svoj krajini hrvatskoj i slavonskoj. Dok se Mustafa-paša Sokolović za- 
jedno sa hlivanjskim sandžakom spremao na Bihać, dotle su opet po- 
žeški sandžak i Ferhat-beg udarali na slavonsku krajinu. Dne 1. srpnja 
javlja Vid Halek iz Križevaca kako su požeški sandžak i Ferhat-beg 
obnovili i utvrdili razvaljeni grad zagrebačkoga biskupa Sopje na Dravi, 
tri milje niže Virovitice između Brezovice i Slatine; zatim Tako je 1500 
konjanika i pješaka pred nekoliko dana iz okoliša pakračkoga prešlo 
preko nabujale Čazme te četovalo sve do Gradeca kod Križevaca, odakle 
su sretno prošle subote (30. lipnja) suzbijeni. Vrhovni kapitan Ivan 
Lenković zahvaljuje se opet 4. srpnja iz Črnomlja štajerskim staležima 
za dopuštenih 600 puškara za obranu Bihaća, Hrastovice i drugih hrvat- 
skih i slavonskih mjesta, pa ih moli da rečenih 600 puškara što prije 
u Zagreb pošalju, jer bosanski sandžak Sokolović još uvijek s čitavom 
vojskom, topovima i bojnim spravama stoji pod Krupom da je obnovi 
i utvrdi. Nedavno je pozvao Ostrožac na predaju, a sada prijeti Bihaću 
i Ripču. Hlivanjski sandžak skuplja svoju vojsku kod Gračaca pa će 
zajedno sa Sokolovićem udariti na Bihać. Lenković javlja nadalje iz 
Otočca u Kranjskoj 21. srpnja istim štajerskim staležima kako je čuo 
sa više strana da je hlivanjski sandžak s mnogo četa i nekoliko sprava 
za kršenje zidova udario prema Bihaću i Ripču; a druga četa turska 
prešla je kod Kostajnice Unu te se utaborila na hrvatskoj strani. Mu- 
stafa Sokolović napokon ovih je dana jedan dio svoje vojske i topova 
odveo ispred Krupe, ne zna se kuda. Napokon 26. srpnja piše Lenković 
iz istoga Otočca kralju Maksimilijanu da se naumljeni jarak oko Bi- 
haća sada ne može iskopati, jer se dvije jake vojske spremaju udariti 
na Ripač i Bihać. 

Dok su krajiški vrhovni kapitan i njegovi namjesnici svu snagu 
okupili da obrane Bihaćku kapitaniju, ban je Petar Erdeda sa svojim 
četama, koje se bijahu vratile iz Hrvatske, pošao prema Susjedgradu 
da uvede Franju Tahija u taj grad. Dne 2. srpnja stajali su ban i Tahi 
na polju ispod toga grada; u njihovoj vojsci bilo je nekoliko stotina 
Lonja i više stotina hajduka, haramija i seljaka. Imali su i tri topa 
da biju grad. Ali 3. srpnja pod večer prije sunčanoga zapada podig o 
se oko 3000 susjedgradskih kmetova protiv te vojske. U ljutom kreševu 
biše banske čete i tahijevci razbijeni. Mnogo ih je poj inulo, a mnogo ih 
bi zatjerano u Savu, gdje su se utopili. Kmetovi ugrabili su silan plijen, 
pa i ona tri topa koje su onda u Susjedgrad odvukli. U boju poginuo je 
dvorski bana Petra Erdeda, po imenu Juraj Gušić; rana pak teških i 
lakih dopanuli su sam Franjo Tahi i najstariji sin njegov, zatim sin Ala- 
pićev, Petar Keglević, Petar Ratkaj, Janković, i mnogi drugi plemići. 
Nema sumnje da su taj napadaj kmetova na bana i Tahija pokrenuli 
protivnici Tahijevi, koji su s njim parbili za Susjedgrad, a svima na čelu 
tadanji banovac slavonski Ambroz Gregorijanec. 

Da se kazne krivci ovoga seljačkog pokreta, a uz to da se nešto 
uradi za obranu kraljevstva od Turaka, sazvan bi hrvatsko-slavonski 
sabor u Zagreb za 25. srpnja 1565. Tu se ban Erdedi oborio na sve one 
koji se nisu pokoravali njegovim zapovijedima (qui rebelles in mandatis 
sunt). Tražio je, da se opravdaju svi oni koji su se kratili poći na 
vojnu protiv Turaka i pod Susjedgrad. Plemićki suci izrijekom su iznijeli 
imena onih plemića koji se za podsade Krupe nisu pokorili banskim 
nalozima. Dosadanji banovac Ambroz Gregorijanec skinut bi sa svoje 
časti, a mjesto njega imenovan za banovca Ivan Forčić od Butine vasi. 
Napokon bi zaključeno da »svi staleži i redovi na prvu zapovijed 
gospodina bana pod prijetnjom kazne moraju ustati kako protiv Turaka 
tako i protiv drugih odmetnika« (ut omnes status et ordines ad primum 
mandatum domini bani tam contra Turcas quam alios rebelles sub 
poena insurgant). Još bi dopuštena ratna daća od tri forinte u dva 
roka (izuzev Križevačku županiju), zatim je određeno o popravku i 
utvrđivanju nekih gradova (Koprivnice, Đurđevca, Preseke, Gumnika) i 
ustanovljena cijena za živež koji se prodavao vojnicima. No zato su 
zahtijevali staleži neka vrhovni kapitan Ivan Lenković ne dopušta voj- 
nicima potlačivati »nevoljne plemiće«. 

Odmah nakon svršena sabora podigao je ban Petar Erdedi čitavo 
plemstvo na oružje. Skupio je do 3000 konjanika i pješaka da s njima 
provali u turske krajeve između Stupčanice, Velike i Moslavine prema 
Pakracu, da potraži Ferhat-bega i di se osveti Turcima za osvojenu 
Krupu. U banovoj vojsci bili su Ivan Đulaj iz Vinice, braća Mate i 
Šimun Keglević, zatim Ivan Alapić, Ivan Gesti i mnogi drugi hrabri 
plemići. Međutim bijaše se i bosanski paša Mustafa Sokolović uvjerio 
da ovaj put Bihaćke kapitanije uzeti ne može, pa je stoga svu svoju 
vojsku od 12.000 ljudi preveo preko Save te udario uz Lonju i Glogov- 
nicu prema Križevcima. Ali na tom četovanju namjerio se na njega kod 
Obreške (blizu Ivanić Kloštra i Marče) ban Erdedi sa svojom voj- 
skom i 10. rujna održao nad njim sjajnu pobjedu. 

Savremeni Vramec javlja o pobjedi bana Erdeda ovako: »Gospodin 
Peter Erdedi, slovenski i hrvatski ban, Mustafu Sokolovića bosanskoga 
bega na Obreškom s malimi ali dobrimi vitezmi 27.000 Turaka pobi, 
raztira i vnoge Turke ali sužnje polovi, s velikim dobičkom domov nazaj 
se srećno i zdravo vrnuše«. I drugi savremenik, biskup ugarski Franjo 











MEHMED SOKOLOVIĆ 


veliki vezir turski 


Forgač, spominje tu pobjedu, ističući kako je Erdedi sa svojih 1000 
konjanika i 4000 pješaka razbio kod rijeke Štupčanice (apud fluvium 
Stupcheniciam) bosanskoga pašu i njegovih 18.000 konjanika. Banu je 
bilo u prilog bregovito tlo i gusta šuma zgodna za pješake. I mletački 
poslanik na carskom dvoru Leonardo Contarini javlja svome duždu 
o sjajnoj pobjedi bana Erdeda. U pismu od 22. rujna 1565. piše on 

kako je ban Erdedi sa 5000 vojnika udario na pašu bosanskoga i nje- 
govih 12.000 konjanika; nakon žestokoga i duljega boja potjerao je pašu 
u bijeg ubivši preko 2000 Turaka i zarobivši mnogo njih. Progoneći pašu 

risilio ga je da se zatvori u maleni kaštel koji sada ban podsjeda; 
Kako ban piše, nada se on naskoro zarobiti pašu zajedno s preostalom 
vojskom njegovom. Po kazivanju potonjega Istv4nffya zgodila se je bitka 
blizu Obreške kod rijeke (Lonje, Glogovnice ili Čazme). Ban Erdedi 
nahrupio je na Turke o podne kad su baš blagovali, tako da su Turci 
zatečeni nagnuli u bijeg prije nego što je i došlo do pravoga kreševa. 
Pobjeda bila je tako zamašna da su četovanja turska u one krajeve za 
neko vrijeme prestala. Slavodobitni ban Erdedi nagrađen bi od kralja 
Maksimilijana tim, da je kralj 11. listopada 1565. njega i njegove po- 
tomke uzvisio na grofovsku čast. 

Međutim je kralj Maksimilijan još nastojao da se sa sultanom po- 
godi. U to ime vratio se njegov poslanik Černović još 27. lipnja 1565. 
u Carigrad. No već sutradan umre tu dosadanji veliki vezir Ali-paša 
koji je zagovarao mir, a prvim vezirom postade (28. lipnja) ratoborni 
Mehmed Sokolović, jedan od najznamenitijih muževa u povje- 
snici osmanlijskoj, koji je bio bliži svojak trima sultanima te je sve 
do smrti svoje (# 11. listopada 1579) upravljao Turskim Carstvom. Bio 
je podrijetlom iz Bosne (rođen oko 1509), ne zna se posve izvjesno 
da li iz same Bosne ili iz Hercegovine.* Još mladićem došao je u Cari- 
grad, gdje je postao sultanovim dvorjanikom, a poslije poglavicom so- 

olara i štitonoša. Godine 1546, nakon smrti Hajredin Barbarosse ime- 
novan bi od Sulejmana II kapudan-pašom, naime admiralom turske 
mornarice, koju je čast obnašao sedam godina. Nakon toga postao 
je beglerbeg od Rumelije, zatim treći vezir, a godine 1562. oženio ga je 
sultan svojom unukom Esmi-hanom, kćerju potonjega sultana Selima II. 
Mletački poslanik Andrija Dandulo prikazuje ga kao čovjeka osobito 
pohlepna za blagom, koji nije nikomu prijatelj nego radi samo za svoju 
korist. Drugi poslanici opet ističu njegovu strpljivost, mirnoću i razbo- 
ritost, kao i oštroumnost pri obavljanju državnih posala. 

Novi vezir Mehmed Sokolović nije htio ni čuti za mir ako Maksi- 
milijan Tokaja ne ustupi što ovaj nije mogao učiniti. K tomu je i 
erdeljski vojvoda neprestano moljakao za pomoć. I tako se Sulejman, 
premda je prigodom podsjedanja otoka Malte ove godine mnogo vojske 
i brodova izgubio, odlučio za rat. Već 21. listopada pisao je Ivanu Sigis- 
mundu: »Mi smo odlučili da idućega proljeća sami dođemo, pa ćemo 
ti toliku pomoć dati da će naša tebi obećana milost jasnije od sunca 
po čitavom svijetu sjajiti te se spominjati sve do konca svijeta i po- 
sljednjega suda.« (Et tale tibi auxilium praestabimus, ut nostra tibi 


* Po kršćanskim vijestima rođen je Mehmed Sokolović od kršćanskih roditelja 
u gradu Sokolu između Dubrovnika i Trebinja, te se isprva zvao Bajce. Otac mu se 
zvao Mita, a stric mu Makarije bio je kaluđer u manastiru sv. Nikole u Baniji. — 
Po turskim vrelima opet rođen je Mehmed u Sokolovićima u višegradskom kotaru od 
oca Ahmet-bega. 

promissa clementia per totum terrarum orbem sole clarius innotescat 
et huius rei memoria usque ad aultimum mundi diem et extremum 
iudicium rane) I zaista se počelo oružati na sve strane. Stalni 
poslanik kralja Maksimilijana u Carigradu, po imenu Wyss, javlja 10. 
prosinca da se ondje ništa drugo ne vidi nego priprave za rat na kopnu 
ina moru; sultan već je spreman da pođe u boj. Dne 21. prosinca još 
je jednom Wyss pohodio velikoga vezira Mehmeda te ga je kor tri sata 
putio kako će Maksimilijan držati mir i kako su dosadanje borbe za- 
počeli baš erdeljski vojvoda i turske paše. Ali Sokolović odgovorio mu 
je da je kocka pala i da bi ga moglo stajati glave kad bi svomu go- 
spodaru išta više o miru govorio. 

Prema tomu nije ni Maksimilijanu preostajalo drugo nego da se 
pripravi za rat. Da dobije novaca i vojske za ratovanje, sazvao je 28. 
studenoga ugarski sabor u Požun za 2. veljače 1566, a onda je 7. pro- 
sinca pošao u Augsburg da ondje državne staleže njemačke skloni na 
što izdašniju pomoć. Za svoga izbivanja u Njemačkoj imenovao je 
brata Karla svojim zamjenikom, koji mu bijaše još 28. kolovoza 1565. 
obećao da će se brinuti za obranu hrvatske i slavonske krajine. 

Uto se sastao 15. siječnja 1566. u Zagrebu sabor hrvatski i slavonski. 
Prvo mu je bilo da izabere poklisare (oratores) za zakazani ugarski sabor 
u Požunu. Ali su se također čule oštre tužbe protiv podkapitana slavon- 
ske krajine Vida Haleka; zatim protiv uskoka i Vlaha koji su ubili 
Petra Orehovačkoga i počinjali druga razbojstva. Nadalje bijahu odre- 
đeni radnici za utvrđivanje Vrbovca i Rakovca, zatim bi podnesena 
molba na kralja da dade pomoć za Keglevićev grad Bužin u Hrvatskoj 
i za otkup nekih od Turaka zarobljenih plemića. Mnogo je burnije bilo 
na ugarskomu saboru u Požunu, gdje je kralja zastupao nadvojvoda 
Karlo. Mjesto da staleži smjesta stanu raspravljati o kraljevim prije- 
dlozima za obranu zemlje, stadoše žestokim govorima iznositi oprav- 
dane tužbe zbog gaženja njihovih sloboština (palatina još uvijek nije 
bilo), zbog zuluma i nasilja vojnika i njihovih vojvoda. Kroz više dana 
ozvanjali su u saborskoj dvorani bučni govori i tegobe nižega plemstva 
iz svih županija. Napokon bi sastavljena čitava knjiga od gotovo sto 
araka, puna gravamina, da se pošalje kralju u Njemačku. Nadvojvoda 
Karlo radio je sve moguće da ogorčene staleže umiri. Teškom mukom 
izradio je da je sabor dopustio ratnu daću po dva zlatna forinta od 
svakoga kmetskog selišta (ili porte), izuzevši one krajeve koji su mi- 
nule godine stradali od turskoga pljačkanja. Obnovljene biše još prija- 
šnje odredbe glede stajaće daleka i općega ustanka (insurrekcije). 
Naposljetku bi još upravljena molba na Kralja da još ove godine ili na 
početku iduće sam glavom sabor obdržava. Zaključci saborski zajedno 
s knjigom pritužaba biše poslani kralju u Augsburg, koji ih je 2. svibnja 
1566. ondje i potvrdio. 

Kudikamo sretniji bio je Maksimilijan u tuđini. Papa Pio II dao 
mu je 50.000 dukata, a španjolski kralj Filip II 200.000 kruna. Njemački 
državni sabor, koji je 23. ožujka 1566. sam otvorio, dopustio mu je 30. 
travnja oko 1,700.000 forinti, a jednaku svotu za daljnje tri godine z 
jedno, tako da je mogao unovačiti mnogo njemačkih vojnika, po prilici 

OPORUKA KNEZA NIKOLE ZRINSKOGA 
od 23. travnja 1566. 


Snimak prikazuje posljednji list oporuke zajedno s vlasto ručnim potpisom njegovim. Čuva se u arhivu u Budimpešti (8). 

12—14.000 pješaka i nekih 10.000 konjanika. K tomu pridođe 7000 ko- 
njanika iz čeških zemalja, 1900 iz donje i gornje Austrije, 1500 do 
1700 konjanika koji se oko »dvorskih zastava« Kralja Maksimilijana 
i brata mu Ferdinanda Tirolskoga okupiše, i napokon 3500 ugarskih 
vojnika koji se nađoše u logoru svoga kralja. Bilo je međutim, pomoći 
i iz drugih kršćanskih zemalja. Iz Francuske doveo je mladi herce; 

Guise 100 ljudi, iz Italije herceg od Ferrare 800 konjanika. Herceg o: 

Firence poslao je 3000 pješaka, a herceg od Savoje 200 pješaka i toliko 
isto konjanika. S papinim darom unovačilo se 2000 pješaka. Tako se 
napokon našlo u kraljevskom logoru između Starigrada i Komorana na 
okupu preko 40.000 vojnika, polovicom pješaka i polovicom konjanika. 
Nadalje stajale su u znatnijim mjestima i jake posade kao 6000 ugar- 
skih vojnika pod Dersffyjem kod Njitre i 5000 Judi u Košicama pod 
Schwendijem. Bilo je posada i u južnougarskim gradovima; tako u 
Đuli 2600 momaka, kojima je zapovijedao Vladislav Kerečenji, onda 
u Sigetu, gdje je tadanji kapitan knez Nikola Zrinski skupio 2500— 
3000 junaka, među njima mnogo Hrvata (Petar Farkašić, Vuk Papra- 
tović, Petar Patačić, Gašpar Alapić, Lovro Juranić, Ivan Novaković, Stje- 
pan Oršić, Juraj Radmanović i dr.). Knez Nikola Zrinski bijaše još 
23. travnja 1566. u svome gradu Čakovcu sastavio svoju oporuku (prepo- 
ručivši među drugim svoju ženu i djecu zagrebačkomu biskupu Jurju 
Draškoviću, vrhovnom krajiškomu kapitanu Ivanu Lenkoviću, Vladi- 
slavu Kerečenju i Ivanu Alapiću); dne 12. svibnja već je u Sigetu, 
odakle se dopisuje s nadvojvodom Karlom i skuplja čete za obranu 
povjerene mu tvrđave. 

Dok je glavna vojska pod samim kraljem i nadvojvodom Ferdinan- 
dom imala braniti Ugarsku, povjereno bi nadvojvodi Karlu da s vojskom 
iz nutarnjoaustrijskih zemalja (Štajerske, Kranjske i Koruške) brani 
Hrvatsku, Slavoniju i Međimurje. Vrhovni kapitan krajiški Ivan Len- 
ković u to se vrijeme mnogo ne ističe, ali to više njegov zamjenik 
Herbart Auersperg. Ovaj je već u ožujku okupio ko sebe sve čete hrvat. 
skih kapitanija te podjedno pozvao i kranjsku gospodu. Pozivu njegovu 
odazvala su se zaista braća njegova Dietrich i Weikhardt, zatim grof 
Ivan Auersperg-Sch&nberg, kapitan kranjskih vitezova Jošt Josip Turn i 
drugi. Napućen od nekoga Šimuna Zečića pokušao je Herbart u prvoj 
polovici travnja 1566. da iz Bihaća i Ripča provali do turske Udbine i 
da je osvoji. No kad je iz Zavalja, gdje je noćio, htio da se preko visoke 
Plješivice (Vraži vrtal, Teufelsgarten) spusti u Krbavu, odvratiše ga od 
toga domaći krajišnici tim da bi mu ljudi i konji od silnog snijega i 
blata nemilo stradali. Tako se opet vratio u Ripač, odakle je na sam 
Uskrs, 14. travnja, provalio u Bosnu te čitav kotar Lušci poharao. Spa- 
livši do 300 kuća, poubivši i zarobivši mnogo Turaka, te ugrabivši dobar 
plijen sklonio se na uskrsni ponedjeljak kasno po noći u Bihać. 

Malo dana poslije, naime 5. svibnja, sastao se u Zagrebu sabor 
hrvatski. Biskup Juraj Drašković prosvjedovao je tom prigodom što 
se za njegov grad Hrastovicu, koji je na udaru Turcima, kraljevstvo 
slabo ili nikako ne brine. Sabor je nato zaključio da se mora dati 
pomoć rečenomu gradu proti neprijatelju, pače je odredio i način kako 

da se utvrdi. Nadalje su sabrani staleži odlučili da se smjesta (statim) 
dignu na oružje pod zastavom bana Erdeda i da nitko ovaj put ne bude 
oslobođen od polaska na vojnu (ut nemo liber sit a praesenti exer- 
cituacione). Još bi određeno da se pošalju poklisari nadvojvodi Karlu, 
koji će tražiti da se broj vojnika u banskoj četi povisi i plaća za njih 
doznači. Da se napokon brojnoj vojsci u zemlji osigura živež, zaključeno 
bi da se žito i vino ne smije izvan zemlje prodavati. Svim tim ustano- 
vama, pa i drugima, skupilo se u kraljevstvu toliko vojske da je mogla 
ne samo braniti krajiške gradove, nego u zgodan čas i provaljivati u 
susjedne sandžake bosanske. 

Međutim bijahu u Ugarskoj već pojedine paše započeli ratovanje. 
Budimski paša Arslan (Oroslan) navalio je 5. lipnja 1566. na tvrdu 
Palotu zapadno od Stolnog Biograda, ali je već za deset dana uzmakao 
kad su grofovi Helfenstein i đurski kapitan Salm u pomoć joj pritekli. 
Na to je Salm ne samo zauzeo susjedni Vesprim nego sredinom srpnja i 
dobro utvrđeni Totis. Snovalo se pače udariti i na Ostrogom kad je 
kralj Maksimilijan zapovjedio da se vojvode ograniče na obranu, jer 
se već javljalo o dolasku sultanovu. 

Stari i od uloga skršeni Sulejman nije mogao pravo stajati ni na 
konju jahati, pače je i duševno bio zahirio; uza sve to bijaše odlučio 
da sam glavom vojsku vodi. U jednu je ruku htio ispuniti svoju vjer- 
sku dužnost, a u drugu oprati ljagu nanesenu njegovoj časti što mu je 
vojska pred Maltom bila potučena. To je trinaesta vojna koju je sam 
vodio. Dne 29. travnja krenuo je iz Carigrada; tek u drugoj polovici 
lipnja stigao je u Zemun, gdje ga je po njegovu nalogu sa sjajnom dru- 
žinom dočekao erdeljski vojvoda Ivan Sigismund. Vojvoda pao je 29. 
lipnja tri puta preda nj na koljena te mu predao bogate darove. Sultan 
primio ga je kao ljubljenoga sina i obećao mu da ne će mirovati dok 
g ne ovjenča ugarskom krunom. Sutradan uzvratio mu je sultan ta- 

ođer bogatim darovima koje su 22 čauša nosili, pridavši još četiri 

prekrasna konja koje je vrhovni konjušnik doveo. Na rastanku 1. 
srpnja rekao je sultan vojvodi: »Pobrini se za vojsku, barut, olovo 
i novce; ako ti što ustreba, javi mi da ti dam što tražiš.« 

Sulejman bijaše poglavito do toga da osvoji one utvrde koje su 
zaustavljale širenje turske vlasti, a to su bile Đula na istoku, Siget na 
zapadu i Eger na sjeveru. Na Đulu poslao je vezira Pertav-pašu sa 25.000 
konjanika i pješaka, te 2000 janjičara, odredivši da mu se pridruži 
temišvarski paša i krimski Tatari. Nakon podsade od dva mjeseca pro- 
rijedila se junačka posada tako da se napokon kapitan Vladislav Kere- 
čenji s preostalih 500 ljudi 3. rujna morao predati uz pogodbu da 
slobodno iz grada izađe. Nato su Turci zauzeli još susjedne manje utvrde 
Jenč i Vilagoš i tako posve zatrli vlast kralja Maksimilijana u krajevi- 
ma onkraj srednje Tise. 

Sam Sulejman, kaže se, smjerao je isprva s glavnom vojskom uda- 
riti na Eger; ali kad mu je stigla vijest da je Nikola Zrinski razbio 
kod Šikloša jednu tursku četu, odlučio je poći ravno prema Sigetu, 
koji mu je ionako više smetao od Egra. Ali prijelazom preko rijeke 
Drave, koja bijaše nabujala, zategnulo se napredovanje, tako da je tek 

SIGET U DRUGOJ POLOVICI XVI STOLJEĆA 
Po suvremenom nacrtu talijanskoga gravera. 


1. kolovoza turska vojska doprla do Sigeta, a 6. kolovoza sam Sulejman. 
Koliko je vojske turske opasalo grad, teško je reći jer se vijesti ne po- 
dudaraju; ali nema dvojbe da je bilo preko 100.000 za boj određenih 
momaka, a topova što većih što manjih preko dvije stotine. 


Siget dijelio se tada na novu varoš (na jugu), na staru varoš i 
na stari grad (na sjeveru). Ova tri dijela Sigeta bila su među sobom 
spojena mostovima, od kojih je onaj koji je spajao staru varoš s gra- 

lom bio prilično dugačak, dok je drugi između obiju varoši bio mnogo 
kraći. Glavna obrana mjestu bile su močvare potoka Almaša koje su 
ga pretvarale u otok, po čemu je i dobio mađarsko ime Siget (> otok). 
Najjače je bio utvrđen stari grad, koji doduše nije imao kamenih zi- 
dova nego samo od drva i zemlje podignute bedeme i pet bastiona. Tek 
u nutarnjem dijelu toga grada, u koji se također mostom ulazilo, sta- 
jala je jedna kula od kamena u kojojse čuvao puščani prah. Nikola 
Žrinski bijaše se svim opskrbio za dulju podsadu toga grada, tako da 
je naročito hrane bilo na pretek. Doznavši da su Turci na domaku, 
skupio je svu posadu i za oružje dorasle građane u nutarnjem dijelu 
staroga grada, gdje su mu prisegli vjernost i poslušnost do smrti, pošto 
se on prije zavjerio ovim riječima: »Ja Nikola knez Zrinski obećajem 
najprije Bogu velikomu, zatim njegovu veličanstvu, našemu sjajnomu 

vladaru i našoj ubogoj domovini i vama vitezovima da vas nikad ne ću 
ostaviti, nego da ću svama živjeti i umrijeti, dobro i zlo podnijeti. 
Tako mi Bog pomogao!« Još je svoga nećaka Gašpara Alapića proglasio 
svojim zamjenikom, ako bi ga smrt zatekla. 

Odmah 7. kolovoza započeli su Turci udarati na novu varoš. Pod- 
sada trajala je punih mjesec dana. Jedan od hrvatskih junaka,“ koji je 
nakon pada Šigeta pao u tursko sužanjstvo, pa se onda za veliku svotu 
novaca otkupio, sastavio je u hrvatskom jeziku vjernu i potanku povjest 
te podsade. Njegovo je djelce po želji Ivana Auersperga ljubljanski 
Slovenac Samojlo (Samuel) Budina preveo na njemački i latinski jezik. 
Hrvatski izvornik ili je negdje zametnut ili je propao; latinski prijevod 
Slovenca Budine izašao je štampom u Beču god. 1568, pa nam je tako 
sačuvan opsežan opis sigetske katastrofe od očevica koji je samu onoj 
strašnoj borbi sudjelovao. 

Nova varoš, kako je bila slabo utvrđena, nije se uza svu junačku 
obranu mogla dugo održati. Već 9. kolovoza morao ju je Zrinski na- 
pustiti i spaliti te uzmaknuti u staru varoš. No i tu su Turci osvojili 
nakon deset dana (19. kolovoza). Tom su prigodom izginuli brojni 
branitelji, jer se nisu za vremena mogli skloniti u grad. No i Turaka 
ostalo je mrtvih do 3000 momaka. Još za podsade stare varoši poručio 
je Zrinski kralju Maksimilijanu u logor kod Đura »da će, ako mu 
dođe do nevolje, staru varoš upaliti i u grad se povući da se tu brani 
do posljednjega čovjeka.« 

Osobito krvava bila je borba za stari grad. Veliki vezir Mehmed 
Sokolović kušao je isprva predobiti Zrinskoga, dojavivši mu pismom na 
odapetoj strelici da će mu darovati čitavu Hrvatsku ako mu preda 
Siget. Malo zatim zarobili su Turci u Međimurju trubljača Jurja Zrin- 
skoga, najstarijega Nikolina sina. Sulejman uze nato trublju toga trum- 
betaša, na kojoj je bio grb porodice Zrinskih, te je posla u grad Nikoli 
s porukom: neka mu grad preda, jer će mu inače pogubiti sina koji je 
u njegovoj vlasti. Napokon baciše Turci u grad više pisama na hrvat- 
skom, mađarskom i njemačkom jeziku, pozivajući branitelje da u ludo 
ne gube glave, već neka se predaju, pa će ih silni sultan bogato nagraditi. 
Ali sve te poruke i prijetnje nisu Koristile. 

Budući da su Turci neprestano danju i noću kroz više dana na 
grad pucali te mu bedeme na više mjesta razvalili, odredi veliki vezir 
Sokolović za 26. kolovoza opći juriš. Ali taj bi suzbit, pri čemu su bra- 
nitelji ugrabili dvije turske zastave i ubili egipatskoga namjesnika Ali- 
-pašu i zapovjednika topništva Aliportuka. Još je žešći bio juriš 29. 

. kolovoza na godišnjicu pada Beograda, Mohačkoga boja i zauzeća Budi- 
ma. Sam sultan, premda teško bolestan i nemoćan, zajašio je konja i 
pokazao se vojnicima da ih obodri. Ali junački branitelji suzbijali su 
sve navale od jutra do mraka, pače su zarobili janjičarskoga agu. 
Sad su Turci stali lagume kopati da tako razvale stari grad. Od 2. rujna 


" [Spis je napisao Franjo Črnko, dijak i komornik Nikole Šubića Zrinskog, kojeg 
je iz ropstva otkupio Nikolin sin Juraj. Hrvatska verzija pisana glagoljicom, otkrivena je 
1912. u Austriji, a objavio ju je F. Kidrič, koji je i utvrdio autorstvo F. Črnka.] 

Po suvremenoj slici koju je načinio Baltazar Jenichen. 


kopali su pod bastionom, zvanim »brdo«, koji bijaše nekad Nadaždi 
podigao, pa ispuniše lagum drvom, slamom i barutom. Zrinski je do- 
duše nato jurišajuće Turke dočekao i još jednom suzbio; ali kad je 
nato vjetar dunuo i grad stao gorjeti, morao ga je Zrinski zajedno sa 
zairom, hranom i bijednim žiteljima prepustiti Turcima, pa se s osta- 
cima posade skloniti u nutarnji, najtvrđi dio grada. Međutim jea 
Sulejman II već 4. rujna umro, ne dočekavši ni pada Sigeta a ni glasa 
o padu Đule. Veliki vezir Sokolović zatajio je sultanovu smrt svima, 
pače i samim vezirima, te je prigodom juriša 5. rujna namjestio mrtvo 
tijelo njegovo na stolac uz prozor njegova šatora kao živ gleda 
svoje hrabre borce. U isti mah poslao je Sokolović k Sulejmanovu sinu 
i svome tastu Selimu II pouzdana glasnika da mu javi smrt očevu i da 
ga pozove neka što prije pohita u tabor među svoje vojnike. Da i dalje 

zavara Turke, pridržao je Sokolović sav dotadanji red i obrede (dao 
je za sultana jelo pripravljati i u određeno vrijeme glazbi pred njegovim 
šatorom svirati) kao da je sultan još uvijek na Životu. 

Zrinski nije se više mogao dugo držati u nutarnjem dijelu staroga 
grada. Imao je uza se jedva još 500 junaka. Kad su k tomu Turci 7. 
rujna već od rane zore stali na ostatak grada bacati ognjene strijele i 
lopte te ga zapalili zajedno sa stanom samoga Zrinskoga, i kad se zatim 
čitava turska vojska spremila na juriš, odlučio je knez Zrinski da će 
radije iz grada provaliti i junački poginuti nego u gradu kukavno 
izgorjeti. 

Najprije dade iz svoga stana iznijeti svoje dragocjenosti i blago 
te sve pobaca u vatru. Onda dozva svoga vjernog službenika Črnka 
te se s njegovom ponosi zaodjene sjajnim odorama. Na glavu je nasadio 
zlatom vezeni kalpak s perom od čaplje i dragim kamenom sprijeda. 
O bedra opasao je sablju, a u ruke uzeo je lagan, okrugao štit. U pod- 
stavu dolame dao je ušiti sto ugarskih dukata da bude plijena Turčinu 
koji ga u ruke dobije. Napokon uze k sebi gradske ključe da ne dođu 
neprijatelju u ruke dok bude njemu na ramenima glava. Tako odjeven 
i priređen pođe iz svoga stana među preostale branitelje, koji su ga već 
pripravni čekali u gradskom dvorištu blizu vrata gdje je stajao naperen 
jedan top, napunjen komadima željeza i tanetima. Opomenuvši još jed- 
nom svoju vjernu četu da ne žali poginuti za svetu vjeru Isusovu, za 
kralja i domovinu zapovjedi da se spuste gradska vrata i opali top, 
koji je oborio brojne Turke pred mostom i utro tako put u gomili 
neprijateljskoj. Sada provali Zrinski s četom svojom pred kojom de 
Lovro Juranić nosio kraljevsku zastavu. Zrinski, kako je bio prvi među 
svojima, obori jednoga turskog časnika samokresom, a onda stade ma- 
čem sjeći na sve strane. Turci mu dovikivahu da ne gubi ludo glave, već 
neka se preda na milost sultanovu. Napokon ga pogodi neprijateljsko 
zrno u glavu i on pade na zemlju. Oko umirućega vojvode nasta silno 
kreševo, u kojem su branitelji izginuli, našto su Turci još živoga Zrin- 
skoga odnijeli pred janjičarskoga agu, koji mu je na Kocijanovu topu 
dao glavu odrubiti. Kad su nato slavodobitni Turci provalili u nutarnji 
dio grada da plijene i robe, poleti kamena kula, u kojoj je bilo mnogo 
baruta, u zrak te pokopa u svojim ruševinama 3000 neprijatelja, 

Od branitelja grada Sigeta izginuše gotovo svi; Turci pokloniše 
život samo nekima između njih, kao službeniku Zrinskoga Črnku, mla- 
domu Berti Gereciju, Stjepanu Oršiću i Gašparu Alapiću, potonjemu 
banu hrvatskomu. Črnka i Alapića iskupio je poslije iz turskoga sužanj- 
stva knez Juraj Zrinski, Nikolin sin. Glavu Nikole Zrinskoga natakao je 
Sokolović na kolac pred sultanovim šatorom, gdje je dva dana stajala; 
dne 9. rujna poslao je svomu bratu, budimskomu paši Mustafi, a ovaj 
je otpremi grofu Salmu. Poslije je Nikolin sin Juraj prenese u Čakovec, 
gdje bi pokopana u porodičnoj grobnici u pavlinskoj crkvi sv. Jelene. 
Turke je stajalo podsjedanje i zauzeće Sigeta 18.000 konjanika i 7000 
janjičara. 

Za podsjedanja Sigeta i Đule stajao je nadvojvoda Karlo u Međi- 
murju kod Preloga s vojskom od 10.000 momaka iz nutarnjoaustrij- 

skih zemalja. Njemu su bili podvrgnuti hrvatski ban Petar Erdedi i 
zamjenici vrhovnoga kapitana krajiškoga Ivana Lenkovića, po imenu 
Vid Halek u Slavoniji i Herbat Auersperg u Hrvatskoj. Sam Karlo podu- 
zimao je iz Međimurja navale prema Bobovišću ili Bobovcu, te je tako 
jednom prigodom raspršio jednu tursku četu od 4000 ljudi. Zamašnija 
bila su četovanja bana Erdeda i Herbarta Auersperga što su ih izvodili 
po nalogu nadvojvode ne bi li tako smeli sultana pri opsjedanju Sigeta. 
Dne 29. kolovoza našli su sekod Topuskoga na oFupu ban Erdedi, 
Herbart Auersperg i kapitan kranjskih pomoćnih četa Jošt Josip Thurn. 
Uza se imali su do 3000 konjanika i četiri banderija pješaka. Bilo je 
tu i hrvatskih knezova, kao Prauja Frankapan Slunjski sa svojim lakim 
konjanicima. Sva ta vojska udarila je prema Uni da zaprijeti gradovima 
Novigradu i Kostajnici. Najprije oborili su se pješaci na 
Novigrad, dok su u isti mah konjanici pohitali prema Kostajnici i pu- 
stošili i harali niz Unu sve do Save i Požeškoga sandžaka. Jednima i 
drugima bili su kao zaleđe hrvatski knezovi sa svojim lakim konjani- 
cima. Četa, koja je udarila na Novigrad, osvojila i zapalila samu varoš, 
te stala podsjedati tvrđavu. Uto je turska posada iz Kostajnice izašla 
da pođe u pomoć podsjednutomu Novigradu, ali bi od kršćanskih četa 
dočekana, raspršena i u bijeg natjerana, tako da se tek malo njih vra- 
tilo u Kostajnicu. Zapovjednik turski u Novigradu počeo je nato pre- 
govarati o predaji uz pogodbu da ga puste s posadom slobodno iz grada 
otići. No Auersperg i Erdedi nisu vjerovali u te ponude, pa odlučiše na- 
staviti podsjedanje da grad silom osvoje. Najednom se pročulo da gradu 
dolazi u pomoć s jedne strane požeški sandžak (Usraim-beg) sa 5000 
konjanika, a s druge hlivanjski sandžak (Holi-beg) sa 800 janjičara i 
toliko konjanika koje je imao povesti sultanu pod Siget. Kad je nato 

ožeški sandžak prešao Savu i združio se sa hlivanjskim sandžakom, 

an se Erdedi zajedno s Auerspergom odlučio za odlučni boj. I tako je 
u dolini Une nedakelo od Novigrada došlo do bitke, u kojoj su Turci 
bili razbijeni i raspršeni. Sam požeški sandžak bio je teško ranjen, 
zarobljen i poslan u Ljubljanu, gdje je više mjeseci bio u sužanjstvu 
dok se nije za 30.000 dukata otkupio. Osim toga ostalo je mrtvih na 
bojnom polju sva sila Turaka, među njima i klivanjski sandžak Holi- 
beg, koji je bio potomak jedne turske sultanije i prijatelj sultana Su- 
lejmana. Uz to zapao je kršćane obilat plijen, kao ovi topovi, mnoge 
bojne opreme, barjaci i gotovo sva prtljaga. Međutim dobiše ban i 
Auersperg od najvojvode Karla novih četa, s nalogom da provale prema 
Požegi. Na tom četovanju spalili su jedan grad, u kojem je sandžak 
običavao stolovati; zatim su poharali savkolik onaj kraj te zarobili 
mnogo puka i stoke. Vratili su se kući tek onda kad su im stigli glasovi 
da je Siget već pao. 

Dok je tako južna vojska pod nadvojvodom Karlom sve moguće 
činila da smeta Turcima pri podsjedanju Sigeta, glavna je vojska na 
sjeveru stajala skrštenih ruku. Ugarski i hrvatski velikaši u ratnom 
vijeću, osobito velikovaradinski biskup Forgač i vrhovni konjušnik 
Franjo Tahi predlagali su doduše kralju i bratu mu Ferdinandu, koji su 
od 15. kolovoza u logoru boravili, da se udari na Ostrogon i tim od- 

Po drvorezu u djelu'»DIE NEU EROFFNETE OTTOMANISCHE PFORTE«, 
Augsburg 1694. 


vrati Turke od podsade Sigeta; ali strah Nijemaca bio je tolik da nisu 
htjeli ni čuti za kakvo odlučno poduzeće. I tako je ratno vijeće odlučilo 
da se vojska pomakne samo do Đura i da ondje u ušančenom logoru 
čeka na daljnje događaje. Još 15. listopada piše Antun Vrančić bratu 
Mihajlu ovako: »Mi gubimo vrijeme uzalud boraveći u logoru kod 
Komorana, ogledajući nekakvu zgodu, ne znam kakvu.« Sedam dana 
zatim, 22. listopada, raspuštena bi vojska; neki manji odjeli biše poslani 
Schwendiju da s njima brani Tokaj od erdeljskoga vojvode, druge opet 
razmjestiše po ugarskim krajiškim gradovima, gdje su hrpimice ginuli 
od bijede i raspuštenoga života; najveći dio vojske poslan bi kući. 
Mjesto Sigeta postade sada branikom jugozapadne Ugarske Kaniža; 
kralj imenova za njezina kapitana Franju Tahija, kojemu se pridružiše 
neki hrvatski junaci kao Petar Keglević mlađi s bratom Matom, Ivan 
Alapić s oslobođenim (iz turskoga sužanjstva) sinom Gašparom, Franjo 
Gesti i mnogi drugi. 

Nakon pada Šigeta ostao je veliki vezir Mehmed Sokolović još 
mjesec i pol u Ugarskoj, radeći sve kao da sultan još živi. Jedan odio 
vojske osvajao je gradove Bobovac, Vizvar, Čurgo i druge; dok je drugi 
nanovo podizao i utvrđivao razvaljeni Siget. Tek 21. listopada stala se 
turska vojska vraćati, vodeći sobom do 80.000 kršćana u sužanjstvo. 
Došavši u Beograd objavio je 24. listopada veliki vezir smrt Sulejma- 
novu, našto se vojska poklonila mladomu Selimu II, koji bijaše 
već u Carigradu na prijestolje sjeo te sada vojsci u susret došao. 

Novi sultan Selim II (1566—1574) bio je pijanica i izjelica, k tomu 
nije imao ni volje ni novaca za ratovanje. A ni Sokolović nije gonio na 
rat, jer je opet zaprijetila opasnost od Perzijanaca. Maksimilijan napo- 
kon žacao se nakon velike nedaće od god. 1566. kroz sav daljnji svoj 
život svakoga zamašnijeg vojnog pothvata, to više što ni Njemačka ni 
Ugarska nisu bile podobne da ga izdrže. U Njemačkoj bijaše ljudima 
strah i trepet pred Turcima zašao u kosti; Ugarska pak, koliko nije bila 

u izravnoj i neizravnoj vlasti turskoj, ostala je poharana i pusta. »O 
Ugarskoj se sada ne govori nego kao o kakvoj lešini i mrtvoj stvari« 
(Del'Ongaria adonque non occorse di parlare, se non come di cadavero, 
et di cosa estinta), piše još god. 1571. u svojoj relaciji Ivan Michieli, 
bivši poslanik na dvoru cara i kralja Maksimilijana, pa kaže da se za 
nju mogu posve istinito upotrebiti riječi: »Bili smo Trojanci, bio je 
Ilion« (Fuimus Troes, fuit Ilion). A i ono što je preostalo od Ugarske 
bilo je posve nezadovoljno s vladanjem kraljevim. To se očito vidjelo 
na saboru što ga bijaše Maksimilijan sazvao u Požun za 1. lipnja 1567. 
Već prije dolaska kraljeva na sabor iznosile se nebrojene tužbe što 
kralj ne popunjuje državno vijeće nakon smrti nekih članova, što ne 
daje ugarskim podanicima posjede izumrlih plemićkih porodica, sto ka- 
pitani i zapovjednici kraljevskih četa globe i zatiru puk i plemstvo. 
Kad je pak kralj protiv dosadanjega običaja progovorio staležima 
njemačkim jezikom, pače i zakonske prijedloge podastro u 
tom jeziku, izjaviše staleži da o tim propozicijama ne će ni raspravljati 
dok se ne zadovolji njihovim tegobama. Teškom mukom biše staleži 
umireni, našto je kralj članke saborske 27. srpnja potvrdio. Ali baš sve 
te prilike gonile su Maksimilijana da se što prije izmiri s Turcima, s 
kojima je neprestano pregovarao njegov stalni poklisar u Carigradu, 
spomenuti već Albrecht Wyss. Dne 23. lipnja 1567. imenovao je u Po- 
žunu egerskoga biskupa Antuna Vrančića i svoga savjetnika 
Kristofora Teuffenbacha svojim zasebnim poslanicima te im 
je dao punomoć u ime svoje i svoje braće da zajedno. s Wyssom utanače 
mir sa sultanom Selimom II. 

Ako se već Ugarska smatrala »lešinom«, kako je tek bilo »ostaci- 
ma ostataka« Kraljevina Hrvatske i Slavonije! Velik udarac bio je za 
Hrvatsko Kraljevstvo što je 26. travnja 1567. umro dosadašnji junački 
ban grof Petar Erdedi. Suvremeni Vramec zabilježio je njegovu smrt 
ovako: »1567. Gospodin Peter Erdedi slovenski, Dalmacije i horvatski 
ban etc. toga sveta premeni i pokopan jest v Jastrebarske cirkve. Ostavil 
je sina dva, ke dva sta i vezda živa; gospodina Tomaša i Petra, kima daj 
Bog zmožni dugo na ovom svete živeti i batrivo srce neprija- 
telom vere kršćanske Turkom imeti, i svojega 
dobroga oca drume pohagjati.« Grof Petar Erdedi poko- 
pan bi u Jastrebarskom u kapelici sv. Petra, gdje je još god. 1700. 
stajala nadgrobna ploča s latinskim natpisom od jedanaest dvostiha.* 








* Evo natpisa: Erdewdy Petrus patriae fortissima proles, — Post vitae sordes 
coelica regna subiit, — Aprilis sexto et viceno sole oriente — Sordidum mundum liquit 
et astra tenet. — Annus milleno et quingento rite recurso — Sexagessimus et septimus 
iste fuit. — Officium sanctum patriae pro pignore gessit, — Bonus erat patriae, dux 
pius ipse suis, — Thurca ferox patriam nunquam vastavit inultus, — Hei quoties illi 
patria chara fuit, — Magnanimi officium dixeris principis, atque — Protexit terram 
fortis et ipse suam, — Regis coelestis solium est advectus in hora, — Conspectu ut 
Christi praemia summa colat. — Patria terra genuit, tu nunc letaris in altis — Patria 
non tali digna ministerio. — Fecimus haec mesti, ut tibi prestaremus honorem — Sed 
meritis feri gratia nulla potest. — Cumque in agone esses, tibi praesens astitit iste — 
Atque evangelio pectora mesta vivit. — Hoc etiam cernente cibum se praestitit ille, 
Qui sibi fođentem salvat et auget ope finis. 

Hrvatski narod sjećao ga se zahvalno i u potonje vrijeme. Kad su 
hrvatski staleži na saboru u Zagrebu 8. travnja 1584. primili i uveli sina 
mu Tomu u bansku čast, sjetili su se i »blažene uspomene« (beatae 
memoriae) pokojnoga bana Petra, te zaželili sinu da poput oca svoga 
kroz dugo vrijeme sretno banuje. Još je veća nevolja bila za Hrvatsko 
Kraljevstvo što se nešto prije ili poslije smrti Erdedove zahvalio na 
svojoj časti i slavni junak Ivan Lenković, dosadanji vrhovni kapitan 
hrvatske i slavonske krajine. Otkad mu je kralj Ferdinand godine 1563. 
odbio da ga otpusti iz službe, on je slabo zalazio na bojno polje, jer 
su ga kidali nemoć i bolest. On je to prepuštao svojim zamjenicima: Vidu 
Haleku u Slavoniji i Herbartu Auerspergu u Hrvatskoj, a sam je veći- 
nom boravio na svojim posjedima u Kranjskoj. Sad ga nalazimo u 
Černomlju, sad opet u Otočcu (W&rdl) kod Novoga Mjesta. Iz potonjega 
mjesta izvijestio je 26. srpnja 1565. kralja Maksimilijana o pripravama 
bosanskoga paše Mustafe Sokolovića da nakon pada Krupe zavlada 
Bihaćkom kapitanijom. Posljednje dane proživio je Lenković u Otočcu, 
dje je umro 22. lipnja 1569. Pokopan bi u susjednom Novom Mjestu u 
ranjevačkoj crkvi, gdje bi mu podignut nadgrobni spomenik s likom i 
natpisom. Od djece njegove proslavio se poslije sin njegov Juraj kao 
eneral hrvatske krajine, dok mu se kći Katarina udala za Vuka Fran- 
kapana Tržačkoga. 

Nešto nakon smrti bana Erdeda i odstupa Lenkovićeva — svakako 
mjeseca svibnja 1567 — sastao se sabor Kraljevina Hrvatske i Slavonije. 
Tu su staleži najprije izabrali poklisare ili oratore za sabor u Požunu, 
kojima su podjedno dali naputak da izmole u kralja imenovanje novoga 
bana i iznesu različne tegobe. Kralj je Maksimilijan, boraveći na saboru u 
Požunu, već 13. srpnja 1567. imenovao vrhovnim kapitanom dosadanjega 
koprivničkoga kapitana Luku Sekelja od Ormuža; u jednoj kra- 
ljevoj povelji od 20. srpnja čitamo da se on poslužio savjetom njegovim 
(opera dje singulari magnificorum Lucae Zekel liberi baronis 
in Ormosd capitaneique generalis regnorum Croatiae et Sclavoniae. Novi 
kapitan mogao je lakše vršiti svoju službu od svojih predčasnika, jer 
je i sam držao u Slavoniji prostrane posjede, među njima i grad Kra- 
pinu. Malo dana zatim, 29. srpnja 1567 izdao je Maksimilijan u Požunu 
na molbu hrvatsko-slavonskih poklisara povelju, kojom je odredio da 
prema staromu običaju i zakonu sva posjedovanja slavonskoga banov- 
ca, protonotara, podžupan4 i plemićkih sudaca ostanu slobodna od pla- 
ćanja sviju poreza, a naročito ratne daće. Nekako u isto vrijeme popunio 
je kralj i ispražnjenu bansku stolicu, imenovavši dva bana, po imenu 
zagrebačkoga biskupa Jurja Draškovića, i mladoga junaka, 
kneza Franju (Ferenca) Frankapana Slunjskoga. 

Prava je sreća bila za iskidano i izdišuće Kraljevstvo Hrvatsko što 
je dobilo ta dva vrla muža za banove. Umni i rodoljubni Drašković i 
neslomivi junak Franjo Slunjski bili su tada jamačno narodu najpoćud- 


* Dne 3. kolovoza 1567. imenovao je kralj Maksimilijan kapitana Gašpara Dra- 
škovića (brata biskupa Jurja) i sina mu Jurja državnim barunima. 

niji poglavari. K tomu je bi- 
skup bio na glasu u čitavom 
kršćanskom svijetu sa svoga 
djelovanja na crkvenom sabo- 
ru u Tridentu, dok je knez Fra- 
njo od svoje najranije dobe, 
naime od smrti svoga oca Ju- 
rja (# 1552), očeličio u gotovo 
svakodnevnoj borbi s Turcima. 
Napokon su oba držali posje- 
dovanja u neposrednom  su- 
sjedstvu Bosanskoga sandžaka 
(Drašković kao biskup zagre- 
bački držao je Topusko i Hra- 
stovicu, a Franjo Slunjski gra- 
dove Gore, Gornju i Donju 
Kladušu, Krstinju, Cetin, Slunj, 
Kremen i kaštel Letovanić), te 
su tako već radi obrane svo- 
jih imanja morali stajati na 
raniku čitave domovine. Osim 
toga je oba bana vezalo osob- 
no prijateljstvo, tako da se 
mladi Slunjski smatrao posin- 
kom biskupovim. Mletački je 
poslanik još 6. kolovoza 1567. 
bio javio svojoj Republici da 
je kralj Maksimilijan imenovao 
iskupa Draškovića  (prelato 
principalissimo, et  appresso 
ogn'uno in grandissima riputa- 
tione), dopustivši mu ujedno 
da uzme za druga kneza Slunj- 
skoga (creato suo et come 
suo figlio, giovane valoro- 
sissimo, si come & nobilissi- 
mo). Nije zato čudo što je sa- 
bor Kraljevina Hrvatske i Sla- 

















LIK IVANA LENKOVIĆA 
(+22. lipnja 1569) na njegovu prinon spomeniku 
ji 


u franjevačkoj crkvi u Novom Mjestu u Kranjskoj. 


vonije, sastavši se po kraljevu nalogu u Zagrebu 21. rujna 1567, raskri- 
ljenih ruku dočekao i pozdravio nove banove, kad su ih kraljevski 
komesari zalajski župan Stjepan Banfi od Donje Lendave, vrhovni ka- 
pitan Luka Sekelj, Baltazar Baćan i Gervazije Teuffenbach staležima 
predstavili i pozvali da ih priznaju. Staleži se oduševljenim riječima za- 
hvališe kralju što im je Draškovića i Slunjskoga imenovao za »glave i 
branitelje« (velut caput et defensores), te mu se zavjeriše da će ga za 
uzvrat sve do smrti vazda vjerno služiti, ne štedeći ni sebe same ni 
svojih stvari. Novi banovi urediše posao tako da će se zajedno baviti 

i upravom i ratovanjem; a i sudovanje vršit će zajedno, osobito na 
banskom ili oktavalnom sudu. U to ime dadoše načiniti i zajednički 
banski pečat s grbovima Draškovića i Frankapana, te ga po starom 
običaju predadoše na čuvanje mjesto odsutnom protonotaru (Damjanu 
de Aranyan) njegovu zamjeniku, viceprotonotaru Ivanu Petričeviću od 
Miketinca. Samo u slučaju kad bi odsutni bili i ban Slunjski i vice- 
protonotar, izdavat će ban Drašković naloge s vlastitim pečatom svojim. 
Za zajedničkoga banovca zadržaše i dalje oba bana dotadanjega ba- 
novca Ivana Forčića od Butine vasi. 

Opću radost mutila je samo teška briga za održanje i obranu kra- 
ljevstva. Staleži dopuštaju zato kralju naknadno polovicu ratne daće 
kako ju je sabor u Požunu odmjerio za Ugarsku, i to u dva obroka 
(jedan na Andrijino, a drugi na Bogajavljenje). Banovima se nadalje 
povjerava da bez obzira na krajnju bijedu ubogih kmetova odlučno po- 
rade da svi poslovi oko Krajiških gradova prema odredbi prijašnjega 
sabora budu što prije izvršeni. Stoga se ponovo određuju radnici za 
utvrđivanje varoši Koprivnice, kojoj prijeti najveća opasnost, za- 
tim za gradove i kaštele Vrbovec, Ivanić i Sisak. Na jugu 
Save i Kupe moraju se nadalje utvrditi grad Hrastovica, onda 
prijelazi i kašteli na Kupi, zatim gradovi Cetin i Tržac u Hrvat- 
skoj, a napokon mora se podići nova utvrda Presjeka (Prezeka) 
na rijeci Glini. Svi ti poslovi oko popravka i utvrđivanja gradova imaju 
se započeti (dotično nastaviti) već 6. listopada; nadzirat će pak radnje 
križevački plemićki sudac Ivan Ruskoczy, koprivnički sudac i pouzda- 
nik vrhovnoga kapitana kod Koprivnice, banovac Ivan Forčić i literat 
Stjepan Ladomerski kod Ivanića, ban Franjo Slunjski kod Siska i 
Hrastovice, Vuk Ghyczy kod Cetina i Presjeke i napokon knez Nikola 
Frankapan Tržački kod Tržca. Dok budu radnje trajale bdjet će oba 
bana sporazumno s vrhovnim kapitanom krajine da se ubogim kme- 
tovima ne dogodi kakvo zlo bud od domaćih smutljivaca bud od vanj- 
skih neprijatelja. Nadalje su staleži zaključili da se živež ne smije u 
tuđinu prodavati, osim u zamjenu za sol; osim toga da se prijašnjim 
saborom dopušteni živež donosi u Zagreb ili Varaždin, pa će se iz Va- 
raždina odvesti u Koprivnicu a iz Zagreba u Ivanić. Ako bi od toga 
meštri opskrbnici (magistri victualium) štogod prodali, mora se to 
odmah nadomjestiti i tako se osigurati za buduće potrebe krajiških 
gradova. Jednako se ima ustanoviti stalan cjenik za živež da ne budu 
oštećeni ni prodavači ni vojnici-kupci. Ako bi pak krajiški vojnici se- 
ljacima hranu silom otimali, moraju se kazniti šibama, a šteta nanesena 
seljacima namiriti od njihove plaće. Napokon velikaši i plemići ne smiju 
od seljaka, koji voze hranu na prodaju u krajiške Sradove, pobirati ni 
tridesetine ni maltarine. 

Još bi određeno da nitko ne smije bez znanja banova i vrhovnoga 
kapitana slati poklisare ili zarobljenike u Tursku; a osobito se zaprije- 
tilo onima koji bi bud po glasnicima bud u pismima tajne vijesti pri- 
općivali Turcima. Jednako bi zabranjeno zarobljene Turke uz jamstvo 
drugih turskih zarobljenika puštati iz tamnice da polaze od trga do trga 
ili s jednoga mjesta na drugo kako se dosada događalo da su Turci slo- 

bodno po trgovima hodali. 
Svatko može takve Turke hva- 
tati i voditi ih pred bana i 
vrhovnoga kapitana. Napokon 
bi ponovo banovima dopušte- 
no da mogu prema potrebi po- 
zvati na ustanak (insurekciju) 
bud čitavo kraljevstvo bud po- 
jedine njegove dijelove. 

Vrlo je značajan posljednji 
zaključak ovoga sabora kojim 
se određuje da se svi na sa- 
boru stvoreni zaključci ili član- 
ci (articuli) imaju poslati 
kralju da ih on sve 
odobri, prihvati i kra- 
ljevsku im potvrdu 
podijeli (ut praescriptos 
articulos... ratos, gratos et 
acceptos habere, suumque re- 
gium consensum illis praebere, 
authoritateque sua regia _cle- 
menter acceptare, approbare, 
et confirmare... dignetur), pa 
ih onda potvrđene staležima 
vrati. I zaista biše članci po- 
slani kralju Maksimilijanu na 
potvrdu. 


Usporedo s odredbama hr- 
vatsko-slavonskoga sabora za 
obranu i osiguranje domovine 
pobrinule su se i nasljedne 
zemlje austrijske pod nadvoj- 
vodom Karlom za potrebe kra- 
jine. Po jednom proračunu za 
godinu 1567. do 1. ožujka 1568. KACIGA MEHMEDA SOKOLOVIĆA 
doznajemo da se tada već ra- 
dilo o tom da se u hrvatskoj 
krajini uz opstojeće već kapitanije (Senjsku i Bihaćku) osnuju još 
dvije: Ogulinska i Hrastovička. Za Ogulinsku (Ogulin s 
okolišnjim mjestima) ustanovljena bi mjesečna potreba od 676" fo- 
rike; a za Hrastovičku (Hrastovica i okolna mjesta) mjesečnih 912 
orinti. 

Maksimilijanovi poklisari Vrančić i Teuffenbach, kojima bijaše ugo- 
varati mir s Turcima, bijahu još 1. srpnja 1567. iz Požuna pošli na put. 
U Komoranu zateklo ih je 4. srpnja pismo kraljevo, u kojemu je javljao 

da se bosanski paša Hamza-beg spremio navaliti na grad Sisak (de 
quodam Hamzabegi apparatu contra municipium Sisciae ad amnes Sa- 
vum et Colapin situm). Mjesec dana zatim (4. kolovoza) bili su poklisari 
već u Sofiji, 8. kolovoza u Tatarpasardžiku, a 22. kolovoza stigli su u 
Carigrad. Tu su ostali preko četiri mjeseca, ne mogući se pogoditi s 
velikim vezirom Sokolovićem. Taj je tražio da kralj razvali utvrde 
Totis i Vesprim, zatim da se međaši obiju država urede u prilog sultanu, 
na što Maksimilijan nije mogao privoljeti. Tek 29. prosinca javlja Vran- 
čić iz Carigrada da je pozvan u Drinopolje da pregovara konačno 
o miru; pa dodaje da će dva ili tri dana poslije Nove godine onamo 
poći. Ali i u Drinopolju otegle se rasprave, a uto su Turci iznosili stalno 
nove tegobe. Tako su tužili mladoga bana Franju Slunjskoga da on s 
četama od 200 do 300 momaka provaljuje u Bosnu, pače da je i na- 
mjesnika bosanskoga Hamza Vera pozvao na mejdan.* Još su se 
ljuće tužili na senjske uskoke, pa i na uskoke u Vinodolu, koji su bili 
na posjedima kneza Jurja Zrinskoga (Bakar i Bakarac) kao i bana 
Franje Frankapana Slunjskoga (Ledenice). Napokon bi ipak 17. veljače 
1568. u Drinopolju utanačen mir na osam godina. Kralj Mak- 
similijan s jedne strane, a sultan sa svojim štićenikom Ivanom Sigismun- 
dom zadržali su ono što je u taj mah bilo u njihovim rukama; kralj 
Maksimilijan davat će i dalje sultanu godišnji »darak« od 30.000 dukata. 
Dalje ustanove ugovora o miru, koji se sastojao od 25 članaka, bile su 
ove: Četovanja se strogo zabranjuju i Turcima i kršćanima; jednako i 
mejdani koji su više puta dali povoda većim bobama. Sve buduće 
razmirice na krajinama imaju rješavati budimski paša i vrhovni kapitani 
Ugarske i Hrvatske. Zasebna komisija ustanovit će točno granice obiju 
država te odrediti komu pripadaju pojedina mjesta i komu da plaćaju 
daće. Objema strankama je dopušteno da na svom zemljištu podižu 
nove utvrde, a opstojeće da popravljaju. Poklisari i stalni poslovođe 
kralja Maksimilijana na dvoru sultanovu uživaju sva prava i slobode 
ostalih poklisara, te se ne smiju više bacati u tamnice. O svemu je 
tomu Vrančić izvijestio kralja iz Drinopolja 20. ožujka 1567, a nato 
se vratio te je 28. travnja bio u Budimu, 3. svibnja u Komoranu i 12. 
svibnja u Beču. Za velike zasluge, što ih bijaše ovom prigodom stekao, 
nagradio je kralj Antuna Vrančića tako da ga je 17. listopada 1569. 
nakon smrti Nikole Olaha imenovao ostrogonskim nadbiskupom i pri- 
masom ugarskim. 


[Banovanje Jurja Draškovića i Franje Franka- 
pana Slunjskoga (1567—1572). Zavjera protiv kralja 
Maksimilijana (1568—1569) i smrt Ivana Sigismunda 
(14. ožujka 1571); izbor Stjepana Batora za erdelj- 
skoga vojvodu (25. svibnja 1571). Mletačko-turski 
rat radi Cipra (1570—1573); kršćanska pobjeda kod 
Lepanta (7. listopada 1571). Krunidba nadvojvode 


* U ožujku i travnju 1568. molio je ban Franjo Frankapan Slunjski više puta kralja 
Maksimilijana da bi mu dopustio dijeliti mejdan s bosanskim sandžakom Hamza-begom, 
ali kralj mu je svaki put izrijekom zabranio. 

Rudolfazakraljaugarskogaihrvatskoga (25. rujna 
1572).] Nove banove hrvatske čekali su teški zadaci i kušnje na sve stra- 
ne. Kralj Maksimilijan, dotično njegovi savjetnici nisu bili zadovoljni sa 
svima zaključcima posljednjega sabora hrvatskoga od 21. rujna 1567, 
pa su zahtijevali neke promjene prije nego ih kralj potvrdi. Pismom od 
14. studenoga 1567. tražio je kralj da se naročito članci u pogledu ratne 
daće promijene kako je to on po svojim povjerenicima na saboru pre- 
dlagao. Neka se dužnost plaćanja te daće protegne i na krajeve Kupi 
na jugu, dakle na Hrvatsku koja je još od kralja Vladislava II bila opro- 
štena (plaćanja); zatim neka ratnu daću plaćaju također podanici ba- 
novca, protonotara, podžupana i plemićkih sudaca, premda ih bijaše on 
sam pred nekoliko mjeseci ponovo od toga oslobodio. Međutim, na 
dvoru kraljevu nisu ni čekali da sam sabor rečene zaključke preudesi, 
nego su ih sami promijenili pa ih je tako promijenjene kralj 
29. studenoga potvrdio. Već 28. prosinca 1567. javlja ban Juraj Dra- 
šković iz Zegrepa kralju da je primio »artikule... milostivo potvrđene 
i u nekim točkama ispravljene (in quibusdam  punctis 
correctos) zajedno s nalogom njegova veličanstva na sve redove i 
staleže upravljenim da te članke naknadno prihvate. Ali sabor Kraljevine 
Hrvatske i Slavonije, koji se nato sastao 22. veljače 1568. u gradu 
Zagrebu, nije se nikako htio da pokori tomu neobičnom dosad načinu 
potvrđivanja svojih zaključaka. Iz saborskoga zapisnika doznajemo da 
su staleži bili tri dana na okupu i vijećali kako da se tomu opru. Veli- 
kašima i plemićima pridružili su se i gradovi, koji su se tužili da im je 
nametnuta golema (ingenti) ratna daća, i to Zagrebu i Varaždinu po 
1000 zlatnih forinti, a Križevcima 800 ugarskih forinti. Zapisnik saborski 
un je molba i tegoba na kralja i zbog nepravedno nametnute daće za 
Vrčjove Kupi na jugu i ostatke Križevačke županije, kao i zbog poga- 
žene sloboštine službenicima kraljevstva. Staleži mole i zaklinju kralja 
neka odustane od nepravednih zahtjeva u tom pogledu, te žele da glede 
ratne daće ostane sve pri starom redu i običaju. Još se tuže na tride- 
setnčae kraljevske u Slavoniji (non sine maxima animi gravitate et 
dolore), koji unatoč »najočitijim sloboštinama« traže nečuvene svote 
od robe koju ljudi na sajmovima i trgovima kupuju za svoju domaću 
porabu i za svoje porodice. Napokon mole kralja da pusti na slobodu 
hrabroga vojnika Tomu Klarića, kojega je zbog nekih tobožnjih pre- 
stupaka počinjenih u primorju dao zasužnjiti po banu Franji Slunjsko- 
mu. Rečeni je Toma Klarić svojom hrabrošću stekao velike zasluge za 
obranu krajine, osobito za grad i varoš Hrastovicu, te se smatra prva- 
kom između tamošnjih vojnika (quasi primas inter illos milites esse 
reputatur). A da ne bude samo molba i tegoba, staleži na opomenu 
vrhovnoga kapitana krajiškoga Luke Sekelja određuju da se pod glo- 
bom imaju za petnaest dana prisiliti na slanje radnika za utvrđivanje 
Koprivnice, Ivanića i Hrastovice svi oni koji odredbama prijašnjega 
sabora još nisu zadovoljili. Jednako moraju svi staleži dopustiti da se 
potrebno drvo siječe u njihovim šumama. 
Sabor je i ovaj put zaključio da se njegovi jednodušno stvoreni 
članci podnesu kralju na potvrdu. U to ime sastaviše posebnu adresu 

na kralja te izabraše iz svoje sredine dva člana (Christophorum de 
Praschowcz et Joannem Swberay) da i adresu i članke odnesu pred 
kralja, pa da mu i usmeno izlože nemogućnost i nepravednost da se 
plaćanju ratne daće podvrgnu krajevi na jugu Kupe, ostaci Križevačke 
županije, kao i zemaljski službenici. Ali carska dvorska komora, upućena 
od ugarske komore, nije htjela popustiti. Carska komora odgovorila 
je 28. ožujka 1568. hrvatskim staležima u kraljevo ime kako je kralj 
razumio njihove molbe u adresi, ali da im ne može udovoljiti jer drži 
za pravedno da i same Kraljevine Hrvatska i Slavonija pridonose za 
svoje održanje. Uostalom otpušta prekokupskim krajevima i Križevač- 
koj županiji polovicu ratne daće, naime po pedeset denara od svake 
kuće; službenici pak, kao banovac, viceprotonotar, podžupani, plemićki 
suci i notari mogu je lako plaćati, pa stoga sudi kralj da će se staleži 
sada smiriti. Što se napokon tiče gradova, zapovjedio je kralj ugarskoj 
komori da svakomu zasebno odgovori. 

Međutim, bijahu se staleži Kraljevina Hrvatske i Slavonije obratili 
na samu carsku dvorsku komoru s posebnom poslanicom, moleći je, 
da ih podupre kako u kralja tako i u nadvojvode Karla. Oni prosvjeduju 
ako bi se kralj suztezao održati i štititi njihove stare pravice, osobito 
glede Križevačke županije, gdje se puk sakriva od straha pred Turcima 
po vršcima hrastovih stabala, gradeći na njima kućarice, kao i glede 
prekokupskih žitelja koji moraju bježati iz onih pustih krajeva, pa 
će tako krajiški gradovi i utvrde poput onih, koje je kralj dao porušiti, 
ostati puste i nenaseljene na teret kralju i susjednim vojvodinama Ko- 
ruškoj, Kranjskoj i Štajerskoj. Neka se komora ne pouzdava samo u 
izvještaje ugarske komore, koja ne poznaje one krajine, nego neka prima 
upute također od vrhovnoga kapitana Luke Sekelja, pa i od ljubljan- 
skoga kapitana Auersperga, te će onda od kraljevskoga veličanstva 
jamačno izmoliti povoljniju odluku. 

Čini se da je ova poslanica koristila. Dne 6. travnja šalje dvorska 
komora tu molbu zajedno s izvješćem ugarske komore Luki Sekelju 
i Herbartu Auerspergu na očitovanje. Nešto prije otpustio je kralj od 
ratne daće gradu Varaždinu 200 forinti i Križevcima 300; napokon 5. 
svibnja snizio je i gradu Zagrebu taksu za 500 forinti. Napokon je, 
jamačno nakon očitovanja Luke Sekelja i Herbarta Auersperga, pri- 

vatio i potvrdio nepromijenjeno sve zaključke hrvatskih i slavonskih 
staleža, stvorene na posljednjem saboru. 

Kad se poslije toga 24. lipnja 1568. opet sastao sabor hrvatsko- 
slavonski, staleži se prije svega zahvališe kralju za potvrđene članke. 
Podjedno nastojahu da u svakom pogledu ugode kraljevskoj poruci. 
Osobita ih je briga kidala radi gradova i varoši Hrastovice, koji 
su tada bili na krajnjoj granici prema turskoj Bosni i koji su radi 
kuge, koja je one godine nemilo po Hrvatskoj harala, ostali gotovo bez 
vojničke posade, tako da im je prijetila najveća opasnost. Banovi su 
Drašković i Slunjski, da nadoknade gubitke svojih banskih četa, izmolili 
od udovice bana Petra Erdeda, od zagrebačkoga kaptola, kao i od druge 
susjedne vlastele stanoviti broj puškara i drugih vojnika, koji su po- 
magali ostacima njihovih četa pri obrani Hrastovice, ali to nije moglo 

dugo potrajati. Sabor je sada, pohvalivši banove kao »pobožne brani- 
telje domovine« (pii defensores patriae), odredio da pojedine sudčije 
šalju redom peti dio svojih puškara banovima u pomoć. Svaka sudčija 
ostat će na straži petnaest dana, a onda će je zamijeniti druga. Oni, 
koji ne bi toj odredbi udovoljili te uskratili svoju pomoć, platit će 
za svakoga puškara globu od šest forinti. Vrhovni nadzor nad tima 
stražama imat će ban Slunjski ili onaj kapitan kojemu on to povjeri. 
Staleži su nadalje ponovo odredili radnike za popravak krajiških gra- 
dova Koprivnice i Ivanića u Slavoniji, zatim Cetina i Tršca u Hrvat- 
skoj, kao i za osnutak nove utvrde Preseke na rijeci Glini. Radnike 
pri utvrđivanju i podizanju hrvatskih gradova zaštićivat će sa svojim 
četama ban i biskup Drašković i uza nj Herbart Auersperg. 

Tako su i pored nedavno utanačenog mira s Turcima banovi Dra- 
šković i Slunjski morali neprekidno stajati na straži bud kod Hra- 
stovice i okolišnjih gradova (Gore, Vinodol, Blinja, Gornji i Donji Gra- 
dac, Zrin i Gvozdanski) bud kod Tršca i Cetina, jer su Turci prova- 
ljivali iz Kostajnice i Krupe sad dolinom Petrinje prema Sisku, sad 

\olinom Žirovca prema Glini i Korani. Za jedne takve provale u kolo- 
vozu 1568. doprli su Turci sve do Hrastovice i Siska, kojima je brzo 
pritekao u pomoć ban Drašković s drugom Frankapanom Slunjskim. 
O tom prodiranju Turaka raširile su se nepovoljne vijesti; pače na kra- 
ljevskom dvoru u Beču govorilo se da se ban Drašković tom prigodom 
jedino brzim bijegom spasio sa malo družine svoje, što je odmah mle- 
tački poslanik javio svojoj Republici. Tim je povodom i Antun Vran- 
čić u pismu opomenuo biskupa i bana Draškovića da se suviše opasno- 
stima ne izlaže, jer bi ga mogla zateći sudbina bana Petra Berislavića 
i Pavla Tomorija. Drašković je nato 8. listopada 1568. iz Zagreba pri- 
lično oštro odgovorio svomu prijatelju. Najprije se ogradio protiv toga 
da je on pred Turcima uopće bježao. On nije Turcima okre- 
nuo leđa nego čelo te ih je i brojem svoje čete i svojom pri- 
sutnošću (praesentia sua) zastrašio. On je s drugom svojim imao 8000 
konjanika i pješaka, te su Turci pred tom silom bez boja uzmakli. 
Uostalom se nada da će se riješiti banovanja čim se godina ispuni. 
Vrančić pak neka radije ostavi Beč i pođe u Eger vršiti svoje biskupske 
dužnosti. I Vrančić odvratio je Draškoviću iz Beča 10. studenoga pri- 
lično jetko. Nije mu ono prvi put pisao da ga odvrati od gorljivoga 
vršenja banskih dužnosti, nego da ga prijateljski podsjeti na opasnost. 
Drago mu je što nepovoljni glasovi o njegovu bijegu ne stoje, te želi 
neka i dalje nastavi svoje sretno banovanje i neka pomogne domovini, 
koja je već lišena cvijeta svojih muževa, pa je spala na najniže grane. 
Ali na njegove biskupske dužnosti nije ga mario podsjetiti. On se u 
svojoj šezdeset i šestoj godini nije kratio poći za poklisara k Turcima 
da izradi mir za kršćanstvo. I sveti Pavao u poslanici na Korinćane 
piše da nije poslan da krsti; pa zar nije zato bio apostol? 

Dne 19. prosinca sastao se sabor Kraljevina Hrvatske i Slavonije po 
treći put u onoj godini 1568. Glavni zadatak bio mu je da izabere pokli- 
sare za ugarski sabor, što ga bijaše kralj Maksimilijan 10. studenoga 

sazvao u Požun za 6. siječnja 1569. Staleži izabraše za poklisare proto- 
notara Damjana de Aranyan, viceprotonotara Ivana Petričevića i na- 
pokon Stjepana Kapetanovića, odredivši za svakoga u ime troška po 
sto zlatnih forinti od dohotka dimnice. Uz to sastaviše za njih naputak, 
u kojemu skupiše sve svoje tegobe i želje što će ih rečeni poklisari 
iznijeti pred kralja i sabor u Požunu. Najprije neka traže pomoći za 
utvrde kod Hrastovice, da padom te varoši i njezinih utvrda ne zaprijeti 
krajna pogibelj čitavomu kraljevstvu. Nadalje neka kralj zapovjedi kra- 
jiškim kapitanima kako u Hrvatskoj tako u Slavoniji da zabrane svojim 
plaćenicima nanositi štete ubogim plemićima i njihovim kmetovima; 
za učinjeni pak kvar neka plate odštetu od plaće rečenih vojnika. Neka 
još porade da se oni plaćenici, koji su stražari na krajini hrvatskoj, ne 
otpuštaju pod jesen kako je dosad bivalo, jer neprijatelji baš u jesen- 
sko doba najviše udaraju na one krajeve. Neka stoga kralj udesi s nad- 
vojvodom Karlom da vojnici krajišnici služe također kroz jesen i zimu, 
dakle kroz čitavu godinu. Poklisari neka se još sporazume sa staležima 
Ugarske da bi njegovo carsko i kraljevsko veličanstvo milostivo održalo 
svoje vjerne podanike u staroj slobodi, a osobito da se vazda sačuva 
sloboda Kraljevine Slavonije (salua semper libertate regni Sclauoniae 
remanenda). Napokon neka iznesu još neke manje tegobe i molbe u 
pogledu uređenja međa između Kraljevine Slavonije s jedne strane, a 
Štajerske i Kranjske s druge; zatim da se Zagrebu i Križevcima ne 

nameću daće, kojih građani zbog siromaštva ne mogu smagati i koji će 
se radije odseliti; nadalje da se čazmanskom kaptolu udijeli kakva 
pripomoć, jer nema nikakovih prihoda, a i Mateju Kegleviću da se nešto 
dade da održi svoj kaštel, što ga je podigao niže Siska na svojemu 
posjedu Totuševini. 

Međutim, ugarski sabor nije se sastao u Požunu 6. siječnja 1569, 
nego bi istoga dana odgođen od kralja na zgodnije vrijeme, tobože radi 
prosin posala u Njemačkoj i drugim kraljevim zemljama. Pravi razlog 

io je, međutim, što bi uto otkrivena zavjera protiv kralja Maksimili- 
jana, a u prilog erdeljskomu vojvodi Ivanu Sigismundu, koji nije mogao 
pregorjeti što je kralj Maksimilijan utanačio mir s turskim sultanom. 
Mnogi ugarski velikaši, riezadovoljti s vladanjem kralja Maksimilijana, 
bijahu se nakon drinopoljskoga mira pridružili erdeljskom vojvodi. 
Među njima bio je i znameniti velikovaradinski biskup i povjesničar 
Franjo Forgač, koji se bijaše u jesen 1568. odmetnuo od kralja i cara, 
jer je Maksimilijan tursku biskupiju podijelio nekomu Talijanu a ne 
domaćem čovjeku. Uz one koji su se javno odvrgli bilo je i tajnih zavje- 
renika, koji su se dogovarali s erdeljskim vojvodom te tražili pomoći 
od Poljaka i Turaka. Među tima bijahu stari Stjepan Dobo i Ivan Balaša. 
Pouzdanik erdeljskoga vojvode bio je Juraj Bočkaj, kojega je sin Jeronim 
bio u službi biskupa i bana Jurja Draškovića. Baš taj Bočkaj bijaše 
pod izlikom da. pohodi svoga sina došao u Zagreb ne bi li i slavonsku 
gospodu predobio. Tom je prigodom banu Draškoviću predao pisma 
Ivana Sigismunda, u kojima pozivaše staleže Hrvatske i Slavonije da se 
njemu pridruže. Međutim, od slavonskih i hrvatskih velikaša pristao 
je uz zavjeru jedini Franjo Tahi, dok je ban Drašković zajedno s udovi- 
com palatina Nadažda prvi o svemu kralja Maksimilijana izvijestio, 
našto ga je kralj još god. 1568. u posebnom pismu pohvalio. 

Zavjerenici snovali su o tom kako da nahrupe na Požun, u kojem 
bijaše sazvan sabor ugarski. Baš zbog toga odgodio je kralj Maksimili- 
jan sam sabor i čineći se nevješt kao da ne zna za zavjeru, 8. siječnja 
pozvao sve ugarske i slavonske savjetnike za 2. veljače 1569. na vije- 
ćanje u Beč da se s njima posavjetuje o različnim poslovima. Tom 
prigodom nije izuzeo ni zavjerenike, jer su i oni bili njegovi savjetnici 
za Ugarsku. U pozivu na Stjepana Doboa piše kralj doslovce: »Stoga 
tebi milostivo zapovijedamo da smjesta, čim ovo pismo primiš, pođeš 
na put i da ne propustiš na određeni dan s ostalim se savjetnicima pri- 
kazati. Vijećati nam je o takovim poslovima da te bez ikakve isprike 
želimo i hoćemo uza se imati, pa ne dvojimo da ćeš tako i učiniti, budući 
da znamo da je između drugih tebi osobito na srcu mir i sreća domo- 
vine, a po tom i čitavoga kršćanskog svijeta ...« Međutim, Dobo bijaše 
doznao da se na kraljevskom dvoru o njemu sumnja, pa stoga nije 
sam pošao u Beč, nego je poput Franje Tahija poslao onamo svoga sina. 
Ivan Balaša došao je na Kraljevski dvor, ali nešto poslije. Međutim, i 
od ostalih savjetnika našlo se ih malo na okupu. Od prelata došlo je 
šest biskupa, među njima zagrebački biskup i ban Juraj Drašković; od 
svjetovnjaka spominju se knez Juraj Zrinski, Baltazar Baćani, Ivan 
Pethew i Ladislav Banić (B4nffy). 

ZAJEDNIČKI BANSKI PEČAT JURJA DRAŠKOVIĆA I FRANJE 
FRANKAPANA SLUNJSKOGA 


Snimljen s jedne isprave u arhivu Jugoslavenske akademije. Na tom pečatu urezana su dva 
grba: jedan (heraldički desni) biskupa i bana Draškovića, a drugi (lijevi) kneza Fi jana. 

iskupski grb ima u štitu orolava (Greif), a ovjenčan je biskupskom mitrom; grb Franje Slunj. 
skoga irna poznata dva lava s hljebovima. Legenda; GEOR(GIUS) DRASKKOW IH) ERI S(COPUS) 
ZAG(RABIENSIS) ET FRAN(CISCUS) ČOMES ZLVNI DE FRANG(EPANIBUS) (NORUM) 
DAL(MATIAE) CRO(ATIAE) ET SCLA(VONIAE) BANI 1567. 


Vijećanja na kraljevskom dvoru započela su 17. veljače i trajala više 
sedmica sve do konca ožujka. Kralj se savjetnicima ispričao što je 
ugarski sabor odgodio, označivši za uzrok nemire koji vladaju po ostalim 
državama Evrope i koji ga sile da putuje u Njemačko Carstvo. Uz to 
ih je pozvao neka ga savjetuju kako da se za njegova izbivanja osigura 
država protiv vanjskih napadaja i nutarnjih smutnja, Napokon neka mu 
kažu kako bi sklonio staleže da mu god. 1567. dopuštenu ratnu daću, a 
i radnike za utvrđivanje krajiških gradova i dalje podavaju. Savjetnici, 
premda inače posve odani muževi, odgovorili su kralju otvoreno da je 
obdržavanje sabora baš u ovim prilikama od velike potrebe, pa su 
predlagali da ga što prije sazove. Štaviše izložili su posve iskreno kako 
veliko nezadovoljstvo vlada u zemlji, a glavni uzrok da je namještanje 
stranaca u javne službe kao i nasilja njemačkih kapitana i vojnika. 
Još 3. ožujka 1569. javljao je mletački poslanik Michieli svojoj vladi iz 
Beča kako savjetnici govore kralju da se bojati, kako će se čitava 
Ugarska otuđiti (di una alienatione di tutto ih Regno intieramente), 
jer su u zemlji sve zaokupili tuđinci, ne ostavivši ništa domaćim ljudima 
(non restando a loro regnicoli ne grado, ne offitio, ne administratione 
alcuna) i ne pazeći na drugo nego da zemlju što više iscrpe i isišu 
(che ad estorquere, espilare et consumare quanto piu possono la pro- 
vincia). Kralj je nastojao da savjetnike umiri i skloni na druge izjave, 
ali mu odgovoriše: »Mi smo se ovdje oko vašega veličanstva skupili kao 
privatni savjetnici, pa odlučili mi što mu drago, zemlja toga ne bi pri- 
hvatila kao što i ne bi bila dužna primiti. Stoga treba sve predložiti 

saboru, koji bi se već radi toga morao sazvati.« Međutim, Maksimilijan 
nije se nikako mogao odlučiti da sabor u onaj čas sazove, pa stoga prvih 
dana travnja otpusti savjetnike kući, kako je to firentinski poslanik u 
Beču 7. travnja javio svojoj vladi. 

Za vijećanja u Beču učinio je biskup i ban Juraj Drašković s 
kraljem Maksimilijanom 16. ožujka 1569. nagodbu po kojoj je kralj 
njemu dao na uživanje znameniti grad Trakošćan s brojnim selima 
i posjedovanjima koja su na taj grad spadala. Rečenim je gradom do 
nedavna gospodovala porodica Đulaja (de Gyula); no nakon smrti Ivana 
Đulaja, koji nije ostavio muških potomaka, spao je pod kraljevsku ko- 
moru, našto ga je kralj sada založio Jurju Draškoviću, jer mu valjda 
nije mogao redovito plaćati bansku plaću. Ban Juraj Drašković preuzeo 
je grad odmah nakon svoga Povratka iz Beča te je već 18. studenoga 
1569. u njemu (in castro nostro Trakostthyan) izdavao povelje i druge 
isprave. 

Prigodom vijećanja u Beču ili nešto prije dogodila se i zamašna pro- 
mjena u upravi hrvatsko-slavonske krajine. Luka Sekelj od Ormuža, koji 
bijaše nakon Ivana Lenkovića postao vrhovnim kapitanom čitave hrvat- 
sko-slavonske krajine, prestao je u drugoj polovici 1568. vršiti tu službu, 
ne zna se s kojih razloga. Kralj nije njegovo mjesto više popunio, nego 
su njegovi dosadanji zamjenici Herbart Auersperg i Vid Halek kao 
namjesnici vrhovnoga kapitana (locumtenentes generalis 
capitaneatus) počeli god. 1569. svaki za sebe samostalno upravljati svo- 
jom krajinom, i to Auersperg hrvatskom a Halek slavonskom. Nije ne- 
moguće da je kralj Maksimilijan snovao vrhovnu upravu čitave krajine 

ovjeriti svome bratu Karlu, koji bijaše već pred dvije godine za svoga 

oravka u Kranjskoj i Gorici pohodio i Hrvatsku te se nedavno s puta 
u Španjolsku preko Mletaka vratio u svoje vladanje. Međutim, do toga 
ipak nije došlo, jer su baš za vijećanja u Beču ugarski savjetnici pre- 
dlagali kralju da za svoga izbivanja u Njemačkoj ostavi brata Karla 
kao svoga zamjenika za čitavu Ugarsku i Hrvatsku. 

Nakon vijećanja u Beču sazvali su banovi Drašković i Frankapan 
Slunjski po posebno mnalogu kraljevu (ex speciali mandato...) sabor 
Kraljevina Hrvatske i Slavonije u Zagreb za 8. svibnja 1569. Tu bi naj- 
prije protonotarom kraljevstva mjesto odstupivšega Damjana de Aranyan 
izabran magistar Emerik Pethew, a za viceprotonotara proglašen bi po- 
novo Ivan Petričević od Miketinca. Nakon toga vijećalo se mnogo o 
obrani krajina, osobito o utvrdi varoši Hrastovice kao i njezinih dviju 
tvrđica, te su staleži na usrdnu opomenu bana Draškovića dopustili 
izvanrednu daću od pol forinte po dimnjaku da se zidinama ogradi ne 
samo Hrastovica nego i druga mjesta na krajini. Još bi određeno da se 
svi podanici opatije u Topuskom upotrebe za utvrđivanje varoši Topu- 
skoga i dogradnju nedogotovljene tvrđice Preseke. Uz to se staleži gorko 
potužiše na plaćene konjaničke čete kraljevske, koje su ne samo u hrvat- 
skoj krajini nego i u slavonskoj pasle svoje konje na livadama ne- 
voljnih kmetova, te i inače počinjale različna nasilja. Staleži zamoliše 
stoga kralja neka zapovjedi namjesnicima vrhovnoga kapitana Haleku 
i Auerspergu da oštećene kmetove namire od plaće tih konjanika. Neka 

PEČAT BISKUPA JURJA DRAŠKOVIĆA 


U štitu vidi se mitski orolav ili grif (Greif), a na štitu biskupska mitra. 


Legenda na pečtatu: + GEORG(IUS) DRAS(KOWYTH) EP(ISCOPUS) 
ZAGRA(BIENSIS), 


GI m 
Snimljeno s jedne isprave od 18. studenoga 1569. u arhivu Jugoslavenske 
ademije. 


se također posebno kazne Vranješ Jelenić i Toma Severović, vojvode 
uskoka iz Mrzlopolja u Kranjskoj, koji su nedavno sa svojim četama 
nemilo opustošili posjedovanja Mihajla i Grgura Herendića i njegovih 
susjeda na jugu Kupe. Napokon mole staleži kralja neka se smiluje 
kanonicima čazmanskoga kaptola, koji nemaju ni sijela ni prihoda, 
nego moraju u Zagrebu boraviti i dosta oskudno životariti. 

Međutim, bijahu ugarski savjetnici ponovo predložili kralju Maksi- 
milijanu da Inisli na saziv ugarskoga sabora. K tomu stizale su mu i 
sve nepovoljnije vijesti o raspoloženju u Ugarskoj, pa je tako napokon 
1. srpnja 1569. sazvao sabor u Požunu za 1. kolovoza iste godine. Radi 
izbora poslanika za ugarski sabor sastao se opet hrvatsko-slavonski sabor 
u Zagrebu 20. srpnja. Poklisarima biše izabrani protonotar Emerik 
Pethew, viceprotonotar Ivan Petričević i Stjepan Kapitanović; njima bi 
dana jednaka instrukcija kao i na koncu prošle godine. Budući da će 
i oba bana poći na sabor u Požun, to će za njihova izbivanja vršiti svu 
vlast banovac Ivan Forčić, koji će u slučaju da zaprijeti opasnost Hra- 
stovici podići za njezinu obranu čete susjednih i bližih žitelja. 

Ugarski sabor u Požunu bio je na okupu od 1. kolovoza do 26. listo- 
pada 1569. Kralj Maksimilijan pošao je tek 16. kolovoza iz Beča, povevši 
sobom njemačke čete jer bijaše naumio postupati protiv ortaka Jurja 
Bočkaja, koji je uto bio već prebjegao u Erdelj. Više tjedana trajale 
su rasprave saborske dok se došlo do nekog sporazuma i glede kra- 
ljevskih prijedloga i glede staleških tegoba. Na sabor bijahu došli ta- 
kođer Stjepan Dobo i Ivan Balaša, jer mišljahu da se kralj već uvjerio o 
njihovoj nedužnosti. Međutim, Maksimilijan dao je 12. listopda oba za- 
sužnjiti, tvrdeći da ima u svojoj ruci njihova pisma koja dokazuju nji- 
hove veleizdajničke sveze s erdeljskim vojvodom. Uzalud su zastrašeni 
staleži nudili kralju jamčevinu od 200.000 dukata ako zarobljenicima 

vrati slobodu; kralj nije htio čuti za to, pače je izdao nalog da se u 

Košicama uhiti još i Gašpar Homonnay, koji je jednako bio osumnjičen 

s nevjere. No Homonnay bijaše za vremena umakao. Zasužnjeni Dobo i 

Balaša ostadoše zatvoreni u gradu Požunu, te se protiv njih vodila istra- 

g Premda im se nije mogla krivnja jasno dokazati, pomilovao ih je 
ralj tek u travnju 1572. 

Odlučni postupak kraljev sa zavjerenicima zastrašio je staleže na 
saboru u Požunu tako da su pristali gotovo na sve što je Maksimilijan 
od njih tražio. To potvrđuje i saborski dekret od 60 članaka, koje je 
kralj 26. listopada 1569. u Požunu potvrdio. Trećim člankom osudili su 
staleži nastojanje zavjerenika zamolivši ga da krivnju nekolicine ne upiše 
u grijeh svim ostalim vjernim podanicima (molit ex pravo et perverso 
nonullorum animo caeteros suos fideles aestimare). Šestim člankom do- 
pustili su nadalje kralju za dvije godine četiri forinte i 80 denara u ime 
ratne daće, koja će se pobirati u dva roka svake godine. Staleži prihvatiše 
i kraljev prijedlog po kojemu bi ga za njegova izbivanja zamjenjivao 
brat Karlo, samo zamoliše da bi svoje starije sinove, koji su više godina 
boravili u Španjolskoj na dvoru Filipa II, što prije kući dozvao da nauče 
jezik, zakone i običaje ugarske, pa da onda ubuduće zamjenjuju oca 

ad bi dulje vrijeme odsutan bio. Staleži su nadalje molili kralja da se 
ustanove granice između Ugarske i Slavonije s jedne strane, a Austrije, 
Štajerske, Moravske i Poljske s druge strane; podjedno su za taj posao 
izabrali više komisija. Za uređenje granica Slavonije prema Štajerskoj 
i Kranjskoj imenovali su kanonika zagrebačkoga Ivana od Dubrave, ba- 
novca Ivana Forčića, protonotara Emerika Pethewa i napokon Stjepana 
Kapitanovića. 

Nakon što je Maksimilijan zavjeru u prilog erdeljskomu vojvodi u 
zametku ugušio, stali su savjetnici Ivana Sigismunda o tom raditi kako 
da svoga gospodara s kraljem i carem izmire. Nukalo ih je i to što se 
sultan Selim II nije dao skloniti da prekrši nedavno utanačeni mir s 
Maksimilijanom, budući da se pripravljao na druga poduzeća, Poglaviti 
savjetnik erdeljskoga vojvode Gašpar Bekeš pošao je uto sam s proljeća 
1570. u Prag, te je stao ugovarati s carem i kraljem, a podupirao ga je 
pri tom poslu i poljski kralj. Isprva je Ivan Sigismund zahtijevao da 
mu se prizna kraljevski naslov, suverenitet za Erdelj i čitavu Ugarsku 
do Tise. Maksimilijan, međutim, nije htio ni da čuje za takve uvjete, 
jer mu u taj mah nije trebalo prinositi nikakve žrtve. Ali Bekeš nije 
sustao s prvim ponudama, nego je stao pazariti. 

Uto se Maksimilijan spremio u Njemačku na državni sabor u 
Speieru, gdje je ostao preko pol godine dana. Za svoga namjesnika kroz 
to vrijeme odredio je ne samo u Ugarskoj i Hrvatskoj nego i u češkim 
i austrijskim zemljama brata svoga, nadvojvodu Karla, kojemu je de- 
kretom iz Praga od 21. svibnja 1570. pridijelio za savjetnika ostrogon- 
skoga nadbiskupa Antuna Vrančića. Erdeljski poslanik Bekeš pošao je 
s Maksimilijanom u Njemačku i u Spieru dalje pregovarao, pri čemu 
ga je pomagao poljski poslanik Konarsky. Baš s njegovim sudjelova- 
njem utanačen bi napokon 16. kolovoza 1570. sporazum između kralja 
i vojvode. Ivan Sigismund mora se odreći naslova kraljevskoga i zado- 

voljiti kneževskim; zato mu ostadoše uz Erdelj još neke ugarske župa- 
nije (Bihar, Krasna, Srednji Solnok i Marmaroš s Hustom i tamošnjim 
solanama). Osim toga obećana bi mu za ženu Maksimilijanova rođakinja 
Marija, kći bavarskoga hercega Albrechta. Ako Ivan Sigismund umre 
bez muških potomaka, Erdeljcima pristoji pravo da slobodno biraju 
kneza s naslovom »vojvoda i kraljevski namjesnik za ugarske oblasti«. 
Uz to bi ugovoren potanji savez protiv Turaka, te obećano Ivanu Sigis- 
mundu da će dobiti za odštetu Opolje i Ratibor ako bi ga Turci iz 
Erdelja protjerali. 

Još se nisu mogle provesti sve ustanove posljednjega ugovora kad 
je boležljivi Ivan Sigismund 14. ožujka 1571. od kapi umro ne navršivši 
ni trideset i jednu godinu. Maksimilijan gledao je sada da Erdeljci 
izaberu takva muža, koji ne bi bio samostalan knez nego tek vojvoda 
kao u staro vrijeme, te koji bi njemu kao kraljevski činovnik položio 
prisegu vjernosti. Stoga je i pomagao Gašpara Bekeša da se uspne na 
vojvodsku stolicu. Ali Bekeš imao je u Erdelju brojnih protivnika, koji 
nisu odobravali njegove politike, bojeći se turske osvete. Oni su pre- 
dlagali za vojvodu Stjepana Batora Šomljovskoga, vrsna čovjeka 
i dobra junaka, kojega je i sultan volio. Pa tako bi Stjepan Batori 
(Bćthory) 25. svibnja 1571. bez ikakva protivljenja izabran za vojvodu. 
Ipak su Maksimilijanovi privrženici izradili da je novoizabrani vojvo- 
da potajno položio zakletvu kako će biti vjeran i pokoran Maksimilijanu 
i njegovim potomcima na ugarskom prijestolju, a uz to se obvezao da 
će biti neprijatelj njegovih neprijatelja i prijatelj njegovih prijatelja. 
Sve to ipak nije Batora smetalo da se i sultanu zahvali kad ga je u 
vojvadskoj časti potvrdio te mu uz druge bogate darove poslao zastavu 
i žezlo. 

Sultan Selim II nije posljednje dvije godine mnogo utjecao na po- 
slove erdeljske i ugarske, jer je od 20. ožujka 1570. vodio rat s 
Mlecima radi otoka Cipra. Da odole turskoj sili, Mleci su 
tražili pomoći na sve strane, pače i od ruskoga cara i perzijskoga kralja; 
ali samo španjolski kralj Filip II i papa Pio V odazvali su se njihovim 
molbama. Uza sve to napredovali su Turci na otoku Cipru; već 9. srpnja 
1570. osvojili su Nikoziju, a 18. kolovoza 1571. morala se njima predati 
glavna varoš Famagusta, koju je providur Mark Antonije Bragadino kroz 
jedanaest mjeseci junački branio. Sedam tjedana nakon pada Fama- 
guste, dne 7. listopada 1571, održala je doduše mletačko-španjolska mor- 
narica, koju je vodio junački Don Juand'Austria (naravni brat 
španjolskoga kralja Filipa II) sjajnu pobjedu nad turskim brodovljem 
kod Lepanta, gdje je poginuo sam turski admiral Ali-paša; ali 
Cipar ostade i dalje u turskoj vlasti. Slavna pobjeda kršćanska urodila 
je ipak tim da je oslobođeno 12.000 kršćanskih robova, koji su morali 
rabotati na turskim galijama, i da je zatim Turska stala gubiti svoju 
dosadanju premoć na moru. 

Usporedo s bojevima oko Cipra borilo se već od početka rata u 
Dalmaciji i Albaniji, gdje je mletačka vlast graničila s tur- 
skom. Prve ratne godine udarali su Turci iz kliškoga i drugih susjednih 
sandžaka na Split, Zadar i Novigrad; ali biše suzbijeni, jedino im pođe za 

rukom osvojiti Zemunik. Druge godine (1571) proslaviše se Korčulani 
i Korčulanke, odbivši Turke od svoga grada. Na kopnu pak oteše mle- 
tački vojvode Turcima Skradin, pače pokušaše osvojiti i Klis. Treće 
godine (1572) opet su Mleci nastojali da predobe Klis; u isto je vrijeme 
njihova mornarica udarala na Kotor i Budvu. No budući da su Mleci 
sve manje primali pomoći od Španjolske, utanačili su napokon mir s 
Turcima 7, ožujka 1573. Turcima ostade Cipar, a u Dalmaciji i Albaniji 
biše između mletačke i turske vlasti obnovljeni stari međaši. 

Kralj Maksimilijan nije htio pristupiti savezu kršćanskih vlasti, 
premda su ga pozivali, jer je želio očuvati Ugarsku i Hrvatsku od tur- 
skih provala. Uza sve to nije ipak bilo mira na granicama Hrvatskoga 
Kraljevstva. Tomu su pridonijeli u jednu ruku diskoci, kako senjski pod 
vojvodom Jurjem Daničićem tako i vinodolski koji su se dopuštenjem 
Mlečana preko njihova područja zalijetali u turske krajeve; u drugu 
su ruku opet turski sandžaci i pored mira svaki čas uznemirivali hrvat- 
sko-slavonsku krajinu. Tako je i banovima Draškoviću i Franji Slunjsko- 
mu bilo neprekidno stajati na braniku povjerenoga im kraljevstva. A da 
bi to uspješnije mogli činiti, sazivali su redovito dva ili tri put kroz 
godinu sabor hrvatsko-slavonski na kojemu u uz upravne poslove vije- 
ćali sa staležima o obrani zemlje. Već na zagrebačkom saboru od 4. 
siječnja 1570, gdje su hrvatski poklisari izvijestili o zaključcima prošlo- 
godišnjega sabora ugarskoga u Požunu i gdje bi određena ratna daća 
za Slavoniju kroz dvije godine, činile su se odredbe za utvrđivanje 
Hrastovice, kojoj je svakodnevno propast prijetila (in evidentissimo pe- 
riculo est posita). Nije se međutim, zapuštao ni Sisak, kao ni Ivanić, 
Križevci i Koprivnica, kako to svjedoče zaključci sabora od 12. travnja 
1570. I na tom saboru ističu staleži kako Hrastovici prijeti 

čitava Bosna i za njom teži, pa se stoga i sada za 
vrijeme primirja svakoga tjedna dva do tri puta 
pod nju zalijeću (quia tota prouincia Bozniensis illi imminet, 
et in eam intendit, ob idque etiam nunc durantibus induciis, singulis 
septimanis bis vel ter sub eam cursitant). Dok su tako Turci neprestano 
kršili primirje, kralj je Maksimilijan neprestano kratio hrvatskoj go- 
spodi da udaraju na Bosnu, već im je nalagao da se ograniče na obranu 
na obranu svoje domovine. Ali hrvatska i slavonska gospoda nisu mogla 
toga podnositi nego su i oni mislili na odmazdu. Prednjačio je pak njima 
mladi i vatreni ban Franjo Frankapan Slunjski, kojega je djedovina naj- 
više stradala od turskoga četovanja. U rujnu 1570. okupio je oko sebe 
više hrvatske gospode, kao kneza Jurja Zrinskoga, kneza Nikolu Fran- 
kapana Tržačkoga, kneza Franju Blagajskoga, kapitana Gašpara Raba 
i Tadiolovića, pa je s njima preko Une niže Kostajnice provalio u tursku 
zemlju. Radi te provale tužio je nadvojvoda Karlo junačkoga bana kralju 
Maksimilijanu, našto je potonji pismom od 16. studenoga 1570. iz 
Speiera naložio svomu bratu neka se s ratnim vijećem posavjetuje 
kako da se hrvatski knezovi kazne. 

U ožujku 1571. vratio se Maksimilijan iz Njemačke. Hrvatsko-sla- 
vonski sabor, koji se 5. travnja 1571. sastao u Zagrebu, očitovao je 
svoju osobitu radost radi sretnog povratka svoga kralja, a još više 
što je doznao da će i kraljevi sinovi otići iz Španjolske, te se nastaniti 
u mjestima koja su bliža Ugarskoj. Na istomu saboru biše također odre- 
đeni radnici za utvrđivanje grada Blinje, koju su nedavno oslobodili od 
turske vlasti. Budući da se pročulo da su dva beglerbega s golemom 
vojskom došli u Bosnu i da bi mogli nahrupiti na koji krajiški grad, 
biše napokon ovlaštena oba bana da prema starijim odredbama za 
veću sigurnost pozovu narod na oružje i da ga razmjeste po krajiškim 
gradovima. Taj oprez bio je ovaj put posve opravdan, jer su malo zatim 
zaista zaredale nove turske provale. Ali sve čete turske biše redom su- 
zbijene; jedan čopor od 330 konjanika, koji je u lipnju došao pod Hra- 
stovicu, protjeran bi od tamošnjeg kapitana Josipa Dornberga s pomoću 
bana Franje Slunjskoga. 

Uto bijahu se stariji sinovi kralja Maksimilijana, po imenu Rudolf 
i Ernest, iz Španjolske vratili, te je poboljevajući otac počeo snovati 
kako da svomu najstarijemu sinu Rudolfu osigura mirno nasljedstvo 
na ugarsko-hrvatskom prijestolju. Da to postigne, sazvao je 29. rujna 
ugarski sabor za 11. studenoga, ali ga je poslije odgodio najprije na 
6. siječnja a onda na 2. veljače 1572. Poglavito radi izbora poklisara za 
ugarski sabor sastao se sabor Kraljevina Hrvatske i Slavonije 30. listo- 
pada u gradu Zagrebu. Poklisarima bijaše izabrani zagrebački kanonik 
i dubički arciđakon Toma iz Dubrave, protonotar Emerik Pethew i Ga- 
špar od Druškovca. Njima bi od sabora izdan naputak u kojem su 
staleži caru i kralju žarkim riječima prikazali zasluge svojih banova 
te ih preporučili za nagradu. »Otkad je carsko i kraljevsko veličanstvo«, 
pišu hrvatski staleži, »pred nekoliko godina bansku službu u ovim 
bijednim kraljevinama prečasnomu gospodinu Jurju Draškoviću, bi- 
skupu zagrebačke crkve, i poglavitomu i velemožnomu gospodinu Franji 

NADVOJVODA KARLO, 
vladar Štajerske, Kranjske i Koruške (+ 1590). 

Frankapanu Slunjskomu milostivo povjerilo, ta su gospoda banovi naj- 
većom brigom i marljivošću, pa i silnim prolijevanjem krvi i zasužnje- 
njem mnogih svojih vojnika po Turcima, granice rečenih kra- 
ljevina netaknute sačuvali te nisu za svoga ba- 
novanja nijedan kaštel, niti ma koju neznatnu 
utvrdu dopustili osvojiti po Turcima..., već su 
sve najbolje održali« (neque ab ipso tempore banatus illo- 
rum unicum castellum, seu aliquod vile fortalitium per Turcas,... in 
tercipi permitterint, sed optime seruauerint). Sada pripovijedaju sta- 
leži kako je biskup Drašković posjedovanja biskupije zagrebačke i 
opatije u Topuskom preuzeo sasvim opustošene od neprijatelja kršćan- 
ske vjere i kako je u tim opustjelim krajevima ponovo podigao 
mnoge gradove, kaštele i utvrde, osobito u topuskoj opatiji uz Kupu i 
Glinu, sve za što jaču obranu granica kraljevstva, Ali biskup i ban od 
rečene biskupije i opatije nema toliko prihoda da bi te krajiške gradove 
i kaštele mogao uzdržavati, pače nema dosta ni za svakdanji život ni 
za svoj stol (neque quotidianum victum pro mensa personae suae habere 
posset). Knez opet i ban Franjo Slunjski uza sve svoje nasljedne gra- 
dove, koji stoje na krajnjoj granici i u najpustijim mjestima, ima jedva 
još dvadeset kmetova, pa tako provodi pretužan život (vere 
satis miserrimam vitam agit), stražeći stražu na dalekoj hrvatskoj kra- 
jini s dosta brojnim vojnicima svojima. Neka stoga udostoji kraljevsko 
i carsko veličanstvo po prirođenoj svojoj milosti rečenom gospodinu bi- 
skupu i banu s nasljednim pravom i .bez godišnje daće podijeliti grad 
Trakošćan, koji ima dosta neznatne prihode i gotovo posve oskudijeva 
oranicama, da bi se mogao od njega uzdržavati i on sam i njegova 
družina. Rečenomu knezu i banu Franji Slunjskomu neka također udijeli 
koji grad s nasljednim pravom. Ako se ne bi njegovo veličanstvo za 
dobe i milostivo pobrinulo kako za gospodina biskupa zagrebačkoga 
tako i za Franju Slunjskoga, neka vjeruje staležima da će oba bana 
morati s izloženih razloga i zbog prevelike oskudice čast bansku 
odložiti te se iz ove bijedne krajine preseliti u 
druge kraljevine (uterque ipsorum dominorum banorum ex 
causis praemissis et propter nimiam inopiam, deposito officio banatus, 
ex his afflictis confiniis in alia regna sese conferre debebunt). 

Po naputku bilo je poklisarima izložiti pred kraljem još druge te- 
gobe i molbe. Neka porade da bi kralj zabranio namjesniku vrhovnoga 
Kkapitana slavonskoga Vidu Haleku, a i koprivničkomu kapitanu da poto- 
nji kmetove određene za utvrđivanje grada Koprivnice goni na radove za 
svoje svrhe; neka nadalje kralj opredijeli onu svotu kraljevske ratne 
daće koju zagrebački kaptol daje za plaću vojnicima i za obranu međa- 
šnoga grada Siska, koji je »branik (propugnaculum) ostacima bijedne 
Kraljevine Slavonije«. Neka napokon izmole za Mateja Keglevića stalnu 
plaću da uzmogne održati kaštel u Totuševini na krajnjoj granici. 

Pod konac godine 1571. ili prvih dana 1572. malo da nije knez Juraj 
Zrinski, sin sigetskoga junaka, narušio mir s Turcima, koji je Maksimi- 
lijan tako brižno čuvao. Juraj Zrinski bio je tada kapitan u Legradu na 
sutoku Mure i Drave. Bud da je htio osvetiti smrt Kaniškoga kapitana 

Jurja gutija: kojega bijaše sigetski zapovjednik Ali-paša prošloga trav- 
nja iz grada izmamio pa ga onda zajedno s četom njegovom potukao i 
ubio, bud da je bio opojen kršćanskom pobjedom kod Lepanta, po- 
duzeo je vojnu na tursku Slavoniju. Predobio je koprivničkoga kapitana 
Ivana Kellnera, pa skupivši tako nekih 3000 konjanika i pješaka pro- 
valio je Podravinom sve do Brezovice kod Drave (između Viro- 
vitice i Vaške). Već 21. siječnja 1572. tuži budimski beglerbeg Jurja 
Zrinskoga kralju Maksimilijanu kako je provalio u Požeški sandžak, 
spalio ili poharao deset sela i svekoliko žiteljstvo njihovo zajedno s 
govedima odveo sa sobom. Nekoliko dana zatim (28. siječnja) izvijestio 
je kralja o toj provali i namjesnik vrhovne kapitanije slavonske Vid 
Halek, optuživši Zrinskoga da je opustošio na putu prema Brezovici 
četiri sela i sa sobom odveo nekoliko ljudi i blaga. Maksimilijan je 
nato 3. veljače 1572. nastojao beglerbega umiriti obećavši mu da će pro- 
tiv Zrinskoga prema krivnji postupati; istoga dana izdao je i Vidu Ha- 
leku nalog da se zasužnjeni ljudi otpuste i ugrabljeno blago vrati; 
uz to da se povede istraga protiv kapitana i njihovih vojvoda. Kneza 
Zrinskoga pozvao je pak kralj preda se u Beč, jer je ponovo pogazio 
njegovu zabranu da četuje u turskoj zemlji, 

Malo zatim sastao se ugarski sabor u Požunu. Maksimilijana nije 
bilo, nego je onamo poslao svoje sinove Rudolfa i Ernesta da ga zastu- 
paju i da »običaje, zakone i navike podanika toga slavnoga kraljevstva 
izučavati započnu«, kako se to u kraljevskoj poruci od 26. veljače izrije- 
kom ističe. Ali pouzdanici kraljevi preuzeli su zadaću da tom prigodom 
potaknu sabor da kraljevića Rudolfa proglasi za kra- 
lja. I zaista su staleži 2. travnja proglasili (dotično izabrali) prvo- 
rođenca mu Rudolfa svojim kraljem što je Maksimilijana vrlo obra- 
dovalo. Uopće su staleži i u drugim stvarima nastojali ugoditi kralju 
kako se razabire iz saborskih članaka (10), koje je kralj 27. travnja 
1572. u Beču potvrdio. Tako su dopustili i ratnu daću po dva, forinta 
od svake porte kako za tekuću godinu tako i za slijedeću. 

Drugim člankom očitovali su staleži kako su kraljevića Rudolfa 
proglasili svojim kraljem, ali su uz to podsjetili kralja Maksimilijana 
na svoje prije izložene želje da bi mladi kralj stolovao u Ugarskoj, 
okružio se ugarskim savjetnicima, te tako privikao obavljati poslove kra- 
ljevstva. A da se to što prije uzinogne izvesti, trebalo bi mladoga kralja 
okruniti; pa stoga staleži u trećem članku mole Maksimilijana da po 
svojoj uviđavnosti u što kraće vrijeme sazove krunidbeni sabor 
na kojemu bi se krunjenje obavilo. 

Dok su hrvatski banovi i poglaviti velikaši boravili u Požunu, stra- 
dala je Slavonija opet od imeski provale. Dne 26. travnja javlja namje- 
snik vrhovnoga kapitana u slavonskoj krajini Vid Halek da su Turci uda- 
rali ognjem na Topolovac (kod današnjega Bjelovara), zatim da su 
spalili Ivanić-kloštar i neka mjesta oko njega. Jednako doznaje- 
mo iz saborskoga zapisnika od 2. lipnja 1572. da je za prošloga ugar- 
skog sabora »samostan ili utvrda Ivanić, branik toga pretužnog kraljev- 
stva, zbog nesretnog slučaja (malo casu accidente) spaljen«. Baš u 
okolišu Ivanića bijahu Turci još 26. kolovoza 1570. zarobili i zagrebačko- 

ga kanonika Franju Filipovića, koji se bijaše dosad više puta 
proslavio na bojnom polju, tako da su ga prozvali Delipop (junački 
Pop). Spora bijahu tada Turci odveli u sužanjstvo u Carigrad. Kroz 
četiri godine nastojali su kralj Maksimilijan i ban Drašković da ga 
oslobode sužanjstva, naročito da ga zamijene za nekog zarobljenog 
Turčina Kurtagu. Međutim je Drašković poslije na koncu godine 1574. 
dočuo da se Filipović dobrovoljno (sponte) odrekao kršćanske vjere, 
poturčio i primio ime Mehmed. Već 19. veljače 1575. javio je nadvoj- 
voda Karlo iz Beča banu Draškoviću: »Doznajemo da je odmetnik Fili- 
pović, kojega su i Delipopom prozvali, došao u ovu tursku krajinu, 
pa da prijeti i snuje o propasti susjednim utvrdama. Njegov dolazak 
i nastojanje moglo bi možda biti pogibeljno Ivaniću, Sisku, Križevcima 
i onim drugim mjestima, u kojima je on prije stražu stražio i zapovi- 
jedao te ne malo iskustva stekao«. Ban i biskup tješio je kralja i nad- 
vojvodu da od odmetništva Filipovićeva ne će biti velike opasnosti kao 
ni onda kad su se Krsto Zempče (Svetački), Ladislav More i Franjo 
Bebek sa sinom poturčili. 

Sabor hrvatsko-slavonski, koji se sastao 2. lipnja 1572, najprije se 
pobrinuo da se razvaljeni Ivanić opet podigne, pa je za to odredio 
radnike iz dviju' sudčija Zagrebačke županije. Na slijedećem saboru 
Kraljevina Hrvatske i Slavonije 10. kolovoza 1572. radilo se poglavito 
o izboru poklisara za krunidbeni sabor u Požunu. Izabrani biše zagre- 
bački kanonik i gorički arciđakon Ladislav, protonotar Emerik Pethew i 
viceprotonotar Ivan Petričević; svakomu bi dopušteno po 160 forinti za 
trošak. Poklisari tražit će od novoga kralja potvrdu sloboština kraljev- 
stva kao i podmirenje svih potreba njegovih. 

Napokon se sastao krunidbeni sabor u Požunu, kojom bi prigodom 
kraljević Rudolf 25. rujna 1572. svečano okrunjen za kralja ugarsko- 
hrvatskoga. Krunio ga je ostrogonski nadbiskup Antun Vrančić u na- 
zočnosti kralja Maksimilijana i brojnih velikaša i plemića, između kojih 
se osobito isticao knez Juraj Zrinski svojom novom ratnom opremom. 
Sabor je nakon toga vijećao još neko vrijeme, te je kralj Maksimilijan 
15. listopada u Požunu potvrdio zaključke njegove. Staleži su mladomu 
kralju u ime krunidbenoga dava dopustiti po jednu zlatnu forintu od 
svake porte, dok je opet kralj Maksimilijan nagrađivao svoje najodličnije 
privrženike. Tako je i biskupa zagrebačkoga i bana Jurja Draškovića 
imenovao nadbiskupom kaločkim, što je u ono vrijeme bila 
puka čast jer je čitava biskupija bila u turskoj vlasti. 

Na saboru Kraljevina Hrvatske i Slavonije, koji je 7. prosinca 1572. 
bio na okupu u Zagrebu, izvijestili su poklisari najprije o obavljenoj 
krunidbi kraljevića i nadvojvode Rudolfa. Nakon toga činile su se 
odredbe za utvrđivanje krajiških gradova slavonskih i hrvatskih, kao 
Ivanića, Koprivnice, Križevaca i Hrastovice. Nadalje biše izabrani i pri- 
sjednici (assessores) za banski ili osmički sud (iudiciorum octavalium) 
Značajna je odluka sabora u pogledu protonotara Emerika Pethewa. 
Njega bijaše nedavno ostrogonski nadbiskup i po: odstupu Bornemise 
ugarskim namjesnikom (locumtenens suae maiestatis in Hungaria) ime- 

novani Vrančić uzeo za svoga namjesničkog protonotara. Staleži zahti- 
jevali su sada od Pethewa da se na jednoj ili drugoj službi smjesta 
zahvali, jer nisu mogli dopustiti da hrvatski protonotar boravi izvan kra- 
ljevstva, a da ga zamjenjuje viceprotonotar (cum potissimum futuris 
temporibus domini regnicolae viceprotonotario uti nolunt). 

Na ovom posljednjem saboru nije bilo bana Franje Frankapana 
Slunjskoga, jer uopće nije bio više na životu. Mladi, tek trideset i šesto- 
odišnji junak bijaše se odučio oženiti te izabrao za vjerenicu Juditu, 

ćer slavonskoga plemića, nekadanjega službenika Nikole Zrinskoga i 
neko vrijeme sigetskoga kapitana Ladislava Kerečenja. Javljaju da je 
Slunjski zatražio Juditu s privolom samoga cara i kralja Maksimilijana 
(ex caesaris consensu). Otac njezin ubrajao se tada u najbogatije 
ljude u Hrvatskoj i Ugarskoj. Još god. 1560. bijaše od Lichtensteina za 
60.000 čeških talira kupio grad i posjedovanje Mikulov (Nikolsburg) 
u markgrofoviji Moravskoj, u kojemu je kći njegova Judita stalno pre- 
bivala. Odmah poslije krunidbenoga sabora spremao se ban Franjo 
Slunjski da skupi svatove i da pođe u Mikulov na vjenčanje. No putem 
razbolio se u Varaždinu od čira iza uha. Nevješti liječnik razrezao mu 
je čir i uštrcao u ranu škorpijunovo ulje (oleum scorpionum), čim mu 
je valjda krv otrovao. Nesretnomu banu natekla je glava i vrat, te nije 
mogao ni disati. Napokon je umro 2. prosinca 1572. 

Svatovska družina dovela je mrtvoga bana u Zagreb, gdje bi u 
stolnoj crkvi svečano pokopan (solemni pompa ac comitiua . . . tumula- 
tur). Šestra njegova Anka, udova Nikole Olaha Czasara, stavila mu je 
na grob ploču od crvenoga mramora s latinskim natpisom u kojem 
ga slavi kao nepobjediva junaka.* Čitavo kraljevstvo rastužilo se zbog 
smrti mladoga bana kojega su zvali »mačem i štitom ostataka Ilirije« 
(ensis et clipeus Illyrici reliquiarum), i koji nije poginuo slavno od 
mača na bojnom polju već kukavno od nevješta liječnika. A još se više 
žalilo što je s njim izumrlo muško koljeno slunjske loze knezova Fran- 


* Grobna ploča bila je smještena ispod klupe kanonika štioca (lektora). Natpis 
bio je ovaj: 


Memoriaž 
spectab(ilis) ac magnif(ici) d(omini) Franc(isci) Zlunij de Frangep(anibus) Segn(iae) 
Vegliae, Modrussiaeque comitis, Dalm(atiae), Croa(tiae) et Sclav(oniae) bani fideliss(imi) 
et fortiss(imi) Anna soror, relicta magn(ifici) Nicol(ai) Olah Czazar etc. fratri cariss(imo) 
posuit. Vixit an(nos) XXXVI., mortuus II. Decembris MDLXXII. Varasdini. (Lik ba- 
,). Zlunia stirps cecidit Franciscus Martis alumnus Infestus. Rasis terror eratque 





Est proavis clarus, sed dextra promptior usque 
Consilioque, infert damna cruenta Scythis. 

Banus erat Dalmat(iae), Sclavorum tumque Croatiae, 
Praelia commisit fausta, trophea tulit. 

Sed quia Pannoniae vix spes est ulla salutis, 

Ni Deus accurrat, quid superesse velit? 

Prgo Diis mixtus potiori parte triumphat, 

Ossa tegit marmor, mens pia novit iter. 

kapana, koja je držala i branila znamenite gradove (Gore, Slunj, Cetin, 
Kladuše i Krstinju) na krajnjoj granici prema turskoj Bosni. 

Najviše se kosnula smrt mladoga kneza i bana baš njegova druga 
i poočima, biskupa Jurja Draškovića. On se gorko izjadao u pismu 
na nadbiskupa i namjesnika ugarskoga Antuna Vrančića dne 16. pro- 
sinca 1572. Nato je njemu Vrančić 6. siječnja 1573. iz Trnave ovako 
odgovorio: »O smrti pak gospode Slunjskoga i Tržaškoga tako nagloj, 
neočekivanoj i nepripravljenoj šta da kažemo? Ta ne znamo drugo 
nego da nam je s velikom bolju oba oplakivati, tako odlične, tako ple- 
menite i tako velikih nada mladiće. Ali šta da tugujemo s njihove 
smrti kad smo svi smrtni, te nema nikoga od svih koji tome zakonu 
nije podvrgnut. Cijenimo većma da nam je kudikamo više to isticati i 
oplakivati svima suzama, što _ bič božji još uvijek ne 
prestaje naš narod zatirati.« (Verum censemus, illud 
longe magis nobis animadvertendum et deflendum esse lachrimis, quod 
necdum cessant flagella Dei gentem nostram consummere). x 

Uto svanuli su još crniji dani za iskidano kraljevstvo Hrvatsko. 


[Seljački pokreti u Slavoniji (1565—1572); velika 
seljačka buna u Slavoniji i susjednim slovenskim 
zemljama (29. siječnja do 9. veljače 1573); smrt Ma- 
tije Gupca i parnica protiv ostalih seljačkih vođa 
(1573—1574)]. Nakon grozne seljačke bune, koju bijaše godine 1514. u 
Ugarskoj pokrenuo Juraj Doža, kao i nakon ugušene bune seljačke u 
Kranjskoj god. 1515, stanje se kmetova ne samo u tim zemljama nego 
i u Hrvatskom Kraljevstvu znatno pogoršalo. Zaključci ugarskoga sa- 
bora od 18. listopada 1514, kojima bi uz drugo seljačkim kmetovima 
zabranjena slobodna selidba s posjeda jednoga gospodara 
plemića na imanje drugoga, biše provedeni i u Hrvatskom Kraljevstvu, 
osobito u Slavoniji. Baš tom zabranom prometnuli su se kmetovi u 
prave robove svoje zemaljske gospode. Grozno to stanje kmetova seljaka 
postalo je još groznije kad su nakon boja na Mohačkom polju i nakon 
pada Jajačke banovine učestale turske provale. Te nesnosne 

rilike urodile su dvojakim zlom; u jednu su ruku kmetovi jatomice 
bježali iz domovine i zaklanjali se u susjedne austrijske zemlje; u drugu 
opet predavali su se Turcima bez otpora, čim bi se oni pojavili. Tako 
su baš zdvojni kmetovi najviše skrivili da je god. 1536. Požeška županija 
došla u turske ruke. 

Pad Požege i čitave Požeške županije jamačno je mnogo pridonio 
da su hrvatska i slavonska gospoda i plemići stali razmišljati kako da 
stanje svojih kmetova ublaže. No još više ih je na to prisilila nedaća 
Kocijanove vojske kod Osijeka i Gorjana god. 1537. Na saboru, koji se 
sastao u Križevcima na samo Bogojavljenje 1538, dopuštena bi člankom 
XXI opet selidba kmetova ( iradučnio colonorum, quae hactenus deme- 
ritis quidem rusticorum exigentibus inhibita erat,... omnium domino- 
rum ac nobilium et regnicolarum uno voto et consensu admissa et con- 

cessa est), a daljnjim člancima (XXII—XXIV) ustanovljeno bi potanko 
kako se mora postupati kad se kmet seli iz jednoga vlastelinstva k 
drugomu. Jednake ili slične odredbe nalaze se u člancima kasnijih ugar- 
skih sabora od godine 1547, 1548. i 1556. kao i slavonskih sabora od 
1539. i 1557. Obnovljenom dozvolom selidbe kmetova od jednoga zemalj- 
skoga gospodara k drugomu unutar kraljevstva umaljena bi barem 
velika opasnost da Hrvatsko Kraljevstvo bud posve opusti bud da dobro- 
voljnom predajom zdvojnih kmetova postane turskim pašalukom. 

Ali dozvolom slobodne selidbe ublažena bi tek jedna velika nevolja 
kmetova seljaka. Ostalo je toga još toliko da su bijednici gotovo skapa- 
vali. Nadasve zatirala ih je materijalna bijeda. Onim prirodni što im je 
ostao nakon nerodice, turskoga pustošenja ili otimačine krajiških voj- 
nika, morali su namirivati najrazličitije daće: i za državu (ratnu daću) 
i za kraljevstvo (dimnicu), za crkvu (desetinu), i napokon za svoju ze- 
maljsku gospodu. Sami su poveljeni staleži hrvatski i slavonski gotovo u 
svakom saboru živim riječima prikazivali krajnju bijedu svojih kme- 
tova ili podanika; a nadbiskup ostrogonski i namjesnik Antun Vrančić 
izjadao se u pismu na kralja Maksimilijana 23. veljače 1573. iz Požuna 
ovako: »Jer u nas se goveda drže bolje i časnije 
od svoje gospode, nego ta vrsta podanika. Kad 
ih od turskoga bijesa ne mogu zaštititi, oni ih 
istim načinom isisavaju i u sužanjstvo A 
kao i sami Turci.« (Quoniam apud nos pecora melius et ho- 
nestius habentur a suis dominis, guam hoc genus subditorum. Quumque 
miseros a tyrannide turcica haud quaquam tueri queant, eodem modo 
eosdem expilant et in servitututem redigunt, quo ipsi Turcae.) 

Kmetovi seljaci imali su u nevolji za drugove male plemiće, a na- 
ročito plemiće jednoselce. Ovi su podnosili sve terete državne, 
zemaljske i crkvene, jedino što nijesu prodavali daća svojoj zemaljskoj 
gospodi, jer su bili sami gospodari na svojoj baštinjenoj zemlji. Ali 
mnogi su zbog turskih provala i vječitog ratovanja tako osiromašili 
da su se sami nudili za kmetove visokim plemićima i knezovima. A 
koji put su ti knezovi i sami otimali plemićima jednoselcima imanja i 
slobodu, te ih pretvarali u svoje podanike. I sama plemićka općina u 
Turopolju oslobodila se sile velikaške tek nakon žestokih borba od više 
nego pol stoljeća. 

Baš to visoko plemstvo, velikaši i knezovi bijahu se osobito osilili u 
ono vrijeme. Već za Jagelovića skupiše neki rodovi njihovi golema 
imanja. Još se viće pomogoše za krvavih borba između Ferdinanda i 
Ivana Zapolje, pristajući sad uz jednoga kralja, a sad uz drugoga. 
Tako se osobito u Slavoniji podigoše porodice Erdeda, Keglevića, Rat- 
kaja, Sekelja, Tahija i Alapića, a uz njih raširiše svoju vlast iz južne 
Hrvatske u Slavoniju također knezovi Zrinski. Ali i među tim rodovima 
bilo je žestokih borba radi posjeda, koji su brzo prelazili iz jednih ruku 
u druge. Sad bi oba protukralja jedno te isto imanje darivali svojim 
privrženicima, svaki svojemu; sad je opet jedan kralj podijelio nekomu 
u potpunu svojinu neko posjedovanje koje bijaše nedavno dao drugomu 
bud u zalog za primljeni zajam bud na uživanje za vjernu službu. Sve 

te prilike urodile su nekim bespravnim stanjem, tako da je ugarski 
sabor u više navrata zaključio da se sve nakon boja na Mohačkom polju 
izdane darovnice za imanja imaju ništetnima proglasiti i sva za to vrije- 
me darovana imanja prvošnjim vlasnicima vratiti. 

Oko god. 1543. bili su osim duhovnih imanja najveći veleposjedi 
među Dravom i Kupom Cesargrad u Varaždinskoj županiji i Moslavina 
u Križevačkoj. Cesargrad brojio je 856 kmetovskih dimova, a Mosla- 
vina 440. Oba su pripadala Erdedima, koji su povrh toga držali još 
Okić (306 dimova), Jastrebarsko (282 dima) i Želin (250 dimova) u 
Zagrebačkoj županiji. Keglevići i Sekelji držali su po utanačenoj pogodbi 
imanja Kostel (300 dimova) i Krapinu (180 dimova) zajednički, tako da 
su zemlje, koje su pripadale tim gradovima, uživali po pola, dok su Se- 
kelji stolovali u gradu Krapini, a Keglevići u Kostelu. Ali Keglevići su 
za svoju polovicu krapinskih zemalja podigli baš nasuprot grada Krapine 
plemićki dvorac Šabac, koji su poslije i utvrdili kao malu tvrđavu, pa 
je zbog toga dolazilo i do sukoba između njih i Sekelja. Uz to su posje- 
dovali Keglevići još i grad Lobor (126 dimova). Ratkaji držali su Ve- 
liki Tabor sa 160 dimova, Đulaji Trakošćan (184 dimova), Bradači 
grad Oštrc (104 dima), a Pethewi grad Belu (100 dimova). Nikola 
Zrinski posjedovao je Božjakovinu sa 324 dima. 

Najznatniji veleposjed iza Cesargrada i Moslavine bilo je tada onaj 
koji je pripadao Susjedgradu. Brojio je 350 dimova, a obuhvaćao 
je sedam sudčija (iudicatus), po imenu Stenjevec, Stupnik, Novaki, Pod- 
gorje, Pušća, Zaprešić (Zapreszechye) i ,Brdovec. U starije vrijeme bio 
je još prostraniji, jer mu je pripadala Bistra i Stubica; no u šesnaestom 
stoljeću bile su Bistra i Donja Stubica zasebne gospoštije, dok je u 
Gornjoj Stubici bilo nekih petnaest manjih plemićkih posjeda, koje su 
držali Stubički, Gregorijanci, Petričevići, Britvići, Šafarići, Mihanovići, 
Berojevići, Skropilovići i drugi. Svi ti mali plemićki posjedi u Gornjoj 
Stubici imali su zajedno tek 104 dima, dok je imanje Donja Stubica 
samo brojilo 152 dima. 

Susjedgradsku gospoštiju držali su Arlandovići ili Totovci od ple- 
mena Aka gotovo kroz dva i pol stoljeća. Posljednji muški potomak te 
porodice, po imenu Ivan, župan zagrebački, bijaše umro god. 1440. Na- 
kon smrti njegove nisu Susjedgrad i Donja Stubica pripali kraljevskoj 
komori kao ošasna imanja, nego je njima zavladala Ivanova kći Doro- 
teja, kojoj bijaše kralj Albrecht još 28. kolovoza 1439. oba posjeda po- 
dijelio sa svim pravima muškoga nasljedstva. Kako se Doroteja udala 
za Andriju Heninga Czernyna, zagospodovaše Susjedgradom i Donjom 
Stubicom rečeni Heningi, kojih je muško koljeno izumrlo god. 1502. 
Poslije su ta imanja svojatale sestre posljednjega Heninga (Katarina, 
Margareta i Ursula), po kojima su ih tražili i njihovi muževi, sinovi 
i unuci. Rodilo se, međutim, pitanje da li vrijedi takvo žensko nasljed- 
stvo ili je kruni slobodno po starom zakonu podjeljivati imanja kojih 
su gospodari u muškom koljenu izumrli? Nakon dugih rasprava i par- 
ničenja riješeno bi pitanje napokon tako da je kralj Ferdinand potvrdio 
godine 1559. jednu polovicu Susjedgrada i Donje Stubice štajerskomu 
plemiću Andriji Teuffenbachu, koji bijaše po majci svojoj Katarini pri- 

mio ime Hening, a drugu polovicu tih imanja ugarskomu velikašu Andri- 
ji Batoru, koji je jednako po ženskoj lozi bio potomak Heningovaca. 
Još iste godine 1559. založio je Andrija Teuffenbach svoju polovicu ima- 
nja Stubice tadanjemu banovcu i medvedgradskomu vlastelinu Ambro- 
ziju Gregorijancu, kojega se sin Stjepan poslije oženio njegovom kćerju 
Martom; jednako je Teuffenbach založio svoju polovicu Susjedgrada, i 
to četvrtinu Andriji Batoru, a četvrtinu svojoj ženi Uršuli Meknitzćr. 

Godine 1563. umro je Andrija Teuffenbach-Hening ne ostavivši za 
sobom muškoga poroda. Preživjela ga je žena Uršula Meknitzer s četiri 
kćeri, koje su bile udate ili se poslije poudale za susjedne plemiće 
hrvatske: Kunigunda za Matu Kerečenja, Sofija za Tomu Milića, Ana za 
Mihajla Konjskoga, i spomenuta već Marta za Stjepana Gregorijanca. 
Baš otac zadnjeg, banovac Ambrozije, bio je glavni savjetnik i pomoć- 
nik udovi Uršuli, njezinim kćerima i zetovima. 

Andrija Bator, suvlasnik Susjedgrada, nije valjda nikad dolazio u 
Hrvatsku jer je vršio službu kraljevskoga dvorskoga suca u Ugarskoj. 
Stoga je on god. 1564. sva svoja prava na Susjedgrad i Stubicu za 
50.000 forinti prodao Franji Tahiju, meštru kraljevskih konju- 
šnika i konjaničkomu kapitanu u Kaniži. Ali budući da se nagađalo 
da bi ta prodaja mogla biti nepoćudna udovi Uršuli Meknitzer, njezinim 
kćerima, zetovima i prijateljima Heningovaca, udešeno bi da su kra- 
ljevski povjerenik Mojsija Humski i zastupnik zagrebačkoga kaptola, 
kanonik Stjepan od Sesveta, novoga iGepodara protiv običaja iznenada 
i potajno po noći, a bez svjedočanstva susjeda i suvlasnika u posjed 
uveli. Baš taj posve neobični postupak silno je uzrujao ne samo udovu 
Uršulu Meknitzer nego i svu njezinu svojtu i prijatelje. Franju Tahija 
proglasili su nametnikom koji se ušuljao među njih i stali prosvjedovati 
protiv prodaje i protiv uvoda njegova. 

Ali Franjo Tahi nije bio muž koji bi tako brzo uzmaknuo, ta naj- 
veći dio je svoga vijeka proveo u krvavim borbama. K tomu je bio 
pažen na kraljevskom dvoru, a po svojoj ženi Jeleni bio je šurjak kneza 
Nikole Zrinskoga. Po tankoj krvi bio je opet u svojti s tadanjim banom 
Petrom Erdedom kao i s Alapićima. I tako je planula nakon zaludnih 
prosvjeda između njega i udove Uršule žestoka borba za gospodstvo u 
Susjedgradu. Domala se čitava zapadna Slavonija razdvojila na dva ta- 
bora: uz Tahija pristali su ne samo ban Erdedi i Alapići nego i Ke- 
glevići, a uz Uršulu i njezinu svojtu (Heningovce) banovac Ambroz Gre- 
gorijanec sa svojim sinom Stjepanom, Sekelji u Krapini, a poslije i sam 
knez Nikola Zrinski, koji se sa svojim šurjakom zavadio radi posjeda 
Otoka u Međimurju. Poput velikaša razdvojilo se i niže plemstvo na 
tahijevce i heningovce. Jedini su udarali na druge sa svojim kmeto- 
vima,a uz to su jedni bunili kmetove drugih. I tako su 
baš smutnje među plemstvom bile prvi povod seljačkim pokre- 
tima. 

Negdje u prvoj polovici godine 1565, baš kad je Franjo Tahi ratovao 
s Turcima u Ugarskoj, udova je Uršula skupila nekih 800 ljudi, većinom 
susjedgradskih i stubičkih kmetova, pa je iz Susjedgrada protjerala 
porodicu Franje Tahija, razgrabivši mu čitavo pokretno blago vrijedno 

25.000 forinti. Kad je nato Petar Erdedi podigao svoju četu da Uršulu 
kazni i Tahija vrati u Susjedgrad, zetovi su njezini zajedno s banovcem 
Ambrozijem Gregorijancem skupili ponovo 3000 kmetova te 3. srpnja 
1565. pod Susjedgradom posve raspršili bansku vojsku, pače joj oteli 
i tri topa. 

Zbog toga nasilja bi banovac Ambroz Gregorijanec na saboru u Za- 
grebu 25. srpnja skinut sa svoje časti, a protiv udove Uršule povedena 
bi parnica. Franjo Tahi uveden bi nato god. 1566. ponovo u svoju 
polovicu Susjedgrada i Stubice, a drugu je polovicu tih imanja pre- 
uzela kraljevska komora dok se parnica protiv Uršule ne dovrši. Sad 
je stao Tahi nemilo progoniti sve svoje protivnike, a pogotovo zatirati 
kmetove koji se bijahu protiv njega borili. Ali ni protivnici nisu miro- 
vali, nego su iznosili svoje tužbe na njega pred kralja. Njima se pri- 
družio i Stjepan Grdak, upravitelj onoga dijela Susjedgrada i Stubice 
koji bijaše preuzela kraljevska komora. Napokon je ugarski namjesnik 
povjerio plemiću Gašparu od Druškovca da kao kraljevski povjerenik 
zajedno sa izaslanikom zagrebačkoga kaptola, kanonikom Franjom Fili- 
povićem, sasluša svjedoke o zulumu susjedgradskoga gospodara. Bilo je 
to prvih dana srpnja godine 1567. Povjereniku bilo je ustanoviti: 1. Da 
li je Tahi zaista mnoge kmetove s njihovih selišta protjerao, a drugima 
opet vinograde i pokretni imetak otimao, te svoje službenike ovim 
otetim stvarima nagrađivao? — 2. Da li je nekadanjega Batorova pod- 
kastelana u Brdovcu, premda ga je sud proglasio nevinim, ipak dao 
zatvoriti i pogubiti? — 3. Da fi je plemića Ivana Sabova, službenika 
udove Uršule, dao uhvatiti i najprije u Stubici zatvoriti, a zatim odanle 
po zimi gola i bosa u Susjedgrad goniti te u ledenu tamnicu baciti, gdje 
je od gladi i zime umro; da li je nadalje istomu poslije smrti dao obje 
noge odsjeći i onda tek s njih željezne verige skinuti? — 4. Da li je 
kraljevskoga kmeta Stjepana Vamoša prigodom sabora u Zagrebu dao 
na trgu uhvatiti i bez svake krivnje zatvoriti, nakanivši ga i ubiti da se 
nije novcem iskupio i da nije sama banica za nj molila? — 5. Da li 
je zaista veći dio soba u Susjedgradu protiv kraljeve odredbe za sebe 
zapremio, a kraljevskim ljudima (upravitelju Stjepanu Grdaku) samo 
dvije sobice ostavio? — 6. Da li je od dohodaka kraljevske (komorske) 
polovice u Susjedgradu i Stubici zaista što za sebe uzimao? 

Gašpar od Druškovca i kanonik Franjo Filipović preslušali su 508 
svjedoka. Svi su svjedoci na izložena pitanja iskazivali nepovoljno za 
Tahija; pače mnogi su ga krivili i s takvih zuluma za koje se nije prije 
ni znalo. Povjerenici sastavili su o toj svojoj istrazi golem spis od 6'/z 
metra duljine. Ali tom istragom još bi jače uspiren pokret između se- 
ljaštva (kmetova) na tromeđi Slavonije, Štajerske i Kranjske. Na prvom 
saboru, što su ga novi banovi Juraj Drašković i Franjo Frankapan Slunj- 
ski 21. rujna 1567. obdržavali, vijećalo se i o tom kmetskom pokretu. 
Na tužbu nekih saborskih članova (certorum regnicolarum) »da kmetovi 
stanovitih velikaša i plemića, koji drže posjedovanja u toj Kraljevini 
Slavoniji, uskraćuju svojoj gospodi prihode i dužne službe (proventus 
et debita servitia), pače da se hrpimice (catervatim) protiv svoje zemalj- 
ske gospode bune« — odlučili su staleži »da se ubuduće sva- 

gdje gdje bi se takvi odmetnici kmetovi zatekli, 
moraju smjesta i činom o gospodi banovima, 
županima i podžupanima kazniti« (decretum est, ubi- 
cunque locorum tales rebellantes coloni quorumcunque dominorum vel 
nobilium de caetero reperti fuerint, tales statim et de facto per dominos 
banos et comites ac vicecomites comitatuum puniantur). Ako pak ze- 
maljska gospoda ne bi htjela svojim kmetovima održati stare slobode 
(in veteranis libertatibus), onda se potonji smiju preseliti k drugim 
(gospodarima) prema javnim odredbama i člancima. Čini se da ovaj 
zaključak saborski nije mnogo vrijedio, jer se na saboru od 24. lipnja 
1568. u Zagrebu izdaju kudikamo oštrije odredbe. Tu se već mnogi 
velikaši i plemići strašno tuže (terribilis querela) na bune i ustanke 
svojih kmetova, a sabor nato obnavlja dekret kralja Vladislava od god. 
1514. o kaznama za kmetove kad se dižu na svoju gospodu. Ako se 
odmetni seljaci (rebelles rustici) na zapovijed gospode banova ne pokore 
svojoj zemaljskoj gospodi, onda neka banovi podignu svu gospodu i 
plemiće na noge, pa eta kazne i pogube (ad puniendos et capite plecten- 
dos) te buntovne seljake i rušitelje javnoga mira. Ako se pak 
koji velikaši ili plemići ne bi odazvali bansko- 
mu pozivu, neka prema dekretu požunskomu od 
godine 1547. banovi zaposjednu njihova imanja te 
od njih dužnu svotu iznude. 

Zaključci saborski očito pokazuju ne samo da se već god. 1568. 
seljački puk javno bunio protiv svoje gospode, nego da je bilo također 
velikaša i plemića koji nisu htjeli banove pomagati pri gušenju takvih 
pokreta. Nema sumnje da su se kmetovi dizali poglavito protiv Pranje 
Tahija u vladanju gradova Susjedgrada i Stubice; ali bit će da je bilo 
ustanaka i protiv ostale gospode, kao na imanjima obudovljele banice 
Barbare Erdedi oko Jastrebarskoga, Okića i Cesargrada, zatim na po- 
sjedima Keglevića kod Šapca, Kostela i Lobora. Po primjeru slavon- 
skih kmetova stao se puk buniti i po susjednoj Kranjskoj i Štajerskoj, 
to više što još uvijek nisu bili točno određeni međaši između Slavonije 
1 austrijskih pokrajina. K tomu su mnogi hrvatski velikaši držali ima- 
nja u tim zemljama, te su kmetovi njihovi s obje strane Save i Sutle 
bili u živom dodiru. Tako su Gregorijanci držali grad Mokrice u Kranj- 
skoj, Franjo Tahi grad Stattenberg blizu Slovenske Bistrice u Štajerskoj, 
a Sekelji grad Ormuž na Dravi u Štajerskoj. Obratno su opet štajerska 
i kranjska gospoda (kao Ungnadi), bili posjednici u Slavoniji. Pa 
kako su gospoda i plemići kako Slavonije tako i Štajerske i Kranjske 
zajednički branili svoje zemlje od turskih provala, tako je i među 
njihovim podanicima postojalo neko pobratimstvo, podržavano još i 
pribjezima iz hrvatskih zemalja. 

Baš takav pribjeg hrvatski istaknuo se poslije kao glavni vojvoda 
seljačke bune. Zvao se Ilija Gre gorić s nadimkom Pribjeg. 
Starinom i rodom bio je iz krajeva pokupskih, gdje stajaše grad Ribnik 
blizu kranjskoga Podbrižja i Metlike. Rođen je oko god. 1520. i bio je 
kmet kneza Stjepana Frankapana Ozaljskoga. Oko god. 1553, kad su 
Turci provalili u Kranjsku te robili po polju sv. Bartolomeja (Jerneja), 

zarobili su i Gregorića, te ga poveli sa sobom u sužanjstvo. Ali Ilija je 
sretno umakao iz ropstva, pa se onda naselio u Brdovcu na kmetskom 
selištu koje je spadalo pod Susjedgrad. Tu je imao kuću i dvor, vinograd 
i oranice; a uz to je služio i za plaću na hrvatskoj krajini pod hrvat- 
skim kapitanom Lenkovićem i kapitanom Semenićem. Godine 1564. po- 
stao je kmetom Franje Tahija i žene mu Jelene Zrinske. Kneginja Je- 
lena poslala ga je oko godine 1567. s družinom na četovanje, ali on bi 
s drugovima na petu od Turaka zarobljen i u Carigrad odveden, gdje 
ga okovaše u željezne verige. Nekom prigodom domogao se sjekire, 
rasjekao okove, pa drugi put sretno umakao iz sužanjstva. Vratio se 
kući baš u čas kad su se Krmetovi susjedgradski i stubički stali dizati 
na svoga gospodara Tahija. 

Uz Uršulu Meknitzer i njezinu svojtu stajali su na strani kmetova 
također neki duhovnici, kao župnik u Brdovcu Ivan Babić, zatim 
župnik Antun Knežić iz Pušće. No najviše je neposredno kmetovima 
pomagao Stjepan Grdak, upravitelj komorske polovice u Susjedgradu 
i Stubici, koji je neprekidno kraljevskomu dvoru dojavljivao sve Tahi- 
jeve zulume. Stoga je Tahi svima silama radio da se Grdaka riješi. 
Napokon je Tahiju uspjelo, izradio je da je njemu ugarska komora u 
srpnju 1569. i kraljevsku polovicu dala u zakup za 4500 forinti na 
godinu. Grdak je tako izgubio svoju službu, a Tahi je postao jedini 
gospodar Susjedgrada i kaštela u Donjoj Stubici, a zatim i jedini ze- 
maljski gospodin svima kmetovima obiju gospoštija. Udova Uršula 
zajedno sa svojim kćerima došla je u kolovozu 1569. pred ugarski sabor 
u Požu i ondje zaklinjala (miserabiliter deprecans) staleže neka izmole 
u kralja da vrati njoj i njezinoj djeci njezin dio Susjedgrada i Stubice, 
koji je njoj mimo svako pravo oduzet. Ali staleži su predložili da se 
protiv Uršule najprije dovrši parnica što se bijaše pred četiri godine 
s oružjem oprla hrvatskomu banu. Ako je kriva, neka se kazni; ako je 
pak nedužna, neka primi od kralja što se za pravo pronađe. 

Otkad je Franjo Tahi zagospodovao čitavim Susjedgradom i Donjom 
Stubicom, ljuto se osvećivao kmetovima koji su dotad bili pod vlašću 
komorskih upravitelja te bunili podanike njegove polovice. Bijes nje- 
gov postao je još žešći kad ga je stala moriti ljuta bolest od uloga i 

ad mu je umrla žena Jelena Zrinska, ostavivši mu više sinova (Gabri- 
jela, Stjepana, Mihajla, Ivana) i više kćeri. Šta je sve Tahi sa svojim 
kmetovima radio godina 1570. i 1571. potanko je poslije Ilija Gregorić 
izložio pred sudom u Beču. Možda je štogod i pretjeravao; ali uza sve 
to prikazuje Gregorićevo pričanje strašnu sliku o zulumu susjedgrad- 
skoga vlastelina. 

»Kad je Tahi«, ovako je pričao Gregorić, »imao staroga konja, koji 
nije ništa vrijedio, predao ga je kojemu od svojih kmetova, za kojega 
je znao da je imućan. Taj ga je morao kupiti za cijenu koju je Tahi odre- 
dio; ako se otimao, onda ga je prisilio. — Drugi put pokvarilo se Tahiju 
1000 vedara vina. On ga je razdijelio među svoje podanike, udarivši mu 
cijenu po svojoj volji. Ako mu nisu vino platili, oteo im je konje i 
goveda. — Kmetovi morali su Tahijevo blago o svom trošku hraniti; ako 

je koje govedo poginulo, morali su ga prema njegovoj procjeni goto- 
vim novcem platiti, jer nije drugo primao u zamjenu. — Još su kme- 
tovi morali hraniti i čuvati njegove lovačke pse; pa ako bi koji pas 
uginuo ili lipsao, morali su za nj dati vola. — No sve to još bili bi 
kmetovi strpljivo podnosili da nije Franjo Tahi dublje zabrazdio te 
nekršćanski i tiranski njihove kćeri i djevojke obesčašćivao i oskvrnji- 
vao. A to je činio osobito po smrti svoje žene. Slao bi svoga slugu 
kmetovima da mu dođu rabotati, pa kad koji kmet zbog drugih osala 
svojih ne bi mogao sam doći nego bi poslao svoju kćer ili sluškinju, 
onda bi Tahi iz svoga grada izjašio na polje, djevojke ogledao, pa onu 
koja bi mu se svidjela po svome slugi dao odvesti u grad gdje se morala 
do gola svući. Ako bi bila pristala, dao bi je okupati, a onda bi svojoj 
pohoti ugađao. Takvih silom oskvrnutih djevojaka doveli su podanici 
četrnaest kad su komesari vodili istragu protiv Tahija. Napokon 
je Tahi i samomu Iliji Gregoriću ugrabio sav imetak, poimence vinograd, 
konje i goveda što je sve vrijedilo do 200 dukata.« I Mihajlo Gušetić 
tužio se pred sudom u Beču da je Tahija služio kroz osam godina, a da 
mu nije dao ni prebite pare za plaću. 

Nasilja Franje Tahija i njegovih sinova uzbuniše god. 1571. ponovo 
velik dio njegovih podanika. Ugarska je komora nato odredila da se 
kraljevska polovica Susjedgrada i Stubice Tahiju opet oduzme te zaseb- 
nim kraljevskim upraviteljima preda. Istodobno je sam kralj Maksimili- 
jan pismom zapovjedio seoskim sucima, kmetovima i svima stanovni- 
cima susjedgradskoga i stubičkoga kotara da se kane svake bune, nego 
da pokorno slušaju kraljevske povjerenike, koje je poslao da od Ta- 
hija preuzmu komorsku polovicu tih imanja. 

Ali otpor kmetova protiv Tahija bio je na koncu god. 1571. već 
tako odlučan da su sve opomene i kraljeve i hrvatskih banova ostale 
uzaludne. Pobunjeni kmetovi nisu htjeli ni čuti da se izmire ili pogode 
sa svojim zemaljskim gospodarom. Dne 6. kolovoza 1572. došao je sam 
Franjo Tahi pred kaptol zagrebački i tu u zapisnik kazivao u obliku 
tužbe ili prosvjeda sve što je od buntovnih kmetova prepatio. Po njegovu 
kazivanju započela je buna na sam Božić 1571. kad su kmetovi u Do- 
njoj Stubici ubili njegova vratara Mihajla Horvata dok je od njih i 
birao kraljevsku ratnu daću. Mrtvoga Horvata ostavili su na polj 
ležati dva dana dok su mu psi nos i uši oglodali, a onda su tek treći 
dan dopustili da se iznakaženo truplo pokopa. Istoga dana ranili su i 
potprovisora Nikolu Stanka, koji je također ubirao kraljevsku daću. 

Kad je nadalje Tahi u ožujku i travnju 1572. po kraljevu nalogu bo- 
ravio na saboru u Požunu, planula je opća buna susjedgradskih kmetova. 
Razjareni kmetovi istjerali su iz Susjedgrada Tahijeve sinove i službeni- 
ke. Tom su prigodom ranili jednoga vlastelinskog vratara iz puške. Nakon 
toga zauzeli su jedan mlin pod Susjedgradom kao i mitnicu u Brdovcu, 
što je sve Tahi držao zajedno s kraljevskom komorom. Još su s elodija 
ispod Susjedgrada oteli goveda i svinje Tahijeve te ih po miloj volji 
razgrabili. Štaviše su i brod na Savi zauzeli, premjestili ga po svojoj 
želji na drugo mjesto i stali sami prevozninu pobirati. Napokon su 
navalili i na vlastelinske dvore u Brdovcu, gdje su mnogo vina popili 

i nekoliko velikih pušaka zaplijenili. Tom zgodom zarobili su i dvij 
stare žene, koje su Tahija u bolesti dvorile i od podagre ga liječile; 
te su žene bez ikakva suda kao vještice spalili. 

Sve to dogodilo se po kazivanju Tahijevu mjeseca travnja i svibnja 
1572. Sam Tahi zapovjedio je nato sinu Gabrijelu da pokuša buntovne 
kmetove raspršiti i opet u Susjedgrad unići. Mladi Gabrijel skupio je 
oko sebe više gospode i prijatelja, zatim nešto službenika svojih i 7. 
lipnja 1572. Dokušao prodrijeti u Susjedgrad. Kako su sve ceste i pu- 
tove do grada s lijeve strane Save držali kmetovi u svojim rukama, 
pokušao je Gabrijel primaknuti se gradu s desne strane obale Save, od 
Stupnika i Novaka. No kad se je prikučio brodu na Savi, dočekali su ga 
seljaci s vikom i pogrdama, Mladi Gabrijel skočio je nato s konjem u 
Savu da je prepliva i gradu se prikuči. Ali seljaci podigoše urnebesnu 
viku, tako da se njegov konj usred rijeke poplašio te gospodara sa sebe 
zbacio, koji bi se bio utopio da ga nije Bog i jedan sluga njegov spasio. 
Ali tom zgodom poginuo je njegov oružonoša (armiger) Andrija Nemec 
zajedno s najboljim oklopom, kacigom i štitom što je sve u rijeci poto- 
nulo. Napokon bi Gabrijel Tahi suzbijen, te su ga onda bijesni seljaci 
progonili sve do posjeda Alapićeva u Turopolju. Na putu oteli su mu 
silom dva konja vrijedna 100 forinti. 

Bijesni seljaci — tako tuži Franjo Tahi dalje — udarili su nakon 
toga na kaštel u Donjoj Stubici, u kojem je boravio drugi sin njegov 
Stjepan sa tri svoje sestre, još djevojke. U kaštelu bio je i upravitelj 
kraljevske (komorske) polovice, po imenu Ivan Bakšaj, Dogodilo se to 
baš 21. lipnja 1572. Buntovni kmetovi nisu marili ni za opomene kra- 
ljeve kao ni za opomene biskupa i bana Jurja Draškovića, nego su stali 
udarati na kaštel, kojom su prigodom iz puške nesmiljeno ubili jednoga 
njegova konjušnika. Napokon su Stjepana Tahija i sestre njegove gladom 
prisilili da izađu iz kaštela i da se drugamo sklone. Seljaci navalili su 
zatim na gospoštijski vrt, pogazili sve sočivice, te prosjekli loze i ruže u 
ružičnjaku. Poslije toga navalili su kod Brezovice na javnom drumu 

oput razbojnika na uskoke, te su jednoga ubili i četvoricu zarobili, 
koje su onda zasužnjene držali dok im se svidjelo. Uz to su razgrabili 
sve konje Tahijevih sinova i službenika, te ih još i sada kod sebe drže. 
Za sva ta nasilja čini Franjo Tahi odgovornim oba kraljevska (komor- 
ska) upravitelja: Mihajla literata Herbinovića u Susjedgradu i Ivana 
Bakšaja u Stubici. 

Iz tužbe ili prosvjeda Franje Tahija razabiremo da je otpor kme- 
tova protiv njega trajao već od Božića 1571. kroz sedam mjeseci. Za 
to su se vrijeme pobunjeni seljaci i drugim načinom borili protiv svoga 
zemaljskog gospodara. U drugoj polovici travnja, oko blagdana sv. Jurja, 
skupili su se vođe seljaka u Brdovcu u župnika Ivana Babića, koji im 
je sastavio tužbu na kralja. Tužbu ponijeli su u Beč odaslanici seljački, 
iz svake sudčije ili općine po jedan, kojemu je čitava općina platila 
putni trošak. Među poslanicima spominju se izrijekom Ivan Svrač iz 
Pušće i Matija Bistrić iz Trstenika na Sutli. Malo zatim sastao se sabor 
Kraljevina Hrvatske i Slavonije 6. lipnja u Zagrebu. Gospoda i ple- 
mići, skupljeni na tom saboru, slutili su opasnost seljačkoga pokreta; 

ali budući da su sudili da se protiv pobunjenih kmetva bez izričite za- 
povijedi kraljeve ništa poduzeti ne može (item quia rebellio colonorum 
Szomszedvarensium et Ztubicensium sine expresso mandato caesareae 
maiestatis sedari non potest), izabrali su također dva poslanika kra- 
ljevstva, po imenu Šimuna Keglevića i Ivana Berzeja, kojima su odredili 
putni trošak od 150 talira da ponesu kralju pismo, u kojem su izložili 
sve prilike i tražili da se smutnje između Tahija i njegovih podanika 
jednom već dokrajče. Ali ni seljaci nisu mirovali, nego su odmah na 
Ivanje (24. lipnja) poslali pred kralja drugo svoje poslanstvo, u 
kojem je opet bio spomenuti već Matija Bistrić. 

Ne zna se što su poslanstva plemićka i kmetovska pred kraljem 
izvršila. Očito se na kraljevskom dvoru nastojalo da se čitav spor mir- 
nim putem riješi. Baš to krzmanje bijaše Franju Tahija sklonilo da je 
6. kolovoza 1572. predao pred zagrebačkim kaptolom svoju tužbu ili 
prosvjed protiv zuluma svojih kmetova. Jamačno je on tu pismenu tužbu 
donio i pred hrvatski sabor, koji se odmah zatim sastao u Zagrebu i 
na koji bijahu također stigli kraljevski komesari, kojima 
bijaše povjerena zadaća da mirnim načinom nastoje seljački pokret 
smiriti (componi et sedari). Ali kmetovi nisu htjeli ni čuti da se 
ikad više vrate pod vlast Tahijevu. Sada je Franjo Tahi 
odlučno od staleža i redova na saboru zahtijevao neka se njemu samome 
prepusti da svoje nepokorne podanike kazni i na posluh prisili. Ali 
protiv toga zahtjeva podigao se mladi Stjepan Gregorijanec i u ime 
svoje punice Uršule Meknitzer i njezinih kćeri tražio da se najprije 
izluče kmetovi Heningovaca, a onda tek neka Franjo Tahi progoni i 
kazni preostale svoje kmetove zbog bune i počinjenih zločina (pro 
rebellione et delictis). Staleži, međutim, nisu prihvatili ni jedno ni 
drugo, nego su poklisarima, koje bijahu izabrali za krunidbeni sabor u 
Požunu, dali naputak neka porade u kralja i u ugarskih staleža »da 
buntovni kmetovi, koji su se ogriješili ne samo o Franju Tahija nego 
i o njegovo veličanstvo, ne izbjegnu zasluženoj kazni« (ut praefati coloni 
rebelles, qui non tantum contra ipsum dominum Thahy, sed etiam contra 
suam maiestatem et libertatem totius regni deliquerunt, meritam puni- 
tionem ne evadant). Baš posredovanjem hrvatskih poklisara obratio 
se i ugarski sabor 5. listopada 1572. na kralja s ovom molbom: »Nadalje 
je carsko veličanstvo milostivo spomenulo da su se kmetovi gospodina 
Franje Tahija, koji spadaju pod grad Susjed i kaštel Stubicu, nedavno 
odmetnuli, kaštel (Stubicu) prevarom zauzeli te djecu gospodina Tahija 
odanle izbacili, a također i grad (Susjed) kroz nekoliko mjeseci tako 
opasali da nije nikomu bilo slobodno u nj unići ni iz njega izaći. Budući 
da ta stvar daje vrlo zao primjer, a tako se isto protivi dekretima i 
plemićkoj slobodi staleža i redova Kraljevstva Ugarskoga, to su se ovi 
priklonili zahtjevu braće svoje državljana Hrvatske i Slavonije kao i sa- 
moga gospodina Tahija, pa pokorno mole njegovo posvećeno carsko i 
kraljevsko veličanstvo da se to seljacima ne ostavi neosvećeno, nego 
da milostivo dopusti rečenomu gospodinu Tahiju da svoje kmetove 
zbog te pobune po običaju i pravu Kraljevine Ugarske, nakon prije 
obavljena suda i po dobrim i zakonu vještim muževima izrečenoj osudi, 

prema zasluzi smije kazniti; podjedno da mu se milostivo vra- 
ti obveznica (litteras obligatorias), koju bijaše izdao da 
ih ne će ni malo kazniti, a koju su komesari 
poslali carskomu veličanstvu. U poslu pak rečenoga 
grada (Susjeda) i kaštela (Stubice) između rečenoga gospodina Tahija 
i gospođe udove Andrije Heninga i njezinih zetova neka ili odredi revi- 
ziju parnice (iuris summariam revisionem) ili upotrebi takav način 
da se dalje ne goji među njima žestoka mržnja i ljuto neprijateljstvo«. 
Kralj je odmah 10. listopada odgovorio da je o tužbama Franje Tahija 
na kmetove već s ugarskim savjetnicima vijećao i da će učiniti što je 
pravedno i pravo (se iustitiae et aequitati non defuturum), Jednako će 
se pobrinuti da se smire opreke između Tahija i udove Heningove. 

Dok su staleži kako hrvatsko-slavonski tako i ugarski zahtijevali 
od kralja da se silom svlada pokret podanika susjedgradskih i stubičkih, 
nisu ni kmetovi stajali skrštenih ruku. U jednu su ruku nastojali da 
pred kraljem opravdaju svoje dotadanje postupanje, a u drugu ruku 
stali su se pripravljati na odlučni otpor ako bi ih kralj prepustio osveti 
plemićkoj. Da poluče prvo, poslali su i oni svoje treće poslanstvo 
pred kralja u Požun. Ne zna se, mđutim, tko je to poslanstvo vodio i 
da li je ono što na kraljevskom dvoru izradilo. 

Kao da nisu mnogo od poslanstva očekivali, stali su se kmetovi 
u posljednjoj četvrti 1572. organizirati. Sastavili su između sebe neku 
vladu od tri lica, sve samih stubičkih kmetova. Glava vlade bio je 
Matija Gubec, kojega su seljaci prozvali begom. Uza nj bili 
su Ivan Pasanec, kojega potomci još i danas žive u Pasanskoj 
gori kod Gornje Stubice, zatim Ivan Mogaić. I danas još stoji u 
Gornjoj Stubici kod župne crkve stara lipa. gdje su se ta tri glavara s 
ostalim kolovođama sastajali, naloge izdavali i sud sudili. 

Uz vladu trebalo je urediti i vojsku. Vrhovnim kapitanom ili vojvo- 
dom proglasili su Iliju Gregorića, a uza nj izabrali su još je- 
danaest kapitana: iz svake sudčije susjedgradske gospoštije po jednoga 
ili dva. Tako se spominju kao kapitani Mihajlo Gušetić i 
Petar Šajnović iz Brdovca, Ivan Turković iz Zaprešića, 
Šantalić i Matija Miličević iz Pušće, Đurko Sorko i 
Ivan Strelac iz Podgorja, Ivan Karlovan iz Stenjevca, Ju- 
raj Kovač izNovakai Fratrić iz Stupnika. Napokon joši Ma- 
tija Fištrić (Bistrić) iz Trstenika na Sutli. Ilija Gregorić se poslije 
branio da nije dobre volje pristao uz buntovnike, nego da su Gubec, Pa- 
sanec i Fištrić s pedeset kmetova iz Stubice došli u Brdovec, ulovili ga u 
njegovu skrovištu i svezali, pa ga onda prisilili da prisegom pristupi u 
njihovo kolo. Uz spomenute vojvode ili kapitane isticali su se poslije 
još i drugi kmetovi, kao Ivan Svrač iz Pušće, Grgur Drivo- 
dilić iz Brdovca, Mikulica Kupinić iz Susjeda, Mikula 
Bartolić i Andre Vlašić iz Brdovca. Tko je god pristao uz 
pobunjene kmetove, okitio je klobuk zimzelenom, kao znakom da 
je član »muške punte« (seljačke bune). 

Vođe su nastojali da se »muška punta« raširi i dalje od Susjedgrada 
i Stubice, i to najprije po veleposjedima obudovljele banice Barbare 

Erdedi, rođene Alapić, koja je držala Okić i Jastrebarsko između Save 
i Kupe, pa onda Cesargrad na Sutli. Trebalo je nadalje predobiti kme- 
tove Mate Keglevića i braće njegove po Zagorju, osobito oko Šabca kod 
Krapine, oko Lobora i Kostela, a onda podanike Ratkajeve oko Veli- 
koga i Maloga Tabora. Za mušku puntu« nastojalo se predobiti i se- 
ljaštvo južne Štajerske u nekadanjem području Čeljskih knezova izme- 
đu Save, Savine i Sutle, a osobito podanike gradova uza Sutlu, kao što 
su Kunšperg, Bizelj i Pišece. Pače i po Kranjskoj zajedno s Istrom 
širio se je seljački savez, a osobito se nastojalo predobiti uskoke u 
Žumberku. Tu je posredovao uskok Marko Nožina, kum vrhovno- 
ga kapitana Ilije Gregorića, koji je poruke i pisma nosio svojim drugo- 
vima u Žumberak. 

Značajno je kako su buntovni kmetovi privrženike među seljacima 
skupljali. Manje čete obilazile su noću seoske krčme susjednih mjesta, 
pa bi ondje seljake u svoje kolo pozivali. Tko se ne bi drage volje pri- 
družio, njega bi konopom svezali te ga tako prisili da im se zakune. 
Pričalo se pače da su davali neko piće iz zemljanog pehara, kojim bi 
se ljudi tako razigrali da su oduševljeno savezu pristupali. Koji put po- 
zivali su čitave općine i sela da se pridruže, poslavši im u to ime 
kokotovo pero. Ako se selo nije odmah dalo skloniti, provalila 
bi u nj veća četa te bi kmetove prisilila da od svake kuće obećaju pc 
jednoga momka. 

Ovim i drugim načinom širila se svedjer »muška punta« na međama 
Slavonije, Štajerske i Kranjske. Uto su dva događaja pridonijela da 
je najednom sred ciče zime planula opća seljačka buna. Naj 
prije se svršila koncem godine 1572. kaznena parnica protiv udove 
Uršule Meknitzer i njezinih zetova. Heningovci dobiše opet svoju polo- 
vicu Susjedgrada i Stubice, te biše u svoj posjed uvedeni. Sada promi- 
jeniše i svoj postupak prema kmetovima. Dok su ih prije poticali protiv 
Tahija, stadoše ih sada miriti, pače im prijetiti ako se ne pokore. Stje: 
pan Gregorijanec naročito prepao se seljačkoga pokreta koji je dosad 
sam izravno i neizravno potpirivao. Iz grada Mokrica u Kranjskoj po 
slao je svoga kmeta Ivana Svrača Iliji Gregoriću i Mihajlu Gušetiću 
pozvavši ih »kao neprijatelje rimskoga cara i čitavoga kršćanstva« da 
se.na vrijeme obrate, jer će ih inače žive peći ako ih uhvati. Zbog tolike 
nevjere bili su kmetovi tako ogorčeni da su glasnika Svrača htjeli 
objesiti. Jedva se namolio da su ga poštedjeli. 

Malo zatim, nekako na početku godine 1573, stigli su kraljevski ko- 
mesari da po kraljevu nalogu pokušaju Franju Tahija izravno na- 
goditi s njegovim kmetovima. Na čelu komesara bio je vesprimski bi- 
skup Stjepan od Bijele Stijene (Fejerkovy). Po kraljevskoj 
instrukciji bilo je komesarima poći u Susjedgrad i ondje samima bez 
ičije pomoći miriti odmetne kmetove s njihovim gospodarom. Ali ko- 
mesari toga ne učiniše, možda zato što su smatrali da je već minulo 
vrijeme za svako pogađanje i mirenje. A možda su ih odvraćala i go- 
spoda koja su se već spremala na odmazdu. 

Biskup i ban Juraj Drašković bijaše u protekloj godini više puta 
izvijestio kralja Maksimilijana o pokretu kmetova susjedgradskih i 

stubičkih. Predviđajući da će se od njega roditi velika buna tvrdio je 
podjedno da se pokret ne može blagim mirenjem kraljevskih komesara 
utišati (per commissariorum Placidam tractationem nihil effici posse, 
satis manifeste affirmavi). Ali kako je kralj bio čitavu stvar primio u 
svoje ruke, smatrao je ban za nedopušteno da se dalje pača u taj posao 
bez naročitog poziva kraljeva. Sada se, međutim, seljački pokret pro- 
metnuo u otvorenu bunu, koja se sve dalje širila, te se ban živo zabri- 
nuo, to jače što mu je baš u to sudbonosno vrijeme umro drug u baniji, 
mladi knez Franjo Frankapan Slunjski, a odmah za njim i dosadanji ba- 
novac Ivan Forčić od Butine vasi. Drašković bijaše doduše odmah oba- 
vijestio kralja o smrti svoga druga i uz to zamolio da mu imenuje na- 
sljednika; ali kralj nije mogao smjesta popuniti ispražnjeno mjesto, 
pa je stoga još 16. prosinca 1572. zapovjedio dosadanjim četama pokoj. 
noga Slunjskoga da se pokoravaju preživjelom banu. Podjedno je kralj 
4. siječnja 1573. povjerio Draškoviću da do daljnje odredbe sam kao 
jedini ban vrši poslove kraljevstva. 

Juraj Drašković sazvao je nato sabor Kraljevina Hrvatske i Sla- 
vonije za 18. siječnja 1573. u Zagreb, i da se staležima kao jedini ban 
prikaže i da se s njima u ono sudbonosno doba posavjetuje. Staleži 
primiše Draškovića po nalogu kraljevu za bana »s punom vlasti« (cum 
plena authoritate), našto je on izjavio da radi stanovitih poteškoća (ex 
certis difficultatibus) ne može u taj čas imenovati banovca. Na saboru 
našli su se Franjo Tahi, a i Stjepan Gregorijanec sa svojim mlađim 
polubratom Baltazarom. Osobito se istićao Tahi. On je tražio od staleža 
neka pišu za nj preporučeno pismo na nadvojvodu Karla da mu vrati 
njegov grad Stattenberg u Štajerskoj; a onda je uložio prosvjed što su 
kraljevski komesari uveli udovu Uršulu i Stjepana Gregorijanca u po- 
sjed njihove polovice Susjedgrada i Stubice. Saboru su pribivali kra- 
ljevski komesari, na čelu im vesprimski biskup, pa se tako i protiv kra- 
ljevske odredbe iznijelo pitanje kako da se »muška punta« smiri. Po 
želji staleža pozvali su komesari susjedgradske kmetove pred sabor. 
Ali ovi su odgovorili pismom da su svoje tužbe već prije kralju podnijeli, 
da se o njima istraživalo i istinitost njihova utvrdila, pa ipak da nisu 
još pravice dobili. Oni nikako ne će više Tahija ni potomaka njegovih 
za gospodare; ali će se pokoriti i služiti kralja i svakoga drugoga koga 
im njegovo veličanstvo odredi. Na to pismo stao je Tahi rogoboriti i 
prosvjedovati, a sabrani su plemići i velikaši, ne zna se po čijem pre- 
dlogu, izrekli osudu kojom su seljake proglasili 
veleizdajnicima te ih sve zajedno proskribirali 
(regnicolae ... tulerunt sententiam, qua rusticos condemnarunt in nota 
perpetuae infidelitatis, et simul omnes proscripserunt). 

Vijest o osudi saborskoj potresla je seljaštvo (consternati rustici) 
na tromeđi Slavonije, Štajerske i Kranjske tako da je smjesta podiglo 
i pograbilo oružje. Ban Juraj Drašković pregnuo je svom snagom da u 
posljednji čas spriječi prolijevanje krvi. Vesprimskoga biskupa poslao 
je brzo u Beč po dalje naputke; u isti je mah slao duhovnike i svjetov- 
njake k pobunjenim kmetovima da ih opominju neka odlože oružje. 


u 

Obećavao je ban kmetovima da će za njih posredovati u njihove zemalj- 
ske gospode da ih mimo pravo i pravednost preko mjere ne izrabljuju 
(ne super modum praeter ius et aequum gravarentur); ban će nadalje 
moliti veličanstvo Kralja neka ne dopusti gospodi svoje 
podanike tako slobodno tlačiti. A da mu kmetovi vjeru- 
ju, zadao je ban seljacima vjeru-i slobodno pismo (data fide et salvo 
conductu) da smiju slobodno k njemu dolaziti i od njega odilaziti dok 
s njime pregovara. Ali sva naprezanja banova bila su uzaludna: seljačka 
se buna širila, a bijes seljački preotimao sve više maha. 

Pobunjeni kmetovi otkazaše posluh ne samo Franji Tahiju nego 
uopće svoj gospodi i plemićima. Pokoravat će 
se samo kralju Maksimilijanu i bratu mu nad- 
vojvodi Karlu. Čim svu gospodu i plemiće smrve, 
osnovat će u Zagrebu carsku (kraljevsku) vla- 
du. Daće i poreze pobirat će sami, a tako isto 
branit će sami i krajinu za koju su se gospoda 
slabo brinula. Vrhovni kapitan Ilija Gregorić sastavio je i ratnu 
osnovu. Po njoj imali su seljaci, okupljeni oko Gupca i Pasanca, ostati 
u okolišu Stubice kao glavna vojska koja će štititi kretanje ostalih 
četa, a i domovinu braniti ako bi Turci provalili. Sam Gregorić vodit 
će čete koje se bijahu skupile između Cesargrada na Sutli i Zaboka. 
S tima četama podići će na noge jugoistočnu Štajersku između Sutle, 
Save i Savine. Preko Bizelja i Pišeca prodrijet će do Brežica, gdje će 
seljake podići i gospoštiju zauzeti. Iz Brežica poslat će dio vojske na 
Krško; ta će vojska osvojiti Krško i onda dolinom Krke provaliti do 
Kostanjevice i Novoga Mjesta, zatim preko Žumberka krenuti prema 
Jastrebarskom, Okiću i Samoboru, gdje će se sjediniti s ustavšim kme- 
tovima udove Erdedijeve. Sam pak Gregorić udarit će uza Savu kraj 
Sevnice do utoka Savine u Savu, a onda će dolinom Savine preko La- 
škoga trga doprijeti do Celja.* Tu iz Celja poslat će jedan odio na jug 
preko Ljubljane sve do mora i Istre; taj će zauzeti sve klance, ukinuti 
carine i otvoriti tako putove slobodnoj trgovini. Sam pak Gregorić poći 
će iz Celja u Rogatac, pa će se dolinom Sutle vratiti k Cesargradu i 
Kunšpergu. Napokoin će i on kao i kmetovi iz Jastrebarskoga sjediniti 
se s Matijom Gubcem, pa će onda svi zajedno navaliti na Zagreb. 

Opća buna seljačka započela je u četvrtak 29. siječnja 1573. Krvavo 
kolo zaigrali su kmetovi Cesargrada koji su taj grad osvojili, lumbarde 
i puške u njemu razgrabili, te dvorskomu glavu odrubili. Njima su se 
pridružili odmah slovenski seljaci južne Štajerske, osobito podanici 
gradova Bizelja i Pišeca, kojima su stali na čelo Krsto Pustak iz Bizelja, 
Filip Vičerić i Petar Župan. Najviše se te bune prepao Stjepan Gregori- 
janec koji je nedavno sam kmetove protiv Tahija podjarivao. Već 1. 
veljače javlja Stjepan Gregorijanec iz svoga grada Mokrica u Kranjskoj 
kapitanu žumberačkih uskoka Joštu Josipu Thurnu kako se pobunjeni 





* Možda je Gregorić smjerao prodrijeti do grada Stattenberga kod Slovenske Bi- 
strice, pa se združiti s tamošnjim kmetovima koji se bijahu još 1571. podigli protiv 
Tahija i njegovih sinova. 

seljaci spremaju udariti na Brežice i Krško; tuži se na hrvatskoga bana 
i na hrvatsku gospodu što još nisu ništa protiv buntovnika poduzeli, 
pa moli Thurna da dođe sa 400—500 uskoka u pomoć. I ban Drašković 
piše 1. veljače kralju Maksimilijanu kako su se po primjeru susjed- 
gradskih podanika podigli kmetovi i druge gospode (etiam alio- 
rum dominorum) pa da se bojati sveopćega seljačkog ustanka kakav 
je bio onaj pod Jurjem Dožom. To bi bilo opasnije nego što su Turci, 
jer seljaci ovih krajeva jesu kršni (robusti), ratoborni, oružani, izvježba- 
ni na krajini i hrabri, a k tomu ima ih tolika sila da je prema njima 
posve malo baruna i plemića u kraljevstvu. Seljaci kudikamo brojem 
nadmašuju svoju gospodu, koja bi imala njihov bijes svladati. Stoga mo- 
gu seljaci lako naći sebi put da se sporazume s Turcima; pa nema 
sumnje da će oni, kako su zdvojni i bijesni, to i učiniti. Vesprimski 
biskup obavijestit će njegovo veličanstvo o svemu još obilatije. Ban 
se napokon boji da će prije nego što od njegovog veličanstva pomoć 
primi velike štete i nevolje i ovo kraljevstvo 
(Slavonije) i susjedne pokrajine pretrpjeti«. 

Velika opasnost od seljačke bune nagnala je ipak bana Jurja Dra- 
škovića da i bez posebnih kraljevskih naloga udesi sve da pokret što 
prije svlada. Kako nije imao druga svjetovnjaka u banstvu, a ni ba- 
novca, bilo bi Šimunu Kegleviću kao vrhovnom kapitanu kraljevstva 
podići kraljevsku četu i zemaljsku vojsku pa udariti na proskribirane 

seljake. Ali Šimuna Keglevića bijahu već njegovi vlastiti kmetovi zatvo- 
rili u njegovu gradu Loboru, pa nije mogao nikamo. Stoga imenova 
ban Gašpara Alapića svojim namjesnikom (locumtenens meus) 
te mu zapovjedi da se sa svojom četom i s četama svoje sestre (udovice 
Erdedijeve) kao i sa plemićima iz Turopolja najprije obori na pobunjene 
kmetove oko Jastrebarskoga i Okića, gdje su Bili vođe ustanka Matko 
Turčić i Jure Frančić. 

Glasovi o sveopćoj seljačkoj buni prenerazili su također gospodu u 
Kranjskoj i Štajerskoj, te su oblasti obiju pokrajina pohitale da usta- 
nak u zametku uguše. Zemaljski kapitani obiju pokrajina, staleži i 
različni zapovjednici u pograničnim mjestima pojagmili su se da se 
što prije dovoljno vojske okupi. Sam nadvojvoda Karlo preselio se iz 
Graza u Maribor da bude što bliže pozorištu bune. A bile su potrebne 
što izdašnije pripreme, jer se domala pročulo da se slovenski puk buni 
na kranjskom Krasu i u Istri, pače i u Koruškoj, Gorici i Gradiškoj. 
Baš ta izvanredna gorljivost, kojom su nadvojvoda Karlo i oblasti 
austrijskih pokrajina spriječile širenje bune po alpskim zemljama, pri- 
donijela je mnogo da je ustanak ostao ograničen na slavonsko Zagorje 
i Prigorje, te na štajerske krajeve oko donje Sutle. Pače ni uskoci se 
nisu pridružili buntovnicima kako su ovi očekivali, i tako je sudbina se- 
eškoga ustanka bila riješena prije nego što je došlo do krvavog 
razboja. 

Ilija Gregorić bijaše od Cesargrada i Bizelja sa svojim četama dopro 
do ušća Sutle u Savu između štajerskih Brežica i kranjskih Mokrica. 
Bilo je to 2. veljače na pokladni ponedjeljak, kojega je dana bio one 
poi i veliki blagdan Svijećnice. Ustaše dla su Gregorijančeve 

rodove na Savi; u isti mah pobunili su se i kmetovi njegovi u kotaru 
grada Mokrice. Stjepan Gregorijanec živo se pobojao da će udariti i 
na sam grad Mokrice, pa je 3. veljače pisao kranjskim staležima neka za- 
povjede uskočkomu kapitanu Thurnu u Novom Mjestu da mu što prije 
pošalje 500—600 uskoka u pomoć. Ali Gregorić nije udario na Mokrice, 
već je 3. veljače na pokladni utorak nastojao predobiti grad i trgovište 
u Brežicama. Navalu na grad odbio je upravitelj Gašpar Possinger, ispa- 
livši tri hitca iz najvećega topa u gradu.“ No zato su seljaci zahtijevali 
od građana u trgovištu, da im se predaju ili zavjere da ne će ništa 
protiv njih učiniti i da ih u to ime puste u trg. Kad su to građani odbili, 
stadoše seljaci udarati na trgovište te se osvećivati pojedinim žiteljima. 
Sutradan 4. veljače, na čistu srijedu, stajala je seljačka vojska već kod 
Videma nasuprot Krškoga, gdje je Gregorić pregovarao s žiteljima poto- 
njega grada o predaji. Zapovjednik grada u Krškom, zatim sudac va- 
roški i građani bijahu se tako prepali da su predali grad i brod na 
Savi seljačkim ustašama. Nato je zorom 5. veljače veći odio vojske od 
nekih 2000 ljudi pod kapitanom Nikolom Kupinićem prešao na jug Save 
u Krško da odanle pođe dalje u Kranjsku prema Kostanjevici i Novom 
Mjestu da podigne na noge uskoke u Žumberku i oko Metlike, te da 
raširi pokret po čitavoj Kranjskoj. Ilija Gregorić opet s drugim, manjim 


#5 [Ilija Gregorić je tada zauzeo Brežice.] 

odjelom od 500—600 ljudi nastavio je svoj put uz lijevu obalu Save 
prema Sevnici, Radečemu, i onda dolinom Savine prema Celju, očeku- 
jući da će mu se putem pridružiti sila puka iz Štajerske, gdje bijaše 
u dolini Bistrice (pritoka Sutlina) između Planine i Kunšperga bravar 
Pavao Šterc Ermetove pobunio. 

Međutim stiže 5. veljače seljačku vojsku prvi poraz kod Krško - 
ga. Primivši novaca iz Ljubljane, zatim konjanika i pješaka, podigao 
se uskočki kapitan Thurn sa svojim uskocima — usve 500 momaka 
— pa je toga dana u 11 sati prije podne ostavio Kostanjevicu i udario 
broma Krškomu. Tu mu je pošlo da rukom vojsku Nikole Kupinića raz- 

iti i raspršiti. On sam piše istoga dana u tri sata po noći iz Kosta- 
njevice staležima Kranjske o svojoj pobjedi ovako: »U brzini javljam 
gospodi da sam se s nešto seljaka, uskoka i podanika, u svem nekih 
500 momaka u 11 sati prije podne odavle podigao protiv buntovnika. 
Kad su me (bilo ih je oko 2000) spazili, nagnuli su u bijeg i zaklonili 
su se u mjesto Krško. Nato sam odredio da pješaštvo s gornjega kraja 
uđe u grad, a konjaništvo da provali s druge strane. I tako smo s 
pomoću Božjom mnogo tih seljaka poubijali; no mnogo više njih _po- 
topilo se u Savi. U sve poginulo je do 300 momaka. Uskoci su bjesnili i 
haračili tako da mi se samome na žao dalo«. 

U pismu javlja Thurn nadalje kako su mu stigli glasovi da su kme- 
tovi oko Jastrebarskoga i Okića, njih 4000 do 5000, namjerili navaliti 
na uskoke, pa ih prisiliti da se njima pridruže. Stoga će on odmah 
sutradan sa 800 do 1000 uskoka poći u one strane te se sjediniti s ko- 
njanicima kneza Jurja Zrinskoga, zatim četama banice udovice i osta- 
loga slavonskog plemstva. I zaista je sutradan 6. siječnja bjesnila borba 
između seljačke i plemićke vojske kod Kerestinca ispod gradova 
Okića i Samobora. Plemićku vojsku vodio je banski namjesnik Gašpar 
Alapić, koji je nemilo razbio i raspršio seljake kako kod Kerestinca tako 
još istoga dana kod Mokrića. Dva sata nakon njegove pobjede stigao 
je na bojište ispod Mokrica Thurn sa svojim uskocima, pa je sutradan 
(7. veljače) u devet sati u jutro obavijestio brata svoga Vuka o toj 
pobjedi ovako: »Javljam u brzini da je gospodin Alapić s konjanicima 
grofa Zrinskoga i s drugim četama poubijao, kako se ovdje govori, do 
tisuću seljaka. Ako i taj broj nije ispravan, bit će svakako nekoliko 
stotina. Uskoci pale redom kuće tih seljaka poput Turaka, te grabe ima- 
nje i blago; jednako radi i gospodin Alapić.« 

U bojevima kod Krškoga, Kerestinca i Mokrica stradalo je toliko 
puka da o daljnjem otporu kmetova na jugu Save nije bilo više ni spo- 
mena. Mnoge vođe bijahu ili poginuli ili dopanuli sužanjstva, a pre- 
ostali puk stao je vapiti za milost. Thurn piše već 9. veljače iz Kosta- 
njevice kako su se kmetovi od pet gospoštija pokorili i kako redom 
dolaze k njemu moliti da ih pomiluje. 

Vrhovni kapitan Ilija Gregorić bijaše još 5. veljače u Sevnici doznao 
za poraz svojih drugova kod Krškoga. Da mu se čete ne razbjegnu, 
zataji on njima nedaću i pođe dalje do Radeča. No tu promijeni svoju 
prvotnu osnovu. On ne krenu dolinom Savine prema Celju, već udari 
prema Planini da odanle dolinom Bistrice što prije dođe do Cesargrada 

i Hrvatskoga zagorja. No prije nego što je stigao u Planinu, bijahu se 
štajerski buntovnici na lažnu vijest da su Turci provalili do susjednoga 
Kozja na sve strane razbjegli, dok su njihova kapitana Pavla Šterca 
građani u Planini zarobili i predali upravitelju grada Stjepanu Siebe- 
naicheru. Gregorić htio je u Planini osloboditi svoga druga Šterca, ali 
mu to nije pošlo za rukom. Sada je Gregorić 7. veljače udario prema 
Pilštajnu da se što brze prikuči Sutli. No u Pilštajnu doznala je njegova 
četa za rasulo Kupinićeve vojske kod Krškoga. Da se i ona od straha ne 
razbjegne, podiže je 8. veljače u ranu zoru i nastavi put kraj Kozja 
i Podsrede prema Kunšpergu (Kčnigsbergu). Ali ispod toga grada, kod 
Svetoga Petra pod svetim gorama, lizu utoka Bistrice 
u Sutlu, namjerio se na vojsku štajerske gospode koju je vodio celjski: 
okružni kapitan Juraj Schrattenbach. Seljačka četa nije mogla odoljeti 
dobro oružanoj gospodskoj vojsci, te bi posve razbijena i raspršena. 
Mnogo kmetova bi zarobljeno i u Celje u tamnice odvedeno; spasao 
se jedino Ilija Gregorić sa svojim drugom Mihajlom Gušetićem. S luteći 
Gregorić da je sve propalo, nije sa svojim drugom pošao Matiji Gupcu 
u Stubicu, nego je najprije lito po štajerskim gorama, a onda je 
preko slavonske Krajine htio umaknuti u Bosnu. Ali kad je iz Gradca, 
gdje je u nekoga plemića zajedno s Gušetićem ostavio konje, pješke 
nastavio svoj put, uhvatili su ga haramije između Križevaca i Ivanića, 
prije nego mu je pošlo za rukom skloniti se u turski tada Jasenovac. 
Već 25. veljače znao je Ludovik Ungnad da su Gregorić i Gušetić od 
haramija zarobljeni. Krajiški kapitani poslali su ih nato u Beč, gdje 
su u polovici travnja bili prvi put na sudu preslušani. 

Nakon krvavog poraza na sutoku Bistrice i Sutle došao je red na 
glavnu vojsku seljačku u Zagorju. Dne 9. veljače javlja biskup i ban 
Juraj Drašković nadvojvodi Karlu da je Gašpara Alapića, koji je netom 
svladao seljake između Save i Kupe, jučerašnjega dana (hesterno die, 
8. veljače) ponovo poslao s nekih 5000 konjanika i pješaka u zagorske 
strane između Varaždina i Zagreba. U toj su vojsci na prvom mjestu 
banske čete, koje je on ne bez velikoga straha iz krajine 
dozvao da se odmetni seljaci, koji u zagorskim stranama bjesne, 
svladaju i kazne. Ban se pouzdaje u Boga da će za tri ili četiri dana 
primiti dobre glasove o porazu seljačkom. Pa štogod Bog dade, ban će 
smjesta vjerno obznaniti. I zaista nije ban ni tako dugo čekao. Već 
11. veljače javlja on kralju Maksimilijanu kako je 8. veljače poslao 
svoga zamjenika Gašpara Alapića sa 5000 pješaka i konjanika prema 
Stubici i Zlataru, gdje je velika vojska seljačka bila utaborena. Dne 
9, istoga mjeseca oborio se kod Stubičkih Toplica (ad 
thermas Zthubicenses) na seljake Gašpar Alapić, te ih je s Božjom 
pomoći posve porazio i svladao (magna ipsis illata clade prostravit). 
Još ih ni danas ne prestaje progoniti ognjem i mačem kao izdajice, tako 
da nikoga više nema koji bi se vojsci njegova veličanstva usudio otvo- 
reno oprijeti. Mnogo je buntovnika poginulo budući da ih je malo 
umaklo; mnogo ih je zasužnjeno, a među njima i više kolovođa koje 
su nazivali kapitanima. Po njima moći će se doznati tko je zapravo 
bio začetnik tolike bune i tko je prouzročio toliko krvoproliće u kra- 

ljevini njegova veličanstva. Nije stoga potrebno da kralj pošalje pomoć 
ili razmišlja o tom kako da se buni doskoči. Ban završuje svoje pismo: 
»Jednoga od njih, kojega zovu Gubec beg i kojega su 
nedavno (noviter) kraljem proglasili, okrunit 
ćemo ostalima za primjer užarenom željeznom 
krunom, ako vaše veličanstvo na to privoli«. Slično pismo upravlja 
istoga dana Drašković i na nadvojvodu Karla; samo dodaje i ovo: »Stvar 
se čini umirena, a buntovnici su tako kažnjeni da se više u ovom kra- 
ljevstvu ne treba bojati seljačke bune. Ne shvaćam (stoga) koja bi još 
razbojstva i zloće buntovnika ostale nekažnjene? Ne bih se usudio 
posve nijekati da je krvološtvo gospode (tyranidem domino- 
rum) dalo kmetovima neki povod za ustanak. Ali ja 
o tome ne mogu drugo reći, nego mislim da bi se i stari službenici mo- 
rali saslušati, koji su imali izvrsnoga učitelja, preblage naime uspomene 
cara Ferdinanda, koji je znao premilo i premudro upućivati svoje 
podanike«. 

Glavna i odlučna bitka bila je dakle 9. veljače kod Stubičkih To- 
plica, ili točnije u prostranoj dolini koja se stere između tih toplica i 
mjesta Donje Stubice. Još i danas umije puk u toj dolini pokazivati 
mjesta gdje je bilo žestokih okršaja. Po kazivanju suvremenika Krste 
Winklera, triđesetničara na međi slavonsko-štajerskoj, poginulo je u 
tom boju 5000 seljaka, po čemu sudimo da ih je najmanje još jedan- 
put toliko bilo na okupu. Drugi savremenici javljaju da je boj trajao 
četiri sata, te da je pobjeda naginjala već seljacima kad je u posljednji 
čas došla na bojište četa haramija i pomogla plemićkoj vojsci razbiti 
zdvojne kmetove. Kasniji pisci znaju još neke potankosti o boju. Istv4nf- 
fy priča da je uz Gašpara Alapića vodio kraljevinsku vojsku još i Mato 
Keglević. U vojsci da je bilo oko 900 konjanika i kraljevska ili banska 
četa koja je čuvala gradove na krajini kod Kupe. Kad je Matija Gubec, 
kojega bijahu seljaci proglasili svojim kraljem, doznao da se primiče 
kraljevska vojska, smjestio je svoje čete u bojne redove te ih s nekoliko 
riječi ohrabrio za borbu. Ovaj dan i ovaj boj pribavit će im čast i slo- 
bodu, ako pobijede; ako pak pobijeđeni nagnu u bijeg, ne bi se mogle 
izreći sve vrsti okrutnosti i muke kojima će ih zatirati nemilosrdni i 
obijesni plemići. Zato neka se ponesu kao muževi i hrabro bore, jer 
im je ili slavno pobijediti ili propasti. Kraljevinska vojska razmjestila 
se tako da je u središtu stalajlo pješaštvo, a na oba krila konjanici. 
Boj je započeo uz veliku viku i galamu. Kmetovi su se isprva mimo 
svako očekivanje hrabro borili, te su neki plemići poginuli, među nji- 
ma i Vladislav od Plovdina, vođa konjanika. No napokon biše seljaci 
ipak ovdje od pješaka, a ondje od konjanika potisnuti u bijeg. Mnogi 
na bijegu padoše, mnogi dopanuše sužanjstva; tek malo njih umače u 
šume i gore. Plemići pobjednici bjesnili su strašno protiv svladanih 
kmetova. Vješali su ih na kuće i stabla; na jednoj jedinoj divljoj kruški 
uza glavnu cestu visjelo je šesnaest nesretnih seljaka. 

Od kolovođa Mogaić pogibe na bojnom polju; Gubec i Pasanec biše 
zarobljeni te s drugima u Zagreb dovedeni. Da li se protiv njih vodila 
parnica ili nije, ne znamo jer spisa nema; samo nam javljaju potonji 

izvori da su 15. veljače Pasanec i Gubec strašnim načinom pogubljeni. 
Najprije bi Pasanec na očigled Gupcu uz grozne muke ubijen; onda 
su samomu Gupcu zažarenim kliještama sa živa tijela meso kidali, onda 
mu glavu užarenom željeznom krunom ovjenčali i napokon mu tijelo 
kao kakvu razbojniku raščetvorili. Najnovija predaja dodaje još da su 
Gupca prije krunidbe na Markovom trgu na zažareno željezno prijestolje 
posadili, a prijestolje da je bilo namješteno ondje gdje se na rečenom 
trgu vidi i danas još pet bijelih, u sredini probušenii kamenih ploča. 
Puk opet u Zagorju priča da Gubec nije umro, nego da su se nad njim 
i nad njegovom vojskom sklopila dva brijega. Sam Gubec sjedi s kapita- 
nima za kamenim stolom na kojemu su pune čaše vina. Gupcu se brada 
vije oko stola, pa kad se devet puta oko njega omota, ta će se brda 
opet rastvoriti i Gubec sa svojom vojskom ponovo osvanuti. 

Ban Juraj Drašković bijaše pravo ustvrdio u pismima na kralja i 
nadvojvodu Karla da je buna seljačka porazom kod Stubice posve 
svladana i da se nema više bojati novih pokreta u Kraljevini Sla- 
voniji. Ali gospoda i plemići kako u Slavoniji tako u Kranjskoj i Šta- 
jerskoj, koji su se kmetovima nemilo osvećivali i uopće ih još jače 
ugnjetavali, strepili su još uvijek od straha pred novom bunom. Mu- 
čila ih zla savjest. Sam kralj Maksimilijan spočitavao je banu Draško- 
viću što ne bijaše sve udesio u zgodan čas da ne plane opći ustanak. 
Ban se 15. veljače 1573. vješto opravdao i onda dodao: »Priznajem 
svoju krivnju što nisam dovoljno jak nositi tolik teret, koji je vaše ve- 
ličanstvo na moja leđa naprtilo, pa sam stoga prečesto molio da me 
vaše veličanstvo bud posve bud barem djelomice oslobodi. Pa tako i 
sada prepokorno molim, jer vidim da se ta služba (banska) 
ne podudara s mojim zvanjem (hanc functionem vocationi 
meae non satis quadrare) te mi je stoga preteška«. 

Protiv zarobljenih kapitana i vođa seljačkoga ustanka vodile su se 
dugotrajne istrage u Beču, Grazu, Ljubljani, i Zagrebu. Ilija Gregorić 
preslušan bi u Beču 11. travnja zatim 4. i 11. svibnja 1573. Jednako i 
Mihajlo Gušetić. Uza sve to ostadoše oni u Beču sve do 1. lipnja 1574. 
kad ih je kralj Maksimilijan poslao banu Draškoviću u Zagreb da »na 
onom mjestu prime kaznu gdje su je skrivili« (ut eo in loco poenam 
accipiant, in quo eam promeriti sunt). Međutim, ban Drašković krzmao 
je da ovrši osudu pa stoga kralj još 19. studenoga 1574. zahtijeva od 
bana neka mu javi da li su rečena dvojica kažnjena i kojom kaznom, 
šta se uopće dogodilo s njihovim ortacima koji su bili u Zagrebu za- 
sužnjeni. Kako se vidi, plemeniti je ban i biskup oklijevao te radio da 
spasi seljačke nesretnike. Tek na opetovane opomene javlja Drašković 
u prosincu 1574. da je Iliju Gregorića dao pogubiti. No zato je nastojao 
da barem ostalima pomogne. Razabire se to također iz njegova pisma 
na kralja od 21. rujna 1574. gdje piše da po izjavi mnogih žitelja, pa 
i samoga Ilije Gregorića, nije Gušetić »mnogo kriv« (non esse valde 
culpabilem); podjedno moli kralja da pokloni život i učini milost Vinku 
Lepoiću i Nikoli Pozebcu, za koje se općenito tvrdi da su nedužni jer 
su se tek prisiljeni pridružili seljačkoj vojsci. 

PISMO KRALJA MAKSIMILIJANA 
izdano u Beču 16. prosinca 1572. kojim zapovijeda kapitanima i vojnicima preminuloga bana Franje 
Frankapana Šlunjskoga, da se odsad pokoraveju naje izvornik u nadbiskupskom arhivu 
u Zagrebu (11). 

STUBIČKO POLJE 


između Stubičkih Toplica i Donje Stubice gdje je plemićka vojska 9. 

seljačku vojsku pod Matijom Gupcem. 

ADRESA NA PISMU KRALJA MAKSIMILIJANA 


575. iz B io na bana Jurja Draškovića u kojem mu nalaže neka odvrau 
i odluke da se Turcima pokori. Izvornik u arhivu u Zagrebu, Snimio Đ. Szabo (12). 

PEČAT KRALJA MAKSIMILIJANA 


s pisma banu Draškoviću od 5. siječnja 1575. Snimio Đ. Szabo. 


PRILOG 25 


TRAKOŠĆAN DANAS 





MAKSIMILIJAN (11) 377 


Seljačka buna bila je već više mjeseci ugušena kad je stari i bo- 
lesni Franjo Tahi, kojega je čitava Slavonija kao začetnika bune prokli- 
njala (»tota Sclavonia maledicit Tahio«, piše đurski biskup Antunu 
Vrančiću 28. veljače 1575), iz Susjedgrada 6. rujna 1573. upravio na 
kralja i cara Maksimilijana pismo u kojem uz drugo piše i ovo: »Na- 
pokon i pokojno carsko veličanstvo kao i vaše veličanstvo davalo mi 
je u mojoj mladosti i zdravom vijeku plaću za moje službe i poslove. 
Sada sam lišen snage, nogu i ruku... Molim stoga 
prepokorno vaše veličanstvo neka po prirođenoj milosti zapovjedi vrhov- 
nomu tridesetničaru Kraljevine Slavonije da mi svake godine 
dokle živim isplaćuje i izbroji po tisuću rajn- 
skih forinti... Očekujem od vašega veličanstva milostivi odgo- 
vor«. Ali Tahi jamačno nije dočekao odgovora a kamo li zatraženu 
mirovinu. Neposredno nakon toga je umro (vjerojatno 3. listopada), 
te su ga djeca pokopala u župnoj crkvi sv. Trojstva u Donjoj Stubici uz 
ženu mu Jelenu, rođenu kneginju Zrinski. Poslije mu je netko na grob- 
nici podigao spomenik od kamena s likom koji bi morao prikazivati 
njega sama. Značajno je da se tom prigodom nije više znalo točno 
ni za dan kad je umro, jer je na kamenu uklesan kao dan smrti 4. 
kolovoza 1573.* Kad navali mnogo puka u crkvu, kamen se znoji i voda 
curkom curi sa spomenika. Puk naklapa da je to smrtni znoj seljačkoga 
krvnika Franje Tahija. 

Za seljačke bune izginulo je najmanje 6000 ljudi kojih su krepke 
mišice bile kruto potrebne i za obrađivanje zemlje i za obranu od Tu- 


* Kip prikazuje Franju Tahija, ostarjela, s nesređenom bradom, kovrčastom kosom 
i nabranim čelom. Obučen je u vitešku odoru; u desnici drži buzdovan, a lijevom uhvatio 
dugački mač. Na tlu se vidi s desna šljem, a s lijeva prekrštene dvije rukavice. Više 
rukavica uklesan je grb porodice Zrinski. 


Natpis se čita ovako: 


Odozgo: 
Spec mea XR (Christus) 


Tribus caesaribus claris regnantibus, orbi 
Hungariae vitae proemia digna tulit 
Armis clarus erat vita praeclarus honesta 
Consilio foelix prosperitate potens 
Omnibus ex voto conclusis, tempore vitae 
Rebus conclusit mors inimica diem. 


Odozdo: 


Ambigua tecum fortassis mente revolves 
Quem procerum haec monumenta virum 
Franciscum Tahium carae cum coniugis ossis 
Helenae Zrini marmore tumba tegit. 

Qurta die mensis Augusti 

Anno MDLXXIII. 


Prigodom kanoničke vizite god. 1622. posjetio je tadanji kanonik i arciđakon Benko 
Vinković crkvu sv. Trojstva u Donjoj Stubici, gdje je vidio i grobnicu Franje Tahija. 
Vinković piše: »Ecclesia haec atcunque sarta, utcunque tecta, consecrata quidem est, 
ast propter sepulturam haeretici Francisci Tahj prophanata, 
et ob alios etiam eiusdem actus per praedicantes illius qui in eo tempore praedicti 
haeretici Francisci Tahj dicuntur concionari. An autem post praemissam prophanationem 
sit reconciliata, nemo ex quaesitis scivit certo referre....« Franjo Tahi bio je dakle 
novovjerac (protestant), te su za njegova vremena protestantski propovjednici (praedi- 
cantes) u crkvi sv. Trojstva propovijedali. Zbog toga i zbog njegova groba smatrala se 
rečena crkva još god. 1622. oskvrnutom. 

raka. A u krajevima, gdje je bilo sijelo bune, ostala su brojna kmetska 
selišta pusta, razvaljena ili spaljena. Iz popisa ratne daće za godinu 
1573. doznajemo da je u samoj gospoštiji Donje Stubice bilo te godine 
spaljenih, opustošenih i oplijenjenih (combusti, devastati et depredati) 
dimova 45, a posve uništenih (totaliter devastati) 25. U gospoštiji Su- 
sjedgrada nabrojili su osiromašenih, poharanih i spaljenih dimova 87. 

Značajno je kako je suvremeni Antun Vramec posve kratko i suho- 
parno u svojoj kronici zapisao događaje seljačke bune. On piše: »1573. 
Kmeti na Slovenieh vstali i zdignuli su se proti svoje gospode i plemeni- 
tim ljudem, kotere posekoše, obesiše, pomoriše i ostale na pokornost 
dopelaše«. 


[Borbe s Turcima god. 1573. i 1574; Juraj Drašković 
dobiva za druga Gašpara Alapića (19. prosinca 1574). 
Kralj Maksimilijan povjerava Ugarsku i Hrvatsku 
bratu Karlu (6. veljače 1575); sin njegov Rudolf okru- 
njen češkim kraljem (22. rujna 1575) i njemačkim (1. 
studenoga 1575); Maksimilijan uzalud se trudi da 
steče poljsko prijestolje. Ponovna turska četova- 
nja u Hrvatskoj god. 1575; poraz i smrt Herbarta 
Auersperga kod Budačkoga (22. rujna 1575); pad Bu 
žima (lipnja 1576) i Cazina (16. srpnja 1576). Smrt ca- 
ra i kralja Maksimilijana (12. listopada 1576). 
Premda kmetovi nisu tražili saveza i pomoći u Turaka kako su se go- 
spoda i plemići bojali, ipak je seljačka buna ohrabrila Turke na češće 
i žešće provale u zemlje Kraljevstva Hrvatskoga. Bosanski beglerbeg 
Ferhad-paša uperio je najprije svoje navale na gradove i područja po- 
kojnoga bana Franje Frankapana Slunjskoga (Gornja i Donja Kladuša, 
Krstinja, Cetin, Slunj i Kremen), koji su ostali bez obrane i za koje su 
se otimali bliži i daljnji rođaci posljednjega kneza Slunjskoga; a onda 
je stao udarati na gradove i kaštele Hrastovičke kapitanije (Hrastovica, 
Blinja, Vinodol, Bojna, Gore, Ajtić, Mazin, Gradac, Greda), koji su pre- 
težno pripadali zagrebačkomu biskupu i kaptolu i bili prepušteni po- 
glavito njihovoj obrani. 

Već 1. veljače 1573. upozorio je ban i biskup Juraj Drašković kralja 
Maksimilijana kako bi trebalo učiniti nešto za službenike pokojnoga 
Franje Slunjskoga da ostanu na posjedima koje im bijaše knez podijelio 
oko svojih gradova na krajnjoj krajini. Ako kralj ne osigura te gradove, 
to će rečeni službenici kolebati da ondje dalje ostanu, pa ne će više 
u onoj krajini ratovati što bi bilo na propast onih strana. Službenici 
mole od kralja i plaću, jer inače u onoj opustjeloj krajini ne mogu 
živjeti. Dne 15. veljače obnavlja ban i biskup svoju opomenu glede 
loše opskrbljenih gradova kneza Slunjskoga pa dodaje: »Bosanski (tur- 
ski) vojnici, koji straže na (turskoj) krajini, jesu kod kuće, pa je 
njih 3000 pješaka i konjanika ovih dana krenulo protiv nas. Ali anđeo 
Božji obranio nas je od njihovih navala tako da su se bez ikoje štete 


MAKSIMILIJAN (II) 379 


naše vratili, pače pobjegli, premda ih nitko nije progonio. Pa ipak su 
mogli krajiškim mjestima nanijeti znamenit poraz zbog odsutnosti 
banskih četa, koje su bile u onaj mah zabavljene suzbijanjem seljač- 
koga bijesa.« 

Prvih mjeseci 1573. nije ipak bilo većih okršaja na krajinama, jer 
je još uvijek trajao tursko-mletački rat, te je bosanski beglerbeg bio 
pošao s redovnom vojskom u Dalmaciju da priskoči u pomoć Novigradu, 
koji je mletačka vojska bila podsjela. Ali nakon sklopljena mira između 
Turske i Mletaka (7. ožujka 1573), vratio se beglerbeg u Bosnu, pa je 
sada zaprijetila velika opasnost. Ban Drašković slutio je što će biti, 
te je prvih dana ožujka obilacio po hrvatskoj krajini. Vrativši se u 
Zagreb obavijestio je 15. ožujka nadvojvodu Karla potanko o stanju 
njezinom. Pregledao je Hrastovicu i ostala krajiška mjesta koja su 
njegovoj brizi bila povjerena, pa se uvjerio da je ta kapitanija slabo 
opskrbljena. Nema utvrda ni oružja, a ni drugo potrebno za tako zna- 
menito mjesto kao što je Hrastovica. Vojnici plaćenici već tri godine, 
kako tvrde, nisu primili plaće i misle više da ostave mjesto nega da 
ga brane. A i kapitana već dugo vremena ondje nema. Ban, da po 
svojoj mogućnosti nešto učini, namjestio je opet dva kastelana u oba 
grada hrastovička, uz to je više banskih pješaka dozvao s drugih mje- 
sta da posadu ojača. Kad je to odredio i htio iz Hrastovice otići, došao 
mu je noću glasnik javiti da su se zidine grada Zrinja na onoj strani, 
koja gleda prema turskim gradovima, srušile u duljini od 25 aršina; 
osim toga ima u gradu tek 40 vojnika mjesto 150, a kapitan je odsutan. 
Ban, premda Zrin ne spada pod njegovu vlast (non sit meae iurisdictio- 
nis), poslao je onamo nešto svojih banskih vojnika neka s tamošnjom 
posadom grad na brzu ruku poprave i utvrde da izdrži neprijateljske 
navale dok se što bolje ne uradi za to mjesto. Ban zaključuje: »Već 
dulje vrijeme kapitani Hrastovice i Zrinja nisu na svojima mjestima, 
pa se tako zbiva da se za krajinu manje brine nego što bi smjelo biti. 
Molim zato vašu prejasnost neka udostoji zapovjediti gospodi kapita- 
nima hrvatske krajine da se pobrinu za krajinu, a razvaljeni Zrin da se 
za vremena popravi kako se ne bi grad nemarom izgubio i kako ne 
bi onda susjednim krajevima zaprijetila propast, a Turci izme đu 
rijeka Une i Kupe stekli novo boravište« (et Thurcae 
inter fluvium Un et Colapim novam habitationem acquirant). Jednaki 
izvještaj bijaše brižni Drašković poslao i kralju Maksimilijanu. Kralj ga 
je u pismu od 28. ožujka pohvalio (curam tuam et diligentiam in 
prospiciendo locis illis finitimis Hrastovizae, Zrini et aliis gratam ha- 
bemus) te mu je podjedno javio kako je vrhovnomu kapitanu Herbartu 
Auerspergu zapovjedio da razvaljene zidine Zrinja dade popraviti i da 
u grad smjesti posadu i mnogo ratne zaire. Drašković kao da se u kra- 
ljeva obećanja slabo uzdavao, jer je 14. travnja ovako odgovorio: »Za 
obranu krajine vodim brigu onako kako po svojoj vjernosti moram; 
ali s malo vojnika ne može se braniti mnogo mjesta, pa se bojim da 

ćemo se radi nehaja našega i slabe opskrbe jednom još kajati. Što 
je do mene, ja ću činiti; ostalo prepuštam Bogu 
i vašemu veličanstvu«. 

Međutim stali su već Turci četovati na hrvatskoj krajini. Još u 
travnju prodrli su u Bihaćku kapitaniju i spalili grad Sokol. Malo 
zatim, u svibnju ili lipnju, provalila je jedna turska četa harajući sve do 
Kirina kod Bovića. Koncem srpnja javlja Drašković kako će 
"Turci podsjesti samu Hrastovicu. Ali Turci pustili su ovaj put taj grad 
na miru, pa su u prvoj polovici kolovoza provalili u krajeve među 
Kupom i Savom. Budni ban sretno ih je prisilio na uzmak i o tom 
16. kolovoza obavijestio kralja Maksimilijana. Taj je nato 31. kolovoza 
bana pohvalio što je on, »kad su bosanski Turci netom (nuper) udarili 
na onaj otok što se prostire među Savom i Kupom, stvar tako brižno 
udesio da su Turci mogli tek malo štete nanijeti, već su bili prisiljeni 
uzmaknuti, odvevši malo ljudi i spalivši nekoliko kuća«. Kralj je bodrio 
bana da jednako gorljivo (pari studio) i dalje radi. Uza svu pažnju 
banovu provalio je bosanski beglerbeg u listopadu ili studenom sa 3000 
ljudi sve do Cetina, i to baš u onaj čas kad je zaprijetio nov seljački 
ustanak u kotaru Jastrebarskoga i Okića, gdje je udova Barbara Erdedi 
svoje kmetove nemilo progonila. Bilo je one godine turskih provala i 
u slavonsku krajinu kako se razabire iz pritužbe kralja Maksimilijana na 
bosanskoga pašu 27. studenoga 1573. 

Velika i teška briga za obranu kraljevstva sve je više gonila bana 
i biskupa Jurja Draškovića, te je više puta molio kralja da ga riješi 
banske časti ili da mu barem za druga dade svjetovnjaka koji bi se 
bavio vojničkim poslovima. Kralj nije htio u početku ni čuti da ga 
posve oslobodi banije, već najviše da mu dade druga i pomoćnika. 
Još u lipnju 1573. radilo se na kraljevskom dvoru da se za drugoga 
bana imenuje knez Juraj Zrinski, sin sigetskoga junaka. Ali Juraj Zrin- 
ski otklanjao je odlučno i bansku čast i kapitaniju u Kaniži. Napokon 
se kralj pismom od 4. prosinca 1573. obratio na ugarske savjetnike 
u Požunu neka mu oni imenuju zgodne muževe, sposobne za bansku 
čast. Državno vijeće skupilo se 9. prosinca i kralju podastrlo opsežan 
prijedlog. »Posmotrivši najprije veličinu te službe (officii illius magnitu- 
dinem) razabrali smo da se nitko za njezino vršenje u tom bijednom 
stanju naše domovine zgodniji i dostatniji — u kojem bi bile na okupu 
sve one sposobnosti i kreposti, koje se traže od bana — naći ne može 
nego što je gospodin knez Juraj Zrinski. Mogao bi također spo- 
soban biti gospodin Franjo Nadaždi. No budući da oba otkla- 
njaju čast, pa su već i od vašega veličanstva, kako se govori, u tom 
pogledu oslobođeni, smatrali smo da bi između ostalih velikaša u onim 
stranama za obavljanje te časti bio zgodan i sposoban gospodin Ba1- 
tazar Baćani, koji ima ugledna imanja u Kraljevini Slavoni 
ostala također u Kraljevini Ugarskoj na međi Slavonije, te se u vršenju 
posala odlikuje razborom, ozbiljnošću, plemenštinom i drugim sposob- 
nostima. Ali on se s mnogo razloga pred nama ispričao. Budući da smo 
uvidjeli da od rečene trojice ni jedan ne će da prihvati ove časti; 
gospodin pak Tržački (Nikola Frankapan) da je starošću satrt i 

onako dobom potišten manje sposoban za tu službu, nismo mogli u 
Slavoniji nikoga drugoga pronaći za dorasle nego velemožnog gospo- 
dina Mihajla Sekelja, ili Petra Ratkaja, ili opet Ši- 
muna Keglevića. Oni su doduše mladići ali vješti oružju (a 
takva druga biskup traži); ... k tomu se odlikuju svojim rodom, imet- 
kom i ugledom.« Čini se, međutim, da se nijedan od predloženika nije 
na kraljevskom dvoru sviđao, pa tako bi imenovanje drugoga bana 
opet za neko vrijeme odloženo dok se sastane ugarski sabor, koji bijaše 
kralj još 10. prosinca 1573. sazvao u Požun za 10. veljače slijedeće 
godine. 

Poglavito radi izbora nuncija ili poklisara za ugarski sabor sastao se 
i sabor Kraljevina Hrvatske i Slavonije 30. prosinca 1573. u gradu 
Zagrebu. Za poklisare biše izabrani kanonik i lektor zagrebačkoga kap- 
tola Petar Herešinec, zatim viceprotonotar Ivan Petričević od Mike- 
tinca. Uz instrukciju povjereno bi im još da porade i u kralja i u 
ugarskih staleža o svemu što se tiče »slobode i održanja domovine«. 
Još bi određeno da se radi ugarskoga sabora ne drži u siječnju iduće 
godine redovni oktavalni sud na osmicu Bogojavljenja, zatim da se 
silom utjeraju zaostale svote dimnice, nadalje da se novomu banovcu 
i zagrebačkomu županu Vladislavu Bukovačkomu po starom običaju 
doznači počasna nagrada od 300 forinti. Još se na saboru raspravljalo 
o pismu kralja Maksimilijana od 30. studenoga, kojim je zahtijevao da 
sabor zabrani prodavanje živeža u tuđinu dok nisu potrebe za krajiške 
vojnike namirene. Sabor nije mogao tomu zahtjevu ugoditi braneći 
se tim da kmetovi moraju žito u tuđinu prodavati i da dobiju morsku 
sol i da skupe gotova novca za namirenje ratne daće. No zato će se 
staleži trsiti da i u krajini bude dovoljno žita za prodaju. 

Najviše se sabor bavio obranom kraljevstva. Ban Drašković tražio 
je od sabora da zaključi podići »za održanje domovine« (pro... per- 
mansione patriae) dvije nove varoši na krajini u kojima bi stalno sta- 
jali banski konjanici; jedna varoš neka se sagradi na prelazu Kupe 

od Bresta a druga kod Topuskoga. Štaleži odložili su odlu- 
ku glede tih novih varoši do budućega sabora; ali su zato najpriprav- 
nije dopustili sve radove oko popravka i utvrđivanja dosadanjih kra- 
jiških mjesta, kako u Slavoniji, tako i u Hrvatskoj. Osobita pažnja po- 
svećena bi utvrdama Presjeka, Petrova Gora i Petrovi- 
ći, zatim zagradama (indagines) i prijelazima preko rijeka na po- 
dručju tih utvrda. Taj posao mora obavljati čitava Hrvatska na jugu 
Kupe, a nadzirat će ga kapitani Josip Vojković i Matijaš More, službe- 
nici grada Steničnjaka, podžupan onoga kraja Vladislav Imprić i ple- 
mićki sudac Bartol Juričić. Sudjelovat će pri radovima kroz osam dana 
ne samo kmetovi nego i plemići jednoselci, svega 2273 radnika, a branit 
će ih od turskih napadaja kapitan Jošt Josip Thurn sa svojim četama. 
O svima zaključcima sabora obavijestio je ban Drašković kralja Maksi- 
milijana u pismu od 2. siječnja 1574, u kojem mu je javio da on sam 
ne će ovaj put poći na sabor u Požun jer se boji nove seljačke bune 
i jer se Turci spremaju na provalu. 

Još ne bijaše posljednje pismo Draškovićevo stiglo kralju u Beč, 
već je ban trebao javiti o novim turskim provalama. Dne 6. siječnja 1574. 
piše kako je 500 Turaka prodrlo sve do Bovića i mnogo štete nani- 
jelo. Stradale su pri tom Utinja i Blinja kao i druga mjesta, a narod 
je između Kupe i Une tako prestravljen da se kani Turcima pokoriti. 
Ban moli ponovo za drugoga bana i dva topa za Hrastovicu, u kojoj 
sada boravi kapitan Josip Dornberg. U veljači opet piše ban kako su 
Turci spalili dva kaštela (Greda i Rosacz) i kako se ponio 
hrastovički kapitan Dornberg. U prvoj polovici ožujka javlja Drašković 
kako je posada u Ivaniću razbila Turke koji su u onom kraju 
Slavonije četovali. Bit će to ona pobjeda za koju piše i Antun Vramec: 
»1574... To isto leto pod Ivanići Ivan Panović ivanečki kapitan 
s malimi svojimi vnoge Turke razbi i pobi s Božju pomoćju«. Dok su 
u Slavoniji tursku najezdu odbili, provalio je Ferhad-paša bosanski sa 
3000 ljudi 4. ožujka u Hrvatsku sve do Steničnjaka i u jedan 
mah zarobio i u sužanjstvo odveo do 500 ljudi. Drašković obavijestio 
je kralja o toj provali 17. ožujka; a tri dana poslije javlja kako se 
hrvatsko plemstvo na jugu Kupe sprema poslati pred kralja poslanstvo 
da ga obrani od tolike nevolje. I samomu Draškoviću bijaše neprekidna 
borba dodijala, pa je stoga 12. ožujka u posebnom pismu podsjestio 
kralja kako mu je nedavno obećao da će mu imenovati druga čim bude 
ugarski sabor na okupu. Sad je ban dočuo da se dosadanji egerski 
kapitan Krsto Ungnad zahvalio na svojoj časti, pa kako se taj 
odlikuje uz drugo i iskustvom u ratovanju (rei militaris peritia), moli 
Drašković kralja najpokornije da njega udostoji uzvisiti na bansku 
čast. 

Uto bijaše se već skupio u Požunu ugarski sabor. Kralj Maksimilijan 
ne bijaše na nj došao, nego je kao svoje zamjenike onamo poslao svoja 
dva sina, krunjenoga već kralja Rudolfa i nadvojvodu Ernesta, Čim je 
Maksimilijanu stiglo u Beč pismo bana Draškovića da mu Krstu Ungna- 
da imenuje za druga, on je 17. ožujka pisao sinu Rudolfu u Požun: 
»I budući da stvari u Hrvatskoj oko Hrastovice zlo stoje, a sadanji ban 
kao duhovnik ne može razasuta mjesta na krajini braniti kako treba, 
neka vaša ljubav na to misli da se ili banska služba posve iznova po- 
puni ili da se dulje ne odlaže imenovanjem druga u banovanju«. Poziv 
svoj obnovio je kralj Maksimilijan nakon deset dana s izjavom da ne 
može Draškovića za sada posve riješiti banske časti, nego neka Rudolf 
redom sasluša ugarske savjetnike koga oni predlažu za drugoga bana. 
Ali neka savjetnici ne spominju osobe koje već unaprijed otklanjaju 
tu čast ili koje bud radi starosti bud radi neiskustva nisu podobni za 
tu tešku službu u ovo sudbonosno vrijeme. Još istoga dana, 27. ožujka, 
sastalo se ugarsko državno vijeće, ali se savjetnici nisu mogli spora- 
zumjeti. Od šesnaest savjetnika većina je predlagala Jurja Zrinskoga, pa 
onda one osobe koje su se spominjale pred tri mjeseca; samo dva sa- 
vjetnika bila su za Gašpara Alapića, tada vrhovnoga kapitana 
u Kaniži, kojega bi u kapitaniji zamijenio Juraj Zrinski. Ime Krste 

Ungnada nije se ni čulo. U takvim prilikama dovršio je ugarski sabor 
4. travnja svoje zasijedanje, a ban je Juraj Drašković opet ostao sam 
bez druga. 

Odmah nakon razlaza ugarskoga sabora zaredaše nove turske na- 
vale na hrvatsku i slavonsku krajinu. Dne 15. travnja javlja Drašković 
kralju o nekoj nezgodi koja se desila vrhovnomu kapitanu Herbartu 
Auerspergu na hrvatskoj krajini, zatim o malodušnosti hrvatskoga plem- 
stva koje smjera svoj zavičaj zapustiti, pa onda moli kralja da što bolje 
preporuči svome bratu Karlu Hrastovicu i ostala mjesta na kraji, 
Baš istoga dana traži nasuprot Maksimilijan od Draškovića neka ga iz! 
jesti da li je istina, što budimski beglerbeg u pismu od 26. ožujka javlja, 
da su naime hrvatski vojnici udarili na grad Belaj (Belay) u Čazman- 
skom sandžaku (in districtu Zachesna) pa sve ognjem i mačem poharali 
te mnogo puka i blaga bud poubijali bud sa sobom odveli. Biskup i 
ban odgovorio je kralju da mu o navali hrvatskih četa na Belaj nije 
ništa poznato; ali zato javlja o novoj navali bosanskih Turaka na Ste - 
ničnjak, kojom su zgodom poubili i zarobili 100 ljudi. Nato je kralj 
1. svibnja odgovorio banu: »Da je ponovna provala Turaka u oblast 
grada Steničnjaka prouzročena nedavnim četovanjem naših prema Ko- 
stajnici može se bez sumnje nagađati. Da se dakle pri uznemirivanju 
neprijatelja mora nekoga načina držati vidite i iskusiste sami. Kada pak 
oni udare na naše krajeve, ako ih suzbiti i poubijati možete ne samo 
da vam to ne branimo nego i junaštvo vaše s pravom hvalimo. Pošto 
se velemožni gospodin Herbart Auersperg sada u onu svoju (hrvat 
sku) krajinu vratio, te će potrebne čete nadopuniti, imat će žitelji 
onih strana još više zaštite i utjehe. Ti pak budi i dalje revan kako 
te dosad vidimo, te na zgodnim mjestima postavljaj i drži straže da 
neprijatelj iznebuha ne provali; tješi i bodri također podanike da 
ostanu na svojim sjedištima. I mi ćemo svu brigu uložiti da se tvojim 
vojnicima češće plaća kako bi na svojim mjestima ustrajati mogli.« 

Kao da se ban Drašković nije u sva obećanja kraljeva mnogo po- 
uzdavao, pa je stoga sam sazvao sabor Kraljevina Hrvatske i Slavonije u 
zagrebački Gradec za 15. svibnja 1574. Na tom bi saboru najprije pri- 
hvaćen dekret posljednjega sabora požunskoga i dopuštena ratna daća 
za Slavoniju. Jednako bi kao kraljevski dikator priznat Mihajlo od Vur- 
novca za Zagrebačku i Križevačku županiju, dok Juraj Punek za Vara- 
ždinsku bi odbijen, jer nije imao nikakva posjeda u toj županiji, pa 
mjesto njega kraljevskoj komori predložen Krsto Vragović od Marušev- 
ca. Dikatori će najprije sastaviti nov popis, a onda će po njemu polo- 
vicu ratne daće ubrati do Duhova, a drugu polovicu do Miholja. Zatim 
se sabor mnogo bavio obranom zemlje. Odlučeno bi podići već na 
prošlom saboru od bana predložene varoši kod Bresta i Topuskoga 
da se u njima namjeste stalno ne samo banski vojnici nego i druge 
konjaničke i pješačke čete kao posade; uz to biše određeni radnici za 
podizanje tih posadnih postaja. Zatim bi određeno da se dopuste radnici 
za utvrđivanje nekih manjih mjesta, kao Vrbovca, Rasinje, Gradca, zatim 
kaštela oko Križevaca i Ivanića u Slavoniji. U Hrvatskoj trebalo je naj- 
jače utvrditi novu varoš kod Topuskoga, za koji će posao dati radnike i 

kola gospoštije gradova Ozlja, Dubovca, Ribnika, Novigrada, Stenič- 
njaka, Skrada, Budačkoga, Gorice i Belaja, zatim plemićka bratstva 
Vojkovići, Otmići, Ličkovići, Klinčići i Smrčkovići. Svi ti poslat će 
radnike i kola do utorka nakon Duhova do posjeda (kaštela) Kneje 
(Knye), pa će se onda kroz osam dana pod nadzorom podžupana Vla- 
dislava Imprića i plemićkoga suca Bartola Juričića radovi dogotoviti. 
Tom prigodom dograditi i utvrdit će se i druga mjesta po Hrvatskoj, 
kao most i varoš kod Slunja, zatim utvrde Turanj, Tovunjska peć i 
Herendić grad. Slunj i Turanj popravljat će radnici iz Bosiljeva, zatim 
plemići Goričani, Tvrdinići, Mikšići, Krekovići, Klokoči i Vladiho 
Tovunjsku peć utvrdit će podanici gradova Zvečaja i Lipe, a Herendić- 
grad sami Herendići, Hojsići i Barilovići. 

Na saboru zavedena bi još jedna zamašna uredba. Zbog neprestane 
nesigurnosti na krajini i u nutarnjoj zemlji, gdje su često haračili 
koji su došli iz turskih krajeva, martolozi ili Vlasi koji su došli 
iz turskih krajeva, morao je banovac hrvatsko-slavonski svaki čas 
dizati na oružje peti dio kmetova i od svakih dvadeset dimova po 
jednoga konjanika. Tim se neprestano seljaštvo odvraćalo od svo- 
ga rada, te je zanemarilo svoja polja. Staleži na saboru odlu- 
čili su zavesti stalnu i redovnu domaću četu, kasnije prozvane 
haramije. Haramija bit će u svemu 240; njih 200 pod zapovi- 
jedi banovca stajat će na straži uz rijeku Kupu i po drugim krajiškim 
mjestima: a ostatak od 40 momaka pazit će na sigurnost u nutarnjoj ze- 
mlji, naročito u gori Hočuri (Očuri, danas Ivančici) do Velikoga i Ma- 
loga Kalnika, zatim u gori Medvednici (danas Zagrebačkoj gori). U 
Očuri bit će 20 momaka, isto toliko u Medvednici, te će čuvati prelaze 
preko gora kao i kmetove ispod gora, koje su martolozi svaki čas robili. 
Haramije služit će svake godine kroz četiri mjeseca počev od Vidovdana, 
a imat će svoje vojvode i desetnike kao zapovjednike. Primat će i plaću, 
za koju će prinositi čitava zemlja, a pobirat će prinose (od svakoga 
dimnjaka po ugarsku forintu) zemaljski blagajnik Mihajlo Konjski. 
Ako bi ti harmaije s Božjom pomoći oteli plijena Turcima i Vlasima, 
razdijelit će se ugrabljeno blago na tri dijela; dva dijela zapasti će 
haramije, a treći dio zadržat će banovac na korist kraljevstva. 

Tim i drugim ustanovama mislilo se barem nekako zaštiti ostatke 
Hrvatskoga Kraljevstva. Malo zatim prijetila je već opasnost gradu Si- 
sku, te je kralj 8. srpnja pisao banu Draškoviću da bolje pripazi na 
taj sred i da jedan dio svoje banske čete stalno drži u njemu. Dne 
10. srpnja javlja opet ban da su Turci na hrvatskoj krajini jurišali na 
dva kaštela. Još istoga mjeseca provalili su Turci opet do Bovića, i 
sa sobom odveli 100 ljudi i jednako stoke. Žešće su bile turske provale 
mjeseca kolovoza. Dne 24. kolovoza piše ban Drašković iz Zagreba vrhov- 
nomu kapitanu slavonske krajine Vidu Haleku da je jaka turska vojska 
skupljena kod Kostajnice i hoće da provali u zemlju među Savom i 
Dravom; ban moli kapitana da pošalje nešto vojske iz Ivanića u Sisak 
i na Kupu. Odmah sutradan, 25. kolovoza, naviješta ban Haleku da će 
Turci Sisak podsjesti. Već jučer (24. kolovoza) da su popalili i porobili 
Zlat pod Petrovom gorom i druga mjesta u kotaru grada Steničnjaka. 

Ban je pisao za pomoć Herbartu Auerspergu, koji mu je odgovorio da 
je poslao dva vojvode prema Hrastovici i dva kapitana s četama prema 
Zlatu i gradu Perni pod Petrovom gorom. Ali sve to ne dostaje, zato 
ban moli i Haleka za pomoć. 

Baš posljednje turske provale u kolovozu potakle su Draškovića, 
te je opet stao salijetati kralja da ga riješi banske časti. U tom je 
pogledu značajno pismo njegovo na kralja Maksimilijana od 11. rujna 
1574. On javlja kralju da šalje preda nj svoje poslanike, po imenu 
lektora zagrebačkoga kaptola Petra Herešinca i predstojnika svoga bi- 
skupskoga dvora Grgura Mindsentija, da izlože njegovo bijedno stanje 
i da kralju vrate bansku zastavu (banderium banale). On je po smrti 
kneza Slunjskoga gotovo kroz dvije godine sam vršio tu svjetovnu i te- 
gotnu službu, pa ga savjest grize što je zbog njegove nedostatnosti narod 
na krajini toliko nevolje prepatio. »Jer da sam ja osobno s vojnicima 
mogao na krajini na straži stajati i naokolo jahati, bez dvojbe bi manje 
tih nevoljnika poginulo. Stoga sam već prošloga mjeseca veljače i poslije 
često vaše veličanstvo molio da mi do svršetka ove moje godine pridi- 
jeli druga ili da izvjesno kojega vrsnoga namjesti u tom kraljevstvu 
za bana, ali to sve dosad po nekoj nedaći svojoj nisam mogao postići. 
Budući se pak sada na blagadan svetoga Mihajla ispunja moja godina, 
i to već sedma, to se bacam na koljena pred vaše veličanstvo te vas u 
ime milosrđa Kristova (per viscera misericordiae Jhesu Christi)... pre- 
pokorno molim da se napokon meni smilujete te me milostivo od te 
banske službe odriješiti dostojite.« Drašković piše nadalje da bi se Ga- 
šparu Alapiću, za kojega je čuo da je već određen zamjenikom pokojnoga 
Slunjskoga, mogao dati za druga ili Krsto Ungnad ili knez Blagajski 
ili knez Tržački, od kojih bi osobito Ungnad kudikamo korisnije mogao 
obavljati tu službu nego on sam. Na koncu pisma piše Drašković: »Da- 
kle opet i opet pa i sa suzama prepokorno molim vaše veličanstvo da 
me milostivo usliša i bez daljnjega odlaganja te službe riješiti dostoji«. 

Kralj bijaše zaista još negdje u kolovozu tadanjega kaniškoga kapi- 
tana Gašpara Alapića pozvao da primi bansku čast mjesto pokojnoga 
kneza Slunjskoga. Podjedno je kralj 4. rujna bana Draškovića obavije- 
stio o tom svojem pozivu. Ali već 16. rujna javlja opet kralj Maksimilijan 
Draškoviću da je Alapić ponuđenu mu čast pismeno otklonio jer da 
se suviše istrošio kao kapitan u Kaniži. Kralj pita bana za savjet da 
li bi se dalje s Alapićem pregovaralo; ako pak to ne drži za zgodno, 
neka mu nabroji više lica sposobnih za tu službu. Nato je ban 23. 
rujna odgovorio da bi dobro bilo kad bi Alapić barem kroz nekoliko 
godina banovao; ako pak on toga nikako ne bi mogao, predlaže Krstu 
Ungnada, Franju Blagajskog, Nikolu Frankapana Tržačkoga i gospodu 
Kegleviće. Međutim je Draškoviću stiglo kraljevo pismo od 27. rujna, 
u kojem ga moli da ustraje u službi barem do idućega Đurđevdana i da 
kroz to vrijeme upućuje u poslove druga svoga kojega će kralj naskoro 
imenovati. 

Napokon je ipak pošlo za rukom skloniti Gašpara Alapića da primi 
bansku čast. Kralj je to obznanio Draškoviću u pismu od 15. listopada 
1574. No sad je Drašković navalio da se i mjesto njega imenuje novi 

ban. O tom se raspravljalo na kraljevskom dvoru sve do polovice stu- 
denoga. Predlagali su kneza Frankapana Tržačkoga i Blagajskoga; ali 
je preteglo mnijenje neka se skloni Drašković da ostane jer ni Alapić 
ni ikoji drugi nemaju toliko ugleda i iskustva kao on. Drašković se 
otimao koliko je mogao, jer su Turci opet haračili oko Koprivnice u 
Slavoniji i oko Steničnjaka u Hrvatskoj, ali je napokon morao ostati. 
Dne 19. studenoga piše mu kralj iz Beča kao banu da se radi o pre- 
gradnji varoši Koprivnice po nekoj stanovitoj osnovi (certo deliberato 
modello), pa neka se sporazumi s koprivničkim kapitanom Jakovom 
Sekeljem kako da se pregradnja provede. Da pak zemlja dopusti rad- 
nike za taj posao neka sazove Sabor Kraljevina Hrvatske i Slavonije. 

I tako se skupio hrvatsko-slavonski sabor u Zagrebu 19. prosinca 
1574. Kraljevski komesari bili su slavonski vrhovni krajiški kapitan 
Vid Halek i Oto Radmannsdorf koji su staležima predstavili novoga 
bana Gašpara Alapića kao druga (collegam) Draškoviću. Sabor je 
prijazno dočekao novoga bana, ali je bio ozlojeđen s jednoga propusta 
(defectum) kraljevske kancelarije. Po prastarom običaju moralo se sva- 
ko imenovanje bana proglasiti staležima i redovima kao i ćitavomu Ži- 
teljstvu Posebnim kraljevskim nalogom (cum speciali mandato ... dictis 
regnicolis sonante), koji se u saboru prigodom uvođenja novoga bana 
čitao i saborskim spisima prilagao. Toga naloga nisu ovaj put kraljevski 
komesari donijeli. Stoga su staleži svečano prosvjedovali i zaključili da 
novi ban mora takav nalog naknadno dostaviti, te ga pokazati onim 
velikašima, prelatima i plemićima koji će doći na oktavalni sud na 
osmicu Bogojavljenja. Uz tu ogradu priznadoše staleži novoga bana, 
koji je onda pred njima položio običajnu svečanu prisegu. Osim toga 
bavio se sabor poglavito odredbama za obranu zemlje. Trebalo je opće- 
nito podizati ili obnavljati ograde (indagines) kao i zatvore na prije- 
lazima preko rijeka, osobito u Hrvatskoj na jugu Kupe. Za nadzornike 
pri tom poslu biše izabrani knezovi Nikola Frankapan Tržački i Franjo 
Blagajski, zatim plemići Gašpar Zemlić i Matija Vekšić, kojima je bilo 
pozvati vrhovnoga kapitana hrvatske krajine Herbarta Auersperga da 
sa svojim četama štiti radove i uboge kmetove. Za obnovu varoši Ko - 
privnice odredio je sabor radnike triju plemićkih sudčija, građane 
koprivničke, zatim kmetove gradova Koprivnice i Đurđevca. Radove nad- 
zirat će Šimun Keglević s podžupanom varaždinskim, a radnike će za- 
štićivati vrhovni kapitan slavonske krajine Vid Halek. U Slavoniji po- 
dizati i obnavljat će se također ograde (indagines) i to oko Križevaca, 
Ivanića i napokon oko Letovanića na Kupi. Ove radove u Pokupju nad- 
zirat će ban Alapić i banovac Bukovački. 

Na saboru čulo se također žestokih tužba i prigovora. Naročito 
hrvatski staleži Kupi na jugu tužili su se gorko da i kralj dovoljno 
od Turaka ne zaštićuje, nasuprot da krajiški vojnici njihova imanja pli- 
jene i harače. Na zahtjev knezova Nikole Frankapana Tržačkoga i Franje 
Blagajskoga, kao i plemića Mihajla Herendića i Gašpara Barilovića 
odlučeno bi poslati predstavku na kralja da im osigura daljnji opstanak 
njihov u domovini (de permansione illorum). Herbartu Auerspergu 
treba pisati da ne dopusti svojim vojnicima haračiti po imanjima hrvat- 

ske gospode kako su dosad činili. Jednako treba pisati kralju i za one 
plemiće koji su nekad kneza Slunjskoga služili kao vojnici pa im je on 
darovao za vjerne službe svoja djedovska imanja na krajini Kraljevine 
Hrvatske; treba ih preporučiti da im se sada ti posjedi ne otimaju. 

O čitavom radu sabora izvijestio je ban Drašković kralja u pismu 
od 23. prosinca 1574. Maksimilijan odgovorio mu je na nj 5. siječnja 
1575. Kralj javlja da su ga o propustu prigodom objave (publicatione) 
novoga bana izvijestili već njegovi komesari, pa je on odmah ugarskoj 
kancelariji zapovjedio da naknadno kraljevski nalog sastavi. Kralj ne 
dvoji da ga je ban Drašković već i primio. Nadalje žali kralj što se 
staleži nisu dali skloniti na veće, izvanredne žrtve za obranu varoši Ko- 
privnice; stoga neka se ban pobrine da se sve ono pridonese što mo- 
raju dati. Osobito pak žali kralj što mu ban javlja da se hrvatsko plem- 
stvo smjera pokoriti Turcima. Kralj se ne može dosta tome načuditi. 
»Jer dosad«, piše kralj, »bilo je nečuveno da bi se 
ma i seljaci hrvatski (a kamo li plemići) htjeli 
Turcima predati. Pa i mi ne možemo na takvu 
namjeru njihovu nipošto pristati. Stoga tebi 
milostivo povjeravamo da sve moguće pokreneš 
(ut omnem moveas lapidem) i da ih od takvih misli od- 
vratiš. Jer ako se Turcima pokore, neka pro- 
misle da će od toga štetovati ne samo susjedne 
pokrajine, nego da će to njima samima biti naj- 
prvo i najviše na zator. Ako bi ipak svoje pokli- 
sare poslali, mi ćemo im znati za nuždu odgo- 
voriti«. 

Još ne bijaše ban Drašković ovoga pisma primio kad mu je bilo 
javiti o novim turskim provalama. Bosanski beglerbeg Ferhat-paša, 
potaknut jamačno odmetnikom Filipovićem koji bijaše nedavno u bo- 
sanskoj krajini prema Hrvatskoj primio zeamet od sultana, provalio 
je opet prvih dana siječnja 1575. prema Cetinu. Odanle udario je 
niz Koranu sjeverno prema Budačkomu. Na tom četovanju sukobio se 
7. siječnja s Ivanom Auerspergom, rođakom vrhovnoga kapitana hrvat. 
ske krajine. Turci raspršili su kršćanske čete; pače sam Ivan Auersperg 
jedva je živ umakao s bojnoga polja. Nesretnoga vojvodu bijahu okleve- 
tali da je skrivio taj poraz, pače da je bio sporazuman s neprijateljem. 
Radi toga morao se Auersperg 22. siječnja opravdati pred komisarima 
nadvojvode Karla, pred Ludovikom Ungnadom, Bartolom Khevenhille- 
rom, Otonom Radmannsdorfom i Steinom. 

Baš radi neprestanoga čarkanja i četovanja turskoga na hrvatskoj 
i slavonskoj krajini, pa i u Ugarskoj, trsio se kralj Maksimilijan da 
po svojim poslanicima u Carigradu osigura utanačeni mir. I zaista bi 
u studenom 1574. produljen mir s Turskom. Ali odmah zatim umre 
12. prosinca 1574. sultan Selim II a naslijedi ga sin Murat III 
(1574. do 1595), koji po turskom shvaćanju ne smatraše da mora držati 
utanačenja, stvorena od oca i predšasnika. 


388 CETVRTO DOBA 





SULTAN MURAT III (1574—1595) 


Po drvorezu u djelu »Die neu erčffnete otomanische Pforte«, Augsburg, 1694. 


Kralj je Maksimilijan stoga ponovo povjerio svojim poklisarima 
da nastoje i novoga sultana skloniti na mir. Ali podjedno pregnuo je 
svom snagom da svomu sinu i nasljedniku Rudolfu osigura vladanje u 
zemljama češke krune i u Njemačkoj. Spremi se zato sa sinom na put 
u Češku i Njemačku. Za njegova boravljena u tima zemljama bit će 
njegovim zamjenikom u Austriji, Ugarskoj, Hrvatskoj i Slavoniji brat 
i nadvojvoda Karlo, za kojega je 6. veljače 1575. izdao za- 
sebnu instrukciju. Dva dana prije toga, 4. veljače, napisao je Maksimi- 
lijan u Beču pismo na bana Draškovića i Alapića, javljajući im da će 
s kraljem Rudolfom i ostalim sinovima poći na sabor u Češku, pa da je 
za svoga namjesnika u Ugarskoj, njezinim provincijama i krajinama 
odredio brata Karla, koji će za čitavo vrijeme namjesnikovanja stolovati 
u Beču. Neka se stoga banovi u svim poslovima, koji se tiču Kraljevina 
Hrvatske i Slavonije i njihovih krajina, kroz to vrijeme obraćaju na 
nadvojvodu Karla. Malo zatim došao je Maksimilijan u Prag, gdje je 
na saboru nastojao urediti vjerske prilike u češkim zemljama. Nakon 
dugih rasprava umirio je za čas protestantske staleže barem toliko da 
su mu zajedno s katolicima u rujnu dopustili znatne daće te sina Ru- 
dolfa »primili i proglasili« kraljem, našto bi Rudolf 22. rujna 1575. 
okrunjen za kralja. Iz Češke pošao je Maksimilijan sa sinovima u Nje- 
mačku, gdje bi Rudolf 27. listopada u Regensburgu izabran za njemačko- 
rimskoga kralja te 1. studenoga okrunjen. U isto vrijeme radio je Mak- 
similijan da svojemu rodu pribavi i poljsko prijestolje, za koje se nakon 
izumrća Jagelovića (1572) i odlaska Henrika Anžuvinca otimalo više 
takmaca. Premda je Maksimilijan pri tom nastojanju imao vrlo vješta 
posrednika, po imenu Andriju Dudića od Drehovice (u Zagorju), 
nekadanjega biskupa pečujskoga koji bijaše poslije prešao na protestant- 
sku vjeru i oženio se jednom gospođicom s kraljevskoga dvora u Kra- 
kovu, ipak nije mogao predobiti većinu poljskih velikaša i plemića. Kad 
se nato poljski izborni sabor 7. studenoga 1575. sastao u Varšavi, većina 

je senatora bila doduše sklona Habsburgovcima, ali je zato plemstvo 
(njih 10.000) bilo Prob njih. Dne 12. prosinca proglasio je gnijezdanski 
nadbiskup Uchanski kao primas države kralja i cara Maksimilijana u 
gradu Varšavi poljskim kraljem; no zato bi 14. prosinca u logoru pred 
gradom izabran kraljem erdeljski vojvoda Stjepan Batori uz 
uvjet da se oženi pedesetogodišnjom kraljevnom Anom, sestrom po- 
sljednjega Jagelovića. 

Za izbivanja Maksimilijanova banovanja hrvatski i vrhovni krajiški 
kapitani gotovo neprestano salijetaju nadvojvodu Karla. Da se jednom 
zapriječi vječito četovanje i pustošenje tursko u Hrvatskoj predložio 
je ban Drašković, jamačno sporazumno s vrhovnim kapitanom Herbar- 
tom Auerspergom, nadvojvodi Karlu da se najveći grad Steničnjak 
na jugu Kupe otkupi od tadanjega posjednika Franje Nadažda i da se 
pretvori u tvrđavu, u kojoj bi stalna i velika posada branila čitav kraj 
između Une, Kupe i Korane. O tom se prijedlogu Draškovićevu raspra- 
vljalo već prvih dana veljače 1575. Tijekom vijećanja predlagao je Dra- 
šković i to da nadvojvoda Karlo preuzme od zagrebačke biskupije 
također i Hrastovicu, pa da se pripoji ostaloj hrvatskoj krajini. Ali 
ni jedno ni drugo nije izvedeno. Glede Steničnjaka bio je nadvojvoda 
Karlo spreman da ga za 30.000 forinti otkupi, ali na to nije htio da pri- 
stane Franjo Nadaždi. On je doduše bio pripravan rečeni grad odstu- 
piti, ali je tražio da mu se za nj jednako vrijedni grad i posjed dade 
negdje u austrijskim pokrajinama. Još 16. ožujka piše nadvojvoda Karlo 
iz Beča pismo banu Jurju Draškoviću u kojemu javlja da je primio 
pismo Herbarta Auersperga od 23. veljače o dogovorima s Nadaždom 
radi otkupa Steničnjaka, pa poziva bana neka i on svima silama poradi 
da se Nadaždi zadovolji gotovim novcem i da ne traži zamjene u austrij- 
skim zemljama, jer je to u onaj čas teško provedivo. Jednako pismo 
upravio je istoga dana nadvojvoda Karlo i na 'Herbarta Auersperga. 
Ali uza sve nastojanje i bana i vrhovnoga kapitana ostao je Nadaždi 
tvrd, premda se o toj prodaji raspravljalo sve do konca mjeseca svibnja. 

U isto vrijeme, kad se radilo o prodaji Steničnjaka, sazvali su hrvat- 
ski banovi sabor Kraljevina Hrvatske i Slavonije za 23. ožujka 1575. 
Tu su silno jadikovali plemići uz rijeku Kupu koji su dan i noć morali 
sa svojim kmetovima stajati na straži i odbijati turske navale. Sabor 
je zaključio da se Zamak kralj neka se ti plemići, koji stanuju uz 
Kupu počev od Siska pa do Strelečkoga broda, oslobode od plaćanja 
ratne daće, jer straže na tako opasnom mjestu i brane ne samo svoju 
djedovinu nego i ostatke Kraljevstva Hrvatskoga. Neki od tih plemića 
tražili su da im se dade barem baruta, pušaka i olova za suzbijanje 
neprijatelja. Tako su molili zaire Krsto Šišinački, Petar Vukičević i 
sudac iz Bovića za kaštel Degoj, Gašpar Farkašić i Juraj Međurečki za 
Letovanić, Nikola Ugrinović za kaštele Brest i Prečno, kao i za Stre- 
lečki brod, napokon literat Martin u ime Mate Keglevića za kaštel Totu- 
ševinu. Napokon su plemići Pavao Dobrošević, Ivan Križanić i Pavao 
Brestovački položili račun o povjerenim im popravcima oko Hrastovice, 
našto im je sabor dopustio nagradu od trideset forinti. Sutradan, 24. 
ožujka, izdali su banovi Juraj Drašković i Gašpar Alapić u gradu Zagrebu 

nalog banovcu Vladislavu Bukovačkomu od Bukovice da kao zagrebački 
župan poduzme što prije diobu dobara i dragocjenosti (vrijednih do 
50.000 zlatnih forinti) iza kneza Franje Slunjskoga među njegove dvije 
sestre: Dorotejom udovom Stjepana Blagajskoga i Anom udovom Nikole 
Chaszara od Lanzsera. Tri tjedna nakon toga sastao se opet sabor hrvat- 
sko-slavonski 17. travnja u zagrebačkom Gradecu. Tu se poglavito radilo 
kako da se ma i silom utjeraju različne daće, a osobito zaostala dimnica 
za uzdržavanje haramija na Kupi. Određeno bi još da se u kaštel 
Berkiševinu smjesti posada od petnaest haramija, a zagrebački kaptol 
da u Brestu i Prečnu, kao i u novopodignutom kaštelu drži 25 momaka. 
Sve te kaštele kao i posade u njima nadzirati će ban Gašpar Alapić. 

U to je svanuo Đurđevdan (24. travnja) 1575. rok kojega je Juraj 
Drašković imao ostati banom. Već 26. travnja moli on kralja Maksimi- 
lijana i nadvojvodu Karla da ga udostoje banske službe riješiti i uz to 
kapitana za Hrastovicu imenovati. Ali ni kralj ni nadvojvoda nisu bili 
voljni da mu ispune molbu u ono vrijeme kad je puk na jugu Kupe 
zbog neprekidnih turskih provala jatomice ostavljao svoj zavičaj i 
bježao u Austriju i Moravsku, dok je opet zdvojno plemstvo ozbiljno 
o tom snovalo da se sultanu pokori. 

I tako je Drašković i dalje morao ostati banom i svu bijedu s na- 
rodom hrvatskim prepatiti. Tijekom svibnja i lipnja 1575. javlja on 
redom nadvojvodi u Beč što se u nevoljnoj Hrvatskoj događa. Sad piše 
kako kmetovi hrpimice ostavljaju hrvatsku krajinu, kako se posada u 
Hrastovici u borbi s Turcima viteški ponijela i kako su ljudi banice 
udove Erdedi četovali sve do turske Dubice. U drugom pismu javlja 
opet kako su se hrvatski staleži skupili na nekakav stanak i kako on 
ostaje banom budući da ga ne će te službe riješiti. Dalje moli ponovo 
da Karlo od njega preuzme Hrastovicu i da za nju imenuje posebnoga 
kapitana. Napokon javlja i to da je posada grada Ivanića u borbi s 
Turcima nastradala. Karlo tješi i bodri bana na sve moguće načine. 
Izdaju se odredbe protiv selidbe kmetova iz domovine; kapitanima se 
zabranjuje četovati da tim ne izazivaju Turke; a bana se opominje i 
moli da ustraje u svojoj teškoj službi. Nadvojvoda zgraža se radi stanka 
hrvatskih staleža u Sisku i proglašuje njihov postupak izdajom. U prvoj 
polovici srpnja javlja Drašković opet kako se Turci spremaju podsjesti 
Sisak ili Hrastovicu, našto mu nadvojvoda otporučuje da je za Hra- 
stovicu imenovan kapitanom Julije Zadranin, kojega će kome- 
sari hrvatske krajine namjestiti i nov urbar o njegovim prihodima sa- 
staviti. Dne 17. i 25. srpnja opominje nadvojvoda Karlo oba bana 
da sve moguće učine za obranu Siska ako bi Turci na nj udarili; dne 
12. rujna piše opet nadvojvoda Karlo iz Beča banovima neka zapovjede 
svojim kapitanima i vojnicima da ne četuju i ne robe i da tako ne 
daju Turcima povoda za kršenje mira. One koji ih ne bi slušali neka 
strogo kazne. Nadvojvoda prilaže još i pismo budimskoga paše od 5. 
rujna kojim obećava da će držati mir i čuvati primirje. 

Hrvatski banovi Drašković i Alapić brinuli su se u to vrijeme pogla- 
vito za obranu Siska, Hrastovice i kaštela na Kupi, koji se tada nisu 
pribrajali ni hrvatskoj ni slavonskoj krajini. Auersperg tvrdio je da 

pripadaju slavonskoj krajini, a Halek opet da su zapravo na hvratskoj 
granici. Međutim, oba krajiška vrhovna kapitana imali su pune ruke 
posla u svojim područja: Turski sandžaci na sjeveru Drave zajedno 
s požeškim i pakračkim sandžakom neprestano su četovali na slavon- 
skoj krajini. Dne 23. srpnja bijahu Turci iz Bobovišća ili Bobovca prešli 
preko Drave prema Đurđevcu i odagnali odanle do 200 komada stoke. 
U kolovozu opet udarali su na Koprivnicu više puta te su jednom 
prigodom spalili i predgrađe njezino. 

U hrvatskoj je krajini vrhovni kapitan Herbart Auersperg nakon 
nedaće svojega rođaka Ivana u siječnju 1575. mnogo činio da jednom 
stane na put četovanju Turaka. Stoga je gorljivo radio oko toga da se 
Steničnjak od Nadažda otkupi i pretvori u jaku tvrđavu za čitav kraj 
između Une, Kupe i Korane. Uz to je nastojao da nutarnjoaustrijske 
zemlje (Kranjska, Štajerska i Koruška) što više podupru uređenje obiju 
krajina. Mnogo se tada uopće spominjalo da bi se za sve tri nasljedne 
pokrajine morala sastaviti neka obrambena osnova i imenovati zajed- 
ničko ratno vijeće. Nadalje da se točno nadziru krajine i trošak 
za njih, da se opskrba krajiške vojske valjano uredi, pače da se osnuje 
i posebna ratna škola za plemstvo nutarnjoaustrijskih pokrajina. Da 
zadovolji svim tim željama i potrebama, sazvao je nadvojvoda Karlo 
zastupnike svih triju nasljednih pokrajina (Kranjske, Štajerske i Ko- 
ruške) na zajednički sabor u Bruck na Muri za kolo- 
voz 1575. Auersperg je prije toga putovao po hrvatskom primorju oko 
Senja, a onda zajedno s komesarima nadvojvode Karla po ostaloj hrvat- 
skoj krajini da ispita s njima stanje njezino, a onda je 13. kolovoza sti- 
gao u Bruck, gdje su zastupnici pojedinih pokrajina bili već na okupu. 
Zanimljivo je da su se na tom saboru čule gorke i oštre tužbe u pogledu 
uprave na hrvatskoj krajini. Spočitavalo se da se vojnici redovno ne 
plaćaju, da zakupnici i trgovci živeža varaju i kradu, da su kapitani 
nemarni, i da su pojedini gradovi i utvrdice na krajini zapuštene i raz- 
valjene. Uopće se isticao velik nered na krajini, te su neki krivili 
Auersperga da je on svemu kriv. Auersperg je rado priznao silne nedo- 
statke i sve nevolje, koje hrvatski narod zbog njih podnositi mora, ali 
se ograđivao da bi on sam išta bio skrivio. U biranom govoru prikazi- 
vao je zastupnicima što je sve za obranu krajine činio, pače da je i 
sada pripravan krv svoju proliti za njezino spasenje. 

Dok je sabor u Brucku bio na okupu, stizali su stalno nepovoljni 
glasovi s istoka. Najprvo je došla vijest da su Turci udarili na slavon- 
sku krajinu te robili i palili oko Koprivnice, Rasinje, Kuzminca, Marti- 
janca i Ludbrega gotovo do Varaždina. Malo zatim pročulo se da je pet 
begova iz nutarnje Turske skupilo veliku i jaku vojsku, pa da se spre- 
maju na ubogu Hrvatsku da ju do kraja unište. I zaista bijaše beglerbeg 
bosanski Ferhat-paša skupio oko sebe ostale sandžake bosanskoga vila- 
jeta i sa 3000 ljudi udario na Bihać. No ne mogavši toga grada uzeti, 

renuo je s vojskom, koja je putem narasla do 10—12.000 ljudi, prema 
sjeveru, harajući i robeći na sve strane. 

Čim su Herbartu Auerspergu stigle sigurne vijesti o turskoj pro- 
vali, ostavio je on Bruck na Muri i pohitao u grad Podbrižje na Kupi, 

PISMO NADVOJVODE KARLA 
izdano u Beču 14. travnja 1575. kojim banovima Jurju Draškoviću 
i Gašparu Alapiću nalaže da drže utanačeni broj vojnika u banskim četama. 
Izvornik u arhivu zagrebačkoga kaptola. Snimio Đ. Szabo (13). 

gdje mu je bila družina, konji i za rat potrebne spreme. Iz Podbrižja 
izdao je zapovijed na sve kapitane u hrvatskoj krajini da se za četiri 
dana sa svojim četama skupe kod grada Budačkoga na rijeci Ra- 
donji, pritoku Korane. On sam sa sinom Vukom Engelbertom, mladićem 
od 22 godine, s nekim prijateljima, družinom i nekih 50 konjanika ostavi 
sutradan Podbrižje te stiže 21. rujna pod večer do Budačkoga, gdje se 
nastani u blizom kaštelu hrvatskoga plemića Tušilovića. Tu će čekati 
dok stignu čete svih krajiških kapitana. Došli bijahu naime dosad 
samo kapitan hrastovički Julije Zadranin, kapitan Zrinja Toma Čadeš, 
zatim neki susjedni hrvatski plemići, kao Ivan Vojković, Baltazar Gu- 
sić, Vid Kleković i drugi. I Thurn bijaše već poslao četu žumberačkih 
uskoka. Svega je moglo biti do 1000 pješaka i konjanika. Auersperg 
smjestio je čete pod šatore, a sam je sa sinom pošao spavati u kaštel 
Tušilović, ponamjestivši još po susjednim brdinama straže, koje će pri- 
paziti da Turci iznenada ne nahrupe. 

Međutim, Auersperg nije mogao nikako spavati. Mučila ga je i stara 
bolest njegova (kamenac), a i teška briga kako će s malo vojske svoje 
odoljeti kudikamo premoćnijoj sili turskoj. Mnogo prije zore ustade 
pa poče ljude buditi da konje sedlaju i da se opremaju. Najednom začu 
se prasak pušćanoga hitca što je bio znak da se Turci negdje približuju. 
Otac i sin slutili su zlo, pače i konji njihovi stali su plašiti. No Auer- 
sperg hrabrio je sina i družinu svoju, te je razaslao po okolici četiri do- 
maća hrvatska plemića, među njima i Ivana Vojkovića da razvide gdje 
su neprijatelji. On sam s četom od 60 konjanika odjaha k stražama, koje 
bijaše u večer postavio, da od njih dozna za uzrok zašto je puška pukla. 
Usput srete malu hrpu nepoznatih mu Turaka, koji mu javiše da se iza 
njih kreće veća četa turska. Bijaše to prednja četa turska od 1000 mo- 
maka, koju bijaše Ferhat-paša unaprijed poslao dok se on s druge 
strane s dlavnom vojskom pokrajnim putovima približavao da ga kršćan- 
ske straže ne spaze. Bud od želje da rasprši prednju četu tursku bud 
što nije znao za glavnu vojsku, oborio se Herbart Auersperg sa svojom 
malenom družinom na Turke, nadajući se da će uto za njim stići za- 
ostala vojska njegova. Tri put potisnuo je Herbart sa svojim konjanici- 
ma prednju četu tursku, udarajući na nju iz bliza kopljima a iz daleka 
puškama. Ali uto primakla se i glavna vojska turska dok kršćanskih 
četa još nije bilo. I tako se malena družba Auerspergova morala boriti s 

S pisma od 14. travnja 1575. na bana Jurja Draškovića i Gašpara Alapića. 
Snimio Đ. Szabo. 

čitavom turskom vojskom. Kad je on vidio da su Turci zarobili plemića 
Ivana Vojkovića, oborio se on na središte neprijateljsko. U jednoj je 
ruci držao crvenu zastavu sa slikom Krstovom a drugom je sjekao ne- 
prijatelje, koji su ga po nalogu Ferhat-begovu htjeli živa uhvatiti. Dva 
turska časnika, koja se bijahu primakli, Auersperg je sasjekao kad mu 
najednom neki delija bosanskoga paše ubije konja. Herbart smaknu 
deliju, ali nato ga sluga toga delije s kopljem obori na zemlju, glavu 
mu odrubi i u slavlju odnese Ferhat-begu. Uz Auersperga bi poubijana 
ili pohvatana gotovo sva njegova družina. Na bojnom polju ostadoše 
mrtvi Fridrik Višnjegorski i Danijel Thetan; a sužanjstva dopadoše sin 
njegov Vuk Engelbert, Vuk Ensthaler, kapitan hrastovički Julije Zadra- 
nin i kapitan Zrinja Toma Čadeš, zatim hrvatski plemići Baltazar Gusić, 
Vid Kleković, Juraj Janković, Petar Žarković i drugi. Samo četvorica, 
među njima i pisar Auerspergov, sretno se spasiše te doniješe prvi 
tužne glase u Podbrižje o smrti svoga gospodara. Nešto poslije pogi- 
bije Auerspergove stigoše na bojište zaostale čete kršćanske, ali kako su 
ostale bez vođe, biše posve suzbite i raspršene. Mrtvih ostalo je na boj- 
nom polju 200, a do 2000 bi zarobljeno. Oni, koji su se razbjegli, vratili 
su se nakon odlaska Turaka na bojište, gdje su sahranili pale svoje dru- 
gove, a onda su mrtvo tijelo Herbartovo odnijeli u Podbrižje. Slavo- 
dobitni pak Turci robili su nato sve do Kranjske, gdje su poharali 
Metliku, a onda su se preko Kamenskoga i Steničnjaka vratili u Bosnu, 
vodeći sobom mnogo roblja i plijena. 

Boj kod Budačkoga zbio se u zoru 22. rujna 1575, baš na onaj dan 
kad su Rudolfa u Pragu krunili za češkoga kralja. Vramec zabilježio je 
o tom boju ovo: »1575. Bosanski beg razbi i pobi gosp. Herbarta Auer- 
spergara na Horvateh pri Budačkom i glavu včini odseći i caru v 
Carigrad na počast posla, a sina njegova gosp. Bolfa živa vhitiše, i vnogo 
porobiše i popleniše i veliko kršćanska roblja v Bosnu jeta odpelaše«. 
Neki prijatelji Auerspergovi, kao Krsto Gall, htjeli su nedaću njegovu 
svaliti naročito na uskoke koje su oklevetali da su nakon njegove po- 
gibije htjeli prebjeći u Tursku. Nato je uskočki kapitan Jošt Josip Thurn 
ustao na obranu svojih ljudi te je u pismima od 10. i 18. listopada 
dokazivao da je u boju kod Budačkoga poginulo ili dopanulo sužanjstva 
preko 100 uskoka; poraz pak skrivio je Auersperg sam, jer je s malo voj- 
ske drsko i nepromišljeno udario na Turke. Auerspergovi rođaci mnogo 
su se poslije trsili da im Turci vrate glavu (dotično kožu s glave) pokoj- 
noga junaka i da puste na slobodu sina mu Vuka Engelberta. Tek nakon 
dugih rasprava postigoše oboje, pošto su platili ucjenu od mnogo tisuća 
talira. S tom otkupninom sagradio je Ferhat-paša prekrasnu džamiju 
u Banjaluci, koja bi po njemu prozvana Ferhadijom. 

Poraz Herbarta Auersperga kod Budačkoga kobno se dojmio hrvat- 
skoga naroda koji je opet ostavljao svoju domovinu. No osobito se 
rastužio ban i biskup Drašković koji je u posebnom izvještaju opisao 
kralju i nadvojvodi događaje na rijeci Radonji. Šteta što se taj njegov 
izvještaj izgubio ili barem zameo. Po Draškovićevoj želji imenovan bi 
nasškoro novi vrhovni kapitan za hrvatsku krajinu, po imenu Ivan 
Auersperg; tako isto javljeno bi 18. listopada Draškoviću da će 


MAKSIMILIJAN (11) 395 


naskoro biti imenovan novi kapitan za Hrastovicu, i to Nikola Spljeća- 
nin (Alberti, Spalatinus) s kojim se već pogađaju. Uza sve je to narod 
zdvajao, te su velikaši i plemići na jugu Kupe na hrvatsko-slavonskom 
saboru, koji je 19. i 20. prosinca 1575. bio u Zagrebu na okupu, nemilo 
jadikovali i vapili za pomoć. U ime knezova govorili su Nikola Fran- 

apan Tržački i Franjo Blagajski, a u ime nižega plemstva Franjo He- 
rendić i Gašpar Barilović. Sabor je nato zaključio kako će se posebnom 
predstavkom obratiti na kralja Maksimilijana da se ipak jednom ozbiljno 
pobrine za Hrvatsku koju Turci svakodnevno pustoše (quotidianas de. 
populationes) i koja je na rubu propasti (zuinam et extremum excidium 
patriae). 

Međutim, bijaše se kralj Maksimilijan iz Njemačke vratio te opet 
vladanje u Hrvatskoj i Slavoniji sam preuzeo. Već 14. studenoga 1575. 
izdao je u Beču pisma kojima je sazvao ugarski sabor u Požun za 13. 
prosinca iste godine. Tom je prigodom mislio sam doći na sabor i na- 
pokon riješiti pitanje o zamjeniku banu Draškoviću, koji je neprekidno 
zaklinjao da ga oslobode službe za koju nije sposoban. A pitanje o po- 
punjenju banske stolice bilo je tim zamašnije što je i drugim ban Ga- 
špar Alapić u ono vrijeme stao pobolijevati. 

Rad ugarskoga sabora u Požunu započeo je pravo tek u siječnju 
1576. Maksimilijana opet nije bilo, već ga je zamjenjivao sin Rudolf. 
Ovaj je s ugarskim savjetnicima vijećao tko da zamijeni Draškovića. 
Dne 26. siječnja 1576. javlja on ocu da su gotovo svi savjetnici ugarski 
sporazumni da se banom imenuje egerski kapitan Krsto Ungnad. I zaista 
stalo se s njim pregovarati. Ali Ungnad iznio je teške uvjete uz koje 
bi prihvatio bansku čast. Najprije je izjavio da ne će imati druga, jer 
ne valja kad su dva bana, budući da manje rade a k tomu su često i 
nesložni. Stoga traži neka se skloni Alapić da se sam zahvali, to više 
što je ionako boležljiv. Nadalje zahtijeva da mu se dade ista vlast i 
ugled (eadem auctoritate et prerogativa) koju su uživali prijašnji ba- 
novi; zatim da se uvede u bansko dostojanstvo po zasebnim komesari- 
ma, da mu se osigura plaća za bansku četu, i onda da mu se dade 
zastava, bubanj i trubljači. Uz to. traži da mu se označi i 
osigura jedno stalno mjesto gdje će stajati nje- 
gova banska četa od 300 konjanika i 200 pješaka; 
zatim da mu se točno u određeno vrijeme ispla- 
ćuje plaća za uzdržavanje te čete. Za utovanje i 
pregledavanje po krajini traži 50 ili najmanje 32 konjanika puškara. 
Još traži da mu se žitelji (regnicolares) Hrvatske i Slavonije moraju 
pokoravati i da smije vojsku razmještavati po svojoj. volji. Napokon 
traži za sebe grad Samobor, pa onda kaštel Letovanić zajedno s Gorama. 
O tim su zahtjevima Krsta Ungnada vijećali ugarski savjetnici 19. marta 
1576. u Beču te su ih kralju preporučili kao pravedne i prihvatljive. 
Naročito su preporučili da se zadovolji glede mjesta u kojem bi stalno 
kao u posadi prebivala banska četa, jer se vojnici radi opskrbe ne mogu 
u Hrvatskoj držati po selima kao u Ugarskoj. Odmah nakon toga vije- 
ćanja pisalo se s dvora Draškoviću kako bi se udesilo da se Alapić radi 
vječite bolesti (wegen seiner immerwerenden Khranckhait) dostojnim na- 

činom ukloni s banske časti. I zaista je malo zatim sam Gašpar zatražio 
da ga radi bolesti riješe daljnjeg službovanja. To su u Beču jedva doče- 
kali te su ga 23. travnja 1576. u milosti otpustili. Ali malo zatim kao 
da se predomislio, jer se već 14. svibnja tuži što je kralj nalog radi 
saziva hrvatskoga sabora upravio na banovca Vladislava Bukovačkoga 
a ne na njega. 

Tako Hrvatsko Kraljevstvo u drugoj četvrti 1576. nije imalo pra - 
voga bana. Juraj Drašković smatrao se već posve riješen; Alapića 
su nedavno milostivo otpustili, a s Ungnadom još se nisu sporazu- 
mjeli, osobito radi Samobora, glede kojega se ugovaralo sa Stjepanom 
Gregorijancem. Dok su Hrvatska i Slavonija ostale bez odgovornoga 
glavara, opet su Turci svom žestinom počeli udarati na obje kraljevine, 
ne mareći ni najmanje što je sultan Murat III bio 22. studenoga 1575. 
potvrdio mir, utanačen s ocem njegovim. Već od početka godine 1576. 
Turci gotovo bijesno udaraju na zemlje kralja Maksimilijana tako da je 
za tu jedinu godinu zabilježeno 50—60 turskih provala. Pošto su Turci 
u prvoj četvrti 1576. više puta četovali sve do Korane, Steničnjaka i 
Ostrožina, podigao je Ferhat-beg u travnju vojsku od 7000 momaka, 
pokupio mnogo topova i drugog ognjenog oružja, te je došao pod 
Hrastovicu da je osvoji. Ali četiri njegova juriša biše sretno odbi- 
jena, našto se stao vraćati i usput spalio kaštel Peć (kod Peckoga jeze- 
ra), pobio do 150 ljudi i mnogo ih sa sobom poveo u sužanjstvo. Mjeseca 
lipnja navalili su Turci na Bužin (Bužim), grad Mate Keglevića, koji 
je branilo samo 25 pješaka. Uza sve to mogli su ga tek prevarom 
(mit liist) zauzeti. 

Pad Bužina silno se kosnuo kralja Maksimilijana. Na kraljevskom 
dvoru u Beču krivili su Matu Keglevića da je on svojim nehajem 
skrivio pad toga grada. Kao gospodar Bužina ne samo da nije držao 
dovoljno branitelja o svom trošku, nego je pače od onih vojnika, za 
koje je primao plaću od kralja, imao u gradu samo trojicu. Još dva 
tri mjeseca radilo se o tom da se Keglević za to kazni, te je dvorsko 
ratno vijeće 7. kolovoza po zahtjevu nadvojvode Karla pozvalo ugarsko 
državno vijeće da savjetuje kako da se protiv njega postupa. 

Odmah nakon pada Bužina poslao je Ferhat-beg svoga kapidžipašu 
da osvoji znameniti grad i rudnik u Gvozdanskom. Kapidžipaša 
poveo je sa sobom brojnu vojsku i počeo grad podsjedati, lagume ko- 
pati i tri dana na nj jurišati. Ali grad je hrabro branila posada od 
130 ljudi, i to 80 Hrvata, 30 rudara i 20 kranjskih puškara. Kad su 
Turci probili topovima već komad zida na istočnoj strani grada, stigao 
je gradu u pomoć vrhovni kapitan Ivan Auersperg s banovcem Vladisla- 
vom Bukovačkim i Jurjem Mindsentijem, pa je Turke suzbio i protjerao 
natrag preko Une. 

Nedaća kod Gvozdanskoga obodrila je samo Turke na nove pro- 
vale. U prvoj polovici srpnja zauzeli su Hojsićev Gradac, a onda 
su pošli pod grad Cazin, koji je pripadao kninskomu biskupu. Dne 
18. srpnja zauzeše taj grad, i to prevarom po noći. Sada su mislili 
Turci da će im poći za rukom zauzeti Bihaćku kapitaniju, taj glavni 

branik hrvatske krajine. Najprvo oborili su se na grad Ostrožac, 
na koji su oko 18. srpnja čitav dan jurišali ali uzalud; a onda na koncu 
stali udarati na sam Bihać. Ali premda je mnogo Turaka bilo, nisu mu 
mogli nauditi. Istoga 18. srpnja, kad je Cazin pao, bijahu slavonski i 
ugarski Turci udarili na Podravinu prema Varaždinu, ali ih je krajiška 
posada iz Đurđevca suzbila te 330 njihovih ljudi ubila i zarobila. 

Sred tih žestokih okršaja i bojeva s Turcima sastao se 8. srpnja 
sabor Hrvatske i Slavonije. Okupio se po nalogu kraljevu (ex edicto 
sacrae caesareae et regiae maiestatis), ali se ne kaže tko ga je sazvao. 
Bit će da ga je razglasio banovac Bukovački, jer zakonitoga bana s 
punom vlasti nije tada bilo. Radilo se na saboru poglavito o radovima 
za utvrđivanje slavonskih krajiških gradova i kaštela u Pokupju. Osobito 
se imala utvrditi Koprivnica koja se smatrala glavnim branikom 
Slavonije (praecipuum ex propugnaculis confiniorum Sclavoniae), i za 
koju je još 19. lipnja izjavilo ratno vijeće da nije dovoljno utvrđena. 
Staleži na saboru odrediše za tu radnju čitavu Varaždinsku županiju 
s opaskom da svaki radnik mora tako dugo raditi dok ne iskopa dva 
hvata gradskoga jarka. 











SULTAN MURAT III 
Iz Boissardova djela »Chronologia« od god. 1607. 

Kralj Maksimilijan, primajući svaki dan vijesti kako Turci mir 
gaze, odlučio je zatražiti pomoći od Njemačko-rimskoga Carstva. Mo- 
Žda će tu naći također potpore protiv Stjepana Batora, kojega bijahu 
Poljaci 1. svibnja 1576. u Krakovu okrunili za svoga kralja. U to ime 
sazvao je njemački državni sabor u Regensburg na koji je 1. lipnja i 
sam pošao. Da bi njemački staleži skloniji bili pomoći protiv turske 
najezde, dođoše na sabor također poslanici nutarnjo-austrijskih zema- 
lja (Štajerske, Kranjske i Koruške) da iskažu svu nevolju svoju. Kranj- 
sku zastupao je iskusni i hrabri uskočki kapitan Jošt Josip Thurn, 
Njemački staleži (i katolički i protestantski) bili su spremni pomagati 
kralja i cara u borbi s Turcima te su mu dopustili 705.000 forinti za 
obranu krajina. Vlada je carska dapače predlagala da se za stalnu 
obranu ugarske, slavonske i hrvatske krajine, kao i za redovno suzbija- 
nje turske najezde osnuje novi viteški red i da se njemu 
pove krajiška područja kao neka vrst istočne marke. Zastupnici 

ranjski, štajerski i koruški oduševljeno su prihvatili taj prijedlog, te 
su predlagali da se viteškomu redu predaju poglavita mjesta na kraji- 
nama, poimence Kaniža u Ugarskoj, a Koprivnica, Sisak i Gvozdansko 
u Slavoniji i Hrvatskoj. Viteški bi red u tim mjestima stalno prebivao, 
a veliki meštar njegov upravljao bi kao krajiški župan obranom te 
markgrofovije. Takova bi uredba bila branik, utjeha i zaštita čitavoga 
kršćanstva, a za mlade njemačke plemiće bila bi prava vojnička škola. 

Međutim, bijaše ionako bolježljivi car i kralj Maksimilijan u Re- 
gensburgu tako teško obolio da je od 24. kolovoza morao u krevetu 
ležati. Udaranju srca i bolima u bubrezima pridružio se još žestok kašalj 
i sve to veća slabost. Uza sve to obavljao je državne poslove. Još 2. 
listopada odgovara bratu Karlu na njegova pisma od 12. i 14. rujna 
u poslu banije hrvatske. Brat mu Karlo bijaše javio da je Krsto Ungnad 
prihvatio bansku čast no da moli da mu se ispune i pogodbe uz koje 
bi vršio tu službu. Maksimilijan odgovara da se pogodbe u pogledu 
plaće i broja banske čete ne mogu ovaj čas ispuniti; stoga neka se 
Ungnad slobodno vrati u gornju Ugarsku da izvrši svoje zasebne poslove 
i odanle odvede svoju ženu i djecu. Neka sve udesi da bude vazda spre- 
man poći na put i primiti baniju čim mu poziv stigne. A dotle, dok se 
stvari s Ungnadom konačno urede, neka se zamoli zagrebački biskup 
(i nadbiskup kaločki) kao i dosadanji ban (Alapić), da i dalje još neko 
vrijeme vrše banske poslove. Maksimilijan pisat će sam obima, te se 
nada da se ne će kratiti još neko kratko vrijeme njegovoj želji ugađati. 
Napokon tješi brata Karla u pogledu obrane krajiške te mu javlja 
da će s novčanom pomoći njemačke države biti zadovoljan i on i zemlje 
njegove. 

Kad je malo zatim Maksimilijanu tako oteščalo da se slutilo da 
će umrijeti, pokušali su papinski legat kardinal Moroni, zatim žena i 
sestra kraljeva više puta ne bi li ga sklonili da dozove svećenika i da 
se ispovjedi i pričesti. Ali sve opomene i molbe nisu koristile. »Moj 
je propovjednik u nebu«, odgovarao bi Maksimilijan. Uza sve to po- 
zvaše k njemu biskupa iz Bečkoga Novoga Mjesta. Njemu doduše ispo- 

vijedi da vjeruje u nauk crkve, ali otklanjaše svete sakramente. I tako 
umre 12. listopada 1576. bez ispovijesti i pričesti. »Nesretnik je umro 
kako je živio«, tako javlja Španjolski poslanik svojemu dvoru. 

Odmah sutradan — 13. listopada — piše iz Regensburga kralj Ru- 
dolf pismo biskupu Draškoviću, koje je zapravo imao pisati još pokojni 
otac njegov. Rudolf javlja biskupu kako se Maksimilijan »jučerašnjega 
dana prije podne s ovoga čovječjeg života prestavio u vječnu slavu«, 
pa onda moli Draškovića da obavlja banske poslove dok se Ungnad iz 
gornje Ugarske vrati. Osobito mu pak preporučuje brigu za krajinu. 
Molbu svoju obnavlja kralj Rudolf 22. listopada i na Jurja Draškovića 
i na Gašpara Alapića. 

Kralj i car Maksimilijan bio je razborit i bistar čovjek, pamtio je 
izvrsno, a znao je koješta. K tomu je bio plemenita i blaga srca, radin, 
snošljiv, ljubezan i prema svakomu prijatan. No uza sve te vrline nije 
bio podoban za vladara velike države u ono burno vrijeme. On nije 
mogao odlučno odrediti cilj kojim mu je poći niti odabrati sredstva 
da ga poluči. A nije bilo u njega ni nepokolebive stalnosti da provede 
da provede što je zamislio. Vazda je kolebao pa stoga nije nikomu ugo- 
dio. U Njemačkoj nisu ga voljeli ni katolici ni protestanti; u Ugar- 
skoj gotovo su zazirali od njega. Hrvatsko bi Kraljevstvo bilo za nje- 
gova vladanja sasvim propalo da nisu zaredali junački i mukotrpni 
banovi, kao Petar Erdedi, Franjo Frankapan Slunjski i Juraj Drašković. 
Da su »ostaci ostataka« nesretnoga kraljevstva preturili tužno doba 
njegova kraljevanja, poglavita je zasluga tih požrtvovnih muževa. 

Maksimilijan ostavio je za sobom šest sinova: najstarijega R u - 
dolfa, koji je već bio okrunjen za kralja ugarskoga, češkoga i nje- 
mačkoga, zatim nadvojvode Ernesta, Matiju, Maksimilija- 
na, Albrechta i Većeslava. Rudolf naslijedit će ga kao vladar 
u svima zemljama; mlađa braća primat će samo godišnju rentu, svaki 
po 25.000 forinti. 

RUDOLF (11) 
(1576—1608) 


Borbe s Turcima god. 1576—1578, pad Podzvizda (29. rujna 1577), Gornje i 
Donje Kladuše, Bojne i SračicA, Ostrošca (13. studenoga), Zrinja (20. prosinca 
1577) i Gvozdanskoga (13. siječnja 1578); ban Krsto Ungnad (1578—1583), 
kralj Rudolf povjerava hrvatsku i slavonsku krajinu stricu Karlu (25. veljače 
1578), koji osniva Karlovac (13. srpnja 1579); ratovanje s Turcima god. 
1578. do 1582, uskoci sa žiteljima Splita i Poljica nastoje predobiti Klis i 
Solin (2. siječnja 1583) — Ugarski sabor u Požunu (1. ožujka 1583); ban 
Tomo Erdedi (1584—1595) i njegova pobjeda nad Turcima kod Slunja (26. 
listopada 1584); borbe s Turcima do pada Bihaća (19. lipnja 1592) u turske 
ruke i razorenja Baga (Karlobaga) po mletačkoj mornarici (u srpnju 1592); 
slavna pobjeda kršćanska kod Siska (22. lipnja 1593) i posljedice njezine. 
— Veliki četrnaestogodišnji rat s Turcima (1593—1606) i banovanje Ivana 
Draškovića (1596—1607); borbe za Petrinju (1593 — 24. rujna 1595), proglas 
kralja Rudolfa na Bosance 14. travnja 1595, borbe za Klis (6. travnja — 31. 
svibnja 1596); seoba Vlaha u Hrvatsku i Slavoniju (1596—1600), podsada i 
pad Kaniže (8. rujna — 20. listopada 1600), uskoci u Senju i smrt Josipa 
Rabate (+ 31. prosinca 1601); ustanak Stjepana Bočkaja (rujna 1604), Bečki 
mir (23. lipnja 1606) i mir u Žitva-Toroku (11. studenoga 1606) — Posljednje 
godine Rudolfova kraljevanja (1607—1608), ugovor u Libnu (25. lipnja 1608). 


26 


RUDOLF (II) 
(1576—1608) 


BORBE S TURCIMA GOD. 1576—1578, PAD PODZVIZDA (29. RUJ- 
NA 1577), GORNJE I DONJE KLADUŠE, BOJNE I SRAČICA, OSTRO- 
ŠCA (13. STUDENOGA 1577), ZRINJA (OKO) 20. PROSINCA 1577) 
I GVOZDANSKOGA (13. SIJEČNJA 1578); BAN KRSTO UNGNAD (1578 
—1583), KRALJ RUDOLF POVJERAVA HRVATSKU I SLAVONSKU 
KRAJINU STRICU KARLU (25. VELJAČE 1578), KOJI OSNIVA KAR- 
LOVAC (13. SRPNJA 1579); RATOVANJE S TURCIMA GOD. 1578— 
1582, USKOCI SA ŽITELJIMA SPLITA I POLJICA NASTOJE PREDO- 
BITI KLIS I SOLIN (2. SIJEČNJA 1583.) Kralj i car Rudolf 
bijaše navršio dvadeset i četiri godine i tri mjeseca kad ga 
je zapalo vladanje u Njemačkoj, objema Austrijama (Donjoj i Gor- 
njoj), kao i u zemljama ugarske i češke krune. Osim braće njegove 
isticala su se tada još dva njemačka Habsburgovca, dva njegova strica: 
nadvojvoda Karlo vladao je nutarnjo-austrijskim zemljama (Štajerskom, 
Koruškom i Kranjskom), a nadvojvoda Ferdinand Tirolom i prednjo- 
austrijskim oblastima. U Španjolskoj i Nizozemskoj kraljevao je gorljivi 
katolički Habsburgovac Filip II, kojega je sestra Marija bila rođena 
majka mladoga Rudolfa. Baš na dvoru toga svog ujaka proboravio je 
Rudolf kao mladić zajedno s bratom svojim Ernestom više godina 
(1563—1571), pa je uza nj postao i sam gorljivim i strogim katolikom. 
Stoga su se sada i pobojali novovjerci (protestanti i kalvinisti) da će za 
njegova vladanja zaredati teška vremena za njih i njihovu vjeru. I 

zaista je u Rudolfa bila živa želja da sve svoje podanike okupi i vrati 
u krilo katoličke crkve; ali zato nije bilo u njega potrebne snage ni 
ustrajnosti da svoju želju provede. 

Bilo je u Rudolfa i vrlina. I pored šutljive ozbiljnosti i španjolske 
dostojanstvenosti, kojoj bijaše privikao na dvoru svoga ujaka, bio je 
dobroćudan i dobrostiv, te je rado nagrađivao one koji su ga odano 
služili. Tako je svoga dotadanjeg dvorskog meštra Adama Dietrichsteina 
imenovao vrhovnim dvorskim meštrom, a svoga komornika Rumpfa 
vrhovnim komornikom. Bio je nadalje obrazovaniji od većine suvreme- 
nih vladara, te je ne samo poput oca i djeda govorio više jezika — 
kao njemački, latinski, španjolski, talijanski, francuski i češki — nego 
je bio krcat i opsežnim znanjem. Živo se zanimao za latinsko pjesni- 
štvo i povjesnicu, a osobito za matematiku, astronomiju i prirodne zna- 
nosti, ali također i za astrologiju i alkemiju. Brojne učenjake bez obzira 
na vjeru okupio je na svome dvoru među njima bila su i dva znamenita 
astronoma: Danac Tycho de Brache i Nijemac Kepler. Sam kralj pro- 
boravio je mnoge dane i sate bud u zvjezdarnici praškoj bud u labo- 
ratoriju. Poput većine članova svoje porodice volio je i glazbu. Jednako 
se zanimao za tvorne umjetnosti i za umjetni obrt. Sam se bavio slika- 
njem, rezbarijom, prigotavljanjem ura i drugih sličnih stvari, te je u 
svome dvoru na Hradčanima u Pragu i pored oskudnih financijalnih 
prilika uzdržavao brojne slikare, kipare, mjedorezce i kolajnare. Uvevši 

rušenje gorskih ledaca stvorio je češku staklenu industriju, koja se 
je stala takmiti s mletačkom. Najviše pak ponosio se svojom bogatom 
zbirkom starih i novih slika, kipova, novaca, kolajna, gemma, kao i 
drugih dragocjenosti svake ruke. Sedam soba, dvije dvorane i više hod- 
nika u dvorima na Hradčanima bilo je napunjeno tima umjetninama, 
a među njima bilo je djela prvih umjetnika, kao što su Diirer, Leonardo 
da Vinci. Tizian i drugi. Oružana u Pragu bila je krcata krasnim viteškim 
opremama, puškama, topovima i drugim oružjem. Rudolf se u tom po- 
gledu natjecao sa svojim stricem Ferdinandom u Tirolu, koji je osno- 
vao bogatu i dragocjenu zbirku umjetnina i starina u gradu Ambrasu 
kod Innsbrucka. 

Već ta prevelika ljubav za znanosti i umjetnosti smetala je Rudolfa 
mnogo pri vršenju njegovih vladalačkih zadataka. No još više priječila 
mu je rad u javnome životu njegova plaha i tugaljiva ćud koja se nakon 
opetovanih bolesti god. 1578. do 1581. izrodila u posvemašnju melan- 
koliju, te mu je oko god. 1600. pomračila i um. Što je Rudolf jače 
poboljevao sve je postajao nepovjerljiviji i neodlučniji. To je bilo tim 
gore što se nije nikad ženio, pa su se tako rađale smutnje radi pitanja 
tko će ga naslijediti u kraljevinama i zemljama njegove prostrane 
državine. K tomu je Rudolf bio autokrata koji ni za najljućih tjelesnih 
i duševnih boli nije puštao krmila iz ruku. Tako je pod kraj njegova 
vladanja sve zapinjalo, osobito kad se Rudolf napokon gotovo posve odi- 
jelio od svijeta, sve od straha da ga tko ne umori! 

Odmah sutradan nakon očeve smrti imenovao je Rudolf pismom, 
izdanim u Regensburgu 13. listopada 1576, svoga iza sebe najstarijega 
brata Ernesta svojim glavnim namjesnikom za Ugarsku dotle dok 

KRALJ I CAR RUDOLF 
Crtao De Bry. Iz Boissardova djela »Chronologia« od god. 1607. 


on sam bude boravio izvan Austrije (quod cum serenissimus Ernestus 
archidux Austriae ... frater et princeps noster charissimus, interim dum 
nos ab archiducatu nostro Austriae abesse contigerit, nostras vices, tan- 
quam locumtenens, in administrandis publicis privatisque nostri istius 
regni Hungariae negotiis gesturus sit), te je o tom obavijestio ugar- 
skoga namjesnika i kancelara u Požunu. Tako je nadvojvoda Ernest, 
stolujući redovno u Beču, preuzeo sve one poslove austrijske, ugarske i 
hrvatske koje je dosad obavljao nadvojvoda Karlo za izbivanja svoga 
brata Maksimilijana. Ali zato nije ni nadvojvoda Karlo, stolujući u 
Grazu, sasvim odnemario Hrvatskoga Kraljevstva, nego se i dalje, već 
radi sigurnosti svojih nasljednih pokrajina, brinuo za obranu hrvat- 
ske i slavonske krajine. Prema tomu je Hrvatsko Kraljevstvo od toga 
časa imalo zapravo tri gospodara: zakonitoga kralja Rudolfa, koji 
je nakon nekog vremena prenio svoju stolicu stalno u Prag, za 
mjenjivao je u upravnim i političkim poslovima brat Ernest, a u voj- 
ničkim stric Karlo. 

I kralj Rudolf i oba njegova zamjenika svraćali su u početku oso- 
bitu pažnju baš na Hrvatsko Kraljevstvo. Ono nije već od nekoga vre- 
mena imalo pravoga bana, jer se Juraj Drašković i Gašpar Alapić bijahu 
zahvalili, a Krsto se Ungnad još ne bijaše časti prahvatlo; a uto su 
bosanski Turci pod beglerbegom Ferhatom i njegovim sandžacima go- 
tovo svakodnevno pustošili i robili tužnu zemlju, nastojeći da posve 
zavladaju krajevima između Une, Kupe i Korane. Trebalo je stoga u 
jednu ruku izraditi u Carigradu da se mir ili primirje sa sultanom Mu- 
ratom III obnovi i utvrdi, a u drugu opet da se krajina hrvatsko- 
-slavonska od neprestanih navala turskih obrani i osigura, Napokon tre- 
balo je riješiti bansko pitanje u samoj Hrvatskoj. 

Već 22. listopada 1576. biše pozvani Juraj Drašković i Gašpar Alapić 
da privremeno vrše banske poslove dok Krsto Ungnad svoju službu 
preuzme. Biskup Drašković izjavio se pripravnim, za što bi 20. studenoga 
milostivo pohvaljen, ali Alapić kao da se kratio. Bit će da su i staleži 
zazirali od banskoga namjesnika. No bilo je i drugih razloga s kojih 
su i u Ugarskoj dotadanji časnici i službenici smatrali da ne mogu vršiti 
svoje službe. Ugarski kancelar i đurski biskup Ivan Listh pisao je 21. 
prosinca 1576. nadvojvodi Ernestu o tome ovako: »Uostalom što se tiče 
obavljanja posala ne ću ništa propustiti, ali ja bih htio vašu jasnost 
pokorno opomenuti da sada svako poslovanje smrću 
njegova veličanstva (Maksimilijana) stoji tako 
dugo prekinuto, naročito u stvarima pravde, dok 

anje veličanstvo svoje vjerne zasebnim pi- 
smom ne obavijesti o smrti svoga prepeštovano- 
ga roditelja, zatim da je vašoj prejasnosti za 
izbivanja svoga povjerilo upravu. Tako je nekad ura- 
dio i pokojni kralj kad je umro preblage uspomene car Ferdinand. 
Sve naime javne službe sad su ispražnjene, a i 
prijašnji pečati nemaju nikakve kreposti, te ih 
svi suci sadanjemu veličanstvu s odrekom slu- 
žbe moraju predati, a isto ih veličanstvo može, 
ako mu se svidi, ponovo namjestiti« (ceterum quod 
ad expeditionem negotiorum attinet, a me quidem nihil intermitteretur, 
sed serenitatem vestram humiliter admonere volui, omnem nunc expe- 
ditionem morte suae maiestatis pendere tamdiu interruptam, in rebus 
praesertim iustitiae, quamdiu moderna maiestas suos fideles de morte 
parentis sui colendissimi traditisque in hac sua absentia vestrae sereni- 
tati suis vicibus administrandis per singulares literas non fecerit cer- 
tiores, quemadmodum ipsa quondam maiestas sua fecit, mortuo foelicis- 
simae memoriae quondam imperatore Ferdinando. Omnia autem officia 
regni publica nunc vacant, neque sigillorum priorum aliquis est vigor, 
quae quisque iudicum modernae maiestati cum  resignatione officii 
praesentare, ipsa vero sua maiestas illa de novo, prout ei videbitur, 
constituere debebit). 

Kancelar je tim pismom podsjetio da bi trebalo svima javnima 
službenicima zasebnim dekretima u ime novoga kralja podijeliti po- 
vlast za vršenje posala što bi odmah zatim i provedeno. No neizravno 

opomenuo je on i na to da bi nužno bilo sazvati ugarski sabor i stale- 
žima priopćiti smrt kralja Maksimilijana, kao i to da je nadvojvodi 
Ernestu povjereno vrhovno namjesništvo u Ugarskoj za izbivanja kralja 
Rudolfa, Međutim, kralj Rudolh, koji bi morao sam sazvati sabor te 
mu predsjedati, bio je uto zabavljen poslovima u Njemačkoj i Češkoj, 
pa tako bi odgođen saziv ugarskoga sabora do njegova dolaska u Beč. 

Prijeka pogibelj od Turaka gonila je uto nadvojvode Ernesta i 
Karla da se barem pobrinu za obranu Hrvatskoga Kraljevstva. Kralj 
Rudolft bijaše doduše sultanu Muratu III navijestio da je stupio na 
prijestolje, te je tom prigodom 25. prosinca 1576. opet obnovljen mir na 
osam godina; ali taj mir nije kao ni prijašnji vrijedio za hrvatske zemlje. 
Stoga je nadvojvoda Karlo još 28. prosinca 1576. iz Graza upućivao 
vrhovnoga zapovjednika hrvatske krajine Ivana Auersperga što da sve 
učini za obranu Bihaća; podjedno ga je pozvao da nadvojvodi Ernestu 
predloži zgodna čovjeka za kapitana u Hrastovici, budući da dosadanji 
kapitan Nikola Spalatin ne će više da služi. 

Nadvojvoda Ernest opet je želio da se što prije sazove hrvatsko- 
-slavonski sabor, te je u tom pogledu po ugarskoj kancelariji dao izra- 
diti poziv na bivšega bana Gašpara Alapića da raspiše sabor i da o 
tom obavijesti i Vida Haleka, zapovjednika slavonske krajine. Nalog 
na bana poslan bi iz Beča 26. siječnja 1577. No već 1. veljače upravili 
su iz Požuna namjesnik i egerski biskup Stjepan Radecius i savjetnici 
ugarske komore na nadvojvodu Ernesta pismo, kao odgovor na njegov 
list od 25. siječnja, u kojemu su izložili razloge zbog kojih se hrvatsko- 
slavonski sabor sastati ne može. Prvo je što ondje nema bana (absentia 
bani), koji bi po starom običaju (semper moris) sabor sazvao (bano 
iubente) te mu predsjedao. Nadvojvoda doduše misli da bi to mogli 
učiniti prijašnji (priores) banovi, ali je dvojbeno da li će se staleži 
i redovi u toj stvari nalogu tih zamjenika pokoriti (an status et ordines 
regni illius sint vicegerentum ea in re requisitioni obtemperaturi, dubium 
est). Stoga predlažu Radecius i drugovi neka bi njegovo veličanstvo 
pismom pozvalo (designiranoga) bana da se prihvati banske službe. 
Druga zapreka sazivu hrvatskoga i slavonskoga sabora po sudu savjet- 
nika još je zamašnija. Koliko se sjećaju, bivalo je dosad tako da se 
najprije obdržavao ugarski sabor na koji su staleži Hrvatske i Slavo- 
nije slali vazda svoje svečane poklisare. Tek nakon toga sabora sazivao 
je ban hrvatsko-slavonski sabor, na koji bi njegovo veličanstvo slalo 
svoje komesare, pa je u njihovoj nazočnosti ono što je bilo za opće 
dobro i za obranu domovine ban predlagao, našto su staleži stvarali za- 
ključke, koji su se napokon njegovu veličanstvu na privolu i potvrdu 
slali. Ako bi se sada radilo protivno, to se bojati da bi se staleži radi 
novotarije tužili na kršenje svojih sloboština, te bi se onda malo ili 
ništa moglo u njih izraditi. Budući pak da se radi o obrani tamošnje 
krajine kao i o utvrdi Koprivnice, a to se, kako nadvojvoda kralju 
javlja, nikako ne može više odlagati, predlažu savjetnici neka se ne 
sazove baš pravi sabor (diaeta generalis), nego kao neka zasebna 
komisija (commissionis specialis nomine) u grad Zagreb, gdje će 

kraljevski komesari zajedno s bivšim banom Draškovićem i prizvanim 
velikašima i plemićima o svemu vijećati i odlučivati što bi bilo njima 
i domovini za spasenje. 

Jamačno po ovom savjetu odgođen bi saziv hrvatsko-slavonskoga 
sabora, pa se radilo da Hrvatsko Kraljevstvo dođe do pravoga bana. 
Dne 14. ožujka 1577. zamoljen bi Gašpar Alapić da se strpi i da vrši 
banske poslove tako dugo dok se drugi ban ne namjesti. Malo zatim, 
2. travnja, obaviješten bi kralj Rudolf zašto Krsto Ungnad nije dotad 

rihvatio banske časti. Čini se pače da je uto Ungnad tražio da ga riješe 

anije, premda je ne bijaše još ni preuzeo. Kralj nije na to pristao, već 
se u svibnju i lipnju ponovo dogovaralo uz koje bi uvjete Krsto Ungnad 
ipak jednom primio namijenjeno mu dostojanstvo. 

Dok se tako s Ungnadom pogađalo, zapovjedio je 1. travnja nad- 
vojvoda Ernest kao zamjenik svoga brata (vicesgerens) sacratis- 
simae caesareae et regiae maiestatis) bivšemu banu Gašparu Alapiću 
da za 1. svibnja skupi u Zagrebu sabor Kraljevina Hrvatske i Slavonije. 
Da bi se velikaši odazvali, razaslao je nadvojvoda na njih zasebne po- 
zivnice. Jednu je upravio i na kraljevskoga kapitana Šimuna Keglevića. 
Sabor se sastao na 4. svibnja. Na tom su saboru kao komesari nadvoj- 
vode Ernesta iznosili prijedloge biskup Juraj Drašković, vrhovni kapitan 
slavonske krajine Vid Halek, i napokon Servacije Teuffenbach. Radilo 
se poglavito o utvrđivanju Koprivnice i drugih krajiških mjesta u Sla- 
voniji. Sabrani su staleži izjavili kako »za sada nemaju u kra- 
ljevstvu nikakvoga zakonitog poglavara, naime 
bana s potpunom banskom vlašću« (cum... nullum 
pro prasenti in regno habeant legitimum magistratum, nempe dominum 
banum plenaria authoritate banali fungentem), koji bi nepokornike i 
nemarnike mogao zakonito kazniti i sudove dao za državljane obdrža- 
vati; stoga ne mogu nikakve radove za krajine obećati niti što stalno 
odrediti, o čemu su također predali pismeni odgovor s pečatom kraljev- 
stva gospodi povjerenicima. Uza sve to podjeljuju gospodinu banu Ala- 
piću i njegovu banovcu, kao i podžupanima i plemićkim sucima pri- 
vatnu ovlast (privatam authoritatem) da sve zaostale radove, prije 
dopuštene kako za Koprivnicu tako i za ostala krajiška mjesta, pod 
uobičajenim globama od nemarnika utjeraju. Jednako privatno ovla- 
štuju i eksaktore da poberu neuplaćenu još ratnu daću i dimnicu. 

Staležima bilo je osobito stalo da kraljevstvo dobije što prije zako- 
nitoga glavara. Stoga su izabrali tri zasebna poslanika, po imenu Petra 
Ratkaja, zagrebačkoga kanonika Petra Herešinca, i viceprotonotara Iva- 
na Petričevića od Miketinca, koji će poći u Beč nadvojvodi Ernestu, a 
onda kralju Rudolfu, gdje bi ga god zateći mogli« (ubi- 
cunque reperiri poterit). Tu će oni prema instrukciji, koju im je sabor 
dao, i nadvojvodu i kralja moliti najprije za »zakonitoga glava- 
ra, naime bana s punom banskom vlašću (pro legitimo 
magistratu nempe domino bano plenaria authoritate banali fungente), 
a onda će im prikazati ostale nevolje kraljevstva. Među potonje spa- 
dala su i nasilja, počinjena od krajiških vojnika kako u Hrvatskoj tako 
i u Slavoniji. Tako se na samom saboru tužio Matija Deli na Ivana 

Auersperga i njegove službenike u Steničnjaku da su mu silom ugrabili 
posjede oko rijeke Kupe. Plemići iz Moravča tužili su opet vojnike 
slavonskoga vrhovnoga kapitana Vida Haleka, jer su im neprekidno po- 
činjali nasilja i štete. Nazočni Halek morao je pače obećati da će na- 
nesene štete namiriti od plaće tih vojnika, ako se ne bi sami s oštećeni- 
cima nagodili. 

Odaslanici hrvatsko-slavonskoga sabora boravili su prvih dana lip- 
nja u Beču. Oko 7. lipnja znalo se već zastalno da će Krsto Ungnad 
primiti bansku čast, pa su zato zahtijevali neka im se označi vrijeme 
kad će biti namješten. Nato im je nadvojvoda Ernest ovako odgovorio: 
»Dan i rok za uvod novoga bana, dok ne stigne odgovor od njegova 
veličanstva cara, ne može se odrediti. Stoga ostaje nadvojvoda kod svoga 
prvašnjeg odgovora, te misli kako je suvišno da odaslaniti dulje ovdje 
ostanu i troše. Čim se njegovo carsko veličanstvo odluči, priopćit će se 
pismeno odgovor staležima, te će se na svaki način pospješiti i uvod 
rečenoga bana i plaća vojnicima. Njegova jasnost ne će glede te stvari 
u svojoj revnosti ništa propustiti, već će je blagonaklono promicati.« 
Međutim, uza sve to morao je Gašpar Alapić vršiti banske poslove još 
nekih sedam mjeseci. 

Dok se pitanje o popunjenju abnske stolice oteglo preko reda, trsio 
se nadvojvoda Karlo u Grazu svima silama da se barem obrana krajine 
valjano i stalno uredi. Bilo je to tim potrebitije ne samo stoga što su 
brojne prijašnje odredbe u tom pogledu ostale slabo ili nikako prove- 
dene, nego i zato što su Turci baš u ono vrijeme stali uređivati svoju 
grajinu prema Hrvatskoj, Slavoniji i Ugarskoj. Osobito su se isticali 
beglerbeg i sandžaci bosanskoga vilajeta, koji su u Lici, Krbavi i Ko- 
renici stali podizati razvaljene gradove te ih utvrđivati. Tako su u 
svibnju 1577. podigli iznova grad Perušić, a htjeli su jednako učiniti i s 
Bagom u Podgorju da ih nije pretekao senjski kapitan par Rab, 
koji je taj grad opskrbio posadom i priklopio ga svojoj kapitaniji. 
Oko obnovljenih gradova i tvrdinja naseljivali su Turci iz nutarnjih 
krajeva svojega carstva sila Vlaha, koji su im bili provodiči i nere- 
dovita vojska za njihovih provala u kršćanske oblasti. Tako javlja nad- 
vojvoda Ernest kralju Rudolfu iz Beča 3. lipnja 1577. kako su Turci 
radi nehaja vrhovnoga kapitana hrvatske krajine Ivana Auersperga na- 
selili u Lici Vlahe u dvadeset gradova, na što je Rudolf pismom iz Vra- 
tislave 7. lipnja izdao nalog da se moraju ti Vlasi opet protjerati. Kroz 
čitava dva mjeseca (lipanj i srpanj) pripravljalo se sada poduzeće 
kojim bi se to izvršilo; ali nema vijesti da je kraljev nalog proveden. 

Međutim, nadvojvoda je Karlo po ovlasti kralja Rudolfa od 16. 
siječnja 1577. radio na velikoj osnovi za uređenje čitave krajine, ne 
samo hrvatske i slavonske, nego i ugarske na sjeveru Drave. Po njegovu 
prijedlogu odlučeno bi da se za 1. srpnja 1577. sazove u Beč 
veliko povjerenstvo iz svih zemalja kraljevih, pače iz njemačke 
države, koje će se ozbiljnije baviti krajiškim pitanjem nego što je dosad 
bivalo. Ali povjerenstvo sastalo se tek oko 5. kolovoza i ostalo na okupu 
do 24. rujna. Zapisnici toga povjerenstva opsežu dva debela sveska ođ 
365 i 179 listova, te daju bogatu građu za poznavanje kako kraljevske 

tako i turske krajine u ono vrijeme.* Za rasprava isticali su se osobito 
povjerenici nadvojvode Karla i nutarnjo-austrijskih pokrajina. Oni su 
izlagali kako je krajina uopće nedostatno uređena, kako se vojska slabo 
plaća, pa je stoga prisiljena da četuje i plijeni ili opet obranu povjerenih 
joj gradova napušta. Da se svima nedostacima doskoči, potrebito je na- 
dasve da se krajina razdijeli, dotično hrvatsko-slavonska 
krajina od ugarske odijeli. Za hrvatsko-slavonsku krajinu, koja bi se 
povjerila nadvojvodi Karlu, dosadanja su obrambena sredstva posve 
slaba. Na slavonskoj krajini, koja je duga 12 milja, ima tek 1972 pla- 
ćena vojnika soli brane 9 mjesta i primaju godišnju plaću od 103, 614 
forinti. Trebalo bi vojsku znatno povisiti, naime na 3058 momaka, koji 
bi branili 26 utvrđenih mjesta, a to bi stajalo 165.684 forinta za godinu. 
Jednako treba ojačati i posade na hrvatskoj krajini, koja je duga 36 
milja i gdje ima 52 do 70 gradova koji se moraju braniti. Stoga treba 
ovdje plaćenu vojsku od 2757 ljudi povisiti na 3800 momaka što bi 
mjesto dosadanjih 148.988 forinti na godinu stajalo 240.168 forinti. 
Čitava dakle vojska na hrvatsko-slavonskoj krajini brojila bi 6858 mo- 
maka, kojih bi uzdržavanje kroz godinu dana stajalo 405.816 forinti. 
Osim toga morali bi se toliki gradovi obnoviti, popraviti i utvrditi, i, 
što je glavno, dovoljno opskrbiti topovima, puškama, pušćanim prahom 
i olovom. Nutarnjo-austrijske pokrajine ne mogu namiriti sav taj golemi 
trošak; stoga treba da ih i car i kralj Rudoli pomaže od ratne pripo- 
moći koju prima od Njemačkoga Carstva. Povjerenici zahtijevali su 
prema tome od cara i kralja da on prinosi 140.000 forinti na godinu 
za uzdržavanje tih krajina, a osim toga da iz carske komore plaća 
60.000 godišnjih forinti za bansku četu. Rudolf se je neko vrijeme oti- 
mao tima zahtjevima jer da ima ionako godišnji manjak od 417.297 
forinti (sav njegov prihod od nasljednih zemalja zajedno s Ugarskom 
brojilo je godišnjih 596.492 for., a pripomoć njemačke države 600.000 
forinti, svega dakle 1,196.492 for. — dok je trošak iznosio 1,667.789 


* Prema hrvatskoj krajini držali su tada Turci 3700 plaćenih vojnika i velik 
broj neplaćenih četa (Vlaha). Plaćeni vojnici bili su razmješteni u ovim gradovima: 
Krupa (300 konjanika i 400 pješaka). Bužin (50 k. i 130 p.), Cazin (50 k. i 130 p.), 
Kostajnica (400 k. i 200 p., k tomu 50 martolosa), Novigrad (200 k. i 200 p.), Udbina 
(300 k. i 500 p.), Bunić (100 k. i 100 p.), Borićevac (70 k. i 100 p.), Ostrvica (60 k. i 150 
p.). Neplaćenih vojnika (Vlaha) bilo je sva sila oko Kamengrada i Bilaja. 

Prema slavonskoj krajini držali su 2863 plaćena vojnika i dvaput toliko 
neplaćenih martoloza i predavaca. Plaćeni vojnici bili su razmješteni po gradovima 
Požeškoga i Pakračkoga sandžaka. U Požeškom bila je glavna posada u Požegi (300 
konjanika i 50 pješaka) i u Virovitici (300 p. i 300 k.); u ostalim gradovima (Brezovica, 
Sopje, Valpovo, Mikloš, Orahovica, Slatina, Vočin, Kamengrad) bilo je po 50 do 180 
vojnika. U Pakračkom sandžaku stajala je najveća posada u samom Pakracu (60 k. 
i 80 p.) i Kraljevoj Velikoj (57 k. i 9 p.); u ostalim gradovima (Zdenci, Podborje, Sirač, 
Stupčanica, Dobra kuća, Željezno Međurečje, Cernik, Granica i Moslavina) bilo je 
po 30 do 109 vojnika. 

Turci su dakle protiv hrvatske i slavonske krajine mogli svaki čas podići preko 
6500 plaćenih (redovitih) vojnika i dva put toliko martoloza i predavaca. 

Turska krajiška vojska prema ugarskoj krajini brojila je po istom iskazu preko 
45.000 konjanika i pješaka. 

forinti); no poslije je ipak pristao na prinos od 140.000 forinti od nje- 
mačke državne pripomoći, a i na svotu od 30.000 forinti za bansku četu 
od 300 konjanika i 200 pješaka. Povjerenici nutarnjo-austrijskih zema- 
lja predlagali su nadalje: 1. da se nadvojvodi Karlu prepusti hrvatsko- 
slavonska krajina s punom vlasti; 2. da svi vrhovni i ratni kapitani 
budu njemu odgovorni; 3. da krajiške čete budu sastavljene što više 
moguće od žitelja nutarnjo-austrijskih zemalja; 4. da hrvatski 
ban bude nadvojvodi pokoran u ratnim poslovi- 
ma, — 5. da se sastavi popis svih nadvojvodi pre- 
danih utvrđenih mjesta na krajini; 6. da se pripomoć 
njemačke države točno prema dogovoru isplaćuje; 7. da car i kralj oči- 
tuje što kani činiti ako bi planuo očit rat (s Turcima); 8. da car i kralj 
opskrbljuje krajinu ratnom zairom i ognjenim oružjem. 

Dok je povjerenstvo vijećalo i raspravljalo, došao je car i kralj Ru- 
dolf nakon boravka od deset mjeseci u Njemačkoj, Češkoj i Šleskoj 
napokon u Beč. Njegov dolazak u dosadanju prijestolnicu Habsburgo- 
vaca smatrali su znamenitim dogođajem, tako da ga je i hrvatski ljeto- 
topisac Vramec posebice zabilježio ovim riječima: »1577. Ovo vrijeme ce- 
sar Rudolfus pervič dolje v Beč, cesarom budući, dojde.« Car i kralj 
bijaše majku Mariju ostavio u Pragu i pošao kopnenim putem u Linz, 
odakle je Dunavom na brodovima doplovio u Beč, gdje su ga brat 
Ernest, austrijsko plemstvo i varošani osobito časno (exquisitissimo 
honore) dočekali. I bilo je krajnje vrijeme da dođe, jer je narod u 
Ugarskoj bio već nezadovoljan što nije sve dosad sazvao sabora. Još 
29. svibnja 1577. pisao je ugarski namjesnik i egerski biskup Stjepan 
Radetius (Radćczy) iz Požuna nadvojvodi Ernestu: »Čujem da se u svi- 
ma županijama potajno raspravlja o zadaćama idućega sabora, kojima 
je jezgra: vjera, palatin, kraljevska vlast. Vjera da je može svatko po 
volji ispovijedati. Palatin da ga izaberu po starom običaju, jer je on 
najpodesniji da ugađa svim pohotama njihovim. Kraljevska hast da se 
novim zakonima tako stegne i oslabi, pa da se čini kako oni (staleži) 
ne zavise od kralja nego kralj od njih. Govore naime:: treba se uprijeti 
sada na početku, pa će biti vrlo lako skloniti mladoga cara i kralja... 
Tome će njegovo veličanstvo lako stati na put ako oružano dođe u 
Požun.« 

Nakon mnogih priprava i dogovora sazvao je kralj Rudolf pismom 
iz Beča od 2. rujna 1577. ugarski sabor u Požun za 16. listopada iste 
godine. U pismu javlja najprije smrt oca Maksimilijana, a zatim se 
opravdava kako zbog prešnih posala u Njemačkoj i zemljama češke 
krune sve dosad nije mogao sazvati sabora. Međutim, ugarski se sabor 
ipak nije u određeno vrijeme sastao. Nešto zbog kuge, koja je u Po- 
žunu bjesnila, a nešto s drugih zamašnih uzroka odgodio je kralj sabor 
najprije na 15. studnenoga, onda na 1. prosinca, i napokon na 1. 
veljače 1578. 

Da se izaberu poklisari za ugarski sabor, sastali su se staleži Hrvat- 
ske i Slavonije na sabor u Zagrebu 1. listopada 1577. Sazvao ga je po 
nalogu kraljevu (ad mandatum... caesareae et regiae maiestatis) Ga- 

špar Alapić, koji se još uvijek banom naziva. Za poklisare biše izabrani 
lektor zagrebački Petar Herešinec i protonotar Ivan Petričević. Njima 
bi uz drugo povjereno da točno obavijeste kralja o dugotrajnoj parnici 
između Mate Keglevića i Mihajla Sekelja radi Krapine. Inače se na 
saboru raspravljalo tek o različnim tužbama i upravnim stvarima, kao o 
tužbi banovca Vladislava Bukovačkoga protiv udove bana Petra Erde- 
da. Odlučeno bi još da viceprotonotar smije izdavati sudbene spise pod 
autentičnim banskim pečatom u ime bana Alapića. Napokon bi ustano- 
vljen postupak s onima koji se krate namiriti dimnicu. 

Tek što se sabor razišao, stizale su tužne vijesti iz hrvatske krajine. 
Nakon čestih provala turskih u srpnju i kolovozu, kojom su prigodom 
stradali krajevi oko Steničnjaka i Kneje, pa oko Bihaća, spremio se 
Ferhat-beg u rujnu da ide osvajati krajiške gradove. Tromi i vojskom 
slabo opskrbljeni vrhovni kapitan Ivan Auersperg kao da je sustao, a 
vrsni senjski kapitan Gašpar Rab boravio je u Beču, gdje je 4. listo- 
pada izvješćivao o stanju svoje kapitanije. Gašpar Alapić bijaše još 
7. rujna javio u Beč kako se bosanski Turci silno spremaju, i kako je 
preslab da bi im odolio. I zaista je Ferhat-beg kupio vojsku kod Udbi- 
ne, gdje mu se 23. rujna pridružio hlivanjski i kliški sandžak. U Senju 
su nagađali da će udariti na Bihać; ali Turci su prošli pokraj Bihaća 
prema gradovima Bužinu i Cazinu, koje bijahu prošle godine zauzeli, 
da osvajaju preostale gradove do rijeke Gline. Vrhovni kapitan Ivan 
Auersperg potekao je nato iz Podbrižja na Kupi, gdje je još 29. rujna 
stajao, u Steničnjak, koji se tada smatrao glavnom utvrdom u onim 
krajevima, ali je došao prekasno, jer su Turci već 29. rujna bili zauzeli 
gradove Podzvizd, obje Kladuše, Sturlić, Ajtić-grad 
i Peći Mihajla Turka, kojih su kaštelani i stražari ostavili svoja 
mjesta, jer nisu više mjeseci primili hrane ni novaca za nabavu hrane. 
Iza toga udarili su Turci ina Hresno, ali se taj grad sretno branio. 
Ivan Auersperg, koji je 30. rujna bio u Steničnjaku, mogao je jedino 
nastojati da Turci dalje ne osvajaju. Dne 3. listopada javlja on iz Ste- 
ničnjaka da je kapidžipaša Ferhat-begov nakon uzaludna juriša na 
grad Smrčković (na izvoru Gline) sa 5000 ljudi 2. listopada udario 
na krajeve oko Korane i ugrabio sila blaga; u isto vrijeme provaljivao 
je hlivanjski paša prema Kupi, valjda da pohara Turopolje. No ondje 
stajao je u Vukovini ban Gašpar Alapić, koji bijaše odmah nakon 
svršena sabora, čim mu je Ivan Auersperg javio o padu grada Podzvizda, 
pozvao sav narod Hrvatske i Slavonije na oružje, te se zajedno s ban- 
skom četom utaborio kod rečenoga grada da zaštiti Pokupje i oblasti 
do Save. Međutim je Ferhat-beg stao udarati na znamenito Gvozdansko. 
Dne 6. listopada javlja Ivan Auersperg iz Steničnjaka kranjskim sta- 
ležima kako se iz Gvozdanskoga prošuljao kroz tursku vojsku jedan 
kršćanski vojnik i saopćio da Turci već tri dana podsjedaju Gvozdansko, 
pa da ne će ispod njega otići dok ga milom ili silom ne predobe. 
Sam Ferhat-beg stoji s velikom vojskom kod Novigrada i gradi most, 
koji je i prije stajao, ali je bio loš. Kapitan nadalje jadikuje kako je 
prava sramota da se toliki gradovi Turcima prepuštaju.On sam ne može 
ih obraniti, jer od njegovih 600 konjanika jedva polovica u njega služi, 

a ni ti ne će da ga slušaju. Turaka nasuprot ima 6000 momaka. U takvim 
priikama zapušten biigrad Bojna, jer je zapovjednik njezin Tauben- 

\auser poslao svoga desetnika u Ljubljanu za pomoć, ali je nije dobio. 
Jamačno će propasti i sam Bihać. Ban Gašpar Alapić javlja opet u 
svom odgovoru štajerskim staležima iz tabora u Vukovini 15. listopada 
kako se sve više vojske oko njega kupi, i kako je gotov pomoći ako 
se što protiv Turaka poduzme. Uz to saopćuje tužnu vijest da su Turci 
opet osvojili jedan znameniti grad, po imenu Sračice (castrum 
Zracycze ... non modice existimacionis), koji je pripadao biskupu za- 
grebačkomu Jurju Draškoviću. 

Ferhat-beg nije se ovaj put zadovoljio otetim gradovima, nego je 
ratovanje nastavio i kroz zimske mjesece. U prvoj polovici studenoga 
došao je Ferhat-beg sa svojim kapidžipašom i velikom vojskom pod 
grad Ostrožac, koji je spadao pod Bihaćku kapitaniju, i koji je 

ranio porkulab Ivan Bogdanić. Bihaćki kapitan Sebastijan Lamberg 
nije mogao gradu pomoći, pa tako je Ostrožac 13. studenoga nakon že- 
stoka juriša pao Turcima u ruke. Naroda bi tom zgodom mnogo zasu- 
žnjeno i posječeno; porkulab Bogdanić s nekoliko ljudi spasio se sretno 
i sklonio u Bihać. Slavodobitni Turci htjedoše sada jurišem uzeti i grad 
Izačić, ali biše suzbijeni. 

Ferhat-beg nije kršćanima dao ni odahnuti. Dne 3. prosinca osva- 
nula je turska četa pred Ledenicama u Vinodolu, te bi grad bila osvo- 
jila da je žitelji nisu kamenjem suzbili. Odmah poslije toga došli su 
"Turci pod grad Zrin, nekadanju stolicu i djedovinu knezova Zrin- 
skih. Grad je bio dosta čvrst, opasan trostrukim zidom, ali kastelan 
gradski Petar Kamenjan bio je slab i plašljiv čovjek, te je već nakon 
prvih topovskih hitaca stao s Ferhat-begom pregovarati o predaji grada. 
Ferbat-beg obeća njemu i posadi slobodan odlazak, našto mu 20. pro- 
sinca 1577. grad predadoše. Ferhat ipak nije održao riječi, već je Ka- 
menjana zarobio i poslao u Bosnu. 

Padom Zrinja zaprijetila je krajnja pogibelj gradu Gvozdan- 
skomu i majdanima kod njega. Gvozdansko bilo je sada sa sviju 
strana opasano turskim gradovima (Zrin, Sračica, Bojna, Bužin, Novi- 
grad na Uni) tako da mu se niodkuda nije moglo pomoći. Neke turske 
čete stajale su pod gradom još od listopada, a oko Božića došao je pre- 
da nj sam Ferhat-beg s velikom vojskom te ga je opasao sa svih strana. 
Poveo je sa sobom i 1000 bosanskih opkopara. Gradska posada brojila 
je samo 300 momaka pod kapitanima Doktorovićem, Nikolom Ožegovi- 
ćem i Andrijom Stepšićem. U gradu bilo je malo hrane i vode, pa i 
ratne zaire; posljednji put bijaše ga opskrbio mjeseca kolovoza Ignjat 
Moskon na tri mjeseca. Stoga se naskoro u gradu pojavila velika bijeda 
zbog glada i žeđe. Posada je redom jela svoje pse čuvare, dok joj po- 
sljednja dva nisu Turci otrovali. Ferhat-beg pozvao je posadu da se 
preda; ali ona mu je odvratila da voli izginuti, nego se osramotiti. 
Prvi juriš na grad učinjen bi 10. siječnja 1578, ali ga branitelji junački 
suzbiše. Jednako biše suzbijeni turski juriši 11. i 12. siječnja. Nakon 
posljednjega juriša ostalo je u gradu samo 25 do 30 živih branitelja, a 
i ti bijahu izmučeni gladom i žeđom, a jamačno bijahu mnogi i ranjeni. 

Ferhat odredio je posljednji juriš za noć od 12. na 13. siječnja. No oko 
ponoći utrnuše u gradu svjetla i stražarske vatre; stoga je Ferhat slutio 
varku i juriš odredio za jutro. Uto je svanulo jutro u ponedjeljak 
13. siječnja. Turci se spremiše na juriš te se polako približavahu gra- 
du. No u gradu bilo je sve tiho: niti je puška planula niti se koji bra- 
nitelj pokazao na gradskome zidu. Sad su Turci razbili vrata i prova- 
lili u grad. Po dvorištu, trijemovima i odajama ležala su mrtva tjelesa 
hrabrih branitelja, ogrezla u krvi od zadobivenih rana. Neka opet bila 
su čitava, ali blijeda i suha bez daha i života. Ti su poginuli od gladi, 
žeđe i teškoga napora. U gradu nisu Turci našli ni mrvicu hrane ni 
kapi vode. Taj strašni prizor kosnuo se Ferhat-bega tako da je mrtve 
branioce Gvozdanskoga po kršćanskom obredu dao pokopati. Zatim je 
razorio majdane, zatrpavši jame i uništivši naslone. Tako propade zna- 
meniti rudnik srebra u Hrvatskoj, u kojem je neko vrijeme bila i kov- 
nica srebrnih novaca. 





NADVOJVODA ERNEST 
Po medalji, koju je skovao Antonio Abondio oko 1577. Iz djela »Postriitmedaillen des Erzhaues 
Osterreich«, Beč 1896. 


Baš ti strašni udarci, koji su stigli Hrvatsko Kraljevstvo te koji 
su nemilo zaprijetili također Kranjskoj i Štajerskoj, potakli su i nad- 
vojvodu Karla i kralja Rudolfa da se požure i da što odlučna učine 
za daljnji opstanak hrvatske krajine. Zaklinjao ih je i biskup Juraj 
Dašković koji je u listopadu boravio u Beču i onda na povratku iz 
Varaždina 5. studenoga pisao kralju Rudolfu pismo, u kojem ima i 
ovo mjesto: »Kad sam jučer u večer stigao u Varaždin, zatekla me je 
novina da su Turci kaštel Mazin u topuskoj opatiji, što sam ga protiv 
Bošnjaka podigao, spalili, te nesretnike koji su ondje obitavali sa svim 
imanjem njihovim odveli. Stoga opet najpokornije molim vaše veličan- 
stvo, kako sam već i prije činio, neka dade na portu turskoga sultana 
pisati tužbu o tolikim navalama koje Bošnjaci protiv mira čine. Inače 
sumnjam da će ti neprijateljski susjedi prestati pustošenjem krajine.« 
Biskup imenuje nadalje neke muževe koje bi kralj mogao izabrati za 
poslanike za Carigrad. Među njima preporučuje i Stjepana Kapitano- 
vića, koji doduše nije pismen, ali je uman, hrabar i rječit, te vješt kako 
mađarskom tako i hrvatskom jeziku. 

Međutim se i nadvojvoda Karlo kojega bijaše kralj Rudolf pismom, 
izdanim u Beču 12. rujna 1577 zamolio da već nakon dva mjeseca ili 
barem 1. siječnja 1578. preuzme upravu (administration) hrvatsko-sla- 
vonske krajine (a ne tek 1. ožujka 1578. kako je u svom pismu od 13. 
kolovoza 1577. izjavio), stao ozbiljno pripravljati za svoju buduću tešku 
zadaću. A da bi je lakše mogao izvesti, trebalo mu je izdašne i svestrane 
pomoći od pokornih mu pokrajina, pa je stoga sazvao sabor (ili bolje 
zemaljske odbore) svih svojih pokrajina (Štajerske, Koruške, Kranjske 
i Gorice) za 1. ssiječnja 1578. u grad Bruck na Muri (u 
Grazu bjesnila je tada pošast). Točno u određeno vrijeme našlo se 
na okupu 45 zastupnika rečenih pokrajina. Čini se da je bilo i nekih 
zastupnika iz Hrvatske i Slavonije (Petar od Druškovca) da pomažu 
svojim savjetom. Na saboru se mnogo raspravljalo o vjerskim prili- 
kama, te su protestanti, koji se bijahu u nutarnjo-austrijskim pokra- 
jinama dotad jako raširili, tražili da im se zajamči sloboda vjero- 
ispovijedanja. Pored toga vijećalo se poglavito o krajini. Sam Karlo 
tražio je neka mu zastupnici potanko izlože kako bi se hrvatsko-sla- 
vonska krajina ubuduće imala Praniti, zatim neka ustanove prinose nu- 
tarnjo-austrijskih pokrajina za krajinu, a napokon neka iznesu svoje 
prijedloge o utvrdi i opskrbi krajiških gradova. Vijećanja sabora trajala 
su preko dva mjeseca, te su zastupnici Karlu dopustili gotovo sve što 
je tražio. Već 1. veljače predali su nadvojvodi obranbeni red (Defen- 
sionsordnung) za same nutarnjo-austrijske zemlje, po kojemu bi se ima- 
la sva za oružje dorasla momčad u Štajerskoj, Kranjskoj, Koruškoj i 
Gorici popisati te u oružju vježbati; svaki trideseti momak od popisanih 
imao bi se pozvati u službu, dobro naoružati, te na krajinu otpremiti, 
gdje će po tri mjeseca izmjenice služiti; svaki deseti momak opet od 
popisanih neka se drži u zemlji kao rezerva. Ako nadvojvoda sam pođe 
u rat, mora sve s njime ići; biskupi i prelati moraju poslati po jednoga 
izvježbanoga ratnika. Dne 1. ožujka predali su zastupnici nadvojvodi 
svoj zaključak o stanju vojne snage na hrvatskoj krajini, po kojem 
bi se imalo ondje uzdržavati 1315 haramija, 500 husara, 300 strijelaca 
na konjima i 320 njemačkih vojnika, svega 2435 momaka uz godišnji 
trošak 160.848 forinti. Za slavonsku krajinu određeno bi: 200 arkebuzira 
i 400 husara, 350 njemačkih vojnika i 1750 haramija, svega 2700 mo- 
maka uz godišnju plaću od 152.496 for. Nadvojvoda zahtijevao je na- 
dalje od sviju četiriju pokrajina za uzdržavanje hrvatsko-slavonske 
krajine godišnji prinos od 548.205 forinti i to barem za prvu godinu, 
tako da bi Štajerska dala jednu polovicu, a drugu polovicu ostale tri 
pokrajine. Od te goleme svote upotrebilo bi se osim za vojničke plaće 
(312.354 forinta) još 135.400 for. za građevine, 50.000 for. za artiljeriju, 
25.000 for. za provijant i 25.451 for. za ratno vijeće. Zastupnici bijahu 
naime zaključili da nadvojvoda ustroji u Grazu zasebno ratno vijeće za 
hrvatsko-slavonsku krajinu; u to bi vijeće birala Štajerska tri člana, a 
Koruška i Kranjska po dva. 

Osobito su se zastupnici brinuli za utvrde krajiške i njihovu opskr- 
bu. Tako su zaključili da se s već pripravljenim novcem podigne jedna 
nova velika tvrđava na hrvatskoj krajini, a opstojeće već da se 

poprave. Za to bi određena svota od 420.000 for. Neka se zatim pozove 
zagrebački kaptol da nadvojvodi preda grad Sisak. Nadalje neka se 
utvrdi Hrastovica, a za 8000 for. neka se sagradi nova stražarnica izme- 
đu Siska i Hrastovice. Za gradove uz Glinu dopušten bi trošak od 20.000, 
za Bihać 20.000, za gradove između Bihaća i Senja 5000, za Slunj 5000 
for. Budući da je Hrastovica znamenito mjesto, treba u nju smjestiti 
osobito vješta i hrabra kapitana. U Bihaću treba urediti oružanu i ba- 
rutanu; suviše treba načiniti most od lađa te ga od Krškoga u Kranj- 
skoj dopremiti u Sisak. Hranu treba dobavljati iz Metlike, Črnomlja i 
Graca na Kupi, te je voziti u Ogulin, gdje će se urediti krušne peći, 
u kojima će se peći kruh za Bihać, Slunj, Modruše, Jesenicu, Dabar, 
Mutnik i Tržac. Izdali su još nacrt napuika za ratno vijeće kao i za 
ratnoga blagajnika. Kod namještanja viših časnika za krajinu valja se 
najprije obazirati na sposobne ljude iz nutarnjo-austrijskih zemalja, 
Zastupnici nadali su se zastalno da će se hrvatsko-slavonska krajina kad 
se tako uredi, moći sigurno obraniti, a narod hrvatski, koji se na sve 
strane selio, da će se u svoju staru postojbinu vratiti. 

Nadvojvoda Karlo bio je osobito zadovoljan zaključcima sabora u 
Brucku te je većinu njih prihvatio a neke preinačio. Još za vrijeme sa- 
borovanja riješio je on dosadanjega vrhovnog kapitana hrvatske krajine 
Ivana Auersperga službe i 8. siječnja 1578. mjesto njega imenovao 
Ivana Ferenbergera. Vramec zabilježio je tu promjenu na kra- 
ju svoje kronike ovim riječima: »1578. Gospodin Ivan Auersperg ostavi 
generalsku kapitaniju hrvatske i dalmatinske pokraine, to isto leto. 
Gospodin Ivan Ferenberger od Karola hercega bć postavljen general 
na hrvatskoj i dalmatinskoj krajine«« Novi general hrvatske krajine 
Ferenberger von Auer bio je rodom iz Tirola, a sin ubogih i priprostih 
roditelja. U 19. godini stupio je u vojničku službu i 1540. pod Budimom 
pao u tursko ropstvo. Iskupivši se nakon četiri mjeseca, vojevao je za 
cara Karla V u Italiji, gdje se osobito proslavio, za što mu je car god. 
1545. podijelio plemstvo. Godine 1566. vojevao je u Ugarskoj, a poslije 
ga je (oko 1574) car Maksimilijan imenovao senjskim kapitanom. Tu 
je zadavao straha Turcima i Mlecima. Budući da su ga Mleci kod cara 
oklevetali, prešao je u službu k nadvojvodi Karlu, gdje je bio kapitan 
dvorske straže i zapovjednik jednog dijela štajerske zemaljske vojske. 
Sada ga je napokon, starca od 67 godina, zapala teška zadaća da uz 
vrlo zaslužnoga generala slavonske krajine Vida Haleka bude najjača 
potpora svom gospodaru pri uređenju krajiške obrane. Kralj je Ru- 
dolf malo zatim pismom, izdanim u Beču 25. veljače 1578, konačno 
svome stricu Karlu povjerio vrhovnu upravu 
hrvatsko-slavonske krajine, te mu je podjedno u istom 
pismu izdao opsežan naputak ili instrukciju. U rečenom pismu očituje 
kralj Rudolf kako je obilato zaokupljen poslovima Njemačkoga Car- 
stva i drugih svojih zemalja i kako se ne može baviti poslovima kra- 
jine, koja je od njegove stolice suviše udaljena, pa je stoga odlučio 
povjeriti sve krajiške poslove dvjema uglednim i vrsnim glavama, i 
to tako da jedna upravlja poslovima krajine od Drave do Jadranskoga 
mora u Hrvatskoj i Slavoniji, a druga od Drave do Erdelja u Ugarskoj. 

Upravu (administration) hrvatsko-slavonske krajine preuzeo je najlju- 
beznije stric nadvojvoda Karlo, dokle bude kralju poćudno a njemu 
moguće i snošljivo (alls lang unnss wohlgefiihlig und seiner Lieb er- 
schwinglich und ertriiglich seyn wirdet), a ugarsku krajinu povjerio je 
kralj svomu bratu Ernestu. U daljnjem naputku moli kralj nadvojvo- 
du Karla da radi sporazumno i složno s Ernestom i da se uzajamno 
pomažu u potrebi. Zatim nabraja prava i dužnosti Karlove kao vrhov- 
noga zapovjednika hrvatsko-slavonske krajine. Najprije mu je ozbiljno 
nastojati da se održi mir s turskim sultanom, pa zato ne smije dopustiti 
da krajiške čete udaraju na turske oblasti. Jedino smiju Turke, kad u 
kršćanske krajeve provale, odbijati, progoniti i plijen im otimati. Nad- 
vojvoda nadalje ne smije se upustiti u otvoren obrambeni rat ili 
navale bez privole kraljeve. Karlo može nadalje imenovati generale, 
kapitane i druge časnike za krajinu, ali mora o tom prije kralja oba- 
vijestiti. Radi Takše obrane krajine dopušta se nadvojvodi da sastavi 
zasebno ratno vijeće. Za uzdržavanje i obranu kako nutarnjo-austrij- 
skih zemalja tako i krajine prepušta kralj nadvojvodi sve prihode i daće 
njegovih zemalja, pače mu obećaje i prinos od njemačke države. No 
najzamašnija je odredba po kojoj imaju »također i ban Sla- 
vonije i Hrvatske sa svim svojim podređenim 
četama, kao i staleži tih zemalja, pa i pučki 
ustanak Hrvatske i Slavonije, koliko se vojnič- 
kih poslova tiče, biti u ime kraljevo upućeni 
na nadvojvodu dok će u drugim (stvarima) na 
Rudolfa kao na ugarskoga kralja čekati i gleda- 
ti« (also solle auch der Baan in Windischland und Croaten mit allen 
scinem untergebenen kriegvolkh, item die stinde derselben lannde, gleich- 
falls des Windischen und Croatischen landes aufboth, soviill das kriegs- 
weesen _antrifft, in unsern nahmen an sein Lieb gewisen seyn, sonst 
aber in andern auf unss, alss khonig in Hungarn, wartten und sehen). 
Prema toj ovlasti izdao je nadvojvoda Karlo već 11. ožujka 1578. napu- 
tak za svoje dvorsko Ratno vijeće u Grazu, dok je nešto malo prije (1. 
ožujka) dao u hrvatskom jeziku sastaviti »službeni zakon« za pješake 
(haramije) i konjanike (husare) koji služe na hrvatskoj i slavonskoj 
krajini. 

Prve polovice siječnja 1578. riješeno bi napokon i bansko pitanje 
tako da je kralj Rudolf imenovao banom Krstu Ungnada, s 
kojim se preko dvije godine o tom dogovaralo. Dne 25. siječnja traži 
Ungnad komesare, koji će ga na saboru uvesti u bansku čast. Instala- 
cioni sabor sastao se u gradu Zagrebu 5. veljače 1578, čast kraljevskih 
komesara vršili su biskup Juraj Drašković i štajerski plemić Krsto od 
Kunšperga. Kako saborski zapisnik kaže, staleži su jednodušno (pari 
voto) primili novoga bana, našto je on pred rečenim komesarima i sta- 
ležima po hvaljenom starom običaju kraljevstva svečano položio uobi- 
čajenu prisegu (qui dominus banus coram praescriptis dominis commis- 
sariis statibusque et ordinibus regni veterana laudabili consuetudine 
solemniter solitum praestitit iuwramentum). Ako je vjerovati zapisniku, 
to su se staleži posebice zahvalili kralju što im je na njihove vrlo 

brojne prošnje i zapomaganje (ad plurimas supplicaciones et interces- 
siones) već »dugo žuđenoga« (iam diu desideratissimum) Ungnada ime- 
novao za bana. 

Sabor je dva dana ostao na okupu. Novi ban imenovao je svojim 
banovcem Stjepana Gregorijanca, podijelivši mu podjedno 
čast župana zagrebačkoga i rgevačkoga I taj je položio prisegu pred 
saborom, našto mu ban i staleži prepustiše da po starom običaju (more 
alias consueto) između uglednijih plemića izabere podžupane rečenih 
županija, koji će prisegu položiti pred zagrebačkim kaptolom. Poslije 
toga biše stvoreni neki zamašni zaključci. Po zahtjevu (ad postulacio- 
nem) nadvojvode Karla biše određeni radnici za utvrđivanje Kopriv- 


lengeri vin tu 





IVAN FERENBERGER 


prvi vrhovni kapitan hrvatske krajine, koji je stolovao u Karlovcu (1578—1579). Iz djela »Annales 
Ferdinandei« koje je sastavio Fr. Chr. Khevenhiller (+ 1650). 


nice i prijelaza kod Đelekovca, zatim bi dopuštena stanovita količina 
žita za krajinu. Još bi određeno da se za obranu Kupe i prekokupskih 
strana podigne na oružje jedna petina svih kmetova i plemića jedno- 
selaca i da se pošalju stražiti kod prijelaza preko te rijeke. Nadalje bi 
odlučeno da se banovu pozivu na opći ustanak mora svatko odazvati 

te se pridružiti banskomu banderiju; osim toga neka se umoli kralj 
da ban s četama kraljevstva (regnicolis) ne mora ratovati izvan domo- 
vine. Osobito je pak znamenit zaključak da podžupani moraju poraditi 
da se sva imanja i posjedovanja, nepravedno ili silom oteta za smutnja 
poslije boja na Mohačkom polju, moraju vratiti prijašnjim zakonitim 
gospodarima ili njihovim zakonitim baštinicima. Staleži smatrali su sve 
te zaključke tako zamašnima te su odlučili da ih za ugarski sabor iza- 
brani poklisari Petar Herešinec i Ivan Petričević ponesu sa sobom u 
Požun, gdje će ih kralj Rudolf potvrditi. Kralj je to 9. travnja zaista 
i učinio. 

Novi ban Krsto Ungnad nije bio hrvatskomu narodu nepoznata 
ličnost. Otac mu Ivan služio je mnogo godina kao vrhovni kapitan 
hrvatsko-slavonske krajine (do 1556), a poslije se sve do smrti svoje 
bavio štampanjem i širenjem hrvatskih protestantskih knjiga. Po ocu 
svomu baštinio je Krsto grad Varaždin i čast župana Varaždisnke žu- 
panije. Osim toga pripadao mu je i grad Samobor. Više godina prije 
svoga banovanja obnašao je čast vrhovnoga kapitana u Egru. Postavši 
banom pisao se »Krsto Ungnad, barun od Sonecka, župan Varaždinske 
županije, savjetnik njegova carskog i kraljevskog veličanstva, kao i 
Kraljevina Dalmacije, Hrvatske i Slavonije ban« (liber baro in Sonnegh 
... nec non regnorum Dalmatiae, Croatiae et Sclavoniae banus). Premda 
je, kako saborski zapisnik kaže, bio jednodušno primljen za bana, ipak 
je poslije imao mnogo protivnika i borba.* Čini se da je smutnjama 
prvi povod dao banovac Stjepan Gregorijanec, koji je, 8. veljače 1578, 
treći dan nakon banova uvoda počinio veliko nasilje. Rečenoga dana 
vraćao se Gregorijanec oko deset sati u noći iz donjega grada Zagreba 
u kraljevski slobodni grad Gradec. Došav pred »Kamena vrata« sa svo- 
jim slugom tražio je da ga puste u grad. Građanin i zlatar Petar Kru- 
pić, u kojega su bili ključi, došao je, otvorio vrata i lijepo banovca 
pozdravio. Ali taj oborio se na njega, sasuo na nj pogrde, ćuškao ga i 
bacio na zemlju. I sluga je banovčev priskočio, ali ga je Gregorijanec 
zaustavio, budući da su na galamu dotrčali potkapitan Bartol Pernarth 
i više kraljevskih vojnika. Gregorijanec se poslije branio da je navalio 
na Krupića, jer ga je odviše dugo pustio po zimi čekati; ali zagrebački 
građani podigoše parnicu protiv banovca. Po kraljevu nalogu preslu- 
šavali su 9. lipnja 1579. kanonik Blaž Đurak i kraljevski povjerenik 
Vladislav Imprić u samostanu zagrebačkih franjevaca pedeset i pet svje- 
doka, koji su nepovoljno po banovca govorili. Bilo je među njima za- 
grebačkih kanonika, krajiških vojnika i turopoljskih plemića. 

Odmah nakon hrvatskoga sabora sastao se ugarski sabor u Po- 
žunu. U kraljevskoj propoziciji od 28. veljače objavio je kralj Rudolf 
među drugim sabranim staležima da je nadvojvodi Ernestu i stricu 


* Suvremeni Vramec zabilježio je o Ungnadu ovo: »1578. Gospodin Krištof Ungnad, 
slobodni gospodin i baro v Soneku, špan i knez varošdinske i zagorske megje, večnik 
i tonačnik cesarove svetlosti, dalmatinskim, horvatskim i slovenskim banom, Bogu 
svamogočemu na diku (i) hvalu, posta.« 

svom nadvojvodi Karlu povjerio upravu krajina, prvomu u Ugarskoj, 
a drugomu u Hrvatskoj i Slavoniji, i to kao svojim zamjenicima u rat- 
nim poslovima (tamquam in rebus bellicis vicegerentes) i vrhovnim voj- 
vodama vojske (ac supremi exercitus duces). Podjedno je staleže po- 
zvao da to prime na znanje i da se odsad Ugarska u svim vojničkim po- 
slovima pokorava nadvojvodi Ernestu, a staleži i žitelji Kraljevina Hrvat- 
ske i Slavonije nadvojvodi Karlu. U svim ostalim poslovima, osobito što 
se tiče uprave i sudova, ostat će oba kraljevstva pokorna samomu kra- 
lju i onima kojima kralj brigu oko toga povjeri. Ugarskih i hrvatskih 
staleža dojmila se kraljevska poruka vrlo nepovoljno. U svom odgovoru 
od 13. ožujka ističu oni da su se oni za izbivanja kraljeva i do- 
sad pokoravali prejasnim nadvojvodama, pa će to i sada činiti; ali 
se ne mogu nipošto skloniti na to da bi se i u nazočnosti kraljevoj 
ovim nadvojvodama, koji još nisu ni po kojemu pravu njima obvezani 
ni krunjeni a ni od njih pozvani, utjecali i kakvu odredbu o tom činili. 
Čini se da će se tim ubuduće kraljevstvo i kraljevska vlast razdijeliti, 
jer će se zakoniti gospodar i kralj njihov zbog neke neuobičajene novo- 
tarije, osobito u onim stvarima koje se tiču opće obrane, mimoilaziti 
te od drugoga zavisiti. Osobito ne može se to bez opće 
smutnje provesti u Slavoniji, gdje je zadaća ba- 
na ne samo da vrši pravdu i opravlja sudstvo 
nego također da se brine za ratne poslove i za 
krajinu (Neque ea res in Sclavonia praesertim, sine omnium rerum 
perturbatione introduci posset, in qua bani est officium, non solum 
iustitiam et iudiciorum administrationem, sed etiam res bellicas et 
curam confiniorum genere). Stoga mole kralja da se te novotarije okani 
i da sam sve poslove vodi; ako bi pak izbivao, neka ostavi kojega od 
nadjvovoda za svoga zamjenika, paće se njemu staleži za potrebe obra- 
ćati, ali tako da uvijek samo kralja priznavaju. Zanimljivo je kako kralj 
u svojoj replici od 20. ožujka stanovište staleža pobija. Staleži nisu ga 
dobro razumjeli, pa će stvar bolje objasniti. Ne radi se o kakvoj diobi 
(divisionem) onih kraljevstva i pokrajina ni o osnutku nove vlade 
(novum gubernium) nego samo o što boljoj providbi krajina. Ta staleži 
jamačno znaju da su hrvatska i slavonska krajina prije imale vrhovne 

apitane, a poslije da je ta služba razdijeljena i povjerena dvama za- 
mjenicima vrhovnog kapitana. No budući da su se na taj način svi po- 
slovi morali kralju tako dugim putem opremati da su često ostali i za- 
nemareni, to je kralj nadvojvodu jedva sklonio da je na sebe preuzeo 
ratne poslove u onim krajevima, jer je ne samo njima bliži te im može 
lakše iz svojih pokrajina pomoć podavati, nego također namiruje veći 
dio ratnih troškova koji se ulažu u krajinu Hrvatske i Slavonije. S 
jednakog razloga povjereno je isto nadvojvodi Ernestu u Ugarskoj. 
On tu nije za drugo nego da bude vrhovni vojvoda kraljeve vojske 
i kraljev zamjenik (vicesgerens) u vojničkim poslovima, budući da 
sam kralj ne može sve nebrojene zadaće svoje izvršivati. Uza sve to 
ostaje kralj vrhovni gospodar, te rečene nadvojvode ne će moći ništa 
zamašnoga (nihil arduum) činiti bez znanja i privole njegova veličan- 
stva. Od toga utanačenja ne će biti nikakvih posljedica (praeiudicii) 

ni za Ugarsku ni za Kraljevine Hrvatsku i Slavoniju. Jer ako je kralj 
onu upravu (ratnih posala) mogao povjeravati dvjema osobama kudi- 
kamo nižega staleža, koji bi bio razlog da je sada ne bi smio prepustiti 
tako odličnim principima, koji su mu najbliži rođaci? 

U duplici od 25. ožujka prihvatili su staleži nadvojvode Karla i 
Ernesta za zamjenike kraljeve u vojničkim poslovima i za upravu kra- 
jina, ali samo za onaj slučaj kad bi kralj dulje izbivao. Ako je kralj 
pak u državi, neka on sam vlada i upravlja svima stvarima Ugarske. 
Suviše mole da bi nadvojvoda Ernest za odsutnosti kraljeve prebivao 
u Ugarskoj te da bi na svome dvoru držao sinove ugarskih velikaša i 
plemića, i da se njima služi, pa da bi oni tako odgojeni mogli, kad 
odrastu, pomogati njihovim veličanstvima i domovini. Nakon toga izmje- 
njivali se spisi između kralja i staleža još nekoliko puta i tek u seks- 
duplici staleža od 4. travnja prihvatili su oni ovaj zaključak: »Prejasne 
principe Karla i Ernesta nadvojvode, onoga u Slavoniji, a ovoga u 
Ugarskoj, kako za nazočnosti tako za odsutnosti carskoga veličanstva u 
stvarima ratnima za generalne zamjenike njegova carskog veličanstva 
staleži i redovi primaju. Moleći da se u tim ugarskim stvarima, makar 
bile i ratne, uzimaju u vijeće također i Ugri. A _prejasni nad- 
vojvoda Karlo neka podržaje s banom Hrvatske 
i Šlavonije takav sporazum, da ne uslijedi što 
nepodobno ili protivno slobodi kraljevstva« (Et 
serenissimus archidux Carolus eam bano Croatiae et Sclavoniae inteli- 
gentiam habere velit, ne quid sequatur inconveniens, aut libertati regni 
contrarium). Ovaj zaključak primljen i uvršten bi uz neku stilističnu 
promjenu* kao 15. članak među ostale saborske artikule (ima ih svega 
27), te bi onda zajedno s njima 13. travnja u Požunu od kralja Rudolfa 
potvrđen. 

Na saboru dopuštena bi kralju i ratna daća za dvije godine, i to 
po dva forinta godišnje. No zato su staleži iznijeli opet svoje stare 
tužbe i tegobe o uplitanju tuđih oblasti i vijećnika u ugarske poslove 
kao i o nasiljima slabo plaćenih vojnika i njihovih kapitana. Još su se 
tužili što su se kruni pripala imanja podjeljivala strancima a ne za- 
služnim domaćim velikašima i plemićima. Zajedno s nazočnim papin- 
skim legatom Ivanom Delfinom zahtijevali su staleži također da se po- 
puni nadbiskupija ostrogonska i druge ispražnjene biskupije, a osobito 
đurska, koja je smrću kancelara Ivana Listha ostala bez glavara. Dne 
13. travnja 1578. javlja Delfino papi da će kralj Rudolf danas imenovati 
zagrebačkoga biskupa (i kaločkoga nadbiskupa) Jurja Draškovića ostro- 
gonskim nadbiskupom, a valjda i kancelarom ugarskim. I zaista je 
Rudolf već prije toga dana podijelio Draškoviću ispražnjenu biskupiju 
u Đuru i imenovao ga svojim ugarskim kancelarom. Zagrebačkim pak 
biskupom imenovao je 12. travnja dotadanjega pečujskog biskupa 
Ivana Kranjčića od Moslavine (Joannes Monozlou). Dne 19. travnja 


* Mjesto »habere velit« nešto oštrije »habeat«. 

javlja papi njegov legat Delfino da se kralj Rudolf u ponedjeljak 14. 
travnja vratio iz Požuna u Beč. Šest dana zatim ispričavao je legat 
kralja što nije popunio ostrogonske nadbiskupije. Da ju je podijelio 
Draškoviću, ne bi ga mogao imenovati kancelarom, jer taj mora vazda 
biti s kraljevskim dvorom. I tako je zaslužni biskup i nekadanji ban 
Drašković ostavio svoju domovinu. Već 5. lipnja 1578. piše on kralju iz 
Sombotelja kako se jučer vratio iz Slavonije, gdje je s velikim pote- 
škoćama obavio sve duhovne i svjetovne poslove koji ga bijahu zapali. 
Moli kralja za dopust od dvije sedmice da svoje stvari uredi, pa će 
onda poći na kraljevski dvor. Ali još 27. srpnja jadikuje u Sombotelju 
da ga je spopala ljuta podagra (paroxysmus podagricu:) i obećava da 
će, čim ozdravi, pohitati na kraljevski dvor u Prag. 

Preuzevši nadvojvoda Karlo konačno obranu hrvatsko-slavonske 
krajine bijaše u prvi mah odlučio poduzeti dvije stvari: pokrenuti 
vojnu na bosanske Turke da ih zastraši te im preotme gradove na hrvat- 
skoj krajini koje bijahu prošle godine osvojili, a u isti mah da utemelji 
veliku i jaku tvrđavu na zgodnome mjestu u hrvatskoj krajini da bude 
branikom njezinim i da zaustavlja daljnje osvajanje tursko. Radi jed- 
noga i drugoga trebalo mu je sporazuma sa staležima Hrvatske i Sla- 
vonije. Već 8. aprila 1578. pisao je u to ime pismo iz Graza kapitanu 
i kraljevskomu savjetniku dioumi Kegleviću da na idućem saboru za- 
govara što je Karlo u zasebnoj poslanici staležima Kraljevine Slavo- 
nije predložio i zahtijevao »za spas i sigurnost sviju njih.« Sabor 
Hrvatske i Slavonije sastao se, međutim, tek 15. srpnja, te je na njemu 
slavonski general Vid Halek predložio propozicije nadvojvode Karla. 
Tako je nadvojvoda javio da je do 10. kolovoza odlučio podići vrlo 
jaku vojsku konjanika i pješaka, pa je staleže pozvao da se i oni pri- 
druže toj vojsci, a uz to da se pobrinu za potrebnu hranu čitavoj vojsci. 
Staleži na to odlučiše da se svi zajedno prema dotadanjim odredbama 
moraju podići s dobro opskrbljenim svojim četama te do 6. kolo- 
voza skupiti u taboru bana Krste Ungnada u 
Turopolju (ad campum Thuropolya et possessionem Odra Szent 
Gyčrgy). al podjedno ističu na osnovi 15. člana prošlog ugarskog 
sabora »da prejasni nadvojvoda mora s gospodinom banom Hrvatske i 
Slavonije takav sporazum gojiti da se ne dogodi što nepodobna i slo- 
bodi kraljevstva protivno« pa onda dodaju »da se gospodin 
naš ban ne će nikako podvrći drugomu kojemu 
kapitanu protiv ugleda banskoga i naše vjekovne 
slobode.« Staleži nadalje izdaju shodne odredbe glede opskrbe 
vojske, glede radova za utvrđivanje Koprivnice i Ivanića, podizanja 
ograda šumskih oko Koprivnice, Topolovca, Cirkvene, Gradca i Kri- 
ževaca, pače određuju i kola za prevoženje topova, baruta, topovskih 
zrna iz Varaždina i Zagreba na bojno polje. Uopće staleži oduševljeno 
pristaju na sve žrtve što ih nadvojvoda traži za svoje ratno poduzeće, 
ali čine to samo za sada (pro praesenti) te se ograđuju protiv toga 
da bi to napokon u običaj prešlo (ne tandem in usum deveniat), jer 
je ta Kraljevina Slavonija bila vazda slobodna 

te podložna jedino ugledu ugarskih kraljeva« (cum 
regnum hoc Sclavoniae semper fuerit liberum, subiacens solummodo 
authoritati divorum regum Hungariae). 

Bilo je zaista i krajnje vrijeme da se nešto protiv bosanskih Tu- 
raka poduzme, jer su oni već prijetili ostacima Bihaćke kapitanije. 
Kako je ta kapitanija padom tolikih gradova bila posve odijeljena od 
ostale Hrvatske, bilo ju je teško opskrbljivati hranom i zairom. General 
hrvatske krajine Ivan Ferenberger mogao je samo uz jaku četu unositi 
svaki drugi ili treći mjesec hranu u Bihać. K tomu su se Turci nepre- 
stano zalijetali u ostatke hrvatske zemlje. Tako su na očetku travnja 
osvojili Drežnik i spalili Dubovac; u isto je vrijeme do 2000 Turaka 
haralo kod Koprivnice. Iz Hrvatske udarali su Turci i u Kranjsku, 
gdje su podsjedali Metliku od 28. ožujka kroz pet dana i noći dok je 
nisu osvojili, mnogo naroda poubijali i do 900 sužnjeva sa sobom oveli. 
Ali na povratku biše 12. travnja od slovenskih i hrvatskih seljaka do- 
čekani i nemilo razbijeni i raspršeni. Malo zatim spremao se Feren- 
berger da unese hranu u Bihać. Sluteći to bosanski Turci provališe preko 
Hrvatske u Kranjsku, zauzeše prevarom trgovište Kostel, pa se puni 
plijena stadoše kući vraćati. Bilo ih je do 5000 momaka. Ali kod Dre- 
žnika sukobiše se 22. svibnja s Ferenbergerom, koji ih je u bijeg 
natjerao te ih preko 900 poubijao i pohvatao. 

Baš te pobjede junačkoga Ferenbergera bile su kao preteče velike 
vojne, za koju je nadvojvoda Karlo imenovao vrhovnim vojvodom koru- 
škog zemaljskog kapitana Jurja Khevenhillera. Jezgru voj- 
ske sačinjavale su čete iz Koruške, Kranjske, Gorice i Istre, po prilici 
7000 momaka sa 18 novih velikih topova. I ban Ungnad skupio je oko 
sebe 4000 do 5000 pješaka i konjanika. Sva ta vojska pošla je iz Dre- 
žnika i Slunja prema Bihaću. S prednjom četom bio je Ferenberger 
još prije udario na jug, te je već 1. kolovoza zauzeo gradove Cazin i 
Ostrožac. Glavna vojska, međutim, teže je prolazila, jer joj je trebalo 
iz kroz posve puste krajeve, protiskivati se uskim klancima i penjati 
se na kamena brda. Još teže bilo je prevoziti topove i hranu na kolima. 
Ferhat-beg opet nije se upuštao u velik boj, već je neprestano bijući 
se uzmicao. U jednom takvom okršaju kod Ostrožca pao je mladi hrvat- 
ski plemić Emerik Bradač na očigled bana Ungnada. Međutim, od slabe 
hrane, velikog napora i griže stala je vojska Khevenhillerova, koja je 
isprva brojila preko 10.000 momaka, pogibati, dok je Ferhat-beg uzmi- 
čući jačao i množio svoje čete. I tako je Khevenhiller, jedva što je 21. 
kolovoza Ferhat-begu navijestio borbu, već 4. rujna morao misliti na 
uzmak, Ferhat-beg išao je sa 24.000 momaka za njim uzastopce, te je 
redom opet osvajao izgubljene gradove. Već 27. rujna stajao je Ferhat- 
-beg kod Cazina, u kojem je zaostala mala posada od 50 haramija, 30 
njemačkih vojnika i 4 konjanika pod porkulabom Arbanasom. Posada 
mogla se održati tek nekoliko dana, našto je Cazin opet 1. listopada 
došao u tursku vlast. Sad je Ferhat-beg oborio na Ostrožac, koji je 
junački branio kapitan Bogdanić. Ali i taj morao se predati već 3. listo- 
pada. Dne 5. listopada bijaše Khevenhiller sa bolesnom i izmorenom voj- 
skom svojom od 4000 ljudi uzmakuo sve do Hojšić-kaštela (na Mrežnici) 

nedaleko od kranjske međe pa je odanle javljao o svojoj nedaći. Ispri- 
čavao se da ima u Ferhat-bega 30.000, pače 40.000 vojnika, dakle deset 
uta više nego što broji njegova rđava i kukavna vojska. Javlja još 

ko Ferhat-beg napreduje i kako je pripravan udariti na sam Bihać. 


Mnogo sretniji nego s turskom vojnom bio je nadvojvoda Karlo 
pri osnutku i gradnji velike i jake tvrđave na hrvatskoj krajini. Po- 
trebu takve tvrđave bijaše još 1555. iznio tadanji vrhovni kapitan Ivan 
Ungnad, a god. 1575. mislio je nadvojvoda Karlo za takvu tvrđavu 
preudesiti rad Steničnjak. Na saboru u Brucku predlagali su hrvatski 
odaslanici da se za takvu tvrđu uzme kaštel Kneja kod Perne; ali Karlo 
smjerao je već tada podići posve novu utvrdu na zgodnijem mjestu 
blizu sutoka Korane i Kupe, a u kotaru grada Dubovca, koji je tada 
pripadao braći Jurju i Nikoli Zrinskomu. No ipak nije se mogao ko- 
načno odlučiti, pa je stoga 20. kolovoza 1578. vrhovnomu vojvodi za rat 
s bosanskim Turcima Jurju Khevenhilleru u zasebnom naputku povjerio 
neka istraži gdje bi se mogla u Hrvatskoj podići stolica za stalno pre- 
bivanje hrvatskoga generala (wo auch und an welihem orth dem obri- 
sten leutenant zu seiner stiitten residenz ein wohnung zuezurichten... 
wire). Tek u prvoj četvrti god. 1579. pitalo se kneza Jurja Zrinskoga 
da li bi on ustupio nadvojvodi ispod grada Dubovca, »ondje gdje se 
Kupa s Mrežnicom sastaje«, jedno mjesto da se ondje podigne stolica 
za vrhovnoga zapovjednika u Hrvatskoj. Zrinski se izjavio pripravnim 
da to učini uz stanovitu odštetu. Bilo je to mjeseca ožujka 1579. U 
travnju javljao je pače kranjski velikaš Cobenzl kako je knez Zrinski 
pripravan ustupiti i sam Dubovac uz primjerenu plaću, pa bi odlučeno 
da se knezu u posebnom pismu zahvala izreče. U svibnju davao je u 
tom pogledu knez Zrinski i naputke Jurju Zebiću, svome upravitelju 
u gradu Dubovcu. Malo zatim, 3. svibnja 1579, sastao se po nalogu 
bana Krste Ungnada u Zagrebu sabor Kraljevina Hrvatske i Slavonije. 
Na taj sabor došli su također poklisari nadvojvode Karla, po imenu 
Jakov Sekelj od Ormuža i optujski kapitan Juraj Watzler s vjerovnim 
pismom nadvojvode Karla, izdanim u Grazu 22. travnja, u kojem je 
iznio sve svoje ije i zahtjeve u pogledu krajine. Među ostalim pri- 
opeia je Karlo staležima kako je »neku novu utvrdu uz rijeku Kupu 
oko Dubovca u hrvatskim stranama za stolicu generalnomu kapitanu 
i drugim vojnicima podići i sagraditi odlučio«; nadalje »kako je i 
utvrdu u Koprivnici dogotoviti naumio«, pa je pozvao staleže da se o 
tom očituju te mu što prije svoj odgovor priopće (quod sua serenitas 
quoddam novum fortalicium in decursu fluvii Colapis, circa Dobowez, 
ad partes Croatiae, pro residentia generalis capitaneatus illarum partium 
Croatiae domini locumtenentis et aliorum militum erigere et extruere 
decreverit). Staleži nisu bili pvjereni da je mjesto za novu tvrđavu 
zgodno izabrano, pače su izjavili »kako sigurno stoji da nova tvrđa 
kod Dubovca ne će gotovo ni za kakvu obranu služiti donjim pre- 
kokupskim stranama Hrvatske (quod fortalitium novum circa 
Dobowcz his inferioribus partibus regni ciscolapinis ad nullam fere de- 
fensionem futurum esse dinoscitur). Oni upozoruju nadvojvodu neka 
radije utvrdu kod Bresta na Kupi, koju su nedavno staleži sami podigli 

za obranu, još bolje utvrdi i posadu od svojih vojnika u nju smjesti, 
upozoruju ga jednako na grad Topusko kojemu manjka samo krov, ali 
bi inače bio za die generala kao i za obranu ostataka kraljevstva 
osobito zgodan, kako su ga staleži već iz prošloga sabora svoga izvi- 
jestili. Napokon ga sada opet upozoruju da bi kudikamo bilo podesnije 
za obranu ostataka kraljevstva kad bi se nova utvrda podigla u Kneji 
u kotaru grada Steničnjaka nego li u okolišu Dubovca. No budući da je 
njegova prejasnost već tvrdo (firmiter) odlučila da se podigne tvrđa 
kod Dubovca, staleži određuju radnike i kola koliko samo mogu. Bes- 
platne radnike moraju davati: grad Ozalj kneza Zrinskoga, Jastrebar- 
sko grofova Erdeda, Petrovina kaptola zagrebačkoga, Slavetić plemića 
Oršića, kaštel Turanj plemića Kermčića i Bukovačkih, i to po šest rad- 
nika i troja kola od svakoga dimnjaka. Ban ili banovac će se pobrinuti 
da ti radnici smjesta dođu na posao. Uz to će se u svim slobodnim 
kraljevskim gradovima oglasiti na nedjeljnim sajmovima da je svakomu 
kmetu ma kojega vlastelina slobodno poći za nadnicu raditi bud rukom 
bud kolima pri gradnji te tvrđave. Budući da će nadalje nova tvrđa 
braniti poglavito prekokupske strane, koje su dosad bile oproštene od 
svih daća, ima ban poslati posebna čovjeka koji će popisati sva imanja 
prekokupskih velikaša i plemića, pa će oni morati od svakoga dimnjaka 
dati po šest radnika i četvera kola. 

Samom gradnjom nove tvrđave započeto bi na blagdan sve- 
te Margarete 13. srpnja 1579. Temelj bi položen na 900 glava 
onih Turaka koji bijahu prošle godine iz, nuli pod Dubovcem. Tvrđa 
prozvana bi po svome utemeljitelju Karlovac (njemački Karlstadt, 
latinski Carolostadium). Već 2. rujna javlja nadvojvoda Karlo iz Graza 
svome sinovcu i kralju Rudolfu da je pet bastiona s kortinama od drva 
i zemlje podignuto preko dva hvata i djelomice tri hvata visoko; jedino 
šesti bastion, kod kojeg su slavonski staleži polagano radili i prije reda 
odstupili, dopro je tek do jedan i pol hvata visine. Uza sve to nada se 
Karlo da će gradski zidovi do svršetka mjeseca biti ne samo gotovi 
nego i za obranu uređeni. Podjedno moli ponovo kralja da namiri 
kneza Zrinskoga za ustupljeno zemljište. Sam grad Dubovac kupio je 
nadvojvoda od Jurja Zrinskoga tek 7. ožujka 1582. I tom prigodom 
izrijekom bi istaknuto da prodano zemljište ostaje vazda dio kraljevine 
Hrvatske i pod kraljevskom vlasti kralja Rudolfa. Već 4. listopada 1579. 
boravio je general hrvatske krajine Ivan Ferenberger u Karlovcu i 
odanle javljao o turskim kretnjama. Ali prvih dana studenoga riješen 
bi na opetovane molbe dosadanje službe, te se preselio u Beč, gdje je 
umro god. 1584. Mjesto njega postade generalom hrvatske krajine 
Vajkard Auersperg, mlađi brat nesretnoga Herberta. Njemu 
bi u dekretu od 6. studenoga 1579. izrijekom naloženo da stalno prebiva 
u novoj tvrđi Karlovcu i da u nju smjesti što više vojske. 

Kad je Ferenberger prvi put 23. srpnja 1579. iz tabora kod Dubovca 
molio nadvojvodu Karla da ga riješi dalje službe, istaknuo je osobito 
da on za svoga upravljanja nije izgubio nijednoga grada, pače ni pedlja 
zemlje. I zaista se kroz čitavu godinu 1579. ne bilježi nijedna turska 

navala na hrvatsku krajinu, jer je Ferenberger s jakom vojskom od 
2000 ljudi i svojom ratnom vještinom štitio podizanje i gradnju Kar- 
lovca. Tako se te godine spominju tek manja četovanja požeških i pa- 
kračkih begova prema slavonskoj krajini. No zato je u Hrvatskoj i Sla- 
voniji bilo nutarnjih smutnja, za kojih je ban Krsto Ungnad često do- 
lazio u sukob kako s pojedinim velikašima tako i s gradskim opći- 
nama. Već na saboru u Žagrebu 3. svibnja tužili su ban i banovac odsut- 
noga protonotara Emerika Pethewa javno pred svima staležima, našto 
bi zaključeno da se protonotar pozove na idući sabor, koji će biti 9. 
srpnja u Varaždinu, pa da se ondje opravda. O čemu je radilo, nije 
poznato. Kad se na urečeni dan zaista sastao sabor u Varaždinu, došlo 
je do žestoke opreke između velikaša i bana, uz kojega je pristajalo 
svećenstvo, niže plemstvo i neki poklisari gradova. Dvanaest velikaša, 
koji su na saboru bili bud osobno bud zastupani po svojim punomoćni- 
cima, prosvjedovalo je i zahtijevalo da se ukine kraljem tvrđeni zaklju- 
čak uvodnoga saobra hrvatskoga od 5. veljače 1578, po Eojemu bi se sva 
nepravedno i silom oteta imanja imala nakon istrage po županima i pod- 
županima vratiti prijašnjim zakonitim vlasnicima. Otpor dvanaestorice 
velikaša (magnata) i njihovih punomoćnika bijaše tolik i raspra tako 
žestoka da se sabor morao raspustiti. Čini se da je čitav otpor velikaša 
bio naperen više protiv bana nego protiv rečenoga članka. Dne 14. kolo- 
voza, dakle mjesec i par dana nakon sabora, pozivao je nadvojvoda 
Ernest ugarskoga namjesnika Radetiusa i kancelara Drašl ovića neka ga 
savjetuju kome bi se mogla banska čast u Hrvat- 
skoj povjeriti ako se Ungnad ne bi mogao održati 
(im Fall Christoff Vngnad bey dem baanambt in Crabaten nit zu erhal- 
ten, wer an sein stell zu gebrauchen sein mochte). Ungnad, međutim, 
nije taj put odstupio, pače on u isto vrijeme drži banski oktavalni sud 
u Zagrebu, na kojemu bi u parnici Mihajla Sekelja i plemića Ivana 
Zabočkoga s jedne strane, a Mate Keglevića s druge izrečena protiv 
potonjega teška osuda. Dne 7. rujna piše iz Zagreba ban Ungnad prija- 
teljsko pismo Mati Kegleviću te mu javlja da je banski osmični sud 
izrekao protiv njega smrtnu osudu (capitalem sententiam), koja bi se 
prema kraljevu nalogu morala smjesta (statim et de facto) izvršiti. 
Opominje ga zato bratinski da do svršetka sudovanja nešta učini kako 
ne bi banu i drugim prijateljima dao povoda da njega i njegove upro- 
paste. Keglević bio se uto već prije obratio na samoga kralja, koji ga je 
pismom od 11. rujna 1579. iz Praga s obzirom na njegove vjerne službe 
»od onoga poroka ili smrtne osude, koja bi na sudu banskoga stola 
protiv njega izrečena, odriješio i pomilovao«, ali pod uvjetom da se u 
roku od godine dana (intra unius integri anni spatium) sa svojim pro- 
tivnicima Mihajlom Sekeljem i Ivanom od Zaboka nagodi. Uz to je 
kralj banu, banovcu, protonotaru Emeriku Pethewu, viceprotonotaru 
Ivanu Petričeviću i svim prisjednicima banskoga stola zapovjedio da se 
ove njegove odluke vjerno drže. Jamačno prema kraljevu nalogu izdao 
je i ban Ungnad 23. rujna u zagrebačkom Gradecu pismo kojim (sub 
gravisima indignacione domini imperatoris et regis) zapovijeda Mati 

Kegleviću da pusti na slobodu Grgura Kopčića i Martina Lončara Kranj- 
ca, kmetove Ivana Zabočkoga, koje je još od seljačke bune držao u 
tamnici. 

Dok je tako Krsto Ungnad po nalogu kraljevu postupao protiv Ke- 
Bo bio je i sam u ljutoj zavadi kako s općinom na zagrebačkom 

raljevskom Gradecu tako i sa žiteljima trgovišta Samobora. Građani 

trga Samobora sasuli su teške tužbe na bana i njegova providnika Mi- 
hajla Maurovića u gradu Samoboru. Tužili su ga kako je počinj. 
nasilja u njihovim vinogradima i klijetima, zaplijenio njihove privilegije, 
te zasužnjio odlične građane (Krstu Pavlovića, Nikolu Sporara, Ivana 
Padarčića). Uzrok sporu s građanima slobodnoga kraljevskoga Grade- 
ca zagrebačkoga nije poznat; no bit će da je ban radio u prilog svome 
banovcu Stjepanu Gregorijancu, kojega su tužili radi nasilja počinjena 
na zlataru Krupiću kod Kamenih vrata. 

Nutarnje prilike u Kraljevstvu Hrvatskom razabiru se najbolje po 
zaključcima hrvatsko-slavonskoga sabora koji se sastao u Zagrebu 20. 
prosinca 1579. Tu biše najprije izabrani poklisari za ugarski sabor koji 
će se sastati u Požunu 17. siječnja 1580. Prvi put bi tada izabran 
jedan poklisar posebno za zbor prelata, baruna i magnata, i to bivši 

an Gašpar Alapić; za zbor plemića i županijskih poslanika biše odre- 
đeni kanonik i prepošt zagrebački Petar Herešinec, viceprotonotar Ivan 
Petričević i Podžupan varaždinski Gašpar od Druškovca. Sva četiri po- 
klisara imaju sporazumno raditi s banom, koji je njihov pročelnik, te 
dobivaju posebni naputak (instrukciju) što da iznesu pred kralja i 
ugarski sabor. Baš taj naputak vrvi tužbama svake ruke. Najprije se 
okrivljuju stanoviti velikaši i ugledniji plemići u Hrvatskoj i Slavoniji 
što ne dolaze na sabore osobno, već ili posve izbivaju ili šalju 
svoje nuncije s ograničenim punomoćima, pa se onda ne pokoravaju 
saborskim zaključcima. Nadalje se ti velikaši i plemići ne odazivaju 
banskim pozivima da pođu osobno u boj sa svojim podanicima; već 
jedni šalju pod kraljevski banderij tek nekoliko kukavnih konjanika, 
drugi opet borave u stranim pokrajinama izvan kraljevstva, dok treći 
služe za plaću pod vrhovnim kapitanom pokrajine Štajerske, pa se iz- 
pričavaju da se ne mogu pridružiti općemu ustanku kraljevstva. To se 
dogodilo naročito u jeseni prošle godine kad je nadvojvoda Karlo po- 
duzeo veliku vojnu na Turke. Uzrok pak tomu jest što na krajini hrvat- 
sko-slavonskoj ima zapravo tri vrhovna kapitana. Kapitani 
slavonske i hrvatske krajine drže mnoge hrvatske velikaše i plemiće 
kao svoje plaćenike, pa tako treći kapitan, naime ban, ostaje u slučaju 
potrebe bez tih velikaša i plemića. Stoga neka kralj odredi 
da za sve žitelje i posjednike u opsegu ovoga 
kraljevstva bude samo jedan vrhovni kapitan, 
naime ban sadanji i budući, da ostaci ovoga pre- 
tužnog kraljevstva konačno ne propadnu. Sabor 
se nadalje tuži na onih dvanaest velikaša i plemića koji su rastepli 
prošli sabor u Varaždinu, pa moli kralja da ih kazni (cum debita 
poena) i daljnjim smutnjama na put stane. Jednako optužuje one ple- 

miće koji se silom (aperto marte) opiru provođenju osuda banskoga 

županijskih sudova, pa onda traže u kralja jednogodišnju milost (an- 
nualis gratia) da se tobože nagode, a zapravo počinjaju još veća nasilja. 
Osobito se u tom pogledu ističe Mato Keglević sa svojim ortakom Ga- 
šparom Gusarićem, koji jednogodišnju odgodu izrečene nad njim osude 
zlorabljuje, te se osvećuje svojim protivnicima, kao Erdedima, plemi- 
ćima od Zaboka, Mihajlu Sekelju, banovcu Stjepanu Gregorijancu i ple- 
miću Marku Mihanoviću. Staleži mole kralja da protiv takvih smutlji- 
vaca najoštrije postupa, da bude sličnim zločincima na zastrašni primjer 
(ut et aliis similia mala facinora patrantibus in terribile exemplum 
cedat). Ban je još zahtijevao da novi zagrebački biskup Ivan Kranjčić 
Moslavački preuzme u svoje ruke i zaštitu krajiški grad Topusko ili da 
se odreče prihoda rečene opatije za uzdržavanje toga grada. No najjače 
oborili su se staleži na građane slobodnoga i kraljevskoga grada Gradeca 
ili Zagreba. Već u saborskim člancima tuže se kako se građani zagrebač- 
ki s pozivom na neke svoje privilegije otvoreno odupiru banu i banovcu, 
kako su neopravdane tužbe protiv bana iznijeli pred nadvojvodu Erne- 
sta, pače kako su i banovca Gregorijanca Borvali pred kraljevski dvor- 
ski sud radi neznatna slučaja prigodom instalacije bana Ungnada (pro 
quodam exiguo casu, tempore creationis praefati domini bani acciden- 
raliter emergente). Staleži stoga određuju da se građanima zagrebački- 
ma ima uskratiti svako poslovanje i trgovanje po ostaloj zemlji, zatim 
da se u tom gradu nemaju više sastajati sabori ni obdržavati banski 
sud. Poklisari neka izrade u kralja da banu bude dopušteno sazivati 
sabore i osmične sudove unutar kraljevstva ondje gdje bi m se zgodnije 
činilo (ubi domino bano commodius fieri videbitur). Još oštrije oba- 
raju se staleži na građane zagrebačke u predstavci svojoj na kralja od 
22. prosinca 1579. U njoj ističu kako su se građani pomamili za nekakvim 
novim povlasticama (pretensis quibusdam novis eorum praerogativis), 
pa ne priznavaju bana, banovca ni drugih redovnih sudaca za svoje su- 
ce, pače tuže bana kraljevskom veličanstvu, premda je on bio spreman 
i na posljednjem saboru da im pred staležima odgovara, da su se usudili 
iznijeti svoje tegobe. Ako su pak vojnici kraljeva veličanstva, kojima 
ban zapovijeda, kakvo zlo učinili, ban bi bio njih kao i druge vjerne 
žitelje kraljevstva, da su se potužili, zaštitio od nepravde oštećujućih 
ili ih namirio od plaće vojnika. Ali građani omalovažuju prava i običaje 
kraljevstva; stoga mole kralja da se sabori i banski sud ne obdržavaju 
više u Zagrebu, nego ondje gdje bi se banu sadanjemu i budućemu kao 
podesnije sviđalo. Međutim, ni građani nisu ostali skrštenih ruku. I 
oni su sastavili predstavku na kralja, u kojoj su prikazali sve tegobe 
svoje. Ban je na posljednjem saboru skovao čitavu zavjeru (conspira- 
tonem) protiv njih, pa protiv Boga i njegove pravde sa staležima stvo- 
rio nekakav zaključak kojim ih je javno proglasio kao »proskribirane 
i proklete« (proscriptos et maledictos), te ih isključio iz društva pravih 
kršćana i vjernih podanika kraljevskoga veličanstva, jer da nisu više 
članovi kraljevstva. Oni mole kralja da taj članak zabaci i da im dade 
drugoga zaštitnika, koji će ih zakriljivati a ne progoniti kako to taj ban 
radi već od početka svoga banovanja. Građani tuže nadalje kako je 

POTPIS NADVOJVODE KARLA 


na pismu iz Graza od 8. travnja 1578. koje je upravljeno na kapitana Simuna Keglevića 


ban za posljednjega sabora kroz osam dana obavljao smotru svojih 
banskih pješaka i konjanika, pa ih je nastanio u podgrađu i pod zidi- 
nama gradskim, gdje su ti vojnici po zemljištima građana i njihovih 
podanika gazili i jašili, poljsko i vrtno oruđe palili, ograde rušili, te 
sijeno, slamu i voće otimali, tako da sada građani i njihovi podanici 
zajedno sa svojim konjima i govedima od gladi pogibaju. Uz to ih ban 
zajedno sa svojom družinom nemilo vrijeđa, te im nasilja kako po šu- 
mama tako i u kućama čini. No najviše ih boli što ban Krsto Ungnad 
javno tvrdi da nije samo njihov ban i kapitan nego također i 
kralj (immo regem etiam se ipsum nobis publice... affirmat), te 
što im zapovijeda da za vrijeme sabora i banskoga suda moraju držati 
gradska vrata otvorena ne samo po danu, nego i po noći što je osobito 
opasno. Ako je kralj zaista banu podijelio toliku vlast kako je on pri- 
svaja, ne će građanima preostati drugo nego se raseliti, te grad prazan 
i pust ostaviti. Ako bi pak ban ustvrdio da su njihove tužbe nepravedne, 
kako je to već jednom govorio pred saborom i zagrebačkim kaptolom, 
onda mole građani kralja da bi poslao dva ili više svojih vjernih kome- 

sara sa svoga dvora da sve čuju i svojim očima razvide. Osim toga po- 
vjerili su građani svome poklisaru za idući ugarski sabor, literatu Ivanu 
Jakopoviću, da iznese njihovu tužbu pred kralja i njegovo vijeće. 
Poklisari hrvatsko-slavonskoga sabora kao i zagrebački poklisar 
Jakopović, došavši na ugarski sabor na početku veljače 1580. u Požun, 
nisu ondje zatekli kralja Rudolfa već nadvojvodu Ernesta, kojemu bijaše 
povjerio da ga zastupa. Dne 10. veljače biše pred sabor iznesene kraljev- 
ske propozicije. Ali staleži ne htjedoše oh njima ni čuti dok se ne za- 
dovolji njihovim tegobama. Zahtijevali su pak da se jednom obnovi 
čast palatina, da se vrhovnim kapitanima i vojvodama imenuju rođeni 
Ugri, da se ugarskom državnom vijeću, ugarskoj dvorskoj kancelariji i 
namjesništvu vrati nekadanji sjaj i vlast. Ako se smjesta ne ugodi nji- 
hovim zahtjevima, uskratit će ratnu daću. Uzalud je nadvojvoda Ernest 
posredovao i staleže mirio. Oni su zahtijevali da na idući sabor dođe 
sam kralj, pa su se onda 17. ožujka razišli, ne dopustivši ništa u ime 
ratne daće. Nakon razlaza sabora nastojao je nadvojvoda Ernest da 
smiri opreku između bana Ungnada i grada Zagreba. Dne 20. ožujka 
izdao je u Požunu pismo na bana, banovca, župana, podžupana i ple- 
mićke suce Zagrebačke županije u kojemu im javlja da su se njemu 
pritužili suci i prisežnici grada Zagreba kako oni i njihovi ljudi toliko 
nevolje, štete nanose zagrebačkim građanima »da se ovi ne usuđuju 
iz svoga grada izlaziti ni sa svojom robom na trgove i sajmove ići,« 
pa im zabranjuje dalje uznemirivanje rečenih građana i gradskih sta- 
novnika. Drugim pismom opet od istoga dana zapovijeda nadvojvoda 
Ernest općini grada Zagreba da se »prema zakonu i običaju Kraljevine 
Slavonije« mora odazivati pozivima na sudove te kraljevine. Dva dana 
zatim, 22. ožujka, imenovao je nadvojvoda Ernest posebno povjerenstvo 
koje će istražiti sve sporove (controversias) između bana i zagrebačke 
općine, te o tom izvijestiti samoga nadvojvodu. U provjerenstvo spadali 
su slavonski general Vid Halek, Gašpar Alapić, tajnik ugarske kance- 
larije Nikola Istv4nffy, kapitan Petar Ratkaj od Velikoga Tabora, pre- 
pošt zagrebačke crkve Petar Herešinec, zagrebački kanonik Antun Vra- 
mec, protonotar slavonski Emerik Pethew, prisjednik kraljevskoga stola 
Juraj od Debrecina, Mihajlo od Vurnovca i napokon Šimun Slatinčić. 
Povjerenici neka podjedno preslušaju građane trga Samobora, koji tvrde 
da imadu stenovite privilegije i sloboštine, dok Krsto Ungnad ističe 
da je on njihov neograničeni gospodar (se absolutum domimum esse), 
pa da se sa svojim kmetovima ne će parbiti niti po obraničkim sucima 
pogađati. Ne zna se što je povjerenstvo uradilo; dne 29. travnja 1580. 
boravio je ban Krsto Ungnad u Krapinskim Toplicama, gdje je primio 
naloge kralja Rudolfa glede Mate Keglevića. Očito se ban ne bijaše izmi- 
rio sa Zagrepčanima, već je sazvao hrvatsko-slavonski sabor za 1. svibnja 
u grad Varaždin. Tu se mnogo rogoborilo protiv Zagrepčana. Osu- 
dila se njihova tužba iznesena po Ivanu Jakopoviću za prošloga ugar- 
skog sabora pred nadvojvodu Ernesta i kraljevsko vijeće; podjedno bi 
iznesena nova tužba protiv njih radi nasilja što su ih počinili za vrijeme 
ugarskoga sabora. Oni da su se naime na glas zvona javno podigli na 
podanike banovca Stjepana Gregorijanca pa izvevši topove iz grada za- 

BANSKI PEČAT KRSTE UNGNADA 


S isprave izdane u varoši Gradecu kod Zagreba 7. veljače 1579. Čita se: CHRISTOPHORUS UNGNAD LI- 

BER BARO IN SONNEGH COMES CO(MITA)TUS VARASDIEN(SIS) SAC(RAE) C(AESAREAE) REGIAE. 

QUE M(AIESTA)TIS CONSILIAR(IUS) AC REGNOR(UM) DALM(ATIAE) CROA(TIAE) ET SCLA(VONIAE) 
BANUS. 


posjeli javne putove do Kraljeva broda na Savi; zatim da su posjedavši 
na konje i oboružavši se kopljima provalili sve do Kaptolskih vrata te 
poput neprijatelja haračili po polji biskupa i kaptola zagrebačkoga. 
Zbog te pobune, koja bi se po učinjenim zločinima mogla smatrati 
seljačkom bunom (quae patrata per ipsos cives mala facinora 
et violentiae reprasentari videntur quandam rusticanam sedi- 
tionem), odlučio je sabor tužiti Zagrepčane samomu kralju Rudolfu 
pa je u to ime izabrao kanonika Mikca i plemića Ivana od Zaboka, koji 
će poći u Prag i tražiti da se građani zagrebački zbog izložene pobune 
primjereno kazne. Na saboru raspravljalo se također o nekim prijedlo- 
zima slavonskoga generala Vida Haleka, koji je tražio radnike i povoz 
za «utvrđivanje Koprivnice, Križevaca i Ivanića. Staleži su tu prigodu 
upotrebili da se-izjadaju na njemačke kapitane i njihove vojnike, koji 
su na sve.načine dodijavali domaćemu žiteljstvu. Osobito su sasuli teške 
tužbe i osvade na koprivničkoga kapitana Ivana Globitzera, koji je ne- 
milo progonio građane toga grada mjesto da ih zaštićuje i brani. Sabor 
upozoruje Vida Haleka »da su građani, koji na krajnjoj Krajini u 
Koprivnici borave, članovi kraljevstva« (membrum regni) pa da će se 
potužiti samomu kralju kako se i Ugri tuže na njemačke kapitane, koji 
stoluju u Ugarskoj. Na saboru je ban prosvjedovao što zagrebački bi- 
skup zapušta grad Topusko, premda mu kao krajiškoj utvrdi prijeti 
krajna opasnost. Napokon bi odlučeno da se banski sud sastane u 
Zagrebu na osmicu iza svetoga Jakova, da se utjera zaostala dimnica 
i da se biskupu i kaptolu zagrebačkomu plaća dužna desetina. 
Otkako je podignut Karlovac, turski su napadaji na hrvatsku kra- 
jinu kroz neko vrijeme jenjali. Hrvatski general Vajkard Auersperg 
nije kroz čitavu godinu 1580. imao većega okršaja. Jedan turski čopor 

od 500 momaka bijaše doduše 19. srpnja iz Kostajnice pošao prema 
Glini te prešav tu rijeku stao harati u kraju između Ričice i Lipe, 
gdje je zarobio neko 300 ljudi i mnogo blaga; ali nato je Vajkard 
Auersperg iz Karlovca pohitao za njim u potjeru, oteo mu plijen te mno- 
go Turaka ili zasužnjio ili posjekao. I Ferhat-beg zajednos Edris-begom, 
poglavicom nedavno (1578) osnovanoga Ostrožačkoga sandžaka, kao i 
pakrački sandžak Ali-beg, brat Ferhatov, zalijetali su se više puta u 
Slavoniju, osobito u Turopolje. Tako je Ferhat-beg s Edris-begom 29. 
lipnja odveo iz Turopolja do 3000 ljudi i sila blaga; jednako je i pakrački 
Ali-beg u srpnju udario na Turopolje, ali ga je na povratku razbio ko- 
privnički kapitan Ivan Panović. Požeški sandžak napokon, po imenu 
Skender-beg, slao je svoje čete prema slavonskoj Podravini, prema Ko- 
privnici, Đurđevcu i drugim gradovima onoga kraja, Budući da su i 
neki ugarski sandžaci udarali na Vizvar (Weytschawar) na Dravi pa pri- 
jetili tako Međimurju kao i Kaniži, spremao se kaniški kapitan Juraj 
Zrinski u rujnu 1580. na veću provalu u Požeški sandžak da Turke 
zastraši i od daljnjega četovanja odvrati. Dok se knez Juraj Zrinski 
radi toga pohoda u tursku Slavoniju dogovarao s Baltazarom Baća- 
nom, Franjom Nadaždijem, kao i s koprivničkim kapitanom Ivanom 
Globitzerom, skupljao je i požeški kanotsk Skender-beg vojsku da u 
koprivničkoj kapitaniji osvoji gradove Drnje i Novigrad i da onda po- 
hara varaždinsko polje. Kako su obje vojske, ne znajući jedna za drugu, 
išle glavnim vojničkim drumom, koji vodi iz Virovitice i Slatine u 
Đurđevac i Novigrad, sukobile su se 29. rujna kod razvaljenogag rada 
Grabrovnika (Gorbonocum) ili današnjega Kloštra. U krvavom boju 
pao je sam Skender-beg (kojemu bi odrubljena glava) zajedno s dru- 
gim odličnim Turcima, svega do 200; jednaki broj Turaka bi zarobljen, 
među njima i jedan odličan mladić, po svoj prilici zet Skender-begov. 
Uz to zaplijeniše pobjednici dvanaest turski! Varjaka. Po izvješću mle- 
tačkoga poslanika u Pragu, Alberta Badoera, bilo je u tom boju 2400 
kršćanskih vojnika, a Turaka do 4000. Prema izvješću nadvojvode Karla, 
isanom u Grazu 11. listopada 1580, proslavio se u boju Nikola Male- 
oci, kapitan Vizvara, zatim službenici Baćanovi i Nadaždovi, i napo- 
kon koprivnički kapitan Ivan Globitzer. Glavu poginuloga Skender-bega, 
dva zasužnjena odlična Turčina i zarobljenih dvanaest zastava poslalij 
su pobjednici nadvojvodi Karlu u Graz. Od kršćana da je u boju pogi- 
nulo tek osam do deset ljudi. I savremeni Istv4nffy potanko opisuje 
tu slavnu kršćansku pobjedu, ali je pogrešno stavlja u godinu 1581. 
Po njemu biše na bijegu nakon boja zarobljeni još Ahmet, zapovjednik 
grada Vočina, i Osman, vojvoda konjanika. Osim toga zapao je pobjed- 
nike velik broj konja. 

Pogibija i smrt Skender-bega (sina nekadanjega bosanskoga i po- 
žeškoga sandžaka Uleme) raspalila je Turke na osvetu. Osobito je pa- 
krački sandžak Ali-beg radio da okaje nedaću svoga druga i susjeda, 
pri čemu ga je pomagao i Ahmet-beg od Cernika. Usred zime, 19. siječnja 
1581, provalili su oni sa 3000 Turaka pakračkoga i požeškoga sandža- 
ka robeći i paleći preko Ivanića i Gradca, ali biše sretno suzbijeni. 
O daljnjem četovanju njihovom javlja Vid Halek 5. ožujka 1581. iz 

Koprivnice i mladi grof Tomo Erdedi 19. travnja iz svoga grada Že- 
lina. Ovaj priča o sukobu brata svoga Petra s Turcima kod Križevaca 
i Ivanića. 

Dok su krajiški kapitani s mladim Tomom i Petrom Erdedom za- 
ustavljali tursku najezdu na istoku, ban je Krsto Ungnad izvršivao osudu 
nad Matom Keglevićem u Zagorju. Rok, što ga bijaše kralj Rudolf dao 
rečenomu velikašu, da se nagodi sa svojim protivnikom Mihajlom Se- 
keljem, tadanjim vlasnikom grada Krapine, bijaše davno minuo; k tomu 
nije Keglević ni mislio da razvali svoju tvrđicu Šabac (fortalicium 
Sabacz), koju bijaše bez dopuštenja kraljeva sagradio nasuprot gradu 
Krapini. Stoga je kralj zapovjedio da se taj grad Šabac razvali. Dne 
3. veljače 1581. stigao je u varoš Krapinu ban Krsto Ungnad i nastanio 
se u kući popa Ivana od Dobre kuće. Poveo je sa sobom nešto svojih 
banskih četa kojima su zapovijedali njegovi službenici Petar Ajtić i 
Pavao Žitomirski (Tremski). S banom došao je i banovac Stjepan Gre- 
gorijanec kojega su pratili njegovi službenici Mihajlo Vojković, zatim 
Martinac i Pavko, pa i brojni drugi. Još isti dan proglasio je ban u 
trgu Krapini osudu protiv Mate Keglevića. Slijedeće nedjelje, 5. ve- 
ljače, izvršena bi osuda. Toga dana podigao se ban Ungnad, a s njime 
banovac Stjepan Gregorijanec, pa i Mihajlo Sekelj, gospodar grada Kra- 
pine, svi sa svojim službenicima. Našli se na okupu još i ovi plemići: 
Mojsija Humski, Stjepan Mirkovečki, Juraj Gregorovečki, literat Petar 
Novak, Ivan od Zaboka, Pavao i Nikola Dobrošević, Matija sin Ivana 
popa od Dobre kuće, Gašpar Horvat od Nove vesi, provizor Martin 
Jančec, Ladislav Dragač, Adam Herković, Gašpar Kurtić, Ivan Svetić, 
Ivan Drobnjak, i napokon sudac i građanin krapinski Ivan Šporarić. 
Bilo je svega do 500 osoba: gospode, plemića, građana, vojnika i kme- 
tova. Gospoda zajašiše konje pa onda svi zajedno pođoše k tvrđi Šabac. 
Ban je najprije poslao tri plemića: Petra Pojatića, Mojsiju Humskoga 
i Jurja Madarasa sa više susjeda neka pozovu upravitelja grada da im 
otvori vrata. Ali se njima nije nitko odazvao. Nato su službenici ba- 
novca Gregorijanca, po imenu Marinac i Pavko, provalili kroz prozor 
pak su razvalivši iznutra gradska vrata i rasjekavši gvozdeni lanac spu- 
stili most kojim se ulazilo u grad. Sada je sve nahrupilo u grad te ga 
stalo od krova rušiti. Čim je krov bio razvaljen vratili su se ban i 
Sekelj u Krapinu, a banovac Gregorijanec ostao je na mjestu i dalje 
dok nisu Šabac do temelja (ad fundamentum) razorili. Što su god 
našli u gradu sve su pokupili i odnijeli u Krapinu. Nisu poštedili ni piv- 
nice koja je bila izvan tvrđe. U njoj su našli pet bačava vina pa su ito 
prenijeli k Sekelju. 

Sve to češće i žešće navale bosanskoga, ostrožačkoga i pakračkoga 
sandžaka na donje Pokupje i Turopolje opravdavale su 
bojazan hrvatskih i slavonskih staleža na svibanjskom saboru 1579. da 
tvrđa Karlovac ne će moći zaštićivati baš te krajeve nego tek Kranjsku 
i kotare između Korane i Kupe. Trebalo se stoga pobrinuti za osigura- 
nje donjega Pokupja, kojega je obrana bila povjerena banu i hrvatsko- 
slavonskim staležima. Poglavito zato sastao se 25. travnja 1581. hrvat- 
sko-slavonski sabor u Varaždinu. Na ni poslao je nadvojvoda Ernest 

kao povjerenike kralja Rudolfa nadbiskupa i ugarskoga kancelara Jurja 
Draškovića, dok se nadvojvoda Karlo kao vrhovni glavar krajine i svega 
vojništva dao zastupati po trima izaslanicima: Servaciju Teuffenbachu, 
slavonskomu generalu Vidu Haleku i Mihajlu Ringsmaulu. Ti su nadvoj- 
vodini povjerenici fo naputku svoga gospodara i prema osnovi Franje 
Poppendorta iznijeli pred sabor čitav niz prijedloga za osiguranje do- 
njega Pokupja. Hrvatski ban kao vrhovni kapitan u tom kraju (poto- 
nje Banske krajine) neka prenese svoju stolicu (residentia) 
u kaštel Letovanić (na najsjevernijoj okuci rijeke Kupe), pa da 
bude Letovanić za donje Pokupje ono, što Karlovac za gornje. Nadalje 
neka staleži na rijeci Kupi između Siska i Karlovca o svom trošku 
podignu dvije nove i jake utvrde, jednu u Brestu između Letova- 
nića i Siska, a drugu na zapadu Letovanića u Sredičkom. U oba 
ta kaštela neka smjeste 300 pješaka i 200 konjanika, koje bi također 
o svom trošku staleži uzdržavali. Sabor je o tima prijedlozima vijećao 
više dana i tek nakon povoljna odgovora od nadvojvode stvorio je 1. 
svibnja zaključak da se kašteli u Brestu i Sredičkom imaju graditi pa 
je odredio i radnike koji će već 13. srpnja poslom započeti, zaštićeni ban- 
skom četom, a i četama koje će hrvatski i slavonski generali onamo 
poslati. Ali prijedlog glede 300 pješaka i 200 konjanika, koje bi sami 
plaćali, nisu prihvatili, nego su tražili da kralj opet povisi bansku četu 
na 600 konjanika i 400 pješaka kako je to bilo za bana Petra Erdeda 
i njegovih predšasnika. Staleži bi sami zbog prevelikoga uboštva mogli 
uzdržavati tek stotinu pješaka. Da li će ban prenijeti svoju stolicu u 
Letovanić, o tom neka kralj i nadvojvoda rasprave i odluče sa samim 
banom. 

Na saboru vijećalo se po prijedlogu nadvojvodinih povjerenika i o 
preostalim gradovima na jugu Kupe, osobito o gradovima Hrastovičke 
kapitanije. Povjerenici su izjavili da je Karlo odlučio Hrastovicu razva- 
liti; staleži su se tomu protivili, jer je taj grad branik Pokupja i Turo- 
polja, pa su nasuprot predlagali da se što jačom posadom opskrbi kao 
i kašteli Gradac i Vinodol. Na zahtjev nadvojvode Karla da silom pri- 
gone na rad zaostale radnike oko popravka Koprivnice, Križevaca i Iva- 
nića, obasuli su staleži ogorčenim tužbama koprivničkoga kapitana Iva- 
na Globitzera, koji je radnike, određene za popravak utvrde upotre- 
bljavao za svoje osobne poslove (in privatos usus), te su uskratili svaki 
daljnji rad oko popravka slavonskih gradova, dok se ne dovrše utvrde 
u Brestu i Sredičkom. I sam ban Ungnad potužio se na krajiške kapi- 
tane. Izjavio je kako mu je kralj dao naputak (in sua banali instructio- 
ne, per maiestatem caesaream sibi data), gdje mu je određeno da u 
svima poslovima, koji se tiču krajine i obrane kraljevstva, podržava 
vazda s vrhovnim kapitanima Hrvatske i Slavonije međusobni spora- 
zum i saobraćaj (cum supremis confiniorum Croatiae et Sclavoniae 
capitaneis mutuam semper habeat intelligentiam et correspondentiam). 
Ali toga ne drže se gospoda kapitani, nego na 
svoju ruku sve protiv primirja s Turcima pro- 
valjuju ne samo sa stotinama nego i s tisućama 
svojih konjanika i pješaka u turske oblasti pa 

ih haraju. Odatle biva da i Turci, tako izazvani, 
za uzvrat haraju i pustoše imanja i gospoštije 
staleža i redova ovoga kraljevstva. Napokon potužili 
su se i ban i banovac svečano pred staležima »zbog neposluha konjanika 
i pješaka, banske čete naime, koji, premda su dobro plaćeni, ne mare za 
njihove zapovijedi te ne će da ostaju u određenim njima postajama i 
sjedištima. Ako bi koji krajiški grad stoga pao u neprijateljske ruke, 
ne će biti krivi ni ban ni banovac nego neposluh i otpor tih banskih 
vojnika, osobito njihovih kapitana i vojnika koji su 
u Zagrebu, podigavši zastave, ustali protiv bana. 

Potonja tužba odaje da su ban i banovac bili zavađeni ne samo s 
nekim velikašima, zatim s gradom Zagrebom i nekim krajiškim kapi- 
tanima nego i s vojvodama svoje banske čete. Osobito je banovac Slje- 
pan Gregorijanec imao u zemlji toliko protivnika da se malo zatim 
na svojoj časti zahvalio. Na slijedećem saboru, koji se 22. srpnja 
1581. sastao u Zagrebu, javio je ban Krsto Ungnad s očitom zlovoljom 
»kako je gospodin Stjepan Gregorijanec, bivši banovac kraljevstva, 
bez ikakve razložita uzroka (nulla racionabili causa) čast 
banovca ne javno pred saborom, gdje ju je primio, nego sa strane polo- 
žio što činiti nije morao.« Budući da ni sada nije osobno došao, kako 
bi morao, već je poslao svoje zastupnike, to ban proglašuje banovcem 
dosadanjega varaždinskog podžupana Gašpara od Druškovca. Staleži 
su prihvatili izbor banov, našto je novi banovac položio svečanu prisegu. 

Na saboru koncem srpnja 1581. još bi zaključeno da ban Krsto 
Ungnad podigne zemaljski ustanak i da se zajedno sa svojom banskom 
četom kao i sa svima zemaljskima četama utabori do 6. kolovoza kod 
Sredičkoga, gdje su tada počeli graditi utvrdu. Trebalo je gradnju 
zaštititi od Turaka, koji su je nastojali zapriječiti. Tijekom rujna više 
su puta begovi požeški, pakrački, cernički, bosanski i krupski (ostro- 
žački) provaljivali prema Pokupju i Turopolju: jedni s juga a drugi s 
istoka. Osobito su se isticali begovi cernički i pakrački, po imenu Ahmet- 
-beg i Ali-beg. Ti su 8. rujna sa 5000 momaka i nešto topova preko Mo- 
slavine prodrli u Turopolje te ondje zarobili 100 ljudi i mnogo stoke. 
Kad su malo zatim rečeni begovi po drugi put u drugoj polovici rujna 
udarili prema Turopolju, dočekali su ih braća Tomo i Petar Erdedi, 
Gašpar Alapić, Stjepan Tahi i Mihajlo Sekelj sa svojim četama i sa 
zemaljskim haramijama kod nekoga mjesta (Sutrezki?) te su ih ju- 
nački suzbili. Slavonski general Vid Halek javlja o toj pobjedi iz Va- 
raždina 6. listopada 1581. On piše da je cemnički beg kruto poražen i 
da se u boju proslavio barun Mihajlo Šekelj. Hrvati su zarobili begove 
konje i jednu zastavu koju će poslati nadvojvodi Karlu. 

Mjesec dana nakon te pobjede sastao se hrvatsko-slavonski sabor 
28. listopada 1581. u gradu Zagrebu. Ban Ungnad bijaše sabor sazvao, 
ali nije na nj došao, već je saboru predsjedao banovac Gašpar od Dru- 
škovca. Odmah n početku saborovanja iznijeli su kao nunciji bana 
Ungnada zagrebački prepošt Herešinec i banovac Druškovečki vjerovno 
pismo banovo, u kojem moli staleže, da mu ne upišu u grijeh izbivanje 
njegovo, jer ga je nadvojvoda Ernest u važnim poslovima kraljevstva 

u Beč pozvao. Podjedno su banovi nunciji predlagali staležima kraljev- 
sko pismo, kojim je urečen i određen sastanak ugarskoga sabora u 
Požunu za 11. studenoga te godine. Još su banovi nunciji pozvali sta- 
leže neka odluče kako da se za boravka banova na ugarskom saboru 
održe u dobrom stanju krajine kraljevstva, a osobito pokupske strane. 
Ban u to ime predlaže neka povjere njegovu zamjeniku u vojničkim 
stvarima (in militia domini bani locumentenentem), mladomu Petru 
Erdedu, da se sporazumno s banovcem Gašparom od Druškovca brine 
za obranu krajine. Ali staleži nisu prihvatili banova 
prijedloga. Oni ne će da imaju banskoga zamje- 
nika, jer se to protivi starim sloboštinama i 
konstituciji (quod nullum locumtenentem contra veteranas liber- 
tates et constitutionem regni habere vellent). Oni imaju, ako je 
ban odsutan, svoga banovca u kraljevstvu, i taj 
gospodin banovac mora, kako je službu preuzeo, 

o običaju svojih predšasnika braniti krajine 

raljevstva s banskim četama te, ako bude potreb- 
no, podići po starom običaju i zakonu peti dio 
svih kmetova i od svakih dvadeset dimova po 
jednoga konjanika. Značajno je da je na istom saboru i pri- 
jašnji banovac Stjepan Gregorijanec tražio od staleža neka mu izdaju 
svjedodžbu da se za čitavo vrijeme službovanja svoga kao banovac i 
zupa zagrebački i križevački vjerno i pošteno ponaašo te svoju službu 
valjano vršio. Gotovo svi staleži pristali su na taj zahtjev; jedini se 
opro tadanji banovac Gašpar od Druškovca u ime bana Krsta Ungnada. 
Baš te pojave pokazuju da je i većina tadanjega sabora bila protivna 
odsutnomu banu. 

Ugarski sabor, sazvan za 11. studenoga 1581, sastao se u određeno 
vrijeme; ali kralj Rudolf došao je u Požun tek na početku godine 1582. 
Dne 15. siječnja iznio je pred staleže svoje propozicije u kojima se uz 
drugo tužio na staleže Kraljevina Hrvatske i Slavonije što su prošle 
godine na svome saboru premalo dopustili za utvrdu i obranu pokup- 
skih mjesta Bresta, Letovanića i Sredičkoga, te je tražio da rečeni staleži 
više od 100 haramija odrede za posadu tih kaštela. Kralj je nadalje tra- 
žio od staleža savjeta što da se učini sgradom Siskom, koji je branik 
ne samo Slavonije nego također i Štajerske i Kranjske. Kaptol zagre- 
bački, komu grad pripada, malo radi za sigurnost njegovu. Ne bi li 
kaptol ustupio Sisak sa svima pripadcima kralju, koji će obranu nje- 
govu povjeriti banu ili komu drugomu, a kaptolu da se dade u zamjenu 
drugo imanje u Slavoniji ili Ugarskoj (vel in Sclavonia vel in Hungaria, 
cum utriusque regni unum corpus sit)? Jednako neka staleži kažu što 
da se čini s gradom Topuskim. Mora li ga biskup uzdržavati i braniti 
od dohodaka imanja ili će se ti prihodi biskupu oduzeti pa će ban njima 
plaćati posadu u gradu? Bili se napokon razvalila Hrastovica prije nego 
što se dogotove utvrde Bresta, Letovanića i Sredičkoga? Kad se pak 
Hrastovica poruši, bi li se njezina posada razmjestila u ona tri kaštela, 
podignuta za obranu Kupe ili pak naprosto preselila u Karlovac? Na- 
pokon predlaže kralj neka se pronađe način kako bi se mogao 

podisi u Slavoniji ugled bana kao reprezentanta 
raljevskoga veličanstva tako da bi mu se sta- 
leži pokoravali i u pogledu insurekcije i u po- 
gledu saborovanja. (Rihslominus pro publica regni Sclavoniae 
salute, ab eisdem statibus deliberandum censet maiestas sua, quanam 
ratione res ita institui queat, ut iis in partibus maior bani, quippe 
maiestatis suae personam in iis partibus repraesentantis, tam quoad 
huiusmodi excursiones, quam alias, habeatur respectus, tam quoad insur- 
rectiones, quam regni congregationes, quae pro rerum recurrentium 
necessitate, quandoque subito ac repente publicandae sunt, debita prač- 
stetur obedientia; quo sic, servata ea, quam convenit, disciplina mili- 
tari, inter banum et regnicolas talis vigeat correspondentia, qua hostium 
consiliis quoque tempore opportune obviam iri possit.) Očito je da je 
ovaj kraljev prijedlog iznesen na ponuku bana Ungnada, koji je tim 
načinom htio podići pali svoj ugled u Hrvatskom Kraljevstvu. Među- 
tim, ugarski sabor slabo se obazirao na kraljevske propozicije, već je 
zahtijevao da se bira palatin i imenuje ostrogonski nadbiskup. Oporba 
na tom saboru bila je tako jaka, da je kralju napokon dopuštena ratna 
daća od dvije forinte samo za tekuću godinu, a nipošto po šest forinti 
za dvije godine. Zaključke sabora (8) potvrdio je kralj u Požunu 19. 
veljače 1582; osmim i posljednjim člankom bi određeno da se kralj ima 
iduće godine vratiti u Ugarsku i stoga požuriti da što prije izvrši sve 
oslove u njemačkoj državi. Međutim, mora Ugarskoj vratiti staru slo- 
Podi te ukinuti sve novotarije kojima je pogažena. Ali Rudolf kao 
da se slabo na taj članak obazirao. Dne 16. ožujka 1582. nalaže on iz 
Beča sucu i građanima zagrebačkoga Gradeca da »za ljubav prema 
njemu i domovini bez ikakva krzmanja plate u blagajnu dani ko- 
more tisuću forinti za krajinu,« jer ratna daća, netom dopuštena od 
ugarskoga sabora, nije dostatna. 

O kraljevskim propozicijama, iznesenim u pogledu Hrvatske i Sla- 
vonije na posljednjem ugarskom saboru, vijećalo se poslije na sabori- 
ma PečEnih kraljevina. Sabor hrvatsko-slavonski sastao se na poziv 
bana Krste Ungnada u Zagrebu 1. travnja 1582. i vijećao više dana. 

Nadvojvoda Karlo bijaše za svoje povjerenike odredio slavonskoga ge- 
nerala Vida Haleka i baruna Servacija Teuffenbacha; no budući da je 
Vid Halek bio bolestan, zastupao je nadvojvodu i njega samo Teuffen- 
bach. Nadvojvoda tražio je u svojim prijedlozima gotovo isto što kralj 
Rudolf na saboru u Požunu. Uza svu dobru volju nisu staleži mogli 
svima zahtjevima zadovoljiti, »jer je Kraljevina Slavonija po nevjernim 
Turcima tako opustošena i smanjena da ona, koja je za sretnih vremena 
imala do 15.000 dimnjaka (vrata) za popisavanja ratne daće, sada može 
nabrojiti tek nekih 3000 vrata.« Staležima je poglavito do toga da se 
jednom dograde i dovrše utvrde uz Kupu, kao Brest, Letovanić i Sre- 
dičko, zato se ne mogu toliki brinuti za utvrde u Slavoniji, kao što su 
Koprivnica, Drnje Đurđevac, Ivanić i Sveti Križ. Premda ih nevolja bije 
na sve strane, ipak povisuju broj haramija na Kupi od 100 na 200, koje 
će i dalje voditi kapitan Gašpar Alapić, ali samo za ovu godinu dok se 
dogotovi utvrda u Brestu. Napokon dopuštaju ipak nešto radnika za 
Drnje, Ivanić i Sveti Križ kod Ivanića, Staleži su svoje zaključke pri- 
općili nadvojvodi u obliku predstavke, koju su opremili treći dan sabo- 
rovanja. Tu su među drugim tražili od nadvojvode i kralja da i oni pri- 
donesu za utvrđivanje i opremu utvrde u Brestu, zatim da zapovjede 
krajiškim generalima neka i oni sa svojim četama stražare na Kupi 
dok budu kmetovi radili oko utvrda. Baš radi toga pošao je valjda i 
sam ban Krsto Ungnad u Beč kralju Rudolfu. Dne 2. lipnja 1582. piš 
Rudolf iz Beča pismo banovcu Gašparu od Druškovca te mu saopćuje 
i ovaj nalog: »Budući da se vjerni naš Krsto Ungnad, ban, sada još 
radi nekih svojih zamašnih posala (nonnula sua urgentia 
negocia) ne može povratiti na svoje mjesto, stoga zapovijedamo tvojoj 
vjernosti da ti uto, dok se rečeni ban vrati, nastojiš zajedno s Gašparom 
Alapićem od Velikoga Kalnika što veći broj greda i drugih potrepština 
za gradnju (aedificio) na onoj krajini određenu dobaviti i dovesti da 
se odmah nakon dolaska banova uzmognu radovi započeti i lagodnije 
dovršiti.« 

Nakon povratka banova opet se sastao hrvatsko-slavonski sabor u 
Zagrebu 24. lipnja 1582. Tu su se našli na okupu povjerenici ne samo 
nadvojvode Karla nego i nadvojvode Ernesta (Bernard Leon Gall, Josip 
Jošt Thurn, Juraj Watzler). Nadvojvoda Ernest kao zamjenik kraljev 
pohvalio je po svom povjereniku staleže što su se u posljednjem saboru 
bar djelomice odazvali prijedlozima nadvojvode Karla. Uz to je nad- 
vojvoda Ernest predložio staležima neka kažu što da se ućini s Hrasto- 
vicom i ostalim gradovima te kapitanije? Bi li se čitava Hrastovica raz- 
valila ili samo djelomice; ako se razvali čitava (naime oba grada: gornji 
i donji), kamo da se prenese utvrda? Staleži su se odlučno usprotivili 
tome da se napusti Hrastovička kapitanija, jer je ona jedini ostatak 
kršćanske vlasti između Une, Kupe i Gline; čim bi se ona napustila, 
odmah bi Turci taj kraj za se uzeli i onamo Vlahe naselili. Glede same 
Hrastovice predlažu da se varoš i donji grad poruši; ali zato da se 
gornji grad što jače utvrdi i dovoljnom posadom opskrbi da bude branik 
i prednja straža za donje Pokupje i za Turpolje. Još je nadvojvoda 
Ernest pitao staleže što da se učini s Topuskim i Siskom? Glede prvo- 

ga svjetuju staleži neka se sporazumi s biskupom a glede drugoga s 
kaptolom zagrebačkim. Uopće će tako njegov legat Bernard Leo Gall 
kao i ban hrvatski moći stvar njemu bolje izložiti, jer su i biskup i 
kaptol u tom pogledu dali svoja pismena očitovanja. 

Na saboru iznesena bi također tužba na ugarskoga namjesnika Ra- 
deciusa, koji je izdavao izravne naloge na banovca, podžupane i ple- 
mićke suce u prilog Baltazaru Baćanu i Nikoli Istv&nffyju te tako po- 
nizio bansko dostojanstvo i slobodu Kraljevine Slavonije (in contemp- 
tum et vilipendium authoritatis banalis et libertatis veteranae huius 
regni). Staleži se ograđuju protiv takva postupka i mole nadvojvodu 
Ernesta, neka zabrani namjesniku »izdavanje takovih neobičajnih na- 
loga na štetu banske časti i slobode ovoga kraljevstva« (ab extradatione 
huiusmodi inconsuetorum mandatorum in praeiudicium officii banalis 
et libertatis huius regni). Napokon je sabor radi ugleda banskoga još i 
to zaključio da nitko od podanika kraljevstva ne 
smije poduzimati četovanja u turske oblasti bez 
dopuštenja i znanja gospodina bana (Item pro excur- 
sionibus in dicionem Thurcicam, per quosvis regnicolas fiendis, ut tales 
excursiones sine permissione et scitu ipsius domini bani de caetero 
cessent, regnicolae ipsi aeque esse censent). Na saboru bila je potom 
jamačno većina sklona banu Krsti Ungnadu, koji poslije toga u Zagrebu 
drži banski sud te 15. kolovoza 1582. izdaje odluku u parnici Veronike, 
udove Sebastijana Račića od Dobrogošća i kćeri pokojnoga Mihajla 
Zempčeja (Svetačkoga), protiv plemića Franje Orehovačkoga. 

Dok je ban Krsto Ungnad zaključcima posljednjega sabora hrvatsko- 
-slavonskoga barem to postigao da su izravno njemu podloženi velikaši 
i plemići hrvatski i slavonski prestali zalijetati se u turske oblasti; nije 
ipak mogao zapriječiti četovanja uskoka, koji su bili nastanjeni 
u Senjskoj kapitaniji i po različnim mjestima Vinodolske knežije. Senj- 
ski su uskoci doduše spadali pod senjskoga kapitana Gašpara Ra- 
ba, koji je opet bio podvrgnut hrvatskomu Gli karlovačkomu) gene- 
ralu (ili vrhovnom kapitanu) Josipu Joštu Thurnu, koji je u 
rujnu 1581. zamijenio Vajkarda Auersperga; ali uskoci nisu mnogo ma- 
rili ni za svoga kapitana ni za generala, već su na svoju ruku vodili 
neprekidnu i krvavu borbu s Turcima i s njihovim podanicima, prijate- 
ljima i saveznicima. Vođe pak uskočke na tim četovanjima bile su nji- 
hove vojvode, na čelu svima tri brata Daničića. Uskoci zaleti 
su se ne samo po kopnu u turske sandžake (Ličko-hrbavski, Kliško- 
hlivanjski i Hercegovački), već su također na svojim lađama oblijetali 
čitavo istočno primorje jadransko od Istre i Rijeke do Kotora. Četo- 
vanje njihovo po kopnu bilo je namijenjeno Turcima, a krstarenje po 
moru Mlecima i Dubrovniku, koji je tada bio pod zaštitom turskom. 
Uskocima pomagali su mnogo hrvatski podanici Mletačke Republike u 
Dalmaciji a i prebjezi iz mletačke Dalmacije. Radi toga tužakali su Mleci 
uskoke kao ljute gusare kako kralju Rudolfu i nadvojvodi Karlu tako i 
rimskomu papi Grguru XIII (1572—1585). Ali ni Rudolf ni Karlo nisu 
mnogo marili za te tužbe, znajući dobro da su Mleci potajni saveznici 
turski i da im je više stalo do neograničene vlasti na Jadranskom moru 

nego do obrane kršćanstva od turske premoći. Papa Grgur XIII na- 
stojao je opet da uskoke odvrati od navala na Mletke i Dubrovnik, pa 
da se jedino posvete borbi s Turcima i oslobađanju kršćana ispod tur- 
ske vlasti. U tom smjeru radio je već godine 1576. papinski poslanik u 
Beču, po imenu Ivan Delfino, a tako isto i različni pouzdanici papinski 
u mletačkoj Dalmaciji, među drugima poglavito franjevac Anđeo Trogi- 
ranin, koji je bio dobro poznat kršćanskim podanicima Kliško-hlivanj- 
skoga sandžaka. Dok je Anđeo Trogiranin god. 1579. boravio u šta- 
jerskom Grazu na dvoru nadvojvode Karla te ondje predlagao kako da 
se Turcima preotmu znamenite utvrde Klis, Solin i Šinj, dotle je papa 
Grgur XIII. radio da uskoke odvrati od navaljivanja na kršćanske vla- 
sti. Već 7. rujna 1579. zahvaljuje se nadvojvoda Karlo papi što je obe- 
ćao uskocima godišnju potporu; na početku god. 1580. dolaze u Rim 
uskočki poslanici, na čelu im vojvoda Juraj Daničić s braćom, gdje ih 
je papa mirio s Mlecima i Dubrovnikom te im uz različne povlastice 
doznačio godišnju potporu od 2400 škuda. Sljiedeće godine 1581. uta- 
načio je franjevac Anđeo Trogiranin 14. travnja formalni ugovor s nad- 
vojvodom Karlom o tom kako da se nagrade svi oni koji će sudjelovati 
pri osvajanju Klisa, Solina i Sinja. Ugovor poslan bi i papi da ga primi 
do znanja. 

Navala na Klis određena bi za 1. siječnja 1583. Kroz čitavu godinu 
spremalo se za to poduzeće. Najprije trebalo je uputiti kršćane Kliško- 
ga sandžaka i predobiti stražare u gradu Klisu. Onda se tražilo poma- 
gača među mletačkim podanicima u gradu Splitu i u Poljicima. Ali 
baš te svestrane priprave bile su na uštrb samomu poduzeću. Kad su na- 
pokon posljednjih dana god. 1582. uskočke čete pod Jurjem Daničićem i 
Anđelom Trogiraninom krenule iz Senja prema Klisu da onamo stignu 
za urečeni rok, nekoliko Uskoka udarilo je prijekim putovima da prije 
dopru do Klisa i ugrabe slavu Daničiću i njegovu drugu. Ali kad su se 
htjeli uvući u utvrdu, biše odbijeni, jer ih straže nisu poznavale. Tako 
su i: Turci doznali za zavjeru te su se valjano pripravili, pa kad su onda 
2. siječnja 1583. stigli Juraj Daničić i drug mu Anđeo Trogiranin, biše 
suzbijeni. Uskoci morali su uzmaknuti, a s njima je uskočilo u Seni 
800 kršćanskih porodica, koje su bile s njima u sporazumu. Budući 
da su pri tom poduzeću sudjelovali također neki Splićani i Poljičani, 
stali su Turci kriviti Mlečane da su i oni podupirali zavjerenike. Da se 
opravdaju, poslali su Mlečani u Dalmaciju Ivana Contarina da kazni 
one podanike njihove koji su Uskocima pomagali. Contarini je progla- 
som od 3. veljače 1583. udario ucjenu od 1000 dukata na Jurja Dani- 
čića, zatim 300 dukata na Ljubina Miličića i 200 dukata na plemića 
Franju Martinića, Splićanina, Dimitriju Arnera, Bračanina popa Ši- 
muna Urmanića i još sedmoricu Splićana, kojima je podjedno zapli- 
jenio sva imanja. Ali dok su Mleci progonili vođe posljednjega pokreta 
samo da ugode Turcima kralj je Rudolf poveljom, izdanom u Beču 
4. svibnja 1583. nagradio vjerne službe uskočkoga vojvode Jurja Da- 
ničića, darovavši mu Žrnovnicu ispod grada Ledenica koja je nekad 
pripadala Franji Frankapanu Slunjskomu. Zahvalni je Juraj Daničić 
odmah zatim sa svojom braćom vojevao uz senjskoga kapitana Ga- 

špara Raba u turskoj Lici te gonio Vlahe, koje su Turci ondje nase- 
ljivali. Baš zbog tih zasluga podijelio je kralj Rudolf nakon četiri go- 
dine, naime 13. srpnja 1587, vojvodi Jurju Daničiću, braći mu Matij 
Ivanu; kao i sinu mu Jurju plemstvo i grb. 


(Ugarski sabor u Požunu (1. ožujka 1583); ban 
Tomo Erdedi (1584—1595) i njegova pobjeda nad Tur- 
cima kod Slunja (26. listopada 1584); dalje borbe s 
Turcima do pada Bihaća (19. lipnja 1592) u Turske 
ruke i razorenja Baga (Karlobaga) po Mletačkoj 
mornarici (u srpnju 1592); slavna pobjeda kršćan- 
ska kod Siska (22. lipnja 1593) i posljedice njezi- 
ne.) Dne 11. rujna 1582. pisao je kaločki nadbiskup, đurski biskup i 
arski kancelar Juraj Drašković iz Beča pismo Mati Kegleviću o pri- 
ama u Njemačkoj, Češkoj i Ugarskoj. »Ne ćemo vam zatajiti,« javljao 
je među ostalim, sd smo od onoga vremena, kad smo se s našim pre- 
milostivim carskim i kraljevskim veličanstvom vratili iz carstva (njemač- 
koga) ovamo u Beč, neprekidno u krevetu ležali kidani kostoboljom. 
Sad smo se malo oporavili pa smo vas ovim pismom htjeli pohoditi, 
moleći vas da nas o svome stanju i zdravlju izvijestite, jer već dugo 
nismo ništa o vama čuli. Novosti nema, osim da je po Božjoj milosti 
kuga u Češkoj stala jenjati. I u carstvu (njemačkom) sve je primireno. 
O ugarskom saboru ne znamo ništa izvjesna, ali 
se nadamo da će o velikom postu (circa carnisprivium) 
započeti.« Ugarski je kancelar bio dobro upućen, jer je kralj Ru- 
dolf zaista 28. prosinca 1582. razaslao iz Beča pozive na ugarski sabor 
koji će se sastati 1. ožujka 1583. Prema popisu, što ga je jamačno sa- 
stavio sam kancelar Drašković, biše na sabor pozvani ne samo staleži 
Kraljevine Hrvatske i Slavonije, nego posebno i tri županije slavon- 
ske, pa onda brojni prelati, baruni, grofovi i knezovi hrvatsko-slavonski, 
i napokon četiri slobodne varoši (Zagreb, Varaždin, Križevci i Kopriv- 
nica).* Baš po rečenomu popisu saznajemo uopće za sastav ugarskoga 
sabora u ono vrijeme. 





u, 
li 


* Catalogus. statuum regni Hungariae pro publicatione dietae anni 1583, 

Ad comitatus: (38 županija, među njima: Varasdiensem, Zagrabiensem, Cri- 
siensem). Još posebice upravljen je poziv: Ad status regnorum Croatiae 
et Sclavoniae. 

Ad praelatos: Zagrabiensem, electum Tininiensem, electum Segniensem (onda 
ugarskih osam). 

Ad barones: Christophorum Ungnad, comitem Georgium de Zrinio, 

Ad magnificos (magnates): comitem Nicolaum de Zrinio, Stephanum et 
Gasparem Peteć, Gasparem Drascovith, Stephanum de Gregoriancz, Petrum Rathkay, 
Mattheum Keglewyth, Franciscum Blagay, Gasparem Tersachky, Gabrielem et Stephanum 
Tahy, Gasparem et Nicolaum Alapy, Stephanum et Petrum Castellanffy, Michaelem Zekel, 
comites Petrum et Thomam Erdčdy. 

Ad viduas dominorum: viduam Petri Erdeody, uxorem Simonis Keglewyth. 

Ad capitula: Zagrabiense (još 7 ugarskih). o 

Ad prothonotarios: Magistrum Emericum Pethe Sclavonide et locumtenentis. 

Ad civitates: Zagrabiam, Varasdinum, Crisium, Capronczam (in Sclavonia). 

Po ovom katalogu razabire se točno koga je u Hrvatskom Kraljevstvu zapadalo pravo 
(dotično dužnost) da dolazi na ugarski sabor. 

Još prije sastanka ugarskoga sabora namijenjena bi biskupu i kan- 
celaru Draškoviću neka zasebna, vrlo nježna zadaća. U jednome pismu 
od 20. siječnja 1583. iz štajerskoga Graza piše nadvojvoda Karlo reče- 
nomu biskupu ovako: »Razabrali smo da se vjerni plemić, naš ljubljeni 
grof Tomo Erdedi, nesumnjivo po Božjem nadahnuću (inspiratione pro- 
cul diibio divina) kao i po nagovoru i nutkanju svojih bližih na to sklo- 
nio da plemenitu djevicu Mariju, zakonitu kćer nama vjernoga i lju- 
bljenoga plemića Krste Ungnada, slobodnoga baruna i bana Kraljevine 
Slavonije, radi njenih odličnih i rijetkih duševnih darova zaprosi za 
ženu. I mi želimo da tu njegovu odluku svim načinom podupremo i 
jer je sama po sebi hvale dostojna i jer će objema porodicama vrlo 
mnogo časti i odličja donijeti. Stoga vas ovim milostivo pozivamo da vi 
to isto svojim ugledom i nastojanjem, uzevši sebi (za druga) još ne- 
koga između ugarskih plemića kojega držite za to podobnim, u reče- 
noga oca iste djevojke— nakon prethodnog časnog upita kako se u 
sličnim stvarima činiti običaje — po mogućnosti tako zagovarate i po- 
spješite da napokon spomenuti Erdedi uzmogne polučiti svoju poštenu 
želju. Uvjeravam vas da ćete tim osobitim poslom i Boga i mene vrlo 
zadužiti. I ja ću vam se obratno pokazati haran svojom osobitom milo- 
šću.« Nema sumnje da se biskup i kancelar odazvao pozivu nadvojvode 

pa pošao u snuboke banu Ungnadu. Jer nadvojvodi Karlu bilo je ja- 
mačno do toga da jednu od najodličnijih porodica hrvatsko-slavonskih 
što jače priveže drugoj iz svojih nasljednih zemalja. 

Ugarski sabor sastao se u Požunu u urečeno vrijeme te je bio na 
okupu do dva mjeseca. Staleži su slabo marili za želje i zahtjeve kralja 
Rudolfa, već su iznosili svoje tužbe i tegobe. Tek kad on Ugarskoj po- 
vrati staru slobodu i uređenje, dopustit će mu zatraženu ratnu daću 
te žrtvovati imanje i život svoj za njega. Kancelar Juraj Drašković i 
drugi privrženici dvora mnogo su se trudili da izglade opreku između 
kralja i sabora. Uza sve to biše kraljevi zahtjevi sa 70 glasova protiv 
30 odbijeni. Rudolf morao je svašta obećati, osobito u pogledu ugarske 
kancelarije i namjesništva pa i glede popunjivanja kapitanija s ugar- 
skim plemićima. Napokon skloriiše se ipak staleži te mu dopustiše po 
dva forinta ratne daće za dvije godine; ali uvrstiše u saborske članke 
izjavu da ne će više nikakve daće dati ako kralj ne ispuni zadana obe- 
ćanja te posve ne obnovi staru slobodu kraljevstva. Kralj je Rudolf 
saborske artikule potvrdio 28. travnja 1583, a nato je ostavio Požun i 
Ugarsku da se u nju nikad više ne svrati. Nije bio ni nazočan kad su se 
nakon svršena sabora dne 1. svibnja 1583, slavile u Požunu zaruke 
mladoga junaka Tome Erdeda s Anom Marijom, kćerju bana Krste 
Ungnada. Rudolf bio je već 30. travnja u Beču, gdje je 6. svibnja izdao 
pismeni nalog nekadanjemu banovcu Stjepanu Gregorijancu da se okani 
svakoga nasilja protiv građana na Gradecu kod Zagreba i njihovih kme- 
tova. Dne 22. rujna opet izdao je proglas zagrebačkoj općini i građan- 
stvu da za njegova boravka u Pragu (ut in sua absentia Prage) prizna- 
vaju nadvojvodu Ernesta za njegova namjesnika, da se njemu utječu u 
svim javnim i privatnim potrebama, te da se njegovim u kraljevo ime 
(nomine et autoritate regis) izdanim zapovijedima pokoravaju. 

Malo nakon zaruka svoje kćeri s grofom Tomom Erdedom zahvalio 
se Krsto Ungnad na banskoj časti. Da li mu je dodijalo banovanje ili je 
tu čast namijenio svome budućemu zetu, ne može se saznati. Ugarsko 
državno vijeće već je 3. lipnja predlagalo da se banom imenuje mladi 
grof Tomo Erdedi. Biskup i kancelar Juraj Drašković pozvan bi također 
pismom od 28. svibnja od kralja Rudolfa da kaže svoje mnijenje. Dra- 
šković iz Sombotelja 9. lipnja osobito hvali kralju što se smjesta pobri- 
nuo za zgodna nasljednika banu Ungnadu, jer »ta čast (banska) bez 
štete države vašega veličanstva ni kroz najmanje vrijeme ispražnjena 
biti ne može« (cum officium illud absque detrimento ditionis maiestatis 
vestrae ne minimo quidem tempore vacare non possit); pa onda predla- 
že Tomu Erdeda kao najvrijednijega na prvom mjestu, Stjepana Grego- 
rijanca na drugom, a Mikajla Sekelja na trećem. 

Premda je bilo zgodnih kandidata za bansku čast, ipak je Krsto 
Ungnad morao dalje vršiti službu još više mjeseci. Na saboru, koji bijaše 
sazvao u Zagreb za 3. lipanj 1583, priopćili su najprije poklisari na 
minulom ugarskom saboru članke toga sabora, a onda je general sla- 
vonske krajine Vid Halek zajedno s banom iznio pred sabor želje i zah- 
tjeve nadvojvode Karla glede obnove nekih razvaljenih krajiških gra- 
dova. Staleži su rado dopustili radnike za popravak i utvrđivanje Đur- 

đevca, Koprivnice, Križevaca, kao i kaštela i varoši Ivanića; ali su i 
teške tužbe sasuli na koprivničkoga kapitana Ivana Globitzera, što 
čineći brojna nasilja nije štedio ni samoga bana kojemu je oteo posjede 
oko Rasinje, a još manje kraljevskoga Kapitana Petra Ratkaja kojemu 
bijaše oduzeo njegovu baštinu oko Martijanca. Staleži traže da se silovi- 
tomu kapitanu na put stane, a da to sigurnije poluče, hvale generala 
Haleka kako on za čitavo vrijeme, što stoji u službi krajiškoj, nije 
nikoga povrijedio ni ičije pravo pogazio. Na slijedećem saboru, koji 
se odmah zatim skupio u Zagrebu 22. srpnja, radilo se poglavito o 
obrani donjega Pokupja između Karlovca i Siska. Zaključeno bi da se 
jednom dovrše utvrde kod Bresta i Sredičkoga; kod Bresta nadzirat 
će radove Stjepan Gregorijanec, a kod Sredičkoga kapitan Gašpar Ala- 
pić Koji će s haramijama čuvati prijelaze preko rijeke Kupe. Po kraljevu 
prijed ogu radilo se i o tom da se grad Sisak preuzme od zagrebačkoga 
aptola i da mu se u zamjenu dade drugi koji grad i posjedovanje u 
Slavoniji ili Ugarskoj. Budući da staleži nisu znali ni za kakvo zgodno 
imanje u Slavoniji, izjavili su neka se kralj izravno sporazumi s kapto- 
lom radi kojega grada i posjeda u Ugarskoj. Značajno je da na ovom 
posljednjem saboru nije bilo poklisara nadvojvode Karla, valjda zato 
što se bijaše rečeni nadvojvoda zahvalio na vrhovnoj upravi hrvatsko- 
slavonske krajine. Međutim i hrvatsko-slavonski staleži i kralj Rudolf 
salijetali su Karla da svoju ostavku opozove. Nadvojvoda dao se skloniti 
pa ga je tako kralj Rudolf pismom, izdanim u Pragu 1. listopada 1583, 
ponovo imenovao vrhovnim upraviteljem hrvatsko-slavonske krajine, Opo- 
menuvši podjedno staleže obiju kraljevina da ubuduće bolje i revnije 
opskrbljuju krajinu. Ali kraljevstvo bilo je već posve istrošeno, što se 
vidi iz pisma nadvojvode Ernesta općini na brdu Gradecu kod Zagreba 
od 25. studenoga 1583. kojim je poziva da određenu ratnu daću namiri. 
Kralj joj je ionako po osobitoj milosti oprostio veliki dio te daće, ali 
pod uvjetom da bar ostatak bez daljnjega odlaganja isplati. 

U prvoj četvrti god. 1584. imenovan bi napokon grof Tomo Erdedi 
za bana. Dne 30. ožujka 1584. javlja general hrvatske krajine Josip Jošt 
Thurn nadvojvodi Karlu da će u Karlovac doći bivši ban Krsto Ungnad 
i novi ban Tomo Erdedi, a s njima i vijećnik carskoga ratnoga vijeća 
David Ungnad. Malo dana nakon toga, 8. travnja 1584, sastao se u 
Zagrebu sabor Kraljevina Hrvatske i Slavonije, na kojemu bi obavljena 
instalacija novoga bana, kojom je prigodom David Ungnad vršio službu 
zasebnoga kraljevskog komesara. Staleži dočekali su Tomu Erdeda s 
velikim veseljem i oduševljenjem. Saborski zapisnik ističe osobito govor 
komesara Ungnada koji je staležima mogao čak i suze od tronuća izma- 
miti. Novi ban položio je pred saborom po starom pohvalnom običaju 
svečanu prisegu (solenne iuramentum), našto su staleži zaželili njemu 
u banovanju svaki napredak, dobru sreću i dug život da bi mogao braniti 
»tužnu domovinu« od turske sile i vršiti pravdu na opće zadovoljstvo 
kako je to nekad činio blažene uspomene otac njegov, ban Petar Erdedi. 
Poslije toga proglasio je Tomo Erdedi banovcem Ivana od Zaboka, ko- 
jemu je podjedno povjerena županska čast za Zagrebačku i Križevačku 

županiju, pa je onda i novi banovac položio običajnu prisegu. Pod- 
župani napokon Zagrebačke i Križevačke županije ostadoše isti koji su 
te službe dosad vršili. 

Nakon instalacije ostao je sabor na okupu sve do 12. travnja. Vi- 
jećalo se o prijedlozima kralja Rudolfa i nadvojvode Karla, napokon i 
o prijedlozima novoga bana. Osobita se je pažnja posvetila obrani do- 
njega Pokupja. Trebalo je naročito izgraditi novu utvrdu kod 
Bresta, jer je nedavno podignuta utvrda bila nezgodno smještena 
i povodnji izložena. Nova utvrda neka se podigne na mjestu koje ban 
izabere, te neka se započne gradnjom već 1. lipnja. Radove će sam ban 
nadzirati te je ne samo sa svojim banderijem nego i s krajiškim četama 
i banderijima sviju staleža zaštićivati. Određeni biše još radnici i kola 
za gradnju; pa i kaptol zagrebački neka obustavi svoj rad oko podiza- 
nja utvrde u Drenčini i neka pošalje svoje radnike u Brest. Kamenje i 
cement za novu utvrdu neka se uzme od razvaljenoga (donjega) grada 
i varoši Hrastovice i od porušenog samostana i crkava u okolišu hra- 
stovičkom. Staleži dopustili su nadalje radnike za popravak nekih sla- 
vonskih krajiških utvrda (u Đurđevcu, Koprivnici, Križevcima i Ivani- 
ću); ali su podjedno zamolili nadvojvodu Karla neka poradi u štajerskih 
i kranjskih staleža da i oni što više pridonesu jer krajina brani i njihove 
zemlje. Narod u Hrvatskoj i Slavoniji posve je već smalaksao; obje 
kraljevine imaju samo još 3000 porta ili dimova dok se nekad u samoj 
Križevačkoj županiji moglo za ratnu daću oporezivati i 12.000 porta. 
Zdvojni puk ne može više podnositi tolike terete i nevolje pa se seli 
svake godine u gomilama (turmatim) u različite zemlje, kao u Ugarsku, 
Austriju, Moravsku, Štajersku i Kranjsku. Neka dakle pomognu i poto- 
nje dvije pokrajine, a osobito susjedni gradovi i njihovi kotari kao što 
su Brežice, Mokrice, Bizelj, Kunšperg, Četertek, Pišece, Kozje, Sreda, 
Raka, Rogatec, Krško, Kostanjevica, Turanj, manastir Pleter, Metlika, 
Hočevje i drugi. Neka gospodari tih međašnjih gradova štajersko-kranj- 
skih poput hrvatsko-slavonskih šalju svoje podanike i kola za utvrđiva- 
nje gradova na krajini. 

Staleži mole još nadvojvode Ernesta i Karla neka zapovjede gene- 
ralu hrvatske krajine da opskrbi što jačom posadom rad Gornju Hra- 
stovicu, jer je ona sada (uz Gore i srednji Gradac) jedini reostali bra- 
nik u oblasti između Une i Kupe. Topove pak, koji su nekad bili u ra- 
zvaljenom gradu u Donjoj Hrastovici, neka general zajedno s drugim 
bojnim spravama dopusti prenijeti u novu utvrdu kod Bresta. Staleži se 
još tuže na neke velikaše koji drže gradove i imanja u Hrvatskoj i 
Slavoniji, a ne će nikako da plaćaju saborom određenu dimnicu za 
uzdržavanje haramija. Spominju izrijekom Baltazara Baćana kao go- 
spodara Grebengrada, kneza Jurja Zrinskoga kao gospodara Ozlja i Ni- 
kolu Istv4nffyja kao vlasnika Vinice. Njih nije prijašnji ban nikako mo- 
gao Poni da plaćaju dimnicu: zato staleži mole kralja neka izda 
posebnu zapovijed i ovlast novomu banu da rečene velikaše i druge 
jednako nehajne makar i vojnom silom natjera da namire zaostalu 
dimnicu i novu. Ako se to dogodi, onda će tek moći ban zajedno s banov- 
cem prosuditi da li bi se uz ono 200 haramija, koji stražare na Kupi, 

moglo uzeti još nešto haramija pješaka za sigurnost u nutarnjoj zemlji, 
za straže po cestama kao i po gorama Hočuri i Medvednici. Sve ove 
zaključke u pogledu obrane domovine i plaćanja dimnice, kao i glede 
pomoći gradu Varaždinu i općega ustanka podastiru staleži kralju na 
potvrdu ili sankciju. 

Još je sabor stvorio nekoliko zaključaka po prijedlogu novoga bana. 
Vrlo je zamašan zaključak da se »pravice Era ljevstvar (pri- 
vilegia Regni), koja je u potonje vrijeme u sebe čuvao veliki prepošt 
zagrebačkoga kaptola i kninski biskup Petar Herešinec, imaju prenijeti 
na nekadanje svoje mjesto (in pristinum locum), naime u svetište stolne 
crkve sv. Stjepana, i da se imaju zapečatiti pečatom kraljevstva, a izvršit 
će to banovac zajedno s viceprotonotarom. Ban će nadalje podići novu 
utvrdu kod Rečice na Kupi, a pri tome će poslu raditi njegovi podanici 
gradova Jastrebarskoga, Želina i Novigrada, zatim podanici grada Sa- 
mobora, koji pripada njegovu tastu Krsti Ungnadu. Budući da se neki 
velikaši i Slemi iz Zagorja tuže na novoga banovca Ivana od Zaboka 
radi otimačine, obećaje ban da će zajedno s podžupanom varaždinskim 
Gašparom Draškovićem i viceprotonotarom Ivanom Petričevićem tužbe 
istražiti i banovca prisiliti da oteto vrati, ako je zaista šta oduzeo. 
Određuju se još neke upravne stvari, a podjedno se zaključuje da će se 
na osmicu blagdana sv. Jakova sastati oktavalni sud, za koji se imenuju 
i prisjednici, među njima hrvatski pisac Antun Vramec i zagrebački 
varoški sudac Ivan Jakopović. 

Tomi Erdedu bilo je tek dvadeset i šest godina (rođen 1558), kad 
je preuzeo bansku čast. Narod se njegovu imenovanju radovao, jer se 
mladi ban bio zajedno sa bratom Petrom već proslavio kao junak u 
bojevima s Turcima. Činilo se, međutim, da će ipak barem neko vri- 
jeme turske navale na Hrvatsko Kraljevstvo prestati, i zbog toga što 
je sultan Murat III još uvijek bio zapleten u rat s Perzijancima, a i 
stoga što je dva mjeseca nakon nastupa Erdedova, naime 11. lipnja 1584, 
kralj Rudolf obnovio mir (primirje) s Turcima za još osam godina. 
Tako je novi ban u prvi mah mogao svu pažnju svoju svratiti na nutar- 
nje poslove povjerenoga mu kraljevstva. I zaista je sabor, koji se je 20. 
rujna sastao u Zagrebu, stvarao pretežno takve zaključke, kojima se 
imala slomiti nepokornost domaćih velikaša i plemića. Budući da je 
bilo velikaša i plemića koji nisu nikada dolazili na sabor (što je bilo 
ne samo njihovo pravo već i dužnost), pače nisu na sabor slali ni svojih 
zastupnika ili nuncija samo da se ne bi morali pokoravati saborskim 
zaključcima, to je sada sabor zaključio da se ima protiv takvih otpornika 
prema dekretu kralja Vladislava II Jagelovića postupati i strogo ih ka- 
zniti. Jednako bi određena globa od šest forinti po dimnjaku za one 
magnate i veleposjednike koji nisu pri izgradnji nove utvrde u Brestu 
došli u banov tabor da sa svojim banderijima štite radnike. Napokon 
bi zaključeno kako da se postupa protiv onih velikaša koji se još uvijek 
opiru plaćanju dimnice za haramije. Ban ih mora sa svim ostalima veli- 
kašima i plemićima prisiliti da se pokore; tko ne bi u tom poslu po- 
magao bana, bit će nesmiljeno globljen. Zaključci biše radi većega ugleda 
podneseni kralju na sankciju. 

Sve te odredbe saborske bile su potrebne i da se podigne ugled 
banski i da se kraljevstvo osigura od svake pogibelji. A da su bile zaista 
i korisne pokazalo se smjesta, jer je malo zatim, i pored primirja s 
Turcima, zaprijetila velika opasnost od bosanskih susjeda. Kako savre- 
meni Leunclavius (L&wenklau) priča, podigli su neki bosanski begovi 
u drugoj polovici listopada 1584. nekih 10.000 momaka te su 24. istoga 
mjeesca provalili u Kranjsku, harajući i paleći sela i zaseoke, te hvata- 
jući puk i vodeći ga sa sobom u roblje. Na prvu vijest o turskoj provali 
pohitali su i general hrvatske krajine Josip Jošt Thurn i ban Tomo 
Erdedi da sa svojim četama zaustave Turke na povratku kroz Hrvatsku. 
I zaista ih treći dan, naime 26. listopada, is koše sa svojih 2000 mo- 
maka kod Slunja. Navalivši na njih iza leđa njihovih razbiše ih tako 
da su ih posve raspršili te im sav plijen i roblje oteli. Na bojnom polju 
ostalo je mrtvih 4000 Turaka, a nešto ih je palo i u ropstvo. Gotovo 
isto pripovijeda i suvremeni koruški historiograf Jeronim Megiser. Do 
maći naš povjesničar Istv4nffy zna da su se bosanski begovi podigli i 
provalili u Kranjsku sve do Ljubljane po zapovijedi samoga beglerbega 
Ferhat-paše Sokolovića, ali vojska da im je brojila po vlastitom kazi- 
vanju samo 8000 momaka. Već kod prvoga sudara nagnali su general 
i ban sa svojom kudikamo manjom vojskom Turke u bijeg, otevši im 
sve zarobljenike, kojih je bilo preko 600. Od Turaka palo je živih u 
sužanjstvo samo 40; ali golema sila izginula ih je na bojnom polju, 
dok su od kršćanske vojske tek dva ili tri od ubojitog zrnja nastradala. 
Suviše ugrabili su Turcima deset bojnih znakova (barjaka) koje su nad- 
vojvodi Karlu u Graz poslali. I mletački poslanik u Beču javlja 13. stu- 
denoga 1584. svojoj vladi o sjajnoj pobjedi kršćanskoj nad 8000 Turaka 
kod Slunja, koja bi održana »bez ikakva gubitka, ali s porazom i veli- 
kim pomorom onih drugih« (senza perdita alcuna, ma con strage et 
mortalita grande delli altri), naime Turaka. Kranjski povjesničar Val- 
vassor napokon u XVII stoljeću spominje još neke podatke o slavnoj 
pobjedi kršćanskoj u »dolini Močila kod Slunja«. Vojsku je 
tursku vodio bosanski tefterdarpaša (glavni blagajnik beglerbegov) s 
mnogo begova, aga i spahija; turska je vojska brojila 8400 konjanika i 
600 pješaka, usve 9000 momaka. Poharali su pak jugoistočnu Kranjsku 
oko Kostela i Kočevja. Kršćansku vojsku, koja ih je na povratku kod 
Slunja zaskočila, brojila je 1330 konjanika i 700 pješaka. U boju se 
osobito viteški ponio ban Erdedi i neki Purgstaller, a i grof Thurn 
istaknuo se je svojim junaštvom. Kršćanskoga roblja oslobođeno bi ne- 
koliko tisuća, a Turaka palo je preko 2000, među njima više vođa i 
odličnika, kao što sam tefterdar-paša, nadalje Osman-beg, Malkoč-beg 
Memi-aga od Glamoča, Selaj harambaša, Viza harambaša, Milosav od 
Rakovca, Čelebija od Novog pazara, Vujica Malaković od Zakrčja, Meh- 
med od Bunića, Džafer Čelebija od Bilaja, Pritković harambaša, Rada- 
man Radešić harambaša, Harela Bilenić harambaša i još nekih šezdeset. 

Poraz kod Slunja živo se dojmio bosanskih Turaka; oni su poslije 
sami priznavali da ih nije zadesila takva nedaća otkad je Bosna pod 
osmanlijskom vlasti. Sultan Murat III planuo je u prvi mah gnjevom 

kad su u Carigrad stigli glasovi o kršćanskoj pobjedi. Oborio se oštrim 
riječima na poklisare kralja Rudolfa, na Pavla Eytzinga i Henrika Lich- 
tensteina, zaprijetivši im da se ne će držati ustanačenoga mira; ali kad 
su mu carski poslanici izložili kako su sami Turci pogazili primirje, opet 
se primirio, pače je izdao zapovijed beglerbezima u Budimu i Temešvaru 
da ne diraju u zemlje kralja Rudolfa. Ali pitanje je bilo kako će poraz 
kod Slunja djelovati na kršćane u Turskom Carstvu, osobito na one koje 
bijahu Turci nastanili i razmjestili po sandžacima bosanskoga vilajeta 
nasuprot hrvatskoj i slavonskoj krajini i koji su dosad kao neredovite 
čete (martolozi) pratili tursku vojsku prigodom njezinih navala na 
Hrvatsko Kraljevstvo? Baš među tim turskim kršćanima javlja se u ovo 
vrijeme neko življe kretanje, i to ne samo među grčko-istočnim Srbima 
i Vlasima, koji dobivaju sve jaču crkvenu organizaciju, otkad bi nakon 
rasula od jednoga stoljeća god. 1557. obnovljena srpska patrijaršija u 
Peći, nego i među katolicima koje u ime pape Grgura XIII apostolski 
poklisari i vizitatori izravno i neizravno Vodio na otpor proti Turaka. 
Između tih papinskih vizitatora ističe se poimence Aleksandar 
Komulović (Comuleus) svojom ustrajnom žilavošću. Još 2. svibnja 
1581. mole sarajevski katolici papu Grgura da im dopusti »za naše po- 
trebe crkovne i duhovne za prokuratora gospodina Aleksandra Kumulo- 
vića Dalmatina koji stoji u kolegiju germaniku«; isto traži biskup bosan- 
ski Antun Matković i katolici u Solima (Tuzli). Dne 10. siječnja 1584. 
preporučuje već papa svima kršćanima Albanije i susjednih mjesta, koja 
su neposredno ii posredno pod turskom vlasti, zadarskoga kanonika 
Aleksandra Komulovića i isusovca Tomu Radija (Radium) kao apostol- 
ske vizitatore i delegate, pa moli da ih svagdje prijazno dočekaju. Ko- 
mulović je zaista sa svojim drugom prolazio Albanijom, Srbijom (Ko- 
sovo polje), pače i zapadnom Bugarskom (Vidin, Sofija) i o tom pone 
sio izvještaje papinskoj stolici. Značajno je njegovo pismo iz Sotije od 
4. prosinca 1584, upravljeno na monsignora Gracijana, u kojemu izlaže 
nepovoljne prilike u evropskoj Turskoj i zbog rata s Perzijom i zbog 
kuge, od koje je one godine u Bosni, Sr! i Hercegovini umrlo 200.000 
ljudi. Nikad nije bilo — piše Komulović — zgodnije vrijeme za rat s 
Turskom; kad bi se kršćanske vlasti složile protiv zajedničkoga ne- 
prijatelja, mogla bi se osvojiti Sveta zemlja i zasaditi kršćanska zastava 
na zidinama Carigrada! 

Mjesec dana nakon pobjede kod Slunja sazvao je ban Tomo Erdedi 
hrvatski i slavonski sabor u Zagreb za 17. prosinca 1584. Raspravljalo 
se na njemu prema prijedlozima nadvojvode Ernesta o spornim me- 
đašima prema Štajerskoj i Kranjskoj, zatim o zahtjevima nadvojvode 
Karla o potrebama krajine; no pored toga tužio se ban na nepokorne 
velikaše i plemiće na jugu Kupe, koji se nisu odazivali njegovim pozi- 
vima na opći ustanak, premda se radilo poglavito o obrani njihovih 
posjedovanja. Sabor je ovlastio bana da takve otpornike bezobzirno 
kazni globama, koje će s pomoći čitavoga kraljevstva silom od njih 
utjerati. Jednako odlučno neka ban postupa s onima koji ne plaćaju 
dužnu dimnicu. Čini se, međutim, da svi ti zaključci nisu mnogo kori- 
stili, jer je ban bio prisiljen da nakon dva mjeseca ponovo sazove sabor 

za 10. ožujka 1585. U pozivnici na taj sabor za gradsku općinu na brdu 
Gradecu kod Zagreba, koju je ban izdao 15. veljače 1585. u Jastrebar- 
skom, piše on kako je netom minulih dana »ne bez zamašnih razloga 
pokupsku krajinu (confinia Colapiana) obišao, opasne prije- 
laze i mjesta, kao i utvrde na njima podignute razvidio, pa napokon 
čete banske kao i staleža zemaljskih, koji ondje za plaću služe, pregle- 
dao,« pa da je našao neke nedostatke, za kojih popravak i za utvrđivanje 
krajina trebalo bi odrediti stanovite radnike. Nadalje trebalo bi radi 
doznake dimnice (plaće) haramijama, koji su ga za ovoga najnovijeg 
putovanje i obilaženja po krajini bana vrlo često preko mjere pače i 
untovnički (seditiose) uznemirivali, posavjetovati se s gospodom ze- 
maljskom. Budući pak da je njemu briga i obrana ostataka ovoga 
tužnog kraljevstva povjerena, saziva on svu gospodu velikaše, plemiće, 
staleže i redove Kraljevine Hrvatske i Slavonije za nedjelju Invocavit, 
naime za deseti dan idućega mjeseca ožujka, na sabor u varoš Gradec 
kod Zagreba. Na tom saboru raspravljat će se o izloženim već predme- 
tima, a k tomu će se priopćiti i odgovor nadvojvode Karla u pogledu 
međa između ovoga kraljevstva i njegovih pokrajina (Štajerske i Kranj- 
ske). Ban poziva varošku općinu da i ona pošalje posebne nuncije s 
punom vlasti i naputkom na sabor, te joj prijeti kaznom ustanovljenom 
u generalnom dekretu ako ne bi toga učinila. 

Kad se sabor u određeno vrijeme zaista sastao, oborili su se staleži 
tužbama na generala hrvatske krajine Josipa Jošta Thurna u Karlovcu. 
Tužili su ga što je zasužnjio dva hrvatska plemića, Vuka Kasnića i Jurja 
Svaračkoga, te time ne samo pogazio plemićku slobodu nego i povrije- 
dio bansku vlast (turbato officio banali). No još su se više oborili na 
generala što je silom zauzeo baštinska imanja plemenite porodice Ko- 
basića u okolišu karlovačkom. »Ako je ustanovio kakvu krivnju tih ple- 
mića,« tako se piše u saborskom zapisniku, »bilo mu je o tom obavije- 
stiti gospodina bana ovoga kraljevstva, te bi ban po svojoj banskoj 
vlasti i dužnosti protiv njih postupao, jer generalni kapitan hrvatski ne- 
ma u pogledu plemića ovoga kraljevstva i njihovih nasljednih imanja ni- 
kakve vlasti (koju nedostojno prisvaja), nego je njemu od njegove pre- 
jasnosti (nadvojvode) povjerena jedino obrana krajine; osim toga kako 
Karlovac tako i kaštel Dubovec leže unutar pravih međaša i granica 
ove kraljevine Slavonije.« Stoga staleži javno prosvjeduju protiv gene- 
ralnoga kapitana te mole nadvojvodu Karla da mu za buduća vremena 
ovakva nasilja zabrani. Neka mu još zapovjedi da Jurja Švaračkoga 
pusti na slobodu, a Kobasićima da povrati njihova djedovska imanja. 
Inače su staleži spremni na sve žrtve, osobito za utvrđivanje slavonske 
krajine; ali prije svega traže da se upotrebe dopušteni radnici za osigu- 
ranje Pokupja gdje prijeti najveća pogibelj, budući da tu u susjedstvu 
stoluje premoćni paša bosanski (ex partibus... Transcolapinis, ubi ille 
potentissimus bassa Boznensis in vicinis residet). Baš stoga razloga zah- 
tijevaju da se jednom do kraja dovrši još uvijek nedograđeni kaštel 
u Brestu, a onda da se podigne nova kula na prijelazu Šišinački brod, 
gdje je još uvijek Turcima otvoren put preko rijeke Kupe. Istom kad se 

Pokupje osigura, neka se upotrebe radnici i kola za utvrđivanje Ivanića, 
Svetoga Križa, Koprivnice, Đurđevca i drugih krajiških gradova sla- 
vonskih. 

Dne 30. lipnja 1585. sastao se opet sabor hrvatski i slavonski, na 
kojemu bi uz drugo mjesto viceprotonotara Ivana Petričevića, koji bijaše 
umro, izabran za tu čast Mihajlo od Vurnovca. Raspravljalo se također 
o zahtjevu nadvojvode Karla da staleži dopuste radnike za gradnju 
mosta kod Karlovca. Premda je general radnike, dopuštene za taj posao 
prošle godine, upotrebio za podizanje neke utvrdice Prozorci, dopuštaju 
se ipak radnici nakon žetve počev od prvoga kolovoza, a štitit će ih i 
nadzirati uz generala još i plemićki sudac Andrija Despotović. Budući 
da su radi velike suše one godine rijeke tako oplasnule da ih je bilo 
lako pregaziti, te se bilo bojati da će Vlasi i Turci opet provaljivati, 
zaključio je sabor da svaki od staleža i redova ima dati po pet pješaka 
i pet konjanika, koji će biti vazda spremni da s banom i banovcem 
pohitaju na krajinu. Jednako bi određena ratna daća, i to od svakoga 
dimnjaka ili ognjišta po dva zlatna forinta. Značajno je da su se tim 
zaključcima opirali nunciji Gašpara Draškovića i Jurja Zrinskoga, što 
je u ostalih saborskih članova probudilo veliko ogorčenje kojemu su 
dali oduška i u saborskom zapisniku. 

Uto se bosanski beglerbeg Ferhat Sokolović spremao da osvoji 
Bihać i čitavu Bihaćku kapitaniju. Dovršivši priprave osvanuo je u su- 
botu 14. rujna pred Bihaćem, kojemu je zapovijedao kapitan Juraj 
Horner. Beglerbeg bijaše doveo sa sobom vojsku pod četiri sandžaka, 
među kojima je bio i brat njegov Ali-beg, sandžak pakračko-cernički, za- 
tim neki Memi-beg, valjda sandžak zvornički. U zoru 15. rujna stajala 
je turska vojska već s obje strane Une, koja je bila tako malena da 
se manja ni pamtila nije. Kako, međutim, Turci nisu imali dovoljno 
pješaka za redovno podsjedanje, posada u Bihaću svojim topovima pri- 
silila je Ferhata na uzmak još istoga dana, Na polasku spasili su Turci 
neka sela, među njima i selo Golubić. Kapitan Horner izvijestio je nad- 
vojvodu Karla o sretnoj obrani povjerenoga mu grada. 

Nakon neuspjela pokusa da zaskoči Bihać, nastavio je Ferhat-beg 
sa svojim sandžacima provaljivati u hrvatsku i slavonsku krajinu. Sred 
ljute zime u veljači 1586. navalio je bosanski paša na Gradac s namje- 
rom da ga zapali; požeški sandžak četovao je do Koprivnice, dok su 
Turci sa sjevera Drave prešli tu rijeku te navalili na Đurđevac. Ali ni 
krajiški kapitani ne ostadoše skrštenih ruku, već vraćahu Turcima ne- 
milo za nedrago. Tako su još u siječnju gradački kapitan Mihajlo Sekelj 
i koprivnički kapitan Ivan Globitzer s Naramijama i konjanicima svo- 
jima provalili u Pakračko-cernički sandžak te prodrli sve do Sirača, gdje 
su bili nastanjeni hrabri Vlasi (potonja »Mala Vlaška«), kojih su kne- 
zovi i harambaše dosad najviše jada zadavali slavonskoj krajini. Oba 
kapitana poharala i spalila su vlaška sela u onome kraju te su među 
drugim zarobili odličnoga vlaškog kneza Peašinovića sa ženom i djecom 
njegovom. Neki od vlaških knezova bijahu se već prije iznevjerili Tur- 
cima te prešli na kršćansku stranu i stupili u službu krajiških kapitana. 
Od tih se spominju kao »vojvode« Nikola Ožegović u Sv. Petru Čvrstcu, 

Ivan Stanković u Koprivnici, veliki Ivan u Cirkveni, Petar Ostojić i Pe- 
tar Hasanović u Ivaniću. Tako su sada počeli kršćanski Vlasi suzbijati 
turske Vlahe i njihove gospodare. 

Sred tih okršaja na krajinama sastao se 20. travnja 1586. hrvatsko- 
slavonski sabor u Zagrebu. Budući da je banovac Ivan od Zaboka još 
16. veljače umro, imenovao je ban Tomo Erdedi novim banovcem ple- 
mića Vladislava Imprića od Jamnice. Jednako su i staleži mjesto pokoj- 
noga Emerika Pethewa izabrali za protonotara magistra Martina od Som- 
botelja. Na saboru čule su se gorke tužbe na kneza Jurja Zrinskoga 
i Baltazara Baćana, koji su se još uvijek kratili plaćati saborom odre- 
đenu dimnicu pa su tim svojim otporom poticali na nehaj i druge veli- 
kaše, kao Nikolu Istv4nffyja, Gašpara Draškovića, Stjepana Gregorijan- 
ca, Andriju Auersperga, pa i Magdalenu Pethew, udovu Šimuna Kegle- 
vića. Uza sve to staleži su najpripravnije zadovoljili svima zahtievima 
koje su povjerenici nadvojvode Ernesta i Karla na njih stavljali. Tako 
su odredili potrebno za utvrđenje i opskrbu kaštela Sredičkoga i drugih 
kaštela na Kupi, zatim gradova i utvrdica na slavonskoj krajini, kao 
što su Koprivnica, Križevci, Gradec, Đelekovec, Sveti Petar Čvrstec, 
Cirkvena, Đurđic i Dubrava. Napokon odredili su i radnike za podizanje 
ograda i zapreka kod najobičnijih prijelaza preko rijeke Čazme. Do- 
pustili su još da se jedan zapušteni samostan u varoši na brdu Gradecu 
upotrebi za skladište živeža; no budući da je samostan bio bez krova, 
zamolili su nadvojvodu Karla da ga o svom trošku po tesarima iz Kranj- 
ske dade obnoviti. I za gradnju potrebnoga mosta kod Karlovca dopu- 
stio je sabor radnike, i to podanike knezova Zrinskih i drugih plemića 
s obje strane Kupe. Bilo je na saboru i raznih tužba. Tako se bivši ban 
i sadanji veliki župan Krsto Ungnad tužio na Baltazara Baćana što ga 

je okrivio da je svoj grad Varaždin protiv državnih zakona založio stran- 
cima i tuđincima. Ungnad je izjavio da je doduše rečeni grad u časo- 
vitoj potrebi svojoj na kratko vrijeme predao, ali ne strancima ili tu- 
đincima nego onima od kojih obrana i spas onih krajeva zavisi; ali 
da je sebi pridržao sva prava kao i najveći dio kuća u onome gradu 
i posjedovanja njemu pripadajućih. Stoga sudi da ga je Baćan nepra- 
vedno okrivio. 

Poslije sabora posvetio se ban Tomo Erdedi posve obrani kraljev- 
stva. Dok je slavonski general Vid Halek slao svoga vojvodu Nikolu 
Ožegovića da razvidi priprave Cerničko-pakračkoga sandžaka oko Zdene- 
ca i Podborja (Daruvara), pri čemu je došlo i do sukoba pri kuli kod 
Rače, dotle je ban budno pazio na bosanskoga berglerbega, koji je, 
uza sve to što je morao pomoći poslati sultanu za perzijski rat, ne- 
prestano snovao kako da zavlada ostacima hrvatske zemlje od Bihaća 
do Hrastovice i Siska. Dne 15. kolovoza piše ban Erdedi iz Samobora 
plemenitoj gospođi Magdaleni Pethew, udovi Šimuna Keglevića, kako 
je ovih dana dočuo da je bosanski beglerbeg s jakom vojskom gotov 
udariti »na bijedne ostatke ovoga kraljevstva« (alflictasque regni huius 
reliquias adoriri), pa je onda zapovjedio svoj gospodi i plemićima kra- 
ljevstva da se pod prijetnjom kazne vječne nevjere svi bez krzmanja 
podignu na noge i okupe oko njega kako bi se pripravni i složno ne- 
prijatelju oduprijeti mogli. Ali ta gospoda i plemići ne mareći za opće 
dobro i ne hajući za ugled njegova veličanstva i banovu zapovijed nisu 
došli na određeno mjesto i dan u banov logor. Ali budući da ponovo i 
neprestano stizavahu glasi kako neprijatelj svagdje velike čete skuplja 
pa će ili na Bihać ili na Hrastovicu udariti, to je ban odredio da će 
se 29. kolovoza kod Stenjevca s kraljevskim banderijem utaboriti, pa 
poziva i gospođu Pethew da u određeni rok pošalje u banov tabor 
svoje dobro oružane pješake i konjanike. Čini se da su se ovaj put 
banovu pozivu na vojsku i drugi velikaši i plemići odazvali. Dne 5. 
rujna 1586. stajao je ban s vojskom u taboru kod Peršinovca (in castris 
ad Persinocz) odakle je opet pisao list rečenoj gospođi Magdaleni Pe- 
thew. Tu joj javlja da je čete gospode regnikolaraca, koje se bijahu oko 
kraljevskoga banderija skupile, na nekoliko dana raspustio. Konjanike 
poslao je kući, a pješake k prijelazima preko rijeke Kupe, ali pod uvje- 
tom da svi budu svaki čas spremni, jer neprijatelj još uvijek stoji u 
oružju. Čim stigne banova zapovijed, moraju se opet svi konjanici i 
pješaci u punom broju u njegovu taboru sakupiti za obranu domovine. 

Ban Erdedi stajao je tako neprestano na straži da ga bosanski 
paša ne zateče. Ali Ferhat-paše iz Bosne nije dočekao; nego je nasuprot 
na početku zime Ferhatov brat Ali-beg, sandžak pakračko-cernički, 
provalio u Slavoniju. Bilo je to prvih dana mjeseca prosinca 1586. Ali 
ta provala završila se sjajnom pobjedom bana Tome Erdeda na Ni- 
kolinje (6. prosinca) kod Ivanića. 

Još istoga dana u jedanaest sati po noći obavijestio je križevački 
kapitan Ivan Herković iz Ivanića nadvojvodu Karla o toj pobjedi kršćan- 
skoj. Po njemu doznajemo da je Ali-beg sa 3500 momaka (3000 konja- 
nika i 500 pješaka), koje bijaše skupio ne samo u svome Cerničko- 

BANSKI PEČAT TOME ERDEDA 
S isprave izdane 7. veljače 1587. u varoši na brdu Gradecu kod 
Zagreba. Cita se: + THOMAS ER(DEWDI) COMES PERP(ETUUS) 
MONTIS CLAUDII REGNORUM DAL(MATIAE), CRO(ATIAE) ET 
SCLAV(ONIAE) BANUS. 


-pakračkom sandžaku, nego i u Bosni i Požegi, 5. prosinca naglo pro- 
valio u slavonsku krajinu. Prevalivši Marčansku goru udario je pokraj 
Kloštra Ivanića prema Vrbovcu pa onda je Vrbovačkom šumom pošao 
do Preseke, spalivši usput nekih 8 kuća i zarobivši do 16 muške i ženske 
čeljadi. Međutim, koprivnički je poručnik Baltazar vituljačama oglasio 
provalu Turaka i poslao brzoteču banu Erdedu u njegov tabor. I križe- 
vački kapitan Herković podigao je svoje čete, pridruživši sebi konja- 
nike plemića Kaštelanovića. Usput združio se s gradačkim kapitanom, 
barunom Mihajlom Sekeljem, pa su onda pošli zajedno u potjeru 
za Ali-begom, koji se iz Preseke vraćao prema Vrbovcu. Svi zajedno: 
Herković, Sekelj i Sumer progonili su Ali-bega, koji se vraćao u svoj 
sandžak istim putem kojim bijaše došao. U zgodan čas stigao je i ban 
Tomo Erdedi sa svojim bratom Petrom i sa 500 konjanika i pješaka 
do Ivanića. Tu na polju između Ivanića i Dubrave, negdje blizu sutoka 
Glogovnice i Čazme došlo je poslije podne u tri sata kod nekoga ribnja- 
ka do boja u kojem je ban pobjedu održao. Ban se okoristio zasjekama 
i ogradama koje su ondje podignute bile. Ban je naime propustio pred- 
nje čete da prijeđu zasjeke, a onda se svom snagom oborio na glavnu 
četu koju je vodio sam Ali-beg. U krvavom pokolju poginuo je Ali-beg, 
kojega je sjekirom ubio biskupski kmet Nikola Pavlečić, Uz njega ostao 
je na bojnom polju i stari Mustafa-aga Bekić, zatim Hasan-aga Kobašlija. 
Uopće je Turaka poginulo 50, dok ih je do 100 dopanulo sužanjstva. 
Osim toga pobjednici su stekli glavni barjak turski koj su zajedno s gla- 
vom Ali-begovom poslali nadvojvodi Karlu. Bitka se svršila oko 4 sata 
poslije podne; pobjednici progonili su Turke sve do Čazme, ali se dalje 
nisu usudili poći jer je uto pala noć. Uz bansku četu proslavila se i 
četa kapitana Herkovića, zatim ivanićki vojvoda Petar Ostojić, kojega 
je poslije ban predlagao štajerskim staležima za nagradu. I Leunclavius 

zabilježio je ukratko pobjedu bana Tome Erdeda kod Ivanića. On kaže, 
da je kršćanska vojska bila kudikamo manja od turske; i on javlja 
o smrti Ali-begovoj, samo kaže da su mu glavu poslali nadvojvodi Erne- 
stu. Još dodaje izrijekom da je Ali-beg bio brat bosanskoga paše (Fer- 
hada), koji je opet bio od porodice Mehmed-paše Sokolovića, šurjaka 
tadanjega sultana Murata III. 

Baš ta okolnost, što je poginuli Ali-beg bio u svojti sa sultanom, 
zabrinula je živo bana pobjednika. Pobojao se da će Ferhat-paša, a 
možda i sam sultan sve pokrenuti da osvete brata i svojaka. Dne 13. 
prosinca 1586. stoji ban u svome gradu Želinu pa odanle piše udovi 
Margareti Pethew o stanju kraljevstva. On se tuži na okuženi zrak 
(pestiferi et contagioso aere) i kako Turci prijete da će s mnogo strana 
na zemlju udariti. Stoga je ban odredio da se hrvatsko-slavonski sabor 
sastane prve nedjelje nakon Nove godine 1587. pa poziva svu gospodu 
za taj dan u Zagreb. 

Radosni s pobjede a zabrinuti radi skore budućnosti sastadoše se 
staleži 4. siječnja 1587. na sabor u varoši na brdu Gradecu kod Zagre- 
ba. Tu se s ponosom spominjalo kako je ban netom gordoga Ali-bega, 
koji je sa gotovo pet tisuća Turaka provalio u kraljevstvo, blizu tvrđe 
Ivanića kod zagrada svojih i nadvojvode Karla više s pomoću Božjom 
nego s ono malo pješaka i konjanika svojih pobijedio te mu odrubljenu 
glavu nadvojvodama poslao. Ali ban je po uhodama doznao da se moćni 
(potentissimus) Ferhat-paša sprema osvetiti brata svoga i skuplja go- 
lemu vojsku s kojom će prvom zgodnom prilikom udariti na ovo bijedno 
kraljevstvo. Ali radi toga ne treba zdvajati. Ako je ban ovaj put s malo 
vojske pobijedio deset puta jačega neprijatelja, zašto da mu to i drugom 
zgodom ne pođe za rukom. Samo treba biti na oprezu da neprijatelj 
kraljevstvo nepripravno ne zateče. Stoga određuje sabor svom strogo- 
šću da se na prvi poziv banov imaju svi velikaši, gospoda i plemići sa 
svojim podanicima podići i poći na određeno mjesto u banov tabor 
pa ondje ratovati dok bude od potrebe. Ako se tko banovu pozivu ne 
odazove ili tabor prije reda ostavi, može mu ban sva imanja oduzeti te 
ih tako dugo držati dok ne namiri u ime globe dvostruku svotu koja bi 
ga stajala za opremu i uzdržavanje njegove čete. Staleži su nadalje 
odredili radnike za radove oko pokupskih utvrda (Brest, Sredičko, 
Pleter) i gradove na slavonskoj krajini od Ivanića do Đurđevca, zatim 
su obnovili svoje zaključke glede uzdržavanja od dvije sto haramija na 
Kupi; te su napokon o svima svojima odredbama sastavili spomenicu 
na nadvojvodu Karla. 

Malo dana nakon svršena sabora stigli su u Hrvatsku žalosni gla- 
sovi o smrti nekadanjega zagrebačkog biskupa i hrvatskoga bana Jurja 
Draškovića. Otkad je taj umni i plemeniti muž postao đurskim biskupom 
i ugarskim kancelarom, bio je kralju Rudolfu i nadvojvodi Ernestu 
glavnim savjetnikom ne samo u ugarskim poslovima nego i hrvatskim. 
Zbog njegovih velikih zasluga imenovao ga je papa Siksto V dne 18. 
prosinca 1585. kardinalom (s. Stephani de monte Čoeli), a kralj Rudolf 
svojim namjesnikom za Ugarsku, te je o tom 24. rujna 1586. iz Praga 
obavijestio i općinu na brdu Gradecu kod Zagreba. Još u pismu od 

26. studenoga 1586. preporučuje Drašković kralju Rudolfu zagrebačkoga 
biskupa Petra Herešinca, koji je tada polazio na kraljevski dvor; u istom 
pismu javlja kralju o prilikama u Slavoniji i gornjoj Ugarskoj. Ali već 
27. siječnja 1587. piše kralju iz Požuna vrlo dirljivo pismo u kojemu 
naviješta svoju skoru smrt (me propinquum morti esse, neque ullam 
longioris vitae spem habere), pa se onda s kraljem oprašta, zahvaljujući 
mu za sva primljena dobročinstva i moleći ga da njegove rođake i 
službenike uzme u svoju osobitu zaštitu. Dne 2. veljače 1587. javlja 
nadvojvoda Ernest iz Beča kralju Rudolfu da je »prečasni kardinal 
kaločki (nadbiskup Drašković) tridesetoga siječnja u Požunu umro,« 
pa da kralj uradi što smatra potrebnim u pogledu tadanjega stanja 
Ugarske. Smrt Draškovićeva kosnula se nemilo i Ugarske i Hrvatske. 
Čak u dalekoj Bolonji zapisao je tadanji rektor Hrvatsko-ugarskoga 
kolegija smrt biskupa Draškovića, koji je »osobita dika domovine« 
(patriae unicum decus), pa dodaje da su za njim tugovali svi i čitavo 
Kraljevstvo Ugarsko kad su ga u Đuru sahranili (znagno cum luctu 
omnium et totius regni Hungariae Jaurini sepultus est). 

Budni oprez bana Tome Erdeda i zaključci posljednjega sabora 
hrvatsko-slavonskoga jamačno su pridonijeli da se Ferhat-paša uza sve 
prijetnje i priprave svoje ipak nije usudio udariti na Hrvatsko Kra- 
ljevstvo. No zato je Slavoniji prijetila velika opasnost na sjeveru, gdje 
su sandžaci Budimskoga pašaluka nastojali zavladaju Kanižom i 
Međimurjem. Već prvih dana kolovoza 1587. javljao je kaniški kapitan, 
knez Juraj Zrinski, kako se Turci kod Sigeta skupljaju. Tu je naime 
novi sandžak Sasvar ili Šehsuvar htio da se proslavi pa je pozivao 
susjedne begove, poimence pečujskoga, mohačkoga i kobanjskoga, da 
združenim silama provale prema Kaniži i Međimurju. Ti su ga doduše 
odvraćali od pothvata, ali ga nisu mogli odvratiti pa su tako napokon 
13. kolovoza sa 5500 momaka udarili prema Donjoj Lendavi te ondje više 
sela i varošicu Dobronik (Dobronak) opustošili i mnogo plijena i naroda 
zarobili. Međutim, Zrinski je podigao sve svoje čete u Međimurju, 
pozvao u pomoć Baćana i Nadažda, pače i koprivničkoga kapitana Ivana 
Globitzera. Skupivši tako lijepu vojsku, brojem gotovo ravnu turskoj, 
utaborio se Juraj Zrinski među močvarama kod Kaczorlaka, milju 
i pol daleko od Kaniže, da čeka na Turke, koji su se krcati plijena kući 
vraćali. Dne 22. kolovoza u ranu zoru dođe do žestoka boja koji se 
svrši potpunim porazom i bijegom Turaka. U boju izgibe mohački 
sandžak, a pečujski i kopanjski padoše u sužanjstvo. Jedino začetnik 
toga poduzeća Sasvar teškom mukom pobježe s pomoću svojih ljudi, 
koji ga tek peti dan iza boja doniješe na rukama u Siget. U boju i na 
bijegu izgibe po močvarama do 2000 Turaka; do 1000 bude ih zarobljeno 
zajedno s nekih 1100 konja i 19 barjaka. Napokon oslobođeno bi sve- 
koliko kršćansko roblje i otet sav plijen koji bi odnesen u Donju Len- 
davu, gdje su ga vođe razdijelili među sebe i svoje čete. Oba zarobljena 
sandžaka iskupiše se poslije velikim svotama. 

Nakon te sjajne pobjede kneza Jurja Zrinskoga prestadoše za neko 
vrijeme navale turske na Hrvatsko Kraljevstvo. Tomu je pripomoglo i 
to što je slijedeće godine 1588. i ratoborni beglerbeg bosanski Ferhat- 

-paša Sokolović s nepoznatih razloga morao ostaviti svoj pašaluk i pre- 
seliti se u Budim. No ni ovdje nije dugo pašovao: u drugoj polovici 
godine 1589. ubiše ga vlastiti voj njegovi, jer im nije plaću u odre- 
đeno vrijeme davao, pače ih različitim načinom varao. Uto su porazi tur- 
skih četa na slavonskoj krajini sve više stali djelovati na kršćanske 
žitelje u pograničnim sandžacima, te su osobito Vlasi Pakračko-cernič- 
koga sandžaka počeli prelaziti na kršćansku stranu. Dne 21. listopada 
1587. piše slavonski general Vid Halek štajerskomu zemaljskomu odbo- 
ru kako je već minuloga ljeta javio da se najodličniji kalauzi i haram- 
baše iz Pakračkoga sandžaka hoće sa svojim porodicama i blagom pre- 
seliti u slavonsku krajinu. I tako su zaista pred četrnaest dana neki po- 
glaviti harambaše i došli, kao Ivan Peašinović s nekim drugovima u Va- 
raždin, a pop Gregorije i drugi u okoliš Koprivnice. Halek se nada od 
toga velikoj dobiti za kršćanstvo, dok će vlast u međašnim sandžacima 
znatno oslabiti. Štajerski staleži preporučiše pridošle vlaške harambaše 
ratnomu vijeću u Grazu, našto je nadvojvoda Karlo 5. studenoga do- 
pustio da se doseljenicima, koji su sa sobom doveli mnogo stoke i tur- 
skih konja, podijele na slavonskoj krajini opustošene i zapuštene zemlje. 
Tim je započelo sustavno naseljivanje Vlaha na zemljištu stare Križe- 
vačke županije. 

Još prije pobjede kneza Jurja Zrinskoga kod Kaczorlaka bijaše kralj 
Rudolf 10. kolovoza sazvao ugarski sabor za 1. studenoga 1587. Prijeka 
potreba bijaše kralja prisilila da se obrati na sabor bez kojega je vladao 
pune četiri godine. No ni na zakazani sabor ne će on sam doći, jer je 
tobože zaokupljen poslovima njemačke države, već će ga zastupati brat 
Ernest, koji će sa staležima raspravljati o svemu što je potrebno da se 
uklone zloporabe i zaštite međe kraljevstva. Još prije sastanka ugarskoga 
sabora u Požunu okupio se hrvatsko-slavonski sabor 20, rujna u Za- 
grebu poglavito da bira poklisare ili nuncije. Izabrani biše zagrebački 
Kanonik i lektor Nikola Šelnički, zatim viceprotonotar Mihajlo od Vur- 
novca i varaždinski podžupan Krsto Vragović, koji dobiše također pi- 
smeni naputak ili instrukciju što da rade i govore u Požunu. Zastupnici 
vrhovnoga generala slavonske krajine (Stjepan Kaštelanović i Stjepan 
Grasswein) iznosili su također pred staležima želje i prijedloge svoga 
gospodara u pogledu utvrđivanja i opskrbe krajiških gradova. Napokon 
je ban objavio da mora radi zamašnih kraljevskih i osobnih posala 
otputovati k nadvojvodi Ernestu, pa da će ga za njegova izbivanja za- 
stupati banovac i župan Ladislav Imprić od Jamnice kojemu će predati 
svu vlast (cum omnimođa et plenaria authoritate). 

Rasprave ugarskoga sabora u Požunu trajale su preko dva mjeseca 
te su se protegnule i u godinu 1588. Budući da Ugarska od prošloga 
sabora (1583) nije dopustila ratne daće, tražio ju je sada kralj za dvije 
godine po dvije forinte, zatim je zahtijevao da se plaćanje poreza na- 
metne i onim osobama koje su dosad oproštene bile. Ali prijedlozi 
kraljevi naišli su na žestok otpor staleža, te je tek razboritosti nad- 
vojvode Ernesta i opetovanomu posredovanju Nikole Palffyja pošlo za 
rukom da se moglo mirnije i stvarno raspravljati. Nadvojvoda morao 
je koješta prihvatiti i naročito privoliti da se državno vijeće ugarsko 

svake godine četiri puta sastane pa da s nekadanjom svojom punovlasti 
vijeća i zaključuje o javnim i privatnim poslovima; zatim da na kra- 
ljevskom ili nadvojvodskom dvoru boravi stalno više ugarskih savjet- 
nika koji će odlučivati o prešnim stvarima. Nadalje ugarska komora 
mora da bude posve nezavisna od austrijske. Još biše određena četiri 
povjerenstva, tri za Ugarsku i jedno za Slavoniju i Hrvatsku (za potonje 
birat će članove budući hrvatsko-slavonski sabor zajedno s banom), 
koja će ispitivati stanje kraljevskih dohodaka i krajiških utvrda te o tom 
državno vijeće izvješćivati. Na zahtjev staleža da se bira palatin nije 
kralj nikako htio pristati; zato su staleži tražili da barem kapitani, 
koji palatina u vojničkim poslovima zastupaju, budu isključivo ugar- 
ski državljani. Još su staleži zahtijevali da kralj što prije sazove novi 
sabor te da na nj sam dođe. Baš radi toga dopustiše mu ratnu daću 
od dvije forinte jedino za tekuću godinu. 

Saborske članke (njih 48) potvrdio je kralj Rudolf u Pragu 28. 
siječnja 1588. Između njih treba osobito istaknuti dvadeset i osmi 
kojim su staleži prihvatili novi koledar za Kraljevinu Ugarsku. 
Staleži bi doduše voljeli da ostane stari koledar, na koji su kroz toliki 
niz godina navikli i ubogi i bogati, ali se prilagođuju opomenama kra- 
ljevskoga veličanstva te dopuštaju porabu novoga popravljenog kole- 
dara s tom izričitom izjavom da to ne čine radi ikoga drugoga nego 
jedino i samo radi ugleda kraljevskoga veličanstva (hoc tamen per 
expressum declaratum esse volunt, se illud nullius alterius, quam sola 
et umica regia suae maiestatis authoritate introductum admittere). 
Baš po tome zaključku može se razabrati da je na tom saboru bilo 
mnogo privrženika nove vjere evangeličke i protivnika pape Grgura 
XIII od kojega je popravak koledara potekao i koji ga bijaše bulom 
(Inter gravissimas) od 24. veljače 1582. kršćanskomu svijetu prepo- 
ručio. Od saborskih članaka, koji se tiču Slavonije, najznačajniji je 
trideset i šesti kojim se određuje da u Slavoniji moraju za uzdržavanje 
haramija svi tamošnji staleži i redovi jednako pridonositi (omnes illi 
status et ordines aequalia onera ferant) što je bilo očito napereno 
protiv Jurja Zrinskoga i onih velikaša koji su se dosad kratili plaćati 
dimnicu za haramije. Kralj Rudolf bijaše uopće vrlo nezadovoljan s po- 
javama na posljednjem ugarskom saboru pa ga stoga opet kroz pet 
godina nije ni sazivao. 

Malo nakon svršenoga ugarskog sabora sastao se 21. veljače 1588. 
hrvatsko-slavonski sabor u gradu Varaždinu. Tu se najprije vijećalo o 
prijedlozima nadvojvode Karla u pogledu utvrđivanja i opskrbljivanja 
Karlovca, pa su se čule tužbe na karlovačke vojnike, koji su živež pre- 
kupljivali te ga onda dvostruko, pače i trostruko skuplje prodavali. 
Kaptol zagrebački opet tužio je karlovačkoga kapitana Jurja Stamber- 
gera, koji je sa svojim vojnicima provalio na kaptolski posjed u Pe- 
trovini te za 500 forinti štete nanio. Sabor tražio je od vrhovnoga kapi- 
tana Thurna da nasilnike osudi, »jer staleži i redovi znaju 
da grad Dubovac zajedno s Karlovcem potpada 
pod zakone i dekrete ovoga kraljevstva« (constat enim 
statibus et ordinibus castrum Dubovetz, simul et Carlostadium subiacere 

legibus et decretis huius regni). Osobito su staleži ozlojeđeni zbog Jurja 
Zrinskoga, koji još uvijek ne će da plaća dimnicu od svoga grada Ozlja 
za uzdržavanje haramija. Banovac Imprić mora na. svaki način, pa i 
vojnom silom, prisiliti kneza Zrinskoga na vršenje dužnosti, jer će inače 
biti lišen svoje časti. Još bi zaključeno da jedan nuncij ili zastupnik 
smije na saboru zamjenjivati samo jednoga principala, a nipošto više 
njih kako je dosad bivalo. Napokon biše, što se zna, prvi put čitani 
Bena listovi onih novih plemića koji su god. 1569. do 1587. od 
ralja u taj stalež uzvišeni; a k tomu bi određeno da se ubuduće svi novo- 
podijeljeni plemićki listovi imaju saboru podnijeti i od staleža na znanje 
uzeti; tko to ne učini, gubi privilegij te se ne će priznavati za plemića. 
I na saboru, koji se sastao u Zagrebu 2. svibnja 1588, biše podnese- 

ni i bez prigovora oglašeni neki plemićki listovi iz godine 1578. do 
1587. Uz to odredio je sabor da se turski zarobljenici ne smiju više, kao 
dosad, slobodno po zemlji naokolo voditi, a najmanje po sajmovima i u 
plemićke kurije i domove, jer bi oni mogli kao očiti uhode mnogo 
štete nanijeti. Pače ni onim turskim sužnjevima, koji bi se otkupili, 
ne smije se dopustiti povratak u domovinu drugim putem nego preko 

Siska ili Bresta, i to sa znanjem tamošnjih kapitana. Znamenita je još 
odredba da banski oktavalni sud ne smije suditi onima koji nisu pri- 
hvatili novoga koledara (illis vero, qui calendarium novum non accep- 
tassent, nulla iudica celebrentur). Ali s uvođenjem novoga koledara išlo 
je teško i sporo. Stoga je movi sabor, koji se 24. srpnja 1588. u Za- 
grebu sastao, morao ustanoviti da plemićki suci imaju još jednom po 
svojim kotarima razglasiti porabu novoga koledara; tko se poslije toga 
bude služio starim koledarom, bit će kažnjen globom od 
200 forinti, koja će se utjerati od njegovih pokretnina ili nepokret- 
nina te upotrebiti za svrhe kraljevstva. Na tome saboru izabrano bi još 
i povjerenstvo za Hrvatsku i Slavoniju (a partibus maritimis usque 
Dravum), koje će prema odredbi potonjega ugarskog sabora ispitati 
kraljevske prihode i stanje krajiških utvrda. Izabrani biše namjesnik 
palatinov Nikola Istvanffy, kapitani Gabrijel Tahi i Mihajlo Sekelj, veliki 
prepošt crkve zagre ača Nikola Selnički, banovac Vladislav Imprić, 
viceprotonotar Mihajlo od Vurnovca, Vladislav Bukovački i Franjo Ore- 
hovački. Nadvojvoda Ernest bijaše doduše odredio da povjerenstvo za- 
počne svoj posao 1. kolovoza, no staleži mole da se rok odgodi do 1. 
rujna i da se uto povjerenicima iz blagajne ugarske komore pošalje 
saborom određenih tisuću forinti u ime troškova. Staleži napokon odre- 
đuju po običaju radnike za popravak krajiških gradova; a onda mole 
nadvojvodu Karla neka zapovjedi da se topovi i zvona, silom odvezena 
prigodom rušenja grada i manastira Hrastovičkoga u Korušku, vrate 
njihovu vlasniku, naime zagrebačkom biskupu, koji će ih smjestiti u 
svoje gradove na slavonskoj krajini, u Ivanić, Dubravu i Gradec. 
Dok je mir na turskoj međi trajao, požurio se kralj Rudolf da svo- 
jemu rodu pribavi Poljsko Kraljevstvo. Po smrti kralja Stjepana Batora 
(13. prosinca 1586) imali su Poljaci opet birati kralja i dinastiju. Litvanci 
prianjali su, uz ruskoga cara Feodora Ivanovića, posljednjega vladara iz 
kuće Rurikove; mnogi Poljaci opet, na čelu im državni kancelar Ivan 
Zamojski, radili su da uzvise na prijestolje švedskoga kraljevića Si- 
gismunda Wasu, koji je bio sin Katarine, sestre posljedjnega 
Jagelovića. Ali je također opstojala jaka stranka pod vodstvom braće 
Zborovskih koja je naginjala Habsburgovcima nastojeći da na prijesto- 
lje podigne nadvojvodu Maksimilijana, najvrsnijega između Rudolfove 
braće. Stranka Zamojskih, kojoj su se pridružili i neki biskupi s pri- 
masom Stanislavom Karikowskim, proglasila je 19. kolovoza 1587. 
kraljevića Sigismunda za kralja; tri dana zatim (22. kolovoza) izabran 
bi od austrijske stranke s Kijevskim biskupom na čelu nadvojvoda 
Maksimilijan za poljskoga kralja. Sada planu borba između oba protu- 
kralja. Maksimilijan skupi na brzu ruku nešto vojske u austrijskim 
zemljama te navali sa 11.000 momaka 24. studenoga na Krakov, ali bi 
od Zamojskoga suzbit i prisiljen da uzmakne sve do šleske granice. Za- 
mojski je nato pošao za njim, navalio na njega 24. siječnja 1588. kod 
Bičina, gdje mu je nakon žestoka okršaja čete raspršio i njega sama 
zarobio. Maksimilijan ostao je sada u poljskom sužnjstvu više od godinu 
dana. Tek 9. ožujka 1589. utanačio je kralj Rudolf posredovanjem pa- 
pinskoga legata Aldobrandinija mir (punomoćnici kralja Rudolfa bili 

su uz druge namjesnik palatina Nikola Istv4nffy i đurski biskup Petar 
Herešinec), po kojemu bi se Maksimilijan imao odreći poljskoga prije- 
stolja i kraljevskoga naslova. Nato su Poljaci nadvojvodu Maksimilijana 
pustili na slobodu te ga 28. srpnja odveli preko granice; no čim je stupio 
na austrijsko tlo, kratio se ispuniti zadato obećanje te ga je izvršio tek 
nakon devet godina da tim omogući savez kralja i cara Rudolfa s Polj- 
skim Kraljevstvom protiv Turaka. 

Ban Tomo Erdedi bijaše već neko vrijeme ozlojeđen zbog kneza 
Jurja Zrinskoga i drugih velikaša, koji se nisu pridruživali općemu ustan- 
ku pod banskom zastavom, a uz to nisu plaćali dimnicu za uzdržavanje 
haramija. K tomu planuše i raspre s građanima trgovišta Samobora, 
jer ih je on kao gospodar grada Samobora, koji je baštinio po svojoj 
ženi, smatrao za svoje podanike. Građani trgovišta potužiše se nad- 
vojvodi Ernestu, koji je nato odredio posebno povjerenstvo da ispita 
i uredi spor između obiju stranaka. Članovi povjerenstva bili su za- 
grebački biskup Gašpar Stankovački, prepošt Nikola Selnički, Stjepan 
Sregorijeneć i viceprotonotar Mihajlo od Vurnovca. Ovi su bana pozvali 
da dođe u Tigre pred njih na raspravu. Ban bio je tim pozivom očito 
povrijeđen kako se vidi iz njegova pisma, upravljena 19. Kolovoza 1588. 
iz grada Samobora na rečeno povjerenstvo. On naprosto i odlučno odbija 
da bi on zbog spora sa svojim podanicima došao pred ikakvo povjeren- 
stvo pa gotovo posprdno svjetuje povjerenike da ni oni dalje truda ne 
zadaju: »Jer mi hoćemo da se svojom plemićkom slobodom služimo i 
sami postupamo sa svojim podanicima kako naši privilegiji određuju, te 
ćemo njima upravljati po našim pravima, a nipošto po odredbama 
nekoga drugoga. Zar da se nama ne obdržaje ono što se po pravu svoj 
ostaloj gospodi zemaljskoj dopušta?« Nije poznato kako se svršio spor 
sa Samoborcima; ali nema sumnje da je sve to bana još jače ozlojedilo. 

U tom neraspoloženju sazvao je ban Tomo Erdedi također i sabor 
hrvatsko-slavonski u varoš na brdu Gradecu kod Zagreba za 29. svibnja 
1589. Za taj sabor kaže se izrijekom da ga je ban skupio »na pismeni 
nalog« (ad literatorium mandatum) nadvojvode Karla. I zaista se na 
saboru vijećalo i zaključivalo poglavito o prijedlozima nadvojvode Karla, 
kao o utvrđivanju krajiških mjesta, o besplatnom davanju hrane voj- 
nicima, o povišenju haramija do četiri stotine. Kad se o potonjemu vije- 
ćalo, ustao je ban Tomo Erdedi te izjavio da polaže čast vrhovnoga kapi- 
tana ovih haramija, koju je čast od početka svoga banovanja pa sve do 
sada obnašao uz najveću pohvalu (maxima cum laude). Javni poslovi 
na krajini i privatne brige tako su ga zaokupile da ne može dulje vršiti 
službe koju su mu staleži povjerili; ali podjedno očituje da će se svaki, 
koga staleži na to mjesto podignu, morati zajedno s haramijama njemu 
pokoravati i u svemu ga slušati. Još je ban dodao da ima 
nekih ljudi koji su drskom smjelošću običavali 
raznositi kako je on novce, ubrane za plaćanje 
haramija, upotrebljavao za svoje privatne po- 
trebe. On želi takvim klevetnicima bezbožna usta 
začepiti (volens talium delatorum impia claudere ora) pa stoga uz 
svečani prosvjed izjavljuje da je pripravan pred staležima račun polo- 

žiti pod pogodbom da se njemu nakon obračuna mora nadoknaditi sve 
što je on preko primljenih novaca potrošio od svoga imetka za uzdrža- 
vanje haramija. Staleži nisu htjeli ni da čuju o polaganju računa, već 
su banu u zapisnik stavili neizmjernu (ingentes) hvalu svoju za golemi 
trud i brigu kroz čitavo vrijeme što je obavljao službu vrhovnoga kapi- 
tana. Nasljednikom njegovim izabrali su Stjepana Gregorijanca, koji će 
biti vrhovni kapitan haramija na rijeci Kupi. 

Ban se nadalje tužio pred staležima kako mu kralj redovito ne 
daje utanačenu plaću za uzdržavanje banske ili kraljevske čete. Sabor 
je nato zaključio da se obrati na kralja posebnom predstavkom neka 
se vojnicima, koji pod banom za plaću služe, redovitije nego dosad 
plaća daje da ne budu nevoljom prisiljeni ostavljati svoje postaje i 
otimati ubogim žiteljima. 

Izjavama na saboru navijestio je Tomo Erdedi da mu je dodijalo i 
samo banovanje. I zaista već 19. rujna 1589. moli on kralja Rudolfa iz 
grada Samobora da ga riješi banske časti, jer je opterećen drugim po- 
slovima. Ta već je šesta godina otkad banuje. Molbu svoju obnavlja 
14. listopada iz grada Varaždina. Dne 5. studenoga obraća se iz Varaždina 
molbom na nadvojvodu Ernesta neka poradi kod kralja da bude što 
prije riješen banske službe. On spominje kako je dosad svaki ban 
odmah na svoju molbu bio riješen časti i službe, samo njega ne će da 
oslobode tereta. »Ja pak, koji sam toliko puta s pomoću Gospoda 
neprijatelja od granice domovine suzbio, koji sam neprijatelja kod 
Slunja pobijedio i napokon glavu Ali-bega, odrubljenu odi trupla, vašoj 
jasnosti poslao, koji sam često sela i gradove neprijateljske spalio, pače 
i prije banovanja više sretnih bojeva s neprijateljima zametnuo, šta sam 
ja — tako vam neumrloga Boga — sakrivio da mi se sada, kad me sreća 
ostavlja, ne daje nikakva oduška te ne zaslužujem da me se oslobodi 
tolikih poteškoća!« Ali ni ta jadilovka nije koristila. Dne 23. studenoga 

iše sam kralj Rudolf iz Praga banu Erdedu da njegove ostavke na 

Pansko dostojanstvo ne prima, već ga poziva da i dalje vrši svoju 
dužnost. A da se ban primiri, obasuo ga je kralj pohvalama i ističe 
osobite vrline njegove. 

Kraljevoj zapovjedi pokorio se Tomo Erdedi i prestao neko vrijeme 
salijetati ga ABlbema za odriješenje. Dne 2. prosinca 1589. razaslao je 
iz svoga grada Varaždina pozive na sve staleže kojim je sazvao hrvatsko- 
slavonski sabor u Gradec kod Zagreba za 4. siječnja 1590. Sabor bi naj- 
prije birao novoga viceprotonotara, jer je dosadanji (Mihajlo od Vur- 
novca) nedavno umro. Raspravljat će se i o drugim poslovima pa i o 
prijedlozima nadvojvode Karla, koji će poslati zasebnoga komesara. 
Ban zaklinje velikaše da ne šalju na sabor svoje nuncije, nego da sami 
glavom dođu (personaliter interesse), a sve »za ljubav ovoga bijed- 
noga kraljevstva« (ob amorem huius afflicti regni). 

Zapisnika o tom saboru nema kao ni o jednom iz godine 1590, pa 
zato nije nemoguće da se nisu ni sastajali. Banu je ponovo sve dodijalo 
pa je stoga u lipnju 1590. pošao u Beč, odakle je zaklinjao kralja Ru- 
dolfa da ga oslobodi banovanja. U pismu na kralja od 23. lipnja piše: 


ČETVRTO DOBA 


462 





VID HALEK 


general slavonske krajine (1569—15. IV 1589). Iz djela An 
males Ferdinandei koje je sditavio Fr. Chr. Khevenhiller 
+ ik 


»Ponovo molim vaše veličanstvo da bi udostojalo milostivo pitanje o 
odstupu mojemu s banske časti kraju privesti, budući je već i molba 
moja vašemu veličanstvu priposlana. Sudim da bi to bilo na najveću 
korist i za domovinu i za moje tužne prilike. Uzdajem se da će vaše 
veličanstvo tu stvar tako udesiti da će se za kratko riješiti i ja biti oslo- 
bođen svoga tereta.« Erdedi obratio se pismeno i na nadvojvodu Ernesta 
ističući kako mu je već dodijalo neprestano moljakati za odriješenje. 
Nadvojvoda zna zbog kojih razloga on tako požuruje, pa ipak se stvar 
preko očekivanja zateže. Stoga još jednom zaklinje i moli da se jednom 

njegova ostavka prihvati. I zaista je nadvojvoda pismom od 30. lipnja 
kralja uputio i predložio da se pitanje konačno riješi. Nato je Kralj 
Rudolf pismom iz Praga od 13. srpnja 1590. pozvao brata Ernesta neka 
još jednom pokuša krajnjim sredstvima (das eusserste versuechen) 
da Tomu Erdeda odvrati od njegova nauma, jer kralj ne pozna sposob- 
nijega čovjeka za bansko dostojanstvo; ako se pak ne bi nikako dao 
skloniti da dulje ostane u službi, neka onda pokuša pregovarati s nje- 
govim bratom Petrom Erdedom. I zaista je nadvojvoda Ernest još 
jednom pokušao da kraljevu nalogu zadovolji. Ali Tomo Erdedi ostao 
je nepokolebiv kako se vidi iz njegova pisma, upravljena 12, kolovoza 
1590. nadvojvodi iz grada Samobora. Njemu godi što ga kralj želi i 
dalje zadržati i on bi se rado pokorio kraljevoj želji, ali krajnja nevolja 
(discommodo supremisque angustiis) prisilila ga je na ostavku. Zapao 
je u krajnju potrebu (ad supremas penurias), pa mu ne preostaje drugo 
nego ponovo za otpust moliti, jer što se dulje njegova stvar zateže sve 
više štetuje. Neka se uvaže njegovi razlozi kao nekad bana Nikole Zrin- 
skoga kad je pritisnut jednakim teretom tražio odriješenje! Ali sve 
molbe i predstavke ipak nisu koristile; Toma Erdedi morao je i dalje 
ostati na banskoj stolici. Da li mu je kralj štogod obećao ili redovitu 
plaću za bansku četu osigurao, ne može se ustanoviti; samo to stoji da 
je Tomo Erdedi ostao i dalje banom i da nije više ni kralja ni nad- 
vojvodu salijetao da ga oslobodi banovanja. Moguće je i to da su ga 
i neki noviji događaji kako u Hrvatskom Kraljevstvu tako i u Turskom 
Carstvu sklonili da se pojačanom snagom posveti obrani svoje domovine. 

U hrvatskoj i slavonskoj krajini bijahu se baš u posljednje vrijeme 
dogodile neke osobne promjene. Slavonski general Vid Halek, koji je 
kroz dvadeset godina časno i sretno upravljao povjerenom mu krajinom, 
tako da su ga i hrvatski staleži često pohvalili, umro je 15. travnja 1589. 
u svojoj šezdeset i drugoj godini. Njegovo mjesto zapremio je dosada- 
nji koprivnički kapitan Ivan Globitzer; no kad je i taj već nakon mjesec 
dama (14. svibnja) umro, postao je upraviteljem generalije, a poslije 
i generalom ivanićki kapitan Stjepan Grasswein. Odmah na- 
kon toga, dne 15. lipnja 1589, umro je u gradu Senju i dotadanji general 
hrvatske (karlovačke) krajine Jošt Josip Thurn, a nato bi na prijedlog 
nadvojvode Karla imenovan hrvatskim generalom An drija barun 
Auersperg, koji je dotad bio namjesnik pokojnoga generala. I 
Grasswein i Auersperg bijahu iskusni vojvode, koji su dobro poznavali 
povjerene im krajine a tako isto i tursko ratovanje; stoga se tim osob- 
nim promjenama u vrhovnim kapitanijama nije mnogo preinačilo. Za- 
mašnijim posljedicama mogla je uroditi smrt na dvojvode Kar- 
la (f 10. srpnja 1590), kojemu je toliko godina bila povjerena vrhov- 
na uprava i hrvatske i slavonske krajine. Pitalo se sada tko da naslijedi 
Karla u tome zvanju? Od njegovih sinova (Ferdinand, Maksimilijan, 
Ernest, Leopold) bijaše najstarijemu Ferdinandu, potonjemu kra- 
lju i caru, tek dvanaest godina (rođ. 19. srpnja 1578), te nije mogao 
preuzeti ni upravu svojih nasljednih zemalja a kamo li brigu za krajine. 
Tako nije kralju Rudoliu drugo preostalo nego da svoga brata Ernesta 
imenuje regentom, pa je onda Ernest (uz ugarsku krajinu) vršio još 

i vrhovnu upravu hrvatske i slavonske krajine. Kad je pak nadvojvoda 
Ernest u kasnu jesen 1593. ostavio austrijske zemlje na istoku, pa pošao 
za namjesnika u španjolsku Nizozemsku, onda je kralj Rudolf povjerio 
regenstvo bratu Maksimilijanu, nekadanjemu izabranom kralju polj- 
skomu. A pošto je i taj nakon dvije godine odstupio, predao je doduše 
kralj mladomu Ferdinandu upravu njegove baštine (Štajerske, Koru- 
ške i Kranjske), ali je sebi zadržao vrhovni nadzor nad svim. Tek godine 
1596, nakon navršene osamnaeste godine svoje, preuzeo je nadvojvoda 
Ferdinand vladanje posve sam. 

Nije nevjerojatno da su i prilike, nastale iza smrti nadvojvode 
Karla, pridonijele te je Tomo Erdedi ostao banom hrvatskim. K tomu 
je također i sultan Murat III završio rat s Perzijom i utanačio s njom 
mir u proljeću 1590, pa se bilo bojati da će sada svraćati veću pažnju 
na Deda i Hrvatsku. Ta već 27. veljače one godine javlja zapovjednik 
sisačkoga grada o pokretima među Turcima u Pakrači o-cerničkom san- 
džaku. Tristo Turaka iz kaštela Granica kod Save navalilo je na dva 
kršćanska sela, zvana Bošnjaki, te ih porobilo i odvelo u sužanjstvo 
četrdeset i dvije duše. Na drugoj strani opet provaljivali su uskoci u 
turske oblasti da se osvete što su Turci minule godine bili osvanuli kod 
Senja da ga osvoje. Budući da je sličnih okršaja bilo i na ugarsko-turskoj 
granici, požurio se je kralj Rudolf da spriječi otvoreni rat. On je poslao 
zasebna poslanika Bartolomeja Pezzena u Carigrad, koji je 29. stude- 
noga 1590. utanačio novo primirje na osam godina, koje bi se računalo 
od godine 1529, budući da je dotad imalo trajati već prije utanačeno 
primirje. Sultan je tom prigodom tražio da mu se od iduće godine pored 
godišnjega danka od 30.000 dukata šalje još počasni dar od srebrnih 
posuda; nadalje je posebnim pismom pozvao kralja da ukroti uskoke i 
da razvali neku pred tri godine podignutu tvrdinju na Blatnom jezeru. 

Ali težnja kralja Rudolfa da osigura mir ostala je jalova, jer je 
veliki vezir Sinan-paša sultana neprestano bodrio na rat. Taj 
gordi Sinanspaša, rodom Arbanas iz okoliša grada Skadra, utjecao je 
već preko dvadeset godina na javni život Osmanlijskoga Carstva. Naj- 
prije je bio namjesnik u Egiptu (1568); poslije proslavio se pokorenjem 
Jemena (1571), zatim je u ratu sa Španjolcima radi Tunisa (1574) za- 
uzeo gotovo neosvojivu tvrđavu Golettu, po čemu je na evropskom za- 
padu dobio pridjevak »lav od Golette«. Po smrti Mehmeda Sokolovića 
postao je 1580. prvi put velikim vezirom; tu je čast dva put izgubio 
(1582. i 1589), dok se opet u siječnju 1593. po treći put podigao na prvo 
mjesto uz slaboga, nesamostalnoga sultana, Prema svome gospodaru po- 
našao se ropski, pretvarajući se i laskajući mu samo da mu u volju 
uđe; prema drugima bio je ohol, nepovjerljiv, neiskren i okrutan. Na- 
dasve mrzio je kršćane. Kako je bio kamena srca, progonio ih je gdje 
je samo mogao. Inače bio je odlučan, hrabar i radin, te se i pod stare 
dane svoje odlikovao svojom tjelesnom snagom i svježim duhom. 

Pored Sinan-paše isticali su se na sultanovu dvoru u ono vrijeme 
još neki drugi muževi, kao veliki vezir Hrvat Sijavuš-paša i prvi carski 
savjetnik Dervišaga Bejezidagić, rođeni Mostarac. Svi su ti pridonijeli 

da je prvih mjeseci 1591. imenovan za bosanskoga beglerbega ratoborni 
i krvoločni Hasan-paša, koji je Hrvatskomu Kraljevstvu ljuće za- 
prijetio nego nekad Malkoč+beg Osmanović i poslije Ferhat-beg Sokolo- 
vić. O podrijetlu Hasan-paše različito se priča. U jednom suvremenom 
izvještaju piše se da je bio »plemenom Kristiović« (seines Geschlechts 
ein Christiouitsch); suvremeni zgodopisac u ljetopisu Hrvatskoga kole- 
gija u Bolonji daje mu ridjevak »Kupuzajezili«, dok tako isto suvre- 
meni povjesničar fstvanfty kaže da je bio odrijetlom Tračanin (ei ge- 
nus ex Thracia). Valsasor sto godina poslije tvrdi da se Hasan-paša 
po plemenu i prezimenu zvao Križelavić (seines Geschlechts und Zuna- 
mens ein Chriselavitsch), a rodom da je bio Talijan. Isprva je bio 
kršćanin, pače benediktinski redovnik i potđakon; no poslije se poturčio. 
Ritter-Vitezović napokon u svojoj kronici od god. 1696. daje Hasan- 
paši prezime Pridojević (Pridojevich, Pridoevich), a u nekom 

rugom djelu svojem dodaje da je bio podrijetlom Hrvat. I zaista u 
današnjoj sjeverozapadnoj Bosni (Krajini), a osobito u Bihaću, živi još 
i sada predaja da je Hasan-paša bio rodom iz Lužaca u kotaru Sanski 
most, da se je po porodici zvao Predojević, i da su mu roditelji bili 
grčkoistočne vjere. Još i danas da ima u Lušcima Predojevića hrišćana, 
koji nisu nikad bili kmetovi već slobodni posjednici zemalja, pa vele 
da ta povlastica njihova potječe od Hasan-paše. Izvjesno je samo da 
je Hasan imao brata Džafera, koji je bio sandžakbeg u Cerniku. Inače 
se zna da je Hasan-paša još u mladosti svojoj došao u Carigrad, gdje 
je učio na državni trošak, a onda je postao sultanov sokolar. Poslije 
se oženio bogatom perzijskom kneginjom, udovicom velikoga vezira 
Osmana, pa je zagovorom svoje bogate žene, »prijateljice« prve sulta- 
nije, postao sandžakbegom u Bačkoj na Dunavu. Odavle premješten bi 
za beglerbega u Bosnu. Kako je bio vrstan i hrabar vojnik, a odlučan, 
bezobziran i drzak muž (temerarius potius, quam strenuus), očekivali 
su njegovi zaštitnici da će opet zaigrati krvavo kolo na hrvatsko-sla- 
vonskoj krajini, krvavije nego što je bilo ikad prije. 

Već 3. svibnja 1591. obavijestio je ban Tomo Erdedi karlovačkoga 
generala Andriju Auersperga kako je Hasan-paša na Savi kod Gradiške 
dao sastaviti most od brodova i lađa. U isto vrijeme skupljao je begler- 
beg kod Banjaluke vojsku; samo se nije znalo hoće li s njom udariti 
na Bihać ili na Sisak. Za obranu Bihaća poslao je krajiški general 
smjesta tamošnjemu kapitanu Krsti Obričanu 200 momaka, a podjedno 
je pozvao kranjske staleže da skupe što više hrane i zaire, pače da dignu 
i zemaljski utanak. I ban Erdedi živo se je zabrinuo za Sisak. U to ime 
sazvao je i hrvatsko-slavonski sabor u Gradec kod Zagreba za 26. srpnja 
1591. Tu se iznosilo kako je paša bosanski sve određene sandžake svoje 
okupio i veliku vojsku sabrao s kojom će ovih dana udariti na Sisak. Uoči 
te velike pogibili obustavljaju se svi naumljeni radovi oko popravka osta- 
lih gradova pa se određuje opći ustanak zemaljski. Na prvi poziv banov 
moraju se svi velikaši i plemići podići te sa svojim kmetovima pohitati 
u banov logor. Oni plemići, koji nemaju posjeda ni kmetova već samo 
grbovnice, moraju se sami glavom pridružiti kraljevskomu banderiju, 
jer inače gube plemstvo. Građani slobodnih gradova moraju se također 

svi (viritim) oružani naći u banovu logoru, zajedno sa svojim kmeto- 
vima; jedino kmetovi gradečke općine kod Zagreba imaju dva topa 
(duas falconetas), koji sada stoje na varoškom trgu, odvesti u tabor 
i onda dalje s njima pratiti vojsku. Još bi kaptolu zagrebačkomu s 
obzirom na troškove oko obrane Siska oproštena dimnica za onu go- 
dinu. Na saboru čule su se i tužbe na neke krajiške posade, kao na 
one u Karlovcu i Koprivnici, pa se povjerilo viceprotonotaru da se u 
ime oštećenika prituži kapitanima onih utvrda. Mjesto umrloga vice- 
protonotara Petra Pojatića izabran bi za tu čast Gašpar Petričević. 


Osim sabora pritekli su kaptolu u pomoć i drugi. Nadvojvoda 
Ernest poslao je u Sisak po kranjskom vicedomu dva topa, a štajerski 
staleži jedan top, zatim 300 topovskih zrna i potrebnoga puščanog 
praha. Za obranu grada Siska bi od zagrebačkoga kaptola određen 

anonik Nikola Mikac* (Micatius, Mikachin, Mikoch), rođeni 
Siščanin, junak, hrabar i odlučan, koji je još u lipnju i srpnju boravio 
na jugu Kupe, nastojeći razvaliti kaptolski grad Gradec da se Turci u 
njemu ne ugnijezde. Mikcu bi pridan za druga kanonik Stjepan Fa- 
bricius (Kovačić). Uto je prvih dana kolovoza Hasan-paša udario iz 
Gradiške uza Savu prema Sisku. Putem pridruživalo mu se sve više 
četa, tako da je pred Siskom imao napokon 16.000 do 18.000 vojnika. 
Uza sve to nije mogao ništa opraviti, jer je grad bio dovoljno opskrbljen 
hranom i zairom. Pače branitelji provališe 6. kolovoza iz grada te na- 
niješe Turcima znatnu štetu. Budući da su u isti mah sa svih strana 
dolazile kršćanske čete gradu u pomoć, a osobito ban Erdedi s hrvatsko- 
slavonskom gospodom, diže Hasan već četvrti dan podsadu te se stade 
11. kolovoza vraćati prema Gradiškoj, zauzevši i spalivši usput grad 
Topolovec. Jedan između branitelja Siska zabilježio je poslije u ljeto- 
pisu bolonjskoga kolegija o toj prvoj podsadi Siska po Tur- 
cima ovo: »Iste godine (1591) mjeseca E olovoža Turčin Hasan-paša 
podsjedao je grad Sisak sa 35.000 ljudi te je na nj udarao četiri dana, 
bijući ga iz bojnih topova s brda, koje se diže ovkraj Kupe ravno na- 
suprot gradu. Turaka poginulo je do stotina, a od kršćana samo tri. 
Bio je tada ondje nazočan onaj koji to piše.« 

Tek što se Hasan-paša maknuo ispred Siska, stigao je ban Tomo 
Erdedi zajedno sa slavonskim generalom Stjepanom Grassweinom gradu 
u pomoć. Da vrati Turcima nemilo za nedrago, pođe u potjeru za begler- 
begom, provali sa svojom vojskom u Pakračko-cernički sandžak, te stade 


* Istvćnffy zove toga kanonika »Nicolaus Micacius, patria Sisciensis«; 
prema tomu ga je i Ritter-Vitezović prozvao Nikola Mikačić. Krčelić u povijesti 
zagrebačke biskupije (str. 276) zove ga »Nicolaus Mikaczius, qui Mikocs et Mickahin 
scribitur«, pa dodaje na drugom mjestu da je bio »patria Sisciensis in pago Tissina 
(Tišina) natus« (str. 279), zatim »quod Nicolaus Mikaczius, cantor et abbas Diakovensis, 
ex publici boni servitio et patriae servandae zelo cantoratu cum praepositura Chasmensi 
commutato, adsumpto collega Stephano Fabriczi, pro Sisciae praefecto iverint« (str. 278). 
Međutim, u zborniku »Izvestja muzejskega društva za Kranjsko« (III. tečaj od god. 
1893. str. 38) čita s: Nikolaj Jalkozi (tudi Jelkozi, slavni branitelj Siska, ki 
se je sam baje pisal Mikoč in ljudje so ga zvali Mikca), naddijakon čazmanski, kanonik 
zagrebski i župan sišeški«. 

12. kolovoza podsjedati grad Moslavinu, djedovinu svoga roda. 
U gradu bijahu dvadeset i četiri age koji se ne htjedoše predati. Ban 
podsjedao je Moslavinu tri dana dok se u gradu nije zapalio puščani 
prah, od čega je mnogo Turaka poginulo. I preživjeli bili su ranjeni pa 
su se napokon 15. kolovoza morali predati uz pogodbu da polože oružje i 
onda slobodno odu kamo ih volja. Erdedi zauze svoj djedovski grad i 
nađe u njemu uz drugo i tri topa na kotačima. Dne 8. rujna hvali kralj 
Rudolf iz Praga bana posebnim pismom »što je ne samo snovanu na- 
valu Turaka suzbio nego još više progoneći ih Moslavinu zauzeo i tako 
svoju hrabrost pokazao (quod intentatam a Turcis vim non solum pro- 
puleris, sed longe etiam illos insecutus montem Clandium ceperis, forti- 
tudinem quidem in eo ostendisti tuam); ali ga podjedno moli da inače 
ne dira u Turke radi primirja koje opstoji.« Dok je kralj Rudolft ovako 
bana pohvalio, bijaše nadvojvoda Ernest još u kolovozu iz Beča upravio 
oštro pismo na Hasan-pašu, kojim ga je prekorio što je posljednjom 
provalom prekršio primirje. Pismo, u kojem se uz drugo dokazuje da 
se utanačeno primirje proteže ne samo na Sisak, na čitavu Hrvatsku 
i Slavoniju nego i na sve zemlje nadvojvoda Ferdinanda i Karla, za 
vršuje se ovim značajnim riječima: »Vrlo su rijetko kršite- 
lji ugovora i javnoga mira dočekali sretan konac« 
(Perraro enim ioedifragi et publicae quietis pertubatores felicem exitum 
sortiti sunt). 

Ali Hasan-paša malo je mario za te opomene. Nasuprot bijesan zbog 
nedaće pod Siskom i gubitka Moslavine dao je iz toga grada puštene 
Turke radi kukavštine svezati i otpremiti u Carigrad. Štaviše poslao je 
k sultanu svoga pouzdanika Rustanbega da mu živim bojama prikaže 
vjerolomstvo bana Erdeda, kako je tobož usred mira udario na slabo 
utvrđenu i još slabijom posadom opskrbljenu Moslavinu pa kroz tri dana 
jurišao na »pedeset« branitelja. Rustan pokazivao je sultanu neko 
60 funti teško zrno topovsko, koje bi izbačeno za podsade Moslavine, 
da vidi kako su neprijatelj opasni; osim toga govorio je kako Erdedi 
smjera sada udariti na Kraljevu Veliku te i nju osvojiti. Uzalud je 
Rudolfov poslanik predlagao da se povedenom istragom ustanovi tko 
je zapravo pogazio primirje pa da se onda Hasan-paša kao začetnik 
svih smutnja kazni i ukloni; prijatelji bosanskoga beglerbega izradiše 
da je sultan Rustan-bega milostivo otpustio te povladio i pohvalio po- 
stupak Hasan-paše! 

Obodren pohvalom sultanovom spremio se Hasan-paša na novu pro- 
valu u slavonsku krajinu. O toj provali izvijestio je ban Tomo Erdedi 
nadvojvodu Ernesta 8. listopada 1591. iz Samobora ovako: »Prejasni 
principe. Neprijatelj, u kojega nevjera i prevara uvijek više pretežu nego 
vjera, prekinuvši savez i pogazivši ustanove mira provalio je ovih dana 
sa 4000 ljudi, kako se doznalo po kazivanju sužnjeva, preko slavonske 
krajine te nemilo ognjem i mačem opustošio sav kraj što se proteže od 
Vrbovca do posjedovanja kaptola zagrebačkoga i do podgorskih sela, 
zarobivši bezbrojno mnoštvo plemića i kmetova i odvevši golem plijen 
od robe i stoke. Zatim je mjedenim lumbardama udarao na grad 

Božjakovinu, a osvojivši ga uništio ga je ognjem do temelja. Bi- 
jahu se u taj grad sklonile vrlo brojne žene i kćeri susjednih plemića 
zajedno sa svim imanjem svojim, pa ih je on, zauzevši grad, zarobljene 
odveo u tužno sužanjstvo. Istoga dana utaborio se kod Božjakovine te 
je ondje proboravio slijedeću noć. Sutradan ujutro, a to je bilo 6. 
ovoga mjeseca (listopada), digao se iz tabora kod Božjakovine i pošao 
je s čitavim mnoštvom prema kaštelu Vrbovcu, harajući i paleći 
polja i kuće kršćanske, te se ondje utaborio i onu noć ostao. Slijedeći 
dan (7. listopada) natovaren golemim plijenom odveo je svoju vojsku 
natrag. Gotovo u isto vrijeme stigla je po glasniku vijest gospodinu 
generalu karlovačkomu da Turčin smjera provaliti u zemlju Kranjsku, 
o čemu je mene gospodin general smjesta obavijestio. Ja sam se, po- 
taknut tom vijesti, zadržavao u svom gradu Jastrebarskom, koji je dva 
sata udaljen od Karlovca, a uto je neprijatelj u slavonske strane učinio 
provalu koju sam opisao. Kapitani one (slavonske) krajine, skupivši 
svoje čete, pošli su za njim (neprijateljem) u potjeru; no što su uradili, 
još nisam doznao. Snašao je ovo prebijedno kraljevstvo tolik udarac, 
toliko rasulo i toliko pustošenje kako ga jedva spominju natrag pedeset 
godina; a začetnik tomu bio je Hasan-paša bosanski. Ja držim za stalno 
da bi se tolika nepravda, nanesena imenu kršćanskomu i carskom veli- 
čanstvu, kao nedostojna stvar i pod izlikom zajamčenoga mira prene- 
dostojno izvedena strogo i najoštrije morala kazniti. Jer ništa se nikada 
ne može od nas učiniti dostojnije, slavnije i Bogu ugodnije nego da se 
osvetimo preokrutnomu neprijatelju za nepravdu, nanesenu svetomu 
imenu Isusovu zločinom nevjere«. Na kraju pisma dodao je ban kao 
pripis još ovo: »Kad sam ovo pismo svršavao, javljeno bi mi da su 
slavonski vojnici navalili na stražnji bojni red 
neprijatelja, mnogo njih poubijali i zarobili, te 
dio kršćanskih zarobljenika oslobodili (nunciatum 
est mihi, Sclavonicos milites in postremum hostium agmen impetum 
fecisse, complureresque ex eis occidisse et cepisse, partemque captivo- 
rum Christianorum in libertatem asservisse). Kako se ta stvar dogodila, 
još nisam doznao.« 

Izvješće banovo popunjuju drugi suvremeni izvori. Po njima je 
:Hasan-paša, jamačno da se osveti za Moslavinu, prvih dana listopada 
iz Pakračko-cerničkoga sandžaka provalio s vojskom od 4000 do 5000 
momaka (po nekima 16.000) kraj Moslavine između Ivanića i Križevaca 
u ostatke Slavonije. Dolinom Glagovniće prodro je kraj Križevaca do 
Kalničke gore, gdje je spalio selo Gušćerovec, ostavivši sam grad ne- 
taknut. Nato se spustio dolinom Lonje na jug te harao i palio i robio 
oko Vrbovca, Rakovca i svete Helene. Primakao se i Zagrebu gotovo 
za jednu njemačku milju. Dne 5. listopada oborio se na Božjakovinu, 
grad Stjepana Tahija, za koji bijaše doznao da nema u njemu pušča- 
noga praha. Grad je osvojio i razvalio, zarobivši kastelana Lovru Radi- 
novića sa ženom i djecom, kao i sve plemkinje koje se bijahu u grad 
sklonile. Dne 6. listopada utaborio se je kod Vrbovca i Lovrečine, spre- 
majući se s bogatim plijenom i brojnim sužnjevima na povratak, jer 
su zbog jesenskih kiša potoci Glogovnica i Lonja nabujali te okoliš po- 

lavili. Međutim, bijaše general slavonski Stjepan Grasswein, koji je 

io podjedno kapitan koprivnički, pozvao na oružje sve slavonske ka- 
pitane. Tako su se podigli križevački kapitani Grgur Labohar (Laiba- 
cher) i Mihajlo Sekelj, zatim ivanićki kapitan Alban Grasswein. Svi 
su E za Hasan-pašom u potjeru. On se bijaše 7. listopada utaborio 
kod (biskupova) Gradca između Vrbovca i Križevaca. Da izmakne kra- 
jiškim kapitanima, krenuo je od Gradca prema Dubravi da ondje pre- 
đe preko Čazme u Pakračko-cernički sandžak. Razdijelio je pače svoju 
vojsku da sigurnije umakne, a topove ostavio u močvarama. Ali krajiški 
kapitani dostigoše njegovu stražnju četu, koju su vodili Ali-beg i Osman- 
-beg iz Sirača. Ovi zatražiše pomoći od Hasana, koji je bio kod prednje 
čete, ali im on odgovori da se ne može vratiti zbog kiše što je lijevala. 
I tako se krajiški kapitani oboriše na stražnju četu koju razbiše i 
uništiše. U boju pade Osman-beg od Sirača, a vođa virovitičkih konja- 
nika Mustafa bi zarobljen. Turaka izgibe 120, a 72 padoše u ropstvo. 
Uz to oteše kršćani 22 bojna znaka ili barjaka. No najviše ih je obrado- 
valo, što su oslobodili 400 sužnjeva obojega roda, koji im odadoše gdje 
je Hasan ostavio topove što ih nije mogao sobom povesti. Od kršćana 
pade jedini Franjo Jajčanin koji bi nakon bijega Turaka na bojištu 
pokopan. 


470 ČETVRTO DOBA 


Hasan-paša gotovo je bjesnio što ga je sreća drugi put izdala. Stoga 
se nakon povratka u Bosnu spremao nanovu provalu. Već 29. listopada 
provalila je četa Turaka od 200 momaka iz Kostajnice prema Kupi da 
uđe u Kranjsku. Smjesta je banov brat, grof Petar Erdedi, pohitao za 
njima sa 60 konjanika, a njemu se pridružili kranjski vitezovi Burgstall 
i Cvetković sa svojim četama. Kod Vinice na Kupi došlo je do krvava 
okršaja. Samo dva Turčina živi pobjegoše, ali su i kršćanski vojnici 
gotovo svi bili ranjeni. Malo zatim, dne 6. studenoga, nahrupio je Hasan- 
-paša zajedno s ličkim sandžakbegom na čvrsti grad Ripač na Uni, 
koji pripadaše Bihaćkoj kapitaniji. Još istoga dana izvijestio je bihaćki 
kapitan Krsto Obričan da su Turci pali pod Ripač (Repač, Repič), da ga 
biju strašnim topovima i da mu treba pomoći. Kastelan susjednoga 
grada Sokola (Sokolca) brojio je hitce koje je čuo od ripačke strane, 
pa je nabrojio prvi dan 243, a drugi dan 60 hitaca iz velikih topova; 
puške pak nisu mirovale ni po danu ni po noći. Sutradan (7. studenoga) 
pao je već grad Turcima u ruke. Nisu ga osvojili na juriš nego je slu- 
čaju. U gradu se naime zapalila barutana, najveći dio grada razasula 
te kastelana i junačke branitelje pokopala. Ostala je na životu tek jedna 
žena s djetetom. Kastelanovo truplo našli su Turci i odrli mu kožu 
preko glave. Hasan osvojio i spalio je još selo Golubić, a nato je udario 
prema Sturliću i Blagaju na Korani, pustošeći i harajući sve naokolo. 
Kapitan Obričan pobojao se već i za Bihać te je i od hrvatskoga generala 
Auersperga i od kranjskih staleža zatražio pomoći. »Hrabro i do zad- 
njega daha branit ću Bihać,« tako je pisao 8. studenoga generalu Auer- 
spergu, »sa šačicom svojih vojnika i s Božjom pomoću; ako me pak 
zapuste gospoda u Kranjskoj i hrvatski ban, Turci će nesumnjivo grad 
uzeti i mnogo tisuća duša poletit će u paklensko ždrijelo.« Kranjska 
se zaista digla na noge. Dne 11. studenoga palili su po čitavoj zemlji 
mužare i vituljače, pozivajući konjanike i pješake na oružje. I već 
se skupila lijepa vojska u Novom Mjestu kad je 14. studenoga stigla od 
išenčrala Auersperga vijest da je Hasan-paša ostavio Bihaćku krajinu 
te se kući vratio. 

Budući da su one godine i ugarski sandžaci udarali na ugarsku 
krajinu, poslao je kralj Rudolf lužičko-šleskoga plemića Fridrika Krek- 
witza (Krekovića) sultanu Muratu za svoga poslanika. Krekwitz stigao je 
u studenom 1591. u Carigrad, ali nije mogao ništa izvršiti. Na sultanovu 
dvoru krivili su ugarske kapitane da oni zapodijevaju kavge; a osobito 
tužili su se na senjske tskoke. Radi ovih veliki je vezir prijetio također 
mletačkomu bailu Mateju Sannu i 25. siječnja 1592. izjavio da će sultan 
poslati svoju veliku mornaricu u Jadransko more i Senj sravniti sa 
zemljom ako Mlečani za godinu dana ne satru uskočke gusare. Sad 
su i Mleci ponovo salijetali kralja Rudolfa i nadvojvodu Ernesta da 
stanu na put četovanju uskoka po moru i po kopnu. Kralj je nato ski- 
nuo dotadanjega senjskoga kapitana Furija Molzu i imenovao senjskim 
kapitanom Jurja Lenkovića, sina slavnoga nekad vrhovnoga za- 
povjednika hrvatsko-slavonske krajine; gotovo u isto vrijeme (24. siječ 
nja 1592) imenovan bi banov brat Petar Erdedi kapitanom žumberačkih 
uskoka. Uz to je kralj 3. veljače odredio da se sastavi zasebno povjeren- 

stvo, koje će tužbe protiv uskoka ispitati te kazniti krivce ako ih ima. 
I novi poe Klement VIII (Hipolit Aldobrandini), koji je 30. siječ- 
nja 1592. bio uzvišen na stolicu sv. Petra, tužio se u pismu gd 21. ožujka 
nadvojvodi Ernestu na uskoke što bijahu nedavno porobili trgovačke 
brodove u Jakinu. Dakako da je papa to činio samo zato da ne dođe 
do preloma između Mletaka i kralja Rudolfa; inače je svima silama radio 
da sve kršćanske vlasti sjedini u veliki savez protiv Turaka, pa nije ni 
branio kad su se uskoci četujući zalijetali duboko i daleko u turske 
oblasti. Papa je Klement VIII pače sve do smrti svoje (5. ožujka 1605) 
novcem i vojskom pomagao Kralja Rudolfa u teškoj i sudbonosnoj 
borbi s Osmanlijama. 

Znajući dobro ban Tomo Erdedi da je samo zima zaustavila provale 
turske, i da će Hasan-paša s proljeća još većom žestinom udarati na 
Hrvatsko Kraljevstvo, spremao se za novu borbu. U to ime sazvao je 1 
hrvatsko-slavonski sabor u varoš na brdu Gradecu kod Zagreba za 
5. siječnja 1592. Na prijedlog nadvojvode Ernesta stvorili su staleži 
čitav zakon o sveopćem zemaljskom ustanku ili 
insurekciji (certam et strictam legem de insurrectione), jer su se 
dosad mnogi kratili da se pozivu banovu odazovu te u određeno pe 
njemu vrijeme sa svojim podanicima u njegov logor pod kraljevsku 

zastavu dođu. Poučeni staleži prošlim nevoljama zbog neprekidnih pro- 
vala paše bosanskoga (praeteritis malis ex continuis excursionibus bas- 
sae Boznensis edocti) i nastojeći da stanu na put budućim opasnostima, 
stvaraju za obranu ostataka stanovite odredbe između kojih su najznat- 
nije ove. Čim se ukaže krajnja potreba općega ustanka (generalis 
expeditionis), moraju se naći pod kraljevskim barjakom uz bana svi i 
svaki od gospode prelata, velikaša, plemića i drugih posjednika, bili 
duhovnoga ili svjetovnoga staleža, i to osobno (personaliter). Na- 
dalje svaki od svjetovne i duhovne gospode bez iznimke (nemine excep- 
10) mora od deset dimnjaka sa sobom povesti po jednoga konjanika 
dobro oružana, s kacigom, oklopom i kopljem opremljena; uz to još 
od svakoga dimnjaka po dva pješaka puškara. Tko nema deset dimova, 
neka se s drugim plemićem sporazumi i složi da bude vazda pun broj 
vojske. Isto tako tko nema potpun dimnjak, neka se pobrine za pješake. 
Oni, koji drugoga služe za plaću ili su gdje činovnici, moraju kako mje- 
sto sebe tako i po veličini svojih imanja poslati konjanike i pješake. 
Pače i žene obudovljele, koje su jake posjednice, pa onda dječaci, starci 
i nemoćnici za rat nesposobni, moraju također i za sebe i prema broju 
dveri (porta) opremiti i poslati svoje konjanike i pješake. Ako tko 
ima posjeda u različitim županijama, mora konjanike sa svih imanja 
one županije u kojoj sam glavom stanuje na vojni uza se pridržati; 
prigodom smotre mora pak posebno označiti i pokazati konjanike od 
sviju posjeda u svakoj drugoj županiji, i to podžupanu one županije. 
Plemići jednoselci moraju od svake kuće ustati na oružje ako i ne- 
maju potpunoga selišta ili kurije. Žene pak udovice, koje nemaju 
odraslih sinova, neka ostanu kod kuće i neka se Bogu mole. Braća 
pustinjaci (pavlini), koji borave u ovom kraljevstvu, ako nemaju izme- 
đu sebe ljudi koji vole ratovanje, neka od svih samostana odrede četiri 
dobro oružana konjanika za vojnu. Trgovci stranci, koji stanuju u va- 
rošima ili ma gdje u kraljevstvu, moraju od robe vrijedne 500 forinti 
uzdržavati jednoga konjanika; uz to imaju ili sami glavom na vojnu poći 
ili mjesto sebe konjanika poslati, jer inače gube svoju robu. U slobod- 
nim varošima imaju po starom običaju svi građani poći u rat, ostavivši 
jedino brijača (liječnika) u varoši; od svojih kmetova morat će među 
Županijske čete poslati također konjanike i pješake. Za prevoženje rat- 
nih sprava, topova i puščanoga praha slobodne varoši i braća pustinjaci 
u Lepoglavi moraju vazda pripravna držati kola te prema banovoj odred- 
bi voziti topove i prah onamo gdje će se logor udariti. Plemići s grbov- 
nicama, koji nemaju posjedovanja, moraju također osobno u rat poći, 
ako s kojih gore izloženih razloga (jer su drugdje u službi) ne bi doći 
mogli, imaju zamjenike poslati. Kad se ukaže potreba općega ustanka, 
banovac će zajedno s podžupanima i plemićkim sucima prema nalogu i 
uputi od bana dobivenoj razglasiti na kojem mjestu da bude tabor; 
u taj tabor mora svatko doći točno na određeni dan da se nakon oba- 
vljene smotre (lustratione) može zajedno s gospodinom banom dati 
pomoć ondje gdje se potreba pokaže. Tkogod se pozivu ne odazove, ili 
u određeni rok ne dođe na ustanovljeno mjesto, ili se prije boja bez 
dopuštenja bana i kapitana vojske iz logora udalji, njemu će banovac 

i podžupani nakon povedene istrage sva imanja oduzeti, pa će se onda 
kraljevskomu veličanstvu prepustiti da po savjetu gospode prelata i 
baruna odredi što da se s tim konfisciranim imanjima uradi. Budući 
da se događa da se ljudi neke gospode i uglednijih plemića ne poko- 
ravaju zapovjedima banovca, podžupana i plemićkih sudaca, nego po 
svojoj namisli čine što hoće, to se određuje da za opće vojne mora 
svima Rejan na čelu ap kraljevstva, dakako bez uštrba banske 
vlasti (safva authoritate domini bani). Kako je, međutim, kapitan kra- 
ljevstva Stjepan Gregorijanec bolestan, te se treba bojati da bi se uoči 
rata htio odreći časti, te bi zemlja mogla ostati bez kapitana, imaju 
kanonik zagrebački Stjepan Budoczi, viceprotonotar Gašpar Petričević, 
i varaždinski podžupan Krsto Vragović rečenoga kapitana pozvati da 
izjavi kani li svoju čast zadržati i njezine dužnosti vršiti; ako bi se 
svoje časti odrekao, pristoji banu sporazumno s banovcem i viceproto- 
notarom mjesto njega drugu osobu sposobnu izabrati za kapitana. 

Ustanovši tako staleži novi red o općem zemaljskom ustanku po- 
brinuli su se i za druge ratne potrebe. Budući da su se pomoćne čete 
iz stranih zemalja tužile da ne mogu dobivati u zemlji dovoljno hrane 
ni krme, odlučeno bi da sva gospoda velikaši, plemići, kaptol, samo- 
stani, župnici i altariste moraju do 1. ožujka tekuće godine od svakoga 
dimnjaka ili porte dati stanovitu mjeru raži, prosa i zobi. Taj će živež 
varošani Gradeca kod Zagreba pobirati, u svojoj varoši sahraniti i pro- 
davati. Za skladište hrane određuje se zapuštena crkva svete Katarine i 
kuće oko nje; budući da se ta crkva, koja je i dosad služila za skladište, 
mora popraviti, određuje sabor opći namet od dvadeset dinara koji se ima 
do 1. veljače zagrebačkomu građaninu Ivanu Jakopoviću isplatiti. Staleži 
su nadalje zaključili što da se učini za bolje utvrđivanje Siska, zatim ne- 
ka se kralj zamoli da izradi u staleža štajerskih, koruških i kranjskih ka- 
ko bi odredili sto pješaka koji će stalno u gradu Sisku boraviti, jer kaptol 
ne može više ondje vojsku držati otkako su mu imanja toliko puta 
poharana. Mole još nadvojvodu Ernesta da u Zagrebu ostavi topove, za- 
ostale u varoši od posljednje vojne, te dodaju da za obranu odredi još 
i stanoviti broj pješaka. Staleži dopuštaju napokon i radnike za utvrđi- 
vanje krajiških gradova, ali izuzimaju od toga kotar plemićkoga suca 
Ivana Mikulića u Zagrebačkoj županiji, te ga određuju za obnovu grada 
Božjakovine Stjepana Tahija koji je nedavno od Turaka posve spaljen. 
No bilo je i tužba na krajište vojnike. Tako se knez Zrinski tužio na 
karlovačke vojnike koji su silom grabili živež u kotaru njegova grada 
Ozlja; jednako biše okrivljeni i vojnici u Koprivnici radi otimanja po 
susjednim selima Križevačke županije. Napokon potužio se i protonotar 
Gašpar Petričević na dobavljača hrane za slavonsku krajinu u minuloj 
godini, jer mu je ostao dužan 200 rajnskih forinti za nabavljeno vino. 
Na saboru još bi izneseno kako ima ljudi koji daju i prodavaju Turcima 
oružja i druge ratne sprave »protiv kršćanske krvi«. Kad se takvi ne- 
vrijednici ulove, imaju se, ako nisu plemići, smjesta smrću kazniti; 
ako su plemići, ima se njima oružje oduzeti, a oni pred banski sud 
pozvati da budu prema ustanovama dekreta kažnjeni. 

Sabor hrvatsko-slavonski, ban Tomo Erdedi, kaptol zagrebački, na- 
pokon i sudac i općina varoši Gradeca obraćali su se sada molbama 
na kralja i nadvojvodu Ernesta za pomoć protiv bosanskoga paše Ha- 
sana koji se »svom snagom sprema na vojnu«. Dok je nadvojvoda Ernest 
18. veljače pozivao kranjske, štajerske i koruške staleže da pomognu 
topovima i vojskom Sisku, Brestu i Zagrebu, dotle građani varoši Gra- 
deca kao da nisu htjeli ispuniti ni onu odredbu prošloga sabora da pre- 
uzmu i pohrane u svojoj varoši ono živeža i profunta što su ga za stranu 
vojsku podanici slavonske gospode i plemića u varoš dovozili. Samo 
tako može se razumjeti oštro hrvatsko pismo što ga je ban Tomo Erdedi 
iz Želina 1. ožujka 1592. na suce i građane te općine upravio. »Neka 
znate,« piše ban, »da ovo razumimo da vnogi profont (živež) dovažaju, 
kako je v orsagu (saboru) dokončano, ter ga ne ćete primati, nego ga 
moraju nazad voziti. Dobro vidite što činite, ar on, koji ga jednom 
doveze ter ga mora natrag odvesti, ni ga dužan drugoč dovažati. A v 
tom ne činite nam ni orsagu nazadka, nego cesarove svetlosti i herce- 
gove svetlosti, i štajerskomu i kranjskomu orsagu kvar. Ar dobro znate 
kada vojska dojde, ter ne bude imala iliša (hrane), ne će na nas ni 
na orsag krivnja i prigovor pasti nego na vas. A to znamo da bi se 
moglo v Zagrebu spraviti po hižah i po škrinjah žitka do petnades(e)te 
jezer kvarat, da bi na nje žurbu nosili; ali je to vaša nemar- 
nost, da se ta profont tako nazad vozi; a mi smo od verovanih 
ljudi vpućeni da je to tako. Dobro vidite, s poglavniki 
imate dugovanje!« 

Međutim, bijaše se Hasan-paša već sremio. Još za prošlogodišnje 
vojne bijaše se uvjerio da na jugu Kupe mora negdje nasuprot Sisku 
i Brestu uhvatiti neku čvrstu točku za podlogu svojih ratnih poduzeća. 
I tako je odlučio da baš na sutoku Petrinjčice u Kupu podigne novu 
utvrdu, odakle će prenijeti čitavomu Pokupju od Siska do Karlovca. 
Kroz čitavu zimu dao je pripravljati građu, a sad je. prvih dana travnja 
s jakom vojskom i brojnim radnicima — svega do 40.000 ljudi — 
pohitao na ižabrano mjesto da namjeru svoju što brže izvede. Već 
12. travnja stajao je na jugu Kupe nasuprot Brestu i počeo odmah 
podizati utvrdu, koja se poslije prozvala Petrinja (Zylagrad) po 
rijeci istoga imena.* 

Ban Tomo Erdedi stajao je 12. travnja u Želinu, ne znajući još za 
dolazak Hasan-paše. Glavna mu je bila briga da opskrbi Sisak. »I prvo 
smo vam pisali,« piše on toga dana Zagrepčanima, »za t(aj) profont 
orsažki, da biste ga včinili dolje pod Sisak voziti; zato opet vas opo- 
minjamo, i oblašćum naše časti zapovedamo tvrdo, da biste imali rečeni 
profont dolje k Sisku voziti. I takoje rečete varoškim mesarom da bi 
i oni vole dole gnjali i onde mesarili. I kruha varoškoga pečena na 
prodaju da biste dolje poslali: hoće se vsakomu sve lepo platiti. Ar 


* U srednjem vijeku opstojala je varoš Petrinja (stara Petrinja); no ta je stajala 
mnogo južnije, valjda ondje gdje su danas sela Jabukovac i Kraljevčani. Razvaljena bi 
nakon god. 1563. 

onamo nemška vojska ide, i njim je iliša potrebno. Inako 
ne učinite, kako ne ćete velik kvar i kaštigu od njega svetlosti (nadvoj- 
vode Ernesta) imati. Ar ako kakova greška za profont vojske bude, 
hoće vaš uzrok i krivica biti.« Jedva je negdje ban ovo pismo u Zagreb 
poslao, stigli su mu glasovi o dolasku Hasan-paše. Odmah sutradan, 13. 
travnja, piše on iz Želina Zagrebčanima: »Mi ćemo se danas ovoda polag 
Vokovine Kravarskoj ganuti, ar čujemo da će Turci suprot 
Brestu grad načinjati. Zato vam što brže zapovedamo da 
imate sve ljudi, što ih najviše morete podvignuti i k nam najbrže prez 
postanka odpraviti; a profont listor k Vokovine šaljete; hoćemo pak 
onamo dati na znanje, Keina bude s njim pojti. Hulahoviću, Sugneriću 
i Benedik deaku, ako je totu, rečete k nam šetovati što brže.« 

Ban je dakle 13. travnja razglasio opći zemaljski ustanak i odmah 
s kraljevskom četom pošao na jug prema Kupi. Dne 14. travnja već je u 
Gorici (danas Mala Gorica), gdje se utaborio i gdje su se imale 
skupiti sve čete zemaljskoga ustanka. Istoga dana pisao je ban iz Go- 
rice (ex castris, ad Goriczam positis) opet hrvatsko pismo Zagrepča- 
nima. »Neka znate,« javljao je ban, »da smo ovde na Gorice više Bresta 
is Karlovčani Dali. A Turci su preko Kupe na Petrine. Hoće 
i veće Nemac još danas dojti. Ali mi je profonta nestalo, 
koga ako taki ne bude, hote se razajti. Za to vam opet sub nota per 
petue infidelitatis tvrdo zapovedamo ... kruh, muku, zob, što brže simo 
nositi brez krzmanja. Tamo imate dva šerega bontova, zato i nje simo 
pošaljete. I istim profontom citissime šetujte kako ste verni njega 
svetlosti. Inako dan i noć ne učinete... Ta list gospodina generala 
(Auersperga) na poštu taki dajte.« 

U taboru između Gorice i Bresta našli su se ne samo ban i karlo- 
vački general Auersperg, nego su stalno pridolazile nove čete iz slavon- 
ske krajine i iz nutarnjo-austrijskih nasljednih zemalja. Dne 21. trav- 
nja piše ban Zagrepčanima: »Neka znate da nam ovo opet sada veće 
vojske, naime Nemac veće od jezero, v tabor dojde, 
kćm' najveće profont manjka. Zato vam tvrdo sub nota 
infidelitatis zapovedamo da imate, procenivši sadašnju pogibel, veće 
profonta simo voziti, kruha, zobi i mike. I v Remete fratrom poručete 
da vas kolijom pomogu, kako i orsažki artikuluš stoji.« I 26. travnja 
piše ban iz tabora kod Gorice Zagrepčanima: »Po klam ovde mo- 
ramo krzmati, potrebno bi nam spraviti se i ne- 
što za obrambu ove nevoljne zemlje sakupa trak- 
tovati i dokonjati. Zato vam zapovedamo da ima- 
te sutra k večeru vaše posle (poslanike) i razomne 
informacion simo poslati, kako bismo mogli v 
torak (28. travnja) rano sakupa s njimi i s drugemi 
govriti, i nešto dobra dokonjati. Zvali smo i od 
gospode simo. Inako ne učinite.« 

Ban se tuži da »mora krzmati« pa poziva staleže hrvatske i slavon- 
ske na zbor u Goricu. Kanonik Mikac, koji je i dalje ostao na Kupi da 
uz drugove svoje Matiju Fintića i Blaža Gjuraka, poslanim za obranu 

Siska, s kaptolskim banderijem pomaže bana i drugove, tuži se gorko 
što se skrštenih ruku gleda kako Hasan-paša gradi tvrđavu, a nitko mu 
ne smeta. Dne 19. travnja piše Mikac iz Pračna kaptolu zagrebačkomu: 
»Ničemu dobromu nije se nadati. Nijemci zaziru od boja među šika- 
rjem, već traže od neprijatelja da se s njima ogleda na otvorenom polju. 
Svaki sat i čas (stvaraju) odluke isprazne, pa ni te nijesu stalne. Jučer 
bih pozvan u njihovu sredinu, pa razabrah da ne znaju šta će. Upitan 
odgovorih među ostalim: ako dulje stvar otegnete, mo- 
rat će se nakon potroška živeža tabor raspustiti. 
Tada će se neprijatelj ohrabriti pa poduzeti još i veće, pače će raspu- 
štene vojnike progoniti. Većemu dijelu svidio se moj savjet. Drugi, koji 
se boje ratovati, podijeljeni su na različita mnijenja; napokon odlučiše 
da se počeka na Štajere i Goričane. Po ovoj će se odluci ostatak imanja 
poharati, dok će smućeni odavle otići. Ne može se opisati koliku je 
teškoću i nevolju Bog ove godine zagrebačkomu svećenstvu nametnuo. 
Straža nema nikakvih kod Vurota, jer Cetin sa svojima raspršen zalije- 
ta se ovamo i onamo, te ne može nikoga od svojih ni prijetnjama prisiliti 
da stražari. Sve Zagrepčane namjestih kod Donje Drenčine i Rakova. 
Sa svima ostalima pak čuvam ovdje most (na ušću rijeke Odre između 
sela Pračna i Siska) te sam izvrgnut ruglu puka. Po našim posjedima 
luta ubogi dekan s kastelanom, ali ništa ne postiže molbama; silom 
pak oduprijeti se nije sigurno, kako će izvijestiti gospoda braća koja 
su kod nas bila. Molite se Bogu... da prijeteće nam zlo otkloni.« 
Odmah sutradan, — 20. travnja — piše Mikac »iz tabora na mostu« 
(ex castris ad pontem): »Bolje bi bilo da Nijemaca ne- 
ma! (Utinam Germani abessent potius). Ne može se izreći kakve 
osvade i poruge na nas sipaju kada dolaze k mostu tražeći hranu. 
Spočitavaju nam da će radi nas poginuti od gladi. Ovo nevrijeme obara 
nam sve osnove. Paša ne će otići dok ne podigne varoš kakva je Dren: 
čina. Trud, koji smo uložili u gradnju mosta, ostat će zaludan kao i 
svako stražarenje njegovo, jer se Nijemci krate boriti u šumama. Opo- 
minjao sam generala (Auersperga), suze lijući, neka ne dopusti da to- 
liki troškovi, živež i grabljenje (po vojnicima) bude utaman, te ne ka 
ne raspusti vojsku bez okršaja (neve dimittat exercitum 
sine conflictu). On me je molio za Boga da njega i njegove teško oružane 
(vojnike) tim činom ne upropastim... Živimo bijedno; zbog glada ne 
možemo naše čete zadržati, jer na otvorenom polju od zime i gladi 
pogibaju. Čitav se kotar pustoši. Poslao sam 60 momaka s Cvetkovićem 
i Cetinom da spriječe nasilja, ali zamalo da nisu poginuli od uskočkih 
pušaka.« Još se ljuće tuži junački Mikac u kasnijim pismima. 
Dne 23. travnja jadikuje: »Zlo se događa nama. Vode naras le su 
preko svojih obala (aquae super ripas excreverunt). Most (na 
Odri) je razvaljen. Sve je u strahu. Neprijatelj skuplja golemu vojsku 
u svom logoru te se silno utvrđuje. Dovukao je dva golema topa, zna- 
jući da bi svaki sat moglo doći do sukoba. Mnogo snuje. Uhoda javlja 
da se paša ne će maknuti niti se ukloniti s mjesta makar se i nebo 
oborilo. Zemljom utvrđuje rub (obod) novoga kaštela svoga. Svaki se 
dan vidi više šatora. Jučer govorio sam s namjesnikom generala (Grass- 

weinom), koji nam doduše u svemu predobro ugađa, ali je u ratnim stva- 
rima čudan čovjek, tako da nikoga osim njega nema koji bi više odvra- 
ćao od navale na neprijatelja. Opominjao sam ga neka se obazire na 
vrijeme, potrebu, opasnost i tolike troškove kraljevstva i drugih kra- 
ljevina. Obećao je da će poraditi. No nakon svršena vijećanja, kad 
sam s njime privatno o našim stvarima govorio, ne znam šta je htio 
istaknuti kad me je opomenuo neka ne preporučujem sukoba (s Tur- 
cima). Napokon utanačio sam s njime da mi nakon raspusta tabora 
ostave 100 pješaka... .« Dne 25. travnja piše opet iz »logora kod razva- 
ljenoga mosta« (ad pontem fractum) ovo: »... Čitav je kotar (sisački) 
poharan. Ne preostaje drugo nego grad (Sisak) ili komu darovati ili ga 
zamijeniti. U logoru se ututanj pije, jede, gosti i 
spava. Nijemci napokon uvjereni brojnim opomenama banovim na- 
kon različitog vijećanja i osnova odlučiše da će udaritina ne- 
prijatelja čim splasnu vode, koje su sada iz svojih korita izašle. 
Međutim, ima se na zaklinjanje banovo ponovo od naših podići most, 
koji je voda razvalila, da ne bi radi toga bilo prijekora od Nijemaca 
banu ili nama. Prekjučer je neprijatelj doveo dva velika topa, koje je 
zajedno s drugima smjestio u podignutu tvrđavu, a jučer ih je na očigled 
našima ispalio. Naši kmetovi i vrlo mnogi (kmetovi) ostale gospode 
potajno se razilaze. Rekao sam to tajno banu da stvar što brže provede.« 

Ali odluka da se navali na neprijatelja stvorena bi prekasno. Ha- 
san-paša bijaše odmah 12. travnja započeo gradnjom tvrđave, a u isti 
je mah radio da zavlada Gorama i Hrastovicom, jedinim 

reostalim gradovima Hrastovičke kapitanije koji bi mogli smetati iza 
leđa novoj tvrđavi njegovoj. Najprije je osvojio Gore, a onda se oborio 
na Hrastovicu. General Andrija Auersperg bijaše spreman poslati posadi 
u pomoć 50 momaka; no prije, nego je ta pomoć stigla, pobunili su se 
vojnici u gradu Hrastovici te su svoga kastelana zarobili i svezali, pa 
ga onda 15. travnja u 7 sati u ujutro zajedno s gradom Hasan-paši 
predali. Sad je paša mogao mirno dalje graditi tvrđavu, koja je 18. 
travnja već 1i/* sežnja bila visoka. Dne 2. svibnja bila je posve dogoto- 
vljena i topovima opremljena. U 8 sati prije podne 2. svibnja otišao je 
Hasan-paša iz novosagrađene tvrđe, u kojoj je ostavio posadu od 1000 
ljudi, pa se utaborio kod Hrastovice koju je također dao popraviti i u 
nju staviti posadu od 200 momaka. Dne 3. svibnja smjestio je i u Gore 
200 momaka, našto se 4. svibnja svratio u Kostajnicu, gdje je o podne 
toga dana raspustio dio svoje vojske. 

Njemačke čete u logoru kod Bresta i Gorice ne bijahu uza sve na- 
stojanje bana Erdeda ipak ništa poduzele da spriječe Hasana pri grad- 
nji Petrinje ili da barem pri povratku njegovu pođu za njim u potjeru. 
Premda im bijaše stigla zapovijed od nadvojvode Ernesta da nikako 
ne puste novu tvrđu Petrinju na miru nego da je nastoje razvaliti 
(ne patiantur noviter errectum castellum manere), oni su odmah nakon 
odlaska Hasanova o tom snovali kako da se i oni kući povrate. A i 
domaći kmetovi slavonski stali su se razilaziti. Dne 5. svibnja javlja 
Mikac iz Pračna: »Jučer u jutro otišao je neprijatelj, a da ga nitko nije 
progonio. Pače da pokaže svoje slavlje, udario je svoj tabor više Hra- 

stovice, razapeo čadore i zapalio krijesove pa nam se tako narugao 
neka vidimo da nije uzmaknuo ili pobjegao nego časno i otvoreno otišao. 
U Vurotu nema nikoga, jer su zlobom naših (vojnika) sve kuće razva- 
ljene i odnesene u logor na vatru. U Pračnu, Petrovcu i Jazveniku kme- 
tovi su (kaptolski) otvoreno izjavili da ne će ostati, te su svi klečeći 
tražili dopuštenje da mogu otići. Opominjao sam ih i obećavao im za- 
štitut da bi ih mogao kako do žetve zadržati. Nakon odlaska ne- 
prijatelja (Hasana) jedva je ban danas zaustavio 
generale (Auersperga i Grassweina) koji su se izgovarali 
tobože pomanjkanjem živeža, premda se nisu 
nikad bolje tovili ni u Karlovcu. Čitave smo se noći 
kidali da im se kako u taboru tako u varoši što više kruha napeče, 
pa smo tako ovo a i druge stvari za njih uludo (frustra) potrošili. 
Šaljem pismo banovca koje mi piše iz tabora, moleći za Boga, da 
poreljem kruha, za koji ban šalje dvoja kola, pa da pridam i čovjeka 
oji će kruh prodavati.« Napokon peti dan nakon odlaska Hasanova sta- 
le su se čete iz kršćasnkoga tabora razilaziti: najprije otišle su čete 
nasljednih zemalja, onda krajiški generali, a napokon i ban. Tek nešto 
haramija ostalo je na Kupi da čuvaju prijelaze preko rijeke. 

Hasan-paša bijaše iz Kostajnice pošao u Banjaluku, snujući udariti 
na Hrvatsko Kraljevstvo s druge strane. Ban Tomo Erdedi javlja iz Ja- 
strebarskoga već 19. i 20. svibnja o novim ratnim pripravama bosan- 
skoga paše u Banjaluci. Zapovjedivši strogo posadi u Petrinji da za 
mjesec dana izgradi most na Kupi prema Brestu, diže Hasan prvih 
dana lipnja vojsku te udari prema Bihaću. Već 10. lipnja padoše 
prednje čete turske s dosta topova i bojne spreme pod taj grad te se 
utaboriše kor brda Pokoja. Tri dana poslije, naime 13. lipnja, stiže 
sam paša s glavnom vojskom te opasa Bihać sa svih strana. Jedan 
odio svoje vojske poslao je Izačić, jedini još kršćanski grad izme- 
đu Bihaća i Korane. U gradu stražio je Gašpar Babonožić s ciglih 
šesnaest vojnika. Prvu navalu tursku suzbila je malena posada sretno; 
ali nato se pobuniše vojnici protiv Babonožića te ga prisiliše noću u 
nedjelju 14. lipnja da se morao s njima ispod mosta lančenika spustiti 
niz grad i pobjeći u Slunj, gdje ih je primio tamošnji porkulab Nikola 
Barbarić, koji je o tom 17. lipnja izvijestio svoga poglavara Petra 
Erdeda, kapitana žumberačkih uskoka. Ispražnjeni Izačić zauzeli su 
nato Turci. 

U gradu Bihaću zapovijedao je nakon Krste Obričana kranjski ple- 
mić Josip Lamberg. Posada gradska brojila je 400 do 530 ljudi, 
i to njemačkih vojnika, uskoka i Hrvata. Njemačkih plaćenih vojnika 
bilo je oko 150. K tomu je u varoši Bihaću moglo biti oko 5000 stanov- 
nika, među njima svakako lijep broj za oružje doraslih muževa. Čim 
se bijahu pojavile prve čete turske pred gradom, bijaše Lamberg za- 
tražio pomoć. Već 12. lipnja pisao je hrvatskomu generalu Andriji 
Auerspergu: »Bojim se da će nas Turci domala napasti. Bez posebne 
pomoći Božje ne će mala šačica naših suzbiti tolike vojske. Kao oca 
vojnika molimo vas, pošaljite nam pomoći da nas ne zadave. Mi ćemo 
učiniti sve moguće; ako nam pošaljete pomo, pobijedit ćemo.« I 13. 

lipnja vapi Lamberg za pomoć. Istoga dana zavjerio je Nijemce, uskoke 
Hrvate i građane, te su svi prisegli i tvrdu vjeru zadali da će zajedno 
živjeti i umrijeti. Hasan-paša bijaše doduše pred velikim mostom ostavio 
pismo kojim je pozivao kapitana i posadu da predaju grad, koji ionako 
pripada sultanu; ali oni su odbili pašinu poruku, »jer nismo voljni uči- 
niti ono su uradili izdajice i Božji nevjernici Hrastovičani.« Istoga dana 
opremili su i bihaćki građani molbu na Auersperga da u ime Isukrstovo 
pomogne. Ako Bihać padne, osjetit će to čitavo kršćanstvo. Neće da 
troše riječi, ali su pripravni »poginuti kao starovjerci kršćani i katolici.« 

Generala Auersperga nije u taj mah bilo u Karlovcu; on je boravio 
na Rijeci i u Senju radi uskoka. Njegov zamjenik, Karlovački kapitan 
Juraj Paradeiser, rado bi bio potekao u Bihać, ali se bojao za Karlovac; 
zato se obraćao na kranjske staleže, koji međutim nisu pravo vjerovali 
u ozbiljnost pogibelji, već su mislili da bosanski paša kani samo obno- 
viti i utvrditi prošle godine osvojeni Ripač. 

Hasan-paša bijaše 13. lipnja, opasavši grad Bihać, odabrao naročito 
tri mjesta s kojih je udarao na grad. Sam je stao kod brda Pokoja, 
koje su Bišćani tada prozvali »Nepokoj«, drugi odio vojske stajao je 
kod Kralja, sjeverno od Bihaća, a treći na jugu kod Ripča. Bihać bio 
je opasan tako čvrsto da je Lamberg 13. lipnja mogao samo pojedince 
poslati s pismima u Karlovac, i to najprije dva uskoka, onda dva husara 
(Antuna Hrinčića i Mihajla Glačnika) i napokon tri haramije (Juricu 
Čurilovića, Gašpara Radovića i mladoga Peranskoga). Poslije kao da 
se nitko više nije mogao proverati kroz turski tabor. Dne 17. lipnja piše 
porkulab u Slunju, spomenuti već Nikola Barbalić, uskočkomu kapitanu 
Petru Erdedu da je s velikom pogibelju uneseno neko pismo u Bihać, 
jer ga Turci opasaše sa svih strana. Dalje javlja: »S planine Plješivice 

. naši su vidjeli kako Turci neprekidno s dvije strane topovima uda- 
raju na Bihać. Tutnjava velikih topova dopire danas do nas. Jučer je 
nismo mogli čuti, jer je puhala jaka bura. Paša govori da će 
doći pod Slunj čim zauzme Bihać. Neka samo dođe do- 
čekat ćemo ga s veseljem. Borit ćemo se za kršćansku vjeru dok nam 
Turci na vratu ne razbiju grada.« 

Osam do devet dana odbijali su Bišćani tursku silu, ne mareći za 
ponude Hasan-paše da će ih ostaviti slobodne ako mu predadu grad. 
Dne 19. lipnja — bio je petak — stali su Turci već ljestve prislanjati na 
gradske zidine da jurišem provale u grad. U taj odlučni čas dođoše 
k Lambergu bihaćki suci (sudac, stari sudac i podsudac) te izjaviše u 
ime građana da se vole Turcima na vjeru predati nego bez milosrđa 
propasti, jer turska je vojska golema, a Bihaću nema ni od kuda po- 
moći pa tako podsjednutima prijeti očita propast. Lambergu nije pre- 
ostalo drugo nego da s Hasan-pašom pregovara o predaji grada. Utana- 
čeno bi da svakomu bude slobodno otići iz grada i sve svoje sobom 
ponijeti, ako se Bihać bez otpora preda. I tako su Turci još 
istoga dana (19. lipnja) ušli u grad. U početku hinio 
je Hasan-paša kao da će održati riječ, pače je darivao dragocjenim ha- 
ljinama i novcem vojnike i građane, žene i djecu; no brzo su kršćani 
požalili što su povjerovali njegovim obećanjima. Josip Lamberg bijaše 

prema ugovoru ostavio Bihać s dvadeset i dva njemačka vojnika i hrvat- 
ska konjanika, zatim sa osam građana, koji su sa sobom poveli žene, 
djecu i blago. Pošao je preko Drežnika u Slunj. Najprije ga je pratio 
sam Hasan-paša do Čalopeka kod Petrova sek, odanle imala ga je 
četa od 400 turskih konjanika dovesti do Slunja. Ali čim se paša 
udaljio, stadoše se Turci natezati sa ženama i djecom Lambergovih 
drugova. Stoga se rodi kavga u kojoj su izginuli svi kršćani osim kapi- 
tana i osam pratilaca. Još su gore prošli zaostali žitelji grada Bišća. 
Čim je Hasan-paša posve zavladao gradom, dao je nemilo žitelje pro- 
goniti. Od 5000 kršćana, što ih je tada bilo u gradu, dao je više od 
2000 posjeći, a 800 djece pokupio je te ih je poslije poslao u Carigrad. 
Bihać pak postao je glavnim mjestom još god. 1578. osnovanoga Ostro- 
žačkoga sandžaka, koji se odsad zove Bihać ki. 

Pad Bišća, koji je kroz decenija bio glavni branik hrvatske kra- 
jine, nemilo se dojmio kršćanskoga svijeta. U Njemačkoj izdavali su 
letke koji su prikazivali grad i pričali o propasti njegovoj. Ali najviše 
zabrinuli su se ban Tomo Erdedi, njegov brat Petar, pa onda krajiški 
generali, to više što se nije znalo kamo će sada krenuti pobjedonosni 
paša bosanski. Petar Erdedi boji se za Slunj, Juraj Paradeiser za 
Karlovac, ban za Brest i Sisak, a Grasswein za slavonsku krajinu, jer 
čuje da se sandžakbeg cerničko-pakrački sprema obnoviti Jelengrad 
kod Moslavine. Ban je najbolje pogađao jer već 28. lipnja javlja kapi- 
tan Andrija Gleissbach iz Zagreba da su Turci na Kupi pri Brestu sa- 
gradili most i da ih je već 1200 prešlo na lijevu obalu rijeke. U isto 
vrijeme pisao je Hasan-paša uskočkomu kapitanu Petru Erdedu ovo 
pismo: »Razumjeli ste, mislim, predobro kako je vaš brat doveo ratne 
topove pod novu utvrdu carskoga veličanstva (Petrinju) da je njima 
bije. Ali neka zna da je to prelo njegovih sila, budući da caru nije 
ugodio ni zbog Moslavine. Stoga vas molimo, savjetujte ga neka protiv 
cara rata ne vodi, jer po božjoj volji postaje očito što su uradili oni 
koji su dosad protiv njega ratovali. I vama to također pišem ako se 
hoćete koristiti mojim savjetom i za zlo mi ne uzeti: izvolite se mojemu 
caru prikupiti (velitis caesari meo adhaerere). Obećajem vam svojom 
velikom vjerom da ću vama u prilog u cara tako raditi da ćete svoja 
imanja držati kako ih drži baštinik kralja Ivana u Erdelju. Jer _ Bog 
mi je svjedok kako želim da budete vi s manom kao drugi brat, i da 
cara služimo. Gledajte te borbe i pustošenja koja se događaju, pa vas 
pitam tko će za njih račun pred Bogom polagati? Velik se račun mora 
položiti pred Bogom što toliko ubogih podanika biva robljeno te jadi- 
kuje. Stoga vas molim, ne kažite da vam ja kakvu nepravdu nanosim. 
Bog mi je svjedok da sam vam ja u toj stvari iskren prijatelj, kako ćete 
i poslije iskusiti. Jer božjoj se volji sviđa da jednom 
tu pokrajinu pokorim (nam voluntati Dei placet, ut provin- 
ciam hanc semel subiiciam). Zdravo.« Petar Erdedi jamačno nije bo- 
sanskom paši ni odgovorio, već je 2. srpnja tražio od štajerskih sta- 
leža ratne zaire za obranu povjerenoga mu grada Slunja; ali se u isto 
vrijeme pročulo kako mu Hasan-paša buni uskoke u Žumberku da 


ostave kršćanstvo i da se pokore sultanu. 

VELIKI VEZIR SINAN-PAŠA 
(t 1596) 


Iz Ortelijeva djela »Chronologia« 1603. 


Još se nije slegla opća uzrujanost radi pada Bišća, snašla je Hrvat- 
sko Kraljevstvo nova bijeda. Mletačka je vlada izrabila borbe na krajini 
hrvatsko-bosanskoj, i da se osveti senjskim uskocima i da ugodi tur- 
skomu sultanu. Premda je Mletačka Republika živjela u miru s carem 
Rudolfom, i premda se baš u ono vrijeme ozbiljno radilo da se stane 
na put gusarenju uskoka po moru, doplovio je na početku sprnja mle- 
tački admiral Tiepolo s mornaricom pred grad Bag (Karlobag); 
koji se smatrao predstražom Senju i za koji su se otimali Turci i Mleci. 
General karlovački Auersperg i senjski kapitan Lenković javljaju 5. i 
6. srpnja suglasno da je mletački admiral udario topovima na Bag, 
osvojio ga i razvalio. Porkulaba gradskoga Samariju Vutoria i zapovjed- 
nika straže Samariju Premba da je objesio, a ostale vojnike zarobio i 
na galije prikovao. Sada prijeti opasnost Senju, Otočcu i Brinju, pače 
čitavoj primorskoj krajini sve do Krasa i Pivke. 

Međutim, Hasan-paša bijaše ostavio Bihać te dolinom Une udario 
k sjeveru prema Kupi. Da prikrije svoju namjeru, pozvao je u isti mah 
kapitane posada u Senju, Slunju i Brestu da mu se Predšju kako su 
to učinile posade u Hrastovici, Izačiću i Bihaću. Ban Tomo Erdedi bio 
je prvih dana srpnja u Brestu, koji je čuvala posada štajerskih vojnika 

pod zasebnim kapitanom (Kristofor Penchel); odanle se ban vratio u 
Pleso kod Velike Gorice, gdje ga nalazimo utaborena 11. srpnja. Tu 
piše štajerskim komesarima Vilimu Windischgraetzu i Baltazaru Wagen- 
spergu u Zagrebu da je turski most od lađa na Kupi kod Bresta sasvim 
gotov i da su u vodu zabijeni stupovi koji će most držati. Posada u 
Brestu vapi za pomoć pa ban moli stoga komesare da štajerske domo- 
brance, koji će stići u Zagreb, ne šalju kući nego u Brest. U drugom 
pismu od istoga dana javlja ban ponovo da su Turci kod Bresta zgo- 
tovili most pa da će paša sigurno poći na Sisak. On je navlaš lažno 
razglasio da kreće na Karlovac samo da tako kršćane zavara. Stoga 
ban ponovo moli komesare da pošalju štajerske domobrance u tabor pod 
Sisak. Međutim, u Zagreb bijaše zaista stiglo do 2000 štajerskih domo- 
branaca (400 konjanika i 1600 pješaka), kojima su zapovijedali Ivan 
Saurau, Juraj Andrija Gleispach, Karlo Teuffenbach, Jonas Wilferstorf, 
Ahac Hohenwart i drugi kapitani. Nakon obavljene smotre 12. do 14. 
srpnja pošli su na jug, te su 15. srpnja kod Bunskih sjenokoša boravili 
u banovu taboru, a 16. srpnja pod večer stigli su u Brest. Bilo je 
krajnje vrijeme da su došli, jer je malena posada u Brestu, koja se 
također sastojala od štajerskih vojnika, bila u najvećem strahu. Još 
15. srpnja pisao je Mikac iz Siska: »Bana nitko ne opominje da se za 
vremena utabori (u Brestu). Bojim se da će se neprijatelj prije utabo- 
riti u Petrovcu nego ban; stoga bi ga vi (kaptol) morali opomenuti i 
zahtijevati da ne krzma, već da pošalje u Brest svoje vojnike, osobito 
konjanike. Jer ondje su sami Nijemci, bojažljivi, usuđujući se jedva 
izlaziti. Svi su Nijemci duhom klonuli, pošto im je Brestovski pročitao 
neko tursko pismo, koje su Turci jučer u noći položili kod mosta pri Bre- 
stu i u kojem zahtijevaju da im predaju kaštel, jer će ga inače drukčije 
dati. Vina nemamo, ispili su ga svakidanji gosti.« Dne 16. ili 17. srpnja 
došao je u Brest i sam ban s banskom četom i s narodnim ustankom sla- 
vonskim, koji se bijaše oko njega skupio. Od hrvatskoga generala Auer- 
spereg nije se mogao nadati pomoći, jer je taj stajao sa svojim četama 
oko Karlovca i Slunja; nasuprot imao je stići u banov tabor slavonski 
eneral Stjepan Grasswein sa svojim izvježbanim krajišnicima. O Pi 
ikama u banovu taboru piše Mikac 18. srpnja: »Jučer smo banu pos ali 
300 ljudi (kaptolskih kmetova), dkupijenih lukavošću i doskočicama, 
premda ne će ostati u taboru kao ni drugi, koji kad razgledaju tabor 
potajno kući odlaze. Dvije naše vojvode s vojvodstvom Cvetković morat 
će u taboru stalno ostati, tako i špan sa svojih 25 kopljanika... Ni- 
jemci zajedno s banom salijetaju nas da podignemo most (na Odri), 
ali još nisu ustanovili mjesto ... Nijemci, osobito oklopnici, nas i bana, 
premda je vrlo zabrinut ( iurbatissimum), gone na smijeh. Pričinjaju 
se kao da su čitavu Petrinju razvalili. Sve prosjače iz grada (Siska); 
mi sami oskudijevamo pa im ne možemo drugo poslati nego ribu i 
ocat.« Međutim je sutradan (19. srpnja) Mikac primio od bana ovo 
hrvatsko pismo: »Potom neka znate kako ovamo dođoše istiniti glasi od 
poštena glasnika da će paša svakako danasili noćasili 
rano na tabor udariti, zato vi za Boga pošaljite nam ljudi 
što najviše morete amo, i pošaljite nam dvije ili tri mali torožki (topa) 

laki, ki su totu, a vjerujte, ako bude gospodina Boga volja, da hoćemo 
vam trud lipo platiti. v čem ne dvojimo da nam gospodin 
Bog hoće dati dobru sreću. E castris 19. Julii 1592. Thomas 
Erd6dy perpetuus Montis Claudii ac comitatus Varasdiensis comes et 
banus.« 

Ali ovaj put je bana bojna sreća iznevjerila. On se bijaše još 17. 
srpnja obratio na kapitana u Ivaniću i Koprivnici, pa i na Jurja Zrin- 
skoga da mu priteku u pomoć; ali od njih ne bi ni odgovora. Pače ni 
kapitani štajerskih domobranaca u taboru kod Bresta nisu vjerovali 
njegovim uhodama da će Hasan-paša, koji je tek 14. srpnja iz Banjaluke 
došao u Kostajnicu a u noći od 18. na 19. srpnja u Petrinju, odmah 
sutradan udariti na kršćanski tabor. Štajerski kapitani uopće su slabo 
marili za banove prijedloge i savjete, pače se nisu htjeli ni podvrći nje- 
govoj vrhovnoj zapovijedi. Tako su pred Brestom bila zapravo dva 
tabora: jedan banov tik do rijeke, a drugi štajerski na susjednim vino- 
rodnim brežuljcima. Sve to doznao je Hasan-paša po nekom uhodi Vo- 
jinu, koji bijaše od bana k njemu prebjegao, pa je onda odlučio smjesta 
udariti na kršćanski tabor, u kojemu je svega moglo biti nešto preko 
3000 ljudi (preko 2000 Štajeraca, ostatak banska četa od 500 momaka 
i hrvatsko-slavonski kmetovi ukoliko se ne bijahu razbjegli). 

Bilo je to u nedjelju 19. srpnja. Dan je bio vrlo sparan. Štajerski 
kapitani, ne mareći za opomene banove, bijahu poslije objeda pošli na 
počinak (plerique graves cibo vinoque sopiti iacebant); vojnici njihovi 
ostavili su tabor te se razišli po okolišu. Najednom se pročulo da turska 
vojska iz Petrinje preko mosta dolazi pod Brest. Bilo je dva sata po 
podne. I zaista su čete turske hrpimice prelazile preko mosta. Prva na 
udaru bila je banska četa. I štajerske su se čete uto spremile u bojni 
red te odbijale turske navale. Ali Turaka dolazilo je sve više tako da ih 
je napokon bilo u boju 7000—8000 momaka. Tom premoćnom silom bilo 
je Hasan-paši lako da s jednim odjelom svoje vojske kršćanski 
tabor obiđe, te s boka, pače i iza leđa navali na 
bana i Štajerce. Prijetila je krajnja pogibelj da će turska vojska 
malobrojnije kršćane sa sviju strana opkoliti. U taj kobni čas razvio 
je ban kraljevsku zastavu da kršćansku vojsku ohrabri na navalu pa 
da probije neprijateljske redove. Ali to nije pošlo za rukom. Videći 
ban da je sve propalo, zamijeni svoga konja s drugim, koji je bio 
upregnut pod štajerskim topom, pak s njim pobježe preko Kupe. Za 
njim razbježali se i vojnici kamo je koji mogao. Pojedini manji odjeli, 
kao četa Jurja Andrije Gleisbacha, branili su se hrabro; vođa štajerskih 
konjanika Ivan Saurau poginuo je u boju. Za sat i pol bila je bitka 
svršena, a svršila se potpunim porazom kršćanske vojske. Još istoga 
dana, nekoliko sati iza boja, pišu zapovjednici grada Šiska kaptolu u 
Zagreb ovako: »Neprijatelj je na tabor naših udario te ga razasuo, Naj- 
bolje šatore i sve topove je ugrabio. Sve je pješake posjekao ili zarobio. 
Umakli su neki banski vojnici s banom i ugledniji Nijemci. Boj je 
trajao od dva sata do četiri. Naši su se isprva osobito hrabro (acerrime) 
borili, napokon su sramotno bježali. Sutra će se raditi o našem gradu 
(Sisku). Mi ćemo ga ostaviti, čim ugledamo neprijatelja u varoši, jer će 

nas našim topovima zatući. Pobrinite se za grad. Na (kaštel) Brest nije 
(neprijatelj) navalio, već je Nijemce (u njemu) opkolio, pa čeka do 
sutra da li će se njemu predati. Odavle pak poći će, kako smo rekli, 
ravno na nas ili prema Zagrebu, zavičaj gospodina Stjepana Kovačića. 
Pomozite, jer ćemo grad napustiti čim (neprijatelj) varoš zauzme.« Po 
drugim vijestima doznajemo da se od 400 štajerskih konjanika spasila 
samo polovica, nadalje da je Hasan-paša progonio bježeće kršćane do 
Letovanića, napokon da je ugrabio čitav tabor, a osobito pet većih 
topova (1 štajerski, 2 banova i 2 zagrebačka). 

Poraz kod Bresta dojmio se silno i Turaka i kršćana. Hasan-paša 
govorio je poslije da ne zna da li je »pobijedio vojnike ili kra- 
mare«. Između brojnih zarobljenika izabrao je najodličnije pa ih je 
onda s mnogim zarobljenicima iz Bihaća poslao po Rustan-begu u Ca- 
rigrad da se pred sultanom pohvali. Dne 26. rujna slavilo se u Cari- 
gradu veliko savlje. Povorka od 29 kola prolazila je gradom. Na njima 
su bili smješteni odlični zarobljenici (njih 172), 600 odsječenih glava, 
23 zastave ugrabljene kod Bresta i sa grobova hrvatskih junaka u Bi- 
haću. Puk je pratio povorku i slavio pobjednika, a sultan je Hasanu po- 
slao na dar zlatne haljine i počasnu sablju. Govorilo se pače da će postati 
velikim vezirom. Dok su Turci od radosti klicali, kršćani su gotovo 
zdvajali te istraživali uzroke porazu kod Bresta. Karlovački general 
Auersperg krivio je bana Erdeda što se je utaborio preblizu mostu i 
Petrinji te tako dražeći Hasana vojsku svoju izložio krajnjoj opasnosti; 
hrvatski staleži branili su opet bana te svaljivali svu krivnju na krajiške 
generale, koji nisu u pomoć pritekli, i na štajerske domobrance, koji 
su ratovanju s Turcima bili posve nevješti. 

Neposredna posljedica poraza kod Bresta bijaše da su Turci kroz 
dva-tri dana nemilo haračili po Turopolju te na svom četovanju doprli 
sve do Želina i Kerestinca. Tu u dvorcu Kerestincu bijaše četa od 
600 Turaka 23. srpnja zatvorila grofa Petra Erdeda i njegovih 40 ko- 
njanika. Ali junački Petar provalio je iz grada i probio se kroz Turke, 
koji su se stoga tako prepali da su nagnuli u bijeg. Ban Tomo Erdedi 
bijaše se sretno spasio u Jastrebarsko, odakle je već 21. srpnja javljao da 
će sa svojim četama, koje ima uza se, poći pod Sisak »da se opre ne- 
prijatelju da dalje ne razara« (ut hosti resistamus, ne ulterius serpat). 

Međutim, Hasan-paša bijaše još u noći od 19. na 20. srpnja zapalio 
utvrdu u Brestu te štajersku posadu u njoj poubijao, zatim je slijede- 
ćih dana osvajao i harao svu okolicu Siska, kao kaštele Hergović, Go- 
toču i Drenčinu, pa i sva sela onoga kraja. Osvojivši napokon još i 
sisačku varoš podsjede 23. srpnja sam grad Sisak, koji su branili 
kanonici Nikola Mikac, Blaž Đurak i Matija Fintić. Već 24. srpnja za- 
počeli su Turci udarati na grad topovima, budući da im nije pošlo za 
rukom da ga se domognu izdajom. Hasan-paša bijaše naime obećanjima 
predobio debeloga Marka (vojvodu), kastelana grofova Erdeda u Hra- 
stilnici, pa je taj ušao u grad Sisak da ga tobože pomaže braniti a 
zapravo da ga izda. No kanonici saznali su za nevjeru Markovu, jer 
se među drugim u njega našlo ćirilicom pisano pismo kojim »gospodin 

Hasan-paša, možnoga cara i gospodara beglerbeg bosanski« obećaje 
svima službenicima i kmetovima Siska i Hrastilnice da će sve svoje 
pridržati i pašinu zaštitu uživali ako se sultanu pokore. Nevjernoga 
Marka dali su kanonici s grada sunovratiti u Kupu i tako su se oslo- 
bodili izdajice. Dne 25. srpnja pisao je Mikac generalu Stjepanu Grass- 
weinu u Koprivnicu ovo pismo: »Danas su Turci tri put jurišali na vanj- 
ska vrata Siska i na opkope. Nekoliko naših sluga ustrijeliše, mi ih po- 
kopasmo, nekoliko teško raniše... Sve je Turčin slomio i uništio. Sada 
strijelja s Kacijanericom, s velikim banovim topovima i s drugih 16 
topova onamo gdje Ježi naš barut. Zid kod kule srušio je na 12 lakata 
duljine. Također je oborio dio novoga zida, Na obali Kupe prema gradu 
učinio je 16 jakih opkopa da puca s njih na zidove po vas dan. Iz 
drugih opkopa, koje je podigao kod puta pri stražnjoj kuli, nanosi 
mnogo štete. Osamdeset puta gađali su topovi danas unutra. Pet naših 
je mrtvih, osim onih koji su na branilištu; jednako ne brojim žena ni 
djece. Baruta i živeža donijele su Turcima deve 40 tovara. Prisegao je 
(Hasan) da ne će otići dok se ne predamo i dokle se bude (tek) poznalo 
gdje je Sisak stajao. Ali mi ne ćemo da se o nama govori kao o Lam- 

ergu. Mi ćemo pred svijetom sačuvati slavno ime 
kakvo nam je i dosad bilo. Pomozite nam za volju Božju vi, 
pukovniče hrvatski i upravitelju slavonske krajine. Znamo da nam ban 
ne može pomoći, jer nema novaca a zemlja mu nije pokorna. Jednako 
ni braća na Kaptolu (zagrebačkom) ne mogu ništa učiniti, zato nam još 
odgovora ne daju. Prošle noći dovikivao nam je Turčin da će svima po- 
kloniti život, ako se predaju, samo ne meni. Ako se što dogodi, mi 
nismo krivi.« Uza svu bijedu nisu branitelji ni mislili da se predaju. 
Hasan-paša pokušao je napokon da samoga Mikca preplaši. U poseb- 
nom pismu spočitavao mu je, što je poslanike i vojnike, koje mu bijaše 
poslao (legatos nostros et milites ad te missos), onako izdajnički i sra- 
motno zaveo te ih onako krvoločno pogubio (eosque crudeliter occidisti), 
pa mu je zaprijetio da će mu kožu oderati kad Sisak osvoji i razvali. 
Paša je odlučio ne micati se s mjesta, već će podsadu nastaviti sve do 
zime mimo ratnoga običaja. »Uzdao si se i pomoć očekivao si dosad 
jedino od bana Erdeda, ali mi smo jači od njega s pomoću Božjom i 
Muhamedovom ... Sada te bijemo topovima, dovezenim iz osvojenoga 
tabora tvoga vojvode; no kad stignu veći topovi, kojima smo osvojili 
Bihać i Ripač, bit ćeš i ti posve drugoga mišljenja.« 

Dne 29. srpnja digao je Hasan-paša podsadu Siska, pošto je uza- 
lud kroz punih pet dana na nj udarao. Odmah nakon njegova odlaska 
javlja zagrebački kaptol nadvojvodi Ernestu događaje posljedjnih dana, 
a naročito kako se grad Sisak s Božjom pomoću, a budnošću i trudom 
kaptola sretno obranio. Pismo se svršava ovim riječima: »Budući da je 
bosanski paša vrlo ozlojeđen što je pod tim jedinim gradom, koji brane 
svećenici, već dva puta suzbit i morao s porazom i sramotnim bijegom 
odstupiti, radi toga svima silama nastoji da rečeni grad osvoji, pače 
se svojim Muhamedom zakleo da ne će mirovati dok ga svojoj vlasti 
ne pokori, te ljagu i sramotu sebi nanesenu kojim slavnim djelom ne 
opere« (Quia vero passa Bosnensis indignissime fert, se sub unica arce 

a sacerdotibus defensa, bina iam vice repulsum, cum clade et turpi fuga 
recessisse: ob id totis viribus praedictae arci capiendae inhiat: imo vero 
per Mahometem suum iuravit, se non quieturum, donec eam propriae 
subiiciat potestati, maculamque et ignominiam sibi inustam illustro ali- 
quo facinore aboleat). 

Poraz bana Erdeda i štajerskih četa kod Bresta imao je, međutim, 
i dobrih posljedica. U svima zemljama kralja i cara Rudolfa uviđalo 
se da se dosad premalo činilo za obranu Kraljevstva Hrvatskoga i 
da treba kudikamo više žrtvovati da se jednom barem zaustavi turska 
sila. Izvješća štajerskih komesara, molbe i zaklinjanja bana Erdeda i 
zapomanjanja Zagrebčana mnogo su pridonijela da se na sve strane 
spremala pomoć Hrvatskoj, a naročito gradu Zagrebu, kojemu je 
zaprijetila najveća opasnost otkad je Turcima stajao otvoren put preko 
Kupe i Turopolja do Save kod Zagreba. Na neprestane poticaje nad- 
vojvode Ernesta, na predstavke ugarskoga namjesnika Kuthassyja i ka- 
pitana Palfija i Nadažda, koji su 6. kolovoza 1592. pošli u Prag, prenuo 
se napokon i tromi kralj Rudolf. On se nije zadovoljio time što je za- 
povjedio da odsad tri put na dan zvoni tursko zvono, pozivajući kršća- 
ne na molitvu za obranu od Turaka, nego je poradio da se skupi dosta 
vojske i novaca za daljnje ratovanje. U Hrvatskoj su, naravno, nestrplji- 
vo očekivali pomoć, pa je tako i nastala poslovica: Dok se u Pra- 
gu vijeća, propade Slavonija« (Dum Pragae consulitis, 
Sclavonia amittitur). 

Po odredbi kralja Rudolfa imale su sve njegove prostrane državine 
skupljati novaca i vojnika. Uz to je povjerio Franji Nadaždu da o nje 
govu trošku sabere u Ugarskoj pukovniju od 1000 plaćenih konjanika 
(husara). Štajerci su već u kolovozu slali pomoćne čete u Zagreb; za 
njima povodile su se i druge zemlje, pa se tako na koncu kolovoza 
i tijekom rujna sabrala brojna njemačka vojska oko Zagreba. Dne 21. 
rujna stigao je u Varaždin i Franjo Nadaždi sa 1000 konjanika pa se 
i on poslije smjestio između Zagreba i Susjedgrada. I ban Erdedi sa 
svojom banskom četom i zemaljskim ustankom našao se pred Zagrebom 
te je iz svoga tabora 25. rujna pisao ovo hrvatsko pismo Varaždincima: 
»... Ovo vidimo da ste svoje ljude poslali v naš tabor, pod zastave ce- 
sareve svetlosti, što ste dobro yčinili; ali pokehdob jest sada sa vseh 
stran velika potrebšćina ovomu nevoljnomu orsagu, kako i sami vidite, 
i v toj takovoj ptorebšćine jesmo dužni vsi da pomoremo čim najveće 
moremo, znamo da se neste nigdar kratili na službu i na pomoć ovoga 
orsaga: zato vas opominjamo i prosimo da više oveh ljudi, kotere ste 
v tabor poslali, imate dati 200 kvarti zobi za gotove peneze, ter da ju 
včinite dovesti ovamo u Zagreb k obćine; ovde vam se hote za nju penezi 
dati prez pomanjkanja. Što znamo da hoćete dobrovoljno včiniti, videvši 
sadašnju potrebšćinu.« 

Velika vojska, koja bijaše polegla u Zagreb i oko njega, štitila je 
glavni grad od turskoga napadaja. Budući da je i grad Sisak bio uto 
popravljen, nije se Hasan-paša usudio da ga ponovo podsjedne. No 
zato je u drugoj polovici rujna opet kod Petrinje prešao preko mosta 
te udario na Turopolje. Dne 2. listopada javljalo se iz Karlovca kako 

je minulih dana Hasan-paša u Turopolju spalio 49 sela i dva trgovišta 
(oppida). Ban Erdedi iz tabora u Zagrebu 30. rujna potanje izvješćuje 
nadvojvodu Ernesta o toj provali. Po njegovom izvješću prešao je Hasan- 
-paša 25. rujna iz Petrinje preko Kupe te se najprije oborio na straže, 
koje bijahu ban i slavonski general Grasswein ondje postavili da paze 
na kretnje turske. Svekolike straže biše poubijane, te su se samo dva 
momka spasila koji su vijest o turskoj provali banu donijeli. Sutradan, 
27. rujna harao je Turčin po čitavom Turopolju. Osvojio je kaštel Vu- 
kovinu Nikole Alapića i drugi kaštel u Lomnici, gdje se Hasan-paša 
utaborio; ostali kašteli, među njima Želin grofova Erdeda, sretno se 
obraniše. No zato je Hasan-paša spalio i porobio preko četrdeset sela, 
koja ban poimence nabraja (Mraclin, Lazine, Obrež, dva Novaka, Kosta- 
njevec, Markuševec, oba Lukavca, Donju Lomnicu, Malu i Veliku Mlaku, 
Brezovicu, Nove Čiče, Veliku i Malu Goricu, Kobilić, Rakarje, Pleso, 
Hrašće, Buzin, Zapruđe i Svetu Klaru, Botinec, Gornje i Donje Čehe, 
Orešje, Kosnicu itd.), te je dopro sve do kaštela Kerestinca. Nadaždi, 
koji bijaše toga dana sa svojih 1000 konjanika došao pod Susjedgrad, 
htio je preći preko Save te se ogledati s Turcima; ali ga je ban odvratio 
od nauma, jer je turska sila kudikamo brojnija. Hasan opet nije se 
usudio preko Save, gdje je stajao utaboren ban Erdedi s njemačkim 
četama, već je 27. rujna stao vraćati prema Kupi, poharavši tom pri- 
godom vinorodne krajeve u Vukomeričkim goricama. Provala turska 
bila je strašna; kako puk nije bio pripravan na bijeg, zarobio je Hasan- 
paša mnogo ljudi, po izvješću banovu preko 2000. Uz to je ugrabio 
mnogo žita, koje je sa sobom poveo na 1000 kola, pa onda nebrojenu 
stoku. O toj provali širile su se u zapadnim zemljama još strašnije Mije 
sti, pače se govorilo i pisalo o novom porazu kršćanske vojske. Tako 
je i nastala legenda o porazu kršćanske vojske kod Petrinje dne 17. 
rujna; u tom boju da je zarobljen Nadaždi, da je izginula sva kršćan- 
ska vojska (6000 ubijeno, 1000 zarobljeno), da je paša zarobio 12 
topova, 7 zastava i koješta drugo. Još su se širili glasovi da je paša 
kod Zagreba prešao preko Save i da ravno ide na Ljubljanu. Sta- 
novnici ljubljanski stali su se već seliti iz grada i bježati u gore; tek 
poslije stigli su pouzdani glasovi da su se Turci vratili u Petrinju. 
Uto je nadvojvoda Ernest sve moguće radio da se u Zagrebu i oko 
njega sabere što veća vojska pa da se još one jeseni poduzme vojna na 
Petrinju. A da ne bude razmirica između hrvatskoga bana i njemačkih 
zapovjednika, imenovan bi naravni sin tirolskoga nadvojvode Ferdinan- 
da, po imenu Karlo markgrof Burgavski (von Burggau) od 
kralja Rudolfa vrhovnim vojvodom za sve čete u Hrvatskoj i Slavoniji. 
Time je stala i Tirolska prinositi novaca i vojske za obranu Hrvatskoga 
Kraljevstva. Dne 29. listopada javlja nadvojvoda Ernest Zagrepčanima 
iz štajerskoga Graza da je markgrof Karlo već imenovan vrhovnim voj- 
vodom (diser beuorstennden khriegsexpedition wider den erbfeind) i 
da će za koji dan stići u Zagreb, gdje će nekoliko dana boraviti dok se 
sva domaća i strana vojska u taboru okupi. Ernest moli građane da 
Karla i njegovu družinu časno dočekaju i da mu prema potrebi sve za 


pristojnu plaću davaju. 

Markgrof Karlo stigao je s družinom i tirolskom vojskom u Zagreb 
7. studenoga. Dočekali su ga svečano i ban i biskup te ga poveli u 
prvostolnu crkvu, gdje je bila služba Božja. Slijedećih dana dolazila 
je ostala vojska tako da se napokon skupilo nekoliko tisuća ljudi. Osim 
četa markgrofa Karla i ugarskih konjanika Nadaždovih bile su došle 
dvije pukovnije carske (2000 ljudi), koje su vodili Ivan Werner i Jakov 
Hanibal Reitenau, nadalje čete salzburškoga nadbiskupa i napokon tali- 
janski dobrovoljci, koje je vodio Sebastijan Montecuculi. Svu tu vojsku, 
kao i banove čete i štajerske razmjestio je generalni kvartirnik Krsto 
Heim po šatorima između grada Zagreba i Save, a kad se malo zatim 
Sava razlila te čitav kraj poplavila, preneseno bi logorište ne brežuljke, 
što se nižu od Zagreba do Susjedgrada. Tu je vojska čekala na lađe, 
s kojima će se sastaviti most za prijelaz vojske preko Save. 

Međutim se činilo da će Hasan-paša i opet preteći kršćanske voj- 
vode. Svakako prije 14. studenoga provalio je on s velikom vojskom 
opet u Turopolje, popalio je mnoga sela, koja bijaše posljednji put 
poštedio, pa je 2000 duša poveo sa sobom u sužanjstvo. Pomagali su 
ga pri tom sandžakbegovi pakračko-cernički, požeški i zvornički. Druga 
dva bega harala su u isto vrijeme u krajevima oko Sredičkoga. Malo 
nakon pašinoga povratka nastojao je ban Erdedi da utvrdi obale Save. 
Stoga je 19. studenoga iz svoga tabora u Zagrebu pozvao stanovnike 
varoši Gradeca kod Zagreba da mu dadu novaca, »ki bi sada potrebni 
na ove stražbenice, ke te se načinjati na breg Sa- 
ve«. Ban ozbiljno prijeti ako se njegovu nalogu ne odazovu: »I ako 
toga v takovoj potreboče ne včinite, ne ćete prez velike kaštige biti, 
ar se to vseh vas pristoji... .« 

Silne kiše, koje su u to navalile, priječile su prijelaz kršćanske 
vojske preko Save. Kad je zatim zapao još golem snijeg, kako ga odavna 
nisu pamtili, zapeli su svi ratni pothvati i kršćanski i turski. Dne 13. 
prosinca javljaju zapovjednici grada Siska markgrofu Karlu da je 
most na Kupi (kod Petrinje) porušen, turskih šatora ne vidi se ni kod 
Petrinje ni kod Hrastovice, a iz tvrđe Petrinje nitko ne izlazi niti u nju 
ulazi. Ne vidi se drugo nego silan snijeg. Na osnovi 
toga pisma i drugih izvješća sazvao je markgrof Karlo bojno vijeće, koje 
je zaključilo da se tabor raspusti i većina vojnika kući otpusti. On 
sam ostao je još nekoliko tjedana u Zagrebu. 

Događaji u Hrvatskoj i Slavoniji tijekom godine 1592. bijahu kralja 
Rudolfa uvjerili da Turci ne će mirovati, već da će naskoro planuti 
veliki rat. To ga je sklonilo da traži pomoći od Ugarske, pa zato odluči 
nakon više godina opet sazvati ugarski sabor da traži od njega sred- 
stva za ratovanje. I tako je kralj Rudolf još 5. prosinca 1592. sazvao 
ugarski sabor, koji će se sastati u Požunu 25. siječnja slijedeće godine 
1593. No kako se kralju nije nikako htjelo ostaviti Praga i pogađati s 
ugarskim staležima, odredio je odmah da će ga na saboru zastupati brat 
Matija. Nadvojvoda Matija bio je treći sin kralja Maksimilijana, 
mlađi od Rudolfa i Ernesta. Kako po očevoj odredbi nije imao nikakva 
utjecaja na vladanje, bijaše god. 1577. prihvatio poziv nizozemskih 
katolika i pošao onamo za vrhovnoga namjesnika, koju je čast vršio 

do god. 1581. Ali budući da je Matija preuzeo tu službu bez privole 
svoga brata, kralja i cara Rudolfa, ozlojedio ga je tim tako da ga je 
kralj nakon povratka iz Nizozemske više godina očito zapostavljao. Tek 
sada povjerio mu je da ga zastupa na ugarskom saboru, a 14. travnja 
1594. nakon odlaska nadvojvode Ernesta u Nizozemsku, imenovao ga 
je za svoga zamjenika u Ugarskoj i ostalim svojim zemljama. Dakako 
da Rudolf nije tada ni slutio da će ga brat Matija za četrnaest godina 
prisiliti da se odreče i krune ugarske. 

Dan prije nego što se imao otvoriti ugarski sabor, naime 24. siječnja 
1593, sastao se hrvatsko-slavonski sabor na kaptolu u Zagrebu. Zadaća 
mu je poglavito bila da bira poklisare za sabor u Požunu. Izabrani biše 
kanonik i prepošt zagrebački Nikola Selnički i viceprotonotar Gašpar 
Petričević, kojima biše izdana vjerovna pisma (literae credentionales) 
i naputak (imstructio) što da govore i rade na ugarskom saboru. Neka 
najprije nadvojvodi Matiji izlože što bi sve trebalo učiniti za spas 
propadajućega Kraljevstva Hrvatskoga i kako bi se morala naročito 
Petrinja razoriti; jer ako se to za vremena ne učini, propast će ne samo 
Hrvatsko Kraljevstvo nego i čitava Germanija i Ugarska. Ta u po- 
sljednje dvije godine (biennio) paša bosanski spa- 
lio oko dvedeset i šest gradova i kaštela, a k 
tomu je 35.000 ljudi odvukao u sužanjstvo! Poslanici 
neka se nadalje potuže na zulume kraljevskih i carskih vojnika, koji 
su grozno haračii u nesretnoj zemlji te narodu sve otimali, pače lju- 
dima i odijelo s tijela skidali, tako da narodu nije drugo preostalo nego 
život i polugolo tijelo. Osobito je haračio neki Veszei Joža, vicekapitan 
Nadaždovih konjanika i pješaka, kojemu se ne bi smjelo više dopustiti 
da dođe u zemlju. Nadalje trebalo bi bansku četu pojačati i bolje pla- 
ćati. Sadanja banska četa broji tek 250 konjanika i 250 pješaka, 
a, što je još gore, nije već nekoliko godina primila 
plaće (ab aliquot iam annis insolutum) pa je stoga tako neznatna i 
slaba da bi jedva odoljela kakvomu vojvodi ili 
begu, a kamo li da se opire premoćnomu paši 
bosanskomu, a uz to još i straži na određenim 
joj postajama! Ako bi se pred saborom iznijela tužba na bana 
zbog poraza kod Bresta, neka ga poklisari opravdaju time što mu nije 
potekao u pomoć ni jedan od oba krajiška generala, zatim što je imao 
premalo domaćih vojnika, i što strane čete nisu bile vikle turskomu 
ratovanju. Generali hrvatski i slavonski neka ubuduće rade sporazumno 
s banom i neka ga pomažu gdje se potreba ukaže; uz to neka se članci 
posljednjega sabora glede zemaljskoga ustanka od kralja potvrde da 
se tako podigne i vlast banova. Poklisari neka još upozore kako je kaptol 
zagrebački prošlih godina o svom trudu i trošku branio grad Sisak; 
ali neka i uznastoje da kaptol za obranu toga grada prima ili od Šta- 
jerske ili od Ugarske izdašniju pomoć. Ako bi pa poklisari vidjeli da 
ni nadvojvoda Matija ni staleži ugarski nisu skloni da izdašno pripo- 
mognu obrani kraljevstva, neka onda izjave: »Staleži i redovi prebijedne 
Kraljevine Slavonije, lišeni pomoći i potpore, prije nego svi padnu u 
turske ruke ili ostave prebivališta u svojoj predragoj domovini te se 

drugamo odsele: najprije pred Bogom, onda pred njegovim veličanstvom 
(kraljem), pred njegovom jasnosti (nadvojvodom Matijom), pred čita- 
vim ugarskim kraljevstvom i pred cijelim kršćanskim svijetom najsve- 
čanije očituju da će našavši se u krajnjoj nevolji učiniti za svoj život 
i opstanak ono što im sudbina i nužda pokaže kao zgodnije i korisnije.« 

Ugarski sabor bio je na okupu do dva mjeseca. Staleži su bili 
ozlojeđeni što je kralj tražio od njih samo daće i slične stvari, dok o 
tegobama njihovim nije bilo ni spomena. Spoticali su kralju što još 
nije popunio palatinske časti niti ostrogonske biskupije i što nije kra- 
ljevstvu vratio stare sloboštine. »Jer tko nije slobodan«, govorili su oni, 
»nije ni podoban da se bori.« Napokon dopustiše ipak ratnu daću za 
jednu godinu po tri zlatna forinta od selišta, ali odrediše da je ne 
ubire kraljevska komora nego od sabora izabrani povjerenici ili de- 
putati, i to Sigismund Rakoci u Gornjoj Ugarskoj, Stjepan Illesh4zy 
u županijama s obje strane Dunava, a Nikola Istv4nffy u Slavoniji. 
Budući da su poklisari Kraljevina Hrvatske i Slavonije staleže gorljivo 
podupirali u pogledu starih sloboština, to je sabor podupro također 
njihove želje i zahtjeve. Člankom 9. određeno bi, da se za obranu Sla- 
vonije ostavi svakolika ratna daća u njoj ubrana; uz to bi dopušćeno 
da se od ratne daće ugarske ustupi 10.000 forinti koje će Ilesh4zy 
i Rakoci predati Istv4nffyju. Člankom 20. opet zamoliše ugarski staleži 
kralja da banu poveća bansku četu i da joj dosad zasluženu plaću isplati, 
zatim da banu podijeli svoj kraljevski ugled i vlast nad svima kapita- 
nima u Hrvatskoj i Slavoniji (eique suam auctoritatem et in_earum 
partium capitaneos potestatem dare dignetur). Kralj je sve (23) za 
ključke saborske potvrdio u Pragu 20. ožujka 1593. 

Ban Tomo Erdedi ne bijaše pošao na sabor u Požun. Dne 30. siječnja 
1593. piše on iz Samobora nadvojvodi Ernestu i potvrđuje da je primio 
njegovo pismo, u kojemu mu nalaže da ne ide na sabor u Požun, nego 
neka ostane na granici u ovim burnim vremenima; ban zadovoljava 
nalogu kraljevu te ostaje, premda ima privatnih posala u Požunu (elegi 
potius publica privatis anteponere). 1 zaista je banova nazočnost u 
domovini bila potrebna, jer je morao stajati uz bok markgrofu Karlu 
Burgavskomu, koji je bio na čelu reostalim četama u Slavoniji. Osim 
toga radilo se i o tom da se sastati most na Savi za prelaženje vojske, 
zatim da se mjesto razvaljenoga Bresta podigne druga utvrda nasuprot 
Petrinji, jer je zapovjednik njezin Rustan-beg stao već prvih dana siječnja 
slati svoje čete preko Kupe. Tako je jedna četa turska 10. siječnja spalila 
kaštel Martinković, te povela u sužanjstvo 200 ljudi. Pod konac siječnja 
ostavio je markgrof Karlo Slavoniju, te se 2. veljače svratio u Graz. 
Govorilo se da će poći za upravitelja u Nizozemsku. Mjesto njega bijaše 
nadvojvoda Ernest imenovao zamjenikom svojim i njegovim vrsnoga 
pukovnika Ruprechta Eggenberga. Taj je bio rodom Šta- 
jerac i doslije služio gotovo kroz dvadeset godina u španjolskoj vojsci 
u Nizozemskoj pod glasovitim vojvodom Aleksandrom Farneseom Parm- 
skim. Vrativši se u domovinu u zgodan čas zapala ga je zadaća da pođe 
u rat na Turke. U naputku, što ga mu je dao nadvojvoda Ernest, kaže 
se da ima zapovijedati vojsci zajedno sa slavonskim generalom Stjepa- 

nom Grassweinom, zatim s Ivanom Wernerom i Jakovom Hanibalom 
Reitenauom, pukovnicima carskih i salzburških četa u Slavoniji. Uz 
to se ima dopisivati i sprazumno raditi s hrvatskim generalom Auer- 
spergom i hrvatskim banom Erdedom. On je samo zamjenik vrhovnoga 
vojvode Karla Burgavskoga, stoga mora u svim važnim stvarima tražiti 
obavijesti od nadvojvode Ernesta; jedino u osobito prešnim poslovima 
smije sam određivati što je nužno, ako i ne bi bilo ostalih njegovih 
drugova u Zagrebu. Osobito pak ističe se u naputku »da se siromašni 
narod ne opterećuje vojništvom i da mu se ne otima ono malo sirotinje 
što je još ima.« 

Ruprecht Eggenberg došao je u Zagreb već na početku veljače 
1593. Najprije je imao obnoviti stegu i red njemačkih četa, koje su 
kroz zimu plandovale te se s domaćim vojnicima često sukobljivale. 
Dne 12. travnja pribivao je saboru Kraljevine Slavonije na kaptolu u 
Zagrebu kao povjerenik nadvojvode Ernesta i u njegovo ime predlagao 
da se plodno Turopolje (fructiferas Turopole oras) oslobodi ispod tur- 
ske vlasti. Staleži su oduševljeno prihvatili poziv i tražili da se što 
prije pogubna utvrda u Petrinji (exitiale castrum illud Petrinya) obori. 
Budući da se zagrebački kaptol slavnom obranom Siska i Drenčine posve 
istrošio, mole kralja da bi rečenom kaptolu darovao Lepoglavu, jer da 
pavlini imaju i u Ugarskoj prostranih imanja. Staleži nadalje odre- 
đuju ratnu daću po šest forinti od porte, plativu u dva roka (na 
Duhove i Martinje), zatim da se unovači 200 konjanika i 250 pješaka 
(haramija), da ih se podijeli među banove kapitane, pa da stoje na 
straži u izloženim kaštelima, kao u Vukovini, Lukavcu, Hrastilnici, 
Drenčini i kaštelima opatije u Topuskom. Staleži napokon dopustiše na 
pozi nadvojvode radnike i povoz za utvrđivanje krajiških gradova (oso- 

ito Koprivnice i Sredičkoga) i za prevažanje topova i lađa. Jedino 
hrane za vojsku ne mogu dopustiti, jer su strani vojnici već razgrabili 
veći dio zalihe. 

Dok se tako kršćanska vojska skupljala i pripravljala prvih mje- 
seci god. 1593, nije ni bosanski paša mirovao. I poslije 10. siječnja 
zalijetao se bud Rustan-beg petrinjski bud ostali begovi u Hrvatsku 
i Slavoniju, a osobito u krajeve između Kupe i Save. Tako javlja ban 
Tomo Erdedi 19. veljače iz Samobora Stjepanu Grassweinu da su 
njegove čete nedavno dva puta razbile Turke; prvi put 400 Turaka, a 
drugi put 12. veljače kad je Rustan-beg sam sa 1300 momaka pošao 
robiti Kravarsko. Ovaj drugi put mnogo je Turaka poginulo, jer ih je 
120 banskih vojnika dočekalo u tijesnom klancu i u bijeg natjeralo. 
Nastradao je i barjaktar, a Rustan-beg jedva je pješke nekako pobjegao, 
dok su banovi vojnici uhvatili njegova konja i oslobodili preko 100 
kršćanskih sužnjeva. Uza sve to obnovio je Rustan-beg svoja četovanja, 
hoteći kršćane zabaviti dok sagradi most preko Kupe, koji je po nalogu 
Hasanovu morao podići za četiri dana. Taj je most jamačno bio gotov 
već u ožujku, a nato mu je Hasan zapovjedio da do kršćanskoga uskrsa 
(18. travnja) sagradi još i drugi most onamo bliže Sisku. Kroz čitavo 
vrijeme, što su se oba mosta gradila, Rustan-beg je neprekidno uzne- 
mirivao kršćane. Pače i onda kad je sve već bilo spremno, izašao je 

Rustan-beg u noći od 19. na 20. svibnja iz Petrinje, i s vojskom od 
3000 konjanika i 300 pješaka nemilo poharao one krajeve između Kupe 
i Save koji su dosad manje stradali. O toj provali izvijestio je odmah 
slavonski general Stjepan Grasswein iz Zagreba nadvojvodu Ernesta 
20. svibnja ovako: KADE prošao je noćas sa 3000 konjanika i 
300 pješaka i pošao u Turopolje i Kerestinec. Putem porobio je i po- 
palio 6 sela (Kupinec, Zdenčinu, Galgovo, Stupnik i Čolnićevo selo) 
i sa sobom odveo mnogo kršćana u sužanjstvo.« Zagrebački biskup 
Gašpar Stankovački javio je također nadvojvodi Ernestu iz Zagreba 
22. svibnja o toj provali: »Sagradivši Turčin most kod Petrinje, gdje je 
i prije bio, neprestano nas napastuje. Prije nekoliko dana odveo je 
silno ljudstvo iz Jamnice, Brezovice i drugih mjesta u kraju između 
Save i Kupe, a danas prije zore prodro je s velikom vojskom prema Ke- 
restincu, Samoboru i Jastrebarskom, paleći i robeći sela i dvore. Naroda 
je silu Božju zarobio te strah i trepet raširio po čitavoj zemlji. Budući 
da je ovako naša kraljevina spremna da propadne, molim vašu jasnost 
da izradi kakvu pomoć za njezinu obranu. Toliko je stanovito, ako ne 
pruži pomoći Bog i njegovo veličanstvo, da ćemo svikoliki postali pli- 
jenom Turaka.« Ban Erdedi boravio je još 20. svibnja u Jastrebarskom, 
ali je imao premalo ljudi da se sam obori na kudikamo jačega ne- 
prijatelja. 

Hasan-paša je uto boravio u Kostajnici, gdje je skupljao voj- 
sku i činio priprave za treću podsadu Siska. Već 20. svibnja znalo se 
u Zagrebu da iz Gradiške voze Savom velike topove prema Sisku. I lički 
sandžakbeg Ibrahim bijaše već skupio svoje čete i utaborio se kod 
Zrinja. Požeški i pakračko-cernički sandžaci ne bijahu tada još stigli 
zbog velike vode. Dne 27. svibnja znalo se u Karlovcu da je i ivornički 
sandžak Memi-beg dopro do Kostajnice i utaborio se kod Štrigova 
(Štrigovle) oko dvora Rustan-begova; u isto vrijeme stajao je kliško- 
-hlivanjski sandžak Apardi-beg kod Sane i na Bilajskom polju. Napokon 
3. lipnja javlja Stjepan Grasswein iz Varaždina da Hasan-paša već na- 
preduje prema Sisku i da će Drenčinu i Sisak podsjednuti. I zaista je 
turska vojska malo zatim navalila na kaštel Drenčinu, pa kad je 
taj nakon kratke borbe zauzela, pala je na Vidovdan 15. lipnja pod 
Sisak. Tabor svoj smjestio je Hasan-paša na desnoj obali Kupe ne- 
posredno pred njezinim ušćem u Savu; iz tabora vodio je most preko 
Kupe na lijevu obalu njezinu, naime na otok (poluotok) što ga ondje 
tvore rijeke Sava, Kupa i Odra. Uz tu lijevu obalu Kupe dao je paša 
podići nasip i na nj smjestiti topove iz kojih je pucao na grad Sisak. 
U gradu su zapovijedali zagrebački kanonici Blaž Đurak i Ma- 
tija Fintić (Mikac nije više bio u utvrdi), koji su uza se imali 
nekih 300 vojnika. Već za prvih turskih juriša poginuo je Matija Fintić, 
a nato je obranom upravljao sam Đurak. Kako se hrabro ponio, naj- 
bolje dokazuje hrvatsko-slavonski sabor koji mu je poslije (9. siječnja 
1595) izdao priznanicu o njegovu junaštvu. Tu se među ostalim kaže 
kako je on »zapovjedništvo grada Siska, od braće kanonika i drugova 
njemu predano i izručeno u ono najstrašnije vrijeme bijesnih bojeva 
tako vršio da je poduprt jedva sa 300 vojnika bijes i nečuvenu gordost 

Po suvremenom nacrtu očevica, Izvornik u ratnom arhivu u Beču. 


bosanskoga paše Hasana neustrašivo, imajući pred očima najtežu pod- 
sadu, s veselim licem i velikom srčanosti izdržao; podsjednut i odasvud 
čudesnim i orijaškim topovima toliko bijen da su zidine bile gotovo sa 
zemljom sravnjene, nije dao nikakvog znaka klonula duha. On je pače 
vojnicima, kojima su Turci vodu zatvorili (zakratili), badava i darežljivo 
vlastito vino i hranu dijelio pa ih tako dnevice činio sve gorljivijim i 
najspremnijim da su sve zapovjedi s takmenjem i najvećom revnošću 
slušali i ispunjavali. Izgubivši pak druga (Fintića) i dvanaest odličnijih 
(vojnika), a i sam teško ranjen, nije se nikako dao prisiliti 
na sramotnu predaju ni prijetnjama a ni obećanjima, koja su mu često 
na strelicama u grad dubacivali: On je pače bio spreman podnijeti i 
najgore te pretrpiti slatku smrt za slatku domovinu, pa je tako suzbi- 
jao sve najlukavije i najbjesnije napadaje deštjateljsko dok nije teško 
očekivana vojska kršćanska pomoć donijela. ..« (Praefecturam enim 
arcis Siscianae, a fratribus et concanonicis suis aestuantissima illa fla- 
grantium bellorum tempestate sibi demandatam et commissam, ita admi- 
nistravit, ut vix trecentorum militum manu stipatus Hazan bassae 
Boznensis ferociam inauditamque superbiam imperterritus, obsidionem 
gravissimam prae oculis habendo, hilari vultu magnoque animo susti- 
nuit; obsessus ac undique mirae ac stupendae magnitudinis bellicis ma- 
chinis tantopere impetitus, ut muris fere solo aequatis nullum devicti 
animi indicium dedit. Imo milites, au aquis per hostem prohibitos, vini 

et meatus proprii gratuita et ac liberali distributione quotidie magis 
magisque ferventiores ac in omnia imperata cum aviditate et summo 
studio capessenda et exequenda promptissimos effecit. Amisso autem 
socio aliisque duodecim potioribus, cum et ipse grave vulnus accepisset, 
nec minis, nec pollicitationibus, quae frequentia per sagittas in arcem 
immittebantur, ad turpem deditionem compelli potuit; sed extrema quae- 
quae prius dulcemque pro dulci patria mortem Deo patriaeque offeren- 
dam ratus, tamdiu omnes hostium callidissimas et rabidissimas moli- 
tiones sustinuit, donec ille vix expectatus Christianorum exercitus prae- 
sentissimam opem tulit...). 

Ćim je Hasan-paša pao pod Sisak, potekli su glasnici u Zagreb 
Eggenbergu i banu, u Karlovac Andriji Auerspergu i u Koprivnici Stje- 
panu Grassweinu, vapeći za pomoć. Hrvatski general Auersperg, uvje- 
rivši se da Turci ne idu na Karlovac, kako se uvijek bojao, nego da su 
zaista pod Siskom, pohitao je na samo Telovo 17. lipnja sa 300 arke- 
buzira (konjanika oklopnika s tigrovom kožom), i to 200 Kranjaca i 
100 Korušaca, prema Zagrebu te 18. lipnja (u petak) stigao k desnoj 
obali Save kod Zagreba. Ban Erdedi, Kuprecht Eggenberg i druge 
vojvode bijahu već preveli preko mosta svoje čete te se ušančili kod 
sv. Klare u Zapruđu. Po prijedlogu Auerspergovu zašli su 19. lipnja u 
Turopolje te su 20. lipnja bili pred Erdedovim kaštelom u Želinu. 
Čitava kršćanska vojska brojila je nekih 5000 konjanika i pješaka. Ban 
Tomo Erdedi imao je uza se bansku četu i zemaljski ustanak, svega 
1240 momaka; Eggenberg vodio je Reitenauovu pukovniju i još neke 
njemačke čete, usve nekih 1600 momaka; grof Petar Erdedi doveo je 
oko 500 uskoka, Stjepan Grasswein 400 momaka, Auersperg 300 oklop- 
nika; manje odjele od 100 do 200 momaka vodili su kapitani Adam 
Rauber, Krsto Obričan, Juraj i Sigismund Paradaiser i drugi. Bilo je 
u vojsci i hrvatskih kapitana, kao križevački konjanički kapitan Ivan 
Drašković, Stjepan Tahi, Benedikt Turoc, Franjo Orehovački, Vuk od 
Druškovca i grof Stjepan Blagajski. U posljednje vrijeme došao je i 
Melkior R&dern Friendlandski s izvježbanom četom svojom od 500 
šleskih strijelaca, s kojima se bijaše nedavno proslavio u ratu poljskoga 
kralja protiv velikoga kneza moskovskoga. Očekivalo se da će doći i 
knez Juraj Zrinski iz Međimurja, ali on se pismom od 18. lipnja ispričao. 

Dne 21. lipnja utaborila se kršćanska vojska kod kaštela Novi- 
grada na Savi, koji je također pripadao grofovima Erdedima. Sutra- 
dan, 22. lipnja, rano ujutro vijećalo je u šatoru Andrije Auersperga 
bojno vijeće. Neki su predlagali da se tek pođe na rekognosciranje i 
da se razvidi stanje grada Siska i smještaj turske podsadne vojske; 
drugi su tražili da se ravno udari na Hasan-pašu i zametne odlučni 
boj. Sred vijećanja stiže skoroteča iz Siska koji javi da će utvrda morati 
napokon pasti ako joj još danas ne dođe vojska u pomoć. Ta je 
vijest potresla i najopreznije vojvode pa su svi jednodušno rihvatili 
prijedlog bana Erdeda i generala Auersperga da se smjesta pohita pred 
Sisak. Kako je već sve bilo pripravno za polazak, posjedali su odmah na 
konje i krenuli uz desnu obalu Save na jug. Već za jedan sat mogla se 
vojska staviti u bojni red. Prvu ili prednju četu sačinjavali su hrvatski 

konjanici (husari) i pješaci pod banom Erdedom; njih su imali poma- 
gati karlovački oklopnici pod Auerspergom. Tek iza ovih slijedio je 
Rodern sa svojim strijelcima i napokon Reitenauova pukovnija i Mon- 
tecuculijeve čete pod Eggenbergom kao stražnja četa. Napredujući tako 
neko pol sata stigli su na polje pred Sisak, gdje ih je već čekao Hasan- 
paša s najizabranijim svojim četama od nekih 10.000 momaka. Bilo je 
oko 1 sat o podne 22. lipnja na dan sv. Ahacija. : 

Izjutra bilo je na lijevoj strani Kupe pred Siskom tek nekih 2000 
Turaka; sam Hasan-paša bio je s čitavom ostalom vojskom svojom 
u taboru s desne strane Kupe. Vojska je njegova u taboru bila brojna; 
sastojala je od 18.000 redovitih vojnika i od 20.000 neredovitih četa 
(spahija, zaima i Vlaha). U njegovu taboru bili su svi sandžaci bosan- 
skoga vilajeta, kao stari zvornički sandžak Gazi Memi-beg sa 1500 
momaka, mladi hercegovački Mehmet-beg, sultanov sestrić i sin 
Ahmet-paše, sa 3000 momaka, nadalje kliško-hlivanjski sandžak A par- 
di-beg sa 3000 ljudi, lički sandžak Ibrahim - beg, sin Memi-bega 
zvorničkoga, sa 2000 ljudi, cerničko-pakrački sandžak Dža fer-beg, 
brat Hasanov, sa 700 ljudi, i požeški sandžak Ramadan- beg sa 
1000 momaka. Pače i vučitrnski sandžak Kurt-beg, sin nekadanjega 
bosasnkog beglerbega Ferhat-paše Sokolovića, bijaše doveo 1500 vojni- 
ka. Uz ove sandžakbegove bilo je i manjih turskih vojvoda, kao Sinan- 
-beg od Orahovice, neki Juner-beg sa 1500 momaka, petrinjski zapovjed- 
nik Rustan-beg sa 500 momaka, Memi vojvoda od Bihaća i ka- 
pitan od Gradiške sa 1000 ljudi. Sam Hasan-paša imao je svoje družine 
i četa do 4000 momaka. Kad su mu prvi glasi stigli da se kršćanska 
vojska primiče, nije Hasan pravo ni vjerovao; tek kad se o podne sam 
uvjerio da su glasovi istiniti, pohitao je da pređe preko Kupe i da kršća- 
ne ondje dočeka. Vučitrnskomu sandžaku Kurt-begu i kliško-hlivanjsko- 
mu sandžaku Apardi-begu povjerio je da čuvaju tabor i da iz njega 
neprestano pucaju na Sisak, a sam je sa svim ostalim sandžacima i sa 
10.000 najbolje vojske prešao preko mosta i na očigled Sisku razmjestio 
vojsku tako da joj je za leđima bila rijeka Kupa, na lijevoj strani 
Odra, a na desnoj most preko Kupe da bi u slučaju krajnje potrebe 
mogla po njemu uzmaknuti u tabor. Vojsku je razdijelio u tri skupine: 
lijevo krilo uz Odru sastojalo se od pješaštva, osobito od strijelaca, 
u središtu stajao je zvornički sandžak Memi-beg, a na desnom krilu 
mosta sam Hasan-paša. 

Čim su hrvatske čete, osobito konjanici, ugledali Turke, nisu se 
mogle suspregnuti već su se smjesta svom žestinom oborile na nepri- 
jatelja. Uz strašnu viku i lomljavu s obje strane zametnulo se kreševo, u 
kojem su brojem premoćniji Turci stali hrvatske čete potiskivati prema 
Odri. U taj čas priskoči u pomoć banu Erdedu hrvatski general Andrija 
Auersperg sa svojim arkebuzirima te stade na Turke neprestano pucati 
tako da mu nisu mogli odolijevati. Uto se uplete u boj i Rodern sa 
svojim strijelcima. Turci ne mogahu se ovima više opirati pa stadoše 
uzmicati prema mostu d se sklone u tabor. Četiri stotine Turaka bijaše 
već pobjedlo preko mosta na desnu stranu Kupe kad su karlovački 
arkebuziri pod Stjepanom Blogajskim prokrčili put do mosta pa zakrčili 

Turcima bijeg preko njega. Nekako u isto vrijeme provalio je i kanonik 
Blaž Đurak sa svojih 300 junaka iz grada Siska te se oborio na nepri- 
jatelja. Turci, potisnuti i od mosta i od Siska, nagnuše u bijeg prema 
kutu što ga tvori Kupa s Odrom i navališe u Kupu da je preplivaju. 
Tu je nastala silna gužva i smutnja, tako da se najveći dio bjegunaca 
u Kupi potopio. 

Boj na »Otoku« kod grada Siska trajao je posve kratko vrijeme, 
po prilici jedan sat (od jedne do druge ure po podne), a svršio se 
potpunim porazom Turaka. Od 10.000 vojske spasila se bijegom jedva 
desetina; sve ostalo ili je poginulo od mača kršćanskoga ili se _poto- 
pilo u Kupi, Savi i Odri. Među onima, koji su našli smrt u Kupi, bio je 
i sam Hasan-paša, zatim sultanov sestrić Mehmed-beg od Hercegovine, 
stari zvornički sandžak Memi-beg, Hasanov brat Džafer-beg, požeški 
sandžak Ramadan-beg i Sinan-beg od Orahovice. Bijegom spasio se lički 
sandžak Ibrahim-beg zatim Rustan-beg, koji se sklonio u tvrdu Petrinju. 
Kurt-beg od Vučitrna, i Apardi-beg od Hlivna i Klisa, kojima bijaše po- 
vjereno čuvanje tabora na desnoj strani Kupe, vidivši da je jezgra voi- 
ske razbijena, uništili su koliko su mogli, ratnu zairu i hranu i pobjegli 

lavom bez obzira. Tako je pobjedonosnu kršćansku vojsku zapao go- 
em plijen. Osim dragočlenik haljina i sitnoga oružja zaplijenili su 
kršćani 10 barjaka, 8 velikih topova na kotačima (među njima i Kaci- 
janericu) i više manjih falkoneta, nadalje više stotina topovskih zrna, 
i mnogo velikih i lijepih lađa (30), na kojima se dovozila hrana i zaira. 

Vojvode kršćanske vojske požuriše se da po teklićima i pismima 
razglase sjajnu pobjedu kršćansku. Tako ima opsežnih izvještaja o boju 
od Auersperga, Eggenberga, Grassweina, pače i od R&derna. Svaki je 
vojvoda, međutim, nastojao da sebe što više istakne a drugove omalo- 
važi. Prema ovim izvještajima baš godi Erdedov kratki, jednostavni i 
objektivni izvještaj nadvojvodi Ernestu, u kojem se krasno odsijevaju 
čednost i pobožnost hrvatskoga junaka. Ban Tomo Erdedi piše iz tabora 
pred Siskom 23. lipnja nadvojvodi doslovce ovako: »Koliko je Hasan- 
-paša bosanski protiv ovih krajeva i područja njegova carskog veličan- 
stva kroz neko vrijeme bjesnio i koliku je pustoš ovomu bijednomu 
kraljevstvu prouzročio, ne dvojim da je vaša jasnost već drugo raza- 
brala. Prezrevši on mir i savez minulih je dana kaštel Drenčinu osvojio, 
pa izvršiv tu stvar sretno opasao je grad Sisak 15. ovoga mjeseca pod- 
sadom i na nj udarao neprekidno iz šest mjedenih topova. Između tih 
topova bio je prvi i najglavniji, a osobite veličine onaj koji je nekad 
Ivan Kocijan izgubio. Začuvši za te pothvate i navale pašine, gospodin 
general Hrvatske, gospodin Eggenberg, ja i general slavonske krajine 
združenim silama i neustrašiva srca pošli smo na put da donesemo 
pomoć Sisku. I kad smo na otok rečenoga grada Siska dolazili, paša je s 
najodabranijih deset tisuća konjanika i pješaka došao u susret da se 
s nama ogleda. Mi smo spremni na boj i za obranu kraljevstva sedmi 
dan podsade barjake razvili te se s neprijateljem ljuto sukobili. On 
je našu navalu neko vrijeme hrabro (fortiter) izdržao, napokon bi čestim 
Pijeranjem karlovačkih puškara potisnut sa svoga mjesta, te je stao 

ježati. Mi smo njega, kad je bježao u svoj tabor što ga je na drugoj 

strani Kupe imao, progonili, te smo ga u rečenu rijeku Kupu zatjerali. 
On je s četiri bega i gotovo s cijelom vojskom u vodi potonuo i poginuo. 
Truplo pašino izvučeno bi danas iz vode i od zarobljenika bi prepoznato. 
Izvađena su također trupla Kurt-bega, petrinjskoga zapovjednika Rustan- 
bega i sultanova sestrića Mehmet-bega. Da nismo pašu tako razbili, grad 
bi Sisak bio ili osvojen ili ustupljen i predan neprijatelju. I to je evo 
jučer ovdje učinjeno pod okriljem vaše jasnosti, a s Božjom pomoću 
i milošću. Oteli smo neprijatelju sedam velikih topova i nekoliko ma- 
njih falkoneta, također i nekoliko novih lađa.« 

Vijesti o pobjedi kršćanskoj kod Siska silno su obradovale kršćan- 
ski svijet. Papa Klement VIII, španjolski kralj Filip II, car i kralj 
Rudolf i nadvojvode austrijski najviše su se veselili da je ipak jednom 
kršćanstvo odoljelo turskoj sili. Papa je vlastoručnim pismom pohvalio 
Andriju Auersperga, a jednako i bana Erdeda. Papa Klement VIII piše 
»svomu ljubljenomu sinu, grofu Tomi Erdedu, namjesniku njegova car- 
skog veličanstva, banu« pismo najljepših priznanja i pohvala. »Ti si onaj 
koji si stvar i savjetom mudro unapredio i junačkom se desnicom rosla- 
vio«, pa onda završuje pismo riječima: »Međutim da razabereš koliko ci- 
jenimo tvoje zasluge, znaj, da štogod bismo saznali da je podobno pro- 
maknuti tvoje dostojanstvo i uznijeti tvoje junaštvo, drage ćemo volje 
uvijek učiniti.« Španjolski kralj Filip II, također je odlikovao bana Erde- 
da, imenovavši ga vitezom reda sv. Spasitelja i poslavši mu zlatni bise- 
rom urešeni lanac s grbom toga reda i s natpisom »Domine probasti me«. 
No još više od pape i kraljeva radovali su se pobjedi narodi, a osobito 
oni puci koji su najviše stradali od turske sile. Na uspomenu pobjede 
podigao je zagrebački kaptol kod Siska u selu Greda kapelicu, posvećenu 
mučeniku sv. Ahaciju; uz to je odredio da se u stolnoj crkvi u Zagrebu 
svake godine 22. lipnja čita misa zahvalnica, Ali najviše slavila se pobje- 
da u Kranjskoj, koje su sinovi porazu turske vojske bitno pridonijeli, 
Od Hasanova plašta načinjena bi kazula i darovana bi stolnoj crkvi 
u Ljubljani, u kojoj bi također zavedena služba Božja zahvalnica na 
god. sv. Ahacija, kojega su od onoga vremena slavili kao zaštitnika 
zemlje. Pobjedu kod Siska proslavila je napokon i n arodna pje- 
sma hrvatska, 

Prva posljedica pobjede kod Siska bila je da je ban Tomo Erdedi 
odlučio Turcima oteti Petrinju, u koju se bijaše Rustan-beg s ostacima 
vojske turske sklonio. Kršćanska vojska počivala je 23. lipnja, a odmah 
24. lipnja — bio je kišovit dan — pošao je ban Erdedi sa svojim če- 
tama preko Kupe i kroz šume hitao prema Petrinji. No putem opazi 
da za njim njemačkih četa nema i da se Eggenberg s njima u Sisak 
vratio, povevši sa sobom i sve topove. Ban se nato također vrati u 
Sisak i zatraži od Eggenberga neka mu objasni zašto ne će da ide na 
Petrinju. Eggenberg se njemu ispričavao da nema dovoljno hrane za to- 
liku vojsku u onom sasvim opustošenom kraju, a k tome da ne smije 
bez naročita dopuštenja kraljeva i careva poći na tvrđavu s velikim to- 
povima, jer da još traje formalni mir između kralja i sultana. Uzalud 
je ban Eggenberga i druge njemačke vojvode molio i zaklinjao da ne 
propuste tako lijepe prigode, već da osvoje Petrinju; njemački generali 

RUPRECHT EGGENBERG 


vojvoda kršćanske vojske za bojeva oko Siska i Petrinje god. 1593—1595. 
iz djela »Annales Ferdinandei« koje cje sastavio Fr. Čhr. Khevenhiller 
(+ 1650). 


i kapitani nisu se dali skloniti. Već 28. lipnja vratio se Auersperg sa 
svojim pobjedonosnim četama u Karlovac, gdje su ga dočekali gruva- 
njem topova; u isto vrijeme raspustio je i Eggenberg svoje čete kod 
Siska da se vrate u svoja obitavališta. Ban sa svojih 1000 ljudi nije 
bio dosta jak da sam išta poduzme. No prije nego će i on raspustiti 
svoje čete, dade on sve Hasanove nasipe, s kojih je udarao na Sisak 
razvaliti da se možda Turci drugi put njima ne posluže. Kod toga posla 
radio je ban i sam svojim rukama da dade dobar primjer svojim vojni- 
cima i da ih na posao što više obodri. 


[Veliki četrnaestogodišnji rat s Turcima (1593 
—1606) i banovanje Ivana Draškovića (1596—1607); bor- 
be za Petrinju (1593 — 24. rujna 1595), proglas kralja 
Rudolfa na Bosance 14. travnja 1595, borbe za Klis 

(6. travnja — 31. svibnja 1596); seoba Vlaha u Hrvat- 
sku i Slavoniju (1596—1600), podsada i pad Kaniže 
(8. rujna — 20. listopada 1600), uskoci u Senju i smrt 
Josipa Rabate (131. prosinca 1601); ustanak Stjepa- 
na Bočkaja (rujna 1604), Bečki mir (23.1ipnja 1606) i 
mir u Žitva Toroku (11. studenoga 1606).] Kako su glasovi 
o pobjedi kod Siska obradovali kršćanski svijet u zapadnoj Evropi, tako 
su nemilo odjeknuli u Turskome Carstvu, a posebno u Carigradu. Narod 
se u tom gradu gotovo pobunio vičući da će Tursko Carstvo sada izgubiti 
čitavu Bosnu, Budim i zemlje u Ugarskoj. Prozvao je nesretnu godinu 
1593. »godinom propasti« (bosghun senesi) i zahtijevao da se nanesena 
sramota osveti. Narodni pokret podupirao je i veliki vezir Sinan-paša 
koji je nagovarao janjičare i zapovjednike azijskih četa da traže otvo- 
ieni rat s kraljem i carem Rudolfom. Napokon je i sultanova sestra 
salijetala brata da osveti smrt njezinog jedinog sina a svoga sestrića, 
hercegovačkoga sandžaka Mehmet-bega. Kralj je Rudolf doduše nasto- 
jao da spriječi rat pa je u to ime 10. srpnja i 13. kolovoza pisao dva 
pisma sultanu Muratu, pače je češkoga velikaša Popela Lobkovica poslao 
u Carigrad s »darom« za dvije godine; no prije nego je zadnje pismo 
moglo stići u Carigrad, navijestio je sultan 17. kolovoza 
rat, ne primivši ni engleskoga ni mletačkoga poslanika, koji su ga 
od toga htjeli odvratiti. Još prije toga bijaše sultan dao u noći od 
3. na 4. srpnja zasužnjiti kraljeva redovitoga (stalnoga) poslanika Fri- 
drika Kreckwitza, a njegovu je porodicu i družinu odsudio ili na galije 
ili na zatvor (u utvrdu od sedam kula). 

Sultan Murat III htio je isprva da sam vodi vojsku na kralja i cara 
Rudolfa. Ali ga je od toga odvratio veliki vezir Sinan-paša, kojemu 
bi još 29. srpnja povjereno da bude vrhovnim vojvodom u ratu. Sa 
zarobljenim Kreckwitzom i sa 25.000 do 30.000 ljudi pošao je Sinan iz 
Carigrada starim putem prema Beogradu, skupljajući usput vojsku sa 
sviju strana. Već prije biše pozvani paše u Budimu i Temišvaru da po- 
dignu svoje čete; ujedno bi u Bosnu poslan novi beglerbeg, po imenu 
Mustafa-paša. Napokon bi naloženo i rumelijskomu (grčkomu) begler- 
begu Hasanu Sokoloviću da s vojskom svojom pohita u Bosnu i da za- 
jedno s novim beglerbegom pođe u pomoć Petrinji, pod koju bijaše 
10. kolovoza stigla kršćanska vojska. 

Nakon uzaludnog pohoda na Petrinju iza pobjede kod Siska bijaše 
naime Ratno vijeće u Grazu poslalo u Slavoniju svoga punomoćnika 
Ivana Fridrika Trautmansdorfa da sve pripravi i namakne za novu 
posadu Petrinje. Počev od 11. srpnja vijećao je Trautmansdorf u Za- 
grebu s Eggenbergom, Auerspergom, Grassweinom, pa i s banom To- 
mom Erdedom o novoj vojni, nastojeći podjedno ublažiti opreke izme- 
đu vojvoda radi vrhovnoga zapovjedništva. Dne 14. srpnja javlja Traut- 
mansdorf nadvojvodi Ernestu da takmenje između vojvoda nije baš 
toliko koliko se o njem u Beču naklapa. Osobito nisu krajiški generali 

(Auersperg i Grasswein) ni u kakvoj zavadi s Eggenbergom ni s povje- 
renicima Ratnoga vijeća u Zagrebu. On je jedino opazio da Auersperg 
ne smatra Eggenberga višim od sebe, premda mu ne uskraćuje susretlji- 
vosti. Neka napetost opstoji između bana Erdeda i pukovnika R&derna. 
Uz to očekuje ban da se ne će dirati u njegova prava kao potkralja 
Hrvatske i Šlavonije (Also verhofft auch der baan, man werde ime 
wider die freyhaiten aines vice re in Crabaten und Windischand, so 
wenig als seinen antecessorn, nichts beschwiirlichs zuemiietten), već da 
će njegova prava poštivati kao za njegovih predšasnika. Stoga Traut- 
mansdorf svjetuje neka za ove vojne na Petrinju ostane kako je sada, 
naime bez pravoga vrhovnog zapovjednika; ali odmah nakon te vojne 
neka se za sve kraljevske (earste) i krajiške čete u Hrvatskoj i Sla- 
voniji imenuje zasebni vrhovni zapovjednik, 

Kršćanska vojska zbirala se prvih dana kolovoza oko Bresta. Uz 
one vojvode, koji se bijahu proslavili u nedavnom boju kod Siska, našao 
se tu i knez Juraj Zrinski sa svojom četom od 500 konjanika, pa onda 
Gottfried Breuner sa 1000 štajerskih domobranaca. Bio je ondje i ban 
Tomo Erdedi s banskom četom i zemaljskim ustankom slavonskim. 
Još 7. kolovoza pisao je iz svoga logora u Turopolju nekomu svomu 
prijatelju: »Mi smo na putu u Petrinju. Gospodin knez Zrinski i šta- 
jerske čete doći će danas ovamo. Sutra ćemo s Božjom pomoći na put 

renuti, premda imamo u Bosni novoga pašu, za kojega kažu da se 
onkraj Kostajnice s malom vojskom utaborio. Ali nas glasovi o njemu 
ništa ne diraju. Rustan-beg, koji se za posljednjega turskog poraza 
bijegom spasio, skršena i Mlonula duha očekuje naš dolazak u Petrinji, 
koju mora prema zapovjedi sultanovoj i s najvećom pogibelji života 
braniti.« Dne 10. kolovoza, nakon što je Rustan:be odbio poziv vojvode 
Eggenbera da preda tvrđu, stala je kršćanska vojska u Brestu iz topova 
udarati na Petrinju, ali joj nije mogla nauditi, jer je bila čvrsta i jer su 
topovi suviše udaljeni bili. Nakon trodnevnoga podsjedanja pročulo se 
da je bosanski paša sa svojim četama došao tvrđavi u pomoć. Sad su 
se kršćanske čete spremale da po mostu pređu preko Kupe i da se pred 
Petrinjom ogledaju s bosanskim pašom. Ali prešavši zaista reko rijeke 
saznali su 15. kolovoza od nekoga pribjega da se i rumelijski beglerbeg 
Hasan Sokolović s vojskom od 40.000 momaka primiče i da će još one 
noći ili sutradan u jutro pred Petrinju stići. Nato se sastalo bojno vijeće 
kršćanskih vojvoda, u kojem bi odlučeno uzmaknuti pred tolikom silom. 
Ban Erdedi i Juraj Zrinski predlagali su doduše da vojska naprosto 
pređe preko Kupe te se utabori na otoku između Save, Kupe i Odre 
pa da ondje dočeka pašu i beglerbega; ali krajiški generali pobojali su 
se za svoja područja pa su tražili da se vrate kući. I tako je kršćanska 
vojska stala 16. kolovoza u jutro tako naglo uzmicati prema Zagrebu 
da je taj uzmak više priličio bijegu. Stražnje čete vodili su ban Erdedi 
i Zrinski. 

Uzmakom i razlazom kršćanske vojske ne samo da je Petrinja bila 
oslobođenja od podsade, nego je sada Sisku i svoj ostaloj Slavoniji i 
Hrvatskoj zaprijetila najveća opasnost. Dne 19. kolovoza piše zagre 

bački biskup Gašpar Stankovački svome prijatelju: »Jednodušno javljaju 
kako zarobljeni Turci tako i uhode i prebjezi kako beglerbeg (Hasan 
Sokolović) ima nalog da Sisak s temelja razvali i da onda na široko i 
daleko po Slavoniji i susjednim pokrajinama pustoši i sve pohara na 
što se namjeri.« I zaista već 24. kolovoza javlja zagrebački biskup nad- 
vojvodi Ernestu da je jučer, naime 23. Kolovoza, bosanski paša došao 
pod Sisak da ga po četvrti put podsjedne (bassam Bosnensem heri Sissek 
quarto obsedisse). Turci to čine tim oduševljenije jer je vojska kršćan- 
ska, neopravivši ništa »radi nesklada između tolikih voj- 
voda« (ob dissensionem tot ducum) od podsade Petrinje uzmakla, 
premda je nije nitko progonio. U ovoj vojni ne će biti uspjeha tako dugo 
dok će kršćanskoj vojsci stajati na čelu mnogi glavari (quamdiu 
multa capita exercitui praeerunt). Biskup stoga moli nadvojvodu da 
vojsci kršćanskoj imenuje jednoga vojvo du (unicum ducem 
praeficere dignetur). 

U gradu Sisku zapovijedali su tada dva zagrebačka kanonika, po 
imenu Andrija Kovačić (Fabricius) i Gašpar Granđa, 
imajući uza se tek 100 ljudi, dok je Turaka bilo do 60.000 momaka. 
Uza sve to odolijevali su kroz šest dana. Tek 28. kolovoza uspjelo je 
Turcima da provale u grad i da ga zauzmu. Kanonik Granđa poginuo je 
u posljednjem boju, dok je Kovačić sa 20 drugova pao u sužanjstvo. 
Zavladavši Siskom popravili su Turci na brzu ruku razvaljeni grad, isko- 
pali opkope, a na Tešku brda preko Kupe podigli nasuprot gradu stra- 
Žarnicu od drva. Zapovjednikom grada postao je Ibrahim-beg. 

Pad Siska dojmio se nemilo čitavoga kraljevstva, jer se mislilo da 
su sada izgubljeni posljednji ostaci njegovi zajedno s gradom Zagrebom. 
Biskup i kaptol zagreabčki već 31. kolovoza javljaju na sve strane o 
strašnom događaju i traže pomoć od nadvojvoda Ernesta i Matije. 
Zagrebački prepošt i srijemski biskup Nikola Selnički u pismu od 6. 
rujna Faustinu Vrančiću, tajniku kralja Rudolfa, potanko prikazuje po- 
sljednje dane kršćanskoga Šiska. Jednako pismo šalje on 9. rujna Da- 
vidu Ungadu da dodaje kako su pobjedonosni Turci dan prije, naime 
8. rujna, prešli čak i Savu, poharali gusto napučena sela oko Božjako- 
vine i Kraljevca blizu Zagreba, te do 5000 duša poveli sa sobom u 
nevoljno sužanjstvo. Sada prijete Turci da će Zagreb 
podsjesti te čitavo kraljevstvo opustošiti. Ovdje 
(u Zagrebu) nema gotovo nikakve posade, osim malo njemačkih pje- 
šaka svi su drugi kući pobjegli. Zbog nesloge ratnih Vojo (discordia 
belli ducum) propast će ovi posve neznatni ostaci kraljevstva, propast 
će jamačno i druge susjedne pokrajine, ako ne bude zgodne pomoći. 
Potreban nam je vođa da se prije nego što zima navali i Sisak utvrdi 
neprijatelj odavle protjera, Petrinja osvoji, te izgubljeno opet steče. 
Jer beglerbeg (rumelijski) ne će dugo ovdje bo- 
raviti, već ć otići otkud je došao. Samoga pak paše 
bosanskoga nemamo se bojati, samo da smo složni i uje- 
dinjeni! . . 

Značajno je da su zbog uzmaka od Petrinje i gubitka Siska stali 
kriviti bana Tomu Erdeda. Pače i nadvojvoda Ernest pozvao je pisme- 

no bana neka se opravda zašto je ispred Petrinje otišao. Nato je ban 
14. rujna iz Zagreba odgovorio: »Prejasni principe! Pismo vaše preja- 
snosti od 1. rujna tek sam danas primio. U njemu zapovijeda mi se 
da što prije vašu prejasnost izvijestim koji je bio uzrok moga odlaska 
od podsade Petrinje, premda se ondje neprijatelj ni najmanje pokazao 
nije. Da se neovršena posla otišlo ispred Petrinje, nije se dogodilo 
ni po mojem savjetu ni po mojoj krivnji. Jer kad je 16. kolovoza begler- 
beg svoj tabor više Hrastovice na najvišem brijegu udario, što su svi 
vidjeti mogli, onda su se vojvode naše vojske sabrale u šatoru 
kneza Zrinskoga da se posavjetuju. I mene su onamo pozvali. 
Vijećalo se neko vrijeme što da se učini. Svima se svidjelo da se pod- 
sada digne i otiđe. Ali prije toga još biše po zapovjedi nekoga drugoga, a 
bez znanja sviju nas ostalih, po noći tajno odvedeni topovi s onoga 
mjesta, odakle se na Petrinju udaralo. Ta je stvar u čitavoj vojsci pro- 
budila sumnju da bi se mogla Petrinja uzeti, te je bila početak svega 
zla. Kad sam razabrao da su naši spremni na povratak, nisam ih samo 
opominjao, nego sam čak i zahtijevao da se tako naglo (subito) nepri- 
jatelju ispred očiju ne uklonimo, nego nasuprot ako zbog odvezenih 
topova nema nade da osvojimo Petrinju, neka smjestimo svoj logor na 
otoku sisačkom, odakle bi mogli i Sisak protiv neprijatelja izvrsno bra- 
niti i domovinu od pustošenja neprijateljskoga hrabro zaštititi, te ne- 
prijatelja, ako bi provalio, na zgodnom mjestu suzbiti. Svidjelo se moje 
mnijenje gospodinu knezu Zrinskomu, koji je isto što i ja svjetovao, 
samo što su naši savjeti malo vrijedili u drugih, kojima nisam bio 
vlastan da zapovijedam. Čim se dakle unoćalo, otpremili su unaprijed 
kola, prtljagu, teretne konje i druge strojeve s lumbardama, a u zoru 
sjeli su katafrakti na konje i krenuli na put, našto su ih karlovački 
konjanici slijedili. Posljednji smo se ja i gospodin knez 
Zrinski s mjesta makli. To je dakle uzrok moga odlaska od 
podsade Petrinje, kako vaša prejasnost znati želi. Jer kad je čitava voj- 
ska otišla, da sam ja sam s neznatnom (exigua) četom svojom zaostao, 
bila bi to više preuzetna smjelost nego promišljena razboritost. Što se 
pak nije slušao moj savjet, podan mi je razlog da se više ne pridružim 
budućoj vojni, ako se na bolji način ne pripravi; jer da se ono, što 
drugi griješi meni nedužnomu upisuje u grijeh, ne mogu zaista ni na 
koji način podnijeti.« 

»Što vaša prejasnost želi doznati zašto sam se od ostale vojske 
kući povratio, neka zna za najizvjesnije da nisam otišao od vojske niti 
sam vojsku, kako možda neki naklapaju, ostavio dok se prije ni- 
su svi razišli (nisi prius omnibus dilapsis). Prvi su otišli od nas 
Ivanićani, onda Karlovčani zbog nesnosnog pomanjkanja hrane. Poslije 
toga prošli su slavonski konjanici i pješaci u svoje postaje. Drugoga 
jutra pošao je gospodin knez Zrinski... Vidivši ja da se vojska tako 
raštrkala, zapovjedio sam svojima da pođu čuvati povjerene im kaštele. 
Što se pak vojska bez znanja vaše prejasnosti razišla, nije jamačno moja 
krivnja. Meni nije od vaše prejasnosti bila dana 

nikakva ovlast da je zadržim u službi; a koliko 
su vrijedili moji savjeti i kolike su bili cijene, 
dokazao je svršetak (eventus comprobavit).« 

Međutim ipak je minula opasnost da bi Zagreb mogao pasti u ruke 
turske. Ona četa od 10.000 Turaka, koja je 8. rujna robila oko Božjako- 
vine i Kraljevca te se na jednu milju primakla Zagrebu, ipak se nije 
usudila da udari na taj grad. Dne 20. rujna znalo se je već u Grazu da 
je rumelijski beglerbeg ostavio Sisak te pošao u Ugarsku prema Budi- 
mu, a i bosanski paša da se povratio u Banjaluku, svoju stolicu, jer mu 
je ponestalo hrane, a vojska stala silno umirati. Ban Erdedi, kojemu su 
Turci za posljednje vojne nemilo poharali Novigrad i Želin, sklonio se 
20. rujna u Jastrebarsko, a 24. rujna na štajersku među u Cesargrad, 
odakle piše štajerskim staležima da je za dugotrajnoga ratovanja i u 
kraljevskoj službi potrošio sve što je imao u banovini, pa da bi bio 
voljan prodati Varaždin. On ne može više ni kruha smagati za svoje 
bijedne kmetove u Samoboru. Kad su tako sva gospoda klonula duhom, 
nastao je pokret među seljacima da se okupe i 
Turcima otmu Sisak, jer će im inače obijesni Turci daviti 
žene i djecu. 





# 
Zadtas 


Tuda 4 


POTPIS BANA TOME ERDEDA. 


S jedne isprave izdane u Varaždinu 24. srpnja 1609. 


Dok se sve to zgađalo u Hrvatskom Kraljevstvu, stigao je Sinan- 
-paša na koncu kolovoza s glavnom vojskom svojom u Beograd, vodeći 
sobom bijednoga Kreckwitza, koji je ondje 4. rujna i umro. Okupivši 
sa svih strana pomoćne čete prešao je Sinan-paša 27. rujna sa 100.000 
momaka kod Osijeka preko Drave. U Ugarskoj papovijedali su kao 
vrhovni kapitani knez Juraj Zrinski na jugu Dunava, a Nikola Palfi na 
sjeveru Dunava, dok je u gornjoj Ugarskoj (oko Košica) bio vrhovnim 
kapitanom Krsto Teuffenbach. Nad svima ovima kapitanima imenovao 
je kralj Rudolf kao vrhovnoga zapovjednika grofa Ferdinanda 
Hardegga, kapitana u gradu Đuru. Dok je Hardegg u Komoranu 
skupljao kraljevsku vojsku, zauzeo je Sinan-paša 13. listopada nakon 
devetodnevne podsade Vesprim, a onda i susjedni grad Palotu. Ali 
nato stali su se vojnici njegovi buniti pa su ga prisilili da ih je poveo 
u zimske stanove, najprije u Budim i Segedin, a onda na jug u Beo- 
grad. Čim su Turci uzmakli, grof je Hardegg zajedno sa Zrinskim i 
Palfijem i s vojskom od 40.000 momaka pohitao prema Stolnom Bio- 
gradu, te ga je 28. listopada podsjeo. U početku pošlo mu je za rukom 

da za noćne navale zauzme predgrađa, ali samoga grada nije mogao 
osvojiti, jer nije imao dovoljno teških topova. Uto se bijaše podigao novi 
budimski beglerbeg Hasan Sokolović (osvajač Siska) da priteče Stolnom 
Biogradu u pomoć, ali bi 3. studenoga kod Pakozda od Hardegga i nje- 
govih drugova tako potučen da je izgubio 10.000 ljudi i sve topove (44), 
dok je od kršćanske vojske poginulo tek 40 momaka. Ohrabren tom po- 
bjedom stao je i Krsto Teuffenbach, kojemu se naskoro pridružio i 
Palfi, otimati Turcima gradove i zamke oko rijeka Rime i Ipola. Tako 
je u drugoj polovici studenoga osvojio dosta znamenitu tvrdinju Filek, 
našto su Turci i druge okolišne gradove dobre volje napustili. 

Car i kralj Rudolf bijaše se već na početku rata obratio na sve 
strane za pomoć. I našao je odziva ne samo u svojim zemljama nego 
također u Njemačkoj i Španjolskoj, pa i u nekih manjih talijanskih 
knezova i gradova. Ali najoduševljenije stao ga je pomagati papa Kle- 
ment VIII koji je svima silama pregnuo da se sav kršćanski svijet 
(zapadni i istočni) ujedini za križarski rat protiv Turaka. Oso- 
bito pak bilo mu je do toga da za taj savez predobije vladare i zemlje 
na istoku evropskom. Treba privući erdeljskoga vojvodu Sigismunda 
Batora, koji je ionako pobudom svoga ispovjednika, španjolskoga Isu- 
sovca Alfonsa Carille, snovao o tom kako da se riješi vrhovništva tur- 
skoga i pridruži kralju Rudolfu; treba nadalje nastojati oko vlaškoga 
vojvode Mihajla Velikoga, moldavskoga vojvode Arona, poljskoga kralja 
Sigismunda III Wase, ruskoga cara Feodora Ivanovića, pače i oko 
Kozaka i njihovih hetmana da se svi prikupe u jedno kolo za sveti rat 
protiv Turaka. Zadaću da to provede povjerio je papa poznatomu već 
pouzdaniku rimske stolice, opatu i kanoniku A le ksandru Komu- 
loviću (Comuleus), koji se bijaše još za pape Grgura XIII istaknuo 
na svojim poslanstvima po Albaniji, Bosni, Srbiji i Bugarskoj. Klement 
VIII izdao je Komuloviću 21. studenoga 1593. opsežan naputak u tali- 
janskom jeziku, izloživši mu potanko što će sve raditi i govoriti obila- 
zeći tolike vladare i zemlje. Naputak završuje riječima: »Pođite dakle 
veselo na put praćeni anđelom svetim i blagoslovom gospodina našega, 
a imi ćemo pratiti vaše putovanje i vaše poslovanje neprekinutim mo- 
litvama.« Još u zimi 1593. pošao je Komulović preko Beča i Ugarske 
u Erdelj, te ga oko 10. siječnja 1594. nalazimo u erdeljskom Biogradu; 
22. ožujka već je u Jašu kod vojvode Arona, 17. travnja u Lavovu, a 
4. listopada u Krakovu, tada prijestolnom gradu Kraljevine Poljske. I 
slijedećih godina boravio je Komulović u istočnoj Evropi; u Moskvi 
je bio god. 1595. i 1597. kako se razabire iz pisma cara Feodora Ivano- 
vića na papu, u kojima se očituje spremnim pomagati kralja Rudolfa 
1 stupiti u kršćanski savez »protiv Turaka za osl obođenje čitavoga 
kršćanstva od nevjernika«. Feodor je pače obećavao da će skloniti i 
perzijskoga kralja Abbasšaha da više ne produljuje mira s Turcima. 

Dok je tako papa Klement VIII radio oko istočnih vladara, pa i 
oko španjolskoga kralja Filipa II (koji je tada također držao Kraljevinu 
Napulj u Italiji) da pokrene opći rat na Turke, nije ni kralj Rudolf 
mirovao. Kako je nadvojvoda Ernest u listopadu 1593. pošao za upra- 
vitelja u Nizozemsku, povjerio je Rudolf bratu Matiji da bude njegovim 

zamjenikom u Ugarskoj, Hrvatskoj i Slavoniji, dok je opet bratu Maksi- 
milijanu namijenio da bude skrbnikom mladoga Ferdinanda u nutarnjo- 
-austrijski pokrajinama i ujedno vrhovnim upraviteljeme hrvatske i sla- 
voske krajine. Uz to je brata Matiju imenovao vrhovnim zapovjedni- 
kom sviju svojih četa u Ugarskoj, a brata Maksimilijana u Hrvatskoj 
i Slavoniji. Nadvojvoda Matija, kojemu je bio glavni savjetnik pred- 
sjednik dvorskoga Ratnoga vijeća David Ungnad, skupio je već po- 
sljednjih dana siječnja 1594, Ratno vijeće u Đuru, gdje bi utanačena 
ratna osnova za onu godinu. Već 10. ožujka prisilila je kraljevska vojska 
Novigrad (Neograd), posljednju tursku utvrdu u sjevero-zapadnoj Ugar- 
skoj, na predaju; u istom mjesecu (oko 21. ožujka) zauzeo je knez 
Juraj Zrinski u južnoj Ugarskoj više gradova između Kaniže i Sigeta 
(Breznicu, Segežd, Bobovac i Čurgo). Nakon odmora od nekoliko tje- 
dana nastavio je nadvojvoda Matija na početku svibnja ratovanje i 
s vojskom od 35.000 ljudi, koja je poslije narasla i do 50.000 momaka, 
4. svibnja stao podsjedati Ostrogon, dok je Teuffenbach krenuo 
na Hatvan. Ali kršćanska vojska mogla je uzeti samo gornji dio grada 
Ostrogona (oko brda sv. Tome), gdje su joj pripomogli tamošnji srpski 
žitelji; ali utvrđeni grad uz rijeku (nadbiskupski) branio se tako odluč- 
no da se podsjedanje oteglo do 28. lipnja. Za vrijeme te podsade sastali 
su se 1. lipnja u logoru Matijinu Šraleži ugarski iz županija s obje 
strane Dunava na sabor te su dopustili nešto ratne daće (po jedan 
ugarski forint od selišta svakoga mjeseca dok ove godine rat traje) 
i proglasili opći zemaljski ustanak. 

Veliki vezir Sinan-paša, koji je čitavu zimu i proljeće proboravio u 
Beogradu, nije mogao priskočiti odmah u pomoć Ostrogonu i Hatva- 
nu. Kako je nakanio udariti na Ugarsku s golemom vojskom, morao je 
počekati na pojačanja iz Carigrada (osobito na janjičare), pa onda i na 
tatarskoga kana iz južne puke (Krima), koji bi također pozvan da ga 

pomaže. No bit će da su ga zadržali i pokreti među balkanskim Slaveni- 
ma, osobito među Srbima. Da se Srbima osveti ili ih zastraši, dao je Si- 
nan-paša tijelo sv. Save, koje je počivalo u manastiru Mileševu, silom 
odanle odnijeti te ga 27. travnja 1594. na Vračaru pred Beogradom spaliti. 
No tim je još jače Srbe razdražio. Još god. 1597. pišu srpski kaluđeri 
Damjan Ljubibratić i drug mu Paval papi Klementu VIII o posljedi- 
cama toga zlodjela: »I kako su Turci odnesli svetoga Savu iz Mileševe, 
njima Bog ne pomaga, ubijaju ih kršćani sa svake strane... I napao 
je strah odasvuda na njih i govore: veće nije našega carstva.« Prva 
posljedica bila je da su se Srbi u temišvarskom vilajetu digli na noge 
vođeni svojim vladikom Todorom, a pomagani neizravno od erdeljsko 
ga vojvode. Ustanak je buknuo u svlenja i trajao do 10. srpnja. Srbi 
su isprva osvojili Bečekerek i više drugih mjesta te održali ne- 
koliko pobjeda; no nakon poraza oko Bečeja i Bečkereka 10. srpnja 
izgubiše opet sve. Tko se nije htio pokoriti Turcima, bježao je u susjedni 
Erdelj. Među bjeguncima, koji su se nastanili u erdeljskom Biogradu, 
Sibinju i drugim gradovima, bio je i vladika Todor Tivodorović. 

Tek u srpnju 1594. podigao se Sinan-paša iz Biograda sa 200.000 
momaka, dok je u isto vrijeme krimski kan sa svojim Tatarima provalio 
u Ugarsku s istočne strane. Čim se samo pročulo da se Sinan sprema 
iz Beograda, bijaše nadvojvoda Matija 29. lipnja digao podsadu Ostro- 
gona te uzmaknuo preko Dunava; jednako je i Teuffenbach otišao ispred 
Hatvana. Veliki vezir Sinan-paša osvojio je nakon kratka otpora Tatu 
(Totis, 23. srpnja) i utvrđenu opatiju sv. Martina (30, srpnja), pa je 
onda došao pred znameniti grad Đur (turski šanok), koji je stao 
podsjedati. Obrana grada bila je povjerena kapitanu Ferdinandu Har- 
deggu. Đur je tada bio jedna od najjačih utvrda u Ugarskoj, opskrblje- 
na svim što je bilo potrebno za obranu, pa bi se stoga mogao dugo 
odupirati, to lakše što je otokom Malim Čalokezom bio vazda u svezi 
s velikom kraljevskom vojskom. Grad se zaista branio nekoliko tje- 
dana; no napokon je nesposobni kapitan klonuo duhom te ga je 29. 
rujna Turcima predao uz pogodbu da posada slobodno iz grada izađe. 
Radi te kukavštine bi Hardegg slijedeće godine osuđen od ratnoga suda 
te pogubljen. 

Pad Đura, koji se smatrao glavnim branikom Beča, silno je rastužio 
i zastrašio kršćanske narode. Pobjedonosni Sinan dao je nato zauzeti 
Papu, a sam je 4. listopada došao pod Komoran, koji je hrabro 
branio Hrvat Vuk Stančić. Budući da se i glavna vojska pod 
nadvojvodom Matijom spremala da pođe u pomoć gradu, a uz to je i 
20.000 Čeha i Moravaca pošlo na put prema Ugarskoj, prisiljen bi Sinan 
da 28. listopada podsadu Komorana i da se s vojskom skloni u zim- 
ske stanove, odpustivši azijske čete i tatarskoga kana da se vrate svojim 
kućama. Odmah zatim raspustio je nadvojvoda svoju vojsku, pa se 
tako ovogodišnja vojska u Ugarskoj završila zapravo pobjedom tur- 
skom kojima je ostao Đur s nekim manjim utvrdama. 

Ni na pokrajnom ratištu u Hrvatskoj i Slavoniji nije god. 1594. 
bilo za kršćane mnogo sreće. Tu je uz druge neprilike jako smetalo i 
pitanje o vrhovnom zapovjedništvu vojske, da se nije 

moglo postići povoljnih uspjeha. Glavni takmac vojvode Ruprechta 
Eggenberga, general hrvatske krajine Andrija Auersperg bijaše doduše 
ioš 8. listopada 1593. umro, te je mjesto njega postao (u ožujku 1594) 
karlovačkim generalom dosadanji senjski kapitan Juraj Lenko- 
vić; no zato nisu nimalo bili uređeni odnosi bana Tome Erdeda 
prema Eggenbergu. Bit će to i razlog da je kralj Rudolf imenovao vrhov- 
nim zapovjednikom sviju četa u Hrvatskoj i Slavoniji svoga brata 
Maksimilijana, nadajući se da će se hrvatski ban prije poko- 
raviti članu kraljevske porodice nego običnomu generalu, Ali hrvatsko- 
slavonski staleži, koji se bijahu 21. ožujka 1594. sastali na saboru u 
Zagrebu, nisu htjeli ni čuti o tom da bi se hrvatski ban bezuvjetno 
pokoravao makar i nadvojvodi, pa nisu uvrstili u zemaljske spise kra- 
ljevski dekret o imenovanju Maksimilijanovu. Tek kad bi dekret pre- 
inačen prema 15. članku hrvatsko-slavonskoga sabora od god. 1578. te 
uvršten u nj dodatak kako »nadvojvoda ima raditi sporazumno s 
banom Hrvatske i Slavonije da se ne dogodi što nesuglasna i protivna 
slobodi kraljevstva«, onda su staleži uzeli na znanje kraljevski dekret i 
raspravljati o prijedlozima nadvojvode, kojega je na saboru zastupao 
kao povjerenik optujski kapitan Juraj Vatzler Staleži su najpripravnije 
dopustili sve što je nadvojvoda za vojnu s Turcima tražio. Odredili su 
naročito opći zemaljski ustanak čim to ban za potrebno proglasi, zatim 
povoz za topove i radnike za popravak cesta. Zahtjevu nadvojvode da 
se sav živež u zemlji, koji ne treba za domaću potrebu, stavi na raspo- 
laganje vojsci uz primjerenu naplatu, udovoljavaju također uz pogodbu 
da jedan od staleških pouzdanika bude nazočan kod određivanja cijene 
za živež, i da se svakomu sve točno plaća. Radnike za krajiške gradove 
odlažu za zgodnije vrijeme, jer sada treba ljudi za vojsku, a k tomu 
nevoljni puk umire od gladi. Staleži se uz to tuže na nasilja njemačkih 
vojnika, a osobito na konjanike Danijela Frankola koji su poput Tu- 
raka haračili i u zagrebačkom kaptolu i u slobodnoj varoši na brdu 
Gradecu. Naposljetku mole i zaklinju staleži Maksimilijana da što prije 
započne snovanom vojnom, jer je proljetno doba kudikamo podesnije 
za ratovanje nego li ljetna vrućina. Za vrijeme toga sabora ili nešto 
poslije dogodila se i promjena u zapovjedništvu slavonske krajine, gdje 
je nakon Stjepana Grassweina (+ 26. ožujka 1594) postao generalom 
barun Ivan Sigismund Herberstein. 

Zasnovanom vojnom imalo se popraviti što je prošle godine pokva- 
reno, a osobito Turcima oteti Sisak i Petrinju s Hrastovicom i Gorama. 
Ban je Erdedi s novim krajiškim generalima Lenkovićem i Herbesteinom 
činio sve moguće priprave; pače Hcrberstein zalijetao se sa svojim če- 
tama u tursku Slavoniju te je, među drugim, sa svojih 1500 ljudi 1. 
lipnja iz Križevaca provalio u Pakrački sandžak, gdje je 4. lipnja grad 
Sirač zapalio, čitavu okolicu poharao, te 600 goveda i 30 ljudi zarobio. 
Međutim, nadvojvoda Maksimilijan kao da se predomišljao bi li prema 
svome obećanju sam glavom pošao na vojnu, jer bi 1. svibnja 1594. 
Ruprechtu Eggenbergu izdan dekret kojim bi imenovan vrhovnim zapo- 
vjednikom sviju kraljevskih i drugih četa na hrvatskoj krajini, »ne 
izuzevši ni bana ni njemu podređenih četa« (darun- 

ter auch der Baan und sein unterbietig Kriegsvolk nit ausgenommen 
sind). Ali to imenovanje nemilo je dirnulo hrvatske i slavonske staleže 
koji se bijahu u polovici svibnja opet u Zagrebu sastali. Nema sumnje 
da je sabor protiv toga prosvjedovao, jer je nakon toga Maksimilijan 
ne samo Eggenbergu i krajiškim generalima, nego posebno i banu Erde- 
du pismeno javio da će do polovice srpnja sam u Slavoniju doći i 
stati na čelo vojske. 

Tijekom lipnja i srpnja skupljala se vojska sa svih strana. Dne 13. 
srpnja javlja Herberstein iz tabora između Save i Kupe da se štajersko 
i koruško domobranstvo nalazi u Turopolju. Dva dana zatim bila je 
na okupu već vojska od nekih 16.000 ljudi, koji su uzalud čekali na 
nadvojvodu pa onda 21. srpnja bez njega krenuli prema Kupi. Posada 
turska u Petrinji, kojoj su zapovijedali Rustan-beg i Erdogli-beg, kušala 
je spriječiti podizanje mosta na Kupi, pa je stoga došlo do manjih kre- 
ševa u kojima su Turci morali svaki put uzmaknuti. Napokon je ipak 
nadvojvoda Maksimilijan 24. srpnja stigao u Zagreb, 27. srpnja u Leto- 
vanić i 28. srpnja u Brest, pa je onda 1. kolovoza čitavu vojsku poveo 
preko Kupe pod Petrinju. Dok je jezgra vojske podsjedala Petrinju, 

rvatski je general Juraj Lenković sa svojim uskocima zauzeo Hrasto- 
vicu (5. kolovoza) i Gore pa se onda oborio na jednu kulu, udaljenu 
samo 200 koraka od petrinjske tvrđe, koja je mnogo smetala pri pod- 
sjedanju. Tek kad je i ta kula osvojena, mogao je Maksimilijan svom 
snagom iz svojih osam topova udarati na Petrinju. Rustan-beg uvidi da 
ne može grada obraniti pa ga stoga u noći od 9. na 10. kolovoza s 
Erdogli-begom i čitavom posadom ostavi, te pođe u Zrin i onda u Ko- 
stajnicu. Ali pri polasku posu gradske zidine i kuće sumporom te ih 
onda zapali da tako razvaljena tvrđa padne neprijatelju u ruke. Kad je 
Petrinja gorila, dosjeti se i turska posada u Sisku jadu pa i ona 
zorom 10. listopada zapali povjereni joj grad te stade na brodovima 
bježati niz Savu. Na tom bijegu zarobljen bi hromi zapovjednik sisačke 
tvrđe Ibrahim-beg od banskih vojnika, 

Nestašica hrane i krme, pomanjkanje novaca za plaćanje vojnika, 
a i bolesti u vojsci prisiliše Maksimilijana da se okani provaljivanja 
u tursko područje. Izgorjelu Petrinju ostavi bez posade, a Sisak preda 
zagrebačkomu kaptolu pa onda raspusti vojsku, koja je stradala od 
svakog zla, te se povrati u Graz. Kad su to dočuli Rustan-beg i Erdogli- 
-beg, požuriše se da se opet dokopaju Petrinje. Već 20. rujna 1594. vodili 
su svoje čete iz Kostajnice prema Hrastovici, u kojoj bijaše kao i u 
Gorama ostala tek malena kršćanska posada. Zauzevši Rustan-beg nakon 
kratkoga otpora Hrastovicu, obnovi petrinjsku tvrđu, pače 
je jače utvrdi dubljim jarkom i jačim zemljanim nasipom, U isto vrije- 
me zauzeo je i Erdogli-beg grad Gore, a onda je kod Farkašića prešao 
preko Kupe i stao robiti po Turopolju, u koje se nakon Maksimilijanova 
pohoda bijaše vratilo nešto razbjegloga puka. Ali kad se zatim s obila- 
tim plijenom kući vraćao, stigoše ga za njim u potjeru poslane čete 
Eggenberove i Lenkovićeve te ga na Kupi razbiše, plijen mu oteše, a 
njega sama zarobiše. Erdogli-beg poslan bi u Požun, gdje je u tamnici 
čamio sve do smrti svoje. Vojna te godine svršila se tako jedinim uspje- 

vojvoda erdeljski. 


hom da se grad Sisak vratio pod kršćansku vlast. Prvih dana studenoga 
pokušao je doduše junački general hrvatski Juraj Lenković da smjelim 
pohodom zaskoči grad Bihać, ali mu pothvat nije pošao za rukom. 
Povevši sa sobom lijepu četu (od 10.000?) konjanika i pješaka ušao je 
5. studenoga noću u varoš Bihać, koju je zapalio i brojne Turke isjekao; 
ali same tvrđave bihaćke nije mogao osvojiti pa se zato već 8. studenoga 
vratio u Karlovac zajedno sa 1200 oslobođenih kršćana, mnogo goveda 
i sitne stoke, nešto turskih sužnjeva i drugoga plijena. Od toga je dva 
turska momka, tri zastave i nekoliko lijepih konja poslao u Graz na 
dar nadvojvotkinji Mariji, majci mladoga Ferdinanda. 

Kudikamo povoljnije, nego u Ugarskoj i Hrvatskoj, zaredali su god. 
1594. događaji u Erdelju, Vlaškoj i Moldavskoj. Nakon što je papinski 
poslanik Aleksandar Komulović utro putove, poslao je kralj Rudolf 
u one krajeve svoga zasebnoga poklisara. Dubrovčanina Ivana de 
Marini. Najprije se Rudolfu priklonio erdeljski vojvoda Sigismund 
Batori, kojega su nato putili isusovac Carillo i rođeni ujak Stjepan 
Bočkaj, tada vrhovni kapitan Velikoga Varadina i onih ugarskih po- 
dručja koja su pripadala Erdelju; gotovo u isti dan, naime 16. kolovoza, 
utanačio je i moldavski vojvoda Aron u Jašu s carskim poklisarom Ma- 
rinijem savez, kojim je kralj i car Rudolf njegovu vojvodinu primio 


510 ČETVRTO DOBA 


pod zakrilje Njemačko-rimskoga Carstva. Tri mjeseca zatim, naime 15. 
studenoga 1594, utanačila su tri dosadanja turska vazala, vojvoda erdelj- 
ski Sigismund Batori, vlaški vojvoda Mihajlo, i moldavski vojvoda Aron 
međusobni savez za oslobođenje svojih zemalja od turske Vlasti. Savez 
bi utvrđen time da su Mihajlo i Aron 23. studenoga dali poubijati sve 
Turke u Bukureštu i Jašu. S pomoću erdeljskih četa oslobodili su zatim 
oba vojvode svoje zemlje osim tvrđava Bender i Akerman na Dnjestru 
i Đurđevo na Dunavu. Prešli su pače i Dunav te stali udarati na bugar- 
ske gradove (Silistriju ili Drster, Ruščuk, Vidin, Nikopolje). Dok su tako 
Mihajlo i Aron oslobađali svoje zemlje od turske vlasti, pregovarali su 
poslanici erdeljskoga vojvode, na čelu im Stjepan Bočkaj, s povjerenici- 
ma kralja Rudolfa u gradu Pragu. Među tim kraljevskim povjerenicima 
bio je i hrvatski ban Tomo Erdedi. Napokon bi 28. sjiečnja 1595. 
utanačen definitivni savez, i to posredovanjem papinskoga nuncija i špa- 
njolskoga poslanika. Savezna isprava sastoji se od dvanaest članaka, 
od kojih se prvim kralj Rudolf sa svoje strane, a erdeljski vojvoda 
sa svojim podređenim zemljama (Vlaškom i Moldavskom) s druge 
strane obvezuju da će nastaviti započeti rat, te da ne će nijedna strana 
bez znanja i privole druge pregovarati ili savez sklapati s Turcima. 
Rudolf je nadalje priznao Sigismunda i njegove muške potomke »slo- 
bodnim« vojvodama (knezovima) Erdelja i podloženih mu područja, 
dakako pod vrhovništvom ugarskoga kralja, kojemu će prisizati prisegu 
vjernosti i kojemu će po izumrću muškoga roda Sigismundova sva ze- 
mlja pripasti. U tom slučaju opremit će se svaka od preostalih kćeri 
sa 100.000 rajnskih forinti. Ako bi Sigismund podlegao premoći Turaka 
ie morao ostaviti Erdelj, onda će mu kralj i car Rudolf doznačiti neko 
mjesto s prihodom prema njegovu staležu. Napokon se Rudolf obvezao 
da će za Sigismunda izmoliti za ženu jednu kćer pokojnoga nadvojvode 
Karla, nadalje da će mu podijeliti naslov njemačkoga državnoga kneza 
i skloniti španjolskoga kralja da mu dade zlatno runo. I zaista bi 
6. kolovoza nadvojvotkinja Marija Kristierna, kći Karlova i sestra Fer- 
dinandova, u erdeljskom Biogradu vjenčana s vojvodom Sigismundom. 


Nekoliko dana prije utanačenoga saveza između Rudolfa i Sigis- 
munda umro je u Carigradu sultan Murat III u noći od 16. na 17. 
siječnja 1595. ostavivši za sobom 80 trudnih robinjica. Prigodom nje- 
gova pogreba zadavljeno bi dvanaest njegovih sinova (među njima i 
Mahmud) zajedno s robinjicama, a nato se uspe na prijestolje jedini 

reostali sin njegov Muhamed III (1595—1603), mlad čovjek u 
Kojega su velike nade stavljali te ga rado uspoređivali s Aleksandrom 
Velikim. Jedan od prvih njegovih državnih čina bilo je to da je skinuo 
velikoga vezira Sinan-pašu, kojega su krivili da je svojim silovitim 
postupkom prisilio erdeljskoga, vlaškoga i modlavskoga vojvodu da se 
priklone kralju Rudolfu. Mjesto Sinana, koji se 6. veljače vratio u 
Carigrad, imenovan bi prvim vezirom njegov protivnik Ferhat-paša. Taj 
se smjesta spremio da pokori opet podunavske vojvodine i da nevjerne 
vojvode zamijeni novima ili da Vlašku i Moldavu pretvori u turske 
sandžake. U to ime pošao je Ferhat-paša već 27. travnja iz Carigrada 
prema Dunavu. Ali bolesti i nestašica hrane zadržale su ga dulje vrijeme 

u Drinopolju. U to su vrijeme vlaški i moldavski vojvoda, pomagani 
erdeljskim četama i kozacima, ne samo do kraja oslobodili svoje zemlje, 
nego su se također zalijetali na bugarsku obalu donjega Dunava te 
među drugim 10. lipnja spalili i Nikopolje. Vođa erdeljskih hajduka 
Horvat provalio je pare preko Balkana sve do Sofije. Radi obilate 
pomoći, koju je erdeljski vojvoda Sigismund podavao obim vojvodama 
na istoku, zahtijevao je od njih da mu se pokore kao svome nasljedno- 
me gospodaru. Vlaški vojvoda Mihajlo odazvao se tomu zahtjevu ugo- 
vorom od 20. svibnja; njegov susjed Aron ne htjede se pokoriti, zato 
bi prvih dana svibnja od erdeljskih četa zarobljen i u Vinicu u Erdelj 
odveden, a na njegovo mjesto imenovan bi moldavskim vojvodom Stje- 
pan Razvan, koji je 3. lipnja u erdeljskom Biogradu Sigismunda priznao 
svojim vrhovnim gospodarom. Tako su obje vojvode postali zapravo 
namještenici erdeljski u svojim zemljama. 


Tek u drugoj polovici lipnja 1595. prikučio se veliki vezir Ferhad 
Ruščuku i stao ondje graditi most preko Dunava prema Đurđevu. Ali 
uto mu 6. srpnja stiže vijest da je skinut i da je velikim vezirom opet 
postao osamdesetogodišnji Sinan-paša. Taj je odmah pohitao prema 
Dunavu da što odlučnije zarati na odmetne vojvode. U polovici kolovoza 
prešao je kod Đurđeva Dunav s velikom vojskom i Frgnuo ravno na 
Bukurešt, Ali nekoliko milja pred tim gradom, na rijeci Neajlovu 
kod sela Kalugereni namjerio se na vojvodu Mihajla i njegovih 
16.000 ljudi, kojima se bijaše pridružio i erdeljski kapitan Albert 
Kiraly s nešto topova. Tu dođe 23. kolovoza do žestoke borbe, koja se 
svrši kršćanskom pobjedom. Oni zarobiše sveti zeleni barjak Muhame- 
dov, ubiše tri paše i posjekoše gotovo sve janjičare iz Dimiška. Sam 
Sinan-paša bio bi zaglavio u nekoj močvari da ga nije teškom mukom 
spasio neki rumelijski veteran. Unatoč toj pobjedi uzmaknuo je Mihajlo 
pred premoćnijom silom turskom u Karpate, našto je Sinan-paša redom 
zauzeo Brailu, utvrđeni Bukurešt, pače i staru prijestolnicu Trgovište. 
U osvojenoj tako zemlji namjestio je Saturdži-Muhameda za beglerbega 
te mu podčinio deset sandžak.begova. Međutim, erdeljski vojvoda Sigis- 
mund bijaše skupio znatnu vojsku, koja je bez moldavskih četa pod 
Stjepanom Razvanom brojila 25—30.000 ljudi, pa je onda svomu vazalu 
pohitao u pomoć. Prešavši erdeljsku granicu kod T&rczvara sjedinio 
se prvih dana listopada kod Rukura s Mihajlom, tako da je kršćanska 
vojska brojila oko 40.000 momaka. Najprije se oboriše na Trgovište, 
koje nakon trodnevne podsade 18. listopada osvojiše, na što je Sinan- 
-paša Bukurešt sam napustio te na jug prema Đurđevu uzmaknuo. Ali 
i kršćanska vojska pošla je 21. listopada ispred Trgovišta te 25. listopada 
osvanula pred zidinama Đurđeva. Sinan bijaše već s dijelom svoje voj- 
ske prešao preko mosta na desnu stranu Dunava, dok je stražnja četa 
zaostala na lijevoj obali zajedno s više tisuća vlaških sužnjeva i obilatim 
plijenom. Prve straže kršćanske razvalile su drveni most, poubijali 
čitavu stražnju četu tursku, oslobodili sve sužnjeve, zaplijenile sila 
topova, deva, goveda, pače i blagajnu vezirovu. Dne 27. listopada upalili 
i zauzeli su Talijani pod Silvijem Piccolominijem, koji su se nalazili 
u kršćanskoj vojsci, također i tvrđavu Đurđevo na dunavskom otoku 

i tako opet posve oslobodili Vlašku od Turaka. Pobjedonosni kršćanski 
vojvode vratili su se nato svojim kućama; Sinan-paša pak opskrbio je 
utvrde s desne strane Dunava posadama i hranom pa se vratio u Ca- 
rigrad, gdje bi u prvi kraj radi nedaće svoje skinut, no već za nekoliko 
dana opet uspostavljen. 

Glavnim bojištem god. 1595. bila je dakle vojvodina Vlaška. Budući 
da su se tu sve sile turske okupile, mogle su samo manje vojske njihove 
ratovati u Ugarskoj i Hrvatskoj. Nasuprot je kralj Rudolf sve učinio 
da se okoristi time što je glavna sila turska bila zabavljena u Vlaškoj. 
Odmah nakon završenoga ugarskog sabora u Požunu (14. ožujka), koji 
je potvrdio ugovor s erdeljskim vojvodom i dopustio znatnu ratnu daću 
(od svakoga selišta po 15 forinti), stala se skupljati vojska, za koju 
bijaše kralj Rudolf još 11. listopada prošle godine po preporuci svoga 
brata Ernesta imenovao vrhovnim zapovjednikom grofa Karla 
Mansfelda, izvježbana u glasovitoj tada ratnoj školi nizozemskoj. 
Taj bijaše za kralja Rudolfa u Nizozemskoj unovačio 2000 konjanika 
pod Adolfom Schwarzenbergom i 6000 valonskih pješaka. Osim toga 
i papa je Klement VIII poslao u pomoć 2000 konjanika i 8000 pješaka 
pod svojim sinovcem Ivanom Franjom Aldobrandinijem, 
toskanski vojvoda 3000 pješaka pod bratom Ivanom Medici, a drugi 
talijanski knezovi manje odjele. Napokon su i ostale zemlje Rudolfove 
i Njemačka dale bud vojnika bud novaca tako da se napokon sabrala 
vojska od najmanje 60.000 momaka. Protiv tolike vojske mogao je 
Sinan-paša samo karamanskoga beglerbega Muhameda poslati u Ugar- 
sku da pomaže budimskoga beglerbega i ostale paše i sandžake u onoj 
zemlji. Vrhovni vojvoda Mansfeld bijaše najprije u svojoj vojsci zaveo 
red i stegu, a onda je iznenada 1. srpnja udario na Ostrogon, koji 
se ubrajao među najjače turske tvrđave u Ugarskoj. Podsjednutoj tvrđa- 
vi, koje se posada Hrabra branila, došao je u pomoć budimski begler- 
beg s drugim nekim pašama i s vojskom od 20.000 ljudi, ali tu je 
vojsku Mansfeld 4. kolovoza pobijedio te joj sav logor s bogatim pli- 
jenom i 37 topova oduzeo. Deset dana nakon te pobjede umro je 
Mansfeld od griže (14. kolovoza), našto je u kršćanski tabor došao nad- 
vojvoda Matija, pod kojim je Ivan Medici kao načelnik topništva na- 
stavio udarati na grad. Napokon bi turska posada prisiljena da 2. rujna 
preda grad. Odmah zatim predao se kraljevoj vojsci bez otpora i Više - 
grad. Nakon te kršćanske pobjede mirovala je neko vrijeme kraljevska 
vojska. Napokon je nadvojvoda Maksimilijan, koji je s Teuffenbachom 
zapovijedao u sjevernoj Ugarskoj a poslije preuzeo mjesto brata Matije 
vođenje čitave vojske, udario na Solnok da ga osvoji i tim uspostavi 
svezu s Erdeljem. Ali nestašica novaca i sve to bliža zima prisiliše ga 
da je morao dići podsadu i raspustiti vojsku. Nadvojvodi Maksimilijanu 
stajao je na ovoj potonjoj vojni o bok Firentinac Juraj Basta, 
koji je poslije počinio mnogo zla u Ugarskoj i Erdelju. 

I u Hrvatskoj ratovalo se god. 1595. dosta sretno, premda zemlja 
nije kroz čitavu godinu imala pravoga bana. Tomi Erdedu bijaše naime 
banovanje tako dodijalo da se za boravka svoga u Pragu u siječnju te 
godine na časti svojoj zahvalio. Vrijeđalo ga je što se krnjila banska čast 


RUDOLF (11) 513 





SULTAN MUHAMED III 
1595—1603). 
Iz Ortelijeva djela »Chronologia«, 1603. 


imenovanjem stranaca vrhovnim zapovjednicima vojske u Hrvatskoj i 
Slavonji; uz to potrošio je gotovo sav svoj imetak za ratovanje, jer nije 
nikako ili barem redovno primao plaću za bansku četu. Vraćajući se iz 
Praga bio je Erdedi na saboru u Požunu gdje je nadvojvodi Matiji vratio 
bansku zastavu, a onda je pošao u domovinu gdje je sazvao hrvatsko- 
slavonski sabor u Zagreb za 15. svibnja 1595. Na taj sabor poslao je i 
nadvojvoda Maksimilijan svoje poklisare, po imenu baruna Ivana 
Draškovića, gospodara Trakošćana a provizora i kapitana konja- 
nika u Križevcima zatim Grgura Laibachera, kapitana križevačke posa- 
de, koji su iznijeh želje i prijedloge svoga gospodara. Staleži vijećali 
su kroz dva dana poglavito o tom što da se čini pošto je Tomo Erdedi 
i pred saborom položio svoju bansku čast, navevši za to dva razloga: 
prvo što ne prima plaće za svoju bansku četu, a drugo što mu je mladi 
nadvojvoda Ferdinand zajedno s majkom svojom Marijom pred malo 
dana uskratio dopuštenje da kupi grofiju Pazin s kotarom u Istri, što 
mu bijaše prije nadvojvoda Maksimilijan kao sigurno zajamčio. Staleži 
gotovo zdvajaju zbog odstupa ljubljenoga bana po zaklinju nadvojvodu 
Maksimilijana da im pomogne. Ako se već nikako ne bi moglo ugoditi 

zahtjevima Tome Erdeda pa ga tako pridržati u časti, neka nadvojvoda 
poradi u kralja da što prije imenuje novoga bana. Neka kralj za bana 
odabere kojega od pripadnika kraljevstva koji se čini za tu čast podo- 
ban, samo da je vješt ratovanju i domaći sin (solum sit vir militaris et 
nostras), pa neka ga po starim ustanovama zajedno s banderijem vojnika 
kraljevstvu predstavi (ac regno cum banderio militum iuxta veteranas 
constitutiones praesentet). »Jer ako staleži ne budu imali 
bana, neka zna vaša jasnost kao stvar najizvje- 
sniju da se oni ne će pokoravati ni jednomu 
generalu tuđe narodnosti, niti će s njime izla- 
ziti u rat, pa makar svi zajedno s domovinom 
poginuli. Oni će i najskrajnje poduzeti prije 
nego im se okrnji sloboda u tom pogledu« (nam 
nisi banum status habuerint, pro re certissima sua serenitas credat, 
illos nullius externae nationis generali parituros, neque ad publicum 
bellum, etiam si omnes una cum patria peribunt, exituros, et extrema 
quaevis, antequam libertate ipsorum in hac parte... tentaturos). Po- 
djedno očituju staleži na molbu dosadanjega bana Erdeda kako je on 
vazda bio spreman i brz za obranu kraljevstva i uz velike novčane žrtve 
i opasnost života svoga, te ga za sada i za buduće riješavaju svake odgo- 
vornosti za primljene novce koje je potrošio za različne potrebe kra- 
ljevstva. 

Inače su staleži nastojali svakim načinom da zadovolje željama i 
prijedlozima nadvojvode Maksimilijana. Dopustili su radnike za obno- 
vu grada Siska i utvrde u Brestu, zatim ratnu daću od tri ugarska 
forinta po dimnjaku u dva obroka, pošto bijahu već prije odredili po 
dva forinta za uzdržavanje pješaka u zemlji, tako da je ukupna ratna 
daća one godine iznosila čitavih pet forinti od dimnjaka. Odredili su 
nadalje za slučaj potrebe opći zemaljski ustanak ili insurekciju, za 
koje će i građani slobodnih gradova morati u boj poći (Zagreb će 
poslati 50 građana pješaka, Varaždin 200, Križevci i Koprivnica po 
25). Od ubrane ratne daće najmit će se pješaci za obranu gradova i 
kaštela u zemlji, te će se smjestiti u Sisak 50 momaka, u Želin 50, 
Podotočje 12, Lomnicu 15, Sveti Juraj 10, Brezovicu 25, Božjakovinu 
15, Pokupsko 50, Kupčinu 20, Rečicu 10, Jastrebarsko 25 i Samobor 15. 
Vrhovni kapitan tih pješaka bit će ban a potkapetan Mihajlo Vojković, 
koji će čete pregledavati i plaćati. Bilo je napokon tužbe i na strane 
vojnike, osobito na arkibuzire u Zagrebu i Varaždinu, pa onda na čete 
kapitana Danila Frankola, koji su počinjali nasilja po zemlji. 

Vapaj hrvatsko-slavonskoga sabora da se kralj ili nagodi s Tomom 
Erdedom ili imenuje novoga bana s punom vlasti, nije našao odziva. 
Tomu je bilo jamačno krivo i to što je malo zatim nadvojvodu Maksi- 
milijan pošao u Ugarsku, dok je vladanje u nutarnjo-austrijskim po- 
krajinama, a tim i brigu za hrvatsko-slavonsku krajinu preuzeo mladi 
nadvojvoda Ferdinand. U srpnju 1595. javlja kralj Rudolf da je 
odredio zagrebačkoga biskupa Gašpara Stankovačkoga i ba- 
runa Ivana Draškovića za administratore (namjesnike) 

banske na godinu dana i pol. Očito je kralj sporazumno s nadvojvodom 
Ferdinandom nastojao oko toga da se Ruprechtu Eggenbergu osigura 
vrhovno zapovjedništvo nad svima četama u Hrvatskoj i Slavoniji, pa 
je stoga kralj imenovao samo namjesnika banske časti koji će obavljati 
tek upravne i sudske poslove a ne će imati kraljevskoga banderija niti 
vršiti vojničku vlast. I tako je na čelu ratnim poduzećima ostao Eggen- 
berg, a njemu su stajali uz bok krajiški zenerali Lenković i Herberstein. 

Zadaća vojne god. 1595. u Hrvatskoj i Slavoniji bila je doduše po- 
glavito ta da se Turcima, zabavljenim u Vlaškoj i Ugarskoj, konačno 
oduzme Petrinja kao glavno ishodište za provale u ostatke Hrvatskoga 
Kraljevstva; ali se nastojalo i oko toga da se podignu na noge kršćani 
u bosanskom vilajetu, pače i u ostalim turskim zemljama na Balkanskom 
poluotoku. Već 14. travnja 1595. izdao je kralj Rudolf u gradu Pragu 
proglas na sve kršćanske poglavice u kraljevini Bo- 
sni i susjednim joj pokrajinama, kojim ih je pozvao 
da se podignu na noge i sa svoga vrata stresu dugotrajni jaram turski, 
Povod tomu proglasu dao mu je poslanik tih bosanskih kršćana, časni 
brat Franjo Antun Brtučević (Bertucio), vitez reda jeruza- 
lemskoga, kojemu bijahu oni sami povjerili da u rimskoga pape, špa- 
njolskoga kralja i drugih kršćanskih vladara tajno i povjerljivo radi o 
njihovu oslobođenju. Rudolf je pouzdanike turskih kršćana primio ras- 
kriljenih ruku da ih je sada tim otvorenim listom pozvao da ustraju u 
svojoj plemenitoj odluci, da stvore zavjeru i da dignu bunu za svoju 
slobodu. Neka se ugledaju u primjer vojvode erdeljskoga, vlaškoga i 
moldavskoga (principum Transilvaniae et utriusque Vallachiae), pa i 
brojnih Rašana (Rascianorum) u Gornjoj Ugarskoj, koji su netom 
(nuper) zbacili sa sebe sramotni jaram turski pa se sklonili pod okri- 
lje kraljevo. Rudolf obećava svakomu od njih obilatu nagradu, obe- 
ćava im pomoć svoju, te ih prima zajedno s kraljevinom Bosnom i 
susjednim pokrajinama u svoju zaštitu. 

Jamačno po nalogu Eggenbergovu poduzeo je slavonski general 
Sigismund Herberstein u kolovozu 1595. provalu u tursku Slavoniju. 
Pošao je tobože da osveti nedavnu provalu tursku do Koprivnice, ali 
zapravo da podigne na noge brojne kršćanske Vlahe, koji su prebivali 
u Pakračko-cerničkom sandžaku (Mala Vlaška) te se već više godina 
spremali da se iznevjere Turcima i presele u kršćanske zemlje. Dok je 
Herberstein osvajao grad Cernik s okolišnjim varošima i selima, 
bosanski je beglerbeg Apardi pohitao iz Kostajnice sa 20.000 momaka 
cerničkomu sandžakbegu u pomoć. Kod grada Čaklovca između 
Pakraca i Bijele Stijene došlo je 1. rujna do odlučnoga boja koji se 
svršio porazom Turaka. Turci pobjegoše glavom bez obzira, izgubivši 
dva barjaka i 3000 ljudi. Neposredna posljedica kršćanske pobjede bila 
je ta da se kršćanski puk (katolici i pravoslavni) u Cerničko-pakračkom 
i Požeškom sandžaku stao dizati na Turke te ubijati begove i age u 
Bijeloj Stijeni i oko Požege. Na čelo pobunjenoga puka stali su junački 
hajduci, od kojih se u taj mah osobito ističe Lovro Ilić koji je na 
mejdanu zagušio požeškoga bega. Javlja se da se prigodom Herbersteino- 

ve provale do 300 kršćanskih sela oslobodilo turskoga gospodstva. Her- 
berstein je o svom pohodu u tursku Slavoniju 20. rujna sastavio po- 
tanki izvještaj, koji je nadvojvoda Ferdinand poslao kralju Rudolfu, 

Nakon daka Herbersteinova iz Slavonije spremio se Ruprecht 
Eggenberg da pođe na Petrinju. Kod Novigrada u Turopolju skupljala 
se vojska kojoj su se pridružili također banski namjesnik Ivan Drašković 
i hrvatske čete. Kad su pridošli još i Herberstein i Lenković sa svojim 
krajišnicima, prešla je 22. rujna čitava vojska preko mosta, koji bijaše 
kod Siska na Kupi od lađa sastavljen. Na čelu vojske vodio je kapitan 
Danijel Frankol četu od pedeset kusara i arkibuzira kao prednju stražu. 
Njemu izađe u susret iz Petrinje sam Rustan-beg sa 80 konjanika. U 
okršaju biše Turci potisnuti u bijeg, te su ih kršćani tako naglo gonili 
da su u isti mah došli s njima pred gradska vrata. Budući da su vrata 
bila uska, zaostao je Rustan-beg pred njima s nekoliko Turaka da 
suzbiju kršćane dok ostali turski konjanici uđu u grad. U tom kreševu 
pogodi Rustan-bega tane iz puške Hrvata Gašpara Kurtića. Teško ranjen 
skloni se Rustan-beg u grad, nakon što su mu kršćani ubili 15 momaka 
a 8 zarobili. Uto je došla pred Petrinju čitava vojska kršćanska i stala 
na nju jurišati; no kako nije uza se imala teških topova, morala je 
od juriša odustati, te izgubivši do sto ljudi u Sisak se povratiti. Ali 
malo zatim stiže u kršćanski tabor neki momak koji bijaše prošle godine 
od Turaka zarobljen i kojega bijaše Rustan-beg uzeo za svoga pisara 
da mu piše hrvatska pisma. Momak javi kršćanskim vojvodama da je 
Rustan-beg od zadobivene rane umro i da turska posada smjera Petrinju 
ostaviti i pobjeći. Kad se vojvode uvjeriše da momak govori istinu, 
odlučiše ponovo poći pod Petrinju. U nedjelju, 24. rujna, u 
tri sata poslije podne prešla je opet kršćanska vojska preko Kupe. Kad 
je stigla pred Petrinju, našla je tvrđavu praznu, Turska posada bijaše 
zaista pobjegla prema Kostajnici, ponijevši sa sobom tijelo Rustan-bego- 
vo da ga u Banjaluci pokopa. Banski namjesnik Ivan Drašković natakao 
je na zidine kraljevsku zastavu, našto je kršćanska vojska bez ikakva 
sukoba zauzela tvrđavu i zaplijenila sve što je u njoj našla, kao 8 
topova, zatim mnogo drugih ratnih sprava i zaire, pače i dragocjeno 
pokućstvo Rustan-begovo. Kad su turske posade u Hrastovici i Go- 
rama dočule što se dogodilo s Petrinjom, ostavile su i one povjerene 
im gradove, koje je nato kršćanska vojska zapremila. 

Još istoga dana, kad je ovako Petrinja zapala kršćane, pohitao je 
kapitan Frankol po nalogu Eggenbergovu u Graz da javi nadvojvodi 
Ferdinandu sretni događaj. Nadvojvoda bio je stoga tako razdrasan da 
je 27. rujna pisao Eggenbergu krasno njemačko pismo ovoga sadržaja: 
»Dragi Egenberg, najprije moj milostivi pozdrav. Vaše sam pismo po 
kapitanu Frankolu zaista primio, kao i sadržaj i usmeni izvještaj njegov 
dobro razumio, pa možete sami prosuditi kako sam se od srca tomu 
obradovao. Svevišnjemu budi vječna hvala i slava iskazana što nam 
svoju božju (pomoć) svagdje tako milostivo priklanja. Odredbu u 
jednom i drugom (pogledu) već sam učinio pa će mi biti i kapitan 
Frankol osobito preporučen, jer da istinu kažem ne bih ni drugoga 
boljeg od njega naći mogao. Ne bi želio ništa više nego 

da imam dosta novaca pa da vas i čestitu vama 
pokornu vojsku razveselim; samo kad bih ga 
(novac) smjesta iz moje kože izrezati mogao. 
Ostajem vama kao i dosad sklon svom kneževskom milošću svojom.« 
Kapitanu Frankolu bilo je također povjereno da izloži nadvojvodi što 
da se učini sa zauzetom Petrinjom. Odmah 26. rujna predlaže nadvojvo- 
da Ferdinand kralju Rudolfu da se Petrinja ne zapusti, već 
da se pretvori u krajišku tvrđavu (mjesto Bresta) 
pa da Teafedno s Hrastovicom i Gorama) bude branikom 
Hrvatske i Slavonije. Zapovjednikom tvrđave neka bude kapi- 
tan Daniel Frankol, koji već 20 godina služi na hrvatskoj krajini i koji se 
odlikovao u posljednjim bojevima za Petrinju. Kralj je prihvatio te pri- 
jedloge i koji 13. listopada 1595. Frankola imenovao kapitanom petrinj- 
skim. Uz to je 20. listopada pozvao banske namjesnike da u tvrđavu 
smjeste 150 haramija. Tako bi pod drugim imenom obnovljena neka- 
danja Hrastovička kapitanija. 

Dva mjeseca nakon osnutka Petrinjske kapitanije, dne 17. prosinca 
1595, sastao se u Zagrebu sabor Kraljevina Hrvatske i Slavonije da bira 
poklisare za budući sabor u Požunu. Značajno je da hrvatsko-slavonski 
sabor nije ovaj put sazvao ban, jer pravoga bana nije bilo, nego se sabor 
okupio »po nalogu župana kraljevstva« (ex edicto comitum comitatuum 
huius regni). Tu se staleži gorko tuže što kralj još uvijek nije »izabranim 
banovima« (electis banis) Gašparu Stankovačkomu i Ivanu Draškoviću 
doznačio plaće (stipendium) za banske vojnike niti im predao bansku 
zastavu, pre ih ni po starom i priznatom običaju staležima i redovima 
dao predstaviti da polože pred njima propisanu prisegu. Staleži su se 
uza sve to na poziv župana sastali, jer se radi o obrani i opstanku kra- 
ljevstva, te su stvorili zamašne zaključke u tom pogledu. Budući da 
su netom stečena utvrda Petrinja i ostala pokupska krajina opskrbljene 
vrlo neznatnim brojem vojnika, te im prijeti svakodnevno velika opa- 
snost ako se za vremena ne pomogne, to staleži biraju između sebe dva 
zasebna poslanika, po imenu Petra Kaštelanovića i Melkiora Tompu, 
koji će poći kralju u Prag, nadvojvodi Matiji u Beč i nadvojvodi Fer- 
dinandu u Graz, te ova dva zamoliti neka porade u kralja da iza- 
brani ban budu potvrđeni i tim obrana pokupske krajine 
osigurana. Jednako biraju staleži dva poslanika za ugarski sabor koji 
će se sastati na početku iduće godine, i to zagrebačkoga kanonika Ga- 
špara Skoblića i Jurja Pethewa de Gerse. Ovi će primiti zaseban napu- 
tak od viceprotonotara, te se moraju njega strogo držati. Od ostalih 
zaključaka, što ih je sabor stvorio, najzamašniji su oni koji se tiču 
obrane Pokupja i Petrinje. Da se ne raziđu haramije, smješteni u Sisku, 
Gorama, Brkiševini, Pokupskom, Dunarića Slapu i Rečici do onoga 
časa kad budu potvrđeni banovi i banska im četa dodijeljena, određuje 
sabor da se rečene haramije imaju plaćati od prihoda poreza koji će 
dati sva gospoda i plemići u dva obroka; sav novac ima se predati Mi- 
hajlu Vojkoviću, kapitanu tih haramija. Budući nadalje da bosanski 
paša prijeti kako će sred zime na Petrinju iznebuha nahrupiti dok još 
nije dovoljno utvrđena, to svaki plemić, ako sam ne pođe na vojnu, 

ima opremiti mjesto sebe jednoga svog slugu i od svakoga dimnjaka 
konjanika, te ih opskrbiti hranom za petnaest dana. Ti će vojnici izmje- 
nice čuvati Petrinju preko zime. Zapovijedat će pak tim četama službe- 
nici pojedinih velikaša kao kapitani, najprije službenik grofa Petra 
Erdeda od 28. prosinca 1595. do 9. siječnja 1596, onda službenik go- 
spodina Keglevića do 23. siječnja, zatim službenik gospodina Ratkaja 
do 5. veljače, službenik Pavla Gregorijanca do 19. veljače, službenik 
izabranoga bana Draškovića do 4, ožujka i napokon službenik gospodina 
Orehovačkoga do 15. ožujka. Zajedno s kapitanima izmjenjivat će se i 
čete pojedinih velikaških gradova i plemićkih sudbenih kotara. Napokon 
biše određene još i globe za one koji ne bi toj ustanovi zadovoljili ili 
je nemarno vršili. 

Nije prošlo ni mjesec dana kad se opet sastao hrvatsko-slavonski 
sabor 11. siječnja 1596. u varoši na brdu Gradecu kod Zagreba. Sazvao 
ga bs bivši ban, a tada veliki župan varaždinski, grof Tomo Erdedi, 
Staleži bili su osobito radosni, jer je kralj uslišao njihovu molbu te po- 
tvrdio biskupa Gašpara Stankovačkoga i baruna Ivana Draškovića za pra- 
ve banove. Na sabor došli su i kraljevski komesari, palatinski namjesnik 
Nikola Istv&nffy i Matija Bazarić, koji će nove banove uvesti (inducere) 
i staležima predstaviti (praesentare). Sabor je oba bana radosno dočekao 
i jednodušno ih priznao, našto su banovi položili uobičajenu svečanu 
prisegu, i to biskup Stankovački zbog bolesti svoje u biskupskom gradu, 
a Drašković u župnoj crkvi sv, Marka, Ali ionako bolesni biskup nije 
dugo banovao; umro je već 30. lipnja one godine, našto je Ivan Dra- 
šković ostao jedinim banom. Bio je on sinovac nekadanjega bišupa 
i bana Jurja, a sin baruna Gašpara Draškovića i Katarine, kćeri Luke 
Sekelja. Dne 14. listopada 1590. bijaše se Ivan Drašković oženio Evom, 
kćerju glasovitoga palatinskog namjesnika i povjesničara Nikole Istvanf- 
fya. Već za rana bijaše se posvetio vojništvu te se više puta uz Tomu 
Erdeda proslavio na bojnom polju. Neko vrijeme bio je kapitan ko- 
njanika u Ivaniću; na temelju molbe, koju je pisao 28. ožujka 1593. 
u Trakošćanu, postao je po preporuci slavonskoga generala Stjepana 
Grassweina konjaničkim kapitanom u Križevcima. U toj službi sudjelo- 
vao je u svim bojevima s Turcima oko Siska i Petrinje pa se tako usa- 
vršio u ratnoj vještini. Kako je sabor bio poglavito sazvan radi insta- 
lacije novih banova, bavio se samo najprešnijim poslovima. Tako bi 
dosadanji banovac Stjepan Berislavić od Male Mlake od novih banova 
potvrđen, te je položio ponovnu prisegu; nadalje bi dosadanji kapitan 
zemaljskih haramija Mihajlo Vojković radi slaboga zdravlja riješen 
svoje službe, te kapitanija povjerena Ivanu Kegleviću. Petru Draško- 
viću, banovu bratu, bi podijeljena čast zemaljskoga blagajnika te mu 
povjereno da pobire sve daće one godine, da obavlja smotru vojnika 
i da isplaćuje plaću haramijama. Napokon određuje sabor da se za veću 
sigurnost kraljevstva i pokupske krajine smjesti trideset pješaka na 
Dunarića Slap, pedeset u Sredičko, pedeset u Gore, pedeset u Letovanić 
i trideset u Sisak. 

Već bi spomenuto kako se sretno vojevanje kraljevskih četa u Ugar- 
skoj i Hrvatskoj tijekom god. 1595. povoljno dojmilo kršćanskoga puka 


RUDOLF (11) 519 


u susjednim turskim oblastima, a osobito u sandžacima bosanskoga 
vilajeta koji su graničili s hrvatsko-slavonskom krajinom. Neposredno 
nakon pada Petrinje u kršćanske ruke stali su opet Vlasi* iz Pa- 
kračko-cerničkoga i Požeškoga sandžaka prelaziti u kršćansku Slavo- 
niju. Dne 5. listopada 1595. javlja general Ivan Sigismund Herberstein 
iz Varaždina štajerskomu zemaljskomu odboru i nadvojvodi Ferdinandu 
kako je onomad, jedva što se vratio iz Petrinje, stigao u Križev- 
ce vlaški episkop (wallachischer bischof), koji je dosad bio 
poglavica pravoslavnoga svećenstva u Požeškom i Pakračko-cerničkom 
sandžaku (der iiber die Clerisei der beeden sansiakhe Boschega und 
Zernikh zu gebieten gehabt). Episkop ili vladika pripovijeda da je život 
za Vlahe u turskoj zemlji svaki dan nesnosniji, jer im Turci više ne vje- 
ruju. Ako mu Herberstein dade slobodno pismo, to će on za kratko vri- 
jeme do 40 ljudi, većinom iskusne i dobre kalauze (provodiče) iz Male 
Vlaške prevesti u slavonsku krajinu. Herbersteinu sviđao se vlaški vla- 
dika (Vasilije), koji je dosad stolovao u manastiru Remeti (Orahovici) 
u Požeškom sandžaku i imao lijepih prihoda, ali ga je ljubav za kršćan- 
sku stvar nagnala da ostavi svoj zavičaj. Vladika mu je još pričao kako 
su se Vlasi još minule godine spremali preći na kršćansku stranu, ali 
da su se prepali kad je ono Đur pao u turske ruke. Herberstein stoga 
predlaže da se vladika zajedno s drugovima primi, pače da mu se do- 
znači i plaća krajiškoga vojvode. Ferdinand i zemaljski odbor štajer- 


* U novije se vrijeme mnogo nagađa o podrijetlu i narodnosti Vlaha, koji se 
tijekom XVI i XVII stoljeća sele iz zapadnih turskih pokrajina, osobito iz bosanskoga 
vilajeta, u Hrvatsku i Slavoniju. Neki povjesničari naprosto ih proglašuju Srbima te 
ih njima i pribrajaju; drugi opet drže ih za Rumunje (Romane) koji su se tek nakon 
seobe pohrvatili, dotično posrbili. Međutim, ti Vlasi govore i pišu već prije seobe hrvat- 
skim ili srpskim jezikom, imaju narodna hrvatska-stpska krsna imena i patronimička 
prezimena; u drugu ruku opet nikad se u sačuvanim spomenicima sami ne zovu 
drukčije nego Vlasi. Prema tomu smatrati nam je te Vlahe gomilom puka jezika 
hrvatskoga ili srpskoga koja tada nije imala nikakve narodne svijesti. Zašto pak nije 
u njih bilo narodne svijesti, moglo bi biti više razloga. Bilo je među njima jamačno 
dosta još u XIV i XV stoljeću pohrvaćenih i posrbljenih Romana (dakle potomaka pravih 
Vlaha), pa onda mnogo i takvog slavenskog življa, koji nije trajno spadao ni 
hrvatsku ni pod srpsku državnu organizaciju (osobito u Bosni, Hercegovini i Duklj 
Zeti), pa tako nije ni hrvatsko ni srpsko narodno ime u njih preteglo. Vlasi XVI i XVII 
stoljeća jesu prema Hrvatima i Srbima u državnom i socijalnom pogledu ono što u 
jezičnom Torlaci prema Srbima i Bugarima. 

Kad bi se htjelo točno ustanoviti koji se Vlasi mogu pribrojiti napose Hrvatima 
a koji napose Srbima, trebalo bi najprije istraživati, odakle je koje vlaško naselje 
došlo, da li naime potječe iz prvotno starohrvatske ili starosrpske oblasti. Ima ta- 
kvih vlaških skupina koje su potekle iz nutarnjih turskih zemalja (nekad srpskih), pa 
su ih Turci koje kuda razmještali dok nisu prebjegli u kršćansku zemlju; ali ima i 
takvih vlaških naselja, koja su u XIV i XV stoljeću živjela na tlu potonjega Kliško- 
-hlivanjskoga, Ličko-zakrčkoga i bihačkoga sandžaka pa su u XVI i XVII stoljeću pre- 
lazila u kršćansku Hrvatsku (gledaj str. 16—18 ovoga sveska). Prvi se mogu pribrojiti 
Srbima, a drugi Hrvatima. 

Vlasi, koji su u XVI i XVII stoljeću prelazili u Hrvatsku i Slavoniju, bili su veli 
dijelom (ali ne isključivo) vjere grčkoistočne ili pravoslavne. Radi toga ih je najprije 
rimokatoličko svećenstvo u Hrvatskoj stalo identificirati sa Srbima (Rašanima). Orga- 
nizacijom sprske crkve u Hrvatskoj i Slavoniji raširilo se poslije srpsko narodno ime 
i među samim Vlasima. 

ski prihvatili su predloge generalove, pače je nadvojvoda naložio Her- 
bersteinu da episkopa susreće časno (cum dignitate), da mu odredi oso- 
blja koliko mu treba za poslugu, da ga čuva i što prije dovede u Graz. 
Nadalje mu je zapovjedio da episkopa nastani u Križevcima, a ne u 
Varaždinu, jer će u Križevcima biti bliže granici i moći će jače utje- 
cati na svoje sunarodnjake. General javio je nato 30. listopada nad- 
vojvodi da ga je jučer na njegov poziv posjetio u Varaždin »odlični 
pribjeg«, naime vlaški episkop, kojega drži časnim, finim, čednim i 
razboritim čovjekom (welchen ich fiir einem erbaren, feinen und ein- 
gezogenen verniinfftigen man befinde), pa da su mnogo razgovarali u 
prilog kršćanstvu. Vladika je tom prigodom odao svoju ćud i svoje 
plemenite namjere; stoga sudi da će biti na veliku korist krajini, jer ga i 
Vlasi u velike poštivaju (weill er bey denen Wallachen in sondern 
existimation stehet). Uostalom će se nadvojvoda sam o tomu uvjeriti 
kad ga k njemu u Graz dovede. Što se polije s vladikom i kalauzima 
dogodilo, ne spominju izvori; samo se zna da je nadvojvoda još 21. 
veljače 1596. zastupnike štajerskih staleža pitao da li bi primio Vlahe, 
koji su se sve brojnije javljali da mu se pokore. Zastupnici su savjetovali 
da to učini. Dosada doduše nastojalo se odvratiti opasnost krajinama 
tim da su se tamanili svi Vlasi; ali ovaj put bilo bi željeti 
»da se Vlasi pritegnu na kršćansku stranu na 
trajnu i poipuua pokornost« (auf die christliche Seite 
zu beharrlicher volliger Obedienz). Vlasi dakle, koji su dosad bili ne- 
redovita turska vojska i pljačkaši kršćanskih zemalja, imaju se predobiti 
da budu ubuduće branitelji kršćanstva. 


U isti mah, kad se radilo da Vlasi iz turskih sandžaka na granici 
hrvatsko-slavonskoj pređu na kršćansku stranu, javljaju se također 
pokreti među Hrvatima, Srbima i Arbanasima u nutarnjoj Turskoj i u 
onim turskim sandžacima koji su međašili s mletačkom Dalmacijom i 
Albanijom. Tako se osobito miču kršćani u Kliško-hlivanjskom sandža- 
ku, zatim u Hercegovačkom, Skadarskom i Pećskom sandžaku. U Kli- 
škom dižu se hrvatski Poljičani pod svojim knezom Pavlom Pa- 
vićem, u Hercegovačkom episkop Hercegovine Visarion s više 
knezova (konte Marko Piero od Trebinja, Miloš Vitković od Mustaća, 
knez Marko Ivanović, Ivan knez od Banjana, Grdan knez od Nikšića, 
Damjan knez od Ljubomira), u Skadarskom Arbanasi i Brđani, a u 
Pećskom sam srpski patrijarha Jovan. Ali ti pokreti bili su vrlo 
otešćani tim što su rečeni sandžaci više ili manje graničili s mletač- 
kim posjedom, osobito s mletačkom Dalmacijom i Albanijom, a Mle- 
tačka je Republika živjela ne samo u prijateljstvu s turskim sultanom, 
već ga je pače neizravno pomagala i u borbi s kraljem Rudolfom i 
njegovim saveznicima. Stoga je Mletačka Republika budno pazila na 
svaki pokret turskih kršćana i o svemu obavješćivala turske oblasti, 

ače je bila spremna da pomaže ugušiti svaki pokret među turskim 

Kršćanima. Radila je pak tako u jednu ruku zato jer je bila u vječnom 
boju sa senjskim uskocima, a u drugu opet zato da pokreti turskih 
kršćana ne nađu odziva među njezinim podanicima u Dalmaciji i 
Albaniji. 

POTPIS BANA IVANA DRAŠKOVIĆA 


S isprave izdane u Zagrebu 4. lipnja 1596. Čita se: (IKOHANNES) 
DRAŠKOWYTH BANUS (MANU) P(RO)P(RIA). 


Dok su kršćanski Hrvati, Srbi i Arbanasi Balkanskoga poluotoka 
bili tako potlačeni ne samo od Turaka nego i od Mletaka, tražili su za- 
štite i pomoći u kralja Rudolfa, u pape Klementa VIII pače i u Na- 
pulju, koji je tada pripadao španjolskomu kralju Filipu II. Osim toga 
našli su mnogo odziva i u svojih sunarodnjaka u zemljama i grado- 
vima mletačke Dalmacije i Albanije. Osobito su neki biskupi dalma- 
tinski (hvarski, korčulanski i splitski) sa svojim svećenstvom veoma 
pogodovali turskim kršćanima bez obzira da li su zakona rimskoga ili 
grčkoga; a brojni katolički redovnici reda franjevačkoga i dominikan- 
skoga bili su posrednici između turskih kreni s jedne strane, 
a kralja Rudolfa, nadvojvode Ferdinanda, pape i napuljskoga podkralja 
s druge. Središte pak svega dogovaranja i pripremanja bio je slobodni 
grad Dubrovnik, koji je doduše plaćao Turcima godišnji danak, 
ali je inače svakom prigodom radio u prilog kršćanstvu već iz jala 
prema Mlecima. 

Da bi se turskim kršćanima moglo uspješno pomagati pri njihovom 
oslobođenju, trebalo je najprije Turcima oteti neke gradove na Jadran- 
skom moru, koji bi onda bili uporištem kršćanskim pomoćnim voj- 
skama za provale u turske Rida tsi Take se snovalo osvojiti Ulcinj 
iSkadar za vojevanje u Albaniji i Macedoniji, Herceg-Novi za 
oslobođenje Hercegovine i Srbije, a Klis za pothvate u Bosni. Mi- 
slilo se obnoviti i od Mletaka nedavno razoreni Karlobag za ope- 
racije u sjevernom dijelu bosanskoga vilajeta. Kod osvajanja rečenih 
gradova imala je u prvom redu pomagati napuljska mornarica, onda 
papa, a napokon i kralj Rudolf sa svojim uskocima i drugim četama. 
Međutim, radi slaboga odziva Arbanasa izjalovile su se osnove u po- 
gledu Ulcinja i Skadra, za podsadu Herceg-Novoga nije opet bilo do- 

voljno ratnoga brodovlja; pa tako se napokon ograničilo čitavo podu- 
zeće na jedini Klis, za koji je bilo najviše nade da bi ga mogli zaista 
osvojiti. Izvršit će se pak to tijekom god. 1596. uz 
pripomoć papinsku, a pod okriljem kralja Ru- 
dolfa i nadvojvode Ferdinanda, kojih će čete 
podjedno iz Petrinje udariti na Kostajnicu i 
Banjaluku te onda Bosnu osloboditi ispod tur- 
ske vlasti. Tako bi se turska sila mogla odvratiti od Ugarske, kao 
ono prošle godine ustancima i borbama u Vlaškoj i Moldavskoj. 

Nedaća uskoka pod Klisom god. 1583. i progoni Mlečana protiv onih 
dalmatinskih podanika njihovih koji su uskoke tada pomagali, nisu 
nimalo onemogućili nastojanje da se Klis predobije za kršćanstvo. 
Hrvatski podanici mletačke Dalmacije pače još su većim žarom prionuli 
da izvedu ono što im nije prvi put uspjelo. Najoduševljenije pak radilo 
se o tom u gradu Splitu, gdje je ne samo svećenstvo nego i hrvat- 
sko plemstvo neprestano snovalo kako da se susjedni Klis otme iz tur- 
skih ruku. Od plemića isticao se u tom pogledu osobito patricij Ivan 
Alberti, uza nj Nikola Cindrić i Franjo Martinić; 
od svećenstva sam nadbiskup Nikola Marulić, splitski arciđakon 
Nikola Alberti (brat Ivanov) i kliški arcičakon Pavao Si- 
rotković. Nadasve pak radio je oko oslobođenja Klisa pop Ši- 
mun Urmanić koji nije mogao pregorjeti nedaće od god. 1583. 
Glavnim diplomatskim posrednikom opet i kod rimske stolice i na vla- 
darskim dvorovima bio je poznati već Hvaranin Franjo Antun Brtuče- 
vić, vitez reda jeruzalemskoga, koji bijaše u travnju 1595. na dvoru 
kralja Rudolfa izradio da je kralj izdao onaj proglas na žitelje Bosne 
i susjednih zemalja da se dignu protiv svojih tlačitelja. Jamačno nje- 
govim posredovanjem pristao je kralj Rudolf 7. studenoga 1595. u 
pismu na Albertija i na to da se oslobođenje Klisa poduzme u njegovo 
ime i pod njegovim okriljem. 

Plemić Ivan Alberti, kolovođa čitavoga pokreta za oslobođenje Klisa 
u gradu Splitu, bijaše se jednoga dana ljuto zavadio sa svojim bratom 
Matejem, koji je nato pohitao u Mletke da oda vijeću desetorice što 
mu brat s drugovima snuje. Budući da je tako Mletačka Republika 
doznala za sve priprave, trebalo je brže raditi da ih ona ne spriječi 
ili Turcima ne otkrije. Stoga je 31. prosinca 1595. Alberti poslao svoga 

. druga Cindrića u Hrvatsku da u generala Jurja Lenkovića osigura po- 

moć senjskih uskoka i drugih četa ako bi došlo do potrebe. I zaista 
je 27. veljače 1596, na sam pokladni utorak, stiglo na otok Čiovo tik 
Trogira više uskočkih vojvoda (Nikola Lasinović, Biankini i drugi), 
s kojima je Alberti utanačio kada i kako će nahrupiti na Klis. Odabran 
bi veliki ponedjeljak, naime 8. travnja 1596, a izvest će se navala s 
pomoću nekih Klišana, naime dvoje braće Mihnića (Lovre i Pavla) i 
četvorice Miloševića (Luke, Vujice, Martina i Mateja), od kojih se 
potonjih bijaše jedan poturčio. 

Međutim 6. travnja — u subotu pred Cvijetnom nedjeljom — do- 
šao je Klišanin Lovro Mihnić Albertiju te mu je saopćio da u Klisu 
ima malo Turaka, jer su mnogi pošli na vašar a drugi opet s kadijom 

u Split, pa da bi se stoga u idućoj noći lako moglo zavladati i gradom 
i varošem. Alberti, Martinić i Nikola Suđić (sin Kneza Novaka) skupili 
su nato na brzu ruku 40 Splićana i Kaštelana i pozvali u pomoć i nekih 
80 uskoka, koji bijahu pod Milošem Slavičićem i Jurjem Vukšićem slu- 
čajno doplovili na trima barkama pred Brač. Ta četa od 120 momaka 
zauzela je s pomoću braće Mihnića i Miloševića u noći od 6. na 7. 
travnja velik dio grada i varoši Klisa; ostatak varoši osim najtvrđe 
kule Oprah (koja se tek poslije predala) pošlo im je za rukom osvojiti 
na Veliki ponedjeljak 8. travnja kad je došlo u pomoć još 300 uskoka 
pod vojvodama Nikolom Lasinovićem, Ivanom Vlatkovićem i Biankini- 
jem. No ti su se uskoci odmah opet sa zarobljenim Turcima i bogatim 
priro povratili u Senj, pa su tim Vlahe Kliškoga sandžaka, koji 
ijahu pripravni odmetnuti se od Turaka, tako zastrašili da se nisu ni 
makli. Mjesto uskoka, kojih je samo 70 ostalo u Klisu, došlo je malo 
zatim u grad 200 Poljičana pod svojim velikim knezom Pavlom Pavi- 
ćem i brojnim popovima, tako da je u gradu bilo nekih 400 ljudi kojima 
je zapovijedao Ivan Alberti. Njima je bilo sve učiniti za obranu Klisa, 
jer se je znalo za izvjesno da će Turci smjesta grad podsjesti. U to je 
ime Ivan Alberti već 10. travnja pismom iz Klisa zatražio pomoć od 
pape Klementa VIII a jamačno i od kralja Rudolfa i nadvojvode Fer- 
dinanda. A da pomoć potonjih zajamči, razvio je Alberti na vrhu kule 
Oprah zastavu kralja i cara Rudolfa 
Glasovi o oslobođenju Klisa raširili su se brzo na sve strane i 
uzbudili opću radost u kršćanskom svijetu. Jedini Mleci teško su se za- 
brinuli i zbog Turaka i zbog toga, što se na oslobođenom gradu vijala 
zastava hrvatskoga kralja. No zato su klicali od veselja njihovi hrvat- 
ski podanici u Dalmaciji, gdje je svećenstvo naviještalo križarski rat na 
Turke. Čitave noći stajale su crkve otvorene, vodili se svečani ophodi 
i sabirali prinosi za dalje ratovanje. Uz to je svećenstvo dizalo puk na 
oružje. Pop Šimun Urmanić obilazio je od kuće do kuće noseći kudjelju 
s vretenom i gdje bi koga zatekao, koji se kratio poći u boj, kudio bi 





524 CETVRTO DOBA 


ga nudeći mu kudjelju: »Na ti, kukavico, ovo je tvoje oružje, a mani 
se puške i sablje. Opaši pregaču i uzmi preslicu pa sramotno predi. 
Ne vidiš li da su tvoji drugovi počli u sveti boj za vjeru, a ti si sam 
tu ostao i ljenčariš.« Jednako se je dojmilo oslobođenje Klisa kršćana 
po čitavoj Bosni i Hercegovini. Pravoslavni vladika Visarion, »biskup 
od Hercegovine«, zajedno s mnogim knezovima (Grdan knez od Nikši- 
ća) šalju iz Trebinja 24. travnja pismo na cara i kralja Rudolfa po 
franjevcu Dominiku Andrijaševiću, u kojem pišu: »Molimo 
vas plačući i uzdižući položivši se po zemlji da se dostojite po vašemu 
običajnomu milosrđu čut ovoga oca, koji će otvoriti vašemu veličanstvu 
što ištemo i žudimo, i štogod on reče, ono je istina i onako se ima vje- 
rovati.« Vladika i knezovi hvale Bogu koji je počeo satirati kuću Otma- 
novića »nastojanjem od svetoga oca pape i od vašega velikog pomilo- 
vana cesarstva«, pa dodaju kako su pripravni »svi od najvećega do naj- 
manjega i ne čekamo drugo nego naredbu i zapovijed od vašega veli- 
čanstva«. 

Međutim, nisu mirovali ni Turci, Oporavivši se od prvoga prenera- 
ženja pregnuli su svima silama da izgubljeni Klis opet osvoje. Prvi je 
pohitao kliško-hlivanjski sandžak Mustafa Pijalepašić sa 600 ljudi da 
opaše utvrdu. Od 12. do 18. travnja narasla je turska vojska pod Klisom 
do 2000 momaka, a do 24. travnja došla su još tri bosanska sandžaka 
sa svojim četama tako da je čitava podsadna vojska brojila 8000 mo- 
maka. Napokon okupilo se oko Klisa nekih 10.000 do 15.000 Turaka; 
podjedno bi naređeno kapudanpaši turskoga brodovlja da otplovi u 
Jadransko more i da pazi na napuljsku mornaricu, koju bijaše napulj- 
.ski potkralj Henrik de Olivarez opremio za oslobođenje Albanije. Pa 
i Mlečani bijahu imenovali zasebnoga providura, po imenu Benedikta 
Mora, da pod izlikom neutraliteta zapriječi posadi u Klisu svaku pomoć 
od kralja Rudolfa, pape i napuljskoga potkralja. 

U takvim prilikama bivalo je stanje kliške posade sve nesnosnije, 
jer joj je ponestajalo hrane, pače i vode. Već 24. travnja piše ona senj- 
skomu kapitanu Jurju Paradeiseru da će se uz najveću nevolju moći 
samo još dvanaest dana održati. I zaista bila bi od žeđe izginula 
da nije 2. i 7. svibnja kiša padala te tako cisterne u gradu vodom na- 
punila. Dne 20. svibnja bila je bijeda od gladi i žeđe tolika da je većina 
posade zahtijevala neka se grad preda Turcima; jedino odlučnosti i rje- 
čitosti Albertija pošlo je za rukom da je primiri. Dne 21. svibnja unio je 
vitej Brtučević nešto hrane u grad, tako isto 23. svibnja Nikola Cindrić. 
Kako su Turci zauzeli sve izvore izvan grada, trebalo je posadi prova- 
ljivati i krv svoju lijevati da dođe do vode (»krvava voda«) i da je u 
mješinama odnese u grad.Tek 24. svibnja ohrabrili su posadu sigurni 
glasovi da joj već dolazi pomoć pod hrvatskim generalom Lenkovićem. 

General Juraj Lenković bijaše po nalogu kralja Rudolfa i nadvoj- 
vode Ferdinanda skupio nekih 1000 ljudi (senjskih uskoka, karlovač- 
kih vojnika, kranjskih i koruških domobranaca, Brinjana, Otočana, Vi- 
nodolaca). Njemu se pridružio senjski biskup Antun de Dominis (Go- 
spodnetić) s više kanonika, senjski kapitan Juraj Paradeiser i brat 
mu Augustin, zatim više kranjskih plemića (Vajkard Auersperg, Ivan 

Mordax), senjske vlastele (braća Andrija i Ivan Bassani) i talijanske 
gospode koja su došla krv svoju prolijevati za kršćansku vjeru. Ukrcav- 
ši se na 36 baraka (dvije s hranom i zairom) otplovio je 19. svibnja 
na jug. Ali nepogoda nia moru i mletačke lađe smetale su ga tako da 
je tek 24. svibnja dopro do Rogoznice kod Šibenika, a 25. svibnja do 
Segeta kod Trogira. Ostavivši 300 momaka da čuvaju barke iskrcao se 
sa 700 ljudi pa je onda prigorjem planine Kozjaka sjeverno od Trogira 
i ravnih Kaštela napredovao prema istoku. Putem pridruživali su se 
njemu hrvatski pučani iz Trogira, Splita i Kaštela, tako da mu je vojska 
narasla do 2000 ljudi. Zorom 26. svibnja (u nedjelju) spustio se u 
polje Knežac kod kaštela Gomilice (Abbadessa), gdje se zaustavio da 
mu ljudi počinju i da točno dozna kako su smješteni Turci, koji su tek 
četiri talijanske milje odanle udaljeni bili. Očekivalo je također Vlahe 
iz turske vojske, za koje se govorilo da će preći na kršćansku stranu. 
Ali Vlaha nije bilo, pače i od onih pučana dalmatinskih, koji se bijahu 
njemu pridružili, mnogi su se opet raštrkali, tako da je u svemu nabrojio 
samo 1022 momka. S tom četom oborio se je u zoru 27. svibnja tako 
žestoko na Turke da je u njihov tabor prodro te ih stao već goniti. 
Ali dok se on s jednim odjelom oborio da otme još i topove, drugi odjel 
od 300 momaka razasuo se po turskom logoru i stao robiti, Kad je to 
vidio jedan .odjel Turaka, koji je stajao na brdu Grebenu, oborio se na 
pljačkaše i borba se obnovila, U njoj su Turci s pomoću Vlaha pobjedu 
održali. Da ne izgubi svu vojsku svoju, pohitao je Lenković u varoš 
Klis, kamo ga je iz utvrde došao pozdraviti Ivan Alberti koji je tom 
zgodom u okršaju s Turcima sam poginuo. Lenković bijaše u tom boju 
izgubio (ne uračunavši dalmatinske pučane) preko 300 ljudi (136 Kar- 
lovčana, 84 Senjana, 42 Tršćana, 40 Brinjana, Otočana itd.); od zname- 
nitijih muževa poginuli su senjski biskup Antun de Dominis, tri split- 
ska kanonika (Matej Veselić, Vinko Vitalić i Dujam Skarnić), knez 
Novak, trogirski plemić Jeronim Mazarello i splitski plemić Antun 
Natali, pače i talijanski markiz di Colognise, sin hercega od Termola. 
Bitka je trajala puna tri sata a puškaranje i nakon ulaza Lenkovi- 
ćeva u Klis sve do mraka, Mletački providur Benedikt Moro promatrao 
je borbu sa bedema grada Splita, te je u 6 sati pod večer sastavio svoj 
izvještaj za mletačku vladu. 

Lenković bijaše se uvjerio da ne može dugo ostati u gradu s čita- 
vom preostalom vojskom svojom, već da treba što prije ponovo poku- 
šati da Turke pred Klisom rasprši. Imenovavši sutradan, 28. svibnja, 
arciđakona Nikolu Albertija zapovjednikom posade u Klisu i ostavivši 
mu 300—400 momaka, izašao je on pod noć sa 700 ljudi iz Klisa da 
drugim putem, naime preko planine Mosora, dopre do Omiša i da se 
ondje spremi za novu borbu. Očekivao je pomoć cd gebe iz Jakina i na- 
puljskoga potkralja, pa i sa drugih strana. Ali po izdaji saznali su Turci 
za njegov odlazak, pa su na putu iznebuha na nj navalili te mu vojsku 
razasuli. Stražnja četa od 300 ljudi proverala se sretno gorom i doprla 
je do Omiša. U noćnom kreševu poginuo je slavno splitski plemić Ni- 
kola Cindrić s Franjom Jeremijom, a u tursko sužanjstvo pali su senjski 
kapitan Juraj Paradeiser, vitez Antun Brtučević, splitski plemić Nikola 

Tartaglia i još drugi. Sam Lenković sretno se spasio, ali je bio ranjen, 
te su ga uskočki vojvoda Nikola Radić i još jedan drug njegov vodeći 
ga i noseći sutradan doveli u kaštel Sućurac, gdje se odmorio i onda 
pošao do luke Vinišća kod Trogira, gdje je stajalo onih 36 baraka 
sa 300 momaka koje bijaše pred četiri dana ostavio. Prvo mu je bilo da 
izvijesti klišku posadu o svom spasenju i da je ohrabri za dalji otpor, 
a onda je na sve strane kupio čete za ponovnu borbu. Bio je već sabrao 
pirova 1000 momaka i spremio se na polazak kad u njegov logor stiže 

liška posada koja bijaše 31. svibnja Turcima predala Klis uz pogodbu 
da slobodno pođe kud joj je volja. Odmah zatim zapovjedio je mletački 
providur Benedikt Moro generalu Lenkoviću da se smjesta ukrca u barke 
i vrati u Senj. S njime otplovili su mnogi podanici mletački i turski koji 
su se bojali osvete. I zaista su sada Turci nemilo haračili u Poljicama 
te progonili braću i rođake kliških branitelja; još su žešće Mlečani 
bjesnili protiv hrvatskih svećenika i naroda u Dalmaciji koji je pri 
oslobođenju Klisa sudjelovao. Stoga su opet brojni žitelji mletačke 
Dalmacije i Kliškoga sandžaka prebjegli u okoliš grada Senja i u Vi- 
nodol pa tako povećali broj uskoka, koji su odsad sve odlučnije če- 
tovali po kopnu i po moru da se i Mlecima i Turcima osvete za nedaću 
pod Klisom. 

Dok se borilo za Klis, spremala se u Hrvatskoj i Slavoniji veća 
vojska za provalu u Bosnu. Već 8. travnja bijaše se u Zagrebu u biskup- 
skom gradu sastao sabor fivatsko člavonsli koji je na zahtjev nad- 
vojvode Ferdinanda odredio opći zemaljski ustanak za 15. svibnja one 
godine. Uz'to je sabor dopustio povoz za prevoženje topova i drugih 
ratnih sprava, a i radnike za utvrđivanje Petrinje i Hrastovice, koje će 
nadzirati ban Ivan Drašković i kapitan kraljevstva Ivan Keglević. Još 
bi određeno pozvati slavonskoga generala Ivana Sigismunda Herber- 
steina neka ne dopusti krajiškim vojnicima uznemirivati uboge kme- 
tove koji su se tada stali vraćati na svoje zemlje u Turopolje; jednako 
bi zaključeno pismeno se obratiti na petrinjskoga kapitana Daniela 
Frankola da zabrani svojim četama počinjati nasilja. Radi ratnih pri- 
prava sastao se hrvatsko-slavonski sitan odmah opet 22. svibnja, tako- 
đer u biskupskom gradu u Zagrebu. I opet se radilo o utvrđivanju Pe- 
trinje, a onda o mostu na Kupi kod Petrinje, koji je nadvojvoda Fer- 
dinand odlučio podići. Staleži su odredili da se za dovoženje drvene 
građe do Kupe dopusti od svakih pet dimnjaka po jedno govedo, i to 
počev od utorka nakon Duhova (4. lipnja) kroz osam dana. Napokon su 
staleži dopustili ratnu daću te je odredili za plaću vojnicima koji će 
stajati na braniku Turopolja, Pokupja, Hrastovice i Gora, te će se u 
slučaju potrebe pridružiti onoj vojsci koja bi pošla na kakovu ekspedici- 
ju. Značajno je da je u to vrijeme boravio u Hrvatskoj i Slavoniji i 
sam nadvojvoda Ferdinand. Papinski nuncij u štajerskom Grazu, mon- 
signore Porzia, javlja 29. svibnja 1596. kardinalu Cintiju Aldobrandiniju 
kako je nadvojvoda potajno i iznenada otputovao 
iz Graza te pošao pregledati sva znatnija mjesta 
na krajini. On boravi sada već dvanaest dana u 
tim krajevima. Dne 3. lipnja piše isti nuncij kardinalu da je 

GROBNA PLOČA IVANA ALBERTIJA 
(# 27. svibnja 15%) u stolnoj crkvi u Splitu. 


nadvojvoda zato otišao u hrvatsko-slavonsku krajinu tako iznenada i 
skrovito, jer bi mu inače trebalo privole od kralja Rudolfa. U pratnji 
nadvojvode tek je 300 konjanika i nešto malo pješaka, s kojima je obi- 
šao i najudaljenije gradove krajiške, pače jedan i dva takva do kojih 
se ne može doprijeti bez sukoba s Turcima. Mladi vojvoda vodi svoju 
četu tako hrabro i srčano da mu se dive i stari vojnici, želeći imati 
na čelu takva vladara s kojim bi se mogla zemlja obraniti i povećati. 
Međutim, nadvojvoda ne bi morao biti vazda na bojnom polju, već 
bi mogao katkada dolaziti, jer je Graz udaljen od krajine tek dva dana. 
Nuncij ima napokon vijesti da se naskoro sprema pohod do Kostajnice, 
pa ako se ova osvoji da će onda biti otvoren put do Banjaluke i dalje 
u nutarnju Bosnu. 

Nadvojvoda Ferdinad boravio je dakle u drugoj polovici svibnja i 
rvih dana lipnja u Hrvatskoj i Šlavoniji ne samo zato da pregleda 
rajiške dtvede nego i da pripravi provalu u Bosnu. Međutim, 5. lipnja 

bio se već vratio u Graz, kamo mu stigoše tužni glasovi kako je Klis 
opet pao u turske ruke i kako je velik dio Turaka, koji je bio pod 
rečenim gradom, pošao prema Petrinji. Nadvojvoda je o tom 5. i 6. 
lipnja obavijestio salvonskoga generala Ivana Herbersteina, koji mu je 
8. lipnja iz Varaždina odgovorio da dosad nije mogao u Bosnu pro- 
valiti i tako Turke od podsade Klisa odvrnuti, jer nije imao topova 
ali da će do 15. lipnja sa svojim krajiškim četama i sa štajerskom 
vojskom stajati kodi Petrinje. Trebalo bi da onamo dođu također čete 
iz Hrvatske, pa onda vojska iz Kranjske i Koruške. General Juraj 
Lenković ležao je bolestan u Mehovu kod Metlike, te je 16. lipnja odanle 
pisao Ferdinandu da bi on rado sudjelovao pri pohodu u Bosnu, ali da 
mora ležati u krevetu. Čim mu bude tako dobro da bi mogao jašiti, 
smjesta će poći na put te se pridružiti ostaloj vojsci gdje je zateče. Nato 
je Ferdinand 21. lipnja zapovjedio Lenkoviću da pošalje svoje čete u 
Petrinju, a sam da pođe za njima čim se oporavi. 

Do 5. srpnja bijaše se kod Petrinje skupilo do 6000 kršćanskih voj- 
nika. Sam ban Ivan Drašković došao je 3. srpnja sa 3000 ljudi; ostale 
bijahu doveli general Herberstein i Krsto Obričan, zamjenik generala 
Lenkovića. Vijesti o provali kršćanske vojske u Bosnu djelovale su i 
na turske Vlahe uz rijeku Unu tako da su odlučili odmetnuti se od 
Turaka. Baš 5. srpnja došao je u kršćanski tabor neki čovjek koji je 
generalu Herbersteinu predao ćirilsko pismo onoga sadržaja: »Od nas 
hristijanskih sinov, mi protopopa Radoslav, biškup pounskih krajin i 
poglavnik i zapovidnik trideset popov i pravitelj hristijanske vire, vaz- 
možnomu i vazveličenomu i plemenitomu i smožitomu i svitloga roda 
kraljeva plemenu i tanačniku i zapovidniku generalom, biškupom, ba- 
nom, kapitanom i vicekapitanom, vojvodam, španom i desetnikom i 
svih slovinskih i hrvatskih i primorskih krajin i, zemalj štajerskih i 
korotanskih i svih zapadnih zemalj gospodin gospodinu Žerčemni (Fer- 
dinandu) pišemo poklon i lipo pozdravljenije pounska krajina, 
vlaški sinovi, najpri biškup Radoslav, vojvoda Miloš, knez Dojčin, 
knez Rajak, Bogdan aga, knez Vraneš, knez Manojlo, Vujica juzbaša, 
knez Bogdan, harambaša Drakula, odabaše Tomaš, Radohna, Radoje, 
Živko, Vojin, Slavuj, Novak, bešlibaša knez Novak, knez Radosav Hra- 
nisav, knez Vujin i svi knezovi pounskih krajin i svi junaci mali i veliki, 
preporučenije gospodinu hercegu i svim njegovim poglevnikom. Eto 
čujemo da hoćeš napridovati na ovu krajinu po- 
unsku. Hodi u dobri čas naprid, a mi ćemo čekati, kako vaša milost 
nam odlučak pošaljete i kako Bog da, jere se vašoj milosti volimo dati i 
služiti gospodinu Isukrstu i Marije materi i križu božijemu i svim sve- 
cem, nego li služiti poganim Turkom i viri prokletoga Muhameda 
odpadnika, ki nas popiraju (potiraju) i našu viru kršćenu i tiraju, 
da mi kršćenu krv prolivamo, a mi volimo njih krv prolivati nego li 
svoje vire kršćene. A sadi vaša milost molimo, pošaljite nam odlučak, 
koj ćete nam razlog učiniti biškupu, koj li knezovom, koj li agam, oda- 

bašam, juzbašam, malim ljudem; jere, gospodine milostivi mi biškup 
išćemo od vaše milosti jedan grad ili dva, takajše dva kneza saki po 
grad, koj(i) to dugovanje spravljamo. Ne išćemo od vaših punih zemalj, 
nego od sedamdeset pustih gradov, koji su pu- 
sti meju Unu i Kupu, iod njih ne išćemo velikih, nego malih, 
eda bi Bog dao da Unu oslobodimo i dalje, jere 
morete ako hoćete s Bogom jedinim i s vašim trudom i našim. I ako 
Bog dade, te se mi sasta(ne)mo, hoće Bog viditi, kako ćemo ovu krajinu 
osloboditi s Bogom jedinim i vam pravo i pošćeno služiti. Jere gospodine 
milostivi, ako dojdete, hoće se ova zemlja dati i gradovi zajedno i mi 
vašoj milosti ne ćemo nevire učiniti svrh Boga jedinoga. I vaša milost 
da ste gospodine zdravo. I tako mudro gospodine činite, kako bismo 
mi ne poginuli. I ta list s(h)ranite i od svojih ljudi i od sužanj, Boga 
i duše radi.« 

Na ovo je pismo general Herberstein još istoga dana, naime »u 
petak po Ivanjdanu po starom koledaru« (5. srpnja), iz tabora u Petrinji 
odgovorio rečenim »vlaškim sinovima« pounske krajine. Najprije je 

ohvalio njihovu odluku te mi obećao sve što su tražili, pače im obećao 

udikamo više. Ako nisu zadovoljni ovim njegovim pismom, on će 
izraditi u nadvojvode Ferdinanda drugo sigurno pismo, samo neka 
ostanu vjerni i stalni u svojoj odluci. Ponovo ih poziva da se dignu 
na oružje za oslobođenje kršćanstva, pa im javlja da će i on stići na 
Unu za pet dana. Međutim Vlasi nisu taj put održali svoje riječi, jer 
kad je Herberstein poslije zaista stigao pod Kostajnicu, ne samo da se 
nisu njemu pridružiti, već su bosanskomu beglerbegu predali Herber- 
steinovo pismo te pomagali Turke u borbi protiv kršćana. Stoga nije 
ni Herberstein Vlasima poslao povelju nadvojvode Ferdinanda, izdanu 
u Grazu 10. srpnja 1596. kojom ih je nadvojvoda primio u svoju zaštitu 
te im za vjerne službe njihove obećao gradove i sela, časti i privilegije. 

Dne 8. srpnja 1596. pošli su general Ivan Sigismund Herberstein 
i ban Ivan Drašković prema Kostajnici kamo su zbog pomanjkanja 
tegleće marve za prevoženje teških topova stigli tek 10. srpnja. Turska 
posada iz utvrde Kostajnice (koja se uzdiže na otoku što ga tvori Una s 
Unicom) bijaše izašla u varoš na lijevoj obali rijeke pa se ondje utabo- 
rila sa sjeverne strane na brdu Djedu, prikupivši oko sebe brojne Vlahe 
iz pounske krajine. Ali već prednja četa kršćanska natjerala je Turke 
i Vlahe u bijeg, našto se posada opet sklonila u utvrdu. Kršćanska je 
vojska sada posjela brdo Djed i odanle kroz dva dana iz topova pucala 
na utvrdu. Međutim, bijaše i bosanski beglerbeg Apardi-paša dočuo za 
odlazak kršćanske vojske pa je iz Banjaluke pohitao u pomoć Kostajnici, 
povevši sa sobom ono nešto vojske koju je uza se imao. Kad se Apardi- 
“paša na desnoj obali Une pokazao, prešli su i kršćani 12. srpnja na 
jednom plitkom mjestu preko rijeke (najprije konjanici pod Ivanom 
Vojkovićem i Krstom Mrnjavčićem, a onda pješaštvo), pa se je zamet- 
nula krvava bitka koja se nakon kratkoga vremena svršila porazom Tu- 
raka i Vlaha. Neprijatelji biše razasuti i nagnuli su bježati na sve strane: 
jedni su pobjegli u utvrdu, drugi u gore i šume. Progonitelji kršćani 
zašli su predaleko u šume, pa su tako neki pri tom i stradali, kao Ivan 

Klobučić, Vladislav Bukovački mlađi i Gašpar Križanić. Turaka i Vlaha 
poginulo je 400; uz to su kršćani oteli tri topa i osam turskih zastava. 
General je Herberstein još istoga dana obavijestio pismom nadvojvodu 
Ferdinanda o kršćanskoj pobjedi, kao i o tom kako je neka susjedna 
mjesta, varoši i spahijske dvore obratio u prah i pepeo i kako se ni 
sama Kostajnica neće moći više dugo održati. 

Suzbivši Apardi-pašu dao je Herberstein odmah sutradan (13. 
srpnja) sagraditi na Uni most od lađa i čamaca, koje bijaše sobom 
doveo na kolima, pa je onda vojska prevezla teške topove za podsje- 
danje i na desnu obalu rijeke. Sada se kroz tri dana pucalo na grad, ali 
bez velike koristi, našto je Herberstein odlučio da digne podsadu i 
da se vrati pod Petrinju. Pravi uzrok uzmaku nije poznat. Jedni javljaju 
da je Apardi-paša bio skupio dva put toliku vojsku kao prvi put i da 
se ponovo spremao utvrdi u pomoć, pače da se i 500 janjičara potajno 
u Kostajnicu uvuklo; drugi opet pišu da se Herberstein preplašio velike 
vojske turske, koju je iz donjo-dunavskih krajeva vodio u Bosnu vezir 
ili serdar Ahmet Hafis-paša, i za koju se bijaše pročula da je već 
iz turske Slavonije prešla kod Svinjara u Bosnu. 

Herberstein, Lenković (koji bijaše naknadno došao na vojsku) i 
ban Drašković bili su već 16. srpnja kod Petrinje. U pismu iz Petrinje 
od 16. srpnja krivi Lenković Vlahe kao glavne krivce svoj nedaći pod 
Kostajnicom; jednako čini to Herberstein u pismu na nadvojvodu Fer- 
dinanda od 17. srpnja, ističući da se Vlasi, koji su se iznevjerili i 
kod Klisa i kod Kostajnice, jedino oštricom mača i silom mogu poko- 
riti. Herberstein predlaže još da se svaki daljnji pohod u Bosnu napusti, 
da se čete iz opustošenoga Turopolja u svoje kapitanije povrate, pa da 
svaki general stoji na braniku svoje krajine. Nadvojvoda je pismom od 
23. srpnja odobrio prijedloge generalove s tom primjedbom da topništvo 
drži na okupu barem još četrnaest dana i da ga za to vrijeme smjesti 
u Zagrebu i okolici njegovoj. 

Glasovi da serdar Ahmed Hafis-paša vodi iz Vidina vojsku u Bosnu 
u pomoć Kostajnici bili su istiniti, samo nije stojalo da je on u polovici 
srpnja prešao već Savu kod Svinjara. On je tada bio tek u Beogradu. 
Bijaše ga poslao sam sultan Muhamed III da utjera u strah prevrtljive 
Vlahe u bosanskom vilajetu i da kazni generale kralja Rudolfa što su 
se usudili poduzeti pohod na Klis i Kostajnicu. U isto vrijeme imenovan 
bi mjesto Apardi-paše novi beglerbeg za Bosnu, po imenu Hodaverdi- 
-paša. Tijekom kolovoza spremao se Ahmet Hafis-paša zajedno s Hoda- 
verdijem i begom Ibrahimom u Kostajnici za navalu na Petrinju. 
Skupio je nekih 20.000 do 30.000 vojske, zatim brojne ratne sprave i to- 
pove, kojima će Petrinju podsjedati, ako se dobre volje ne preda. U 


* Da je ban Ivan Drašković pomno pratio njegove priprave, razabire se po nje- 
govu hrvatskom pismu što ga je 7. kolovoza iz Klenovnika pisao Varaždincima: »... Neka 
znate V.M. da jesu ovde neke taraske (mali topovi), koje bi potrebno dolika na kra- 
jinu v Berkuševinu zavesti. Zato pošaljite taki simo jedna jaka kola s dobrom osmerom 
Živinom, koje rečene taraske i nešto malo praha dolika na imenovano mesto zavezu. 
V tom inoga pod nijeden put nemojte včiniti.I Bog vas zdravo drži.« 

Petrinji zapovijedao je još uvijek kapitan Daniel Frankol, imajući uza 
se tek nekih 250 do 300 momaka. Istom onda, kad se već znalo da turska 
vojska dolazi pod Petrinju, poslao je ban Ivan Drašković utvrdi u pomoć 
100 hrvatskih haramija pod hrvatskim plemićima Jurjem Brestovskim 
i zastavnikom Mihajlom Ivančićem. Malena ta posada zavjerila se da 
će radije sva do jednoga izginuti i slavno umrijeti nego Turcima utvrdu 
predati. (Eia boni socii masculo pectore nunc est opus, quando extre- 
mam fati nostri videmus imminere horam, et ideo antequam aut turpiter 
occumbamus, aut certe in immanissimam abducamur servitutem, pugne- 
mus fortiter imprimis pro fide Christiana, pro religione catholica, pro 
aris, pro focis, pro coniugibus, liberis, charissimisque pignoribus, pro 
solute denique atque conservatione patriae dulcissimae; nam nulla iam 
superest nobis futura via, praeter dextras et virtutem; victi nullam 
speremus salutem.«). 

Podsada Petrinje po Turcima započela je 10. rujna 1596. Ahmed 
Hafis bijaše se zakleo da ne će ispred Petrinje otići, dok je ne osvoji. 
I zaista je posada u utvrdi samo uz najveći napor mogla suzbijati 
golemu silu tursku, koja je bijaše sa sviju strana opasala. Međutim 
je ban Ivan Drašković podigao zemaljski ustanak i pohitao prema Kupi; 
podjedno je pozvao i oba krajiška generala Herbersteina i Lenkovića u 
pomoć. Ali Ahmet Hafis nastojao je zapriječiti Lenkovića da dođe pred 
Petrinju. Dne 16. rujna znalo se već u Grazu za veliku opasnost koja 

rijeti čitavoj Hrvatskoj i Slavoniji, jer je serdar naumio s većim je 
lom vojske udariti na Karlovac dok bi bosanski beglerbeg ostao i dalje 
pod Petrinjom. Uza sve to došao je ipak Lenković Petrinji u pomoć. 

Kršćanska vojska, koja se u polovici rujna sabrala na lijevoj obali 
Kupe oko Bresta, brojila je 5000—6000 momaka. Isprva su vojvode 
snovali kako bi kod Bresta prešli Kupu i ravno udarili na Turke, koji 
se bijahu smjestili između Petrinje i Kupe; no budući da su se uvjerili, 
da bi to bilo presmiono i opasno, zasnovali su drugu osnovu. Oni 
će od Biesta preko Odre uzmaknuti na istok sve do Siska te tek ondje 
preći preko Kupe i onda ravno pohitati prema Petrinji i zametnuti 
s Turcima boj na otvorenom polju. Ali da se posada u Petrinji, videći 
kako kršćanska vojska spred Bresta uzmiče, ne bi prepala i mislila 
da kršćani sasvim odilaze, povjereno bi kapitanu Martinu Senjaninu 
uz nagradu od 100 dukata da se kroz turski tabor u Petrinju prošulja 
i posadi priopći osnovu kršćanskih vojvoda. Kad je kapitan Martin 
sretno ušao u Petrinju, dao je Frankol prema dogovoru ispaliti veliki 
top u znak da je Martin izvršio svoju zadaću. 

Ujutro 19. rujna stali su Drašković, Herberstein i Lenković sa svo- 
jim četama ostavljati tabor u Brestu te u najboljem redu po osnovi 
uzmicati na sjeveroistok. Turci onkraj Kupe razabrali su to smjesta 
i poveselili se da se kršćanska vojska prepala njihove sile i nagnula u 
bijeg. Hodaverdi-paša sa 6000 Turaka preplivao je Kupu i pošao je 
za kršćanima u potjeru, rugajući se njima i izazivajući ih na boj. Ali 
u zgodan čas okrenuli su kršćanski vojvode svoju vojsku natrag i 
svom snagom udarili na Turke. Nakon kratkog i žestokog boja natje- 

rali su ih u bijeg i zatjerali u Kupu kao pred tri godine Hasan-pašu 
Predojevića. Bitka svršila se porazom Turaka, kojih je u boju i u rijeci 
do 3000 poginulo. 

Poraz Hodaverdi-paše dojmio se silno serdara Ahmet Hafis-paše i 
Turaka u taboru pred Petrinjom. Da i njega ne stigne jednaka sudbina, 
odlučio je serdar podsadu dići i smjesta otići ispred Petrinje. Još u 
noći od '19. na 20. rujna otpremio je teške topove i prtljagu s većim 
dijelom vojske prema Kostajnici; on sam ostao je u taboru sa 8000 
konjanika i nešto janjičara da zaštiti uzmak ostala vojske i da sutra- 
dan za njom pođe. Za veću sigurnost sklonio se u zasjedu da kršćane 
zaskoči ako bi htjeli njegovu vojsku progoniti. 

Kršćanska je vojska, međutim, nakon pobjede uzmakla k Sisku, 
gdje se utaborila i prenoćila. Sutradan, 20. rujna, prešla je preko mosta, 
što ga bijaše ban Ivan Drašković dao od splavi sastaviti, pa je onda šu- 
mom uz desni brijeg Kupe napredovala prema Petrinji. Kod Drenčine 
sukobila se s turskim predstražama, koje su serdaru navijestile dola- 
zak kršćanske vojske. I tako je na ravnici između Drenčine i Petrinje 
došlo do druge bitke između kršćanske i turske vojske. Kad je 
to vidjela posada u Petrinji, izašla je i ona iz utvrde i oborila se na 
Turke. Pritisnuti tako s dvije strane nisu Turci mogli dugo izdržati, 
Prvi je počeo bježati sam serdar, za njim Hodaverdi-paša, a onda ostali 
Turci. Bitka se svršila potpunom pobjedom kršćana, koji su zarobili 
ostatak turskoga tabora, kao dva velika topa, koje Turci nisu mogli 
prošle noći odvući (na jednom je. bilo arapskim slovima zapisano ime 
Ferhat-bega Sokolovića), zatim više zastava, među njima i zelenu za- 
stavu Muhamedovu (vexillum viride Machometi sacrum, aureis literis 
depictum). Pobjednici su samo pol milje daleko progonili Turke, jer 
su se bojali zasjede; zato je i serdar poslije govorio: »Kršćani znaju 
pobijediti, ali ne umiju pobjedom se okoristiti« (Christianos quidem 
vincere scire, victoria autem uti nescire). 

Obranom Petrinje i dvostrukom pobjedom kršćanskom 19. i 20. 
rujna 1596. minula je konačno svaka opasnost s bosanske strane za 
ostatke Kraljevstva Hrvatskoga, kao i za susjedne austrijske zemlje 
(Kranjsku, Korušku i Štajersku). Petrinja, koja je od svoga osnutka 
bila kroz tri godine uporištem turskim za podjarmljenje čitave pre- 
ostale Hrvatske i Slavonije (olim Bosznensium latronum domicilium 
et praedonum tutissimum asylum), postala je sada uz Karlovac i Senj 
najtvrđi branik njihov i izlazište za preotimanje izgubljenih područja 
i gradova. Radost zbog posljednjih pobjeda bila je u Hrvatskoj velika. 
Očituje se to veselje i pouzdanje u bolja vremena odmah na prvom 
saboru, koji se nekoliko dana iza dvostruke pobjede 25. rujna sastao 
u Zagrebu. Staleži i redovi spominju kako je turski car odlučio da 
osvoji tvrdinju Petrinju, od koje zavisi opstanak kraljevstva (in qua 
huius regni permansio consistit), i kako je poslao serdarpašu s još 
dvije paše, s vrlo jakom vojskom i topovima, da je biju; i da nije po 
velikoj Božjoj milosti Turčin suzbit, propalo bi ovo kraljevstvo (actum 
de hoc regno fuisset). Treba stoga oslobođenu Petrinju utvrditi i po- 
praviti; pa se stoga do 10. listopada od svakoga dimnjaka određuje 

po jedan radnik, a do 10. studenoga od dimnjaka po dva radnika, koji 
će svaki put kroz petnaest dana rabotati. Sabor određuje nadalje i druge 
stvari, poglavito za osiguranje Petrinje i pokupskih krajeva. Napokon 
se staleži i priznanjem sjećaju i junačkih branitelja Petrinje. Izrijekom 
spominju vojvodu Jurja Brestovskoga i zastavnika Mihajla Ivančića, 
koji su u odlučnom času, kad je već i kapitan Daniel Frankol kolebao 
i utvrdu Turcima predati htio, svojom odlučnošću i ustrajnošću posadu 
hrabrili i od predaje odvratili. Staleži zaključuju da se oba junaka 
posebnom molbom preporuče kralju Rudolfu »zbog njihovih slavnih 
čina i junačkih djela« (ob praeclara ipsorum facinora et fortia facta), 
a podjedno doznačuju iz zemaljske blagajne nagradu od sto rajnskih 
forinti njima i još drugoj dvadeset i osmorici junaka koji su se s 
njima u Petrinji borili. Ni nakon dva mjeseca sastao se 7. studenoga 
opet sabor u Zagrebu. Tu bi najprije čitano kraljevsko pismo kojim 
bi barun Ivan Drašković, koji je po smrti biskupa Štankovačkoga ostao 
bez druga, imenovan i proglašen za jedinoga i potpunoga bana (pro 
integro bano), našto bi od staleža za takva i priznat. Nadalje je ban 
mjesto Stjepana Berislavića, koji se na svojoj časti zahvalio, imenovao 
banovcem dosadanjega viceprotonotara Gašpara Petričevića. Jednako je 
kapitanom kraljevstva mjesto Ivana Keglevića imenovan Grgur Pethew 
de Gerse. Značajna je posljednja odredba staleža da ban mora neke 
članke ovoga sabora kao i pređašnjega po starom običaju poslati kralju 
na potvrdu (Postremo, cum in omnibus regnis, ac etiam in hoc regno 
iste usus antea fuerit, ut non tantum disturbiorum temporibus, sed et 
foelicissimis statuta et constitutiones regnicolarum a sua maiestate con- 
firmarentut; necessarium videatur statibus, ut a domino bano praeteri- 
tae congregationis et praesentis, sub uno dato expediti, ad confirmandum 
suae maiestati, cum declaratione articulorum de exactionibus restan- 
tiarum, ac non praestitorum laboratorum Posoniensium, exindeque pro 
tripla occupatorum bonorum reoccupantium poena, articuli mittantur). 


Dok se ratovanje u Hrvatskoj i na Balkanskom poluotoku god. 
1596. svršilo sjajnim pobjedama kršćanskim kod Petrinje, zadesili su 
kralja Rudolfa na glavnom bojištu u Ugarskoj teški gubici. Začetnik 
čitavoga rata, veliki vezir Sinan-paša, bijaše 3. travnja 1596. umro, 
našto je prvim vezirom postao Ibrahim-paša, šurjak sultana Muhameda 
III. Ni on nije mogao pregorjeti nedaću tursku u prošlogodišnjoj vojni 
pa je stoga bodrio sultana da sam stane na čelo vojske, koja će oprati 
sramotu minule godine. Budući da su to i janjičari odlučno zahtijevali, 
odlučio je napokon sultan da glavom vodi svoju vojsku na Ugarsku. 
Poradi toga se i oteglo vojevanje ove godine. No ni s kršćanske strane 
nije se žurilo. Kralj Rudolf bijaše doduše za rat u Ugarskoj imenovao 
vrhovnim vojvodom brata Maksimilijana i dodijelio mu za feldmaršala 
Adolfa Schwarzenberga; ali vojne pripreme i skupljanje voj- 
ske napredovali su tako slabo da je samo ratovanje započelo tek u ljetu. 
Nadvojvoda je najprije zauzeo Vac, koji bijahu Turci sami ostavili, 
a onda je 15. kolovoza došao sa 36.000 momaka pod Hatvan kojim je 
3. rujna i zavladao. Međutim, bijaše i turska vojska pod sultanom 
Muhamedom III i velikim vezirom Ibrahimom doprla do Segedina. 

general hrvatske krajine (+ 1601). Iz djela »Annales Ferdinandei«, koje je 
sastavio Fr. Chr. Khevenhiller ( 1650). 


No nadvojvoda nije se usudio na nju udariti, već je uzmaknuo pod 
zidine Ostrogona, poslavši Teuffenbacha, koji ga je dosad pomagao, u 
Gornju Ugarsku. 

Dne 21. rujna stiže turska vojska, brojeći oko 130.000 momaka, pod 
znamenitu tvrđu Eger, koju je branio hrabri Pavao Nyary sa 4000 mo- 
maka (Valonaca, Nijemaca, Čeha i Mađara). Posada se isprva junački 
branila i sve turske juriše odbijala; ali kad je već polovica branitelja 
izginula a pomoći niotkuda nije bilo, pobuniše se preostali vojnici, naro- 
čito Valonci i Nijemci, pa utanačiše s Turcima da će izdati njima 
tvrđavu i svoje zapovjednike uz uvjet da slobodno otiđu. No kad su 
buntovni vojnici 13. listopada zaista tvrđavu predali, dade sultan Va- 
lonce i Nijemce posjeći, a Mađare zarobiti. Sama tvrđava postade 
poslije glavnim sijelom novoga vilajeta turskoga, koji je obuhvaćao 
više sandžaka (Hatvanski, Filečki, Solnočki i Segedinski). Dok je tra- 
jala podsada Egra, skupljao je nadvojvoda Maksimilijan sa sviju strana 
vojsku da pođe tvrđavi u pomoć. Tako mu dovede preko Debrecina i 
Tokaja nešto četa erdeljski vojvoda Sigismund Batori, onda mu se pri- 
družiše Teuffenbach i Palfi sa svojim odjelima. Čitava vojska kršćan- 

ska brojila je nekih 50.000 momaka sa 100 topova. Budući da je Eger 
uto već ja utaborio se nadvojvoda 22. listopada istočno od te tvrđave u 
ravnici kod Keresteša (Mezo-Keresztes) kod močvara, koje ondje 
tvori potok Činče. Tu je došlo 23, 24. i 26. listopada do više bojeva. 
Prvi dan (23) suzbili su kršćani janjičare i Tatare pod Džafer-pašom, 
koje bijaše sultan unaprijed poslao, i oduzeli im topove. Kad je 24. 
listopada stigao sam sultan s čitavom vojskom i poslao nekoliko tisuća 
ljudi preko močvara pred kršćanski tabor, biše i ti suzbijeni. Dne 25. 
bilo je samo manjih okršaja i pucnjave iz topova. Sutradan, 26. listo- 
pada, stajale su obje vojske u bojnom redu, te je 6000 spahija i 4000 
Tatara udarilo na kršćasnki tabor, ali i ovi biše suzbiti te izgubiše preko 
četrdeset topova. Po zahtjevu erdeljskoga vojvode i kapitana Palfija 
dopustio je nato nadvojvoda da koškanske čete pređu preko potoka i 
pođu u potjeru za suzbitim Turcima. I zaista su pobjedonosni kršćani 
prodrli do turskoga tabora, što je Turke tako prestravilo da su nagnuli 
u bijeg, povukavši sa sobom i sultana. Ali sada su prestale kršćanske 
čete dalje goniti neprijatelja i razasule se po turskom taboru te počeli 
robiti i grabiti. Jedna četa došla je i do sultanova čadora, gdje bijahu 
zaostali janjičari, koji su sasuli vatru iz pušaka i topova na kršćane, 
koji su ulazili, tako da su ovi u najvećem neredu uzmakli. U isti čas 
banuo je odnekle i vezir Cicala s turskim i tatarskim konjanicima te 
se oborio na kršćanske čete. Ove se prestraviše i nagnuše u divlji 
bijeg preko potoka. Stoga se prepadoše i one kršćanske čete, koje bi- 
jahu u logoru zaostale, pa se i one raspršiše na sve strane, ostaviše sve 
svoje i Turcima otete topove, brojna Vela, barut i drugo Tatarima za 

lijen. Tako se bojevi kod Keresteša, u kojima je pobjeda naginjala 
Kršćanima, svršiše porazom njihovim. No i Turaka bijaše toliko poginulo 
ili se razbjeglo da se o daljnjem ratovanju one godine nije ni govorilo. 
K tomu bila je i zima na domaku, pa se ostatak turske vojske kući 
vratio. 


Nakon godine 1596. obuzela je ne samo kršćane nego i Turke neka 
klonulost i sumornost, tako da se slijedećih triju godina u Ugarskoj 
ratovalo tek od nužde, bud da se održi osvojeno bud da se vrati izgu- 
bljeno. Kršćansku su vojsku vodili Juraj Basta i onda Adolf Schwarzen- 
berg, a tursku vezir Saturdži-paša i Kad je taj radi nedaće izgubio 
ga, sam veliki vezir Ibrahim-paša. Godine 1597. u rujnu podsjela je 

ršćanska vojska Đur da ga opet predobije za kralja Rudolfa; ali radi 
nepovoljnoga podneblja (od 8000 momaka, koje bijaše papa poslao, 
ostalo je samo 2000) i dolaska Saturdži-paše morala je napokon 3. 
listopada od dalje podsade odustati i uzmaknuti do Komorana. Tek 
slijedeće godine 1598. dne 29. ožujka pošlo je Schwarzenbergu i Palfiju 
za rukom da iznenada po noći nahrupe na Đur i sretno ga Turcima odu- 
zmu. Tom su se zgodom kršćanski vojvode poslužili petardama kojima 
su razvalili gradska vrata. Zauzeće Đura podiglo je nanovo srčanost 
kršćana, a kralj je sjajno nagradio oba vojvode. Schwarzenbeg postao 
je vitezom, državnim grofom i dobio nagradu od 400.000 forinti; Palfi 
opet imenovan bi nasljednim županom požunskim. Ohrabreni uspjehom 
kod Đura pošli su Schwarzenberg, Palfi i Nadaždi na početku listopada 

i pod sam Budim da ga osvoje. Nakon nekoliko dana zauzeli su donju 
varoš i oteli do 40 topova; ali gornjemu gradu nisu mogli nauditi, jer 
su Turci sve juriše njihove hrabro odbijali. I tako su morali prvih dana 
studenoga podsadu dignuti. Da bi kršćansku vojsku od podsade Budima 
odvratio, bijaše Saturdži-paša udario na Veliki Varadin, ali nije bio 
sretne ruke, jer su ga hrabri branitelji (Melkior von Rčdern i Pavao 
Ny4ry) junački suzbijali, tako da je i on 3. studenoga morao napustiti 
podsadu te se s janjičarima, koji se bijahu pobunili, povratili u Beo- 
grad. Hrabri i poduzetni Schwarzenberg pokušao je i slijedeće godine 
1599. da neočekivanom navalom i s pomoću petarda zavlada Budimom 
(16. i 17. travnja) i Stolnim Biogradom (9. svibnja), ali mu nijedan 
pothvat nije pošao za rukom. Dok je Schwarzenberg tako napadao tur- 
ske tvrđave, Palfi je na čelu ugarskih hajduka četovao u srednjem 
Podunavlju, zaustavljao i otimao na Dunavu turske lađe, krcate hra- 
nom i ratnom zairom, pače je u srpnju spalio i most na Dravi 
kod Osijeka. Baš to četovanje Palfijevo bilo je uzrokom da je 
veliki vezir Ibrahim-paša mogao tek 18. rujna doprijeti do Budima. 
Zadaća mu je bila da osvoji Ostrogon. Ali Schwarzenberg utaborio se 
s vojskom svojom pred tim gradom, pa tako nije vezir ni pokušao da 
izvede svoju namjeru. Nasuprot je sam Ibrahim-paša predložio da se 
stane pregovarati o miru. I kralj Rudolf jedva je dočekao tu ponudu 
pa je povjerio ostrogonskomu nadbiskupu i ugarskomu namjesniku 
Ivanu Kutassyju, kapitanu Nikoli Palfiju, Melkioru Rčdernu i Bartolu 
Petzu da započnu dogovore. Ali ti dogovori, koji su se vodili mjeseca 
listopada, nisu imali uspjeha, jer nijedna stranka nije htjela vratiti što 
je dosad osvojila, već je tražila izgubljeno. Tako su kraljevi poverenici 
zahtijevali da Turci vrate Eger i Hatvan, a Turci opet da im se niji 
Ostrogon, pače i sam Đur. Dok su dogovaranja trajala, povjerio je veliki 
vezir tatarskomu kanu da četuje po Gornjoj Ugarskoj sve do Trenčina; 
ali kad se uvjerio da tim ne će kršćane zastrašiti, vratio se mjeseca 
studenoga u Beograd, gdje je svoju vojsku raspustio, 

Dok se kroz trogodište (1597—1599) na glavnom bojištu u Ugarskoj 
ratovalo bez zamašnog uspjeha, Hrvatsko je Kraljevstvo bilo pošteđeno 
od većih turskih provala, pa se moglo lagano oporavljati od posljednjih 
udaraca. Na saborima, koji su se u to vrijeme tri do četiri puta kroz 
godinu sastajali, odaju staleži neko samopouzdanje i nadu u bolje 
dane pa stvaraju zaključke, kojima hoće da zacijele rane zadate pro- 
šlih godina nesretnoj domovini. Tako po prijedlogu nadvojvode Fer- 
dinanda rado pristaju na to da se kod Petrinje uz opstojeću već tvrđavu 
podigne još druga nova, i to na lijevoj obali rijeke Kupe (tako zvani 
Husarski grad ili Huszarva4r), te na saboru 18. do 20. svibnja 1597. 
dopuštaju i radnike za gradnju te nove tvrđave, koja bi iste godine dogo- 
tovljena. Na istom saboru određuju da se za osiguranje Ivanića obnovi 
davno razvaljena i dosad zapuštena Čazma ili Začesan, nadalje da 
se poprave izgorjeli Križevci, Đurđevac i još neki gradovi na slavonskoj 
krajini. Na saboru od 26. travnja 1599. opet po želji Ferdinandovoj 
određuju radnike za obnovu grada Gumnika (Gounocz) ili Bosiljeva na 
zemljištu Ivanićke kapitanije. Nadalje traže polakšice za slobodne gra- 

dove Zagreb, Varaždin, Križevce i Koprivnicu, koji su za netom minulih 
turskih provala silne štete pretrpjeli. Osobito pak nastoje staleži da 
se opustjeli krajevi napuče, a osobito da se razbjeglim kmetovima 
omogući povratak i opstanak u domovini. Na saboru u siječnju 1598. 
ustanovljuje se da se kmetovi slobodno smiju vraćati na svoja selišta 
i da se postupa protiv onih koji bi ih pri tom priječili; sabor opet, 
koji se sastao 1. veljače 1599. u Krapini, daje naputak svojim poslani- 
cima za ugarski sabor neka porade da nadvojvoda Ferdinand silom 
vrati sve kmetove koji potajno bježe u Štajersku. 

Ali mjesto turske sile snalaze Hrvatsko Kraljevstvo u to vrijeme 
neke druge nevolje. Tako god. 1599. i 1600. bjesni u zemlji nemila 
kuga (pestis) pa hara po narodu koji je iza Turaka zaostao. Na 
saboru 21. listopada 1599. spominje se kako je mnogo kmetskih kuća 
ostalo pusto otkad je kuga stala harati. Na istom saboru tuže se staleži 
kako mnogo duhovnika i svjetovnjaka prije reda od teških bolesti umire 
samo zato što nemaju liječnika; stoga povjerava sabor zagrebačkomu 
kaptolu da vrla čovjeka i vješta liječnika zajedno s ljekarnikom što 
prije moguće pozove. Novi će liječnik na kaptolu stanovati, a primat 
će od staleža godišnju plaću po 100 ugarskih forinti. Na saboru u 
Krapini 13. lipnja 1600. ističu staleži kako već dugo vremena (a longo 
tempore) kuga u varoši Gradecu kod Zagreba i u drugim raznim 
mjestima hara, a da se dalje ne širi, naređuju da nitko ne smije s 
trgovinom iz okuženih mjesta izlaziti niti iz neokuženih u okužena 
dolaziti, jer inače bit će lišen svega imanja svoga. Još 16. studenoga 
1600. bijesni kuga u Zagrebu tako da se sabor sastaje u Sv. Križu 
Začretju te zaključuje da se u ta pošasna vremena (in istisque conta- 
giosis temporibus) županijski sudovi mjesto u kraljevskim varošima 
mogu obdržavati i na drugim mjestima, 

Druga nevolja, koja bije Hrvatsko Kraljevstvo, sastoji se u tom 
što i kralj Rudolf i nadvojvode Matija i Ferdinand kušaju da ukinu ili 
barem okrnje stara prava i privilegije njegove. Ali i staleži budno paze 
da im to ne pođe za rukom. Godine 1598. zatražio je nadvojvoda Matija 
da svi redovni suci kraljevstva plate za onu 'godinu ratnu daću od 
svojih posjedovanja; ali budući da seto kosilo sa zakonom, položiše 
banovać, viceprotonotar, svi podžupani i plemićki suci svoje časti i 
vratiše službene pečate; tek na saboru u gradu Krapini 26. kolovoza 
jedva ih je ban Ivan Drašković zajedno s velikašima mogao skloniti da 
opet prihvate svoje časti, ali im je morao obećati kako će u kralja izmo- 
liti da ih održi »u staroj slobodi i običaju« (in antiqua libertate et 
consuetudine). Godine 1599. traže opet kralj Rudolf i nadvojvoda Ma- 
tija da zemaljski ustanak hrvalskoslavonski (naime svi duhovni i svje- 
tovni staleži) pođe ratovati u Ugarsku; sabor u Zagrebu 21. listopada 
ne usuđuje se izravno oprijeti tome zahtjevu, već se ispričava da ne 
mogu zemlje svoje ostaviti, jer se Turci »radi spaljene Požege« (pro 
combusta civitate Posegha) spremaju udariti na Slavoniju. Baš ti ne- 
opravdani zahtjevi čine da se banovci i zemaljski kapitani često mije- 
njaju; pače na saboru, obdržavanom u Varaždinu 1. veljače 1600, natuca 
se i o tom da bi se i sam ban Ivan Drašković mogao zahvaliti, pa se 

tim povodom u naputku poklisarima za ugarski sabor u Požunu nalaže, 
da u slučaju, ako bi se to obistinilo, porade da se smjesta imenuje novi 
ban. Značajno je da se na saboru čulo i o tom da će na sabor u Požun 
nakon dugog vremena opet jednom doći poklisari Erdelja; za taj 
slučaj nalaže se nuncijima da Erdeljcima nipošto ne ustupe prvoga 
mjesta ni glasa, jer to pristoji Kraljevstvu Hrvatskomu (Similiter etiam 
si Transsylvaniae nuntii in eadem dieta in medio regnicolarum compa- 
ruerint, cum primum locum et vocem regnum istud semper in regni 
Hungariae publico conventu habuit, minime locum aut vocem Transsyl- 
vanis cedant). Napokon pozivaju staleži svoje poklisare da i pred ugar- 
skim staležima kao i pred nadvojvodom Matijom izlože kako su Kra- 
ljevine Dalmacija, Hrvatska i Slavonija vazda u dobru i zlu stajale 
vjerno uz Ugarsku te radi toga i stradale, pa da bi stoga nje- 
govo veličanstvo udostojalo i ovim kraljevinama 
međe njihove raširiti i umnožiti načinom kao u 
Ugarskoj (ut esidlem quoque regnis sacratissima sua maiestas pro- 
videns fines eorum eo quo in Hungaria quogque modo ampliare et 
dilatare dignaretur). 

Treća i najveća nevolja, od koje strada Hrvatsko Kraljevstvo, jesu 
strane čete u zemlji zajedno s njihovim kapitanima i generalima. Nema 
sabora u to doba na kojem ne bi bilo tužbe na krajišku vojsku i njezine 
zapovjednike. Najžešće su tužbe na slavonskoga generala Ivana Sigis- 
munda Herbersteina, na njegove kapitane u Križevcima, kao i na nje- 
mačke vojnike u Varaždinu i Ludbregu. Spominju se također nasilja 
petrinjske posade dok se na Lenkovića nitko ne tuži. Tužbe na Herber- 
steina učestale su još više kad je u slavonskoj krajini na zemljištima 
zagrebačkoga biskupa, slavonskih velikaša i plemića stao naseljivati 
Vlahe iz turske Slavonije. 

Već bi spomenuto kako su Vlasi Pakračko-cerničkoga i Požeškoga 
sandžaka bili pripravni da prijeđu na kršćansku stranu, pače kako su 
pojedinci zaista i prelazili. Među tima uskocima ili prebjezima ističe se 
osobito Ivan Pejašinović sa svojom braćom i drugovima, kojima su 
sudac i purgari slobodnoga gornjega varoša Križevačkoga otvorenim 
listom dd 29. rujna 1596. dopustili da se nastane na varoškoj zemlji 
pod pogodbom »da varoši vsemi podanki, kako su se obećali, da budu 
pokorni«. Ali u većim hrpama nisu se Vlasi ipak usudili seliti, jer 
su Turci, osobito nakon događaja pod Klisom i Kostajnicom, strogo na 
njih pazili te svaki pokret među njima gušili. Stoga su krajiški generali 
i njihovi kapitani nakon sretne obrane Petrinje stali provaljivati u tur- 
sku Slavoniju da turske sandžake i begove zastraše a kršćane da 
ohrabre. 

Prvu takvu provalu poduzeo je general Juraj Lenković još god. 1596. 
malo nakon pobjede kršćanske kod Petrinje. Oko 6. studenoga haračio je 
on u Požeškom sandžaku, gdje je oko 12. studenoga spalio Vočin i do 
200 turskih sela. Već ta provala kao i neuspješni pohod serdara Ahmet 
Hafis-paše prema Petrinji i uzmak njegov u Bosnu djelovali su povoljno 
na kršćane u čitavom Bosanskom pašaluku. Na početku godine 1597. 

podigli su se Srbi u južnim krajevima Hercegovine, a vođa im je bio 
nikšićki vojvoda Grdan; ali nakon poraza na Gackom polju izmirio se 
opet Grdan s turskim pašom Ahmet Hadumom. Sretniji i uspješniji bili 
su ustanci u turskoj Slavoniji, potaknuti provalama generala i kapitana 
slavonske krajine. Tako križevački kapitan Grgur Laibacher 16. lipnja 
1597. javlja iz Križevaca kako je sa svojim krajiškim četama nedavno 
četovao u turskoj Slavoniji, gdje je spalio neka sela između Virovitice i 
Orahovice (Cepidlak, Drabnikh, Kusonje), koja su dosad bila branik 
Pakračko-cerničkoga i Požeškoga sandžaka. Tom je prigodom oteo do 
1000 komada goveda od kojih je morao pustiti jednu trećinu, jer ih 
zbog loših putova nije brzo otpremiti mogao. Jedan dio Vlaha, koji su 
prebivali u tim selima, pridružio se njegovoj četi, povevši sa sobom 
100 goveda i 400 komada sitnog blaga. Bilo je usve 117 ljudi, među 
njima 37 sposobnih za oružje i 14 porodičnih glavara, najviše ih (11) 
iz Kusonja, a ostali iz Stupčanice. Ti pribjezi biše naseljeni poglavito u 
okolišu Križevaca, i to u Cirkveni porodice harambaše Alekse i Ra- 
doslava i kalauza Vuka iz Kusonja (28 osoba), u sv. Ivanu (Žabnu) 
porodice harambaše Milije i Jurice i kalauza Ognjana iz Kusonja (24 
osobe), u Glogovnici porodica (7 ljudi) Vujice iz Kusonja, u Topolovcu 
Jurko Aganić sa 7 osoba, u Dubravi Ilija od Stupčanice sa 8 osoba, u 
Gracu 8 osoba također iz Kusonja, u Križevcima Stjepan i Milan iz 
Kusonja (svaki sa 7 osoba), i napokon u Sv. Petru (Čvrstecu) kalauz 
Bergun iz Stupčanice sa 4 osobe. 

Ti pribjezi zajedno s Ivanom Pejašinovićem i njegovom družinom ra- 
dili su otsada da dovabe i preostale Vlahe svoga zavičaja na kršćansku 
stranu. Već prvih dana rujna javlja kapitan Laibacher iz Križevaca gene- 
ralu Herbersteinu da će svi Vlasi oko Vočina, Brezovice, Slatine, Sopja 
i Mikleuša ostaviti svoje zemlje i sela te se preseliti u slavonsku kra- 
jinu, čim Herbersteinu pođe za rukom da osvoji Viroviticu. I zaista je 
na to Herberstein 7. rujna zajedno s banom Draškovićem provalio u tur- 
sku Slavoniju te stao podsjedati Viroviticu. Iz tabora svoga pred tim 
gradom piše Herberstein štajerskim staležima 10. rujna kako je dan 
prije, naime 9. rujna, poslao dvije čete svoje, jednu od 1000 ljudi pod 
Sigismundom Fridrikom Trautmansdorfom i kapitanom Laibacherom 
prema Slatini, a drugu pod nepoznatim vojvodom prema drugomu mje- 
stu, da dovedu u tabor sve Vlahe koji su bili pripravni preći na kršćan- 
sku stranu. Trautmansdorf i Laibacher udarili su na Slatinu, spalili je 
i razorili, kojom je prigodom poginulo do 400 Turaka s dva odlična 
age, a nato su se pod večer vratili u tabor dovevši iz okolišnih sela 
do 1700 Vlaha sa 4000 komada blaga. Sve te Vlahe poveo je Herber- 
stein, digavši podsadu Virovitice, nakon nekoliko dana sa sobom u 
slavonsku krajinu pa ih je sporazumno s nadvojvodom Ferdinandom 
naselio između Križevaca i Bjelovara u pustom kraju naokolo nekada- 
njega grada Rovišća. Već 5. listopada izvješćuje kapitan križevački 
Laibacher da je kaštel u Rovišću, određen za branik doseljenim pribje- 
zima, dogotovljen i da se u ogradi njegovoj može smjestiti još 40 kuća. 
Mjesec dana zatim, 3. studenoga, javlja opet Herberstein štajerskim sta- 

ležima da su doseljeni Vlasi već posagradili kolibe svoje oko Rovišća 
pa se zajedno sa svojim blagom nastanili kako se moglo. Da se preko 
zime prehrane, bijaše Ferdinand zajedno sa štajerskim staležima daro- 
vao njima i gotovih novaca i brašna; podjedno je 1. listopada 1597. 
i hrvatsko-slavonske staleže pozvao da Moaljenica hranom opskrbljuju 
dotle dok nauče zemlju obrađivati, jer će se inače morati 
opet vratiti u Tursku (mit nottiirfigen proviandt so lang versehen wor- 
den miigen, biss si sich mit dem akherbau undterri- 
chten und geuolgen khunden...). Sabor se hrvatsko-slavonski oda- 
zvao molbi nadvojvode te je posredovanjem bana Ivana Draškovića 
dopustio stanovitu količinu hrane, premda ne toliko koliko se tražilo, 
jer se bilo bojati glada u samoj zemlji. Još prvih dana mjeseca siječnja 
1598. obnavlja sabor svoju odredbu da oni, koji nisu dosad dali hrane 
za Vlahe u Rovišću (Valachis in Rovische), imaju to učiniti za petnaest 
dana, jer će inače radi neposluha platiti globu od trosruke vrijednosti 
onoga što bi morali dati. 


Čim se prva veća gomila Vlaha stalno naselila u Rovišću i oko nje- 
ga, javljalo se je sve više pribjega iz turske Slavonije. Generl Herber- 
stein i nadvojvoda Ferdinand u Grazu očekivali su od toga pokreta 
veliku korist za borbe s Turcima, pače Herberstein izriče u pismu od 
16. lipnja 1598. nadu da bi mu moglo za rukom poći Pakračko-cernički 
i Požeški sandžak podložiti vlasti kralja Rudolfa. To se doduše nije 
ispunilo, ali se tijekom godina 1598. do 1600. doselilo još nekoliko go- 

mila Vlaha u slavonsku krajinu. Odmah s proljeća 1598. došlo je novih 
500 Vlaha, za koje kapitan Laibacher u travnju moli da smiju podig- 
nuti i nastaniti kaštel Poganac kod Koprivnice. Malo zatim poslali su 
vlaški poglavari iz Pakraca i Kraljeve Velike, po imenu Dragula-aga i 
Vučićaga, tri svoje harambaše generalu Herbersteinu, nudeći mu da 
će oba grada, Pakrac i Kraljevu Veliku, predati u kršćanske ruke. Na- 
kon daljnjih dogovora s njima provalili su Herberstein, ban Drašković 
i Lenković 17. rujna s vojskom od 4500 ljudi u tursku Slavoniju te su 
kod grada Cernika razbili 2000 Turaka, sam grad zauzeli i porušili. 
Na povratku doveli su sa sobom 500 Vlaha, za kojima je poslije došlo 
još 350 duša, a napokon u studenom preselio se i sam Dragula-aga, koji 
se sa svojom družinom nastanio u Ivaniću. Tako je na koncu godine 
1598. živjelo na slavonskoj krajini već nekih 3500 Vlaha, koji su bili 
razmješteni u Pogancu, Rovišću i Ivaniću. Osobito uspješna bila je pro- 
vala Herbersteinova mjeseca rujna 1599 kad je preko Pakračko-cernič- 
koga sandžaka prodro u Požeški sandžak te spalio samu Požegu. Već na 
svomu prolasku kroz sandžak salijetali su ga tamošnji Vlasi da ih sa 
sobom povede. On im je obećao da će to učiniti kad se bude vraćao; 
ali budući da je na povratku udario drugim putem, poslao je naknadno 
iz Ivanića četu od 300 ljudi da zaostale Vlahe dovede. Ta je četa zaista 
2. listopada iz sedamnaest sela (Rogolje, Rasočka, Džaferaginci, Ben- 
kovci, Borovci, Kukavice, Čaje, Rakovčani, Drenovci, Pustoselo, Smrtin- 
ci, Božičevci, Medari, Dragalići, Bršljanica, Bijela Stijena) Pakračko- 
cerničkoga sandžaka dovela 1200 duša i 3000 komada marve. Napokon 
i godine 1600. prešlo je više gomila na kršćansku stranu. Dne 27. siječnja 
provalio je koprivnički kapitan Alban Grasswein do Slatine gdje je 
tamošnjega zapovjednika Murat-agu zarobio i okolišnja sela poharao, 
te preko 1500 Komada blaga oteo; koliko je puka sa sobom poveo nije 
zabilježeno. Prvih dana svibnja udario je opet ivanićki kapitan Gašpar 
Gleispach na Pakračko-cernički sandžak, te je iz osam sela (Kusonje, 
Dereza, Grahovljani, Kričke, Bobare, Šumetlica, Cikote, Prgomelje) do- 
veo u Ivanić 828 duša, među njima 300 za oružje doraslih muževa, 
a na čelu im harambašu Dragića iz Kusonja. Dne 12. svibnja biše svi 
doseljenici Vlasi popisani i porazmješteni; jedna trećina (238) pošla 
je na vlastitu molbu k svojim rođacima u Rovišće, drugi ostali su u 
Ivaniću i okolišu njegovu bud kao posada u utvrdi bud kao naseljenici 
oko starca Bogdana, koji je otprije ondje prebivao. Potaknut uspjesima 
slavonskoga generala stao je i hrvatski general Juraj Lenković mamiti 
Vlahe iz Turske Hrvatske da pređu na hrvatsku krajinu. I zaista se 
sredinom god. 1600. prva veća gomila turskih Vlaha naselila u Hrvat- 
skoj, a za njom druga od 325 duša, među njima 125 dobro oružanih 
ljudi. Lenković je ovim doseljenicima u kolovozu te godine ustupio 
pusto zemljište oko razvaljenoga Gojmerja ili Gomirja, koje bijahu 
knezovi Zrinski baštinili od Frankapana. U Gomirje došli su i srpski 
kaluđeri koji su ondje osnovali manastir, 

Hrvatski i slavonski staleži u početku su odobravali to preseljivanje 
Vlaha, pače su i prinosili za prehranu njihovu. Ali kad je general Her- 

berstein tražio za nove doseljenike posebne povlastice od nadvojvode 
Ferdinanda i kralja Rudolfa, pa tako od vlaških naselja počeo stvarati 
na tlu Hrvatskoga Kraljevstva zaseban teritorij koji ne bi 
potpadao banskoj vlasti, podigli su se protiv toga svom 
snagom. Staleži su hrvatsko-slavonski zahtijevali da naseljenici budu 
odvrgnuti zakonima kraljevstva, da budu kmetovi (podanici) onih ve- 
ikaša i plemića, kojima su od starine zemlje od njih napučene pripa- 
dale, i da rimokatoličkoj crkvi plaćaju desetinu. Generali nasuprot 
smatrali su zemljišta oko krajiških gradova za ničija, kojima mogu oni 
raspolagati, pa su od naseljenika tražili jedino da se njima pokoravaju 
i da vrše vojnu službu. Baš zbog toga došlo je između generala i sta- 
leža do žestokih opreka. Sabor hrvatsko-slavonski od 21. listopada 1599. 
zaključuje da se ima obratiti predstavkom na nadvojvodu Ferdinanda 
»radi različitih imanja raznih plemića na slavonskoj krajini koja su 
Vlasi zaposjeli (pro bonis diversis in confiniis Sclavoniae, a Valachis 
occupatis, diversorum nobilium), kao i zbog nevolja koje podnose varoši 
Križevci od kapitana tamošnje utvrde«. Kad to ne hasni, sabor obna- 
vlja svoje tegobe 1. veljače 1600. u naputku za svoje poklisare (Baltazara 
Napulyja i Gašpara Petričevića) koje šalje na sabor u Požun. Neka se 
pred ugarskim saborom potuže kako su Štajerci na imanjima crkve 
zagrebačke u Ivaniću, na posjedima gospode Držića u Rovišću i na 
dobrima druge gospode i plemića smjestili Vlahe, pa kako su krajiški 
kapitani tim Vlasima pod gubitak glave zabranili da se sa svojom 
zemaljskom gospodom pogađaju o svojim sloboštinama i daćama, već 
traže da njih (kapitane) za svoju zemaljsku gospodu priznavaju i njima 
služe, a to znači granice kraljevstva zauzimati i sebi ih prisvajati, pravu 
(rođenu) pak gospodu njihovih prava lišavati. (Proponant item qualiter 
Styriaci in confiniis huius regni bonis, videlicet ecclesiae Zagrabiensis 
in Ivanich, ac etiam in Rovische bonis dominorum Dersffi, et aliorum 
dominorum et nobilium Valachos collocaverint. Quibus proposita poena 
capitis capitanei locorum interdixerunt, ne cum dominis terrestribus 
de libertate illis danda tractent, ac de proventibus conveniant, sed ut 
capitaneos pro dominis terrestribus recognoscant et illis serviant, quod 
est limites regni occupare et pro se usurpare, dominos vero naturales 
eorum iuribus spoliare). Još se ispričavaju staleži đa ne mogu za Vlahe, 
smještene po slavonskoj krajini, ništa pridonijeti, osobito ove godine, 
zbog prevelike suše, kuge i zuluma stranih vojnika. Napokon se osobito 
tuže na križevačkoga kapitana, koji se uz druga nasilja »ne žaca, ne 
zna se po kojoj umišljenoj povlasti, razdavati Vlasima i drugim voj- 
nicima u Križevačkoj županiji posjede crkava, velikaša i plemića« 
(bona etiam ecclesiarum, magnatum et nobilium nescitur qua praestensa 
authoritate Valachis et aliis militibus in comitatu Crisiensi distribuere 
non reformidat). Najviše je od toga preseljivanja i razdavanja stradao 
baš zagrebački biskup Nikola Stjepanić Selnički i kao crkveni glavar i 
kao zemaljski gospodin u Ivanićkoj kapitaniji. Njemu nisu doseljeni 
Vlasi htjeli plaćati ni crkvene desetine, a ni priznavati ga za svoga 
zemaljskoga gospodina u Ivaniću i Svetom Križu, koji su krajevi od 

starine pripadali zagrebačkoj biskupiji.“ Biskup Nikola Selnički tužio 
se radi toga u srpnju i kolovozu 1599. kralju Rudolfu i nadvojvodi Fer- 
dinandu, ali je Ferdinand izradio da kralj nije opravdane tužbe bisku- 
pove uslišao. Čini se da se ban Ivan Drašković baš zbog tih prilika 
i zbog gaženja banske vlasti u vojničkim poslovima smjerao tada za- 
hvaliti, premda je bio u svojti s generalom Herbersteinom (banov brat 
Juraj bijaše se oženio Julijanom Herbersteinovom). Samo tako razu- 
mljiv nam je zaključak (27) ugarskoga sabora od god. 1600, koji 
kaže: »Kraljevsko veličanstvo neka dostoji Kraljevini Slavoniji sačuvati 
njezine slobode, kao i bansku vlast za ratnih poduzeća.« (Regnum 
Sclavoniae sua caesarea maiestas in suis libertatibus, et authoritatem 
banalem in expeditionibus conservare dignetur.). 

Nema sumnje da bi zbog novih vlaških naselja došlo i do žestokih 
obrba da nije u taj mah zaprijetila nova pogibelj od Turaka jugo- 
zapadnoj Ugarskoj, a po njoj i Slavoniji. Kako pregovaranje o miru 
god. 1599. nije urodilo uspjehom, nastavljen bi opet god. 1600. rat. 
Šultana je doduše smetala opasna buna u Aziji, ali i kralj Rudolf stra- 
dao je od nestašice novaca te nije mogao plaćati svojih četa u Ugar- 
skoj. Tako se dogodilo da se posada u Papi, osobito Valonci i Francuzi, 
pobunila i izjavila spremnom izdati grad Turcima. Trebalo je buntovne 
vojnike svladati, što bi Schwarzenbergu povjereno. No taj bi za podsade 
28. srpnja tanetom ubijen, našto je posada u noći od 9. do 10. listopada 
iz grada pobjegla da se skloni pod zakrilje Turaka. I zaista je jedna 
četa od 800 momaka umakla u turski Stolni Biograd, dok je ostale po- 
ubijao i zarobio Nadaždi koji bijaše za njima pošao u potjeru. 

Dok se to događalo, prešao je veliki vezir Ibrahim na koncu srpnja 
s turskom vojskom kod Osijeka preko Drave. Isprva se činilo kao 
da će krenuti na Ostrogon; ali nakon što je 4. rujna zauzeo Bobovac, 
vidjelo se da smjera udariti na Kanižu, koja je bila nakon pada 
Sigeta glavni bedem ne samo jugozapadnoj Ugarskoj, nego također 
Štajerskoj (sa istoka) i Slavoniji (sa sjevera). Očito je ilo da su 
velikoga vezira potakle na taj pravac ne samo prijašnje vojne Jurja 
Zrinskoga nego i potonja poduzeća generala Herbersteina, a i seoba 
Vlaha u slavonsku krajinu. 

Dne 8. rujna 1600. osvanuo je Ibrahim pred Kanižom, u kojoj je tada 
zapovijedao nekadanji senjski kapitan Juraj Paradeiser, imajući uza se 
nekih 2000 ljudi. Sama Kaniža, premda je bila tako znamenita tvrđava 
za sve one krajeve, ipak nije bila dovoljno opskrbljena za dulju pod- 
sadu. Jedina obrana bile su joj okolišnje močvarine koje su prije- 
čile da joj se najednom velike čete prikuče. Čim se veliki vezir pred 


* Da se staleži nisu protivili naseljivanju Vlaha na onim zemljištima koja su 
ostala bez zemaljskih gospodara, svjedoči povelja ugarskoga namjesnika i primasa Ivana 
Kuthassyja od 6. srpnja 1599. kojom je križevačkim vojvodama Nikoli Pejašinoviću i 
Radovanu Ožegoviću darovao posjed Bušinci (Bwssinczy) u Križevačkoj županiji. Taj 
je posjed ostao bez gospodara, otkad se je vlasnik njegov, plemić Mihajlo Svetai 
poturčio i prešao u tursku Slavoniju, gdje su onda njegovi potomci živjeli u Orahovici 
kao begovi Svetačkovići. 

tvrđavom utaborio, poslao je Paradeiser Ivana Kovačića knezu Jurju 
Zrinskomu s molbom da mu priskrbi baruta i priskoči s vojskom u 
pomoć. Međutim, skupljala se i kraljevska vojska u Đuru, kojoj bijaše 
kralj Rudolft imenovao za vrhovnog vojvodu iz Nizozemske pozvanoga 
hercega Filipa Emanuela Mercoeura. S hercegom došao je također zna- 
meniti poslije vojkovođa Ivan Tilly i drugi neki odlični vojnici. Dne 
17. rujna pošao je Mercoeur s 15.000 ljudi iz Đura na jug prema Kaniži 
te je 6. listopada dopro do rijeke Mure, gdje su mu se pridružile hrvat- 
ske i štajerske čete, koje bijahu sabrali i doveli ban Ivan Drašković, 
general Herberstein, knez Juraj Zrinski i Baćani. Kršćanska vojska 
brojila je sada usve 25.000 momaka te je krenula prema Kaniži i uta- 
borila se tik do turskoga logora, od kojega ju je rastavljala tek jedna 
šumica. Sad su se obje Vojske kroz nekoliko dana borile, te je kršćan- 
ska vojska sretno odbijala od svoga tabora navale kudikamo brojnijih 
Turaka. Ali do velike bitke nije došlo pa tako nije kršćanska vojska 
mogla ni prodrijeti do same tvrđave. Kad je nato Ibrahim u okolišu 
dao posjesti sve putove i klance da zakrči dovoženje hrane, u kršćam 
skom taboru je zavladala glad, pa je kršćanska vojska morala ostaviti 
svoj tabor te uzmaknuti prema Muri, Bilo je to 13. i 14. listopada. 
Ibrahim je doduše progonio Mercoeura, ali taj je svoj uzmak tako 
vješto udesio da mu Turci nisu ništa naudili. Posada međutim, u 
Kaniži, čuvši za odlazak kršćanske vojske, klonula je duhom i stala zah- 
tijevati od Paradeisera da preda tvrđavu Turcima. To se zaista dogodilo 
20. listopada. Preostala posada mogla je sa svojim blagom i drago- 
cjenostima otići kud joj volja; tvrđava pak i topovi u njoj (50 velikih i 
26 malih) došli su u turske ruke. Pobjedonosni Torahim ostavio je u njoj 
posadu od 3000 momaka pod Terjaki Hasanom pa se onda vratio u 
Beograd. Kaniža postala je poslije sijelom vilajeta, kojemu se pre 
brajalo više sandžaka (kao Sigetski, Šikloški, Valpovački i Pečujski). 

Pad Kaniže dojmio se silno i Turaka i kršćana. U Carigradu sla- 
vila se turska pobjeda kroz tri do četiri dana i noći tako bučno da je 
sultan sred zabava stao krv bacati i teško obolio; povjesničar Hasan- 
begzade, koji je sastavio izvještaj o podsadi i zameću Kaniže, nagra- 
đen bi počasnom odorom i sabljom. Dok su Turci klicali od veselja, 
kršćanski se svijet ljuto prestravio i zabrinuo.“ Osobito su se prepali 
hrvatsko-slavonski staleži, jer je sada sa sjevera stajao Turcima put 
otvoren, te su krimski Tatari, porazmješteni po gradovima novoga vila- 
jeta, stali provaljivati u Štajersku i kršćansku Slavoniju, robeći i pa- 
leći na sve strane. Već na saboru u Sv. Križu Začretju 16. studenoga 
1600. čine hrvatsko-slavonski staleži opsežne mjere za obranu svoje 
zemlje. Kao prije za Pokupje tako sada za Podravinu određuju po- 
staje na kojima će se paliti topovi i time naviještati dolazak Turaka i 
Tatara. Uz to određuju staleži i redovi »oplakane domovine« (deploratae 
patriae) radnike za utvrdu onih mjesta u koja će se za turskih provala 


* Juraj Paradeiser pozvan bi pred ratni sud te bi osuđen i pogubljen. Krivili 
su ga da je kao novovjerac (protestant) namjerno htio nauditi nadvojvodi Ferdinandu, 
gorljivomu katoliku. 

nevoljni puk zaklanjati zajedno sa svojom stokom. Osobito imaju se 
popraviti mjesta i kašteli Ludbreg, Đelekovec, Sveti Petar u Bukovcu i 
Đurđevac; napokon određuju se radnici koji će iskopati, dotično očistiti 
jarke oko grada Varaždina. Ban će Drašković zajedno s generalom 
Herbersteinom nadzirati da se svi poslovi oko rečenih gradova izvrše 
Imaju se nadalje mostovi i javni putovi popraviti, a napokon se odr: 
đuje i daća po 30 ugarskih denara od svake kmetske kuće za haramije 
koji će se unovačiti. Malo zatim sazvao je 8. prosinca 1600. i kralj 
Rudolf ugarski sabor u Požun za 25. siječnja 1601. s obzirom na to 
»što je Kaniža izgubljena i Turci svakodnevno sve više u tim ostacima 
Kraljevine Ugarske bijesne, pače su nevjerom turskom opet prekinuta 
dogavaranja o miru«. Na taj sabor trebalo je pozvati što više baruna 
i magnata osobito iz Slavonije i Hrvatske, »koji su svi i kato- 
lici te se nisu nikad od Austrije odmetnuli« (qui 
omnes et catholici sunt et nunquam ab Austria desciverunt). Saboru 
imao se nadalje predložiti za prihvat poseban statut od jedanaest čla. 
naka glede osiguranja hrvatske i slavonske krajine (ratione confiniorum 
Croaticorum et Sclavonicorum), pa onda drugi dekret nadvojvode Fer- 
dinanda za uređenje nove krajine u Ugarskoj protiv Kaniškoga vilajeta. 
U statutu za hrvatsko-slavonsku krajinu traži se najprije dopuštenje 
radnika za utvrđivanje Đurđevca, Koprivnice, Ludbrega, Novigrada i 
drugih manjih kaštela, a onda se određuje koji će kmetovi u koji od 
tih gradova pohitati čim veliki top oglasi dolazak Turaka. Za obranu 
nove ugarske krajine protiv Kaniže predlaže nadvojvoda Ferdinand voj- 
sku od 5171 momka (500 njemačkih konjanika, 1080 njemačkih pješaka, 
1301 husar i 2290 hajduka). Sabor doduše nije sve prijedloge prihvatio, 
ali je dopustio običajnu ratnu daću, po jednoga konjanika od 20 porta 
i opći ustanak kroz mjesec dana ako bi koji nadvojvoda vojsku vodio. 

Gotovo još više, nego kralja Rudolfa i njegove narode, rastužio je 
pad Kaniže papu Klementa VIII, koji nije nikad sustao bodriti kršćan- 
ski svijet na borbu s Turcima i na kojega se obraćao i srpski patri- 
jarh Jovan u Peći, koji je radio za oslobođenje srpskoga naroda ispod 
turske vlasti“ Papa je ne samo u svojoj državi skupljao novaca i 











* Još u rujnu 1597. bijaše pećki patrijarh Jovan poslao u Rim papi Klementu 
VIII srpske kaluđere Damjana Ljubibratića i Pavla, koji su papi predali u ime svoga 
gospodara opsežnu, ćirilicom pisanu spomenicu, u kojoj se ukratko prikazuje povjesnica 
Srpske države, a onda se redom nabrajaju sva srpska plemena koja bi se podigla na 
noge kad bi papa poslao »jednoga gospodina s vojskom na Novi« Nabrojena plemena 
i župe mogle bi dići na noge junaka »do sto tisuć i veće, da nije tu zločesta junaka 
nego sve izbrano na boj«. Spomenica svršava ovako: »I mole se vašoj svetinji blaženi 
otče vsi crkovni ljudi i vas narod veliki i mali i Boga mole za vaše presvijetlo go- 
spodstvo. Ako biste poslali vašega človeka, da je gospodin ovoj zemlji, pošlji nam dobra 
krstijanina, koji će crkve ljubiti i krstijane milovati, a mi da smo vazda vašoj 
svetinji podložni i materi crkvi. I od sada ako blagoizvoli vaša milost 
da napišemo vaša sveta imena u naših crkvah, da se pomenuju na svetih molitvah i na 
svetih misah, kako jesu i prvi sveti otci pape napisane te se pomenuju s preždnimi 
svetimi. I mi ljubimo da se napišu našijeh (e)piskup(a) imena u rimskoj velikoj 
crkvi ...«. Zanimljivo je što se u spomenici posebno za Stjepana Nemanju kaže: »I bio 
je vere rimske«. 

vojsku da se Turcima preotme Kaniža i onda provali u 
bosanski vilajet, nego je također pozivao u rat ostale talijanske knezove 
i španjolskoga kralja. Pače je upro svu snagu da i Mletačku Republiku 
prisili da pristupi kršćanskomu savezu, ali mu to nije pošlo za rukom. 
Prvih mjeseci 1601. skupio je sam papa do 10.000 talijanskih vojnika 
za rat u Ugarskoj, Hrvatskoj i Bosni, a 15. svibnja imenovao je za tu 
vojsku vrhovnim zapovjednikom svoga sinovca Ivana Franju Aldobran- 
dinija, pridruživši mu za svoga komisara monsignora Giacoma Serru. 
Vojska papinska imala se brodovima prevesti iz Jakina na Rijeku, pa 
onda preko Ljubljane, Zagreba i Varaždina poći pod Kanižu. Aldobran- 
dini stigao je 27. srpnja 1601. u Zagreb, a onda je pregledavši tu svoju 
vojsku zajedno s njom 21. kolovoza preko Stul ičkih Toplica i Lepo- 
glave pošao prema Varaždinu. Ali u Lepoglavi, boraveći u samostanu 
kod Pavlina, obolio je 25. kolovoza kod večere od groznice od koje je 
i umro u Varaždinu 17. rujna 1601. Vojska papinska, međutim, bijaše 
pod vodstvom njegova zamjenika Delfinija Flaminija još koncem kolo- 
voza prešla u Međimurje, gdje se u Turnišću skupljala sva vojska s 
kojom će nadvojvoda Ferdinand poći da podsjedne Kanižu, Osim papin- 
skih četa poslao je i veliki vojvoda toskanski Kozimo četu od 2000 
ljudi koje je vodio brat njegov Ivan de Medici; vojvoda od Mantove 
doveo je 100 svojih oklopnika pod Karlom Rossijem. Španjolski kralj 
ne bijaše poslao toliku vojsku, koliko se očekivalo, nego tek 4000 mo- 
maka, sve njemačkih najmljenika koje je vodio Gaudencije Madruzzi. 
Napokon je i sam nadvojvoda Ferdinand skupio oko 3000 pješaka i 
2000 konjanika koje mu bijahu doveli ban Ivan Drašković, general Ivan 
Sigismund Herberstein i knez Juraj Zrinski. Osobito se isticala Zrin- 
skoga četa od 300 kopljanika koji su bili naoružani po »hrvatskom na- 
činu«. Tako se usve sabralo oko 24.000 vojnika koji su prvih dana 
kod Letenja prešli preko Mure te 10. rujna došli pod Kanižu. 

Kralj i car Rudolf ne bijaše sporazuman da se odmah ide osvajati 
Kaniža. On je najprije ugovarao mir, a kad se ugovaranje razbilo i miru 
skloni veliki vezir Ibrahim od kuge umro (10. srpnja 1601), želio je on 
da talijanske i nutarnjo-austrijske čete dođu u Ugarsku, da se pridruže 
vojsci glu je vodio herceg Mercoeur s podvojvodom grofom Hermanom 
Krstom Ruswormom, pa da sjedinjenim silama udare na Stolni Biograd 
ili Budim, a onda tek, kad jedno od tih mjesta osvoje, da se zajednički 
obore na Kanižu. Ali Aldobrandini nije htio ni čuti da sudjeluje kod 
drugoga pothvata nego kod podsade. Kaniže, pa je tako napokon i kralj 
pristao da se na dva mjesta u istim mah ratuje s dvjema odjeljenim 
vojskama. 

Herceg Mercoeur bijaše razglasio da kani udariti na Budim, pa kad 
su se Turci ondje okupili, pohitao je on s malom no vrsnom vojskom 
svojom pred Stolni Biograd kamo je stigao 9. rujna 1601. Osam dana 
nakon toga njegov je podvevoca Rusworm iznebuha nahrupio na dva 

redgrađa, našto bi nakon dalja tri dana jurišem osvojena sama tvrđava 
Koja je, međutim, tom prigodom djelomice izgorjela. Ali nato se podi- 
gao novi veliki vezir Džemidži Hasan, te je s vojskom od najmanje 50.000 
momaka pošao prema Stolnom Biogradu. Nadvojvoda Matija mogao je 

nasuprot Mercoeuru dovesti u pomoć tek nekoliko tisuća ljudi, tako da 
je čitava kršćanska vojska brojila jedva 20.000 momaka. Uza sve to 
održala je ona, poglavito zaslugom grofa Rusworma, 13. i 15. listopada 
dvije po jede nad Turcima. U potonjem boju izginulo je više odličnih 
turskih vojvoda, među njima i budimski beglerbeg Murat-paša. Radi 
te nedaće pobunili su se janjičari, koji su 25. listopada prisilili velikoga 
vezira ma povratak, tako da nije mogao priskočiti u pomoć podsjednutoj 
aniži. 

Toga nije ni trebalo. Zapovjednik Kaniže Terjaki Hasan imao je uza 
se doduše samo 3000 vojnika (od toga polovicu janjičara), ali je hrabro 
i uspješno odolijevao kršćanskoj vojsci, koja je namah nakon dolaska 
svoga 10. rujna stala grad podsjedati. Ali zbog ratne nevještine mla- 
doga nadvojvode Ferdinanda, kao i nesposobnosti talijanskih vojvoda 
kojima se bijaše povjerio, nije podsjedanje nimalo napredovalo. Glavni 
juriš, što ga je kršćanska vojska 28. listopada bez prethodnih valjanih 
priprava poduzela, svršio se nesretno s velikim gubicima. K tomu je 
rano navalila zima, te su od nepogode nezaštićeni vojnici ljuto stradali 
tako da su mnogi umirali a mnogi napunili bolnice od Varaždina do 
Optuja. Sad je Ferdinand stao od nadvojvode Matije tražiti da mu iz 
Stolnoga Biograda pošalje pomoći da prorijeđenu svoju vojsku popuni. 
I zaista je Matija poslao grofa Rusworma koji je 14. studenoga sa 8000 
momaka stigao pred Kanižu. Ali Rusworm osudio je najstrože čitavo 
dosadanje ratovanje i izjavio da bi se podsada morala iznova posve 
drugačije provesti. Kako je, međutim, doba bilo već poodmaklo, a vojska 
se nalazila u posve nevoljnom stanju, odlučio je nadvojvoda Ferdinand 
da digne podsadu. Odmah sutradan (15. studenoga) ostavio je Rusworm 
bojno polje zbog lošega vremena i pomanjkanja hrane, našto je i Fer- 
dinand 17. studenoga raspustio svoju vojsku. Sad je prevladao opći 
metež, jer je svatko htio da prvi umakne. Kako bijahu prije sve reme- 
nje i sva užeta ili spalili za drugo upotrebili, a uz to bijahu gotovo i svi 
konji za povoz parnuli, ostavili su kršćani u logoru ne samo topove, 
šatore i prtljagu, nego i brojne bolesnike, koje su tim izložili bijesu 
Turaka. Čitav uzmak od Kaniže bio je zapravo sramotan bijeg nakon 
ljuta poraza. Od papinske vojske došlo je u Optuj 3500 ljudi, a za rato- 
vanje sposobnih tek 2600. Kaniža pak ostala je i dalje u turskoj vlasti, 
te je sada knezove Zrinske zapala teška zadaća da kroz sedamnaesto 
stoljeće odbijaju navale kaniških paša od Međimurja i od Slavonije. 

Više puta već bi spomenuto kako su Mleci u ratu između kralja 
Rudolfa i Turaka izravno i neizravno radili u prilog potonjima samo 
da tako održe svoju prevlast na Jadranskom moru. Posljednjih godina 
pače prijetila je opasnost da plane očit rat između kralja i Mletačke 
Republike. Povod pak svemu bili su uskoci, nastanjeni u Senju 
i u hrvatskom primorju između Rijeke i Karlobaga. 

Uskoci, a još više brojni bjegunci iz mletačke Dalmacije (venturini), 
nisu nikako mogli oprostiti Mletačkoj Republici što je svojim nemilim 
postupanjem pridonijela da se Klis nije mogao održati u kršćanskoj 
vlasti. K tomu se trebalo osvetiti za silne progone kojima su bili izlo- 

ženi oni mletački podanici Dalmacije koji su pomagali pokret za oslo- 
bođenje rečenoga grada. Uskoci i venturini započeli su stoga zatornu 
borbu protiv svega što je mletačko i tursko, te su na kopnu i moru 
neprestano četovali. Strah od njihove osvete bio je tolik da je u ono 
vrjeme nastala i rečenica »Bog vas čuvao senjske ruke« 
(Iddio vi guardi dalle mani de Segnani). Mleci su također vraćali nemilo 
za nedrago te uskočke »gusare« vješali i zatirali gdje bi ih samo zatekli; 
ali uza sav napor nisu ih mogli utamaniti, jer je uskocima bilo u prilog 
raskidano i otocima posuto primorje hrvatsko-dalmatinsko s nebroje- 
nim zatonima i uvalama do kojih mletački ratni brodovi nisu mogli 
doprijeti, dok su se Uskoci na svojim malenim i hitrim barkama mogli 
zaklanjati i na najplitkijim mjestima. Zgodno zato veli suvremeni za- 
darski nadbiskup Minucio Minuci da je borba između Mletaka i Uskoka 
bila nalik na boj između lava i komarca, gdje komarac neprestano lava 
bode, a taj mu uza svu snagu svoju ništa nauditi ne može. 

Ogorčeni uskoci i venturini još su tijekom godine 1596. po čitavom 
Jadranskom moru zaustavljali trgovačke brodove mletačke, turske i 
dubrovačke te ih plijenili; podjedno su se preko mletačke Dalmacije 
po kopnu zalijetali i u Hercegovinu. Ali godine 1597. spremili su se da 
Mlecima zadaju veći udarac. U drugoj polovici ožujka te godine skupilo 
se više od 500 uskoka iz Senja i drugih susjednih mjesta pod vodstvom 
svojih najpoznatijih vojvoda, kao što su bili Miloš Slavičić, Vukan Vlat- 
ković, Juraj Maslarda, Marko Margitić, Mirko Domazetović, knez Martin 
Posedarski, Juraj Vranjanin, hajduk Pećica i drugi, pa su se ukrcali 
u 17 baraka i zaplovili na zapad, uklanjajući se oprezno mletačkim 
brodovima i stražama. U noći između subote i Cvijetne nedjelje (29. 
i 30. ožujka) stigli su pred grad Rovinj u zapadnoj, mletačkoj Istri, 
gdje je u luci bilo usidreno više mletačkih i turskih brodova, natova- 
renih vrlo skupocjenom robom. Usred noći provalili su na te brodove 
te ih do kraja orobili, tako da su ugrabili plijen vrijedan više od milijun 
kruna (po drugima 400.000 škuda). Udarili su pače i na mletački ratni 
brod, koji je luku čuvao, pa su na njemu zarobili Franju Giovannija, 
glavara topnika, i još jednoga kapitana plaćenih vojnika, te su se onda 
s ovim taocima stali u zoru kući vraćati. Plovili su mimo Brijunskih 
otoka. Tu su kod Fazana opet navalili na mletački brod »la Pigna« te 
g orobili i spalili; nadalje su kod Promontura uhvatili još jedan manji 

rod zajedno s rapskim biskupom. Na Veliku srijedu e. travnja) bili 
su već u luci sv. Marka na otoku Krku, gdje su ostali do Velike subote, 
dijeleći među se golemi plijen koji bijahu ugrabili. Na sam Uskrs (6. 
travnja) prešli su u Novi, gdje su ih dočekali Ledeničani i Vinodolci s 
konjima da odnesu kući plijen koji je njih zapao. U Novome pustili 
su također na slobodu mletačke Služi enike, koje bijahu u Rovinju i 
putem zarobili, pa su se onda razišli svojim kućama. Sami Senjani 
ušli su u svoj grad tek na Uskrsni ponedjeljak u jedanaest sati u noći. 

Uskočka navala na mletački Rovinj bilo je smiono, pače drsko 
djelo kako ga nisu još nikada počinili. Šteta za Mlečane bila je velika, 
te se nagoviještalo da će mnogi njihovi trgovci radi gubitaka propasti. 
Čim se stoga u Mlecima za to saznalo, smjesta je senat pozvao staroga 

i iskusnoga vojvodu Almora Tiepola, koji bijaše još god. 1592. razorio 
Karlobag a tada je upravljao gradom Buzetom u Istri, da opet preuzme 
čast glavnoga providura i da skrši obijest uskoka. Tiepolo je odmah 
preko Kopra i Rovinja pohitao u Zadar gdje je kupio vojsku i brodovlje. 
Ne pouzdavajući se u dalmatinske Hrvate poslao je Arbanasa Marka 
Ginija u Kotor i Budvu da ondje uzme u službu za plaću 300 Arbanasa. 
Ali prije nego je išta mogao dovršiti, umro je stari Tiepolo u Zadru 
26. travnja 1597. 

Tiepola zamijenio je Ivan Bembo koji se svom snagom dao na 
posao. Uzevši u službu poglavito Arbanase, krvne neprijatelje uskoka 
i Hvata, uredio je obranu mletačke Dalmacije i Istre, a onda je stao 
blokirati ne samo hrvatsko primorje od Rijeke do Karlobaga nego i 
austrijsko od Rijeke uz istočnu Istru do ušća Raše i oko grada Trsta. 
Time je htio prisiliti i kralja Rudolfa i nadvojvodu Ferdinanda da sami 
pomognu zatirati uskoke. Podjedno je mletački senat po svome po- 
slaniku Franji Vendraminu zahtijevao od kralja Rudolfa da se kazne 
uskoci zbog svoga napadaja na Rovinj i da se povrati ugrabljeno blago. 
I zaista je kralj povjerio hrvatskomu generalu Jurju Lenkoviću da 
krivice posljednjega napadaja na Rovinj istraži i kazni. Lenković je 
sedam uskoka nato dao objesiti, ali od ugrabljenoga plijena mogao 
je skupiti tek nekih 10.000 dukata vrijednosti, čim se Bembo nije 
mogao zadovoljiti. I tako su uskoci i dalje nastavili svoju borbu s Mle- 
tačkom Republikom. Bembo je stoga morao pojačati svoju vojsku tako 
da je već u srpnju 1597. raspolagao sa 18 galija i 20 oružanih baraka, 
na kojima je ilo nekoliko tisuća Talijana, Dalmatinaca i Arbanasa. 

Ali ni uskoci nisu klonuli, već su u sve većim četama izlazili na 
robiju. Tako se u veljači 1598. do 700 uskoka sa 70 njemačkih puškara 
ukrcalo u Senju na 18 baraka i otplovilo na jug na četovanje. Dne 13. 
veljače iskrcali su se u jednom selu šibenskoga kotara, pa su provalili 
u turske oblasti, gdje su ugrabili do 8000 komada stoke i onda se sklonili 
u zaton Peles južno od Primoštena. Međutim, bijaše Bembo doznao za 
njihovu provalu te pohitao za njima. Uskoci su se nato sklonili u zaton 
Rogoznice, kamo ih providur nije mogao progoniti jer je bjesnila 
bura, a zaton je bio plitak i nepristupačan za veće brodove. Nato je 
providur odlučio zatvoriti izlaz iz zatona rogozničkoga te s pomoću 
trogirskoga kneza i Turaka opasati uskoke s kopna i mora da ih tako 
prisili na predaju. Ali sad su uskoci za osobito burne noći 17. veljače 
iz zatona umakli na otvoreno more i otplovili prema kvarneskim oto- 
cima da ondje potraže Arbanase. U večer 27. veljače stigli su pred grad 
Krk na otoku istoga imena, gdje se od zamtokoga juga na moru bijahu 
u luku sklonile dvije mletačke galije i više barka s Arbanasima. Usred 
najžešće nepogode oborili su se uskoci na barke i poubijali sve Arba- 
nase (150), a nato su se uspeli i na galije, gdje su oslobodili svoje 
drugove, osuđene da robuju na njima. Na povratku kući zaplijenili 
su još kod Omišlja iz više barka mnogo kruha i druge hrane, a iz jednoga 
ratnoga broda zaire i oružja. 

Sve te napadaje izvršili su uskoci za najveće nepogode na moru pa 
ih Ivan Bembo nije mogao ni progoniti da mu brodovlje ne postrada. 

Tek nakon nekoliko dana, kad se more smirilo, ostavio je on sigurno 
sklonište svoje kod Primoštena i Rogoznice i s čitavom mornaricom 
i vojskom svojom otplovio na sjever da potraži Uskoke kod kuće. Tako 
je prvih dana ožujka 1598. došao pred Novi u Vinodolu na koji je 
stao sa svojih galija sipati vatru topovsku tako da ga je znatno oštetio. 
Poslije toga pritisnuo je Bembo grad Senj i čitav Vinodol; u Mlecima 
pak spremalo se da se kralju Rudolfu i nadvojvodi Ferdinandu otmu 
Rijeka i Trst. Budući da je stoga zaprijetila pogibelj da plane očit 
rat između kralja i Mletaka, stao je sam papa Klement VIII posre- 
dovati. Dne 2. rujna 1598. piše on u to ime iz Ferrare više pisama na 
različne mletačke i kraljevske dostojanstvenike neka porade da jednom 
dođe do mira između Mletaka i uskoka. U prvom redu obraća se papa 
na zadarskoga nadbiskupa Minucija (Minucio Minuci), zatim na mle- 
tačkoga podzapovjednika u Jadranskom moru Antuna Justinijana; uz 
to obraća se papa na tadanjega senjskoga kapitana Ferdinanda Herber- 
steina, na administratora senjske biskupije Markantuna Dominisa, na- 
pokon i na kraljevske komisare koji bijahu određeni za uređenje senj- 
skoga pitanja. U veljači 1599. pače poslao je papa Flaminija Delfina za 
svoga zasebnog poslanika u Prag kralju Rudolfu jer se bilo bojati 
»da se iz nepodnošljive pustopašnosti Šenjana ne porodi kakav teški 
požar« (ne ex intolerabili Siginiensium licentia grave aliquod incendium 
excitetur). Papinski je poslanik boravio u Pragu i PIznju preko godinu 
dana (od ožujka 1599. do konca travnja 1600), ali nije ništa izvršio i 
zbog sporosti kralja Rudolfa i zbog toga što ni kralj Rudolf ni nad- 
vojvoda Ferdinand nisu imali potrebnih novaca za uređenje uskočkoga 
pitanja. 

Međutim, Mlečani su držali još uvijek blokirano i hrvatsko i austrij- 
sko primorje, te je od toga silno stradala trgovina u Kvarneru, a po 
tome također gradovi Rijeka i Trst. Osobito pak pritisnuli su Mlečani 
grad Senj, kojemu je tada bio kapitanom Daniel Barbo. Da Senjane 
s morske strane posve odijeli od ostaloga svijeta, dao je providur Nikola 
Donato, koji je u svibnju 1599. zamijenio Ivana Bemba, na sjevernom 
i južnom kraju Morlačkoga kanala podići po jednu tvrđavicu: na sje- 
vernom izlazu na školju sv. Marka između Kraljevice i otoka 
Krka; i na južnom kod grada Ljube. Prvim bi zatvoren morski 
put do Rijeke, a drugim do Obrovca, Nina i Zadra. Nakon Donata postao 
je u studenom 1599. providurom Filip Pasqualigo, koji je još 
odlučnije postupao te među druge podigao novu tvrđavicu kod otoka 
Lošinja na otočiću sv. Petra (San Pietro di Nembo). Tim je doduše 
zadao teške udarce trgovini, ali četovanja uskočkih ipak nije spriječio. 
Od blokade hrvatskoga primorja stradali su također hrvatski knezovi 
Frankapani i Zrinski Eo gospodari gradova (Novi, Bakar) u Vinodolu. 
Na saboru hrvatsko-slavonskom u Zagrebu 26. travnja 1599. potužili su 
se oštro (gravissime) poslanici knezova Zrinskih i Frankapana Tržačkih, 
kako su Mlečani u otvorenom ratu i s ratnim oružjem navalili na nji- 
hove gradove i utvrde (Venetos aperto Marte et tormentis bellicis arces 
et castra illorum invasisse), pa su zahtijevali neka se u ime kraljevstva 
zamoli njegovo veličanstvo da tome zlu za vremena doskočiti udostoji. 

Jednako je sabor u Varaždinu 1. veljače 1600. poklisarima, određenim 
za sabor u Požunu, u naputku naložio da izlože »drskost Mlečana koji 
su s ratnim strojevima udarili na primorske gradove gospodina kneza 
Zrinskoga te podigli u morskom tijesnu utvrde i kaštele kojima brane 
novi prilaz k Senju« (insolentias Venetorum, qui tormentis bellicis 
arces maritimas domini comitis a Zrinio invaserunt, fortalitia et arces 
in Portu maris, ex quibus novum transitum Segniam prohibent, erexe- 
runt... declarent). No sve to nije koristilo; mletački je providur Pasqua- 
ligo redom pustošio primorje hrvatsko i austrijsko, dok je zapovjednik 
mletačke Istre Franjo Cornaro navaljivao opet na austrijsku Istru te 
haračio po imanjima senjskoga kapitana Daniela Barba. Dne 22. rujna 
1600. iskrcalo se pače 300 Arbanasa i drugih mletačkih vojnika u ponoć 
u Senjskoj kapitaniji kod grada Ledenica, kojim je zapovijedao kao 
porkolab knez Martin Posedarski. Kako veći dio posade nije bio u gradu 
nego sjekao drva u šumi, provalili su Arbanasi u grad, razvalili su 
mnoge kuće i učinili štete za 15.000 škuda. Htjeli su zauzeti i gradski 
kaštel ali ih je suzbio knez Posedarski zajedno s vojvodom Markom 
Margitićem, njegovim bratom hajdukom Jurišom, Vojkovićem od Klo- 
koča i još nekim vojnicima koji bijahu zaostali u gradu. Posedarski 
izvijestio je odmah sutradan o toj navali senjskoga kapitana Daniela 
Barba, a taj opet generala Lenkovića i nadvojvodu Ferdinanda. Dakako 
da se ni uskoci nisu kolebali da smjesta vrate nemilo za nedrago. Već 
7. listopada 1600. javljaju iz Mletaka kako su uskoci navalili na otok 
Pag te ondje nanijeli mnogo štete. 

Kako je zbog mletačke blokade hrvatskoga i austrijskoga primorja 
trgovina veoma nazadovala i kako je prijetila gotova propast onim kraje- 
vima, stalo se i na kraljevskom dvoru u Pragu i na nadvojvodskom dvoru 
u Grazu ozbiljno raditi da se toj nevolji doskoči. Mnogo je pri tome 
posredovao papinski nuncij u Pragu, po imenu Spinelli, a i sam papa 
se posebnim pismima od 18. studenoga 1600. obraćao na mletačkoga 
dužda Marina Grimana i na nadvojvodu Ferdinanda, samo da spriječi 
otvoreni rat radi uskočkoga pitanja. Ali je to pitanje bilo teško riješiti, 
jer su Mlečani zahtijevali da se uskoci naprosto maknu 
iz primorskih strana te da se njihove barke spale. 
Napokon morao je kralj Rudolf ipak popustiti. Dne 16. prosinca 1600. 
znalo se već u Mlecima kako je nadvojvoda Ferdinand po kraljevskom 
sekretaru Bernardinu de Rossi Republici izjavio da će uskoke ukloniti 
iz Senja i naseliti ih u nutarnjoj zemlji u Otočcu i drugim gradovima 
Senjske kapitanije. Mjesto njih stavit će u Senj njemačku posadu 
od 300 plaćenih vojnika. Za izvršenje svih tih odredaba i uređenje 
Senjske kapitanije imenovao je nadvojvoda posebnoga komisara, po 
imenu Josipa Rabatu (Rabatta), čovjeka mnogo vrijedna (persona 
di molto valore) kako javlja mletačko izvješće. 

Josip Rabata nije bio nepoznata osoba u Mlecima. Porodica nje- 
gova potekla je iz Firence, te se jedna loza njezina u četrnaestom 
stoljeću preselila u Goricu. Sam Josip Rabata bio je god. 1588. namje- 
snik goričkoga kapitana Khevenhillera, a 1595. postao je vicedomom 
u Kranjskoj, kojoj se tada pribrajala ne samo Rijeka nego i austrijska 

Istra (Pazinska grofovija). Već u ono vrijeme istaknuo se kao žestok 
protivnik novovjeraca (protestanata). U studenom 1598. bijaše ga nad- 
vojvoda Ferdinand poslao radi uskoka papi Klementu VIII u Bolognu, 
a u veljači 1599. slao ga nadvojvoda radi njih u Mletke. U travnju 
te godine raspravljao je zaista o uskočkom pitanju s mletačkim sena- 
tom, ali kako nije imao punomoći od nadvojvode da što konačno uta- 
nači, prekinuo je na početku svibnja pregovore i otputovao u Firencu. 
Dne 22. svibnja vratio se doduše u Mletke i nastavio dogovore, ali već 
29. svibnja opet je otputovao, ne izvršivši baš ništa, Sada ga je napokon 
zapalo da uredi senjske i uskočke prilike prema ustanovljenom spora- 
zumu s Mlecima. A pri tome pomagat će ga senjski biskup Markanto- 
nije de Dominis, koji bijaše pred dva mjeseca u Mlecima primio posvetu 
za biskupa i tom zgodom državnom tajniku, svome rođaku Labienu 
Valutelu, obrekao da će svima silama kako na kraljevskom i nadvojvo- 
skom dvoru tako i u kneza Frankapana i Zrinskih poraditi da se Mle- 
cima prepusti bud za novac bud za drugu cijenu čitavo hrvatsko pri- 
morje od Rijeke do Karlobaga. 

U siječnju 1601. boravi Josip Rabata na Rijeci, gdje se našao s njim 
i senjski biskup Markantum de Dominis koji je posrednik između 
komesara i mletačkoga providura Pasqualiga. Po nalogu Rabatinu sastaje 
se biskup s mletačkim providurom 15. siječnja, kod školja sv. Marka, 
prikazuje mu sve punomoći komisara, te ga moli da ovom dopusti 
vojsku i hranu po moru prevesti u Senj. Kad je nato providur privolio, 
poslao je Rabata jedan dio svojih četa pod Vidom Klekovićem preko 
Vinodola na jug, a sam je zajedno s biskupom i ostalom vojskom 
29. siječnja odjedrio u Senj. Svega je sa sobom doveo 1500 puškara, 
dok je u Senju bilo tek 300 uskoka. Još prije ulaza komesarova u grad 
nekih 50—60 Uskoka i venturina, koji su se smatrali krivima, umaklo 
je iz Senja te se sklonilo u bliže gore i spilje. Među tim bjeguncima 
spominje se neki mletački prognanik Moretto i drug Mikulica sa 20 
momaka, onda Miloš Bukovac i Ivan Sičić sa 40 drugova. I hajduk 
Juriša bijaše umakao. Poslije se govorilo da je sve te naputio na bijeg 
sam senjski kapitan Daniel Barbo. 

Odredbe, odobrene protiv uskoka po nadvojvodi Ferdinandu, bile 
su vrlo stroge. Komesar imao je sve uskočke vođe kazniti smrću; sve 
mletačke podanike iz Dalmacije, Istre i drugih krajeva, koji bijahu pri- 
bjegli u Senjsku kapitaniju, za uvijek prognati, dotično ih predati mle- 
tačkoj vladi; nadalje preostale uskoke u Senju, koji su se bavili samo 
vojništvom, preseliti u nutarnja mjesta Senjske kapitanije, kao u Oto- 
čac, Brinje, Prozor i Brlog; napokon uskocima za sva vremena zabraniti 
i zapriječiti da s oružanim barkama idu četovati po moru ne samo 
protiv Mletaka nego i protiv Turaka. A Rabata je sve te odredbe još 
većom strogošću i bezobzirnosti izvodio, pače je i mletačkoga providura 
pozvao da pošalje u Senj svoga pouzdanika, koji će se na svoje oči 
uvjeriti kako komesar savjesno zadaću svoju ispunjuje. Pasqualigo je 
zaistao poslao u Senj svoga tajnika Vettora Barbara, koji je Rabatu 
upućivao što da radi. 

Rabata je svoje djelovanje u Senju započeo time što se u gradskoj 
utvrdi nastanio i gradska vrata zatvorio, straže postavio te onda izdao 
zapovijed da svi uskoci oružje odlože i da za dva dana u utvrdu dođu 
i pred njim svoja imena kažu. I oni, koji su robili ili koji zločin počinili, 
imaju se sami prijaviti i zamoliti za milost, koju će i dobiti ako su 
sposobni za vojnike, pa će se smjestiti u koju utvrdu u nutarnjoj zemlji. 
Kad su se prestravljeni uskoci pokorili i oružje predali, dao je komesar 
u noći 2. veljače 1601. kneza Martina Posedarskoga i 
vojvodu Marka Margitića uhvatiti, pogubiti i na zidine gradske 
utvrde objesiti, oklevetavši ih da su pred njegovim dolaskom pozivali 
Senjane na otpor. Jurja Maslardu Dubrovčanina, koji je sretno 
umaknuo uhićenju te se spremao na borbu, zatekao je kapitan goričkih 
četa Eduardo Locatello (Grasselli) noću na ulici te ga svojim mačem 
probo, prepustivši svojim vojnicima da ga na komade rasijeku. Nakon 
toga nastojao je Rabata da se dočepa onih mletačkih podanika koje 
je Republika tražila da joj se izruče. Tako je dobio u svoje ruke kape- 
tana Moretta i druga mu Mikulicu, koji biše također po, ubljeni; mnoge 
druge bivše mletačke podanike dao je otpremiti u Mletke, gdje biše ili 
povješani ili na galije osuđeni. Napokon pokupio je oko 200 Uskoka, 
koji su dosad stalno u Senju boravili, pa ih je onda zajedno s njihovim 
porodicama dao odvesti u nutarnju zemlju i nastaniti u Otočcu, Brinju, 
Prozoru i Brlogu. Prije odlaska morali su se nevoljni uskoci skupiti u 
stolnoj crkvi sv. Marije, gdje je biskup Dominis u nazočnosti komesa- 
rova misu čitao te u ime popudbine uskocima oružje i zastave blago- 
slovio! 


Nesmiljena strogost Rabatina živo se kosnula dosadanjega kapitana 
Daniela Barba, koji se osobito protivio preseljivanju uskoka u nutarnju 
zemlju. Radi toga došlo je i do spora između njega i komesara, te je 
komisar izradio da je nadvojvoda Ferdinand u travnju 1601. Daniela 
Barba od kapitanske službe odriješio. Ali Barbo pošao je nato u Graz, 
gdle je Rabatu radi njegove strogosti tužio i podjedno izložio opasnost 

oja prijeti od preseljivanja uskoka u nutarnju zemlju. Stoga je Rabata 
bio prisiljen da u svibnju sam pođe u Graz pa da se opravda. Na po- 
Sika svome piše on 31. svibnja iz Ljubljane senjskomu biskupu kako 
se na putu sreo kod Celja s bivšim kapitanom Barbom i kako ga je 
pozvao na red što ga je ocrnio pred nadvojvodom i njegovim Ratnim 
vijećem. U Grazu bio je dva put primljen od nadvojvode, koji ga je pače 
imenovao svojim povjerenikom za iskrcavanje one vojske na Rijeci, 
koju je tada papa slao u pomoć za podsjedanje Kaniže. U drugome 
pismu iz Rijeke od 6. lipnja hvali se Rabata kako su kranjski staleži 
njega predložili čak za generala hrvatske krajine, za koje se mjesto 
također natječu bivši hrvatski ban Tomo Erdedi i kranjski plemić Vid 
Kisel, isluženi pukovnik flandrijski. Slavni general hrvatski Juraj Len- 
ković bolovao je naime u svome gradu Otočcu u Kranjskoj i već više 
puta molio Ferdinanda da ga riješi teške službe njegove. Ali nadvojvoda 
je odluku svoju odlagao, pa se tako zgodilo da je Lenković uto i umro 
8. lipnja 1601. Pokopan bi u crkvi isusovaca sv. Jakova u Ljubljani, gdje 
mu i danas stoji nadgrobni kamen. 

Lenkovićevim nasljednikom nije postao Rabata, kako se nadao, 
već kranjski barun Vid Kisel od Fužine (Khisl de Kaltenprunn). 
K tomu su protivnici njegovi iznosili stalno nove tužbe na kraljevskom i 
nadvojvodskom dvoru. A i udova i svojta ubijenoga kneza Posedarskoga, 
potomka slavnoga hrvatskog roda, koji je izvodio lozu od rimskih Tor- 
kvata, vapili su za osvetom. Svi su krivili komesara da je podmićen od 
Mletaka. To doduše nisu mogli dokazati, ali se činilo vjerojatnim, jer 
je Rabata zaista sve činio po željama mletačkoga providura Pasqualiga 
i njegova tajnika. Sam Rabata javlja 7. listopada 1601. iz Senja mle- 
tačkomu providuru Filipu Pasqualigu kako je hrvatski ban (vicere di 
Schiavonia) Ivan Drašković podigao tužbu protiv njega na kraljevskom 
dvoru zbog smrti kneza Martina Posedarskoga pa traži da se komesar 
kazni smrću uz gubitak imanja i časti. Među protivnicima Rabatinim 
ističe se u to vrijeme još i Daniel Frankol, nekadanji petrinjski kapitan, 
a sada kapitan hrvatski krajiških konjanika u Karlovcu. 

Poticani i nukani brojnim protivnicima Rabatinim podigli su isprva 
klonuli uskoci opet svoju gordu glavu. K tomu nije Rabata mogao radi 
nestašice novaca do kraja svoju zadaću provesti. Niti je u Senju mogao 
uzdržati jaku njemačku posadu, a niti je mogao u Otočcu i ostalim 
mjestima nastanjene uskoke prema obećanju plaćati. Sjoga su se uskoci 
stali vraćati u Senj. Da bi došao do novaca, stao je Rabata zajedno s 
biskupom Dominisom predlagati na kraljevskom i nadvojvodskom dvoru 
da se šume u Velebitu naokolo Senja Mlecima prodadu i da se utržak 
upotrebi za uzdržavanje Senjske kapitanije. Dominis je dapače u listo- 
padu u to ime boravio u Pragu i ugovarao s mletačkim poslanikom 
Duodom. On je doduše o svojim dogovorima obavijestio i kralja Ru- 
dolfa; ali budući da je prije svoga odlaska primio od mletačkoga po- 
slanika 300 dukata na dar za svoje usluge, posumnjalo se još jače 
da je čitava stvar o prodaji šuma udešena samo za to da se Mlecima 
olakša ovladati hrvatskim primorjem. Izdaja pak Rabatina činila se 
gotovo posve očita kad je i on od mletačke vlade dobio na dar teški 
zlatni lanac, vrijedan pet do šest tisuća dukata, pa onda i sjajno opre- 
mljenu barku za svoja zabavna putovanja po moru. Rabata je darovani 
lanac zaista i primio, što dokazuje njegova zahvalnica mletačkoj vladi 
od 6. prosinca 1601.* 


Između sviju uskoka bio je tada najviše na glasu hajduk Ju- 
riša, narodnom pjesmom proslavljeni Senjanin Juriša. Njega je Ra- 
bata, ne zna se točno zašto, dao baciti u najdublju tamnicu senjske 





* Znamenita su dva pisma koja je u to vrijeme lavantiski biskup i namjesnik 
nadvojvode Ferdinanda Juraj Stoboeus iz Graza Josipu Rabati pisao. U prvom pismu 
od 18. prosinca 1601. piše mu ovo: »Ex tuis ad me litteris intellexi, quid ad conficienaum 
rem Segnensem, Venetosque omnimo pacandos desiđeres, in quo tibi quidem satisfieri 
valde cupio... Jurissam Uscocchorum ac pyratarum ducem comprehensum 
custodiaeque traditum placet, Segnae detineri non placet. Verendum enim, 
ne ipsius causa caeteri tumultuentur, et tibi malum aliquod inexpectatum creetur. 
Etiam igitur atque etiam vide, si praestet eum captivum mittere Labacum, 
minor enim plerumque in absentes, quam praesentes est affectio..: Vale, et te ab 


RUDOLF (II) 557 


utvrde da ga radi neke krivnje dA objesiti. Minuci pripovijeda da je 
Rabata bio sve uskoke okupio u četu, imenovao im Jurišu za vojvodu, 
te ih poslao u pomoć kršćanskoj vojsci koja je Kanižu podsjedala. 
Ali Juriša je samo do Karlovca pa se onda s družinom u Senj vratio, 
jer ga je Daniel Frankol podsjetio da se Rabata hoće ovim načinom 
riješiti za sva vremena senjskih uskoka. Sami pak uskoci u tužbi na 
Rabatu kažu naprosto da je Rabata »poštenoga i nedužnoga vojvodu 
Jurišu radi nekih dugova« (wegen etlichen schulden) dao zarobiti i 
okovati, i premda ih je Juriša platio da ga je uza sve to htio objesiti. 
Bilo što mu drago, postupak s hajdukom Jurišom ogorčio je strašno 
ne samo uskoke nego i građanstvo senjsko. Dne 31. prosinca 1601, u 
ponedjeljak a na samu Staru godinu, planula je buna u Senju; 300 
uskoka i građana provalilo je oko podneva u gradsku utvrdu, gdje su 
ubili komesara Josipa Rabatu i dvanaest ljudi od njegove družine. 

O posljednjim časovima Josipa Rabate poznate su samo mletačke 
vijesti. Po Minuciju i nekom izvještaju, koji se čuva u Marcijani u Mle- 
cima, pobunili su se svi uskoci zbog zasužnjenja Juriše hajduka te su 
najprije molbama a onda i prijetnjama salijetali Rabatu da ga pusti na 
slobodu. Ali komesar bijaše se zatvorio u donji dio tvrđave, pa pouzdavši 
se u svoju čast i u hvastanje zastavnika njemačke posade nije htio 
da stiša otvorenu bunu, već ju je prijetnjama i oštrim riječima još 
uspirio. Nato su uskoci po; rabili jedan top, koji je pred utvrdom 
stajao pa napivši se rakije, koju je Miloš Bukovac među njih dijelio, 
stadoše sipati vatru na utvrdu. Stoga se uplašio Rabata i pustio na slo- 
bodu Jurišu uz obvezu da mu za jamca dade nekoga Vidovića, Ali ni 
to nije više hasnilo. Razbješnjeni uskoci poubijali su ono nešto nje- 
mačkih mušketira koji su branili utvrdu te razvalili vrata i provalili. 
Obarajući njemačke stražare, prodrli su sve do stražnje komore u koju 
se bijaše sklonio Rabata zajedno sa svojim mladim rođakom Firentin- 
cem, koji mu bijaše na povratku iz Kaniže došao u pohode. Razbivši 
vrata, koja su branila ulaz u komoru, našli su Rabatu i rođaka mu 
pripravne za obranu. Rabata branio se kuburom i onda golim mačem. 
Međutim, pogođen iz dviju pušaka klonuo je na zemlju, našto mu je 
jedan uskok odrubio glavu. Ostale njemačke stražare poštedili su usko- 





Uscocchiis diligenter custodi« U drugom pismu od 4. siječnja 1602. 
piše mu opet ovako: »Tua in patriam merita non egent testimonio, Attamen ut tibi 
homini amicissimo ne deessem, serenissimo archiduci arrepta ex colloquio de re Segnensi 
occasione ad longum ea commemorare non sum veritus. Cuius hic fuit exitus, ut receperit 
archidux se tui, rerumque a te gestarum rationem habiturum. Torquem quoque 
aureum a republica Veneta dono transmissum non modo tibi 
permittit, verum etiam feliciter evenire cupit, quemadmodum ex litteris ipsius cognosces 

. Ergo non desunt, qui meritis tuis faveani, et tu tibi fautores deesse putas? Sat 
fautorum semper habet, qui recte facit. Quin archidux ipse te aperto favore prosequitur. 
Quod autem Ottocensem et Prindelensem praefectos a poena delicti absolverit, insitae sibi 
clementiae naturam in eo secutus est, et sane spero clementiam hanc non minus profu- 
iuram, quam sumptum de ipsis supplicium profecisset. Nihilominus quod de cavendis 
nocentium absolutionibus mones, curae erit. Sed tu, qui aliis recte cavere soles, ab 
Uscocchis ne decipiare caveto.« No ovo potonje pismo nije Rabatu više 
zateklo na životu. 

SMRT JOSIPA RABATE 


Po bakrorezu iz djela »Die neu eroffnete ottomanische Pforte«, Augsburg 1694. 


ci; samo zastavnika njihova, koji se bijaše sakrio, tražili su na sve strane 
dok ga nisu našli i sasjekli na komade. Glavu ubijenoga Rabate izložili 
su nad vratima utvrde na jednome prozoru; sutradan odnijeli su tru- 
po njegovo u crkvu, gdje su ga žene strašno proklinjale i jezikom lizale 
rv koja je iz otvorenih rana curila. Mletački providur otoka Krka, po 
imenu Franjo Michieli koji je 4. siječnja 1602. javljao Pasqualigu o 
događajima u Senju, tvrdi izrijekom da je naročito dova kneza Mar- 
tina Posedarskoga zajedno s drugim ženama, kojih je muževe dao 
Rabata pogubiti, rukama grabila krv iz njegovih rana te ju posrkala 
(ma in particolare la moglie de Martin Possidaria et altre donne, mogli 
da capi fatti da lui morire con le mani pigliavano il sangue et lo 
bevevano). 

Ne samo uskoci nego i svi građani senjski preuzeli su odgovornost 
pred svijetom za učinjeno ubojstvo. U pismu od 3. siječnja 1602. na 
Filipa Pasqualiga općina senjska zajedno s čitavom posadom (la comu- 
nita con tuta militia del capitaniato di Senja) potanko izlaže razloge 
s kojih se moralo tako dogoditi i uvjerava generalnoga providura da 
će savjesno obdržavati utanačeni mir s Mletačkom Republikom; u pi- 
smu opet na nadvojvodu Ferdinanda nabraja u dvadeset i četiri točke 
sva nasilja i krvološtva koja je Rabata počinio i tako prisilio puk na 

odmazdu. Što se dalje dogodilo s truplom Rabatinim, nije poznato. 
Kod preradnje kuće izumrle već porodice Rabata u Gorici god. 1875. 
našla se spomen-ploča u smrt senjskoga komesara s latinskim napisom.* 

Silovita smrt Josipa Rabate već je sama po sebi svratila opću po- 
zornost na Senj i tamošnje uskoke. Mletačka je Republika dakako na- 
stojala da čitav dogođaj prikaže u najnepovoljnijem svjetlu, a uskoke 
kao sušte razbojnike koji živim ljudima vade srca iz grudi te se opajaju 
ljudskom krvi. Naravno da su se tim povodom širile i slike koje su 
Uskoke prikazivale kao ljudoždere najgore vrsti. Kralj Rudolft i nad- 
vojvoda Ferdinand nisu se, međutim, požurili da kazne ubojice svoga 
komesara. Novim kapitanom senjskim imenovan bi Daniel Frankol, 
ljuti protivnik Rabate. On je doduše stao istraživati i krivce ubojstva 
progoniti. Dne 14. veljače 1602. dao je pače jednoga od kolovođa posljed- 
nje bune i pogubiti dok je ostala tri nastojao u vatiti. No malo zatim 

restalo se stvar dalje istraživati, pače hajduk Juriša dolazio je u kuću 
kapitanovu u goste. I raseljeni uskoci vraćali su se redom u Senj, 
te je nakon nekoga vremena između njih i Mletaka planula nova borba 
žešća nego ikad prije. 

Turci su doduše obranu Kaniže od kršćanske vojske god. 1601. 
slavili u Carigradu kao veliku pobjedu, ali ih je uza sve to ljuto 
bolio gubitak Štolnoga Biograda, to više što je sada zaprijetila opasnost 
i samomu Budimu. Stoga je veliki vezir Džemidži Hasan slijedeće godine 
1602. započeo ratovanje ranije nego rijašnjih godina. Kraljevsku je 
vojsku to stigao velik gubitak smrću hercega Mercoeura, koji je umro 
od groznice 19. veljače 1602.; nasljednikom njegovim postao je doduše 
vrsni i hrabri Rusworm, ali kako je bio naprasit Nijemac, bio je u 
vječitoj zavadi s drugim nenjemačkim vojvodama, osobito s Talijanima 
koji su u kraljevskoj vojsci sve više mah preotimali. Osim toga mrzio 
ga je i nadvojvoda Matija te mu je smetao gdje je samo mogao. Uto 
je veliki vezir osvanuo pred Stolnim Biogradom, kojim je zapovijedao 
Izolani. Dok je taj popravljao gradske utvrde dotle su se njegovi nje- 
mački vojnici potajno dogovarali s Turcima, koji su onda 29. kolovoza 
gradom zavladali. Istom kad je na očetku listopada 1602. veliki vezir 
s vojskom svojom pošao u Erdelj, kojim je tada u kraljevo ime upra- 
vljao kao namjesnik general Juraj Basta, mogao je Rusworm sa 20.000 
svoje vojske krenuti prema Budimu. On je doduše zauzeo ravnu Peštu, 
ali tvrdoga Budima nije mogao predobiti, osobito kad je veliki vezir 
iz Erdelja pohitao u pomoć tomu gradu. Sad je neko vrijeme turska 
vojska podsjedala Peštu, a kraljevska, kojoj se bijaše pridružio i nad- 

vojvoda Matija, nastavila je podsadu Budima; tek kad je u polovici 
studenoga navalila žestoka zima, odstupile su obje vojske ni ne ogle- 
davši se u boju na otvorenom polju. Borba za Budim nastavila se i 
slijedeće godine 1603. Te je godine Rusworm zajedno sa Siegfriedom 
Kolonićem i Nadaždijem dne 29. rujna na velikom dunavskom otoku 
razbio tursku vojsku, koja je imala opskrbiti Budim hranom, a onda 
je udario na tvrđu Hatvan, koja je Budim štitila s boka, te ju je 
nakon kratke podsade i osvojio. 

Dne 22. prosinca 1603. umro je neočekivano sultan Muhamed III 
u dobi od 37 do 38 godina. Naslijedio ga je mlađi, još nedorasli sin 
Ahmet I (1604—1617). Promjena na prijestolju u Carigradu bila je 
u prilog miru kojega je trebalo i kralju Rudolfu i turskomu carstvu. 
I zaista se opet stalo pregovarati o miru; ali kad se nisu mogli spora- 
zumjeti, provalio je novi veliki vezir Lala Muhamed-paša s velikom voj- 
skom u Ugarsku. Kršćanski zapovjednici gradova Pešte, Vaca i Hatvana, 
ne mogavši se u njima držati, ostavili su ih bez otpora i dali spaliti, 
a nato je veliki vezir 19. rujna 1604. osvanuo pred Ostrogonom. Ali 
nakon uzaludnih pokusa da lagumima osvoji grad, digao je 11. listo- 
pada neuspješnu podsadu. 

Dok se u Ugarskoj god. 1602—1604. ratovalo bez znatne koristi bud 
za koju stranu, ostalo je Hrvatsko Kraljevstvo pošteđeno od velikih 
turskih provala. Staleži hrhatsko-slavonski zajedno s banom Ivanom 
Draškovićem ulagali su sav trud da zacijele rane zadate kraljevstvu za 
prošlih teških vremena i da zaštite domovinu od budućih provala. Na 
saboru, držanom 14. veljače 1602. u Zagrebu, daju naputak poklisarima 
za ugarski sabor neka porade da se »čete kraljevstva ne sile vojevati 
izvan međa njegovih« i da se sav prihod ratne daće upotrebi za potrebe 
i korist kraljevstva. Nadalje neka se ratna daća pobire po broju di- 
mova a ne po kućama (dica in hoc regno penes numerum fumorum 
et non domorum imponatur). Procjenjuju se još štete, nanesene varoši 
na brdu Gradecu kod Zagreba od stranih vojnika za prošlih godina. 
Kad se poslije nekoliko mjeseci ponovo od staleža tražilo da pošalju 
sve zemaljske čete u Ugarsku da se Turcima preotme nedavno izgubljeni 
Stolni Biograd, staleži na saboru 5. rujna 1602. jednoglasno izjavljuju 
da toga dopustiti ne mogu, jer neprijatelj stoji pripravan na različnim 
mjestima uz među zemlje, te je netom minulih dana Sefer-beg sa 3000 
Turaka poharao Rečicu; ban pak nema više nego 400 neplaćenih voj- 
nika, koji bi jedva dostajali za straže na granici kad bi plaću primili. 
Na istom saboru odlučeno bi pisati generalu Herbersteinu neka zabrani 
svojim vojnicima da otimlju nevoljnome puku konje za prenošenje tere- 
ta. Vrlo su zanimljivi zaključci sabora u Zagrebu 11. studenoga 1602. 
Budući da se zbog ratovanja kroz čitavo desetljeće nisu mogli obdržavati 
banski oktavalni sudovi, naređuje se da se sada opet zavedu. Mjesto 
pokojnoga Gašpara Petričevića biraju staleži za protonotara Matiju 
Andrejaševića; uz to biraju i prisjednike za banski stol (assessores 
tabulae banalis), među kojima se spominje i Stjepan Patačić. Traže 
nadalje zemaljskoga kapitana, koji će pomagati bana pri obrani pokup- 
ske (banske) krajine, pa nude tu čast grofu Tomi Erdedu ili, ako je on 

ne bi primio, bratu mu Petru. Napokon izabiru i zemaljskoga liječnika, 
po imenu doktora filozofije i medicine Daniela od Rosenberga iz No- 
voga Mjesta kod Beča, te mu određuju godišnju plaću od 200 rajnskih 
forinti. Čini se da su se braća Erdedi kratili primiti čast kapitana kra- 
ljevstva, jer se na saboru od 6. siječnja 1603. zaključuje da ban Draško- 
vić i nadalje vrši tu tešku službu i da sve učini za obranu zemlje, 
budući da se Tatari zajedno s Turcima spremaju provaliti u kraljevstvo. 
Ban se, međutim, naskoro opet zahvalio na kapitaniji, pa su na saboru 
30. travnja 1603. svi staleži saletili Tomu Erdeda, koji je napokon 
primio namijenjenu mu čast s punom vlasti (cum plena eiusdem officii 
auctoritate) s tim da on i ban rade sporazumno, i da ga ban vazda 
izvješćuje što Turci rde i snuju. Značajno je da je na saboru od 17. 
kolovoza 1603. priopćena staležima zapovijed kralja Rudolfa, kojom 
njima nalaže da bi prejasnoga principa i nadvojvodu 
Ferdinanda držali za upravitelja krajina i rat 
nih posala te iskazivali mu dužnu odanost po- 
sve onim načinom kako je to bilo nekad za nad- 
vojvode Karla (Ferdinandum pro directore confiniorum et rerum 
bellicarum habere illique debitum respectum eo omnino modo, quo se- 
renissimus quondam archidux Carolus constitutus fuerat, deferre...). 
Staleži se doduše tomu ne protive, ali ne mogu ništa stanovito odlu- 
čiti bez ugarskoga sabora, već će povjeriti svojim poklisarima za taj 
sabor da pred njim iznesu kraljev nalog. Moguće da je posljednja 
zapovijed kraljeva bila u svezi s promjenom u zapovjedništvu slavonske 
krajine. Poslije 14. svibnja ostavlja naime Varaždin i slavonsku kra- 
jinu dotadanji general Ivan Sigismund Herberstein, koji je kroz godine 
uspješno njom upravljao i znatno na političke prilike kraljevstva utje- 
cao, a na njegovo mjesto dolazi Sigismund Fridrik barun 
Trautmansdorf (1603—1630), koji je još 1597. sudjelovao na 
vojni u turskoj Slavoniji i oko Slatine četovao. God. 1603. sastao se 
još jednom sabor hrvatsko-slavonski u Zagrebu, naime 16. prosinca. 
Staležima bilo je poglavito birati poklisare za ugarski sabor, koji se 
imao sastati u Požunu 3. veljače 1604. Nuncijima za taj znameniti sabor 
biše izabrani prepošt zagrebačkoga kaptola Franjo Ergeljski i zagre- 
bački podžupan Franjo Medoševački, te im bi za trošak doznačeno 
300 ugarskih forinti. 

Dok je ovako posljednjih godina Hrvatsko Kraljevstvo bilo mirno 
od Turaka, počeli su se opet u nj seliti Vlasi iz bosanskoga vilajeta. 
Od god. 1601. zaredalo je seljenje poglavito u Hrvatsku na jugu Kupe. 
Već 17. kolovoza 1601. javlja Gašpar Stipanović Josipu Rabati kako je 
došao brat morlačkoga kneza iz turske Korenice i očitovao da bi 50 kuća 
Morlaka htjelo preći na kršćansku stranu. Malo zatim, u listopadu iste 
godine, hvali se senjski biskup Markantonije de Dominis kako je on 
zajedno s nekim svojim prijateljima sklonio kršćane iz Like, Krbave 
i Korenice da ostave tursko vladanje i da se presele u dolinu rijeke 
Gacke oko Otočca. Seobi Vlaha radio je u prilog također novi hrvatski 
general Vid Kisel od Fužine i osobito pogodovao Vlasima koji su se 
još za Lenkovića nastanili u Gomirju i okolici njegovoj. Sabor hrvatsko- 

slavonski od 5. rujna 1602. zaključuje doduše da se knezu Jurju Zrin- 
skomu dade preporučno pismo na nadvojvodu Ferdinanda u pogledu 
Gojmerja. Budući da je nadvojvoda u utvrdici u Gomirje (fortalitium 
Ghomerye) naselio Rašane (Rascianos), a ta utvrdica stoji na teritoriju 
kneževa grada Vitunja (Kwytwn), neka nadvojvoda ili dade knezu u 
zamjenu druga imanja, ili neka isti Rašani Zrinskoga priznaju svojim 
zemaljskim gospodinom (pro domino ipsorum terrestri), ili pak neka 
se Rašani drugamo premjeste. Radi tih doseljenika traje spor između 
Zrinskih i Frankapana s jedne strane, a generala Kisela i nadvojvode 
Ferdinanda s druge još i godine 1603, te se obje obraćaju na kralja 
Rudolfa. Hrvatski knezovi i staleži tražili su pače potpore i u ugarskoga 
sabora, koji je člankom 14. od god. 1604. odredio da doseljeni Vlasi 
imaju u Hrvatskoj i Slavoniji plaćati crkvi desetinu, a zemaljskoj 
gospodi devetinu, a da Vlasi budu podvrgnuti vlasti one zemaljske go- 
spode na kojih su imanjima nastanjeni (... idem fieri dicitur etiam in 
Sclavonia et Croatia per Valachos qui nuper ex ditione Turcica eo se 
contulerunt, in episcopatus Zagrabiensis et nonnulorum dominorum et 
nobilium bonis utpote dominorum comitis a Zrinio, Dersffii, familiae 
Pogan ac aliorum. Statuitur itaque ut ab his omnibus decimae exigantur 
et dominis terrestribus terragium sive nona praestetur. Inter alia autem 
a dictis Valachis in Sclavonia et Croatia, qui et iurisdictioni dominorum 
terrestrium ratione fundi et sessionis, quam incolunt et habitant, subiecti 
sint, idem praestetur. Requirat itaque S. Maiestas caesarea serenissimum 
archiducem Ferdinandum, ne tales contra dominos ipsorum terrestres 
defendat...). Premda je kralj Rudolft zaključak ugarskoga sabora po- 
tvrdio, nisu se ipak ni Ferdinand ni krajiški generali na nj obazirali, 
već je Vid Kisel i dalje Vlahe naseljivao po imanjima hrvatskih knezova 
i plemića. Tako bi god. 1605. Vlasima naseljen Lič kneza Zrinskoga, 
zatim krajevi od Mrežnice do Tovunja, i napokon Moravice i Delnice. 


Neko vrijeme činilo se dapače da će kralju Rudolfu i nadvojvodi 
Ferdinandu poći za rukom da zavladaju i samom Bosnom. Bilo je to 
godine 1603 kad je sultan za bosanskoga beglerbega imenovao malo- 
azijskoga hajduka i zulumčara Deli Huseina (Dželali Hasan, Ka- 
rajazidži Hasan). Deli Husein bio je brat anadolskoga buntovnika 
»Črnoga pisara«, prozvanoga od Talijana imenom »Scriva- 
no«, koji je protiv sultana u Aziji podizao bune i sa svojim divljim 
četama mnogo zla počinjao. Kad je »Crni pisar« umro, preuzeo je 
njegove čete brat mu Deli Husein, kojega su također nazivali Scriva- 
nom. Da se sultan opasnoga buntovnika u Aziji oslobodi, imenovao ga 
je u ožujku 1603. beglerbegom Bosne te mu je zapovjedio da sa svojih 
10.000 momaka, sve ljutih pustaija, pođe pomagati velikoga vezira u 
ratu s kršćanima u Ugarskoj. Husein pošao je nato s vojskom svojom 
kod Galipolja u Evropu te je, prolazeći kraj Drinopolja, Sofije i Beo- 
grada, stigao do mosta kod Osijeka gdje se pridružio velikomu veziru 
Lali Muhamed-paša i zajedno s njim pošao u Ugarsku; putem poslao je 
svoga ćehaju u Sarajevo i drugoga pouzdanika u Banjaluku. Ali ćehaja 
prouzročio je u Sarajevu svojim zulumom gotovu bunu među Turcima;'* 

dne 25. kolovoaz 1603. javlja splitski nadbiskup Markantonije de Do- 
minis (koji je nakon smrti Rabatine ostavio senjsku biskupiju) kako 
i Srbije i Bosne bježe u Split brojni trgovci, osobito Židovi, zajedno sa 
svojom trgovinom i blagom, sve zbog velikog nasilja namjesnika bosan- 
skoga paše (della gran tiranide d'un luogotenente del Scriuano, fatto, 
dicono, bassa della Bosna). Međutim Husein je u Ugarskoj nemilo 
stradao, jer je u boju kod velikoga dunavskog otoka nedaleko od 
Budima 29. rujna izgubio do 6.000 svojih vojnika. Kad je nato veliki 
vezir raspustio vojsku te se vratio na zimovanje u Beograd, došao je i 
Husein s ostacima svojih četa u Banjaluku, odakle bijahu urođeni Turci 
već prije otjerali njegova pouzdanika. Da se za to osveti, stao je nemilo 
progoniti sve Bosance. Ali nato je planula opća buna po čitavoj Bosni. 
Urođeni Turci, zazirući od nametnunoga im tuđinca, proglasili su do- 
maćega Sefer-bega pašom i namjesnikom, koji ih je onda vodio u 
borbi protiv Huseina. Obje srtanke tražile su potpore i u sultana u 
Carigradu i u velikog vezira u Beogradu, Husein je štaviše samo da se 
održi, stao šurovati ne samo s kraljem Rudolfom, nadvojvodom Fer- 
dinandom i krajiškim generalima u Hrvatskoj i Slavoniji nego i sa Mle- 
cima i rimskim papom. Čini se pače da se napokon i odmetnuo od 
novoga sultana Ahmeta, te se smjerao s pomoću susjednih kršćanskih 
vladara proglasiti samostalnim gospodarom Bosne. Papinski nuncij u 
Grazu, po imenu Porzia, javlja 12. siječnja 1604. u Rim Kardinalu Petru 
Aldobrandiniju o tim pokretima u Bosni, i kako je naloženo slavonsko- 
mu generalu da pripazi na sve pa da nastoji predobiti koji dio bosan- 
skoga pašaluka. U durgom pismu od istoga dana javlja nuncij o sukobu 
između Huseina i Bošnjaka, i kako ih je Husein pobijedio. Dne 19. 
siječnja zna nuncij kako je paša (Sefer), kojega je narod izabrao, po- 
tučen od Huseina, pa kao bjegunac luta po šumama i udaljenim mje- 
stima samo da ga ne zarobe čete njegova protivnika. Pobjedonosni 
Husein strašno je sada bjesnio protiv bosanskih Turaka, osobito kad su 
mu se pridružili brojni Vlasi. Nuncij javlja 4. veljače da se smjera 
proglasiti samostalnim vladarom (assoluto signore), pače da je stao 
pregovarati s kraljem Rudolfom posredovanjem generala Siegfrida Ko- 
lonića. Nakon nekoga vremena, dne 15. ožujka, javlja opet nuncij kako 
je Husein dao naslutiti da želi postati kršćaninom, i 
da je to već javljeno u Prag. Međutim, već 22. ožujka 1604. bilježi 
nuncij glasove iz Koprivnice, Ivanića i Križevaca da je Husein poražen 
od svojih protivnika i da sa samo 100 konjanika uzmiče prema Beo- 
gradu. U pismima od 29. ožujka potvrđuje nuncij vijesti o sukobu Hu- 
seinovu s njegovim protivnicima, ali dodaje da je videći premoć Sefer- 
bega bez odlučna boja uzmaknuo iz Banjaluke u utvrđeno Sarajevo, 
gdje čeka na svoga brata koji će mu dovesti u pomoć 6000 konjanika. 
Čim brat dođe, vratiti će se u Banjaluku, pa će se ogledati sa Sefer- 
begom i još dva bega, koji su skupili vojsku od 12.000 momaka. Hrvatski 
general Vid Halek po nalogu nadvojvode Ferdinanda i Ratnoga vijeća 
gradačkoga stoji pripravan da prema prijašnjemu dogovoru s Huseinom 
smjesta priskoči njemu u pomoć čim samo bude od njega pozvan. 

Nitko ne javlja što se poslije dogodilo. Zna se samo da je Husein 
paša još god. 1604. ostavio Bosnu i postao beglerbegom u Temišvaru, 
a njega je zamijenio u Bosni domaćin sin, Ahmet-paša Dugalić. Tako je 
kralju Rudolfu i nadvojvodi Ferdinandu izmakla prigoda da bi mogli 
zavladati Bosnom ili barem kojim dijelom njezinim; kralju Rudolfu na- 
suprot zaprijetila je malo zatim ozbiljna opasnost da izgubi ne samo 
nedavno stečeni Erdelj, nego i onaj dio Ugarske koji je dosada držao. 
Povod pak svemu tomu dale su i političke prilike u Erdelju i vjerske 
smutnje u Ugarskoj. 

Darovitom, no do krajnosti prevrtljivom erdeljskom vojvodi Sigis- 
mundu Batoru bijaše nakon poi 1595. brzo oteščalo vladanje i brak 
s Marijom Kristijernom, pa se stoga 10. travnja 1598. odrekao Erdelja 
u korist cara i kralja Rudolfa te primio od njega u zamjenu šleske 
vojvodine Opolje i Ratibor. No nakon nekoliko mjeseci dodijalo mu 
je življenje u starom i zapuštenom zamku Opolju pa je već 11. kolo- 
voza iste godine ostavio Šlesku i preko Poljske vratio se u Erdelj, 
gdje je 20. kolovoza osvanuo u Kološvaru (Čluj) baš u času kad se 
nadvojvoda Maksimilijan spremao da po odredbi kraljevoj preuzme 
upravu te zemlje. Međutim, 30. ožujka 1599. napustio je Sigismund po 
drugi put vojvodsku čast u Erdelju i sklonio se u Poljsku k svomu 
šurjaku Zamojskomu (po sestri Griseldi), ostavivši vladanje u Erdelju 
svome rođaku, kardinalu Andriji Batoru (30 III 1599. do 3. XI 1599). 
Protiv ovoga podigao se vlaški vojvoda Mihajlo Veliki koji bijaše još 9. 
lipnja 1598. položio kralju Rudolfu prisegu vjernosti, pa se sada kralju 
ponudio da će za njega Erdelj osvojiti. I zaista je Mihajlo 15. listopada 
1599. provalio u Erdelj te u boju blizu Sibinja 28. listopada svladao kar- 
dinala, kojega su nekoliko dana zatim sikulski seljaci uhvatili i ubili 
kad se spremao da preko Moldavije prebjegne u Poljsku. Sada je Erde- 
ljem zavladao Mihajlo Veliki. Gradeći se zamjenikom kraljevim tražio 
je da pridruži svojemu vladanju i one naareki županije, koje su po- 
sljednji erdeljski vojvode držali. Radi toga zavadio se s generalom 
Jurjem Bastom, zapovjednikom kraljevskih četa u Gornjoj Ugarskoj, 
kojemu se pridružio Sijepan Bočkaj, ujak bivšega vojvode Sigismunda 
Batora. Oba su prikazivala Mihajla na kraljevskom dvoru u Pragu kao 
nepouzdana muža. Uza sve to održao se Mihajlo u Erdelju, pače je u 
svibnju i lipnju 1600. zavladao i Moldavijom, protjeravši odanle polj- 
skoga štićenika Jeremiju Movilu. Ali baš tim ozlojetlo je Poljake, pa 
su ti stali pomagati brojne nezadovoljnike u Erdelju, koji su na tom 
radili da se Sigismund Batori vrati na vlast. I zaista je erdeljski sabor 
u Kološvaru 3. veljače 1601. proglasio vojvodom Sigismunda, koji je s 
pomoću poljskom iz Moldavije došao u Erdelj te 27. ožujka po treći 

ut zasjeo na vojvodsku stolicu. Mihajlo se nato sklonio pod okrilje 
Kralja Rudolfa, izmirio se u Košicama s generalom Bastom i s njim 
zajedno na buntovni Erdelj udario. Dne 3. kolovoza razbili su doduše 
Sigismunda i njegove privrženike, ali već 19. kolovoza 1601. dao je 
Basta u taboru kod Torde vojvodu Mihajla po kapitanu Jakovu de 
Beauri i njegovim Valoncima umoriti, misleći tako ugoditi caru i kralju 
Rudolfu. Poslije toga se vojvoda Sigismund s pomoću turskih i tatar- 

skih pomoćnih četa još neko vrijeme u Erdelju držao; ali kad je Basta 
2. srpnja 1602. njegova kapitana Mojsiju Sekelja kod Tčvisa blizu erdelj- 
skoga Biograda razbio i na bijeg u Tursku prisilio, morao je po treći 
pu Erdelj ostaviti. Sigismund Batori pošao je u Češku, gdje je od 

ralja Rudolfa mjesto šleskih vojvodina dobio gospoštiju Libochowice. 
Tu je i umro nakon deset godina (1612). 

Odlaskom Sigismundovim ostao je Erdelj caru i kralju Rudolfu. 
General Basta i pridruženi mu komisari uvodili su sada u teško iskuša- 
noj i istrošenoj zemlji krajnji apsolutizam, pogodujući uz to katoličkoj 
vjeri i isusovcima, a zatirući ostale vjeroispovijesti, naročito socinijance 
kojih je u zemlji bilo mnogo. Zdvojni Erdeljci proglasili su svojim 
vojvodom najprije Mojsiju Sekelja (# 17. lipnja 1603) i onda G4bora 
Bethlena; no nato je Basta zaveo pravu strahovladu, proglasivši 
među drugim na saboru u Devi 5. rujna 1603. sve nazočne plemiće 
izdajicama koji se moraju kazniti gubitkom života i imanja. 

Nekako u isto vrijeme, kad je u Erdelju zaredala Bastina straho- 
vlada, javile su se i u Ugarskoj vjerske smutnje. Kralj Rudolf gotovo 
je zaviđao svojemu stričeviću nadvojvodi Ferdinandu, kojemu bijaše 
pošlo za rukom da u svojim nutarnjo-austrijskim zemljama provede za- 
tiranje novovjeraca ili protestanata, koje je već započeo njegov otac. Po- 
taknut još nekim katoličkim biskupima i svojim savjetnicima, pregnuo je 
i Rudolf da kako u netom stečenom Erdelju tako i u Ugarskoj započne 
protureformacijom ida zatre i mađarske kalviniste (reformi- 
rane, magyar hit) kao i njemačke luterovce (protestante, nćmet hit), 
koji se bijahu tijekom šesnaestoga stoljeća dobrano raširili i ugnije- 
zdili. Osobito pak bilo mu je do toga da se zatre nova vjera protestant- 
ska u kraljevskim gradovima sjeverne Ugarske, gdje su nastavali pre- 
težno Nijemci, dosad najodaniji podanici njegovi. Upućivao ga je pak 
nato najviše egerski biskup Stjepan Suhaj, koji se bijaše nakon pada 
svoje stolice u turske ruke preselio u grad Košice. Biskupa _je 
boljelo što je župna crkva u Košicama bila u vlasti novovjeraca, dok 
je za katoličku službu božju preostala tek malena kapelica. Na molbu 

iskupovu izdao je kralj 11. studenoga 1603. gradskomu vijeću u Ko- 
šicama nalog da župnu crkvu, sagrađenu od Kraljice Elizabete i sina 
joj Ludovika Velikoga, preda egerskomu kaptolu. U isti mah primio je 
i novi vrhovni kapitan Gornje Ugarske, grof Jakov Belgiojoso, nasljed- 
nik Bastin, zapovijed da kraljev nalog makar i silom provede ako se 
gradsko vijeće ne bi htjelo drage volje pokoriti. I zaista je Belgiojoso, 
došav u večer 7. siječnja 1604. u Košice, i naperivši topove prisilio grad- 
sko vijeće da mu preda ključeve župne crkve. Osim toga vrhovni je 
kapitan zabranio privatnu službu božju protestantsku i prisilio prote- 
stantske propovjednike na pismeno očitovanje da će za šest tjedana 
otići iz grada. Postupak vrhovnoga kapitana nemilo je osupnuo prote- 
stante onih krajeva. Gradovi Košice, Prešov, Levoča, Bardjejov i Sa- 
binov poslali su poslanike u Prag, moleći da i nadalje bude dopušteno 
protestantima svoju vjeru ispovijedati i službu božju obavljati. Ali 
poslanici nisu uza sva nastojanja i novčane darove mogli ni to polučiti 

da budu pušteni pred kralja. Zato su napokon rečeni gradovi odlučili 
da se obrate na ugarski sabor u Požunu, koji bijaše kralj Rudolf još u 
prosincu prošle godine sazvao za 3. veljače 1604. 


Na taj znameniti sabor biše pozvani ne samo staleži ugarski i hrvat- 
sko-slavonski, nego i erdeljs ki (ad status Transilvaniae). Od hrvat- 
sko-slavonskih imali su doći: novi zagrebački biskup Šimun Bratu- 
lić s biskupima kninskim, srijemskim i bosanskim, a od državnih ba- 
runa ban Ivan Drašković, grof Tomo Erdedi, i namjesnik palatina 
Nikola Istv4nffy. Još bi pozvana sva sila hrvatskih i slavonskih mag- 
nata, kao grof Petar Erdedi, knezovi Juraj, Nikola i Vuk Frankapani 
Tržački, Franjo Držić (Dersffy), knez Ivan Zrinski, barun Petar Dra- 
šković, Ivan i Juraj Keglević, Franjo i Stjepan Pethew, Benedikt Thu- 
roczy od Ludbrega, Ivan i Juraj Ratkaj od Velikoga Tabora. Napokon 
imali su poslati svoje zastupnike županije Zagrebačke, Varaždinske i 
Križevačka, kaptol zagrebački, i slobodni gradovi Zagreb, Varaždin i 
Koprivnica. Kao nunciji čitavoga Kraljevstva Hrvatskoga i Slavonskoga 
bili su još na saboru u Zagrebu 16. prosinca 1603. izabrani veliki prepošt 
zagrebačkoga kaptola Franjo Erdeljski i zagrebački podžupan Franjo 
Medoševački (Medossoczy). Kako se vidi, bili su gotovo svi članovi 
sabora iz Hrvatske i Slavonije privrženici katoličke vjere. Drukčije je 
to bilo s članovima iz Ugarske i Erdelja. Tusu osim biskupa i prelata 
ostali svjetovni članovi bili pretežno novovjerci, bud kalvinisti bud 
protestanti. Baš ti svjetovnjaci novovjerci najviše su rogoborili i zbog 
nesnosnih već političkih prilika i radi stezanja vjerske slobode. Nad- 
vojvoda Matija, kojemu je već tada bio savjetnikom bečki biskup i 
potonji kardinal Melkior Klesel (Khlesl), imao je pune ruke posla 
da odvrati staleže od nepromišljenih zaključaka. Teškom mukom izra- 
dio je Matija obećanjima i mudrim popuštanjem da sabor u pogledu 
slobodnog vjeroispovijedanja nije stvorio nikakvih odluka, nego da je 
u 21. članku riješio političko-upravne poslove, pače po običaju dopustio 
ratnu daću i druge stvari koje je kralj tražio. No zato su protestantski 
staleži tik pred zaključkom sabora 8. travnja došli pred namjesnika pa- 
latinova Nikolu Istv&nffyja, te u ime pretežnoga dijela pučanstva uložili 
prosvjed protiv svih novotarija u vjerskim poslovima uz izjavu: »Bu- 
dući da se unatoč većini njihovih glasova (per maiorem et potiorem 
regni partem collectis suffragiis statutum) nije zadovoljilo njihovoj mol- 
bi za slobodno vjeroispovijedanje, prosvjeduju unaprijed protiv svake 
kraljevske odredbe koja bi se protivila slobodnomu vršenju vjere, te 
očituju da će se svakoj sili oprijeti, a krivnja ne će biti njihova ako 
se stoga rode nemiri.« Ali ni katolici nisu ostali skrštenih ruku. Kato- 
lički članovi ugarskog državnog vijeća (consiliarii; Hungari catholici) 
sastavili su protuizjavu u kojoj su se ogradili protiv toga što su se pro- 
testanti drznuli prozvati »pretežnim dijelom kraljevstva« (potior pars 
regni), pa su naročito istakli da se katoličkoj vjeri pribrajaju ne samo 
kralj s tolikim prelatima, barunima i magnatima, nego jednako i 
Kraljevine Dalmacija, Hrvatska i Slavonija (pri 
quoque ratione Dalmatiae, Croatiae et Sclavoniae regna), zatim brojni 
slobodni gradovi (Šopron, Požun, Trnava) i gotovo sve županije Donje 

Ugarske. Spominju nadalje sve starije zakone ugarske, izdane protiv 
krivovjeraca, i naglašuju da je kralj vršio samo svoje pravo kad je pro- 
testantima oduzeo crkve u svojim kraljevskim gradovima. Napokon 
izriču nadu da se proširenjem katoličke vjere ne će poremetiti mir u 
državi, već da će nasuprot Bog kralju osobitu sreću udijeliti. 

Izjava katoličkih vijećnika, posebno mnijenje egerskoga biskupa 
Suhaja od 14. travnja, zatim pismena očitovanja drugih biskupa i vijeć- 
nika sklonila su nadvojvodu Matiju te je kralja svjetovao da učini nešto 
što je bilo ne samo upereno protiv novovjeraca nego je dirnulo i u stari 
ustav ugarski. Kralj je naime, potvrdivši 1. svibnja 1604. onaj dvadeset 
i jedan članak ugarskoga sabora, »sam po svojoj namisli i punovlasti« 
(motu proprio deque regiae suae potestatis plenitudine) dodao njima 
i dvadeseti drugi članak, sastavljen prema njegovu nalogu 
po tajniku ugarske kancelarije Himmelreichu. Tim je kobnim člankom 

ralj sve molbe protestantskih staleža naprečac otklonio, sve počeo od 
sv. Stjepana kralja u prilog rimokatoličkoj crkvi izdane odredbe u pu- 
nom opsegu potvrdio, te napokon odredio da se svi, koji bi na saboru 
iznijeli vjerska pitanja, imaju kao pokretači nemira i novotari za za- 
strašni primjer ostalima bezobzirno kazniti onako kako to određuju 
ustanove prijašnjih kraljeva. 

Dvadeset i drugi članak, nametnut po samome kralju Rudolfu, po- 
krenuo je svagdje silno uzbuđenje. U Hrvatskom Kraljevstvu planulo 
je veliko veselje i oduševljenje. Štaleži hrvatski i slavonski već su od 
vremena biskupa i bana Jurja Draškovića gledali prijekim okom na 
protestante, kojima su krajiški generali, pretežno Nijmci, pogodovali 
te im propovjednike u krajiškim gradovima ne samo dopuštali, nego 
ih i plaćali. Ti isti krajiški generali i kapitani, od kojih su neki bili i 
sami protestanti (kao senjski kapitan Juraj Paradeiser), naseljivali su 
također Vlahe na tlu Hrvatskoga Kraljevstva, tražili za njih povlastice 
na zator katoličke crkve i cjelokupnosti hrvatske zemlje, i tako stvarali 
od povjerenih im krajina zasebne oblasti, nezavisne od hrvatskoga bana. 
Stoga je posve razumljivo nastojanje hrvatskih staleža da se na tlu kra- 
ljevstva istrijebe svi inovjerci protestanti i da se doseljeni Vlasi pri- 
kupe pod okrilje katoličke crkve (unijom), jer će se tako jedin- 
stvom vjere obraniti i osigurati i političko je- 
dinstvo Hrvatskoga Kraljevstva. Nastojanje hrvatskih 
staleža podupirao je i novi biskup zagrebački Šimun Bratulić, član pa- 
vlinskoga reda ali osobiti prijatelji isusovaca, koji je mlade pavline slao 
na nauke u isusovačke zavode, a poslije isusovce dozvao u Zagreb i 
ostalu Hrvatsku. Još je hrvatsku i slavonsku gospodu bodrio namjesnik 
ugarskoga palatina a gorljivi katolik Nikola Istv&nffy, koji je po svojoj 
majci Jadvigi Đulajevoj baštinio grad Vinicu kod Varaždina i tako postao 
vlastelinom slavonskim. Naravno da se i ban Ivan Drašković, sinovac 
slavnoga biskupa a zet Nikole Istv4nffyja. osobito isticao svojom gorlji- 
vošću za katoličku vjeru. Nije stoga ni najmanje čudo da je hrvatsko- 
slavonski sabor, sastavši se 5. srpnja 1604. u varoši Gradecu kod Za- 
greba, s oduševljenjem primio najnoviji kraljevski dekret s pridanim 
dvadeset i drugim člankom. Staleži i redovi izriču kralju »vječitu 

hvalu« (immortales gratias) što nastoji »ortodoksnu vjeru, od njegovih 
presvetih pređa sačuvanu a od stanovitog vremena krivovjerjem do- 
nekle progonjenu, vratiti u prijašnje stanje njezino«, pa u isti mah odlu- 
čuju jednodušno da se svi krivovjerci, a osobito pro- 
povjednici koji borave na imanjima oko Ozlja, 
koji su iz Štajerske protjerani ili ma kojim dru- 
gim načinom onamo dolaze, imaju izbaciti. Bit 
će pak zadaća zagrebačkoga biskupa kao dijece- 
zanskoga (poglavara) toga kraljevstva da po svo- 
joj pastirskoj dužnosti gorljivo postupa protiv 
takvih razvratnih bludnja. (Zdeoque statuunt et decernunt 
unamini voto, ut universi haeretici et praecipue in bonis Ozaliensibus 
divagantes concionatores ex Styria pulsi vel aliter qualitercunque eo 
devenientes eiiciantur. Erit autem reverendissimi domini episcopi Za- 
grabiensis tamquam dioecesani huius regni in tales perversos errores 
pro eius pastorali officio studiose animadvertere.). Značajno je da isti 
sabor nadovezuje i na zaključak posljednjega ugarskog sabora u pogledu 
doseljenih Vlaha, pa određuje: »Svi Vlasi također imaju prema 14. arti- 
kulu požunskom od ove godine zagrebačkomu prelatu plaćati potpunu 
desetinu; isti Vlasi moraju svojoj zemaljskoj gospodi davati terragium 
ili devetinu te biti podložni njihovoj jurisdikciji.« Sabor određuje još 
svetkovanje blagadana i prijeti kaznom onima koji ih ne bi obdržavali. 
Napokon određuju staleži radnike za popravak gradova na krajinama, 
ali primaju i tužbe protiv krajiških generala i njihovih vojnika; uz to 
zaključuju da se ima obnoviti grad Čazma zagrebačkoga biskupa, a onda 
i grad Moslavina grofa Tome Erdeda. 


Dok je Hrvatsko Kraljevstvo radosno prihvatilo kraljevski članak, 
planulo je u Ugarskoj (naročito sjevernoj) i Erdelju nečuveno ogorče- 
nje. Čini se da se staleži nisu toliko bunili zbog pridanoga članka, jer 
se bijaše i dosad više puta dogodilo da je kralj pojedine saborske 
članke kako ugarskoga sabora tako i hrvatsko-slavonskoga mijenjao i 
koješta im dodavao; više ih je razdraživao sam sadržaj članka kojim 
se u jedan mah obaralo sve što su protestanti i kalvinisti kroz čitavo 
šestnaesto stoljeće nesmetano uživali. Kad su k tomu i Belgiojoso i 
ugarski namjesnik kaločki nadbiskup Martin Pethew stali u Košicama, 
Levoči i ostalim gradovima Šipuške županije novovjercima otimati crkve 
i posjede te njihove propovjednike progoniti, nastao je velik politički i 
vjerski pokret u sjeveroistočnoj Ugarskoj, u kojem su sudjelovali ne 
samo Mađari nego i protestantski Nijemci. Plemstvo sjeveroistočne 
Ugarske, sastavši se 8. rujna u Gdlszćcsu, očitovalo je košičkomu vrhov- 
nomu kapitanu Belgiojosu da ne priznaje 22. članka pa da ne će ni po- 
reza utjeravati ni novaka davati dok se taj članak ne opozove i prote- 
stantima sloboda vjere ne dopusti. Ako bi pak kapitan sa svojim Va- 
loncima i hajducima nasilja počinjao, to će oni silu silom odbijati. Čini 
se da se i u Hrvatskom Kraljevstvu pokušalo rovariti i da je netko u 
ime hrvatskih i slavonskih staleža neovlašteno upravio na kralja nekakvo 
»patvoreno pismo« na štetu čitave države (literas ... falsas, 
nomine totius nobilitatis huius regni Sclavoniae scriptas, totique repu- 

blicae praeiudicandae ad suam maiestatem confici fecisset). Ali sabor 
hrvatsko-slavonski, sastavši se 9. studenoga 1604. u Gradecu kod Za- 
greba, određuje da se za slučaj, ako bi se sastavitelj toga pisma mogao 
otkriti, ima smjesta uhvatiti i banu dovesti, koji će ga dati kao javnoga 
zločinca pogubiti. Staleži kao da su slutili gdje treba krivca tražiti, 
jer u isti mah određuju neka se piše Fridriku Sekelju radi njegova 
službenika i dvorjanika Hanslina, koji da je neko »sumnjivo pi- 
smo« protiv sviju staleža na kralja poslao. Osumnjičeni neka se uhvati 
i pošalje banu koji će pravu istinu istražiti. 

Međutim, nezadovoljnicima je u Ugarskoj i Erdelju stao na čelo 
Stjepan Bočkaj (Bocskay), ujak nekadanjega erdeljskog voj- 
vode Sigismunda Batora. Bio je po vjeri kalvinist, ali je posljednjih 
godina za smutnja u Erdelju pristajao uz kralja Rudolfa, tako da ga je 
Andrija Batori lišio gotovo svih erdeljskih imanja. Kralj ih je njemu 
poslije povratio; ali kad je Basta započeo svojom strahovladom u 
Erdelju, nije htio Bočkaj da boravi u toj nesretnoj zemlji, već se 
sklonio na svoja imanja u Ugarskoj oko Velikog Varadina i Debrecina. 
Tu su dolazili k njemu bjegunci iz Erdelja, osobito Gabor Bethlen, te 
su ga napokon sklonili da se digne za obranu svoga zavičaja. Smutnje 
u sjeveroistočnoj Ugarskoj još su ga jače nato bodrile. U to ime stao 
je ugovarati s turskim velikim vezirom Lala Muhamedom Sokolovićem 
i s temišvarskim beglerbegom. Budući da su njegova pisma o tim do- 
govorima prije reda došla u ruke kraljevskih generala, podigao je Stje- 
pan Bočkaj prvih dana listopada ustanak, okupivši oko sebe erdelj- 
ske bjegunce i brojne hajduke koji su dosad služili kapitana Belgiojosa. 
Već 14. listopada sukobile su se njegove čete sjeverno od Velikoga 
Varadina s četama kralja Rudolfa. Poslije toga pridružile su se njemu 
Košice i druga mjesta u Šipuškoj županiji, pa onda i plemstvo sjevero- 
istočne Ugarske, koje je vodio Valentin Drugeth od Homonne. Odmah 
zatim, 18. listopada, izdao je veliki vezir Lala Muhamed iz tabora na 
Rakoškom polju svim Erdeljeima zapovijed da se okupe oko Bočkaja, 
kojega je sultan uzeo pod svoju zaštitu. 

Da se stane na put općoj buni u Ugarskoj i Erdelju, raspisao je 
nadvojvoda Matija 5. i 6. prosinca 1604. ugarski sabor za 6. siječnja 
1605. U pozivnici izlaže nadvojvoda izrijekom kako je »onaj strančarski 
(factiosus) Stjepan Bočkaj, zavrgavši svaki strah pred Bogom i ljudi- 
ma, u vrijeme od nekoliko tjedana ne samo sam Ke ikakva zakonita 
uzroka vjerom prema njegovu veličanstvu krenuo, nego također najprije 
u Erdelju a onda i u gornjim krajevima Ugarske bunu pokrenuo,« pa 
kako se buna stalno dalje širi. Matijin poziv našao je odziva u Hrvat 
skom Kraljevstvu, gdje se 13. siječnja 1605. sabor sastao te poklisare 
za sabor u Požunu izabrao (prepošta Franju Erdeljskoga i Gregorija 
Pethewa). Još je sabor izabrao Vuka Druškovečkoga za posebnoga po- 
slanika, koji će poći ravno u Prag te ondje prema primljenoj instrukciji 
kralju prikazati sve potrebe i nevolje Kraljevstva Hrvatskoga. Zabrinuti 
staleži odredili su napokon i insurekciju za slučaj »ako bi neprijatelj u 
zemlju provalio ili koji krajiški grad podsjednuo, ili ako bi se kakova 
smutnja (dissensio), što Bog odvratio (quod Deus avertat), porodila. 

Sabora u Požunu nije bilo. Staleža našlo se tako malo na okupu 
da je kralj 25. siječnja morao sabor odgoditi. Nasuprot su erdeljski DE 
mići i Sikulci na svome zboru u Maros-Szerdi 22. veljače 1605. proglasili 
Stjepana Bočkaja svojim vojvodom. Za njihovim primjerom povela se 
i Gornja Ugarska, gdje su se brojni staleži 20. travnja 1605. u Serenču 
sastali te Bočkaja svojim knezom izabrali. Tom su zgodom proglasili 
također slobodu vjeroispovijedanja za katolike, protestante i kalviniste, 
odredili opću insurekciju plemstva, pače zaprijetili gubitkom imanja 
svima koji se ustanku ne bi pridružili. Sad je sve grnulo pod zastavu 
Bočkajevu, te je vrhovni vojvoda kraljevskih četa Juraj Basta morao 
uzmaknuti sve do Požuna. Bočkaj bio je gospodar ne samo Erdelja 
nego i čtave Ugarske na sjeveru Dunava, gdje su kralju Rudolfu ostale 
tek neke utvrde u kojima su stajale njegove posade. 

Malo dana nakon zbora u Serenču skupio je ban Ivan Drašković 
2. svibnja 1605. sabor hrvatsko-slavonski u Gradecu kod Zagreba. Tu 
su najprije poklisari, određeni za sabor u Požunu, izvijestili kako se 
sabor »zbog smutnja i bune« nije sastati mogao, a onda se je vijećalo 
o obrani kraljevstva ako bi Stjepan Bočkaj htio da zavlada i njime. 
Bočkajev naime vojvoda Grgur Nćmeth bijaše već odlučio osvo- 
jiti zapadne ugarske županije na jugu Dunava (Đursku, Mošonjsku, Šo- 
prunsku, Željeznu i ostatak Zalajske), dok su ostali vojvode njegove 
udarali na Austriju i Moravsku. Odmah nakon prijelaza N&methova pre- 
ko Dunava redom su velikaši i plemići jugozapadne Ugarske bud iz 
straha bud iz jetenja prelazili na Bočkajevu stranu te slavodobitnomu 
vojvodi predavali svoje utvrđene gradove. Što se nije dobre volje poko- 
rilo, pustošio je N&€meth ognjem i mačem pa je tako među drugim pre- 
dobio Sombotelj i K&rmend. Jedino Šopruna nije mogao osvojiti. No 
zato je s pomoću Turaka iz Kaniškoga vilajeta i Tatara stao provalji- 
vati u Štajersku. Strah i trepet radi njegova dolaska bio je tolik da se 
nadvojvoda Ferdinand sa svojim dvorom spremao iz Graza preseliti na 
sigurnije mjesto. Već 26. svibnja 1605. javlja štajerski plemić Ber- 
nardin Mindorf u Graz da je 4000 hajduka preko ugarske međe pro- 
valilo u Štajersku, zauzelo njegov grad Bistricu, te svu okolicu nemilo 
poharalo. Za daljnjih provala stradali su osobito štajerski krajevi izme- 
đu Mure i Drave (Radgona, Fiirstenfeld), ali i oni na jugu Drave, kao 
okolica Ljutomjera i Ormuža. Kako ormuški župnik Ivan Dvorčić ja- 
vlja, provalili su hajduci u to mjestu i u župnu crkvu te ju orobili, 
odnijevši iz nje dragocjenosti za 500 forinti. 

Iz Ormuža poslao je Grgur Nćmeth poslanike banu Draškoviću i 
kirtatskoslavonstim staležima zajedno s pismima Stjepana Bočkaja, u 
kojima ih pozivaše da se ne opiru borbi Ugarske za slobadi, nego da 
pomažu Ugre pa da se ujedinjenim silama zbaci jaram njemački (co- 
niunctisque viribus et animis Germanorum iugum excutiendum susci- 
perent). Sam Nćmeth stići će naskoro u Hrvatsko Kraljevstvo pa će 
biti prijatelj onima koji se tome pozivu pokore, a najžešći dušmanin 
onima koji bi se opirali da to čine. Na te poruke nije ban Drašković 
ništa odgovorio, nego je sazvao ponovo staleže na sabor (convocato con- 
cilio) neka oni odluče što da se uradi a da se održi kraljeva milost. 

Staleži nijesu se isprva mogli složiti. Jedni su predlagali da se Nć- 
methu dade velika svota u ime kontribucije pa da pusti Hrvatsko 
Kraljevstvo na miru; drugi opet tražili su da se staleži obrate na Stje- 
pana Illćsh4zyja, jednoga od najodličnijih privrženika Bočkajevih, dika 
posreduje da se odustane od određene provale Nćmethove u Slavoniju. 
Ali ni jedan prijedlog nije općenito Prihvaćen, jer se ne bi njima kod 
Bočkaja ništa postiglo, dok bi se kralj mogao smatrati povrijeđenim. 
Napokon su se svi staleži jednodušno složili u tome da se treba Nćmethu 
hrabro oprijeti te silu silom suzbiti. Budući da se Drava u ono sušno 
doba dade ne samo na brodovima prebaciti, nego mjestimice i pre- 
gaziti (preplivati), određeno bi da se duž čitave Drave od Vinice pa do 
Ludbrega postave straže u manjim taborima, tako da bi jedan tabor mo- 
gao u potrebi priskočiti drugomu u pomoć. Ti tabori neka stoje na 
straži do 1. prosinca pod vrhovnim zapovjedništvom bana i kapitana 
Ivana Draškovića. 

Odlučni otpor hrvatsko-slavonskih staleža tako je prestravio Nć- 
metha da se okanio svake navale na Slavoniju. Ban Drašković stajao 
je još 25. lipnja u taboru u Podravini i o svemu izvješćivao nadvojvodu 
Ferdinanda. Nato je nadvojvoda 30. lipnja iz Graza odgovorio banu nje- 
mačkim pismom, u kojem je javio kako je slavonskomu generalu Sigis- 
mundu Fridriku Trautmansdorfu zapovjedio da svakoga, koji bi u to 
opasno vrijeme bune lakomislene i lažne glasove među pukom ili plem- 
stvom širio, smjesta dade uhvatiti i u Varaždin odvesti, gdje će se onda 
prema krivnji kazniti; uz to pozvao je i bana da mu i on potajno označi 
sve plemiće, koji jednako nedopuštene i kažnjive govore i vijesti šire, 
pa će se onda i protiv njih postupati. Hvali nadalje bana što je javio 
što je njemu nevjerni Grgur Nćmeth iz Šopruna pisao, te mu napokon 
obećava novaca za povećanje četa za Bansku krajinu, 

Ban Ivan Drašković nije se, međutim, zadovoljio time da povjereno 
mu kraljevstvo brani od provala ustaničkih, nego je pregnuo da Bočka- 
jevce u samoj Ugarskoj potraži i satre. U to ime sporazumio se sa sla- 
vonskim generalom Trautmansdorfom kako će zajedno udariti na Ugar- 
sku. Povjerivši grofu Petru Erdedu nešto vojske za obranu banske 
krajine, a biskupu Bratuliću polovicu svog pješaštva da brani prijelaze 
na Dravi i Muri od napadaja neprijateljskih, prešao je sa preostalim 
pješaštvom i čitavim konjaništvom svojim 23. srpnja 1605. u raku 
gdje se 27. srpnja kod sv. Gotharda blizu štajerske međe sjedinio s 
ondje već utaborenim Trautmansdorfom. Tu se njima pridružilo još 
1000 pješaka plaćenika, koje im bijaše nadvojvoda Ferdinand u pomoć 
poslao. Sutradan 28. srpnja pošla su oba do mjesta Čakana, koje je 

ripadalo Baćanima, te su se njima pridružili Franjo Baćani i mladi 
Knez Nikola Zrinski sa svojim četama. Tako je vojska banova i gene- 
ralova nadmašila 10.000 momaka. Kako je rečeno mjesto Čakan tek 
jednu milju udaljeno od grada i trgovišta K&rmenda, kod kojega 
je Nemeth bio utaboren sa svojim hajducima, Turcima i Tatarima, 
odlučili su Drašković i Trautmansdorf sutradan (29. srpnja) udariti 
na neprijatelja. Međutim, zapovjednik grada K&rmenda, po imenu Ma- 
tija Belavić, pucnjavom topova obznanio je Bočkajevcima dolazak bana 

i generala. Bojeći se Nćmeth da bi mogao nastradati, predlagao je po- 
sredovanjem Franje Baćana primirje, a dotle se spremao da sa svojom 
vojskom preko Rabe pobjegne. No ban i general otkrili su još za 
vremena varku, pa su se svom snagom oborili na neprijatelje te su 
ih razbili i razasuli. Sam Nćmeth pobjegao je u Siget, a Tatari njegovi 
sklonili su se u Koppany. Odmah nakon pobjede kod K&rmenda svi su 
gradovi na jugu Dunava, ako nisu bili u turskim rukama, opet došli pod 
vlast kralja Rudolfa; poimence spominju se gradovi K&rmend, Sombo- 
telj i Kiseg, a onda i brojni drugi koje bijahu buntovnici prošlih mje- 
seci zauzeli. Pobjedonosni Drašković ostavio je nato Trautmansdorfu da 
bude na straži u taboru između K&rmenda i Hidvega, a sam se već 
4. kolovoza vratio u Slavoniju da i dalje brani na Dravi svoju domo- 
vinu. Ali pobjeda njegova kod K&rmenda imala je zamašnih posljedica, 
te su poslije baš njega i Hrvate smatrali za spasitelje Rudolfova vlada- 
nja. Zagrebački kanonik Pavao Jagustić, koji je zgode onoga vremena 
kao suvremenik i očevidac zabilježio jer je sam u Ugarskoj i Beču mno- 
go boravio, kaže izrijekom da su baš Hrvati sva nastojanja Bočkajeva 
osujećivali te ga tako na izmirenje prisili; zatim da je Illćsh4zy prigo- 
dom ugovaranja o miru u Beču više puta Hrvatima spočitavao da su 
oni svojom stalnošću i vjernošću spasili caru 
(Rudolfu) ne samo Austriju sa Štajerskom, Ko- 
ruškom i Kranjskom, nego i Češku. (Postquam igitur 
Bochkay et Illćshdzy Croatas retardaturos omnes suos conatus vidissent 
... et ipsi in pacem inclinari ceperunt. Praesertim postquam Croatas 
neque nuntiis ad suam pellicere fidem potuissent, quorum constantia 
et fidelitate non modo Austria cum Styria, Carynthia et Carniola, sed 
et Bohemia caesari servatae fuere, prout saepius Croatis postea obiectum 
fuit Viennae per Illieshazym). 

Činilo se da će od čitave bune i borba imati najviše koristi Turci. 
Oni će s pomoću Stjepana Bočkaja polučiti ono što nisu mogli postići 
dugotrajnim ratovanjem, da će naime konačno pokoriti svu Ugarsku. 
U srpnju 1605. podijelio je sultan Ahmet Stjepanu Bočkaju i njegovim 
potomcima Ugarsku i Erdelj kao leno Turskoga Carstva; podjedno mu 
je zajamčio da će ga braniti protiv Nijemaca, ali pod tim uvjetom da 
Turskoj ostanu sva mjesta u Ugarskoj koja će zajedničkim silama 
kralju Rudolfu oteti, a stoje uz put koji vodi prema Beču. Na koncu 
kolovoza osvanuo je veliki vezir Lala Muhamed pred Ostrogonom, 
za koji su se Turci posljednjih godina uzalud otimali. Kako su se vojske 
kralja Rudolfa morale u isti mah boriti s dva neprijatelja, nije bilo nade 
da bi se Ostrogon mogao održati, to manje što su u isto vrijeme Bočka- 
jevci s pomoću egerskoga paše podsjedali Nove Zamke. Posada u Ostro- 
gonu branila se doduše junački; ali kad je zapovjednik njezin, grof 
Vilim Oettingen, poginuo a posada spala na ciglih 900 momaka, morao 
se grad 2. listopada Turcima pod pogodbom predati. Malo zatim, 17. 
listopada, predali su se i Novi Zamki Bočkajevim vojvodama. Neko 
vrijeme nakon toga pozvao je veliki vezir Lala Muhamed Stjepana 
Bočkaja u svoj tabor kod Pešte. S plemićkim banderijem došao je 
Bočkaj 10. studenoga pred Peštu i PORIBAG šatore na Rakoškom polju. 

Posjetivši sutradan (11. studenoga) velikoga vezira, zadržao ga je taj 
na gozbi a onda ga otpratio u njegov šator, gdje je vezir nazočno 
plemstvo pozvao da ostanu vjerni svome kralju Stjepanu i sultanu. 
Onda je Bočkaja opasao mačem, dao mu u desnu ruku žezlo i u lijevu 
barjak, a onda mu na glavu posadio krunu, za koju je 
tvrdio da je kruna bizantskih careva. Bočkaj je odmah krunu skinuo 
s glave izjavivši da je prima za dar, ali ne kao znak kraljevskoga do- 
stojanstva jer se u Ugarskoj nitko ne smije vjenčati krunom dok je 
još okrunjeni kralj na životu. No ipak je kao »kralj ugarski i vojvoda 
erdeljski« obećao da će Turcima vratiti neka mjesta u Temišvarskom 
vilajetu, koja bijahu Erdeljci za Sigismunda Batora oteli; nato je veliki 
vezir oslobodio Ugarsku i Erdelj za deset godina od svakoga danka, a 
onda će plaćati tek 10.000 dukata na godinu. 

U Hrvatskom Kraljevstvu doimali su se događaji u Ugarskoj veoma 
bolno. Staleži hrvatsko-slavonski isticali su stoga još jače svoju privrže- 
nost zakonitomu kralju svomu. Na saboru u varošu Krapini, što ga je 
okupio ban Ivan Drašković 18. listopada 1605, izvješćivao je zasebni 
izaslanik Vuk Druškovečki, koji se vratio iz Praga, o svom poslanstvu 

u kralja. Saopćio im je također i poruku kraljevu da ustraju kao dobri 
domoljubi u običajnoj kreposti, stalnosti i vjernosti, (ut solita virtute, 
constantia et fide in officio banorum et fidelium amatorum patriae 
perseverent). Ohrabreni tom porukom zaključuju staleži da se za obranu 
domovine od buntovnih Mađara, Tatara i Turaka, koji se sve do Drave 
zalijeću, nanovo proglasi opća insurekcija i da se do 24. listopada imaju 
svi velikaši i plemići skupiti u banovu taboru na imanju Šemovcu 
u varaždinskom polju. Imaju također sobom dovesti dovoljno hrane 
za uzdržavanje svojih četa. Jednako određuju staleži da se grofu Petru 
Erdedu ponovo povjeri obrana Banske krajine i prijelaza na rijeci 
Kupi. Napokon izabiru biskupa Šimuna Bratulića i Nikolu Istvanffyja 
da kao zasebni psolanici pođu nadvojvodi Ferdinandu u Graz i da mu 
prikažu »sadanje potrebe« kraljevstva (pro moderna necessitate... 
explicanda). Kad su oba poslanika svoj posao izvršila, opet se sabor 
sastao 9. studenoga u gradu Varaždinu. Mora da su vijesti bile povoljne, 
jer su staleži izjavili da će se očinskoj brizi njegove prejasnosti odužiti 
svojim vjernim službama. 


Uza svu odlučnost hrvatsko-slavonskih staleža ipak bi se teško 
bilo održalo vladanje kralja Rudolfa, jer su se protestanti i u ostalim 
habsburškim zemljama stali dizati i spremati na bunu. K tomu je sam 
kralj Rudolf baš u ono vrijeme jače poboljevao i u svojoj melankoliji i 
razdražljivosti posve zanemario državne poslove, pače nije ni braći svo- 
joj Matiji i Maksimilijanu dopuštao da dolaze na njegov dvor u Prag. 
Zabrinuti za budućnost svoje porodice sastali su se nadvojvode Matija i 
Maksimilijan sa svojim stričevićima Ferdinandom i Maksimilijanom 
Ernestom 30. travnja 1605. u Linzu. Tu su se dogovorili da zajedno 
pođu u Pragu gdje će kralju predočiti veliku opasnost koja prijeti 
čitavoj kući habsburškoj, te mu predložiti kako da se zlo ukloni. Kralj 
je doduše strogo zabranio nadvojvodama da dođu na njegov dvor; pa 

ad su ipak došli, oborio se na njih strašno razdražen i ogorčen, spo- 
čitavajući im da mu kane »žezlo ugrabiti i krunu s glave skinuti«. 
Napokon je ipak 28. svibnja 1605. izdao punomoć bratu Matiji da upra- 
vlja ratnim. poslovima u Ugarskoj i da stane pregovarati s Bočkajem. 
I među Bočkajevim privrženicima bilo je ljudi koji su zazirali od toga da 
zamijene habsburško vladanje turskim podaništvom. Među njima isti- 
cao se osobito Stjepan Illćsh4zy koji je od srpnja 1605. vršio čast 
pokladnika u Bočkaja. Nadvojvoda Matija bijaše odmah u lipnju zapo- 
čeo pregovore s Bočkajem o miru, ali kako nijedna stranka nije htjela 
popuštati, zapeli su brzo; tek nakon pada Ostrogona u turske ruke 
(2. listopada) pokazali su se i bočkajevci i Matija pripravniji za po- 
gađanje. Na sabori u Krupini (Korpona), gdje bijaše Bočkaj 17. stu- 
denoga okupio svoje privrženike, već se raspravljalo o odgovoru kralja 
Rudolfa na zahtjeve njegove, koje bijaše prikazao u 15 (dotično 16) 
točaka. Premda nisu staleži bili nimalo zadovoljni s onim što im je 
kralj dopuštao, najmanje pak u vjerskim poslovima, ipak su privoljeli 
da Stjepan Illćsh4zy i Petar Horvat Mladošević pođu k nadvojvodi Matiji 
u Beč i da ondje nastave pregovaranje. Već 7. siječnja 1606. stali su 
vijećati s punomoćnicima nadvojvode Matije, među kojima nalazimo 

poslije i grofa Tomu Erdeda. Obje stranke utanačile su 15. siječnja 
primirje do 24. lipnja da ne bude smutnja za dogovaranja u Beču. 

Punomoćnici obiju stranaka požurili su se tako da su već 9. veljače 
prihvatili po nadvojvodi Matiji predloženi nacrt o miru. Trebalo je sa- 
mo da ga odobre kralj Rudolf i Bočkaj. Kralj Rudolf prihvatio ga je 
smjesta, pače je 10. ožujka 1606. iz Praga razaslao pozive na sve staleže 
ugarske i hrvatske kojim ih je pozvao na sabor u Požun za 24. travnja. 
Tu će se već gotovi mir staležima priopćiti, pa će onda kralj primiti 
u svoju milost sve dotadanje privrženike Bočkajeve. Radi izbora po- 
klisara u Požun sastao se i hrvatsko-slavonski sabor u Gradecu kod Za- 
greba 10. travnja 1606. Njemu biše predloženi također 
zahtjevi Bočkajevi i nacrt mira, da o svemu iz- 
reče svoje mnijenje. Sabor je hrvatsko-slavonski radi zama- 
šnoga predmeta izabrao tri posebna poklisara (nuncios speciales), po 
imenu zagrebačkoga kanonika i lektora Petra Domitrovića, banovca 
Kristofora Mrnjavčića od Brezovice i napokon znamenitoga u ono vri- 
jeme pravoznanca Ivana Kitonića od Kostajnice. Taj potonji bio 
je starinom iz Hrvatske; njegova porodica bijaše se za žestokih pro- 
vala turskih iz krajeva među Kupom i Unom sklonila u jugozapadnu 
Ugarsku, gdje je i on živio sve do posljednjih godina u Sombotelju. 
Ali kako je bio gorljiv privrženik Katoličke vjere, morao je bježati 
iz Ugarske, gdje su ga buntovnici lišili svega imanja (virum doctum, 
iurisperitum, piumque et catholicum hominem, sed fatali quodam casu, 
his disturbiorum temporibus, ex partibus Ungariae, propriis focis et 
sedibus per rebelles Ungaros, Turcas et Tartaros pulsum, omnibus bonis 
et fortunis suis exutum), pa se sklonio u Varaždin te postao ondje gra- 
đaninom i odvjetnikom. Staleži su poklisarima dali opsežan naputak 
što i kako da rade i govore u Požunu. 

Naputak sadržava najprije želje i tegobe Hrvatskoga Kraljevstva, 
a onda mnijenje o uvjetima mira s Bočkajem. Poklisari neka se uopće 
trse da u svemu što Ugarsko Kraljevstvo predloži, budu prijatelji 
mira i sloge, neka se više radi za opće dobro, rimokatoličku vjeru 
i slobodu nego za strah, a da ne popuste od sloboština kraljevstva i 
krune (Dicti nuncii curam adhibeant, ut in omnibus de quibus regnum 
Hungariae proponet et tractabit, sint pacis et concordiae amatores, 
maiorisque faciant publicum bonum, religionem catholicam romanam 
et libertatem, quam timorem, neque a libertatibus regni et coronae 
discedant). Nadalje neka izrade da se vojska Kraljevine Slavonije ne 
šalje na ratovanje u udaljenije krajeve ugarske, jer mora da brani 
domovinu, osobito pak Petrinju i Koprivnicu. Osobito neka pripaze da 
se ne pogazi stara sloboština Slavonije da, naime, daje polovicu one 
daće koju plaća Ugarska. Neka još iznesu tegobe zbog šteta i nasilja 
što ih čine vojnici u hrvatskoj i slavonskoj krajini. Kao što staleži nisu 
htjeli podnijeti turski jaram niti plaćati im danka, tako ne mogu ni 
ne će trpjeti povreda tih zločinačkih vojnika koji njihova imanja plijene 
(nam ipsi regnicolae sicuti hostile Turcarum iugum ferre et tributarii 
esse noluerunt, pari modo nocentissimorum illorum cataphractorum, bo- 

na eorum depraedantium, insultus pati nec possunt, ita etiam nolunt). 
I stoga neka carsko veličanstvo učini da odsad 
ubuduće dobro zaslužnim vernim svojim, doma- 
ćim žiteljima (indigenis regnicolis) službe i vrhovne ka- 
pitanije u Slavoniji i Hrvatskoj podjeljuje; ba- 
nu pak da se povrati stara punovlast da, naime, 
od Drave sve do Jadranskoga mora stoji na čelu 
kraljevstvu i krajinama (et banatui pristina auctoritas 
restituatur nempe ut a Dravo usque ad mare Adriaticum regno et con- 
finiis banus praesit). Ta se manjka (domaćih ljudi) koji bi mogli s 
većom koristi služiti njegovu veličanstvu i kraljevstvu nego tuđinci 
(quam extranei). Napokon traže staleži od poklisara da iznesu još i 
tegobe radi Vlaha na međama Hrvatske i Slavonije. Vlasi u ta burna 
vremena kraljevstvo zatiru krađama i razbojstvima (furtis et praedo- 
niis). Krajiški kapitani, kojima su podvrgnuti, ne kažnjavaju ih prema 
krivnji, već sebi na korist nameću tima zločincima globe, pa ih tako 
prigone da još veće štete nanose staležima i njihovim kmetovima. 
Poklisari stoga neka ponovo traže od veličanštva da se kapitanima 
oduzme sudbenost nad Vlasima, a da se ovi podvrgnu jurisdikciji svoje 
zemaljske gospode, kako to već određuje 14. članak ugarskoga sabora 
od god. 1604. 

Vrlo je značajno mnijenje što ga staleži podnose u pogledu Bočka- 
jevih tražbina. O slobodi vjeroispovijedanja ne će ni da čuju. Oni traže 
da ostane u kreposti po kralju pridani članak (22) od god. 1604, pače 
da kralj potvrdi još i zaključak hrvatsko-sla- 
vonskoga sabora, kojim bi kraljevski članak na- 
dopunjen i pooštren (ubi de religione tractatur, regnicolae 
Croatiae et Sclavoniae suae maiestatis articulum 1604. anni, adhuc 
tunc ubi allati fuissent articuli confirmati, in ipsorum generali con- 
ventu auctarunt, a quo etiam nunc regredi nolunt avitae catholicae reli- 
gioni adhaerentes, petuntque confirmari eorum articulum superinde 
editum). Ali jednako, kako stoje na braniku pradjedovske vjere kato- 
ličke, pristaju odlučno na sve što se tiče obrane staroga ustava ugar- 
skoga. Poklisari imaju sporazumno s ugarskim staležima poraditi da 
dođe do izbora palatina; jednako neka s njima rade u pogledu poklad- 
nika (thesaurarius). Osobito pak zauzimaju se za to da se kruna ugarska 
ne nosi u tuđinu, tobože što se u tim vrlo burnim vremenima ne može 
sigurno čuvati u Ugarskoj. Staleži zahtijevaju da se kruna sv. Stjepana 
sahrani u gradu Požunu, gdje će je čuvati dovoljna straža i određeni 
čuvari njezini. Kruna pak, koju je Bočkaj primio od turskoga sultana, 
ima se predati kralju Rudolfu da u kasnija vremena ne bude na štetu 
svetoj kruni i povod smutnjama za interregna. 

Treba još spomenuti da se na tom saboru ban Ivan Drašković odre- 
kao svoje časti (publice in regno deposuit officium banatus), našto su 
staleži povjerili poklisarima da to dojave nadvojvodi Matiji, neka se 
kralj milostivo za vremena pobrine za nasljednika da kraljevstvo ne 
zapadne u krajnje rasulo. Ne zna se što je Draškovića prisililo da u 

(# 17. siječnja 1624) u stolnoj crkvi sv. Stjepana u Zagrebu. 

POSLJEDNJA STRANICA IZVORNOG UGOVORA O BEČKOM MIRU 


zajedno s pečatima i potpisima povjerenika, koji su mir ugovarali (14). 


RUDOLF (II) 577 


to sudbonosno doba navijesti svoju ostavku. Bit će ga na to sklonilo 
postupanje hrvatskoga generala Vida Kisela, koji je i dalje naseljivao 
Vlahe na posjedima knezova Zrinskih i Frankapana, te i drugim ple- 
mićima otimao gradove i imanja, koja je pripajao krajini. Tako je 
porodici Barilovića oteo njihov grad istoga imena, a Herendićima kaštel 
Mrežnicu. Zbog toga otimanja i drugih zuluma upravio je sabor prilično 
odrešitu poslanicu na nadvojvodu Ferdinanda, završivši je ovim rije- 
čima: »Prosvjedujemo stoga pred svemoćnim Bogom i vašom jasnosti 
(te izjavljujemo) da se ne smije pripasati nama u krivnju ako se što 
za obranu našu i naših imanja dogodi« (ut si quid defensionem nostri 
bonorumque contigerit, id non nostrae culpae adscribi debere). No 
Draškoviću dodijalo je banovanje jamačno i zato što nije primao plaće 
za uzdržavanje svoje banske čete, a bez nje nije se dalo stajati na 
braniku Banske krajine. 

Sabor u Požunu, urečen kraljem Rudolfom, nije se ipak sastao. 
Uzrok je bio taj što Stjepan Bočkaj i njegovi privrženici nisu htjeli da 
prihvate nacrt mira od 9. veljače. Na zboru, što ga je Bočkaj skupio 
u Košicama 16. travnja 1606, očitovali su sabrani ondje staleži kako 
su mnogi članci tako neodređeno sastavljeni da ih može svatko po volji 
tumačiti, dok su opet druge posve preinačili. Nato su staleži 9. svibnja, 
a sam Bočkaj 12. svibnja, podijelili Ill6sh4zyju i drugovima novu puno- 
moć i naputak za daljnje dogovore. I tako se pregovaralo u drugoj 
polovici svibnja i u lipnju u Beču dok se napokon 23. lipnja — 
jedan dan prije nego je utanačeno primirje minulo — postigao spo- 
razum. Mir potpisali su uz nadvojvodu Matiju svi povjerenici i Boč- 
kajevi i Rudolfovi; među potonjima bio je i Toma Erdedi, »vjeko- 
vje grof od Moslavine, župan varaždinski i meštar kraljevskih ta- 
vernika«. 


Bečki mir od 23. lipnja 1606. (pacificatio Viennensis) ostao je 
za više pokoljenja podlogom vjerskih i političkih prilika u Ugarskoj, 
Isprava o miru ima 15. članaka (articulos) o vjerskim i političkim 
stvarima u Ugarskoj; šesnaesti govori o Stjepanu Bočkaju (quoad 
personam d. Bochkay eiusque contentationem). Najzamašniji je prvi 
članak kojim se izrijekom ukida 22. članak od godine 1604. te se do- 
pušta slobodno ispovijedanje vjere svima i pojedinima staležima sam e 
Ugarske* (naime magnatima, plemićima, slobodnim gradovima i po- 
veljenim trgovištima, koja izravno spadaju pod krunu), ali tako da od 
toga ne bude nikakve štete rimokatoličkoj crkvi. Svećenstvo, hramo- 
vi i crkve rimokatolika moraju ostati netaknuti i slobodni, a ono, što je 
za prošlih nemira komu oteto ima se opet prvobitnim vlasnicima vra- 
titi. Glede isusovaca ne bi ništa određeno, već se u osmom članku na- 
prosto izlaže mnijenje Ugra da se isusovcima ne smiju podjeljivati u 
Ugarskoj nikakva prava za prebivanje ili za posjedovanje, dok kralj 
opet izjavljuje da se ne odriče svojih prava (u tom pogledu). 


* Infra ambitum regni Hungariae solum. 

Što se tiče političkih prilika, kralj proglašuje opće pomilovanje i 
pristaje da se na idućem saboru bira palatin. Nadalje se određuje da 
nadvojvodi Matiji pripada na temelju kraljeve punomoći pravo i vlast 
da s palatinom i ugarskim vijećnicima odlučuje o ugarskim poslovima. 
Sve časti velike i male, kao i zapovjedništva na krajinama u Ugarskoj i 
pridruženim joj stranama, naime u Slavoniji, Hrvatskoj i 
Dalmaciji podjeljivat će kralj sposobnim za to Ugrima i naro- 
dima njima pridruženima bez obzira na vjeroispovijedanje. 
Jedino u dunavskim stranama smije kralj, ako mu se svidi, zapovjed- 
ništva dviju krajina po svojoj volji povjeriti zaslužnim strancima iz 
svojih susjednih pokrajina. Sva strancima založena imanja, i gradove 
mogu Ugri opet iskupiti. O nekim još neriješenim stvarima odlučit 
će se na idućem saboru. 

Stjepanu Bočkaju napokon ostaje ne samo Erdelj s onim ugarskim 
županijama koje je nekad držao Šigismund Batori (kao Zarandska, 
Biharska, Krasnanska, Srednjo-solnočka i Marmaroška), nego još i Sat- 
marska, Bereška i Ugočka, pa i grad Tokaj s posjedima, koja mu pri- 
padaju. Ali ovi ugarski krajevi pripast će opet kraljevskoj kruni ako 
Bočkaj ne bi ostavio za soborn muških potomaka. Šam Erdelj bit će 
vojvodima (kneževina) pod vrhovnom vlasti kraljevom, te će erdeljski 
staleži šiljati svoje poklisare na ugarski sabor, 

Paninijiva je ustanova bečkoga mira da ga ima ne samo potvrditi 
kralj Rudolf, nego također zajamčiti nadvojvoda Ferdinand sa Štajer- 
skom, zatim Austrija, napokon zemlje češke krune (Češka, Moravska, 
Šleska i obje Lužice). Kralj Rudol potvrdio je mir nakon duljega 
kolebanja 6. kolovoza. Da bi ga zajamčile i ostale zemlje njegove, odre- 
đen bi poseban zbor u Beču (conventus Viennae) za 15. kolovoza. 
Uz Ugarsku bi također i Hrvatsko Kraljevstvo onamo pozvano. Radi 
izbora poklisara sastao se u Zagrebu hrvatsko-slavonski sabor 27. srpnja 
1606. I opet biše izabrani banovac Kristofor Mrnjavčić od Brezovice 
i Ivan Kitonić od Kostajnice, te im izdana instrukcija slična onoj za 
ugarski sabor koji se ne bijaše sastao. Naročito imaju tražiti »da se 
vlast banska po starom običaju raširi od Drave do Jadranskoga mora 
kako u ratnim tako u političkim poslovima« (authoritas banalis more 
antiquo a Dravo usque ad Adriaticum mare ut se extendat tam in bel- 
licis quam etiam politicis), zatim da se kapitanije u krajiškim mjesti- 
ma povjeravaju zaslužnim domorocima (bene meritis personis indige- 
nis). Još neka nastoje da njegovo veličanstvo bez odgode imenuje bana 
te da dosad zasluženu plaću i banskim vojnicima i dosadanjemu (vete- 
rano) banu pošalje. Inače neka poklisari nastoje da kraljevstvu ostane 
ista sloboda kao i Kraljestvu Ugarskomu, osim slobode vjere koju 
staleži ne će (praeter religionem, quam fluctuantem et liberam iidem 
status esse nolunt). Zanimljivo je da su prigodom rasprave o zabrani 
slobodnoga ispovijedanja vjere u ovom saboru ustali zastupnici kneza 
Nikole Zrinskoga i Petra Erdeda te prosvjedovali protiv članka što ga 
bijaše hrvatsko-slavonski sabor u pogledu progona novovjeraca red 
dvije godine stvorio. Ali staleži ne htjedoše ni čuti za prosvjed te za- 

braniše čak i to da se rečenim zastupnicima izda ma kakvo pismeno 
svjedočanstvo o učinjenom prosvjedu. Staleži pače pooštrili su svoj za- 
ključak od 5. srpnja 1604. još tim što su odredili da, u slučaju ako 
sam biskup zagrebački ne bi bio dosta jak za proganjanje i tjeranje 
protestantskih propovjednika iz zemlje, ima i ban njemu u pomoć 
priteći (dominus banus in auxilium et audiutorium eidem praesto sit). 

U drugoj polovici kolovoza i tijekom rujna sastajali su se u Beču 
poslanici ne samo zemalja češke krune nego i austrijski i štajerski, 
te ugovarali i mirili se sa zastupnicima Ugarske i Hrvatske. Kraljevstvo 
Hrvatsko zastupali su ne samo poklisari Krsto Mrnjavčić i Ivan Kitonić 
(regnorum Dalmatiae, Croatiae et Sclavoniae nuncii et ablegati), nego 
također neki velikaši, kao grof Tomo Erdedi, propalatin Nikola Istv4nf- 
fy, knez Nikola Zrinski, Ivan i Juraj Keglevići od Bužina i Benedikt 
Thuroczy od Ludbrega. Svi su oni zajedno sa zastupnicima Ugarske 
23. rujna 1606. izdali staležima češke krune pismo sigurnosti, našto su 
i češki staleži zajamčili da će poštivati i držati ustanove bečkoga mira. 

Jednaka pisma izmijenili su zastupnici ugarski i hrvatski također s 
nadvojvodom Ferdinandom i staležima Štajerske, a i sa staležima 
Austrije. 

Drugim člankom bečkoga mira bi određeno da se ima istodobno 
utanačiti mir i s Turcima. Sva dosadanja nastojanja da se dugotrajni 
rat s Turcima završi mirom, bila su neuspješna, osobito u posljednje 
vrijeme, jer su Turci htjeli vidjeti kako će se svršiti buna u Ugarskoj. 
Tek 7. srpnja 1606. dao je sultan Ahmet I velikomu veziru Muratu 
(nasljedniku Lale Muhameda) i budimskomu beglerbegu Ali-paši puno- 
vlast da stanu pregovarati. Nakon duljega pogađanja, gdje da se o miru 
raspravlja, sastali su se punomoćnici ugovarajućih stranaka kod uto- 
ka rijeke Žitve u Dunav (Zsitva torok), dvije, milje 
niže Komorana. Cara i kralja Rudolfa i nadvojvodu Matiju zastupali 
su vrhovni kapitan Komorana Ivan Mollart, general Adolfo Althan, za- 
tim Juraj Thurz6, Nikola Istv&nffy, Siegfried Kolonić, Franjo Baćani i 
mladi Kristofor Erdedi (tada komornik nadvojvode Matije); sultana 
zastupao je spomenuti već budimski beglerbeg Ali-paša s tri druga, a 
Bočkaja Stjepan Illćsh4zy također s tri druga. Ovi bili su posrednici 
između kraljevskih i turskih povjerenika. Pregovaranje započelo je 20. 
listopada. Isprva se činilo da se ne će sporazumjeti, jer su kraljevi 
punomoćnici zahtijevali da Turci vrate tvrđave Eger i Kanižu, dok su 
opet Turci tražili da im car i kralj dalje plaća godišnji danak, Na- 
pokon popustiše obje stranke te bi mir utanačen na Martinje, 11. stu- 
denoga 1606. Ugovor mira sastoji od sedamnaest članaka. Podloga mi- 
ru, koji ima da traje dvadeset godina počev od 1. siječnja 1607, jest 
ta da svakoj stranici ostaje ono što u taj mah drži (status quo). 
Prema tomu ostaju Turcima Eger, Kaniža i netom predobiveni Ostrogon, 
a kralju Vac, Novigrad (N6grad), Filek i druga u Novogradskoj župa- 
niji osvojena mjesta zajedno sa selima koja im pripadaju. Rudolf prima 
sultana Ahmeta za sina a taj njega za oca; oba nazivat će se međusobno 
carevima (a ne kraljem kako je sultan dosad zvao Rudolfa). U mir se 
primaju i krimski Tatari, koji odsad ne smiju štete činiti kršćanskim 
vladarima; jednako primaju se u mir sve zemlje i kraljevine kuće hab- 
sburške, pače i španjolski kralj može k miru pristupiti. Međusobna 
četovanja i haranja imaju prestati; dobrovoljačke i hajdučke čete mo- 
raju obje stranke raspustiti, dotično uništiti. Gradove i utvrde ne 
smije jedna stranka drugoj otimati, niti podanike i blago njihovo gra- 
biti; jednako ne smije jedan car primati odmetnike i neprijatelje 
drugoga. Stjepanu Bočkaju ostaje sve što mu je bečkim mirom do- 
značeno. Sužnje će jedni drugima vratiti. Razmirice na međama rješavat 
će vrhovni kapitan đurski i hrvatski ban s budimskim pašom, zama- 
šnije stvari pridržavaju oba cara. Stare gradove i tvrđave slobodno 
je objema strankama obnavljati i utvrđivati; novi gradovi i kašteli 
ne smiju se podizati. Oba cara međusobno će se počastiti darovima. 
Car i kralj Rudolf ne će više plaćati godišnji danak, nego će njegov 
poslanik sada jedanput za uvijek (semel pro semper) donijeti dar za 
200.000 forinti. Nakon tri godine carevi će jedan drugomu opet poslati 
ravne i dolične poslanike s darovima po volji. 

Mirom utanačenim na ušću rijeke Žitve, završen bi veliki četrnaesto- 
godišnji rat između Rudolfa i Turskoga Carstva. To je u opće prvi 
pravi mir sklopljen između Turaka i kršćana, jer su Turci dosad 
naprosto nametali svoje uvjete i pogodbe. Prvi put priznata bi ravno- 
pravnost ugovarajućih stranaka, a tako isto zajamčena za buduća vre- 
mena. Ali najpovoljniji posljedak mira bio je taj što je ugarsko-hrvat- 
ski kralj bio oslobođen sramotnoga godišnjeg danka što ga je dosad 
morao plaćati. Hrvatskomu Kraljevstvu ostala je Petrinja, zatim Mo- 
slavina i Čazma. No glavno je da bosanski beglerbezi nisu više ni po- 
mišljali na to da zavladaju ostacima Hrvatskoga Kraljevstva. Vremena 
velikih navala bosanskih na Hrvatsku i Slavoniju bijahu minula, pače 
misao o oslobođenju same Bosne ispod turske vlasti sve je više mah 
preotimala. Ta baš posljednjih dviju godina (1605. do 1606) kršćani su 
bosanski opet salijetali kralja Rudolfa, nadvojvodu Ferdinanda, hrvat. 
skoga generala Vida Kisela, pače i novoga rimskoga papu Pavla V 
molbama za pomoć. U proljeću i ljetu 1606. boravili su na dvorovima u 
Grazu i Pragu ne samo franjevac Dominik Andrijašević i kaluđer Da- 
mjan Ljubibratić, nego i bosanski plemići Nikola Drašković i Petar 
Brajković. Prvi su bili poklisari vojvode Grdana i ostalih knezova i 
vladara »od Hercegovine, srpske zemlje i Arbanije«; drugi donosili su 
poruke od sprskoga patrijarha Jovana i ostalih duhovnih i svjetovnih 
popova, kao i od knezova i vojvoda »u Kraljevstvu Srpskomu, Bugar- 
skomu i Arbanaškomu«. 

Stjepan Bočkaj nije dugo preživio oba mira. Još iste godine 1606, 
dne 29. prosinca, umro je u Košicama, ne navršivši ni pedeset godina. 
Svijet je krivio njegova tajnika Kataja da ga je otrovao. Nesretnoga 
Kalaja poveli su nekoliko dana zatim hajduci na glavni trg u gradu 
Košicama te ga rasjekli na komade, Erdeljskim pak vojvodom izabran 
bi 12. veljače 1607. Sigismund Rakoci, dosad namjesnik Bočkajev u 
toj zemlji. \ 

[Posljednje godine Rudolfova vladanja (1607— 
1608), ugovor u Libnu (25. lipnja 1608).]) Oba mira, 
utanačena u Beču i na ušću rijeke Žitve, bila su posljedak 
krajnje nužde i potrebe, pa stoga nisu posve zadovoljavali 
nijednu stranku. Najmanje pak ugađali su kralju Rudolfu, kojega 
je baš u ono vrijeme najjače kidala duševna bolest Ta je bolest učinila 

ralja tako nepovjerljivim i sumnjičavim da je redom skidao svoje 
najvrsnije savjetnike i dvorjanike, te namještao posve nevješte novajlije, 
zbog kojih su državni poslovi silno zapinjali, Jedini pouzdanik njegov bio 
je napokon zloglasni komorni sluga Filip Lan koji je više vrijedio od 
svih državnih časnika i savjetnika. Kralj Rudolf bijaše doduše mir, uta- 
načen s Turcima na ušću Žitve, još 9. prosinca 1606. potvrdio, ali kako 
su njegov ponos neke ustanove mira vrijeđale, nije ispravu o miru dao 
otpremiti. Tek kad su austrijski i moravski staleži komornoga slugu Lan- 
ga sa 40.000 forinti podmitili, izradio je taj u kralja da je 31. ožujka 
1607. ispravu sa svojim potpisom nadvojvodi Matiji poslao. Uza sve to 
snovao je kralj i dalje o ratu s Turcima, pače i o tom kako da opet 
novovjercima uskrati slobodu vjeroispovijedanja, zajamčenu prvim član- 

kom bečkoga mira. Najžešćega protivnika novovjeraca, njitranskoga 
biskupa Franju Forgača imenovao je nadbiskupom ostrogonskim i na- 
mjesnikom Ugarske; jednako je egerskoga a sada njitranskoga biskupa 
Stjepana Suhaja »za njegove zasluge« počastio naslovom kaločkoga 
nadbiskupa i podijelio mu čast predsjednika komore, premda je ta 
služba kao i služba namjesnika bečkim mirom bila ukinuta. Osobito pak 
nepovjerljiv pokazivao se kralj prema bratu Matiji. Najprije ga je prisilio 
da otpusti svoje vrsne savjetnike; u lipnju 1607. imenovao je opet svojim 
zastupnikom za njemački državni sabor u Regensburgu svoga stričevića 
Ferdinanda Štajerskoga i tim brata Matiju ljuto uvrijedio. Ali kralj sno- 
vao je i o tom da svojim nasljednikom imenuje drugoga svog stričevića 
iz štajerske loze, dvadesetogodišnjega passanskoga biskupa Leopolda, što 
bi bila očita povreda porodičnih zakona habsburških i prava Matijinih; 
pače se i o tom natucalo da kani Matiji oduzeti čast gubernatora u 
Ugarskoj i Austriji. Tako je pukao jaz između kralja i najstarijega mu 
brata, te se nadvojvoda Matija sve više otuđivao kralju i tražio uporišta 
u staleža ugarskih i austrijskih, koji su postupanjem kraljevim također 
ozlojeđeni bili. 

Za toga razdora između kralja i gubernatora dospjelo je Hrvatsko 
Kraljevstvo u težak položaj, to teži što se i nadvojvoda Ferdinand Šta- 
jerski sve jače uplitao u hrvatske poslove. Već na hrvatsko-slavonskom 
saboru, koji se 22. veljače 1607. sastao u varoši Gradecu kod Zagreba, 
traži nadvojvoda Ferdinand da staleži pošalju k njemu u Graz zasebno 
poslanstvo. Sabor bira za poslanike bana Ivana Draškovića, biskupa 
Šimuna Bratulića, propalatina Nikolu Itsv4nffyja, Krstu Pethewa de 
Gerse i Stjepana Domjanića, pa im daje naputak neka se živo pobrinu 
»da za raspravljanja s njegovom jasnosti iznesu sve potrebe i izlože sve 
tužbe staleža kojih nikako više podnositi ne mogu« (ut tempore tracta- 
tionis cum sua serenitate universas dominorum statuum necessitates 
et querelas per istos descriptas exponant, quae quidem ab eisdem 
nullatenus possunt tolerari). Još upozoravaju staleži poslanike da od 
članaka bečkoga. mira ili pacifikacije (izuzevši je- 
dino onaj članak o vjeri) ni u jednoj točki ne odustanu, 
već da svima silama nastoje da se Kraljevini 
Slavoniji njezine sloboštine sačuvaju (ut regnum 
Sclavoniae in libertatibus suis conservetur). Nije poznato o čemu se 
zapravo u Grazu raspravljalo; no nema sumnje da su hrvatski poslanici 
samo u vjerskim stvarima pristajali uz nadvojvodu Ferdinanda i kralja 
Rudolfa, dok su u političkim i ustavnim pitanjima branili bečkim 
mirom zajamčena prava Ugarske, a po tome također Hrvatske i Sla- 
vonije. Osobito pak opirali su se premoći stranih generala u hrvat- 
skoj i slavonskoj krajini, kao i njihovu otimanju oblasti i kotara koji 
su dosad spadali pod bansku vlast. 

Na hrvatsko-slavonskom saboru, koji se je sastao 25. lipnja 1607, 
hrvatski su poslanici pismeno i usmeno izvijestili staleže o svome bo- 
ravku i vijećanju u Grazu. Na istom saboru birali su staleži također 
poklisare za ugarski sabor u Požunu, koji bijaše kralj Rudolf 10. svib- 
nja sazvao za 24. lipnja, a onda 15. lipnja odgodio na 25. srpnja. Za 

poslanike biše izabrani i opet banovac Kristofor Mrnjavčić i pravo- 
slovac Ivan Kitonić, te bi im dana opsežna instrukcija, iz koje se raza- 
bire što je hrvatske staleže najviše tištilo. Najprije imaju poklisari 
održati na saboru starinom uobičajeno prvo mjesto koje nikomu 
ne smiju ustupiti (primum locum more antiquitis consueto nulli cedendo 
observabunt). Nadalje imaju se gorljivo pobrinuti da Hrvatskomu Kra- 
ljevstvu ostane ista sloboda kao i Ugarskoj, izuzev jedino vjeru, za koju 
staleži ne će da bude slobodna u ostacima ovih Kraljevina Dalmacije, 
Hrvatske i Slavonije. Neka poklisari još porade da kralj bez ote- 
zanja (sine mora) namjesti bana, i to domaćega sina 
(indigenam) s punom vlasti (plena cum authoritate), te da 
mu uz političke poslove podvrgne također i kra- 
jine od Drave do mora, Časti pak vrhovnih kapi- 
tana ili generala (ukrajinama) neka kralj oduzme Ni- 
jemcima (Germanis) pa neka ih podijeli zaslužnim 
domaćim ljudima (indigenis bene meritis). Ako bi se kralj neć- 
kao ovo za vrijeme sabora učiniti, onda neka se poklisari dogovore s 
ostalom gospodom iz Hrvatskoga Kraljevstva, koja će biti na saboru, pa 
neka sve moguće čine »za obranu domovine« (pro permansione patriae) 
kao i za održanje pokoja i mira. Ta ionako se već natuca da se »rečeni 
strani narodi« (praedictae exterae nationes) iz mržnje zbog ovoga na- 
stojanja spremaju »nanijeti nama nepravdu te nas podjarmiti« (ad 
inferendum nobis iniuriam et opprimendum nos). Poklisari neka nada- 
lje zagovaraju sve što bi dotadanji ban Ivan Drašković bud od kralja 
bud od kraljevstva zahtijevao, jer je rečeni ban kroz mnogo godina 
korisno i pohvalno banovao (postquam ... iam a multis annis in officio 
banali se utiliter et laudabiliter gesserit). Napokon neka traže da se i za 
Ugarsku što prije izabere palatin s punom vlasti pa da se i ondje sva 
svjetovna i duhovna dostojanstva popune domaćim ljudima, stranci 
pak da se uklone. Uz taj naputak za poklisare stvorio je sabor još neke 
zamašne zaključke. Budući da se ban Drašković zahvalio također na časti 
zemaljskoga kapitana, zamolili su staleži od 24. ožujka ove godine 
nasljednoga župana varaždinskoga Tomu Erdeda da on tu službu 
preuzme. Erdedi se odazvao molbi uz izjavu da se ima vojnicima, koji 
su dosad pod kapitanom služili, njihova zaslužbina što prije isplatiti. 
Još je sabor zaključio kako se ima kralj pismenom predstavkom zamo- 
liti da neke članke (osobito onaj glede progona novovjeraca i njihovih 
propovjednika) hrvatsko-slavonskoga sabora od 5. srpnja 1604. što prije 
sankcionira (ratione vero nonnullorum huius regni articulorum confir- 
mandorum ad suam maiestatem literae ut scribantur, decernitur). 
Prije polaska na ugarski sabor u Požun sazvao je dotadanji ban Ivan 
Drašković još jednom hrvatsko-slavonski sabor u varoš Krapinu za 
3. kolovoza 1607. Tu bi zaključeno da se pošalje zasebno poslanstvo 
kralju Rudolfu u Prag; poslanicima pak biše izabrani zagrebački lektor 
i odlični pravoslovac Baltazar Dvorničić Napuly i uza nj Juraj Pethew 
de Gerse. Njima bi izdana ista instrukcija, koju bijahu primili poklisari 
za ugarski sabor podban Mrnjavčić i Ivan Kitonić, jamačno zato jer 
se slutilo da sabor u Požunu valjda ništa raditi ne će. Budući da se 

nadalje ban Drašković na svojoj časti zahvalio, te će s ostalom gospo- 
dom poći na sabor u Požun, to bi određeno da se za njegova izbivanja 
imaju namjestiti upravitelji kraljevstva (regni gubernatores) sa svom 
banskom vlašću. I zaista je sabor izabrao gubernatorima banova brata 
Petra Draškovića i Franju Orehovačkoga, Žoji su preuzeli banske po- 
slove i brigu za krajinu s ovlaštenjem da smiju u potrebi zemaljski 
ustanak podići i zemlju braniti. 

Slunja hrvatsko-slavonskih staleža da sabor ugarski u Požunu 
ne će poslovati zaista se ispunila. Staleži ugarski bijahu doduše brojno 
se okupili, jer su se nadali da će se birati palatin i rješavati mnogi 
poslovi o kojima bi se po ustanovama bečkoga mira imalo baš na 
saboru odlučiti; ali do rada na saboru nije ipak došlo. Nadvojvoda 
Matija nije se uopće ni pokazao u Požunu, jer mu nepovjerljivi brat 
nije dao punomoći; kraljevski pak komesari, koje je Rudolf poslao, nisu 
imali ni kraljevskih prijedloga ni instrukcija. Tako su staleži dva mje- 
seca uzalud čekali da se radom započne, pa su se onda uloživši pro- 
svjed protiv takva postupka razišli. Dne 26. rujna 1607. piše znameniti 

oslije u ugarskoj povjesnici Petar Pazman iz Beča pismo lavantinskomu 
iskupu Jurju Stoboeusu, namjesniku nadvojvode Ferdinanda te mu 
izlaže kako su ugarski staleži kroz punih šest do sedam tjedana uzalud u 
Požunu boravili te na dolazak nadvojvode Matije čekali. Kad su vidjeli 
da ga nema, najprije su otišli staleži Gornje Ugarske, a onda i ostali. 
»Što će biti ubuduće, teško je nagađati; jamačno prijeti zlo ako se ne 
dopusti sve što stranački vođe žele, a to je: da se njegovo veličanstvo 
zadovolji pukim naslovom kraljevskim, a crkva katolička da se pre- 
obrazi na način anglikanske crkve, što Bog odvratio.« 

Kad hrvatski poklisari nisu imali prigode da u Požunu iznesu 
želje i tegobe Hrvatskoga Kraljevstva, sastao se opet hrvatsko-slavon- 
ski sabor 13. studenoga 1607. u biskupskom gradu u Zagrebu. 
Bana Ivana Draškovića nije bilo (absente a redno.., Joanne Draskovich 
bano), već su saboru predsjedali biskup Šimun Bratulić i banovac 
Kristofor Mrnjavčić. Biše izabrani opet poslanici, po imenu zagrebački 
lektor Baltazar Dvorničić Napuly i Nikola Malenić od Kurilovca, koji 
će poći pred kralja ravno u Prag. Tu će najprije iznijeti predstavku 
da sada, pošto se Ivan Drašković posve (omnimo) odrekao banske 
časti, njegovo veličanstvo imenuje domaćeg čovjeka za bana (bano indi- 
gena) s punom vlasti i starom slobodom. Drugom predstavkom traže 
staleži da kralj potvrdi neke saborske članke od 5. srpnja 1604. Ovoj 
molbi kralj je napokon i zadovoljio te je rečenim člancima dne 
16. siječnja 1608. podijelio svoju kraljevsku sank- 
cciju. S potvrđenim člancima vratili su se Dvorničić i Malenić u 
domovinu, gdje su ih poslije na saboru 25. veljače svečano pročitali i 
kao zakon proglasili. Tako je Hrvatsko Kraljevstvo dobilo svoj 
zasebni vjerski zakon, sasvim opriječan ugarskomu, jer njim 
bi priznata jedino vjera i crkva rimokatolička. Uz taj vjerski zakon 
potvrdio je kralj i vlaški zakon, kojim se određivalo da Vlasi 
plaćaju zagrebačkomu biskupu desetinu, svojoj zemaljskoj gospodi de- 
vetinu ili terragium i da budu podložni njihovoj jurisdikciji. 

KRALJ MATIJA II 


Međutim, bijaše već planuo očiti razdor između kralja Rudolfa i 
nadvojvode Matije. Kako kralj nije nikako htio da vrši sve pogodbe 
bečkoga mira i mira na ušću Žitve, prijetila je ozbiljna opasnost da 
iznova plane buna u Ugarskoj i rat s Turcima. Uz nezadovoljne ugarske 
staleže pristajali su i austrijski staleži, osobito nove vje pa onda i 
brojni staleži češke krune, poimence 'moravski, e je vodio češki 
brat Karlo od Žerotina. Nadvojvoda Matija, aa nije bio sklon 
novovjercima, prihvatio je pomoć protestantskih i kalvinskih staleža 
austrijskih i ugarskih da spasi Habsburšku monarhiju od rasula, a 
sebi da osigura baštinu koja mu je pripadala. 

Još 16. prosinca 1607. bijaše nadvojvoda Matija sazvao ugarski 
sabor u Požun za 10. siječnja 1608. Kad je to kralj Rudolf vidio, ogla- 
sio je on 24. prosinca 1607. također ugarski sabor za 11. ožujka 1608. 
Međutim, veliki dio ugarske gospode odazvao se Matijinu pozivu. Od 
hrvatske gospode došli su zagrebački biskup Šimun Bratulić, dotadanji 
ban Ivan Drašković, grof Tomo Erdedi i knez Nikola Zrinski. Dne 15. 

siječnja 1608. stigao je u Požun i sam nadvojvoda Matija, a dva dana 
zatim i odbornici donjo i gornjoaustrijskih staleža, na čelu im naj- 
ugledniji protestantski plemići Juraj Erazmo Tschernembl i Rikard 
Starhemberg. Već 21. siječnja stao je nadvojvoda vijećati s ugarskim 
staležima, a onda su Illćsh4zy i Thurzo pregovarali s austrijskim sta- 
ležima, poglavito o tom da se ustanove bečkoga mira održe, pa bilo 
to u slučaju potrebe is oružanom rukom. Dne 28. siječnja stiglo 
je doduše pismo od kralja Rudolfa s nalogom da se svi raziđu i da poslije 
dođu na sabor koji je on zakazao; ali za to nije nitko mario. Nakon pret- 
hodnih dogovaranja utanačen bi napokon 1. veljače 1608. između nad- 
vojvode Matije, ugarske gospode i zastupnika obiju Austrija savez ili 
konfederacija, koja je bila neizravno naperena protiv kralja Ru- 
dolfa. Staleži naime izrijekom se obvezuju da će — u slučaju ako bi se 
protiv bečkoga ili turskoga mira kao i protiv njih, koji oba mira na- 
stoje održati, podigao kakav neprijatelj ili rušitelj — oni svi za- 
jedno na noge ustati na obranu od zajedničke 
pogibelji, međusobno se braniti i pomagati, te 
svi zajedno živiti i umrijeti (placuit nobis... confoede- 
rare, firmumque et inviolabile foedus inire... ea conditione, quod si 
nimirum temporis succesu propterea, vel contra transactionem Viennen- 
sem et Turcicam nuperrime conclusam, quam servare intendimus, nobis, 
regnis, provinciis et patriis nostris, aut eiusdem commembris et confoe- 
deratis, hostis aut turbator aliquis ingrueret, extunc nos, ae omnes 
status et ordines tam regni Hungariae quam archiducatis utriusque 
Austriae mutuis auxiliis et suppetiis, nobis et nostris commembris et 
confoederatis, non defuturis, sed tanquam in communi periculo perso- 
naliter insurgere, nos et nostros omnes et singulos, ratione pacis el 
confoederationis huius interessatos tueri, defendere, juvare et propterea 
simul vivere et mori, teneri et obligatos esse). Značajno je da s tom 
konfederacijom nisu bili sporazumni neka katolička gospoda, osobito 
ugarski biskupi; pače đurski biskup Demetrije Napr4gy uložio je u 
ime svećenstva prosvjed i izjavio da isprave ne će potpisati. Njegovu 
prosvjedu pridružili su se također ban Ivan Drašković i grof Tomo Erde- 
di, Tomo Nadaždi i još neki svjetovnjaci. Ali ostala gospoda stala su 
rogoboriti i prijetiti, pače Juraj Thurz6 predlagao je da se kao ni- 
štarije s prozora strmoglave svi koji ne bi htjeli potpisati. Nadbiskup 
ostrogonski Forgač uza sve to nije prijetnjama popustio, dok je zagre- 
bački biskup Šimun Bratulić potajno u Zagreb pobjegao (matura sibi 
fuga consulente); ostala duhovna i svjetovna gospoda redom su uz 
prosvjed ispravu potpisala. Grof Tomo Erdedi i ban Ivan Drašković pot- 
pisali su ispravu i potvrdili ju svojim pečatom tek 3. veljače; ali ban 
Drašković odmah je zatim sa znanjem i dopuštenjem nadvojvode Matije 
pošao u Prag da se pred kraljem radi potpisa opravda, te u njega po- 
djedno izradi da mu podijeli grad Devin na ušću u Dunav (... Drasko- 
vych vero Pragam purgandi animo et arcis Deven potiundae conten- 
dentibus). 

Nadvojvodi Matiji bilo je osobito stalo da se i Hrvatsko Kraljev- 
stvo pridruži savezu protiv kralja Rudolfa. Stoga je banu Ivanu Dra- 

škoviću dao jedan primjerak isprave o konfederaciji (na kojoj je bilo 
potpisano 48 ugarskih i 36 austrijskih staleških članova) da je u hrvat- 
sko-slavonskom saboru pročita i proglasi. Ali Drašković ponio je ispra- 
vu sa sobom u Prag, jamačno ni ne misleći da je hrvatskim staležima 
pošalje. Pa tako se nije ni na saboru hrvatsko-slavonskom, koji se malo 
zatim u biskupskom gradu u Zagrebu 25. veljače sastao, nijednom 
riječju spomenula požunska konfederacija. Sabor je pače, kojemu je 
opet u odsutnosti banovoj predsjedao biskup Bratulić s banovcem 
Mrnjavčićem, zaključio da, u slučaju kad bi se kraljem Rudolfom za- 
kazani požunski sabor u ožujku sastao, imaju Hrvatsko Kraljevstvo za- 
stupati još prošle godine izabrani poklisari Mrnjavčić i Kitonić te se 
držati one instrukcije koju bijahu tada primili. Očito je dakle bio kako 
se hrvatsko-slavonski staleži nisu dali skloniti da se dignu svoga zako- 
nitog kralja. To je potaklo nadvojvodu Matiju da se izravno obrati na 
biskupa Šimuna Bratulića. U vrlo uljudnom i ljubeznom pismu, izda- 
nom u Beču 18. ožujka 1608. nastoji Matija predobiti biskupa ovako: 
»Časni i iskreno nama ljubljeni. Ne dvojimo da ti je poznato što se sve 
nedavno u Požunu za probitak Ugarske i podložnih joj strana jedno- 
dušno odlučilo, i kako se između Ugarske i Austrije utanačila nova 
konfederacija. Jedan primjerak tih zaključaka i konfederacije zapovje- 
dili smo uručiti velemožnom Ivanu Draškoviću od Trakošćana da ga 
onamo odnese te staležima i redovima tih kraljevina preda. No budući 
da u to ime nije dosad ništa iz onih krajeva nama pisano, sumnjamo 
s razlogom da li je što prema našoj namjeri onamo stiglo, osobito jer 
je rečeni Drašković s našim blagohotnim dopuštenjem nakon svršena 
sabora ravno u Prag otputovao. Ako dakle mimo našega očekivanja 
nije ona utanačenja onamo poslao, već ih je, što dvojimo, sa sobom 
u Prag odnio: to time tebi, i primasu onoga kraljevstva (tanquam 
istius regni primati), šaljemo još jedan primjerak, tražeći od tebe 
blagonaklono (perbenigne) da ga ne samo svagdje objaviš, nego ta- 
kođer nipošto ne smetaš da svima do znanja dođe, pa da svi vrše ono 
što je zaključeno. Šaljemo također rečenim staležima i redovima onoga 
kraljevstva naše pismo o posebnoj i osobnoj insurekciji pa se nadamo, 
upirući se o tvoju blagonaklonost prema nama, da tvoja Brižnost i pra- 
vednost ne će ništa propustiti što bi po tvojoj spoznaji moglo biti na 
obranu i napredak one pokrajine«.“ Nadvojvoda Matija traži dakle 


* Evo toga znamenitoga pisma u izvorniku na latinskom ijeziku: 
Matthias Dei gratia archidux Austriae, dux Burgundiae etc., comes Tyrolis etc. et regni 
Hungariae gubernator. Reverende syncere nobis dilecte. Constare tibi non dubitamus, 
quae proxime in emolumentum patriae Hungariae partiumque sibi subiectorum Posonii 
communi regnicolarum votoacta, tractata et conclusa fuerint et qualisnam etiam inter 
regnum Hungariae et Austriam nova intercesserit confoederatio, cum eorum omnium paria, 
quin et praectactae confoederationis exemplar unum in specie magnifico Joamei Draskouith 
de Trakostian etc. isthuc deferendum statibusque et ordinibus regnorum istorum exhiben- 
dum tradi et assignari iusserimus. Quo nomine cum nihil hucusque ad nos ex partibus 
istis perscriptum sit, non abs re dubitamus, an secundum nostram intentionem ea isthuc 
perlata extiterint, maxime quod dictus Draskouith ex nostro benigno indultu et licentia 
absoluto eo conventu hinc recta Pragam discesserit. Quod si itaque uandem conclusionem 
praeter nostram expectationem minus isthue transmisisset, secumque Pragam, quod non 

tim laskavim pismom od biskupa ni više ni manje nego da uz pro- 
glašenje konfederacije podigne u Hrvatskom Kraljevstvu za borbu pro- 
tiv kralja još i opći ustanak, koji bi imali prema požunskim zaključci- 
ma voditi grof Tomo Erdedi i Juraj Keglević (in Croatia dominum 
Georgium Keglevics et Thomam Erdody magistrum tavernicorum). Ali 
biskup Šimun Bratulić nije se ni maknuo da bi išta učinio u prilog 
nadvojvodi Matiji i konfederatima. Nasuprot se svima silama trsio da 
uzdrži Hrvatsko Kraljevstvo u vjernosti prema kralju Rudolfu. Lavan- 
tinski biskup i namjesnik nadvojvode Ferdinanda Juraj Stoboeus piše 
iz Graza 15. svibnja 1608. biskupu Šimunu Bratuliću: »Netom sam pri- 
mio tvoje pismo. Ne mogu ti reći kako me je obradovalo. Potvrdilo 
mi je, što sam prije i sam osjećao, da je lažna bila ona glasina koja 
se ovdje raširila o dvojbenoj vjernosti tvojoj prema caru... To je ne 
samo meni nego i prejasnomu nadvojvodi, kojem sam tvoje pismo dao 
čitati, drago i ugodno da i ostali velikaši onoga kraljev- 
stva ostaju stalni u vjernosti prema caru (caeteros 
quoque istius regni proceres in fide caesaris constantes permanere). 
Bogovi neka njihovu odluku utvrde te udijele pobjedu onima koji vjeru 
drže. O toku bratskoga razdora ne imam druge (vijesti) nego da obje- 
ma svakodnevno vojska u pomoć pritječe... Još bi mi ovih dana ja- 
ijeno da se i ostrogonski kardinal (Forgač) odmetnuo (i došao) u 
tabor nevjernika (perduellium), ali to mi se čini jedva istini podobno .. .« 

Međutim, nadvojvoda Matija bijaše skupio čete svojih pristaša u 
Ugarskoj i objema Austrijama te 15. travnja 1608. ostavio Beč i pošao 
u Moravsku, gdje su se 19. travnja i moravski staleži pridružili konfe- 
deraciji. Iz Moravske prešao je sa 20.000 vojske u Češku i 10. svibnja 
stigao u Časlavu. Očekivao je da će mu se pridružiti i češki staleži, ali 
se ti nisu odazvali njegovu pozivu. Međutim, već je prije španjolski 
poslanik San Clemente stao posredovati da se braća i njihovi privrže- 
nici pogode i da se u posljednji čas spriječi otvoreni rat između kralja 
i nadvojvode. Tako se počelo dogovarati i pogađati, i to 11. lipnja u 
Dubeču, zamku tri sata istočno od Praga. Cara i kralja zastupao je 
poglavno kardinal Dietrichstein, a nadvojvodu Karlo od Žerotina; po- 
sredovali su pak španjolski poslanik i papinski nuncij. Da izvojšti što 


seperamus, abstulisset, hisce omnium paria tibi, tanquam regni istius primati, denuo 
communicamus, abs te perbenigne postulantes, ut ea non modo ubique publicare, sed 
etiam ad omnium notitiam perveniant atque iuxta id, quod conclusum est, ab omnibus 
observentur, efficere haud gravare velis. 
Transmittimus etiam  praedictis statibus et ordinibus regni istius literas nostras 
particularis et personalis insurrectionis spe indubia, tuaque erga nos benevolentia 
freti, te nihil eorum, quaecunque in defensionem et emolumentum patriae istius pertinere 
cognoveris, pro tua solertia et dexteritate praetermissurum. Quod reliquum est tibi gratia et 
benignitate nostra bene propensi sumus. Datum Viennae Austriae decima octava die 
mensis Martii anno Domini millesimo sexcentesimo octavo. Mathias m. p. Nagmihaly m. p. 
Naslov: Reverendo fratri Simoni Bratulith, episcopo Zagrabiensi, ordinis divi Pauli 
primi eremite, ac sacrae cesarae regiaeque maiastatis consiliario, syncere nobis dilecto. 
Pripisano: 1608.2. aprilis exhibite sunt Zagrabie. 

Nadbiskupski zrhiv, Politicum, 6/76. 

povoljnije uvjete, nadvojvoda se Matija s vojskom sve više približavao 
Pragu tako da je napokon premjestio svoj tabor u Štčrbohol, tek jednu 
milju daleko od glavnoga grada češkoga. 

Međutim, kralj Rudolf bijaše još nešto pokušao da odoli svome 
bratu. On je naime Ivana Draškovića, koji je još uvijek boravio u 
Pragu, potvrdio, dotično ponovo imenovao za bana, podijelio mu za 
odštetu dosadanjih služba grad Devin u Ugarskoj, koji je dosad Ivan 
Keglević držao, a onda ga otpremio u Hrvatsku da okupi narod oko sebe 
protiv nadvojvode Matije (ad confirmandos in fidelitate Croatorum ani- 
mos dimissus est). Ali je ban Drašković bio loše sreće, jer ga je na 
putu nadvojvoda Matija zarobio te onda uza se pridržao (ab archiduce 
Matthia interceptus et in castris detentus). Tako je Hrvatsko Kraljevstvo 
u to sudbonosno vrijeme ostalo bez bana. Staleži su se hrvatsko-slavon- 
ski doduše 4. lipnja 1608. opet sastali u biskupskim dvorima u Zagrebu, 
sazvani »pod pečatom gospodina bana«; ali kako bana zaista nije bilo 
u Hrvatskoj, proglasili su svoj satanak amo »općim dogovo- 
rom« (generale colloquium) a nipošto zakonitim saborom kojega 
bi zaključci vrijedili za čitavu zemlju. Baš s istoga razloga nisu se ni 
čitala, dotično proglašivala pisma kralja Rudolfa i nadvojvode Matije, 
već bi to odloženo na budući zakoniti sabor (Er quia praesens domino- 
rum conventus propter absentiam domini bani, ut praemissum est, pro 
congregatione non sit habitus: ideo literarum etiam tam suae maiesta- 
tis quam serenissimi archiducis Austriae Matthiae regno sonantium 
lectio ad congregationem proxime futuram difertur). Staleži su se time 
mudro uklonili svakoj odrešitoj izjavi bud za kralja bud za nadvojvodu. 
Još su odredili da budući sabor, ako bana ne bi bilo, imaju sporazumno 
sazvati veliki župani (Toma Erdedi za Varaždinsku županiju, a banovac 
Krsto Mrnjavčić za Zagrebačku i Križevačku, 

Napokon svršili su se ipak dogovori između pouzdanika Rudolfovih 
i Matijinih koji se bijahu naposljetku preselili u Liben tik do Pra- 
ga. Bilo je to 24. lipnja 1608, a odmah sutradan (25. lipnja) potpisao 
je kralj i car Rudolf ispravu o utanačenom ugovoru. Tim ugovorom 
ustupio je Budo IK vama bratu Ugarsku s pridruženim 
i podložnim kraljevinama (ac partium regnorumque illi incorporatorum 
et subiectorum), Austriju i Moravsku, dok se je Matija odre- 
kao njemu u prilog svojih prava na Tirolsku i prednjo-austrijske zemlje. 
Uz to predaje Rudolf svome bratu krunu sv. Stjepana, rješava sve žitelje 
Ugarske i pridruženih kraljevina zakletve vjernosti i pristaje da Matiju 
okrune za svoga kralja. U Češkoj ostaje kraljem Rudolf; ali se već sada 
proglašuje Matija njegovim budućim nasljednikom. Privrženicima obi- 
ju stranaka naviješta se opća amnestija; Matija ostavit će Češku, a 
Rudolf će raspustit svoje čete. Dva dana nakon potpisanoga ugovora doni- 
jelo je sjajno poslanstvo s kardinalom Dietrichsteinom na čelu krunu 
sv. Stjepana u Matijin tabor u Stčrbohol, gdje se predaja krune završila 
sjajnom gozbom. Mjesec dana nakon toga, 29. srpnja 1608, saziva već 
Matija »po Božjoj milosti određeni kralj Češke i nadvojvoda Austrije« 
iz Beča staleže ugarske na sabor u Požun za 29. rujna. U pozivnici javlja 

Matija staležima kako se kralj Rudolf odrekao ugarske krune te je 
vratio; podjedno je sve podanike oslobodio prisege vjernosti te im 
preporučio da Matiju za svoga kralja prime, proglase i okrune. Dne 
18. kolovoza opet poziva iz Cesargrada veliki župan varaždinski Tomo 
Erdedi sve staleže svoje županije na sabor u Zagreb za 2. rujna da se 
izaberu poklisari za krunidbeni sabor u Požunu. 

Kralj Rudolf, kojemu je preostala Češka Kraljevina s nuzzemljama 
(osim Moravske) i ladanje u Njemačkoj, nije se nikako mogao prila- 
goditi novim prilikama. Zamrznuvši na brata nastojao je poslije i da 
mu opet otme ustupljene zemlje i da ga liši nasljedstva u Češkoj. Stoga 
se porodila nova borba između braće koja se svršila tim da je Rudolf 
god. 1611. morao bratu ustupiti i Češku. Otada živio je još nekoliko 
mjeseci u kraljevskom gradu na Hradčanima dok ga nije smrt 20. si- 
ječnja 1612. oslobodila muka i daljnjega poniženja. 

XV. HRVATSKO KRALJEVSTVO 
ZA PRVA TRI HABSBURGOVCA 
(1527—1608) 


TERITORIJALNE PROMJENE. Dok je Hrvatsko Kraljevstvo u XV 
stoljeću gubilo poglavito na zapadu, gdje su mu Mleci ugrabili sve 
otoke od Krka do Hvara, i onda gradove i krajeve u primorju od Novi- 
grada, Nina i Zadra gotovo do ušća rijeke Neretve: u XVI je stoljeću 
nemilo stradalo na istoku, gdje su Turci sve do god. 1593. 
otimali njemu županjie, gradove i varoši, tako da je kraljevstvo na 
koncu toga stoljeća SKuhvaćalo jedva 12.500 km*. 

Već u proljeću 1527. harali su Turci po Lici i Krbavi, te su je 
osvajali; 30. ožujka zauzeli su Obrovac, koji je zalud branio knez 
Jurko Posedarski; malo zatim pali su u njihove ruke posljednji gra- 
dovi u Krbavi, kao Udbina, Komić i Mrsinj. Na koncu go- 
dine 1527. i na početku 1528. zavladali su Turci Jajcem, Banja- 
lukom i ostalim gradovima Jajačke banovine.' Od čitave Hrvatske na 
jugu Velebita držao se još nekih deset godina znameniti grad Klis; 
no i taj je podlegao turskoj sili 12. ožujka 1537. Tako su od nekadanje 
stare Hrvatske ostale u kršćanskoj vlasti tek župe i županije Drežnička, 
Modruška, Gatanska (Gacka), Vinodolska, i primorje od Senja preko 
Baga (Karlobaga) do Novigradskoga zatona (Podgorska župa). 

Usporedo s osvajanjem područja i gradova u staroj Hrvatskoj širili 
su Turci svoju vlast po Slavoniji između Save, Dunava i Drave. Već 
uoči boja na Mohačkom polju bijahu zauzeli jedan dio Srijema i tvrdi 


1 [Zauzeli su ih 1528.] 

Petrovaradin (28. srpnja 1526); malo zatim zavladali su jednim 
ali tijekom daljnjih deset godina otimali su Turci i te ostatke, te su 
napokon 1536. osvojili grad Požegu i s njom čitavu Požešku župa- 
niju. Kralj Ferdinand I nastojao je doduše, da zaustavi tursko napre- 
dijelom Vukovske županije i slabo utvrđenim Osijekom (14. ko- 
lovoza 1526). Ostatak Vukovske županije držao se još neko vrijeme; 
predovanje i da im preotme što su dosad zauzeli; no nakon ljutog 
poraza kršćanske vojske kod Gorjana blizu Đakova (9. listopada 
1537) mije više bilo moguće da se zadrži turska bujica. God. 1540. 
pali su u turske ruke već gradovi Jasenovac, Novska, Su- 

otski grad i Britvičevina u tadanjoj Križevačkoj županiji; 
tri gorio poslije (naime 1543) osvojili su oni još Bijelu Stijenu, 
Čaklovac, Stupčanicu, a jamačno još Pakrac i Pod- 
borje (Daruvar) u istoj županiji. U isti mah (1543) zauzeli su u sla- 
vonskoj Podravini znamenite gradove Valpovo, Ora hovicu, 
Voćin (Vučin) i Brezovicu. Slijedeće godine 1544. zapao ih 
je znameniti tada gard Kraljeva Velika s Međurječjem (Me- 
đurićem), a 1545. grad Erdeda Moslavina s čitavim kotarom i Ga- 
rićkim brdima. Napokon god. 1552. osvojili su Turci Viroviticu, 
stolicu županije istoga imena, onda Začesan ili Čazmu, sijelo 
začesamskoga kaptola, i Dubravu, grad i zaselak zagrebačkih bi- 
skupa. Tako su od prostrane Križevačke županije ostala u kršćanskoj 
vlasti samo dva kotara (processus), dok su ostala dva bili bud u tur- 
skoj vlasti bud posve opustošeni. Tek na koncu šesnaestoga stoljeća 
i na početku sedamnaestoga vratili su se neki krajevi stare Križevačke 
županije opet pod kršćansku vlast, kao kraj oko Bjelovara (Rovišća), 
oko Začesna (Čazma), i okolica Moslavine. 

Od druge polovice XVI stoljeća nastoje Turci svom snagom da 
zavladaju onim dijelom tadanje Zagrebačke županije koji se sterao 
na jugu Kupe između Une i Korane, i uz Unu od Jasenovca do Bihaća. 
Taj dio bijaše u XV stoljeću prozvan Hrvatskom (donja, inferior), otkad 
se naime sila plemstva i puka u nj preselila iz južnih hrvatskih krajeva.“ 
Širenje turske vlasti u tom kraju (u sredovječnoj Gorskoj i Goričkoj 
župi) započinje padom Kostajnice na Uni 1556); slijedećih go- 
dina osvajaju Turci Otok, Bušević i Lješnicu (1558), onda 
Novigrad na Uni (1560), nadalje Krupu (1565), zatim _Bu- 
žin i Cazin (1576), slijedeće godine (1577) Podzvizd, Gor- 


* U spisima XVI stoljeća više se puta izrijekom napominje da se on aj kotar 
(processus) Zagrebačke županije, koji se stere na jugu Kupe, sada 
zove Hrvatska. Tako u jednom saborskom članku od god. 1560. čitamo: »resedua 
vero pars eiusdem comitatus Zagrabuensis ultra Colapim existens, quae nunc regnum 
Croatiae vocatur« (Fraknoi, Monumenta comitialia, IV., 634). U registru ratne daće god. 
1554. čita se opet: »alter tamen processuum ultra Kwppam existens, qui moderno tempore 
regnum Croatiae appellatur, a dudum per divos reges exemptus est« (Vjesnik kr. hrv. 
sl. dal. zemaljskoga arkiva, IX. 93). Sravni još Barabas S., Codex epistolaris et diploma. 
ticus comitis Nicolai de Zrinio, svezak II, gdje u jednoj ispravi od god. 1577. na strani 
559. stoji za neke gradove (castra): »omnino (in) comitatu Zagrabiensi ultra Colapim, illa 
scilicet parte comitatus, quae hoc tempore publice Croatia dicitur, sita... .« 

njui Donju Kladušu, Ostrožac i Zrin, god. 1578. Gvo- 
zdansko; i napokon god. 1592. znamenite gradove Bihać i Ri«' 
pač na Uni,a Drežnik, Furjan i Cetin u području Korane. 
God. 1593. zauzeli su i Topusko (koja je opatija od god. 1557. 
pripadala zagrebačkim biskupima), a god. 1596. grad Budački. Tur- 
ci se bijahu u kraju između Une, Kupe i Korane tako udomili da su 
godine 1592. kod utoka Petrinjčice u Kupu nasuprot Brestu podigli 
svoju utvrdu Petrinju (novu), da iz nje provaljuju u zemlju među 
Kupom i Savom da udaraju“na Sisak i Turopolje. Nakon sretne obrane 
Siska (1593) i krvavih ohiba za Petrinju (1593—1595) došao je doduše 
potonji grad u kršćansku vlast, a s Petrinjom također poslije obno- 
vljeni gradovi Gore i Hrastovica; ali čitav ostali kota između Ko- 
rane, Kupe i Une ili je ostao u turskoj vlasti ili je stajao razvaljen i 
pust. God 1596. mole poglavice turskih Vlaha (biskup Radoslav, voj- 
voda Miloš, knez Dojčin i drugi), nastanjeni u turskoj unskoj krajini, 
nadvojvodu štajerskoga Ferdinanda da im dade nekoliko gradova »od 
sedamdeset pustih gradov, koji su pusti među 
Unu i Kupu«. Oni ne ištu gradova »velikih, nego malih, je da bi 
Bog dao, da Unu oslobodimo i dalje«. 

Godine 1606 (kad se ugovarao mir na ušću rijeke Žitve) tekla je 
međa ostacima Hrvatskoga Kraljevstva prema Turskomu Carstvu po 
prilici ovako: Između Drave i Save (u Slavoniji) bila je granica gotovo 
ravna crta povučena od Drave istočno od Đurđevca, Kloštra i Pitomače 
na jugozapad prema Savi istočno od Siska, tako da su Rača, Garićgrad 
i Moslavina bili u kršćanskoj vlasti; na jugu Save i Kupe (u Hrvatskoj) 
tekla je granica najprije istim smjerom sve do Blinje i Vinodola, 
koja su mjesta pripadala Turcima; iza toga je granica išla ravno 
zapadnim smjerom prema Korani sijekući potoke Petrinjčicu, Glinu i 
Trepču, tako da su Petrinja, Hrastovica, Gore i Steničnjak bili u kršćan- 
skoj Hrvatskoj; dalje na zapadu rastavljala je Hrvatsko Kraljevstvo 
od Turske rijeka Korana počev od Barilovića do Slunja, onda suha 
međa naokolo nekadanje Gatanske župe (Otočac, Prozor, Brlog, Brinje, 
Jesenica u kršćanskoj vlasti), i napokon sljeme planine Velebit, tako 
da je čitavo Podgorje s primorskim mjestima (Senj, Jablanac, Kar- 
lobag, Starigrad i Dračevac) do ušća Zrmanje bilo u kršćaskoj vlasti. 
Na Zrmanji između mora i turskoga Obrovca bila je tada tromeđa 
hrvatska, turska i mletačka. 

Na početku XVII stoljeća dakle najveći je dio nekadanjega Hrvat- 
skog Kraljevstva bio u vlasti turskoj i mletačkoj. Preostao je samo 
na krajnjem sjeverozapadu onaj komad između Drave i Jadranskoga 
mora koji se prislanjao o nasljedne zemlje (Štajersku, Kranjsku, Istru) 
Habsburgovaca. A taj su ostatak suvremeni Hrvati stali nazivati »re- 
liquiae reliquiarum regnorum Dalmatiae, Croatiae et Sclavoniae«. 
Sve drugo bilo je u vlasti turskoj ili mletačkoj tako su brojne oblasti 
i kotari sredovječnoga Kraljevstva Hrvatskoga postale sastavine bud 
turske Bosne bud mletačke Dalmacije. Prema tomu je nekadanje Hrvat- 


596 CETVRTO DOBA 


sko Kraljevstvo na početku sedamnaestoga stoljeća bilo rastrojeno ili 
bolje raščetvoreno i pripadalo raznim državnim tvorevinama, 
ito: 

1. Ostaci Hrvatskoga Kraljevstva. ili »ostaci Kraljevina Dalmacije, 
Hrvatske i Slavonije« pripadali su (zajedno sa zapadnom i sjevernom 
Ugarskom) monarhiji hubsbužgbvac; koji su osim toga držali zemlje 
češke krune i svoje nasljedne zemlje. Ta.kršćanska ili hab- 
sburška Hrvatska živila je i nadalje svojim dotadanjim životom: 
ona je držala i branila svoj stari ustav, svoju upravu, svoja prava, 
privilegije i uređenje. Središtem i ognjištem tih »ostataka« Hrvatskoga 
Kraljevstva postala je naskoro slobodna kraljevska varoš. Gradec 
kod Zagreba, koja se god. 1557: u saborskom zapisniku izrijekom 
zove glavnim gradom Hrvatske i Slavonije (civitatem suam regalem 
Montisgrecensem, quae est metropolis istorum regnorum). 


2, Istočne i jugoistočne oblasti sredovječne Hrvatske pripadale 
su vilajetu ili pašaluku Bosni, a po njoj Osmanlijskoj 
ili Turskoj Carevini. Sama Bosna bila je isprva, kad je god. 1463. 
spala pod tursku vlast, tek turski sandžak pod upravom sandžak-begova, 
koji su se pokoravali turskomu beglerbegu od Rumelije (Romanije u 
BE istom god. 1580. uzvisio je sultan Murat III bosanskoga san- 
džakbega Ferhat-bega Sokolovića na čast beglerbega, te je njegovoj 
vlasti podvrgao osim sandžaka Bosne još osam sandžaka, i to: Herce- 
govački, Kliški, Lički, Začesamski (Cernički), Požeški, Zvornički, Vu- 
čitrnski i Prizrenski, tako da se pašaluk ili vilajet Bosna tada sastojao 
od devet sandžaka.“ Poslije biše od pašaluka Bosne otkinuti sandžaci 
Vučitrn i Prizren, a pripojen sandžak Bihać, tako da je taj pašaluk 
u prvoj četvrti sedamnaestoga stoljeća osim same Bosne obuhvaćao 
još ovih sedam sandžaka: Hercegovač ki (hercegovski, del Du- 
cado), Kliški (khški, hlivanjski, hrvatski i primorski), Lički 
(lički, krbavski, zakrčki i kotarski), Bihaćki (s Ostrožcem, Krupom 
i Kamengradom), Cernički (Pakrac, Začesan ili Čazma), Po- 
žeški (s Viroviticom, Osijekom, Vukovarom i Brodom).i Zvornič- 
ki (sa Šapcem i Srebrnikom). Srijemski sandžak ostao je 
još od cara Sulejmana II pod Budimskim vilajetom. 

Stolica bosanskoga beglerbega bila je počev od god. 1580. Ba- 
njaluka, dok su prijašnji bosanski sandžakbegovi stolovali u Sa - 
rajevu (nekadanjoj Vrhbosni). 

3. Čitavo primorje sredovječnoga Hrvatskoga Kraljevstva počev od 
Nina i ušća Zrmanje sve do kotara grada Dubrovnika (izuzev turski 
Skradin), zatim otoci od Krka do Visa i Korčule pripadali su _mle - 
tačkoj Dalmaciji, i po njoj Republici Mletačkoj i njezinu duždu. 


* Odmah nakon god. 1341. bijaše sultan Sulejman II od osvojene Ugarske osnovao 
dva vilajeta ili pašaluka: Budimski i Temišvarski, svaki sa više sandžaka. Na 
početku. sedamnaestoga stoljeća podigli su Turci još dva vilajeta u Ugarskoj, naime 
EgerskiiKaniški. Tako su god. 1608. opstojala u turskoj Ugarskoj četiri vilajeta sa 
24 sandžaka. 


HRVATSKO KRALJEVSTVO ZA PRVA TRI HABSBURGOVCA 597 


Ta mletačka Dalmacija obuhvaćala je ne samo gradove sredovječne Dal- 
macije, nego i nedavno još hrvatske, kao Novigrad, Nin, Biograd, Ši- 
benik i Omiš, pače i neke kotare koji su prije ili sastavine hrvatskih 
županija. Pače i plemenita općina Poljica stala se ubrajati u Dalmaciju 
što nije nikad prije bilo. Tako se ime Dalmacija proširilo svuda dokle je 
dopirala mletačka vlast. Čitavoj mletačkoj Dalmaciji zapovijedao je u 
ime republike glavni (iGneralnij rovidur (proveditor), Vjeme su bili 
podređeni knezovi (ćomites) u Lotdrina pojedinih gradova i otoka. 
Glavni proviđur stolovao je u gradu Zadru. 


4. Posve otkinuta od ostataka Kraljevina Dalmacije, Hrvatske i 
Slavonije, a opasana na sjeveru, istoku i juga mletačkim i turskim po- 
sjedom (na jugu mletačkom Albanijom) ostala je kao osamljena oaza 
slobodna; općina. (republika) grada Dubrovnika. Njezin ko- 
tar obuhvaćao je isti opseg kao u petnaestom stoljeću: na kopnu Ston 
i Stonski Rat (Pelješac), zatim primorje od Stona do Zatona (Terre 
nove), i napokon župu Konavle s gradom Cavtatom; na moru držala je 
veće otoke Lastovo (Lagosta] i Mljet (Meleda), zatim sedam 
manjih otoka (VII Elaphites), po imenu Olib, Jakljan, Šipan, 
Lopud (Isola di Mezzo), Koločep, Daksa i Lokrum! 
God. 1602. odmetnuli su se žitelji otoka Lastova od Dubrovnika te su 
se podvrgli Mlecima; ali već 1606. vratilo se Lastovo opet pod vlast 
Republike Dubrovačke. 


O. Dubrovniku i Dubrovčanima piše Mlečanin Ivan Krst. Giustiniani 
god: 1553. uz ostalo i ovo: »Opseg čitavoga grada broji dvije trećine tali- 
janske milje. Urešen je grad lijepim, crkvama (47) i samostanima (8) re- 
dovnika i opatica, u kojima ima mnogo zlatnih slika, dragim kamenjem oblo- 
ženih, koje su od. velike vrijednosti. Osobito je lijep gradski trg, na kojem 
stoji lijep zdenac (fontana), obilujući živom, čistom i svježom vodom. Ima 
još i drugi zdenac s još više vode na kraju grada kod kopnenih zapadnih 
vrata. Ovi su zdenci (fontane) umjetnine, a voda im pritječe kroz cijevi 
od krede 12 milja daleko od grada. Mnogo ima nadalje zgrada visokih i 
lijepih, te sve ovo čini da ije grad lijep i raskošan, premda je malen. No 
još više resi grad mnoštvo trgovaca i stranaca, navlastito Turaka, kojima 
se bogatstvo sastoji od:trgovačke robe. Zemlja ne rodi Dubrovčanima. baš 
obilato. Najviše imaju vina; stoga! radije trguju, te ima pojedinih ljudi i 
porodica kojima vrijedi imetak 100.000 dukata i više. Plove po svima kra- 
jevima svijeta, te imaju svega 100 brodova. S toga se misli da Dubrovnik 
ima silu novaca. Budući da Dubrovčani moraju svuda trgovati, a uz to 
žele uzdržavati sebe i grad i svoju milu slobodu, paze se lijepo sa svima 
vladarima, a naročito sa sultanom, kojega zemlje međaše posvuda 
naokolo s gradskom općinom. Plaćaju mu (sultanu) redoviti da- 
nak, svake godine 13.000 ugarskih dukata. Još su štićenici 
(feudatarii) Mletačke Republike, rimskoga cara i francuskoga kralja.« 





2 (Lokrum nije spadao u Elafite ili Otoke.] 

»Vlada im je republikanska, žive slobodno te nisu nikomu podložni. 
Biraju svakoga mjeseca glavara, kojemu je ime knez (rettore), te ga 
nemalo časte i poštivaju. Osim toga biraju i druge različne činovnike, koji 
ravnaju gradom 1 njegovim pripadnicima. U njihovu su (velikom) vijeću ple- 
mići, navršivši dobu od dvadeset godina, a ima ih sada 300. Plemićkih 
porodica nema više od trideset. Prihodi gradski ne dosežu velike svote; 
glavni dohodak jest od carine na trgovačku robu svake vrste i od soli, koje 
se godišnje izvadi u zatonu stonskom za kojih 30.000 dukata i koje se 
veliki dio otpravlja turskim podanicima. U gradu ima do 30.000 žitelja, 
a u čitavom ostalom kotaru (vanjskom) 25.000 duša. Žitelji gradski uljuđeni 
su i uglađeni (sono assai civili et politici) itd.« 

Prikazujući dalje nutarnje prilike bavit ćemo se poglavito uredba- 
ma i životom habsburške Hrvatske, a o turskoj Bosni, mletačkoj Dal- 
maciji i gradu Dubrovniku spominjat ćemo samo ono što je naj- 
potrebnije da se zna. 


(Način vladanja. Banovi i banovci. Banski na- 
mjesnici. Sabori.) Za Habsburgovaca nema više ni traga da bi 
koji član kraljevskoga roda zamjenjivao kralja kao herceg (dux) u 
Hrvatskom Kraljevstvu. Kraljevi zamjenici jesu sada samo banovi koji 
imaju naslov »regnorum Dalmatiae, Croatie et Sclavaniae banus«. Ti se ba- 
novi smatraju sve više potkraljima (prorex), te se u pisaca 
16. stoljeća (osobito u Istv4nffya) redovito tako i zovu. Pače i u jed- 
noj službenoj ispravi kralja Ferdinanda od 9. kolovoza 1554. kaže se 
za bana Nikolu Zrinskoga: »fungitur magno officio, cum sit banus et 
tanquam vicerex trium regnorum nostrorum Dalmatiae, Croatiae 
et Sclavoniae«. 

Prvih godina vladanja kralja Ferdinanda I, dok je Slavonija velikim 
dijelom stajala uz protukralja Ivana Zapolju (1526—1534) imalo je 
Hrvatsko Kraljevstvo više puta u jedan mah i po tri bana: dva Ferdi- 
nandova, a jednoga Zapoljina. Tako protiv Ferdinandovih banova _F ra - 
nje Baćana i druga mu kneza Ivana Karlovića (#9. kolo- 
voza 1531) stoje Zapoljini banovi: najprije knez Krsto Franka- 
pan (#27. rujna 1527), a za njim zagrebački biskup Šimun Erde- 
di (1530—1534). Od 9. prosinca 1537. dalje ređaju se tek Ferdinandovi 
banovi bez protubanova; i to najprije Tomo Nadaždi i Petar 
Keglević god. 1537—1539. zajedno, a poslije god. 1540. do konca 
1542. Petar Keglević sam. Grof Tomo Nadaždi bijaše se naime prema 
koncu 1539. na banskoj časti zahvalio, našto je kralj 12. siječnja 1540. 
Petra Keglevića na njegovu molbu imenovao jedinim banom za 
čitavo Hrvatsko Kraljevstvo (ut tu solus sine aliquo collega banatus 
officium pro nunc geras), odredivši mu podjedno banderij od 300 lakih 
konjanika. 

Činilo se da će odsad Hrvatskomu Kraljevstvu stajati na čelu vazda 
samo jedan ban. Petra Keglevića zamijenio je kao jedini ban knez 
Nikola Zrinski (27. XII 1542—27. XII 1556, a ovoga opet Pe - 
tar Erdedi (1556—1567). Ali po smrti Erdedovoj imenovao je kralj 
Maksimilijan opet u jedan mah dva bana, i to zagrebačkoga biskupa 

Jurja Draškovića (1567—1577) i mladoga kneza Franju 
Frankapana Slunjskoga (1567—1572); kad je pak Franjo 
Frankapan Slunjski u prosincu 1572. umro, dobio je Drašković nakon 
nekog vremena za druga Gašpara Alapića (4. 1I 1574 — lipnja 
1577). Oba bana, Drašković i Frankapan, bijahu dali načiniti za jed - 
nički banski pečat* sa svojim grbovima, želeći tako pokazati 
da će zajednički vršiti sve političko-upravne i sudbene poslove; jedino 
banski banderij i ratovanje vodio je knez Franjo Frankapan sam, 
jer je to biskupu bilo zabranjeno. “ 

God. 1577—1595. imalo je Hrvatsko Kraljevstvo opet samo po jed- 
noga jedinoga bana; najprije je banovao Krsto Ungnad (insta- 
liran 5. veljače 1578, odstupio na početku 1584), a njega je zamijenio 
zet njegov, grof Tomo Erdedi (instaliran 8. IV 1584), koji bijaše 
nakon više odreka konačno 15. svibnja 1595. na saboru u Zagrebu po- 
ložio svoju bansku čast s više razloga, a osobito stoga što nije primao 
redovito plaću za uzdržavanje banske čete ili banderija i što se uopće 
stezala njegova vlast u vojničkim poslovima. 

Nakon odstupa Tome Erdeda imenovao je kralj u srpnju 1595. 
zagrebačkoga biskupa Gašpara Stankovačkoga i baruna 
Ivana Draškovića za banske administratore (upra- 
vitelje) na godinu dana i pol. Oni će vršiti samo političko-upravne i 
sudske poslove, a ne će imati ni banderija (banskoga, dotično kraljev- 
skoga), niti će vršiti vojničke vlasti. No već 11. siječnja 1596. biše oba 
na saboru u Zagrebu instalirani za prave banove, te su položili i ban- 
sku prisegu. Dali su pače načiniti i zajednički banski pečat,** kao 
nedavno biskup Drašković i Franjo Frankapan Slunjski. Međutim, već 
30. lipnja iste godine umro je biskup Gašpar Stankovački, a nato je 
ostao opet kao jedini ban barun Ivan Drašković sve do 3. kolovoza 
1607. kad se na saboru u Krapini konačno odrekao svoje časti, jer 
nije mogao podnijeti kako se krnjila banska vlast u svakom pogledu. 
Sada je Hrvatsko Kraljevstvo ostalo preko godine dana bez bana, dok 
nije novi kralj Matija nakon svoje krunidbe imenovao u prosincu 
1608. banom grofa Tomu Erdeda, koji je već jednom časno vršio ovu 
čast. 

Banska je vlast gubila od god. 1578. poglavito zato što je kralj 
Rudolf one godine povjerio vrhovnu upravu hrvatske i slavonske krajine 
svome stricu, nadvojvodi Karlu, vladaru nutarnjo-austrijskih zemalja. 
Od toga su časa i sam Karlo i njegovi nasljednici (Ernest, Maksimilijan, 
Ferdinand) ne samo vršili vrhovnu vojničku vlast na krajinama, nego 
su i o tom radili da rečene krajine, a s njima i ostalu Hrvatsku i 
Slavoniju što uže pridruže nasljednim pokrajinama austrijskim (Šta- 
jerskoj, Kranjskoj i Koruškoj). Hrvatski staleži nasuprot tražili su 
već od god. 1606. najodlučnije da se banu povrati stara punovlast, da 
naime od Drave pa do Jadranskoga mora stoji na čelu i kraljevstvu 


* Klaić, Vjesnik hrv. arh. društva X. 471—49. 
** Laszawski, Vjesnik kr. zem. arhiva I. 61. 

i krajinama (et banatui pristina auctoritas restituatur, nempe ut a 
Dravo usaue ad mare Adriticum regno et confiniis praesit). 

Dok su bansku čast obavljali redovito velikaši (grofovi, baruni) i 

PSE (biskupi), službu su banovca ili podbana (vicebana) 

ez iznimke vršili članovi nižega plemstva. Tako se običajem stvorilo 
pravilo da vicebanom ne smije da bude ni koji velikaš, već jedino mali 
plemić koji je prema tome i reprezentant svoga staleža. Dok je banove 
imenovao kralj, banovce namještali su banovi, i to tako da je svaki 
novi ban pred prvim saborom, koji bi se za njegova banovanja sastao, 
proglasio po svojoj volji banovca, ili imenovavši novo lice ili potvrdivši 
dotadanjega banovca. 

Prvih dvanaest godina vladanja Ferdinandova bila su redovno uz 
dva bana također i po dva banovca. Tako se god. 1527—1531. spominju 
vicebanovi Rimekiki Bradač (de Ladomercz)i Ivan Svetački 
god. 1544. ređaju se banovci ili vicebanovi ovako: Gašpar Gušić 
(Gwzych) od Turnja (1544—1556), Mihajlo Kerečenji de Ka- 
nyaffewlde (1557—1558), Ambroz Gregorijanec (1559—1565), 
Ivan Forčić od Butine vasi (1565—1572), Vladislav Buko- 
vački od Bukovice (1573—1576), Stjepan Gregorijanec 
(1578—1581), Gašpar Druškovečki (de Druskowez, 1581), 
Ivan od Zaboka (1584), Ladislav Imprić od Jamnice 
(1586), Stjepan Berislavić od Male Mlake (1596), Gašpar 
Petričević od Miketinca  (1596—1598), Juraj Keglević 
(1598—1599), i napokon Krsto Mrnjavčić od Brezovice, koji je 
tu čast obavljao od god. 1599. sve do svoje smrti god. 1626. 

Banovci ili vicebanovi vršili su još prijašnjih stoljeća uz svoju 
vicebansku čast također službu župana u kojoj slavonskoj županiji, i 
to bud u Križevačkoj bud u Zagrebačkoj. Počevši od Forčića vicebanovi 
su bili podjedno (veliki) župani i Zagrebačke i Križevačke županije, 
tako da se već Forčić u jednoj hrvatskoj ispravi od god. 1572. zove 
»Knez Ivan Forčić od Butine vasi, hrvatskoga i slovinskoga orsaga 
viceban, i križevačke i zagrebske gradskih megj špan«. Kad su na- 
dalje 24. ožujka 1607. grofovi Erdedi postali nasljedni župani 
Varaždinske županije, onda je redovito jedan član te porodice vršio 
veliko-župansku čast u toj županiji, dok je viceban vršio tu čast u Za- 
grebačkoj i Križevačkoj županiji. 

Za vladanja prvih Habsburgovaca zavedena bi u Hrvatskom Kra- 
ljevstvu također čast banskoga namjesnika (locumtenens ba- 
nalis, excelsi banalis officii locumtenens regius). Prvi banski namje- 
snik bio je kninski biskup Andrija Tuškanić, kojega bijaše 
kralj Ferdinand I po smrti bana Ivana Karlovića imenovao 27. kolo- 
voza 1531. banskim namjesnikom za ono vrijeme dok za bansku čast 
nađe zgodnoga muža. Kralj označuje u pismu na hrvatske staleže za- 
daću basnkoga namjesnika ovako: »ut interea, quam succes- 
sor (bani) eligatur, ea munia vicesque obeat et agat, que 
banus ipse, si iam nominatus et presens esset, vel nosmet adessemus, 
agere possemus, atque omnia ea agat et faciat, que ad commodum no- 

strum regnique conservacionem, ac vestram utilitatem et defensionem 
neccessaria et opportuna videbuntur, auctoritate notra regia sibi in hac 
parte et ad tantum, ut premissum est, tempus attributa et concessa«. 

Vlast banskoga namjesnika bila je po tome ista kao i banska, tek 
je bila privremena, jer je imala trajati samo dotle dok kralj imenuje 
novoga bana. Banske je namjesnike određivao i imenovao sam kralj. 
God. 1581, pokušao je tadanji ban Krsto Ungnad, boraveći dulje u 
Beču, da po svojim nuncijima skloni hrvatski sabor neka povjeri nje- 
govu zamjeniku u vojničkim stvarima (in militia domini bani locumte- 
nentem), mladomu grofu Petru Erdedu, da se sporazumno s tadanjim 
banovcem Gašparom od Druškovca brine za obranu krajine. Ali staleži 
nisu prihvatili banova zahtjeva. Oni ne će da imenuju ban- 
skoga namjesnika, jer se to protivi starim sloboštinama i 
konstituciji (quod nullum ločumtenentem contra veteranas libertates 
et constitucionem regni habere vellent). Oni imaju, ako je 
ban odsutan, svoga banovca u kraljevstvu, i taj 
gospodin banovac mora, kako je službu preuzeo, po običaju svojih 
predšasnika braniti krajine kraljevstva s banskim četama i s pučkim 
ustankom. Tako je hrvatski sabor ovaj put spriječio da bi se mogao 
namjestiti banski namjesnik i onda kad kraljevstvo ima bana, ali je 
zabavljen kojim poslom izvan zemlje. Hrvatski su se staleži i poslije 
mnogo otimali tome da bi odsutnoga bana zamjenjivao netko drugi 
nego banovac ili viceban. Ali napokon prevladalo je ipak nastojanje 
da se službujućem banu, ako je za kojim poslom morao boraviti izvan 
kraljevstva, imenuje koji velikaš za zamjenika ili namjesnika u zemlji 
za njegova izbivanja u tuđini. Tako je onom prigodom kad je u travnju 
1626. tadanji ban knez Juraj Zrinski pošao ratovati u Ugarsku, Češku i 
Sasku, kralj Ferdinand II dne 20. svibnja 1626. posebnim pismom odre- 
dio da za čitavo vrijeme banova izbivanja budu zamjenici (substituti) 
njegovi grof Sigismund Erdedi i protonotar Stjepan Patačić od Zajezde. 

Poslije boja na Mohačkom polju razvija se sve više djelovanje 
sabora. Nema doduše više hrvatskih i slavonskih sabora kojima 
bi kralj ili herceg predsjedao kao za prošlih stoljeća; no zato su se 
sabori češće sastajali, a predsjedali su im banovi ili njihovi zamjenici. 
Saborski su se zaključci ili artikuli bilježili u zapisnike ili protokole. 
Saborski protokoli od god. 1526—1556. pretežno su izgubljeni ili koje- 
gdje razasuti; zapisnici od god. 1557. upisani su u zasebne knjige (12 
knjiga do god. 1831.), te se čuvaju u kr. zemaljskom arhivu u Zagrebu.“ 
Baš po tim protokolima kao i po drugim saborskim spisima (aktima) 
može se sastaviti prilično jasna slika sabora počevši od druge polovice 
XVI stoljeća pa Ja najnovijih vremena. 

Prvih deset godina (1526—1536) vladanja kralja Ferdinanda I, dok 
je u Slavoniji jaka stranka protukralja Ivana Zapolje, sastaju se često 
staleži hrvatski posebice a slavonski opet zasebno. Hrvatski sabori vi- 


* Gledaj najnovije izdanje Jugoslavenske akademije u Zagrebu: Ferdo šišić, 
Acta comitialia regni Croatiae, Dalmatiae et Slavoniae, vol, I—V, Zagrabiae 1912—1918. 
Ovi svesci obuhvaćaju protokole i akta hrvatskih i slavonskih sabora za god. 1526—1628. 
[Taj se arhiv danas zove Arhiv SR Hrvatske.] 

jećaju u Cetinu (1527), Perni (1530), Steničnjaku (1530), Kladušama 
(1532), Topuskom (1530, 1533, 1535), Ripču (1534), pače iznimno u 
Turovu polju (1530) i jednom u Zagrebu; staleži opet slavonski vijećaju 
poglavito u Dubravi (1527), Križevcima, Varaždinu i Zagrebu. Tek iznim- 
no sastaju se staleži kako hrvatski tako i slavonski na zajednički sabor. 
Takav je zajednički sabor (conventus regnicolarum regnorum Croatie 
et Slavonie) bio u lipnju 1533. u Zagrebu pod predsjedanjem Petra 
Keglevića, kojega bijaše kralj netom imenovao svojim komesarom za 
Kraljevine Hrvatsku i Slavoniju da ih brani te u njima vrši pravdu i 
pobire kraljevske prihode. 

Poslije god. 1536. sastao se samo još jednom posebno hrvatski 
sabor, i to u srpnju 1558. u Steničnjaku, da vijeća o obrani hrvatskih 
krajeva na jugu Kupe (responsiones et articuli dominorum statuum et 
ordinum regni Croatiae in congregacione eorum generali de mandato 
domini bani decima septima iulii in Zthenychnyak constitutorum cele- 
barta, ad articula et proposiciones eiusdem domini bani etc. facte); 
inače vijećaju i zaključuju slavonski kao i hrvatski staleži vazda za- 
jedno. Tako javlja kralj Ferdinand I već 19. prosinca 1537. »omnibus et 
singulis prelatis, baronibus, egregiis, nobilibus, prudentibus et circum- 
spectis, ac toti universitati regnicolarum regni nostri Croatie et Scla- 
vonie in generali diaeta Crisii congregatis« da šalje za svoje komesare 
na taj njihov sabor baruna Nikolu Jurišića i grofa Franju Baćana. 
Zaključci napokon ili artikuli, stvoreni od hrvatskih i slavonskih sta- 
leža na tim saborima, imaju o dgod. 1557. redovito ovaj naslov: »Articuli 
statuum et ordinum regnorum Croacie et Sclavoniae in 
congregacione eorum generali ... celebrata editi...«, čime se izrijekom 
ističe da su pri njihovu stvaranju sudjelovali staleži obiju kraljevina. 

Slika hrvatsko-slavonskih sabora ili Kraljevstva Hrvatskoga u dru- 
goj polovici XVI stoljeća i prvih godina XVII jest po prilici ovakova. 

Sabor se sastaje pretežno u Zagrebu (u kraljevskoj varoši na brdu 
Gradecu ili u biskupskim dvorima), onda više puta u Varaždinu (bud 
u gradu grofova Erdeda bud u kraljevskoj varoši), a iznimno u gradu 
ili trgovištu Krapini ili čak u Svetom Križu Začretju. Sabor se okuplja 
kroz godinu dva do tri puta, a traje redovno dan ili dva, iznimno i 
po više dana. Redovito sazivaju se hrvatsko-slavonski staleži na sabor 
uoči sastanka ugarskoga sabora i nakon svršetka njegova, nadalje pri 
godom imenovanja novoga bana (instalacijski sabori), napokon kad 
prijeti pogibelj od vanjskih neprijatelja (Turaka i ugarskih buntovnika) 
da se proglasi opći ustanak i čine odredbe za obranu kraljevstva. Zbiva 
se i to da se saBOr saziva da vijeća i odlučuje o zasebnim kraljevskim 
prijedlozima (propozicijama), koji se tiču vjerskih pitanja, poreznih 
reforma i drugih upravno-sudskih i vojničkih posala (osobito glede 
obrane krajina). 

Tokom godina pokrenulo se pitanje, koga zapravo zapada sazivati 
sabor Hrvatskoga Kraljevstva: da li samoga kralja ili pak bana? God. 
1537. uriče i raspisuje (indiximus et conscripsimus) sabor sam kralj 
Ferdinand; god. 1549. povjerava (commisimus) isti kralj banu Nikoli 

Zrinskomu da mora sabor raspisati i obdržavati (ut... generalem con- 
gregationem indicere et celebrare debeat); godine 1556. proglašuje Fer- 
dinand sabor po svome sinu Maksimilijanu (generalis diaeta et conven- 
tus a rege Ferdinando per filium Maximilianum indicitur). Budući da 
su u isto vrijeme više puta banovi i bez naloga kraljeva ili prethodne pri- 
vole njegove sazivali hrvatsko-slavonske sabore, to je kralj Maksimilijan 
odredio da saziv sabora hrvatsko-slavonskoga pripada jedino kralju baš 
tako kao i u Ugarskoj. Ali tome oduprli su se hrvatski staleži i redovi, 
iznoseći da se tim gazi staro pravo njihovo, a osim toga da je to teško i 
provesti, jer kralj nikad ne zalazi u Hrvatsko Kraljevstvo, dok u Ugar- 
skoj ipak dosta boravi. Napokon je hrvatsko-slavonski sabor u toj 
stvari 26. rujna 1567. stvorio zaključak da bi kralj poput pređašnjih 
kraljeva dopustio banovima i dalje slobodno zakazati i proglašivati 
sabore, ali da nijedan zaključak saborski ne bi vrijedio ako ga ne bi 
njegovo veličanstvo milostivo potvrdimo. Kralj je taj saborski artikul 
prihvatio, pače ga zajedno s drugim člancima toga sabora svečano i 
potvrdio (sankcionirao), ali s tim dodatkom da banovi moraju vazda 
prije saziva sabora o svojoj namjeri kralja obavijestiti te mu podjedno 
prikazati one stvari radi kojih smjeraju staleže sazvati i s njima raspra- 
vljati. Kraljem sankcionirani članak zajedno s dodatkom glasi od riječi 
do riječi: »Intellexerunt praeterea status et ordines praescripti, fideles 
subditi suae caesareae maiestatis, indictionem et publicationem diaetae 
seu conventus horum regnorum instar regni Hungariae sibi reservasse. 
Cum autem statibus et ordinibus suae sacrae caesareae maiestatis fide- 
libus libertati apertissime id derogare videtur, neque horum regnorum 
conditio cum Hungaria conferenda sit, maxime cum maiestas sua in 
Hungaria frequentius personaliter existat, huc vero reges Hungariae 
aut nunquam aut admondum raro venire soleant, sed omnia per medium 
banorum et officialium suorum peragere soleant et dignentur, idcirco 
suplicant humillime, maiestas sua caesarea ingruente summa necessitate 
regnorum istorum huiusmodi conventum dominis banis instar aliorum 
banorum et officialium suorum peragere soleant et dignentur, idrirco 
maiestatis caesareae libere indicari et pronunciari facere clementer 
admittat, hoc sibi clementer persvadendo, quod neque ipsi, neque reg- 
num praescriptum aliud pro rato sint habituri, nisi quod per suam sa- 
cram maiestatem clementer fuerit confirmatum, quemadmodum sacra 
eius maiestas caesarea ipsos banos in veteri consuetudine indicendo 
regnicolis illorum regnorum suorum dietae clementer conservare velle 
sese benigne obtulit, dummodo semper a banis ipsis hac de re prius 
admoneatur et quarumnam rerum tractandarum causa generalis ipsa 
dieta indicenda sit, edoceatur)«. Prema tome dakle moraju banovi 
vazda prije saziva sabora kralja o tom obavijestiti i u njega izraditi 
kao neku predsankciju za one predmete koje će pred staleže iznijeti da 
ih pretresu i o njima odluku stvore. Stvorene pak zaključke (artikule) 
moraju kralju na potvrdu poslati, te samo potvrđeni članci vrijede kao 
obvezatni zakoni za čitavo kraljevstvo. Međutim, ima i poslije takvih 
sabora koje su banovi sazvali po izričitom nalogu kraljevu, pa se tako 
u saborskim zapisnicima izmjenjuju formule da se sabor sastao bud 

»ex (speciali) manđato caesareae et regiae maiestatis ex edicto domi- 
norum banorum«, bud opet »ex edicto banorum ex elementi concessione 
sacratissimae caesareae et regiae maiestatis«. Kad nema bana, saziva 
sabor podban ili veliki župani, pa tako čitamo u jednom saborskom 
protokolu od god. 1595. da se sabor sastao »ex edicto dominorum 
comitum comitatuum huius regni«. Saziv sabora proglašivao se pismeno 
barem četrnaest dana prije dana kad se morao sastati. Tako je ban 
Krsto Ungnad pozivnicama izdanim 6. prosinca 1578. u Gornjoj Štubici 
PE. sastanak sabora u Varaždin za Tominje (21. prosinca) iste 
godine. 

Treba ogledati kako je sabor Kraljevina Hrvatske i Slavonije bio 
u doba sastavljen, naime koga je zapadalo pravo, a i dužnost 
da na nj dolazi. Staleži i redovi (status et ordines) u saboru zovu i 
pišu se također »domini et nobiles caeterique status 
et ordines regnorum Croatiae et Sclavoniae«, po 
čemu sudimo da je osim gospode i plemića bilo također članova drugih 
nekih staleža koji se nisu pribrajali ni velikoj gospodi ni plemstvu. 
Među te ostale redove i staleže spadali su nedvojbeno poklisari četiriju 
kraljevskih slobodnih gradova Zagreba, Varaždina, Križevaca i Kopriv- 
nice (od svakoga po dva), a možda i Senja; a zatim i zastupnici kaptola 
zagrebačkoga (po dva kanonika), moguće također začesanskoga i senj- 
skoga kaptola. Da li su u to vrijeme dolazili na sabor još poglavari 
crkvenih redova (osobito pavlina i franjevaca), ne može se ustanoviti. 
Od prelata dolazili su na sabor biskupi zagrebački, kninski i senjski; 
od svjetovne gospode (baruna i magnata) svi urođeni i dorasli članovi 
grofovskih i barunskih porodica. Pozivale su se i udovice velikaša, ja- 
mačno da zastupaju svoje nedorasle sinove. Od nižega plemstva dolazili 
su na sabor podban ili banovac, veliki župani i podžupani, protonotar 
i viceprotonotar i napokon od svake županije (Zagrebačke, Križevačke 
i Varaždinske) po dva od županijskoga plemstva izabrana zastupnika 
ili nuncija. Veliki broj nižega plemstva nije tako dolazio na sabore. 
Prema tome nije broj saborskih članova bio točno određen, osobito 
što se tiče baruna i magnata. Po jednom popisu stanova iz god. 1588. 
bilo je za članove sabora, koji se obdržavao 21. veljače u kraljevskoj 
varoši Varaždinu, priređeno u građana u svemu 27 stanova (hospitium). 
Budući da je u pojedinim stanovima bilo smješteno i po dva ili tri, a 
možda i više gosti, to se na taj sabor skupilo najmanje 35 do 40 članova. 
No bit će da je na pojedinim saborima bilo i preko 50 članova. 

Vrlo rano stali su se barunii magnati otimati dužnosti da sami 
glavom dolaze na sabor, nego su onamo slali svoje službenike kao svoje 
nuncije s punomoćima i instrukcijama. Već na saboru <. siječnja 1570. 
očitovali su nunciji gospođe Barbare Alapić, Mihalja Sekelja i Krste 
Baćana da bez znanja svojih gospodara (sine scitu dominorum suorum) 
ne mogu privoliti na plaćanje neke daće od njihovih posjeda. Jednako 
izjavili su na saboru 1. listopada 1577. u Zagrebu nunciji udovice grofa 
Petra Erdeda i njezinih sinova (po imenu »egregii Johannes Swberay 
et Michael Swgnethych) na neku tužbu vicebana Bubovačkoga da o toj 

stvari nemaju nikakve upute (superinde nullam habere informationem JE 
Baš radi toga zapinjali su često saborski poslovi, te su se hrvatski 
staleži 20. prosinca 1579. tužili što stanoviti velikaši i ugledniji plemići 
ne dolaze na sabore osobno, već ili posve izbivaju ili šalju svoje nuncije 
s ograničenim punomoćima i onda se ne pokoravaju zaključcima. Sa. 
bor pak od 20. rujna 1584. odredio je da se protiv velikaša i plemića, 
koji ne dolaze na vijećanje pa se onda krate zaključcima pokoriti, ima 
rema dekretu kralja Vladislava II postupati i strogo ih kazniti. Napo- 
on je sabor od 21. veljače 1588. zaključio da jedan nuncij ili zastupnik 
smije na saboru zamjenjivati samo jednoga gospodara (principala), 
a nipošto više njih kako se dosad događalo. 
Članovi sabora bili su nepovredivi te su se slobodno kretali. Oni su 
uživali »salvus conductus« kao i članovi ugarskoga sabora; 
tko bi salvus conductus pogazio, smatrao se krivcem neviere. Čini se da 

prevodilac protestantskih knjiga na hrvatski jezik 

se je za vrijeme sabora osobito pazilo da u kraljevstvu vlada opće- 
niti mir, piće da ni sudovi nisu vršili svoje poslove (iuristitium). Zna- 
čajno je kako je viceban Bukovački na saboru u Zagrebu 1. listopada 
1577. tužio udovu grofa Petra Erdeda, po imenu Barbaru Alapićevu 
(i njezine sinove), što su njezini ljudi i podanici prošle noći izlemali i 
izranili njegove ljude i kmetove (»quod sub praesenti quoque 
salvo conductu congregationis regni in proxime praete- 
rita nocte praefati homines et subditi... dominorum Erdeody homines 
et colonos... domini vicebani ac dominae consortis suae'... vulnetibus 
verberibus ...affecissent). 

Ne zna se točno kako se u saboru vijećalo i glasalo. Mriogo se 
puta spominje da se neki zaključak stvorio jednodušnc (unanimi voto), 
ali ima i slučajeva da su pojedini članovi protiv zaključaka većine ula- 
gali prosvjede. Stoga je dolazilo koji put i do žestokih sukoba, osobito 
između gospode i odličnijih plemića s jedne strane, a nižega plemstva 
i varoških nuncija s druge. Tako su na jednom saboru u Varaždinu 
god. 1579. planule tako žestoke borbe i opreke da se sabor morao raspu- 
stiti (et ex huiusmodi dissensione congregatio ipsa dissolvi debuit). 
Djelokrug sabora bio je opsežan: raspraljalo se i odlučivalo o svemu 
što je spadalo u javni život kraljevstva. Vijećalo se o prijedlozima 
(propositiones) kraljevim, iznesenim po njegovim poklisarima ili ora- 
torima, onda o prijedlozima banovim, napokon o željama, zahtjevima 
i tegobama staleža i redova, koje su iznosili bud pojedinci bud svi za- 
jedno. Na saborima predstavljali i uvodili su kraljevski povjerenici 
novoimenovane banove, koji su opet nakon položene prisege proglaši- 
vali banovce ili vicebane; na saborima birali su staleži protonotara i 
viceprotonotara, onda kapitana kraljevstva i druge zemaljske činovnike 
(kao i podžupane i plemićke suce županija Zagrebačke i Križevačke); 
napokon birali su staleži također poslanike ili nuncije (dva ili tri) za 
ugarski sabor te su im davali i pismeni naputak ili instrukciju kako da 
zastupaju kraljevstvo na ugarskom saboru. Staleži na saboru raspisivali 
su nadalje daće i poreze, određivali sve potrebno az obranu kraljevstva, 
onda su rješavali različne upravne poslove, a napokon su i sudili stran- 
kama o tužbama koje bi ove pred njih iznijele. Sabor je podjedno usta- 
novljivao rokove za obdržavanje banskoga ili oktavalnoga suda, pa je 
također birao članove ili prisjednike (assessores) toga suda. 

Sve zaključke ili artikule, koje je sabor stvorio, bilježio je protono- 
tar ili viceprotonotar kraljevstva u saborski zapisnik ili protokol. Naj- 
stariji takav saborski zapisnik s artikulima sačuvan je od 19. travnja 
:1928. s natpisom: »Articuli et conclusiones per dominos regnicolas regni 
Sclavoniae in congregatione eorundem generali, Crisii in dominica Qua- 
sintodo in anno domini 1528. celebrata acti et editi sequuntur in hunc 
modum«. Vrlo.rano stali su staleži bud sve članke saborske bud zama- 
šnije slati kralju na potvrdu ili sankciju. Takvi kraljem potvrđeni članci 
vrijedili su kao zakoni (statutum, lex) kraljevstva. Kad sabor ne bi slao 
svojih: zaključaka kralju na sankciju, onda bi se saborski protokol s 
člancima potvrdio pečatom kraljevstva i zaključnom formulom koja je 
to kazivala. Takve-su formule bile: »Qude praemissa et quaevis praemis- 

sorum singula, per status et -ordines regni firmiter et inviolabiliter 
observanda, status et ordines ipsi sigillo ipsorum publico com- 
muniri voluerunt«, ili opet: »In quorum omnium praemissorum robur 
et firmitatem perpetuam praesentes articulos ipsorum modo, quo supra, 
unanimi voto statutos, sigillo ipsorum authentico obsignari 
et communiri fecerunt«. 

Glede oblika kraljevske sankcije treba razlikovati dvije periode. U 
prvoj periodi (1527—1567) podnose staleži u adresi svoje članke, a 
kralj u odgovoru (responsum) te članke ili prihvaća ili otklanja, ili opet 
na njih svoje primjedbe stavlja. U drugoj periodi (1567—1608) ima 
sankcija članaka hrvatskih sabora posve oblik sankcije artikula ugar- 
skih sabora, te se sastoji od tri dijela: 1. od uvoda u kojem kralj 
obznanjuje da je primio artikule rvatsko-slavonskoga sabora s mol- 
bom da sve te artikule prihvati i potvrdi; 2. od doslovnoga te k- 
sta svih artikula; i 3. od zaključka zajedno sa sankcijom. Na 
taj reći bi, svečani način potvrdili su: kralj Maksimilijan _artikule 
sabora hrvatsko-slavonskih od 21. rujna 1567. i 8. svibnja 1569, a kralj 
Rudolf artikule saborske od 5. veljače 1578. i 5. srpnja 1604. Treba 
istaknuti da staleži nisu uvijek tražili kraljevsku potvrdu za sve artikule 
nekoga sabora, nego tek za one koje su smatrali osobito zamašnima i 
koji su imali vrijediti kao stalni zakoni. Tako su od kralja Rudolfa tra- 
žili i dobili sankciju poglavito onih artikula sabora od 5. srpnja 1604. 
koji se tiču vjere katoličke i izgona protestantskih propovjednika iz kra- 
ljevstva, kao i toga da doseljeni Vlasi plaćaju crkvi zagrebačkoj desetinu 
i da se pokoravaju svojoj zemaljskoj gospodi. 

Premda su hrvatsko-slavonski sabori imali za prva tri Habsburgovca 
tako prostran djelokrug da se u njima ogledao sav javni život kraljev- 
stva, ipak su kako slavonski tako i hrvatski staleži u to doba Padu 
vito dolaziliina ugarske sabore. Oni su dolaženje na ugarske 
sabore smatrali ne samo za svoje pravo i dužnost nego i za svoju dobit, 
jer su držali da se privilegij i prava ugarskih staleža samo po sebi tiču 
i njih. Zato su artikule ugarskih sabora (dotično kraljevske dekrete 
s potvrdom onih artikula) vazda proglašivali u svome saboru (salvis 
iuribus nostris). Uz to su hrvatski staleži, pritisnuti od nadvojvoda i 
upravitelja nutarnjo-austrijskih zemalja kao i od krajiških generala, 
tražili zaštite i pomoć u svojih ugarskih drugova, osobito da održe 
bansku vlast u punom opsegu i svoj teritorij. Oni su pred ugarske sta- 
leže iznosili svoje jade i tegobe, pa je tako ugarski sabor mnogo puta 
vijećao i odlučivao o poslovima Hrvatskoga Kraljevstva koji po pravu 
nisu na nj ni spadali. 

Na ugarski sabor dolazili su redovito svi oni hrvatski staleži i re- 
dovi kojima je pripadalo to pravo za hrvatsko-slavonski sabor. No 
povrh tih birao je hrvatsko-slavonski sabor za svaki raspisani sabor 
ugarski dva do tri poslanika ili nuncija kojima je bilo zastupati 
čitavo kraljevstvo kao takvo. To su bili nunoii regni. Dok su 

“ ostali saborski članovi iz Hrvatske i Slavonije mogli govoriti i glasati 
prerma svojim osobnim ili staleškim potrebama, nunciji kraljevstva mo- 
mli su raditi prema primljenoj uputi ili instrukciji, koju im je hrvatsko- 

slavonski sabor pismeno dao, te su nakon svršena sabora ugarskoga 
morali u hrvatsko-slavonskom saboru polagati račun o svome djelova- 
nju. Oni su za svoj trošak i trud primili od svoga sabora i plaću, po 
prilici 200 do 1000 ugarskih forinti. Kao zastupnicima kraljevstva išlo 
ih je prvo mjesto u ugarskom saboru. Kad su god. 1600, nakon 
dugoga vremena opet imali doći na ugarski sabor nunciji Erdelja, izri- 
jekom je sabor u Varaždinu 1. veljače u instrukciji zapovjedio svojim 
nuncijima da Erdeljcima nipošto ne ustupe prvoga mjesta ni glasa jer 
to pristoji Kraljevstvu Hrvatskomu (similiter etiam si Transsylvaniae 
nuntii in eadem dieta in medio regnicolarum comparuerint, cum pri- 
mum locum et vocem regnum istud semper in regni Hungariae publico 
conventu habuit, minime locum aut vocem Transsylvanis cedant). Jed- 
nako upućuje hrvatsko-slavonski sabor od 25. lipnja 1607. svoje izabrane 
nuncije (Krstu Mrnjavčića i Ivana Kitonića) za ugarski sabor u Po- 
žunu da moraju ondje održati svoje starinom uobičajeno prvo mjesto 
te ga ne smiju nikomu ustupiti (primum locum more antiquitus cons- 
veto nulli cedendo observabunt). 

Sačuvao se popis staleža i redova koje je god. 1583. tadanji ugarski 
kancelar pozvao na sabor ugarski. Po ovom popisu poslao je on pozive 
na ove staleže i redove u Hrvatskoj i Slavoniji: 


»Ad comitatus: (uz 35 ugarskih županija) još ove slavonske: Va- 
rasdiensem, Zagrabiensem, Crisiensem (dakle tri). Onda još pose bice na 
staleže Kraljevina Hrvatske i Slavonije (ad status regno- 
rum Croatiae et Sclavoniae). 

Ad praelato: Zagrabiensem, electum Tiniensem, electum Segnien- 
sem (onda još ugarskih osam). 

Ad barones: Christophorum Ungnad (tada hrvatski ban), comitem 
Georgium de Zrinio. 

Ad magnificos (magnates): comitem Nicolaum de Zrinio, Stephanum 
et Gasparem Peteč, Gasparem Drascovith, Stephanum de Gregoriancz, Petrum 
Rathkav, Matthaeum Keglewyth, Franciscum Blagay, Gosparem Tersachky 
(Frankopan Tržački). Gabrielem et Stephanum Tahy, Gasparem et Nicolauni 
Alapy, Stephanum et Petrum Castellanffy, Michaelem Zekel, comites Petrum 
et Thomam Erd&dy (usve osamnaest). 

Ad viduas dominorum: viduam Petri Erdeody, uxorem Simonis 
Keglewyth. 

Ad capitula: Zagrabiense (još sedam ugarskih). 

Ad prothonotarios: Magistrum Emericum Pethe Sclavoniae et 
locumtenentis. 

Ad civitates: Zagrabiam, Varasdinum, Crisium, Capronczam (in 
Sclavonia). 


Još brojnije bili su na okupu hrvatsko-slavonski staleži na ugar- 
skom saboru god. 1604. Tad su bili pozvani: zagrebački biskup Šimun 
Bartulić s biskupima kninskim, srijemskim i bosanskim, od državnih 
baruna ban Ivan Drašković, meštar kraljevskih tavernika grof Tomo 

Erdedi i propalatin Nikola Istv4nffy, koji je u Hrvatskoj stalno pre- 
bivao. Od velikaša ili magnata spominju se grof Petar Erdedi, knezovi 
Juraj, Nikola i Vuk Frankopani Tržački, Franjo Držanić (Dersffy), 
knez Ivan Zrinski, barun Petar Drašković, Ivan i Juraj Keglević, Franjo 
i u Pethew, Benedikt Turoci od Ludbrega, Ivan i Juraj Ratkaj 
od Velikoga Tabora. Napokon bili su nunciji hrvatsko-slavonskoga sa- 
bora (prepošt zagrebačkoga kaptola Franjo Ergeljski i zagrebački pod- 
župan Franjo od Medošovca), nunciji kaptola zagrebačkoga, nunciji 
triju županija (Zagrebačke, Varaždinske i Križevačke) i četiriju kra- 
ljevskih slobodnih varoši (Zagreba, Varaždina, Križevca i Koprivnice). 
Švega dakle 39 do 40 lica. 
Djelokrug ugarskoga sabora bio je širi od hrvatsko-slavonskoga 
poslsvito po tome, što se na ugarskim saborima obavljalo krunjenje 
ralja i kraljice zajedničkom krunom sv. Stjepana. Ti su krunidbeni 
sabori bili osobito svečani, te su takvim prigodama i hrvatski velikaši 
vršili različne službe pri svečanostima. Tako je bilo za krunidbe kralja 
Maksimilijana 8. rujna 1563. kad se osobito istaknuo knez Nikola Zrin- 
ski Sigetski; jednako se prigodom krunidbe kralja Rudolfa 25. rujn. 
1572. odlikovao sin njegov knez Juraj Zrinski svojom novom ratnom 
opremom. Ugarski su sabori također dopuštali kralju ratnu daću (dica 
regia, subsidium), ali ta se daća u Hrvatskom Kraljevstvu mogla samo 
onda pobirati kad ju je poslije toga hrvatsko-slavonski sabor posebno 
prihvatio i po zemlji razglasio, te svoje pouzdanike pri popisivanju i 
utjeravanju rečene daće imenovao. 





(Upravne oblasti i oblasnici.) Ban je kao potkralj i vr- 
hovni upravitelj Hrvatskoga Kraljevstva imao naslov: »ban Kraljevina 
Dalmacije, Hrvatske i Slavonije« (regnorum Dalmatie, Croatiae et Scla- 
voniae banus). No od prave Dalmacije nije držao baš ništa, jer je 
čitava bila u vlasti Mletaka, a od Hrvatske i Slavonije otkidali su mu 
tijekom XVI stoljeća Turci i krajiški generali sve više tako da je na- 
pokon upravljao tek »ostacima ostataka« ( reliquiae reliquiarum) Hrvat- 
ske i Slavonije. 

Kako je sredovječna Dalmacija bila sva u mletačkoj vlasti, stalo 
se u habsburškoj Hrvatskoj prenositi ime Dalmacija na primorje o 
Trsata do Karlobaga. Ta nova Dalmacija obuhvaćala je knežiju Vinodol, 
pa onda Senj i Senjsku kapitaniju. U jednoj povelji kralja Rudolfa 
od 20. kolovoza 1577. kaže se izrijekom da su vinodolski gradovi (castra) 
netom preminuloga kneza Stjepana Frankopana Ozaljskoga, po imenu 
Bakar, Novi i Ledenice, »omnino in regno nostro 
Dalmatiae existentia et habita«. U članku 32. ugarskoga sabora od 
god. 1596. kaže se nadalje za knezove Zrinske: »se habere in Dal- 
matia circa littora maris Adriatici certas arces, ut Grobnyk, 
Bakar et Hrelin«. God. 1608. opet ugarski sabor člankom dva- 
naestim traži od kralja: »insuper Segniam quoque civitatem in 
Dalmatia existentem maiestas sua regia a corona regni mini- 
me avelli patiatur«. 

Dok se primorje hrvatsko stalo nazivati Dalmacijom, proširilo se 
ime Hrvatske na onaj dio Zagrebačke županije koji se prostirao na 
jugu rijeke Kupe. Prema jednoj ispravi od god. 1544. pripadaju hrvat- 
skomu dijelu Zagrebačke Županije gradovi: Ozalj, Ribnik, Dubovac, No- 
vigrad na Dobri, Zvečaj, Skrad, Lipa i kaštel Mlaka ili Despotovica 
na zapadu, a Zrin, Gvozdanski, Pedalj, Krupa, Mutnica, Jamnica, Lje- 
šnica, Novi, Kostajnica, Komogojna i Prekovrški na istoku. Hrvatskoj 
pripadaju još neki dijelovi stare knežije Modruške (Modruše, Vitunj, 
Ogulin, Plasi, Jesenica, Ključ, Peć, Janjač i Lukovdol), koji se u reče- 
noj ispravi od god. 1544. pribrajaju županiji Tninskoj (Kninskoj) kao 
da se je time htjelo sačuvati uspomenu na ovu slavnu županiju koja 
je od god. 1522. bila posve u turskoj vlasti; Hrvatskoj nadalje ostali 
su isprva neki neznatni dijelovi knežija Gatanske (Gacke) i Drežničke 
no i te su poslije spale bud pod krajinu bud pod Turke. 

Dok se tako sva zemlja između Kupe i Gvozda (i preko njega) 
prozvala Hrvatskom, ostalo je ime Slavonije ograničeno tek na zapadne 
strane one oblasti, koja se prostire Dravi na jugu sve do Save i preko 
nje do Kupe. U jednu riječ: međa između Hrvatske i Slavonije Bijaše 
se pomakla konačno od gore Gvozda na sjever do Kupe. 

Sve do boja na Mohačkom polju vršio je ban vrhovnu upravu u 
čitavom kraljevstvu od Drave do Jadranskoga mora.* Njemu kao pot- 
kralju bile su podvrgnute i obje kapitanije: Senjska i Bihaćka, 
osnovane za obranu od vanjskih neprijatelja. Ali za Habsburgovaca po- 
čelo se najprije obje te kapitanije, a onda i druge kapitanije, koje su 
se na granici ili krajini prema Turskoj osnivale, podvrgavati vrhov- 
nim kapitanima carske vojske, koju su dizale i uzdržavale 
austrijske nasljedne pokrajine, te koja je pomagala pri obrani Hrvat- 
skoga Kraljevstva od turske sile. Ti su vrhovni fapitani carske vojske 
(supremus capitaneus ad confinia Croatiae Sclavoniaeque, ili gentium 
provinciarum haereditarium in regno Sclavoniae supremus capitaneus) 
isprva vršili samo vrhovnu vojničku vlast na krajinama; ali su tijekom 
godina sve više preotimali vlast i u upravnim, pače i u sudskim stvarima, 
tako da je teritorij krajiških kapitanija napokon u svim poslovima bio 
otkinut od bana. To je naročito vrijedilo od onoga časa kad je car 
i kralj Rudolf pismom, izdanim u Beču 25. veljače 1578, konačno povje- 
rio vrhovnu upravu Hrvatsko-slavonske krajine od Drave do Jadran- 
skoga mora svome stricu nadvojvodi Karlu u štajerskom Grazu, pa tom 
prigodom i bana u vojničkim poslovima podredio njegovoj vrhovnoj 
Vlasti. Sabor je ugarski od iste godine doduše člankom 15. ustanovio 





* God. 1672. opisuje zagrebački kanonik Ivan Babić opseg Kraljevina Dalmacije, 
Hrvatske i Slavonije ovako: 

»Regnum Sclavoniae olim gloriosissimum, postea hostis potentia labefactum, tri- 
partitum est: Dalmatia enim ea confinia, quae mari Adriatico adiacet, Croatia intra 
Bachensium vulga Unnam et Colapim sita; Sclavonia vero, quae a Colapi usque Dravum 
flumina sese extendat, complectitur. Segnia Dalmatiae civitas caputque aliorum finium 
Maritimorum est, Carnioliae, Carinthiae, Istriae contra vicina Lichae et Corbaviae va- 
lidu Turcarum praesidia antemurale. Praeterea sunt Dalmatiae praesidia seu castella: 
Prozor, Otochiach, Brignii, Carlobago, Leđenicze.« 

neka nadvojvoda Karlo kao vrhovna glava krajine »podržava s banom 
Hrvatske i Slavonije takav sporazum da ne uslijedi što nepo- 
dobno ili protivno slobodi kraljevstva« (et serenissimus archidux Ca- 
rolus eam cum bano Croatiae et Sclavoniae inteligentiam habere velit, 
ne quid sequatur inconveniens aut libertati regni contrarium); ali uza 
to radili su i nadvojvoda Karlo i njemu pokorni generali i kapitani 
na krajini i hrvatskoj i slavonskoj da posve zavladaju povjerenim nji- 
ma kapitanijama i generalijama. Jer ti generali i kapitani, sve bez izu- 
zetka velikaši i plemići nutarnjo-autsrijskih zemalja (Štajerske, Kranj- 
ske, Koruške i Gorice) nisu priznavali gospodara osim svoga nadvoj- 
vode Karla i po njegovoj smrti (f 1590) sina mu Ferdinanda Štajer- 
skoga, te su slušali samo zapovijedi njihove i ratnoga vijeća njihova u 
štajerskom Grazu. Uzalud su hrvatski staleži počev od god. 1606. odluč- 
no zahtijevali od kralja Rudolfa »da se vlast Panska po starom običaju 
opet protegne od Drave do Jadranskoga mora i u ratnim i u političkim 
poslovima (authoritas banalis more antiquo a Dravo usque ad Adriati- 
cum mare ut se extendat tum in bellicis quam etiam politicis), zatim 
da se kapitanije na krajinama povjeravaju zaslužnim urođenicima (bene 
meritis indigenis), a nipošto više tuđincima. Tako se Hrvatsko Kra- 
ljevstvo, kojim su vladali Habsburgovci, u drugoj polovici XVI stoljeća 
sve više raspadalo na dva upravna područja: na građansku 
Hrvatsku i Slavoniju, pa na Hrvatsku i Slavonsku krajinu, 


1. Građanska Hrvatska i Slavonija, koja je sve više gubila od svoga 
zemljišta, održala je ne samo svoj stari ustav, nego i svoje sredovječno 
politično uređenje i upravu. Ona je u politično-upravnom pogledu razdi- 
jeljena na župani ls (comitaius, varmeđija) ina knežije; prvi- 
ma upravljaju veliki župani (supremus comes) koji se ili biraju 
ili imenuju, a drugima gospoduju nasljedni župani ili kne- 
zovi (comes perpetuus) iz različnih velikaških porodica (Zrinski, 
Frankapani, Erdedi). Županija ima u to vrijeme samo tri: Vara- 
ždinska, Križevačka i Zagrebačka, a knežije su _Vi- 
nodol, Modruše i Moslavina. 

Već bi spomenuto da je u drugoj polovici XVI stoljeća banovac ili 
viceban redovito obnašao čast velikoga župana u Zagrebačkoj i Križe- 
vačkoj županiji. Na čelu Varaždinske županije bio je najprije županij- 
skom skupštinom izabrani veliki župan, po imenu Toma Pethew (1526); 
odmah zatim povjerio je kralj čast i službu velikoga župana te županije 
palatinu Stjepanu Batoru (do g. 1530), Poslije ovoga bio je varaždinskim 
županom Petar Keglević Bužinski (1531—1540)* i uza nj god. 1536. 
Ludovik Pekri od Petrovine. God. 1543. dne 1. prosinca založio je kralj 
grad i varoš Varaždin zajedno s čašću velikoga župana varaždinskoga 
(una cum... honore comitatus Warasdiensis) grotu Ivanu Ungnadu, 
koji je onda tu službu vršio sve do svoga odlaska u tuđinu (1556). Na- 
kon njega obavljao je čast velikoga župana u Varaždinu sin njegov Kri- 


* U ćirilskom pismu od 14. listopada 1538. potpisuje se on »Petar Keglević ban 
hrvacki, Dalmacije i Slovinske i slobodni špan varašdinski«. 

prevodilac protestantskih knjiga na hrvatski jezik 


stofor Ungnad, koji se god. 1568. izrijekom zove »supremus co- 
mes Warasdiensis«. On je ostao velikim županom u Varaždinu 
i onda kad je postao banom hrvatskim, tako da se god. 1582. piše »comes 
comitatus Warasdiensis ac regnorum Dalmatiae Croatiae et Sclavoniae 
banus«. Po njemu prešla je velikožupanska čast na njegova zeta, grofa 
Tomu Erdeda. God. 1607. napokon imenovao je kralj Rudolf grofa 
Tomu Erdeda i njegove potomke za nasljedne župane (comes 
perpetuus) varaždinske za sva vremena. 

Velike župane zamjenjivali su u pojedinim županijama pod- 
župani ili vicecomites. Spominje sek oji put i zamjenik pod- 
župana ili subvicecomes. Tako je god. 1568. uz velikoga župana 
Kristofora Ungnada i podžupana Petra Ratkaja u Varaždinskoj županiji 
Adam Herković ili Herkffy bio subvicecomes. Župani i podžupani pred- 
sjedali su županijskim skupštinama i županijskomu sudu. 


HRVATSKO KRALJEVSTVO ZA PRVA TRI HABSBURGOVCA 613 


Svaka županija bila je razdijeljena na četiri kotara (pro- 
cessus) ili sudčije. Pojedinim sudčijama bio je na čelu po jedan 
plemićki sudac (iudex nobilium); njega je zamjenjivao mali 
sudac (viceiudex nobilium). Plemićki suci bili su ne samo sudbeni 
činovnici, nego i upravni. Sudčije nisu u ono vrijeme imale još zasebnih 
naziva iopogratskih ili geografskih, nego su se nazivale po plemićkim 
sucima koji su tada bili njima na čelu. God. 1543. dijelila se Vara- 
ždinska županija na ove četiri sudčije ili kotara: 1. processus 
Petri Semowczy (obuhvaćao je Varaždinske Toplice, grad Vara- 
ždin, Biškupec, Kočan, Trnovec, Bartolovec, Čeperlinec, Otok); 2. pro- 
cessus Stephani Dragas (obuhvaćao mjesta: Obrež, Vidovec, 
Beretinec, Črešnjevo, Beletinec, Zamlaču, Budislavec, grad Vinicu, Vi- 
dovec, Maruševec, Križovljane i dr.); 3. processus Nicolai Ma- 
rygolth (grad Belu, grad Lobor, grad Oštrc, Zlatar, Zajezdu, grad 
Belec, Lepoglavu i grad Trakošćan i dr.); 4. processus Johan- 
nis Puhakoczy (Komor, Križanec, Zabok, grad Krapinu, grad Ko- 
stel s Pregradom, grad Veliki Tabor, Cesargrad, itd.). Zagrebačka žu- 
panija bila je također razdijeljena na četiri kotara; dva kotara bila su u 
području Zagrebačke gore (jedan od Bistrice, Psarjeva i Sv. Ivana Ze- 
ine do grada Grebena, Huma i Bedenice; drugi od Susjedgrada i Me- 
dvedgrada preko Zagreba do Vugrovca i Božjakovine, zatim na sjever- 
noj strani gore od Bistre, Gornje i Donje Stubice do Omilja i Drenove); 
treći kotar ili processus zapremao je kraj između Save i Kupe (varoš 
Sisak, grad Pokupje, Jastrebarsko, Samobor, grad Okić, Turopolje i 
grad Lukavec itd; napokon četvrti kotar obuhvaćao je sav kraj na 
jugu Kupe sve do Une. Još god. 1572. spominje se u jednoj ispravi: 
»Ia Bartol Juričić z Švarče, sudac četerti stola Zagreb- 
skoga u stranah prikokupskih«, a god. 1595. opet Lacko 
Govorković, kao »sudac četerti varmegje zagrabečke«. 
Od Križevačke županije spominju se rečene god. 1543. samo još dva 
kotara: jedan je obuhvaćao Sveti Petar Čvrstec, Rovišće, Gudovec, Bu- 
šinec, Cirkvenu, Dubravu, Ivanić, Moslavinu, Totuševinu, Preseku, Ra- 
kovec, Vrbovec, Raven i oba varoša Križevačka (civitas inferior Cri- 
siensis, civitas superior Crisiensis); a drugomu pripadali su gradovi i 
mjesta Ludbreg, Rasinja, Guščerovec, Veliki i Mali Kalnik, Čanjevo, 
Miholec, Bisag, Vinično, Sudovec, Remetinec i dr. (processus Ambrosii 
literati). Ostala dva kotara na istoku prema Požeškoj županiji bili su 
već tada pusti (residui processus duorum iudicum nobilium deserti). 

U knežijama, osobito u Vinodolu (provincia Vinodol, Weinthal), za- 
mjenjivali su nasljedne knezove (Frankopane i Zrinske) guberna- 
tori za čitavo područje, a njima su u pojedinim gradovima bili po- 
dređeni kastelani ili kapitani (castellanus, capitaneus, njem. 
Pfleger). 

Svaka od spomenutih triju županija (Zagrebačka, Varaždinska i 
Križevačka) imala je još i drugih upravnih činovnika. Od tih se ističu 
osobito notari (notarii sedis comitatus), koji su uz drugo opremali 
sve pismene radove, osobito isprave izdane od županijskih skupština 
i sudova. 

2. Hrvatska i slavonska krajina razvijala se tijekom XVI stoljeća 
polagano i postepeno. Vrhovni kapitani (obrister feldhauptmann) četa 
iz nutarnjo-austrijskih pokrajina (Štajerske, Kranjske i Koruške), koji 
su pomagali braniti Hrvatsko Kraljevstvo još od god. 1522, zapovije- 
dali su u prvi mah jedino četama rečenih pokrajina; no god. 1530, kad 
je ta čast zapala Ivana Kocijana (Katzianera), stali su oni ne 
samo sebi prisvajati vrhovnu vlast nad postojećim već kapitanijama 
(Senjskom i Bihaćkom) nego su uopće sve više utjecali na vojničke 
poslove Kraljevstva Hrvatskoga.“ Ugled i vlast njihova rasla je sve 
jače što se je više kapitanija osnivalo na granici Hrvatske i Slavonije 
prema Turskomu Carstvu. Vrhovni kapitan imao je naskoro i dva 
zamjenika ili podzapovjednika: jednoga za Hrvatsku krajinu, a dru- 
goga za Slavonsku krajinu (potonji nekako od god. 1552). 


God. 1568. u drugoj polovici te godine proveo je kralj i car Maksi- 
mija zamašnu promjenu. On je tadanjega vrhovnog kapitana Luku 
Sekelja riješio službe, jer je jamačno već onda smjerao vrhovnu 
upravu krajine hrvatsko-slavonske povjeriti svome bratu, nadvojvodi 
Karlu kao gospodaru nutarnjo-austrijskih zemalja, što je međutim tek 
nakon deset godina (1578) izvršio kralj i car Rudolf. Tako postadoše 
dotadanji zamjenici vrhovnoga kapitana samosvojni, i to barun Her- 
bard Auersperg u Hrvatskoj Krajini,a Vid Halek u Slavon- 
skoj, Zapovjednici tih krajina imali su najprije naslov obristlajtnanta, 
poslije obrstara, i napokon generala. Stolicom Hrvatske krajine postade 
god. 1579. netom osnovani Karlovac (Karlstadt, Carolostadium), 


po kojemu se i ta krajina stala nazivati Karlovačkom; dok je 
zapovjednik Slavonske krajine sjedio u Varaždinu, po čemu se počelo 
tu krajinu nazivati Varaždinskom ** 


* Vrhovni kapitani vojske iz austrijskih nasljednih zemalja od 1526. do 1568. bili 
su ov: Nikola Jurišić (1526—1527), Nikola Thurn god. 1529. (Nicolaus a 
Turri, consiliarius atque supremus capitaneus ad comfinia Croatiae Selavoniaeque), 
Ivan Kocijan (Katzianer) god. 1590—1537, Nikola Jurišić po drugi 
put god. 15371599, Ivan Ungnad od god. 1540. do 12. siječnja 1544. Poslije njega 
vršio je tu službu Juraj Wildenstein kao lajtnant od ožujka 1544. do veljače 
1546; njega je zamijenio opet kao vrhovni kapitan Luka Sekelj od Ormuža 
(gencium provinciarum haereditarium Styriae et Carinthiae in regno Sclavoniae capi- 
taneus) god. 1546—1552; na to je tu službu po drugi put preuzeo Ivan Ungnad 
(obrist veldhauptmann an den crabatischen und windschen graniz), te je zadržao do 
svoga odlaska u tuđinu (1556). Vrhovnim kapitanom (confiniorum regnorum Sclavoniae 
e! Croatiae regius generalis capitaneus) postao je zatim Ivan Lenković od Pod- 
brižja (15%6—1567, umro 22. lipnja 1569), a njega je zamijenio Luka Sekelj, 
koji je kod. 1567. i 1568. po drugi put obnašao tu čast. Umro je Sekelj god. 1575. 


** Samostalni zapovjednici od god. 1568. dalje bili su: 

a)u Hrvatskoj krajini: barun Herbart Auersperg (+ 22. rujna 1575), 
barun Ivan Auersperg (1575—157/), Ivan Ferenberger (18. siječnja 1578. do 6. studenoga 
1579), barun Weikard Auersperg (1579—1580), barun Jobst Josip Thurn (1581. do 15. 
lipnja 1589), barun Andrija Auersperg (1589. do 8. listopada 1593), Juraj Lenković od 
Podbrižja (1594. do 8. lipnja 1601), Vid Kisel od Fužine (Kaltenbrunn, 1601—1609). 

b)u Slavonskoj krajin Vid Halek (+ 15. travnja 1589), Ivan Globitzer 
(15. travnja do 14. svibnja 1589), Stjepan Grasswein (1589—1593), barun Ivan Sigismund 
Herberstein (1594—1603), i grof Sigismund Fridrik Trautmansdorf (1603—1630). 

U posljednjoj četvrti XVI stoljeća, a prije pada Bihaća god. 1592, 
brojila je i Hrvatska i Slavonska krajina po više kapitanija, tako da je 
čitavo kraljevstvo bilo njima opasano. U Hrvatskoj krajini opsto- 
jale su ove kapitanije: 1. Senjska s glavnim gradovima i utvrđenim 
mjestima: Senj, Starigrad, Karlobag, Trsat, Ledenice, Otočac, Prozor i 
Brlog.* 2. Bihaćka s gradovima Bihać, Ripač, Sokol, Izačić, To- 
plički turanj i mnogim drugima; 3. Ogulinska, osnovana svakako 
prije god. 1567, obuhvaćala je osim Ogulina poglavito mjesta prijašnje 
Modruške knežije (Modruše, Plaški, Dabar, Jesenice), zatim Slunj, Kre- 
men, Drežnik i Tržac; napokon 4. Hrastovička, utemeljena ta- 
kođer još prije god. 1567, s gradovima i kaštelima: Hrastovica, Gore, 
Blinja, Vinodol, Ajtić, Mazin, Gradac i Greda. God. 1592. propale su 
Bihaćka i Hrastovička kapitanija, jednako su gradovi Ogulinske kapi- 
tanije istočno od Slunja slijedeće godine došli u tursku vlast. God. 
1595. obnovljena bi Hrastovička kapitanija pod imenom Petrinj- 
ske. Toj je obnovljenoj kapitaniji bila stolica tvrda Petrinja, a pripa- 
dali su joj još gradovi Hrastovica i Gore, zatim neke manje utvrde i ka- 
šteli uz rijeku Kupu. Kotar ove kapitanije stali su poslije nazivati Po - 
kupskom krajinom (confinia Colapiana) i opet Banskom 
krajinom (confinia banalia), jer se za obranu njezinu nisu brinule 
nutarnjo-austrijske pokrajine nego hrvatski staleži zajedno s banom. 
Hrvatskoj ili Karlovačkoj krajini pribrajala se je još jedna kapitanija 
koja se nije sterala na granici prema Turskoj, nego u nutarnjoj zemlji 
na međi Kranjske i Hrvatskoga Kraljevstva (Slavonije). To je Žum - 
beračka kapitanija (glavno mjesto Žumberak, njemački Sichel- 
berg, castellum Sichilberg, castrum Sichelberg), naseljena god. 1530. i 
1538. uskocima, koji bijahu prebjegli iz Bosne i Turske Hrvatske. Žum- 
beračka kapitanija opstojala je svakako već prije god. 1537. kad joj 
je bio na čelu Ivan Puchler od Mehova. 


U Slavonskoj krajini spominju se kapitanije: 1. Kopriv- 
nička ili Đurđevačka, osnovana oko god. 1548. a pripadali su 
joj gradovi i kašteli Koprivnica, Đurđevac, Prodavić (Virje), Novigrad, 
Đelekovec, Drnje, Rasinja i Ludbreg; 2. Križevačka, utemeljena 
oko god. 1560, a spadali su na nju gradovi i kašteli Križevci, Vrbovec, 
Gradec, Sv. Petar Čvrstec, Cirkvena, Đurđic, Glogovnica, Apatovac, To- 
polovac, Sv. Ivan Žabno i Trema; napokon 3. Ivanićka, izlučena 
prije god. 1577. iz Križevačke s gradovima i kaštelima: Ivanić tvrđa, 
Ivanić trg, Ivanić kloštar, Lupoglav, Božjakovina, Gumnik (Bosiljevo) 
i Sveti Križ. 

Na čelu pojedinim kapitanijama stajali su kapitani (dotično veliki 
kapitani) koji su stolovali u glavnom mjestu kapitanije, dok su u osta- 
lim mjestima bili kastelani (Pfleger). Značajno je, da su ne samo za- 
povjednici obiju karjina nego i Kapitani, pače i kastelani bili gotovo 
bez iznimke stranci, osobito Nijemci iz unutarnjo-austrijskih po- 


* Senjska kapitanija pribraja se izmjenice i Primorskoj Krajini (Meer- 
grenze, confinia maritima). 

krajina (Štajerske, Kranjske i Koruške), jer se plemstvo rečenih pokra- 
jina time nastojalo odštetiti što su te pokrajine morale prinositi znatne 
svote za uzdržavanje Hrvatske i Slavonske krajine. 


(Žitelji po narodnosti i po staležima.) Raseljivanje 
hrvatskoga naroda, koje bijaše započelo u posljednjoj desetini petnaesto- 
ga stoljeća, nastavilo se kroz čitavo XVI stoljeće. 

Nakon boja na Mohačkom polju sve je više preotimalo maha 
iseljavanje naroda u susjedne zemlje koje su bile bolje zaklonjene 
od turskih provala. Osobito mnogo naroda bježalo je preko Drave i 
Mure u jugozapadnu Ugarsku. Dne 10. siječnja 1537. dopustio 
je kralj Ferdinand požunskomu županu Ivanu Salaju od Kerečenja i 
međimurskomu vlastelinu Gašparu Ernuštu od Čakovca da na rijeci 
Muri između svojih posjeda Legrada i Dubrave urede skelu (vadum) 
s dovoljno brodova na kojima bi se mogli prevoziti brojni bjegunci iz 
Slavonije, koji su se sa stokom i drugom prtljagom svojom zaklanjali 
u nutarnje krajeve Kraljevine Ugarske (habentes respectum miserorum 
Jugientium, qui metu Thurcorum ex partibus regni nostri Sclavoniae 
aliisque locis partium illarum ad interiora regni nostri Hungariae cum 
iumentis ac'pecoribus et ceteris ipsorum rebus ac sarcinis commigrant). 
Kralj je to dopustio jer je želio da bude više prijelaza preko Mure (ut 
plures pateant in fluvio Mura traiectus). Jamačno je i na Dravi bilo 
mnogo takvih »brodova« po kojima je narod grnuo u sigurnije krajeve 
zapadne Ugarske. Mora da je vrlo mnogo naroda, naročito pučana, 
prebjeglo na sjever, jer je ugarski sabor u Požunu god. 1550, jamačno 
na zahtjev hrvatskih nuncija, člankom 72. odredio »da se oni seljaci, 
koji su minulih godina bud radi glada bud od straha pred Turcima iz 
Slavonije prebjegli u Ugarsku, imaju otpustiti od onih na kojih su 
imanja došli ako bi se dobre volje vratili htjeli« (statutum est etiam, 
ut rustici illi, qui vel propter famem vel metum Turcarum ex Sclavonia 
in Ungaiam per hos annos emigrarunt, per eos, in quorum bonis sunt, 
si sponte redire voluerint, remittantur; nec retinere eos audeant, sub 
poena in articulis migrationis colonorum expressa). Svakako je malo 
seljaka tražilo da se kući vrate; pače kadgod bi Turci jače pritisnuli 
hrvatsku zemlju (1556, 1565, 1576. do 1578, 1592), opet bi iseljivanje 
ojačalo, tako da je domala sva jugozapadna Ugarska bila puna hrvat. 
skih iseljenika ( Wasser-Kroaten ili Bosner-Kroaten). Od tih došljaka po- 
tječu hrvatske naseobine koje i danas još postoje u županijama Požun- 
skoj, Šopronskoj, Mošonjskoj, Željeznoj, a nekad su opstolale i u Đur- 
skoj. Kad je 2. kolovoza 1579. đurski biskup Juraj Drašković bio okupio 
dijecezansku sinodu u Sombotelju (Sabaria, Steinamanger), bilo je izme- 
đu 28 nadošlih župnika devet njih s hrvatskim prezimenima. Bili 
su to poimence ovi: Ambrozije Turčić (sub magnifico domino Joanne 
Chorom), Ivan Kolonić (ex Czindorff), Juraj Posvadić (ex Ge- 
ristorff), Matija Kaplić (ex Orenstein), Luka Mašnik (in Pan- 
dorff), Petar Marašić (in Horndorff), Mihajlo St rinčić (ex 
Oroszvar seu Karlburg), Pankracije Rožić (ex Pottestorff) i Jakov 
Iglić (plebanus capituli ecclesiae Jaurinensis in Wayden). Spominje 

se još Ivan Šolić (beneficiatus Soproniensis), koji nije mogao radi 
bolesti doći. Drugi neki župnici nisu smjeli prisustvovati rimokatoličkoj 
sinodi, jer su im branila njihova protestantska vlastela, a bilo je ja- 
mačno i takvih koji su sami naginjali novovjercima ili se bijahu njima 
već pridružili. Ali već po nabrojenim hrvatskim župnicima može se na- 
goviještati da je đurska biskupija tada bila dobrano naseljena hrvat- 
skim pukom. Uz seljake nastanilo se i gospode hrvatske, plemića običnih 
i velikaša. Između tih ističu se osobito Kolonići (pravo Kolunići) 
koji bijahu uskočili iz Psetske županije (oko Petrovca u današnjoj 
sjeverozapadnoj Bosni). Kolonići bijahu stekli posjeda u Štajerskoj i 
Ugarskoj; još god. 1618. kaže se o Ernestu Koloniću, vicekapitanu u 
Đuru, da je potekao od stare hrvatske plemićke porodice (ex antiquo 
Croatie sanguine et nobili prosapia oriundus). 

Usporedo s iseljivanjem u Ugarsku teklo je seljenje Hrvata u na- 
sljedne pokrajine austrijske na zapadu, osobito u Kranjsku i Štajersku. 
Već god. 1533. jadikuje hrvatski sabor u adresi na kralja Ferdinanda I 
što gospoda i plemići Koruške mnogim obećanjima vabe k sebi narod 
hrvatski, a osobito kmetove. Neka kralj zapovjedi da se više žitelji i 
kmetovi ne odvode u Korušku, jer će inače Hrvatsko Kraljevstvo ostati 
pusto. Hrvati pišu kralju ovako: »Tandem, serenissime domine, domini 
et nobiles Korynthie cum multarum libertatum promissionibus et allis 
viis, quibus possunt, totum fere populum ex illa alioquin eciam desolata 
terra concitarunt et nostros iobagiones ad se recipiunt; a quo si non 
desisterent, statim ipsa pars regni deserta manebit. Dignetur igitur vestra 
maiestas comittere, ne ad Corinthiam nostros iobagiones et incolas tra- 
ducere audeant«. Svoju molbu opetuju hrvatski staleži na svom saboru 
u Topuskom 9. rujna 1535, tužeći se kako staleži nasljednih zemalja 
nebrojene (sine numero) kmetove hrvatske odvode i preseljuju, pa traže 
da se ljudi i kmetovi njihovi, koji su već u austrijske pokrajine odve- 
deni, opet njima vrate (... cum nostri iobagiones sine numero in 
regna maiestatis vestre transferuntur et abducuntur; mittunt enim ad 
iobagiones nostros ipsorum nuncios, multa subsidia et presidia illis polli- 
centes, multasque expensas eis mittentes, sic abvocant, cum quibus 
iidem levantur et deducuntur de terra nostra, ad illaque regna trans- 
feruntur). Vapaji hrvatskih sabora nisu našli odziva, jer se sve više 
puka selilo u austrijske zemlje, osobito u jugoistočnu Kranjsku, gdje 
su napunili okoliš Metlike, Črnomlja, Podbrižja, Vinice, Poljane i Ko- 
stela. Još god. 1689. razlikovao ih je Valvasor od kranjskih Slovenaca i 
doseljenih uskoka pišući o njima ovako: »Das dritte Volk der Einwohner 
(Mittel-Krains) besteht in denen Krabaten, welche bei Mottling, Freien- 
thurm, Weinitz, Tschernembl und derer Ortem herum leben. Diese kleiden 
sich wiederum auf besondere Weise, nčimlich als echte Krabaten, gleich- 
wie auch ihre Sprache recht krabatisch ist. Sie besitzen schčne, grosse 
und sehr gute Baufelder, das beste Weingebirge, wie auch treffliche 
Viehweide; gehen oft auch auf Partei in die Tiirkei, fiirkei, fiirnemlich 
die so bei Weinitz und Freinthurm herum wohnhaft, wozu auch ihre 
Leibesbeschaffenheit nicht iibel geschickt, sintemal es frische, gesunde, 
starke, wohlberittene Leute sind«. U Kranjsku i ostale nutarnjoaustrij- 

ske pokrajine selili su se ne samo kmetovi nego i plemići. Između ovih 
ističu se najprije Nikola Jurišić (Mikulica) i jedan ogranak poro- 
dice Lenkovića (Ivan i sin mu Juraj); hrvatskoga su podrijetla 
još plemići Gušići koji se u prvoj polovici XVI stoljeća bijahu iz 
Gatanske županije (Gušigrad, Brlog) odselili u Kranjsku, gdje su po- 
slije u Metličkom kraju držali više gradovi i manja (Poganci, Gradec, 
Zaboršt ili Forst). Napokon udomila se posve u Kranjskoj kneževska 
ili grofovska porodica Babonića ili Blagajskih, nakon što je 
(grof Franjo Blagajski) oko god. 1571. izgubila posljednje ostatke svoje 
gospoštije u Hrvatskoj. U Kranjskoj držala je sve do izumrća svoga 
imanje Boštajn (Weissenstein). 

Tijekom druge polovice XVI stoljeća osnovane su još hrvatske na- 
seobine u južnoj Štajerskoj, onda u Donjoj Austriji (na 
Moravskom polju, uz rijeke Litavu i Diju), napokon u Moravskoj 
(u okružju Mikulovskom sela Gutfjeld, Nova Prerava i Frlješdorf). Za- 
četnik i utemeljitelj potonjih kolonija bio je oko god. 1584. barun Kri- 
štofor Teuffenbach, vlastelin gospoštije Drnoholske (Diirnholz) u Mo- 
ravskoj, koji je kao carski komesar za krajinu dolazio u Hrvatsko 
Kraljevstvo. 

Neprekidno iseljivanje kroz čitavo stoljeće nemilo se doimalo hrvat- 
skih i slavonskih staleža. I na saboru u Zagrebu 15. svibnja 1562. jadi- 
kuju oni kako u relikvijama Kraljevina Hrvatske i Slavonije žive pre- 
tužni kmetovi koji trpe od neprestana bježanja i drugih pre- 
teških tereta (esse et residere colonos valde miserrimos, et conti- 
nua fuga ac undique maxima oppressione laborantes). No još ljuće 
zabugarila su hrvatska i slavonska gospoda na saboru u Zagrebu 8. 
travnja 1584. Tu su iznosili kako su ostaci Hrvatskoga Kraljevstva gro- 
zno opustjeli da u čitavoj zemlji nema više od 3000 dimova (portarum), 
dok je u prijašnja sretna vremena sama Križevačka županija brojila 
do 12.000 dimnjaka; pa se onda kaže da su nebrojeni kmetovi morali 
ostaviti svoja sjedišta i hrpimice se odseliti u različite strane svijeta, 
kao u Ugarsku, Austriju, Moravsku, Štajersku i Kranjsku (quod miseri 
coloni... derelictis sedibus ipsorum propriis, ad diversas partes orbis, 
utpote Hungariam, Austriam, Moraviam, Stiriam et 
Carniolam et dlio quotannis turmatim emigrare cogantur). 

Mnogo naroda dospjelo je u ono tužno doba i na istok u Tursko 
Carstvo. Događalo se to silom i milom. Prigodom nebrojenih provala i 
četovanja zarobljivali su Turci mnogo naroda i odvodili ga u sužanj- 
stvo; turski martozi grabili su čak i sitnu djecu da im ili robuju ili da 
ih poturče. No bilo je i kršćanskih prebjega koji su se dobre volje skla- 
njali u susjedni Bosanski pašaluk. Tako se godine 1540. plemić Kri- 
stofor Svetački (de Zemche, Zempche) sam pokorio sultanu samo da 
održi svoju vlast i gradove (Novsku, Subotsku i druge); jednako se oko 
god. 1559. poturčio njegov brat, bivši banovac hrvatski Mihajlo Sve- 
tački. Od njih su potekli turski begovi Svetačkovići koji su 
onda sve do konca XVII stoljeća mnogo utjecali na poslove Požeškoga 
sandžaka. Zagrebački kanonik Franjo Filipović pao je god. 1570. 
za turske provale do Ivanića u sužanjstvo, te se poslije poturčio. Odlič- 

nije plemiće, koji bi pali u tursko sužanjstvo, iskupljivali bi rođaci i 
prijatelji (pače i sabor) novcem iz ropstva ili bi ih zamjenjivali za tur- 
ske sužnjeve; no golema većina puka, za koju nije nitko plaćao otkupa, 
ostajala je u sužanjstvu. Bilo je sužnjeva koji se nisu nikako htjeli izne- 
vjeriti kršćanstvu; takav je bio plemić Bartol Jurjević (Đur- 
đević, Georgijević) iz okolice Topuskoga koji se nakon trinaestogodi- 
šnjega sužanjstva (1526—1539) sretno kao kršćanin vratio među kršćane. 

Uz iseljivanje u strane zemlje trajalo je preseljivanje na- 
roda u samom Hrvatskom Kraljevstvu. To se preseljivanje sastojalo u 
tom da se narod iz izloženih krajeva sklanjao u sigurnija i mirnija 
mjesta. Preseljivanje iz južnih krajeva u sjeverne (iz stare Hrvatske u 
Slavoniju) započelo je već u XV stoljeću, a seoba od istoka prema 
zapadu nakon boja na Mohačkom polju. Osobito mnogo naroda hrlilo 
je s juga k sjeveru. Plemići Keglevići boravili su sve do god. 1494. 
u okolišu gornje Zrmanje (Kegal ili Keglević grad) i u Kninskoj župa- 
niji, nakon rečene godine stoluju u Bužinu u Zagrebačkoj županiji, na- 
pokon poslije god. 1522. nastanjuju se u Križevačkoj županiji (Bijela 
Stijena i u Varaždinskoj (Lobor, Krapina, Kostel). Plemići i potonji 
grofovi Draškovići, starinom iz južne Hrvatske (Lika, Biline, Knin) 
dolaze najprije u Blinju i Švarču u Zagrebačkoj županiji, dok se na- 
posljetku ne ustališe u Trakošćanu u Varaždinskoj županiji. S njima 
dijele jednaku sudbinu brojne plemićke porodice iz južne Hrvatske. 
Berislavići dolaze iz Vrhrike (Vrlike) u Turopolje (Mala Mlaka), 
Dudići iz Cetinske županije u Varaždinsku (Orehovica), Patačići 
i Hateževići iz Lučke županije u Varaždinsku (Zajezda), Boj - 
ničići i Forčići iz Kninske županije u Varaždinsku, Novako- 
vići iz Gatanske županije u Zagrebačku (Slanovec), itd. Plemićke 
općine Zagrebačke županije na sjeveru Kupe primaju brojne plemiće iz 
južnih krajeva; drugi došljaci kupuju plemićke posjede ili ih dobivaju 
od kralja na dar za svoje zasluge, treći napokon žene se kćerima starih 
slavonskih plemića pa se na njihovim posjedima nastanjuju. Tako su 
Patačići i Hateževići uzeli za žene kćeri plemića Herkovića (Herkffy) 
od Zajezde, pa poslije gospodovali njihovim imanjima. Bilo je opet 
plemića iz južne Hrvatske koji su sklapali nasljedne ugovore sa slavon- 
skim porodicama o međusobnom nasljedstvu nakon izumrća bud jedne 
druge porodice, pa su onda zavladali imanjima slavonskih plemića ako 
bi ovi umrli bez potomaka. Tako su god, 1522. Ivan Forčić od Butine 
vasi u Kninskoj županiji, a gospodar brojnih posjeda u Kninskoj, 
Buškoj i Gatanskoj županiji i zagorski plemić Ivan Golec od Sutjeske 
(danas Sutinsko), kao gospodar kaštela Sutjeske i posjeda u Maču, 
Beretincu, Ferkuljevcu i Križancima u Varaždinskoj županiji, utanačili 
ugovor o međusobnom nasljedstvu, pa kad je nakon mnogih godina 
Ivan Golec bez potomaka umro, onda su Forčići s pismenom privolom 
kralja Ferdinanda od 17. veljače 1561. baštinili svu njegovu plemenštinu 
u Varaždinskoj županiji, pošto bijahu uto izgubili gotovo sav svoj po- 
sjed u južnoj Hrvatskoj. Napokon su brojni plemići iz južnih krajeva 
našli zakloništa u velikaša i velikih posjednika u sjevernim stranama, 
osobito u knezova Zrinskih i Frankapana. Ti su plemići kao vazali 

ili sluge rečenih knezova vršili različne službe na imanjima njiho- 
vim, a mnogi su od njih primali veće ili manje posjede za nagradu. 

O plemićima vazalima piše Rade Lopašić: »Provalom Turaka bude go- 
tovo sva Hrvatska opustošena, a ne mogući Hrvati odoljeti premoći turske 
velesile, pobježe sve, što je moglo, i marilo za krst i slobodu, k svojoj braći 
u zaklone kod Kupe i Save. Frankapani i Zrinski knezovi dijelili su svaki udes 
sa svojom nesrećnom braćom, osobito ako isti bijahu plemići i vojaci, pak 
ih svu silu smjestiše po svojim imanjima, ali nigdje toliko, koliko na vlaste- 
linstvu Ozaljskom, Ribničkom i Čakovačkom (u Međimurju), 
stvorivši si tako vazda vjerne službenike, poglavice i vojnike u četama proti 
Turcima. Nigdje u Hrvatskoj, a jamačno niti drugdje u obližnjim zemljama, 
nije se dogodilo, da bi vlastela tako ogromna imanja rascjepkali i razdijelili 
među manje vazale i plemiće. Jamačno polovica, ako ne više, od vlastelinsko- 
ga alodijala, pa i mnoga pusta selišta odstupiše Frankapani, a poslije Zrin- 
ski, ili badava za nagradu, ili kao zalog za zajmove pojedinim zaslužnim 
porodicama staroga koljena (beneplacentiarii, summalistae), stvorivši za pri- 
bjegle hrvatske bezkućnike malena imanja sa dvorovima i većim ili ma- 
njim brojem kmetova. Od česti bijahu među pridošlim bjeguncima glasoviti 
hrvatski rodovi, koji, budući lišeni svakoga blaga i bogatstva, jadno bi bili 
već onda postradali, da im nije pruženo utočište na imanjima Zrinsko- 
-Frankapanskim... Znamenitost tih rodova spoznat će svaki..., ako 
navedemo samo Babonožiće, Dešiće, Despotoviće, Hod- 
koviće  (Peharnike), Jankoviće, Križaniće, Mogoriće, 
Oršiće i Vojnoviće, koji uz mnoge druge (Gojmerčiće, Gra- 
buse, Orlovčiće, Zebiće itd.) utekoše pod okrilje Frankapana i 
Zrinskih... .« 

Nisu se samo plemići zaklanjali u sigurnije krajeve nego također 
kmetovi i slobodnjaci. Tako je ban i grof Petar Erdedi god. 1562. u 
Zdenčini ispod svoga grada Okića »naselil sto kuć Hrvatov, ki 
su od turske sile od Bišća uskočili i pri svićah i pri 
zvizdah u naše kraje prišli«. Na čelu tih uskoka bili su Juraj Šima- 
nović, Martin Malčić i Ivan Juratović; porodica Orlovići čuva još i 
danas stijeg od zastave, pod kojom su njihovi pređi s drugima obite- 
ljima iz svoga starog zavičaja na Uni prešli u sadanju svoju postojbinu. 
Nakon pada Bihaća (1592) ponovo su brojni »Bišćani« selili na sjever; 
tako je jedna skupina došla oko 1599. u selo Hrašće kod Odre u Tu- 
rovom polju, dok se druga skupina nastanila u kotaru slobodne kra- 
ljevske varoši Gradeca kod Zagreba, te je po njoj prozvano današnje 
selo Horvati kod Save. Dolazilo je puka i s istoka iz Slavonije. Tako 
je knez Juraj Zrinski god. 1619. naselio »nekotere Slovence« ili Slo- 
Vince u pustoj gori Lipi Gaj u području svoga kaštela Vrbovca. 

Zbog neprekidnoga iseljivanja kroz jedno stoljeće i više bilo bi 
Hrvatsko Kraljevstvo posve opustilo da se nije mnogo naroda i do- 
seljivalo. Doseljivao se je pak najviše iz Turskoga Carstva 
kršćanski puk, koji nije htio ili mogao podnositi zulume svojih ne- 
kršćenih gospodara. Ti se doseljenici zovu koji put Turci, jer su 
dolazili iz turskih krajeva, a onda najobičnije Vlasi (Valachi), rjeđe 
pak Rašani ili Srbi (Rasciani sive Serviani). Budući da su usko- 

čili ili prebjegli iz turskih oblasti, zovu ih također prebjezi ili uskoci 
(pače i predavci). Svi ti doseljenici pripadaju narodu hrvatsko- 
-srpskomu, govore hrvatskim ili Zp jezikom, a imaju golemom ve- 
ćinom narodna prezimena i narodna krsna imena Vjere su pak pre- 
težno grčko-istočne (pravoslavne). Naravno da ima među njima i poto- 
maka sredovječnih romanskih Vlaha, koji su u to doba bili već dobrano 
pohrvaćeni i posrbljeni. 

Za Habsburgovaca spominju se kao doseljenici u Hrvatsku najprije 
oni uskoci, koji su se god. 1530. do 1538. nastanili u Žumberku, 
a u isto vrijeme ili nešto poslije i u Senjskoj kapitaniji. Naseljivanjem 
uskoka u Žumberku započeo je god. 1530. hrvatski plemić Ivan Kobasić 
od, Brekovice, od god. 1526. vlasnik grada Žumberka i njegova kotara. 
Ti se prvi uskočki naseljenici zovu u suvremenim spomenicima »Pribeg 
seu Volahe« ili mađarski »Thwrwk Olahokath prebegwketh«, a kaže se 
za njih izrijekom da su prebjegli iz Turske Carevine (qui salierunt de 
Thurcis, qui de Turcia ad partes Christianorum profugiunt), premda se 
točno ne zna iz kojega kraja ili sandžaka.“ Kad je po smrti Ivana Ko- 
basića 1533. kralj Ferdinand I preuzeo Žumberak (1533) i ondje osno- 
vao kapitaniju, podijelio je trima uskocima, za koje veli da su došli 
iz Bosne (auss Bossen), 5. lipnja godine 1535. privilegij kojim je njima 
potvrdio posjednute zemlje i oprostio ih svake daće za 20 godina uz po- 
godbu da vrše vojnu službu. Odmah sutradan 6. lipnja izdao je povelje 
i njihovim vojvodama: Resanu Šišmanoviću, Jurju Radivojeviću i Ra- 
dovanu Preradoviću. Potonjemu darovao je posjed Gusinci u 
kotaru grada Žumberka. Tri godine zatim, naime 1538, zamolili su 
opet drugi Vlasi iz Turske, naseljeni u Srbu i okolišu njegovu da 
budu primljeni u kršćanstvo. Bilo ih je 500 odraslih muških glava sa 
ženama, djecom i brojnom stokom. Njihove vojvode Radonja, Vuk Pav- 
ko i knez Stjepan (weyda Radoma, weyda Paffko, weyda Stepan) za- 
molili su u srpnju rečene godine bihaćkoga kapitana Erazma Thurna da 
ih preporuči Kralju Ferdinandu, što je Thurn 14. srpnja i učinio. Jed- 
nako su se rečeni vojvode obratili i na Nikolu (Mikulu) Jurišića po- 
slavši mu posebno pismo po njegovom slugi Vuku Popoviću, Spome- 
nutim vojvodama pridružio se još četvrti vojvoda, po imenu Ivan Pe- 
jačk (Ivan Peyatzkh) moleći Jurišića da i njegovih 150 »dobrih mu- 
ževa« (gueter manner) primi u kraljevsku službu. I zaista je Jurišić pi- 
smom na kralja 21. srpnja iz Ljubljane preporučio molbe njihove. Pošto 
je kralj posebnom poveljom zajamčio tima uskocima (vojvodas et capi- 
taneos Servianorum seu Rascianorum) neke povlasti, prešli su oni u 
polovici listopada u kršćanstvo, premda su Turci na dva mjesta na 








3 [V. bilj. na str. 519 Klaić je u duhu svojeg vremena pogrešno mislio da Hrvati 
i Srbi tvore jedan narod.] 

* Moguće je da su to oni Vlasi (Wolahy, Wlassy) koje su u rujnu 1530. prepo- 
ručivali građani Bihaća i ban Ivan Karlović vrhovnom kapitanu Ivanu Kocijanu (Katzia- 
neru) da ih primi u svoju zaštitu. Ti su Vlasi prebivali prije »in Zerb, et in 
Unacz, et in Dlamoch«, a vodio ih je sin Vladislava Stipkovića, vojvode u 
Dlamoču (Glamoču). 

njih vrebali da ih zadrže. Već 17. listopada javljao je bihaćki kapitan 
Erazmo Thurn kralju Ferdinandu kako je baš sada s pomoću bana 
Petra Keglevića i drugih hrvatskih grofova (kneza Jurja Slunjskoga i 
Stjepana Blagajskoga) ljude iz Srba (die leute von Serb), s kojima je 
kroz čitavo ljeto pregovarao i kojima je kralj podijelio sloboštine, 
sretno s Božjom pomoći doveo preko međe u zemlju kraljevu. Podjedno 
je saopćio kralju da su i istarski Ćići (die issterreichischen Zittschen), 
koji su se zadržavali kod turskoga Obrovca, prešli u kraljevu zemlju u 
nemalom broju sa 40.000 glava stoke, pa je molio da i time Ćićima 
dade jednake povlastice kao onim doseljenicima iz Srba. I Jurišić molio 
je 22. listopada iz Ljubljane kralja Ferdinanda »da i Vlasima, koji 
se u nas zovu stari Rimljani i koji su iz Turske zajedno s dru- 
gima ovamo uskočili, podijeli jednako slobodno pismo kako ga je dao 
Srbima (damit auch die Walachen, welche bei uns allt Romer genennt 
sein, und auch yetzundt von den Tiirckhen mitsambt anndern heruber 
gelallen, nach Inhalt Euer Romischen kuniglichen Majestet verschrei- 

ung und freibrief, so den Sirfen geben ist worden, in gleicher mass 
zuesagen thuen soll). Budući da je ban Petar Keglević bio mnogo pri- 
donio da su rečeni uskoci iz Srba i Obrovca mogli nesmetano iz Turske 
u kraljevu zemlju preći, izdao mu je kralj Ferdinand 6. studenoga 1538. 
zasebno pohvalno pismo. Tu spominje kralj naročito da je od Jurišića 
i drugih doznao »fe in hoc, quod capitanei et woyvode Rasciani sive 
Serviani atque Valachi, quos vulgo Zytschy (Ćići) vocant, cum eorum 
subditis et adherentibus fidem devotionemque erga nos amplexi iam 
nunc ad loca ditionemque nostram commigrarunt et bona eorum omnia 
mobilia salva transportaverint, sedulam promptamque operam una cum 
ceteris navasse ac non vulgare adiumentum, quo id facilius fieret, per 
te allatum fuisse«. 

Nema potankih podataka po kojima bi se moglo ustanoviti kad su 
se prvi uskoci doselili u Senj i ostale gradove ove kapitanije. Svakako 
je uskoka bilo u Senju i okolici još god. 1533. kad se na njih tuže 
Riječani. God. 1536. uskoci već na svojim lađama uznemiruju more. 
Bit će da je mnogo njih nadošlo i nakon pada Klisa (1537). Velik dio 
uskoka služio je za plaću uz starosjedioce i pridošle Nijemce. Među 
vojnicima, koji 1551. kao plaćenici stoje u Senju, Otočcu, Brinjama, 
Brlogu i Drežniku, spominju se u samom Senju pjesmom proslavljeni 
Ivan Senjanin i Ivan Daničić. Da li su Prerad i Luka 
Kukuljević, Pavao Lopašić, Marko Jelačić i Ivan Ma- 
žuranić i drugi, koji su također one godine služili u Senju kao 
plaćeni vojnici bili starosjedioci ili uskoci, ne može se ustanoviti. God. 
1540. bilo je uskoka već i u Vinodolu, poimence u Bakru, te su se poko- 
ravali knezu Stjepanu Frankapanu Ozaljskomu, 

U drugoj polovici XVI stoljeća kao da je neko vrijeme doseljivanje 
iz Turske u kršćanske zemlje ponešto jenjalo. Uzrok tome bit će što su 
Turci uz Hrvatsku i Slavonsku krajinu osnovali i svoju tursku 
krajinu, metnuvši u međašne gradove sandžaka ličkoga, bo- 
sanskoga, pakračkoga (cerničkoga) i požeškoga jake po- 
sade pješaka i konjanika. Između tih gradova i naokolo njih smjestili su 

brojne kršćanske Vlahe, koji su ili ondje već prije prebivali ili su ih iz 
nutarnjih turskih (srpskih) zemalja onamo dopremili. Ti su Vlasi sači- 
njavali neredovitu tursku vojsku, kojoj je pri provalama u kršćansku 
Hrvatsku i Slavoniju bilo utirati put redovitim četama te usput harati 
i robiti. Vlaške su se neredovite čete turske, koje nisu primale plaće 
već dobivale samo dio plijena (unbesoldte Tiirggen und Walachen,* 
zvale također martolozi (možda od grčke riječi: dpuzrehćs = oru- 
žani krajiški stražar, ili opet duapu = grešnik, lupež). Bilo je pak 
tih Vlaha martoloza mjestimice toliko na okupu da su se po njima 
dijelovi Pakračkoga (cerničkoga) i Požeškoga sandžaka stale nazivati 
Mala Vlaška (Kleine Wallachei). 

Poslije pobjeda nad Turcima kod Siska (1593) i Petrinje (1596) 
zaredale su iznova uvelike seobe naroda iz turskoga vilajeta Bosne u 
kršćansku Hrvatsku i Slavoniju.“ Već u listopadu 1595. prebjegao je 
vlaški episkop Vasilije, koji je dosad stolovao u manastiru Remeti 
(Orahovici) u Požeškom sandžaku, u Križevce, te se stao s tadanjim 
zapovjednikom Slavonske krajine Ivanom Sigismudom Herbersteinom 
dogovarati kako da se kršćanski puk iz Male Vlaške prevede u Slavon- 
sku krajinu. Slijedeće godine 1596. javio se prebjeg Ivan Pejašinović 
sa svojom braćom i drugovima, kojima su sudac i purgari slobodnoga 
gornjega varoša Križevačkoga otvorenim listom 29. rujna dopustili da 
se nastane na varoškoj zemlji pod pogodbom »da varoši vsemi podan- 
ki, kako su se obećali, da budu pokorni«. Godine 1597 doveo je 
križevački kapitan Grgur Laibacher prvu oveću skupinu naroda iz Male 
Vlaške (iz Kusonja i Stupčanice) pa ih je naselio u okolišu Križevaca, 
kao u Crkveni, sv. Ivanu Žabnu, Glogovnici, Gradcu, sv. Petru Čvrstecu 
itd. Iste godine naselio je sam Herberstein do 1700 Vlaha sa 4000 
komada stoke u okolišu nekadanjega grada Rovišća, a hrvatski sabor 
dopustio im je pače i podavanje dere dotle »dok se nauče zemlju 
obrađivati«. Slijedećih godina 1598—1600. doseljivalo se iz Cerničkoga i 
Požeškoga sandžaka sve više naroda, tako da je god. 1600. već više tisuća 
Vlaha ili pribjega bilo nastanjeno oko Križevaca, Rovišća, Poganca i 
Ivanića. 

Potaknut uspjesima slavonskoga zapovjednika stao je i zapovjednik 
Hrvatske krajine mamiti Vlahe iz turske Hrvatske. I zaista je god. 
1600. prva veća skupina turskih Vlaha prešla u kršćansku Hrvatsku, 
te ju je Lenković naselio na pustom zemljištu oko razvaljenoga Goj- 
merja ili Gomirja, koje bijahu knezovi Zrinski baštinili od Stje- 
pana Frankapana Ozaljskoga. U Gomirje došli su tada i srpski kalu- 
đeri, koji su ondje osnovali manastir. Nakon smrti Lenkovićeve nasta- 
vio je naseljivanje nasljednik mu Vid Kisel, a pomagao ga je senjski 
kapitan Danilo Frankol. Tako su do god. 1606. došli Vlasi i Morovlasi 
(Morlaci) u Moravice (Mavrovice) i Vrbovsko, i napokon u 
Lič. No budući da su ta mjesta pripadala knezovima Frankapanima 














* Vidi str. 519—520, 540—544, 561. 

i Zrinskima, došlo je radi Vlaha do žestokih borba između tih knezova 
i zapovjednika Hrvatske krajine, koje su mnogo godina potrajale. Oso- 
bito bilo je prijepora između knezova Nikole i Jurja Zrinskoga s jedne 
strane, a zapovjednika Vida Kisela s druge radi Vlaha Krmpota ili 
Krmpoćana (Morlachi chiamati Carampati, Morlachi ciamati Carm- 
pothi), koje bijaše senjski kapitan Frankol doveo iz turskih tada Ko- 
tara na jugu Velebita. Ti Vlasi biše naseljeni u Liču (500 duša, među 
njima 200 oružju doraslih muških glava), te su u početku priznali 
kneza Nikolu Zrinskoga za svoga zemaljskog gospodina, pače njihovi 
lavari (vojvoda Damjan Krmpoćanin, Toma Skorupović, Toma Mar- 

ović, Marko Balinović i Mile Budorčić) prisegli su 16. lipnja 1605. u 
crkvi sv. Jurja na Hreljinu pred vinodolskim gubernatorom Julijem 
Čikulinom, knezovima Nikoli i Jurju Zrinskomu vječnu vjernost i slu- 
žbu; ali već 25. travnja 1606. tražio je Vid Kisel od nadvojvode Fer- 
dinanda da oslobodi uskoke u Liču od vlasti kneza Zrinskoga i njegova 
gubernatora Čikulina, pa da ih podvrgne njemu i njegovim kapitanima 
na krajini. 

Uz veliku seobu Vlaha (Srba, Uskoka, Pribjega) iz turske carevine 
dolazile su u Hrvatsku i Slavoniju još i pojedine porodice iz austrijskih 
zemalja (Štajerske, Kranjske, Istre i Koruške), pa onda iz mletačkih 
zemalja, poglavito iz Dalmacije. Iz austrijskih zemalja doseljivali su se 
poglavito vojnici koji su se nastanili u krajiškim gradovima (u Senju, 
Karlovcu, Koprivnici itd.), a iz Mletačke Republike osobito bjegunci 
koji su se bojali suda i kazni. Takvi su se bjegunci u Senju zvali ven- 
turini (došljaci ili pridošlice). Bilo je među njima i odličnijih poro- 
dica, kao knezovi Posedarski iz Posedarja u mletačkoj Dalma- 
ciji. Došavši u Senj pridružili su se uskocima. Kneza Martina Posedar- 
skoga dao je komisar Rabata god. 1601. u Senju objesiti; ali porodica 
njegova ostala je i dalje u varoši, te se god. 1608. spominje »antiqua 
jamiliae nobilitate clarus Franciscus Torquatus, comes 
Possedariae«, kojega je Vid Kisel dao zasužnjiti kad se kao nun- 
cij grada Senja vraćao s ugarskoga sabora u svoj zavičaj. Franjo je 
nakon nekoga vremena iz tamnice pobjegao te je god. 1609. nadvojvodi 
Ferdinandu posebnim njemačkim pismom tužio silnika i tražio zaštitu 
protiv njega i njegova ortaka, senjskoga kapitana Sigismunda Gusića. 
Na toj tužbi potpisao se knez svojom rukom Franciscus Torquatus 
comes Corbavie et Posedarie. 

Neprekidnim iseljivanjem, preseljivanjem i doseljivanjem mnogo 
se promijenila etnografska slika Hrvatskoga Kraljevstva, osobito na 
Hrvatskoj i Slavonskoj krajini, koja se postepeno pretvarala u veliki 
logor vojnički. Građanska Hrvatska i Slavonija nije se toliko preobra- 
zila, tek što je u Slavoniju došlo među stare Slovince mnogo staro- 
hrvatskoga plemstva i puka. Ni staleške prilike nisu se u tom 
dijelu Hrvatskoga Kraljevstva znatno promijenile. Tu je uglavnom ostalo 
onako kako je bilo minulih stoljeća. 

Od velikoga plemstva ili magnata bili su i sada prvi i najodličniji 
knezovi Zrinski i Frankapani. Ali dok su Frankapani pola- 

gano izumirali (od četiri loze Frankapana izumrli su knezovi Ce- 
tinski god. 1543, Slunjski god. 1572. i Ozaljski god. 1577, tako da je 
ostala napokon samo loza knezova Tržačkih) i gubili svoja posjedovanja 
(knezovi Tržački držali su oko god. 1586. samo Bosilj evo s kota- 
rom, zatim Severin ili Lukovdol na Kupi s kotarom, Novigrad na 
Dobri, Zvečaj na Mrežnici, i napokon jedini grad Novi u čitavom Vino- 
dolu), knezovi su Zrinski okupili u svojim rukama golema posjedova- 
nja širom čitavoga Hrvatskoga Kraljevstva, stekavši među drugim kra- 
ljevskim pismom gotovo čitavo Međimurje (Čakovec i Štrigovo), te 
zavladavši po smrti posljednjega kneza Frankapana Ozaljskoga (1577) 
najvećim dijelom njegova imanja, osobito radovi Ozljem, Du- 
bovcem i Slunjem u Zagrebačkoj županiji, zatim Bakrom i ostalim 
gradovima (osim Novoga) u Vinodolu. Neke druge starohrvatske poro- 
dice, kao knezovi Kurjakovići od Krbave, bijahu ili izumrle (osim loze 
knezova Posedarskih koji su prebjegli u Senj) ili su morale ostaviti 
svoju domovinu, kao knezovi Babonići Blagajski. Mjesto njih podigli 
su se novi velikaški rodovi, naročito Bakači ili Erdedi (Endeody, 
Jerdelji, Herdelji), koje je god. 1565. zapalo grofovsko dostojanstvo; 
god. 1567. postali sui Draškovići barunima. God. 1604. pribrajali 
su se osim netom nabrojenih još ovi rodovi hrvatskim magnatima ili 
velikašima: Keglevići od Bužina i Lobora, Pethewi (Petheo) 
od Bele i Ivanca, Ratkaji (Rathkay) od Velikoga Tabora (de Na- 
grdbori, i Thuroczy od Ludbrega. Jamačno su se magnatima pri- 
rajali također Alapići (Alapi) od velikoga Kalnika koji su me- 
đutim u drugoj polovici XVI stoljeća u muškoj lozi izumrli; čast ba- 
runsku dobili su god. 1569. i Kaštelanovići od Svetoga Duha i 
Bisaga, ali kao da se nisu tim osobito isticali. Uz to je ta porodica već 
od. 1620. izumrla. Velikaši ili magnati imali su naslov »specta- 

ilis et magnificus« (ugledni i velemožni), a pečatili su svo- 
ja pisma crvenim voskom. 

Uz magnatske porodice stoji veliki broj nižega ii maloga 
plemstva. Zbog iseljivanja i preseljivanja bijaše sredovječne 
plemenske organizacije hrvatskoga lemstva gotovo po- 
sve nestalo; odsad spominju se samo Pojedina bratstva (zadruge) 
ili čak porodice toga plemstva, koje su razasute na sve strane, tako 
da se kod pojedinih rodova tek kadikad čuje da su potomci ovoga ili 
onoga plemena (napr. Mogorovića). U krajevima između Kupe, Kora- 
ne i Une, kamo bijaše pribjeglo mnogo toga starohrvatskog plemstva, 
nema gotovo ni jednoga plemena više na okupu, dok se u kraju među 
Koranom i Kupom redom nižu manje ili veće plemićke općine, 
više ili manje zavisne od gospodara poglavitih gradova (primjerice 
Ozlja). U kraju između Kupe i Save nalazimo također više takvih ple- 
mićkih općina (Draganići, Krašići, Pribići), a najveća je plemenita 
općina Turopolje, koja baš u ovo vrijeme vodi žestoku i dugu 
borbu za svoju samosvojnost protiv velikaša koji je nastoje podjarmiti. 
Tek god. 1560. dobila je turopoljska plemićka općina svoj pisani statut, 
po kojemu je onda dalje živjela te se razvijala. 


40 


626 ČETVRTO DOBA 


Po svojem podrijetlu može se plemstvo u ovo vrijeme podijeliti na 
više skupina. U prvom su redu porodice praplemstva hrvat- 
skoga, koje su nekad okupljene kao plemena nastavale u župana 
i uživale u svakom pogledu potpunu slobodu. Kad su se plemena ra- 
spala, a pojedine se zadruge ili porodice, izgubivši svoju plemenitu 
djedovinu, raselile, onda su ti praplemići ostali bez ikakvih dokaza 
svoje plemenštine, pa su sada od kraljeva tražili da im staro plemstvo 
iznova potvrdi. Uz njih se redaju porodice u brojnim plemenskim opći- 
nama Slavonije, kojih su preci nekad bili podanici kraljevskih županij- 
skih gradova, te su se tijekom vremena dobavili slobode, a po tom i 
plemstva (najprije kao liberi iobagiones, a poslije kao nobiles iobagio- 
nes). Ima nadalje plemića, koji su to postali time što im je kralj po- 
dijelio neko plemićko imanje, kojega su gospodari bud izumrli bud je 
njihovo imanje s drugog povoda (zbog nevjere itd.) pripalo kralju 
(dotično njegovu fisku). Kralj je podjeljivao takovo plemićko imanje 
zasebnom darovnicom (donatio regis), redovito da nagradi do- 
tičnika za vjerne službe njegove. Nadarenik, ako nije bio plemić, postao 
je plemićem tim darom. Najmlađu skupinu plemića sačinjavali su oni 

oje je kralj za njihove zasluge posebnom poveljom naprosto proglasio 
plemićima (ne podijelivši im nikakva imanja) te im podjedno označio 
i grb (arma) koji smiju nositi i rabiti. Takvi se plemići zovu arma- 
listi (nobiles armales), a kraljevsko pismo s oznakom (često i sli- 
kom) grba zove se grbovnica (literae armales). Armalisti bili su 
samo osobno slobodni (ad personam); njihovi neplemićki posjedi nisu 
tim nimalo postali slobodni, već su ostali podvrgnuti svima daćama i 
drugim obvezama. Čini se da su se mnogi novoimenovani armalisti 
kratili te obveze ispunjavati, stoga su poslije morali svi takvi plemići 
svoje plemićke listove ili grbovnice pred hrvatski sabor donositi da se 
ondje pročitaju i onda ili prihvate ili eventualno i zabace. Prvi put 
čitali su se plemićki listovi, izdani od ugarske kancelarije god. 1569— 
1587, u hrvatskom saboru, držanom u siječnju 1588. u varoši Varaždinu, 
a objavljeni su »iuxta publicas constitutiones diaetae Posoniensis novis- 
simae ..., iussu etiam praefati domini bani (Erdeda)«. Vlasnici tih ple- 
mićkih listova pridonijeli su svoje isprave »in vim nobilitationis suae«. 
Tom je prigodom sabor stvorio zaključak da.i ostali (novoimenovani) 
plemići, koji nisu mogli donijeti svojih plemićkih povelja u ovo zasje- 
danje, prikažu svoje grbovnice u prvom budućem saboru, jer će inače 
izgubiti svoje privilegije (item decretum est, ut reliqui nobiles, qui in 
praesenti congregatione huiusmodi eorum nobilitatis insignia producere 
nequivissent, eam in proxima futura congregacione, sub ammissione et 
cassatione eorundem privilegiorum producere debeant). Otad su se ple- 
mićki listovi (armales) novoimenovanih armalista u saboru redovito 
proglašivali i potvrđivali (... sunt confirmatae nemine contradicente); 
no bilo je i slučajeva da bi tko prosvjedovao. Tako je primjerice god. 
1609. turopoljski župan Juraj Vagić prosvjedovao protiv plemićkoga 
lista za Jurja Cvetašina (Hranilovića), a sabor je županu o tom pro- 
svjedu izdao ispravu. 

Dok su se tragovi različitomu podrijetlu plemstva u to vrijeme sve 
više gubili, dijelilo se niže plemstvo potanje po svome imanju ili posje- 
du. Osobito su se lučili plemići na one koji su imali prostrane posjede 
te su kao veći posjednici imali također više ili manje podanika ili kme- 
tova, i na dne koji su posjedovali tek jedino selište na kojemu su sami 
prebivali, a nisu imali nikakvih kmetova. Prvi su se zvali plemići 
veleposjednici (nobiles bene possessionati), a drugi plemići 
jednoselci (nobiles unius possessionis, nobiles unius sessionis, cu- 
rialistae, nobiles iobagiones non habentes, kadikad i nobiles taxati). 
Potonjim imenom »nobiles taxati« zvali su ih zato jer su im velikaši i 
plemići veleposjednici htjeli nametnuti da plaćaju ratnu daću (taxa, 
dica, contributio) i ostale izravne poreze, budući da nisu imali kme- 
tova koji bi za njih plaćali rečene daće. Ali plemići jednoselci odlučno 
su se opirali tome nastojanju, a vodili su ih plemići jednoselci u Turo- 
polju koje bijaše još kralj Matijaš Korvin god. 1483, oslobodio od pla- 
ćanja ma koje daće. Privilegij kralja Matijaša potvrdili su poslije kralj 
Ferdinand I god. 1548, a kralj Rudolf god. 1602. i 1608. Napokon je i 
hrvatski sabor 23. rujna 1610. stvorio ovaj zaključak: »Nobiles autem 
unius sessionis universi Campi Zagrabiensis seu Turopoliensis... per 
status etiam et ordines universos a cunctis tam regiis quam regni ordi- 
nariis ac extraordinariis ... taxis et contributionibus ac laboribus, a mo- 
do deinceps futuris semper temporibus eximuntur, et immunes pro- 
nunciantur, in privilegiisque ipsorum universis perpetuo confirmantur.« 

Kao neki prijelaz od plemstva k staležu kmetova čine predi- 
jalci (praedidles) i slobodnjaci (libertini, knapi). Predijalci 
žive u to doba poglavito na posjedima crkvenih dostojanstvenika ili 
prolata (praediales praelatorum), osobito na imanjima zagrebačkoga 

iskupa kao opata u Topuskom; a slobodnjaci naseljeni su na imanjima 
svjetovnih velikaša. Jedni i drugi osobno su posve slobodni te ne pla- 
ćaju redovno daće ni drugih davanja, no zato su dužni služiti svojoj 
zemaljskoj gospodi kao vojnici, te se okupiti pod njihovim zastavama 
(banderijima) kad gospoda vode svoje banderije u rat. 

Najniži i najbrojniji stalež sačinjavaju kmetovi ili coloni 
(iobagiones). Kmetovi su podanici na posjedima svoje zemaljske go- 
spode ili vlastele, nemaju nikakvih političkih prava ni vlastitoga zemlji- 
šta, već za onu vlastelinsku zemlju na kojoj prebivaju plaćaju svomu 
zemaljskomu gospodinu (dominus terrestris) zemljarinu (terragium, 
nona) i čine mu različne službe (tlaka, rabota); osim toga namiruju 
za svoga vlastelina sve daće što ih on mora davati crkvi (desetinu), 
kraljevstvu (dimnicu ili pecuniae fumales) i napokon kralju (ratnu 
daću, kontribuciju, dica ili subsidium). Tako isto potpadaju pod sud 
vlastelina ili njegovih činovnika. Stanje kmetova još bi pogoršano kad 
bi im god. 1514. zabranjeno slobodno preseljivanje (libertas migrandi, 
libera migratio) od jednoga vlastelina k drugomu. Tim biše kao pri- 
kovani na zemlju svoga zemaljskoga gospodina i osuđeni na vječito 
robovanje (perpetua rusticitas). To je, međutim, bilo također povodom 
da su kmetovi prigodom turskih provala stali jatomice bježati u su- 
sjedne austrijske zemlje na zapadu. Baš zbog toga bježanja bili su sla- 

vonski staleži prisiljeni da već na saboru u Križevcima 6. siječnja 1538. 
povrate kmetovima nekadanju slobodu seljenja od jednoga gospodara 
k drugomu. Člancima 21—24. određena bi ne samo sloboda selidbe kme- 
tova, nego bi također ustanovljen i način kako da se preseljivanje oba- 
vlia (modus accipiendi licentiam colono), pače određena i globa od 
25 maraka za onoga vlastelina koji bi svoga kmeta silom pridržavao, 
ne puštajući ga da prijeđe k drugomu vlastelinu koji ga je htio k sebi 
primiti. I ugarski sabori od god. 1547. i 1556. prihvatili su slobodu 
seljenja kmetova, te je osobito potonji sabor u Požunu god. 1556. u 
više članaka (27, 30, 31 i 32) ustanovio način kako da se pri tom 
postupa. Napokon je i sabor Kraljevina Hrvatske i Slavonije, sastavši se 
7. ožujka 1557. u Žagrebu, zaključio da se ima transmigracija kmetova 
provoditi po ustanovama prošlogodišnjega ugarskog sabora u Požunu 
(De transmigracione vero colonorum modus et ordo, in articulis Po- 
sonii anno 1556. editis conscriptus, per omnia observetur). 

Pored svega toga, što bi kmetovima vraćena sloboda seljenja, bilo 
je njihovo stanje i dalje nepovoljno. Nije nimalo pretjerano kad ugar- 
ski nam jsnjk Antun Vrančić god. 1573. javlja kralju Maksimilijanu 
da zemaljska gospoda bolje i časnije postupaju s govedima nego sa 
svojim podanicima — kmetovima. Nije stoga čudo da su se kmetovi 
bunili; najopasnija bila je seljačka buna Bas god. 1573. kad joj je 
bio vođa Matija Gubec. Međutim, kako se stanje kmetova nije ni nakon 
te bune poboljšalo, ustajali su oni i potonjih stoljeća. 

Nisu svi kmetovi jednaki ni po opsegu gospodske zemlje na kojoj 
su nastanjeni, a ni po službama Koje čine zemaljskom gospodinu. Ono 
gospodsko zemljište, na kojemu stoji kmet sa svojom porodicom, zove 
se selište ili selo (sessio jobagionalis), a sastoji se redovito od 
kućišta (hižište, dvorno hižno mjesto), dvorišta sa stajom, zatim od 
oranica, sjenokoša, pašnjaka i drugih zemalja. Veličina selišta nije jed- 
naka; obično obuhvaćalo je jedno selište 12 dana oranice (koliko je u 
to vrijeme može poorati) i sjenokoše za 4 stoga sijena. Oni kmetovi 
koji su držali čitavo selište ili sessiju zvali su se cijeloselci; a 
bilo je kmetova koji su imali samo pola, četvrtinu ili čak osminu se- 
lišta. Oni kmetovi, koji nemaju oranice ni drugih zemalja nego samo 
kućište, dvorište i vrt, zovu se podvorci ili pridvorci (inqui- 
lini, Kleinhćiusler); oni stanuju obično naokolo grada ili dvora svoga 
zemaljskog gospodina (vlastelina), kadšto i unutar zida dvorskoga (grad- 
skoga) u tako zvanoj purgariji ili purgi. Oni kmetovi, koji nemaju ni 
svoga kućišta već stanuju u kući kojega drugog kmeta ili podvorca, 
zovu se subinquinlini. Prema veličini zemlje koju kmet obra- 
đuje jesu i njegove službe koje čini zemaljskomu gospodinu. Novo- 
naseljenim kmetovima određuje zemaljski gospodin nakon utanačene 
pogodbe njihove dužnosti i službe. U tom su pogledu osobito poučni 
primjeri što ih je nanizao Lopašić u svom djelu Hrvatski urbari na stra- 
ni 378—411. 

Kao zaseban stalež ističu se osobito u XVI stoljeću varošani 
(građani) ili purgari (cives) u varošima (civitates) i trgovima 

(oppida) Hrvatskoga Kraljevstva. Varoši ima više vrsti; u prvom su 
redu kraljevske slobodne varoši, kao Zagreb (dotično Gra- 
dec kod Zagreba), Varaždin, Koprivnica i Križevci u Slavoniji, a Senj 
i Bihać (do god. 1592) u Hrvatskoj. Te varoši imaju svoju vlastitu samo- 
upravu s biranim sucem na čelu, žive po ustanovama i statutima koje 
su sami stvorili, a utječu i na javne poslove, šaljući svoje poklisare ili 
nuncije ne samo na hrvatski sabor nego i na ugarski. One nisu pod- 
vrgnute banskoj vlasti nego izravno kralju, kojega zastupa bud kra- 
ljevski tavernik (tavernicus) bud opet personal, U drugom su redu one 
varoši i trgovi koji su podložni kojemu zemaljskomu gospodinu (du- 
hovnomu ili svjetovnomu) ili korporaciji (kaptolu). Takove su varoši 
i:trgovi Dubovac, Jastrebarsko, Krapina, Novi u Vinodolu, Samobor, 
Sisak, Trg kod Ozlja i drugi. Purgari tih varoši i trgova imaju vrlo 
različite povlastice (neki više, a neki manje) te ne utječu izravno na 
javni život. Ima među varošima i trgovima ove druge vrste i takvih 
koji su nekad uživali kraljevsku slobodu ali su tijekom vremena za- 
jedno s gradovima pod koje su spadali kraljevskim darovnicama došle 
u vlast velikaša, koji su im kao zemaljski gospodari njihovi znatno 
stezali i ograničili njihove privilegije. Tako je primjerice varoš ili trg 
Samobor imao veće slobode i prava dok je grad Samobor više njega 
bio u kraljevskoj vlasti nego onda kad je rečeni grad došao u kiks 
grofova Ungnada i poslije Erdeda, 

Pod konac XVI stoljeća smatraju se varošani (cives) ili purgari 
kao četvrti stalež uz duhovni, velikaški i plemićki stalež. Mnogo 
puta zovu se ti varošani »plemeniti purgari«, želeći time označiti 
da su ravni plemićima, premda su se pravi plemići, koji su stanovali 
u varošima, vazda dijelili od ostalih purgara koji nisu bili plemići. 
Napokon je preotelo maha da se purgari nazivaju i »knezovima«. Samo 
tako može se razumjeti Juraj Križanić kad piše oko god. 1663. ovako: 
»Hrvati svakomu šoštaru govore knez Ivan, knez Pavel, knez Miloš, 
oponašajući Ugre, koji svakome kažu Uram, naime gospodine... « 
(eodem modo Čroati dd unumquenque sutorem dicunt knez Iwan, knez 
Pawel, knez Milosz, ex imitatione Ungarorum, qui ad omnes dicunt 
Uram, Domine... ). 


(Suđenje i pravo.) Za prvih Habsburgovaca promijenilo se u 
Hrvatskom Kraljevstvu koješta i u sudbenim i pravnim poslovima, Ka- 
ko je nakon pada Knina (1522) i gubitka Like s Krbavom (1527) došla 
jezgra stare Hrvatske pod tursku vlast, nestalo je ne samo županija i 
županijskih sudbenih stolova na jugu Velebita, nego i zasebnoga ban- 
skog suda za Hrvatsku u gradu Kninu. Jednako se u tim od Turaka 
osvojenim krajevima ne ističe staro hrvatsko običajno pravo. Tragovi 
staroga hrvatskog prava održali su se jedino u nekim područjima stare 
Hrvatske koji bijahu s Dalmacijom došle pod mletačku vlast. Mlečani 
dali su to običajno pravo hrvatsko popisati, kako to svjedoče preostali 
zapisi od god. 1551. i 1553. učinjeni u Novigradu kod Zadra, a upisani su 


u njemu pravni običaji »koji su vrijedili u krajevima Hrvatske počev od 

Zadra pa do Nina i koje su držali naši (hrvatski) djedovi i radjedovi«. 
I »Statut lige kotara Ninskoga« sastavljen bi na hrvatskom tlu za 
vladanja mletačkoga. 

Brojni hrvatski doseljenici, koji su iz stare Hrvatske prebjegli u 
krajeve između Gvozda i Drave, ponijeli su sa sobom ne samo svoje 
hrvatsko narječje i glagoljsko pismo nego i svoje pravne običaje. Ali 
u svom novom zavičaju morali su se uvijek više prilagođivati prilikama 
u Slavoniji, pa su tako prihvatili i slavonske sudske uredbe koje su 
se u mnogo čemu podudarale s ugarskim pisanim pravom, kako ga je 
još god. 1514. zapisao i 1517. štampom izdao Stjepan Verbeci, Značajno 
je kako je pokazalo potrebnim da se latinskim jezikom pisano običajno 
pravo ugarsko od Verbeca prevede na hrvatski jezik, a učinio je to god. 
1574. varaždinski sudac Ivan Pergošić, izdavši svoj prevod štam- 
pom uz naslov: Decretum, koteroga ie Verbewczi Istvan diachki popiszal 
... od Ivanussa Pergossicha na slouienszki iezik obernien. Stampan v 
Nedelischu. Leto nassegha zuelichenia 1574. Pergošić je svoj prijevod 
knezu Jurju Zrinskomu, pa u posveti kaže da je djelo štampao tiskar 
»kojega Vaše gospodstvo dopelja na korist i na odičenje oveh nevolnih i 
zavrženih ostankov orsaga«. Ali još je značajnije da se opet drugi Hrvat, 
po imenu Ivan Kitonić od Kostajnice (1561—1619) proslavio 
vojim naučnim radom na polju pravnih znanosti, prikazavši u jednom 
djelu sudbeni postupak u Ugarskoj, dok je u drugom objasnio stanovite 
nesuglasice u Verbecijevu djelu. 

Vrhovni sud za Kraljevinu Slavoniju i ostatke Kraljevine Hrvatske 
bio je i u ovo doba banski osmički ili oktavalni sud 
(iudicia octavalia ili octavae), Sastav suda bio je uglavnom onakav 
kao i u petnaestom stoljeću. Pribivali su mu uz bana i banovca još 
protonotar i od staleža na saborima naročito izabrani prisjednici ili 
assessores, I rokovi za sastanak suda ostali su stari. Ali zbog dugotrajne 
borbe između protukralja Ferdinanda I i Ivana Zapolje, zatim zbog 
izbivanja nekih protonotara (koji su bili podjedno pro onotari u Ugar- 
skoj), onda zbog prečestih turskih provala u zemlju, i napokon radi 
čestih kužnih bolesti događalo se da se banski sud nije redovno sa- 
stajao, pače se više puta desilo da banskoga suda nije bilo kroz čitav 
niz godina. Tako se tuži hrvatski sabor od 11. studenoga 1602. da se 
zbog ratnih smutnja gotovo kroz deset godina nije sastao oktavalni sud 
(... fere ab integro decennio non sine maximo incommodo huius 
regni in hisce cruentissimorum bellorum turbinibus iudicia octavalia 
nulla sunt celebrata). Isprekidano sastajanje banskoga suda, koji se u 
to vrijeme stao nazivati i banskim stolom (tabula banalis), bilo 
je povodom da se na saborima šesnaestoga stoljeća mnogo o njemu 
raspravljalo i zaključivalo. 

S obzirom na zamašnost i prešnost parbenih predmeta i parnica 
jamačno se već u petnaestom stoljeću vršio pri banskom sudu dvojaki 
parbeni postupak, i to duži i kraći. Duži za zamašne i manje 
prešne stvari, a kraći za prešne i manje zamašne. Prema tomu dijelilo 
se i bansko sudovanje s obzirom na dulji ili kraći parbeni postupak 

na dvje: na redoviti ili glavni oktavalni sud (iudi. 
cium octavale vel generale), ina kratku pravdu (kratka sprava, 
kratko pitanje, iudicium breve, breviš). 

Kako glavnome sudu oktavalnomu tako i brevišu predsjedao je još 
1527. sam an, kako se to razbire iz sudskih isprava izdanih za bano- 
vanja kneza Krste Frankapana. No poslije se uobičajilo da je ban s pro- 
tonotarom vodio jedino rasprave glavnoga suda (iudicium generale), 
koji se sastajao u siječnju (pro festo Epiphaniae domini) i u kolovozu 
(pro festo beati Jacobi apostoli) u kraljevskoj slobodnoj varoši na brdu 
Gradecu kod Zagreba. Breviše pak ili iudicia drevia prepuštao je ban sve 
više banovcu ili vicebanu, kojega je opet pomagao viceprotonotar kra- 
ljevstva. Rokovi za breviše nisu bili točno ustanovljeni; sad se spominje 
kao rok blagdan sv. Ivana Krstitelja, sad opet blagdan sv. Jurja i sv. 
Mihalja. No bilo je i drugih rokova. Prema tomu sastajao se breviš 
valjda onda kad je bila potreba. Glavni sud trajao je isprva trideset i 
dva dana, a poslije god. 1574. i četrdeset, dok je breviš trajao tri do 
četiri dana, pače i po šest dana. Osim toga su banovac i viceprotonotar 
obilazili po kraljevstvu, te su držali kratke sprave sad u Zagrebu ili 
Steničnjaku, sad opet u Križevcima. Tako se breviš na neki način pro- 
metnuo u neku vrst županijskoga suda. Dok su se pred glavnim sudom 
vodile velike i dugotrajne parnice o plemićkim posjedovanjima, o nji- 
hovim privilegijama i njima od kraljeva podijeljenim darovnicama, 
dotle se na brevišima sudilo o smetanju posjeda, o nasiljima svake ruke, 
o diobama među braćom, kao i o četvrtini, o mirazu i opremi plemićkih 
kćeri. I o odlukama breviša izdavale su se isprave, koje je sastavljao 
viceprotonotar kraljevstva. Vrlo važne ustanove o banskom sudu (ge- 
neralnom i brevišu) zabilježene su u zapisnicima hrvatskih (slavonskih) 
sabora od 19. travnja 1528, 1. rujna 1558, 21. svibnja 1559, 24. veljače 
1568, 9. svibnja 1569, 25. veljače 1579, 30. lipnja 1585, 20. travnja 1586, 
4. siječnja 1587. i 21. veljače 1588. 

U XVI stoljeću rodilo se pitanje kojemu je sudu podvrgnut ban 
hrvatski ako nastane parnica između njega i kojega drugoga velikaša, 
plemića ili plemićke općine u kraljevstvu. Što se zna, pokrenulo se to 
Pitanje prvi put god. 1548. kad je između bana Nikole Zrinskoga i ple- 
mića Turopoljaca planuo spor radi grada Lukavca. Međutim, ni drugi 
bani nisu htjeli dolaziti pred banski sud kojemu su sami bili predsjed- 
nici, već zbog toga što nitko u vlastitoj parnici ne može da bude i sudac 
i stranka (quia nemo in propria causa iudex et actor fieri potest). 
Baš radi toga bijaše kralj Ferdinand 13. prosinca 1548. odredio da 
Zrinski dođe pred banski sud, ali da tome sudu ne predsjeda ovaj 
put on sam nego oratori koje će kralj na idući sabor Kraljevina Hrvat- 
ske i Slavonije poslati. Ali tih oratora nije opet Zrinski htio priznati, 
jer nisu redoviti suci kraljevstva. Parnica se svršila tek god. 1553. 
BE izbranim sucima, a nipošto pred redovitim sudom. Sasvim drukčije 

ijaše se ponio ban Ivan Drašković. On je na saboru u Zagrebu 7. stu- 
denoga 1596. svečano izjavio da se on u svima svojim pravdama, bio 
on tužitelj ili tuženik, podvrgava oktavalnomu (banskomu) sudu pod 
vicebanom, protonotarom i prisjednicima. Sabor je povlađivao toj nje- 

govoj izjavi, jedino su joj se oduprli Ivan, Petar i Juraj Keglević, ne 
zna se s kojih razloga. U saborskom zapisniku zabilježena je banova 
izjava ovako: »Nec illud latet dominos regnicolas, praedecessores prae- 
Jati domini moderni bani per abusum hac praerogativa usos fuisse, quod 
ipsi nequaquam in iudiciis octavalibus et sedibus comitatuum coram 
vicebano regni et comitibus comitatuum iuri parere aut respondere 
volebant, in hoc regno se iudices habere non posse 
asserendo; praelibatus tamen dominus Joannes Draskovich banus, 
maioris faciens mandata Dei quam praedecessorum suorum indignam 
praerogativam, considerans communem esse omnium 
iustitiam, submisit se in omnibus causis tam per ipsum dominum 
banum motis, quam contra eundem per quosvis movendis, iudicio vice- 
bani, magistri protonotarii et assessorum sedis octavalium iudicorum, 
comitatuumque comitum, vicecomitum et iudicum; consentientibus ad 
id benevole statibus et ordinibus, solum magnificis dominis Joanne. 
Petro et Georgio Keglevich de Busin contradicentibus«. Međutim, i ban 
Ivan Drašković opozvao je već 9. studenoga 1604. na saboru u Zagrebu 
svoju prvobitnu izjavu da ne bi njom obvezao i svoje nasljednike na 
banskoj stolici (dominus banus quoque coram toto regno revocasset 
oblactionem suam ratione cuiusdam promissae iuristationis sua, ne 
videlicet successoribus suis praerogare videretur). 
Uz banove i vicebanove ističu se pri oktavalnom sudovanju sve više 
Po E LI i njihovi zamjenici viceprotonotari. Već za 
ana Krste Frankapana spominje se mnogo kroz god. 1527. protonotar 
magistar Baltazar Hobetić od Dubovca (de Dwbowez), koji je 
za Ludovika II vršio službu viceprotonotara slavonskoga. Njega je na- 
slijedio god. 1529—1531. magistar Petar od Konjske (de Konz 
ka), bogat vlastelin u Varaždinskoj i Križevačkoj županiji. God. 1539— 
1554. je protonotarom slavonskim magistar Mihailo od Ravna 
(de Rawen, Rawony), koji je prije toga bio ravnatelj kraljevskih par- 
nica (causarum regalium director). Taj Mihajlo od Ravna ili Ravenski 
primio je poslije (oko god. 1549) također službu u Ugarskoj kao proto- 
notar kraljevskoga dvorskoga suca (iudicis curie regie prothonotarius), 
pa je stoga bio često spriječen da boravi u Hrvatskom Kraljevstvu, Još 
većih neprilika bijaše kad je nakon smrti Mihajla Ravenskoga postao 
slavonskim protonotarom magistar Damjan de Aranyan, još 
od god. 1549. protonotar namjesnika ugarskoga palatina. Rečeni Damjan 
malo je dolazio u Slavoniju, pa se stoga zbog njegova izbivanja mnogo 
puta nisu mogli obdržavati ni oktavalni sudovi. Već god. 1558. pozivali 
su ban i staleži hrvatski protonotara Damjana da dođe na oktavalni 
sud u Zagreb, koji bi (valjda radi njega) određen za izvanredni rok, 
naime za praznik sv. Martina. God. 1568. opet ustanovljuje hrvatski sa- 
bor rok za oktavalni sud na osmicu blagdana sv. Margarete samo da bi 
magistar Damjan mogao na nj doći, jer tada nije morao pribivati okta- 
valnomu sudu u Požunu. Ali magistar Damjan ipak nije dolazio, pa 
je tako u Hrvatskom Kraljevstvu sudovanje zapelo. Bit će da su se 
zbog toga i ban i hrvatski staleži potužili samomu kralju, koji je onda 
staleže pozvao da biraju novoga protonotara, koji poznaje zakone i prava 

kraljevstva te koji je podoban dužnosti svoje ispunjavati (maiestas sua 
caesarea et regia, visa et intellecta tam adversa valetudine, qua assidue 
quasi affictaretur egregius magister Damianus de Aranyan, prothono- 
tarius regni, qui et alioquin etiam non solum officio prothonotariatus 
locumtenentis suae sacrae maiestatis in Hungaria, verum etiam aliis 
maiestatis suae negotiis saepius occupatus esset, adeo, ut opportuno 
tempore officio prothonotariatus regnorum istorum respondere invigila- 
reque non posset, sua sacra maiestas clementer fidelibus suis regnicolis 
committit et mandat, ut idoneam et sufficientem personam iuriumque et 
legum regni peritam in prothonotarium eligerent). Staleži sabrani na 
saboru u Zagrebu izabrali su 9. svibnja 1569. zaista novoga protonotara, 
po imenu magistra Emerika Pethewa de Hethes, bivšega 
protonotara pri namjesniku kraljevskoga personala u Ugarskoj, te su 
podjedno odredili da se oktavalni sudovi opet sastaju u siječnju i kolo- 
vozu kako je zakonom bilo ustanovljeno. Ali ni Emerik Pethew nije se 
držao utanačenja, jer je god. 1572. opet preuzeo službu protonotara 
u ugarskoga namjesnika Antuna Vrančića i stao zanemarivati poslove 
u Hrvatskom Kraljevstvu. Zbog toga je hrvatsko-slavonski sabor od 7. 
prosinea 1572. pozvao Emerika Pethewa da se smjesta odreče službe 
ud u Ugarskoj bud u Hrvatskom Kraljevstvu (ut dietus magister Eme- 
ricus prothonotarius per litteras regni admoneatur, ut officio praescripto 
prothonotariatus domini locumtenentis statim valedicat et continuam 
residentiam in regno habeat... vel autem cedat et valedicat officio 
protone regni...) Pethew odazvao se odlučnomu zahtjevu 
rvatskih staleža te se zahvalio na časti protonotara u Ugarskoj pa je 
onda sve do smrti svoje ($ 1586) boravio stalno u Hrvatskoj i vršio 
službu kao »prothonotarius regni«, 
Po smrti Emerika Pethewa izabrali su hrvatski staleži na saboru 
20. travnja 1586. protonotarom kraljevstva Martina od Som bo- 
telja (Zombothely, Zombateli). Kad je taj nakon nekoliko godina 
umro, staleži su na saobru u Zagrebu 5. siječnja 1592. imali birati 
rotonotara. Zanimljivo je da su ovaj put na naročiti zahtjev (ad singu- 
arem petitionem) bana Tome Erdeda proglasili protonotarem magistra 
Matiju Sekelja (Zekel), ali uz ogradu, koju je i ban prihvatio, 
da se time ne dira u privilegija kraljeva Matijaša Korvina i Vladislava II, 
izdana staležima u pogledu slobodnoga izbora protonotara (ut privilegia 
serenissimorum regum Hungariae Mathiae, Vladislai gloriosissimae me- 
moriae, dominis regnicolis clementer collata, confirmentur, et prout 
sunt a regnicolis accepta et approbata, observentur). Podjedno je sabor 
sastavio neki naputak za protonotara kojim je odredio kako da se 
ponaša prema staležima, prema vicebanu i viceprotonotaru, kao i prema 
parbenim strankama. Protonotar ne smije državljane koji čemu prigo- 
varaju ni na kakav način vrijeđati, već im mora dužnu počast iskazivati. 
S gospodinom vicebanom i gospodinom viceprotonotarom mora pri- 
jateljski živiti, te ne smije za njihove parbene spise ništa primati. Kad 
ga viceprotonotar zamjenjuje, mora mu za dangubu i trošak prigodom 
oktavalnoga suda od primljenih pristojba svaki put isplatiti po pe- 
deset ugarskih forinti, kako je činio nekad magistar Emerik _Pethew 

de Hettes nekadanjemu viceprotonotaru Ivanu Petričeviću. Što se tiče 
pristojbe (taxam) i iskupa sudskih spisa (redemptionem literarum), 
staleži se i redovi za sada (pro nunc) podvrgavaju obzirnosti protono- 
tara (humanitati praefati prothonotarii sese submittunt); no ako bi 
on po običaju pređašnjih protonotara prevršio mjeru prevelikim pristoj- 
bama (si... in nimia taxatione praecesserit), propisat će mu staleži 
stanoviti način i red (certum modum et ordinem eidem regnicolae prae- 
scribent). Nakon svršenoga oktavalnog suda ne smije se iz kraljevstva 
udaljiti dok nije otpremio sve parbene spise; ako pak te gotove spise 
koji od državljana ne bi mogao iskupiti, mora im odrediti cijenu i 
ostaviti ih u viceprotonotara da ih stranke podignu. (Et ut absolutis 
iudiciis octavalibus, antequam literas causales expediat, ex regno ne 
recedat. Expeditas autem literas, si quas ipso facto aliqui ex regnicolis 
redimere non potuerint, statuto praetio, apud praefatum viceprotonota- 
rium relinquat, decretum est). 

Međutim, ni Matija Sekelj nije zadovoljavao staleže hrvatske, jer 
je i on uz svoju službu u Hrvatskom Kraljevstvu obavljao čast proto- 
notara personala kraljevskoga (personalis praesentiae) u Ugarskoj. 
Kad je stoga on umro, staleži odlučiše birati domaćega čovjeka koji je 
sav svoj vijek proveo služeći svojoj domovini. I tako bi na saboru 
u Varaždinu 1. veljače 1600. izabran Gašpar Petričević (de 
Miketincz), gojenac biskupa Jurja Draškovića. On je nekad obavljao 
službu viceprotonotara, a u posljednje doba vršio je čast vicebana i 
podjedno župana zagrebačkoga i varaždinskoga, pa je tako bio vješt 
ne samo pravničkim stvarima nego također upravnim, financijalnim i 
vojničkim poslovima, Šteta je samo da je taj vrsni muž živio samo još 
dvije godine i nekoliko mjeseci. Po njegovoj smrti staleži su na saboru 
u Zagrebu 11. studenoga 1602. izabrali protonotarom Matiju Andre- 
jašića od Novaka, premda su se bojali da on radi slaboga zdravlja 
ne će moći povjerene mu časti primiti. Uza sve to ostao je on protono- 
tarom sve do godine 1615. kad je umro, te ga je 12. listopada te godine 
zamijenio dotadanji viceprotonotar Stjepan Patačić. 

Kako su protonotari često i dugo bili odsutni, znatno je porasla 
vlast njihovih zamjenika viceprotonotara, Između viceprotonotara ističu 
se poimence Mihajlo Milethynczy (#1561), zatim Ivan Pe- 
tričević de Miketincz (1565—1585), onda Mihajlo od Vur- 
novca (Urnoczi), 1585), Petar Pojatić (+ 1591), Gašpar 
Petričević (1591—1596),inapokon Stjepan Berislavić od 
Male Mlake (de Kysmlaka, 1602—1608). 

Budući da su protonotari bili izvjestitelji banskoga oktavalnog 
suda te izdavali i banskim pečatom pečatili odluke toga suda, to je 
tijekom godina gotovo sav posao kod toga suda prešao u njihove ruke. 
Tako je napokon došlo i do toga da su ni neke stvari i sami rješavali 
bez bana, te se uz banski ktavalni sud razvilo zasebno protonotar- 
sko sudovanje. Taj je sud (iudicatus et forum protonotariale) 
obavljao sve nasljedne poslove plemstva, osobito je protonotar obavljao 
diobe između zakonitih baštinika, brinuo se za ostavljene udove i sirote, 

nadzirao skrbnike i primao tužbe protiv njih, tražio od skrbnika obra- 
čune i sudio im ako su pronevjerili povjereni im imetak sirotinjski. 
Poslije se sve više širila sudbena vlast protonotarska, tako da su sudili 
i o neprijepornim dugovima (processus liquidi debiti) i drugim stvarima. 

Pored najvišega banskog (oktavalnog) suda opstojali šu i u ovo 
vrijeme svi oni niži sudovi koji se spominju u petnaestom stoljeću. 
Ni uređenje tih sudova (županijskih, kotarskih, plemen- 
skih) nije se znatno promijenilo; tek što su se osude i odluke kotar- 
skih i plemenskih sudova u Slavoniji mnogo sastavljale u narodnom 
hrvatskom jeziku kao nekad u južnoj Hrvatskoj. Bilo je to očito zbog 
preseljivanja hrvatskoga plemstva i puka iz južne Hrvatske u Slavo- 
niju. Tako su i sudski zapisnici trgovišta Krapine u to vrijeme sasta- 
vljeni u hrvatskom jeziku. Kao o; ka isprave, izdane u hrvatskom je- 
ziku, budi ovaj spis križevačkoga Čkotarskoga) suca Mate Pisačića, koji 
je izdan u Hižanovcu ispod Kalnika 2. srpnja 1586, a pisan je latinskim 
pismom i tadanjim pravopisom: 

»My Matthe dyak Pyzachycz de Hysanovecz, zwdecz kryseweczke graczke 
mege, dayemo ze na znanyje po thom nassem lyzthw, da doyde pred naz z 
edne strane gozpa Dorycza Woynoweczka i z zwoym gozpodarom, plemeny- 
tym Matthem Wyssakom, a z drwge ztrane doyde plemenyty Blas Wyssak., 
I tako pred naz dasse i waluwasse dobrowollno gozpa Dorycza gore imeno- 
wana i z zwoym gospodarom, plemenythym Mattheyem Wyssakom, da ztha 
dalla za swoyw potrebochw w zaklad plemenythomw Bllassw Wyssakw dwye 
orany zemle w Podywyny za try dwkate. W dwyeyw meztw ztoy tha zemla; 
jedna tha zemla kotary ze zemiwm kneza Sebestyana Swpanycha od polno, a 
zgwora ze kotary od zewera zemlyami, ky e isty woynoweczky; a drwgo 
oranye zemle ztoy gore pry zynokossy w podwyny, kotera zynokossa ta izta 
jezt z twm zemlwm data i zalosena zkwpa w zaklad, i ta zemla kotary ze 
twm iztwm zynokossom od zonchega zhoda. I tako da dersy te gore rechene 
zemle i zynokossw Blas Wyssak i z zwoywm deczwm, doklam bwdw mogiy 
zkwpythy plemenythy Matte Wyssak i negova decza; i gaa goder bwdw 
mogly polosythy try dwkate Bllassw Wyssakw i negowoy deczy, a ony da 
imayw dobrowollno odpwztythy zemlw i zynokossw. I tho my dazmo tha 
nas lyzt na tho za wechega werowanya i zwedochtwa rady pod nassw zwcew 
pechatw zapecachen. Dan tha lyzt w hyssy nasse. In festo visitacionis Marie 
anno domini 1586.« 


Vrlo je zanimljiva još i ova isprava kotarskoga suca u Varaždin- 
skoj županiji, i to kako zbog jezika tako i zbog sadržaja njezina: 


»Jaz Janos Gwbasoczy, zodecz warazdynzke graczke megye, i Myhal Ma- 
halynzky, pryzesnyk the izte warazdynzke graczke megye, zwedochymo po 
owom moyem lyzttw, kako ye knez Myhal Pernar dozwal naz, i poleg naz 
dobre plemenyte Iwdy, po ymene: kneza Iwana Schwelycha, i kneza Iwana 
i Petra Baxaya, i Matth. Kozowa, Caspara Kwrthycha, i kneza Jwrya_ Wok- 
merowycha, i Mykwlw Bwyanycha, i Jwrya Gobasoczya, Ztypana Kattycha; i 
zta pred naz knez Myhal Pernar, i poche goworyty: moy gozpon zodecz i 

CVIJETA ZUZORIĆ 


(Fiora Zuzzeri) 
Iz knjige »Galleria di Ragusci illustri«, Dubrovnik, 1841 


pryzesnyk i oztala gozpoda! Ja pred w(asse) m(ylozty) we tako thosbo dayem, 
kako owy moy kmett, po ymene Peter Horwatt, da ye hotel meny takowo 
newerew wchynyty, da ye hotel z moye zemle wzkochytty. Zato moy gozpon 
zodecz i pryzesnyk i ostala gozpoda, te takow kmett, ky zwomw gozpodnw 
newerw myzly wchynyty, zato te takow kmett, ka-y-e wreden ter od w. m. 
prawde chakam. Zato my prawdenym zakonom prygledazmo, i nam ze to 
prawdeno wydj: ky zwomw gozpodnw takowo newerw wchyny, ily _myzly 
wchynyty, da zwomw gozpodnw glawom i marhom zaozta. Zato my gore 
imenowany prawdeno prygledawsy, dazmo wett lyztt pod goz podna zocza 
pechatt, da ako by ta kmett kamo prosal, z wettem lyztom da ye zlobodan 
za nym poyty i k rokam ga wzetty kako zwoga krywcza, ky zwomw gozpoda 
newerw wchyny, i da ga nemore nygdar zweztytty. Zato dazmo wett lytt 
za wechega werwanya voly pod g. zocza pechatt i roke pyzma. Datum in 
curia mea nobilitari Gredycze 6. die Augusti 1587. Joannes Gwbassoczy. m. p.« 


Što se tiče plemenskih sudova to su isprave plemenskih 
sudova na jugu Kupe (sudac braće Bovićan, sudac braće Strilčan) 
sastavljene hrvatskim jezikom i pisane glagoljicom; plemenski sudovi 
u Krašiću i Draganiću rabe također hrvatskih jezik, a pišu izmjenice 

glagoljicom i latinicom; plemenski sud u Turopolju napokon služi se 
vazda samo latinskim jezikom, premda u toj plemenitoj općini žive 
zgoljni Hrvati. 

Vrijedno je još spomenuti da i neki vlastelinski sudovi, 
kao primjerice sudbeni stol opatije u Topuskom, izdavaju isprave u 
hrvatskom jeziku bud glagoljicom, bud latinicom (1550, Ja Juraj Martin- 
ković, špan opatije topuške; — 1566, Mi Jandrijaš Kopčić od Pokupja, 
špan crikve blažene divice Marije od Topuska). Kad je god. 1544. knez 
Petar Keglević bio gubernator topuški, pisale su se hrvatske isprave 
također bosanskom ćirilicom. 

Više puta utjecale su se stranke obraničkim sudovima 
(obrani suci, electi arbitri et amicabiles compositores) da tako izbjegnu 
dugotrajne parnice pred redovitim sudovima. Zanimljiva je u tom po- 
gledu parnica u kojoj su obrani suci god. 1532. u Petrinji sudili izme- 
đu kneza Nikole Zrinskoga i kneza Petra Keglevića radi imanja Selca, 
za koje je Keglević tvrdio da pripada njegovoj Totuševini i gradu 
Blinji, dok je Zrinski opet smatrao da pristoji »od staroga vrimena« 
njegovu gradu Komogojni. No još je zanimljivije da su obrani suci 
svoju odluku izdali za Zrinskoga u latinskom jeziku, a za Keglevića 
u hrvatskom jeziku ćirilicom. Hrvatska isprava započinje ovako: »Mi 
Ivaniš Kastelanfi de Sent lelek, Paval Kerečenji od Kanjafevld, Baltažar 
Hobetić de Dobooc, Ivan Vagatović, porkolab grada hrastovičkoga, Ivan 
Šaronić de Kosnica, sudac gradske meje zagrebske, Mihal Kišević de 
Lomnica, Mihal Svetački, Kristof Peranski, Ivan Tompić od Vranograča, 
Ivaniš Golac od Sutiske, Mihal Budišić od Like i Mikloš Vagatović, u 
dugovanju zdola pisanu meju uzmožnom gospodom Miklošem Zrinskim 
od jedne i Petrom Keglevićem od Bužina, španom gradske meje vara- 
ždinske, od druge stran, suci i pitači po istih stranah 
jednako obrani, dajemo na znanje: kako mi u sadanju nedelju, 
ka je druga od posta, budući se spravili ovde u mesto, ko se zove 
Petrinja, i uzroke stran rečenih sideći ovde skupno dovaršiti hotijući, 
poštovani gospodin Petar plebanuš samoborski, prokurator rečenoga 
kneza Mikloša Zrinskoga... poče govoriti...« 


(Vojska i obrana kraljevstva.) Za prva tri Habsburgov- 
ca prijetila je Hrvatskomu Kraljevstvu najveća pogibelj od Turaka, koji 
su gotovo svakodnevno na nj udarali te mu gradove i kotare otimali. 
Stoga je posve prirodno da su staleži neprekidno radili oko obrane 
svoje domovine, a pri tome su ih pomagali i kralj i susjedne nutarnjo- 
austrijske pokrajine, osobito Štajerska, Kranjska i Koruška. Događalo 
se često da su ostaci Hrvatskoga Kraljevstva bili pretvoreni u veliki 
vojnički tabor, prepunjen vojskom domaćom i stranom. Neporsn je na 
granici Hrvatske i Slavonije prema Turskoj Carevini nastala Hrvat - 
ska i Slavonska krajina. Stoga se vojska dijeli u to doba na 
vojsku građanske Hrvatske i Slavonije i na vojsku na krajinama (u 
kapitanijama). 

U ostacima građanske Hrvatske treba razlikovati redovitu i izvan- 
rednu vojsku. Redovitu vojsku sačinjavaju: kraljevski ( banski) 

banderij pješaka i konjanika, zatim zemaljske haramije; 
izvanredna vojska diže se kad zemlji prijeti veća pogibelj, i to najprije 
banderiji prelata i velikaša, akadnito ne dostaje pučki 
ustanak čitavoga kraljevstva. 

Još od kralja Matijaša Korvina primao je ban iz kraljevske blagajne 
godišnju plaću od 10.000 zlatnih forinti gotova novca i za 1000 forinti 
soli da tim novcem uzdržava kraljevsku četu ili banderij, 
s kojim će braniti povjereno mu kraljevstvo. Za Habsburgovaca spomi- 
nje se izrijekom prvi put za banove Tomu Nadažda i Petra Keglevića 
kako su oni primili od kralja Ferdinanda obećanje da će im davati re- 
dovitu godišnju plaću za uzdržavanje kraljevske čete ili banderija od 
400 konjanika (svaki po 200 konjanika). Sačuvalo se pismo kralja 
Ferdinanda, izdano banu Tomi Nadaždu 4. prosinca 1537. u štajerskom 
Grazu, u kojem javlja kralj kako se s rečenim banom pogodio (concor- 
davimus) da će ban za Kraljevsku službu držati četu od 200 lakih 
konjanika, za koje će mu davati godišnju plaću po 20 forinti za svakoga 
momka, onda po 2 forinta mjesečno za svakoga konja, nadalje za 
odijelo i banski stol (ad vestituram et intertentionem mense sue) godi- 
šnjih 2000 forinti, i napokon za plaćanje uhoda godišnjih 500 forinti, pače 
i više ako bi za njih više morao trošiti. Jednako pismo primio je i ban 
Petar Keglević. Osim toga je Ferdinand njemačkim pismom iz Kremsa 
18. prosinca 1537. zapovjedio austrijskomu vicedomu da za svakoga 
bana dade načiniti po jednu svilenu zastavu, zatim da ih ba- 
novima pošalje i kralju račun o izdatku podastre. U rečenom se pismu 
čita doslovce: »Nachdem wir die olgebornsh unser lieben getreuen 
Thomam de Nadasdi und Petern Keglovitsch zu unsern banen in Windi- 
schlanden aufgenumen, und sich gebiirt, ainem jeden ainen seiden 
fanen zu solchemambt zuzustellen, demnach ist unser ernstli- 
cher bevel, das du also zwen seiden fanen, wie wir dir miindlich be- 
volen, machen lassest und gedachten unsern banen, dem Nadasdi und 
Keglowitsch, jedem ainem zustellest...« Jednako se javlja također za 
bana Nikolu Zrinskoga Sigetskoga kako je on, prije nego što je ime- 
novan banom, god. 1542. utanačio s kraljem Ferdinandom da će mu 
kralj za uzdržavanje kraljevske čete ili banderija od 1000 plaćenih voj- 
nika (600 lakih konjanika i 400 pješaka) svake godine davati po 20.000 
forinti; osim toga plaćat će mu za uzdržavanje njegova stola, zatim za 
nagrađivanje uha a i putovanje glasnika još 4000 ugarskih forinti. 
Nesumnjivo je kralj darovao Zrinskomu i zastavu (banderium), koja 
će se vijati pred kraljevskom četom, pa se po zastavi stala nazivati 
i sama četa Panderijem, Oko kraljevske (banske) vojske skupljale su 
se i sve druge čete (dotično abnderiji) koje je ban kao vrhovni vojvo- 
da kraljevstva vodio protiv neprijatelja. 

Nema ni najmanje sumnje da su i nasljednici kneza Nikole Zrin- 
skoga na banskoj stolici prije instalacije primali od kraljeva zastavu i 
obećanje da će dobivati godišnju plaću za uzdržavanje kraljevske čete 
ili banderija. Ali samo isplaćivanje godišnjega prinosa nije bilo redovito 
i zbog pomanjkanja novca i zbog drugih razloga, pa je stoga bilo i 
mnogo tužba. Koji put morao se kraljevski banderij bud opet smanjiti 

(do 400—500 momaka) bud posve raspustiti, jer ga banovi nisu mogli 
pank Grofa Tomu Erdeda je pače to i sklonilo da se god. 1595. na 
anskoj časti zahvalio. O tom javlja hrvatski sabor od 15. svibnja reče- 
ne godine baš potanko. U saborskom zapisniku čita se doslovce: »... se- 
renitatem suam (archiducem Maximilianum) non lateat, spectabilem et 
magnificum dominum Thomam Erdečdi etc., comitem et banum, offi- 
cio banali coram sacratissima caesarea regiaque 
maiestate (Rudolfo)... Pragae valedixisse, bande- 
rium etiam serenissimo domino principi archi- 
duci Matthiae... Posonii resignasse et dedisse, 
in praesentique congregatione regni statibus etiam valedictionem officii 
banalis declarasse et manifešte dixisse, ipsum in officio banali nequa- 
quam amplius posse esse, nam sub banatu ipsius militi- 
bus existentibus nulla satisfactione et solutio- 
ne facta eidem sua maiestas caesarea et regia veniam dedisset«. 
Staleži nadalje mole nadvojvodu Maksimilijana neka poradi u kralja 
Rudolfa da imenuje po svojoj volji novoga bana, samo da je vješt voj- 
nik i domaći čovjek (militaris et nostras), pa da ga onda »kraljev- 
stvu s banderijem vojnika po starim ustanovama 
predstavi« (regno cum banderio militum iuxta veteranas con titu- 
tiones praesentet). Još pridaju staleži da se oni, ako ne budu imali 
bana, ne će pokoravati ni jednomu generalu strane na- 
rodnosti, makar svi zajedno s domovinom propali. Po ovome se vidi 
da nije samo nestašica novaca bila uzrokom da su kraljevi stali ba- 
novima plaću za kraljevski banderij uskraćivati, 

Nije bolje prošao ni nasljednik Tome Erdeda, ban Ivan Drašković. 
On i njegov drug, biskup zagrebački Gašpar Stankovački, predstavili 
su se hrvatskomu saboru 18. prosinca 1595. samo kao »izabrani banovi« 
(electi bani), pa nisu ni propisane i običajne prisege položili, poglavito 
zato što im kralj ne bijaše doznačio ni plaću za kraljevsku ma bansku 
četu (stipendium militum banalium) ni poslao banske zastave (ban- 
deriumque banale et nunc quidem apud manus ipsorum non esse). 
Staleži su stoga odmah izabrali zasebne poslanike, koji će poći u 
Prag kralju Rudolfu, u Beč nadvojvodi Matiji, i u Graz nadvojvodi 
Ferdinandu »radi potvrde rečenih izabranih banova« (pro confirmatione 
dictorum dominorum electorum banorum). Poslanici jamačno su nešto 
izradili, jer su rečeni banovi malo zatim na saboru u Zagrebu 11. siječnja 
1596. uobičajenu prisegu pred kraljevskim komesarima i staležima po- 
ložili; no kad je nakon smrti biskupa Stankovačkoga ostao jedinim ba- 
nom Ivan Drašković, događalo se više puta da nije primao plaću za 
kraljevsku četu, tako da se napokon god. 1607. morao na banskoj 
časti zahvaliti. 

Uz kraljevski banderij ili bansku četu, koju su kraljevi morali 
plaćati, postojala je u kraljevstvu još jedna četa plaćenih vojnika koju 
su uzdržavali staleži kraljevstva od zemaljskih prihoda. Ti zemaljski 
plaćeni vojnici zvali su se haramije (orsažki haramije). Haramije 
su služili za plaću kao lako oružani pješaci. Sama riječ haramija tur- 
skoga je podrijetla, te znači hajduka u lošem smislu. Haramije vršili 

su isprva samo službu oružnika u nutarnjoj zemlji, a poslije su stajali 
također kao stražari na granicama kraljevstva na Kupi i koji put na 
Dravi. Uredba haramija zavedena bi na saboru u Dubravi 8. svibnja 
1539. kad bijahu nastale provale turskih martoloza u Hrvatsko Kra- 
ljevstvo, te su.i nutarnji krajevi zemlje stradali od njihova haračenja. 
Šabor je stvorio ovaj zaključak: »Budući da je napokon došlo do toga 
da Turci haračlije ili martolozi prodiru gotovo u sve gore i u srce kra- 
ljevstva, odlučeno je da se njima odupire jednakim otporom. Stoga 
je određeno da se tristo pješaka Naračlija unovači te 
da se uzdržavaju kroz čitavo ljeto pa i u jeseni. Unovačit će ih gospoda 
banovi i razmjestiti na zgodnim i potrebnim mjestima kako će po- 
treba iziskivati. Tu su brigu gospoda banovi na sebe preuzeli (Cum 
tandem eo tam deventum sit, ut Thurce plagiarii sive martholoczii 
totos fere montes visceraque regni ingressi sint, visum est, ut illis simili 
obstaculo resistatur. Propterea ordinatum est, ut trecenti pedites pla- 
giarii conducantur et per integram estatem atque eciam autumpnum 
conserventur, quos domini bani conducant et in locis aptis necessariis- 
que collocent, secundum necessitatis exigenciam, quorum curam iidem 
domini bani in se assumpserunt). Staleži pobrinuli su se i za uzdržava- 
nje tih 300 haramija, te su u istom saboru odredili da se za plaćanje 
njihovo pobire po jedna forinta od svih imanja, i to po novom popisu. 
Pobirat će taj prinos protonotar Mihajlo Ravenski i to u dva obroka, 
svaki put po pol forinte. A platit će ovu pripomoć za taj put iznimno 
i svećenstvo koje je inače od sličnih daća bilo oprošteno, 

Tijekom daljnjih godina i decenija još se više puta bave sabori 
ustanovama o haramijama. Čini se da je uredba haramija neko vrijeme 
bila zanemarena i da je tek god. 1574. opet obnovljena. Sabor u Za- 
grebu od 16. svibnja rečene godine izdaje naime nove odredbe glede 

iaramija. Staleži ukidaju nedavno zavedeni običaj da banovac ili vice- 
ban s petinom gospodskih kmetova i stanovitim brojem konjanika brani 
protiv turskih Vlaha ili martoloza prijelaze i klance po gorama Medved- 
nici (Zagrebačkoj gori), Očuri (Ivančici) i Kalničkoj gori, pa određuje 
da se unovači i na zemaljski trošak uzdržava 240 dobrih vojnika pješaka 
(haramija). Na čelu svim tim pješacima bit će viceban, dok će manjim 
odjelima zapovijedati vojvode i desetnici. Dvije stotine momaka upo- 
trebit će viceban za straže na Kupi i ostalim mjestima na krajini; a 
preostalih 40 razmjestit će on u nutarnjoj zemlji, i to 20 u gori Očuri 
sve do gradova (maloga i velikoga) Kalnika, a drugih 20 u gori Medved- 
nici do Moravča. Haramije bit će u službi kroz četiri mjeseca počevši 
od Vidovdana (15. lipnja), a dobivat će plaću od prihoda dimnice. Od 
svakoga dimnjaka dat će se po jedna forinta u dva obroka (jedan 
na Vidovdan, a drugi na Miholje), a pobirat će tu dimnicu blagajnik 
kraljevstva (thesaurarius regni), po imenu Mihajlo Konjski. Ako bi 
haramije u borbi s Turcima i Vlasima ugrabili plijena, razdijelit će se 
taj plijen na tri dijela: dvije trećine dobit će vojnici za nagradu, a 
treći dio predat će viceban za buduće potrebe kraljevstva. 

U saborskom zapisniku od 17. travnja 1575. spominje se prvi put 
ime »haramija« (ad solutionem haramiarum), a u saborskom zapisniku 

od 1. listopada 1577. čita se da su haramije i njihove vojvode, unovačeni 
od vicebana Ladislava Bukovačkoga za stražu na Kupi protiv neprijate- 
lja Turaka, jednu trećinu obećane im plaće za minule godine poklonili 
kraljevstvu, uz uvjet da im blagajnik Mihajlo Konjski točno isplati 
preostale dvije trećine dužne im plaće. Sabor od 11. ožujka 1585. povisio 
je broj haramija za straženje po gorama u nutarnjoj zemlji i za Kal- 
ničku goru odredio 25 momaka (ubrojivši dva desetnika ili decuriona), 
za Zagrebačku goru (Medvednicu) 18 momaka pod vodstvom Ivana i 
Jurja Mikulića, a za Ivančicu ili Očuru (ad custodiendan montem 
Hochuria et ibidem vicina periculosa loca) 15 momaka s jednim de- 
setnikom, sve pod zapovjedi samoga banovca. Na saboru od god. 1586. 
povišen bi broj haramija opet do punih 300 momaka; 200 stražit će i 
braniti kraljevstvo na Kupi, a preostalih 100 pazit će na sigurnost u 
nutarnjoj zemlji (pro praecavendis plagiatoriorum ingressibus per mon- 
tes Kemlek, Hochur et Medvednicza, maiorique securitate viarum), 
i to kod Medvednice 20, kod Božjakovine 20, kod Očure 20, kod Kalni- 
ka 20, kod Huma 10, i napokon 10 kod Lovrečine i Dvorišća. Nadzornik 
(superintendentem) sviju tih haramija bit će viceprotonotar Mihajlo 
od Vurnovca, dok će im vrhovnim zapovjednikom ostati i dalje ban 
Tomo Erdedi, koji je u ono vrijeme vršio također službu zemaljskoga 
kapitana. Još su opsežnije odredbe hrvatskih sabora od god. 1588. i 
1589. Budući da je nadvojvoda Karlo tražio od staleža da povise broj 
haramija za još sto (dakle na 400), očituje sabor 29. svibnja 1589. 
da mu je jedva moguće uzdržavati dosadanji broj od 300 ljudi. Na 
istome saboru zahvalio se također ban Erdedi na časti vrhovnoga kapi- 
tana haramija, našto su staleži izabrali Stjepana Gregorijanca kapi- 
tanom pokupskih haramija »cuwm plenaria atque omnimoda authoritate 
constituendi, mutandi et de novo eligendi, prout magis pro utilitate et 
defensione regni sibi visum fuerit«. Glede onih 100 haramija, koji će 
stražariti u nutarnjoj zemlji, odredili su staleži ovako: Kod Očure, 
Lobora i Krapine stajat će 20 haramija, a zapovijedat će im kraljevski 
savjetnik i kapitan Gašpar Drašković; kod Lestakovca, Bele i Ivanca 
stražarit će 20 momaka pod zapovjednikom Petrom Radovićem; kod 
Hrašćine i Huma smjestit će se 10 momaka, a zapovijedat će im za- 
sebni službenici grofa Baltazara Baćana; kod Čanjeva i Kalnika bit će 
10 haramija pod Jurjem od Praškovca, kod Rakovca i Božjakovine 10 
momaka pod Gabrijelom Tahijem, kod Moravča i Bisaga deset haramija 
pod carskim i kraljevskim kapitanom Stjepanom Kastelanovićem, i 
napokon kod Medvednice, Stubice i Laza dvadeset haramija pod kapi- 
tanom Stjepanom Gregorijancem. Svi ti haramije bili su smješteni na 
Kupi u utvrđenim kaštelima, a u nutarnjoj zemlji po gorama imali su 
svoje stražarnice (stationes), u kojima su noćili i od nepogoda se za- 
klanjali. Uz kapitane imali su svoje desetnike (decuriones), koji su ih 
vodili te koji su morali biti domaći ljudi (indigenae), poznavajući dobro 
sve putove i mjesta (viarum et locorum bene periti). Ako bi zarobili 
kojega Vlaha ili martoloza, morali su ga na kolac nabiti (Valachos 
vero captos palis affigant). 

Kad bi zaprijetila kraljevstvu veća pogibelj mogao je ban pozvati 
velikaše (barune i prelate) da se pod kraljevsku zastavu okupe sa svo- 
jim banderijima. Tih banderija, međutim, bilo je u XVI sto- 
ljeću prema prijašnjim stoljećima malo, jer su velikaši bili izgubili velik 
dio svojih posjedovanja i podanika. Kralj je Ferdinand dapače na po- 
četku svoga vladanja morao priskočiti u pomoć hrvatskim knezovima da 
uzmognu braniti svoje gradove uz tursku među. Kad su pak ti gradovi 
ili došli u turske ruke ili opet ostali pusti i svojih podanika lišeni, 
nisu hrvatski knezovi mogli uzdržavati svoje banderije. Vrijedi to 
osobito za knezove Frankapane i Blagajske. U polovici XVI stoljeća 
nije u čitavom Hrvatskom Kraljevstvu bilo ni jednoga velikaša koji 
bi mogao podizati čitav banderij od 400 konjanika. Knezovi su Zrin- 
ski oko god. 1565. bili doduše dužni da dižu 500 konjanika i 400 pješaka 
ili da mjesto toga plate 15.000 forinti, ali to su činili jamačno kao go- 
spodari Međimurja i imanja Vranskoga priorata. Biskup je zagrebački 
u isto vrijeme morao dizati samo 100 konjanika ili platiti 3000 forinti; 
jednako činio je to kaptol zagrebački; Franjo Tahi za sva svoja imanja 
u Ugarskoj i Slavoniji morao je dati 100 konjanika i 50 pješaka (ili 3000 
forinti), Ivan Đulaj isto toliko, udovica Adama Ungnada 300 konjanika 
i 200 pješaka (ili 10.000 forinti), i napokon Franjo Baćani za sve svoje 
posjede u Ugarskoj i Slavoniji 400 konjanika i 300 pješaka (ili 12.000 
forinti). Još su svi samostani pavlina u Ugarskoj i Slavoniji morali 
dati 100 konjanika ili 3000 forinti. 

U najvećoj opasnosti određivao je hrvatski sabor da se podigne 
pučki ili sveopći ustanak (insurrectio, generalis expeditio, 
exercituatio gansrali), Čini se da je hrvatski sabor u Zdencima 20. 
siječnja 1478. na poziv kralja Matijaša Korvina prvi put odredio opći 
pučki ustanak čitave zemlje, te tom prigodom ustanovio i način kako 
da se pri tome postupa. U XVI stoljeću dva su sabora, što se zna, izdala 
posebne odredbe o pučkom ustanku, i to sabor u Križevcima od 19. 
travnja 1528. i poslije sabor u Zagrebu od 5. siječnja 1592. 

Po ustanovama sabora od god. 1528. diže se pučki ustanak samo 
za obranu kraljevstva od turske sile; stoga se nebrojeno mnoštvo 
pučkih ustanika ne smije voditi u navalni rat izvan granica kraljevstva 
(cum tali innumerabili copia gentium extra limites regni exire non 
liceat). U pojedinim županijama i kotarima dizat će narod na oružje 
i voditi ga određeni za to vojvode (levator gentium et ductor), noseći 
svuda naokolo krvavi mač (per delacionem cruentis ensis). U Varaždin- 
skoj županiji podizati i vodit će čete gospodin Ratkaj, a u Zagrebač- 
koj gospodin Ivan Kaštelanović. U Križevačkoj županiji vršit će taj 
posao u kotaru svetačkom (Zemche) viceban Ivan Svetački (Zemchey), 
u križevačkom kotaru viceban Emerik Bradač, a u kotaru zdenačkom 
(Zdenci, Izdentz) i virovitičkom (de Verowcze) pa sve do donjih 
međa kraljevstva gospodin Petar Keglević. Ustati na oružje mora svaki 
muškarac bez kuzeika (neminem excipiendo) ako se može smatrati 
sposobnim za nošenje oružja: prelati i svjetovna gospoda, plemići, svje- 
tovni svećenici i redovnici, đaci, građani, varošani i etovi. Tko se ne 
podigne ili ne htjedne boriti se s Turcima, bit će strogo kažnjen. Ve- 

likaš, plemić, đak i kmet izgubit će glavu; ako ga ne bi mogli uhvatiti, 
ne će nikad više smjeti u domovini živjeti, a kamo li kakve časti dobi- 
vati. Svećenici i redovnici, koji bi se kratili poći na vojsku, biti će 
uhvaćeni i lišeni svih svojih beneficija i svojih stvari, te ne će ni u 
buduće nikad više moći unutar kraljevstva primati ma kakve prihode. 
Gospoda i plemići, koji ne bi dizali i svoje podanike onako kako treba 
(recte), bit će i za to kažnjeni od gospode banova. Što se tiče kastelana 
gradova i utvrda, ako je u jednom gradu samo jedan, to mora ovaj 
mjesto sebe poslati dobra konjanika i s njim sve ljude za oružje spo- 
sobne koje samo može da smogne; ako su pak u nekom gradu dva 
kastelana, može jedan ostati u gradu i poslati za sebe konjanika, dok 
drugi mora sam glavom da pođe na vojnu. Velikaši i gospoda moraju 
poći na vojnu sa zastavama i obilatim četama u punom broju (in pleno 
et copioso numero levatis). I udovice plemića moraju pripomoći: ona 
koja ima do deset kmetova, mora opremiti i poslati po jednoga konja- 
nika, a ona koja ima manje od deset, neka dade jednoga dobrog pu- 

škara. Udovice plemića jednoselaca neka ostanu kod kuće i neka se 
Bogu mole. Napokon bi određeno da povrh toga svaki plemić i posjed- 
nik mora od dvadeset kmetova svojih opremiti i držati po jednoga 
konjanika, koji će konjanici na poziv i pod vodstvom banovaca pohi- 
tati u pomoć Kranjskoj ako bi Turci u nju provalili, pa i gradovima 
Bišću, Ripču, Krupi, Kostajnici i Dubici ako bi ih Turci stali podsjedati. 

Odredbe o insurekciji obnavljao je hrvatski sabor tijekom XVI sto- 
ljeća više puta; no najopsežnije su one koje je izdao 5. siječnja 1592. kad 
je Hrvatskomu Kraljevstvu prijetila gotova propast od bosanskoga begler- 
bega Hasan-paše Predojevića. Tada su staleži na prijedlog nadvojvode 
Ernesta stvorili čitav zakon o sveopćem pučkom ustanku ili insuerk- 
ciji (certam et strictan legem de insurrectione), koji je potanko 
prikazan u pređašnjem svesku ovoga djela (strana 471—473) gdje se 
govori o ratovanju s Turcima za vladanja cara i kralja Rudolfa. Po 
ovome novome redu ili zakonu o insurekciji bili su dužni da se dignu 
na noge također i oni plemići koji nisu imali nikakva imetka nego 
samo grbovnice (armales nobiles impossessionati), nadalje građani sie. 
bodnih kraljevskih gradova zajedno sa svojim podanicima (de colonis), 
pače i trgovci iz stranih zemalja koji su ma gdje u kraljevstvu prebivali. 
Ovi potonji morali su bud sami poći u rat bud mjesto sebe poslati 
o svom trošku jednoga konjanika; osim toga morao je strani trgo- 
vac od svakih 500 forinti, što mu je roba vrijedila, opremiti i uzdrža- 
vati po jednoga konjanika, jer bi inače izgubio svu svoju robu. Još bi 
ustanovljeno da viceban i podžupan varaždinski imaju nakon primljene 
upute od bana proglasiti mjesto i dan gdje i kada će se pučki ustanici 
okupiti u logoru; tu u određenom taboru obavit će se smotra vojske 
(facta lustratione), a onda će se čete slati u pomoć onamo gdje bude 
od potrebe (quo necessitas postularet). 

Čitavoj vojsci građanske Hrvatske i Slavonije stajao je na čelu 
ban, a uza nj je bio kapitan kraljevstva (capitaneus regni). 
Kapitan kraljevstva imao je naročito braniti s haramijama gradove uz 
rijeku Kupu te ondje odbijati navale turske. Budući da je hrvatskomu 
saboru pristojalo u to doba pravo da bira kapitana, a u drugu se ruku 
događalo koji put da se ban nije slagao s izabranim kapitanom, kušalo 
se takvim nesuvlasicama stati na put i tako da je sabor povjerio kapi- 
tansku čast samomu banu, a taj je onda sam birao pomoćnika ili vice- 
kapitana. Uopće odnosi kapitana prema banu nisu tada bili još posve 
točno određeni. Tako je ban Tomo Erdedi prvih godina svoga banova- 
nja vršio i kapitansku čast; no kad su ga neki potvorili da je novce 
za uzdržavanje haramija na Kupi za sebe upotrebio, odrekao se on na 
saboru u Zagrebu 29. svibnja 1589. te časti uz očitovanje da se budući 
kapitan mora njemu pokoravati zajedno s haramijama (ut quicunque 
per eosdem status capitaneus eisdem peditibus eligeretur et praeficere- 
tur, is cum eisdem peditibus semper imperio eiusdem domini bani 
parere et obtemperare debeat). Staleži su nato izabrali kapitanom 
Stjepana Gregorijanca. Međutim je rečeni Stjepan Grego- 
rijanec već god. 1591. došao u sukob s banom Erdedom, a kad je 
nato i obolio, pozvao ga je sabor 5. siječnja 1592. da se očituje može 

li svoju službu vršiti. Ako ne može, neka se zahvali, a sabor za taj slu- 
čaj ovlašćuje bana da posavjetovavši se s vicebanom i viceprotonotarom 
izabere drugoga sposobnog za kapitana (in locum ipsius regni capita- 
neum, quem idoneum esse duxerint, eligendum habeat). Što se dalje 
dogodilo nije poznato. Prigodom uvedenja Gašpara Stankovačkoga i 
Ivana Draškovića u bansku čast na saboru u Zagrebu 11. siječnja 1596. 
izabrali su staleži mjesto oboljeloga Mihalja Vojkovića kapitanom kra- 
ljevstva Ivana Keglevića Bužinskoga, koji će pri obrani 
granice na Kupi zavisiti od banova (qui in defensione confiniorum 
dominis banis dependebit). Na saboru 22. svibnja iste godine povišen bi 
broj zemaljskih haramija na 300 pješaka i 50 konjanika, te ujedno odre- 
đeno da se kapitan kraljevstva Ivan Keglević mora u svim poslovima 
(in omnibus negotiis) pokoravati zapovjedima i odredbama (imperio 
et commissionibus) gospode banova. Kad se nato Keglević još 7. stu- 
denoga iste godine na svojoj časti zahvalio, izabrao je sabor kapitanom 
Gregorija Pethewa de Gerse, kojega bi zadaća bila da 
zapovijeda ne samo haramijama nego i čitavoj vojsci kraljevstva u 
vrijeme insurekcije (cuius officii erit, non tantum peditibus regni, sed 
tempore insurrectionis generalis expeditionis regni et gentibus regni 
diligenter_advigilare et imperare). Godine 1598. izabrao je sabor 14. 
travnja mjesto Gregorija Pethewa kapitanom kraljevstva Pavla Gre- 
gorijanca i odredio i postaje u kojima će haramije stajati. Te su 
postaje bile: Hrastilnica sa 50 pješaka, Sisak sa 50, Drenčina sa 50, 
Letovanić sa 50, Gore 50, Pleter 50, Sredički (gdje će biti i rezidencija 
kapitana) sa 50 konjanika i 100 pješaka, Degoj sa 25 pješaka, Dunarića 
slap sa 10, Šišljavići sa 10, Završje sa 5, Blatnica sa 5, Kupčina sa 10, 
Rečica sa 20, Sv. Katarina sa 10, Kravarska sa 10, Petrovina sa 10, 
Peščenica sa 10, i napokon Lekenik sa 10 pješaka. Ovima će pješacima 
kapitan imenovati gorljive vojvode (vayvodas diligentes), a sam će se 
za vrijeme vojne pokoravati banu (ipseque dominus capitaneus a bano 
tempore expeditionis dependebit). Već u kolovozu 1598. napustio je 
Gregorijanec svoju službu radi bolesti, našto je sabor izabrao kapita- 
nom Krstu Mrnjavčića, kojega je opet 26. travnja 1599. zami- 
jenio mladi grof Petar E tdadi, Njegova je glavna zadaća bila 
da sa 550 pješaka i 100 konjanika do 15. studenoga brani postaje i pri- 
jelaze na krajini uz Kupu, i to sporazumno s banom (mutuam cum do- 
mino bano et lustratore intelligentiam habens...). 

Ali ni grof Erdedi ne ostade dugo. Kad se on već 21. listopada 
1599. zahvalio (propter rationabiles causas), povjerili su staleži čast 
kapitana samom banu Ivanu Draškoviću. Nakon tri godine 
hrvatski sabor s privolom bana (annuente domino bano) 11. studenoga 
1602. snuje oko toga da opet bira zasebnoga kapitana (pro defensione 
confiniorum Colapianorum), pa šalje dva svoja člana (Ivana Ratkaja 
i Franju Orehovačkoga) s naputkom grofovima Erdedima da bud stariji 
brat Tomo bud mlađi Petar primi tu službu. Možda se nisu mogli 
pogoditi, jer sabor 6. siječnja 1603. određuje da se služba kapitana kra- 
ljevstva i dalje ostavi banu Draškoviću. Tek na saboru 30. travnja iste 
godine, kad.se ban zahvalio na časti kapitana te čitavi sabor salijetao 

(ad intercessionem totius regni) grofa Tomu Erdeda, prihvatio 
je on kapitaniju »s punom vlasti njezinom« (cum plena 
eiusdem officii auctoritate), i to tako da drži sporazum s banom, ali 
obratno i ban s njime (ita ut mutuam intelligentiam habeat cum domino 
bano etc., dominus banus vicissim cum ipso). Po ovim se podacima vidi 
da je bilo često trvenja i opreka između banova i kapitana, jamačno 
zato što nisu bili točno određeni odnosi jednoga spram drugoga. Možda 
baš zbog takvih nesuglasica položio je i Tomo Erdedi već 13. siječnja 
1605. svoju čast. Staleži su tom prigodom izrekli njemu hvalu za vjerno 
vršenje (pro fideli administratione) povjerene mu službe te zatim 
zamolili bana Draškovića da ponovo preuzme kapitaniju, što je on i 
prihvatio. 

Dok je vrhovni vojvoda čitave vojske građanske Hrvatske i Slavo- 
nije bio ban hrvatski, zapovijedao je Krajiškim četama, koje su uzdrža- 
vale i plaćale poglavito nutarnjo-austrijske zemlje (Štajerska, Kranjska 
i Koruška), najprije po jedan vrhovni kapitan, a od god. 1568. po dva 
generalna kapitana ili generala, i to jedan u Hrvatskoj krajini od mora 
do utoka Kupe u Savu, a drugi u Slavonskoj krajini između Save i 
Drave. Ta je Krajiška vojska bila razmještena u pojedinim kapitanija- 
ma, dotično po gradovima tih kapitanija, te je vojsku u Hrvatskoj kra- 
jini plaćala Kranjska, a čete Slavonske krajine vojvodina Štajerska s 
Koruškom. Sastojala je pak krajiška vojska od pješaštva, konjanika i 
topnika. 

Broj i raspored krajiške vojske po kapitanijama i gradovima mno- 
go se mijenjao, ali općenito može se reći da je broj vojske stalno rastao. 
Godine 1553. brojila je čitava krajiška vojska, razmještena po kapita- 
nijama i gradovima, 4164 momka, i to 2791 momak u Slavonskoj kra- 
jini, a 1373 momka u Hrvatskoj; uz to je generalni kapitan čitave 
krajine držao uza se 1050 momaka. God. 1577. imala je Slavonska kra- 
jina 1972 vojnika, koji su stajali godišnjih 103,614 forinti, a Hrvatska 

rajina brojila je 2757 momaka s godišnjom plaćom od 148.988 fo- 
rinti; ukupno je dakle krajiška vojska brojila te godine 4729 momaka, 
a stojala je oko 253.000 forinti. No taj se broj smatrao posve nedostat- 
nim, pa se stoga predlagalo da se vojska na objema krajinama povisi 
do 6858 momaka uz godišnji trošak od nekih 406.000 forinti. Za tu 
bi svotu osim nutarnjo-austrijskih pokrajina morao prinositi također 
i njemački car, koji je primao od države godišnju ratnu pripomoć za 
ratovanje s Turcima. 

Već bi spomenuto da se krajiška vojska dijelila na pješake (harami- 
je, slavonske strijelce, njemačke strijelce), konjanike (husare, njemačke 

onjanike) i topnike (njemačke Hackenschiitzen). Ne samo haramije i 
husari, nego i takozvani »njemački« vojnici bili su većinom domaći si- 
novi, a zvali su ih »njemačkim« zbog odijela i oružja. Sačuvani su 
hrvatskim jezikom pisani »kapituli«, izdani od nadvojvode Karla u šta- 
jerskom Grazu 1. ožujka 1578, kojima je određen »službeni zakon« 
(Kriegsordnung) kako za hrvatske pješake (haramije) tako i za konja- 
nike (husare). Za konjanike ili husare neka kopitan uzima »vse ili 
vetschi dela (pro maiori parte) plemenite viteze s dobrimi 

kojni, oklopi ili panziry, šišakom, ščitom, kopjem, sablo, bodežom ili 
sekirico spravne«. Same odredbe »službenoga zakona« vrlo su stroge 
kako za pješake tako i za konjanike, Jedan kapitul kaže izrijekom: 
PNiEe iu ubogim kmetom i težakom sili ni krivine včini pod kaštigo 
veliko«. 

Momčad u vojsci na krajinama bila je sastavljena poglavito od 
Hrvata, i to bud od urođenika bud od doseljenika (uskoka, pre- 
bjega). Časnici nasuprot počev od generala i kapitana do stražme- 
štara bili su gotovo stranci iz nutarnjo-austrijskih pokrajina, i to go- 
tovo sve Nijemci. Vrhovnu vojničku upravu napokon čitave krajine 
vodili su nadvojvode u štajerskom Grazu sa svojim dvorskim rat- 
nim vijećem (Hofkriegsrdth). Ti su se nadvojvode s generalima 
osobito od god. 1578. u jednu ruku sve više pačali u vojničke poslove 
građanske Hrvatske i Slavonije i tako krnjili ugled i vlast hrvatskih 
banova; a u drugu su ruku na tlu obiju krajina prisvajali i građansku 
vlast, osobito od onoga časa kad su se posljednjih decenija XVI sto- 
ljeća brojni Vlasi s porodicama i stokom svojom stali naseljivati u 
kotarima krajiških kapitanija. Stoga je razumljiv zahtjev hrvatskih sta- 
leža na početku sedamnaestoga stoljeća da se službe i vrhovne kapita- 
nije na krajinama daju samo zaslužnim domaćim sinovima, a banu da 
se vrati njegova stara punovlast; da naime od Drave do Jadranskoga 
mora stoji na čelu ne samo građanskoj Hrvatskoj i Slavoniji nego i 
krajinama. 

Kako je u Hrvatskomu Kraljevstvu od boja na Mohačkom polju 
pa sve do mira na ušću Žitve prijetila svakodnevno gotova propast od 
Turaka, posve je prirodno da su se kraljevi, nadvojvode, ugarski i oso- 
bito hrvatski staleži mnogo brinuli za obranu njegovu. Brojni tvrdi 
gradovi i zamci, koji se nisu mogli braniti ili je prijetila opasnost da 
bi se Turci mogli u njima ugnijezditi, biše sravnjeni sa zemljom; na- 
suprot biše opet na zgodnim mjestima podignuti novi gradovi i utvrde 
Tako nastadoše utvrda u Sisku, grad Nehaj kod Senja, pa i Karlovac 
na sutoku Korane i Kupe. Tako je i ban Petar Erdedi dopustio god. 
1557. plemiću Ajtiću da podigne kaštel u Hresnu. Mnogo se pazilo na 
to da gradovi i utvrde, osobito na krajini, budu vazda u dobrom stanju 
te opskrbljene oružjem za obranu. Nema gotovo hrvatskoga sabora 
koji ne bi određivao radnike i povoze po sudčijama i županijama bud 
za prevoženje građe bud za popravak i utvrđivanje krajiških gradova. 
Osim toga utvrđivali su se zgodni prijelazi ili brodovi na rijekama, 
a na suhoj međi ili na važnim točkama u nutarnjoj zemlji podizali bi 
nasipe ili ograde (od posječenih stabala) koje su zvali latinskim 
imenom indago, a imale su zadržavati neprijatelja kad bi u zemlju 
provaljivao. Uz to bi na zgodnim mjestima postavljali stražarnice i stra- 
Žare, zatim poštare i poštarske konje za raznošenje vijesti i pisama, i 
napokon uhode koji su zalazili u turske krajeve i dojavljivali što se 
ondje sprema. 

Među sustavne uredbe za obranu ne samo Hrvatske i Slavonije 
nego također Kranjske i Štajerske biše još zavedene posebne posta - 
je, gdje su se palile vituljače (krijesovi) i topovi, pa tako navije- 

štao narodu dolazak Turaka. Tim bi se u jednu ruku upozorivao narod 
na prijeteću opasnost, a u drugu pozivao da se na određenim već mje- 
stima (taborima) okupi za zajedničku obranu. 

Stalne postaje za paljenje vituljača (njemački Greitfeuer = Kreid- 
feuer) počele su se uređivati u Štajerskoj god. 1522. Slovenci zvali 
su takve postaje gromade. U Štajerskoj uređivao ih je prvi tada- 
nji zemaljski kapitan Sigismund Dietrichstein posebnim mandatom od 
7. svibnja rečene godine. Godine 1539. spominju se izrijekom u Štajer- 
skoj neke postaje za palenje vituljača i mužara; tako brdo sv. Donata 
između Optuja i Rogatca, Maribor, Celje, Vildon i Gradac. God. 1564. 
ima takvih postaja uz čitav tok Sutle, kao u Brežicama, Kunšpergu 
(Kčnigsberg), Rogatcu i Borlinu (Ankenstein). U čitavoj Štajerskoj 
broji se već 25 postaja. Poslije se mreža postaja tako razgranala da 
ih je napokon bilo 50 i više. 

I u Hrvatskom Kraljevstvu nalazimo takvih postaja. Već 14. travnja 
1539. pozvao je kralj Ferdinand I hrvatske staleže po svom komisaru 
Luki Sekelju da urede postaje za vituljače (de constituendis et habendis 
exploratoribus et signis ultro citroque cum crepitu bombarda- 
rum ex eminentioribus locis atque arcibus dan- 
dis, et id genus aliis ordinationibus, in hoc, ut eo melius ad defensio- 
nem omnes, exposcente necessitate, parati, et ad summenda arma suc- 
cincti esse possint). Dne 14. ožujka 1540. obavješćuje Ivan Ungnad, 
vrhovni kapitan Slavonske i Hrvatske krajine, štajerske staleže da je 
za obranu od Turaka uveo vituljače i topove (Kreudfeuer und Kreud- 
schiissen). God. 1553. nabraja zamjenik vrhovnoga kapitana u Hrvatskoj 
krajini Ivan Lenković onih pet mjesta gdje su dosad bile postaje za 
paljenje vituljača. Prva je bila između Kostanjevice i Brežica na Cero- 
večkom brdu, druga na brdu Oštrcu među uskocima u Žumberku, treća 
u metličkom kotaru na Plešivici, četvrta na brdu Krpelj između Ogulina 
i Modruša, a peta na Krasu između Gotnika (Guetenegg) i Jablanca. 
Na svakoj postaji bio je po jedan stražar (scartleut) koji je primao 
godišnju plaću od 36 forinti. Lenković predlaže da se te postaje i dalje 
drže »zur warnung der armen landt und der ganzen granizen«. Prema 
tomu primljena bi u proračun i svota od 180 forinti za plaću stražarima 
onih pet postaja. 

Od postaja u Slavoniji poznate su poglavito one uz rijeku Kupu. 
Hrvatski sabor odredio je god. 1562. za čuvanje prijelaza preko Kupe 
za stražare pet konjanika (2 kod Bresta, a po jednoga kod Letovanića, 
Kravarskoga i Strelečkoga blizu crkve sv. Martina u Jamnici); osim toga 
namjestio je za stražare kod mužara za pucanje (penes pixides sonum 
facientes) šest pješaka. Ti su pješaci stajali: dva na čardaku između 
Kravarskoga i Letovanića, dva kod crkve sv. Katarine u Turopolju 
(penes pixidem Mossar = mužar), i napokon dva kod crkve sv. Martina 
u Jamnici. Njihova je zadaća bila: »... dum quid novi de Thurcarum 
adventu viderint vel audiverint, mox pixides emittere et sonum dare, 
cunctisque quibus poterunt, famam denunciare ...). O postajama u nu- 
tarnjim krajevima Slavonije nisu podaci poznati; samo se zna da je 





HRVATSKO KRALJEVSTVO ZA PRVA TRI HABSBURGOVCA 649 


jedna postaja god. 1565. (doduše posve zanemarena) bila na jednom 
brdu kod trga Krapine, po svoj prilici onom brdu koje se danas zove 
Židovski grad. 

Veči ratovanjem s Turcima podigao se u hrvatskom narodu i 
junački duh do najveće visine. Taj se herojski duh očitovao i ne- 
brojenim mejdanima koje su hrvatski junaci dijelili s Turcima. 
I povijesne bilješke i narodne junačke pjesme slave hrvatske junake, 
gospodu i pučane koji su se prodičili na mejdanima. Kao u zapadno- 
evropskih vitezova biše ustaljena neka pravila po kojima se polazilo na 
mejdan i dijelilo perje. Što su inače kod dvoboja djeverovi, bili su kod 
tadanjih mejdana zatočnici, te je svaki mejdandžija imao po jed- 
noga. Obično se dijelio mejdan na očigled dviju neprijateljskih vojska ili 
četa, pa bi se događalo da se dvoboj pojedinaca prometnuo u boj 
među objema vojskama ili četama. Zato su kako kraljevi ugarski tako 
i turski sultani više puta zabranjivali mejdan. Između svih mejdama 
mnogo se raspravljalo o mejdanu što ga je Nikola Zrinski imao dijeliti 
s turskim beglerbegom Mehmet-pašom Sokolovićem na polju kod Đur- 
đevca 24. kolovoza 1554. Nakon mnogih dogovaranja i molba dopustio 
je napokon kralj Ferdinand knezu i banu Zrinskomu da se ogleda sa 
svojim protivnikom. Određen bi dan i mjesto za mejdan i učinjene biše 
sve priprave za mejdan ali Mehmeda Sokolovića nije bilo. God. 1568. 
mnogo se govorilo o mejdanu bana i kneza Franje Frankapana Slunj- 
skoga s turskim Hamza-begom; ali kralj Maksimilijan nije ni nakon 
opetovanih molba dopustio banu da se bije, jer se bojao da bi se iz 
toga mogao roditi novi rat s Turcima. Više puta događalo se da su 
hrvatska i turska vojska, kad bi se gdje jedna namjerila na drugu oda- 
brale po izbor junake da se ogledaju mjesto čitave vojske. Tako bi 
4. svibnja 1545. kod Selnice ili Konjskoga u Zagorju od hrvatske i 
turske vojske izabrano po sto momaka da na očigled obiju vojska 
»koplja lome« (copi prochen). Ali najednom prekršiše turski voj- 
vode Ulama-beg i Murat-beg utanačeno primirje pa se oboriše na plan- 
dujuće čete hrvatske, koje su vodili Zrinski i Wildenstein, te ih raspršiše 
i natjeraše u bijeg. Mnogo se poslije spominjalo o mejdanu ispod grada 
Klisa oko god. 1527. u kojem je hrvatski junak Mile Parisević svladao 
turskoga gorostasa Bakotu, pa onda majci Božjoj na Trsatu darovao 
golemu svijeću voštanicu, koja se pokazivala još na koncu sedamnaesto- 
ga stoljeća. Od junaka, koji se bijahu proslavili mejdanima, spominju 
se još Malagrudić u Slunju, Ivan Margetić u Ludbregu, Deli Tudor u 
Novigradu (Todorovo) i pjesmom proslavljeni Ivo Senjanin (1551). 

Kako su tijekom XVI stoljeća rijeke Dunav, Sava i Drava došle 
pretežnim dijelom u vlast Turaka, nestalo je i ratne mornarice na tim 
rijekama. Poslije god. 1542. nema više spomena ša j kašima ili na- 
sadnicima ni njihovim šajkama ili nasadama. U hrvatskom primo- 
rju, naročito u Senju, stali su uskoci na svojim malim šajkama 
odolijevati i turskoj i mletačkoj ratnoj mornarici. Uskoci zalijetali bi 
se po Jadranskom moru na sve strane, pa bi kao smioni gusari zapri- 
jetili koji put i samim Mlecima. Uskoci bili su uopće na dobru glasu kao 
vješti mornari, tako da se i car Karlo V za njih zanimao, te ih jedan 

dio naselio oko grada Diinkirchena (Dunkerque) u tadanjoj Nizozem- 
skoj (sada Francuskoj). U prvoj polovici XVII stoljeća posjetio je 
potomke tih naseljenih uskoka hrvatski putnik Feliks Gladić i u pismu 
na svoga brata Ivana Bartola javio kako je s njima hrvatski govorio. 


(Daćei porezi.) Nakon boja na Mohačkom polju nestaje u Kra- 
ljevstvu Hrvatskom (u Slavoniji) sredovječne marturine ili kunovine 
kao javne redovite daće, a mjesto nje postaje dosadanja izvanredna 
ratna daća ili riz (taxa, contributio, dica, subsidium ili iuvamen) 
sve češća, te se polagano pretvara u redovitu daću. Međutim, i od te 
ratne daće bila je Kraljevina Hrvatska zbog turskih napadanja i pusto- 
šenja još od kralja Vladislava II oproštena, pa s njom i od Kraljevine 
Slavonije onaj kotar Zagrebačke županije koji se prostirao na jugu 
Kupe prema Uni. 

Hrvatsko je Kraljevstvo (dotično Slavonija) uživalo i za Habsbur- 
goraca osebujnu povlasticu da je uvijek samo i na svome sa- 

oru dopuštalo polovicu one ratne daće koju bi Ugarska do- 
pustila na ugarskom saboru. Uz to su nehajne platce globili banovi, 
a ne županije kao u Ugarskoj. Čim bi hrvatski sabor dopustio ratnu 
daću, koja se imala ubrati u dva godišnja obroka, imenovao je kralj 
poreznika (dicator regius) koji će sastaviti popis ili 
registar svih posjednika i imanja u trima županijama Slavonije 
kao i sva ognjišta ili dimnjake (fumus), od kojih će se 
ubirati daća. Kad je popis bio gotov, pošla bi tri pobirača (exac- 
tores) u tri županije (u svaku po jedan) da primaju novce i da ih 
onda predadu dikatoru, koji će ih zajedno s registrom i obračunom 
poslati kraljevskoj komori u Požun. Dikatora i eksaktore pomagali su 
Pri njihovu poslovanju župani i plemićki suci pojedinih županija. Tko 
ne bi platio daće, njega bi ban ili viceban tako dugo gonio i globio 
dok ne bi svojoj dužnosti zadovoljio. 

Najstariji poznati registar i obračun o ratnoj daći potječe iz godine 
1543. za banovanja Nikole Zrinskoga Sigetskoga. Nepoznati po imenu 
poreznik ili dikator u svome popisu (registrum connumeracionis sub- 
sidii regni Sclavonie anno domini 1543. regie maiestati oblati) navodi 
po županijama i sudčijama sve posjede i vlasteline kao i broj njihovih 
kmetovskih dimnjaka (ognjišta), od kojih se davalo po pol forinte ratne 
daće. Uz to uvršteni su u popis također kraljevski slobodni gradovi 
sa svojim prinosima. Među drugim se spominje da varoš Varaždin 
nije dopustila da je oporežu, ali uza sve to nametnuto joj je 300 forinti. 
Kraljevska slobodna varoš na brdu Gradecu oporezovana bi sa 350 
forinti, gornja varoš Križevci sa 24 forinta, a donja varoš Križevci 
90 forinti. U čitavoj Slavoniji popisano bi 10.645 dimova, koji su 
imali platiti 5322!» forinte. Od Križevačke županije oporezovane su 
samo dvije sudčije, jer su treća i četvrta bile puste (residui processus 
duorum iudicum nobilium deserti), a i od Zagrebačke županije bila je 
oproštena četvrta sudčija na jugu Kupe (in comitatu Zagrabiensi, licet 
sunt quatuor processus iudicum nobilium, tamen unus processus, qui 
et maior cutellus vocatur, ultra Kwppam, est exemptus a tempore regis 

Vladislai. Ille non est dicatus). Prema tomu imala je Križevačka župa- 
nija isplatiti (samo dvije sudčije) 750'/= forinti, Varaždinska (sve četiri 
sudčije) 1858 forinti, a Zagrebačka (tri sudčije) 2714 forinti. Vrijedno je 
istaknuti da je dikator zajedno s pobiračima i ostalim pomagačima pri- 
mao plaću za svoj trud. Dikator primio je za sve tri županije 300 for. 
(od svake 100 for.), pobirači za dva mjeseca posla po 6 forinti, župani 
po 12 for, a plemićki suci po 6 forinti, tako da je čitav rad oko raspo- 
rezivanja i pobiranja ratne daće stajao 443 forinte. 

Neprestane turske provale i nemilo pustošenje zemlje pridonijelo 
je da je broj dimova ili ognjišta stalno padao, a po tom i svota ubrane 
daće. Godine 1554. bio je dikatorom literat Ambroz Gregorijanec, Iz nje- 
gova registra i obračuna razabire se da je on mogao popisati samo 
još 4648 dimova (ognjišta) u sve tri županije; po čemu se vidi 
da je za ciglih jedanaest godina broj dimova spao za više od polovice. 
Križevačka županija bila je posve opustošena (iam quasi totaliter de- 
solatus est), tako da je u njoj izbrojio tek 367 dimova; u Varaždin- 
skoj popisao je samo 1537'/» dima, a u Zagrebačkoj 2743'/: dima. Tako 
se dogodilo da je Ambroz Gregorijanec u čitavoj Slavoniji u ime prvo- 
ga obroka ratne daće (od svakoga dimnjaka ili ognjišta po pol forinte) 
imao ubrati tek.neznatnu svotu od 2324 forinte. No i od te svote utje- 
rao je zaista 1327 forinti; drugo je ostalo neuplaćeno, 

Sve to jače opadanje ratne daće zabrinulo je kralja i ugarsku 
komoru u Požunu. Trebalo je velikih svota za plaćanje bana i njegovog 
banderija, a prihod od ratne daće bivao sve manji. Stoga se počelo 
raditi da se prihod ratne daće povisi. U prvom redu stalo se nastojati 
da se sve neurednosti pri popisivanju i pobiranju uklone. Pri popisu 
se mnogo puta zatajivalo i propuštalo točno bilježiti sve dimove; stoga 
bi određeno da se gotovi registri pošalju komori na pregled. I zaista 
je komora mnogo puta prigovarala i naknadno dala zabilježiti ispuštene 
dimove. Onda se izdavali nalozi da se što strože i savjesnije daća utje- 
ruje, te obračun smjesta komori šalje. 

Nadalje je komora nastojala oko toga da se ukinu sve sloboštine i 
privilegiji po kojima su pojedini staleži, družine i gospoda bili oslobo- 
členi od plaćanja daće. A toga je bilo i suviše. Tako nisu plaćali ratne 
daće biskupi, kaptoli i svećenici, onda lemići jednoselci, zatim svi 
zemaljski i županijski službenici, a napokon po posebnoj kraljevskoj 
milosti i neki velikaši. Trebalo je dakle ukinuti sve povlastice kojima su 
toliki državljani bili »slobodni« (liberi) i »izuzeti« (exempti) 
od plaćanja ratne daće. Ali pri tom nastojanju došla je komora u 
sukob sa svima onima kojih su interesi bili povrijeđeni, pa je bilo 
svakakve borbe. Plemići jednoselci (nobiles unius sessionis), koji nisu 
imali kmetova već su morali sami glavom polaziti u rat, protivili su se 
žestoko da plaćaju još i ratnu daću. Na čelu tim plemićima jedno- 
selcima stoje Turopoljci, koje bijaše još kralj Matijaš Korvin oslo- 
bodio od plaćanja sviju javnih daća. Kad je nadalje ugarska komora 
stala zahtijevati da se javni službenici u Hravtskom Kraljevstvu pod- 
vrgnu plaćanju ratne daće, utekli su se ovi hrvatskim staležima, pa 

se onda hrvatski sabor obratio na samoga kralja Maksimilijana da od 
toga odustane, »jer su sva imanja i posjedi u kraljevini Slavoniji, koji 
pripadaju vicebanu, protonotaru, viceprotonotaru, podžupanima i ple- 
mićkim sucima, za ono vrijeme dok služe kao redoviti suci, vazda od 
ljudskoga pametara bili izuzeti od plaćanja poreza i javne daće«. Nato 
je kralj 29. srpnja 1567. izdao u Požunu nalog prefektu i vijećnicima 
ugarske komore da od rečenih javnih službenika više ne traže nikakove 
javne daće (quatenus acceptis presentibus et rebus sic, u prefertur 
stantibus et se habentibus, memoratos vicebanum, protonotarium el 
viceprotonotarium, nec non vicecomitem et iudices nobilium dicti regni 
nostri Sclavonie in eorum, ut premissum est. antiqua consueta 
libertate et prerogativa conservare, et per alios etiam, 
quorum interest, conservari facere; nec ullum censum seu taxam, in 
publicis constitucionibus expressam, a colonis ipsorum bo- 
norum ubicunque in regno nostro Sclavonie existencium, tam pre- 
terite quam future taxe et census racione exigere vel exigi facere de- 
beatis et teneamini«). Međutim, komora je i dalje zahtijevala da se ta 
povlastica hrvatskih službenika ukine; pače je tražila da se i žitelji 
zagrebačke sudčije na jugu Kupe, kao i oni u kukavnim ostacima Kri- 
ževačke županije nanovo plaćanju daće podvrgnu. Zbog toga bilo je 
još mnogo govora i tegoba slijedećih godina 1568. i 1569. kako na 
rvatskim saborima tako i na ugarskim. 





Napokon se komora dosjetila još jednomu načinu kako da povisi 
ratnu daću u Slavoniji. Dosad se ta daća rasporezivala po dimovima ili 
ognjištima (fumus) na kmetskim selištima, ili po (dvorišnim) vratima 
(porta) kroz koja se u ta selišta ulazilo i vozilo; ali budući da su na 
kmetskim selištima uz glavnu kuću, u kojoj je bilo ognjište s dimnja- 
kom, stajale i druge kuće bez ognjišta i dimnjaka u kojima su pojedini 
oženjeni parovi stanovali, određeno bi da se odsad popišu i u registre 
unesu sve kuće za stanovanje bez izuzetka, a ne samo kuće 
s ognjištima ili dimnjacima. Tako bi uvedeno plaćanje ratne daće 
po kućama (domus), a ne po dimnjacima (fumus). Kako je svaka 
zadruga imala na svome selištu po više kuća, a samo jednu s dimnja- 
kom, to se zbog izložene novotarije ili novoga popisa (connumeratio) 
prihod ratne daće znatno podigao. Još god. 1596. plaćala se ratna daća 
po dimnjacima ili ognjištima, a god. 1598. već po kućama (domus). 
Godine 1600. popisano bi na taj način u tri slavonske županije (Zagre- 
bačkoj, Varaždinskoj i Križevačkoj) u sve 11.957 kuća, dakle za 1312 
više nego godine 1543. dimnjaka ili ognjišta. Dakako da su po tome 
pojedine kmetske zadruge, koje su imale brojnu čeljad i više kuća, 
morale i po deset puta više prinositi za ratnu daću nego u vrijeme 
prije te novotarije. Stoga je već hrvatski sabor od 14. veljače 1602. 
povjerio izabranim nuncijima za ugarski sabor neka porade da se opet 
uvede stari način popisivanja ratne daće, naime po broju dimnjaka 
a ne kuća, jer je seljački puk do krajnosti osiromašio. Saborski na- 
putak na nuncije kaže izrijekom: »Dica autem seu taxa regia in hoc 
regno penes numerum fumorum et non domorum, 
oe quod plebs rustica huius regni summa paupertate et inopia sit cir- 

cumdata, ut imponatur, implorandum fiet«. Ali moljakanje hrvat- 
skih staleža slabo je koristilo, jer hrvatski sabor od 7. veljače 1609. 
ponovo zaključuje da se ratna daća (dica regia) ima pobirati »ne 
po kućama kao ovih minulih godina, nego po dimovima kao 
u stara vremena« (non per domos, uti hisce praeteritis annis, sed per 
fumos, uti antiquis temporibus). Pored toga ne zaboravljaju hrvatski 
staleži nikad zahtijevati da se prihod od ratne daće upotrebljuje na 
korist kraljevstva, naročito za plaću bana i njegove čete (banderija) 
kao i za obranu zemlje (krajine duž Kupe). 

Kao neizravna daća kraljevska ostala je i za prva tri Habsburgovca 
tridesetina (tricesima, Dreissigst). Po mađarskom nazivu har- 
minczad prozvali su i Hrvati harmicom ne samo daću nego i mjesto 
gdje se pobirala. Tako podsjećaju još i danas mjesna imena Harmica 
(kao kod Zaprešića na međi hrvatsko-štajerskoj) na tridesetnice ili 
carinarnice koje su prije ondje postojale. I Jelačićev trg u Zagrebu zvao 
se sve do godine 1850. Harmica, jer je ondje stajala tridesetnica još 
od trinaestoga stoljeća, 

Tridesetina ili harmica bila je carina (telonewm, tributum) koja 
se plaćala prvotno od trgovačke robe koja se iz stranih zemalja (Nje- 
mačke, Italije) uvozila, a poslije i od one robe koja se u tuđinu izvozila. 
Tridesetinom pak zvala se zato što se od sve robe plaćalo trideseti 
dio njezine vrijednosti. Prihod pripadao je kralju i njegovoj komori 
ili pak onomu komu bi ga kralj namijenio. Tako je primjerice prihod 
zagrebačke tridesetnice u srednjem vijeku pripadao kraljici. Na čelu 
svima tridesetnicama u Hrvatskom Kraljevstvu bio je po kralju ime- 
novani vrhovni tridesetničar (supremus tricesimator in regno 
Sclavoniae), koji je više puta imao i druga, a uza nj više nižih činov- 
nika i pomoćnika koji su bili razmješteni po čitavom kraljevstvu u 
glavnim tridesetnicama i njihovim filijalama. Glavni pomoćnik vrhovno- 
mu tridesetničaru bio je njegov priglednik ili contrascriba. 
Vrhovni tricesimator primao je godišnju plaću od 200 forinti, a contra- 
scriba 150 rajnskih forinti, računajući na forintu šezdeset krajcara. 

Kod pobiranja tridesetine događale su se brojne nepodopštine, i 
zbog toga što su tridesetničari vrijednost robe precjenjivali samo da 
nametnu što veću tridesetinu, a i zbog toga što su carini podvrgavali 
i takvu robu koja je bila slobodna od svake carine. Stoga je bilo vječitih 
tužba protiv tridesetničara. Da se doskoči takvim zloporabama, izdavali 
su kraljevi zasebne cjenike ili tarife u kojima su potanko ozna- 
čivali robu podvrgnutu carini, a i normalnu taksu za pojedini komad, 
svežanj, rif, lakat, bačvu, sanduk, centu ili libru stanovite robe. Za- 
nimljivi su u tom pogledu cjenici kralja Ferdinanda I od 11. lipnja 
1539, od kojih je jedan napose vrijedio za Slavoniju a drugi za Hrvat- 
sku. Oba se cjenika razlikuju i po robi, a donekle i po mjerama i ute- 
zima. Tako se u Slavoniji plaćala carina za konje, goveda i sitnu stoku, 
dok toga u cjeniku za Hrvatsku nema. Na kraju tarife za Hrvatsku 
dodano je još i to: »Si iiue in hoc regesto res obmissae forent ab hac 
rerum limitatione, aut mentio de eisdem non fuisset facta, tricesimatores 
advertere debent, ut iuxta illarum pretia limitentur, et de singulis 


654 CETVRTO DOBA 


viginti forenorum rebus florenus unus exigatur«. 
Po tome doznajemo da se u to vrijeme nije plaćala tridesetina nego 
već dvadesetina. To bi se potvrdilo još i tim što se u tarifi za 
Slavoniju kod više vrsti robe računa u ime carine pet postotaka od 
onoga što roba stoji. Tako se kaže da se od cente klinčaca ako se pro- 
daje za 100 forinti, ima pobirati carina od 5 forinti; jednako od cente 
đumbira, ako se prodaje za 40 forinti, čitava dva forinta. 

Događalo se i to da su tricesimatori pobirali tridesetinu i od 
onakve robe koja se nije u kraljevstvo uvozila ni iz njega u tuđinu 
izvozila, nego se u samoj zemlji kupovala i preprodavala. Dolazili su 
pače na nedjeljne sajmove u pojedine varoši i druga mjesta i tražili 
carinu od svega što se na trgovima prodavalo, pa bilo to i za domaću 
porabu. Već slavonski sabor od god. 1531. upozorivao je kralja Fer- 
dinanda I kako je u Slavoniji običaj da se tricesima mora plaćati samo 
od onih stvari koje se iz stranih kraljevstva dovoze ili u drugo kraljev- 
stvo izvoze (consuetudinem autem regni eam esse, ut saltem de hiis 
rebus, que ex alio regno inducerentur, et que ad alium regnum educe- 
rentur, tricesimas solvere tenerentur); ali kao da to nije mnogo kori- 
stilo, jer slavonski sabor od 8—10. ožujka 1560. ponovo moli kralja 
neka odredi da njegovi tridesetničari stegnu pobiranje carine na pri- 
jašnja i od starine uobičajena mjesta kako su ih predšasnici njegova 
veličanstva bili odredili, i podjedno neka im zapovjedi da podanike 
njegova veličanstva tako nepravedno ne ucjenjuju kako su navikli, sileći 
i plemiće i seljake na plaćanje neobičnih carina, jer i plemići i kme- 
tovi njihovi ionako mnogo stradavaju kako od Turaka tako i od dru- 
gih različitih pljačkaša (supplicant praeterea iidem status regni maiestati 
caesareae, dignetur maiestas sua sacratissima iam tandem tricesimatores 
suos in hiis regnis ad priora et ab antiquo solita, a divisque regibus 
suae maiestatis praedecessoribus ordinata loca reducere et committere 
eis, ne subditos suae maiestatis ita indebite taxent, prout facere sunt 
soliti, et ne compellant nobiles subditos suae maiestatis aeque ac rusti- 
cos tricesimas ipsas inconsuetas persolvere, qui et aliquin una cum mi- 
seris colonis eorundem tum per Thurcas cum etiam diversos direptores 
valde et superque sunt afflicti et depaupertati). 

Kralj se Ferdinand I mnogo trsio da tridesetinu u Slavoniji uredi. 
Čim su u toj kraljevini bile prilike za nj povoljnije, namjestio je on 
god. 1530. za tridesetničare Luku Sekelja od Ormuža i uza nj 
kao druga Ludovika Pekrija. Posljednjega je u prosincu 1537. 
lišio te službe, našto je god. 1538. dne 21. rujna dao Sekelju za druga 
nekoga Leonarda Kubinija. Tom je prigodom naložio svome 
savjetniku i upravitelju sviju kraljevskih prihoda u Slavoniji Pavlu Bor- 
nemissi da rečenom Kubiniju predade sve tridesetnice u Slavoniji, ko- 
jima je privremeno upravljao i da iz njih ukloni svoje službenike. 
Kubini opet primio je od kralja 28. rujna 1538. poseban naputak, ko- 
jega se morao držati kao vrhovni tridesetničar (tanquam supremus tri- 
cesimator) u Kraljevini Slavoniji. Najprije je morao položiti pred ugar- 
skom komorom prisegu da će službu svoju vjerno vršiti. Nadalje bi mu 
naloženo da stalno boravi na svome mjestu i da svoje službenike u po- 

jedinim filijama strogo nadzire; one, koji ne bi zdušno obavljali svoje 
poslove, mora smjesta ukloniti i drugima, koji su sposobni, zamijeniti, 
jer on jamči za svaku štetu koju bi njegovi službenici nanijeli, te mora 
za njih odgovarati i štetu naknaditi. U svima stvarima tridesetine mora 
nadalje Pavla Bornemissu, kraljeva savjetnika i vrhovnoga nadzornika 
(superintendentis) kraljevskih prihoda u Kraljevini Slavoniji, prizna- 
vati za svoga poglavara (pro superiore) te u njega tražiti savjeta i 
pomoći; ako njega ne bi bilo u zemlji, ima se izravno obraćati na dvor- 
sku komoru. Novce, sabrane u ime tridesetine, mora predavati onomu 
koga kralj za to odredi, a svakoga četvrtgodišta ima polagati račun o 
primljenim novcima. Za sve to prima Kubini u ime godišnje plaće i 
troška za uzdržavanje čitave družine svoje petsto forinti, koju svotu 
može namiriti od dohodaka tridesetnice. Slijedeće godine 1539. dne 
28. ožujka imenovao je kralj Ferdinand I nekoga Andriju Prewila za 
priglednika (contrascriba), koji će stajati o boku tridesetničarima Luki 
Sekelju i Leonardu Kubiniju. Iste godine 9. travnja obznanio je kralj 
iz Beča »magnifico Lucae Zekel de Ormosd, ac egregio Leonhardo de 
Kubyn, praefectis tricesimarum nostrarum regni Sclavoniae« da je zbog 
pogibelji, koja prijeti ovomu kraljevstvu, dokinuo privilegij po kojemu 
su dosad žitelji i građani u kraljevskoj slobodnoj varoši na brdu Gra- 
decu kod Zagreba bili oprošteni od plaćanja tridesetine. Tridesetničari 
moraju ubuduće od rečenih žitelja i građana tražiti i pobirati carinu 
od svake vrsti robe (de mercibus cuiuscunque generis) koju ti građani 
kroz Zagreb izvoze ili dovoze (que per Zagrabiam cives ipsi educunt 
vel inducunt). Od tako ubrane tridesetine imaju tricesimatori varoškoj 
općini isplaćivati godišnjih 200 forinti da ona tom svotom uzmogne 
u ovo opasno doba varoške utvrde popravljati i od rasula sačuvati. 
Kad mine opasnost od neprijatelja, kralj će milostivo imati na umu 
sloboštine i privilegija slobodne raljevske varoši. 

Glavna tridesetnica (suprema tricesima) ili carinarnica za Slavo- 
niju bila je u Nedelišću u Međimurju. Za kralja Maksimilijana 
radilo se god. 1568. i 1569. da se ta glavna tridesetnica budući da je 
stajala na otvorenom mjestu (in aperto loco), prenese u koje sigurnije 
utvrđeno mjesto, koje bi bilo manje izloženo turskim provalama. Austrij- 
ska komora kao da je radila da se prenese u Optuj, na što ugarska 
komora nije mogla privoliti. Poslije se predlagalo da se prenese u Va4 
raždin, gdje je bila dosad njezina filijala. Još 21. svibnja 1569. poziva 
kralj Maksimilijan ugarsku komoru neka ga izvijesti kako bi se dalo 
izvesti da se vrhovna carinarnica u Nedelišću po želji tamošnjih trideset- 
nika premjesti u Varaždin (cum tricesimatores regni nostri Sclauonie 
et in Nedelicz constituti translationem officii illius Warasdinum petje- 
runt, quomodo illa tricesimae supremae translatio in Warasdinum fieri 
recte posset, votum et consillium vestrum primo quoque tempore per- 
scriberetis). 

Za kralja Rudolfa i nadvojvode Matije više se puta hrvatski sabor 
zajedno s kraljevskim gradom Gradecem kod Zagreba tužio radi pobi- 
ranja carine (contra exactionem tricesimae). Bilo je to naročito god. 
1592. i 1601. U jednom pismu biskupa Šimuna Bratulića od god. 1603. 

spominju se kao carinarnice ili tridesetnice u Slavoniji Varaždin, 
Vinica, Nedelišće, Klanjec i Samobor, a u jednom 
saborskom zaključku od 13. siječnja 1605. još mjesta, kao Krapina, 
Zagreb, Jaska i Ribnik. No bilo je carinarnica još i u drugim 
mjestima, kao u Cvetlinu i drugdje. Prihod od carine ili tridese- 
tine nije bio vazda jednak, već se znatno mijenjao. Samo tako može 
se razumjeti kad kralj Maksimilijan 29. kolovoza 1564. ugarsku ko- 
moru poziva neka mu iznese razloge zašto su prihodi slavonskih ca- 
rinarnica znatno spali. Jedan zamašan razlog već mu je poznat. Neki 
su naime velikaši podigli sami mitnice i ubiru od trgovaca velike takse; 
stoga se trgovci klone i kraljevskih carinarnica da ne budu globljeni 
od velikaša, pa se radije svraćaju na druga mjesta (alia diverticula). 

Dok su ratna daća i tridesetina bili kraljevski (državni) porezi, 
kojima je raspolagao kralj i njegova (ugarska) komora, zavedena bi 
također za namirenje domaćih potreba (autonomnih izdataka) Hrvat- 
skoga Kraljevstva postepeno neka redovita daća, po imenu dimnica 
ii pecuniae fumales. Prve sigurne tragove toj daći nalazimo 
na početku XVI stoljeća kad se dimnica rasporezivala i ubirala za 
namirenje putnoga troška onim poslanicima koje je sabor slao na 
kraljevski dvor (quando universitas nobilium regni... Sclavoniae ge- 
neraliter vel. parcialiter pro aliquo eorum negocio apud... maiestatem 
... promovendo, ab incolis regni aliquas collectas vel denarios fumales 
exigi ordinasset,..). Već god. 1505. potvrđuje kralj Vladislav II zagre- 
bačkomu kaptolu stariji privilegij, po kojemu podanici kaptola nisu 
bili dužni plaćati rečenu daću. Podjedno zabranjuje banovima, viceba- 
novima, županima i plemićkim sucima Kraljevine Slavonije da ne smiju 
»a populis et iobagionibus ipsius (capituli) aliquas collectas et denarios 
fumales pro quocunque negocio cominunitatis dicti regni nostri Scla- 
vonie generaliter vel parcialiter fieri debenda, exigere, eosdemque ra- 
cione non solucionis huiusmodi in personis, rebusgue et bonis ipsoruin 
quibusvis impedire, turbare vel quovismodo dampnificare«. Kralj ističe 
da je kaptol uživao taj privilegij od davnine (ab antiquo), po 
čemu bi mogli nagađati da su se »pecuniae (denarii) fumales« više puta 
pobirale i prije XVI stoljeća kad bi to staleži na saboru odredili. 
Značajno je da je i kralj Ludovik II god. 1519. rečeni privilegij zagre- 
bačkomu kaptolu potvrdio i o toj stvari posebno pismo izdao na tada- 
njega bana Petra Berislavića. 

Uvođenje dimnice kao redovite daće za domaće potrebe (regni ne- 
cessitates) nailazilo je, čini se, uopće na otpor ne samo u zagrebačkoga 
kaptola nego i u velikoga dijela plemstva. Tako je primjerice slavonski 
sabor u Križevcima na početku god. 1523. zaključio pobirati dimnicu 
ili pecuniae fumales; ali se malo zatim, naime 10. veljače iste godine, 
sastao u Grđevcu jedan dio plemstva (Baltazar Baćan, Ivan Tahi, Ivan 
Kaštelanović, Ivan i Ludovik Pekri, Franjo Nelipić, Pankracij, Ivan, 
Mihajlo, Kristofor i Vuk Svetački) i pozvao čitavo ostalo plemstvo na 
sastanak u Donje Zdence da ondje svi zajedno prosvjeduju što je sabor 
u Križevcima »prošlih dana« nametnuo »tako nepravedno« plemstvu 
»quasdam pecunias fumales«. 

Za Habsburgovaca postaje dimnica redovitom daćom. Iz zapisnika 
slavonskoga sabora, držana 19. travnja 1528. u Križevcima, doznajemo 
da je dimnica one godine iznosila po 20 denara od svakoga dima i da 
je pobiranje te daće bilo povjereno protonotaru Baltazaru Hobetiću, 
kojemu je o ubranoj svoti bilo položiti račun. Iz zapisnika drugoga sla- 
vonskoga sabora u Križevcima, obdržavanoga 6. siječnja 1538, razabi- 
remo da su staleži tada stvorili zaseban članak ili artikul (dvadeset 
i peti) o dimnici. Najprije izlažu kako su radi različitih posala kra- 
ljevstva morali više puta slati poklisare na dvor kraljevskoga veličan- 
stva, pa su za namirenje troškova tim poklisarima bili prisiljeni novce 
uzajmljivati ili obveznice izdavati; jednako su morali činiti da bi sabo- 
rom izabrane prisjednike za obdržavanje banskoga (oktavalnoga) suda 
mogli plaćati. Stoga su nametnuli dimnicu ili pecuniae fumales, i to po 
10 denara od dima da se plaća i utjeranje od imanja kako gospode tako 
i plemića, pače i od plemića jednoselaca po najnovijemu popisu ratne 
daće (iuxta numerum novissimae dicationis), Ubrani novci neka se pre- 
daju u ruke vicebanova da s njima raspolažu. Vicebanovi će najprije 
od tih novaca platiti velemožnomu gospodinu Franji Baćanu 216 forinti, 
koje su mu staleži ostali dužni kad je prošle godine kao njihov poslanik 
putovao pred kraljevsko veličanstvo i tom prigodom rečene novce po- 
trošio; nadalje neka vicebanovi namire putne troškove onim poklisa- 
rima koji su netom išli pred kralja u štajerski Graz, i to svakome po 
deset forinti. Uz to neka vicebanovi isplate prisjednicima i plemićkim 
sucima, koji će prisustvovati (oktavalnomu) sudu, za svaki tjedan sva- 
komu pojedinom po dva forinta; ostatak ak dimnice neka sačuvaju 
za druge potrebe kraljevstva, Napokon izabiru staleži na saboru dva 
svoja pouzdanika (Ivana Goleca od Sutinske i Stjepana od Praškov- 
ca), koji će se zajedno s čovjekom, poslanim od kralja, u stanoviti 
dan i na mjestu koje će ban Toma Nadaždi odrediti sastati, pa će onda 
pred njima po kraljevoj zapovijedi polagati račun Emerik Bradač koji 
je prošle godine upravljao svima prihodima kraljevstva, 

Kako se vidi po prikazanom saborskom članku, bila je dimnica 
na početku god. 1538. već posve uređena, a i način pobiranja te daće. 
Sabor je otad poglavito određivao prema potrebama zemlje kolika da 
bude koje godine ta daća. Tražio je sad 10 denara od dima ili dim- 
njaka, sad opet 15, 20, 25, ili 40 denara, a koji put i više. Brojili su 
se pak dimovi ili ognjišta po popisima ili registrima sastavljenim za 
ratnu daću. Sabor je podjedno imenovao pobirače te daće (exactores), 
i to obično za svaku županiju po jednoga. Tako je primjerice sabor od 
god. 1565. odredio po 25 denara od dima te izabrao za pobirače dimnice 
Gašpara Mrnjavčića u Zagrebačkoj županiji, Stjepana Drenovačkoga od 
Bijele Stijene u Varaždinskoj, a Mojsiju Humskoga u Križevačkoj. 
Sabor opet od 21. rujna 1567. dopustio je za namirenje troškova po- 
slanicima u Požun i za plaću prisjednicima banskoga oktavalnoga suda 
po 12 denara od dimnjaka, te izabrao za eksaktore kanonika Stjepana 
Sesvetačkoga u Zagrebačkoj i Križevačkoj županiji, a župnika krapin- 
skoga Ivana od Dobre kuće za Varaždinsku županiju. Značajno je da se 

tada pobirala dimnica i u sudčiji Zagrebačke županije južno do Kupe, 
koja je morala po limitaciji u saboru učinjenoj pridonijeti usve 105 
forinti i 75 denara. Eksaktori morali su ubrati rečenu dimnicu do 
Martinja (11. studenoga), izdavši svakoj stranci namiru (schedam quieta- 
lem), pa onda sabrane novce predati vicebanu. 

Kako je već spomenuto, pecuniae fumales stale su se obirati prvot 
no za namirenje troškova poklisarima na kraljevski dvor, a onda za 
plaćanje prisjednika pri banskomu sudu. Poslije su dobivali od dimnice 
stanovite svote također i nunciji koje je hrvatski sabor slao na ugarski 
sabor u Požun; nadalje su se od prihoda dimnice doznačivale otkupnine 
za one,plemiće koji bi pali u tursko sužanjstvo, jednako bi se davale 
nagrade javnim službenicima (vicebanovima, protonotarima itd.) za oso- 
bite zasluge (munus donativum). Napokon plaćali su od prihoda dimni- 
ce također zemaljske haramije, koje je kraljevstvo o svom trošku 
uzdržavalo. Budući da se za haramije baš najviše trošilo, počeli su 
pecuniae fumales zvati pecuniae haramiales. Tako 
je tijekom XVI stoljeća dimnica postajala sve veća, jer su stalno rasle 
potrebe kraljevstva (necessitates regni). 

Baš zbog toga otimali su se neki staleži često toj daći. Mnogi veli- 
kaši nisu je uopće htjeli plaćati, pa je stoga bilo i smutnje tako da se 
daća morala i silom utjeravati. Osobito se jako branio zagrebački 
kaptol koji se uvijek pozivao na svoje stare privilegije i tražio zaštite 
u kralja. Dne 6. rujna 1565. zapovijeda kralj Maksimilijan banu Erdedu 
da zagrebačkomu kaptolu smjesta povrati u ime »pecuniae fumales« 
oduzetih 105 forinti, jer su imanja (bona) rečenoga kaptola »ex antiqua 
libertate et concessione ... per divos quondam Hungariae reges facta 
exempta et supportata... a solutione pecuniae funalis«. Uza sve to 
nametali su sabori kaptolu rečenu daću, ne priznavajući te njegove 
sloboštine. No zato su sabori u drugu ruku često opraštali plemiće 
jednoselce od dimnice, jer nisu imali kmetova. Tako je sabor hrvatsko- 
slavonski od 15. siječnja 1566. u isti mah izrijekom odlučio da se kaptol 
zagrebački nema osloboditi od dimnice (capitulum Zagrabiense a fuma- 
libus ne sit exemptum) dok se plemići jednoselci imaju za sve vijeke 
od nje osloboditi (nobiles unius sessionis a fumalibus pecuniis sem - 
per (sint exempti). 


(Vjera i crkva; škole i uzgojni zavodi; novi kole- 
dar.) Što su Turci dalje napredovali i osvajali komad po komad Hrvat- 
skoga Kraljevstva, redom su propadale katoličke biskupije i organizacija 
katoličke crkve u krajevima kojima su oni zavladali. Tako je napokon u 
Hrvatskoj preostala jedino senjska biskupija i s njom malen dio 
krbavsko-modruške (s Vinodolom), a u Slavoniji biskupija 
zagrebačka. Sve ostale biskupije (kao kninska, skradinska u 
Hrvatskoj; a srijemska, bosansko-đakovačka i pečujska u Slavoniji) 
izgubile su svoja područja, te su se smatrale biskupijama »u nevjernič- 
kim stranama« (in partibus infiđelium). Ugarsko-hrvatski vladari ime- 
novali su doduše i dalje biskupe za te nevjerničke krajeve, ali ti biskupi 
imali su jedino čast, a nisu vršili nikakve vlasti. Pače i veliki dio kato- 

ličkoga puka iselio se iz propalih biskupija u sigurnije krajeve, a s 
njima su odlazili i njegovi svećenici. Tako je u zagrebačku biskupiju 
došlo iz južne Hrvatske i stanovit broj popa glagoljaša. 

Međutim, i u preostalim biskupijama Hrvatske i Slavonije katolička 
je vjera i crkva nazadovala. Tomu su u prvom redu pridonijele poli- 
tičke smutnje za Ludovika II Jagelovića, a u drugu vjerski pokreti u 
Njemačkoj i Švicarskoj, gdje su se pojavili vjerski novotari Luter i 
Kalvin; koji su se obarali na uredbe katoličke crkve i njezina glavara, 
rimskoga papu. Ti su vjerski novotari (prozvani od katolika krivovjer- 
cima ili hereticima) nalizili odziva ne samo u zapadnoj Evropi nego i 
u austrijskim zemljama koje su međašile s ugarskim i hrvatskim kra- 
ljevstvom, pa je tako još prije boja na Mohačkom polju nova evan- 
gelička vjeraimala privrženika kako u Ugarskoj tako u Slavoniji 
i Hrvatskoj. Još za kralja Ludovika II stvoren bi na ugarskom saboru 
od god. 1523. zakonski članak ili artikul (54), kojim se kralj morao 
obvezati da će smrću i oduzimanjem imanja kazniti sve luterane kao 
i njihove privrženike i zaštitnike (omnes Lutheranos, et illorum fauto- 
res, ac factioni ipsi adhaerentes, tamquam publicos haereticos, hostesque 
sacratissimae virginis Mariae, poena capitis et ablatione omnium bono- 
rum suorum, maiestas regia, veluti catholicus princeps punire dignetur). 

Uza sve to množili su se u Ugarskoj luterani (protestanti), a poslije 
i kalvini (reformirani). Luterovu vjeru prihvaćali su poglavito Nijemci; 
i Slaveni u Ugarskoj, a Kalvinovu Madžari. Širenju novih vjera bilo je 
uz drugo u prilog što su one dopuštale ženidbu svećenika, zatim što 
su pri crkvenim obredima uvodile bez izuzetka narodne jezi ke 
mjesto mrtvoga latinskoga. Napokon su i mnogi velikaši (magnati) 
ugađali novovjercima ne samo da izbjegnu plaćanju crkvene desetine, 
nego i da steknu imanja i prihode katoličke crkve i njezinih službenika. 

U Hrvatsko Kraljevstvo prodirale su nove vjere dvojakim putem. 
Luterova ili protestantska iz susjedne Štajerske i Kranjske (kojoj je 
tada pripadala austrijska ili istočna Istra), dok se iz Ugarske preko 
Mure i Drave širila isprva također protestantska vjera, a poslije Kalvi- 
nova ili reformirana. Širenju novovjeraca mnogo su pogodovale i poli- 
tičke prilike u Hrvatskoj i Slavoniji, osobito u prvo vrijeme vladanja 
Ferdinanda I kad se on morao boriti s protukraljem Ivanom Zapoljom. 
Ferdinandovci krivili su zapoljevce da su nevjernici koji šuruju s 
Turcima; zapoljevci spoticali su opet ferdinandovcima da su ortaci nje- 
mačkih heretika ili protestanata (luterovaca). Zagrebački biskup Šimun 
od Erdeda bio je zapoljevac, dok je većina zagrebačkoga kaptola pri- 
stajala uz Ferdinanda. Kako je u takvim prilikama stradala katolička 
vjera i crkva, najbolje pokazuje pismo što ga je zagrebački kaptol god. 
1530. upravio na kralja Ferdinanda 1. Kaptol piše: »Stolica naše crkve 
zagrebačke sada je zbog odmetništva druge stranke (Zapoljine) pra: 
zna, te.nema prelata koji bi se za sakramente i duhovne stvari brinuti 
mogao-i morao, jer se s one strane ne daje sveta potvrda, te ne mogu 
svete redove primati oni koji bi to htjeli, budući da nemamo (onoga) 
koji bi h dijelio. Crkve su popaljene i (crkvene) odore ne mogu se 
posvećivati, a ni dječacima dijeliti potvrda. Odatle se i po svećenicima 

i po svjetovnjacima rađaju mnoge stvari koje se ne bi morale događati; 
stoga nije dobro biti bez biskupa, pa da ovce blude bez pastira«. 
Kaptol moli pokorno kralja da nastoji senjskoga biskupa Franju Jo- 
žefića namjestiti za područnoga biskupa te ga imenovati glavnim vika- 
rom u duhovnim poslovima, koji bi svemu tomu doskočio i nedostatak 
ispunio. Mnogi se pače radi toga odmeću od kralja, koji bi se inače 
pokoravali kad bi crkva (zagrebačka) imala takva predstojnika. 

Čini se da nisu samo političke prilike bile uzrokom nazadovanju 
vjerskoga života u zagrebačkoj biskupiji. U jednome pismu od 11. 
ožujka 1534. tuži se opet iz Dubrave zagrebački biskup Šimun od 
Erdeda papi Klementu VII kako se velikaš Bebek, zaveden protestant- 
skim predikatorom Matijom, kratio vjenčati po obredu katoličke crkve, 
pa onda dodaje: »Neka bude uvjerena vaša svetost da se ja nisam i 
zgodno i bezobzirno opirao nepromišljenosti takvih (Luterovih poma- 
gača) u toj mojoj vrlo prostranoj biskupiji, to bi već veći dio 
svećenstva bic zaražen tom nadasve pogubnom 
sljedbom, poglavito jer su Koruška i Kranjska 
njoj (biskupiji) blize te s njome međaše« (certa enim 
sit sanctitas vestra, quod nisi et opportune et importune talium teme- 
ritati in hac. diocesi mea finium latissimorum restitissem, iam maior 
pars cleri secta ipsa perniciosissima imbuta fuisset, presertim quod et 
Curintia et Carneola ei vicina et contermina sit). 

Još god. 1534. radilo se o tom da se biskup Šimun s nekim svojim 
drugovima kralju Ferdinandu I pokori. To se napokon i postiglo, te je 
biskup Šimun negdje u travnju ili svibnju 1535. s Petrom Erdedom 
boravio na kraljevskom dvoru u Beču, gdje se poklonio svome kralju. 
Više mjeseci prije toga smjerao je biskup Šimun urediti također vjer- 
ske i crkvene stvari u svojoj biskupiji, pa je u to ime razglasio di - 
jecezansku sinodu, koja se imala sastati na Veliku Gospu 
(15. kolovoza) 1535. u gradu Zagrebu. Za tu sinodu činile su se velike 
priprave. Još 29. ožujka 1535. obznanio je sinodu kanonik i lektor 
Petar Granđa kanonicima zagrebačkoga kaptola koji su tada učili na 
sveučilištu u Padovi. Bili su to Toma Bakač, rođak biskupov i veliki 
prepošt kaptola, zatim kanonik meštar Petar Granđa, sinovac lektorov. 
Potonjeg pozvao je stric pismom da neopazice (sine tumultu) otputuje 
u Mletke, ako mu bude lazno, pa da ondje potraži trgovinu (officinam) 
Lukantonija de Guinta, knjižara Firentinca, koji bijaše nekad o trošku 
Ivana Papa, knjižara budimskoga god. 1505. za biskupovanja zagrebač- 
koga biskupa Luke kao patrona naštampao brevijar. Ako nađe 
njega ili kojega od njegovih baštinika, neka ih pita da li bi još 200 
primjeraka (bilo više ili manje) rečenoga brevijara htjeli naštampati. 
Neka mu odgovor smjesta pismom javi, »jer na blagdan uzašašća Go- 
spojina obdržavat će se sinoda« (nam od festum assumptionis Domine 
sinodus celebrabitur), pa bi dobro bilo kad bi se brevijari mogli za nju 
donijeti ili opremiti. Drugim pismom od istoga dana javljao je lektor 
također prepoštu Tomi Bakaču da je sveta sinoda za blagdan uzašašća 
Marijina određena« (quoniam sacra sinodus ad festum ascensionis Ma- 
rie est insinuata), budući da smo učinili očitovanje kralju Ferdinandu 

(fecimus nempe professionem serenissimo Ferdinando regi). Po ovome 
sudimo da se na sinodi uz vršenje crkvenih posala imalo obznaniti sve- 
ćenstvu da se biskup Šimun kralju Ferdinandu pokorio. 

Nema vijesti da li se sinoda zaista sastala ili ne. No vjerojatno 
je da de bila na okupu, jer na Veliku Gospojinu boravi biskup Šimun 
od Erdeda zajedno sa svojim rođacima u Zagrebu i prodaje pred kapto- 
lom grad Zelinu Pavlu Kerečenju, obećavajući mu da će ga braniti 
»contra Joannem comitem Šcepusiensem«. Prije toga bavio se je 
Šimun u svom gradu Začesanu ili Čazmi (21. srpnja), a poslije u svojoj 
kuriji u Ivaniću (25. kolovoza). Bit će, dakle, da je biskup navlastice 
oko 15. kolovoza došao u Zagreb da održi urečenu sinodu. 

Poslije god. 1535. nema kroz dvadeset godina osobitih vijesti o novo- 

vjercima u zagrebačkoj biskupiji; no zato se više javlja o njima u kra- 
jevima na istoku i jugu ove biskupije. Na tlu nekadanje pečujske bi- 
skupije širila se protestantska vjera nakon pada Valpova (1543), a 
ogodovali su joj osvajači turski koji su više voljeli novovjerce nego 
atolike. Već godine 1544. ugnijezdila se s obje strane Drave i Dunava 
od Valpova do Vukovara Luterova vjera, a propovijedao ju je neki 
Mihajlo Staranin (Starinus, Sztdrai) iz sela u Baranjskoj župa- 
niji. Za sedam godina osnovao je on sa svojim drugovima 120 prote- 
stantskih crkvi u onom kraju, tako da se na Duhove (17. svibnja) 
god. 1551. mogla obdržavati u Tordincima i sinoda protestantske crkve 
u onim krajevima. Sam Mihajlo ponosi se poslije sinode u jednom pismu 
na prijatelja, pisanom 20. lipnja one godine u varoši Lasko (in civitate 
Lascoviana, Lascovie) velikim uspjehom svoga rada. Tako piše: »Septe- 
nium iam est elapsum, postquam ego ex Dei optimi maximi voluntate 
sub dominio Turcarum in inferiore Baronia (Baranja) primus atque 
solus in civitate Lascoviana, uno miliari Hungarico ab Ezek (Osijek) 
distante, verbum crucis annunciare cepi, et iam cis et ultra Danubium 
atque Dravum, cum reliquis fratribus postea ad messem... accedenti- 
bus, centum viginti ecclesias ductore Spiritu sancto edificavi... Longum 
esset enarrare, charissime domine Nicolae, quos conflictus cum sacri- 
ficulis pape hoc septennio in annunciando Dei verbo habuerimus. Hoc 
tamen satis est scripsisse, quod eos ubique vicimus et tamquam lupos 
ab ovili Christi procul fugavimus, atque alios trans Titium (Tisa) flu- 
men, alios tamen trans Šavum flumen ire coegimus... Hoc anno in 
feria Pentecostes, tempore synodi, circa Valpo (Valpovo) et Valcovar 
(Vukovar) duobus preliis eos superavimus, atque nonnullos per timo- 
rem sub capisterio, tribus mulieribus desuper sedentibus, latere coegi- 
mus; unde iam Sclavis natum est proverbium: Pop je pod Cori- 
tom, pod troyom senom (pop je pod koritom, pod trojom 
ženom)«. 

U isto vrijeme nekako stala je protestantska vjera prodirati u 
senjsku i krbavsko-modrušku biskupiju, i to iz Kranjske i austrijske 
Istre, odakle se nova vjera širila kako u mletačku Istru tako i u Dal- 
maciju. U Kranjskoj bio je glavni propovjednik protestantizma slovenski 
pop Primož Trubar (1508—1586), a u Istri ističe se među prvi- 
ma Petar Pavao Vergerije mlađi (Vergerius, 1498—1565), 

potomak stare plemićke porodice iz Kopra. Vergerije bio je isprva 
gorljiv katolik, tako da ga je papa Pavao III imenovao biskupom krbav- 
sko-modruškim, a kralj ga Ferdinand I preporučio pismom iz Innsbru- 
cka od 27. svibnja 1536. knezovima (Nikoli, Jurju i Stjepanu) Franka- 
panima »ob animi sui fervorem indefessumque laborem et diligentiam, 
quam in causa fidei adhiberi haud unquam cessat«; ali god. 1545. 
odmetnuo se od katoličke crkve, pače je predobio za protestantsku 
vjeru ne samo brata svoga, pulskoga biskupa Ivana, nego i dosadanjega 
senjskoga biskupa Franju Jožefića, rodom Riječanina. Kralj 
je Ferdinand I nato Jožefića bacio u tamnicu (episcopus — Segniensis 
— ob certas causas in custodia sua detinetur), a upravu senjske bisku- 
pije povjesto je pismom iz Augsburga od 17. ožujka 1548. svećeniku 
senjske biskupije Franji Živkoviću kao vikaru u duhovnim i svjetov- 
nim stvarima. Franjo Živković spominje se u studenom 1551. kao 
biskup senjski. 

Nema sumnje da su uz biskupe protestante pristali i mnogi sveće- 
nici u Istri i Hrvatskoj, osobito pak popovi glagoljaši. Moralo je do- 
laziti do žestokih prepiraka između katoličkih i protestantskih propo- 
vjednika. Kao odjek vjerskih disputacija smatrati nam je hrvatski spis 
»Razgovaranje među papistom i lutoranom«, na 
pisan po nekom Antunu Senjaninu, a štampan latinskim pi- 
smenima u Padovi god. 1555. Ovaj spis, kojega je sačuvao jedan jedini 
primjerak u Mlecima, ima potpuni naslov: Rasgovarange megiu papistu, 
i gednim Luteran. Stvmaceno po Antone Segnianine. Stampan v Padoue 
Miseza Setembra po Gracioze Percacine godischie M.D.L.V.« Tko je 
taj Antun Senjanin, koji je spis napisao, ne može se ustanoviti; no 
obično se misli da je to pseudonim iza kojega se krije sam Vergerij. 
Ova slutnja postaje vjerojatnija po tome što se na jednom mjestu Ver- 
gerije tobože kudi a zaista hvali. Tako spotiče papista luteranu: »Sve 
te tvoje misli i umenja jesu nova i samo od trideset osam godišć od 
sle jesu počati biti učena od Martina Lutera 'I od onoga inoga imenom 
Verjerija, ki hote veće radiji i brže pojti slu- 
žiti onim luteranom i njim pomoći nego biti bi- 
skup i služiti papi, i da bi ga djaval ponesel 
toga istoga, zač nam veliku škodu čini«. »Razgova- 
ranje« raspačavalo se iz Istre ne samo po Hrvatskoj nego i po mle- 
tačkoj Dalmaciji. U jednom izvještaju Mletačkoj Republici iz god. 1556. 
javlja se da je pop Ivan Antulin iz Labina u Istri poslao u Zadar dokto- 
ru Fanfogni i drugima neki svežanj, u kome su bili »stanoviti spisi koje 
u latinskom koje u slavenskom jeziku, a protiv katoličke vjere i tako 
bezbožni kako se može samo pomisliti«. 

Uto bijaše opet u zagrebačkoj biskupiji stala širiti se protestantska 
vjera. Unosili su je njemački vojnici i njihovi zapovjednici, pretežno 

lemići iz Štajerske, Koruške i Kranjske. Na čelu svima bio je pak 
arun Ivan Ungnad, vrhovni kapitan Slavonske i Hrvatske kra- 
jine god. 1552. do 1556, koji je pored toga još od godine 1543. držao 
grad Varaždin i vršio čast velikoga župana varaždinskog. Ungnad i sav 
njegov rod bili su zadahnuti protestantizmom; njegov sin Krsto bio je 

god. 1558. đak na protestantskom sveučilištu u Wittenbergu, a rođak 
njihov David vršio je god. 1557. kroz tri mjeseca i čast rektora na tom 
sveučilištu. Dok je Ivan Ungnad živio u Hrvatskoj i Slavoniji, širila se 
protestantska vjera ne samo na njegovim posjedima (Varaždin i Sa- 
mobor), nego su se za njim povodila i mnoga hrvatska gospoda, Sam 
ban Nikola Zrinski Sigetski (1542. do 1556), ako i nije očito ispovijedao 
protestantsku vjeru, ipak joj je pogodovao,“ povodeći se za mladim 
kraljem Maksimilijanom, sinom kralja Ferdinanda I. Nasuprot je sam 
Ferdinand bio odlučan protivnik novovjeraca ili heretika kako to svje- 
doče po njemu potvrđeni zakonski članci ugarskih sabora u dekretima 
od god. 1548 (artikul 5. i dalje), 1550 (art. 12. i dalje), 1552 (art. 7), 
1556 (art. 26) i 1563 (art. 31). Uza sve to naginjali su protestantizmu 
osim bana Zrinskoga i drugi velikaši u Slavoniji, kao Sekelji, Franjo 
Tahi sa sinovima, a osobito neki članovi porodice Erdeda. 

Odlučno pristajanje uz protestantsku vjeru bilo je i povodom da 
je kralj Ferdinand prisilio baruna Ivana Ungnada da ostavi god. 1556. 
Hrvatsko Kraljevstvoš i nasljedne zemlje habsburške i da se preseli u 
Njemačku, napokon u Wiirttemberg, gdje ga je ugostio gorljivi pro- 
testantski herceg Kristofor. Ungnad se nastanio u dokinutom samo- 
stanu sv. Amanda (Miinchhof) u gradiću Urachu, gdje je osnovao 
tiskaru za štampanje crkvenih knjiga kojima bi se širila protestant- 
ska vjera među južnim Slavenima. Ta je tiskara, prislonjena uza sve- 
učilište u Tiibingenu, radila sve do smrti njezinog osnivača Ungnada 
o Božiću god. 1564. 

Protestantizam širio se ne samo knjigama, nego i živom riječju. 
A naviještali su ga i hrvatski sinovi, koji su učili u protestantskim 
školama po Njemačkoj. Među te spada Ivan Drugnić (Drugnetius, 
Drwgnyczy, Illyricus Johannes Trugnitius), rodom iz Križevačke župa- 
nije (možda iz samih Križevaca), koji je god. 1552. nakon pada Začesana 
i Dubrave pod Turke, pošao u Njemačku, gdje je kroz tri godine boravio 
u Strassburgu učeći počela bogoslovije (initia doctrinae evangelii), Ali 
kao da nije osobito napredovao. Protestanti u Strassburgu preporučili su 
ga u polovici god. 1555. glavnomu učitelju nove vjere, Filipu Melanchtho- 
nu u Wittenbergu (u Saskoj), da u njega izuči do kraja. Drugnić ostao 
je kod Melanchthona oko mjesec dana, primajući od njega i hranu; 
no kad se njemački učenjak uvjerio da doduše nije zao čovjek, ali da 
ne će osobito napredovati u naucima, savjetovao mu je da se vrati u 
svoju domovinu, gdje se njegov jezik govori i da ondje kao đakon 
služi kod neke crkve i naviješta evanđelje. U to ime izdao mu je 25. 
srpnja 1555. dva preporučena pisma: jedno na Mateja Collina, sveuči- 
lišnoga profesora u Pragu, moleći ga da putnika ugosti na prolasku 
njegovu u Beč; drugo na ugarskoga palatina i bivšega bana hrvatskoga 
Tomu Nadažda da Drugniću bude u pomoć te mu pribavi kakovo 
mjesto u zemlji, gdje se njegov materinji jezik govori. Ne zna se, me- 





“ [N. Zrinski primao je uraška izdanja, ali je poslije istupao protiv protestantizma] 
5 (I. Ungnad po vlastitoj se odluci odselio u južnu Njemačku.] 

đutim, da li se Drugnić zaista vratio u domovinu i što je dalje radio. 
Po jednom trećem pismu Melanchthonovu iz god. 1557 (ako je dobro 
datirano), mogli bi nagađati da je Drugnić još dvije godine ostao u 
Njemačkoj i da se tek onda vratio u Slavoniju. 

Više se zna o drugom propovjedniku (predikantu) protestantskom 
iz Hrvatske, po imenu Grguru Vlahoviću, koji je bio rodom 
iz Ribnika kod Ozlja te se isticao kao gorljiv predikant nove vjere god. 
1559—1581, kad je umro 18. veljače u Ljubljani, gdje bi sahranjen na 
groblju sv. Petra. On je mnogo godina bio stalno namješten u Metlici 
(u Bijeloj Kranjskoj) i odanle često zalazio u susjednu Hrvatsku, gdje 
mu je bio vrlo sklon tadanji ban Petar Erdedi. Već 20. prosinca 1561. 
javlja Matija Khlombner, pisar kranjskih staleža u Ljubljani, barunu 
Ungnadu o Vlahoviću: »Gospodin Grgur (Vlahović) u Metlici djeluje 
deset milja daleko i široko krsteći i propovijedajući s velikom silom; 
on je zaista najbolji (propovjednik). Gospodin ban (Petar Erdedi) 
primio ga je u svoju milost i pozvao ga da dođe u Slavoniju u njegove 
gradove; grofovi u Hrvatskoj rado ga slušaju, te je u njih kao i u ostalog 
općinstva u velikom ugledu. Kapitan u Senju i drugi rado bi imali pro- 
povjednika, ali on se ne može njima odazvati i nije im pomogao. Pa- 
pisti se nadaju da (stvar) ne će opstati. Ali se nadamo Grgur i mi 
da će Božja riječ vječno stajati«. Dne 13. ožujka 1563. piše opet Khlomb- 
ner Ungnadu kako se protestantizam širi po Kranjskoj i Hrvatskoj, pa 
dodaje da osobito Grgur Vlahović iz Metlike uvelike napreduje. On 
da je nedavno pred banom i zagrebačkim biskupom propovijedao. Ovu 
vijest dopunjuje Vlahović u svojim listovima. U jednom pismu na 
Konzula javlja kako je nedavno podno Cesargrada na Sutli propovi- 
jedao i kako je 251 osoba primila sakramenat. Sam domaći papistički 
župnik kospodin Gašpar odrekao se pape, pa je njemu pomagao dijeliti 
sakramenat (pod obima podobama). U drugom pismu opet se hvali kako 
je podno Okića (valjda u Kerestincu) držao propovijed pred banom 
Erdedom. Nazočni su bili još zagrebački biskup (Matija Bruman), go- 
spodin Sekelj (iz Krapine), gospodin Gruber (iz Samobora) i brojni 
plemići, te su mnogi od njih, koji su ga prije progonili, stali govoriti: 
»No sada vjerujemo da ti istinu naviještaš i besjediš, jer ti ovako go- 
voriš pred biskupom, a svi šute mukom jer ti ne mogu odgovoriti«. 
I tako su oni, koji su ga prije progonili, postali njegovi dobri prijatelji 
te se odrekli papinstva. Napokon je Khlombner javio 24. rujna 1563. 
nekomu Gugeru: »Kapitani u Senju i Bihaću tražili su propovjednike, 
jednako i kapitan na Rijeci (Franjo Barbo). Ban Erdedi pozivao je 
također predikante u Zagreb, a među njima Grgura Vlahovića iz Me- 
tlike, pa ih je odanle htio poslati u Šisak«. Uz Vlahovića i druge 
Hrvate dolazili su u Slavoniju i Hrvatsku također njemački protestani- 
ski propovjednici, osobito u krajiške gradove, gdje su bile smještene 
njemačke posade pod njemačkim kapitanima iz Štajerske i Kranjske. 
Na početku god. 1564. imali su ti njemački protestantski vojnici na 
krajini stalnoga propovjednika uz plaću. Bio je to neki Andrija 
Lilko, luteranski predikant vojske na krajini, koji je dobivao plaću 
od 140 forinti na godinu. Radilo se pače i o uređenju protestantske crkve 

u Hrvatskoj. Još 22. travnja 1567. izdaje protestantski konzistorij u 
Regensburgu nekomu Tomi Faschangu punomoć da naviješta novu vjeru 
u Hrvatskoj. 

Baš god. 1564. zaustavljeno bi dalje širenje protestantizma u Hrvat- 
skom Kraljevstvu. Mnogo je tomu pridonijela smrt baruna Ivana Ungna- 
da i napuštanje njegove tiskarne u Urachu i Tiibingenu; ali jamačno 
još više svršetak katoličkoga koncila u Tridentu i dolazak odlučnoga 
Jurja Draškovića na stolicu zagrebačke biskupije. 


Juraj Drašković, tada još pečujski biskup, bio je od 18. 
siječnja 1562. na crkvenom saboru u Tridentu poslanik kralja Ferdi- 
nanda I za Ugarsku. Kako je Ferdinand uza sve to, što je bio gorljiv 
katolik, nastojao oko zbliženja između katoličke crkve i novovjeraca, 
bilo je Draškoviću poradili da koncil privoli na pričest pod obim 
podobama za svjetovnjake i na ženidbu za svećenike, Drašković je zaista 
27. kolovoza 1562. na crkvenom saboru držao govor o kaležu za laike, 
ali crkveni oci nisu prihvatili njegovih želja. Jednako nije koncil pristao 
na ženidbu za svećenstvo, našto je Drašković kao pravovjerni sin kato- 
ličke crkve 6. prosinca 1563. potpisao dekrete koncila i time se obvezao 
da će ih vršiti. 

Uto bijaše tadanji zagrebački biskup Matija Bruman 18. kolovoza 
1563. umro, našto je Ferdinand 19. studenoga, dakle u oči zaključka 
koncila tridentinskoga, Jurja Draškovića imenovao biskupom zagrebač- 
kim. Draškoviću bilo je sada osobito do toga da u svojoj novoj bisku- 
piji istrijebi protestante i kalvine, pa da proglasi i provede dekrete 
koncila u Tridentu. Uz to mu je bilo na srcu da brojne sljedbenike 
grčko-istočne crkve (među njima i one u Rusiji) unijom privede u krilo 
rimokatoličke crkve, kojoj bi se tako na istoku naknadilo što je na 
zapadu izgubila. 

Dne 21. ožujka 1569. piše biskup i onda već ban hrvatski Drašković 
pismo iz Beča francuskomu kardinalu Karlu od Lotaringije, s kojim se 
bijaše upoznao na koncilu u Tridentu. U tom pismu odgovara on kardi- 
nalu na njegovu poslanicu u kojoj se ovaj njemu izjadao radi krvavih 
vjerskih borba s hugenotima (kalvinima) u Francuskoj. Drašković tješi 
Kardinala, pa onda dodaje »Što se nadalje tiče naših krajeva Slavonije 
i Hrvatske, gdje sam ja i biskup u Zagrebu i potkralj (ban)..., mogu 
se utješiti da po milosti Svemogućega nemamo tolikih herezija i različnih 
raskolnika kao što ih ima u ostalim krajevima Ugarske i drugim su- 
sjednim prekogorskim oblastima, i osim nadutosti Turaka uživamo 
dobar duhovni mir (quanto poi alle nostre parti de la Schiavonia et 
Croacia, dove io sono et vescovo di Zagrabia et vicere...., per gracia del 
omnipotente non habbiamo tante heresie et diverse scisme come nel ri- 
manente del'Ongaria et altri paesi circumvicini oltramontani s' hanno, 
ma del fastidio di Turchi infuora, godiamo d'una bona pace spirituale)«. 
Da je tomu duhovnomu miru u Hrvatskom Kraljevstvu pridonio mnogo 
baš sam biskup Drašković, svjedoči naročito papa Pio V u jednom pi- 
smu na njega dne 9. kolovoza 1569, u kojem hvali i slavi gorljivost nje- 
govu oko obrane katoličke vjere i crkve. Ali ga ipak podsjeća neka svom 

mogućom pomnjom uznastoji spriječiti »da otrovi heretika 
ne zaraze njegovo stado (haereticorum venena ne gregem 
tuum inficiant, quanta potes diligentia, vitare contende)«. 

Najboljim sredstvom za suzbijanje novovjeraca smatrao je Dra- 
šković obdržavanje dijecezanskih sinoda sa svojim svećenstvom. Jednu 
takovu sinodu bijaše sazvao za 19. do 21. veljače 1570. u grad Zagreb. 
Spisi te sinode izgubljeni su ili zametnuti; samo je sačuvan raspored 
po kojemu su se imali poslovi vršiti. Svakoga od tri dana morala je 
u jutro uz latinske mise biti i jedna hrvatska (croatica 
lingua), i to prva dva dana svečana i pjevana pred velikim žrtvenikom, 
a treći dan tiha. Poslije misa držao je biskup u crkvi sjednice u na- 
zočnosti sabranoga svećenstva, te je proglašivao i tumačio ustanove ili 
konstitucije, koje je svećenstvo moralo odsad točno i savjesno ispunja- 
vati. Konstitucije bile su pisane latinskim, slovinskim i 
hrvatskim jezikom (latine, sclavonice et croatice), a sadržavale 
su poglavito odredbe koncila tridentinskoga. Da li su među njima bile 
odredbe naperene izravno protiv novovjeraca, ne može se ustanoviti; 
ali vjerojatno je da ih je bilo. 

Drašković nije sustao na pol puta. Već na koncu god. 1572. snovao 
je sazvati drugu sinodu, pa je o toj svojoj namjeri obavijestio u 
pismu od 16. prosinca iste godine svoga druga i zemljaka Antuna Vran- 
čića, tada nadbiskupa ostrogonskoga i namjesnika kraljeva za Ugarsku. 
Vrančić je u pismu iz Trnave 6. siječnja 1573. odobravao njegovu 
namjeru, te mu čestitao što će uskoro obdržavati sinodu sa svojim kie- 
rom (quod autem synodum quoque brevi sit celero suo celebratura, gratu- 
lamur sane, et valde laudamus, quod dioecesanos suos crebrius revisat, 
et sanctissimis documentis ac monitis suis subinde imbuat, ut super 
greges Domini, quos pascunt, aeternae vitae verbo excubent vigilantius, 
nec in cura officii pastoralis obtopescant). 

Nema vijesti da li se ova sinoda zaista sastala; no čini se da je bila 
na okupu i da se bavila poglavito vjerskim novotarijama u sjevernim 
krajevima zagrebačke biskupije, naročito u Međimurju, gdje je knez 
Juraj III Zrinski (1549—1603) progonio katoličku vjeru i nje- 
zine službenike, te namještao propovjednike nove vjere. Podjedno je u 
Nedelišću kod Čakovca osnovao i tiskaru za širenje protestantskih 
knjiga u hrvatskom (slovinskom) jeziku.“ U toj je tiskari jamačno štam- 
pao svoje spise pop Mihajlo Bučić, god. 1565. katolički župnik 
u Stenjevcu kod Zagreba, a god. 1567. do 1571. paroh u međimurskoj 
Belici. Bučić štampao je tu uz drugo neki spis, jiko et je po primjeru 
Kalvina tvrdio da se blagoslovom svećeničkim ne pretvara kruh i vino 
u tijelo i krv Gospodnju kako to uči i katolička crkva i Luterovi pro- 
testanti. Po svoj prilici bi na toj sinodi prvi put osuđeno naučanje 
Bučićevo. 





* [J. Zrinski nije osnovao tiskaru u Nedelišću, kako je 1938. dokazao F. Fancev u pri- 
nosu »Kolike istine ima u prepričavanjima o hrvatskom protestantizmu?« (Savremenik 
XXVII, 493-511 i 728-735). Radilo se o putujućim tiskarama (1574/5 i 1586/7) pa se s njima 
ne može povezati ni Bučićeva knjižica.) 

Ali kao da se Bučić nije pokorio osudi sinode, pa je zato biskup 
Drašković sazvao treću sinodu za 8. ožujka 1574. Od te sinode 
sačuvao se popis svećenika koji su nazočni bili i onda konstitucija ko- 
jom bi utvrđena katolička nauka o oltarskom svetotajstvu i osuđeno 
naučanje Bučićevo; pače bi i kralj Maksimilijan umoljen da krivovjerca 
progoni. Glavne stavke u toj konstituciji jesu tri. U prvoj se izlaže 
kako Bučić štampanom knjigom nastoji u Slavoniji i susjed. 
nim oblastima rasprostraniti krivi nauk kalvinista (impia doctrina, quam 
Michael Buchich apostata ex Calvinistarum haeresi hausit, 
et in hoc Sclavoniae regno et vicinis provinciis libero impresso 
disseminare contendit); dvadeset i sedmom stavkom isključuje se već 
prije izopćeni (antea excommunicatum) Bučić ponovo kao heretik 
iz društva Kristovih vjernika (Michael autem Buchich tanquam haere- 
ticus sacramentiperda et novus quidam Capharnaita ab omnibus Christi 
Jidelibus, veluti iam antea per nos legitime a coetu Christi fidelium 
exclusus, et nunc gravatus et reaggravatus vitetur et execre- 
tur); napokon dvadeset i osmom (posljednjom) stavkom poziva se car 
i kralj da protiv heretika kao svjetovni vladar postupa (confidit etiam 
sancta synodus in domino, Ke augustissimus imperator et rex noster 
clementissimus in dictum hominem impium et blasphemum pro suo 
caesareo ač regio officio severe animadvertere non negliget...). 

I nasljednici Jurja Draškovića na biskupskoj stolici redom su gorlji- 
vo trijebili luterane i kalvine, ali ih nisu mogli zatrti jer su novovjer- 
cima pogodovali knezovi Zrinjski u Međimurju i Ozlju, a strani kapitani 
na krajinama (u Varaždinu, Koprivnici, Ivaniću, Petrinji, Karlovcu, 
Ogulinu i Senju). Osobito gorljivo revnovao je protiv novovjeraca 
biskup Nikola Stjepanič Selnički od Konjšćine 
(1598—1602), koji bijaše izučio nauke u Parizu na Sorboni, a poslije 
u sveučilištu u Bologni kao pitomac hrvatsko-ugarskoga kolegija. Kako 
je odlučno postupao protiv novovjeraca, dokazuje njegova tužba caru 
i kralju Rudolfu, pisana u Zagrebu 5. svibnja 1601, u kojoj prikazuje 
kao glavnoga pobornika nove vjere kneza Jurja Zrinskoga, koji je naj- 
prije sve župne crkve u Međimurju lišio desetine i drugih prihoda, a 
sada to isto učinio i na prostranim posjedima grada Ozlja, gdje je 
također katoličke svećenike uklonio pa ih zamijenio heretičkim propo- 
vjednicima, koje je gospodin nadvojvoda Ferdinand iz svojih (nutarnjo- 
austrijskih) pokrajina (Štajerske, Kranjske i Koruške) protjerao. Ti 
će nebogi puk otrovati bezbožnim naukom ako kralj za vremena zlu 
ne doskoči. Biskup tuži još literata Benedikta Blažekovića, 
građanina i stanovnika Kraljevske varoši na brdu Gradecu u Zagrebu, 
a opaka kalvinista, koji ne samo da zaluđuje svoje sugrađane 
svojim zlokobnim bludnjama, nego ih podjedno puti i pobuđuje protiv 
katoličkoga svećenstva da udaraju na njegova imanja te ih preotmu. 
Biskup moli kralja da izda njemu dva naloga: jedan za Zrinskoga da 
heretičke predikante ukloni i katoličke vrati; a drugi za suca i građane 
varoši Zagreba da literata Blažekovića iz svoje općine izbace ako se ne 
bi htio krivovjerja odreći. Značajna tužba biskupova glasi izvorno ovako: 
»Constat, sacratissime imperator, hanc Sclavorum gentem ab eo toto 

tempore, ex quo illam s. Ladislaus rex ab idolorum cultura ad veri Dei 
cultum et fidem catholicam convertit coronaeque regni Hungariae su- 
biecit, semper in eadem fide divina suffragante gratia illibate perman- 
sisse, Permansuramque deinceps. Deo sic volente, credibile foret, nisi 
a quibusdam perversis haereticorum erroribus passim inficeretur. Quo- 
rum caput est dominus comes a Zrinio, qui omnes propemodum 
parochiales ecclesias ante quidem in bonis Chaktorniensibus nunc autem 
recens in bonis castri suis Ozal, omnino in hac mea dioecesi existentes, 
decimis et aliis redditibus spoliavit; sacerdotes amovit et loco eorum 
haereticos concionatores, quos serenissimus princeps archidux Ferdi- 
nandus ex suis expulit provinciis, induxit et recepit, ita ut eorum opera 
ac artibus et ecclesias ipsas instauratione destitutas collabi et miseram 
plebem impio dogmate infici necesse sit, nisi vestra sacratissima maies- 
tas huic malo tempestive occurrerit. Alter vero est quidlam Benedic- 
tus literatus Blasekowych dictus, civis et inhabitator civita- 
tis vestrae sacratissimae maiestatis hic Zagrabiae, perversus Calvinista, 
qui suo nefario errore caeteros cives non solum dementat, verum etiam 
contra clerum huius meae ecclesiae, ut eius bona infestent et occupent, 
suis pravis consiliis instruit atque dirigit. Quamobrem supplico vestrae 
sacratissimae maiestati, uti domino et protectori omnium ecclesiarum 
clementissimo quam humillime dignetur mihi bina dare mandata. Unum 
ad dictum comitem a Zrinio, ut decimus et alios redditus ecclesiis pa- 
rochialibus, quarum antea fuerunt, integre restituere, concionatores illos 
haereticos statim ablegare et catholicos sacerdotes reducere; aliud autem 
ad iudicem et cives huius civitatis Zagrabiensis, ut praefatum Benedic- 
tum literatum Calvinistam concivem suum, si impiam illam haeresiam 
abiurare et relinquere nollet, e medio sui foras relegare, quibus etiam 
sub gravi indignatione sua serio demandare dignetur, ut ab occupatione 
bonorum ecclesiasticorum abstineant, sed si qui iuris se habere praeten- 
dunt, id non vi, sed iure mediante requirere debeant et teneantur«. 
Biskup Nikola Stjepanić obdržavao je također 9. srpnja 1602. dijece- 
zansku sinodu u Zagrebu, pa je tom prigodom izdao odredbe ili kon- 
stitucije kojih su neke bile naperene protiv novovjeraca. Tako je za- 
branio čitanje krivovjerskih knjiga i zapovjedio pobijanje heretičkih 
nauka, nadalje je zabranio dijeljenje pričesti pod obima prilikama svje- 
tovnjacima, a ženidbu svećenicima. 

Kad se po smrti njegovoj (23. prosinca 1602) radilo o tom tko da 
mu bude nasljednikom, preporučivao je ban Ivan Drašković u pismu 
od 24. ožujka 1603. nadvojvodi Maksimilijanu Ernestu radi toga »što 
se biskupija zagrebačka s preostalim ostacima Kraljevine Slavonije ima 
zaštititi od krivovjerja koje se stalo iz susjedstva 
uvlačiti (quia autem ipse episcopatus zagrabiensis una cum aliis 
reliquiis ipsius regni Sclavoniae contra haereses quae ex vicinio 
irrepere ceperunt muniendus foret) tada već vrlo zaslužnoga srijem- 
skog naslovnog biskupa Šimuna Bratulića, koji je bio redov- 
nik sv. Pavla te se bijaše već prodičio kao general pavlinskoga reda, 
obnovivši zapuštene ili propale samostane te napunivši ih novim redov- 
nicima, pošto se bijahu stari oko god. 1557. na sve strane razbjegli. 

Postavši zaista biskupom (23. kolovoza 1603) gorljivi je Bratulić izvi- 
jestio nadvojvodu Ferdinanda, kojemu je pripadala vrhovna uprava 
Slavonske i Hrvatske krajine, kako u Varaždinu »neki nekatolički voj- 
nici drže nedopuštene sastanke i čitaju krivovjerske knjige i postile«. 
Nadvojvoda je odmah izdao na obrstara Slavonske krajine Sigismunda 
Fridrika Trautmansdorfa nalog, da tomu širenju reformacije stane na 
put; suviše je pismom iz štajerskoga Graza 11. veljače 1604. bodrio 
biskupa da i dalje u sličnim prigodama sporazumno s obrstarom po- 
stupa, »damit die katholische Religion vielmekr propagiert, als dersel- 
ben ein Abbruch durch euere Untergebene gestattet werde«, 

Još iste godine 1604. potvrdio je kralj Rudolf 1. svibnja članke ne 
tom minuloga sabora ugarskoga i pridodao na svoju ruku rečenim član- 
cima još jedan svoj, naime dvadeset i drugi, kojim je sve počev od sv. 
Stjepana kralja u prilog rimokatoličkoj crkvi izdane odredbe u punom 
opsegu potvrdio, te podjedno odredio da se svi, koji bi na saboru 
iznosili vjerska pitanja, imaju kao začetnici nemira i novotari bez- 
obzirno kazniti, kako određuju ustanove prijašnjih kraljeva. Taj je 
članak u Ugarskoj, gdje je bilo već mnogo luterana i kalvina, prouzročio 
veliku zlovolju, dok je u Kraljevstvu Hrvatskom pokrenuo radosno 
uzbuđenje. Sabor Kraljevina Hrvatske i Slavonije, sastavši se 5. srpnja 
1604. u varoši Gradecu kod Zagreba, izrekao je kralju »vječitu hvalu« 
što nastoji »ortodoksnu vjeru, od njegovih presvetih pređa sačuvanu, 
a od stanovitog vremena krivovjerjem donekle 
progonjenu, vratiti u prijašnje stanje njezino«; a uz to je jedno- 
dušno odlučio da se svi krivovjerci, osobito pak na imanji- 
ma oko Ozlja boraveći propovjednici, koji su iz Štajerske (i Kranjske) 
protjerani ili ma kojim drugim načinom onamo dolaze, imaju iz- 
baciti. Bit će pak zadaća zagrebačkoga biskupa kao dijecezanskoga 
(poglavara) toga kraljevstva da po svojoj pastirskoj dužnosti gorljivo 
postupa protiv takvih razvratnih bludnja. Hrvatskim i slavonskim sta- 
ležima nije bilo dosta da su ovaj članak protiv heretika stvorili nego 
su ga uz neke druge poslije poslali kralju Rudolfu na potvrdu što je 
on 16. siječnja 1608. zaista i učinio. Tako je postao vjers ki zakon 
za Hrvatsko Kraljevstvo, sasvim oprečan vjerskim zakonima Kraljevine 
Ugarske. Nema sumnje da je baš biskup Bratulić najviše pridonio tome 
zakonu. On ga je zaista i vršio s pomoću nutarnjo-austrijskoga nad- 
vojvode Ferdinanda. Tako je još iste godine 1604. radio da se istjera 
protestantski propovjednik iz Koprivnice (de exturbando praedicante 
Capronczensi), a god. 1606. tako je živo prikazao opasnost protestanata 
u Petrinji da je nadvojvoda Ferdinand ogorčeno uskliknuo: »Hoću 
obrstaru krajine svojim riječima zapovjediti da bez odlaganja drskost 
vojnika u Petrinji ukroti, pa da ne samo vršenje hereze (bogoslužja 
protestantskoga) spriječi, nego i knjige krivovjerjem zadahnute iz svih 
kutova Petrinje pokupi i ognjem spali, a one, koji bi dalje krivovjerje 
ispovijedali, da bud riječima bud činom na kaznu osudi«. 

Kod proganjanja i obraćanja luterana i kalvina pomagali su bi- 
skupa Bratulića napokon i isusovci, kojima bijahu još 1597. pri- 
stupila tri hrvatska plemića, po imenu Ivan Mišljenović, Stjepan Ratkaj 

i Petar Vragović od Maruševca. Još od god. 1602. radilo se o tom da 
Družba Isusova dođe u Hrvatsku i Slavoniju i da se nastani u glavnom 
gradu Zagrebu. Iz pisma, što ga je 4. studenoga 1602. Ivan Žanić 
(Zanitius), superior turčanske isusovačke rezidencije u Ugarskoj, pisao 
notaru Kraljevine Slavonije Ivanu od Šamšinovca, doznajemo da je 
rečeni Žanić malo prije toga boravio u Zagrebu da prouči prilike u 
varoši i ustanovi da li bi se mogla ondje osnovati isusovačka naseobina 
i kako bi se pri tome postupalo. Iz pisma opet, što ga je isusovac Ivan 
Mišljenović iz štajerskoga Graza 6. siječnja 1606. pisao zagrebačkomu 
sucu Baltazaru Vlahoviću, razabire se da je stvar tada bila već dozrela 
za provedbu, te Mišljenović izlaže potanko kolika će biti korist za varoš 
Zagreb, »koja će nesumnjivo cvasti, kad u njoj nauci stanu cvjetati« 
(quae sine dubio florere incipiet cum in ea studia floruerint)«. I zaista 
su 28. listopada 1606. došli u Zagreb isusovci Ivan Žanić i Petar Vra- 
gović te osnovali svoju prvu rezidenciju u Hrvatskom Kraljevstvu. Isu- 
sovački povjesničar pripovijeda da su isusovce pozivali u svoju varoš 
još od god. 1601. sami Zagrepčani, potaknuti od svoga sugrađanina 
magistra Benedikta Blažekovića (kojega bijaše u isto vrijeme tužio 
biskup Stjepanić kao okorjela i razvratnoga kalvinistu). Dodaje još da 
su nadošli isusovci obratili god. 1614. na katoličku vjeru dvadeset i 
osam zagrebačkih građana, koji su bili potajni luterani, zatim dvije 
plemenite gospođe i jednoga mladog plemića (viginti octo cives, occulti 
heretici ac maxime erroribus Lutheri depravati, tum publicis tum pri- 
vatis collogiis nostrorum ad catholicam fidem sunt reducti, quibus duae 
nobiles matronae cum iuvene item nobili accesserunt). 

Dok se reformacija zbog protureformacije nije mogla nikako u 
Hrvatskom Kraljevstvu pravo udomiti, počela je grčko-istočna 
vjera dobivati prve oblike crkvene organizacije. Grčko-istočna vjera i 
crkva prodirala je u Hrvatsku i Slavoniju iz Turskoga Carstva. Osobito 
iz pašaluka Bosne. Još god. 1557. bijaše veliki vezir turski Mehmed 
Sokolović obnovio pred sto godina (1459) propalu patrijar- 
šiju srpsku u Peći (Ipek), namjestivši za prvoga patrijarha svo- 
ga rođenog brata Makarija, koji bijaše ostao jeran pradjedovskoj 
vjeri. Toj patrijaršiji pripadali su svi sljedbenici grčko-istočne vjere u 
bosanskom vilajetu sa svima manastirima i episkopijama, koje su se 
redom javljale. Tako se jedna od prvih pojavila za Černičko-pakrački 
i Požeški sandžak episkopija u manastiru Orahovici u 
nekadanjoj Slavoniji; a oko god. 1596. spominje se na rijeci Uni 
»protopop Radoslav, biškup Pounskih krajin i po- 
glavnik i zapovidnik trideset popov i pravitelj hristijanske vire«. Kad 
su posljednjega decenija Vlasi (Srbi) u većim gomilama stali prelaziti 
kršćansku Hrvatsku i Slavoniju, dolazili su s njima njihovi kaluđeri i 
episkopi, pa su onda na tlu svoje nove domoivne osnivali nove manastire 
i episkopije. 

Još u listopadu 1595. bijaše episkop ili vladika Vasilije iz ma- 
nastira Orahovice (Remete)došao u Križevce generalu slavonsko- 
mu Herbersteinu i s njime o tom vijećao kako da Vlasi iz Male Vlaške 
Pakračko-cerničkoga sandžaka) pređu na kršćansku stranu. Odmah na- 

kon toga stali su Vlasi god. 1596—1600. grnuti u Slavonsku krajinu 
(Križevci, Rovište, Poganac kod Koprivnice, Ivanić itd.), te su se na- 
stanili između Kalničke gore i Marčanske gore. S njima je došao i nji- 
hov episkop Šimun (Vratanja, Vretanja, Vretania) koji je poslije 
stolovao u manastiru sv. Mihovila u Marči, i za kojega se izrijekom 
kaže da je posvetio srpski patrijarh Jovan u Peći. U isto vrijeme po 
prilici (sredinom god. 1600) bijaše general hrvatske krajine Juraj Len- 
ković naselio Vlahe iz Pounja blizu Ogulina na pustom zemljištu oko 
razvaljenoga Gojmerja ili Gomirja. Uz Vlahe došli su i srpski ka- 
luđeri te su u Gomirju osnovali manastir, koji i danas još postoji. 

I duhovne i svjetovne vlasti pogodovale su isprva selidbi Vlaha, nji- 
hovih kaluđera i episkopa, jer se očekivalo da će se oni stopiti s rimo- 
katoličkom crkvom i priznati rimskoga papu za vrhovnoga duhovnog 
poglavara svoga. Baš god. 1596. bijaše jedan dio grčko-istočnih Ukraji- 
naca u Poljskoj unijom u Brestu pridružio se rimokatoličkoj 
crkvi; a god. 1597. bio je i sam srpski patrijarh Jovan spreman da 
se papi podloži. U to ime bijaše u rujnu rečene godine poslao papi 
Klementu VIII u Rim dva srpska kaluđera Damjana Ljubibratića i 
Pavla, koji su predali papi u ime svoga gospodara opsežnu ćirilicom pi- 
sanu spomenicu, u kojoj je patrijarh izjavio: »mi da smo vašoj svetinji 
podložni i materi crkvi«. Kroz tri godine (1598—1600) nastoji papa 
da se ta unija zaista provede i u to se ime dopisuje ne samo s rečenim 
patrijarhom Jovanom i hercegovačkim metropolitom Visarionom (Bes- 
sarionom) nego i s barskim nadbiskupom Tomom kao katoličkom pri- 
masu Srbije; ali nakon pada Kaniže (20. listopada 1600) pod Turke 
stvar je opet utihnula. Tek 1605. i 1606. traži opet patrijarh Jovan za- 
jedno s ostalim duhovnim i svjetovnim popovima, kao i knezovima 
i vojvodama »u Kraljevstvu Srpskomu, Bugarskomu i Arbanaškomu« 
u novoga pape Pavla V, cara i kralja Rudolfa, nadvojvode Ferdinanda 
Štajerskoga, i generala Hrvatske krajine Vida Kisela pomoći za oslo- 
bođenje ispod turskoga jarma; ali do unije s rimokatoličkom crkvom 
nije došlo. 

Reformacija bila je u prilog i postanju i razvitku srednjih (latin- 
skih, gimnazija) i viših škola (sveučilišta), koje su osnivali bud pro- 
testanti bud rimokatolici (osobito isusovci). Što se zna, postojala je u 
Hrvatskom Kraljevstvu (dotično u ostacima njegovim) u XVI stoljeću 
samo jedna latinska škola, naime škola pavlina u Lepoglavi, ko- 
jom je oko god. 1503. upravljao kao prefekt otac Marko od Du- 
brave, poslije vikar pavlinskoga samostana sv. Marije u Remetama 
kod Zagreba (1503. Hoc circiter anno Lepoglavae institutum est semi - 
narium stdiorum, eorundemque praefectum egit p. Marcus Dom- 
brinus). No ta je škola u jednu ruku bila određena samo za obrazova- 
nje pavlinskih redovnika; a u drugu je već oko god. 1527. zahirila, 
budući da su kaluđeri pod utjecajem protestantskoga pokreta stali 
ostavljati samostane, tako da je kralj Ferdinand 1 morao god. 1559. 
pozvati sve biskupe u Ugarskoj i Hrvatskoj (Slavoniji), među drugima 
i zagrebačkoga biskupa Brumana da bjegunce pohvataju da ih njihovu 

generalnom prioru Tomi predaju. Kralj u pismu na biskupe, pisanom 
u Beču 20. listopada rečene godine, govori ovako: »Expositum est maie- 
stati nostre in persona fidelis nostri venerabilis fratris Thome patris, 
prioris generalis religiosorum fratrum heremitarum ordinis sancti Pauli 
primi heremite, qualiter superioribus temporibus quidam confratres 
eorum professi per nonnullos profanos et perverse doctrine 
homines Sedueti e monasterio clam aufugissent ac ordinem sa- 
crum in perniciem animarum suarum et scandalum manifestum abiecis- 
sent; supplicatumque est nobis humillime, ut super eo ipsi generose 
providere dignaremur. Cum autem huismodi scandala apud imperitam 
plebem magnum sincere religionis catholiceque fidei contemptum  pa- 
riant, nec per nos silencio preteriri ac impunite relinqui debeant, fide- 
litatibus vestris harum serie generose committimus et mandamus firmi- 
ter, ut si prefati confratres ubicumque in dioecesibus vestris deprehensi 
fuerint, eos detineri et dicto exponenti (Thomae priori) tradi facere 
debeatis, quo et scandalum evitetur et per eum saluti animarum ipso- 
rum consulatur; si autem ex sednaloHibus eorum quospiam deprehen- 
deretis, tunc in eos pro muneris vestri officio autoritateque maiestatis 
nostre cesaree vobis in hac parte attributa debite animadvertere de- 
beatis...« Znamo da je nalog kraljev koristio i da se opet vratila 
stega u pavlinskim manastirima. Oko god. 1583. opet je postojala gim- 
nazija u Lepoglavi, pače general reda pavlinskoga Stjepan Trna- 
vljanin dopustio je da tu školu polaze i svjetovnjaci đaci (pro iuven- 
tute saecularium). Rektorom te proširene škole namjestio je general 
oca Martina iz Dubrave. I tako je taj avna gimnazija pavlin- 
ska postojala do god. 1637. kad ju je vikar Martin Borković po savjetu 
ostalih pavlina za mladež svjetovnoga staleža ukinuo (abolitae sunt 
scholae Lepoglavenses pro inventute saeculari), i to s razloga što bijahu 
isusovci već svoju latinsku školu u Zagrebu otvorili i usavršili (eo 
quod iam inducti in regnum patres societatis Jesu literariam latinitatis 
palaestram aperuerint). 


Isusovci, došavši u jesen god. 1606. u Zagreb, bijahu već u 
svibnju god. 1607. otvorili u zgradi tik do crkve sv. Katarine i u susjed- 
nom manastiru dominikanaca svoju gimnaziju, koja je 1609. bro- 
jila 260 učenika, god. 1611. već 300, a god. 1614. čak 330. Znanstvena 
osnova njihova bila je za ono vrijeme tako savršena da se nije mogla 
s njihovom školom takmiti pavlinska gimnazija. 

Visokih škola (sveučilišta) nije u Hrvatskoj u XVI stoljeću bilo 
nikakvih, izuzevši možda bogoslovnu školu u sjemeništu 
(ernoj školi) u Zagrebu, koju bijaše osnovao i uredio biskup 
Juraj Drašković oko god. 1569. Hrvatski sinovi, željni viših nauka, odi- 
lazili su u tuđinu, najviše u Italiju (Bologna, Padova, Rim), u Beč 
i štajerski Graz, u Krakov, gdjekoji i u Pariz. U prvo su doba refor- 
macije grnuli i u Njemačku, osobito na protestantska sveučilišta u 
Strassburgu, Tiibingenu i Wittenbergu, gdje su naučali Luther i Me- 
lanchthon. Gdjekoji zaostali bi u Njemačkoj, kao Matija Grbić (Garbi- 

tius Illyricus), Matija Vlačić (Mathias Flacius Illyricus), i daroviti pu- 
stolov Pavao Skalić, rodom Zagrepčanin. Na sveučilištu u Wittenbergu 
učili su gotovo svi Ungnadi (Adam, David, Ludovik, Šimun, Krištofor), 
onda neki Petar Vragović iz Dubrave (1555—1558), pa i neki Krištofor 
Gadolt »Croata« (1559), po svoj prilici sin Adama Gadolta koji se 1527. 
spominje kao službenik (rudan?) kneza Nikole Zrinskoga u Gvozdan- 
skom. 

Da ne bi mladi ljudi u tuđini stradali bud od bijede bud od razvrat- 
nog življenja, postojala su već od srednjega vijeka uz velika sveučilišta 
posebni zavodi ili kolegiji za đake različnih naroda. Tako je primje- 
rice u Bologni još od god. 1364. postojao od kardinala legata Egidija 
Albornoza osnovani kolegij za 24 španjolska đaka. Po uzoru toga kole 
gija utemeljio je za rebački kanoni i naslovni biskup Pavao Zon- 
dinus (Zond = današnja Szonta između Apatina i Bača u Ugarskoj) 
god. 1553. Ugarsko-ilirski kolegij u Bologni za đake iz Ugar- 
ske i Slavonije. Taj kolegij imao je biti pod zaštitom i vrhovnom upra- 
vom zagrebačkoga kaptola, a primat će u njemu stan i hranu isprva 
samo četiri alumna ili skolara Koji će učiti bud bogosloviju bud pravo 
ili liječništvo. Kad se imanje kolegija umnoži, moći će se u nj smje- 
stiti 6, 8 i više đaka, ali tako da Polovica bude iz Ugarske, a polovica 
iz Slavonije. God. 1556. ili 1557. izradio je Zondinus i pravilnik ili statut 
od 42 članka po kojima bi se u kolegiju živjelo. Po njima bi određeno 
da se u kolegij mogu slati samo takvi mladi ljudi koji su u 25. godinu 
života stupili te već na kojem sveučilištu tri godine učili i u gramatici, 
logici i ostalim slobodnim znanostima tako napredovali da se mogu 
odmah posvetiti višim naucima, kao bogosloviji, pravu ili medicini. 
Nadalje se traži da pitomac bude zakonito dijete i pravovjerni rimo- 
katolik, ni najmanje sumnjiv s Luterova krivovjerja 
(alienus a suspitione haeresis Lutherianae). Još se određuje da se u 
kolegij ne može primiti nitko tko je prije bio redovnik, tko je počinio 
ubojstvo ili je proglašen infamnim, ili tko je bio ili jest oženjen. U 
brojnim člancima izlažu se potanko dužnosti pitomaca. Jednim se brani 
njima nositi raskošno (svileno) ili svjetovno odijelo, osobito španjol- 
sku kapu. Odijelo neka im bude talar crne boje; neka se ne povode za 
mladićima onoga doba, koji za odijelo preko svojih sila troše, dok su 
im roditelji možda kod kuće hodati u bočkorima (in bochkor). Drugim 
člancima zabranjuje se pitomcima zaduživanje, igre kartama i kockama 
za novac, nošenje oružja za navalu i obranu, pozivanje na mejdan, a 
napokon i čitanje heretičkih knjiga. Osobito im se zabranjuju pijanke 
prigodom školskih svečanosti, kako se to događa u domovini 
(in patria) kad se nađu na okupu prijatelji pa se nadbijaju jedući i 
pijući. 

Godinu dana prije osnutka Ugarskorilirskoga kolegija u Bologni, 
naime god. 1552, bijaše papa Julije III. pobudom osnivača reda isuso- 
vaca Ignjata Loyole osnovao kolegij u Rimu za njemačke mladiće, 
koji bi pod upravom isusovaca bogosloviju izučili da onda vrativši se 
u domovinu brane katoličku vjeru od protestanata. U taj Njemački ko- 

legij primljen bi 28. rujna 1560. i Stjepan Sz4nt6 (Arator) iz Ugarske, 
koji je nakon svršenih nauka stupio u red isusovaca te svom gorljivo- 
šću nastojao da se u Rimu također osnuje kolegij za mladiće iz Ugar- 
ske. S dopuštenjem pape Grgura XIII od 1. ožujka 1578. podigao je 
Szanto zaista Ugarski kolegij u samostanu ugarsko-hrvatskih pavlina na 
brdu Celiju. No budući da je taj samostan bio suviše udaljen od sve- 
učilišta, bude nakon šest mjeseci ugarski kolegij godine 1579. pridru- 
žen njemačkomu. Tako nastade Njemačko-ugarski kolegij 
(Collegium Germanicum et Hungaricum) u Rimu, Dne 20. prosinca 1593. 
prijavila su se i dva Hrvata (Joannes Banhegyi, Croata, dioecesis Za- 
grabiensis; Andreas Samsinoci, Croata dioecesis Zagrabiensis) da budu 
primljeni u Njemačko-ugarski kolegij. Poglavari zavoda nisu znali da li 
bi ih primili ili ne, jer nisu ni Ugri ni Nijemci. Napokon je papa 
Klement VIII odredio da se imaju primiti. Poslije je sve više Hrvata do- 
lazilo u Njemačko-ugarski kolegij, tako da ih je do god. 1780. učilo 
u njemu usve 163. 

Papa Grgur XIII (1572—1585), koji je zapravo osnivač Njemačko- 
ugarskoga kolegija u Rimu, utemeljio je još zaseban zavod za južne 
Slavene, koji bi nakon svršenih nauka bogoslovnih naviještali i širili 
katoličku vjeru među raskolnicima (šizmaticima) i nevjernicima (Tur- 
cima) na Balkanskom poluotoku. To je Ilirski kolegij u Lo- 
retu na jugu primorskoga grada Jakina (Ancona) u Italiji. Nakon 
nekoga vremena bi taj zavod napušten, a đaci njegovi premješteni u 
Rim. Istom papa Urban VIII obnovio je kolegij u Loretu bulom svo- 
jom od prvoga lipnja 1627. (Collegium illyricae iuventutis in civitate 
Lauretana pro 30 adolescentibus — pro salute provinciae illyricae, prae- 
sertim vero littoralis Dalmatiae). I ovim kolegijem upravljali su isusovci 
koji su u njemu i naučali. Između profesora najpoznatiji je isusovac 
Jakov Mikalja (Micalia, Mikaglja), koji je sastavio i god. 1649— 
1651. u Loretu i Jakinu štampom izdao rječnik hrvatsko-talijansko- 
latinski s natpisom »Blago jezika Slovinskoga (Thesaurus linguae illyri- 
cae sive Dictionarium Illyricum). 

Znameniti papa (Grgur XIII proslavio se još i tim što je bulom 
»Inter gravissimas« od 24. veljače 1582. proglasio novi po njemu 
popravljeni koledar, odredivši među drugim da se u listo- 
padu rečene godine deset dana preskoči i da se od 4. listopada odmah 
prijeđe na 15. listopada. U Hrvatsko Kraljevstvo uveden bi novi ko- 
ledar kraljevskim nalogom od 7. veljače 1584. Ali je bilo mnogo ljudi 
koji su se držali staroga (Julijeva) koledara. Stoga je hrvatsko-slavon- 
ski sabor od 24. srpnja 1588. odredio da plemićki suci moraju u svojim 
kotarima razglasiti uvođenje novoga koledara; ako bi se tko poslije 
služio starim, osudit će ga županijski sud na globu od 200 forinti. Protiv 
osude nema priziva. Uza sve to nije bilo moguće sasvim iskorijeniti 
stare koledare. Još 17. rujna 1599. piše nadvojvoda Matija iz Beča općini 
varoši Zagreba pismo kojim zabranjuje štampanje, raspačavanje starih 
koledara pod prijetnjom globe od 1000 talira. Jednako je ugarski sabor 
od god. 1599. člankom 45. odredio da se stari koledar ukida; nadalje 

da se župnici, koji novi koledar osuđuju, imaju lišiti svojih prihoda; a 
kraljevske varoši i gospoda, koja se starim koledarom služe ili ga 
štampati daju, neka se kazne globom od 1000 talira. 


(Književnost latinska, talijanska i slavensko- 
hrvatska.) Kako je iseljivanje hrvatskoga naroda u strane zemlje 
(Italiju, Njemačku i Ugarsku) potrajalo kroz čitavo šesnaesto stoljeće, 
mnogi su se Hrvati u tuđini proslavili i svojim književnim djelovanjem. 
Sasvim je prirodno da su ti muževi privređivali za tuđu kulturu, pišući 
u tuđim jezicima, poglavito u latinskom. Tako je ovaj književni rad 
hrvatskih emigranata bio od slabe ili nikakve koristi za hrvatski narod 
i zemlju. Prema tomu vrijede za nas radovi njihovi samo toliko što 
su ih napisali ljudi koji su bili podrijetlom iz Hrvatske, 

No bilo je izuzetno i takvih muževa koji su se u tuđini bavili i 
našim stvarima. Među te ubrojiti nam je dva Vrančića, strica i 
sinovca, koji su inače djelovali u Ugarskoj. Stariji, Antun Vran- 
čić (rođen u Šibeniku 29. svibnja 1504, umro kao nadbiskup ostro- 
gonski i kraljevski namjesnik ugarski u Prešovu 15. lipnja 1573) pisao 
je uz različna pjesnička, geografska, putopisna i historička djela živo- 
topise hrvatskoga bana Petra Berislavića (vita Petri Berislavi) i zna- 
menitoga biskupa i kardinala Jurja Utišenića (Vita F. Georgii Utisseny), 
a u hrvatskom jeziku, što se zna, neku kratku »Molitvu, kđju složi i 
govori svaki dan«. Sinovac njegov Faustin Vrančić (rođen 1551. 
u Šibeniku) živio izmjenice u Ugarskoj i Mlecima, gdje je i umro 1616. 
Bio je neko vrijeme čanadskim biskupom, a bavio se filozofijom (lo- 
gikom), mehanikom, historijom i jezikoslovjem. Znamenit je njegov 
rječnik od pet jezika evropskih, koji je izdao u Mlecima god. 1595. 
(Dictionarium quinque nobilissimarum Europe linguarrum, latinae, ita- 
licae, germanicae, dalmaticae et ungaricae. Venetiis, apud Nicolaum 
Morettum, 1595), te koji se mora smatrati prvim rječnikom hrvatskoga 
jezika. Značajno je kako on opravdava što je od svih slavenskih jezika 
izabrao baš hrvatski (dalmatinski) za taj rječnik. Učinio je tako stoga 
što je među slavenskim jezicima hrvatski jezik najčišći, kao među 
talijanskim idiomima toskanski (quod inter reliqua purissimum sit, 
quemadmodum inter italica hetruscum); pače i Česi i Poljaci zadržali 
su ljepotu svoga jezika još od svojih prvih knezova Čeha i Leha kad 
su ti živjeli na tlu Dalmacije (Hrvatske). Faustin Vrančić napisao je i 
hrvatsku nabožnu knjigu »Život nikoliko izabranih divic«, koju je 
štampao u Rimu god. 1606. u Alojza Zanetta, Pišu također da je sastavio 
povjesnicu Dalmacije i da je u svojoj oporuci odredio neka je s truplom 
njegovim u grob pokopaju. Ali to je potonja izmišljotina, jer u nje- 
govoj oporuci, koju je sastavio u Rimu 12. lipnja 1615, nema takvoj 
odredbi ni traga. Vrančić raspolaže samo sa svojom imovinom koju 
ostavlja svojoj zakonitoj kćeri Ruži (koju je imao prije nego što se bi- 
jaše zapopio), zatim bratu Kazimiru i njegovim muškim potomcima, a 
poslije ovih općini grada Šibenika, svojemu rodnomu gradu (patriae 
meae). Između njegovih djela još su spomena vrijedna: De Sclavinis 

seu Sarmatis ad Christophorum Varsovinum canonicum Cracoviensem, 
i životopis strica Antuna: Vita Antonii Verantii archiepiscopi Strigonien- 
sis et cardinalis, koji je štampan tek na koncu XVIII stoljeća, 

Od Hrvata, koji su se iselili u Njemačku, mnogi su se pridružili 
vjerskome pokretu Luterovu ili reformaciji. Bili su to poglavito ljudi 
iz austrijske Istre, koja se tada pribrajala Kranjskoj, zatim iz drugih 
primorskih krajeva u kojima žive Hrvati i Slovenci. Uz Slovenca Pri- 
moža Trubara (1508—1586), koji je prvi iz Njemačke (Tiibingena) 
s pomoću wiirttenmberškoga vojvode Krištofa stao širiti protestantsku 
vjeru među Slovencima u Kranjskoj, prevodeći i štampajući novovjerske 
knjige u slovenskom jeziku, javio se kao gorljiv privrženik Luterova 
nauka bivši koparski biskup Petar Pavao Vergerije (1498— 
1565), koji je, izopćen iz katoličke crkve, također god. 1553. našao za- 
klona u Tiibingenu, te stao vojvodu Krištofa putiti da pomaže širenje 
nove vjere među Hrvatima i ostalim južnim Slavenima prevađanjem i 
štampanjem vjerskih knjiga latinicom, glagoljicom i ćirilicom. Očekivalo 
se da će se tako reformacija udomiti ne samo među Slovencima i Hrvati- 
ma, nego i među Srbima i ostalim slavenskim kršćanima u Turskoj 
Carevini sve do Carigrada. 

Već god. 1555. izašla je prva hrvatska latinicom štampana protestant- 
ska knjižica »Rasgovarange megiu papistu i gednim 
luteran. Stumaceno po Antune Segnianine. Stam- 
pan v Padone miseza setembra po Gracioze Per- 
cacine godischie M.D.LV.«, u kojoj luterovac pobija starovjerca 
ili papista te brani novu vjeru. Premda se izrijekom kaže da je knjižica 
napisana po nekom Antunu Senjaninu i da je štampana u Padovi; ipak 
se zna da je to neka mistifikacija. Utvrđeno je, naime, da knjižica nije 
štampana »v Padove«, već u Tiibingenu, a pisac njezin »Antun Senjanin« 
mogao bi biti možda poslije poznati »Antun Dalmatin« (Antonius Dal- 
mata ab Alexandro), jer se Senj tada pribrajao (austrijskoj) Dalmaciji; 
no vjerojatnije je ipak da se iza pseudonima Antuna Senjanina krije sam 
Petar Pavao Vergerije. 

Malo zatim, naime god. 1556. morao je gorljivi privrženik nove vjere, 
barun Ivan Ungnad, dosad vrhovni kapitan u Hrvatskoj i Slavo- 
niji, veliki župan varaždinski i posjednik u Hrvatskoj, i podjedno ze- 
maljski kapitan Štajerske, ostaviti sve zemlje austrijskih Habsburgovaca, 
pa se preselio u Njemačku da odanle širi protestantizam među Sloven- 
cima i Hrvatima. Ungnad sklonio se također u Tiibingen, gdje mu je 
vojvoda Krištof darovao dvorac Monchshof (Amandenhof) u Urachu 
kraj Tiibingena. S pomoću protestantskih staleža njemačkih, od kojih 
je primao novčane priloge, a na pobudu Vergerija i Trubara, osnovao 
je u Urachu zasebnu tiskaru s glagoljskim, ćirilskim i latinskim pisme- 
nima, gdje će se štampati hrvatske protestantske knjige, koje će raspa- 
čavati među Hrvatima i ostalim južnim Slavenima sve do Carigrada. 
Podjedno je okupio u Urachu i Tiibingenu zgodne za to pismene muževe 
da prevode knjige u hrvatski jezik. Među ovima istakli su se poglavito 


678 CETVRTO DOBA 


Stjepan Konzul Istranin (*1521. u Buzetu, + poslije 1568. 
u zapadnoj Ugarskoj među ondje naseljenim Hrvatima) i Antun 
Alekandrović Dalmatin (Antonius Dalmatia ab Alexandro, ro- 
dom valjda Senjanin, # u Ljubljani 1579); a njih pomagali su i drugi, 
kao Juraj Cvečić iz Pazina u Istri (# 1585), Juraj Juričić 
iz hrvatskoga Vinodola (+ 1578. u Ljubljani). Osim ovih spominju se 
kao radnici u tiskari (slagari, korektori itd.) Matija Pomazanić iz Istre, 
Jural pl. Drenovački iz Bosne, Leonardo Merčerić iz Dalmacije i još neki 
rugi. 

Hrvatska prevodionica i tiskara u Urachu (koja se pribrajala sve- 
učilištu u Tiibingenu) djelovala je kroz četiri godine (1561—1564), na- 
ime do smrti njezina osnivača baruna Ungnada, koji je umro 27. pro- 
sinca 1564. u Češkoj, kamo bijaše pošao da se pokloni novomu kralju 
Maksimilijanu II, dotad prijatelju i pomagaću reformacije. Po smrti 
Ungnadovoj prenesena bi i pohranjena hrvatska tiskara u njegov grad 
Waldenstein u Koruškoj, gdje je ostala do god. 1580. Odanle bi prene- 
sena u štajerski Graz, gdje ju je nadvojvoda Karlo zatvorio u grad 
Schlossberg. Karlov sin i nasljednik Ferdinand II poklonio ju je poslije 
rimskoj stolici da se u njoj štampaju hrvatske crkvene knjige od netom 
osnovane kongregacije »za širenje Katoličke vjere« (congregatio de pro- 
paganda fide). Tiskara bila je u Rimu već 1. travnja 1626. 

Tijekom četiriju godina izašlo je iz hrvatske tiskare u Urachu osim 
dva »pokusna lista« (glagoljski i ćirilski) usve dvadeset i pet 
većih i manjih knjiga u 25.000 primjeraka. Suviše štampano je i nekoliko 
(8) talijanskih protestantskih knjiga, koje su bile namijenjene za one 
koji govore ili vole talijanski jezik. Od hrvatskih knjiga štampano je 
12 glagoljicom, 7 ćirilicom, a 6 latinicom. Poslije su (1568) u drugoj 
tiskari u Regensburgu naknadno izašle latinicom još dvije knjige, na- 
ime prvi i drugi dio »Postile«. Od velikoga broja primjeraka sačuvalo 
se do danas nekih 300 primjeraka, i to poglavito u Njemačkoj. Pri- 
mjerci u hrvatskim zemljama uništeni su u vrijeme protureformacije. 

Protestantske knjige tiskare u Urachu jesu vjerske knjige, kao kate- 
kizmi, postile, apologije, itd. Ungnad je mnogo nastojao da izađe i či- 
tavo Sveto pismo u hrvatskom prijevodu, ali u kratko vrijeme nije se to 
moglo provesti, pa su tako izašla samo dva dijela novoga zavjeta. Radu 
je uopće smetalo trojako pismo, kao i to što među književnim radnicima 
nije bilo pravoga sporazuma, koje narječje da prihvate za književni 
jezik. Podlogom im je čakavština ali je navraćaju na štokavštinu, dok 
im kod prijevoda iz Trubarovih slovenskih knjiga zaostaju tragovi ovoga 
narječja. 

Dok se u Njemačkoj radilo da se hrvatskim knjigama raširi među 
Hrvatima i ostalim južnim Slavenima reformacija, nastojali su pape u 
Rimu da jednakim načinom provedu protureformaciju i da među Sla- 
venima grčko-istočne vjere na Balkanskom poluotoku (pače i u Polj- 
skoj i Ruskoj) nadoknade gubitke u Njemačkoj i ostaloj zapadnoj Evro- 
pi. U tome nastojanju pomagali su pape ne samo isusovci nego i neki 

hrvatski iseljenici koji su se sklonili u Rim i Italiju. Od tih odlikuju se 
poglavito Splićanin Aleksandar Komulović i Pažanin Bar- 
tolomej Kašić. 

Aleksandar Komulović (Lesandro Komulouich, Comuleus, Comuli), 
vlastelin splitski, boravi u doba znamenitoga pape Grgura XIII u Rimu, 
te bi 1576. primljen za brata u Zbor sv. Jeronima. Bio je jamačno već 
tada svećenik, i to na glasu. Dne 2. svibnja 1581. mole sarajevski kato- 
lici papu Grgura da im dopusti »za naše potrebe crkovne i duhovne za 
prokuratora gospodina Aleksandra Komulovića Dalmatina, koji stoji u 
kolegiju Germaniku«, isto traži bosanski biskup Antun Matković i ka- 
tolici u Solima (Tuzli). Komulović bavio se tada uz drugo prevođenjem 
djela suvremenoga učenog isusovca i protureformatora Roberta Bellarmi- 
na o pravoj vjeri kršćanskoj na hrvatski jezik, te mu je za štampanje 
toga prevoda Zbor sv. Jeronima u svojoj sjednici od 4. veljače 1582. 
doznačio pripomoć od 20 škuda. I zaista je još iste godine izašlo djelce: 
Nauch charstianschi za slovignschi narod v vlaa- 
sti iazich... sloxen po počtovanomu gospodinu Dom Lexandru Co- 
mulouichia Canonichu i vlastelinu Splitskomu... In Roma, per Fran- 
cesco Zanetti 1582. 

Ovim djelom izašao je Komulović još više na glas u kršćanskom 
svijetu jugoslavenskom, pa su osobito katolici u Turskom Carstvu žu- 
dili da ga pošalju k njima za vizitatora. Dne 9. siječnja 1584. istupio je 
Komulović iz Zbora sv. Jeronima, jer da mu drugi poslovi ne dopuštaju 
baviti se zborom; a odmah sutradan, 10. siječnja, izdao je papa Grgur 
XIII dekret, kojim je Aleksandra Komulovića, kanonika Zadarskoga, i 
Tomu Radija, člana Družbe Isusove, imenovao svojim visitatorima za 
Albaniju i ostale pokrajine Turskoga Carstva. Komulović proboravio 
je u Turskomu Carstvu tri godine, radeći uz drugo i da kršćanske narode 
okupi i pripravi za oslobođenje ispod turske vlasti. Vrativši se pod konac 
1586. ili na početku 1587. u Rim stupi 12. travnja posljednje godine opet 
u zbor sv. Jeronima, te bi od pape Siksta V imenovan prvim natpopom 
(archipresbyter) netom osnovanoga kaptola i crkve istoga zbora. Po- 
slije, za pape Klementa VIII (1592—1605), ponovo ga zapade zadaća 
da vrši službu papinskoga legata i visitatora ne samo u Turskoj Care- 
vini, nego također u Poljskoj i Rusiji, gdje je 1595. i 1597. boravio u 
Moskvi na dvoru cara Fedora Ivanovića, posljednjega vladara iz poro- 
dice Rurikove. U to je vrijeme neprekidno nastojao da skloni Poljsku 
i Rusku na rat protiv Osmanlija, a uz to da ruskoga cara predobije za 
sjedinjenje s Rimom. Smrt posljednjega cara iz roda Rurikova (1598) i 
nato nastale smutnje pomrsiše sve te osnove. Nato se Komulović, tada 
već opat Ninski (abbas Nonensis), vratio u Rim, gdje je 1. travnja 
1599. stupio u družbu isusovaca. Kao isusovac premješten bi u Du- 
brovnik, gdje je i umro 11. srpnja 1611. 

Posljednjih godina svoga života bavio se Komulović opet književnim 
radom te je u prozi napisao hrvatskim jezikom knjigu: Zarcalo o d 
ispoviesti za onieh, kojse cesto ispovidaju i mnogae 

drugae stvari tumacenae i sloxenae po P. Otcu Alessandru Komulovichia 
popu od drusbe Isusove. Knjiga bi doduše štampana tek god. 1611. u Ri- 
mu kod Bartolomeja Zanettija, ali je bila od duhovnih poglavara njego- 
vih odobrena još za života njegova, naime 14. listopada 1606. A pregledao 
i ocijenio ju je mlađi drug njegov, isusovac Bartolomej Kašić, tada ispo- 
vjednik za hrvatski jezik (pro lingua illyrica) u bazilici sv. Petra u 
Rimu. 

Baš taj Bartolomej Kašić (Cassius, 1575—1650), rodom 
Pažanin, od god. 1590. pitomac Ilirskog zavoda u Loretu, a poslije član 
Družbe Isusove i član »akademije ilirskoga jezika« u Rimu, stao je 
god. 1600. po nalogu svoga generala Aquavive i s odobrenjem pape Kle- 
menta sastavljati prvu hrvatsku gramatiku za one članove 
svoga reda koje će zapasti zadaća da uče taj jezik, pa da kao vjero- 
vjesnici, legati i visitatori šire i utvrđuju katoličku vjeru i papinsku vlast 
među južnim Slavenima, naročito u Turskoj Carevini. Kašić radio je 
kroz četiri godine na toj knjizi, uzevši za podlogu bosansko narječje 
kao najraširenije (quae apud plurimos populos Matiasime patet). 
Pošto je djelo dominikanac Augustin Petković (Quintius) iz Splita oci- 
jenio i 2. travnja 1604. odobrio, izašla je ta gramatika štampom s na- 
slovom Institutionum linguae illyricae libri duo. 
Authore Bartholomaeo Cassio Curictensis societatis Jesu. Editio prima. 
Romae, apud Aloysium Zanettum. M.DCIIII. Superiorum permissu. Iza 
te gramatike zaredale su poslije brojne knjige Kašićeve u hrvatskom 
(ilirskom) jeziku, među njima i prijevod čitavoga Svetoga pisma, koje 
mu starješine nisu dopustile štampati, te je do danas ostalo u rukopisu. 

Još od druge polovice XV stoljeća, osobito nakon propasti Bosan- 
skoga Kraljevstva kad je sva sila bosanske vlastele i puka patarenske 
vjere prigrlila islam, stao se u Bosni uvlačiti tursko-arapski jezik i s 
njim njegova književnost. Kako su brojni mladi Bošnjaci bud dobro- 
voljno bud kao »tuđi dječaci« (adžemioglana) dolazili u Cari- 
grad da se ondje odgoje u islamskoj vjeri i osmanlijskom duhu, mnogi 
su se od njih poslije proslavili kao visoki dvorski i vojnički dostojan- 
stvenici, zatim kao učenjaci i pena Ti su poturčenjaci bili u jednu 
ruku rasadnici tursko-arapske kulture u Bosni, a u drugu opet širili su 
hrvatski (srpski) jezik sve do visoke porte u Carigradu. 

Između brojnih učenjaka i pjesnika tursko-arapskih bosansko-hrvat- 
skoga podrijetla da spomenemo samo neke. Tu je u prvom redu rano 
umrli nježni pjesnik Alajbeg Hercegović, sin Ahmeta Hercegovića (ft 
1519) i unuk hercega Stjepana Kosače. Taj se Alajbeg proslavio pod 
pjesničkim imenom Širi (==Lavski). Znamenit je nadalje komentator 
perzijskih klasika Sudi (+ 1593), rođen u selu Sudićima pokraj Sa- 
rajeva, a poslije učitelj u Carigradu, gdje su ga slušali brojni Bošnjaci 
i Hercegovci koji su se popeli do visokih dvorskih dostojanstva, Osobito 
se proslavio kao pjesnik Dervišaga Bajezidagić, rođen u Mo- 
staru u šestom deceniju XVI st., a umro kod Budima g. 1603. Došav 
kao dijete u Carigrad stupio je u školu Atmejdan-seraje, gdje je učio 
arapsku i perzijsku lijepu književnost. Tu mu je bio učiteljem i netom 

spomenuti Sudi. Poslije je bio savjetnikom na dvoru sultana Murata 
III (do god. 1595), a onda u više navrata carski namjesnik u Bosni. 
Bajezidagić pjevao je uz drugo gazele po uzoru perzijskih pjesnika; naj- 
ljepša mu je gazela u slavu rodnoga grada Mostara, gdje se nalaze i ove ki- 
tice (u hrvatskom prijevodu): 


»Ko bi mogo opjevati redom Cio svijet da obiđeš redom 
Sve ljepote divnoga Mostara; Ne bi našo onakova svijeta; 
Zar se čudiš srce, što ga ljubim On je majdan darovitih ljudi, 
Sa ljubavlju sinovskoga žara? Šeher Mostar ures je svijeta. 
S dvije kule velika ćuprija Tu je gnijezdo slavnih junaka 
Pružila se preko rijeke čarne, I na peru i na bojnom maču; 
Te sa svojim velebnijem lukom Kad od vazda i sada iz njega 
Pričinja se poput duge šarne. S dana na dan velikani skaču.« 


Spomena je vrijedan još učeni kadija Hasan Kafi el-Akhi- 
sari. Rodio se oko god. 1547. u gradu Pruscu (Akhisar) kod gornjega 
Vrbasa, gdje je i umro god. 1616. Bio je pravedan sudac i pobožan 
asket, a napisao je brojna djela različitoga sadržaja. Među najbolja 
njegova djela ide i spis »Temelji mudrosti o uredbi svijeta«; u njem se 
ogledaju njegovi nazori o osmanlijskoj državi, koja je već u njegovo 
vrijeme počela gubiti od svoje veličine i sjaja. Djelo je prvotno napisao 
u arapskom jeziku, a poslije ga je pretočio u turski vulgarni jezik. Pod 
konac XVI stoljeća javlja se još znameniti povjesničar Pečevi ili 
Ibra himpai a Alajbegović (Ibrahim elendi Pečujlija, rođen 
u Pečuhu oko god. 1570, a umro god. 1650). On je u svome djelu pri- 
kazao povjesnicu od prvih dana sultana Sulejmana II (1520) do po- 
sljednjih Murata IV (1640). Hammer Purgstall veli za to djelo: »Tarihi 
Pečevi je izvrsna pragmatička povijest. Pisac pripovijeda većinu doga- 
đaja svoga vremena kao očevidac, prijašnje iz usta oca i drugih oče- 
vidaca s obzirom na suvremene, njemu iz prijevoda poznate ugarske 
historičare«. 

Ni u hrvatskom ni u srpskom jeziku nema kroz XVI stoljeće u Bosni 
nikakvih štampanih djela ni pobožnih ni svjetovnih, premda se na 
dvoru u Carigradu govorilo i hrvatski te izdavali (ćirilicom) različiti 
spisi i povelje. Pače i ćirilske tiskare u Goraždu nestalo je poslije god. 
1531. U prostom puku živjele su i rasađivale se tek narodne umotvorine, 
poglavito narodne pjesme. Putopisac Benedikt Kuripešić spo- 
minje god. 1531. izrijekom da je čuo u Bosni i Hrvatskoj pjevati ju- 
načke narodne pjesme o Malkošiću i vjernom slugi vojvode Radosava 
Pavlovića, kao i o junaku Kobiliću ili Kobiloviću; a dalmatinsko-hrvat- 
ski pjesnik P. Hektorović štampao je god. 1568. čak doslovce dvije na- 
rodne pjesme u svojoj knjizi »Ribanje i ribarsko prigovaranje«. Junačke 
narodne pjesme zvali su u ono doba »bugarštice« (bugaršćice, 
bugarštine, bugarkinje), možda zato što im je napjev turoban (odatle 
bugariti = naricati), a možda zato, što su sastavljene u pučkom ili 
vulgarnom govoru (in vulgari sclavonico; lingua sclavica = lingua 

vulgaris = lingua et littera bulgarica). Te su se junačke narodne pje- 
sme stale lučiti po krajevima, u kojima su živjeli i djelovali opjevani 
junaci, na unđurske s junacima iz Unđurovine (Madžarske, Ugar- 
ske), zatim na krajišničke s junacima turskim i kršćanskim na 
međama kršćanskih i osmanlijskih oblasti. Kao zasebna vrst krajišničkih 
pjesama jesu uskočke pjesme, koje slave senjske uskoke, poglavito 
Senjanin Ivana (1551). Bugarštice bile su u XVI stoljeću tako raširene 
da su ih pjevali ne samo u Bosni nego i po otocima dalmatinskim 
(Hvaru). 

Vrlo različni bili su dakle utjecaji koji su u XVI stoljeću djelovali 
na razvitak književnosti kako u ostacima Kraljevstva Hrvatskoga tako 
i u mletačkoj Dalmaciji i slobodnom Dubrovniku, U jednu ruku razabire 
se još i dalje odsjev starijih i mlađih humanista Italije, dok se u drugu 
ruku vidi utjecaj reformacije iz Njemačke i protureformacije iz Rima; 
“napokon se može ustanoviti i domašaj pučke poezije s istoka. 

Premda su »ostaci Kraljevina Hrvatske i Slavonije« bili kroz čitavo 
XVI stoljeće izloženi najezdi osmanlijskoj, a uz to su stradali i od 
građanskih smutnja, ipak nije u njima zamro književni život. Pisalo 
pak se i u latinskom i u hrvatskom jeziku s obojim pismenima (latin- 
skim i glagoljskim). Od radnika na hrvatskoj knjizi najstariji je vele 
zaslužni Šimun Kožičić iz stare vlasteoske porodice Begna 
u Zadru. Rođen između god. 1460. i 1470. od oca Aloizija i matere 
Oreje, privolio je svećeničkom staležu te se već 1502. spominje kao 
kanonik metropolitanske crkve u Zadru. Papa Julije II imenovao ga 
je 5. studenoga 1509. bsikupom u Modrušama. Kao biskup pribivao je 
crkvenom koncilu u rimskom Lateranu, gdje se proslavio sa svoja dva 
govora u prilog kršćanstvu protiv Turaka, Prvi govor govorio je 24. 
travnja 1513. i posvetio ga knezu Bernardinu Frankapanu; drugi govor 
»o pustošenju Hrvatske« (de Croatiae desolatione) izrekao je 9. stude- 
noga 1516. Kako je biskupska stolica u Modrušama bila nastradala, 
stolovao je u Novom (Novigradu) u Vinodolu. Još god. 1526. dne 
18. listopada izdaje domin Matko Duplić glagoljsku ispravu pred časnim 
PE gotpočinom Šimunom biskupom modruškim... v biskupiji v No- 
vom«; ali poslije toga nije Šimun bio ni tu šiguran zbog turskih pro- 
vala, pa se sklonio u Rijeku. Odavle piše 18. listopada 1530. kapitanu 
Ivanu Katzianeru u Ljubljanu: »Ja sada ovdje provodim život na Rijeci 
(Hic nunc vitam vivo in terra Fluminis), jer se ne usuđujem boraviti 
u Vinodolu zbog Turaka (quia esse in Vinodolo non audeo propter 
Turchos), kojih sam rukama drugom zgodom jedva umakao (ex quo- 
rum manibus vix alias evasi). Pređašnjega dana vratio sam 
se iz Mletaka (superiori die ex Venetiis redii), pa smjesta pišem 
vašemu gospodstvu ...« 

Nagađa se da je Kožičić u Mlecima nastojao oko uređenja tiskare 
latinskim i glagoljskim slovima, koja bi prenesena na Rijeku u bi- 
skupovu kuću i gdje bi već 15. prosinca 1530. naštampan Oficij bla- 
žene djevice Marije. Iza toga su slijedeće godine 1531. doštampane još 
dvije glagoljske knjige. Prva je Misal hrvatski za porabu hrvat- 
skih glagoljaša, za koji se na kraju piše ovako: »Svršen Misal hrvacki 

od slova do slova kužan, popravlen i prepisan častnim va Isukrste 
otcem gospodinom Šimunom Kožičićem, Zadraninom, biskupom modru- 
škim, štampan v Rici v hižah ego prebivanija, traženijem ego m(i)l(o)sti 
Dominikom i Bartolomeom z Breše štampaduri. Vladajuću vedrenomu 
gospodinu Ferdinandu kralju rimskomu, ugarskomu i češkomu, dan 
28. miseca aprila leta od Krstova rojstva 1531.« Taj lijepi misal »po 
običaju rimskoga dvora«, urešen je i lijepim drvorezima. 

Malo dana nakon misala, koji je Kožičić tek popravio, izašlo je 
malo historijsko djelce, koje je biskup valjda preradio po kojem latin- 
skom ili talijanskom spisu. Puni napis te male historije glasi: Knji- 
žice od žitja rimskih arhiereov i cesarov, od Petra 
i Julija daže do sadajnih Klimenta Sedmoga i Karla Petoga. Štampano 
v Rici v hižah prebivanija gospodina Šimuna biskupa modruškoga, vla- 
dajuću vedrenomu gospodinu Ferdinandu, kralju rimskomu, ugarsko- 
mu, českomu i pročaja. Va vrime uzveličenoga g(ospodi)na Mikule Ju- 
rišića, kapitana ričkoga, dan 15. maja, leto od Krstova rojstva 1531. 
Knjižicu je Kožičić posvetio znamenitomu trogirskomu biskupu Tomi 
Nigru, kojemu piše uz drugo: »Svršivši juže misale i inie 
nike knjižice podobno se (j)est vidilo nam, da knižice sije štam- 
pamo, v kih se uzdržit na kratci žitie vsih rimskih arhiereov i cesa- 
rov...« Vrijedno bi bilo ustanoviti koje su to »nike knjižice«; da li 
njegovi govori na koncilu ili što drugo? Nakon dvije godine, u rujnu 
1533. živio je Kožičić u Zadru gdje je i umro u ožujku 1536. Pokopan 
bi na susjednom otoku Uljanu (Uglian), gdje bijaše jedan od predaka 
njegovih (Simon de Begna) podigao samostan s crkvom sv. Jeronima i 
sv. Petra, koju je papa Martin V na molbu opata manastira sv. Krševana 
5. srpnja 1430, podijelio redovnicima franjevcima vikarije bosanske. U 
toj zadužbini plemića Begna bili su grobovi članova te porodice, a među 
njima počivali su tu već otac, majka i jedan brat biskupa Šimuna. Pre- 
živjeli brat biskupov Ivan Donat, stavio je ovaj natpis na zajedničkoj 
zoni njihovoj: »Simoni Begnio Episcopo Modrussiensi divinarum 

umanarumque litterarum scienti clarissimo fratri benemerito, Aloysio- 
que, ac Oreae parentibus pientissimis, nec non Petro Equiti fratri dulci- 
simo, Joannes Donatus Beginius Canonicus Jadertinus fieri curavit. 
A(nno) D(omini) MDXXXVIII. Kal. Junii«. 

Poslije Kožičića izašla je u XVI stoljeću samo još jedna štampana 
glagoljska knjiga. To je brevijar Mikule Brožića, plovana u Omi- 
šlju, doštampan u ožujku 1561. u Mlecima u sinova Zana Frančiska 
Torezani. No zato nema sumnje da je bilo dosta knjiga u rukopisu, 
osobito historijskih. Među te spada tek u najnovije vrijeme na svjetlo 
iznesena knjižica o Podsjedanju i osvojenju Sigeta god. 
1566., sačuvana u glagoljskom rukopisu, premda se čini da je iz latin- 
skoga pisma prepisana. Ta zanimljiva knjižica, kojom se slavi junaštvo 
Nikole Zrinskoga i smrt njegova: u Sigetu, napisana je u čakavsko- 
kajkavskom narječju tik nakon događaja, jer ju je odmah zatim sloven- 
ski pisac Samojlo Budina (rođeni Ljubljančanin) preveo na latinski, 
te je god. 1568. u Beču svoj prijevod štampom izdao. Sudeći po pred- 
govoru napisao je izvornik hrvatski junak, koji je pri osvojenju Sigeta 

pao u tursko sužanjstvo, pa se onda oslobodio. Mislilo se na Gašpara 
Alapića, poslije bana hrvatskoga; no vjerojatnije je da je anonimni pisac 
neki Januš Černko, dijak i komornik kneza Nikole Zrinskoga, 
a god. 1570. »lovasmeštar« Nikolinih sinova Jurja i Krištofa.? 

Neprekidne borbe s Turcima, pa i nutarnje smutnje u ostacima kra- 
ljevstva pobuđivale su književne ljude koji su stali bilježiti znatnije do- 
gađaje svoga vremena i prošlih stoljeća u latinskom i hrvatskom jeziku. 
Od latinskih djela spominjemo kratku kroniku Hrvatske (Chronicon 
breve regni Croatiae) franjevca Ivana Tomašića, spis o borba- 
ma između protukraljeva Ferdinanda I i Ivana Zapolje od Ivana 
Zermegha (+1584), historijske spise zagrebačkih kanonika i biskupa 
Nikole Mikca, Nikole Stjepanića Selničkoga i 
Pavla Jagustića, o kojima je bilo već govora u ovome djelu. 
Najznamenitija historijska knjiga ovoga stoljeća u latinskom jeziku je 
povjesnica Ugarske (Historiarum de rebus Hungaricis libri XXXV), 

oju je napao glasoviti Nikola Istv4nffy (1535—1615), pro- 

zvan ugarskim Livijem, jer je pisao po načinu humanista. Bio je do- 
duše podrijetlom iz Ugarske, ali je veći dio života proboravio u Sla- 
voniji u gradu Vinici kod Varaždina, koji bijaše baštinio po majci i u 
kojem je umro. U drugoj polovici XVI stoljeća izašla je i prva svjet- 
ska kronika ili opća historija u hrvatskom jeziku, a napisao ju je ta- 
kođer zagrebački kanonik i bivši župnik zagrebački, po imenu Antun 
Vramec (1538—1587). Naslov je djelu: Kronika vezda znovich zpra- 
vljena kratka szlovenzkim iezikom po D. Antolu pope Vramcze kano- 
uniku zagrebechkomu. Stampane v Lublane po Juane Manline, leto 
M.D.LXXVIII. 

Kronika Antuna Vramca je doduše prva svjetska historija u hrvat- 
skom jeziku, osobito u kajkavskom narječju; ali nije uopće prva knjiga 
u tom narječju. Starije su vjerske knjižice, koje je u duha novovjeraca 
pisao i štampati dao pop Mihajlo Bučić, župnik u Belici u 
Međimurju. Bučić prihvatio je novu vjeru po nauku Francuza Kalvina, 
koja se bijaše raširila među Madžarima u susjednoj Ugarskoj; a pomogao 
ga je odlučno knez Juraj Zrinski, gospodar Međimurja i gorljiv pri- 
vrženik novovjeraca. Zrinski je ne samo progonio franjevce i pavline 
u Međimurju, nego je god. 1572. na svome posjedu u Nedelišću kraj 
Čakovcu osnovao tiskaru? u kojoj su se štampali spisi Mihajla Bu- 
čića. Poimence se ističe jedan spis kojemu ne znamo hrvatskoga na- 
slova (libello impresso, in illo impio magna ex parte a sacramentoperdis 
suffurato libello), zbog kojega bi Bučić 8. ožujka 1574. na sinodi u 
Zagrebu kao okorjeli Kalvinista osuđen te iz katoličke crkve izopćen. 

Pored vjerskih knjiga štampale su se u tiskari u Nedelišću i druge 
stvari. Tako je Ivan Pergošić, notar i županijski sudac u Va- 
raždinu, izdao svoje djelo: Decretum koterega je Verbewczi Istvan diach- 
ki popisal,... od Ivanussa Pergossicha na szloviensski jezik obernien, 
Stampan v Nedelischu Leto nassegha zuelichenia 1574. To je dakle 

Verbecijev »Tripartitum« u hrvatskom prevodu kajkavsko-štokavskoga 
narječja. Prijevod svoj posvetio je Pergošić knezu Jurju Zrinskomu, pa 
u predgovoru veli da je tu knjigu štampao tiskar »kojega Vaše gospod- 
stvo (Zrinski) dopelja na korist i odičenje oveh nevolnih i zavrženih 
ostankov orsaga«. 

Još prije Jurja Draškovića, koji je prvi odlučno provodio proture- 
formaciju, sjedili su na stolici zagrebačkih biskupa muževi koji su se 
odlikovali književnim radom. Među te spada Nikola Olah (1543— 
1548, + 1568) koji je uz drugo latinskim jezikom napisao geografiju 
Ugarske (i Hrvatske), nadalje domaći sin Pavao Gregorijanec 
(1550. do 1557, # kao kaločko-bački nadbiskup i đurski biskup u Beču 
21. lafopede 1565) koji je također napisao historijsko-geografsko djelo 
o Ugarskoj (Breviarium rerum Hungaricarum historico-geographicum), 
a uz to je bio član komisije koja je dopunila Verbecijev »Tripartitum« 
unovi Quadripartitum iuris consuetudinarii regni 
Hungariae. To je djelo, međutim, ostalo neštampano sve do god. 
1799. kad ga je izdao na svijet zagrebački biskup Maksimilijan Vrhovac. 
Sam Juraj Drašković (1525—1587) bio je već prije svoga imeno- 
vanja za biskupa zagrebačkoga (19. studenoga 1563) dobro poznat uče- 
njak i književni radnik. Još kao mladi magistar predavao je astronomiju 
na sveučilištu u Beču (1549), nastavljajući svoje nauke u Padovi izdao je 
ondje god. 1551. svoj latinski spis protiv nauke Kalvinove (Confutatio 
eorum quae dicta sunt a Joanne Caluino), kao pečujski biskup izdao je 
god. 1559. štampom pastirsko pismo (Epistola paraenetica) svojim vjer- 
nicima, a kao zastupnik kralja Ferdinanda I na crkvenom saboru u Tri- 
dentu držao je 24. veljače i 27. kolovoza 1562. dva govora koji su više 
pila štampani. Kao biskup zagrebački (1563—1578) redigirao je svoju 

ogatu korespondenciju, sastavljao govore za sinode, a jamačno je na- 
pisao i dekret kojim bi osuđen kalvinist Bučić i njegova nauka. Uz bisku- 
pa djelovali su i kanonici, kao Antun Vramec; a od ostalih kanonika ista- 
kao se kao latinski pjesnik kanonik i župnik sv. Marije Juraj Wiirf- 
fel, koji je god. 1572. dao u Beču štampati oveću pjesmu u 43 kitice 
u slavu biskupovu (Carmen sapphicum ad reverendissimum D. D. Geor- 
gium Drascovich, episcopum ecclesiae Zagrabiensis...) I nakon odlaska 
Draškovićeva iz Zagreba slavili su zahvalni Hrvati svoga nekadanjega bi- 
skupa i bana; tako je plemeniti Gašpar Petričević od Miketinca 
god. 1583. ispjevao oveću pjesmu njemu u počast i izdao je štampom u 
Beču (Panegyricus in honorem reverendissimi domini Georgi Drasco- 
vitii...). 

Nekoliko godina nakon odlaska Draškovićeva u Ugarsku preselio se 
Antun Vramec u Varaždin, gdje je god. 1584. postao varoškim župnikom. 
Tu se Vramec našao na okupu s notarom Ivanom Pergoši- 
ćem i Blažom Škrinjarićem, rektorom varoške škole. Taj 
trolist bavio se izdašno knjigom i pisanjem knjiga. Kako je u sito 
vrijeme bila prenesena tiskara kneza Jurja Zrinskoga iz Nedelišća u 


* [V. bilj. 6] 

Varaždin, gdje je njom upravljao iz Ljubljane prognani Ivan Manlius, 
stali su ovi književnici u njoj štampati svoja djela. Vramec je po svoj 
prilici na želju tadanjega biskupa Pavla Herešinca hrvatskim (kajkav- 
skim) jezikom napisao i izdao svoju Postilu u dva dijela. Prvomu 
dijelu je naslov: Postilla na vsze leto po nedelne dni vezda 
znovich szpraulena slovenszkim iezikom po Antolu Vrameze sz. P. dok- 
tore i czirkue Varasdinszke P. Stampano v szlobodnom kraljevom va- 
rassu Varasdine M.D.LXXXVI; a drugomu: Postilla veszda znovich 
zpravliena szlouenskim ieszikom po godoune dni na vsze leto. 
Po Ant. Vramezu sz. p. Doctoru. Stampano v szlobodnom kralieuom 
varassu Varasdinu. M.D.LXXXVI. Slijedeće godine 1587. izašle su dvije 
latinske knjige Vramčevih drugova Ivana Pergošića i Blaža Škrinjarića. 
Posljednji je svoje religiozno-mistično djelce De agno paschali posvetio 
Vramcu, pa se u posveti tuži kako ljudi zlobno prigovaraju njihovu 
radu, jer im nije ništa sveto nego ono što sami hoće. 

Dok se u »ostacima Kraljevina Dalmacije, Hrvatske i Slavonije« 
pišu poglavito u dva jezika (latinskom i hrvatskom) naročito vjerske 
(nabožne i obredne) knjige i donekle povijesna djela u mletačkoj 
Dalmaciji (s mletačkom Albanijom) i u slobodnom Dubrovniku cvate 
i lijep a književnost u tri jezika, naime u latinskom, talijan- 
skom i hrvatskom. 

Hrvatska knjiga razvijala se tada u dva smjera: kao vjerska, pisana 
gotovo bez izuzetka u prozi, i kao svjetovna u stihovima. Među naj- 
starije prozaiste ubrojiti nam je dubrovačkoga vlastelina Basila 
Gradića, koji je bio glasovit kao dubokouman bogoslov i vrstan 
poznavalac grčkoga jezika. Bio je najprije redovnik u benediktinskom 
samostanu na otoku Mljetu, odakle je poslije god. 1530. pošao u Italiju 
na Monte Cassino. God. 1584. postao je biskupom u Stonu gdje je i 
umro slijedeće godine 1585. Prvo njegova poznato djelo Libarce 
veleduhovno i bogoljubno od molitve štampano je u Mlecima 1561. 
u Ivana Giunte, prijevod je latinskoga djela De oratione od Tulija Gri- 
spolda; izvorno je drugo djelo njegovo: Libarce od dievstva 
idievičkoga bitja, štampano 1567. u Mlecima po Ivanu Krst. 
Guerra. On je sam smatrao ovo djelo tako znamenitim da ga je god. 
1584. preveo na talijanski jezik i izdao u Rimu pri Bartolu Bonfandinu 
i Titu Dianu. Značajno je da je isto djelo isusovac Simon Visocki pre- 
veo na poljski jezik, te ga 1607. izdao u Kališu. Znamenit je nadalje 
Zadranin pop Šimun Budinić (Budineo) koji se god. 1581. spo- 
minje kao »ilirski ispovjednik u Rimu«. Prvo mu je djelo prijevod psa- 
lama s naslovom: Pokorni i mnogi ini psalmi Davidovi (u Rimu pri 
Fr. Zanetti 1582); nadalje iste godine štampao je u istoga tiskara pri- 
jevod djela isusovaca Ivana Polankas naslovom: Ispravnik za jerei, 
ispovidnici i za pokornih. Slijedeće god. 1583. izdao je opet u Rimu 
djelo: Summa, a to jest skupljenje ili sabranje nauka Christianskoga, 
složeno po počtovanom otcu Petru Kanisiu teologu ili bogoslovcu dru- 
žine Isusa, koje iz vlaškoga ili latinskoga jazika u slovinski jazik pro- 
tumačio jest pop Šimun Budineo Zadranin. Značajno je da je taj pri- 

jevod izašao u dva izdanja: jedno latinskim slovima, a drugo ćirilskim 
pismenima. Treći duhovni pisac je dominikanac fratar Luka Palla- 
vicini Bračanin, »meštar reda pripovidavac« (praedicatorum) 
i inkvizitor papinski u Zadru (1591—1601), koji je 8. studenoga 1598. 
dovršio doslovni prijevod (čakavskim narječjem) svih (150) Davi- 
dovih psalama. To je djelo otkriveno i štampano tek u najnovije 
vrijeme. 

U XVI stoljeću osobito je bogata lijepa književnost hrvatska u mle- 
tačkoj Dalmaciji i slobodnom Dubrovni u. Javljaju se naročito tri knji- 
ževna središta: jedno u Zadru s Ninom, drugo na otoku Hvaru, a treće 
u Dubrovniku. U Splitu kao da je nakon Marulića (f 1524) hrvatska 
vila pjesnikinja zamrla. Kolo zadarsko-ninskih pjesnika započinje P e - 
tar Zoranić (Albis), starinom Ličanin od plemena Mogorovića 
(Tetačića). Rođen je god. 1508. u Zadru, a živio je najviše u Ninu, 
gdje su mu već djed i otac prebivali. Kad mu je bilo dvadeset i osam 
godina (1536), spjevao je, potaknut djelom Arcadia talijanskoga pjesni- 
ka Jakova Sannazara, pastirski roman u stihovima i prozi koje odiše 
najvećom ljubavi prema hrvatskom narodu i jeziku. Taj prvi hrvatski 
roman, izrađen u najvećem dijelu u dramskom obliku (u dijalozima), 
izašao je štampom u Mlecima god. 1569. u Dominika Farri s naslovom: 
Planine, ke zadrže u sebi pisni pete po pastirih, pripovisti i pri- 
tvore junakov i deklic, i mnoge ostale stvari složene po Petru Zoraniću 
Ninjaninu. Drugi zadarski pjesnik bio je Brno Karnarutić iz 
vlasteoske porodice zadarske. Kada se rodio i kada je umro nije dosad 
ustanovljeno; zna se samo da mu se otac zvao Dunat (messer Donado 
Carnaruti), koji je god. 1527. još živio u nutarnjem gradu Zadru i čija 
je porodica brojila osam duša. Jamačno je među njima bio već i sin 
Brno (Bernardin). Poslije je Brno stupio u uži odnos s knezom Ni- 
kolom Zrinskim Sigetskim; vjerojatno je poput Stjepana Frankapana 
postao »vojvodom« neke čete, koje je Nikola Zrinski držao kad mu 
bi povjerena obrana jugozapadne Ugarske između Dunava i Drave. Kad 
je Nikola Zrinski junačkom smrti poginuo u Sigetu (1566), kosnulo 
se to duboko Karnarutića, pa je u slavu svoga »bivšega gospodina« 
ispjevao epsku pjesan koja je prva iz hrvatske historije u našoj književ- 
nosti. Toj je knjizi naslov: Vazetje grada Sigeta, pisan na 4 
dila razdiljena (Mleci 1584), a posvećena je knezu Jurju Zrinskomu, 
sinu sigetskoga junaka. U posveti kaže da je odlučio »ispuniti dug moj 
ovim, ako i prezrenim slogom, i svitu navistiti, koliko godi izvrsite 
hrabrosti istoga gospodina, otca milosti tvoje, a navlastito, koju on 
učini u pogibli grada Sigeta«. Karnarutić ispjevao je još pjesničku, ri- 
povijest u pet pjevanja s naslovom Izvrsita ljubav i napokon nemila i 
nesrićna smrt Pirama i Tižbe (Mleci 1586), te je posvetio ostrogon- 
skomu nadbiskupu Antunu Vrančiću. 

U pjesničkom kolu na otoku Hvaru javilo se pet pisaca. O vlaste- 
linu Hortenziju Brtučeviću (* u gradu Hvaru 1516), sinu 
Jeronimovu, zna se samo da ic spjevao pjesmu U pohvalu Tižbe i Se- 
geta od Karnarutića; a za Ivana Parožića (* u gradu Hvaru 
1537) javlja se da je spjevao Vlahinju koja nije sačuvana. Kudikamo 

znamenitiji je od njih Hanibal Lucić (* u gradu Hvaru 1485, 
umro 1553), također vlastelin koji je imao posjeda i na otoku Visu. 
Lucić je uz Pisni ljuvene, poslanice i drugo spjevao prvu izvornu hrvat- 
sku dramu svjetovno-romantičkoga sadržaja s naslovom Robinja, 
kojom je želio proslaviti Dubrovnik i sjajnu moć njegove vlastele. Na- 
dovezao je pak na narodne pjesme, koje su u ono doba kolale o hrvat- 
skim banovima Majeru Blažu i Mirku Derenčinu. Glavna lica njegove 
drame jesu Robinja, unuka Majera Blaža, i mladi Derenčin, unuk bana 
Mirka Derenčina. Mladi Derenčin, preobučen u trgovačko odijelo, otku- 
pljuje u Dubrovniku na trgu od turskih gusara za 3000 dukata nesretnu 
Robinju, koja se onda udaje za svoga osloboditelja kojega je već odprije 
skrovito ljubila. Sva djela Lucićeva izdao je po smrti njegovoj nezakoniti 
sin i baštinik mu Antonije pod naslovom: Skladanja izvrsinh pisan ra- 
zlicih poštovanoga gospodina Hanibala Lucia, vlastelina hvarskoga, koje 
čini štampati u Bnecih sin njegov Antoni... In Venetia per Francesco 
Marcolini 1556. Dok je Lucić dio potpun plemić i patricij, njegov je 
nešto mlađi suvremenik Petar Hektorović (* u Starigradu na 
otoku Hvaru 1487, umro g. 1572), premda također rođeni patricij, bio 
iskren prijatelj pučana i njihovih nastojanja. I on je u mladosti pjevao 
ljubavne pjesme, ali se poslije odvratio od puste erotike i stao pisati 
pjesničke poslanice. Tako je i u obliku velike poslanice prijatelju Jero- 
nimu Brtučeviću u svojoj šezdeset i devetoj godini (1555) ispjevao svoje 
glavno i najveće djelo Ribanje i ribarsko prigovaranje. 
Ovo sasvim originalno djelo zapravo nije nikakva didaktična pjesma 
(poput suvremene talijanske »ecloga pescatoria«), već samonikla idila iz 
hvarskoga života, osobito tamošnjih ribara. Pjesnik priča lijepo i reali- 
stično kako je, želeći se odmoriti, kroz tri dana sa dva ribara (Pasko- 
jem i Nikolom) plovio po moru između otoka Hvara, Šolte i Brača, 
loveći ribu, pjevajući pjesme i uživajući prirodne ljepote, dok se nije 
na osvitku četvrtoga dana opet vratio na Tvrdalj, svoj dvorac kod 
Starigrada, u kojem je proboravio najljepše dane svoga života. Putujući 
drugi dan iz grada Hvara (Novigrada) prema otoku Šolti pjevao je 
ribar Paskoj »bugaršćicu« o Kraljeviću Marku i bratu Andrijašu, ribar 
Nikola o Radosavu Siverincu, i napokon oba zajedno u dva glasa 
(»jedan niže držeć, drugi više pojuć«) narodnu pisan: »I kliče djevoj- 
ka«. Zanimljivo je da je pjesnik zabilježio ne samo tekst bugaršćica, 
nego i napjeve. Ribanje i ribarsko prigovaranje i različne stvari ine slo- 
žene po Petretu Hektoroviću Hvaraninu štampano je god. 1568. u Mle- 
cima u Fr. Iv. Komota. Hvarski pjesnik, koji bi tek u najnovije vrijeme 
otkriven, jest Martin Benetević, vjerojatno mlađi suvremenik 
Lucića i Hektorovića, jer poznaje djela ne samo svoga zemljaka Lucića, 
nego i Dubrovčanina Marina Držića (#1567), kojega zove »naš dobri spi- 
valovac« te ga donekle i oponaša. Benetević spjevao je Hvarkinju, 
pokladnu komediju u pet činova koja se je mnogo prikazivala. I Be- 
netević spominje »bugaršćicu od Petra Rešetine«, 

U slobodnom Dubrovniku istaklo se tijekom XVI stoljeća do dva- 
deset hrvatskih pjesnika koji su nastavljali rad Šiška Menčetića i Džora 
Držića. Da spomenemo tek najznatnije i najplodnije. Najstariji od ovih 

bit će pučanin (zlatar) Andrija Čubranović, koji je živio i 
radio u prvoj polovici stoljeća (oko 1480—1530), a spjevao je po načinu 
firentinskih pjesnika prvu hrvatsku pokladnu pjesmu ili maskeratu s 
napisom Jeđupka“ (Egipćanka = Ciganka gatalica). Ova Jeđupka, 
iza koje se skriva sam pjesnik, petorim gospođama svašta proriče, odaje 
i savjetuje, a šestoj, koju pjesnik voli i osobito odlikuje (od 620 stihova 
posvećuje njoj 360), spotiče što ne uzvraća ljubav onome koji za njom 
gine, ali mu riječ u A zapinje kad hoće da joj to kaže. Čubranovićeva 
Jeđupka ljepša je od svih poznatih talijanskih maskerata i nadilazi sve 
potonje hrvatske imitacije. U Dubrovniku bila je raširena već god. 
1527, a štampana bi tek 1599. u Mlecima (u Altobela Salikana). Drugi 
je pučanin dubrovački Mavro (Nikola) Vetranović (1482— 
1576), redovnik benediktinski i najplodniji pjesnik XVI stoljeća. Bio 
je.lirik, epik i dramatik pretežito religioznog i refleksivnog smjera. Naj- 
ljepše mu je i najoriginalnije djelo Remeta, idila iz pustinjačkoga 
života, u kojoj se prikazuje život pustinjaka (samoga Vetranovića) na 
otočiću sv. Andrije. Spomena je vrijedan još Vetranovićev nedovršeni 
fantastički alegorijsko-filozofski ep Pe'egrin (Putnik); a od drama 
odlikuju se Suzana čista u četiji čina, i onda Posvetilište 
Abramovo u pet činova, oko kojega se pjesnik najviše trudio, ali ga 
je tako rastegnuo (2636 stihova) da se u tom obliku nije moglo prika- 
zivati. Mlađi suvremenik Vetranovićev je opet pučanin Nikola Na- 
lješković (rođ. oko 1510, umro godi 1587), po zanimanju trgovac, a 
po književnom radu najstariji pjesnik komedija u Dubrovniku. Njega 
tri komedije bez naslova više su lakrdije, u kojima je porodični 
život u Dubrovniku prikazan u grubim crtama i najkrupnijim riječima. 
Prve dvije komedije samo su dramske scene, a treća je izvedena u tri 
čina. Nalješkovića kudikamo nadvisuje Marin Držić s nadimkom 
Vidra, sinovac pjesnika Džora. Rodio se oko god. 1520. u Dubrovniku, 
a umro je god. 1567. u Mlecima, gdje je i pokopan u crkvi di san Gian- 
polo. Marin Držić napisao je četiri pastirske igre (Tirena, Venera i 
Adon, Plakir, Đuho Krpeta); prve dvije u stihovima, a posljednje dvije 
u prozi. Zna se da je Tirena, Koja ima pet činova, prvi put 1548. prika- 
zivana javno pred Kneževim dvorom, a drugi put 1550. prigodom pira 
Vlaha Držića u kući ženikova djeda po majci. Tom se prigodom izvo- 
dila i viteška igra Moreška (»bojni način od moreške«), koja se sve 
do danas na otoku Korčuli održala. Nadalje je Držić spjevao pravu 
pokladnu igru: Novela od Stanca, koja se smatra najdotjera- 
nijim i najcjelovitijim djelom njegovim, tako da se i sad prikazuje 
u glumištu u Zagrebu.!! U njoj se crta obijesna dubrovačka mladež kako 
se je krupno našalila s seljakom, sa starim vlahom Stancem, koji je za 
poslom došao u grad i ne našavši stana zadrijemao kod zida pred grad- 
skim zdencem. Još je Držić napisao šest komedija u stilu suvremene 


19 [Jeđupka je zapravo druga verzija Jejupke koju je napisao Hvaranin Mikša Pe- 
legrinović (0. 1500—1562).] 

1 [Držićeva djela su danas standardna djela našega kazališnog repertoara, a neka, 
kao Dundo Maroje, izvode se i u inozemstvu.] 

plautovske talijanske komedije (Komedija od Pometa, Dundo Maroje, 
Skup, Pjerin, Arkulin i Tripče de Utolče); napokon je preveo Euripidovu 
dramu Hekubu iz talijanskoga prijevoda. Držić je najveći komediograf 
starije hrvatske književnosti; šteta samo da su neka djela njegova ili 
posve izgubljena ili tek djelomično sačuvana. Za pustopašnim, dosjetlji- 
vim i hitrim Držićem javio se je mlađi suvremenik njegov, također vla- 
steoski sin Dinko Ranjina (1536—1607), koji je neko vrijeme 
živio u Firenci (1563—1567) u kolu književnika na dvoru Medicejaca. 
Ranjina je poglavito lirski pjesnik, i to refleksivni; on je uveo u hrvat- 
sku književnost epigrame, ponajviše rugalice, u kojima je žigosao po- 
roke porodičnog i društvenog života. Značajna je njegova rugalica 
Jednomu, ki ništo ne čini, a tudje sve huli. Još 1563. štampao je u Firenci: 
Piesni razlike. Vrativši se iz Firence u Dubrovnik vršio je različne držav- 
ne službe i bio sedam puta knezom Republike. Pjevao je tada malo 
ili ništa, ali je ostao prijatelj knjige i književnika, koji su se okupljali 
u njegovu ljetnikovcu pod Vrućicom na Ratu kod Trpnja. Nakon što je 
u hrvatskoj književnosti oko 1571. zavladao neki zastoj, javio se na po- 
prištu bogati pučanin Dinko Zlatarić (1558—1609), koji je pje- 
vao hrvatske i latinske pjesme. Bio je inače vrlo obrazovan čovjek, oji 
je nauke filozofske i pravne izučio u Padovi, gdje ga bijahu god. 1579. 
izabrali za rektora. Njegov pjesnički ideal bila je glasovita sa svoje 
ljepote i obrazovanosti Dubrovkinja Cvijeta Žuzorićeva (Flo. 
ria Zuzzeri, rođ. oko 1555), kojoj je i Tasso posvetio dva soneta, dok 
su je drugi firentinski pjesnici prozvali dubrovačkom Aspasijom. Mnoge 
lirske pjesme Zlatarićeve spjevane su u pohvalu Cvijeti; njoj je također 
posvetio svoj prijevod Ovidijeve metarmofoze Ljubav i smrt Pirama i 
Tizbe, koju je god. 1597. izdao u Mlecima zajedno sa prijevodom Sofo- 
klove tragedije Elektre i prijevodom Tassove Aminte s naslovom Ljub- 
mir. Čitavo pak izdanje posvetio je Ranjina knezu Jurju Zrinskomu, 
koji mu se za to latinskim pismom iz Čakovca lijepo zahvalio. U nizu 
znatnijih pjesnika hrvatskih bud još spomenut Antun Sasin, već 
radi toga što je pod naslovom Razboji od Turaka opjevao su- 
vremene bojeve s Turcima (1593—1594) počeo od sjajne pobjede kršćan- 
ske kod Siska; ali to nije epos već samo suvremena kronika u stihovima. 

Dok se hrvatska književnost rascvala, latinska knjiga u isto doba 
obamire. Od književnih vrsta samo još pjesništvo ima dva tri znatnija 
zastupnika koji u latinskom jeziku okretno sastavljaju različne prigodne 
pjesme. Tako u Kotoru pjeva latinskim jezikom Kotoranin Ludovik 
Paskajić (Pasquali, Pascale), kojega su latinska Carmina god. 
1551. štampana u Mlecima. To su poglavito elegije (26). Međutim, pje- 
vao je on i u talijanskom jeziku sonete, madrigale i kancone, po kojima 
je izašao više na glas nego svojim latinskim pjesmama. Najznatniji la- 
tinski pjesnik u Dubrovniku bio je toga stoljeća jedan tuđinac, po imenu 
Didak Pir (Pyrrhus, Pirro), za pravo Jacobus Flavius, Ži 
dov, rođen 1517. u Evori u Portugalskoj. On je kao učitelj dubrovačke 
škole ondje proživio drugu polovicu XVI stoljeća, bio je učitelj Dinka 
Zlatarića i mnogih drugih Dubrovčana, a istakao se već prije dolaska 
u Dubrovnik u Španjolskoj, Engleskoj, Francuskoj, Belgiji, Italiji i 

Grčkoj kao vrstan humanista. I u Dubrovniku, gdje je ostao do svoje 
smrti, sastavio je mnogo hatinskih pjesama, većim dijelom epigrama 
najrazličnijega sadržaja, provodeći se za Marcijalom. Osim štampanih 
pjesama (1582. i 1592) ostale su mnoge u rukopisu (Didaci Pirrhi ele- 
giarum libri III. ad D. Slatarichium Patav. Scholae Rectorem et equitem 
splendidissimum; accessit Lyricorum libellus eodem auctore). 

Latinski jezik ustupio je mjesto ne samo hrvatskomu nego i talijan- 
skomu, jer su se dalmatinsko dubrovački književnici povodili za mla- 
đim humanistima talijanskim i njegovali žive jezike mjesto mrtvoga. 
Tako je i u prozi sve više maha otimala talijanština mjesto latinštine, 
kojom su odsad pisali jedino bogoslovi svoje rasprave i djela. 

Ne samo da je Paskalić uz latinsku poeziju njegovao talijansku, 
nego je bilo i hrvatskih pjesnika koji su pjevali i talijanski. Tako je 
Savko Bobaljević Glušac (Savius Bobali Sordo, 1530—1585) 
izašao na glas više kao talijanski pjesnik nego kao hrvatski. On je svoje 
Rime amorose, pastorali e satiriche, izašle po smrti njegovoj god. 1589, 
posvetio Dinku Ranjini. Kao talijanski »rimatori« (pjesnici) poznati su 
još ovi inače hrvatski pjesnici: Petar Hektorović, Franjo 
Lukarević (Luccari) Burina, Dinko Ranjina i Dinko 
Zlatarić. Talijanske pjesme pjevao je također Dubrovčanin Mi- 
hajlo Monaldi (rođ. oko 1550, umro 1592), a ističu se još pleme- 
nite žene Julija Bunić (Bona) i spomenuta već Cvijeta Zuz- 
zeri (Zuzorić). 

Talijanskim jezikom pišu se u to doba i prozaična djela, poglavito 
znanstvena. Filozofski pisci u obliku dijaloga raspravljaju o različnim 
Planta iz područja tadanje filozofije. Tako hrvatski pjesnik Ni- 

ola Nalješković (Nale) izdaje god. 1579. svoje talijansko djelo 
Dialogo sulla sfera del mondo; Nikola Gučetić (Gozze, 1549— 
1610) jednako u dijalozima govori o ljubavi i ljepoti, a spomenuti već 
pjesnik Mihajlo Monaldi piše deset dijaloga o ljepoti s natpi- 
som L'Irene, koji su štampani tek nakon njegove smrti god. 1599. 
Najznamenitiji filozof ovoga stoljeća jest Franjo Patrizio (Pe- 
tris, 1529—1597), s otoka Cresa, koji se bavio najzakučastijim proble- 
mima filozofije. Jednako se bave i prirodnim znanostima. Nikola 
Sagri (+ 1572) napisao je djelo o plimi i oseci, a Antun Medo 
(umro oko 1600), podrijetlom Grk, bavio se različnim matematičkim 
pitanjima. Značajno je da je Dalmatinac Ivan Franjo Srića 
(Fortunio) napisao prvu talijansku gramatiku, koja je prvi put 
štampana u Jakinu god. 1516. To je gramatika onoga književnog jezika 
kojim su pisali Dante, Petrarca i Boccaccio. 

Napokon su i povjesnicu pisali u talijanskom jeziku. U tom se 
pogledu osobito ističu dubrovački historiografi. Tako su 
talijanskim jezikom napisani najstariji ljetopisi ili kronike o Dubrov- 
niku, kao kronikaanonimna ljetopisca koja opseže povjesnicu 
Dubrovnika od osnutka grada god. 457. do god. 1554; zatim Annali di 
Ragusa od Nikole Ranjine (1494—1582), koji također dopiru do 

god. 1552. Ranjina je također sastavio ili prepisao najstariji kanconijer 
ili pjesmaricu, u koju su unesene pjesme prvih hrvatskih pjesnika u 
Dubrovniku. I Ivan Gundulić Marinov sastavio je dubrovačku 
kroniku do god. 1484, ali se ne može točno ustanoviti kada je živio. 
Na osnovi svih tih kronika, koje su do najnovijega doba ostale u ruko- 
pisima (štampane su tek 1883 i 1893. od Natka Nodila u spomenicima 
Jugoslavenske akademije), sastavljali su svoje štampane historije o 
Dubrovniku firentinski dominikanac i kaptolski vikar crkve dubrovačke 
Serafin Razzi, koji je u djelu: La storia di Raugia, Lucca 1595. 
brikšnno historiju Dubrovnika do god. 1571; nadalje Dubrovčanin Ja - 

ov Lukarević (Giacomo Luccari, 1551—1615) poznato djelo: 
Copioso ristretto degli annali di Rausa, Venezia 1605, u kojem je prika- 
zana povjesnica grada do god. 1600. 

Između svih dubrovačkih povjesničara XVI stoljeća proslavio se 
osobito Mavro Orbini, bivši opat benediktinskoga samostana u 
Mljetu (# 1614). On se bavio historijom ne samo Dubrovnika nego 
svih država i zemalja jugoslavenskih, a donekle slavenskih uopće. On 
je izdao djelo: I/ regno degli Slavi hoggi corrotamente detti Schiavoni. 
Historia di Don Mauro Orbini Rauseo abbate Melitense. In Pesaro 
1601. Orbina ide ta poglavita zasluga što je on, premda katolički re- 
dovnik, pisao svoju historiju južnih Slavena ne obzirući se na vjeru 
njihovu, te je jednakom ljubavi i poletom crtao i slavio sve velike i 
slavne muževe, bili oni katolici ili ne. Baš stoga ugodilo je njegovo 
djelo svim Slavenima bez razlike vjere, te su ga i Rusi preveli u svoj 
jezik nastojanjem novgorodskoga arhiepiskopa Teofana Prokopovića 
(1722). Posvećeno je caru Petru Velikom. 


(Umjetnost.) Najprije građanski rat između Ferdinanda I i Ivana 
Zapolje, a onda neprekidne borbe s Turcima, koji su stalno napredovali 
prema zapadu, nisu nimalo bile podesne za razvoj umjetnosti u »osta- 
cima« Hrvatskoga Kraljevstva. Pače brojne sredovječne građevine, kao 
crkve, gradovi, samostani i varoši prometnuše se u razvaline, bud što 
ih Turci za svojih provala razmetnuli bud što su ih kršćani 
sami razvalili da se Turci u njima ne ugnijezde. 
Tako je za ratovanja između ferdinandovaca i zapoljevaca nastradala 
god. 1529. stolna crkva sv. Stjepana u Zagrebu, dok je za turskih pro- 
vala porušeno gotovo sve od Požege do Virovitice i Čazme kao i među 
Unom i Kupom od Kostajnice do Topuskoga. God. 1596. spominju po- 
unski Vlasi »sedamdeset pustih gradov, koji su pu- 
sti meju Unu i Kupu«. 

U takvim prilikama posve je prirodno da graditeljska umjetnost 
nije u »ostacima mogla napredovati. Gradilo se uopće samo za obram- 
bene svrhe da se izloženija mjesta i gradovi na kršćansko-turskoj kra- 
jini utvrde i zaštite. Stoga nije bilo gotovo sabora na kojem ne bi sta- 
leži dopuštali radnike, građu i povoz na prenošenje građe u hrvatsko- 
slavonske krajiške gradove. Jedino tim načinom moglo se polučiti da 
su se Turci kod utvrđenih gradova Đurđeva, Koprivnice, Križevaca i 

Ivanića u Slavonskoj krajini, pa onda kod gradova duž Kupe u Banskoj 
i Hrvatskoj krajini zaustavili i da nisu i »ostaci« kraljevstva pali pod 
njihovu vlast. 

Baš radi obrane od Turaka moralo se pomišljati i na osnivanje 
novih gradova i tvrđava. Tako su nastali gradovi i utvrde: grad 
Sisak (1544) uz varoš istoga imena, grad Nehaj (1551—1558) 
više varoši Senja, i oveća tvrđa Karlovac (1579) kod utoka Ko- 
rane u Kupu do staroga grada Dubovca. Po ovom primjeru sagradili 
su i Turci tvrđu Petrinju (1592) na utoku Petrinjčice u Kupu. 

U nutarnjoj zemlji nisu građevinama toliko naudili Turci ali su 
one stradale od nemara i potresa. Naročito je štetan bio potres 
15. i 16. rujna 1590. kad je i Zagreb drugi put u tom stoljeću stradao. 
Tom je prigodom i nedavno (1574) popravljeni Medvedgrad tako 
oštećen da se gospodar njegov Stjepan Gregorijanec morao preseliti 
u dvore niže grada, u Šestine. Jednako su nekako i drugi gospodski 
gradovi na gorskim visovima opustjeli, pa su mjesto njih nastali dvori 
na podanku gora i brda. Tako su primjerice na podanku visokoga 
Cesargrada u hrvatskom Zagorju u ravnici osvanuli Novi dvo- 
ri. Događalo se i to da su oblasti silom razvaljivale pojedine gradove 
i utvrde, koje su siloviti velikaši i plemići podizali bez dopuštenja 
kraljeva na svojim posjedima. Tako je ban Krsto Ungnad 5. veljače 
1581. s brojnom družinom svojom sve do temelja dao porušiti grad 
Šabac, koji bijahu neovlašteno podigli plemići Keglevići nasuprot 
Krapini. 

Dok su ovako u »ostacima« Hrvatskoga Kraljevstva umjetnosti za- 
hirile, stalo je u susjednoj turskoj Bosni poglavito graditeljstvo na- 
predovati. Turci su doduše u početku obarali kršćanske sredovječne 
umjetnine, naročito crkve, ili su ih pretvarali u svoje; ali kako je zna- 
menit dio domaćega žiteljstva hrvatskoga patarenske vjere prigrlio 
islam*, stali su odličniji i bogatiji poturčenjaci podizati arapsko- 
turske građevine, kao džamije (hramove), tekije (sa- 
mostane za derviše), medrese (vjerske škole s internatima), ba - 
nje (kupke), musafirhane (svratišta za siromašne putnike), 
tašlihane i bezistane (zgrade za trgovanje) itd. Mimo to podi- 
zali su zgrade (utvrđene kaštele) za stanovanje oblastima, poglavito 
vojničkim (saraje), onda mostove (ćuprije) itd. Baš po tim 
građevinama dobile su poglavite varoši bosanske, kao Sarajevo (prije 
Vrhbosna), Mostar, Foča i Banjaluka svoje orijentalno lice. 

Već u drugoj polovici XV stoljeća proslavili su se neki turski namje- 
snici u Bosni svojim građevinama. Osobito se ističu sandžakbeg Isa - 
beg Ishaković, osnivač turskoga Sarajeva, koji je sagradio u čast 
sultana Muhameda (Mehmed) II glasovitu Carevu džamiju ido 


* Suvremeni povjesničar turski Aali (+ 1592) piše o Bošnjacima islamske vjere 
ovako: »Bez sumnje Bošnjaci, koji se pribrajaju hrvatskom narodu, odlikuju se kao pro- 
sti vojnici dobrotom i pobožnosti, kao age i zapovjednici obrazovanošću i vrlinom: ako 
dođu do časti velikih vezira u upravi su dobroćudni, ponosni i pravedni da ih velikaši 
hvale i odlični umnici slave.« 

nje banju (1459), onda Carevu ćupriju preko Miljacke, jednu tekiju, 
musarfirhanu, golemi han Kolobaru u Bazrdžanima i neke manje gra- 
đevine. Sin njegov Mehmed-beg Hranušić podigao je (1519) džamiju 
Mehmed-begovu. Ali najviše proslavio se u XVI stoljeću svojim gradnja- 
ma Gazi Husrev-beg (1480—1541), koji je u tri maha bio sandžak- 
beg u Bosni i nastojao da u svojim građevinama kudikamo natkrili sve 
što se dotada na polju arhitekture stvorilo u Sarajevu i Bosni. On je god. 
1529. podigao glasovitu Begovu džamiju u Sarajevu, koja ne 
samo po svojoj arhitektonskoj koncepciji nego i po svojim dimenzija- 
ma nadmašuje sve ostale džamije onoga doba. »Sravnimo li ju sa 
Carevom (džamijom), s Mehmedbegovom ili sa Skenderlijom (Mustaf- 
bega Skenderpašića od god. 1517), to sve tri izgledaju prema Begovoj 
rek bi kao miniature. Ako kod Careve džamije djeluje na posmatrača 
gracilnost stupova, vitkost munare, elegancija kubeta, kod Begove dža- 
mije sve je to jače, veće, snažnije, masivnije, a ipak je arhitektu uspjelo 
stvoriti umotvor, koji se doimlje promatrača jedinstvenim umjetničkim 
dojmom, te i ne će osjećati one masivnosti zidova, koji bi gotovo doli- 
kovali utvrđenom gradu ili kuli«. Graditelj Begove džamije nije poznat; 
ali se zna da su radnici (kamenari, kovači, zidari i tesari) bili Dubrov- 
čani. I po ostaloj Bosni sagrađene su u XVI stoljeću lijepe džamije. 
Tako Aladža-džamija u Foči, podignuta god. 1550. od Hasan- 
Nazira s osobito lijepom propovjedaonicom; onda Karađoz-dža- 
mija u Mostaru, podignuta god. 1569. od Karađoz-bega Hadži Meh- 
meda; i napokon krasna Ferhadija u Banjaluci, koju je god. 1576. 
dao sagraditi sandžakbeg Ferhad-beg Sokolović nakon svoje pobjede 
kod Budačkoga, primivši veliku otkupninu od zarobljene kršćanske 
gospode. 

Gazi Husrev-beg podigao je poslije Begove džamije još čitav niz 
drugih građevina za sljedbenike islama. Glasovita je njegova medresa 
Kuršumlija, za koju je ustanovio i znanstvenu osnovu po kojoj 
će se u toj visokoj školi predavati. Nadalje je podigao hanikah ili 
tekiju (samostan) za derviše (redovnike). musafirhanu za pri- 
manje i prehranu siromašnih putnika; vrlo zanimljivu banju ili 
kupalište u dva dijela (za muške i za ženske), prostrane zgrade za 
trgovanje (bezistan, tašlihan) i još drugo. Sve su se te gradnje pretežno 
održale do danas. Po njegovu primjeru podizali su jednake humanitarne, 
zdravstvene i školske zgrade i drugi bosanski velikaši muslimanske 
vjere (Sokolovići, Kopčići, Škenderpašići) po ostalim mjestima Bosne. 

Još su spomena vrijedne kamene ćuprije ili mostovi, po- 
dignuti u to vrijeme po Bosni i Hercegovini. Najznatnija je ćuprija 
u Višegradu narijeci Drini, koju je god. 1571. dao podići slavni 
Mehmet-beg Sokolović. Ova ćuprija stoji na jedanaest šiljatih lukova, 
kojima širina nije jednaka; ima ih od 13.7 metara do 18.6 metara. 
Duljina joj broji 170 metara, širina 63 m. O neimaru ili graditelju 
ćuprije ne zna se ništa;““ puk priča da mu je ime bilo Mitar ili Rade i 


12 (Izgradio ga je 1571—77 neimar Sinan.] 

da je gradio sedam godina, jer mu je Drina više puta oborila pojedine 
stupove. Za nekoliko godina starija od opisane ćuprije jest ćuprija u 
Mostaru na Neretvi, podignuta (na mjestu starijih drvenih mostića) 
za sultana Sulejmana II god. 1566. Ova je ćuprija duga 29 m, široka 
samo 4.55 m, a počiva na jednom jedinom polukružnom svodu od 27.3 
m promjera. Od površine Neretve do vrška svoda ima 19.5 m. 

U mletačkoj Dalmaciji i slobodnom Dubrovniku stoji graditeljstvo 
i kiparstvo posve pod mletačkim utjecajem. Kako su brojne 
crkve u primorskim gradovima već posve izgrađene, ima ih tek ne- 
koliko kojih se gradnja dovršava. Tako se stolna crkva sv. Jako- 
va u Šibeniku dograđuje do god. 1555. kad bi posve dogotovljena i 
posvećena. Jednako je dovršena u to vrijeme stolna crkva sv. 
Marka u Korč uli , na kojoj se kao na šibenskoj ogledaju razni sti- 
lovi (mletačka gotika i rana renesansa). Zvonik stolne crkve u Trogiru, 
koji je još 1422. počeo graditi meštar Matija Gojković, dovršio 
je napokon god. 1592—1598, graditelj Trifun Bokanić. Zvonik je 
tada bio visok sa svojim kubetom 141 stopu, a širok 17 stopa. U XVI 
stoljeću nastavlja se građenjem svjetovnih zgrada u blizini crkvi a na 
javnim trgovima, koji tim postaju prometnim centrima tih gradova. 
Gotovo svaki dalmatinski grad ima tada svoj Gospodski trg 
(piazza dei Signori), gdje uz postojeće već crkve niču nove palače mle- 
tačkih providura ili gradskih knezova, onda postaje za obavljanje javnih 
poslova (loggia publica), zatim javni uredi, kao carinarnice (dogane) 
itd. Tako je u svakome gradu Gospodski trg kao mala slika trga sv. 
Marka u Mlecima. Sve su te zgrade sagrađene u mletačkom slogu got- 
skih i renesansnih oblika. Gotovo sve »loggie« u Dalmaciji 
jesu djela XVI stoljeća. Najstarija loggia je u gradu Tro- 
giru, a najljepša i najimpozantnija u gradu Hvaru, sagrađena u 
slogu visoke renesanse. Priča se da ju je zasnovao graditelj Michele 
Sanmicheli iz Verone (1484—1559). Lijepa je još i posve sačuvana loggia 
u Zadru; njezino se pročelje sastoji od tri luka među dorskim stupovima. 

U ovo stoljeće ređaju se još građevine za zaštitu i obranu primor- 
skih gradova od navala susjednih Turaka, zatim neke zdravstvene gra- 
đevine (vodovodi, cisterne, zdenci). Kako je turska vlast dopirala mje- 
stimice sve do samih gradova, trebalo ih je, osobito s kopnene strane, 
zaštititi jakim zidovima, vratima, fortovima i drugim utvrdama. To je 
utvrđivanje dalmatinskih gradova povjerila Mletačka Republika spome- 
nutomu već graditelju Sanmicheliju. On je zadaću svoju sjajno izveo, 
pokazavši i pri tim praktičnim građevinama svoj umjetnički ukus. Čak 
i najjednostavnije zidine i utvrde odlikuju se lijepom strukturom i ple- 
menitim razmjerjem, a ne manjka im ni dekorativnog nakita. Osobito 
su mu ukusna neka varoška vrata ili dveri; kao primjerice Kopnena 
vrata (porta di terraferma) u Zadru. Sanmicheli zasnovao je također 
tvrđicu sv. Nikole (fort S. Nicolo) na ulazu u luku grada Ši- 
benika, a podigao ju je njegov sinovac Giovanni Girolamo Sanmicheli 
god. 1539. od mjernika Dorije sagrađena," i fortezza Margherit- 
zdenaca, ali je ona izvedena tek god. 1574. za generalnoga providura 
Alvisa Grimanija. 


696 ČETVRTO DOBA 


I slobodni Dubrovčani, premda su živili u prijateljstvu s turskim 
sultanima i plaćali njima godišnji dohodak, nastojali su da svoj rođeni 
grad što bolje osiguraju i jače utvrde. Te su se utvrde, nalik na kameni 
pojas, do danas održale i daju gradu s kopnene i morske strane izvan- 
rednu slikovitost. Svima utvrdama gospoduje silna Menčetićeva 
kula (Minčeta), jaka tvrđava s dvojakom ogradom, koju je Micheloz- 
zo Michelozzi sagradio. Još je znamenita na strmoj stijeni u more 
stršeća kula sv. Lovre (Lovrjenac), onda fortezza Leverono 
god. 1539. od mjernika Dorije sagrađena,“ i fortezza Margherit- 
ta, podignuta oko god. 1570. od Saporossa Matteucija. Sve te kule s 
ostalim kulama i zidinama tvore zaokruženu cjelinu, koju prekidaju 
tek gradska vrata, a koja su u glavnom nastala u XVI stoljeću. 

U XVI stoljeću ističu se još neki hrvatski slikari i mjedoresci, kojih 
su djela razasuta po Italiji i ostaloj Evropi. Njihovo kolo započinje 
Julije Klovio (Jure Klović), rođen 1498. u Grižanima u Vinodolu, 
a umro 5. siječnja 1578. u Rimu, gdje je i pokopan u crkvi sv. Petra 
ad Vincula. Tu su mu 44 godine nakon smrti postavili svećenici njegova 
reda crni mramorni spomenik s poprsjem od bijelog mramora i s nat- 
pisom, na kojem se uz drugo čita »domino Julio Clovio de Croatia«, i 
opet »Julius Clovio pictor nulli secundus«. I sam Klovio pridavao je 
svojemu prezimenu »Croata, Croatus, Croata, de Croatia«, a kadikad 
»Ilyricus« ili »Macedo«. Proslavio se pak kao sitnoslikar ili mi- 
nijaturist (miniatore). Oko 1515. došao je iz Hrvatske u Italiju, u 
Mletke, gdje mu je bio protektorom Marino Grimani, potonji kardinal. 
Negdje 1524. bio je opet na dvoru ugarsko-hrvastkoga kralja Ludovika 
II i sudjelovao i u boju na Mohačkom polju, iz kojeg se sretno spasio. 
Vrativši se nato u Italiju dođe u Rim; ali već nakon nekoliko mjeseci 
moraju bježati iz Rima kad su taj grad 6. svibnja 1527. zauzele i orobile 
čete cara Karla V Habsburgovca. Lutajući neko vrijeme stiže u Man- 
tovu, gdje uđe u samostan kanonika redovnika sv. Spasa, pa promijeni 
svoje krsno ime Juraj u Giulio. No već god. 1530. ili 1531. stupio je 
opet u službu svoga prvašnjeg protektora Grimanija, koji je izradio u 
pape da je smio istupiti iz samostana i kao svjetovni svećenik živjeti 
uz svoga dobrotvora, najprije u Perugiji a onda u Rimu. U Rimu ostade 
do svoje smrti, proboravivši tek god. 1549—1554. u Firenci na dvoru 
hercega Cosima I iz porodice Medici, i onda kraće vrijeme u Parmi 
i Piacenzi. Po smrti svoga prvog protektora Grimanija (# 1546) stupi 
Klovio u službu kardinala Aleksandra Farnesa, sinovca pape 
Pavla III, kojega je sjajni dvor (sagrađen od Antuna da Sangallo i Mi- 
chelangela Buonarottija) bio najugledniji u Rimu i zbiralište najumnijih 
pjesnika, učenjaka i umjetnika. 

Klović bavio se gotovo bez izuzetka sitnoslikarstvom, ukrašujući 
svojim slikarijama brojne rukopise duhovnoga i svjetovnoga sadržaja. 
Po njemu ilustrirani rukopisni molitvenici, korali, misali i brevijari ra- 


13 [Tvrđava Revelin građena 1539—1551, po nacrtima Ferramolina.] 


HRVATSKO KRALJEVSTVO ZA PRVA TRI HABSBURGOVCA 697 


zasuti su po knjižnicama čitave Evrope, a najviše po Italiji. Najodličnije 
djelo njegovo jest Molitvenik blažene djevice Marije, 
koji je naslikao za kardinala Farnesa, a dovršio ga je 1546. nakon 
marljiva rada od devet godina. Već suvremenici cijenili su uvelike 
ovo djelo Klovijevo, a noviji ga uznose nada sve, zovući umjetnika sad 
»malim i novim Michelangelom«, sad opet »Rafaelom minijatora«, dok 
za samo djelo kažu da se pričinja više božanskim djelom nego čovječjim 
(che ella pare cosa divina e non umana). Osim toga djela ukrasio je 
Klović tukopih Danteove Divina comedia, gdje je naročito sjajna slika 
koja prikazuje Beatricinovo putovanje po suncu, Još su znamenite nje- 
gove sitnoslikarije za rukopise Život Franje Marije od Montefeltra della 
Rovere IV. i Život Friderika od Montefeltra, vojvode urbinskoga. Na- 
dalje je Klović iskitio s pomoću svojih učenika krasno pisanu pov je - 
snicu rimsku Pavla Orosija (historia romana excerpta ex 
libris Pauli Orosii), gdje su naročito vjerni portreti rimskih careva 
snimljeni po novcima, medaljama i poprsjima. Na listu 181. prikazana je 
Sibila Tiburtina kako naviješta caru Oktavijanu dolazak spasitelja Isu- 
krsta. Po nalogu španjolskoga kralja Filipa II izradio je dvanaest slika 
za španjolski životopis cara Karla V; a za portugalskoga kralja Ivana 
III uresio je jedan rukopis Davidovih Paalama sa 41 slikom. Pored 
mnogo drugih većih i manjih djela naslikao je Klović još dva auto- 
portreta: jedan god. 1528. kad mu je bilo trideset godina, a drugi pod 
starije dane. Posljednji pohranjen je u galeriji slika u Firenci, te ima 
napis D. Giulio miniatore. »Kao umjetnik sjedinio je Klović u svojim 
radnjama nježnost i živahnost boja Rafaelovih sa smjelošću i krepošću 
risanja Michelangelova. Njegove najsitnije slike i figure drže mnogi za 
tako savršene da čovjek, kad ih promatra, pomišlja da u nekoj optičkoj 
komori gleda žive slike«. 

Dok je Klović živio u Rimu i srednjoj Italiji i bavio se sitnoslikar- 
stvom, njegov mlađi suvremenik Andrija Medulić Schiavone 
radio je poglavito u Mlecima, Medulić (Andreas Sclavonus, dictus Me- 
dola, quondam ser Simeonis) rodio se oko god. 1500. od oca Šimuna 
u Zadru, a umro je god. 1563. u Mlecima, gdje bi pokopan u crkvi sv. 
Luke. Medulić je kao dječak došao u Mletke i imao prigode da promatra 
i proučava djela slavnih mletačkih slikara i bakrorezaca Parmeggianina, 
Giorgiona i Tiziana Vecellija. Potonja dva postadoše njegovim uzorima. 
God. 1553. bijaše se već tako izvještio da ga je neumrli Tizian predložio 
da zajedno sa pet drugova (među njima Tintoretto i Veronese) slikama 
ukrasi knjižnicu u duždevoj palači. Bilo mu je naslikati tri slike za 
nagradu od 40 dukata, pa je posao dovršio god. 1556. Iza toga zaredaše 
njegove radnje po crkvama i palačama, a i samostalne slike. U samim 
Mlecima (s Čhioggijom) bilo je do sedamdeset većih i manjih radova; 
osim toga u Padovi, Firenzi, Napulju i Rimu. Jedna od naj oljih slika 
njegovih je Posljednja večera u palači Borghese u Rimu. Ta 
krasno bojadisana i velika slika odlikuje se neobičnim rasporedom. Tu 
ne sjedi Isus za stolom, već stoji iza Ivana koji pri stolu spava. Sedam 
apostola stoji također, a pet njih sjedi za stolom u različnim položa- 
jima i slušaju govor Isusov. Znamenita je još njegova slika Vjenča- 

nje mletačkoga dužda s morem u stolnoj crkvi sv. Marka 
u Mlecima. Još se vali slika Jupiter i Jo u divnoj okolici, pre- 
krasno sastavljena u duhu Tiziana. I od Medulića ima dva autoportreta: 
jedan iz mladih dana (u Firenci), a drugi iz staračke dobe (u Beču). 
Medulić bavio se i bakrorezbarijom (do 140 bakroreza). Kao slikar ističe 
se Medulić nada sve svojim sjajnim koloritom (mekim i sočnim), zatim 
jednostavnom i ukusnom kompozicijom. No zato mu crtanje nije uvijek 
pravilno ni točno. Portreti njegovi jesu gotove biografije. 

Za njim dolazi Šibenčanin Martin Kolunić s polatinjenim 
prezimenom Rota (rota = kolo), koji se proslavio u XVI stoljeću kao 
znamenit i vrlo plodan mjedorezac. Potekao je od porodice Kolunića, 
koja se bijaše iz istoimenog mjesta u starohrvatskoj župi Pset (danas 
Petrovac i Bilaj u Bosni) pred Turcima sklonila bud u mletački Šibe- 
nik bud u Ugarsku i Austriju, gdje su potomci njezini pod imenom 
Kolonić vršili visoke svjetovne i duhovne časti (nadbiskupi u Ostrogo- 
nu i Beču). Martin Kolunić rodio se između god. 1530. i 1540. (oko 
1532) u Šibeniku. Gdje je mladost svoju proveo i gdje je učio, nije 
poznato; nagađa se samo da je učio u Mlecima, jer su prve reprodukcije 
njegovih bakroreza god. 1565—1572. izlazile u Mlecima. Tako isto na- 
gađa se da mu je bio mecenom nadbiskup ostrogonski i njegov zemljak 
Antun Vrančić, kojemu je posvetio dva svoja bakroreza (mrtvoga Isusa 
i Magdalenu pokornicu). Valjda ponukom Vrančićevom pozvan bi oko 
god. 1573. u Beč na dvor cara i kralja Maksimilijana II, gdje je onda i 
ostao za cara i kralja Rudolfa II. God. 1576. upisan je u imenik dvor- 
skih umjetnika: Martin de Rota Rom. Kh. Majestet Conterfetter, Maler 
und Bildhauer, a jednako i god. 1589. Živio je još god. 1582. kad je 
urezao podobu cara i kralja Rudolfa II. Kada i gdje je umro, nije usta- 
novljeno.“ Od njegovih bakroreza poznato je dosad 159 komada, među 
njima 56 pore Među njima jesu portreti gotovo svih tadanjih njemač- 
kih Habsburgovaca, onda portreti austrijskih i ugarskih velikaša (Vran- 
čića, Istvćnffya, Fejerk&vya). Najslavnijim djelom njegovim drži se Po - 
sljednji sud, izrađen po glasovitoj slici Michelangelovoj u Sikstin- 
skoj kapeli u Rimu. Njegovi portreti Rudolfa II i Antuna Vrančića broje 
se među najbolje bakrorezne podobe onoga vremena. 

Ne po rodu, nego po podrijetlu spada među hrvatske slikare XVI 
stoljeća Girolamo del Pacchia (1477—1533) iz Siene. Bio je 
sin nekoga Ivana Ivanovića, za kojega ses pominje da je bio Zagrep- 
čanin (Giovanni di Giovanni, maestro de le Bombarde, di Saghabria in 
Sclavonia). Oko god. 1531. osnovao je Pacchia s jedanaest drugova 
svojih književno društvo La congrega dei Rozzi (družina neotesanaca), 
u koje je stupio i dubrovački pjesnik Marin Držić, koji je tada u Sieni 
boravio. Pacchia proslavio se kao slikar; njegovih slika ima po različnim 
galerijama u samoj Sieni, zatim u Turinu, Berlinu, Londonu, Miinchenu 
i Budimpešti. Najbolje mu je djelo oltarska slika u crkvi San Christo- 
fano u Sieni prikazujući Madonu s Isusom na prijestolju, uz koje stoje 


14 [Umro je u Beču između 28. V 1582. i 23. IX 1583.] 

dva sveca. Zagasiti topli tonovi neobično fino djeluju na veličajnu kom- 
poziciju. Poslije god. 1533. gubi se Pacchiji trag u Sieni; nagađa se da 
je pobjegao u Francusku, pošto je sudjelovao u nekoj buni. 

U XVI stoljeću javljaju se Hrvati i na polju glazbene umjet- 
nosti. Zagrepčanin Pavao Skalić (1534—1575), koji je poznat 
sa svoga burnoga života, bavio se također glazbom i napisao raspravu 
o frie naslovom Dialogus de Lyra, koja je izašla u Kolnu (Colonia) 
god. F 


(Materijalna kultura.) Kad je Hrvatsko Kraljevstvo god. 
1527. stalo uz Habsburgovce, nastali su življi doticaji između njega i aus- 
trijskih nasljednika zemalja (Austrije, Štajerske, Kranjske s Istrom i Ri- 
jekom, pa i Koruške). Ali se osjetila odmah i razlika između stare i nove 
tekovine Habsburovaca, osobito na polju materijalne kulture. Dok je u 
Hrvatskoj i Slavoniji (kao i u Ugarskoj) još uvijek prevladavalo poljo- 
djelsko gospodarstvo, u austrijskim je pokrajinama već maha preoti- 
malo novčano gospodarstvo. Hrvatska i Slavonija bile su poglavito 
agrarne zemlje, dok su austrijske pokrajine bile već industrijalne i trgo- 
vačke zemlje; u Hrvatskoj je i Slavoniji bilo razmjerno malo gotovih 
novaca, dok je u austrijskim pokrajinama bilo toga kudikamo više. 
Dok su austrijske pokrajine Štajerska, Kranjska, Koruška i Gorica 
samo za uzdržavanje Hrvatsko-slavonske krajine imale god. 1578. pri- 
donijeti 548.205 rajnskih forinti, ostaci su Kraljevina Hrvatske i Sla- 
vonije god. 1600. mogli skupiti ratne daće jedva 8967 ugarskih forinti 
i 75 denara. 

Druga je nevolja bila, što su u to vrijeme kolali i vrijedili u Hrvat. 
skom Kraljevstvu novci dviju valuta: ugarske i rajnske 
(njemačke), koje se nisu mogle posve izjednačiti. U Hrvatskoj i Sla- 
voniji bio je prije zakoniti novac ugarski forint (florenus hun- 

aricalis) i ugarski denar (denarius hungaricalis, soldin, novac), 
ojih je 100 sačinjavalo jednu ugarsku forintu. Sada je iz austrijskih 
pokrajina pritjecao njemački novac, kao rajnski forint (florenus 
rhenensis), zatim krajcar (crucifer, Kreutzer i beč (viennensis, 
denarius viennensis, denarius niger), te je jedan rajnski forint vrijedio 
za 60 krajcara ili 240 beča. 

U početku određeno je bilo da rajnski forint vrijedi 80 ugarskih 
denara ili “s ugarske forinte, tako da se za jednu ugarsku forintu davalo 
75 krajcara ili 300 beča. No podjedno su dolazile iz austrijskih zemalja 
i druge vrste novca, kao talir (imperialis) sa 100 denara vrijednosti, 
onda groš (grossus), vrijedan 3 krajcara ili 4 denara; i napokon 
njemački zlatni forint ili dukat (aureus), koji je vrijedio 
dva rajnska forinta. Radi toga nastala je čitava zbrka pri preračunava- 
nju obiju vrsti novaca, te se hrvatski sabor kroz čitavo XVI stoljeće 
morao baviti tim stvarima. 

Već 1527. tuži se hrvatski sabor da staleži pri svakom zlatnom fo- 
rintu gube kod nekih po deset krajcara, a kod nekih i po četrnaest; 
pa onda moli kralja da dade samo takve novce koje bi mogli bez velike 
štete izdavati. U Hrvatskoj Kraljevini bili bi potrebiti ovakvi novci: 





700 ČETVRTO DOBA 


ugarski forinti, stari ugarski denari, groši (wlgo rypparii) i krajcari. 
God. 1537. slavonski sabor određuje da se novac i njemački i ugarski, 
oba u svojoj vrsti i vrijednosti, imaju primati i kolati (moneta autem 
Germanica et Hungarica utrique in suo genere ac valore recipiatur et 
currat). Slavonski sabor u Križevcima god. 1538. opetuje zaključak od 
prošle godine, te određuje da se za (ugarski) forint daje 75 krajcara, 
a za groš da se daje 4 krajcara ili 16 beča (viennensibus). Sabor hrvat- 
sko-slavonski god. 1570. ustanovljuje opet da u opsegu kraljevstva ima 
na sajmovima i tjednim tržištima potpuni talir vrijediti 100 denara, 
rajnski talir 80 dinara, a ugarski dukat (aurei hungarici) po 150 dinara; 
tko se toga ne drži gubi svoju robu na trgu. Jednako određuje sabor 
god. 1571. da se po zapovijedi kraljevoj mora u svim županijama i 
slobodnim gradovima pod gubitak robe i milosti kraljeve primati talir 
za 100 denara, a dukat (aureus) za 150 denara. Isto opetuje sabor god. 
1572. Sabor hrvatsko-slavonski od 17. srpnja 1578. tuži se kralju da 
(njemački) vojnici na krajini primaju za plaću oštećene i jako obre- 
zane talire i dukate (circumcisam et interdictam monetam aureorum et 
tallerorum), pa ih onda nameću ubogim kmetovima uz potpunu vrijed- 
nost; kad pak kmetovi s tim novcem idu trgovati i kupovati u nasljedne 
pokrajine, onda im tamošnji trgovci uračunavaju rečene novce samo u 
toliko koliko važe i vrijede. Tako kmetovi i gospoda trpe veliku štetu. 
Uz to tuži se sabor 22. prosinca iste godine da trgovci u Štajerskoj, 
Kranjskoj i Koruškoj (osobito u Optuju, Radgoni, Ljubljani i Novom 
Mjestu) ne će da primaju dukate i talire onako kako je određeno u 
Hrvatskom Kraljevstvu; pa zato mole kralja da zapovjedi svojim na- 
sljednim pokrajinama da se i ondje računaju s istim brojem denara 
kao u Hrvatskom Kraljevstvu (ut moneta ipsa ubique aequali nu- 
mero accipiatur). Čini se da sve molbe i zahtjevi hrvatskih staleža 
nisu koristili, već da su u nasljednim pokrajinama zapostavljali ugarske 
novce. Sabor slavonski od 10. travnja 1606. moli kralja »da se ugarski 
novac prima u susjednim pokrajinama onako kako kola u Ugarskoj, 
jer je pravedno da susjedne pokrajine (austrijske) primaju novac od 
Slovinaca i Hrvata uz onu vrijednost uz koju je ovi (Slovinci i Hrvati) 
dobivaju«. (ut moneta Hungarica in vicinis provinciis recipiatur eo 
modo, sicut in Hungaria currit,... nam iustum esset, si vicini provin- 
ciales sub eo valore pecuniam a Slavis et Croatis reciperent, quo eis 
datur). I slavonski sabor od 24. lipnja 1607. opetuje tu molbu, tražeći 
da ugarski novac jednako vrijedi u Njemačkoj i ostalim kraljevim ze- 
mljama kao u Ugarskoj; ako se pak to ne bi moglo do- 
pustiti, neka se njegovo veličanstvo pobrine ubu- 
duće za takve novce koji bi jednako vrijedili 
za sva kraljevstva njegova. Gotovo isto tražio je i sabor 
od 3. rujna 1608. ovim zaključkom: »Moneta autem hungarica plenario 
sub valore, eodem videlicet sub quo in Hungaria, in universa Austria 
et Styria, Carinthia et Carniolia aliisque regnis suae maiestati subiectis 
recipiatur. Hoc autem si non admitteretur, sua maiestas talem deinceps 
Žieri curare dignetur pecuniam, quae idem per universa suae maiestatis 
regna valeat«. 

Mnogo je smetalo i to što su se novci patvorili. Takav se slučaj 
spominje na saboru od 28. listopada 1581. Budući da je mnogo patvo- 
rena novca (adulterina, falsa moneta seu pecunia) na sve strane zemlje 
kolalo, trudio se grof Tomo Erdedi da pronađe patvorača, I zaista ga 
je našao. Bio je to neki Ivan Dogan, kmet gospođe Ivana Špišića u 
Jamnici. Grof je krivca zajedno s kalupom (fabriles formae) doveo pred 
lea, koji su povjerili rečenomu grofu i banovcu da traže njegove 
ortake. 

Narodu u ostacima kraljevstva bilo je glavno vrelo prihoda ra- 
tarstvo. Alini to nije onako napredovalo kako bi trebalo. Najprije 
su neki krajevi, poglavito uz tursku među, bili posve opustošeni tako 
da su naličili gotovoj pustinji. Takvih pustinja (terra deserta) bilo je 
i na Slavonskoj i na Banskoj i Hrvatskoj krajini. Već hrvatski sabor 
ha Cetinu u travnju 1527. moli kralja da pošalje svoje zasebne poslani- 
ke koji će razgledati »pustu zemlju i prebivališta naša« (desertam 
terram ac mansiones nostras). Osim toga stalno je padao broj kmetova. 
Mnogo su ih Turci odvukli u ropstvo, brojni drugi razbjegli su se i 
sklonili u sigurnije krajeve Ugarske i Kranjske. God. 1571. imao je 
ban i knez Franjo Frankapan Slunjski na svim prostranim posjedima 
svojima u Hrvatskoj (ad omnia castra sua haereditaria in maximis 
confiniis et desertissimis locis posita) jedva dvadeset kmetova (vix iam 
viginti colonos). Sabor hrvatsko-slavonski god. 1584. tuži se opet da 
se u čitavom kraljevstvu ne može već oporezivati više od 3000 ognjišta 
ili porta, dok je prije za sretnih vremena samo Križevačka županija 
imala 12.000 dimova koji su daću davali. Ali i ono malo kmetova, što 
je u zemlji preostalo, nije se moglo izdašno baviti obrađivanjem zemlje. 
U jednu ruku bili su silno zaposleni poslovima oko podizanja utvrda na 
krajini i dovoženja potrebne građe za taj posao, a u drugu ruku opet 
nisu nikada sigurni za svoj život na otvorenom polju, tako da su puškom 
o ramenu oral i kopali, očekujući svaki čas navale Turaka i njihovih 
martoloza. Osobito su bili izloženi ostaci Križevačke županije. Sabor 
hrvatsko-slavonski od 24. veljače 1568. jadikuje kako se nevoljni kme- 
tovi u mnogim mjestima te županije ne usuđuju noću boraviti u svojim 
kućama, nego jutrom iz utvrda kao iz pećina izlaze pa se pod večer, 
od straha da ih neprijatelji ne ugrabe, opet za obranu života i porodica 
svojih zaklanjaju u kolibice u utvrdama podignu- 
tim na stablima (in tuguriola in fortaliciis, in arboribus con- 
structis) i ondje dan na dan najbijedniji život provode. 

Mnogo su ratarstvu smetale različne nepogode, a osobito poplave. 
Najviše su zadavale jada poplave rijeke Save koje su nanosile golemu 
štetu okolnim zemljama. Sabor hrvatsko-slavonski od 4. siječnja 1570. 
izabrao je zasebnu komisiju od više osoba, kojoj je banovac Ivan 
Forčić bio na čelu, da istraži kako bi se poplave spriječile. Dne 12. 
travnja iste godine zaključuje sabor nakon izvida rečene komisije da se 
u čas, koji banovac odredi, okupe kmetovi svih velikaša i plemića u 
Turopolju i da nasipom ograde Savu i zaustave poplavljivanje Turopo- 
lja. Dvije godine zatim, god. 1572. opet sabor bira komisiju koja će 
1. svibnja pregledati rijeku Savu gdje bi se zgodno mogla prokopati 

(ad revissionem fluvii Zawi, ubi transfodi posset). Napokon god. 1607. 
moli kaptol zagrebački staleže da dopuste radnike koji će podići nasipe 
i tako spriječiti poplave rijeke Save. Sabor odredio je kmetove nekih 
posjeda u Turopolju da posao obave. 

Uza sve nepogode i nedaće ratarstvo je ipak bilo tako unosno da su 
se redovno mogle namirivati potrebe zemlje Mogle su se pače opskrblji- 
vati hranom posade u krajinama, a bilo je ponešto i za izvoz. Doga- 
đalo se pače da su katkada vojnicima na krajini žito i besplatno davali, 
pa im i dovozili u utvrđene gradove. No bilo je slabih ljetina, a čak i 
gladi. God. 1527. u travnju jadikuje hrvatski sabor u Cetinu ovako: 
»Budući da se živež ne dovozi ni s mora ni od Save, to je u Hrvatskoj 
tolik glad kako ga ni jedan čovjek nije vidio. Mnogi su ljudi od gladi 
već pomrli, a i sada umiru«. I hrvatsko-slavonski sabor od 4. siječnja 
1570. javlja da je u zemlji tolika nestašica žita da nevoljni puk u vrlo 
mnogim mjestima od gladi umire. Iste godine 12. travnja jadikuje sabor 
kako strašno hara glad, te se po kućama nalaze mrtvi kmetovi sa ženama 
i djecom koji su stradali od gladi; preživjeli pak kušaju da se održe 
praveći hranu od drveća. Mnogi plemići, gledajući kako im žene i djeca 
pogibaju od gladi, idu bogatijim velikašima za kmetove pa obavljaju 
težačke poslove samo da se prehrane. Kruh, koji se prošlih godina na 
trgu u Zagrebu dobivao za 20 beča, može se sada kupiti jedva za jedan 
ugarski forint kad bi se samo mogao dobiti. U travnju 1582. hvale se 
hrvatsko-slavonski staleži da ima »hvala Bogu« toliko žita svake vrsti da 
stoga mogu dati besplatno hranu za krajiške gradove i da će je većim 
dijelom besplatno onamo i odvesti. U srpnju 1583. tuže se na slabu 
žetvu (annonae sterilitate); godina 1585. bila je nešto rodnija, ali zato 
se tuže u travnju 1586. da je tuča na mnogim mjestima prirod uništila. 
Sabor od 21. rujna 1587. priča opet da je ljetina, premda se puk nadao 
obilatoj žetvi, ipak bila tako slaba da na mnogim mjestima nisu dobili 
ni deseti dio posijanoga sjemena. K tomu je puk, nadajući se obilatoj 
žetvi, ostatke zaliha prodao Štajercima, Kranjcima i Korušcima ili ih za- 
mijenio za sol, pa je tako zavladala nestašica da kvarta žita, koja se je 
prije dobivala za pol forinta, sada se jedva može kupiti za dva rajnska 
orinta. Ima ih koji u kući imaju više soli nego žita. 

Broj žitelja u Hrvatskom Kraljevstvu počeo je rasti kad su se u 
posljednjoj desetini XVI stoljeća stali Vlasi u većim skupinama nase- 
ljivati. Ali Vlasi bavili su se poglavito stočarstvom te nisu znali zemlju 
obrađivati. Sabor od 20. listopada 1597. odredio je od svake porte sta- 
novitu mjeru hrane za pomoć prehrani Vlaha koji biše dovedeni iz Sla- 
tine. Ali već 1. veljače 1600. otklanja sabor daljnju pripomoć zbog velike 
suše, kuge i zuluma stranih vojnika. 

Vina rodilo je uvijek dosta, ali nije uvijek bilo osobite vrsti (boch- 
kor = bučkuriš). Sabor je pače jednom molio kralja da dopusti izvoz 
vina u Ugarsku. Ali najviše vina potrošilo se u samoj zemlji, gdje su 
ga osobito njemački kapitani i drugi vojnici iz nasljednih zemalja mnogo 
trošili. Zanimljivo je što glasoviti Jurko Križanić piše o vinu u Hrvat- 
skoj: »U Hervatov sje ražaet premnogo vino, ali dlja 
(radi) previsokih gor i dlja nebitja plovnih rijek(a) nikamo se ne izva- 

žaet. Hervati adda ob vinu priču imajut i veljet: »Nikoli (nikada) sje 
tol mnogo vina ne urodit, da bismo go ne izpili, i nikoli sje ga tol malo 
neurodit, da bi nam go ne bilo dosta«. 

Već bi spomenuto da se na koncu XVI stoljeća dolaskom Vlaha 
stočarstvo podiglo. Vlasi su dovodili sobom mnogo velike i sitne 
stoke kako u Hrvatsku tako i u Slavoniju. Tako je jedna četa od 117 
duša dovela sa sobom 100 goveda i 400 komada sitnoga blaga, a druga 
od 1700 duša 4000 komada blaga. Ta oni bili su poglavito i gotovo 
bez izuzetka stočari. 


Rudarstvom bavili su se i u ovom stoljeću poglavito knezovi 
Zrinski. Znamenit bio je njihov rudnik u Gvozdanskom; tu su 
osnovali i kovnicu novaca, u kojoj su kovali (1527—1534) srebrne groše 
s likom kralja Ferdinanda I. Još na saboru u Cetinu. 1. siječnja god. 
1527, radili su poslanici kralja Ferdinanda da majdan i kovnica dođu 
u kraljevske ruke; ali pogađanje nije imalo uspjeha. Sabor od 28. travnja 
iste godine opet je tražio da kralj rečeni majdan i kovnicu preuzme; 
ali je kralj na to odgovorio da toga radi drugih brojnih zamašnih posala 
sada učiniti ne može, već će o tom raditi što prije bude moguće. Nikola 
je Zrinski tada cijenio da mu majdan i kovnice nose godišnje 30.000 
dukata i bio spreman oboje prepustiti kralju uz godišnji dohodak od 
15.000 dukata. Sad je Zrinski utanačio neki ugovor s nekim žiteljima kra- 
ljevskoga slobodnoga grada Gradeca do Zagreba, te su rečeni najamnici 
stali o svom trošku majdan i kovnicu uređivati. Ali nato je slavonski 
sabor u Križevcima 19. travnja 1528. zaključio »da se novci Nikole 
Zrinskoga sasvim i u svemu dokinu« (ut pecuniae Nicolai de Zrynyo 
penitus et in toto aboleantur). Ako bi se našlo ljudi koji bi te novce 
u većoj mjeri (in copia) nudili, imaju se uhvatiti i kao raspačatelji 
patvorenih novaca (falsa moneta) kako treba kazniti. Za uzvrat otkazao 
je knez Zrinski Zagrepčanima najamni ugovor, našto je kralj na njihovu 
tužbu 7. prosinca 1528. knezu zapovjedio da oštećenima smjesta povrati 
sve troškove i naknadi štetu (de omnibus dampnis et expensis in cultura 
huiusmodi fodinarum factis). Kako se parba svršila, nije poznato; samo 
se zna da je kralj Ferdinand 18. studenoga 1529. knezu dopustio da 
od srebra vađenog u Gvozdanskom kuje novce, ali da mora o svom 
trošku namjestiti i držati nadstojnika kovnice, a i pregledača novca, 
koji će kralju položiti prisegu. Dne 20. srpnja 1530. izdan bi poseban 
naputak kako za nadstojnika kovnice tako i za pregledača novaca, koju 
je službu tada obavljao Sebastijan Rieder. 

Pored rudnika u Gvozdanskom spominje se u to vrijeme rudnik 
bakra u selu Rudama tik Samobora u Samoborskoj gori. Tu je ba- 
krenu rudu vadio neki njemački plemić Leonardo Gruber (Grue. 
ber, Grwbar) koji bijaše kupio i grad Samobor. Isti je Gruber bio ta- 
kođer ortak kneza Zrinskoga u rudokopu u Gvozdanskom, Kad je Gru- 
beru umrla prva žena, zaručio se Dorotejom, sestrom kneza Stjepana 
Blagajskoga. Da osigura svoju buduću ženu za slučaj svoje smrti, molio 
je kralja Ferdinanda da mu svojom diplomom potvrdi učinjeni zapis 
kneginji Doroteji. U tom pismu piše »Leonardus Gruber de Zamobor« 

da je već nekoliko godina »sudionikom i suradnikom u rudniku u 
Gvozdanskom«. Čini se da je kralj ugodio molbi njegovoj, jer Gruber 
23. veljače 1533. zapisuje svojoj zaručnici grad Samobor, koji bi se 
ipak mogao otkupiti od nje za 8000 rajnskih forinti. 

Godinu dana zatim umro je knez Nikola Zrinski Stariji (prvih mje- 
seci 1534), Udovica njegova Jelena Karlovićeva sa sinovima Ivanom i 
Nikolom Sigetskim našli su se jamačno u velikoj novčanoj potrebi, jer 
oni 3. svibnja 1534. pred zagrebačkim kaptolom zalažu za 7600 forinti 
Akaciju Schrottu de Kynwregh, dvorniku i vijećniku kralja Ferdinanda 
i dotadanjemu drugu pokojnikovu Leonardu Gruberu »grad Pedalj, za- 
tim sve rudokope (fodinas) i ljevaonice (fusinas) pod gradom Gvozdan- 
skim i u njegovom kotaru«. Schrottu, kojega zastupa Sebastijan Flassar, 
i Gruberu ostaje sve založeno dok se oni ne namire prihodom od rudni- 
ka i to tako da se marka dobivenoga čistoga srebra računa po sedam 
forinti i 25 denara (marca puri et finati argenti computabitur pro 
singulis septem florenis et denariis viginti quinque). Dne 14. rujna 1535. 
pravo se između Schrotta i Grubera s jedne strane, a sinova pokojnoga 

neza Zrinskoga s druge strane prvi obračun, po kojemu su potonji 
ostali dužni više nego što bijahu primili minule godine. Uz tu nevolju 
prijetila je Zrinskima turska sila, koju su Zrinski, baveći se mnogo u 
gradu Gvozdanskom, teškom mukom odbijali. Godine 1540. dne 4. 
svibnja javlja knez Ivan Zrinski iz Gvozdanskoga Nikoli Jurišiću da je 
doduše odbio Turke od toga grada, kao i od Pedlja i Zrinja, ali da su 
mu razorili i spalili rudnike i ljevaonice naokolo Gvozdanskoga (perkh- 
werkk mit sammt dem Huettwerkh verderbet und verprent). Bit će da 
je učinjenu štetu popravio, jer god. 1549. dobivalo se u rudniku mje- 
sečno 1180 lota čistoga srebra. God. 1560. spominje se neki Prugger 
kao upravitelj rudnika. God. 1574—1576. radilo je u Gvozdanskom 30 
radnika iz hrvatskoga primorja. Ali 13. siječnja 1578. osvojili su Turci 
grad Gvozdanski. Tom su prigodom razvalili rudnik, zatrpali jame i sve 
uništili. U turskim rukama ostade Gvozdanski do polovice XVII stoljeća. 

Samoborski rudnik bakra Rude ostao je po smrti Leonarda Gru- 
bera (+ 1546) udovici Dori Blagajskoj i sinu Krsti. Ovomu je oteo 
grad Samobor i Rude god. 1578. tadanji ban Krsto Ungnad, gorljiv pri- 
vrženik protestantske vjere. Kako su rudari bili poglavito Nijemci, raširi 
se po njima i protestantska vjera, koju je poslije istrijebio s pomoću 
franjevaca banov zet, grof Tomo Erdedi. 

U XVI stoljeću stalo se tražiti rude i u Zagrebačkoj gori. 
Još god. 1480. bijaše kralj Matijaš dopustio Grguru Stubičkomu da traži 
i kopa sol po Slavoniji. Nema sumnje da je Grgur pokušao variti 
sol u Slanom potoku u Zagrebačkoj gori. Otkako je zagrebački kaptol 
dobio god. 1521. pravo da vadi rude, mnogi su se zagrebački građani, 
poglavito njemačke narodnosti, bavili tim poslom. Po imenu spominju se 
Juraj Cinaberski, kojega je plemstvo god. 1606. proglašeno u hrvatskom 
saboru, zatim njegov drug Ivan Siber. Oni su god. 1613. od zagrebačkoga 
kaptola dobili dopuštenje da grade rudnike oko Zagreba i po Zagrebač- 
koj županiji; iste godine utanačili su zaseban ugovor s knezom Nikolom 

(VI) Zrinskim za kopanje ruda u gori oko Medvedgrada. Ako bi knez 
odustao od zakupa, ima platiti poduzetnicima 25.000 forinti u ime globe. 
Ugovor potvrdio je god. 1622. sam kralj Ferdinand II. 


Obrtom bavili su se poglavito građani u kraljevskim slobodnim 
gradovima (Zagrebu, Varaždinu, Koprivnici, Križevcima), ponešto u 
Senju i Karlovcu, a onda u trgovištima (Krapini, Samoboru, Jastrebar- 
skom, Sisku itd.). Do pada Bihaća pod Turke (1592) bilo je i u njemu 
obrtnika i zanatlija. Sredovječne organizacije obrtničkih bratovština 
(colendinum fraternitatis) postojale su i dalje, ali su se pretežno sada 
zvale cehovi (confraternitas czehae). Ceh krojača u Zagrebu, koji 
je imao svoj statut još od god. 1447, dao je po varoškom sucu Jurju 
Blažekoviću (1569—1588) taj statut, jer je bio trošan, nanovo prepisati 
i ovjeroviti. Inače se o cehovima i razvoju obrta u XVI stoljeću zna 
razmjerno malo, jer to nije još istraženo. 


O trgovini zna se nešto više, jer se mnogo spominje u sabor- 
skim zapisnicima. Tu je često govora o zaprekama solidnoj trgovini, 
kao o prekupcima i krijumčarima, o zabrani izvoza, o stranim trgovci- 
ma, o nedjeljnim sajmovima itd. U prvom redu smetale su različne mjere 
(mensurae). Stoga određuje hrvatsko-slavonski sabor 26. srpnja 1588. 
da u čitavom kraljevstvu moraju vazda i svagdje vrijediti stare za - 

rebačke mjere: koje se ni u čemu ne razlikuju od budimskih 
ako su ustanovljene trećim dekretom (artikulom 6) kralja Sigismunda 
od god. 1405. Oni, koji se ne bi njih držali, bit će kažnjeni kako rečeni 
dekret određuje. Prema tomu ispravit će podžupani sve mjere ne samo 
u slobodnim gradovima nego i po selima i mjestima velikaša i plemića. 
Nadalje je robu poskupljivalo prekupljivanje, osobito žita. Od 
toga su stradali osobito vojnici u tvrđavama na krajini. Dne 21. rujna 
1560. izvješćuju povjerenici Franjo Teufenbach i Franjo Poppendorf 
kralja Ferdinanda kako vlastela i građani zabranjuju svojim kmetovima 
prodavat suvišak hrane drugima nego samo njima. Vojnici moraju stoga 
upovati sve od vlastele i građana uz dvostruke, pače i šesterostruke 
cijene prema onim cijenama uz koje ih prodavaju sami kmetovi. rovje- 
renici stoga mole kralja neka poimence nabrojenim velikašima i ple- 
mićima zapovjedi da žito i vino daju vojnicima i prodavaju uz onu cije- 
nu kako taj živež dobivaju od kmetova. Kako je prekupljivanje preoti- 
malo maha, pokazuje i odredba hrvatsko-slavonskoga sabora od 26. 
rujna 1567. zdje se kaže: »Prekupci živeža neka se kazne po javnim usta- 
novama sabora požunskoga od godine 1563.« (praeemptores vero victua- 
lium iuxta constitutiones publicas conventus Posoniensis anni domini 
1563. puniantur). Zanimljivo je da su se tim prekupljivanjem stali baviti 
i njemački vojnici (milites Germani) na krajini. Imajući neki od njih 
dosta gotovih novaca izlazili bi iz svojih postaja u susret kmetovima, 
koji su vozili hranu u krajiške gradove, pa bi od njih za malu cijenu 
kupovali robu koju su onda svojim drugovima dvostruko ili trostruko 
skuplje prodavali. Sabor hrvatsko-slavonski od 22. veljače 1588. odlu- 
čio je stoga čitavu stvar prijaviti generalu krajine da tu štetnu zlo- 
porabu dokrajči. 


45 

Baš radi prekupaca bili su staleži više puta u XVI stoljeću prisiljeni 
da točno ustanove cijene svoj robi koja se prodavala i kupovala. Jednu 
takovu limitaciju cijena izdao je slavonski sabor 19. travnja 
1528. u Križevcima. Njim bi određena maksimalna cijena za odijelo, 
obuću, konjsku opremu, oružje, šešire i kape, a napokon i za životne 
namirnice. Tako je primjerice obuća za muškarce stajala 15—25 de- 
nara, za žene samo 12—14 denara, krava za klanje 1 forint, vol za 
klanje ili oranje 2 forinta, tele ispod godine 18 denara, pile 1 denar, 
odojak 2 denara, tovljena svinja 1 forint (manja pol forinte), hljebac 
sira 2—4 denara, 6 jaja samo 1 beč itd. Uz to je sabor odredio da se 
svima, koji bi skuplje prodavali, ima roba na trgovima oduzeti. Od ove 
limitacije ne razlikuje se znatno druga za deset godina poslije (1538); 
samo što je vol za oranje stajao 12 forinti, a krava muzara 6 forinti. 
Cijena za svinje i perad ostala je ista; funta goveđega mesa stajala je 
1 krajcar, a svinjskoga 2 denara. Opsežna je još limitacija slavonskoga 
sabora od 17. kolovoza 1603. Budući da su trgovci zaboravivši na spase- 
nje svoje, uobičajili prodavati sve stvari ne onako kako se pristoji do- 
brim trgovcima nego sasvim židovskim i više nego 
lihvarskim načinom odredio je sabor novu limitaciju za sve 
vrsti platna, sukna, baršuna, darovca, skrleta, čizama, opanaka, nazuvaka 
i druge obuće, zatim za mirodije, meso (libra za 2 denara), itd. Za živo- 
tinjske kože određeno je da se ne smiju izvoziti iz zemlje, a kovačima 
i drugim obrtnicima (artifices) naređeno bi neka svoje obrtnine pro- 
davaju za pravednu cijenu da ne bi vrijeđali Boga i kupce, jer će inače 
magistrati protiv njih postupati. 

Vrlo je zamršeno bilo pitanje izvoza i uvoza. Sasvim agrar- 
noj zemlji trebalo je mnogo toga iz tuđine, a žito nije se dalo izvoziti 
radi potreba na krajinama. Već sabor slavonski od 19. travnja 1528. mo- 
rao je ustati protiv onih koji su na lađama po Savi i Dravi izvozili 
plodine u krajeve zauzete od Turaka pa ih ondje za najveću cijenu 
prodavali; takvim ljudima treba oduzeti i plodine i lađe. Nasuprot do- 
pustio je sabor izvoz u njemačke strane (in partes Alemanicas), jer 
odanle ne prijeti kraljevstvu nikakva pogibelj. I drugi sabor slavonski 
od god. 1538. određuje da se kazne oni koji živež prodavaju neprijatelji- 
ma kršćanstva; neka se uhvate i roba im oduzme, ako bi se pak odu- 

irali neka ih se slobodno ubija. Na Dravi neka straže biskup zagre- 

ački, Ladislav More i Ladislav B4nffy, a na Savi gospoda Svetački i 
službenici grada u Velikoj. Teže je bilo braniti izvoz u primorske i pre- 
komorske strane. Kad je godine 1560. kralj Ferdinand I strogim ediktom 
(gravissimo edicto) zabranio izvažanje i prodavanje žita u prekomorske 
zemlje, hrvatsko-slavonski sabor se tome opro, jer odakle će dobivati 
sol (morsku), ulje i slične stvari? K tomu nema takve zabrane ni za 
Njemačku ni za Ugarsku, gdje nije zabranjeno ni prodavanje Turcima. 
Sabor pače traži dopuštenje za uvažanja žita iz Ugarske u Slavoniju, i 
obratno izvažanje vina iz Slavonije u Ugarsku. Nato su poslanici Ferdi- 
nandovi izjavili da je kralj zabranio rečenim ediktom izvažanje samo 
preko mora (u Italiju), a ne do mora (ad mare) u hrvatsko pri- 
morje. Tim su se staleži izmirili, pa je onda sabor od god. 1566. za- 

ključio da se žito i vino ne smije prodavati u zemlje izvan granica kra- 
ljevstva. Sabor od god. 1567. opet određuje: »Budući da nikakvih rud- 
nika soli (fodinas salim) nema unutar kraljevstva, nego se mora rabiti 
morska sol, to je radi potrebe dopušteno izmjenjivati takvu sol za žito«. 
Kad je poslije kralj i opet zabranio prodavanje plodina u tuđe zemlje 
dok nisu namirene krajine, sabor se god. 1573. ponovo opro ediktu, 
jer kmetovi moraju prodavati žito i radi soli i radi toga da skupe no- 
Vaca za namirenje ratne daće i drugih poreza. Kad je pak god. 1583. 
zavladala glad, staleži su odredili najmanju mjeru žita koja se smije 
zamjenjivati za morsku sol; uz to su ustanovili da se gotovim novcem 
ima plaćati kvarta soli sa 50 dinara. Značajna je prijava potonjega 
zagrebačkog biskupa Šimuna Bratulića nadvojvodi Matiji, pisana u Le- 
poglavi 2. listopada 1602. kojom on tuži velikaše i plemiće kraljevstva 

ako oni u ovo vrijeme kad se skuplja med i životinje u šumama to- 
vljene silno mnoštvo obojega od svojih kmetova za novac pobiru, pa 
onda to kao svoje alodijalne produkte iz kraljestva u Optuj, Radgonu i 
druga mjesta Štajerske izvoze i ondje prodavaju, Tim pri aćuju kra- 
ljevsku tridesetnicu, te Bratulić savjetuje nadvojvodu neka naredi da 
rečeni velikaši ne smiju ništa izvoziti iz kraljevstva, nego moraju svoju 
robu otpremati i istovarivati u Varaždinu, Vinici, Nedelišću, Klanjcu i 
Samoboru, gdje su tridesetnice. Onamo neka slobodno dolaze strani 
trgovci na kupovanje, ali će platiti i tridesetinu. 

Redovitoj trgovini smetalo je mnogo krijumčarenje, Tim 
su se poglavito bavili uskoci. God. 1600. svečano se na saboru ograđuju 
posjednici imanja i kaštela u Donjoj Stubici, što uskoci i drugi trgovci 
soli s teretnim konjima obilaze javne ceste i putove, samo da ne plate 
posjednicima imanja dužnu mitničarinu, već se šuljaju po šumama i 
drugim neobičnim puteljcima. Takve krijumčare (clancularios) trebalo 
bi kazniti po statutima kraljevstva. Još su više škodili trgovini različni 

ututjući trgovci bez stalnoga sjedišta. Sabor od 10. travnja 1606. za- 

ljučuje: »Poznato je da mnogi lutajući trgovci poglavito narodno- 
sti talijanske (nationis Italicae) obilaze po kraljevstvu, a ne- 
maju stalnog sjedišta, već nose novce iz kraljevstva, Ako se oni za tri 
mjeseca u kojoj varoši ili trgovištu stalno ne nastane i imanja u kra- 
ljevstvu ne nabave, ne smiju se baviti trgovinom. Inače moraju izgubiti 
sve što imaju na prodaju«. Naslovni biskup bosanski Franjo Ergeljski 
svjetuje opet pismom od 10. rujna 1608. nadvojvodu Matiju da ne 
dopusti trgovanje Turaka s domaćim ljudima bez prethodnog znanja 
poslana, i to s mnogo razloga, a: najviše stoga što bi Turci mogli lu- 

avo zavesti puk na nevjeru i izdajstvo. 

Trgovini u prilog bili su nedjeljni sajmovi (fora hebdomadalia) i 
veliki godišnji vašari (nundinae) po varošima i trgovištima. Gotovo sve 
varoši imali su već iz prošlih Stoljeća sajamske privilegije; u XVI sto- 
ljeću dobila su ih neka manja mjesta. God. 1562. obdržavali su se ne- 

ljeljni sajmovi u Varaždinu, Vinici, Ludbregu, Koprivnici, Križevcima, 
Rakovcu, Moravču, Vugrovcu, Zagrebu, Samoboru, Čičama, Klanjcu, Ste- 
ničnjaku i drugim mjestima. Sabor slavonski od 27. srpnja 1606. do- 
pustio je velike vašare u Ivaniću i trgovištu Dubravi, pa je odredio 

da se dopuštenje razglasi po čitavoj zemlji. God. 1590. podijelio je kralj 
Rudolf II dopuštenje za održavanje velikih godišnjih vašara (nundinas 
liberas seu fora annualia libera) porodici Ratkaj od Velikoga Tabora na 
njezinim posjedima: Desinić, Sopot, Sela i Mali Tabor, odredivši i dane 
za održavanje njihovo. 

Za unapređenje trgovine trebalo je i dobrih prometala, po- 
imence dobrih kopnenih i vodenih cesta. Glavna mjesta u nasljednim 
austrijskim zemljama, iz kojih su vodile ceste u Hrvatsko Kraljevstvo, 
bila su Ljubljana, Novo Mjesto i Metlika u Kranjskoj, a Optuj i Rad- 
gona (Radkersburg) u Štajerskoj. Osobito Optuj i Radgona bili su u 
tako živom prometu sa Slavonijom da su neki smatrali kako pripadaju 
Slavoniji. Iz Optuja vodila je preko Maceljske gore stara rimska cesta 
do Siska. U primorske krajeve vodila je sredovječna cesta preko Mo- 
druša prema Senju. Kako se iz nasljednih austrijskih zemalja vozilo 
mnogo oružja (topova), zaire i drugo na krajinu, nastojalo se da ceste 
budu u Hrvatskom Kraljevstvu vazda u dobrom stanju. Hrvatski sabori 
neprestano pozivaju vlastelu, kroz kojih posjede prolaze ceste i putovi, 
da ih sa svojim kmetovima drže u redu, da popravljaju mostove, bro- 
dove za prijevoz i gazove, jer će inače izgubiti pravo da pobiru mitni- 
čarinu, pa će im se mitnice oduzeti. Naročito u drugoj polovici sto- 
ljeća, kad su se skupljale veće vojske na krajinama, bila je rijeka 
poje popravljanja cesta. Na saboru od 17. srpnja 1578. odlučeno 

i da plemićki suci sviju županija u banovo ime pozovu magnate i ple- 
miće da pod gubitak mitnica (sub amissione teloniorum) poprave ošte- 
ćene putove i mostove. Jednako opetuju sabori od god. 1579, 1600, 1604. 
i 1606. Budući da su neki plemići pojedine ceste zatvarali ili nove mit- 
nice postavljali, postupalo se protiv njih. Tako je sabor od god. 1604. 
odredio da se ukine nova mitnica u Čehima u Turopolju, zatim mitnica 
u kotaru grada Krapine baruna Keglevića. 

Prometu pomagale su osobito javne pošte koje su se u 16. 
stoljeću uvodile. Bilo ih je jamačno u svima mjestima, gdje su obstojale 
tridesetnice, kao i u slobodnim kraljevskim varošima. Osobito je zna- 
menita bila pošta, koja je vozila u Radgonu, jer je odavle vodila jedna 
pošta u štajerski Graz, a druga preko Fiirstenfelda, Kiseka i Željeznoga 
grada u Beč. Za promet po rijekama spominju se još god. 1537. pre- 
nosne lađe (naves transfretatoriae) na Dravi i Savi, zatim šajke 
ii nasade, kojima bi se zemlja branila. God. 1537. predlažu posla- 
nici slavonski Ferdinandu I da drži na Dravi i Muri 140 šajka, a na 
Savi 60. Kralj je obećao da će takoručiniti, ali se ne zna da li je njegovo 
obećanje bilo ispunjeno. 

U ovom stoljeću stalo se brinuti također za narodno zdra- 
vlje. Već godine 1568. javila se nemila kuga; ali u jeseni 1599. i u 
ljetu i jeseni 1600. bjesnila je u Zagrebu i drugim većim mjestima tako 
žestoko da se sabor morao sastajati u Krapini i Sv. Križu Začreću. 
Na saboru u Krapini bi odlučeno da se moraju okužena mjesta strogo 
odijeliti od zdravih i da se zaustavi svaki promet među njima. U siječnju 
1601. sastao se je opet sabor u Zagrebu. Da se zdravstvene prilike po- 
boljšaju, bijaše sabor još 21. listopada 1599. odlučio da se namjesti 

vješt zemaljski liječnik iuzanj zemaljski ljekarnik. 
Nakon kuge javlja se u saboru 11. studenoga 1602. da se zemaljskim 
liječnikom izabere doktor filozofije i medicine Daniel Rosen- 
ber (er) uz godišnju plaću od 200 rajnskih forinti. Ljekarnik dobivat 
će godišnje 32 forinta. Na prijedlog dra Rosenbergera izabrao je sabor 
27. srpnja 1606. zemaljskim ljekarnikom zagrebačkoga građanina Ja- 
kova Gasparina uz godišnju plaću od 40 ugarskih forinti da pomno 
ljekarnu čuva i drži. 


PRILOZI 


PRILOG I 


IZVORI I POMAGALA ZA POVIJEST HRVATA 
U ČETVRTO DOBA 
(1527—1740) 


1. DOBA FERDINANDA I, MAKSIMILIJANA I RUDOLFA 
TRANSKRIPCIJA ISPRAVA 
(1527—1608) 


A) Izvori. a. Scriptores (Pisci), Za povijest Hrvata u vrijeme prvih 
triju Habsburgovaca služe nam brojni izvor-pisci domaći, ugarski, austrij- 
ski, njemački, turski i talijanski. 

Burni život hrvatskoga naroda u XVI stoljeću, a naročito vječita i krva- 
va borba s Turcima bila je u prilog i domaćoj historiografiji hrvatskoj, 
jer su pismeni ljudi pomno bilježili znamenite događaje svoga vremena. Uz 
Jurja Srijemca, A. Vrančića i Ivana Tomašića našlo se mnogo muževa koji 
su pisali latinskim i hrvatskim jezikom bud o pojedinim zgodama bud o 
većim periodama. Tako dopunjuje Tomašićevu kroniku hrvatsku (Chroni- 
con breve regni Croatiae) neki nepoznati pisac iz Omiša u Dal- 
maciji, koji je hrvatskim jezikom sastavio kratku kroniku o događajima XVI 
stoljeća do god. 1563. Ona je sačuvana tek u talijanskom prijevodu, a štam- 
pana od I. Kukuljevića (Arkiv za jugoslavensku povjesnicu, knjiga IV p. 
48—65) po prijepisu slavnoga historiografa Ivana Lucića (Luciusa), Jednako 
je nepoznati nam junak Sigetski, koji je zajedno s Nikolom 
Zrinskim god. 1566. branio rečeni grad, hrvatskim jezikom opisao onu tužnu 
ali slavnu katastrofu. Ali i taj se hrvatski izvornik izgubio; sačuvan nam 
je smo latinski prijevod što ga je slovenski pisac Samojlo Budina (rođeni 
Ljubljančanin) na ponuku Ivana Kisela od Fužine i Ivana Auersperga zgo- 
tovio, te god. 1568. u Beču štampom izdao. Po svemu, što Budina u pred- 
govoru ističe, moglo bi se nagađati da je rečeni spis izvorno napisao Gašpar 
Alapić, potonji ban hrvatski.! 

Od domaćih pisaca koji su pisali izvorno latinski na prvom je mjestu 
Ivan Zermegh (+ 6. rujna 1584). Bio je rodom iz Križevačke županije, 
te je kao mladić sudjelovao god. 1527. i 1529. u borbama između ferdinando- 
vaca i zapoljevaca u Slavoniji. On je napisao povijest borbe između Ferdi- 
nanda i Zapolje do smrti potonjega s naslovom: Historia rerum gestarum 
inter Ferdinandum et Joannem Ungariae reges usque ad ipsius Joannis 
obitum, Amstelaedami apud Jacobum Lepidium, MDCLXII. (preštampano 
u zborniku: Schwandtner, J. G., Scriptores rerum Hungaricarum, tomus II p. 
382—415). Osudne borbe s Turcima oko Siska i Petrinje opisali su junački 


* [Od 1899, kad je izišao ovaj svezak pa za njim i ostali, literatura je znatno porasla. Zbog 
značaja ovog izdanja u bilješkama nije upućivano na novu literaturu, niti je ovaj Prilog dopunji- 
van. Zainteresirani čitatelj naći će pregled izvora i literature u E. Šišić, Pregled povijesti hrvat- 
skoga naroda, Zagreb, 1962, Historijski zbornik, Zagreb, 1965. i The Historiography of Yugoslavia 
1965-1975, P--srad 1975.) 

branitelj Siska i kanonik Nikola Mikac (Obsidio Sisciensis domini 
Micati u zborniku Scriptores rerum Hungaricarum minores edidit M. G. Ko- 
vachich, tom. I, p. 201—205); zatim zagrebački kanonik i. poslije biskup 
Nikola Stjepanić Selnički (1553—1602). Posljednji sastavio je dva 
spisa: Historia obsidionis Sisciae je izgubljena ili zametnuta, dok se ruko- 
pis spisa Historia obsidionis Petriniae et cladis Szerdarianae a, 1596 čuva i 
sada u arhivu zagrebačkoga kaptola (Acta antiqua, fasc. 99. nro. 89). O 
buni Stjepana Bočkaja kao i o razdoru između kralja Rudolfa i nadvojvode 
Matije pisao je također jedan zagrebački kanonik, po imenu Pavao Ja- 
gustić (1578—1649); njegov Rerum memorabilium compendium (1604— 
1611) sačuvan nam je u originalu u ljetopisu hrvatsko-ugarskoga kolegija u 
Bologni (Chronologia collegii Illyro-Hungarici Bononiae fundati ab anmo 
1553. per reverendissimos rectores compendioso ac brevi calamo rerum me- 
morabilium mnoticiam exhibens). Jagustić je i sam bio kroz više godina 
rektorom toga kolegija (1607—1610), te je poput svojih predšasnika i na- 
sljednika zapisao ne samo zgode zavoda nego i druge savremene događaje. 
Njegov »compendium« zaprema u rečenoj kronologiji listove 72—106. Uopće 
ima u bolonjskoj kronologiji, koja siže od god. 1553. do 1764, i drugih zani- 
mljivih bilježaka, te ne bi bilo na odmet da se bar u izvatku štampom 
priopće. Sama kronologija čuva se sada u arhivu Jugoslavenske akademije 
(signatura: IV, c. 8.). — Zanimljivo je da je u drugoj polovici XVI stoljeća 
izašla i prva svjetska kronika ili opća historija u hrvatskom jeziku, a napi- 
sao ju je također zagrebački kanonik, po imenu Antun Vramec (1538— 
1587). Naslov je djelu: Kronika vezda znovich zpravljena kratka szlovenzkim 
iezikom po D. Antolu pope Vramcze kanouniku zagrebechkom. Stampane 
v Lublane po Iuane Manline, leto M. D. LXXVIII. U toj kronici ima dosta 
podataka i za hrvatsku povjesnicu, naročito iz god. 1528—1578. 

Kao neki prijelaz od hrvatskih povjesničara k ugarskim čini glasoviti 
Nikola Istv4nffy (1538—1615), prozvan ugarskim Livijem. Rođen od oca 
Pavla i majke Jadvige Đulajeve (Gywlay) u Ugarskoj, baštinio je po majci 
grad i posjedovanje Vinicu u Slavoniji (na zapadu od Varaždina), gdje je 
velik dio svoga života proboravio i umro. Bio je u rodu i svojti s mnogim 
hrvatskim porodicama (ban Ivan Drašković bio mu je zet), pa je jednako 
utjecao na poslove Hrvatskoga Kraljevstva kao i Ugarskoga. Sudjelovao je 
ne samo na hrvatsko-slavonskim saborima nego i u bojevima za obranu 
Hrvatskoga Kraljevstva, kao. primjerice god. 1594. u borbama za Petrinju. 
Njegovo veliko djelo: Historiarum de rebus Hungaricis li- 
bri XXXIV. može i mora se smatrati glavnim izvorom za ugarsku 
i hrvatsku povjesnicu u vrijeme prvih triju Habsburga (1526—1606). Koliko 
se cijenilo i zbog obilatoga sadržaja i radi lijepoga latinskog sloga, najbolji 
je dokaz što je, premda omašno, doživjelo dosada pet izdanja (prvo Co- 
loniae Agrippinae 1622. in folio s pag. 532 kod Antuna Hierata, zatim god. 
1665., nadalje u Kčinu god. 1685. sumptibus Joannis Wilhelmi Friessem bi- 
bliopolae, onda opet u Kolnu 1724. i napokon 1758. u Beču, Pragu i Trstu). 
Djelo vrijedi osobito za drugu polovicu XVI stoljeća i za vrijeme od 1601. do 
1606, jer je pisac kao službenik Nikole Zrinskoga Sigetskoga, kao tajnik 
nadbiskupa ostrogonskoga Nikole Olaha (1562—1568), kao sekretar ugarske 
kancelarije i vijećnik kralja Rudolfa (od 1572), i napokon kao mnogogodi- 

šnji zamjenik palatina ugarskoga (od 1582), mnogo toga sma vidio i dozna- 
vao što je drugima bilo nepoznato. Osobito su mu bile pristupačne sve 
službene isprave, zatim drugi brojni spisi, kao izvješća, pisma itd. Osim 
toga služio se i suvremenim štampanim djelima, kao primjerice djelom 
slavnoga talijanskog historičara Paola Giovia (Paulusu Iovius, i 1552) s 
naslovom Historiarum sui temporis libri XLV. Ovom uzornom, u latinskom 
jeziku pisanom historijom nocerijskoga biskupa služio se za vrijeme do 
god. 1547. izdašno, dapače je neke događaje (kao primjerice o Kocianovoj 
vojni u Slavoniji god. 1537) gotovo doslovce ispisao. Specijalno za hrvatsku 
historiju onoga vijeka Istv4nffyjevo je djelo gotova riznica; k tomu piše 
prijatno za Hrvatsko Kraljevstvo, te vazda ističe čast bana, kojega redovito 
zove potkraljem (prorex seu veteri nomine illorum regnorum banus), Ali ima 
u njega i mana. U jednu ruku nije uvijek posve točan u označivanju vre- 
mena, te koji put premeće neki događaj iz jedne godine u pređašnju ili 
potonju; u drugu ruku prigovaraju mu da kao gorljiv privrženik rimo- 
katoličke vjere nije vazda nepristran prema inovjercima. A da je bio odlučan 
protivnik novovjeraca, pokazao je i tim što je svoj posjed Paukovec blizu 
Zagreba darovao po biskupu Bratuliću u hrvatsku dozvanim isusovcima i 
što je rukopis svoje povjesnice povjerio znamenitom poslije kardinalu Petru 
Pazmanu, koji ga je i dao god. 1622. prvi put štampati. Pored Istv4nffyja 
vrijede ostali ugarski historičari onoga stoljeća za hrvatsku povjesnicu 
kudikamo manje. Ali kako ima i u njih podataka, spomenimo ih redom 
zajedno s njihovim djelima. Evo ih redom: Joannis Michaelis Bru- 
ti, Ungaricarum rerum libri qui exstant, opsežu god. 1492—1552 te su štam= 
pane u zborniku Madžarske akademije (Monumenta Hungariae historica, II 
Scriptores, tom. 12, 13. i 14. Pest 1863—1876); Francisci Forgach 
de Ghymes, De statu reipublicae Hungariae Ferdinando, Johanne, Maxi- 
miliano regibus ac Johanne secundo principe Transylvaniae commentarii 
1540—1572. objelodanjeni u istome zborniku (tom. 16, Pest 1866.); nadalje 
Joannis Decii Barovii (Barovius), Commentariorum de rebus Unga- 
ricis libri qui exstant u istome zborniku (tom. 17, Pest 1866.), a obuhvaća 
povjesnicu god. 1592—1598. Znamenit je još dnevnik, što ga je vođa ugar- 
skih novovjeraca i potonji palatin Stjepan Illćsh4zy u madžarskom 
jeziku napisao i koji je također štampan u rečenom zborniku Ugarske aka- 
demije (tom. 7., Pest 1863). Ill6sh4zyjev dnevnik opseže god. 1592—1603. 
te se ističe velikom protivštinom prema njemačkim generalima u Ugarskoj. 
Djela izbrojenih ugarskih povjesničara dopunjuju brojni manji spisi, koje 
je izdao Martinus Georgius Kovachich god. 1798. u Budimu u dva 
sveska s natpisom Scriptores rerum Hungaricarum minores hactenus inediti, 
synchroni, aut proxime coaevi. 

Otkad su Habsburgovci konačno zavladali Ugarskom i Hrvatskom, sve 
su znamenitiji za povijest hrvatsku i izvor-pisci austrijskih zemalja. Od tih 
je svakako prvi Šlezanin Caspar Velius Ursinus (zapravo Kaspar 
Bernhard, 1493—1539), od god. 1524. profesor bečkoga sveučilišta za latinske 
i grčke autore, a poslije dvorski historiograf kralja Ferdinanda I i odgo- 
jitelj njegove djece. Ursinus ili Bernhard utopio se 5. ožujka 1539. u Dunavu 
kod Beča, valjda zato što se nije nikako mogao pogađati sa svojom ženom. 
Kao dvorski historiograf stao je pisati o borbama kralja Ferdinanda s tak- 

macem Ivanom Zapoljom, ali je dotjerao djelo svoje samo do uključivo god. 
1531. Izdao ga je pak i krnje tek god. 1762. prvi kustos dvorske knjižnice 
Adam Franjo Kollar s napisom: Casparis Ursini Velii de bello pannonico libri 
decem. Ex codicibus manu exaratis Caesareis nunc primum in lucem prolati, 
et adnotationibus necessariis, diplomatibus, litteris etc. ex tabulis authenticis 
fide et diligentia maxima excriptis illustrati... Vindobonae 1762). Ne samo 
suvremeni nego i moderni povjesničari (kao L. Ranke) hvale djelo Ursina, 
koji je pridjevak Velius primio valjda zato što je živući neko vrijeme u 
Rimu stanovao na humku Velia između brda Palatina i Esquilina. Od poto- 
njih historičara austrijskih ističe se osobito Fr. Chr. Khevenhiller 
(F 1650) sa svojim golemim djelom Annales Ferdinandei oder wahrhafte Be- 
schreibung Kaysers Ferdinand des Andern. In zwolf Theilen mit vielen 
Kupfern, Leipzig 1721—1722. Pisac doduše prikazuje poglavito sav život i 
djelovanje kralja i cara Ferdinanda II od poroda do smrti (1578—1637), 
ali se bavi i poviješću njegovog oca, nadvojvode Karla, te prikazuje doga- 
đaje za vladanja kralja Rudolfa; pa je stoga njegovo djelo (osobito svesci 
I—VII) znamenito i za posljednje decenije XVI stoljeća. Uz to su djelu 
pridana dva sveska portreta (Conterfet — Kupferstich 1/II): u prvom su 
prikazana lica vladarskih porodica, a u drugom odlični ministri i visoki 
časnici. Tako su sačuvani portreti gotovo svih krajiških generala hrvatskih 
i slavonskih od god. 1578. do 1608. 

I povjesničari pojedinih pokrajina austrijskih daju nešto građe za 
historiju hrvatsku onoga stoljeća. Tako je kranjski plemić Juraj Kisel 
od Fužine napisao i štampom izdao život, djelovanje i smrt hrvatskoga ge- 
nerala Herbarta Auersperga, koji je poginuo u boju kod Budačkoga 22. 
rujna 1575. Potpuni naslov spisa glasi: Herbardi Auerspergy baronis etc. 
rerum domi militiaeque praeclare gestarum gloria praestantissimi vita et 
mors, ad salutem et commodum patriae transacta, et in Coruatiae extremis 
finibus ad Budatschkum X. Calend. Oct. in proelio adversus Turcas, omnis 
memoriae crudeliss. Christianorum salutis oppugnatores gloriosissime oppe- 
tita. A Georgio Khisl de Kaltenprunn haereditario ampliss, ditionis Goritzien- 
sis dapifero properanter turbulenter descripta. Labaci ex officina Joannis 
Manlij M. D. LXXV. I u povjesnici Koruške, koju je napisao Jeronim 
Megiser u njemačkom jeziku, ima različnih podataka za hrvatsku povijest, 
naročito za turske ratove. Naslov djelu je ovaj: Megiserus Hierony- 
mus, Annales Carinthiae. Gedruckt zu Leipzig durch Abraham Lamberg 
im Jahre MDCXII (1612). Rečeni Megiser bio je učitelj i polihistor. Rođen 
oko 1553. u Stuttgartu izučio je u Tiibingenu; poslije je bio u Italiji, a onda 
je 1590. došao u štajerski Graz, gdje mu je nadvojvoda Karlo motu proprio 
podijelio naslov »ordinarius historiographus«, God. 1592—1598. bio je rektor 
evangeličke gimnazije u koruškom Celovcu. Iste god. 1598. protjeran bi za 
protureformacije pod nadvojvodom Ferdinandom iz austrijskih pokrajina, 
te je onda pošao u Njemačku, gdje je živio neko vrijeme u Frankfurtu na 
Majni, a onda je postao izvanrednim profesorom sveučilišta i historiografom 
(bestellter historicus) saskoga kneza izbornika. Umro je na putu u Linz 
god. 1618. Pisao je o svemu i svačemu (o historiji, geografiji, filologiji) 
te je ostavio za sobom 36 različitih djela (među drugim i tursku gramatiku). 


IZVORI I POMAGALA ZA POVIJEST HRVATA U CETVRTO DOBA 717 


Njegovi Annales Carinthiae jesu omašno djelo (preko 1700 strana), ali vrijede 
za stariju povijest vrlo malo; tek za vrijeme od god. 1521. do 1610. (strana 
1326—1716) imaju pouzdanijih podataka, naročito za turske bojeve. Osobito 
je potanko opisao Khevenhillerovu vojnu god. 1578. u Hrvatskoj (str. 1604— 
1633), za koju je priopćio i više dokumenata. 

Baš neprekidne borbe s Turcima pronijele su ime Hrvatske i Hrvata 
po zapadnoj Evropi, a naročito po Njemačkom Carstvu. Kako su po tada- 
njem običaju u zapadnoj Evropi o svima znatnijim zgodama štampali i izda- 
vali »leteće listiće«, zvane u Njemačkoj Zeitung (donjonjemački Theidung, 
zapravo znači vijest), izašlo je u XVI stoljeću također brojnih takvih listića i 
o bojevima s Turcima. Tako su primjerice raspačavali leteće listiće o padu 
Bihaća, zatim o bojevima oko Siska i Petrinje. Koji put pridali bi i slike 
gradova i mjesta, za koje se borilo. Takvih listića (Feuilles volantes) izašlo je 
nekoliko i u Francuskoj u francuskom jeziku, osobito o pobjedi kršćanskoj 
kod Siska 22. lipnja 1593, i to jedan u Parizu, a drugi u Lyonu (J. N. 
Tomić u Spomeniku srpske kraljevske akademije, XXXI. Drugi razred, 
29, pag. 87—89). Bibliografiju o njemačkim »letećim listićima« sastavio je 
mađarski pisac K. Kertbćny s naslovom: Ungarn betreffende deutsche 
Erstingsdrucke 1454—1600. (Magyarorsdgra vonatkozć rćgi nćmet nyomtat- 
vdnyok.), Budapest 1880. 


Sve to veći broj »letećih listića« o turskim ratovima u Ugarskoj i Hrvat- 
skoj potaknuo je napokon njemačkoga pisca Jeronima Oertla (Hiero- 
nymus Ortelius, 1524—1614) da sastavi u njemačkom jeziku čitavo 
djelo o borbama Ugarske i Hrvatske s Turskom Carevinom. Naslov toga 
njemačkog djela jest: Chronologia oder historische Beschreibung aller 
Kriegsempčrungen und Belagerungen der Stidte und Festungen in Hungern, 
Siebenbiirgen mit den Tiirken von 1395. bis auf heutige Zeit, Niirnberg 1602. 
Rečeni Jeronim Oertl bio je rodom iz Augsburga, te je još kao dječak od 15 
godina došao na carski dvor u Beč, gdje je poslije vršio službu dvofskoga 
prokuratora i notara. Ali zbog svojega gorljivog pristajanja uz protestanti- 
zam bio je istjeran iz Austrije (1580), pa se onda nastanio u Niirnbergu, 
gdje je i umro. Na ponuku svoga šurjaka, niirnberškoga bakrorezca Ivana 
Sibmachera (Siebmachera), koji je također zasnovao veliko djelo o grbo- 
vima, izradio je Oertl svoju kronologiju, za koju mu je šurjak Sibmacher 
načinio potrebne drvoreze (portrete, slike gradova i bitaka). Oertl se pri 
svome radu služio poglavito »letećim listićima«, ali i Fuggerovim relacijama, 
pa i podacima koje su mu davali njegovi znanci iz austrijskih zemalja. Po- 
slije je njegovo djelo više puta izdavano i nastavljano; napokon je Martin 
Meyer produljio prikazivanje do svršetka godine 1664, te je djelo slijedeće 
godine izdao. Naslov ovome izdanju jest: Ortelius redivivus et 
continuatus oder der ungarischen Kriegs-Emporungen historische Be- 
schreibung etc.... von Hieronymus Ortelius und Martin Meyer. Gedruckt 
zu Frankfurt am Mayn bei Daniel Fievet im Jahr 1665. U tom izdanju u 
jednoj knjizi a u dva dijela potječe prvi dio do god. 1607. od Oertla, a drugi 
od 1607. do 1665. od Mayera. I drugi dio obiluje brojnim ilustracijama, 
među kojima je i lik samoga Jeronima Oertla. Izdavač pak čitavoga djela 
jest »Paus Fiirsten, Kunst- und Buchh&ndler in Niirnberg«. 

Narodi zapadne Evrope nisu se međutim zanimali tek za borbu Ugar- 
ske i Hrvatske s Turcima nego i za same Turke, koji su tada prijetili i 
Italiji i Njemačkoj. Zanimalo ih znati stariju povijest Turaka i njihovih sul- 
tana, kao i državne i vojničke uredbe njihove. U tom ih je pogledu prvi 
potanje poučio Hrvat Bartol Georgijević (gledaj o njem radnju 
Čedomila Mijatovića u 44. knjizi Rada Jugoslavenske akademije pag. 108— 
121), koji je trinaest godina (1528—1541) proboravio u turskom sužanjstvu, 
prošao veliki dio Carstva Turskoga u Evropi i Aziji, proučio vjeru, običaje, 
državne i vojničke uredbe, pa i povijest Turaka i njihovih sultana, pa 
se onda s hodočasnicima iz Jeruzalema vratio u kršćansku Evropu. Pod 
konac 1543. bio je u Nizozemskoj i ondje počeo izdavati svoje spise, od 
kojih su najpoznatiji: De Turcarum ritu et caeremoniis (Antwerpen, 1544), 
De afflictione tam captivorum quam etiam sub Turcae tributo viventium 
Christianorum (In veteri Vangionum Vormatia, 1545), i napokon De origine 
imperii Turcorum eorumque administratione et disciplina (prvi put u Ley- 
denu 1553, a poslije u Wittenbergu 1560. i 1562. s predgovorom Filipa Me- 
lanchthona). Ovi spisi poplavili su čitavu Evropu, doživjeli brojna izdanja, 
a pojedini su prevedeni i na različne evropske jezike (na francuski 1544, 
njemački 1558, holandski 1544, poljski u Krakovu 1548, češki u Pragu 1567, 
i u Olomucu 1576). God. 1552. pošao je Georgijević u Rim gdje je izdao 
sve spise svoje u jednom svesku; god. 1555. bio je u Napulju, odakle je 
pisao poljskomu prepoštu Adamu Konarskomu. Umro je god. 1560. u Rimu. 

U svojem djelcu De origine imperii Turcarum prikazao je Georgijević 
životopis turskih sultana, te je ovima životopisima pridodao dvanaest por- 
treta sultanskih u obliku medaljona. Ali trebalo je prikazati historiju Tu- 
raka i po njihovim vlastitim izvorima. To je pokušao njemački učenjak 
Ivan L&wenklau (1533—1593) iz Amelbeuerna u Westfalenu. L&wenklau 
ii Leunclavius bio je povjesničar i klasički filolog, ali se bavio i ori- 
jentalnim jezicima, osobito turskim. On je poglavito po turskim izvorima 
izdao dva latinski pisana djela; jednomu je naslov: Annales sultanorum 
Othmanidarum, a Turcis sua lingua scripti, a Johanne Leunclavio latine 
redditi, Frankfurt, prvo izdanje 1588, a drugo 1596; — a drugomu: Historiae 
musulmanae Turcorum de monumentis ipsorum exscriptae libri XVIII. Fran- 
cofurti apud heredes Andreae Wecheli 1591.« Prvo djelo opseže povijest 
turskih sultana do 1550, dotično (u drugom izdanju) do 1587, drugo djelo 
dopire do god. 1552. Osobito u prvom djelu o sultanima ima podataka i za 
hrvatsku povijest, kao o pobjedi bana Tome Erdeda kod Slunja god. 1584. 

U novije vrijeme nastoje madžarski povjesničari da iz glavnih izvor- 
-pisaca turskih prirede izvatke koji se tiču historije ugarske (i hrvatske). 
Tako izdaje Madžarska akademija zbornik T&rčk magyarkori t&rtćnelmi emlć- 
kek u dva odjela; u drugom odjelu (ir6k), priopćio je Josip Thury 
dosad dva sveska izvadaka iz turskih izvor-pisaca 15. i 16. stoljeća (Torak 
tčrtenetirćk). Za našu periodu vrijedi osobito drugi svezak (Budapest 1896), 
koji opseže doba od pada Beograda do pada Sigeta (1521—1566), i u kojem 
su priopćeni u madžarskom prijevodu ili izvatku pisci: Lufti paša, Ferdi, 
Dželalzade Mustafa, Sinan čauš i Ćatib Muhamed. — Od potonjih ljetopisaca 
turskih spomena su vrijedni Naima i Pečevi (Ibrahim efendi Pečuj- 

lija), koje je mnogo upotrebljavao Josip Hammer za svoje monumentalno 
djelo Geschichte des osmanischen Reiches (osobito treći i četvrti svezak). 
Dovoljno podataka za hrvatsku povijest davaju još talijanski, osobito 
mletački izvorpisci. Među njima ističe se G. N. Doglioni sa svojom 
Historia Venetiana sino all'a(nno) 1597, koja je izašla u Mlecima 1598. u 
D. Zenara. Osobito zanimljivo, ali pristrano i u prilog Mlecima jest djelce, 
koje je napisao zadarski nadbiskup Minucio Minuci s naslovom: 
Historia degli Uscochi scritta da... arcivescovo di Zara. Co i progressi di 
quella gente sino all'a(nno) 1602. Djelce obuhvaća 63 lista te. priča povijest 
uskoka do 1. studenoga 1602; poslije je mletački redovnik i pisac pozna- 
toga djela o crkvenom saboru u. Tridentu, po imenu Paolo Sarpi (1552— 
1623) nastavio Minucijevo djelo do god. 1613. (Aggionta all'Historia degli 
Uscocchi di Minuccio Minuci sino al'a(nno) 1613.) Napokon je izašla još 
jedna kontinuacija od Sarpija sve do god. 1616. (Venetia, Rob. Meletti, 
1626). Značajno je da se poslije našao jedan talijanski trgovac, po imenu 
Giovanni iz Ferma (rođen god. 1558), koji je ustao na obranu toliko 
ozloglašenih uskoka, te je nekako nakon god. 1621. napisao spis, u kojemu je u 
obliku dialoga pobijao nepravedne prigovore uskocima. Giovanni živio je 
kao trgovac na Rijeci i u hrvatskom primorju punih 47 godina, te je jamačno 
dobro poznavao uskoke, njihov život i njihove težnje. Obrambeni spis 
njegov ostao je međutim neštampan, te se čuvao u središnjem arhivu 
u Firenci; tek 1877. izdao ga dr Franjo Rački s napisom: Prilog za povjest 
hrvatskih Uskoka (Starine Jugoslavenske akademije, IX, p. 172—256.). 


b. Monumenta (Spomenici). Za hrvatsku povijest u vrijeme prvih 
triju Habsburgovaca vrijede kudikamo više od izvor-pisaca nebrojeni pi- 
smeni spomenici, sahranjeni po arhivima u Zagrebu, Budimpešti, Beču, 
Grazu, Ljubljani, Mlecima i Rimu. Tu je toliko blago sahranjeno da se neće 
moći nikada do kraja iscrpiti. 

“ Između spomenika na prvom su mjestu zapisnici hrvatsko- 
-slavonskih sabora (Protocolla generalium regni congregationum). 
Kako su se za vladanja Habsburgovaca redovito obdržavali sabori hrvatski i 
slavonski, po koje godine i više puta, stalo se u obliku zapisnika bilježiti 
zaključke (articuli) sabora, koji su se eventualno podastirali kralju na po- 
tvrdu i onda vrijedili kao zakoni. Saborski zapisnici od 1527. do 1557. jesu 
kojegdje razasuti (kao po arhivima u Beču, Budimpešti i Kč6rmendu); za- 
pisnici od god. 1557. pa do 1831. pohranjeni su u arhivu u Zagrebu, te su 
uvezani u dvanaest svezaka u foliju. Prvi svezak sadržava saborske zapisni- 
ke od 1557. do 1601; drugi 1601—1635; treći 1635—1690; četvrti 1691—1709; 
peti 1710—1728; šesti 1729—1738; sedmi 1739—1744; osmi 1745—1752; deveti 
1753—1761; deseti 1762—1777; jedanaesti 1790—1808; dvanaesti 1809—1831. 
— U tima zapisnicima sadržana je golema građa ne samo za nutarnju histo- 
riju Hrvatskoga Kraljevstva nego i za državnopravne i političke odnose nje- 
gove prema Ugarskoj i austrijskim zemljama. Jedan dio tih zapisnika štam- 
pan je već u zborniku Kr. ugarske akademije što su ga priredili madžarski 
učenjaci dr Vilim Fraknći i dr Arpad KA4rolvi pod naslovom: 
Monumenta comitialia regni Hungariae (1526—1606) u jedanaest svezaka. 

(I—XI, Budapest 1874—1899). U tom zborniku su uz ugarske sabore pri- 
općeni također spisi i zapisnici hrvatsko-slavonskih sabora za doba 1526— 
1605. Pored saborskih zapisnika čuvaju se u arhivu u Zagrebu također sa - 
borski spisi (Acta generalium regni congregationum) od god. 1500—1872, 
kojima se dopunjuju i objašnjuju više puta odviše kratki zapisnici. Ali tih 
spisa ima više tek za 17. stoljeće; za 16. stoljeće ima ih razmjerno malo 
jer su ili kojekuda razneseni ili posve propali. 

Uz saborske zapisnike i spise, koji su podloga za proučavanje i prika- 
zivanje hrvatske povijesti u vrijeme Habsburgovaca, daju mnogo građe 
različni spomenici koji se tiču ratovanja s Turcima, kao i osnivanja, 
razvitka i uređivanja krajine hrvatsko-slavonske. Tih spome- 
nika ima veoma mnogo u različitim arhivima u Beču (državnom, ratnom i fi- 
nancijskom), zatim u zemaljskim arhivima u Grazu i Ljubljani. Njih je 
toliko da se ne mogu gotovo svi ni upotrebiti, već treba tek glavne stvari 
izabirati. Jedan dio te građe priopćio je štampom Radoslav Lopašić u 
dva izdanja; jednomu je naslov: Spomenici hrvatske krajine, 
knjiga I—IJI, Zagreb 1884—1889. (Monumenta spectantia historiam Slavorum 
meridionalium, XV, XVI, XX, edidit academia scientiarum et artium Sla- 
vorum meridionalium); a drugomu: Prilozi za povjest Hrvatske 
XVLi XVII vijeka iz štajerskoga zemaljskoga arhiva 
u Gradcu (Starine jugoslavenske akademije XVII, p. 151—231. i XIX, 
P. 1—80). Prvo djelo donosi građu za historiju hrvatske i slavonske krajine 
od god. 1531. do 1737, drugo dopunjuje tu građu za 16. stoljeće, a ponešto i 
za sedamnaesto. Neumorni Lopašić ostavio je još obilatu neštampanu gra- 
đu iz rečenih i drugih arhiva, među njom i hrvatska pisma znamenitijih osoba 
u ova stoljeća. 

Znamenit nadalje izvor za povijest hrvatsku jesu za prva tri Habsbur- 
govca izvještaji ili relacije papinskih nuncija na kraljevskim (dotično nad- 
vojvodskim) dvorima u Beču, Pragu i štajerskom Grazu, zatim izvještaji 
mletačkih poslanika iz Beča i Njemačke, Izvještaji mletačkih poslanika ili 
su redoviti, upravljeni na dužda (Dispacci); ili pak zaključni (Fi- 
nalne relacije), koje je poslanik na svršetku svoga službovanja pre- 
dao mletačkoj vladi. Redovitih izvještaja (Dispacci) iz Njemačke i Beča 
čuvaju se u državnom arhivu u Beču čitava 303 folio-sveska, koji obuhvaćaju 
gotovo tri stoljeća. Štampom je mletačkih relacija dosad malo izdano. Zna- 
menit je velik zbornik: Euegenio Alberi, Relazioni degli ambasciatori 
Veneti al senato (durante il secolo decimosesto raccolte ed edite da... Tom. 
I—XV, Firenza 1839—1863. Zbornik sadržava pet tomova (1, 4, 8, 14, 15) 
relacija iz Njemačke, a dva toma (3: i 9) iz turskih zemalja; u tim svescima 
ima dosta građe za hrvatsku povijest. Veliko djelo Alberijevo dopunjuje još 
ovo izdanje: Joseph Fiedler, Relationen venetianischer Botschafter 
iiber Deutschland u. Oesterreich im XVI. Jahrhundert, (Fontes rerum Austria- 
carum II. Diplomata et acta, XXX. Band, Wien, 1870). 

Uz ta općenita izdanja dokumenata ima i posebnih, koja sadržavaju 
građu za osvetljenje bud pojedinih događaja bud stanovitih pitanja. Evo 
glavnijih onim redom kako su svjetlo ugledala: 

— Reusner, Nicolaus ($ 1602), Epistolarum Turcicarum liber 
XII., XIII. & XIV... Ex recensione N. R. Leorini iurisconsulti, comitis pa- 
latini caesarei, et consiliarii Saxonici, Francofurti ad Maenum, Anno Christi 
1600. 

— Stoboei, Georgii, de Palmaburgo (4 1618), episcopi Lavantini, 
caesareae maiestati et serenissimo Ferdinando archiduci Austriae a secre- 
tioribus consiliis, nec non pro eodem per inferioris Austriae provincias 
locumtenentis epistolae ad diversos nunc primum in lucem editae. 
Venetiis apud Josephum Rosa, 1749. 

— Anton v. Gćvay, Urkunden und Actenstiicke zur Geschichte 
der Verhiltnisse zwischen Osterreich, Ungarn und der Pforte im XVI. 
und XVII. Jahrdunderte. Aus Archiven und Bibliotheken. (Opseže samo go- 
dine 1527—1541). Wien, 1840—1842. 

— Koch, Math, Quellen zur Geschichte Kaiser Maximilians II., 
2 B4nde, Leipzig, 1857.—1861. 

— Fiedler, Josef, Versuche der tiirkisch-siidslavischen Volker zur 
Vereinigung mit Osterreich unter Kaiser Rudolf II. 1594—1606. (Slavische 
Bibliothek, herausgegeben von F. Miklosich und J. Fiedler, II. Band, Wien 
1858., pag. 288.—300), 

— Behrnauer, dr., »Suleimans Tagebuch auf seinem Feldzuge nach 
Wien«. Zum erstenmal im tiirkischen Originaltexte herausgegeben von... 
Wien 1858. 

— Krones, Fr. dr., Actenmissige Beitrige zur Geschichte des 
windischen Bauernaufstandes v. J. 1573, Beitrćige zur Kunde steiermiirkischer 
Geschichtsquellen V. Jahrgang, Graz 1868. p. 3—34). 

— Ljubić, S., Prilozi za životopis Markantuna de Dominisa Rablja- 
nina, spljetskoga nadbiskupa, Starine Jugosl. akademije, II, 1870, p. 1—260. 

— Ljubić S., Prilog k razpravi o Markantunu Dominisu, Starine 
IV, 1872, p. 1—18. 

— Kostrenčić, Ivan, Urkundliche Beitrige zur Geschichte der 
protestantischen Litteratur der Siidslaven. Wien 1874. 

— Rački, Fr. dr., Građa za povijest hrvatsko-slovenske seljačke 
bune god. 1573, Starine Jugosl. akad. VII. 1875, p. 164—322. 

— Rački, Fr. dr., Dopunjak građe za povijest hrvatsko-slovenske 
seljačke bune g. 1573 i nekoliko isprava o hrvatskoj poturici Franji Fili- 
poviću, Starine Jugosl. akad. VIII 1876 p. 243 do 252). 

— Ljubić, S., Commissiones et relationes Venetae. Tomi I—III. 
annorum 1433—1571, Monumenta spectantia historiam Slavorum meridiona- 
lium. Volum. VI, VIII. et XI, Zagrabiae 1876—1880. 

—Utješenović, Ognjoslav, Isprave k životopisu kard. brata 
Gjorgia Utješenovića prozvanoga Martinusiem, Starine jugosl, akadem, XII, 
1880, pag. 42—128. 

— Radić, P. pl, Isprave o bitci kod Siska dne 22. lipnja 1593. godine, 
Starine jugosl. akadem. XIX, 1887, p. 172—192. 

— Lopašić, R., Prilozi za povijest protestanata u Hrvatskoj, Starine 
jugosl. akademije XXVI, 1893, p. 162—194. Dvadeset i šest priloga za vrijeme 
1557—1712. 

— Tomić, Jov. N., Sedam srpskih pisama ćirilicom pisanih iz mle- 
tačkog arhiva (iz god. 1576., 1577. i 1603). Spomenik srpske kr. akademije 
XXXI, Beograd 1898. p. 70—75. 

— Tomić, Jov. N., Novi podaci o bitci kod Siska 22. juna 1593. go- 
dine. Spomenik srp. kr. akademije XXXI. Beograd 1898, p. 76—89. 

— Tomić, Jov. N,, Prilozi za pokret hrišćana na balkanskom polu- 
ostrvu protiv Turaka krajem XVI. veka. (G. 1594), Spomenik srpske kr. aka- 
demije XXXI, Beograd 1898. p. 90.—94. 

— Barab4s, Samu, Codex epistolaris et diplomaticus comitis Ni- 
colai de Zrinio (1534—1602), I—II, Budapest 1898—1899, Magyar tčrtćnelmi 
emlćkek, kiadia a magyar tudomdnyos akadćmia. Els& osztaly, okmdny- 
tdrak XXIX, XXX. 

— Laszowski, Emilij pl, Tri priloga za povjest Kacijanerove 
vojne u Slavoniji god. 1537, Vjestnik kr. hrv.-slav..dalm, zemaljskog arhiva 
III, 1901, p. 157—178. 

— Jelić, Luka, dr., Isprave o prvoj uroti za oslobođenje Klisa 
i kopnene Dalmacije od Turaka g. 1580—1586, Vjesnik kr. hrv.-slav.-dalm. 
zemaljskog arhiva, VI, 1904, p. 971—113. 

— Bojničić, Ivan, dr, Darovnice kralja Ferdinanda I. za Hrvat- 
sku. Po kralj. registraturnim knjigama »Libri regii«, Zagreb, 1906. 

— Klaić, V., Popis ratne daće u Slavoniji godine 1543, Vjesnik kr. 
hrv.-slav.-dalm. zemaljskoga arhiva, IX. 1907. str. 74—94). 

— Horvat, Karlo, dr., Kobenzelovi izvještaji (1592—1594) kardi- 
nal Cintiju Aldobrandiniju, državnomu tajniku pape Klementa VIII, Starine 
Jugoslavenske akademije X XXII, 1907, str. 131—316. 

— Horvat, Karlo, dr., Monumenta historica nova historiam Bo- 
snae et provinciarum vicinarum illustrantia. God. 1468—1760, Glasnik ze- 
maljskog muzeja u Bosni i Hercegovini, XXI, 1909, str. 1—104, 313—424. 

— Horvat, Karlo, dr., Monumenta historiam Uscocchorum illu- 
strantia, ex archivis romanis, praecipue e secreto vaticano desumpta. Pars 
prima. Ab anno 1550. usque ad annum 1601, Zagrabiae 1910, Monumenta 
Slavorum meridionalium, edidit academia scientiarum et artium Slavorum 
meridionalium, vol. XX XII. 


B. Pomagala. Uz velika djela o povjesnici hrvatskoj (A. B. Kercselich 
De regnis Dalmatiae, Chroatiae et Sclavoniae notitiae praeliminares i Hi- 
storiarum cathedralis ecclesiae zagrabiensis partis primae tomus I., koja 
sežu do 1603), zatim ugarskoj Steph Katona, Historica critica regum 
Hungariae tomulus XX—XXVIII; i Fessler-Klein, Geschichte von 
Ungarn, III. und IV. Band, i onda o austrijskoj (naročito Alfons Huber, 
Geschichte Osterreichs, III. und IV. Band), o kojima je bilo govora u prija- 
šnjim svescima, treba još napomenuti veliko djelo o ugarskoj povjesnici 
koje je izašlo u povodu milenijske proslave. Naslov tomu djelu je A magyar 

nemzeti tčrtćnete; peti svezak toga djela (Budapest 1897) obuhvaća povijest 
prvih triju Habsburgovaca od 1526—1608 a napisao ga je Ignjat Acs4- 
dy, koji je također izdao lijepu studiju o financijalnim prilikama Ugar- 
ske za Ferdinanda I (Magyarorszdg penziigyei. 1. Ferdinand urakolddsa alatt, 
1526—64. Budapest 1888). 

Njemačko-austrijski povjesničari bavili su se mnogo habsburškim vla- 
darima XVI stoljeća, te su napisali o njima i opsežne monografije. Kralja 
Ferdinanda i njegovo doba prikazao je Ferdinand Buchholtz u 
velikom djelu Geschichte der Regierung Ferdinand I., Biinde I—IX, Wien 
1831—1838. Premda je djelo u gdjekojem pogledu već zastarjelo, ipak je još 
uvijek osnovna radnja o tom vladaru. Osobito je potreban svakome povjesni- 
čaru deveti svezak koji sadržava same dokumente. Jednako je znamenita 
monografija, koju je napisao Friedrich Hurter s naslovom: Ge- 
schichte Kaiser Ferdinand II. und seiner Eltern bis zu dessen Kronung in 
Frankfurt, XI. Binde, Schaffhausen 1850—1869. U tom djelu prikazan je 
doduše poglavito potonji kralj i car Ferdinand II, ali pokraj njega priča 
se potanko o vladanju oca njegova nadvojvode Karla i o kraljevima Maksi- 
milijanu, Rudolfu i Matiji (u prvih osam svezaka). Uz to je svakomu svesku 
pridan još lijep broj dokumenata, osobito listova. Još treba spomenuti 
monografiju koju je napisao Dr Antun.Gindely s naslovom: Ru- 
dolf 11. und seine Zeit, II. Biinde, Prag 1863—1868. 

Od brojnih djela, rasprava i članaka, koji se više ili manje tiču hrvatske 
povjesnice u XVI. stoljeću, neka budu abecednim redom pisaca nabrojeni 
ovi: 

— Bidermann, H. 1, dr., Zur Ansiedlungs- und Verwaltungs-Ge- 
schichte der Krainer Uskoken im XVI. Jahrhunderte, Archiv fiir Heimatkunde 
von Franz Schumi, I, 1882, p. 128—144. 145—154. 

— Bidermann, H. 1, dr, Die Serben-Ansiedlungen in Steiermark 
und im Warasdiner Grenz-Generalate, Mittheilungen des historischen Ve- 
reines fiir Steiermark XXXI, 1883, p. 3—62. 

— Bidermann, H. 1, dr, Zur Geschichte der Uskoken in Krain, 
Archiv fiir Heimatkunde von Franz Schumi, II, 1884. und 1887, p. 174—207. 

— Bidermann, H. I. dr, Steiermarks Beziehungen zum kroatisch- 
-slavon. K&nigreich im XVI. und XVII. Jahrhunderte, Mittheilungen des hi- 
storischen Vereines fir Steiermark, XXXIX, Heft 1891, p. 3—125. 

— Bučar, Franjo, dr, Širenje reformacije u Hrvatskoj u XVI. 
stoljeću, Vjestnik kr. hrvatsko-slavon.dalm. zemaljskog arhiva, Il, 1900, p. 
65—77, 201—214, III 1901, p. 218—236. 

— Ććurčić, Vejsil, Kaciga Mchmed paše Sokolovića, velikog ve- 
zira Glasnik zemalj. muzeja u Bosni i Hercegovini, XIX, 1907, str. 415—421. 
Sravni još Kukuljević, Ivan, Glasoviti Hrvati prošlih vjekova, str. 73—97. 

— Fest, Alfred, Uskoken und Venezianer in der Geschichte von 
Fiume 1575—1618, Ungarische Revue, XII, Budapest 1892. pag. 160, 245, 530, 
673. 

— Gigante, Silvino, Venezia e gli Uscocchi dal 1570 al 1620, 
Fiume, Battara, 1904. 

— Gomory v. G&mor, Tiirkennoth und das Grenzwesen in Ungarn 
und Croatien w&hrend sieben Friedensjahren von 1575--1582, Mittheilungen 
des k. u. k. Kriegsarchivs, Jahrgang 1885, p. 155—178. 

— Gruber, Dane, Borba Hrvata s Turci od pada Sigeta do mira 
Žitvu-Dorožkoga (1566—1606), Zagreb 1879. 

— Hatvani, M. (Horv4th), Frater Gyčrgy ćlete, T&rtćnelmi zsebkonyv, 
Pest 1859. 

— Horvat, Karlo, dr, Toma Erdedi-Bakač, ban hrvatski, Zagreb 
1900. 

— Horvat, Karlo, dr, Vojne ekspedicije Klementa VIII u Ugar- 
sku i Hrvatsku, Zagreb 1910. 

— Horvat, Rudolf, dr, Borba Hrvata s Turcima za Petrinju 
(1592—1596), Petrinja 1903. 

— Ivić, Aleksa, dr, Seoba Srba u Hrvatsku i Slavoniju. Prilog 
ispitivanju srpske prošlosti tokom 16. i 17. veka, Srem. Karlovci 1909. 

—JAszay, P4l, A magyar nemzet napjai a Moh&czi vćsz utan, 
Pest 1846. 

— Jelić, Luka, dr, Uskoci i urote o preotmi Klisa za druge polo- 
vice XVI. vieka Glasnik Matice Dalmatinske III, 1904, pag. 239—254, 329—349. 

— Kaspret, Anton, Tiranstvo graščaka Frana Taha in njegovega 
sina Gabriela, Maribor 1909. (Poseben odtisk iz Časopisa za zgodovino i na 
rodopisje VI, 1909, Maribor. 

— Koblar, Anton, Boji na Krajinah in zmaga pri Sisku pred 300 
leti, Izvestja muzejskega družtva za Kranjsko III, 1893, p. 81—90, 121—132, 
161—174. 

— Komatar, Fr., Die Theilnahme Hans Katzianers bei der _Wahl 
Ferdinands I. von Osterreich zum Konige von Kroatien Mittheilungen des 
Musealvereines fiir Krain. Jahrgang XII, Laibach 1899, V. u VI. Heft, p. 
142—149 u. 161—174. 

— Komatar, Fr, Die ersten Dientsjahre Hans Katzianers Jahres- 
bericht der k. k. Staats-Oberrealschule in Laibach fiir das Schuljahr 1899, 
1900, Laibach 1900, p. 5—12. 

— Komatar, Franz, Die Theilnahme Hans Katzianers an den 
Kimpfen gegen Z4polya im Jahre 1527, Jahresbericht der k. k. Staats-Ober- 
realschule in Laibach fiir das Schuliahr 1901/2, pag. 1—23. 

— Loebl, Alfred H,, dr, Zur Geschichte des Tiirkenkrieges von 
1593—1606. Teil I., IL, Prager Studien aus dem Gebiete der Geschichts- 
wissenschaft, Heft VI, u. X, Prag 1899—1904. 

— Lopašić, R., Karlovac. Poviest i mjestopis grada i okolice, Zagreb 
1879. 

— Lopašić, R, Bihać i Bihaćka krajina, Zagreb 1890. 

— Lopašić, R., Oko Kupe i Korane. Mjestopisne i povjesne crtice, 
Zagreb 1895. 

— Ljubić, S., O Markantunu Dominisu, Rad Jugosl. akad. X, p. 1—-159. 

— Ljubić, šime, Ob odnošajih među republikom mletačkom i 
dubrovačkom od početka XVI. stoljeća do njihove propasti, Rad Jugosl. 
akadem. LIII. p. 94. 

— Mesić, Matija, Život Nikole Zrinskoga, Sigetskoga junaka, Za- 
greb 1866 (Obznana od Račkoga u Književniku III, 1866, p. 590—596. 

— Rački, Fr., dr, Ob obrani hrvatsko-slavonske granice u XVI. 
i XVII. vieku s gledišta državnopravnoga, Književnik, III, 1866, p. 510—541. 

— Radics, P. v., Die Schlacht bei Sissek 22. Juni 1593. am Festtage 
des h. Achatius. Eine Denkschrift, Laibach, J. Blaznik, 1861. 

— Radics, P. v., Herbard VIII., Freiherr zu Auersperg (1528—1575), 
Wien 1862. 

— Rutar, S., Slovenske dežele in ustanovitev vojaške Krajine za Fer- 
dinanda I, Spomenik o šeststoletnici začetka Habsburške vlade na Sloven- 
skem. Založila in na svetlo dalo Matica Slovenska. V Ljubljani 1883, p. 
197—240. 

— Salamon, Fr., Ungarn im Zeitalter der Tiirkenherrschaft. In's 
Deutsche iibertragen von Gustav Jur4ny. Vom Verfasser autorisierte Uber- 
setzung, Leipzig, 1887. 

— Schnurrer, Chr. Fr., Slavischer Biicherdruck in Wiirtemberg 
im 16. Jahrhundert, Tiibingen 1799. 

— Smolka, Stanislaus, dr. Ferdinand des Ersten Bemiihun- 
gen um die Krone von Ungarn, Archiv fiir oesterreichische Geschichte, Band 
LVII, Wien 1878, pag. 1—172. 

— Stauffer, Albrecht, Hermann Christoph Graf v. Russworm, 
kaiserlicher Feldmarschall in den Tiirkenkiimpfen unter Rudolf II, Miinchen 
1884. 

— Stauffer, Albrecht, Die Belagerung von Kanizsa durch die 
christlichen Truppen im Jahre 1601. Pisma i izvještaji Petra Casala, tajnoga 
pisara nadvojvode Ferdinanda, od 29. kolovoza do 9. studenoga, upravljeni 
iz kršćanskoga tabora na suprugu ili majku nadvojvode u Gradac. (Mitt- 
heilungen des Instituts fiir oesterreichische Geschichtsforschung, VII, 1886, 
p. 265—313. 

Steinwenter, Arthur, dr., Aus dem Leben des steirischen 
Landeshauptmannes Hans III. Ungnad-Weissenwolf, Freiherrn von Sonneck, 
Jahresbericht des k. k. Staats-Gymnasiums in Marburg 1884, p. 144. 

Steklasa, Ivan, Padec Krupe leta 1565, Ljubljanski Zvon, XII, 
1892, str. 169—174. 286—292. Steklasa napisao je još za »Letopis Matice 
Slovenske« god. 1887—1898. životopise Žige Višnjegorskoga i Jožefa Lamberga, 
nadalje hrvatskih krajiških generala Ivana Lenkovića, Herbarta Turjaškoga 
(Auersperga), Ivana Turjaškoga, Jošta Josipa Turna, Andreja Turjaškoga i 
Jurja Lenkovića. 

Tomić, Jov. N., Pećki patrijarah Jovan i pokret krišćana na Bal- 
kanskom poluostrvu 1592—1614. U Zemunu 1903. Od istoga pisca spomena 
su vrijedne još ove rasprave i članci: Pre tri stoljeća, Kragujevac, 1894. — 
Jedan list iz istorije Srpskog Naroda u Dalmaciji u 1596 godini, Beograd, 
1894. — Danak u krvi. Priložak proučavanju istorije Srpskog Naroda u 

XVI. veku, Beograd, 1898. — Pokret Srba u okolici Klisa 1603. godine po 
dosad neobjavljenim dokumentima, Beograd, 1898. — O ustanku Srba u Ba- 
natu 1594. god. Istorijska studija, Beograd, 1899. — Crtice iz istorije Senj- 
skih Uskoka, I, Novi Sad, 1901. — Megdan u Srba XVI. i XVII. stoljeća. 
Istorijska studija, Novi Sad, 1902. — Politički odnos Crne “Gore prema 
Turskoj 1528—1684. Istorijska rasprava, Beograd, 1904. — Kad je spaljeno 
telo Sv. Save. Rasprava, Beograd 1906. — Grad Klis u 1596. godini. Pri- 
stupna akademska rasprava. U Beogradu 1908. 

Trnka, Fr., Djelovanje Ferdinanda I. u Ugarskoj i Hrvatskoj od iz- 
bora u Cetinju do bitke tokajske i smrti Krste Frankapana, Godišnje izvje- 
šće kr. vel. realke u Zagrebu, 1888, p. 5—76. 

Trnka, Franjo, Borba o priestolje u Ugarskoj i Hrvatskoj od 
bitke Mohačke do izbora u Cetinu, Godišnje izvješće kr. učiteljske škole i 
vježbaonice u Petrinji za školsku godinu 1889/1890. U Zagrebu 1890. str. 3—47. 

Utješenović, Ognjoslav, Životopis kardinala brata Gjorgia 
Utješenovića, prozvanoga Martinusius, Rad Jugosl, akađem, LIII., p. 1—93, 
p.1—61. 

Valvasor, v., Weichard, Die Ehre des Herzogthums Krain, 
Laibach 1689. 

Voigt, Johannes, Der Freiherr Hans Katzianer im Tiirkenkrieg, 
Friedrich Raumer's Historiches Taschenbuch, Neue Folge, V. Jahrgang 1844, 
p. 1—246. 

Vaniček, Fr., Specialgeschichte der Militiirgrenze, I-IV, Wien 1875. 

Wertheimer, Eduard, Zur Geschichte des Tiirkenkrieges Maxi- 
milians II. 1565. und 1566, Archiv fiir Oesterreichische Geschichte LIII, 1875, 
str. 43—101. : : 

Zwiedineck-Siidenhorst, v., Hans, dr., Ruprecht von 
Eggenberg, Gratz 1878. 


PRILOG II 


TRANSKRIPCIJA ISPRAVA 


1. (Prilog 6). Nos Andreas dei et apostolice sedis gratia Episcopus Ti- 
niensis et Abbas Toplicensis, Joannes Torquatus Corbauie, Nicolaus Zrinv, 
Christophorus et Wolfgangus fratres ac Georgius de Frangepanibus, Segnie, 
Weglie, Modrusie, Stephanus de Blagay Comites, Christophorus de Pernya, 
Bernardus Thumpich de Zechan, Joannes Kobazich de Brikowicza, Paulus 
Jankovich, Gaspar Krysanich, Thomas Chypchych, Michael Zkoblych, Ni- 
colaus Babonosych, Gregorius Otmych iudex nobilium comitatus Zagra- 
biensis, Antonius Othmych, Joannes Nouakouych, Paulus Isachych, Gaspar 
Guzich, Stephanus Zymych, ceterique vniuersi nobiles et proceres, necnom 
nobilium comitatuum, ciuitatum, et districtuum populorum regni Croatie 
vniuersitas, ad perpetuam rei memoriam, fatemur et recognoscimus, notum- 
que facimus tenore presentium vniuersis. Cum serenissimus et potentissi- 
mus princeps et dominus Ferdinandus dei gratia Bohemie et Croacie rex, 
infans Hispaniarum, sacri Romani imperii princeps elector, archidux Austrie, 
dux Burgundie, Brabantie, Stirie, Charinthie, Carniole, Slesie, Wirtembergie 
etc. Marchio Morauie, Burgovie etc. comes Tirolis, Celeie, Goritie etc. do- 
dinus Marchie Slauonice, portus Naonis, et Salinarum, sacri Romani imperii 
locumtenens generalis etc. Princeps et dominus noster gratiosissimus, mi- 
serit his diebus ad nos sacre sue regie maiestatis consiliarios et oratores 
reverendum in Christo patrem et dominum Paulum de Oberstain, dei gratia 
prepositum Viennensem, artium philosophie et vtriusque iuris doctorem. 
Nicolaum Juritschitcz, supremum capitaneum, Joannem Caczianer et Joan- 
nem Puchler arcis Meichou prefectum, capitaneos, dominos et amicos no- 
stros singulares, et ipsi prefate regie maiestatis nomine, tamquam pleno et 
sufficienti mandato ab ea suffulti, nos requisierint, ut suam maiestatem 
pro nostro legittimo et naturali rege et domino, et serenissimam princi- 
pem et dominam Annam Hungarie, Bohemie, et Croatie reginam, principem 
et dominam nostram gratiosissimam, pro nostra legitima et naturali regina 
et domina recognosceremus, illisque desuper debitum fidelitatis et homagii 
iuramentum prestaremus, quod nos, exacte perpensis et diligenter conside- 
ratis iuribus, quibus idem rex noster serenissimus vna cum dicta serenissi- 
ma domina regina sua consorte etc, pro sacro regno Hungarie iure heredita- 
rio obtinendo ad plenum et sufficienter fulcitus et prouisus est, precipue 





728 PRILOG 1I 


vigore plurium inconuincibilium tractatuum quos nos ex fundamento vidi- 
mus, legimus et relegimus, et postremo vigore electionis, iuxta decreta et 
sanctiones regni Hungarie, in generali statuum et ordinum illius regni co- 
nuentu, die sexta decima mensis decembris proxime elapsi, in oppido Poso- 
niensi, rite et legittime facte et publicate, necnon attentis pariter tot gratiis, 
opibus, et emolumentis, quibus nos et Croatie regnum sua sacra regia maie- 
stas, sola inter tot Christianos principes, pluribus annis, contra immanissi- 
mos Thurcas, ne nos illorum seua tyrannide a fide orthodoxa et Christiana 
republica deficere compelleremur, benigne conseruauit, ac infinitis aliis 
beneficentiis et nos et vniuersas res nostras pro singulari sua clementia et 
liberalitate sibi continue commendatas habuit. Idcirco prefatorum domino- 
rum oratorum iuste et honeste requisitioni, tam deuote, quam reuerenter 
annuimus, et hodie, ante sumptum prandium, quum adhuc jeiuni essemus, 
omnes et singuli vnanimiter, vna voce, et proclamatione, nobis in generali 
nostro conuento existentibus, prenominatum serenissimum dominum regem 
Ferdinandum in verum, legittimum, indubitatum et naturalem nostrum, 
et tocius huius inclyti regni Croatie regem et doninum, necnom prefatam 
serenissimam dominam reginam Annam in veram, legittimam, indubitatam, 
et naturalem nostram, et tocius regni Croatie reginam et dominam, felici 
omine elegimus, recognouimus, assumpsimus, publicauimus, fecimus, consti- 
tuimus et, proclamauimus, proclamarique fecimus, per vicos et plateas, prout 
tenore presentium elegimus, recognoscimus, assumimus, facimus, constitui- 
mus, proclamanus, veneramur ambas suas maiestates in nostrum (ut premit- 
titur) regem et dominum, reginam et dominam, omni meliori et alacriori 
via, forma, jure, consuetudine, et solennitate, quibus melius et efficatius 
facere potuimus, possumus, debuimus, et debemus, vna cum prestatione 
debiti fidelitatis homagii iuramenti, quod similiter publice alta et intelligibili 
voce, vt nobis dictus reverendus dominus Viennensis prepositus, sua quoque 
uoce preibat, eleuatis in altum digitis, et manibus cum summo gaudio, 
prestitimus, in forma, ut de verbo ad verbum sequitur, et est tale, videlicet: 
Juramus et promittimus, quod ex nunc in antea erimus fideles semper et 
obedientes serenissimo principi et domino domino Ferdinando Bohemorum 
regi, eiusque consorti serenissime domine Anne nate regine Hungarie et 
Bohemie etc. dominis nostris clementissimis et gratiosissimis, tanquam 
veris, legitimis, et naturalibus heredibus ac regi et regine regni Croatie, 
eorumque heredibus et locumtenentibus, siue gubernatoribus; bonumque et 
commodum ac salutem eorum cogitabimus, et pro virili nostra promouebi- 
mus, damma vero et preiuditia eorum, pro posse nostro, auertemus et 
precauebimus, aliaque omnia et singula faciemus, que bonis subditis et 
fidelibus seruitoribus erga dominum suum conueniunt, et ad que tenentur 
et astringuntur, quodque nullo vnquam tempore deinceps aliquem alium in 
dominum, aut regem nostrum acceptare vel recognoscere velimus, preter 
maiestatis suas, eorum heredes, quodsi vero coniunctim vel diuisim com- 
periremus, vnam aut plures personas, siue ecclesiastici, siue secularis sta- 
tus et conditionis, que in preiuditium maiestatum suarum, vel verbo aut 
facto, alii vel aliis, in bonum eorumdem adherere vellent, nos vbi tales resci- 
remus, continuo maiestates suas, vel superioritatem nobis per eas datam, 
admonebimus et auisabimus, iuuabimusque omnes tales sic inobedientes 

ad debitam obedientiam reducere, omni penitus dolo et fraude, remotis, ita 
nos deus adiuuet et sancta eius Euangelia; decantato desuper solenniter 
in ecclesia hic monasterii S. Marie visitationis fratrum minorum de obseruan- 
tia ad omnipotentis dei laudem, honorem, et gratiarum actionem, cantico 
Te Deum laudamus etc. cum campanarum frequenti sonitu et pulsatione, 
quo fit inter cetera, quod nos omnes et singuli vna cum heredibus posteris 
et succesoribus nostris in infinitum, sumus facti veri, naturales, legittimi, 
et indubitati sudbiti prefati serenissimi domini regis et serenissime domine 
regine nostre, ac suorum heredum infinitum ex lumbis eorum descenden- 
tium. In quorum omnium supradictorum inconcussam et integram fidem 
et sufficiens testimonium has literas fieri fecimus et ereximus, quas sigilis 
nostris solitis partim propriis, partim communibus, perpetuo valituras, muni- 
mine roborauimus. Datum in oppido Cetinensi in generali nostro conuentu 
in supranominato monasterio celebrato. Die prima mensis Januarii anno 
a natiuitate domini Ihesu Christi salvatoris nostri millesimo quingentesimo 


vicesimo septimo. 


2. (Prilog 8). Ferdinandus Dei gratia Hungarie, Boemie, Dalmatie, Croatie, 
et c(etera) Rex, Infals Hispaniarum, Archidux Austrie, Dux Burgundie etc, 
Imperialis Locumtenens generalis etc. Magnifice fidelis dilecte! Com(mj)isi- 
mus Nobili fideli Nobis dilecto, Sigismundo de Dietrichstein Baroni in Ho- 
lemburg et Vinckenstein Consiliario et Capitaneo nostro Provinciali in Stiria 
Nonnulla nostro nomine Tibi referenda sicut ab eo coram accipies. Que cum 
e mente et voluntate n(ost)ra veniant. Te requirimus singulari studio, ut 
eidem Sigismundo nostri contemplatione non solum fidem indubiam super 
hiis que referet prestes, sed etiam Te super eisdem ita geras et exhibeas 
sicut in Te confidimus, et Tuo pariter erga Nos fidelitatis officio congruit. 
Nostram in eo benignam executurus voluntatem. Datum in Civitate nostra 
Regali Praga Die XXV. Mensis Martii Anno domini M. D. XXVII. Regnorum 
vero nostrorum Anno primo. Ferdinandus m. p. Ad mandatum domini Regis 


proprium Io. Mainsll m. p. 


3. (Prilog 10). Egregie d(omine) amice honorande. Bene novit do(minacio) 
v(estra) quale responsum ipsa ex parte castri Zelyna medio domini Magistri 
Jobannis de Thah etc. habuerit. Quare monemus et hortamur e(andem) 
d(ominacionem) vestram, velit ab inquietacione et desolacione bonorum ipso- 
rum Zelyna inmunis esse ac amiciciam pocius nostram amplecti quam ea 
abuti; quia infra revisionem legitimam nos bona ipsa tanquam nobis in 
protectionem contra violentias data pro virili tueri decrevimus, Quare iterum 
(dominacio) v(est)ra amicicie nostre racionem habere velit consulimus. Ex 
arce nostra Chasmensi in festo beati Pauli primi eremite 1529. Simon 


episcopus Zagrabiensis m. p. 


4. (Prilog 11). Commissio propria domini Regis. Ionnes dei gracia Rex 
Hungarie Dalmacie Croacie etc. fideli nostro Reverendo in Christo patri, 
domino Simoni episcopo Zagrabiensi ac Regnorum nostrorum Dalmacie 
Croacie et Sclauonie Bano salutem et graciam. Exponitur Maiestati nostre in 

personis fidelium nostrorum, Nobilium Petri de Bogacho et Stephani simi- 
liter de Bogacho, filii sui, Qualiter superioribus hiis diebus Ludouicus Pekry, 
notorius infidelis, hostis, et emulus noster manifestus, totalem possessionem 
ipsorum exponencium Grawassocz seu Razynycza aliter appellata(m), in co- 
mitatu Crisiensi existentem, habitam, de manibus eorundem exponencium 
violenter pro seipso occupasset, occupatamque prae manibus suis teneret 
eciam modo in preiudicium eorundem exponencium et dampnum valde 
magnum. Que quidem totalis possessio dictorum exponencium de manibus 
iamfati Ludovici Pekry infidelis nostri (prout speramus) eliberi poterit, vo- 
lumus, et fidelitati vestre harum serie mandamus, quatenus statim post eli- 
beracionem huiusdem bonorum, prescriptam totalem possessionem Grawas- 
socz siue aliter Razynycza nominatam, prefatis exponentibus tanquam me- 
rum et syncerum ius ipsorum remittere et resignare, eosdemque in dominio 
eiusdem contra quoslibet illegitimos impetitores et turbatores tueri et pro- 
tegere velitis et debeatis auctoritate nostra Regia presentibus vobis in hac 
parte concessa, iureque et iustitia mediantibus. Secus non facturi presen- 
tibus perlectis exhibentibus restitutis. Datum Bude in (festo sancti) Egidij 
Abbatis et confessoris Anno Domini Millesimo, Quingentesimo Tricesimo. 


5. (Str. 170). Nos igitur JOANNES rex prefatus, omnes articulos pre- 
scriptos, et omnia eorum contenta acceptamus, approbamus, ratificamusq(ue) 
et confirmamus, ac rata, grata et firma pro nobis et heredibus nostris ha- 
bemus, promittentes in uerbo nostro regio et in fide nostra Christiana, 
quemadmodum super hos reale etiam et corporale iuramentum coram pre- 
fato domino oratore cesareo et commissario in hac parte ipsius cesaree et 
Romanorum regis maiestatum et coram consiliariis nostris prestitimus, omnia 
et singula premissa firmiter et inuiolabiliter observare, omni dolo et fraude 
sinistraque machinacione remotis. In cuius rei memoriam firmitatemq(ue) 
perpetuam presentes literas nostras sigillo nostro, quo ut rex Hungarie 
utimur, impendenti et subscriptione manus nostre communitas duximus con- 
cedendas. Datum Waradini, in festo beati Matthie Ap(osto)li, anno domini 
millesimo quingentesimo tricesimo octauo, regnorum vero nostrorum duo- 
decimo. Joannes rex manu p(ro)p(ri)a. 


6. (Prilog 15). plemenyty Izabrany poklon I pozdrawlenye neka znate 
kako oche tamo kwam doyty nas ziwga knez Petar Sylyak za nyko zwoye 
dwgowanye / ko ochete od nega pwno zrazwmyty. Zatowaz prozymo dawam 
bwde preporwchen polak prawycse, I bog waz zdrawyh dersy dan wchako- 
wutwrnu 13 dan Jwny 1558. Miklows knez Zrynzky etc. plemenytomu Izabra- 
nomw knezw mateyasw notarywsw I zwdchw zagrebzkomw etc. prijatelw 
nam pochtowanomw. 


7. (Prilog 16). Egregie domine et amice mobis honorande, salutem et 
nostri commendationem. Conservationi arcis Zygeth et omnium in ea exi- 
stentium valde gratulor, sed tanto magis, quia Do(minationem) vestram 
videmus esse florem nostrae nationis, eo quod eadem Croata est. Decoravit 
enim Dominatio vestra non solum se hoc suo celebri facto, sed et nos 
omnes Croatas. Quamobrem cum Deus optimus maximus eandem huc adtu- 

lerit, si qua in re eadem nostra opera uti voluerit, nos semper sibi para- 
tissimos habebit, queque eiusdem causa subire, quam una cum reliquis isthic 
existentibus feliciter conservari optamus. Datum Vienne 14 Augusti 1556. 
Vestre dominationis frater et amicus Georgius Draskowyth m. p. 


8. (Str. 326) ... ipsa q(uam) et bona uniuersa ad manus filioru(m) 
meoru(m) assignar(e), q(uam) etia(m) de om(n)ibus ratione(m) dar(e) de- 
beant, et sint obligati, ad que om(n)ia p(re)missa fide(ite)r_ obs(er)uan(da) 
om(njes officiales meos presentes et futuros obligatos et corporali iura- 
me(n)to astrictos esse volo. — Item tutores et defensores tam huius mei 
ultimi testamenti, q(uam) etia(m) consortis mee cha(rissi)me, filioru(m)q(ue) 
et filiaru(m) mearum, universoru(m)q(ue) bonoru(m), tam in Hungar(ia), 
q(uam) Croatia et Sclauonia h(ab)itorum, post sacram cesarea(m) et re- 
gia(m) m(aiesta)tem, lego et co(m)mitto reverendissimos, spectabiles et 
mag(nifi)cos d(omi)nos Nicolaum Olahum archiep(iscop)um Strigonien(sem), 
locu(m)tenen(tem) regie m(aiesta)t(is) etc(etera), Georgiu(m) Draskowyth 
ep(iscop)um Zagrabien(sem), Franciscu(m) de Batthyan, Ladislaum et Step- 
hanum Banffy. Chr(ist)oforum Orzagh, Franciscum  Thwrzo  filios meos 
cha(rissi)mos,, Lucam Zekel, Ladislaum Kerecheni, Mich(ae)lem de Mere 
locumtenen(tem) palatinale(m), Johannem Alapy capitaneu(m) regie m(aiesta) 
1(is), quos ea qua maior(i) possum diligen(tia) rogo et obsecro dictos meos 
liberos et consorte(m) cha(rissi)mam bonaq(ue) vniversa, apud p(re)fata(m) 
sacra(m) cesarea(m) et regia(m) maiestatem, ne(c) non vbipia(m), omni 
studio et diligen(tia) p(ro)movea(n)t, p(ro)tegant et defendant, quedmad- 
modum cora(m), dum in humanis agerem, sepenumero om(nes) id se fac- 
tur(os) dixerunt. Actum in arce mea Chaktornya, feria tertia proxima post 
domi(ni)cam quasimodo, anno d(omi)ni millesimo quingentesimo sexagesimo 
sexto. Nicolaws comes Zryny etc(etera) m(anu) p(ro)p(ri)a. 


9. (Str. 351). Scribere aliquid, quod aut ad communem hominum utili- 
tatem, aut ad Principum, Nationum, virorumque illustrium memoriam ia 
posteros propagandam pertineat, quum omnibus aetatibus iucundum, lau- 
dabile usitatumque ac summe necessarium fuisse omnes scriptores testen- 
tur, nosque plane ipso usu, ac naturali ratione in dies cognoscimus... 


10. (Prilog 18). Plemenyty yzybrany knez Matijaš prozymo w m za nasw 
pryazan da byzte byly k toy prawdy honako kako zamo w m prozyly 
y tolykayse da byzte byly y na lowynchycha ztranw prozymo waz prychmyte 
ta trwd za nasw wolw a my hochemo w m tolykayse pryazanom warnwty 
y bog w m wezely. Ferenach F(rankopan) knez Z(lwns)ky ban etc. (Adresa 
na hrbtu: Knezw Matyasw notarywsw pretelw postowanomw«). 


11. (Prilog 22). Maximilanus Secundus, Dei gratia, electus Romanorum 
Imperator, semper Augustus, ac Germaniae, Hungariae, Bohemiae etc. Rex 
etc. Egregii, Nobiles, et agiles, fideles Nobis dilecti. Quum intellexerimus, 
Magnificum quondam Comitem Franciscum de Ziwn etc., dominum vestrum, 
his proximis diebus e vita migrasse, eiusque tanquam boni et strennui 
Servitoris nostri morti condoleamus: Volentes, vt bona illius, hostibus 

vicina, ipso sublato, a periculo custodiantur, et Stipendiariique milites, qui 
sub ductu illius hactenus fuerunt, debito modo regantur: eorum omnium 
curam fideli nostro Reuerendo Georgio Draskowith, electo Archiepiscopo 
Colocensi, etc., et Bano istic nostro demandavimus., Quare fidelitati vestrae, 
et vestrum singulis firmiter committimus et mandamus, vi interea, donec 
aliud vobis commiserimus, prefatum Archiepiscopum Banum audire, et illi in 
ys, quae nostro nomine vobis iniunxerit, obedire, eiusque ductui eodem modo 
et ordine, quo hactenus sub quondam domino vestro fuistis, subesse, nobis- 
que et Regnis illis nostris inseruire debeatis. Secus non facturi. Datum 
Viennae, decima sexta die Mensis Decembris, Anno Domini M. D. LXXII. 
Maxmilianus m. p. 


12. (Prilog 24). (de Croatis 1575). Deverendo fideli nobis syncere dilecto 
Georgio Draskowyth, Electo Archiepiscopo Colocensi Episcopo Zagra- 
biensi, nec non Regnorum nostrorum Dalmatiae, Croatiae, et Sclauoniae 
Bano, ac Consiliario nostro ./. Agram. Cito cito cito cito. reddite 21. Jannuarii 
75. Molimina Nobilitatis Croatiae. 


13. (Str. 392). successiue instituatur et ad effectum perducatur, quando 
permutationes Capitaneatuum, ac aliae similes officiorum collationes fiunt. 
Benigne itaque uobis nomine Caesareae Maiestatis committimus, ut posthac 
in rem hanc diligenter aduertatis, ac apud uobis subiectos milites sic eam 
instituatis, ut imposterum nobilioribus quidem personis, singulis non plures 
quam sex, Inferioris conditionis duo aut tres, eorundem uero Capitaneis, 
octo aut ad summum decem Equites, sub proprio ductu ac ordine permittan- 
tur. Exequemini in eo, benignam sacrae Caesareae Maiestatis et nostram 
uoluntatem. Datum in Urbe Vienna decimo quarto die Aprilis, Anno domini 
scilicet septuagesimo quinto. Carolus m. p. Ad mandatum Domini Archiducis 
proprium. 


14. (Prilog 29). nominis et patriae hostem, secundum decreta et constitu- 
tiones regni pari alacrit(a)te et promptitudine, absque vlla tergiuersatione 
ad contestandam eorum fidelit(a)tem procedent, Quod si vero secus fieret, 
contrariu(m) facientes eo ipso notam perpetue infidelit(a)tis incurrent. Acta 
et conclusa sunt haec Viennae Austriae, vigesimo tertio die mensis Junij, 
anno mill(esi)mo sexcentesimo sexto. Matthias. Paulus Six(u)s Trauthson 
g(raf) vnd f(rei)h(er)r Carolus a Lichtenstein St(epha)nus Ilieshazy m(anu) 
p(rop(ri)a Ernestus a Molart S(igfridus) Preiner mp. Thomas Vizkelethy mp. 
Tho(mas) Erdeody comes p(er)petuus montis Claudij mp. Georgius Thurzo 
comes perpetuus de Arwa m(anu)p(to)p(ri)a Andreas Ostrossyth m(anu) 
p(ro)p(ri)a Sigismundus Forgach de Gimes m(anu)p(ro)p(ri)a W(dalricus) a 
Kremberg mp. Paulus Apponi mp. 

KAZALO 


XI. HRVATSKO KRALJEVSTVO U XV. STOLJEĆU I PRVOJ ČETVRTI 
XVI, STOLJEĆA (1409—1526) . 4 
Teritorijalne promjene [9] — Način vladanja. Banovi i banovci. Sabori 
[14] — Uprava, upravne oblasti i oblasnici [23] — žitelji po narodno- 
sti i po staležima [26] — Suđenje i pravo [35] — Vojska i mornarica 
[42] — Daće i porezi [47] — Vjera i crkva [50] — Književnost latin. 
ska i slavensko-hrvatska [55] — Umjetnosti [61] — Materijalna kul. 
tura. [66] 


XII. FERDINAND I HABSBURGOVAC (1527—1564) I IVAN ZAPOLJA 
(1527—1540) —. + 2 aa aaa 
Izbor kralja Ferdinanda I (1. siječnja 1527) i kralja Ivana Zapolje (6. 
siječnja 1527); borbe između protukraljeva do krunidbe kralja Ferdi- 
nanda u Stolnom Biogradu (3. studenoga 1527) [73] — Turci osvojiše 
Jajce s čitavom banovinom (1527—1528). Obnovljena borba između 
Ferdinanda I i Ivana Zapolje; provala sultana Sulejmana u Ugarsku 
i podsada Beča (27. rujna do 14. listopada 1529); ratovanje u Slavoniji 
do primirja od 8. listopada 1530. Srednja stranka u Ugarskoj i Hrvat- 
skoj (1531—1532). [104] — Bezvlađe u Hrvatskoj i Slavoniji (1532 
—1537). Treća provala sultana Sulejmana u Ugarsku i podsada grada 
Kiseka (9—30. kolovoza 1532), Turci osvojiše Požegu s čitavom žu- 
panijom (srpnja i kolovoza 1536), zatim grad Klis (12, ožujka 1537). 
Vojna Kocijanova na Turke i poraz kršćana kod Gorjana (9. listopada 
1537) [132] — Banovi Tomo Nadaždi i Petar Keglević (1538—1542); 
Mir u Velikom Varadinu (24. veljače 1538); Smrt Ivana Kocijana (27. 
listopada 1539); Smrt Ivana Zapolje (22. srpnja 1540); Četvrta pro- 
vala sultana Sulejmana u Ugarsku (1541) i posljedice njezine; Juna- 
štvo Nikole Zrinskoga u boju pred Peštom (1. listopada 1542) [163] 
— Banovanje kneza Nikole Zrinskoga (1543—1556). Peta provala sul- 
tana Sulejmana u Ugarsku; pad Valpova, Orahovice, Čaklovca, Bijele 
Stijene, Vočina, Stupčanice i Brezovine (1543); nastavak turskih osva- 
janja u Ugarskoj i Slavoniji; pad Kraljevine Velike (1544) i utvrđiva- 
nje Siska, poraz Bildensteina i Zrinskoga kod Konjšćine (4. svibnja 
1545) i pad grada Moslavine; petogodišnje primirje s Turcima (19. 
lipnja 1547). Erdeljski poslovi od god. 1548. do smrti Jurja Utišenića 
(17. prosinca 1551); obnova rata s Turcima (1552), pad Virovitice 
(1552), Čazme i Dubrave; mejdan Nikole Zrinskoga kod Đurđeva (24. 
kolovoza 1554), Prva podsada Sigeta (11. lipnja do 31. srpnja 1556) 
i bojevi Nikole Zrinskoga kod Rinje (22. i 23. srpnja 1556); pad Kos- 
tajnice (17. srpnja 1556). Nikola Zrinski riješen banije (25. prosinca 
1556), a Ivan Ungnad vrhovne kapitanije. [199] — Posljednje godine 
Ferdinandova vladanja (1557—1564). Ban Petar Erdedi i vrhovni ka- 
pitan Ivan Lenković. Pobjeda Ivana Lenkovića kod Svete Jelene (19. 

lipnja 1557); provale bosanskoga paše Malkobega u Hrvatsku (1558 
—1561) i pad Otoka, Buševića, Lješnice (1558) i Novigrada (16. lipnja 
1560); poraz Malkobega na Kupi blizu Hrastovice (8. listopada 1561). 
Ban Petar Erdedi provalio u tursku Slavoniju gotovo do Požege, a 
sigetski kapitan Nikola Zrinski razbio požeškoga sandžaka Arslanbega 
kod Moslavine na Dravi (26. ožujka 1562); mir s Turcima na osam 
godina (1. lipnja 1562). Maksimilijan okrunjen za kralja ugarsko- 
“hrvatskoga (8. rujna 1563); zaključak crkvenoga sabora u Tridentu (6. 
prosinca 1563); Juraj Drašković postao zagrebačkim biskupom (19. stu- 
denoga 1563). Smrt kralja Ferdinanda (25. srpnja 1564); razdioba 
njegove državine među sinove; osvrt na njegovo vladanje u Ugarskoj 
i Hrvatskoj. [268] 


MAKSIMILIJAN (II) (1564—1576) . +4 ae a 
Kralj Maksimilijan i nadvojvoda Karlo; nove borbe s Erdeljem i 
Turcima; pad grada Krupe (23. lipnja 1565) i pobjeda bana Petra 
Erdeda kod Obreške (10. rujna 1565). Šesta vojna Sulejmana II na 
Ugarsku i pad Sigeta (7. rujna 1566). Smrt bana Petra Erdeda (26. 
travnja 1567) hrvatskim banovima postadoše biskup Juraj Drašković 
i knez Franjo Frankapan Slunjski; hrvatski sabor u Zagrebu (21. 
rujna 1567). Mir sa sultanom Šelimom II na osam godina (17. ve- 
ljače 1568). [315] — Banovanje Jurja Draškovića i Franje Frankapana 
Slunjskoga (1567—1572). Zavjera protiv kralja Maksimilijana (1568 
—1569) i smrt Ivana Sigismunda (14. ožujka 1571); izbor Stjepana 
Batora za erdeljskoga vojvodu (25. svibnja 1571). Mletačko-turski rat 
radi Cipra (1570—1573); kršćanska pobjeda kod Lepanta (7. listopa- 
da 1571). Krunidba nadvojvode Rudolfa za kralja ugarskoga i hrvat- 
skoga (25. rujna 1572). [340] — Seljački pokreti u Slavoniji i u sus- 
jednim slovenskim zemljama (29. siječnja do 9. veljače 1573); smrt 
Matije Gubca i parnica protiv ostalih seljačkih vođa (1573—1574). 
[357] — Borbe s Turcima god. 1573, i 1574; Juraj Drašković dobiva za 
druga Gašpara Alapića (19. prosinca 1574). Kralj Maksimilijan povjera- 
va Ugarsku i Hrvatsku bratu Karlu (6. veljače 1575); sin njegov Ru- 
dolf okrunjen češkim kraljem (22. rujna 1575) i njemačkim (1. stu- 
denoga 1575); Maksimilijan uzalud se trudi da steče poljsko prijesto- 
lje. Ponovna turska četovanja u Hrvatskoj god. 1575; poraz i smrt 
Herberta Auersperga kod Budačkoga (22. rujna 1575); pad Buži- 
ma (lipnja 1576) i Cazina (18. srpnja 1576). Smrt cara i kralja Maksi- 
milijana (12. listopada 1576). [378] 


XIV. RUDOLF (II) (1576—1608) . . . 


Borbe s Turcima god. 1576—1578, pad Podzvizda (29. rujna 1577), Gor- 
nje i Donje Kladuše, Bojne i Sračic4, Ostrošca (13. studenoga), Zrinja 
(20. prosinca 1577) i Gvozdanskoga (13. siječnja 1578); ban Krsto 
Ungnad (1578—1583), kralj Rudolf povjerava hrvatsku i slavonsku kra- 
jinu stricu Karlu (25. veljače 1578), koji osniva Karlovac (13. srpnja 
1579); ratovanje s Turcima godine 1578. do 1582, uskoci sa žite- 
ljima Splita i Poljica mastoje predobiti Klis i Solin (2. siječnja 
1583) [403] — Ugarski sabor u Požunu (1. ožujka 1583); ban To- 
mo Erdedi (1584—1595) i njegova pobjeda nad Turcima kod Slu- 
nja (26. listopada 1584); borbe s Turcima do pada Bihaća (19. lip- 
nja 1592) u turske ruke i razorenja Baga (Karlobaga) po mletač- 
koj mornarici (u srpnju 1592); slavna pobjeda kršćanska kod Siska 

(22. lipnja 1593) i posljedice njezine. [441] — Veliki četrnaestogodišnji 
rat s Turcima (1593—1606) i banovanje Ivana Draškovića (1596— 
1607); borbe za Petrinju (1593 — 24. rujna 1595), proglas kralja Ru- 
dolfa na Bosance 14. travnja 1595, borbe za Klis (6. travnja — 31. 
svibnja 1596); seoba Vlaha u Hrvatsku i Slavoniju (1596—1600), 
podsada i pad Kaniže (8. rujna — 20, listopada 1600), uskoci u Senju 
i smrt Josipa Rebate (+31. prosinca 1601); ustanak Stjepana Bočkaja 
rujna 1604), Bečki mir (23. lipnja 1606) i mir u Žitva-Toroku (11. stu- 
denoga 1606) [498] — Posljednje godine Rudolfova kraljevanja (1607 
—1608), ugovor u Libnu (25. lipnja 1608). [581] 


XV. Mo KRALJEVSTVO ZA PRVA TRI HABSBURGOVCA 1527— 
Jo esto o daća de o E Re te o i ao RD 

Teritorijalne promjene [593] — Način vladanja, Banovi i banovci. 
Banski namjesnici, Sabori [598] — Upravne oblasti i oblasnici. [609] 
— žitelji po narodnosti i po staležima, [616] — Suđenje i pravo [629] 
— Vojska i obrana kraljevstva, [637] — Daće i porezi [650] — Vjera 
i crkva; škole i uzgojni zavodi; novi koledar, [658] — Književnost 
latinska, talijanska i slavensko-hrvatska. [676] — Umjetnost [692] — 
Materijalna kultura [699]. 


Prilog I 
Izvori i pomagala za povijest Hrvata u četvrto doba (1527—1740) . 713 
1. Doba Ferdinanda I, Maksimilijana i Rudolfa (1527—1608) . . 713 
Prilog II 

POPIS ILUSTRACIJA 


Grbovi kraljevina Dalmacije, Hrvatske i Slavonije. 
Naslovni list prvoga izdanja Marulićeve »Judite« od god, 1521. 
Naslovni list drugoga izdanja Marulićeve »Judite« od PA 1522. 
Nadgrobna ploča Marka Marulića * 

Stolna crkva sv. Jakova u Šibeniku . 

Biskupski štap (pastorale) od godine 1460. u riznici Stolne crkve u Zadru 
Šajka ili nasada > > 
Pročelje carinarnice (Dogana, Spozza) u Dubrovniku 

Knežev dvor u Dubrovniku 

Grb nadbiskupa i kardinala Tome Bakača od Erdeda. 

Stećak na grobu Ivana (vanila): Pavlovića 

Pečat Nikole Jurišića 

Kralj Ivan Zapolja 

Ruševine grada Cetina. 

Veliki dvostrani pečat kralja "Ferdinanda I 

Pečat kralja Ivana Zapolje € 

Spomenica (talir) kralja Ferdinanda 

Naslovni list štampanoga govora 

Jedna stranica štampanoga govora 

Nikola Jurišić i Josip Lemberg 

Pečat Jurja Utišenića . 

Grad Split, Solin (Salona) i Klis (Clissa) god. 1s7i. 

Potpis Ivana Kocijana 4 

Grad (Fortezza) i varoš (Borgo) "Klis (de issa) god. 1571. 
Split s bližom okolicom god. 1571. . 

Potpis Tome Nadažda 

Isprava o velikovaradinskom miru (iss) s * potpisom kralja Ivana a Zapo. 
lje (5) š koš , 
Grobni spomenik. Ivana Kocijana 

Potpis kraljice Izabele x 

Ćirilski potpis Nikole Jurišića 

Ivan Sigismund 

Potpis Jurja Utišenića 

Barunski grb Nikole Jurišića 

Šajkaš ili nasadista  . 

Srebrni groš, kovan u Gvozdanskom 

Sultan Sulejman II More 

Nikola Zrinski Sigetski  . 

Banski pečat kneza Nikole Zrinskoga 

Ćirilski potpis Petra Keglevića X 

Potpis kneza i bana Nikole Zriuikoga 

Juraj Utišenić (Martinusius) 

Knez Nikola Zrinski Sigetski 

Dva mala pečata kneza Nikole Zrinskoga 
Zrinski grad u Kostajnici na Uni 

Stariji banski pečat Petra Erdeda 

Mali pečat bana Petra Erdeda 

Potpis bana Petra Erdeda 

Antun Vrančić (Verantius) 

Kralj Ferdinand I . 

Noviji banski pečat Petra Erdeda + (od god. ise2) 

Nikola Olah a < 

Tri potpisa Jurja Draškovića ; 

Varoš Krupa s ruševinama tm oja grada 2 TK dg A S AE 
Sultan Sulejman II. . . so Go Og ove s os 6 
Grad Krupa x a Sj vo od 
Mehmed Sokolović 

Oporuka kneza Nikole "Zrinskoga. A 

Siget u drugoj polovici XVI stoljeća 

Knez Nikola Zrinski . ' 

Sultan Selim II (1566—1574) 
Lik Ivana Lerikovića 
Kaciga Mehmeda Sokolovića 
Knez i ban Franjo Frankapan Slunjsi # 
Zajednički banski pečat Jurja Draškovića i Franje Frankapana Slunjskoga 
Pečat biskupa Jurja Draškovića Bk š 
Odlomak iz kronike Antuna Vrančića 

Pozornica seljačke bune god. 1573. 

Sultan Murat III (1574—1595) 

Pismo Nadvojvode Karla A ni rje in e g ja ATA A S 6 
Pečat nadvojvode Karla... aaa 
Sultan Murat III. 140 va a aa 
Kralj i car_ Rudolf. 4. 

Nadvojvoda Ernest ŽE KORU Od) LI IB 

Ivan Ferenberger . 

Potpis nadvojvode Karla ći a e KOSE di. Ko Oo 
Banski pečat Krste Ungnada . 
Potpis bana Krste Ungnada u KOA 
Potpis kralja Rudolfa XoTn soo o (Do pade o Ji de g 
Nadvojvoda Karlo. . a moa am ma a rap 
Banski pečat Tome Erdeda zA OO ŽALE ALA A. A 
Nadvojvoda Maksimilijan rar 
Vid Halek . . 4. aore 
Potpis članova Ugarskoga državnoga vijeća de SAP“ g 68 
Pozornica bojeva kod Siska, Bresta, Petrinje i Hrastovice m 
Veliki vezir Sinan-paša _. rar 
Bojište kod Siska 22. lipnja 1593. 

Ruprecht Eggenbert 

Potpis bana Tome Erdeda šo oda 

Veliki pečat kralja Rudolfa... +... 

Sigismund Batori . . o S Loa 

Sultan Muhamed III boo dogo oo s 

Potpis bana Ivana Draškovića... (4... 

Banski pečat Ivana Draškovića 

Grobna ploča Ivana Albertija 

POPIS ILUSTRACIJA 


Opsada Petrinje i obrana njezina 20. rujna 1596. 
Juraj Lenković Gae vk i da o 

Kralj i car Rudolf. 

Senj i Nehaj-grad u XVI. stoljeću 

Smrt Josipa Rabate 

Stjepan Bočkaj + 

Punomoć Sultana Ahmeta I od š "kolovoza 1606. + kojom ovlašćuje Stjepana 
Bočkaja . . 4 . 

Kralj Matija u 

Antun Dalmatin 

Stjepan Konzul iz Buzeta“ 

Cvijeta Zuzorićeva . 

Prvi list »Kronike« 

Julije Klović »Sv. Juraj« 


POPIS PRILOGA 


Grb Kraljevine Slavonije . 

Srebrna posuda biskupa Andrije de Scolaris. iz xv. stoljeća 

Stranica iz Misala koji se čuva u Prvostolnoj crkvi sv. Stjepana u 
Zagrebu . . 
Stranica hrvatskoga (glagoljskoga) brevijera od god, 1493. 

Stranica hrvatskoga (glagoljskoga) misala od god. 1483. 

Izvorna isprava o izboru kralja Ferdinanda I na hrvatskom saboru u 
varoši Cetinu 1. siječnja 1527. (1) mam ken 
Ferdinand (I) kao austrijski nadvojvoda 

Kraljica Ana, žena Ferdinanda I. 

Pismo kralja Ferdinanda I od 21. svibnja 1527, . poslano 1 Ivanu Kaštela: 
noviću (2). , 

Stari grad u Varaždinu A 

Pismo zagrebačkoga biskupa "Šimuna od Erdeda 

Pismo kralja Ivana Zapolje “ 

Grad knezova Zrinskih u Čakovcu 

Grad Nehaj kod Senja 

Kralj i car Ferdinand I 

Ivan Ungnad 

Hrvatsko pismo kneza Nikole. Zrinskoga 

Pismo Jurja Draškovića 

Ban Petar Erdedi 

Hrvatsko pismo kneza i bana Franje Frankapana Slunjskoga (15611572) 
Kralj i car Maksimilijan (II) . 

Nadvojvoda Karlo 

Najstariji poznati grb grofova" "Draškovića 

Franjo Tahi i 

Pismo kralja Maksimilijana 

Stubičko polje * 

Adresa na pismu kralja Maksimilijana 

Pečat kralja Maksimilijana “ 

Trakošćan danas tsh a 98. 

Bitka kod Siska 22, Hpnja 1593. 

Janjičar 

Grobni spomenik grofa | i bana. Tome. Erdeda 

Posljednja stranica izvornoga ugovora o Bečkom miru 
Dinko Zlatarić . GL aš 4, o NE KB 
Dinko Ranjina 

Begova (Husrev.begova) džamija u Sarajeva 

ea u Foči 

ije Klović 

Talija Klović »Raspeće« sisa 

Loggia u gradu Hvaru doma i 
Menčetićeva kula (Minčeta) u Dubrovniku rame 

Ovo djelo je oslobođeno plaćanja poreza na promćt proizvoda (Mišljenje Sekretarijata za pro- 

